
xu:: 
#  No. 459-A 金剛般若波羅蜜經序
No. 459-A 金剛般若波羅蜜經序
夫金剛經者，無相為宗，無住為體，玅有為用。
自從達磨西來，為傳此經之意，令人悟理見性，
秪為世人不見自性，是以立見性之法。
世人若了見真如本體，即不假立法。
此經讀誦者無數，稱讚者無邊。
造疏及註解者，凡八百餘家，所說道理，
各隨所見，見雖不同，法即無二。
宿植上根者，一聞便了。
若無宿慧，讀誦雖多，不悟佛意，是故解釋聖義，斷除學者疑心。
若於此經得旨無疑，不假解說。
從上如來所說善法，為除凡夫不善之心。
經是聖人之語，教人聞之，超凡悟聖，永息迷心。
此一卷經，眾生性中本有不自見者，但讀誦文字；
若悟本心，始知此經不在文字。
若能明了自性，方信一切諸佛從此經出。
今恐世人身外覓佛，向外求經，不發內心，
不持內經，故造此訣，令諸學者持內心經，
了然自見清淨佛心，過於數量不可思議。
後之學者讀經有疑，見此解義，疑心釋然，更不用訣。
所冀學者同見鑛中金性，以智慧火鎔鍊，鑛去金存。
我釋迦本師說金剛經在舍衛國，因須菩提起問，
佛大悲為說，須菩提聞法得悟，請佛與法安名，令後人依而受持。
故經云：佛告須菩提：是經名為金剛般若波羅蜜，
以是名字，汝當奉持。
如來所說金剛般若波羅蜜，與法為名。
其意謂何？以金剛世界之寶，其性猛利，
能壞諸物，金雖至堅，羚羊角能壞。
金剛喻佛性，羚羊角喻煩惱。
金雖堅剛，羚羊角能碎；佛性雖堅，煩惱能亂。
煩惱雖堅，般若智能破羚羊角雖堅，賓鐵能壞。
悟此理者，了然見性。
涅槃經云：見佛性者，不名眾生，不見佛性，是名眾生。
如來所說金剛喻者，秪為世人性無堅固，
口雖誦經，光明不生，外誦內行，光明齊等，
內無堅固，定慧即亡，口誦心行，定慧均等，是名究竟。
金在山中，山不知是寶，寶亦不知是山。
何以故？為無性故。
人則有性，取其寶用，得遇金師，鏨鑿山破，
取鑛烹鍊，遂成精金，隨意使用，得免貧苦。
四大身中，佛性亦爾。
身喻世界，人我喻山，煩惱喻鑛，佛性喻金，
智慧喻工匠，精進猛勇喻鏨鑿。
身世界中有人我山，人我山中有煩惱鑛，
煩惱鑛中有佛性寶，佛性寶中有智慧工匠，
用智慧工匠鑿破人我山，見煩惱鑛，以覺悟火烹鍊，見自金剛佛性了然明淨。
是故以金剛為喻，因為之名也。
空解不行，有名無體；解義修行，名體具備。
不修即凡夫，修即同聖智，故名金剛也。
何名般若？般若是梵語，唐言智慧；智者不起愚心，慧者有其方便。
慧是智體，智是慧用。
體若有慧，用智不愚；體若無慧，用愚無智。
秪為愚癡未悟，故修智慧以除之也。
何名波羅蜜？唐言到彼岸到彼岸者，離生滅義。
秪緣世人性無堅固，於一切法上有生滅相，
流浪諸趣，未到真如之地，並是此岸。
要具大智慧，於一切法圓滿，離生滅相，即是到彼岸也。
亦云心迷則此岸，心悟則彼岸，心邪則此岸，心正則彼岸。
口說心行，即自法身有波羅蜜；口說心不行，即無波羅蜜也。
何名為經？經者，徑也。
是成佛之道路。凡人欲臻斯路，當內修般若行，以至究竟。
如或但能誦說，心不依行，自心則無經，
實見實行，自心則有經，故此經如來號為金剛般若波羅蜜經。 ^517a10

曹谿六祖大師　慧能　撰金剛般若波羅蜜經卷上
other:: 東晉武帝時，後秦沙門鳩摩羅什奉詔　譯
other:: 梁昭明太子嘉其分目
author:: 唐六祖　大鑒真空普覺禪師　解義
other:: 
# 法會因由分第一
○法會因由分第一
orig::  ^517c20

如是我聞
commentary::  ^518a2

如者，指義。是者，定詞。
阿難自稱如是之法，我從佛聞，明不自說也，故言如是我聞。
又我者，性也，性即我也。
內外動作皆由於性，一切盡聞，故稱我聞也。
orig::  ^518a4

一時，佛在舍衛國，祗樹給孤獨園，
commentary::  ^518a10

言一時者，師資會遇，齊集之時。
佛者，是說法之主。
在者，欲明處所。舍衛國者，波斯匿王所居之國。
祗者，太子名也。樹是祗陀太子所施，故言祗樹也。
給孤獨者，須達長者之異名也。
園者，本屬須達，故言給孤獨園。
佛者，梵音，唐言覺也。
覺義有二：一者、外覺觀諸法空；二者、內覺諸心空寂，
不被六塵所染，外不見人之過惡，內不被邪迷所惑，
故名曰覺，覺即是佛也。
orig::  ^518a12

與大比丘眾千二百五十人俱。
commentary::  ^518a28

言與者，佛與比丘同住金剛般若無相道場，故言與也。
大比丘者，是大阿羅漢故。
比丘者，是梵語，唐言能破六賊，故名比丘眾多也。
千二百五十人者，其數也。
俱者，同處平等法會。
orig::  ^518a30

爾時世尊食時著衣持鉢，入舍衛大城乞食。
於其城中，
commentary::  ^518a38

爾時者，當此之時，是今辰時、齋時、欲至也。
著衣持鉢者，為顯教示跡故也。
入者，為自城外而入也。
舍衛大城者，名舍衛國，豐德城也，即波斯匿王所居之城，故言舍衛大城也。
言乞食者，表如來能下心於一切眾生也。
orig::  ^518a42

次第乞已，還至本處。
飯食訖，收衣鉢，洗足已，敷座而坐。
commentary::  ^518b4

次第者，不擇貧富平等以化也。
乞已者，如多乞不過七家，七家數滿更不至餘家也。
還至本處者，佛意制諸比丘除請召外，
不得輙向白衣舍，故云爾。
洗足者，如來示現順同凡夫，故曰洗足。
又大乘法不獨以洗手足為淨，蓋言洗手足不若淨心一念心淨，
則罪垢悉除矣。如來欲說法時常儀，敷施壇座，故言敷座而坐也。
other:: 
# 善現起請分第二
○善現起請分第二
orig::  ^518b8

時長老須菩提，
commentary::  ^518b24

何名長老？德尊年高，故名長老。
須菩提是梵語，唐言解空，
orig::  ^518b26

在大眾中，即從座起，偏袒右肩，右膝著地，
合掌恭敬而白佛言：
commentary::  ^518b30

隨眾所坐，故云即從座起。
弟子請益，先行五種儀：一者、從坐而起；
二者、端整衣服；三者、偏袒右肩，右膝著地；
四者、合掌瞻仰尊顏，目不暫捨；五者、一心恭敬，以伸問辭。
orig::  ^518b34

希有！世尊
commentary::  ^518b42

希有，略說三義：第一、希有能捨金輪王位；
第二、希有身長丈六、紫磨金容，三十二相八十種好，
三界無比；第三、希有，性能含吐八萬四千法，三身圓備。
以具上三義，故云希有也。
世尊者，智慧超過三界，無有能及者，德高更無有上，
一切咸恭敬，故曰世尊。
orig::  ^518b44

如來善護念諸菩薩，善付囑諸菩薩。
commentary::  ^518c8

護念者，如來以般若波羅蜜法護念諸菩薩。
付囑者，如來以般若波羅蜜法付囑須菩提。
諸大菩薩言善護念者，令諸學人以般若智護念自身心，
不令妄起憎愛，染外六塵，墮生死苦海，
於自心中念念常正，不令邪起，自性如來自善護念。
言善付囑者，前念清淨付囑，後念後念清淨，
無有間斷，究竟解脫。
如來委曲誨示眾生及在會之眾，當常行此，故云善付囑也。
菩薩者，梵語，唐言道心眾生，亦云覺有情。
道心者，常行恭敬，乃至蠢動含靈，普敬愛之，
無輕慢心，故名菩薩。
orig::  ^518c10

世尊！善男子、善女人，
commentary::  ^518c30

善男子者，平坦心也，亦是正定心也，能成就一切功德，所往無礙也。
善女人者，是正慧心也。
由正慧心，能出生一切有為無為功德也，
orig::  ^518c32

發阿耨多羅三藐三菩提心。
云何應住？云何降伏其心？
commentary::  ^518c38

須菩提問：一切發菩提心人應云何住？
云何降伏其心？須菩提！
見一切眾生躁擾不停，猶如隙塵，搖動之心起如飄風，
念念相續無有間歇，問：欲修行如何降伏？
orig::  ^518c42

佛言：善哉，善哉！須菩提！
如汝所說，如來善護念諸菩薩，善付囑諸菩薩，
commentary::  ^519a2

是佛讚嘆須菩提，善得我心，善得我意也。
orig::  ^519a6

汝今諦聽，當為汝說。
commentary::  ^519a8

佛欲說法，常先戒敕，令諸聽者一心靜默，吾當為說。
orig::  ^519a10

善男子．善女人發阿耨多羅三藐三菩提心，
應如是住，如是降伏其心。
commentary::  ^519a14

阿之言無，耨多羅之言上，三之言正，藐之言徧，
菩提之言知；無者，無諸垢染。
上者，三界無能比。
正者，正見也。偏者，一切智也。
知者，知一切有情皆有佛性，但能修行盡得成佛。
佛者即是無上清淨般若波羅蜜也。
是以一切善男子、善女人若欲修行，應知無上菩提道，
應知無上清淨般若波羅蜜多法，以此降伏其心也。
orig::  ^519a18

唯然，世尊！願樂欲聞。
commentary::  ^519a32

唯然者，應諾之辭。
願樂者，願佛廣說，令中下根機盡得開悟。
樂者，樂聞深法。欲聞者，渴仰慈誨也。
other:: 
# 大乘正宗分第三
○大乘正宗分第三
orig::  ^519a34

佛告須菩提：諸菩薩摩訶薩應如是降伏其心，
commentary::  ^519a40

前念清淨、後念清淨，名為菩薩。
念念不退，雖在塵勞，心常清淨，名摩訶薩。
又慈悲喜捨，種種方便化導眾生，名為菩薩。
能化、所化心無取著，是名摩訶薩。
恭敬一切眾生，即是降伏自心處。
真者不變，如者不異，遇諸境界，心無變異名曰真如，
亦云外不假曰真，內不亂曰如，念念無差，即是降伏其心也。
orig::  ^519a42

所有一切眾生之類，若卵生．若胎生．若濕生．
若化生、若有色．若無色、若有想．若無想．
若非有想．若非無想，我皆令入無餘涅槃。
commentary::  ^519b6

卵生者，迷性也。胎生者，習性也。
濕生者，隨邪性也。
化生者，見趣性也。
迷故造諸業，習故常流轉，隨邪心不定，
見趣多偏墜，起心修心，妄見是非，內不契無相之理，名為有色。
內心守直，不行恭敬供養，但言直心是佛，
不修福慧，名為無色。
不了中道，眼見耳聞，心想思惟，愛著法相，
口說佛行，心不依行，名為有想。
迷人坐禪，一向除妄，不學慈悲喜捨，智慧方便，
猶如木石，無有作用，名為無想。
不著二法想，故名若非有想；求理心在，故名若非無想。
煩惱萬差，皆是垢心，身形無數，總名眾生。
如來大悲普化，皆令得入無餘涅槃
orig::  ^519b12

而滅度之。
commentary::  ^519b34

如來指示三界九地眾生各有涅槃妙心，令自悟入無餘。
無餘者，無習氣煩惱也。
涅槃者，圓滿清淨義，滅盡一切習氣，令永不生，方契此也。
度者，渡生死大海也。
佛心平等，普願與一切眾生同入圓滿清淨無餘涅槃，
同渡生死大海，同諸佛所證也。
有人雖悟雖修作有所得心者，却生我相，
名為法我，除盡法我，方名滅度也。
orig::  ^519b36

如是滅度無量無數無邊眾生，實無眾生得滅度者。
commentary::  ^519c2

如是者，指前法也。
滅度者，大解脫也。
大解脫者，煩惱及習氣，一切諸業障滅盡更無有餘，是名大解脫。
無量無數無邊眾生，元各自有一切煩惱，
貪嗔惡業，若不斷除，終不得解脫，故言如是滅度無量無數無邊眾生。
一切迷人悟得自性，始知佛不見自相，
不有自智，何曾度眾生？
祗為凡夫，不見自本心，不識佛意，執著諸相，
不達無為之理，我人不除，是名眾生。
若離此病，實無眾生得滅度者，故言妄心無處即菩提，
生死涅槃本平等，何滅度之有？
orig::  ^519c4

何以故？須菩提！若菩薩有我相、人相、眾生相、
壽者相，即非菩薩。
commentary::  ^519c22

眾生、佛性本無有異，緣有四相，不入無餘涅槃。
有四相即是眾生，無四相即是佛，迷即佛，
是眾生，悟即眾生是佛。
迷人恃有財寶，學問族姓，輕慢一切人名我相；
雖行仁、義、禮、智、信，而意高自負，不行普敬言我解；
行仁、義、禮、智、信不合敬爾名人相好事皈己，
惡事施於人，名眾生相對境取捨分別，
名壽者相，是謂凡夫四相。
修行人亦有四相：心有能所，輕慢眾生，
名我相；自恃持戒，輕破戒者，名人相；厭三塗苦，
願生諸天，是眾生相；心愛長年而勤修福業，
諸執不忘，是壽者相。
有四相即是眾生，無四相即是佛。
other:: 
# 妙行無住分第四
○妙行無住分第四
orig::  ^519c26

復次，須菩提！菩薩於法應無所住行於布施，
所謂不住色布施，不住聲香味觸法布施。
commentary::  ^520a2

凡夫布施，祗求身相端嚴，五欲快樂，故報盡却墮三塗。
世尊大慈教行無相布施者，不求身相端嚴五欲快樂，
但令內破慳心，外利益一切眾生。
如是相應，名不住色布施。
orig::  ^520a6

須菩提！菩薩應如是布施，不住於相
commentary::  ^520a14

應如無相心布施者，為無能施之心，不見有施之物，
不分別受施之人，是名不住相布施也。
orig::  ^520a16

何以故？若菩薩不住相布施，其福德不可思量。
commentary::  ^520a20

菩薩行施，心無所希求，其所獲福德，如十方虗空，不可較量。
言復次者，連前起後之辭。
一說布者，普也；施者，散也。
能普散盡心中妄念、習氣煩惱，四相泯絕，
無所蘊積，是真布施。
又說布施者由不住六塵境界，又不有漏分別，
惟當返皈清淨，了萬法空寂。
若不了此意，惟增諸業，故須內除貪愛，
外行布施，內外相應，獲福無量。
見人作惡，不見其過，自性不生分別，是名離相。
依教修行，心無能所，即是善法。
修行人心有能所，不名善法；能所心不滅，
終未得解脫，念念常行般若智，其福無量無邊。
依如是修行，感得一切天人恭敬供養，是名為福德常行。
不住相布施，普敬一切含生，其功德無有邊際，不可稱計。
orig::  ^520a22

須菩提！於意云何？
東方虗空可思量不？
不也，世尊！
commentary::  ^520a48

緣不住相布施，所得功德不可稱量。
佛以東方虗空為譬喻故，問須菩提：東方虗空可思量不？
不也，世尊者！須菩提言：東方虗空不可思量也。
orig::  ^520b2

須菩提！南西北方四維上下虗空，可思量不？
不也，世尊！須菩提！
菩薩無住相布施，福德亦復如是，不可思量。
commentary::  ^520b8

佛言：虗空無有邊際，不可度量；菩薩無住相布施，
所得功德亦如虗空不可度量，無邊際也。
世界中大者，莫過虗空；一切性中大者，莫過佛性。
何以故？凡有形相者，不得名為大虗，空無形相故，得名為大。
一切諸性皆有限量，不得名為大。
佛性無有限量，故名為大。
此虗空中本無，東西南北，若見東西南北，
亦是住相，不得解脫。
佛性本無我、人、眾生、壽者，若有此四相可見，
即是眾生性，不名佛性，亦所謂住相布施也。
雖於妄心中說有東、西、南北，在理則何有所謂東西不真，南北曷異？
自性本來空寂，混融無所分別，故如來深讚不生分別也。
orig::  ^520b14

須菩提！菩薩但應如所教住，
commentary::  ^520b36

應者，唯也。但唯如上所說之教，住無相布施，即是菩薩也。
other:: 
# 如理實見分第五
○如理實見分第五
orig::  ^520b38

須菩提！於意云何？
可以身相見如來不？
不也，世尊！不可以身相得見如來。
commentary::  ^520b44

色身即有相，法身即無相。
色身者，四大和合，父母所生肉眼所見；
法身者，無有形段，非有青、黃、赤、白，無一切相貌，
非肉眼能見，慧眼乃能見之。
凡夫但見色身如來，不見法身、如來法身，量等虗空。
是故佛問須菩提：可以身相見如來不？
須菩提知凡夫但見色身如來，不見法身如來，故言不也。
世尊！不可以身相得見如來。
orig::  ^520b48

何以故？如來所說身相即非身相，
commentary::  ^520c14

色身是相，法身是性，一切善惡盡由法身不由色身。
法身若作惡色，身不生善處；法身作善色身不墮惡處。
凡夫唯見色身，不見法身，不能行無住相布施，
不能於一切處行平等行，不能普敬一切眾生。
見法身者，即能行無住相。
布施即能普敬一切眾生，即能修般若波羅蜜行。
方信一切眾生同一真性，本來清淨，無有垢穢，具足恒河妙用。
orig::  ^520c16

佛告須菩提：凡所有相，皆是虗妄，若見諸相非相，即見如來。
commentary::  ^520c30

如來欲顯法身故，說一切諸相皆是虗妄。
若見一切諸相虗妄不實，即見如來無相之理也。
other:: 
# 正信希有分第六
○正信希有分第六
orig::  ^520c34

須菩提白佛言：世尊！
頗有眾生得聞如是言說章句，生實信不？
commentary::  ^520c40

須菩提問：此法甚深，難信難解，末世凡夫智慧微劣，云何信入？
佛答在次下。
orig::  ^520c44

佛告須菩提：莫作是說。
如來滅後後五百歲，有持戒修福者，於此章句能生信心，以此為實。
當知是人不於一佛、二佛、三、四、五佛而種善根，
已於無量千萬佛所種諸善根，聞是章句，
乃至一念生淨信者，
commentary::  ^520c48

於我滅後，後五百歲。
若復有人能持大乘無相戒，不妄取諸相，
不造生死業，一切時中心常空寂，不被諸相所縛，
即是無所住心，於如來深法心能信入，
此人所謂言說，真實可信。
何以故？此人不於一劫、二劫、三、四、五劫而種善根，已於無量千萬億劫種諸善根。
是故如來說我滅後後五百歲，有能離相修行者，
當知是人不於一、二、三、四、五佛種諸善根。
何名種諸善根？略述次下，所謂於諸佛所，
一心供養，隨順教法，於諸菩薩、善知識、
師僧、父母、耆年宿德尊長之處，常行恭敬供養，
承順教命，不違其意，是名種諸善根。
於一切貧苦眾生起慈愍心，不生輕厭，
有所須求，隨力惠施，是名種諸善根。
於一切惡類自行和柔忍辱，歡喜逢迎，
不逆其意，令彼發歡喜心，息剛戾心，是名種諸善根。
於六道眾生不加殺害，不欺不賤，不毀不辱，
不騎不箠，不食其肉，常行饒益，是名種諸善根。
信心者，信般若波羅蜜能除一切煩惱，
信般若波羅蜜能成就一切，出此功德，信般若波羅蜜能出生一切諸佛。
信自身中佛性本來清淨，無有染污，與諸佛性平等無二。
信六道眾生本來無相，信一切眾生盡能成佛，是名清淨信心也。
orig::  ^521a8

須菩提！如來悉知悉見，是諸眾生得如是無量福德。
何以故？是諸眾生無復我相、人相、眾生相、
壽者相，無法相亦無非法相。
commentary::  ^521b2

若有人於如來滅後，發般若波羅蜜心，
行般若波羅蜜行，修習悟解，得佛深意者，諸佛無不知之。
若有人聞上乘法，一心受持，即能行般若波羅蜜無相無著之行，
了無我、人、眾生、壽者四相。
無我者，無色、受、想、行識也。
無人者，了四大不實，終歸地、水、火、風也。
無眾生者，無生滅心也。
無壽者，我身本無，寧有壽者。
四相既亡，即法眼明徹，不著有無，遠離二邊。
自心如來自悟自覺，永離塵勞妄念，自然得福無邊。
無法相者，離名絕相，不拘文字也。
亦無非法相者，不得言無般若波羅蜜法；
若言無般若波羅蜜法者，即是謗法。
orig::  ^521b8

何以故？是諸眾生若心取相，則為著我、
人、眾生、壽者。若取法相，即著我、人、眾生、壽者。
何以故？若取非法相，即著我、人、眾生、壽者，
commentary::  ^521b30

取此三相，並著邪見，盡是迷人不悟經意。
故修行人不得愛著如來三十二相，不得言我解般若波羅蜜法，
亦不得言不行般若波羅蜜行而得成佛。
orig::  ^521b36

是故不應取法，不應取非法。
以是義故，如來常說：汝等比丘知我說法如筏喻者，
法尚應捨，何況非法。
commentary::  ^521b42

法者，是般若波羅蜜法；非法者，生天等法。
般若波羅蜜法，能令一切眾生過生死大海。
既得過已，尚不應住，何況生天等法而得樂著。
other:: 
# 無得無說分第七
○無得無說分第七
orig::  ^521b46

須菩提！於意云何？
如來得阿耨多羅三藐三菩提耶？
如來有所說法耶？
須菩提言：如我解佛所說義，無有定法名阿耨多羅三藐三菩提，
亦無有定法如來可說。
commentary::  ^521c6

阿耨多羅非從外得，但心無我所即是也。
秪緣對病設藥，隨宜為說，何有定法乎？
如來說無上正法，心本無得，亦不言不得，
但為眾生所見不同，如來應彼根性種種方便開誘化導，
俾其離諸執著，指示一切眾生妄心生滅不停，
逐境界動，前念瞥起，後念應覺，覺既不住，見亦不存。
若爾，豈有定法為如來可說也？
阿者，心無妄念；耨多羅者，心無驕慢。
三者、心常在正定。
藐者，心常在正慧。
三菩提者，心常空寂。
一念凡心頓除，即見佛性。
orig::  ^521c14

何以故？如來所說法，皆不可取，不可說，非法非非法。
commentary::  ^521c32

恐人執著如來所說文字章句，不悟無相之理，
妄生知解，故言不可取。
如來為化種種眾生，應機隨量，所有言說，亦何有定乎？
學人不解如來深意，但誦如來所說教法，
不了本心，不了本心，終不成佛，故言不可說也。
口誦心不行，即非法；口誦心行，了無所得，即非非法。
orig::  ^521c34

所以者何？一切賢聖皆以無為法而有差別，
commentary::  ^521c46

三乘根性所解不同，見有深淺，故言差別。
佛說無為法者，即是無住，無住即是無相，
無相即無起，無起即無滅，蕩然空寂，照用齊收，
鑒覺無礙，乃真是解脫佛性，佛即是覺，
覺即是觀照，觀照即是智慧，智慧即是般若波羅蜜多。
又本云：聖賢說法，具一切智，萬法在性，
隨問差別，令人心開，各自見性。
other:: 
# 依法出生分第八
○依法出生分第八
orig::  ^521c48

須菩提！於意云何？
若人滿三千大千世界七寶以用布施，是人所得福德寧為多不？
須菩提言：甚多，世尊！
何以故？是福德即非福德性，是故如來說福德多。
commentary::  ^522a14

三千大千世界七寶以用布施，得福雖多，於性上一無利益。
依摩訶般若波羅蜜多修行，令自性不墮諸有，是名福德性。
心有能所，即非福德性；能所心滅，是名福德性。
心依佛教，行同佛行，是名福德性；不依佛教，
不能踐履佛行，即非福德性。
orig::  ^522a20

若復有人於此經中受持乃至四句等偈，
為佗人說，其福勝彼。
commentary::  ^522a30

十二部教大意盡在四句之中。
何以知其然？以諸經中讚嘆四句偈，即是摩訶般若波羅蜜多，
以摩訶般若為諸佛母，三世諸佛皆依此經修行，方得成佛。
般若心經云：三世諸佛依般若波羅蜜多故，得阿耨多羅三藐三菩提。
從師所學曰受，解義修行曰持。
自解自行是自利，為人演說是利他，功德廣大，無有邊際。
orig::  ^522a34

何以故？須菩提！一切諸佛及諸佛阿耨多羅三藐三菩提法皆從此經出。
commentary::  ^522a48

此經者，非指此一卷之文也。
要顯佛性從體起用，妙利無窮。
般若者，即智慧也。
智以方便為功，慧以決斷為用，即一切時中覺照心是一切諸佛及阿耨多羅三藐三菩提法皆從覺照生，
故云此經出也。
orig::  ^522b4

須菩提！所謂佛．法者，即非佛．法。
commentary::  ^522b14

所說一切文字章句，如標如指。
標指者，影響之義。
依標取物，依指觀月。
月不是指，標不是物，但依經取法，經不是法。
經文則肉眼可見，法則慧眼能見。
若無慧眼者，但見其文，不見其法；若不見法，
即不解佛意；不解佛意，則誦經不成佛道。
other:: 
# 一相無相分第九
○一相無相分第九
orig::  ^522b16

須菩提！於意云何？
須陀洹能作是念我得須陀洹果不？
須菩提言：不也，世尊！
commentary::  ^522b28

須陀洹者，梵語，唐言逆流，逆生死流，不染六塵，
一向修無漏業，得麤重煩惱不生，決定不受地獄、
畜生、修羅異類之身，名須陀洹果。
若了無相法，即無得果之心，微有得果之心，
即不名須陀洹，故言不也。
orig::  ^522b32

何以故？須陀洹名為入流，而無所入，不入色、
聲香味觸法，是名須陀洹。
commentary::  ^522b42

流者，聖流也。須陀洹人已離麤重煩惱故，
得入聖流，而無所入者，無得果之心也。
須陀洹者，乃修行人初果也。
orig::  ^522b46

須菩提！於意云何？
斯陀含能作是念我得斯陀含果不？
須菩提言：不也，世尊！
何以故？斯陀含名一往來，而實無往來，是名斯陀含。
commentary::  ^522c4

斯陀含者，梵語唐言一往來，捨三界結縛，
三界結盡，故名斯陀含。
斯陀含名一往來，往來從天上，却到人間，
生從人間死，却生天上，竟遂出生死。
三界業盡，名斯陀含果。
大乘斯陀含者，目覩諸境，心有一生一滅，
無第二生滅，故名一往來。
前念起妄，後念即止，前念有著，後念即離，故實無往來。
orig::  ^522c10

須菩提！於意云何？
阿那含能作是念：我得阿那含果不？
須菩提言：不也，世尊！
何以故？阿那含名為不來，而實無來，是故名阿那含。
commentary::  ^522c22

阿那含，梵語，唐言不還，亦名出欲。
出欲者，外不見可欲之境，內無欲心可行，
定不向欲界受生，故名不來。
而實無來，亦名不還，以欲習永盡，決定不來受生，是故名阿那含。
orig::  ^522c28

須菩提！於意云何？
阿羅漢能作是念：我得阿羅漢道不？
須菩提言：不也，世尊！
commentary::  ^522c36

諸漏已盡，無復煩惱，名阿羅漢。
阿羅漢者，煩惱永盡，與物無諍，若作得果之心，即是有諍。
orig::  ^522c40

何以故？實無有法，名阿羅漢。
世尊！若阿羅漢作是念：我得阿羅漢道。
即為著我、人、眾生、壽者。
commentary::  ^522c44

阿羅漢，梵語，唐言無諍，無煩惱可斷，無貪嗔可離，
性無違順，心境俱空，內外常寂。
若有得果之心，即同凡夫，故言不也。
orig::  ^522c48

世尊！佛說我得無諍三昧人中最為第一，是第一離欲阿羅漢。
世尊！我不作是念：我是離欲阿羅漢。
commentary::  ^523a6

何名無諍三昧？謂阿羅漢心無生滅，去來唯有本覺常照，故名無諍三昧。
三昧，梵語，此云正受，亦云正見，遠離九十五種邪見，是名正見。
然空中亦有明暗諍，性中有邪正諍，念念常正，
無一念邪心，即是無諍三昧，修此三昧人中最為第一。
若有一念得果之心，即不名無諍三昧。
orig::  ^523a10

世尊！我若作是念：我得阿羅漢道。
世尊即不說須菩提是樂阿蘭那行者。
以須菩提實無所行，而名須菩提是樂阿蘭那行。
commentary::  ^523a22

阿蘭那是梵語，唐言無諍行無諍即是清淨行。
清淨行者，為除去有所得心也。
若存有所得心，即是有諍；有諍即非清淨道；
常得無所得心，即是無諍行也。
other:: 
# 莊嚴淨土分第十
○莊嚴淨土分第十
orig::  ^523a28

佛告須菩提：於意云何？
如來昔在然燈佛所，於法有所得不？
不也，世尊！如來在然燈佛所，於法實無所得。
commentary::  ^523a38

佛恐須菩提有得法之心，為遣此疑，故問之。
須菩提知法無所得，而白佛言：不也。
然燈佛是釋迦佛授記之師，故問須菩提：我於師處有法可得不？
須菩提即謂法因師開示，而實無所得。
但悟自性本來清淨，本無塵勞，寂然常照，即自成佛。
當知世尊在然燈佛所，於法實無所得。
如來法者，譬如日光明照，無有邊際而不可取。
orig::  ^523a42

須菩提！於意云何？
菩薩莊嚴佛土不？
不也，世尊！何以故？
莊嚴佛土者，即非莊嚴，是名莊嚴
commentary::  ^523b8

清淨佛土，無相無形，何物而能莊嚴耶？
唯以定慧之寶假名莊嚴，事理莊嚴有三：
第一、莊嚴世間佛土，造寺、寫經、布施、供養是也；
第二、莊嚴身佛土，見一切人普行恭敬是也；
第三、莊嚴心佛土，心淨即佛土淨，念念常行佛心是也。
orig::  ^523b12

是故，須菩提！諸菩薩摩訶薩應如是生清淨心，
不應住色生心，不應住聲香味觸、法生心，應無所住而生其心。
commentary::  ^523b22

此修行人不應談他是非，自言我能我解，
心輕未學，此非清淨心也。
自性常生智慧，行平等慈，下心恭敬一切眾生，是修行人清淨心也。
若不自淨其心，愛著清淨處，心有所住，即是著法相。
見色著色，住色生心，即是迷人；見色離色，
不住色生心，即是悟人。
住色生心，如雲蔽天，不住色生心如空無雲，日月常照。
住色生心，即是妄念，不住色生心，即是真智。
妄念生則暗，真智照則明，明則煩惱不生，暗則六塵競起。
orig::  ^523b28

須菩提！譬如有人身如須彌山王，於意云何？
是身為大不？須菩提言：甚大，世尊！
何以故？佛說非身，是名大身。
commentary::  ^523b46

色身雖大，內心量小，不名大身。
內心量大，等虗空界，方名大身。
色身縱如須彌山，不為大也。
other:: 
# 無為福勝分第十一
○無為福勝分第十一
orig::  ^523c4

須菩提！如恒河中所有沙數，如是沙等恒河，於意云何？
是諸恒河沙寧為多不？
須菩提言：甚多，世尊！
但諸恒河尚多無數，何況其沙。
須菩提！我今實言告汝，若有善男子．善女人，
以七寶滿爾所恒河沙數三千大千世界以用布施，得福多不？
須菩提言：甚多，世尊！
佛告須菩提：若善男子．善女人，於此經中乃至受持四句偈等，
為他人說，而此福德勝前福德。
commentary::  ^523c10

布施七寶，得三界中富貴報，講說大乘經典，
令諸聞者生大智慧，成無上道。
當知受持福德勝前七寶福德。
金剛般若波羅蜜經卷上
 ^523c24
