
other:: 
other:: 大乘本生心地觀經淺註卷第三
author:: 清神京栴檀寺沙門　來舟　淺註
commentary:: 
△三、別為智光。二。
一、品題。
orig::  ^956b39

報恩品第二下。
commentary::  ^956b41

本是一品，分為兩本，故有上下。
△二、經文四：初、智光欽誠請法二：初、經家敘置。
orig::  ^956b43

爾時，王舍大城東北八十由旬，有一小國，名增長福。
於彼國中，有一長者，名曰智光，其年衰邁，唯有一子。
其子惡性，不順父母，所有教誨，皆不能從。
遙聞釋迦牟尼如來，在王舍城耆闍崛山，
為濁惡世無量眾生，宣說大乘報恩之法。
父母及子，并諸眷屬，為聽法故，齎持供具，
來詣佛所，供養恭敬。
commentary::  ^956c2

此敘重頌四恩之源委也。
智光長者，為當機請法之人。
王舍城下，敘長者梓里，是彼國之人，從彼來此也。
智光，即長者之名。
衰邁，敘長者之老，出其年過從心，有龍鍾之狀也。
惟有下五句，正敘源委。
長者為父子，有天性之恩。
子既惡性，不受教誨，假如經之於官，教之以刑，猶恐傷其天性之慈也。
今遙聞世尊在耆闍崛山，說報四恩之法，
故率領合家，齎持供具，不辭三千餘里之勞，而來見佛求法。
不唯但令惡子改惡從善，而更令發菩提心，得忍辱定。
善哉長者！可謂慈父矣！
可謂善教子者矣！
經有父母二字，或長者年雖衰邁，尚有父母；
或長者及婦，為子之父母。 ^956c14

○〔三密者，身密、口密、意密也。〕
△二、智光請法二：初、先申來意。
orig::  ^956c46

而白佛言：我有一子其性獘惡，不受父母所有教誨，
今聞佛說報四種恩，為聽法故來詣佛所。
commentary::  ^957a2

獘者，陋也，不堪也。
惡之言獘者，謂卑陋之惡，甚不堪也。
據長者之言，雖有宿緣，自為尚輕，為子實重。
因不受父母教誨，欲仗佛慈悲，開示訓導之。
以四種恩中，有父母恩，故來聽受，令其改惡。
不惟不失父子之情，且頂戴如來洪化之恩，莫能忘也。 ^957a6

△二、懇請宣說。
orig::  ^957a14

惟願世尊，為我等類及諸眷屬，宣說四恩甚深妙義，
令彼惡子生孝順心，此世當生令得安樂。
commentary::  ^957a18

惟願是懇詞。為我下四句，通為合家請。
令彼下四句，別為惡子請。
再據末後二句，可見慈父之恩，為子之極也。
謂不孝忤逆，現世令人所憎，或天龍所誅，
死後必墮三途，受苦無量。
今蒙佛化，欲反惡逆心，成孝順心，現世人所恭敬，
後世生天，故云此世當生，令得安樂。
嗚呼！可謂欲報深恩，昊天罔極矣。 ^957a22

△二、如來讚善誡述二：初、讚善誡聽。
orig::  ^957a34

爾時，佛告智光：善哉！
善哉！汝為法故，來至我所，供養恭敬，樂聞是法。
汝等諦聽！善思念之。
commentary::  ^957a36

讚善者，非獨讚誠，亦讚其慈也。
以其來意，元為子故。
諦聽者，是誡囑之詞。
若長者之來，便不囑亦誠。
而子之惡，猶不得不誡也。
謂言前不宜造次，須審詳精思，深入其義，初不負其來意也。
善思念之者，是勸囑之詞。
善思，即正思也。謂如來稱正理而說，汝等須如理而思，勿得錯會佛意也。
念者，囑其不可遺忘也。
〔凡閱者講者，此善思之言，會旨不可太深。
以子之惡性荒唐，且收其狂妄耳。〕 ^957a40

△二、述誠獲報二：初、泛述得輪王果報。
orig::  ^957b6

若有善男子、善女人，發菩提心為聞法要，
舉足下足隨其遠近，所踐之地微塵數量，
以是因緣感得金輪轉輪聖王，聖王報盡作欲天王，
欲天報盡作梵天王，見佛聞法速證妙果。
commentary::  ^957b8

若有下。是泛敘一切人但能發心，特來聞法，皆感輪王等報也。
法要者。佛旨為法，截徑為要。
又佛語雖多，以心地為要也。
翹步曰舉。落足為下。
即步行也。路長為遠，路短為近。
以足履地曰踐。依地獲福曰隨。
但微塵下。二句欠明。
當知地乃眾塵積聚所成。
佛意必謂其行步經歷之地，所有之塵數，
隨脚步之遠近，則較塵數之多少。
以是舉心聽法之因， #CB02494;涉勞苦之緣，
必感生輪王等報。
以一塵較一世，隨微塵數量之多少，得輪王等報。
從一生至一生，亦如塵數之多少也。
然其果報轉次益勝者。
以其誠心倍增，而果報倍勝也。
見佛下。又不止天果之報，仍得見佛聞法，速證菩提之大果報也。
應知更有深義。如其人間修戒善凡定，
縱得輪王梵天之報，為天樂所攝，不暇見佛聞法，何況速證菩提耶。
然此來者，舉心之誠，#CB02494;涉之苦，經歷之遠。
其誠心聽法，以佛法染神，熏成聖種。
雖梵天之報，不為樂境所縛。
所以念念見佛，時時聽法。
聖種發動，則不歷僧祇，可以一生成菩提道。
顯其為頓教大乘也。 ^957b16

△二、確明智光之果報。
orig::  ^957c4

汝大長者及餘眾等，為於法故來至我所，
如是經過八十由旬大地微塵，一一塵數能感人天輪王果報。
既聞法已，當來證得阿耨多羅三藐三菩提。
commentary::  ^957c6

初句佛稱智光，次句所統之眷屬。
為於下，明所感果報，謂汝為法故，自汝家中發足來至我所。
如是舉足下，足經過八十由旬大地之塵數，
隨一一塵數能感果報，從一生至一生，
世世生生受輪王等報，亦如塵數之多也。
以上但言舉心遠來所感之報如此。
既聞下，謂既至佛所親聞說法，所感之報豈止人天而已，然當來必證菩提矣。 ^957c12

△三、如來說偈重示二：初、承前許說。
orig::  ^957c24

我雖先說甚深四恩微妙義趣，今復為汝重宣此義。
而說偈言：
commentary::  ^957c28

△二、正說偈言二：初、頌佛聖德三：初、人天尊勝德。
orig::  ^957c32

最勝法王大聖主，一切人天非等倫。
commentary::  ^957c34

人間天子得人中自在為人王，佛於法中自在為法王。
主者，君領也。聖者，至人也。
大者，尊稱也。謂二乘從須陀洹以上至四果皆稱聖人，而辟支第一皆小聖也。
大乘從初地至等覺皆為大乘聖人，然佛又在等覺之上。
唯佛為大聖主者，以小大賢聖皆為眷屬，惟佛為主尊也。
最勝者，超越之稱，勝之至也。
次句倫者，謂比倫。
凡一切人間天上再無與佛相等比倫者，所謂天上天下惟吾獨尊矣。 ^957c36

△二相好神通德
orig::  ^958a2

具諸相好以嚴身，智海如空無有量，自他利行皆圓滿，名稱普聞諸國土。
永斷煩惱餘習氣，善持密行護諸根，百四十種不共德，廣大福海悉圓滿。
三昧神通皆具足，八自在宮常遊樂，十方人天及外道，無有能難調御師。
commentary::  ^958a6

初句易知，次句歎佛權實二智，如海之甚深，
如虗空之無量，釋前最勝無等之義也。
自他二句，即果顯因德號也。
由自他皆利，德尊果滿，所以十方國土，
聞名而敬，仰德而皈，孰不從化？
以上歎兩利之德。
永斷下二句，歎離過護持之德。
永斷一句，五住究盡即斷德。
善持一句，顯智德持也。
密行者，謂佛有三密，密謂神奧叵測，行即自在隨機。
一身密，一切人天隨機，所見不同，或見大身，
或見小身，或慈或威，若善若惡等。
二口密，一音說出，遠近同聞，隨機各解等。
三意密，即自他並照，權實一體等。
然佛之三業，九界不知，惟佛自知，故稱三密。
由智德故，保護不失，故曰善持。
諸根者，以眾多曰諸道本為根，即三密利物所積之善根也。
以善字貫下，即善持密行，善護諸根。
百四十種不共德，有標無釋，法數不出。
然既云不共，必佛自得者，唯佛與佛究竟證徹，
不與權小共有，乃歎佛所證之別德也。
廣大一句，歎佛福德。
以稱性周徧曰廣大，深遠不測如大海。
以因中修福，果中具足，故云圓滿。
三昧一句，歎體用也。
三昧即性定之體也，神通乃靈變之用也。
體用不缺，故云具足。
八自在一句，歎涅槃四德也。
宮即王之所居，喻涅槃法性為八自在，我之所依遊也。
性無染濁即淨德，八自在即我德。
我即自在義，及常樂二字，四德皆全矣。
總言有大三昧，有大神通智慧，故能隨機示現，
體用不失，故曰皆具足。
自在有八義：一、能示一身為無量身；二、
示一塵身滿大千界；三、大身輕舉遠到；
四、現無量類，常居一土；五、諸根互用；六、
得一切法，如無法想；七、說一偈義，經無量劫；
八、身徧諸處，猶如虗空。
是謂八常。遊樂者，即自在意。
謂既云自在，則稱真遊戲，受享法樂，永劫不壞，即常樂二德也。
十方下二句，歎智辯超拔德。
謂佛具神通故，降伏諸魔；具大辯才故，
制諸外道；有方便善巧故，化利人天。
所以一切人天、外道、天魔，誰敢辯難於佛哉？
調御師，即佛能調理人天，統御凡聖，模範一切之稱也。 ^958a16

△三、智辯說法德。
orig::  ^958b40

金口能宣無礙辯，雖無能問而自說，如大海潮時不失，亦如天皷稱天心。
如是自在唯佛有，非五通仙魔梵等，難思劫海修行願，證獲如是大神通。
我入三昧大寂室，觀察諸根及藥病。
commentary::  ^958b44

佛有四種辯才，隨法隨義，如懸河泄水，
無所阻滯，故云無礙辯。
無問自說者，以佛能知機，當說則說，不假請問。
若不當說，問亦不然，只顯知機知時也。
如大下，喻佛智自在，正釋無礙辯才。
以有感則應，喻如海潮。
無私說法，喻如天皷。
如是二句，結佛自有也。
難思二句，出智通之源委也。
我入二句，頌觀機說法，如良醫之治病也。
大寂室者，大寂即定，智依定住，如人入房。
三昧即定名，大寂即定義。
諸根即眾生宿種善根，不同有漏無漏等。
病喻煩惱，藥喻定慧。
病為所治，藥為能治。
以病有淺深，故藥有差別。
必觀其病色，察其脉理，可一劑而愈矣。
佛亦如是，觀察眾生，惑有厚薄，智有淺深。
說投機之法，令彼行之，可以頓斷煩惱，頓出生死。
如服藥病愈。 ^958c4

△二、重頌前文二：初、頌佛談心地熏修。
orig::  ^958c30

自出禪定而讚歎，三世佛法心地門。
commentary::  ^958c34

初四字頌從三昧安詳而起，出即起也。
長文詳頌中略舉而已，以心地法門是三世諸佛通修之法，
所以稱讚解准二卷長文。 ^958c36

△二、頌引發四恩應報二：初、頌長者惡大求小。
orig::  ^958c40

時諸長者退大心，樂住二乘自利行。
commentary::  ^958c44

解如長行。
△二、頌如來廣讚四恩二：初、頌佛智甚深二：
初、頌總標佛智引發。
orig::  ^958c46

我開大智方便教，引入三空解脫門。
commentary::  ^959a2

此明如來即實開權也。
智即權智，方便即權教。
借此權教，引入三空之門。
權教即廣讚四恩，為能引三空。
解脫即引入之道。
當知此解脫，與二乘三解脫門，名同義別。
然既云三空，當是我空、法空、俱空。
我空是斷我執煩惱所證涅槃，法空是斷法執煩惱所證涅槃，
俱空即人法雙空。
亦不著空理者，是離所知障所證最上涅槃門為達道。
謂由此三空之門，得入無上涅槃，得大解脫故。 ^959a4

△二、別頌權小莫測。
orig::  ^959a18

如來意趣莫能量，唯佛能知真祕密。
利根聲聞及獨覺，勤求不退諸菩薩，十二劫時共度量，無有能知其少分。
假使十方凡聖智，授與一人為智者，如是智者如竹林，不能測量其少分。
commentary::  ^959a22

此與法華歎智大同。
意趣即大智，祕密即方便。
教謂佛意之趣向，能三能一，即一而三，言三即一。
至於雙遮雙表，遮表同時。
如是莫大之方便權巧，向人說出，無非是佛真秘密門。
唯佛能知，餘皆莫可測量也。
利根下，顯不能測量之人。
聲聞獨覺雖利，猶是小乘。
不退菩薩是大乘。
於十二劫之長時，同共擬度測量。
不但不得全分秘密，便是些須少分，猶不能知，且約本土賢聖說。
假使下，更及十方一切凡聖之智，皆授與一人。
為一人之智，可為盡十方無比之智者。
又如此無比之智者，不止一人。
假如多多無量，如竹林之繁茂。
如此多人，盡思度量，猶不能測其少分。
然佛智之難測可知矣。
何謂也？葢佛智即權而實，貴乎薦取，不貴測量。
以測量是有為心路，識心撥度，愈思而愈遠矣。
法華云：非思量分別之所能解者，此也。
應知佛說四恩，及一時應病之藥。
令退失大心之人，知此四恩應報，必須發大心，
修大道，行大行，自利利人，當證菩提，始能報恩。
如是之權巧，豈可測量乎？ ^959a30

△二、頌四恩應報二：初、斥凡愚迷背恩處。
orig::  ^959b16

世間凡夫無慧眼，迷於恩處失妙果，五濁惡世諸眾生，不悟深恩恒背德。
commentary::  ^959b20

此斥人世凡夫但有肉眼，蒙之則蔽，觸之則傷，
只能緣塵引識造業，無有智慧為眼，不見四恩應報。
妙果有二義：一、謂能孝父母，報在梵天，以梵天為妙果。
二、以無上菩提為妙果。
謂由無慧眼尚不知報恩，焉能見道？
無上菩提豈可得乎？
故皆失却也。五濁下。
出迷失之由。以五濁障重惡業繁興，世間眾生但知緣塵分別貪嗔造業，
所以不悟深恩恒背其德。 ^959b24

△二、說四恩令生正見二：初、總標四恩。
orig::  ^959b38

我為開示於四恩，令入正見菩提道。
commentary::  ^959b40

佛說四恩，原為引生正見。
正見即慧眼，菩提即佛果。
道者，路也。謂佛說四恩，為引發正見，當證菩提之道路耳。 ^959b42

△二、別釋四恩五：初、父母恩二：初、總申名義。
orig::  ^959b46

慈父悲母長養恩，一切男女皆安樂，慈父恩高如山王，悲母恩深如大海。
若我住世於一劫，說悲母恩不能盡，我今略說於少分，猶如蚊虻飲大海。
commentary::  ^959c2

始生我者曰父，愛念情深曰慈。
母者，乳也，子從身出。
乳者，哺也，又慕也，為嬰兒之所慕之也。
長養之恩，後文自有。
以父母有恃怙之恩，故男女得其安樂也。
父恩如山，母恩如海，言其不可測量也。
若我二句，乃過量之言，直顯恩重故也。
我今下言多分，固不能說，略且說其少分耳。
猶如一句，比喻也。
謂父母之恩，如海水汪洋不可測量。
我說少分，猶如蚊虻飲海水，大海之水不曾動著。
喻我雖說此，其廣大之恩亦不曾動。
夫世尊大聖猶出此言，則知父母之恩誠不可量，世人君子可不孝乎。 ^959c8

△二、廣顯深恩三：初、頌粗與較量。
orig::  ^959c26

假使有人為福德，供養淨行婆羅門，五通神仙自在者，大智師長及善友。
安置七珍為堂殿，及以牛頭栴檀房，療治萬病諸湯藥，盛滿金銀器物中。
如是供養日三時，乃至數盈於百劫，不如一念中少分，供養悲母大恩田。
福德無邊不可量，算分喻分皆無比。
commentary::  ^959c30

此與二卷長行全同。
言不如者，不及也。
謂一念舉心時之促，少分供養物之微。
以悲母恩田無量，子雖一念少分供養，
所獲之福亦無量者，由悲母之恩田厚重，所加如此。
算分者，即算法自少至多之分量也。
喻分者，譬喻極盡之比況也。
皆無比者，謂供養五通仙人，及師長善友，
以舉世之珍，百劫之長，所獲之福，若較量一念少分供母之福者，
彼以算分至多之分量，及譬喻極盡之比量，
所獲之多福，猶不及供母之少分耳。
如此過量之言，正顯恩深難報。
嗚呼，凡為人子者，遇此聖經，竭力進孝，猶不能報少分之恩矣。 ^959c40

△二、頌細與分別十一。
初、頌未形之恩。
orig::  ^960a12

世間悲母孕其子，十月懷胎長受苦。
於五欲樂情不著，隨時飲食亦同然，晝夜常懷悲愍心，行住坐臥受諸苦。
commentary::  ^960a16

愍念曰悲，胎藏曰孕。
五欲為眾生之樂境，言不著者，非全不著，但欲樂之心輕耳。
以腹中有子，恐有危難，故不甚著也。
隨時下縱飲食之美，亦不甚貪，以憂子故，
所以晝夜悲愍如此〔五欲即財、色、名、食、
睡，或色、聲、香、味、觸〕。 ^960a22

△二頌將產之恩。
orig::  ^960a30

若正誕其胎藏子，如攢鋒刃解肢節，迷惑東西不能辯，徧身疼痛無所堪。
或因此難而命終，六親眷囑咸悲惱，如是眾苦皆由子，憂悲痛切非口宣。
commentary::  ^960a32

生產曰誕。胎藏子者，謂胎腹中所藏之子也。
百節疼痛，如鋒刃解體，此總形容臨產之苦。
或因產而致死者，往往有之。
故舉家哀號，六親悲痛，皆由子故也。
佛所以極力形容者，欲人知悲母之恩重，克誠行孝報之也。 ^960a38

△三頌乳哺之恩。
orig::  ^960a48

若得平復身安樂，如貧獲寶喜難量，顧視容顏無厭足，憐念之心不蹔捨。
母子恩情常若是，出入不離胸臆前，母乳猶如甘露泉，長養及時曾無竭。
commentary::  ^960b2

准長行大同。
△四頌憐愛之恩。
orig::  ^960b8

慈念之恩實難比，鞠育之德亦難量。
世間大地稱為重，悲母恩重過於彼。
世間須彌稱為高，悲母恩高過於彼。
世間速疾唯猛風，舉心一念過於彼。
commentary::  ^960b10

天性之慈，繫愛之念，鞠養之恩，誠然大地不足較其重，
須彌無以比其高，猛風猶難喻其疾矣。
葢猛風喻疾者，只言念子之切也。 ^960b16

△五、頌怨言子墮。
orig::  ^960b20

若有眾生行不孝，令母蹔時起恨心，怨念之辭少分生，子乃隨言遭苦難。
一切佛與金剛天，神仙祕法無能救。
commentary::  ^960b22

前科猛風之喻長行，元在此科。
若隨文用，有二義。
前科用者，喻念子之切，如猛風之疾。
若歸此科，言猛風有摧折之力，喻父母怨恨之力也。
祕法者，仙術也。良以子之不孝，父母怨恨，
隨言遭苦，而佛仙莫能救者。
非不能救，葢佛仙不救逆子也。 ^960b28

△六頌子孝獲福。
orig::  ^960b42

若有男女依母教，承順顏色不相違，一切災難盡消除，諸天擁護常安樂。
若能承順於悲母，如是男女悉非凡，大悲菩薩化人間，示現報恩諸方便。
commentary::  ^960b44

承順不違，子之道也。
而感佛天加護者，葢助人行孝也。
若能下四句曰非凡、曰菩薩者，乃稱讚之詞，無非勸人行孝故也。 ^960c2

△七頌以孝較恩。
orig::  ^960c10

若有男子及女人，為報母恩行孝養，割肉刺血常供給，
如是數盈於一劫，種種勤修於孝道，猶未能報暫時恩。
commentary::  ^960c12

前五句言孝行之極，末句較量猶不足報者，極言其恩深難報也。
皆准長行。 ^960c18

△八、復頌慈愛愍念。
orig::  ^960c20

十月處於胎藏中，常#CB03340;乳根飲胎血，
自為嬰孩及童子，所飲母乳百斛餘。
飲食湯藥妙衣服，子先母後為常則，子若愚癡人所惡，母亦恩憐不棄遺。
commentary::  ^960c22

初二句，胎中之恩。
次二句，乳哺之恩。
嬰孩者，襁褓之時。
童子者，離襁褓時。
謂自出母胎至離襁褓，所飲乳食百斛有餘矣。
嗚呼，身自母出，如天地之生萬物；復從母育，如雨露之滋百嘉。
至於衣食之先後，愛念之情深，雖須彌無以比其高，太虗難以較其廣。
誠哉，欲報深恩，昊天罔極。 ^960c28

△九頌慈愛生天。
orig::  ^960c38

昔有女人抱其子，渡於恒河水瀑流，以沉水故力難前，與子俱沒無能捨。
為是慈念善根力，命終上生於梵天，長受梵天三昧樂，得遇如來受佛記。
commentary::  ^960c40

前七句與長行全同，惟第八句長行無。
頌中補出，謂母恩慈重，心同佛心，寧自捨命，不忍棄子。
此人不唯梵天受樂，將遇如來授與成佛之記有之也。
良以心既同佛，即心是佛，即心作佛，因中果上修證之法。
如來說與，是佛授記。
自憶領納，堅持不忘，是受佛記。 ^960c46

△十頌廣明十德。
orig::  ^961a8

一名大地二能生，三能正者四養育，五與智者六莊嚴，
七名安隱八教授，九教誡者十與業，餘恩不過於母恩。
commentary::  ^961a10

十德之外，更有言不盡者，為餘恩，皆准長行。
△十一、較量貧富
orig::  ^961a16

何法世間最富有？
何法世間最貧無？
母在堂時為最富，母不在時為最貧。
母在之時為日中，悲母亡時為日沒。
母在之時皆圓滿，悲母亡時悉空虗。
commentary::  ^961a20

初二句為徵，三四二句釋之，五六二句有照臨之恩，皆准長行應知。
頌與長行，互有隱顯。
長行有月喻為顯，無空虗為隱。
頌中無月喻為隱，有圓滿及空虗為顯。
謂母在堂時，把持家業，不致耗散，調教人口，
不致離背，故云圓滿。
母若亡時，自得其便，財帛或有耗散，人眷或有乖離，故云空虗。
雖然，此猶淺論。據理而言，父母者，子孫之天地也。
不唯能生，亦能葢載。
一日無之，物無所依矣，可乎？
然人子之無父母者，如萬物之無天地也。
眼不見生我之親，耳不聞教我之言，無恃無怙，是為空虗。 ^961a26

△三、頌結勸行孝四：初、正勸行孝。
orig::  ^961a44

世間一切善男子，恩重父母如丘山，應當孝敬恒在心，知恩報恩是聖道。
不惜身命奉甘旨，未曾一念虧色養，如其父母奄喪時，將欲報恩誠不及。
commentary::  ^961a48

初句，是佛呼召現前大眾，亦兼未來世間一切眾生，
雖呼男子，亦兼女人。
次句，警醒之謂。恩重二字，當在父母之下，
以顯父母恩重，猶如丘山。
應當下，是佛勸教之語，謂父母之恩，既重如山，
子宜克誠，晨昏省近，鞠躬奉養，理之當然，故曰應當。
孝者，謂善事順於道，不逆於倫也。
敬者，謂不敢輕慢也。
語云：至於犬馬，皆能有養，不敬何以別乎？
故必敬之，方盡人子之道也。
又囑恒在心者，言其風雨閒忙，不可片時遺忘也。
若如此行之，是為知恩報恩，乃聖道所攝。
良以儒之大孝，無過於舜，舜為聖人；釋之大孝，
無過於佛，佛為聖人。
經云：大孝釋迦文是也。
甘旨者，美味也，即所奉飲食。
不惜身命者，謂人子非不愛身，為有親可敬，
縱至御車執作，殞命亡軀，亦不敢辭也。
未曾下虧者，闕少也。
一念者，時促也。色者，有二義：一者，觀父母之容顏，
若歡容之色，子當喜之，自念侍奉得宜；
若病色怒色，子當恐懼，兢兢業業，忖我不能善事也。
養者，即所奉之甘旨也。
二者，所奉品色，擇其精細者奉親，粗者自用也。
未曾者，即不曾也，謂古聖先賢，侍奉二親，
色養得宜，念茲在茲，不曾一念虧欠也。
如其二句，愈加警策，謂人生在世，未有長生不死之者，
現今父母在堂，若不謹慎事奉，如有不測，
奄喪之時，將欲報之，誠不及矣。
奄喪者，忽死之謂。 ^961b6

△二、引己勸孝二：初、正引自己三：初、修行為母。
orig::  ^961c2

佛昔修行為慈母，感得相好金色身。
名聞廣大徧十方，一切人天咸稽首。
人與非人皆恭敬，自緣往昔報慈恩。
commentary::  ^961c6

昔字不獨指今生，通言已往多生也。
為母必欲修行者，謂佛之行孝，又非世人之行孝也。
世人行孝，無非現世，令父母身安心樂，
是為得宜，猶不能資神濟道，雖孝不足為大孝也。
若修行成道，自己離苦，亦令父母離苦，
自己成道，亦令父母成道，故云修行為慈母，方為大孝也。
感得下，明因孝感報。
謂一念舉心，修行為母，遂感相好金色，
名稱普聞，人天供養，較之人世之孝感何如哉。
自緣一句，結緣者，緣故也。
自者，發心之初也。
謂我自往昔，一念發心，歷修諸行，以報慈親之恩，
是這等緣故，方感金色等報。 ^961c12

△二、為母說法。
orig::  ^961c32

我昇三十三天宮，三月為母說真法。
commentary::  ^961c34

摩耶夫人，生佛七日遂亡，神生忉利天。
如來成道，念母恩深，昇忉利天，三月說法。
欲母聞法，高證脫離生死。 ^961c36

△三母悟無生。
orig::  ^961c42

令母聽聞歸正道，悟無生忍常不退，如是皆為報悲恩，雖報恩深猶未足。
commentary::  ^961c44

大乘根器，一聞大乘真法，則悟入無生之法，
真常之道，永不退轉，似證圓教初住位也。
後二句言母雖獲益，佛心未足者，以其恩深難報故也。
夫佛所說法，令母離生死，成聖道，猶言未足。
而世人君子，自忖比佛何如哉。 ^961c48

△二、兼引目連。
orig::  ^962a8

神通第一目犍連，已斷三界諸煩惱，以神通力觀慈母，見在受苦餓鬼中。
目連自往報母恩，救免慈親所受苦，上生他化諸天眾，共為遊樂處天宮。
commentary::  ^962a10

目犍連，具神通之羅漢也。
佛弟子中，羅漢以上，皆具神通。
此尊者為最，故云第一。
三界煩惱，不出見、思二惑。
分別曰見，即粗惑。
謂從於邪教，及於邪師，不合正理，邪謬分別，總為八十八使。
使為驅役之義，能驅役一切眾生，流轉生死。
言見惑者，謂意根對法塵，起諸分別，故以分別曰見。
妄念凡有十種：一、身見，二、邊見，三、見取
〔謂於非真勝法中，謬見涅槃，生心取著故〕，
四、戒取，五、邪見〔謂無明不了，邪心取理故〕，
六、貪，七、嗔〔於逆情之境，起諸忿怒故〕，八、
癡〔於諸事理，迷惑不了故〕，九、慢，十、疑〔謂迷心乖理，猶豫不決故〕。
此之十使，歷三界四諦下，增減不同，共成八十八使。
葢欲界苦諦下，十使全具。
集、滅二諦下，各有七使，除身見、邊見、戒取
〔此三使皆依苦諦而立，集、滅二諦則無，故除之〕。
道諦下有八使，除身見、邊見〔此二使亦依苦諦所起，
道諦無苦，故除之〕。
是以四諦合為三十二使也。
色界、無色界四諦下，皆如欲界。
更於每諦下，又除一嗔使。
故一界有二十八使，二界合為五十六使，
並前欲界三十二使，總成八十八數。
偈云：苦下具一切，集滅各除三，道諦除二見，上界不行嗔。
〔謂上二界純是禪定所受樂境，雖具種子，不起現行。〕
思惑有八十一品，謂欲界有貪、瞋、癡、慢四種思惑，
色界、無色界各有貪、癡、慢三種，三界共為十使。
又按三界九地，每地各有九品，謂上上、
上中、上下、中上、中中、中下、下上、下中、下下，九地共有八十一品。
前之見惑至初果斷盡，思惑從二果以上斷之。
若斷欲界前六品，證斯陀含，此云一來果，欲界還一往來故。
再斷後三品思惑，證阿那含，此云不來果，謂再不來欲界受生故。
八十一品斷盡，方出三界，證羅漢果。
尊者，諸惑斷盡，始得神通。
以神下二句，用天眼通觀察慈母，見在餓鬼中受苦。
目連二句，乘通往救。
上生下二句，承救生天。
盂蘭盆經云：大目犍連始得六通，欲度父母，報乳哺之恩。
即以道眼觀視世間，見其亡母生餓鬼中，
不見飲食，皮骨連立。
目連悲哀，即以鉢盛飯，往餉其母。
母得鉢飯，便以左手障鉢，右手摶食。
食未入口，化成火炭，遂不得食。
目連大呌，悲號涕泣，馳還白佛，具陳如此。
佛言：汝母罪根深結，非汝一人力所奈何。
云云。至佛告目連：十方眾僧，七月十五日僧自恣時，
當為七世父母及現世父母厄難中者，
具飯百味五果，汲灌盆器，香油錠燭，牀敷臥具，
盡世甘美，以著盆中，供養十方大德眾僧。
承眾聖之道，其德汪洋，令現世父母福樂百年。
若七世父母生天，自在化生等。
是為目連救親之源委也。 ^962a16

△三、二福較量
orig::  ^962c4

當知父母恩最深，諸佛聖賢咸報德。
若人至心供養佛，復有精勤修孝養，如是二人福無異，三世受報亦無窮。
commentary::  ^962c6

此頌不惟釋迦目連，凡一切諸佛，三乘聖賢，無有不報親恩者。
若人下。較福。假如一人供佛，一人供親，
如是二人，所得之福，平等無異。
受報者。受福報也。
三世有二說：一者所感之福，非一世便了，
乃至三世，極至無窮。
無窮者，無有窮盡也。
二者三世，即自身為一世，遺與子孫為二世，共為三世。
更有餘勳，遺與後世，故曰無窮。 ^962c12

△四、慎終追遠五：初、為子墮苦。
orig::  ^962c24

世人為子造諸罪，墮在三塗長受苦。
commentary::  ^962c28

為者，專欲也。疼，愛也。
言世人為子，無所不至。
或以飲食為子，造一切罪，謂烹羊宰殺等。
或因衣被等為子，造一切罪，養蠶煑繭等。
或為子求功名，造一切罪，如害他成己等。
上句是因，下句是報。
造罪之人，不能上昇，故墮三塗，即地獄、
餓鬼、畜生也。此言但知疼子，不知後報。
三塗如前說。 ^962c30

△二子迷不知
orig::  ^962c40

男女非聖無神通，不見輪迴難可報。
哀哉世人無聖力，不能拔濟於慈母。
commentary::  ^962c42

父母為子，墮三惡道。
世間男女，肉眼凡軀，故不能見，何能救之。
哀哉者，傷感之辭。
既無聖力神通，畢竟不能拔濟矣。
幸有佛力，以待下科。 ^962c46

△三、勸修冥福二：初、明金光拔苦令悟。
orig::  ^963a2

以是因緣汝當知，勤修福利諸功德，以其男女追勝福，有大金光照地獄。
光中演說深妙音，開悟父母令發意。
commentary::  ^963a6

初句承上不能拔濟父母之因緣。
汝指智光兼惡子等。
當知者，示令曉解之詞。
勤修福利等，如來教與之法，謂汝既不能拔親出苦，
須從佛言修設冥福，仗承佛法薦之，或禮佛修懺，
或施食蘭盆，或造佛修塔，或誦呪看經，故云諸功德。
以其下，承法獲益。
追者，隨逐也。謂父母魂魄杳冥，人不能見，
隨逐親亡之日，作殊勝福以薦之，是為追薦。
有大下，見其功効也。
深蒙法力，能感佛放金光下照地獄。
光中下，金光說法也。
或說無常、苦、空、無我、不淨等，或說六度大乘心地法門等。
深妙音者，以一音中具足多種法門，隨機所解各有開悟。
令者，使也，即法力使之也。
發意即是發心，謂既能開悟必當發心，
或發聲聞辟支佛心，或發菩提心，此是孝順男女修諸功德，
報恩拔濟之如此也。 ^963a12

△二、明一念悔心罪除
orig::  ^963a40

憶昔所生常造罪，一念悔心悉除滅。
commentary::  ^963a42

此言父母之靈魂，雖在地獄，由聞金光說法，頓知宿命所造之罪也。
憶者，即忽然想起之意。
昔所生者，即在生時，或多生往昔時也。
常者，更從無始已來恒常也。
造罪不出身口七支也。
一念下，謂既能聞法開悟，忽然追悔，則罪苦除滅矣。
所謂心若滅時罪亦亡是也。
以上但明深承佛法勝力，且能滅罪。
〔一念者，時促也。以利刀斷九十紙為一念。〕 ^963a44

△四、隨願往生。
orig::  ^963b8

口稱南無三世佛，得脫無暇苦難身。
往生人天長受樂，見佛聞法當成佛。
或生十方淨土中，七寶蓮華為父母。
華開見佛悟無生，不退菩薩為同學。
獲六神通自在力，得入菩提微妙宮。
commentary::  ^963b10

既從苦中滅罪脫離，知是佛力，故口稱佛號，欲求往生也。
南無，此云歸依，或云歸命，謂既承佛力，則我身命歸向於佛。
三世佛者，不定是那佛，或過去，或現在未來，隨舉一佛名號。
得脫下，承佛號功德，頓脫苦難也。
無暇者，謂受苦無閒暇也，即無閒無住，
名阿鼻地獄，此言蒙佛哀救，得脫苦身也。
往生下，即隨願往生也。
人天為世間之樂，復能見佛聞法，必當如法修行，
當來成佛，又為出世間之大樂也。
或願十方淨土，欲蓮華化生者，亦遂其志。
華言七寶者，非世間草木之華。
以蓮華為父母者，謂不受胞胎之苦也。
華開下，謂此處發願，欲得往生者，彼國土中，
有七寶水池，蓮華發出，發願之人，神入華中，
蓮華遂開，化生之身，依託於蓮臺之上，
親見十方諸佛，悟入無生法忍，與不退菩薩，為其伴侶。
同學者，同學佛法也。
然既為同學，必互相提撕，令無明頓開，
神通自在，假智力契入，得證菩提，如人入宮也。
故云得入等。以上皆孝子賢孫，修齋作福，
追薦之功，能令父母往生成道，故有此益也。 ^963b18

△五、結顯勸孝。
orig::  ^963c6

皆是菩薩為男女，乘大願力化人間，是名真報父母恩，汝等眾生共修學。
commentary::  ^963c10

此是佛稱孝子，既拔父母出苦，又得隨願往生，
得入菩提，非世間凡流所為也。
定是菩薩示現，乘本願力，教化人間，是真報恩。
與人間子孫做標格，故現為男女。
末句叮嚀結勸修學。
汝等二字，指智光所領逆子及眷屬等。
佛所以重頌報恩者，實為此眾，故結勸如此。 ^963c14

○父母恩重。經云：佛告大眾：人生在世，父母為親。
非父不生，非母不育。
是以寄託母胎，十月懷身。
歲滿月充，子母俱顯。
生墮草上，父母養育。
臥在攔車，父母懷抱。
含笑未語，和和弄聲。
饑時須食，非母不哺。
渴時須飲，非母不乳。
子若饑時，嚥苦吐甘，推乾就濕。
非父不親，非母不養。
慈母養兒，去離攔車。
十指甲中，食子不淨。
子飲母乳，八斛四斗。
計論母恩，昊天罔極。
嗚呼慈母，云何可報。
至於行來，東西隣里，井竈碓磨，不時還家。
母忽心驚，兩乳流出，即知我兒。
家中憶我，即便還家。
又云：其兒遙見母來，或在攔車，搖頭弄腦。
或復曳腹隨行，嗚呼向母。
母為其子，曲身就下，長舒兩手，摩拭塵土。
嗚呼其口，開懷出乳，以乳乳之。
母見兒歡，兒見母喜。
二情相交，恩愛慈重，莫復過是云云。
又云：既生長大，朋友相隨，梳頭摩髮，欲得好衣，覆葢其身。
弊衣故破，父母自著新好綿帛，先與其子。
至於行來，官私急疾，傾心南北，逐子東西，橫簪頭上。
子漸長大，為與索妻，得他女子。
父母轉疎，私房室內，共相語樂。
父母年老，氣力衰微，終朝至暮，不來借問。
或復父孤母寡，獨守空房，猶如客人，寄止他舍，常無恩愛。
或無襦被寒凍，苦辛厄難，遭之太甚。
年老色衰，多饒蚤蝨，夙夜不臥，長吟歎息。
何罪宿愆，生此不孝。
或時呼喚，瞋目驚怒，盡不從順。
婦兒罵詈，低頭含笑云云。 ^963c24

○評曰：孝子賢孫，世間固有，或不孝者，
多如世俗常流，母不如此，兒不如彼者，百中無一。
良由無始已來，迷真執妄，顛倒行事，根本既成顛倒，故枝末一一皆然。
因父母恩重，子多違背，故不得不引，令人知之，
未免葛藤，幸勿厭繁。
父母恩已竟。 ^964a22

△二、眾生恩三：初、正頌有恩。
orig::  ^964a32

有情輪迴生六道，猶如車輪無始終。
或為父母為男女，世世生生互有恩。
如見父母等無差，不證聖智無由識。
一切男子皆是父，一切女人皆是母。
commentary::  ^964a34

有情即是眾生，以眾生皆有情識故。
輪迴喻六道者，以一切眾生皆隨業轉故。
造善業隨善業，則天上人間受善報，如車輪上轉。
造惡業隨惡業，則地獄三塗受惡報，如車輪下轉。
若惡報滿遇善緣，又生人天。
若善報滿惡念起，又墜三塗。
嗚呼，一切眾生從無始來，若不遇佛法，
或遇佛法迷不信受，或有信受不肯修行，
或有修行而朝勤夕怠未及證道者，縱至盡未來際，
無有止息之時，故喻如車輪無有始終也。
此二句但明六道生死，尚未說出有恩。
或為下二句，方明互為父母，互為男女，
一生而至百生，一世而至百世，既有父子之恩，
豈無手足之情，故曰互相見恩也。
如見一句，是佛教與一體同觀，令見一切眾生如同父母等無差別。
不證一句，是佛歎惜既不曾證得無漏聖智，
且有墮胎之迷，改頭換面，雖互有恩，肉眼凡情無由而識。
一切下二句，是佛極口勸人不可揀擇，
普觀一切男女皆是父母，心中自念，我生生無不從此受生，
理應常懷報恩之心歟。 ^964a40

△二、誡勿怨嫌。
orig::  ^964b26

如何未報前世恩，却生異念成怨嫉？
常須報恩互饒益，不應打罵致怨嫌。
commentary::  ^964b28

如何二字，是責怪之詞。
言眾生有落陰之迷，雖前生累世為父母有恩，
現今改頭換面而不自知，故未能報。
却生一句，謂不但不報，且將恩反讐，少不相順，
互為異念，或成怨嫌，或生嫉妬。
故佛歎惜曰：如何等常須一句是勸勉，
令人互相報恩，彼此饒益，勿得辜負宿恩也。
不應一句是叮嚀勸囑，或家中奴婢，或執勞運力之人，
或同鄉鄰里，乃至他鄉遠客。
前既云六道輪迴，甚至於駝騾物類，勿得鞭杖，
勿得毀辱，亦不可怨恨譏嫌，常存知恩報恩之心。
倘有違情觸犯者，不可加報。
念是我前世父母，焉敢動嗔。
嗚呼！世人君子，果依佛言，世間絕無相爭相殺之事，永享太平。
世人斥佛為異端者，吾不得而知之也。 ^964b32

△三、勸令發願。
orig::  ^964c8

若欲增修福智門，晝夜六時當發願：願我生生無量劫，
得宿住智大神通，能知過去百千生，更相憶識為父母。
循環六趣四生中，令我一念常至彼，為說妙法離苦因，使得人天常受樂。
勸發堅固菩提願，修行菩薩六度門，永斷二種生死因，疾證涅槃無上道。
commentary::  ^964c10

初二句，謂既蒙如來開示，豈得不知恩報恩。
佛說若人欲得增修福智得其門者，須當晝夜發願以助其志也。
良以修之言增者，轉盛也。
謂前生修福修智，今生人道又信佛法，
今生再修則愈修而愈勝，是為增上福智之果也。
門為能通，以修因為門，由因證果，如人從門而入方到堂奧也。
福因即布施等，智因即聽教參究等。
晝夜下，正勸發願也。
謂行無願而無歸，願無行而罔據，是知報恩。
必欲發願者，謂眾生已往有恩，人固不知，特勤修福智以願求通也。
六時者，如子時行道發願，丑時靜坐休息，寅卯亦然等。
願我下，發願之言也。
生生至於無量劫之長時，不墮落陰之迷，願得宿住之智。
宿住即宿命也。大神通即六通也。
所謂天眼遙觀，天耳遙聞等。
能知下二句，由得宿智神通，能知百千生中互為父母，憶念不忘識知有恩。
循環下，是乘通救苦也。
環者鐵圈也，循者旋繞也。
喻六道輪迴如蟻子順環而行，周匝往復無有窮盡。
趣者歸向也。在六道中數數受生數數受死，
以六道果報為趣向之處，故曰六趣。
四生者，在胎卵濕化四類中受生，故曰四生。
令我下，謂既得神通，於一念頃，常至於彼六道四生之中，
為說投機之教，故云妙法。
離苦因者，既聞法已，改惡修善，不造殺盜淫妄之業，是絕苦因。
然既離苦因，定不墮三塗苦果也。
此句但言離苦，下句方言得樂。
然既聞妙法，須行眾善，為人天之樂因。
承因感果，使其得生人天善果，受享快樂也。
勸發下，勉彼證道也。
發菩提願，心之真也。
堅固者，志之決也。
所以修行菩薩六度法門，前四度修福，後二度修慧。
由禪定智慧二度，永斷二執煩惱，永離二種生死。
因即我法二執，涅槃即無餘斷果，無上道即菩提智果。
由勸之誠，故成之速，故曰疾證等。
此則又從人天中，勸令發心修道成佛。
報恩之道，可謂至矣盡矣。
良以眾生有恩，人固不覺，何能報之。
其所重者，是發願求通，承智說法，令彼眾生依言證道，是為報恩也。
以上眾生恩已竟。 ^964c20

△三、國王恩三：初、頌總標勝德。
orig::  ^965a40

十方一切諸國王，正法化人為聖主，國王福德為最勝，所作自在名為天。
commentary::  ^965a44

長行但云國王，頌兼十方一切，彼略此廣，
謂一王福德自在，如是一切諸王亦然。
初句標定，次句顯恩。
仁義道德為正法，以仁義化人，是為聖主。
三四二句，謂既以正法化人，所感福德最勝自在，可謂人中之天。
何也？以王既有道，故行之以道，有德則使民以時，
綱常不亂，人心得安，自然天助人歸，感戴如天矣。 ^965a48

△二、頌別明勝德十一。
初、頌諸天獲祐。
orig::  ^965b12

三十三天及餘天，恒將福力助王化，諸天擁護如一子，以是得稱天子名。
commentary::  ^965b14

初二句准長行解，三四二句長行無頌中補出。
諸天護王如父護子，以王心合乎天心故，如父子一體是為天子。 ^965b18

△二頌正喻國體。
orig::  ^965b22

世間以王為根本，一切人民為所依，猶如世間諸舍宅，柱為根本而成立。
王以正法化人民，如大梵王生萬物，王行非法無政理，如琰魔王滅世間。
王所容受姦邪人，象蹋華池等無異，如日天子照世間，國王化世亦如是。
日光夜分雖不照，能使有情得安樂。
commentary::  ^965b24

初二句為法，次皆為喻。
舍宅喻國，柱根喻王，謂房無柱而不立，如民無王則無依。
王以二句，謂既以正法教民，民則效行，
生人善根，喻如梵王能生萬物。
梵王喻國王，萬物喻萬民之善根。
此言上行下效，則天下安矣。
王行下四句，反喻。
謂假若國王無道，行於非法，失其國政，
於理有虧，喻如琰魔王摧逼人命，令人壽不長生，故云滅世間。
非法者，謂亂綱常，失倫理，王道不正之謂也。
上二句自行無道，國政已虧。
下二句又容姦邪輔國，愈加亂常，未免上下欺瞞，國體大亂。
如王蟒篡位，曹操欺君，皆因主失大體，邪人得入之故也。
象蹋一句，喻亂。謂蓮華池內，下有玉藕，
上有菡萏，碧波澄湛，清香襲人。
若狂象入池，踐蹋奔走，可惜華藕皆壞。
此喻姦邪亂國，亦復如是。
知日下四句，復喻聖王照臨之恩。
如日照穹蒼，能破世間昏暗，令天下人成辦諸事。
天子照臨，亦復如是。
時時照察，姦邪不入，諸弊不行，所以天下太平，萬民樂業。
故云國王化世亦如是。
日光下二句，喻動靜合宜。
謂天子有時巡幸照察，如日照晝。
此謂有時不巡幸，亦如日光雖不照夜，人却得其安眠受樂。
總喻有道之君，天下安泰也。 ^965b34

△三頌德化感祥。
orig::  ^965c26

王以非法化於世，一切人民無所依。
世間所有諸恐怖，依王福力不能生；人民所成安隱樂，當知是王福所及。
世間所有勝妙華，依王福力而開敷；世間所有妙園林，
依王福力皆滋茂；世間所有諸藥草，依王福力差諸疾；
世間百糓及苗稼，依王福力皆成實；世間人民受豐樂，依王福力常自然。
commentary::  ^965c28

初二句，喻君王失政。
本是前科失政之結文，而安於此科者，與福王對顯。
故既非法化世，民無所依。
對顯正法化世，民有所依也。
世間下方，是聖王有福，兆民賴之也。
諸恐怖者，如他國侵逼，自界叛逆等，因王有道，
福德所辟，一切灾害，皆不能生。
頌上長行八種恐怖也。
人民下十二句，開頌萬物賴之之恩也。
總言人民之安，華木之勝，園林之茂，百穀之實，
豐樂之象，皆依君王福力所加。
王之大恩，人莫能報。 ^965c40

△四頌愛民如子。
orig::  ^966a8

譬如長者有一子，智慧端嚴世無比，父母恩愛如眼目，晝夜常生護念心。
國大聖王亦如是，愛念眾生如一子，養育耆年拯孤獨，賞罰之心常不二。
如是仁王為聖主，羣生敬仰等如來。
commentary::  ^966a10

喻中唯有一子，已是愛念，何況內具智慧之資，
外具端嚴之相，是為奇子。
所以父母加恩，愛如眼目，常生護念之心，乃天下父母之通情也。
國大下，法合。王喻長者，眾生喻一子。
養育耆年，愛老也。
拯濟孤獨，憐寡也。
幼而無父曰孤，老而無子曰獨。
既能拯濟，王之仁也。
賞善罰惡，王之道也。
心常不二，王之公也。
古今仁王，大體皆然。
如是下，結為聖主。
所以羣生敬仰如佛者，理之宜矣。 ^966a18

△五頌善惡相關。
orig::  ^966a36

仁王化治國無災，萬姓恭勤常安隱，國王無法化於世，疾疫流行災有情。
如是一切人非人，罪福昭然無所覆，善惡法中分七分，
造者獲五王得二，園林田宅悉皆然，所稅等分亦如是。
轉輪聖王出現時，分作六分王得一，時諸人民得五分，善惡業報亦皆然。
commentary::  ^966a38

初二句，仁為王之全德，謂上有治國之道，下有遵法之安也。
恭者，遵敬明教。勤者，克念奉行。
所以國無災疫，常得安隱也。
三四二句反此。既無治世之法，民則無所忌憚矣。
故善神不加，災禍速至。
疾疫即異病，亦兼刀兵饑饉，所謂災必逮夫身矣。
如是二句，承前言善惡昭彰，無所隱覆也。
一切人非人者，人指恭勤之萬姓，非人指造業之狂徒。
恭勤者，天降與福。
非人者，天降與災。
昭昭然無所藏覆，所謂惠廸吉，從逆凶也。
善惡下諸句，方明與王相關，皆准二卷長行。
轉輪下三句，又引輪王證明國王。
謂轉輪聖王出世，純以善道化人。
既六分得一，民得其五。
世間國王，豈得不然。
雖六七略殊，王福不二。
末句結顯善惡業報，雖是萬民之因果，
究其源委，皆係於王之善教與不善教耳。
故云亦皆然。此一段，王者亦可警心焉。 ^966a48

△六頌善法同天。
orig::  ^966b28

若有人王修正見，如法化世名天主。
以依天法化世間，毗沙門王常擁護，及餘三天羅剎眾，皆當守護聖王宮。
commentary::  ^966b30

初二句，既修正見，所行如法。
以如法之道，教化世間，故得天主之名也。
或如三皇之教，簡而素者；或如五帝之教，
詳而文者；或如三王之教，密而嚴者。
必上行下效，民聽之而不違，皆為如法化世。
三四句，釋天主名。
以依天法化世，故名天主。
良以天有四時運化生成之德，王有賞善罰惡教化之功，
為體天之德，行天之道，故得其名焉。
毗沙下，謂君王有道，有靈相助也。
毗沙門，此云多聞，乃北方天王之名也。
餘三天者，即東方持國，南方增長，西方廣目也。
羅剎眾者，為天王所統之部羅等。
守護，即衛護也。 ^966b36

△七頌成就十德。
orig::  ^966c8

聖王出世理國時，饒益眾生成十德：一名能照於國界，
二名莊嚴於國土，三名能與諸安樂，四名能伏諸怨敵，
五名能遮諸恐怖，六名修集諸聖賢，七名諸法為根本，
八名護持於世間，九名能作造化功，十名國界人民主。
commentary::  ^966c10

諸句與長行同，唯第九彼云業主，謂善惡諸業屬國王故。
此頌名能作造化功，亦言別義同，謂造作化世之功不出善惡二種，
皆屬王故也。註准長行。 ^966c20

△八頌百靈潛護。
orig::  ^966c26

若王成就十勝德，梵王帝釋及諸天，夜叉羅剎鬼神王，隱身常來護國界。
龍王歡喜降甘雨，五穀成熟萬姓安，國中處處生珍寶，人馬彊力無怨敵。
如意寶珠現王前。
commentary::  ^966c28

諸句皆與長行同，唯國中二句長行無。
頌中補出，謂處處生寶有二義：一謂君王有福，
財神獻寶者有之；二謂王以善法化世，
人人皆善，處處皆善，唯善為寶也。
人馬彊力者，雖聖王化世，亦防不測之敵，
故養人馬以福力所加，天龍所助，故能兵彊力壯。
縱有怨敵，聞之膽喪，不敢舉心，自然邊彊寧靜，故無怨敵。 ^966c36

△九頌隣國咸歸。
orig::  ^966c48

境外諸王自賓伏。
commentary::  ^967a2

境外者，本國之外也。
賓者，稱臣。伏者，歸伏也。
△十頌惡人自誅。
orig::  ^967a4

若生不善於王國，一念起心成眾惡，是人命終墮地獄，受苦永劫無出期。
commentary::  ^967a8

有道之君，既以正法化世，百姓萬民，理宜體王之心，
遵王之教，行王之道，人人可成堯舜，何愁天下不太平？
可謂知恩報恩也。
假若背恩無義之徒，倘有一事乖心，便生惡心加謗，
雖一念之促起，不妨萬惡隨生。
至於不規叛國者有之，所謂罪從心起，
報從心現，故命終墮苦，永無出期者，非天降地湧，
神加鬼附，皆自作其因，自受其果也。
然世人往往見有怨尤君者，當警心焉。 ^967a12

△十一頌善人獲福。
orig::  ^967a26

若有勤神助國王，諸天護念增榮祿。
commentary::  ^967a28

此明知恩報恩之人。
勤謂慇懃，神謂精神。
言既知王恩，須要慇勤効力，神色精爽，助佐王道。
如蕭曹扶漢，房杜輔唐，君臣一體，感格於天。
自然諸天護念，榮有封爵，祿享千鍾矣。 ^967a30

△三、頌總結德八：初、明戒德熏修。
orig::  ^967a38

智光長者汝應知，一切人王業所感，諸法無不因緣成。
若無因緣無諸法，說無生天及惡趣，如是之人不了因，
無因無果大邪見，不知罪福生妄計。
王今所受諸福樂，往昔曾持三淨戒，戒德熏修所招感，人天妙果獲王身。
commentary::  ^967a42

此明人王今生聖德，皆從前世持戒中來。
由戒勝故感果尊，勸人生信也。
初句呼名訓曉，次句明因能感果。
一切者，有兩說：一謂一切人王，一謂一切因果。
以王雖至尊，亦隨業所感。
業有善惡，報有精粗。
此且泛言，未出何業。
一王如是，王王皆然，故曰一切。
諸法下一句，擴充指示。
謂不唯人王一種，寔乃廣該諸法。
無不因緣成者，正顯有因緣也。
如穀麥種子，為生芽之親因。
耕種水土，為資發之助緣。
故有苗生。亦如人間子弟，內有聰明之資為因，
外有詩書教讀為緣，則有功名成就。
次句反顯若無緣有因不能成，若有緣無因亦不能成。
一法如是，法法皆然，故曰無諸法。
說無下四句，斥非。
說者，乃闡提不信之言。
說天為自然之氣，清而上昇者為天。
豈有人行善事，死得生天之理。
惡趣，即三塗。又不信行惡事，死墮惡趣之理。
如是下，斥其愚癡。
不了因者，謂不能明了善惡之因，感生善惡之果。
無因下，出不了之故，謂此等既撥無因果，為大邪見。
人不知者，正出邪見，謂此人既墮邪見，
不知罪為惡因，福為善果。
生妄計者，謂此等既不信罪福，將有何得？
以邪執妄計為得也。
妄計者，或執身見、邊見、有無、斷常，總為邪見。
以上四句，因王有善業，能感尊果，恐人不信，故有此斥。
王今下四句，正明有因有果也。
初句指現果，次句指宿因，三句明戒德熏成種子為因。
修者，即現行持戒為緣，戒為能感，果為所感，
指果明因，故云所招感。
第四句正是所感妙果。
人天有二義：一者、國王為人中之天，故曰人天；
二者、由前持戒之因，不但人間為王，亦能生天為天王。
然天上人間，凡為王者，皆為妙果，以上下對顯，故曰人天。 ^967b4

△二、明勸人持戒二：初、正明戒品三：初、上品法王戒。
orig::  ^967c12

若人發起菩提心，願力資成無上果。
堅持上品清淨戒，起居自在為法王。
神通變化滿十方，隨緣普濟諸羣品。
commentary::  ^967c16

此長行無頌中補出，謂發上品心，得上品戒，感上品法王果報也。
以菩提心為因，持戒為行，願為引導，以三種力資助成果，
而果云無上者，佛果也。
故云起居自在等。
起居者，動靜也。謂動與道合，靜與神會，
不虧於心，冥契於理，故隨宜自在，為法中王。
法王即佛也。此但得體。
神通下，起用。隨類現身，應機說法，故曰變化。
十方諸國，無不現身，故曰神通。
必具慈威之相，折攝之門，故曰隨緣。
其所說者，戒善諦緣六度等法，所被者廣，故曰普濟羣品。
此言現今為王，乃前世持戒中來，今生再從上品戒願資成，
必當成佛，又不止在人王也。 ^967c22

△二、中品輪王戒。
orig::  ^967c42

中品受持菩薩戒，福德自在轉輪王，隨心所作盡皆成，無量人天悉遵奉。
commentary::  ^967c46

此明中品心得中品戒，感輪王果也。
此等雖持菩薩戒，我相未除，未得無漏，但感輪王之報。 ^968a2

△三、下品猶王戒三：初、下上品大鬼王。
orig::  ^968a4

下上品持大鬼王，一切非人咸率伏，受持戒品雖缺犯，由戒勝故得為王。
commentary::  ^968a8

楞嚴經中修禪持戒帶殺心者，所感果報云：
殺心不除，塵不可出，縱有多智禪定現前，
若不斷殺，必落神道。
上品之人為大力鬼，中品則為飛行夜叉諸鬼帥等，下品當為地行羅剎。
彼註云：大力鬼者，即五嶽四凟尊帝尊王者，此經云大鬼王是也。
次句非人者，即彼經諸鬼帥等及地行羅剎，是鬼王所統率者。
三四二句結，謂雖有缺犯，墮鬼道中，由戒力殊勝，猶得為王。 ^968a12

△二下中品禽獸王。
orig::  ^968a26

下中品持禽獸王，一切飛走皆歸伏，於清淨戒有缺犯，由戒勝故得為王。
commentary::  ^968a28

梵網經亦云：受菩薩戒，縱有毀犯，墮諸類中，皆得為王。
飛歸禽王，走歸獸王。
禽王即鳳鳥，獸王即師子。 ^968a32

△三下下品琰魔王
orig::  ^968a36

下下品持琰魔王，處地獄中常自在，雖毀禁戒生惡道，由戒勝故得為王。
commentary::  ^968a38

琰魔，或云琰羅，此翻靜息，以能靜息造惡者不善業故，即閻王之別名。
以其受戒毀戒，當墮地獄，受無量苦，只由戒勝故，
猶得為王，反治罪人，故云自在。 ^968a42

△二、結勝勸持。
orig::  ^968a48

以是義故諸眾生，應受菩薩清淨戒，善能護持無缺犯，隨所生處作人王。
若有不受如來戒，尚不能得野干身。
commentary::  ^968b2

初四句勸持。雖曰淨戒，我執未除屬有漏戒，
但感人王報所重者，善能護持不可缺犯，
故若再加無漏定慧，當菩薩位中不止為王也。
若有下，雖是反顯，亦是以輕較重。
假若不受菩薩淨戒，求得野干之身猶不可得，言其當墮地獄受無量苦。
野干雖亦惡道，尚不受諸苦刑，較之地獄猶覺難得，何況人天為王乎？
應知如來讚戒法最勝，為入道之本，所謂因戒生定，
因定發慧，名為三無漏學。
是以慇懃勸人持戒，非因戒勝令人毀戒，學者慎之。
野干，山獸也，羣行夜鳴。 ^968b8

○此說當辯。如世間萬人之中，未嘗有一二人受戒。
將非舉世間人，皆當墮落乎？
當知佛法是活句。
經中所言者，是世間最惡之人，忤逆邪見，
有墮無升，無所逃遁者。
而幸有三寶可依。
假若迴心向道，受佛大戒，得免地獄。
若不受戒，定無逃遁。
非言舉世皆墮也。。 ^968b26

△三、頌結顯王因。
orig::  ^968b44

是故王者非無因，戒業精勤成妙果。
國王自是人民主，慈恤如母養嬰兒，如是人王有大恩，撫育之心難可報。
以是因緣諸有情，若能修證大菩提，於諸眾生起大悲，應受如來三聚戒。
commentary::  ^968b48

是故者，承上持戒感王之文。
非無因者，正顯有因。
以精勤戒業，即是王因。
妙果，即王位也。國王下，顯王之勝恩。
既為萬民之主，須以慈仁之心，憐恤百姓，
如母養兒，恤之育之，無所不至矣。
如是二字，指慈恤之恩，撫育之德，難以酬報也。
以是下，承上勸持。
謂世間仁王，因戒得果之因緣。
凡諸有情，若能發起大菩提心，修行大乘戒定慧品，
決證無上大菩提果，是為自利。
於諸下，若再發大悲之心，度生之念，非戒為根本者不能。
故勸云，應受如來三聚戒。
應受者，佛在世時，一切王臣受職之時，
先受菩薩戒，有善神護祐，然後受職，必大吉祥。
三聚者，攝律儀戒，諸惡不作，身心清淨故。
攝善法戒，眾善奉行，又於清淨身心中，
積諸功德，植眾德本故。
攝眾生戒，利樂一切諸有情故。
然既自他皆利，又為當來成佛之本也。
〔聚者，總處也。謂每一聚中，含多義故。
如諸惡眾善，利樂一切等。〕 ^968c8

△四、頌教修懺法二：初、明所懺之罪。
orig::  ^968c36

若欲如法受戒者，應當懺罪令消滅。
commentary::  ^968c40

此但勸罪業應懺也。
如法受戒者，即上品心也。
應當者，是教與之詞，梵語懺摩，此云悔罪。
罪即多生現世種種過愆，若不懺令消滅，
於戒有妨，於德有虧，所以云當懺。
orig::  ^968c42

起罪之因有十緣，身三口四及意三，生死無始罪無窮，煩惱大海深無底。
業障峻極如須彌，造業由因二種起，所謂現行及種子，藏識持緣一切種。
如影隨形不離身，一切時中障聖道。
commentary::  ^969a2

此釋罪之種子現行皆有因緣也。
謂世出世間非因緣不能成立。
諸事有通別兩說。
別者，謂親因、助緣，前文已解。
通說者，如今經云：起罪之因有十緣，謂因即是緣，如因由緣故也。
此句標住，下句釋之。
身三者，身家所作之業有三：殺生、偷盜、邪婬。
口四者，妄言、綺語、兩舌、惡口。
意三者，即貪、瞋、癡。
由此十業因緣，從無始來生死相續造種種罪，故曰無窮。
煩惱不出九十八使，煩擾心地惱亂性情，深遠無底猶如大海。
種現熏發業力障道，高峻無極喻如須彌。
造業下，明業果相續也。
由因二種起者，又出十緣之因由也。
所謂下，正明二種現行，謂現前所起之行，
即殺、盜、婬等十種事業。
種子為現行之因，即前生造業熏習成者為種子。
藏識者，即阿賴耶翻過之言。
藏者，藏也，謂含藏種子依用得名。
持即含持不失之義。
緣即身三等十業之緣，種由緣滋故曰持緣。
因教懺罪且約惡種，義兼善種故云一切。
如影下，謂種現相依如影隨形不離自身，如是於一切時中能障聖道。
orig::  ^969a10

近障人天妙樂果，遠障無上菩提果。
在家能招煩惱因，出家亦破清淨戒。
commentary::  ^969a46

此出障道之深過也。
人天妙果，須從戒善中來。
若有殺業能障慈悲，盜業能障解脫，婬業能障梵行，
乃至貪障布施，嗔障忍辱，癡障智慧，能障人天勝妙好事。
既無好事為因，豈得人天妙果？
故云近障等。無上菩提，必種現俱斷，斷性亦無，始得相應。
今既種現熏發，時時不斷，菩提妙果，又奚得成哉？
故曰遠障等。後二句，釋前二句義。
謂在家男女，每以事務攀緣，招集煩惱，
為生死之因，故能障道。
出家受戒，有始無終者，皆因種習不離，
遇緣則發，所以破戒。
戒體既破，定慧何生？
是以無上菩提不成者，為此所障也。
以上明所懺之罪已竟。 ^969b2

△二、明能懺之法。
orig::  ^969b24

若能如法懺悔者，所有煩惱悉皆除。
commentary::  ^969b26

此但總標懺法。別經云：業報至時，非空非海中，
非入山石間，無有地方所，脫之不受報，
唯有懺悔力，乃能得除滅。
今謂欲得人天妙果及無上菩提，當除煩惱業因。
然欲除業因，別無良方，唯有懺悔一法。
又所重者，如法二字，謂洗心懇禱於三寶前，
盡情發露，不得隱晦。
故已往之罪，乘懺消滅；未來之罪，不敢更造。
果能如是，即是如法。
故經云：若能等
orig::  ^969b28

猶如劫火壞世間，燒盡須彌並巨海。
懺悔能燒煩惱薪，懺悔能往生天路，懺悔能得四禪樂，
懺悔雨寶摩尼珠，懺悔能延金剛壽，懺悔能入常樂宮，
懺悔能出三界獄，懺悔能開菩提華，懺悔見佛大圓鏡，懺悔能至於寶所。
commentary::  ^969b42

此廣喻懺法也。謂懺法喻劫火，煩惱喻須彌，巨海喻中。
劫火起時，世間所有須彌大海，無不燒盡。
法中洗心懺悔，一切煩惱結業，蕩然皆空。
良以眾生我慢心高，比如須彌。
貪欲心深，猶若巨海。
自既不能除却，懺能除之，故喻劫火。
第三句，煩惱總收種現，是三界生死之因。
第九句，三界獄，是生死之果。
謂三界籠繫，此若牢獄。
若能懺悔，煩惱即空，不來三界受生死果。
故云能出。煩惱如薪，懺法如火。
懺法滅罪，如火燒薪。
此四句，皆喻滅罪之力大也。
其餘八喻，皆喻生善修因證果也。
謂懺能除障，人天妙果有期，故喻生天之路。
既能生天，則得四禪之樂。
障緣既無，所求遂意，如雨摩尼之珠。
惑業既懺，不作生死因，不受生滅報，得證法身壽量，
故喻如金剛，常住不壞。
既證法身，則具常樂等四德，是其所依，故喻之如宮。
障緣既盡，妙行無遮，故喻如開華。
心光發明，法界圓照，故如大鏡。
因懺滅罪，而得證果，故喻得至寶所。
嗚呼！懺悔之力，不惟滅罪，亦能證果。
世人君子，不可不行此因。
王德由戒，欲得戒者，應當求懺，所以展演至此。 ^969c4

△五、頌教修二觀三：初、總標二觀。
orig::  ^969c40

若能如法懺悔者，當依二種觀門修：一者、
觀事滅罪門；二者、觀理滅罪門。
commentary::  ^969c44

初二句標定，次二句出名。
△二、別明二觀二：初、事觀滅罪三：初、總標三品。
orig::  ^969c48

觀事滅罪有其三，上中下根為三品。
commentary::  ^970a4

△二、別列三品三：初、上品滅罪法。
orig::  ^970a6

若有上根求淨戒，發大精進心無退，悲淚泣血常精懇，哀感徧身皆血現。
繫念十方三寶所，并餘六道諸眾生，長跪合掌心不亂，發露洗心求懺悔。
惟願十方三世佛，以大慈悲哀愍我，我處輪迴無所依，生死長夜常不覺。
我在凡夫具諸縛，狂心顛倒徧攀緣，我處三界火宅中，妄染六塵無救護。
我生貧窮下賤家，不得自在常受苦，我生邪見父母家，造罪依於惡眷屬。
惟願諸佛大慈尊，哀愍護念如一子，一懺不復造諸罪，三世如來當證明。
如是勇猛懺悔者，名為上品求淨戒。
commentary::  ^970a8

初句標定其人，次句教與精進。
謂精心不雜，進道不倦，是為行人入道之本。
若有一念退息，則諸事不成，故教心不可退也。
悲淚血現者，懇感之誠也。
悲為慚愧感傷，淚因痛心目出。
至於泣血血現者，乃悲痛之至也。
繫念三寶並及六道者，以佛性是同一體等觀也。
此是佛教與三寶固尊，六道亦不減。
不作聖凡想，不作尊卑想，不作染淨想。
是我所依，是我福田，是我師家，是我滅罪之所。
故向之求懺，所以長跪合掌，一心不亂。
發露則輕重之罪皆空，洗心則纖細習染皆淨。
嗚呼！如此求懺，何罪不滅？
何福不生？惟願下。
更求哀愍。我處下。
出所懇之意。無所下。
依者，託也，安也，託身所以安止也。
因處生死輪迴，故無聖道所依。
生死喻長夜者，謂雖具佛性，為無明所覆，如處長夜冥冥不見三光者。
然既無聖人神聖之明，又無聖人洞徹之照，所以將生死以為尋常而不自覺也。
具縛如蠶虫作繭，心狂如猿猴蹈枝。
三界喻火宅者，以妄染六塵如火，三界依報如宅。
我如宅中之人，以六塵繫念，能感生死，
依託三界，業苦所逼，何異大火燒宅。
既無救護者，可謂孤#CB00671;極矣。
貧無聖人定慧之財，窮無聖賢品級之位，
落下凡卑賤有漏之家，常受眾苦，故不得自在也。
凡不達唯心者，通為邪見家。
凡不發菩提心，通為惡眷屬。
惟願下，結請佛加。
謂念我無依，護我長夜，愍我具縛，哀我狂亂。
眾生具佛性，如一子之無偏也。
令我轉邪見而成正見，頓悟真常。
離惡眷而得善眷，不造諸罪。
脫貧賤而具法財，聖道有期。
出火宅而駕白車，悠悠自在。
絕妄染而融六塵，以見諸佛之救護。
轉生死而證涅槃，方為大覺之慈尊。
一懺下二句，言再不造罪，請佛證明。
末二句，總結。如是二字，通指上文。
既能精進懇求，洗心改過，是為勇猛丈夫，
真實懺悔者，可謂上品求戒人也。 ^970a28

△二、中品滅罪法。
orig::  ^970b44

若淚交橫不覺知，徧身流汗哀求佛。
發露無始生死業，願大悲水洗塵勞。
滌除罪障淨六根，施我菩薩三聚戒。
我願堅持不退轉，精修度脫苦眾生。
自未得度先度他，盡未來際常無斷。
如是精勤勇猛者，不惜身命求菩提。
commentary::  ^970b48

淚橫流。汗者恐懼之表也。
因有誠信知業纏綿累積深厚，則知一失人身萬劫不復，
三塗苦報定不能免，理應肝膽崩裂，何懼過此？
若不假佛力提拔，眨眼之間便受，所以淚汗交流哀求於佛也。
發露下。述罪。願大下。
洗心。謂我無始來積習塵勞染污佛性，
求佛大悲心中出甘露法水洗我心中塵垢〔即煩惱也〕。
滌除下。滌亦洗也。
罪障亦塵勞也。淨六根者。
以心上煩惱妄想若除不造諸罪，罪根既除則無障道之緣，
眼不為玄黃朱紫及男女美色所惑則眼根淨，
乃至意不為法塵所染則意根淨，六根若淨是為受道之資也。
三聚戒。如前解。歸恩於佛故云施我也。
我願下。發願。謂佛既施我三戒，我心堅持不退為自利之願。
精修下。又發利他之願也。
自未下。如楞嚴云自未得度先度人者，
菩薩發心自覺己圓能覺他者，如來應世我雖未度誓欲度脫一切眾生，
此亦如是也。盡未下。
如地藏菩薩之願，眾生度盡方證菩提，
地獄未空誓不成佛，故云常無斷即永遠度生也。
如是下。結句可知。
大哉！雖是如來教與，非大乘根器者誰敢發此？ ^970c10

△三、下品滅罪法。
orig::  ^970c46

若有下根求淨戒，發是無上菩提心，涕淚悲泣身毛竪，於所造罪深慚愧。
對於十方三寶所，及以六道眾生前，至誠發露無始來，所有惱亂諸眾生。
起於無礙大悲心，不惜身命悔三業，已作之罪皆發露，未作之罪更不造。
commentary::  ^971a2

此段與前大同，不必繁釋，但身毛竪者，恐怖之極也。 ^971a12

△三、結顯三品。
orig::  ^971a14

如是三品懺諸罪，皆名第一清淨戒，以慚愧水洗塵勞，身心俱為清淨品。
諸善男子汝當知，已說淨觀諸懺悔，於其事理無差別，但以根緣應不同。
commentary::  ^971a16

如是二字指法之辭，指前三品也。
皆名第一者，戒體大同。
次二句釋，謂水能洗身、慚愧洗心，故以慚愧喻水也。
三品之人既皆以慚愧之水洗滌塵勞身心，
身淨不作染業，心淨不起煩惱，表裏俱為淨品，故皆第一。
諸善下，令其曉解，故曰當知。
於其下，會同。傾誠求懺形現於外者曰事，
清淨戒品道冥於心者曰理，此會事理大同，故曰無差。
但以下，揀別。謂事理既同而又判三根者，
但以根性種習優劣為緣，隨根緣所判故應當不同。
又一解，根者即正因佛性，三等人皆具為成佛根本。
緣者即緣因佛性，三等人不同，皆推於前生累世所遇善緣熏成習氣，
是為緣因佛性，故致今生雖至心求懺等，
皆由種習引發，所以輕重不同耳。
然佛分三等者，亦隨種判也。
初科所重者，泣血血現，雖無度他之語，義該也。
中科所重者，淚橫流汗及二利之語，未及血現故劣於初，二利之心超於後也。
此科雖發菩提心，是同未見二利之願，
雖有毛竪慚愧之心，無非改往修來，故判下根也。
是以事理皆同、品格各異，又見同中有所不同也。 ^971a22

△二、理觀滅罪三：初、正明理觀。
orig::  ^971b10

若欲修習觀正理，遠離一切諸散亂。
著新淨衣跏趺坐，攝心正念離諸綠。
常觀諸佛妙法身，體性如空不可得。
一切諸罪性皆如，顛倒因緣妄心起。
如是罪相本來空，三世之中無所得。
非內非外非中間，性相如如俱不動。
真如妙理絕名言，唯有聖智能通達。
非有非無非有無，非不有無離名相。
周徧法界無生滅，諸佛本來同一體。
commentary::  ^971b14

初句標定。遠離以下，皆所作之功夫。
遠離者，乃止散入寂，六根不外流逆，回光內照也。
著新衣者，表內外潔白也。
跏趺坐者，即兩腿交蟠，足心向上，俗呼雙搭膝，定相也。
攝心則妄不生，離緣則塵不擾，純觀真理，故云正念。
常觀下，謂功夫不可間斷也。
法身者，法性為身，謂諸佛報應二身皆別，
唯法身體同，以即同而別曰諸佛，雖別而同曰妙法身。
下句正釋法身，言法身之體性圓明淨徹，
中不容他，故如空而不可得也。
一切下，會妄歸真。
必以真智觀之，一切罪性本空，皆為真如，即是滅罪。
顛倒下，出起罪之故。
而眾生現今造罪者，以其向無真智為迷真，
心外取法為逐妄，以迷真為顛，逐妄為倒，
是此顛倒因緣，所以妄心造罪起，即妄心現行，緣塵分別也。
如是下，釋罪性皆如。
謂性即體，相即表，體既即真，相無可表，故云本來空。
應知空字是遣相之詞，但不著罪相，全相皆性，體即真如也。
三世下，轉釋本空。
謂於過去觀之罪相已滅，未來觀之罪相未起，
現前觀之罪相即如，故云三世無所得。
非內下，遣處。內指根，外指塵，中即根塵兩楹之間。
謂觀內之六根，乃唯心之見分，了無罪相；
觀外之六塵，亦唯心之相分，罪相亦無；
觀根塵之兩間，又無所表示，罪相何有？
故知罪之性相全空，當體如如，本來不動也。
真如下，遣言。謂罪之性相既皆如如，而真如妙理絕諸名言，
以真則無妄，如則不動，妙則虗融，理無二體。
所以離名字相，離言說相。
但假名言，皆是妄想。
非真非如，故以絕字遣之也。
唯有下。更出深義。
問：既絕名言，則無表示，何能入道？
答：唯有聖智，不起分別觀照之，故能通達無礙也。
非有下。遣心緣相。
謂真智照理時，非有則遣俗，非空則遣真。
非有無者，遣亦有亦無。
非不有無者，又遣非有非無。
可謂離四句，絕百非。
至遣無可遣之處，則離諸名相，法法全真矣。
又有一解，二義皆通。
非有非無同前。非有無三字，印定之詞。
謂非有非無是遮門，非不有無又是表門。
此句不字，即是上句非字。
不上的非字，又是遣辭。
謂非是決定非有非無，故云非不有無，即非是不有不無也。
總言上遣有是遮門，此遣無是表門。
若有遮無表，恐落空見戲論。
有表無遮，恐落有門戲論。
所謂遮表同時，理事無礙。
又云離名相者，謂遮門離著有之名相，表門離著無之名相。
有無皆離，中道妙觀也。
周徧下二句。會同佛體也。
以上理事無礙，理事圓融。
盡法界而充融，無生滅而了義。
是諸佛之本體，亦眾生之佛性。
故曰周徧等。嗚呼！
眾生佛性，既與諸佛體同。
理宜稱性起修，悟性成道。
不唯不負佛教，亦復不負己靈。
庶有緣道侶，行之為幸。 ^971b28

△二、更願佛加。
orig::  ^972a24

惟願諸佛垂加護，能滅一切顛倒心，願我早悟真性源，速證如來無上道。
commentary::  ^972a26

願佛加護者，以上雖有事理觀門，猶恐無始已來，
業力深厚，自生是非，觀不能成。
故願佛力加護，滅顛倒心，悟真性源，即是見道也。
末句謂因悟成道也。
若夫果依佛教，可以一世成功，故云速證等。 ^972a30

△三、能滅諸罪。
orig::  ^972a46

若有清信善男子，日夜能觀妙理空，一切罪障自消除，是名最上持淨戒。
若人觀知實相空，能滅一切諸重罪，猶如大風吹猛火，能燒無量諸草木。
commentary::  ^972a48

清信者，清雅信士也。
日夜能觀者，不可間斷也。
由不間斷，能降妄想。
所重者，能觀二字，即觀照之時，不著昏沉，
不起妄想，以正智觀真如，如明合空，無分別心，
無能所相，見功夫相應如此。
妙理者，真如之別名也。
空者，真如之妙理也。
真則無妄，如則不動，離妄絕相，唯一真空。
然既唯真空，而於中一切罪障之種子現行，
不用消除，而自消除矣。
故云一切等。是名下。
結歸持戒也。由清淨持戒為根本，而戒能生定，
定能發智，智能照理，理智之中，罪障了不可得，故云自消除。
若人下。牒前喻釋。
前云妙理，此云實相，名別體同也。
猶如下。謂觀如火，願如風，一切重罪如草木。
以事理二觀，能消重罪，如火燒木，烟滅#CB01926;飛，
故云猶如等。 ^972b6

△三、誡勿輕說。
orig::  ^972b30

諸善男子真實觀，名為諸佛秘要門，若欲為他廣分別，無智人中勿宣說。
一切凡愚眾生類，聞必生疑心不信，若有智者生信解，
念念觀察悟真如，十方諸佛皆現前，菩提妙果自然證。
善男子等我滅後，未來世中淨信者，於二觀門常懺悔，當受菩薩三聚戒。
commentary::  ^972b32

諸善男子者，通稱法會大眾也。
真實觀者，若作一種，即是理觀；若作二種，
真即理觀，實即事觀。
謂懇禱求懺，皆是實事。
秘要者，秘謂以心印心，非機不傳；要謂一念心空，速證菩提門。
即理事二觀，為成佛之達道也。
若欲下，是叮嚀付囑流通之意。
謂諸佛心要，汝等豈可自得而不傳乎？
若向他人廣演分別，必要擇機之可否。
如無智之人，即是非機，所謂黃流不注瓦缶，故禁之曰勿宣說。
一切下，釋義。謂無智之人，愚昧久矣，一聞之間，必生猶豫。
或疑佛非聖，或疑法非真，或疑己非人。
既不生信，至必毀謗。
此則不唯失言，反令眾生墮苦，無益有損，不如不說為嘉矣。
以上囑非機莫傳也。
若有下，明是機當說。
以彼既有智，一聞生信，必能解義。
念念之間，觀察自照，悟明真如。
不唯不失其人，且道有所傳，人有所益矣。
何也？彼人一悟之間，十方諸佛，皆現在前，
神力加護，令彼菩提妙果，自然親證矣。
善男下，結囑。謂佛在世時，佛能教化；佛入滅後，
未來世中，全賴於汝機。
言淨信者，以淨則心無雜念，信則正念不疑，是為受道之資。
故當授與二種觀門，於事觀中，常令懺悔。
先淨三業，當受菩薩三聚淨戒。
義含理觀，證真成道。 ^972b42

△六、頌應請戒師三：初、正請聖師外護。
orig::  ^972c34

若欲受持上品戒，應請戒師佛菩薩，請我釋迦牟尼佛，
當為菩薩戒和尚，龍種淨智尊王佛，當為淨戒阿闍黎，
未來導師彌勒佛，當為清淨教授師，現在十方兩足尊，
當為清淨證戒師，十方一切諸菩薩，當為修學戒伴侶，
釋梵四王金剛天，當為學戒外護眾，奉請如是佛菩薩。
commentary::  ^972c38

初句標人，次句標師。
謂有智之人，欲受上品戒者，應請上品戒師，
必依聖凡二種，聖即諸佛菩薩也。
請我下，指名。謂大千界內，皆我釋迦教化，
理宜先請，當為汝等作受菩薩戒和尚。
龍種下，命請阿闍黎。。
未來下，命請教授師。
彌勒現在菩薩位中，當來下生方得成佛，故稱未來佛。
以龍華三會引導眾生，故曰導師。
現在下，命請十方現在諸佛為證戒師，即尊證也。
兩足尊者，足謂滿足，即福足、慧足。
福足則聖凡供養，慧足則化利群生。
十方下，命請十方菩薩為同學伴侶。
以眾生受佛戒即入諸佛位，德不孤必有鄰，
故請菩薩常為伴侶，當切磋琢磨糾正功夫者也。
雖皆聖師聖伴，若無外護恐有魔外擾亂，故請釋梵四天王金剛密跡當為外護以防魔事。
末句總結。 ^973a2

△二、及請現前戒師。
orig::  ^973a40

及以現前傳戒師。
commentary::  ^973a42

以上聖師，無非神力加護，助以生智，令發勝解，
冥中攝授，成就戒體也。
其所賴者，還是現前凡位傳戒之師。
彼必口教戒法，及進止威儀也。
天台云：師有匠成之能，弟子具資稟之德。
資則捨父從師，敬師如父。
師之謙讓，處資如弟。
南山云：佛法增益大，實由師資相攝。
互相敦遇，財法兩濟。
日益道深，行久德固，皆賴此矣。
所以求戒者，必擇其戒德清淨，赤心為人者為師。
依彼受戒，戒體必得。
從彼學律，律儀必成。
以彼善教我故也。
若夫師無率誘之心，資缺奉行之志。
二彼相捨，妄流鄙境。
欲令戒固道光者，焉可得乎。
理應凡位戒師，不止和尚一位，必十師皆具也。 ^973a44

△三、結勸報恩受戒。
orig::  ^973b18

普為報於四恩故，發起清淨菩提心。
應受菩薩三聚戒，饒益一切有情戒，修攝一切善法戒，修攝一切律儀戒。
如是三聚清淨戒，三世如來所護念，無聞非法諸有情，無量劫中未聞見。
commentary::  ^973b20

此因四恩德重無可酬報，故勸發菩提心求菩薩戒，以三聚淨戒皆可報之。
饒益下。正釋三聚。
向者云：攝律儀戒在先，謂諸惡不作如戒而持，
又名止持，以能止一切惡事故。
攝善法戒在次，謂眾善奉行，亦名作持，以能作一切善事故。
再次方名饒益有情戒，謂豐饒利益諸有情故。
即自己持戒亦說法勸導令他受戒，自悟聖道亦能提撕令他悟道，
自發神解博覽佛法亦令他人博覽佛法，如弘宗竪教建立法幢者是也。
向之所說以此為次第。
今經以饒益有情戒在先者，以報恩心切，
唯利他之事急，或傳戒傳宗傳教第一利他之行也。
可以上報四恩，何恩不報？
下資三有，何有不資？
所以居先者，葢為此也。
善法在次者，菩薩善法以布施等六度擴之為萬行，以廣行善法為報四恩也。
律儀在後者，謂正人受戒豈有違犯之理？
不待持之自然不犯故也。
良以三聚淨戒所以能報者，以父母生我，
國王統我，皆望我行善，我當以善法報之。
眾生雖有恩，改頭換面，或在人道，或在異類，
我當不作眾惡，令彼安隱，已為報恩。
何況廣善濟彼神識，令彼增福獲益，即為大報恩處也。
三寶有恩，無以為報。
我當秉佛淨戒，建佛法幢，行佛妙道，開化有情，
饒益一切，可以報之也。
如是下二句，結勸。
謂如是三聚淨戒，是三世如來之所護念，汝等豈得不受乎？
無聞下，警眾生信。
無聞二字有兩說：一、即無聞比丘，生無想天，
以空定自持，雖佛出世，不能見聞。
二、或世間癡迷之輩，為世務所纏，不暇見佛聞法，亦名無聞。
非法者，即邪見外道。
以道之不同，縱佛說法，彼不願見，何況得聞？
所以無量劫中，虗生浪死，未得聞見。
如來以此警策者，欲有緣善人，受佛淨戒，
聞佛正法，生難遭想，恭敬心必欲行之，始不負如來之叮嚀也。 ^973b28

△七、頌廣引勸持三：初、讚三世如來因戒得果三：
初、正明諸佛獲益。
orig::  ^973c40

唯有過去十方佛，已受淨戒常護持，二障煩惱永斷除，獲證無上菩提果。
未來一切諸世尊，守護三聚淨戒寶，斷除三障並習氣，當證正等大菩提。
現在十方諸善逝，俱修三聚淨戒因，永斷生死苦輪迴，得證三身菩提果。
commentary::  ^973c44

過去下。謂諸佛皆從凡夫中來，乃引佛以勸眾也。
護持者。保全不失曰護，秉受不離曰持。
法華云：精進持淨戒，猶如護明珠。
涅槃云：如渡海者，愛惜浮囊。
護持戒體，亦復如是。
由護持故，皎如氷霜，定慧自現。
所以二障煩惱，永斷無餘矣。
〔二障，煩惱障、所知障。〕
由戒力，斷障為因。
由戒因，證道為果。
過去諸佛既爾，未來現在亦然。
永斷下。別釋現在獲益。
與前二世，互有隱顯。
前二但明斷障及習氣，唯除生死因，未明斷生死苦，則因顯果隱。
何也？以其既除其因，果必不生矣。
此則但明離苦，未及顯因者，以其戒含定慧，
即斷障之因，而苦果方得不生也。
得證三身者。約法報化三身說。
皆由清淨持戒，得證如此。 ^974a6

△二、喻明戒德勝益。
orig::  ^974a30

超越生死深大海；菩薩淨戒為船筏，永斷貪瞋癡繫縛；
菩薩淨戒為利劍，生死嶮道諸怖畏；菩薩淨戒為舍宅，
息除貧賤諸苦因；淨戒能為如意寶，鬼魅所著諸疾病；
菩薩淨戒為良藥，人天為王得自在；三聚淨戒作良緣，
及餘四趣諸王身；淨戒為緣獲勝果。
commentary::  ^974a32

生死無邊，喻如大海。
菩薩淨戒，猶如船筏。
船筏能渡大海，喻淨戒能度生死也。
次二句，三毒如繩，繫縛眾生故。
淨戒如劍，能斬繫縛故。
五六二句，生死喻嶮道多怖者，以無常不保朝暮，人身易失難得也。
淨戒如舍宅者，以能生定慧，人若依之，
如嶮道得宅，不生怖畏也。
七八二句，謂有生死無法財，則貧窮下賤，多受苦惱。
戒為如意寶者，以有求必應，能如眾生之意也。
良以如意能出珍寶，貧窮之苦既除，則致大饒富，喻戒生定慧。
生死之苦必除，則凡夫成佛矣。
鬼魅二句，謂眾生之邪見諸病，喻如鬼魅所著。
如來以淨戒良藥，人能服之，善能遣鬼軀魔，反邪歸正。
人天四句，謂人天兩道，王為自在之尊，
皆由前生持戒為緣，故得今生為王。
此明人天為果，淨戒為因緣也。
餘四趣者，即修羅、地獄、餓鬼、畜生之四，
但能受戒，皆得為王。
各類之中，以王為勝，故云勝果。
應知人天兩道，是能受能持者為因，但未及發無漏聖慧，
未及斷惑，所以感而為王。
餘四趣者，是能受而後破戒者，因破故墮落四趣，
因戒勝故，猶得為王。
此顯戒德之勝者，意在勸持也。 ^974a42

△三、承益勸王敬戒。
orig::  ^974b32

是故能修自在因，當得為王受尊貴。
應先禮敬十方佛，日夜增修清淨戒，諸佛護念當受持，戒等金剛無破壞。
三界諸天諸善神，衛護王身及眷屬，一切怨敵皆歸伏，萬姓歡娛感王化。
是故受持菩薩戒，感世出世無為果，三寶常住化於世，恩德廣大不思議。
過未及現劫海中，功德利生無休息，佛日千光恒照世，利益群生度有緣。
無緣不覩佛慈光，猶如盲者無所見。
commentary::  ^974b34

是故二字承前，以能修淨戒為王自在之因，當得為王故受尊貴之果。
此二句承前起後。
應先下，謂今生之尊貴既從前生持戒中來，今生既得為王還應禮敬諸佛。
一者感恩不忘，二者更求衛護。
日夜下，謂前生持戒今得為王，今生又能受戒，是為增上修持也。
諸佛下，又明受戒利益，謂持戒之人有諸佛護念，
良以戒為定慧之本、成佛之因，舉心受戒心則同佛，感應道交所以護持愛念。
是以王者理當受持，由護持故無破戒之獘也。
等金剛者，以金剛物不能壞，喻戒淨獘不能惑也。
三界下，由王之戒體堅固德重神欽，故感三界諸天善神，
不唯衛護王之一身，及王妃眷屬皆得安樂矣。
所謂一人有福眾人賴之，以其有德有護，
所以一切怨賊敵國聞王持戒有道，皆能納欵歸伏。
本界之萬姓歡娛者，感王化之恩也。
是故下，承前顯益，以戒德能感世間及出世間無為之果，
然無為果是煩惱生死皆空，所證之涅槃無所作為，故曰無為。
世間果報正在生死之中，奚得無為？
因譯經者，欲七字成句，故混沌而說，意在言總義別。
謂持有漏戒，感人天為王，屬有為果。
持無漏戒，三界因亡果喪，高證涅槃，屬無為果。
次下諸句，顯三寶常住恩大。
以三世時長，故名劫海。
於劫海中，利生常住，故無休息。
佛日者，以日能照晝，不能照夜。
佛之智慧，幽顯普照，故云佛日。
千光者，言光之勝也。
以佛光普照，晝夜常明，能破眾生生死黑暗，故曰利益群生。
雖然，佛為大聖，須度有緣。
無緣之者，對面不見。
雖佛有慈光普照，彼業力自障，故如盲人無所覩見也。
不唯盲人，且如城東老母，與佛同生一世，不能見佛。
又舍衛城中，九億人家，三億見佛聞法，
三億聞知有佛，未得親見，三億本所不見，亦復不聞。
嗚呼！不唯佛世不得見佛，即如今時，禪教律徧於天下，
常住世間善知識，每日開堂據座，無緣不信者，且不見不聞。
非知識不慈，聲教不被，是彼自障自蔽，無如之何也已矣。
夫遇此經者，深當警策。 ^974b48

△二讚法寶一味隨機各解。
orig::  ^975a18

法寶一味無變易，前佛後佛說皆同。
如雨一味普能霑，草木滋榮大小別，眾生隨根各得解，草木稟潤亦差殊。
commentary::  ^975a22

法之言寶者，謂模範人天，軌持賢聖，為諸佛之母，以尊勝為寶也。
一味者，顯法之精純不雜，唯一真如，法味當體常住，故無轉變改易也。
前佛即過去古佛，後佛即未來者，意兼我佛正說為現在。
說同者，會諸佛別無二道，唯一法也。
如雨下，是佛與聽者銷疑。
恐有疑者，謂現見如來說之不同，何謂也？
由是佛與銷疑曰：如來說法，原是一音普被，
如一雨普霑，因眾生根器不同，聞解各異，
非佛說有差別，乃眾生自有差別，亦如草木隨根莖之大小，
受潤增長品類之各別也。
法華云：雖一地所生，一雨所潤，而諸草木自有差別，
然非天地之私，乃草木自私也。
淨名云：如來一音演說法，眾生隨類各得解。
以人天之機，聞成戒善之法；二乘之機，
聞成諦緣之法；菩薩之機，亦隨根性所聞者，
始終頓圓之差別不同，故云各解。
問：說此何為？答：佛本一心，法本一味，佛以一音所說一味，
普欲眾生見性成佛，顯佛法恩重，故有此說。 ^975a28

△三、讚僧寶開化權實並行三：初、正顯聖僧開化。
orig::  ^975b12

菩薩聲聞化眾生，如大河水流不竭，眾生無信化不被，如處幽冥日難照。
如來月光甚清涼，能除眾暗亦如是，猶如覆盆月不照，迷惑眾生亦如是。
法寶甘露妙良藥，能治一切煩惱病，有信服藥證菩提，無信隨緣墮惡道。
commentary::  ^975b16

初二句，謂世間常有聖僧教化，相續不斷，
如大河之水，波浪相續，晝夜常流不竭也。
竭者，乾也，盡也。菩薩喻水，相續如波。
眾生下，明非信不入。
有信之人，觸處逢渠，常蒙開化；無信之人，即是闡提。
不具信根者，雖有聖僧開化，不能被之也。
然聖僧普被群機，如日照穹蒼；而無信根者，如自處幽暗。
雖日有普照之光，不能照幽冥之處，故云難照。
如來下，言聖人教化，不唯菩薩、聲聞，如來亦能現化人間，如月光之照世。
月有二益：一、能破暗；二、能清涼。
如酷暑之際，熱不可當，月上之時，能銷暑氣，故得清涼。
上句為喻，下句為法，故云能除眾暗亦如是。
應知法喻互有隱顯，以喻中除熱益顯，破暗益隱。
下句法合反此。猶如下，謂月能普照不照。
覆盆之下，喻佛光普被，不被迷惑眾生。
以眾生迷惑，如盆覆地，故曰亦如是。
又與前聖僧不度無信者會同耳。
法寶下，甘露。此云不死之藥，故云妙良藥。
雖有起死回生之功，不能治必死之人。
法寶亦爾，能治一切煩惱生死之病。
有信者，聞解修行，可證菩提，如人服藥，必得長生也。
假若無信，闡提聞之，不信反謗，必墮惡道也。
良以法遇信根者，如清涼池，四面皆可入；
法遇一闡提，反成火坑，不但不得清涼，
觸之則燒，入之則死。
嗚呼！可不慎歟！ ^975b26

△二、明眾生承恩獲益。
orig::  ^975c20

菩薩聲聞常在世，無數方便度眾生，若有眾生信樂心，各入三乘安樂位。
如來不出於世間，一切眾生入邪道，永離甘露飲毒藥，長溺苦海無出期。
佛日出現三千界，放大光明照長夜，眾生如睡不覺知，蒙光得入無為室。
如來未說一乘法，十方國土悉空虗，發心修行成正覺，一切佛土皆嚴淨。
一乘法寶諸佛母，三世如來從此生，般若方便無間修，解脫道成登妙覺。
若佛菩薩不出現，世間眾生無導師，生死嶮難無由過，如何得至於寶所？
以大願力為善友，常說妙法令修行，趣向十地證菩提，善入涅槃安樂處。
commentary::  ^975c24

聖人開化，曲順時機，善巧方便，活潑法門，
其數無量，所為者度生而已。
若眾生有信樂之心，則隨其根性，各入不同，故有三乘果位。
然位固差別，其所證之理，同一安樂也。
以其見思通惑已斷，更無擾心者，故安。
分段生死已離，不受逼迫，故樂。
此即眾生承恩獲益如此也。
如來下四句，反顯以如來出世固然，不出世時，眾生盡入邪道。
甘露，喻佛教法，能出生死。
毒藥，喻外道邪說，能墮苦倫。
此言佛不出世，則不聞佛法，如永離甘露。
然世間既無聖師，則眾生必歸邪道，受邪說，如飲毒藥。
可謂從冥入於冥，永不聞佛名。
故云長溺苦海，無有出期。
〔苦海，即生死。期者，時限也。〕
佛日下，復明從佛出苦也。
謂佛既出世，如日麗天，乾坤朗耀，三千界內，
放大光明，能令眾生改邪歸正得出苦倫也。
長夜喻無明，以人有無明障蔽妙明，起惑造業輪轉生死，如處長夜。
不見三光者，佛以身光照世，智光照心，
口光教誡，所以能照眾生無明生死長夜也。
眾生下，言眾生為無明所覆，如長夜大睡之人昏昏不覺，
一蒙佛光照破無明昏暗，始知生死睡夢皆空。
入無為室者，此言生死大夢既空，得證無為涅槃，如人入室有所依止也。
如來下，揀前顯實也。
前所說者是三乘權教，令人證三乘涅槃，
然未說一乘實法，雖證三乘涅槃猶權而不實，故云空虗。
發心等，指佛因中說，由佛始則發一乘心修一乘行，所以成正覺之果也。
一切等，如華嚴一處成道，處處皆能成道，
凡微塵毛孔皆為佛土，故云一切。
以一處莊嚴處處莊嚴，一處清淨處處清淨，故云皆嚴淨。
葢由一乘法寶能生妙果，究竟成佛如母生子，
故稱法寶為諸佛之母也，故云三世等。
般若下，會佛三德。
般若有三種：曰實相，曰觀照，曰文字。
由文字啟觀照，從觀照達實相。
梵語般若。此云智慧。
以智慧作入道之方便。
回光內照。功夫專住。
故云無間。修為大乘無間道。
即觀照般若也。解脫道者。
由觀照入理。則諸惑空。
二死盡。如鳥之出籠。
故云解脫。妙覺即佛果。
登者即證。謂纔得解脫。
即入妙覺成佛矣。
然妙覺即本覺法身。
德體大也。解脫即出纏。
相大也。般若即觀照。
用大也。謂依體起用。
以用合體。則得解脫。
故證究竟果。位如此也。
若佛下。又反顯。言佛菩薩不出現時。
人無引導之師。奚得修行之路哉。
生死下。謂如人發心。
至珍寶處求寶。必得引導之師。
可以避嶮行夷。方達寶所。
假若無師引導。嶮難尚且不知迴避。
焉能得達寶所乎。
佛喻尊師。眾生喻求寶之人。
嶮難喻生死。寶所喻佛果。
以喻顯法。則知佛恩廣大矣。
以大下。結顯佛恩。
謂佛有大願攝持。
從理涉事。與世人為師為友。
說法引導。令人修行。
趣向十地。高證菩提。
善入涅槃。 ^975c44

△三、大悲隱勝現劣。
orig::  ^976b44

大悲菩薩化世間，方便引導眾生故，內祕一乘真實行，外現緣覺及聲聞。
鈍根小智聞一乘，怖畏發心經多劫，不知身有如來藏，唯欣寂滅厭塵勞。
眾生本有菩提種，悉在賴耶藏識中，若遇善友發大心，三種鍊磨修妙行。
永斷煩惱所知障，證得如來常住身，菩提妙果不難成，真善知識實難遇。
commentary::  ^976b46

初四句，正明隱勝現劣，曲成開化。
內祕者，自隱也。一乘實行，即菩薩之大德。
外現者，示小乘之相，意在以權引實也。
鈍根下，釋義。因眾生久受生死，智小行劣，
乍聞一乘大法，則生怖畏。
意謂菩薩發心，必長劫度生，久受勤苦，然後成道。
而小智之人，所以必生怖畏。
由是大悲菩薩，屈尊就卑，示現為聲聞緣覺，
與其同事攝化，引之發心，令先證小果，
將之誘之，然後令其回小向大，得證菩提。
此顯聖人權便之心，無所不至也。
不知下，出怖大之故。
謂小智之人，不知自己身中有如來藏，
唯欣寂滅小果〔即二乘#CB01926;斷涅槃是也〕，
厭惡塵勞生死，所以小就也。
眾生本有下，漸令從權入實也。
以眾生身中，有在纏如來藏，即是阿賴耶識。
而本有菩提智種，悉在賴耶藏識中所含若根性純熟，
得遇善友，引權入實，令發大心。
〔即菩提心也。〕三種者，戒定慧也。
鍊者，冶金也。磨者，瑳磨也。
此二字，借字顯修。
謂行人承善友之教，以戒定降伏其心，能斷煩惱。
如石磨物，轉有成無。
以磋融萬法，歸於一心。
如爐鍊金，鎖散成錠也。
既會萬法唯心，亦會延促無礙。
再不怖佛道長遠，亦不懼久受勤苦。
故云修妙行。永斷下，謂一念相應。
斷煩惱障，離我執，證人空涅槃。
斷所知障，離法執，證法空涅槃。
既斷二執，離二障，則證得如來常住法身。
可謂從權入實矣。
末二句結。謂菩提妙果，非心外別有。
每在心目之間，未甞離却片時，固不難成。
所難者，真善知識，實難得遇。
滅有緣者，得遇真善知識。
以向上好處提撕，如點鐵成金，復何難哉。
如龍女遇文殊，立地成佛。
夾山遇船子，篙頭見道。
以上廣引勸持已竟。 ^976c10

△八頌教知法要。
orig::  ^977a18

一切菩薩修勝道，四種法要應當知：親近善友為第一，
聽聞正法為第二，如理思量為第三，如法修證為第四，
十方一切大聖主，修是四法證菩提。
汝諸長者大會眾，及末來世清信士，如是四法菩薩地，要當修習成佛道。
commentary::  ^977a20

一切菩薩，通標發心之人。
修勝道者，為發心起修之行。
四種下，指修行法要，令修行者決定奉行，故云應當知。
親近下，正出四義：第一、要親近真善知識。
親者拜之為師，近者莫離左右，曉夕不可自怠，
至於執爨負舂，陸沉賤役，未甞憚勞，欲彼規範我也。
所謂打頭不遇作家，到老反成愲懂，此第一難事應知也。
次、聞慧真善知識。
凡所說出，皆是正法，我當聽聞。
再次、思慧。如其所聞而思量，言言銷歸自己，句句契合本心。
再次、為修慧。如其所思而修之，行起解絕，
離心意識，以正智照理，五蘊當下皆空，
諸苦一時齊度，智理契合，名為親證矣。
以上四種，十方大聖通修之法，故云十方等。
汝諸下四句，結勸諸長者。
因智光一人，兼為五百，傍及一切，故云大會眾。
此為叮囑現前大眾，下句及為未來大眾。
清信士者，即清雅信心之士也。
如是下地字，即四種法要，是菩薩成佛之因地也。
要當下，謂欲成佛道者，須要當行四法，
履踐而修，薰染而習，庶其佛道可成矣。
以上因國王恩重尊貴。
推其前因，從清淨持戒中來，因之廣讚戒法。
欲求淨戒，先當懺悔。
懺法門中，又開出事觀、理觀。
受戒須求聖師，防魔更求外護，乃至廣引三寶，竭力勸持。
反覆數層，終結四法，以見如來赤心，為眾不厭。
詞繁亦非好繁，葢慈悲太切也。
以上國王恩已竟。 ^977a30

△四、三寶恩二：初、總牒四恩。
orig::  ^977b26

善男子等應諦聽，如來所說四恩者。
commentary::  ^977b30

△二、別頌三寶三：初、頌佛寶二：初、總頌佛德。
orig::  ^977b32

佛寶之恩最為上，為度眾生發大心。
三僧企耶大劫中，具修百千諸苦行。
功德圓滿徧法界，十地究竟證三身。
commentary::  ^977b34

三、僧企耶，如二卷解。
大劫者，法數云：劫有三種：一、小劫，人壽十歲，
百年增一歲，增至八萬四千歲為一增。
又自八萬四千歲，百年減一歲，減至十歲為一減。
如是一增一減，為一小劫也。
二、中劫者，如前二十番增減，為一中劫。
三、大劫者，謂成、住、壞、空，各二十番增減，為一大劫。
具修苦行者，即斷惑證真之間，歷行諸道，
六度齊修，自他廣利，以操履萬行為功，
因功獲義為德，功德全備，故云圓滿。
徧法界者，約處顯德，有三義：一、佛因中行行盡空，法界何處不到？
經云：觀三千大千世界，乃至無芥子許，非是菩薩捨身命處。
二者、果顯，因德名稱，普聞十方世界。
三者、凡行一行，皆能稱性，性體周徧，行亦周徧，此為因圓。
十地下，謂果滿，以初從發心，經歷位次，
從信至住，乃至十地，究竟成佛，竪經三大阿僧祇劫，始證三身果佛也。
三身者，即法、報、化三，一證皆證矣。 ^977b40

△二、別頌三身四：初、頌法身二：初、正明斷德。
orig::  ^977c22

法身體徧諸眾生，萬德凝然性常住，不生不滅無來去，不一不異非常斷。
法界徧滿如虗空，一切如來共修證，有為無為諸功德，依止法身常清淨。
法身本性如虗空，遠離六塵無所染，法身無形離諸相，能相所相悉皆空。
如是諸佛妙法身，戲論言辭相寂滅，遠離一切諸分別，心行處滅體皆如。
commentary::  ^977c26

法身者，以法性為身，其體周徧，竪徧一切時，
冥通三際，橫徧一切處，充滿十方，圓褁十虗，包納冲#CB15035;。
今言徧諸眾生者，謂法身非佛獨具，乃四聖六凡皆具，
以眾生皆有佛性故，佛性即眾生之法身也。
但凡夫在纏未脫，不能悟證，雖具其體，未得受用。
今因智光父子以警策之，令其自省，知有法身眾生可以成佛也。
萬德者，即一切功德，法財、禪定、智慧等，
乃性分本具之德用，非修成新得，故云凝然常住。
應知法身有二義：一、富有萬德，如上所解；
二、蕩無纖塵，如下解。
不生下，謂生滅、去來、一異、斷常，皆屬有門對待，
法身無為，絕諸對待，故云不生等。
法界一句，似有顛倒，應云徧滿法界則順，
若不然，應云法性徧滿，或直言法身徧滿，文義皆順。
今法界二字在上者，譯人之語倒，或謄錄之訛書，凡講者以順為妙。
如虗空者，借喻顯法，因虗空亦能徧滿故，
然猶分喻，未得全同。
楞嚴云：虗空在真心內，如片雲點太清裏。
一切下，顯諸佛共證之體用也。
有為二句，顯法身為諸善之所依，有為即菩薩之萬行，
化佛之作為，有所施為，是名有為功德。
無為即所證之道，如如理智，無所作為，是名無為功德。
依止等。正顯法身為功德之所依。
然諸善功德，既依止法身，則無不融之。
以法身清淨，故一切清淨。
法身真常，故一切真常。
如萬流歸海，同一醎味。
故下八句，皆明離過絕非也。
能所相者。有形則有相。
既無形體，則無相表。
既無相表，焉有能所。
應知能所二字，是對待法。
如因色顯空，色為能顯，空為所顯等。
以能所皆離，故云悉空。
戲論下。遣言。謂但有言相，皆呼喚他不著。
以言無得理之功，故云戲論。
當知寂滅二字，不可就理說。
以言不能道，為寂滅故。
遠離下二句。如聖凡依正，染淨因果，皆為分別，故云一切。
法身當體本無，故云遠離。
心行處滅者。心即妄心，行處即妄心。
緣境滅者，即緣他不著也。
以妄心行處，皆不可得，離心緣相也。
上戲論滅，離言說相。
遠分別，離名字相。
總言本性空寂，一法不可當情。
所謂法身無為，不墮諸數。 ^977c38

△二、結勸修證。
orig::  ^978b10

為欲證得如來身，菩薩善修於萬行，智體無為真法性，色心一切諸佛同。
譬如飛鳥至金山，能使鳥身同彼色，一切菩薩如飛鳥，法身佛體類金山。
commentary::  ^978b12

此謂佛既能證，汝等亦當證之也。
如來身，指法身。菩薩，指能修之人。
萬行，即從因至果之功夫。
謂欲得從因至佛果者，須善修萬行，然後方可證得也。
然必欲萬行者，行乃菩薩修行之功能，及利他之善法。
功夫門中，起一切智，斷一切惑，離二種死，
究竟涅槃，方能親證，豈易易而成之哉。
又非自行不能證體，非利他不成莊嚴。
法身以萬德為莊嚴，非萬行不能圓滿。
故智體下二句，必因果相同也。
智體無為者，智即菩薩之覺照，乃始覺也。
真法性，即本覺也。
以始本究竟，皆離分別，故云無為。
此言智理皆與佛同也。
下句又言色心亦與佛同。
色即五根〔眼根耳根鼻根舌根身根也〕
六塵〔即形顯二種色相，聲香味觸法〕。
心即意根賴耶，及前六識心王，五十一心所。
然色心二法，開之則為五蘊十二處十八界，故云一切。
諸佛同者，言諸佛以無為之智，契無為理時，
一切色心等，皆融為真如法性，所以成佛。
意謂汝等菩薩，因修得證，亦當與佛同也。
次二句，舉喻。譬如飛鳥，落至金山。
以金山色勝，能使鳥身同彼金色。
一切下，合。謂菩薩如鳥，法身如山。
菩薩一證法身時，一切色心，亦皆融為真如法性，即與佛同也。 ^978b18

△二、頌報身二：初、自受用身。
orig::  ^978c8

自受用身諸相好，一一徧滿十方剎，四智圓明受法樂，前佛後佛體皆同。
雖徧法界無障礙，如是妙境不思議，是身常住報佛土，自受法樂無間斷。
commentary::  ^978c12

唯識論云：自受用身，謂諸如來三無數劫修習無量福德資粮，
所起無邊真實功德。
又極圓淨，常徧色身，相續湛然，盡未來際，常自受用廣大法樂。
又云：諸根相好，一一無邊。
此經云：自受用身諸相好，一一徧滿十方剎。
與彼論同。起信云：身有無量色，色有無量相，
相有無量好，所住依果亦有無量種種莊嚴，隨所示現云云。
滿十方剎者，即彼論常徧色身。
彼云一一無邊，此云一一徧滿，即是以大圓鏡智證得圓滿報身，
充滿華藏世界無漏五蘊，稱性周徧故也。
四智下。謂報身如來轉識心品成此四智
〔即大圓鏡智、平等性智、妙觀察智、成所作智〕。
圓明者，滿分也。法樂者，法性自在，當體為樂，
正是自所受用，非他所知也。
前佛後佛等，與諸佛會同也。
謂但能證得體無差別，故曰皆同。
雖徧下。釋疑。恐疑者云：既相好徧滿十方剎土，
則與境界妨礙，於理何通？
故釋云：相好雖徧法界，却無障礙。
此但標定。下釋言：如是相好與諸境界，
身境相融互不相礙，皆虗靈玄妙不可思議，豈容意路疑之哉？
即彼論云：如淨土量，身量亦爾。
是身下。明報身所依之剎土也。
報佛即自他受用之總體，土即實報莊嚴土，
是身即自受用身，常住即恒常居住於實報土中。
彼論云：自受用身還依自土，謂圓鏡智相應淨識，
由昔所修自利無漏純淨佛土因緣成熟，
從初成佛盡未來際，相續變為純淨佛土，
周圓無際眾寶莊嚴，自受用身常依而住。
經云受樂無間者，即從初成佛盡未來際，
受享法樂無有間斷，與彼論同。 ^978c18

△二、他受用身三：初、身土相好說法。
orig::  ^979a20

他受用身諸相好，隨機應現無增減。
commentary::  ^979a24

唯識論云：他受用身，謂諸如來由平等智示現微妙淨功德身，
即諸相好也。本經二卷長行云：具足八萬四千相好，故云諸此。
頌云隨機應現者，即應機示現也。
無增減者，謂真體不動用能隨現，不現而現本體不減，現而無現本體不增。
此科長行詳此，但略明耳。 ^979a26

△二十身說十地法。
orig::  ^979a36

為化地上諸菩薩，一佛現於十種身，隨所應現各不同，展轉倍增至無極。
稱根為說諸法要，令受法樂入一乘，彼獲神通漸增長，所悟法門亦如是。
下地菩薩起智慧，不能了達於上地，能化所化隨地增，各隨本緣為所屬。
或一菩薩多佛化，或多菩薩一佛化。
commentary::  ^979a38

長行云一切如來為化十地諸菩薩眾，現於十種他受用身。
今初二句，即此且作標文，隨所二句釋之。
各不同者，即十身不同也。
展轉下，總頌十身差別，展轉即轉次也。
倍增者，後勝於前加倍也。
至無極者，長行云第一身坐百葉蓮華，
為初地菩薩說百法明門等，乃至坐不可說妙寶蓮華，
為十地菩薩說不可說諸法明門等，彼詳此略故云至無極，
而無極即前不可說也。
稱根下二句，釋上不同及倍增之義。
稱者隨也，根者資稟也。
諸法要者，即百法千法等。
令受法樂等者，即佛令彼十地等隨根所證受享法樂淺深不同，
雖淺深不同，趣入一乘是同，所謂從權入實也。
以上皆約佛說。彼獲下，約機說。
彼即十地菩薩獲神通者，如長行云菩薩悟已起大神通，
變化滿於百佛世界，利益安樂無量眾生是也。
漸增長者，亦後勝於前之意，神通既爾法門亦然，故云所悟等。
下地等者，正明各證淺深不同。
如初地菩薩雖起智慧，不知二地事，以前前為下，後後為上。
然所以不知者，葢無明所障也。
以地地斷一分無明，證一分真理，初地未斷，
二地無明為彼所障，故不能了達也。
能化等者，明機教相稱也。
能化即佛及所說法門，所化即各地之機也。
隨地增者，謂隨其轉次之地漸漸增長也。
本緣者，本即各地之資稟，緣乃開化之由致，謂各地之資稟即為開化之由致故也。
為所屬者，屬即當也，依憑也。
以本緣為依憑，所以說證之不同也。
或一下，正顯不同利鈍各別。
或有一種雖具大乘根器，而鈍一佛不能化度，
如周利盤特伽五百比丘共教一偈，得前遺後，得後遺前。
此亦如是，必待多佛者，以佛多則緣勝，
其經歷時長，勿令間歇，久而圖之，然後成道。
或有等最利根者，人雖至多，若百若千，
至無量數，因其根利，一佛可化，如至理一言，轉凡成聖。
法華云無量菩薩從海涌出，皆是文殊師利之所化度者是也。 ^979a48

△三、結顯十身證道。
orig::  ^979c16

如是十佛成正覺，各坐七寶菩提樹，前佛入滅後佛成，不同化佛經劫現。
十佛所坐蓮華臺，周徧各有百千葉，一一葉中一佛土，即是三千大千界。
一一界中有百億，日月星辰四大洲，六欲諸天及四禪，空處識處非想等。
commentary::  ^979c18

初二句，結顯成道。
十佛者，應十地各現之十佛，皆現成道也。
各坐下，皆准二卷長行。
次二句，可疑。前後照應，不當有之，突然而出，不知何為。
今作釋疑解之。恐疑者云：法身常住，無生無滅，未知報身勝應有生滅乎？
故釋之曰：前佛入滅後佛成，不同化佛經劫現。
良以前科自受用報身有始無終，盡未來際，
究竟不滅，自是常住。
此言他受用報身既應十地菩薩，是為勝應身，亦隨機感而現。
前佛者，乃初應十地所現之身。
入滅者，以隱身為滅，非斷滅之滅。
雖十地為大機，亦有時不感，佛亦隱身不現，故以隱為滅也。
後佛成者，以先隱者為前佛。
若大機再感，佛又隨應，是為後佛。
成者，生也。不言生言成者，有頓漸之別。
生者，如化佛示現出胎為生，未免漸次長大，然後成道。
今且言成者，謂頓現也，不必受生，其相好光明自然成就。
然佛之現與不現，在機之感與不感耳。
不同下一句，簡別也。
謂報身如來雖有隱顯，真身常住，不同化身如來經歷多劫始得一現。
十佛下，廣明座勝之相也。
上言成道雖在樹下，此言說法實有華臺。
周徧者，即初地周徧百佛世界等。
各有百千葉者，言總義別。
言總則云各，義別即若百若千。
如初地華臺有百葉，二地千葉等。
下充擴其境相。以一一葉中有一佛土，
應知葉非荷葉，即華瓣也。
下句言佛土却又非小，即是三千大千世界。
每一界中有百億日月等及四禪天。
空處即空無邊處天，識處亦然。
非想即非非想處天。
等者，即無所有處天。 ^979c28

△三頌化身。
orig::  ^980a40

其四洲中南贍部，一一各有金剛座，及以菩提大樹王，爾所變化諸佛身。
一時證得菩提道，轉妙法輪於大千，菩薩緣覺及聲聞，隨所根宜成聖果。
commentary::  ^980a42

其四下。指化佛出處。
四洲者，即大千界內百億四洲，每一四洲中皆有南贍部洲，
亦有百億南洲，一一南洲之中各有金剛座菩提樹王，是為變化身佛成道所依之處也。
爾所下。為能依。化佛既有百億樹王，寶座亦有百億化身，
在此百億樹下一時成道，既現成道必轉妙法於百億大千世界之中矣。
以教能投機故云妙法。
其所被者三乘之眾，故云菩薩等。
隨所一句有二義：一者、隨其根宜各成聖果，
即菩薩緣覺聲聞教是三乘因果皆權；
二者、隨所根宜開權也，成聖果者入實也，
始則從權各證三乘聖果，終則入實皆成一乘佛果，
一處既爾處處皆然，故云一一等。
然前解文順義淺，後解文略義深，寧可從深不失妙義。 ^980a48

△四、總結三身。
orig::  ^980b24

如是所說三身佛，最上無比名為寶。
commentary::  ^980b26

此言四恩之中，佛寶為上也。
△二、頌法寶三：初、總舉標列。
orig::  ^980b28

應化二身所說法，教理行果為法寶。
commentary::  ^980b32

應化二身者，應即劣應，隨感而現，在天同天，在人同人等。
身之大小，容之善惡，一切不定，隨緣赴感，
如空谷達響，皓月臨池，實無往來，令彼聞見者是也。
化身者，化現身也。
如駕日輪香象，託胤王宮，遊四門而生怖，
踰宮城而出家，入雪山以修道，覩明星而成佛等。
本來久遠成佛，又復果後施化，化現成佛，故名化佛。
如是二佛，皆能說法。
其能詮之聲名句文曰教，所詮之道義差別曰理，
如理進修曰行，行滿所證曰果。
如此四法，皆能軌持，通稱曰法。
為世所重，故尊為寶。 ^980b34

△二、諸佛所師。
orig::  ^980c4

諸佛以法為大師，修心所證菩提道，法寶三世無變易，一切諸佛皆歸學。
我今頂禮薩婆若，故說法寶為佛師，或入猛火不能燒，應時即得真解脫。
commentary::  ^980c6

初二句，佛因法修，成菩提道，故以法為佛師也。
法寶下四句，正釋師義。
謂古今一致，凡聖同尊，故云無變。
諸佛通依，故云皆學。
薩婆若云：一切種智，即是佛果也。
頂禮者，雖是尊果，實在敬因。
以果從因成，特歸恩於法，故說法為佛師也。
末二句，出寶義。謂法能軌持，真空無相，
自古未遺，究竟不滅，故云入火不燒。
人若依教奉行，剋體修證，一剎那間，得真解脫，故云應時等。 ^980c12

△三、廣以喻明。
orig::  ^980c32

法寶能摧生死獄，猶如金剛碎萬物；法寶能作堅牢船，
能渡愛河超彼岸；法寶能與眾生樂，譬如天皷應天心；
法寶能濟眾生貧，如摩尼珠雨眾寶；法寶能為三寶階，
聞法修因生上界；法寶金輪大聖主，以大法力破四魔；
法寶能為大寶車，能運眾生出火宅；法寶能為大導師，
能引眾生至寶所；法寶能吹大法螺，覺悟眾生成佛道；
法寶能為大法燈，能照生死諸黑暗；法寶能為金剛箭，能鎮國界伏諸怨。
三世如來所說法，能利眾生脫苦縛，引入涅槃安樂城，是名法寶恩難報。
commentary::  ^980c34

此與二卷長行，互有隱顯增減不同。
准長行有衣服、甲冑、利劍三喻，却無吹螺之喻。
今頌中補出螺有警#CB15081;之功，
以法詮眾生佛性，令人覺悟成佛，如吹螺警眾也。
餘如長行解。彼既詳釋，故不重註。
三世下，總會諸佛共說，意在勉信也。
能利下，別顯脫苦解縛之恩。
引入下，別顯引入成道之恩。
是名下，結顯法恩難報。
以上法寶恩已竟。 ^981a6

△三、頌僧寶三：初、頌總標三種。
orig::  ^981a24

智光長者汝諦聽，世出世僧有三稱，菩薩聲聞聖凡眾，能益眾生為福田。
commentary::  ^981a26

稱者，稱呼也。大乘者呼曰菩薩，小乘者呼曰聲聞，
生死已盡者稱聖人，未盡者稱凡夫。
田者，種五穀之地也。
若人下種子於地，則秋得其粮，僧寶如之。
若人親近供養，則得其福，故名福田。 ^981a30

△二、頌別釋聖凡二：初、頌聖僧二：初、菩薩僧。
orig::  ^981a38

文殊師利大聖尊，三世諸佛以為母，十方如來初發心，皆是文殊教化力。
一切世界諸有情，聞名見身及光相，并見隨類諸化現，皆成佛道難思議。
彌勒菩薩法王子，從初發心不食肉，以是因緣名慈氏，為欲成熟諸眾生。
處於第四兜率天，四十九種如意殿，晝夜恒說不退行，無數方便度人天。
八功德水妙華池，諸有緣者悉同生，我今弟子付彌勒，龍華會中得解脫。
於末法中善男子，一摶之食施眾生，以是善根見彌勒，當得菩提究竟道。
commentary::  ^981a42

菩薩僧二卷，長行最略，出名而已，頌中却詳。
文殊華梵，詳見頭卷列名。
大聖尊者，謂久成佛道，帶果行因，輔佛揚化，尊勝之稱也。
三世下。釋義顯恩。
謂不唯一佛推讓，乃三世諸佛尊之為母。
謂竪言則古之今之後之，故曰三世。
橫言則東方西方乃至下方，故曰十方。
總言十方三世。一切如來為凡夫時，始令發心義兼，
終至成道，皆是文殊教化之力，是為上益諸佛也。
一切下，亦復下益有情。
或聞名則慕其德，或見身則知其聖，或覩所放之光及光中所現之相，
並見隨類化現之身，能令眾生皆成佛道。
以其神妙之力，教化之恩，誠然難可思議也。
〔發心者，即菩提心也。
不出三心四願。〕彌勒下。
別顯慈氏之恩。從初等，出慈氏之名。
所以為慈氏者，以從初發心，不食眾生之肉，以眾生皆有佛性故。
又歷世已來，互為父母故。
是以惻隱之心，何忍食之。
以是不食肉因緣，故名慈氏。
良以畜類眾生皆有佛性，而世人宰殺為食，充其口體。
但貪一時之美，不知結累世之冤。
請觀宰殺之人，或尖刀刺心，或斷喉劈殻，
或剝皮刮鱗，至於抽腸拔肺，敲骨打髓，
令彼苦痛喪身，而不以為然。
且世人以一言詆訾，終身懷恨。
何況殺身食肉，豈不含冤抱屈。
若反復來生，豈不讐報哉。
楞嚴云：人死為羊，羊死為人。
經百千劫，互相食殺。
又楞伽云：為利殺眾生，以財網諸肉。
二俱是惡業，死墮呌喚獄。
嗚呼！聖言誰敢不信？
幸有緣善人及早迴心斷殺戒肉，再加勸善放生廣行慈濟。
若然，不唯慈氏為慈氏，而人皆為慈氏矣。
為欲下。顯恩。兜率此云知足，是欲界第四天有內院外院，彌勒安處內院作護明菩薩也。
如意殿者，即內院說法之堂殿也。
四十九種法數不出，義顯深密之謂。
不退行者，是彌勒說法勸行三不退之行
〔三不退解見前文〕，大約終圓之實法也。
方便者，或小始之權法，充之則因緣譬喻等，故云無數。
八功德水者，以水有八種功德：一澄清德，
二清冷德，三甘美，四輕軟，五潤澤，六安和，
七飲時除饑渴等患，八飲已能養諸根四大故。
妙華池者，如極樂世界有七寶水池，內有蓮華，
念佛眾生託質其中，此亦如是，必是妙寶蓮華攝授，
有緣持念發願往生者悉皆同生，即蓮華化生也。
我今下。佛曾囑累彌勒，將現今未度之弟子付之，令其龍華初會說法教化得真解脫。
龍華等如二卷解，於末二句別囑未來末法弟子，
顯龍華有三會說法及與授記者，皆釋迦之弟子，
義謂初會度正法之弟子，二會度像法之弟子，
三會度末法之弟子，此皆阿含會上授記彌勒囑託之事，今但述之。
善男下。亦兼女人。
但有一摶之食施與饑餓眾生者，雖微少善根皆能得見彌勒，
當得菩提究竟成道，顯彌勒之恩亦難可酬報也。
以上但顯文殊彌勒二人，義兼諸大菩薩，凡有利他者皆為聖僧也。 ^981b12

△二、聲聞僧。
orig::  ^982a10

舍利弗等大聲聞，智慧神通化羣生。
commentary::  ^982a12

智慧如舍利弗，神通如目犍連等者，如富樓那之說法，
迦旃延之論議，皆能度化羣生也。
或問：聖教斥聲聞不能度生，此經云化羣生，豈不相違？
答：佛所斥者定性，聲聞#CB01926;身，
泯智證#CB01926;，斷涅槃時，
不敢復來三界度生，唯圖自了，故斥之不如菩薩。
然所斥者定性，非不定性者可比，況舍利弗等本是大權，豈有不度之理乎？
假若畢竟不能度生，其智慧、神通、辯才、
論議，皆為無用矣。
思之！又問：方等會上，淨名所斥者，非身子輩乎？
答：應知淨名、身子等，皆是一類大權，意在斥權警實也。
今經是佛親口所說，豈可以彼難此耶？ ^982a14

△二、頌凡僧二：初、具戒說法僧。
orig::  ^982a34

若能成就解脫戒，真是修行正見人，為他說法傳大乘，如是福田為第一。
commentary::  ^982a38

解脫即別解脫戒，解見二卷。
△二、毀戒正信僧。
orig::  ^982a42

或有一類凡夫僧，戒品不全生正見，讚詠一乘微妙法，
隨犯隨悔障消除，為諸眾生成佛因，如是凡夫亦僧寶。
如#CB15106;金華雖萎悴，
猶勝一切諸妙華，正見比丘亦如是，四種輪王所不及。
commentary::  ^982a44

戒品不全者，謂既能受戒，豈不欲持？
良有犯者，所謂好正而固邪，欲潔而偏染，葢宿習業種使然也。
雖有毀犯，正見不迷，猶有利他之心，讚詠一乘，
說微妙法〔讚即美言歎德，詠即吟咏稱頌，
說即講演分別，皆正見利他之德也〕。
隨犯下，或遇境逢緣，有一時之迷，不覺隨彼所轉為犯，
正是宿習所牽，不由自己者也。
隨悔者，即是正見，謂隨即有悟，追悔不及矣。
障消除者，所謂罪從心起，還從心滅，犯罪如薪，
悔心如火，以火燒薪，#CB01926;飛烟滅，故云障除。
為諸一句，似與前句顛倒，當置於一乘微妙法下。
隨犯一句，當安於如是凡夫之上，則見文義皆順矣。
然則既能讚詠妙法，即傳佛一乘心印，
熏入眾生之心，豈不為成佛因種耶？
又既隨犯隨悔，業障已除，如是凡夫，有大慚愧，亦得為僧寶也。
如#CB15106;金華，雖萎悴時，
猶勝諸華，以其品格不同耳。
下二句合喻，#CB15106;金華喻正見，
萎悴喻毀戒，諸華喻四種。
輪王等，謂正見比丘，雖毀禁戒，不毀正見，
所以慚愧追悔，則心空罪滅，猶勝輪王。
何也？輪王雖位極尊勝，恣縱其心，深著五欲，
不得心空及第，故喻顯勝如此也。 ^982b4

△三、頌總結僧恩。
orig::  ^982b40

如是四類聖凡僧，利樂有情無蹔歇，稱為世間良福田，是名僧寶大恩德。
commentary::  ^982b42

凡僧徧於天下，聖僧應於十方。
凡僧則慧焰聯芳，聖僧則應顯常住。
如是則何處不見僧？
何時不說法？故云利樂有情無蹔歇。
然既有利樂之德，故為眾生良友。
福田者，誠然矣。末句結恩。
以福田故，所以為寶。
能利樂故，所以有恩。 ^982b46

△五、總結四恩二：初、正結。
orig::  ^982c6

如我所說四恩義，是名能造世間田，一切萬物從是生，若離四恩不可得。
commentary::  ^982c10

造者，生也。田即是地，萬物苗稼，皆從地生曰田。
田喻四恩。世間者，約有情世間說，即父、
母、國王等四種。如父能生我，母能育我，是以父母為生我之田。
國王有道，天龍衛護，風雨順時，民得安樂，
所以萬物滋生，歸恩於王，以王為生物之田。
三寶化世，滅惡生善，轉凡成聖，故三寶為生道之田。
眾生之恩，義在互生，宿為父母，故一切萬物，皆從四恩滋發而生。
末句反顯若離四恩，皆不可得也。 ^982c14

△二、引喻
orig::  ^982c28

譬如世間諸色塵，能造四大而得生，有情世間亦復然，由彼四恩得安立。
commentary::  ^982c30

譬如下。世間，即器世間也，如大地、山河、草木等。
色塵言諸者，有差別故。
如眼家所對者，有形色之大小，顯色之青黃等，
更有香、味、觸三種，眼不能見為不可見。
有對色，即香對鼻，味對舌，觸對身，兼聲對耳，皆色塵也。
能造言四大者，即地、水、火、風，以能生萬物，故名大。
色塵，即所造之色、香、味、觸為四塵，該盡一切萬物，
隨舉一物，觀之有色，嗅之有香，嘗之有味，
合之有觸，以色、香、味、觸能迷真性，故呼之為塵。
然必以地等為能生者，地即土也，萬物依土而生，
非水不能滋潤，乾燥不生，故水為能生。
火乃煖氣，萬物必溫煖方生，是以火為能生。
風能活動，萬物有所資發，故風為能生。
若非四大，萬物不能自生矣。
下二句，合喻有情。
世間，即是眾生，合世間色塵。
四恩，合四大，謂由有四恩，有情、眾生所以安立也。
大哉世尊！為一智光，父子徹頭，宜頌所謂誨人不倦，
無過於佛，誠然佛寶之恩，不可思議。
以上如來說偈重頌已竟。 ^982c34

△四、智光父子發心三：初、智光承教請問報恩二：
初、讚歎知恩。
orig::  ^983a18

爾時，智光長者及諸子等，聞佛所說四種大恩，
得未曾有，歡喜合掌而白佛言：善哉，善哉！
大慈世尊！為濁惡世不信因果、不孝父母、
邪見眾生，說真妙法利樂世間。
commentary::  ^983a22

智光及諸子，是當機請法之人。
聞佛所說，心得明悟，作慶幸想，不覺忻忭盈懷。
故云得未曾有，歡喜合掌也。
而以法喜充心，言表於外，不覺極口稱讚雙言。
善哉以上，歎其奇聞也。
大慈一句，方乃讚佛。
慈必兼悲，四無量心，一慈皆備。
以出世獨尊，故云大慈世尊。
為濁下，正讚慈意。
濁即五濁。因五濁障性，觸事不良，故云惡世。
為字，正見真慈，是佛能為之心。
〔為字，訓與也，所以也。
謂如來所以說與之慈心也。〕
不信因果者，邪見也。
良以因果二字，世出世間，確實感應善惡，
業緣受報好醜，必如影響不爽。
而世人為迷惑所障，動執生疑，於因果杳然，故云不信。
違背父母，故云不孝。
此皆世人迷惑顛倒，故能招感生死，淪溺三途。
今佛從慈悲心中，說出四恩戒懺之法，
誠為真實妙法，利樂世間也。 ^983a30

△二承恩求報。
orig::  ^983b16

惟願世尊說報恩義。
我等既悟甚深四恩，而今未知修何善業而報是恩？
commentary::  ^983b20

長者父子聞法欲報，不負所聞。
子有孝親之心，父有入道之志，可謂知恩報恩，初不辜其來意也。 ^983b24

△二、如來教與十波羅蜜二：初、述前廣說。
orig::  ^983b26

佛告長者：善男子等！
我為五百長者先已廣說。
commentary::  ^983b30

如二卷中詳細發明。
△二、略為分別四：初、正教報恩深處。
orig::  ^983b32

而今為汝略說少分。
若善男子、善女人為得阿耨多羅三藐三菩提，
精勤修行十波羅蜜，若有所得未名報恩；
若人須臾能行一善，心無所得乃名報恩。
commentary::  ^983b36

少分者，略說也。若善等是能求菩提之人，阿耨菩提是所求之佛道。
精勤者，不可怠惰也。
十波羅蜜者，二卷文中有三種：曰布施，
曰親近，曰真實。雖有十度之標，却無十度之名。
今亦如是，有標無釋，但說利益。
若准二卷獨說布施，今既無布施之名，何必泥住？
還依尋常十度解之何妨？
梵語波羅蜜，此云到彼岸。
借喻顯法，前已解過，為初學不妨再說。
如世間大河，這邊為此岸，那邊為彼岸，河心為中流。
此岸有苦，彼岸有樂。
如世間人為苦所逼，欲逃此苦求達彼岸，
奈河水所隔不能自渡，須待船筏渡之。
良以此岸喻生死，彼岸喻涅槃，中流喻煩惱，船筏喻布施等十法。
若人念生死苦發菩提心，欲求佛果大涅槃者，
奈煩惱不能自斷，須行布施等能度諸惑，如乘船渡河也。
且如布施能度慳悋煩惱，得達解脫彼岸矣。
彼九法皆然。持戒度違犯，忍辱度嗔心，
精進度懈怠，禪定度昏散，智慧度愚癡，
方便度守空，願心度退縮，力能度怯弱，智能度無明。
以此十種能度十蔽，令人成道，即如乘船得達彼岸矣。
若有下。以有所得是著相法，能所未亡盡墮有為功用，奚得為報恩哉？
言其不合佛意也。
若人下。正教與真實報恩之法。
謂若人須臾之間能行一善，心無所得，
即能所皆空三輪俱寂，分合佛意乃名報恩也。
如其一善既爾，十度亦然，可謂知恩報恩與佛志同。 ^983b42

△二、徵釋深義所以。
orig::  ^983c40

所以者何？一切如來觸無所得，乃成佛道化諸眾生。
commentary::  ^983c42

躡上文所以心無所得，自利可矣，更名報佛恩者，有何益也？
言一切如來未成佛時，以觸無所得，乃得成佛。
觸字當訓向字，言凡有所向，一切事理，
能所兩空，空相亦離。
如圓覺經云：遠離為幻，亦復遠離；離遠離幻，亦復遠離。
此則方為真無所得，於理相合，始能自他兩利，故能成佛化眾也。 ^983c44

△三、勸行深法報恩。
orig::  ^984a6

若有淨信善男子等，得聞是經，信解、受持、
解說、書寫，以無所得三輪體空，竊為一人說四句法，
除邪見心，趣向菩提，是即名為報於四恩。
commentary::  ^984a10

不疑曰信，悟理曰解，領納為受，奉行為持，
釋義為解，講演為說，染翰為書，模畫為寫，以上皆是二利之行也。
以無所得為標，三輪體空為釋。
由前云無所得者，恐人不解此，如來自釋，
所謂凡行一行，不知有我，則我執空；不知有法，
法執空；空亦不著，是離法愛。
若如此行，是為三輪體空。
且為自利，竊為下利他。
然既為利他，而必竊為者，以劣顯勝也。
劣者，謂孤陋寡聞，語言拙俗，不能於高堂廣眾中說，
只可私竊處為一人，又不能多說，隨其所解，說四句法。
四句雖微，是佛正法，正能破邪，亦能成道。
凡一切事理法行，皆達三空，方為二利深法也。
除邪二句，二利皆可。
若約自利說，以著相為邪見，能達三空為除。
既達三空，乃是趣向菩提之妙行耳。
若作利他說，令他人亦達三空，除邪見，
向菩提，以公物之心必不無也。
若果能行之，四恩皆報矣。 ^984a16

△四、重徵轉釋教化。
orig::  ^984a44

何以故？是人當得無上菩提，展轉教化無量眾生令入佛道，
三寶種子永不斷絕。
commentary::  ^984a48

此徵最重。謂必以三空說法，為報恩者果。
何以故？以是人三輪體空，自他兩利，是成佛正行，當得無上菩提。
必授受相傳，故曰展轉教化。
展轉即授受也。無量者，必自少而多。
自今而後，愈後而愈廣。
故所化者，有無量眾生，皆成佛道。
三寶不絕者，紹隆佛種也。
然既令佛種不斷，故為報恩之實行也。 ^984b4

△三、智光父子聞法獲益三：初、智光得不退轉。
orig::  ^984b16

爾時，智光長者聞是偈已，得忍辱三昧，
厭離世間，得不退轉。
commentary::  ^984b20

此是經家敘置忍辱三昧，不必別說。
即聞前諸偈，及心無所得之句，得大冥悟，默契於心。
如忍事人，凡有所辱，不與人辯，默忍於心。
此亦如是，冥悟於心，未曾呈解，故經家敘之也。
三昧云正受，謂不受諸受，於道相合，自得受用，故云三昧。
厭離世間者，由聞心無所著，是入道妙行，
方知世間六塵，觸處皆著，故生厭欲離。
此是初心人最好念頭，為後出家。
案若夫深位菩薩，尚不著空，何況染塵？
所以常遊三界，隨事度生，又何必生厭？
此初心人比他不得，故厭之，所以求離也。
得不退轉者，不必約三不退位次說，且說既得冥悟，
厭離塵世，這點念頭，不敢退轉。
所以四卷中方求出家，五卷中請佛說清淨樂遠離行之法，
佛始教與十二頭陀。
葢依前後文義照應，且浮淺說如此。
若從義不從文，智光既是大機，則一念不退，
已入地上，破無明惑，永不退失中道正念，可謂地上菩薩矣。
兩義俱存。 ^984b24

△二子、等發菩提心。
orig::  ^984c6

時諸子等八千人俱得此三昧，皆發無等等阿耨多羅三藐三菩提心。
commentary::  ^984c10

此三昧亦忍辱也。
阿耨等可知。無等等者，謂諸發心中菩提心最，
菩提可等餘心，更無別心可等菩提。
此說是舉首兼眾之謂。
又有一說，等謂平等，言再無相等之心與菩提心等之，
故云無等等，以華嚴百喻不及故。 ^984c14

△三、會眾得法眼淨。
orig::  ^984c22

四萬八千人亦證三昧，遠塵離垢，得法眼淨。
commentary::  ^984c24

此即法會先在之眾也。
三昧同前。遠塵等，是從心無所得中所得之益。
塵有麤細，垢有淺深。
麤即六塵，細即法執。
垢有淺深者，淺即妄識，深即智愛。
法眼者，法即法身，眼即真智。
謂此等根利，一聞心無所得，頓然心境皆空。
法執空，即遠塵也。
智愛無，即離垢也。
既離智愛，真智顯露，親見法身，故云得法眼淨。
楞嚴云：想相為塵，識情為垢，二俱遠離，則汝法眼應時清明。
即此謂也。以上談佛心地熏修引發四恩應報已竟。
大乘本生心地觀經淺註卷第三
 ^984c26
