
other:: 楞嚴經略疏卷之十
author:: 福州鼓山湧泉禪寺沙門　元賢　述
orig:: 
彼善男子修三摩提想陰盡者〔至〕清淨標指。
commentary::  ^334c6

此明破行陰也。前想陰未破，則寤為想，
寐為夢，覺明為之紛亂。
唯想陰盡，則夢想銷滅，寤寐如一，覺明虗靜，無復前塵麤重之影。
其對萬象，但如鏡中，來無粘，去無迹，虗受照應而已。
如此則浮想之舊習已無，唯是真精體露，是為生滅根元。
此根元為十二類生同生之基，今既披露，故能殫見。
但眾生別有種子，各為命之端由，則未及通也。
此同生基清，而擾擾為根塵運止之樞穴，是名行陰區宇。
若此熠熠清擾之性，泯而入於湛寂，如波瀾之水，
化為澄水，則行陰盡，而眾生濁之依行而立者，從此可超矣。
觀行所由，乃幽隱妄想之所成，非有真實而不可破者也。
若諸行人，於想陰定中，凝明正心，十種天魔，
不得其便，方能研破想陰，十二類生之元，於是披露。
若人觀彼幽清擾動之圓元，能發十種邪慧，
或於圓元中生計度者，墜入外道。
二無因論。一者是人見本無因，由行陰全露，
故能乘眼根八百功德，見八萬劫中所有眾生，
隨業流轉，死此生彼。
而八萬劫前，通力不及，冥無所見，便計八萬劫來，
眾生無因自起，是為墜邪見而迷正覺矣。
二者是人見末無因，由彼於類生，既見其無因自起，
則知八萬劫來，眾生並皆自然，無有變易。
如人生人，鳥生鳥，烏自玄，鵠自白等。
以前例後，亦復如是。
因而計我本無菩提，末亦無成菩根之事，是末無因也。
此二外道，前一但見眾生輪迴，而不見其由別業種習；
後一併不見有輪迴，但略見眾生以種類相生，故作斯計也。
或於圓常中生計度者，墮入外道四徧常論：
一者、是人乘行陰，現觀心境起處，了無其因。
由是發通，能知二萬劫中眾生心境生滅相續不斷，計以為常。
二者、是人乘行陰，現觀四大之元體性常住。
由是發通，知四萬劫中眾生四大生滅體性皆恒，計以為常。
三者、是人乘行陰，現觀八種識元性不變。
由是發通，能知八萬劫眾生識性常住，計以為常。
四者、是人既盡想陰，行陰開顯，妄謂生滅屬想。
今想既盡，則行陰便為不生滅理，計以為常。
此四竝是於行陰不見生滅，故有斯執也。
或於自他中生計度者，墜入外道四顛倒見，
一分無常、一分常論：一者、是人以有漏心，觀妙明心遍十方界。
此實妄識變影，非為真實。
彼執以為神我，計我遍十方界，凝明不動，而一切眾生生死於我心中。
由是計我之不動者為常，彼之生滅者為無常。
二者、是人遍觀恒沙國土，見劫壞者以為無常，見劫不壞者以為常。
三者是人妄計我心微密難見，猶如微塵流轉十方曾無改移，
而所流出之身即生即滅，因以不移之性為常，以生滅之身為無常。
四者是人想陰既盡，見行陰常流，即以行陰常流計以為常，
想受色滅計以為無常。
此四所計總皆無常，而妄分常與無常，是為邪執也。
或於分位中生計度者，墜入外道四有邊論。
一者是人見行陰常流，妄計過未見有斷處名為有邊，現在相續不斷處名為無邊。
二者是人觀八萬劫，見八萬劫前寂無見聞名為無邊，八萬劫來有諸眾生名為有邊。
三者是人計我之知能徧一切眾生，是我性為無邊，
計彼人雖現我知中，而我不見知於彼人之知，是彼性為有邊。
四者是人計一切眾生身中皆半生半滅，
世界亦然，故即以半生者為有邊，以半滅者為無邊。
此四皆由妄分有無，是為邪執也。
或於知見中生計度者，是人墜入外道四種顛倒不死矯亂徧計虗論。
一者是人觀行陰為化元，有諸不齊，遂生異解，
以為亦變亦恒、亦生亦滅、亦增亦減、亦有亦無。
有人來問，故為兩楹之說，自亂其語，令彼聽者不知所說。
二者是人觀行陰念念滅處，惟證其無。
故人來問，唯言其無，餘無所說。
三者是人觀行陰念念生處，唯證其有。
故人來問，唯言其是，餘無所說。
四者是人觀彼行陰生滅不一，有無俱見。
其所見之境既枝，故能見之心亦亂。
有人來問，答言：有即是無。
復言：無不是有。自語兩相，遮護矯亂，而不容窮詰。
此四皆同觀一行陰，由不知其全，妄謬生計度，故作斯執也。
或於無盡流生計度者，是人墜入外道，
死後有相，發心顛倒，緣計行陰流注無盡，
因計色受想三依行而立者，亦皆無盡。
或謂色即是我，或謂我能含色，或謂色屬於我，或謂我在色中。
於受想行亦作此四計，共成一十六相，皆謂死後四陰不滅。
又因此計煩惱菩提二皆無盡，兩不相礙。
以煩惱由陰而生，菩提由陰而證，故皆無盡。
夫陰性念念趣滅，豈能死後長存？
故茲所計，是為邪執也。
或於先所滅色受想中生計度者，是人墜入外道，
死後無相，發心顛倒，緣見前三陰俱滅，
則行陰雖存，同於草木，亦不能見。
現前猶不可得，死後云何更存？
因果俱無，共成八種無相。
復因此旁計涅槃因果一切俱空，以涅槃因果依現陰而修，
依後陰而證，陰既叵得，修證何有？
故云俱空。夫因果歷然，感報非虗，豈可撥無？
故茲所計，是為邪執也。
或有見行陰存，色受想滅，雙計有無，自體相破，
是人墮入外道死後俱非，起顛倒論。
於色受想滅中，觀行陰有而非有；於行陰存中，觀色受想無而非無。
四陰俱非有無，共成八相，隨舉一緣，俱作斯執。
又因旁計一切萬法俱非有無，虗實無定。
夫妄體雖虗，業變成有，豈得俱非？
故茲所計，是為邪執也。
或有於行陰後後無處生計度者，是人墜入外道七斷滅處。
或計欲界人天身滅，或計初禪欲盡滅，
或計二禪苦盡滅，或計三禪極樂滅，或計四禪及無色極捨滅，
窮及七際，現前俱滅，後豈更生？
夫七際有漏，悉由業轉，豈成斷滅？
故茲所計，是為邪執也。
或有於行陰後後有處生計度者，是人墜入外道五涅槃論。
或以欲天觀見圓明為涅槃，或以初禪離憂為涅槃，
或以二禪無苦為涅槃，或以三禪極悅為涅槃，或以四禪苦樂雙亡為涅槃。
此五皆有漏天，報盡入輪，非真涅槃。
故茲妄計，是為邪執也。
此上十種邪慧，皆由觀力興，行陰交互，
故起斯執，其墮必矣。
orig::  ^334c8

彼善男子修三摩提行陰盡者〔至〕不遭岐路。
commentary::  ^336a6

此明破識陰也。能行陰若盡，則十二類之生機隳裂，
是趣生之綱紐，酬業之深脉，皆絕不復續。
而性天將朗，如雞後鳴，東方已有曙色，
擾擾之習已澄，故六根虗靜而不馳逸。
以不馳逸故，內外湛明。
以內外湛明故，根塵兩喪，而入無所入。
至此，則可以深達眾生受命之元由，而觀其元，
執其由，不至於召引類生。
葢十方世界同生之源，今已獲之，顯露弗秘，是名識陰區宇。
若於識陰定中，更能銷磨六根，俾其開合自在，
互用清淨，身心世界，洞如瑠璃，則識陰盡，
而命濁之依識而立者，從此可超矣。
觀識所由，乃罔象妄想之所成，非有真實而不可破者也。
今諸行人，行陰已空，雖曰生滅已滅，而識陰未破，
微細之生滅尚存，是寂滅之精妙未圓也。
行人於此，能發十種狂解。
若於禪觀中，暫得諸根，合而不隔，亦與十方覺性通，脗能入圓元。
此乃行滅歸識，影現如斯。
若以所歸，認為真常，立為真因，是因有所因，即墮娑毗迦羅之類。
葢真因無所，有所即妄。
今立識為因，則心有所得，果有所歸，違圓通而背涅槃，生外道種者也。
若於所歸識，認為我體，見萬法皆識所變，
便謂我能生一切眾生世界，是妄執為能，
而實非所能，即墮摩醯首羅之類。
葢命各有緒，界由共感，若曰能生，徒滋我慢，
違圓通而背涅槃，生大慢天。
我，徧圓種者也。徧圓，謂我體徧圓空界也。
若於所歸識轉，認為能生我身及十方虗空，
即於彼作真常之解，是不知無生之真，
併不知生滅之，妄計為常而實無常，即墮自在天之類。
立所依之因，成妄計之果，違圓通而背涅槃，生倒圓種者也。
倒圓，謂倒以彼為圓，能生我也。
若於所知之識，計其知體徧圓一切，因謂草木有情與人無異，
互相輪迴，是妄執有知而實非有知，即墮婆吒、霰尼之類。
夫有情無情雖同識變，而見相既分，豈俱有知？
今計圓知以為因，成虗謬之妄果，違圓通而背涅槃，生倒知種者也。
倒知，謂倒以無知為知也。
若於六根圓融互用之中，暫得隨順，因隨圓互，
便計一切法皆能圓化，發生勝果，由是求火之光明，
樂水之清淨，愛風之周旋，觀塵之成就，
各各崇事，立為修因，認為常住，是妄執能生而實不能生，即墮諸迦葉波并婆羅門之類。
葢迷失本心，妄從外物，立妄求之因，求妄冀之果，
違圓通而背涅槃，生顛化種者也。
顛化，謂顛倒以彼為能化也。
若於識精圓明中，計其明中虗寂，即破滅諸法，
以永滅為所隨處，是計為可歸而實非可歸，
即墮無想天、舜若多之類。
夫識但似滅，非為真滅，若執以為真，立虗無之因，
成斷滅之果，違圓通而背涅槃，生斷滅種者也。
若計識精以為圓常，乃貪固其身，同於識精之圓，
長不傾逝，是妄以為可貪，而實非可貪，即墮阿斯陀之類。
夫色身虗幻，本非可常，今執著命元，欲固靡堅之身，
趣長牢之果，違圓通而背涅槃，生妄延種者也。
若觀識為命元，却與外塵互通，塵生則識存，
塵滅則識滅，故恐識銷滅，却留塵勞，乃廣化欲境，
以自娛樂，是執識為真宰，而實非真宰，即墮吒枳迦羅之類。
謬發邪思以為因，熾盛欲塵以為果，違圓通而背涅槃，生天魔種者也。
若於命元顯露之中，知其業習不一，故於中分別其孰為精，
孰為麤，孰為真，孰為偽，滯於因果感應，
而背清淨無修無證之道，是只知見苦、
斷集、證滅、修道，更不前進，即墮定性聲聞、無聞比丘之類。
葢識陰湛寂，非真涅槃，今圓精其求應之心，
終趣於滯寂之果，違圓通而背涅槃，生纏空種者也。
若觀此識圓淨覺明，更窮深妙，立為涅槃，
不復前進，是即墮辟支、緣覺不回心之類。
葢此圓淨覺明，非真涅槃，今但耽圓覺之脗心，
成湛明之滯果，違圓通而背涅槃，生覺圓明不化圓種者也。
不化圓，謂守此覺圓明，而不能起大悲之化也。
此上十種狂解，皆由觀力與識陰交互，
故生斯執，多是先所愛習，種藏識中，今因激發，
適符先心，遂認以為真歸休地，外道、凡夫終墮無間，
聲聞、緣覺卒滯小果，其為孽抑何深也！
orig::  ^336a8

如是法門先過去世〔至〕最後垂範。
commentary::  ^336c40

此總結上文，而示其超證之功，及護持之力也。
此五陰辨魔法門，非獨後學所宜預知，
即過去恒沙如來，無不乘此方得心開。
每於一陰未開之時，要須依此法門辨別，
不為十種魔境所惑，方得一陰破除。
從色至識，無不皆然。
至識陰已盡，則諸根互用，得入初住。
從此互用中，直可以超入等覺後心金剛乾慧，然猶有所得也。
由此乾慧圓明之精心重發，妙化銷爍，
微細無明，纖毫不存，直如瑠璃含月。
如是重超信住行向等，直入妙覺，而歸於無所得。
則此辨魔之法，豈非入妙覺之大方便哉。
然此非餘聖智力之所能及，乃諸佛以定中之慧，
覺明分晰，使諸行人於魔境現前之時，
即能諳識，得以滌除心垢，不落邪思。
由是諸魔銷滅無餘，可以直至菩提。
而二乘下劣，亦可增進於大涅槃，無所迷惑矣。
若末世愚鈍眾生，不明禪那行相，又不能聞辨魔之法，
樂於修習三昧者，恐有悞失，但勸令一心持我佛頂陀羅尼。
若又不能持誦，但寫於禪堂，或帶身上，魔亦不能動。
此乃如來究竟之修證，非中路化城之比，
亦最後之垂範，非始教不了之談。
汝等當欽遵而不可忽者也。
orig::  ^336c42

阿難即從座起〔至〕不戀三界。
commentary::  ^337a32

此下阿難請佛重明五陰起滅，皆發前文未盡之意也。
初問五陰生起之妄想，次問五陰除滅之頓漸，後問五陰邊際之淺深。
佛言：此精真妙明之本覺，彌滿清淨，更不容他，何有死生塵垢乃至虗空者乎？
但由妄想生起，斯於元本覺中，妄以發生諸器世間。
由是真本有而疑失，妄本空而執有，如演若之迷頭認影者焉，
則五陰之本於妄想可知矣。
然人苦執而不能破者，則以妄計為之咎也。
夫妄本無因，何可謬計？
由不知其無因，乃計以為因緣；由不知有因緣，乃計以為自然。
夫虗空體性，亦由迷有，尚屬幻生；既全是幻，憑何擬議？
則言因緣，言自然，俱為妄計而已。
若能知妄有起處，許說因緣；既不知其起處，則因緣何有？
況推自然者乎？故如來說：五陰同本妄想，非有真實可得而計度者也。
所謂色陰本於妄想者，以汝身原從父母欲想相聚，
而汝復以愛憎之想投之，方得傳命。
是三想堅固，然後成身。
如我先言：心想酢物而口水生，心想登高而足酸起。
非有酢物登高之實，而口水足酸，以同一妄想之倫也。
若身非妄倫，何以妄想能感通哉？
是知現今色身，即名為堅固妄想者也。
所謂受陰本於妄想者，如心想臨高，本非有實而足，
乃真受酸澁，是全由虗受，能有所明，遂動色體。
是知現今益損二受，即名為虗明妄想者也。
所謂想陰本於妄想者，由汝之想，能運汝身，
使身非想倫，何能隨意而運？
種種取像，心生則形取，與念相應，融通不二。
是知現今為想為夢，此搖動妄情，即名為融通妄想者也。
所謂行陰本於妄想者，以此身中變化之性，
幽隱密移，形體因之日遷，曾不自覺。
此行若非汝，云何汝之體遷？
若是真汝，云何汝自不覺？
是汝非汝，二全不定，豈有實義？
是知現今諸行，念念不停，即名為幽隱妄想者也。
所謂識陰本於妄想者，以識精湛寂，世多目為恒常。
此識不離見聞覺知，若實精真，應不染習。
今觀汝昔年所睹異物，歷年既久，忽然復覩，記憶宛然。
驗知此精了湛寂之中，念念受熏，何有籌算？
當知此湛非真，實是生滅，如急流之水，望為恬靜。
若非是想，何以受此妄習？
此想必得六根互用開合，方得除滅耳。
是知現今見聞覺知諸識，罔象虗無，即名為顛倒微細精想者也。
由此觀之，五陰雖精粗淺深不同，要之皆妄想所成，豈真心之本有哉？
且汝更欲知此五因界淺深者，須知色與空皆色邊際，
以空亦名一顯色也；觸與離皆受邊際，
以離即捨受也；記興忘皆想邊際，以忘即想之靜也；
生與滅皆行邊際，以四相遞遷，總名行也；
以識之湛入而合於真湛，亦名識邊際，
以真妄和合，正名第八識也。
學者能知此五重因界之淺深，則能知五種除滅之分齊，而不至於混濫矣。
又汝欲知此五除滅之頓漸者，我先所明五陰除滅皆有次第，
良以此五論生起則先細後麤，故識為先；
論除滅則先麤後細，故色為先。
然此但約生起除滅，理合如斯。
若定作此解，焉知虗妄？
須知理則頓悟，以一切法皆從心起妄念而生，
念即無念，一切頓盡，由真性中本無妄故，故曰乘悟併銷。
若論事必非頓除，以五陰妄法麤細不同，
法爾粗者先去解行，雖頓斷自有序，故曰因次第盡。
我前示汝劫波巾法，即知巾體是一，因結有六，
頓漸之義何所不明，而再此詢問乎？
今汝已知五陰以五妄想為根元，合將此意傳示未法，
俾修行者識其虗妄，深生厭棄，知有真實涅槃，則不於三界虗妄因果而妄生躭戀也。
正宗分止此。 ^337a34

○五陰生起，實無前後，乃是一念頓變。
以約麤細，故有次第。
圓頓觀法，斷亦非次。
但功行成時，自然粗垢先落。
行人不可不知此義。
orig::  ^338a2

阿難！若復有人〔至〕作禮而去。
commentary::  ^338a8

此下流通分，乃讚持經功德而勸其流通後代也。
若有人以十方滿空之七寶奉上微塵之諸佛，
且承事供養無有虗日，則其財寶最廣，
福田最勝，發心最勤，其所得福德又豈有涯畔哉？
阿難乃以施佛七錢得轉輪王者反顯之，而此福之大益可知矣。
佛乃謂有人身全犯四重十棄之罪，瞬息間必當遍墮十方諸無間獄。
若能以一念於末法中弘此法門，開示末學，則其罪業應念銷滅。
且非獨滅罪，尚能轉地獄苦成安樂國，
其所得福德超彼前人非止百倍千倍，直至算數譬喻所不能及。
夫以極重之業一念可轉，且得殊勝之福，其故何哉？
良以寶施供佛，終居有漏，未入無為。
此經教理行果俱不思議，一言半句咸入圓宗，
暫得聞熏便成佛種，故其弘經之福莫可比量。
若未能弘經，但能持誦，亦能直至菩提，
無復魔業，其功德又豈窮劫所能說盡哉？
由是聖會聽眾，若淺若深，隨其量證，咸沾法利，
共得圓妙真心，終歸究竟極果。
而業不能牽，魔不能亂，其歡喜為何如也？
其誓願流通於禮退之後，又不待言矣。
楞嚴經略經卷之十
 ^338a10
