
other:: 大乘起信論捷要卷下
other:: 馬鳴菩薩　造
other:: 真諦三藏　譯
other:: 婆首那王子　譯語
author:: 明廬山沙門　正遠　註
orig:: 
復次有四種法熏習義故染法淨法起不斷絕云何為四一者淨法名為真如二者一切染因名為無明三者妄心名為業識四者妄境界所謂六塵熏習義者如世間衣服寔無於香若人以香而熏習故則有香氣此亦如是真如淨法寔無於染但以無明而熏習故則有染相無明染法寔無淨業但以真如而熏習故則有淨用。
commentary::  ^382c15

上雖明生滅因緣若生無熏習義惑起即滅則何有長夜無明起輪迴性若滅無熏習義智起即隱則何有恒脩無漏以滿果覺故此列明四種熏習以顯染淨之法各無斷絕一者淨法熏習釋前覺義及二淨相乃至遠離六種染心淨法增長二者染因熏習三者妄心熏習釋前不覺義三細增長四者妄境界熏習釋前六麤染法增長所謂種生現現熏種種現不斷是名因緣熏習之義法喻自明如文可知。 ^382c29

問染淨對顯何獨淨用只有一種而染相反有三耶答由此染法自性差別仗托因緣故具說三雖淨法對染以成熏義然其體用竟未曾別故明一也。 ^382c45

問染法淨法互有熏義何以染法名相淨法云用耶答染熏淨者顯真無相隨熏現相又顯妄法無體故但言相且此染法無反流之用故云相不言用也此約隨流不覺義說釋經中如來藏為惡習所熏等淨熏染者雖是生滅門中真如欲約其體本來淨故亦無熏義但約體相以內熏故令成反染順真之用故云用不言相也此約反流覺義而說釋經中由有如來藏故能厭生死樂求涅槃也。
orig::  ^383a6

云何熏習起染法不斷所謂以依真如法故有於無明以有無明染法因故即熏習真如以熏習故則有妄心以有妄心即熏習無明不了真如法故不覺念起現妄境界以有妄境界染法緣故即熏習妄心令其念著造種種業受於一切身心等苦。
commentary::  ^383a24

此明染法熏習之義所謂以依真如法故說有無明即無明業相也以顯妄無自體依真而立文顯染淨互熏之意若本抗行則不可熏故云依也既依真而立即復熏習真如以起能見相也故云以熏習真如法故則有妄心妄心即能見相然此妄心即是無明非別有體但約一念初動說為無明復有熏習之力說為妄心故前云依於動心能見相故離動則無見也既依無明而有妄心即復熏習無明以起境界相也故云以妄心熏習無明不了真如法一故不覺念起妄起境界然此境界非有實體但依妄想熏習無明而假施設故前云以依能見故境界妄現離明則無境界既依妄心而現境界即復熏習妄心以長六麤之相故云以有染法緣故熏習妄心令其念著造種種業受於一切身心等苦令其念著即智相相續相執取相計名字相也造種種業即起業相也受於一切身心等苦即業繫苦相也然無明熏真如生三世者即由心生故種種法生也境界為緣長六麤愛染苦樂等心者即由法生故種種心生也固知從細至麤心法互熏以成染相誠謂交妄發生遞相為種也。
orig::  ^383a34

此妄境界熏習義則有二種云何為二一者增長念熏習二者增長取熏習妄心熏習義有二種云何為二一者業識根本熏習能受阿羅漢辟支佛一切菩薩生滅苦故二者增長分別事識熏習能受凡夫業繫苦故無明熏習義有二種云何為二一者根本熏習以能成就業識義故二者所起見愛熏習以能成就分別事識義故。
commentary::  ^383b28

上總明染法熏習從細至麤此別明熏習從麤至細文旨互陳以盡其義妄境界熏習義有二種者即別明前文以有妄境界染法緣故即熏習妄心等一者增長念熏習即意地中熏習分別愛與不愛生苦樂等覺心使智相相續相無有斷絕二者增長取熏習即意識中熏習心起執著妄立名言令執取相計名字等相無有盡期妄心熏習義有二種者即別明上文以有妄心即熏習無明等一者業識根本熏習乃八識半分業相即前五意中業識也由彼資熏住地無明長流注生滅令此三聖受變易身微苦不絕此業識根本即無明住地由彼熏習能起轉現二相此非羅漢辟支佛所斷故逐彼轉且菩薩八地已後漸伏此無明至等覺後心方能斷盡故知等覺已前皆依此無明而轉也二者增長分別事識熏習即意識中資熏四住煩惱長相生滅能令凡夫受分段身恒無斷絕增長者對前根本而言由此分別識心資熏煩惱執取起業故感凡夫業繫苦相無明熏習義有二種者即別明前文以有無明染法因故即熏習真如等一者根本熏習即根本無明熏習真如成就業識之義如前云依不覺故說名為業然真如其體雖淨不妨隨受無明熏習以成染用所謂不思議熏及不思議變也二者所起見愛熏習即依根本無明起見愛煩惱熏習業識復能成就分別事識如前云此識依見愛煩惱增長義故所以第六意識一切染位心所皆得相應。 ^383b42

問一切凡夫二苦皆具此中何獨以凡夫惟受業繫苦耶答一切凡夫雖具二苦此獨以業繫苦而目者但約麤細覺與不覺而言也三乘聖人由超分段生死已離麤苦故但與微苦相應凡夫雖有細苦以被麤苦所蓋都未覺知由是不說然非無有細苦也。
orig::  ^383c44

云何熏習起淨法不斷所謂以有真如法故能熏習無明以熏習因緣力故則令妄心厭生死苦樂求涅槃以此妄心有厭求因緣故即熏習真如自信己性知心妄動無前境界脩遠離法以如實知無前境界故種種方便起隨順行不取不念乃至久遠熏習力故無明則滅以無明滅故心無有起以無起故境界隨滅以因緣俱滅故心相皆盡名得涅槃成自然業。
commentary::  ^384a8

此總明淨法熏習之義所謂以有真如法故能熏習無明此即熏滅業相也正翻前染熏習中以依真如法故有於無明前顯妄無自體故言以依真如而有無明此顯真有淨用故云真如能熏習無明以真如為內因熏習之力則令妄心厭生死苦樂求涅槃此即熏滅能見相也正翻前染熏習中以有無明染法因故熏習真如則有妄心因無明熏長妄心趣生死苦障蔽涅槃此既以真如熏習無明則妄心漸滅淨用日興故厭生死樂求涅槃以此妄心有厭求之因緣即熏真如自信己性知心妄動無前境界此即熏滅境界相也即翻前染熏習中以有妄心即熏習無明不了真如法一故不覺念起妄現境界故知境界本空由不覺念起妄現似有此既以厭求之因熏習真如則信己性本來清淨元無妄念念相若離諸法何有故脩遠離法行以淨塵想以如實知下詳明脩遠離法也以如實知真如性中無妄境界即依此起種種方便稱真如法隨順而脩不取不念此即三資粮位以三賢位依相似覺不取所取能念自空正謂雖念無有能念可念是名隨順乃至久遠熏習力故無明則滅由歷三阿僧祇以至等覺後心一念相應慧斷彼無明所謂若離於念名為得入然無明滅故心無有起即業相滅則無能見之相心即能見也由能見故境界妄現既能見不起境界相滅三細既滅則六麤之相無緣可附矣由三細六麤之相了不可得故名得大涅槃成自然業自然業即菩提也。
orig::  ^384a22

妄心熏習義有二種云何為二一者分別事識熏習依諸凡夫二乘人等厭生死苦隨力所能以漸趣向無上道故二者意熏習謂諸菩薩發心勇猛速趣涅槃故真如熏習義有二種云何為二一者自體相熏習二者用熏習自體相熏習者從無始世來具無漏法備有不思議業作境界之性依此二義恒常熏習以有力故能令眾生厭生死苦樂求涅槃自信己身有真如法發心脩行。
commentary::  ^384b28

上總明淨法熏習從內至外此別明熏習從外至內文旨互顯曲盡其義妄心熏習義有二種者即別釋前文以此妄心有厭求因緣即熏習真如等正翻前染熏習中業識根本熏習與增長分別事識熏習也一者分別事識熏習即第六意識作生空觀熏習無我之法捨執取相故云依諸凡夫二乘人等厭生死苦隨力所能以漸趣向無上道故由二乘觀智不了法空故有生死可厭隨己智力取證有餘涅槃或能迴心趣向無上覺道猶與根本識體甚相懸遠故云漸向無上覺道即菩提也二者意熏習意者通攝前五種意也即第七識恒思無我淨法熏轉八識體中業轉現相及智相相續相以成法空真如故云依諸菩薩發心勇猛速趣涅槃此諸菩薩即證發心由行深智慧勇悍進趣了法如幻與無生理冥然符合故云速趣前言無上道此言涅槃文旨互顯非是向無上道而不趣涅槃趣涅槃而不向無上道也真如熏習義有二種者即別釋上文所謂以有真如法故能熏習無明正翻前染熏習中根本熏習與所起見愛熏習也一者自體相熏習先明體相之義謂從無始世來具無漏法者以明真如性中具足淨法即示真空之體謂備有不思議業作境界之性即明不空之相言不思議者以自性之法作勝境界現大光明徧照法界非心思可能擬議亦非觀智可能測度也依此二義下正明熏習之義然此體相為內淨因恒常熏習以起淨用由淨用力故能厭生死樂求涅槃又云自信己身有真如法發心脩行者正明如實脩行之意若但厭生死求涅槃猶落二乘境界由自信己身具有真如法故即不向外馳求始能從此直入諸佛境界也。 ^384b44

問前意熏習已明菩薩發心勇猛速趣涅槃此真如熏習亦言能令眾生厭生死苦樂求涅槃似非重乎答熏習有二一本熏二新熏也明真如熏習無明即此體相內熏令成淨業故厭生死樂涅槃即本熏也明意熏習真如即借此淨用反熏真如增其勢力故使進趣涅槃即新熏也一本一新故不重也。
orig::  ^385a6

問曰若如是義者一切眾生悉有真如等皆熏習云何有信無信無量前後差別皆應一時自知有真如法勤脩方便等入涅槃答曰真如本一而有無量無邊無明從本已來自性差別厚薄不同故過恒河沙等上煩惱依無明起差別我見愛染煩惱依無明起差別如是一切煩惱依於無明所起前後無量差別唯如來能知故。
commentary::  ^385a20

已上明內因熏習之體竟此設問答以明必假外緣熏習之用始能漸斷二障證二種果若如是義者指上真如自體相內因熏習之義此真如體相在聖不增處凡不減既一切眾生悉具真如體相等皆熏習勤脩方便同入涅槃何以有信無信無量前後差別不知真如本同因障有別謂真如本一而有無量無邊無明即所知障過恒河沙等上煩惱即塵沙惑我見愛染煩惱即見思二惑此三種惑總明煩惱障此障因所知而起故云依無明起差別既有此二障厚薄差殊不同真如一體平等故有信者不信者前後之別也如是二障唯佛能知欲斷此障必仗諸佛菩薩以為外緣開導始能斷盡證真解脫及大菩提也。
orig::  ^385a34

又諸佛法有因有緣因緣具足乃得成辦如木中火性是火正因若無人知不假方便能自燒木無有是處眾生亦爾雖有正因熏習之力若不遇諸佛菩薩善知識等以之為緣能自斷煩惱入涅槃者則無是處若雖有外緣之力而內淨法未有熏習力者亦不能究竟厭生死苦樂求涅槃若因緣具足者所謂自有熏習之力又為諸佛菩薩等慈悲願護故能起厭苦之心信有涅槃脩習善根以脩善根成熟故則值諸佛菩薩示教利喜乃能趣進向涅槃道。
commentary::  ^385b12

因上明一切煩惱唯如來能知故此引喻顯明必假諸佛菩薩以之為緣乃得成辦然佛法正因如木中火性佛法淨緣如假鑽燒方便始能火出木盡若無方便縱有火性能自燒木無有是處眾生雖具真如正因而被無明煩惱所障若不假諸佛菩薩以為開導能自斷煩惱入涅槃則無是處如涅槃經云具三種因始能入佛法海中一者正因二者緣因三者了因正因者即此真如內因熏習緣因者即此諸佛菩薩為開導緣了因者由內有正因外有助緣依此因緣斷盡煩惱了達無明究竟無餘涅槃圓滿無上菩提故名了也已上明有正因若無諸佛菩薩以為外緣不能自斷煩惱進趣涅槃若雖有外緣之力下明縱有諸佛菩薩以為外緣而內因不熏亦不能厭生死苦樂求涅槃必以因緣具足內外熏脩始可超出凡籠而入聖域矣若因緣具足下以顯正因緣因了因等皆成就方能進趣向涅槃道所謂自有熏習之力即正因也又為諸佛慈悲願護故即緣因也由具此二因故能起厭苦之心信有涅槃脩習善根乃至進趣向涅槃道即了因也。 ^385b30

問如來等示眾生何以初脩善根者但荷願護必待善根成熟者諸佛示教利喜答諸佛無別因眾生心鏡淨不淨之異故諸佛影像似有現與不現以眾生初發心時分別未忘故不能親值諸佛而諸佛不捨眾生故以慈悲護念眾生既發心已漸入三賢十聖分別二執漸伏漸斷與真如理漸相符合故親值諸佛示教利喜也。
orig::  ^385c20

用熏習者即是眾生外緣之力如是外緣有無量義略說二種云何為二一者差別緣二者平等緣。
commentary::  ^385c36

此正釋前二者用熏習然諸佛菩薩為眾生外緣之力隨類普現作諸佛事雖有無量總其始末不出此二種也差別緣者就行人根性所見所聞自有遲速無量受道之別平等緣者即行人在正受中所見所聞無差別故當知諸佛無別因行人根性而有異也。
orig::  ^385c40

差別緣者此人依於諸佛菩薩等從初發意始求道時乃至得佛於中若見若念或為眷屬父母諸親或為給使或為知友或為冤家或起四攝乃至一切所作無量行緣以起大悲熏習之力能令眾生增長善根若見若聞得利益故此緣有二種云何為二一者近緣速得度故二者遠緣久遠得度故是近遠二緣分別復有二種云何為二一者增長行緣二者受道緣。
commentary::  ^386a4

此明行人依諸佛菩薩發心求道之始乃至成佛之終其中或見佛色相或聞佛音聲以為外緣熏習或如世尊現父母為羅睺羅外緣熏習或如世尊為耶輸陀羅與阿難陳那等諸親眷屬為外緣熏習或如世尊因中為阿私仙採薪汲水為給使外緣熏習或如岩頭雪峰雲岩道吾以為知友外緣熏習或如提婆達多與釋迦世尊世為冤家外緣熏習或布施愛語利行同事外緣熏習其中或順或逆無量行緣總以大悲之力使一切有情增長善根得利益故然此無量行緣或如文殊化導龍女疾成正覺速得度故或如世尊示教諸大弟子從大通智勝佛發大乘之因乃至靈山會上得一乘之果久遠得度故此得度之緣不出二種一者增長行緣即令行人從初正信至法身位廣行萬行使善根增長故二者受道緣亦令行人從始至終倍倍增進大法眼藏故然增長行緣令脩行者即真明俗於事無礙以具福足受道緣者令脩行者即俗明真於理無違以具慧足既理事圓融福慧兩脩始能於中不遭岐徑則諸佛菩薩利生之恩何能報哉。
orig::  ^386a20

平等緣者一切諸佛菩薩皆願度脫一切眾生自然熏習常恒不捨以同體智力故隨應見聞而現作業所謂眾生依於三昧乃得平等見諸佛故。
commentary::  ^386b12

此顯同體即智之悲恒得熏習眾生外緣之力然諸佛菩薩於本大願不令一眾生不入無餘涅槃故恒值眾生見聞現不思議業於彼熏習此不思議業雖無差別必於行人住正定中始見平等誠謂以無別心合無分別理也。
orig::  ^386b18

此體用熏習分別復有二種云何為二一者未相應謂凡夫二乘初發意菩薩等以意意識熏習依信力故而能脩行未得無分別心與體相應故未得自在業脩行與用相應故二者已相應謂法身菩薩得無分別心與諸佛智用相應唯依法力自然脩行熏習真如滅無明故。
commentary::  ^386b28

已上別明體用竟此總顯體用相應不相應二種之義者以簡別三賢十聖所見之不同也亦明賢位所見者是差別之緣聖位所見者乃平等緣也一未相應者以凡夫二乘不離心意意識故不能契合無分別之理且信位菩薩以至四加行等但依信力而脩不能轉六七二識雖漸伏分別二執猶未能斷故不與無分別之理相應既與體不相應則用自相乖殊以賢位菩薩脩行六度猶屬有為行相寧得與自在業用相應也以其與體不相應故於諸佛法身不能同證與用不相應故不能盡見諸佛報身色相莊嚴也二相應者謂地上菩薩已轉六七二識斷盡分別二執故與無分別之理相應理既相應用亦宜然以其唯依法力自然脩行熏習真如滅無明故八地已後心法自在故與體用相應縱八地已前雖心法未得自在由以妙觀察智入雙空觀漸斷俱生二執分證真如故亦與體用相應。
orig::  ^386b40

復次染法從無始已來熏習不斷乃至得佛後則有斷淨法熏習則無有斷盡於未來此義云何以真如法常熏習故妄心則滅法身顯現起用熏習故無有斷。
commentary::  ^386c26

此總簡別染淨熏習之義以顯妄法可斷而淨相常住也此染法因迷而有因悟而滅故眾生界中因果照然至諸佛位中宛若空花故云乃至得佛後則有斷淨心熏習不因迷悟而現有無故無可斷以真如淨體恒常熏習在因位中令妄心滅法身顯現在果位中即依法身起用熏習現報化二身盡未來際利樂有情故無斷絕。
orig::  ^386c34

復次真如自體相者一切凡夫聲聞緣覺菩薩諸佛無有增減非前際生非後際滅畢竟常恒從本已來自性滿足一切功德所謂自體有大智慧光明義故徧照法界義故真實識知義故自性清淨心義故常樂我淨義故清涼不變自在義故具足如是過於恒沙不離不斷不異不思議佛法乃至滿足無有所少義故名為如來藏亦名如來法身。
commentary::  ^386c48

此正釋立義分中體大相大以盡解釋分中顯示正義也亦詳明上文真如自體相內因熏習之義謂一切凡夫者即六凡也聲聞緣覺菩薩諸佛即四聖也明此真如自體在凡聖法中無有增減也非前際生下正明不增減之意謂諸法隨凡染而生法性不生諸法隨聖智而滅法性不滅既無前後生滅則超凡聖之量畢竟平等常住一心此即真如自體也從本已來下正明真如自相也以體外無相故云自性滿足一切功德所謂下詳明一切功德有大智慧光明義故徧照法界義故即般若德也梵語般若此云智慧對愚癡晦昧而言故云智慧光明以其智有決擇之功慧有照了之用故名遍照法界真實識知義故自性清淨心義故即法身德也真實識知即無垢識以了法即如故云真實此自性心在纏不染故云清淨如楞嚴云二者無始菩薩涅槃元清淨體則汝今者識精元明固知菩提涅槃之體即法身也識精元明即真實識知也常樂我淨義故清涼不變自在義故即解脫德也解脫即涅槃涅槃具常樂我淨四種妙淨之德常謂窮三際而不改樂謂在眾苦而不干我謂處六道而不拘淨謂歷九相而不染涅槃對煩惱而言煩惱昏擾於心不得清涼依業受報不自在故既證涅槃出煩惱障心自清涼故云清涼不變既出煩惱障即不依業受報故名自在義故具足如是下總顯真如之德過於數量也不離者隨舉一德全攝真性不斷者非前際生非後際滅不異者真如即德德即真如不思議者即一性而有多義即多義而全一性不可以定量心行處滅言語道斷也佛法者佛即覺意明上諸功德盡是本覺之法故如金剛云一切法皆是佛法名為如來藏下結歸體相二義如來藏結歸相大如來法身結歸體大也由是真如具足法身般若解脫三德熏習眾生故能捨煩惱障證真解脫斷所知障證大般若二障已盡二空不生直至菩提歸無所得圓證法身不然徒脩曠劫終無成就譬如以砂作飯終非本也。
orig::  ^387a14

問曰上說真如其體平等離一切相云何復說體有如是種種功德答曰雖實有此諸功德義而無差別之相等同一味唯一真如此義云何以無分別離分別相是故無二復以何義得說差別以依業識生滅相示此云何示以一切法本來唯心實無於念而有妄心不覺起念見諸境界故說無明心性不起即是大智慧光明義故若心起見則有不見之相心性離見即是遍照法界義故若心有動非真識知無有自性非常非樂非我非淨熱惱衰變則不自在乃至具有過恒沙等妄染之義對此義故心性無動則有過恒沙等諸淨功德相義示現若心有起更見前法可念者則有所少如是淨法無量功德即見一心更無所念是故滿足名為法身如來之藏。
commentary::  ^387b38

此問答處通前體相以明本來一如無有增減以為上章註脚然諸功德非別有體稱性而現故云等同一味唯一真如此義下徵釋唯一真如之意以無分別心則無心法八五十一心所法之異以無分別相則無色法十一及有表無表有質無質之別由色心雙泯是故無二復以何義下明差別之義以顯真本無異對妄而立由對無明業相說大智慧光明故對能見相說遍照法界故對境界相說過恒沙等諸淨功德相義示現故知因此三相而有差別之名如摩尼珠隨方各現非是摩尼實有五色若心有起下結顯名如來藏法身之意亦對妄念不遍而言以妄念起時便念前法既有前法可念則念此遺彼故不周遍則有所少對此義故以顯離念相者等虗空界雖具淨法無量功德即是一心更無所念是故滿足由滿足故名為如來藏由一心周遍故名為如來法身。
orig::  ^387c16

復次真如用者所謂諸佛如來本在因地發大慈悲脩諸波羅蜜攝化眾生立大誓願盡欲度脫等眾生界亦不限劫數盡於未來以取一切眾生如己身故而亦不取眾生相此以何義謂如實知一切眾生及與己身真如平等無別異故以有如是大方便智除滅無明見本法身自然而有不思議業種種之用即與真如等遍一切處又亦無有用相可得何以故謂諸佛如來唯是法身智相之身第一義諦無有世諦境界離於施作但隨眾生見聞得益故說為用。
commentary::  ^387c48

此釋立義分中用大也亦詳明上文諸佛菩薩依真如用為眾生外緣熏習之力所謂諸佛下以明因地本行悲心也立大誓願下以明因地本願深心也而亦不取眾生相以明正覺智心也此以何義下徵釋智心不取眾生相之意以不取眾生相者由如實知生佛平等體無別故即以此平等大智於自利中除滅無明見本法身復以此智等覺一切有情現不思議種種之用然此用相不離本體體既無為故亦無有用相可得何以故下徵明無用相可得之意以諸佛雖現種種身不動真實際雖說種種法常住無言理故云唯是法身智相之身第一義諦離於施作此即照而常寂也雖真理妙智本來常寂不妨隨機而應益用無邊故云但隨眾生見聞得益故說為用此即寂而常照也由照而常寂故無量為一由寂而常照故一為無量誠謂隨緣赴感靡不周而恒處此菩提座。
orig::  ^388a18

此用有二種云何為二一者依分別事識凡夫二乘心所見者名為應身以不知轉識現故見從外來取色分齊不能盡知故二者依於業識謂諸菩薩從初發意乃至菩薩究竟地心所見者名為報身身有無量色色有無量相相有無量好所住依果亦有無量種種莊嚴隨所示現即有無邊不可窮盡離分齊相隨其所應常能住持不毀不失如是功德皆因諸波羅蜜等無漏行熏及不思議熏之所成就具足無量樂相故說為報又為凡夫所見者是其麤色隨於六道各見不同種種異類非受樂相故說為應。
commentary::  ^388b2

一者凡夫二乘心所見者名為應身即化身也由凡夫二乘分別未忘但見化身麤相不見報身微妙莊嚴故云依分別事識由依分別事識不能了境即心見佛應身唯從外來故以色相取以音聲求不達諸相非相即見如來故云取色分齊不能盡知不能盡知者不知色如其心無分齊故由不了此但見分齊故不盡也二者謂諸菩薩等心所見者名為報身從初正信至資粮位雖轉識未空由作法空觀智能觀真如無相之理故得微見平等報身及地上菩薩純入無相觀智分證真如故見報身地地增勝乃至等覺見佛最勝之身猶如紗籠見月此皆業識未盡故云依於業識若盡此識則無色相可見身有無量色下釋明報身之義然此正報依報無量莊嚴皆平等性智所現故無分齊隨其所應此指地受用身而言即自受用不離此境故云常能住持不毀不失所以華嚴云無一法不是毗盧遮那佛無一塵不是華藏世界海如是功德皆因十度深行所熏及本覺不思議熏由此二因樂相圓備故說為報又為凡夫下釋明報身之義此三類化身由成所作智而現隨眾生根性所見不同非自受用圓具樂相即爐炭濩湯等處無不應機說法故名為應。 ^388b22

問諸佛現身何故云依眾生心識耶答如瑜伽唯識等論以諸佛悲智之力為增上緣眾生機感種子為親因緣托佛本質上自心變現影相故云在自識中所謂眾生心內諸佛時時解脫也。
orig::  ^388c16

復次初發意菩薩等所見者以深信真如法故少分而見知彼色相莊嚴等事無來無去離於分齊唯依心現不離真如然此菩薩猶自分別以未入法身位故若得淨心所見微玅其用轉勝乃至菩薩地盡見之究竟若離業識則無見相以諸佛法身無有彼此色相迭相見故。
commentary::  ^388c26

此申明依於業識謂諸菩薩所見報身之義從初信位至四加行由以真如三昧深信諸法不離真如故知色相莊嚴等事皆由現識處現無有來去分齊之相雖信諸法即心猶未覺斷分別事識故少分而見以其異生性障未除未入淨心地故前文所謂相似覺也地上菩薩已覺斷分別二執分證十種真如故所見微妙其用轉勝猶不能盡其邊際以其業識未空前文所謂隨分覺也至於等覺菩薩始見究竟以業識將盡故無隔礙前文所謂究竟覺也若離業識下即報身以明法身然依業識故有轉現二相若離無明業識則無此相唯一真如猶空合空若水投水事事無礙法法平等故無色相迭相見故楞嚴所謂見猶離見見不能及也。
orig::  ^388c38

問曰若諸佛法身離於色相者云何能現色相答曰即此法身是色體故能現於色所謂從本已來色心不二以色性即智故色體無形說名智身以智性即色故說名法身遍一切處所現之色無有分齊隨心能示十方世界無量菩薩無量報身無量莊嚴各各差別皆無分齊而不相妨此非心識分別能知以真如自在用義故。
commentary::  ^389a18

此問答中正顯佛真法身猶若虗空應物現形如水中月意謂法身無相即無現身說法等事云何而能從無相中現諸色相不知虗空體非群相而能容群相發揮法身體非色相而能現諸色相以其法身真理即諸法之體故所謂色心不二下正明法身真理即諸法之體也以色無自性全色之性即是智故色既即智說為智身智即心也智無別體全智之體即是色故智既即色說名法身遍一切處法身既遍依法身所現報身亦無分齊故十方世界所現正報依報彼此色相不相妨礙如是功德以出心識之表唯依智性所現故云此非心識分別能知以真如自在用義故。
orig::  ^389a32

復次顯示從生滅門即入真如門所謂推求五陰色之與心六塵境界畢竟無念以心無形相十方求之終不可得如人迷故謂東為西方實不轉眾生亦爾無明迷故謂心為念心實不動若能觀察知心無念即得隨順入真如門故。
commentary::  ^389b8

此頓示入實方便顯生滅真如二門不相離故上覺義從凡至聖漸次脩習故列相似隨分諸覺此令直入法身境界不歷階級故名即入且一切眾生常居生死以其妄執身心認為實有此示滅妄歸真故令觀察五蘊皆空又云色之與心別釋五陰也色者即色蘊色有十一法即五根六塵此據有情色身單指五根也心者即受想行識四蘊心王有八心所有五十一也六塵境界者即上色心所緣塵境也由觀察之故了內身外境皆無自相畢竟無念念通能所故獨以心念推求終不可得能現之心既不可得所現蘊法豈得存乎不但覺迷迷滅覺不生迷縱未歇狂亦何遺失故喻如迷方者方實不轉迷心者心實不動若能如是觀察了無迷悟即能頓入真如境界也。
orig::  ^389b18

對治邪執者一切邪執皆依我見若離於我則無邪執是我見有二種云何為二一者人我見二者法我見。
commentary::  ^389b46

此正釋前標文中二者對治邪執由不了真如緣起之相即迷理隨情起二種執此二種執皆依我見而立以不達無我之法本自一如妄起能見境界之相遂成法執由法執故復生分別故成我執。
orig::  ^389c4

人我見者依諸凡夫說有五種。
commentary::  ^389c12

我執雖有五種皆就初學大乘者執教執理而言非同有情執有為相也。
orig::  ^389c14

云何為五一者聞脩多羅說如來法身畢竟寂寞猶如虗空以不知為破著故即謂虗空是如來性云何對治明虗空相是其妄法體無不實以對色故有是可見相令心生滅以一切色法本來是心實無外色若無色者則無虗空之相所謂一切境界唯心妄起故有若心離於妄動則一切境界滅唯一真心無所不遍此謂如來廣大性智究竟之義非如虗空相故。
commentary::  ^389c18

此辨明法身德也舉契經者以顯論主所明之義不越如來本旨也前云離念相者等虗空界無所不遍即是如來平等法身故引經證云如來法身畢竟寂寞猶如虗空明法身之理猶如虗空以顯法身無相欲破凡夫固執五陰身心以為實色恐不解此誤執法身實是虗空等相故示中道對治以除妄執先觀虗空無有實體但因色顯若離於色則無空相所謂一切境界唯心妄起故有此正令不著於假也雖妄法本無真性不滅故云則一切境界滅唯一真心無所不遍此正令不著於空也既空假不著有無雙遣方是如來廣大性智究竟之義寧以虗空妄相而例哉。
orig::  ^389c32

二者聞脩多羅說世間諸法畢竟體空乃至涅槃真如之法亦畢竟空本來自空離一切相以不知為破著故即謂真如涅槃之性唯是其空云何對治明真如法身自體不空具足無量性功德故。
commentary::  ^390a8

此辨明解脫德也因上云一切眾生本來常住入於涅槃非可脩相非可作相畢竟無見亦無色相可取故引經證云世間諸法畢竟體空乃至涅槃真如之法亦畢竟空此顯世出世法當體真空離於染淨之相以破凡夫厭生死求涅槃之執恐不悟此謬執涅槃以為斷空之相故示假觀對治以顯真如自體如實不空具足無量稱性功德毋使以斷滅之空而解焉。
orig::  ^390a16

三者聞脩多羅說如來之藏無有增減體備一切功德之法以不解故即謂如來之藏有色心法自相差別云何對治以唯依真如義說故因生滅染義示現說差別故。
commentary::  ^390a32

此辨般若德也一切功德之相即菩提之智用由上云自體相熏習者從無始來具無漏法備有不思議業作境界性故引經證云如來藏無有增減體備一切功德之法明如來藏具足一切功德者以破凡夫斷滅之見恐不解故執一切妙用境界謬為色心等相故示空義對治以明真如體中如實皆空但因生滅染義而說差別如上云對無明故說大智慧等。
orig::  ^390a40

四者聞脩多羅說一切世間生死染法皆依如來藏而有一切諸法不離真如以不解故謂如來藏自體具有一切世間生死等法云何對治以如來藏從本已來唯有過恒沙等諸淨功德不離不斷不異真如義故以過恒沙等煩惱染法唯是妄有性自本無從無始世來未曾與如來藏相應故若如來藏體有妄法而使證會永息妄者無有是處。
commentary::  ^390b8

此辨凡夫妄法本自空寂也由上云一切妄念不離本覺又云三界虗偽唯心所作故引經證云一切世間生死染法皆依如來藏而有一切諸法不離真如此明妄性無體依真而立以破凡夫離染求淨之執恐不解此執如來藏實有生死染法故示如實空義以為對治明如來藏滿足淨法等同一味畢竟常住不異真如則諸染法與如來藏本不相應寧執生死染法即如來藏耶。
orig::  ^390b22

五者聞脩多羅說依如來藏故有生死依如來藏故得涅槃以不解故謂眾生有始以見始故復謂如來所得涅槃有其終盡還作眾生云何對治以如來藏無前際故無明之相亦無有始若說三界外更有眾生始起者即是外道經說又如來藏無有後際諸佛所得涅槃與之相應則無後際故。
commentary::  ^390b38

此辨明外道所執之法本自無也執生死有始涅槃有終即外道也由上云心生滅者依如來藏所謂不生不滅與生滅和合名為阿梨耶識此識有二種義一者覺義二者不覺義覺義即依如來藏得涅槃不覺義即依如來藏有生死故引經證云依如來藏故有生死依如來藏故得涅槃此顯生死涅槃本來平等以破凡夫斷妄求真之執恐不解此執如來藏有生死之始涅槃之終故示空義以為對治顯如來藏無有增減非前際生非後際滅既無生滅等相豈得執如來藏有生死涅槃也然此五種對治前三種明不可謬執諸佛所證自性三德第四種明無凡夫妄法第五種遣除外道之見總明凡法聖法正見邪見皆如來藏本無起滅由眾生我執不忘故有凡聖正邪之別若我見空寂則生死涅槃本自平等諸佛外道元無二相故圓覺云有性無性齊成佛道菩薩外道所成就法同是菩提。
orig::  ^390c2

法我見者依二乘鈍根故如來但為說人無我以說不究竟見有五陰生滅之法怖畏生死妄取涅槃云何對治以五陰法自性不生則無有滅本來涅槃故。
commentary::  ^390c36

因上熏習文中厭生死苦樂求涅槃恐不解此故此標出以令對治且二乘人但聞如來說人無我未聞說法無我由彼不能了達法空真如故實見有五陰身心怖畏生死妄取涅槃不知伏我愛根為涅槃相別憎生死名不解脫故示法空真如以為對治以令覺五陰當體真空元無生滅本來自性涅槃故。
orig::  ^390c42

復次究竟離妄執者當知染法淨法皆悉相待無有自相可說是故一切法從本已來非色非心非智非識非有非無畢竟不可說相而有言說者當知如來善巧方便假以言說引導眾生其旨趣者皆為離念歸於真如以念一切法令心生滅不入實智故。
commentary::  ^391a8

上雖明對治但據病狀隨病設藥對空說有對有談空以淨除染以智遣識不名究竟此顯染淨之法皆無自相故心色皆非智識俱遣有無雙泯離名字言說等相始為究竟而有言說者下正釋疑也恐謂既無言說等相何得如來以種種因緣譬喻言辭廣說諸法不知皆是如來方便導引眾生以除妄念令歸真如無使於一切法中令心生滅不入真如實智故其實真如性中離名字言說等相畢竟無能說所說能念所念也。 ^391a18

上立義分中一者法二者義法即眾生心以此心攝世出世間法也義復有三一者體大二者相大三者用大雖立法義總顯所乘之心也復立能乘之人故曰一切諸佛本所乘故一切菩薩皆乘此法到如來地故所以解釋分中立定三科以釋此意從顯示正義以一心法開真如生滅二門至明染熏習有斷淨法不斷止總釋一者法也從明體相用熏習至對治邪執止以解二者義也後文分別發趣道相正釋一切諸佛本所乘故一切菩薩皆乘此法到如來地故則知前後文旨互相釋成絕無漏落覧者于此不可不深識之。
orig::  ^391a36

分別發趣道相者謂一切諸佛所證之道一切菩薩發心脩行趣向義故略說發心有三種云何為三一者信成就發心二者解行發心三者證發心。
commentary::  ^391b10

此釋前標文中三者分別發趣道相正明因緣分中三者為令善根成熟眾生於摩訶衍法堪任不退信故四者為令善根微少眾生脩習信心故欲明菩薩發心趣向佛所證道種類不同故名分別發心與行各有分位故云相也諸佛所證之道即謂一切諸佛本所乘故一切菩薩發心趣向即謂一切菩薩皆乘此法到如來地故一信成就發心者即十信行滿發心進入十住位也二解行發心者即十住位中能解法空順行十度發心趣入迴向也三證發心者即從初地至十地也前二相似發心後一真寔發心故名證也。
orig::  ^391b16

信成就發心者依何等人脩何等行得信成就堪能發心所謂依不定聚眾生有熏習善根力故信業果報能起十善厭生死苦欲求無上菩提得值諸佛親承供養脩行信心經一萬劫信心成就故諸佛菩薩教令發心或以大悲故能自發心或因正法欲滅以護法因緣故能自發心如是信心成就得發心者入正定聚畢竟不退名住如來種中正因相應。
commentary::  ^391b38

此明信位已前必依何等人脩何等法始得十信圓滿堪能發心所謂依不定聚眾生者正明所依人也不定聚者以其未入信位欲求大果而心未決或進或退也有熏習下正明脩何等法也此眾生雖未入正定聚猶有聞慧而熏及本覺內熏并依多劫善根之力故能深信業果行諸善法即脩福也復厭生死苦因欲求無上道果即脩慧也由福慧雙脩故值諸佛供養脩行信心信位有十謂信進念定慧施戒護捨願也然使十信成就必脩行一萬劫始得圓滿如本業經云是信相菩薩脩十千劫行十戒法當出十信心入初住位由十信圓滿諸佛菩薩教令發心以趣住行向位菩薩發心不為自求或以大悲拔眾生苦故能自發心或為諸佛慧命使不斷絕以護法因緣而自發心此二種發心即上求佛道下利眾生也既能如是發大乘心故入正定趣中畢竟不墮二乘境界唯住如來種中正因相應正定聚者以不受諸受能聚無漏淨法也又此位中正與如來種中陰信冥通故名正因。
orig::  ^391c4

若有眾生善根微少久遠已來煩惱深厚雖值於佛亦得供養然起人天種子或起二乘種子設有求大乘者根則不定若進若退或有供養諸佛未經一萬劫於中遇緣亦有發心所謂見佛色相而發其心或因供養眾僧而發其心或因一乘之人教令發心或學他發心如是等發心悉皆不定遇惡因緣或便退失墮二乘地。
commentary::  ^391c42

已上明善根成熟眾生竟此正釋善根微少眾生也然此微少善根眾生由無量劫煩惱業重少脩福德雖值諸佛供養於一乘種子未能深入若退若失故起人天二乘種子總在脩行未經一萬劫善根未深之故其中或過因緣亦能發心無非依事依人自悲智願未起故墮二乘地也然使此等善根微少者不至墮失脩行信心皆在下文脩習信心分中明。
orig::  ^392a8

復次信成就發心者發何等心略說三種云何為三一者直心正念真如法故二者深心樂集一切諸善行故三者大悲心欲拔一切眾生苦故。
commentary::  ^392a24

上雖明信成就發心未明發何等心至此顯明以盡其義真如法者即菩提涅槃元清淨體乃自利萬行之本利他悲願之源以如是義故先正念真如直心者即不落有無唯以中道正念直入真如三昧以此三昧始能冥合真如之理也既悟毗盧法界須修普賢行門故又發深心樂集一切諸善行故然無量功德無量莊嚴必以深心歷三阿僧祇唯進無退方能積集也既理事圓融自利已畢當興同體之悲以覺有情故又發大悲心行無緣慈使一切有情離一切苦得究竟樂也然真如性體備具相用既以直心正念真如之體即稱真如自相以起深心樂集一切諸善行故復稱真如之用興大悲心普利有情固知自利利他不出真如體相用也此三種心初一心名離相行即如實空義次二心名隨相行即如實不空義若但知初心只悟法身真理而報化二身不得圓滿若只明次二心皆屬有為功行必圓悟三心則三身圓證不然單空偏有終落小乘斷空凡夫有為境界也。
orig::  ^392a30

問曰上說法界一相佛體無二何故不唯念真如復假求學諸善之行答曰譬如大摩尼寶體性明淨而有鑛穢之垢若人雖念寶性不以方便種種磨治終無得淨如是眾生真如之法體性空淨而有無量煩惱垢染若人雖念真如不以方便種種熏脩亦無得淨以垢無量遍一切法故脩一切善行以為對治若人脩行一切善法自然歸順真如法故。
commentary::  ^392b18

此問答中正明不廢脩證返顯前三心中後二心畢竟不能無也所謂染污即不得脩證亦不無其中旨趣以脩諸善行外違染法內順真如故法喻自明如文可解。
orig::  ^392b32

略說方便有四種云何為四一者行根本方便謂觀一切法自性無生離於妄見不住生死觀一切法因緣和合業果不失起於大悲脩諸福德攝化眾生不住涅槃以隨順法性無住故。
commentary::  ^392b40

因上明必以方便熏習始能除染順真以成淨用故此顯示方便而有四種一名行根本者謂以即悲之智為自利之本故觀諸法無生離妄想見不住生死復以即智之悲為利他之本故觀諸法不失攝化有情不住涅槃由觀生死涅槃皆如空華非作故無本性無故故謂順真如法性無所住故然此一行攝下三法即悲之智不住生死攝下第二第三自利行也即智之悲不住涅槃攝下第四利他方便以是之故故名行根本。
orig::  ^392b48

二者能止方便謂慚愧悔過能止一切惡法不令增長以隨順法性離諸過故。
commentary::  ^392c18

上明行根本方便即一切法觀乃假觀義也此明止方便即空觀義也眾生使惡法增長皆由不顧自法輕拒賢善崇重暴惡此止方便故先慚愧悔過慚者依自法力崇重賢善愧者依世間力輕拒暴惡既以此慚愧善心所法則令惡行止息惡行既息性淨離過故謂隨順法性離諸惡行上方便中不住生死涅槃顯不同小乘厭生死趣涅槃也此止方便明不同凡夫增長惡業也既超凡小是為菩薩發心方便。
orig::  ^392c22

三者發起善根增長方便謂勤供養禮拜三寶讚嘆隨喜勸請諸佛以愛敬三寶淳厚心故信得增長乃能志求無上之道又因佛法僧力所護故能消業障善根不退以隨順法性離癡障故。
commentary::  ^392c40

上二種方便即稱真如空義與不空義內因熏習之方便此明三寶護持使善根增長即乘真如外緣熏習方便也然使善根增長必須承事三寶廣脩十種行願深心唯進乃能志求無上菩提既承佛法僧力增長善根復仗三寶護念之慈消惡業障使善根成熟善根既熟真得所如故謂隨順法性離癡障過。
orig::  ^392c48

四者大願平等方便所謂發願盡於未來化度一切眾生使無有餘皆令究竟無餘涅槃以隨順法性無斷絕故法性廣大遍一切眾生平等無二不念彼此究竟寂滅故。
commentary::  ^393a14

已上三種方便皆明自利此正顯利他也以同體大悲之願使現在未來十類眾生超生死苦得涅槃樂由慧命相續法性寂常故謂隨順法性無有斷絕法性廣大下總釋四種隨順法性之義由法性平等無有彼此故能自利利他皆至無餘涅槃此四種方便皆屬前三心所攝前二種方便乃直心所攝第三方便乃深心所攝第四方便乃大悲心所攝以顯即心名行即行名心事理圓脩福慧兩足也。
orig::  ^393a22

菩薩發是心故則得少分見於法身以見法身故隨其願力能現八種利益眾生所謂從兜率天退入胎住胎出胎出家成道轉法輪入於涅槃然是菩薩未名法身以其過去無量世來有漏之業未能決斷隨其所生與微苦相應亦非業繫以有大願自在力故。
commentary::  ^393a40

此總承三種心四方便而顯功効也既發三心復成四行則分別二執漸不現行故能少見法身隨其願力即現八種殊特之相利益眾生然是菩薩下正明少見法身之意謂不名法身者以十信將圓十行方脩分別二執將伏俱生二執猶能現行故與法身真理甚相懸遠雖隨現八種利生之相猶與變易微苦相應然非分段業繫苦者以有大願自在力故此中謂不名法身者顯不同地上聖位也非業繫苦者明不同凡夫境界也。
orig::  ^393b2

如脩多羅中或說有退墮惡趣者非其實退但為初學菩薩未入正位而懈怠者恐怖令彼勇猛故又是菩薩一發心後遠離怯弱畢竟不畏墮二乘地若聞無量無邊阿僧祇劫勤苦難行乃得涅槃亦不怯弱以信知一切法從本已來自涅槃故。
commentary::  ^393b20

如脩多羅下疏通權教也又是菩薩下顯不退故也不退有二一者信大乘心所以能堪能忍不墮二乘地故二者信一切法自性涅槃無延無促故聞無量無邊阿僧祇劫勤行苦行乃得寂滅亦不怯弱。
orig::  ^393b30

解行發心者當知轉勝以是菩薩從初正信已來於第一阿僧祇劫將欲滿故於真如法中深解現前所脩離相以知法性體無慳貪故隨順脩行檀波羅蜜以知法性無染離五欲過故隨順脩行尸波羅蜜以知法性無苦離瞋惱故隨順脩行羼提波羅蜜以知法性無身心相離懈怠故隨順脩行毗梨耶波羅蜜以知法性常定體無亂故墮順脩行禪波羅蜜以知法性體明離無明故隨順脩行般若波羅蜜。
commentary::  ^393b40

解者即十住位行者即十行位由解行均資能發十迴向心也此三賢位發心脩行倍增信位故云轉勝此菩薩從初正信至四加行欲滿第一阿僧祇劫如真如法中深解法空觀智隨順脩習離相之行以順真如以知法性下正明深解法空隨順脩習離相淨行之旨此賢位菩薩但能解法性體空未獲冥證故名隨順脩習雖未冥證猶稱性脩不同信位悉屬有為故六度皆名到彼岸也。
orig::  ^393c8

證發心者從淨心地乃至菩薩究竟地證何境界所謂真如以依轉識說為境界而此證者無有境界唯真如智名為法身是菩薩於一念頃能至十方無餘世界供養諸佛請轉法輪唯為開導利益眾生不依文存或示超地速成正覺以為怯弱眾生故或說我於無量阿僧祇劫當成佛道以為懈慢眾生故能示如是無數方便不可思議而實菩薩種性根等發心則等所證亦等無有超過之法以一切菩薩皆經三阿僧祇劫故但隨眾生世界不同所見所聞根欲性異故示所行亦有差別。
commentary::  ^393c24

初地初心已斷我法分別二執覺通如來盡佛境界乃真見道即發菩提心脩十波羅蜜斷十種障方進等覺既以地地斷障分證十種真如而又名境界者以依轉識斷住地無明故由惑障盡智境顯現故說境界而能證者無有境界唯以智性即法身故如前云色性即智故色體無形說名智身智性即色故說名法身遍一切處此據地中自證之理而言也是菩薩下顯地中利他之用然初地菩薩能現百意生身入百佛剎供養百佛二地三地倍倍增勝且地地行相不出上求佛道下利有情故云於一念頃能至無餘世界供養諸佛請轉法輪利益眾生眾生根行雖種種差別總括而言不過怯弱懈怠二種故菩薩示速成正覺以悟怯弱眾生或示多劫脩因當成佛道以利懈怠眾生如是方便無非應機說法其實無有延促之相以一切菩薩根性發心所證皆等無有超過之法以其菩薩皆歷三阿僧祇經五十五位菩提之路始能究竟妙覺果海也。 ^393c44

問三種發心皆以理行為脩何以見其位次淺深耶答如信發心文中但念真如之理樂集一切諸善之行猶未隨順真如而脩諸行至解行發心始能隨順真如脩諸法行雖順真而脩尚未冥證真如以一行而為諸行也至證發心始能證此真如於一念頃廣行萬行固知三種發心雖以理行為脩其中次第淺深自不無也。
orig::  ^394a30

又是菩薩發心相者有三種心微細之相云何為三一者真心無分別故二者方便心自然遍行利益眾生故三者業識心微細起滅故。
commentary::  ^394a46

上雖明證發心所證境界未明發心之相故此列出以盡地中心行耳菩薩入初地時親證真如則分別二執已永斷盡故名真心即實智也地上菩薩全以利他為行雖廣度有情皆以無作妙力自然遍行故名方便心即權智也雖自利利他人我相空生相無明猶未盡伏故攝論云法身菩薩俱生我執漸伏漸斷俱生法執猶且現行此業識即俱生法執以此業識最下品故不障因故任運起故體微細故唯有覆故所以在十地中微細起滅也。
orig::  ^394b4

又是菩薩功德成滿於色究竟處示一切世間最高大身謂以一念相應慧無明頓盡名一切種智自然而有不思議業能現十方利益眾生。
commentary::  ^394b24

此正明到等覺後心方斷業識起滅也菩薩至等覺位時則三阿僧祇已滿自利利他功圓故於色究竟處現高大身示因窮得果之相即起金剛觀智斷彼一品生相無明無明既盡業識皆空則智與理如全證法身故名一切種智即自覺己圓也復起覺他之智現報化二身以利有情故云自然而有不思議業能現十方利益眾生最高大身者色究竟自在天王身量三萬二千踰善那十地菩薩示為自在天王身量倍增故云最高大準仁王經說十信鐵輪王王一閻浮提十住銅輪王王二天下十行銀輪王王三天下十迴同金輪王王四天下初地閻浮王二地忉利王三地夜摩王四地兜率王五地化樂王六地他化王七地初禪王八地二禪王九地三禪王十地菩薩四禪王如來法界王王無量佛土然最後身菩薩示於彼天成佛之相即轉第十地菩薩身以為佛身。 ^394b30

問轉十地身為佛身云何必於色究竟處耶答以示離欲之相不居欲界不落虗無之境不住無色界雖居色界而竟居其頂者以顯色即是空唯以知性即法身故。
orig::  ^394c12

問曰虗空無邊故世界無邊世界無邊故眾生無邊眾生無邊故心行差別亦復無邊如是境界不可分齊難知難解若無明斷無有心想云何能了名一切種智答曰一切境界本來一心離於想念以眾生妄見境界故心有分齊以妄起想念不稱法性故不能了諸佛如來離於見相無所不遍心真實故即是諸法之性自體顯照一切妄法有大智用無量方便隨諸眾生所應得解皆能開示種種法義是故得名一切種智。
commentary::  ^394c22

設此問答以辨能被教主也意謂微塵剎土眾生心量無量無邊云何以無心想者而能了知名為一切種智不知有想念者不稱法性不能明了由無想者以順真故無所不遍始能了知如前云若得無念者則知心念生住異滅以一切世界眾生皆是本覺體上所現影相以體照相有何難了而不知也故云自體顯照一切妄法等故上文中辨報化之用則在眾生心中今辨眾生妄法則在諸佛心上良以心源無二故得然也。
orig::  ^394c40

又問曰若諸佛有自然業能現一切處利益眾生者一切眾生若見其身若覩神變若聞其說無不得利云何世間多不能見答曰諸佛如來法身平等遍一切處無有作意故說自然但依眾生心現眾生心者猶如於鏡鏡若有垢色相不現如是眾生心若有垢法身不現故。
commentary::  ^395a10

此問答中辨明所被眾生也諸佛法身平等示現由眾生心垢不除自相隱蔽故不能見所謂眾生心水淨菩提影現中若池貯濁流無由見月然非月不現也此二問答中曲盡其妙而學佛者不可不深思之。 ^395a22

此解釋分文分三科義實一揆總令眾生先見自性不屬迷悟本無凡聖脩證因果等事次明一心隨染淨緣能現十界因緣差別之相故顯示正義文中開真如生滅二門立真如門正顯自性本真非染非淨非智非識十界齊空三身俱泯即如楞嚴欲明脩證位次之別先示妙性圓明離諸名相本來無有世界眾生立生滅門正示八識心體能現凡聖故開覺與不覺二義以盡凡聖差別之因列此二義者直令一切眾生的知不覺之源始能覺除以進妙覺果海也亦如楞嚴云汝今欲脩真三摩地直詣如來大涅槃者先當識此眾生世界二顛倒因顛倒不生斯則如來真三摩地故生滅門中三次以生滅對顯非無意也且初明生者由不覺故而有其念遂生三細六麤之相明滅者由覺心體本無念相遂列相似隨分究竟之覺雖明生滅覺與不覺之相猶未究其生滅之源以何為因依何而轉次又明生滅因緣以盡其意生因緣者雖三細以無明為因六麤以境界為緣必以八識為之依止六七二識以為樞紐故云依心意意識轉正見法本不生由心生也滅因緣者雖滅無明三細之因境界六麤之緣而能使無明境界因緣滅者由內依真如熏習為因外仗諸佛菩薩開導為緣然三細六麤雖以八識為依若無六七二識執我執法則諸相本空八識當體即如來藏也故此論以三細六麤之生皆屬於意意識及滅六種染心無非滅意意識亦見法本不滅由心而滅也雖明生滅因緣若生無熏習惑起即滅則何有六道昇沉輪迴不絕若滅無熏習智現即隱則何有圓滿果覺五十五位真菩提路次又明染淨熏習以見生滅之法各無斷絕染熏習者即生因緣熏習義也淨熏習者即滅因緣熏習義也然染熏習雖在眾生界內無有斷絕在諸佛法中宛若空華但淨熏習即因即果皆無盡期正見妄法本空真性常恒也雖三次互明賢聖位中所斷三細六麤之相猶未顯示諸位之中作何觀照除去何執故又明對治邪執以極諸位所斷之蘊也邪執雖廣不出我法二種故令以我空真如對治我執法空真如對治法執二執既盡則二種果德于此得矣然從顯示正義至對治邪執雖明覺義三次但顯賢聖位中斷惑證真猶未發明諸位所行心行故又明發趣道相詳開三種發心各各不同所行玅行一一有異以盡賢聖位中差別心行耳以此而觀即如華嚴但明賢聖位中發心行相猶未明及斷惑證真楞嚴唯識雖明斷惑證真亦未明及發心行相唯此論文不出千言斷惑證真發心起行無不備顯而我學大乘者苟能發心斷惑起行證真未有不涉此論而能入佛法海中也。
orig::  ^395a32

已說解釋分次說脩行信心分是中依未入正定聚眾生故說脩行信心。
commentary::  ^395c30

此分正釋因緣分中五者消除業障乃至七者為示專念方便等正接上文未入正定聚未經一萬劫者而示方便脩習信心使其圓滿入正定也。
orig::  ^395c34

何等信心云何脩行略說信心有四種云何為四。
commentary::  ^395c40

此正明何等信心也然信根本不信三寶終溺於空信三寶不信根本終滯於有必四種齊信始成圓悟。
orig::  ^395c42

一者信根本所謂樂念真如法故二者信佛有無量功德常念親近供養恭敬發起善根願求一切智故三者信法有大利益常念脩行諸波羅蜜故四者信僧能正脩行自利利他常樂親近諸菩薩眾求學如實行故。
commentary::  ^395c48

一切諸佛及諸佛阿耨多羅三藐三菩提法皆以真如為體故先信根本樂念真如法故以真如理中本無諸法若了一切法悉皆真故一切法皆同如故是名深信根本即是信自性內因熏習義也雖信內因若無諸佛法力以為外緣熏習亦不成就故信佛有無量功德常念恭敬發起善根成就一切種智雖善根已發大智已立若不勤行六度無以成其行願故信法有大利益常念脩行諸波羅蜜以成菩薩因行雖行願皆成若不廣利有情猶落小果故信僧能正脩行自利利他常樂親近求學如實修行以成自利利他之智也然信三寶必須從始至終無有間斷始無退失故皆名常念也。 ^396a10

問前說善根微少者亦遇佛見僧求法與此何別答前以未信真如故所見三寶皆不稱實由是遇緣却成退失今以先信真如欲所信三寶悉皆如實由是增進使信圓滿也。
orig::  ^396a34

脩行有五門能成此信云何為五一者施門二者戒門三者忍門四者進門五者止觀門。
commentary::  ^396a42

此正釋云何脩行也信若無行非真信也行若無信非實行也信行均資始為真實。
orig::  ^396a46

云何脩行施門若見一切來求索者所有財物隨力施與以自捨慳貪令彼歡喜若見厄難恐怖危逼隨己堪任施與無畏若有眾生來求法者隨己能解方便為說不應貪求名利恭敬惟念自利利他迴向菩提故。
commentary::  ^396b2

施門有三曰財施法施無畏施如文中若見一切來求索者下明財施也若見厄難恐怖下明無畏施也若有眾生來求法者下明法施也此三種施唯成自利利他之行不著施者受者之想故云唯念自利利他迴向菩提故。
orig::  ^396b12

云何脩行戒門所謂不殺不盜不淫不兩舌不惡口不妄言不綺語遠離貪嫉欺詐諂曲瞋恚邪見若出家者為折伏煩惱故亦應遠離憒閙常處寂靜脩習少欲知足頭陀等行乃至小罪心生怖畏慚愧改悔不得輕於如來所制禁戒當護譏嫌不令眾生妄起過罪故。
commentary::  ^396b22

一切戒律不過使三業清淨故戒身不殺盜婬戒語不兩舌惡口等戒意遠離貪嫉欺詐等三業既淨戒德自備此明攝律儀戒也若出家者下明攝善法戒當護譏嫌下明攝眾生戒無非使性業遮業悉皆清淨不令眾生入不律儀。
orig::  ^396b34

云何脩行忍門所謂應忍他人之惱心不懷報亦當忍於利衰毀譽稱譏苦樂等法故。
commentary::  ^396b44

忍門雖廣不出忍人忍事二法一忍他人之惱觀彼我空心不懷報二忍得失之事觀法如幻故見利樂稱譽等事而不喜對衰毀譏苦等事而不憂也。
orig::  ^396b48

云何脩行進門所謂於諸善事心不懈退立志堅強遠離怯弱當念過去久遠已來虗受一切身心大苦無有利益是故應勤脩諸功德自利利他速離眾苦。 ^396c8

復次若人雖脩行信心以從先世來多有重罪惡業障故為邪魔諸鬼之所惱亂或為世間事務種種牽纏或為病苦所惱有如是等眾多障礙是故應當勇猛精勤晝夜六時禮拜諸佛誠心懺悔勸請隨喜迴向菩提常不休廢得免諸障善根增長故。
commentary::  ^396c14

令於善法中勇猛精進者總為遠離身心等苦成諸功德滿自利利他之行也或有勤脩信心猶不能成就者以先世罪業之故故示方便以令除滅禮佛者總明除障方便如人負債依附於王則債主無如之何誠心懺悔下別明除障方便懺悔以除惡業因緣勸請以除謗法罪報隨喜以除嫉妬他勝迴向以除樂著三有四行治盡善根增長也。
orig::  ^396c24

云何脩行止觀門所言止者謂止一切境界相隨順奢摩他觀義故所言觀者謂分別因緣生滅相隨順毗鉢舍那觀義故云何隨順以此二義漸漸脩習不相捨離雙現前故。
commentary::  ^396c38

止者即空義以離一切相了無分別隨順真空之理故觀者即不空義以即一切法分別觀察隨順幻色之用故如瑜伽論云即於諸法無所分別當知名止若於諸法安立理趣世俗妙慧當知名觀是知依真如門止諸境相無所分別即成根本無分別智依生滅門分別諸相觀諸理趣即成自然業用後得智云何下釋明隨順之義然此二門唯是一心是故雙運方得名為正止正觀若約相而論止名定觀名慧就寔而言定通止觀慧亦如是如梁攝論云十波羅蜜通有二體一不散亂為體謂止定也二不顛倒為體謂觀慧也。
orig::  ^396c46

若脩止者住於靜處端坐正意不依氣息不依形色不依於空不依地水火風乃至不依見聞覺知一切諸想隨念皆除亦遣除想以一切法本來無想念念不生念念不滅亦不得隨心外念境界後以心除心心若馳散即當攝來住於正念是正念者當知唯心無外境界即復此心亦無自相念念不可得。
commentary::  ^397a20

已上總明止觀二義此單明隨順脩習止義也然脩止者必依正俱靜方此止義苟處不靜被境所牽身心不靜與理相違故居以靜處其身端坐其心正意端坐謂調身也正意謂調心也不依氣息下詳明調身之義即不認四大為自身相一切諸想下釋明調心之義即不取六塵緣影為自心相且一身之中所造之色不出氣息形色能造之色不過地水火風勝義之色不越見聞覺知既皆不依則身相空矣然諸染心依想而立既一切諸想隨念皆除則心相空矣由身心不空故假觀智既身心皆空觀智何加故云亦遣除想除想者正是能除妄想之智也既云亦遣則智相亦空矣身心智相悉皆離者以其一切法自性本淨無有生滅諸念故也既了正報身心相空則不起遍計執性而又令了依報諸法以歸圓成故云亦不得隨心念外境界境界既空心相亦無故又云以心除心心若馳散下正明除心之方便夫心馳散良以不了諸法即心故聚緣內擾趣外奔逸此令攝歸正念正欲了境唯心苟能即法即心則馳散奔逸皆合涅槃清淨妙德也即復此心下并唯心亦遣如唯識論云為遣執心心所外寔有境故說有唯識若執唯識真寔有者如執外境亦是法執。
orig::  ^397a32

若從坐起去來進止有所施作於一切時常念方便隨順觀察久習淳熟其心得住以心住故漸漸猛利隨順得入真如三昧深伏煩惱信心增長速成不退唯除疑惑不信誹謗重罪業障我慢懈怠如是等人所不能入。
commentary::  ^397b28

已上明入定之方便此示出定之儀則以令四威儀中恒得止義也故教進止去來凡所施作當以止義觀察以令知住者行者所作所為者當體空寂無有行止往來之相既入定出定皆得正念從此猛利得入真如三昧既真如現前則煩惱深伏信心增長自此不退能趣道相果覺如圓覺云以淨覺心取靜為行靜慧發生身心客塵從此永滅唯除下簡別不能入真如三昧者意在返顯欲入真如三昧必須勇猛精勤晝夜六時禮拜諸佛誠心懺悔勸請隨喜迴向恒不休廢始能消諸惡障善根增長也。
orig::  ^397b38

復次依是三昧故則知法界一相謂一切諸佛法身與眾生身平等無二即名一行三昧當知真如是三昧根本若人脩行漸漸能生無量三昧。
commentary::  ^397c12

此正釋明上文隨順得入真如三昧之旨真如者即是一法界大總相法門體也依此三昧則知法界一相生佛平等既知此已即名一行三昧此真如一行三昧出生諸佛及諸佛所脩所證之法故目為根本既入此根本三昧則諸三昧自然具得如文殊般若經云云何名一行三昧佛言法界一相繫緣法界是名一行三昧入一行三昧者盡知恒沙諸佛法界無差別相乃至廣說。
orig::  ^397c18

或有眾生無善根力則為諸魔外道鬼神之所惑亂若於坐中現形恐怖或現端正男女等相當念唯心境界則滅終不煩惱。
commentary::  ^397c34

此示三昧中所現妄境也意令微少善根眾生脩習真如三昧得離業障善護其心出邪慢網故先顯明魔業之相以令知賊所在方可除滅然一切外境因心所招若念唯心境則自滅所謂主人若正客不能便也。
orig::  ^397c40

或現天像菩薩像亦作如來像相好具足若說陀羅尼若說布施持戒忍辱精進禪定智慧或說平等空無相無願無怨無親無因無果畢竟空寂是真涅槃或令人知宿命過去之事亦知未來之事得他心智辯才無礙能令眾生貪著世間名利之事又令使人數瞋數喜性無常準或多慈愛多睡多病其心懈怠或卒起精進後便休廢生於不信多疑多慮或捨本勝行更脩雜業若著世事種種牽纏亦能使人得諸三昧少分相似皆是外道所得非真三昧或復令人若一日若二日若三日乃至七日住於定中得自然香美飲食身心適悅不飢不渴使人愛著或令人食無分齊乍多乍少顏色變異。
commentary::  ^398a2

此詳明諸魔外道鬼神之所惑亂等事或現天像下明魔能現身說法以惑行人也或令人知宿命下明魔能令行人得益具智以惑亂也能令眾生貪著下明魔能使行人起惑造業以惱亂也亦能使人得諸三昧下明魔能令行人得禪定樂以惑亂也或令人食無分齊下明魔能使行人得身輕安以惑亂也然所現所說等事乃脩禪者靈悟之所招引若悟菩提皆為浮想耳。
orig::  ^398a26

以是義故行者常應智慧觀察勿令此心墮於邪網當勤正念不取不著則能遠離是諸業障。
commentary::  ^398a42

此詳明當念唯心境界則滅之義諸所魔業皆從愚癡中生故令以智慧觀察則邪網自除若炬破暗如湯消氷觀察之旨當以正念不取不著既不取著即名正受正受現前魔業自遠如智度論偈云若分別境相即是魔羅網不動不分別是名為法印。 ^398a46

問據前所說但是魔境今結文中其所離者何故言離業障耶答此有二義一則行人內有業障故外感魔境若內離業障則外無魔事今就本言故名業障二則若墮邪網則成業障以魔樂生死起愛見貪著世間名利恭敬由是造業則成業障今離魔事即是離業障也。
orig::  ^398b8

應知外道所有三昧皆不離見愛我慢之心貪著世間名利恭敬故真如三昧者不住見相不住得相乃至出定亦無懈慢所有煩惱漸漸微薄若諸凡夫不習此三昧法得入如來種性無有是處以脩世間諸禪三昧多起味著依於我見繫屬三界與外道共若離善知識所護則起外道見故。
commentary::  ^398b20

此正簡別邪正三昧使行人決擇而入也外道雖入三昧不了唯心之理故見心外有法所以不能離見愛我慢魔業受盡終墮沉淪真如三昧者了境即心入無所入出無所出故入定時不住定中所見殊勝之相亦不住定中所得安樂之相乃至出定猶同住定故無懈慢所以煩惱漸消善行增長若諸凡夫下勉進行人必以真如三昧而脩習也以脩世間諸禪定下戒勉行人不遭岐逕而使終歸正覺也。
orig::  ^398b32

復次精勤專心脩學此三昧者現世當得十種利益云何為十一者常為十方諸佛菩薩之所護念二者不為諸魔惡鬼所能恐怖三者不為九十五種外道鬼神之所惑亂四者遠離誹謗甚深之法重罪業障漸漸微薄五者滅一切疑諸惡覺觀六者於諸如來境界信得增長七者遠離憂悔於生死中勇猛不怯八者其心柔和捨於憍慢不為他人所惱九者雖未得定於一切時一切境界處則能減損煩惱不樂世間十者若得三昧不為外緣一切音聲之所驚動。
commentary::  ^398c2

由上明善根微少者不能勤脩真如三昧所以有諸魔外道之所惑亂故此示出勤脩真如三昧者當得十種利益能消諸魔惡業等事返令行人必脩此真如三昧也亦承上文常應智慧觀察等語然被諸魔恐怖由不能勤脩此真如三昧故不感諸佛護念所以有誹謗憍慢等罪若能專念真如勤行脩進則感諸佛護念既諸佛護念則諸魔外道自不能入也由不為邪見所入故離誹謗甚深之法既不誹謗大乘之法故惡覺消滅而信得增長也由信增長之故所以於生死中勇猛不怯捨於憍慢等心既捨怯弱憍慢等心故能損減煩惱不著世間由是之故得入三昧不為外緣一切音聲之所驚動。 ^398c20

問既得三昧正受則不受諸受何以獨指音聲所不能動答此方真教體清淨在音聞欲取三摩地寔以聞中入故舉聲塵所不能動以明返聞自性此應機而說非獨言滅聲塵而餘塵不滅也。
orig::  ^398c44

復次若人唯脩於止則心沉沒或起懈怠不樂眾善遠離大悲是故脩觀。
commentary::  ^399a6

已上釋因緣分中五者為示方便消惡業障竟此正明因緣分中六者為示止觀對治凡夫二乘心過故脩習止義者稱真空理絕諸分別故云沉沒此猶似二乘取空為證也由沉沒故遂成二失一懈怠不樂眾善失自利也二遠離大悲失利他也故下文觀法如幻起大願力遍於十方脩行一切諸善功德以治自利之失復以無量方便救拔一切苦惱眾生令得第一涅槃之樂以治利他之失以是之故兼脩於觀。
orig::  ^399a10

脩習觀者當觀一切世間有為之法無得久停須臾變壞一切心行念念生滅以是故苦應觀過去所念諸法恍忽如夢應觀現在所念諸法猶如電光應觀未來所念諸法猶如於雲欻爾而起應觀世間一切有身悉皆不淨種種穢污無一可樂如是當念一切眾生從無始時來皆因無明所熏習故令心生滅已受一切身心大苦現在即有無量逼迫未來所苦亦無分齊難捨難離而不覺知眾生如是甚為可愍。
commentary::  ^399a28

此正釋是故脩觀之旨然脩止以除煩惱脩觀以除所知故在一切法上觀無常苦空以明幻妄稱相其性真為妙覺明體如圓覺云以淨覺心知覺心性及與根塵皆因幻化應觀下詳明一切諸法須臾變壞之義故開三世觀察如夢如電如雲了無寔體可得復觀一切根身腥臊交遘膿血雜亂種種流溢皆無淨相如是觀察總顯內身外境悉同幻化如是下正推根身種種穢污無一可樂之因正發起大悲之觀也然諸眾生受於身心等苦者悉從無始已來一念晦昧色雜妄想想相為身故招三世因果如惡又聚行人觀諸眾生不自覺知枉入諸趣甚為可愍故興大悲而救拔其苦惱也。
orig::  ^399a44

作是思惟即應勇猛立大誓願願令我心離分別故遍於十方脩行一切諸善功德盡其未來以無量方便救拔一切苦惱眾生令得涅槃第一義樂以起如是願故於一切時一切處所有眾善隨己堪能不捨脩學心無懈怠惟除坐時專念於止若餘一切悉當觀察應作不應作若行若住若臥若起皆應止觀俱行所謂雖念諸法自性不生而復即念因緣和合善惡之業苦樂等報不失不壞雖念因緣善惡業報而亦即念性不可得。
commentary::  ^399b22

此正承上所觀而成悲願也由觀一切法無常苦空故立誓願離分別心脩諸一切無漏淨性功德此即前深心也由觀一切眾生受無量等苦故起大悲方便令一切有情得涅槃第一義樂此即前大悲心也如圓覺云變化諸幻而開幻眾由起幻故便能內發大悲輕安一切菩薩從此起行漸次增長以起如是願下正明承上悲願而行也由立深願大悲之故於一切時處所有眾善能堪能任見諸眾生或順或逆恒順度脫心無懈怠唯除坐下乃簡別脩習止觀之義然入定時絕諸分別離諸施作故專念於止當出定時觀法如幻雖了法如幻不妨當體真空故止觀俱行也所謂下正示止觀俱行之旨念諸法自性不生即止也而復即念因緣善惡苦樂等報即觀也念因緣善惡等報即觀也而亦即念性不可得即止也約非有義以明止約非無義以明觀此二不二故云即也良以非有即是非無故能不捨止而修觀非無即是非有故能不捨觀而脩止其中不唯止觀不二抑亦心境一如謂以無緣智緣無相境以無相境相無緣智境智一如唯一寔相方名圓頓止觀真如三昧也。
orig::  ^399b40

若脩止者對治凡夫住著世間能捨二乘怯弱之見若脩觀者對治二乘不起大悲陋劣心過遠離凡夫不脩善根以是義故是止觀門共相助成不相捨離若止觀不具則無能入菩提之道。
commentary::  ^399c34

已上廣明止觀之義此正明對治凡夫二乘心過也此止觀二門俱治二過止治二過者正治凡夫我執貪取世間令彼不著兼治二乘執五陰法見苦生怖令了法空本自無生觀治二過者正治二乘陋劣之心令普觀眾生起於大悲兼治凡夫懈怠之相令觀無常勤脩善行以是下總結二觀也顯必於二觀雙脩始超凡小方能直入無上覺道。
orig::  ^399c42

復次眾生初學是法欲求正信其心怯弱以住於此娑婆世界自畏不能常值諸佛親承供養懼謂信心難可成就意欲退者當知如來有勝方便攝護信心謂以專意念佛因緣隨願得生他方佛土常見於佛永離惡道如脩多羅說若人專念西方極樂世界阿彌陀佛所脩善根迴向願求生彼世界即得往生常見佛故終無有退若觀彼佛真如法身常勤脩習畢竟得生住正定故。
commentary::  ^400a8

此正釋因緣分中七者為示專念方便生於佛前必定不退信心故因上明止觀二義以治凡小心過恐有不能脩習止觀者故示念佛法門以令信心不退謂以專意念佛下明中根中品生也若觀彼佛真如法身下明上根上品生也此念佛因緣如母念子子若念母母子因緣不相違遠佛念眾生眾生念佛自然心開隨願往生得見於佛然往生之人約有三位一如蓮花未開時信行未滿未名不退但以處無退緣故稱不退二信位滿足已去華開見佛入十住位得少見法身住正定位也三者三賢位滿入初地已去證遍滿法身生無邊佛土此中畢竟等是後二位以其下品下生者不能觀佛法身故。
orig::  ^400a24

已說脩行信心分次說勸脩利益分如是摩訶衍諸佛秘藏我已總說若有眾生欲於如來甚深境界得生正信遠離誹謗入大乘道當持此論思量脩習究竟能至無上之道。
commentary::  ^400b2

此正流通分也亦釋因緣分中八者為示利益勸脩行故如是摩訶衍下牒起正宗之義若有眾生下正明勸脩以顯利益也。
orig::  ^400b10

若人聞是法已不生怯弱當知此人定紹佛種必為諸佛之所授記假使有人能化三千大千世界滿中眾生令行十善不如一人於一食頃正思此法過前功德不可為喻復次若人受持此論觀察脩行若一日一夜所有功德無量無邊不可得說假令十方一切諸佛各於無量無邊阿僧祇劫歎其功德亦不能盡何以故謂法性功德無有盡故此人功德亦復如是無有邊際其有眾生於此論中毀謗不信所獲罪報經無量劫受大苦惱是故眾生但應仰信不應毀謗以深自害亦害他人斷絕一切三寶之種以一切如來皆依此法得涅槃故一切菩薩因之脩行得入佛智故。
commentary::  ^400b16

此明信與不信較量罪福正使眾生受持也以此法性不可思議若稱此法而脩者故得功德亦不可思議誹謗此法者亦稱性獲其罪報故無量億劫受大苦惱如金剛云是經義不可思議果報亦不可思議是故下戒勉生信遠離誹謗以一切因人果人皆依此法而得究竟故誹謗者斷絕三寶之種終無見佛聞法之期也。
orig::  ^400b40

當知過去菩薩已依此法得成淨信現在菩薩今依此法得成淨信未來菩薩當依此法得成淨信是故眾生應勤脩學。
commentary::  ^400c6

此正明一切菩薩因之脩行得入佛智之義正勉眾生依此而脩也如心經云菩提薩埵依般若波羅蜜多故心無罣礙無有恐怖遠離顛倒夢想究竟涅槃乃至能除一切苦真寔不虗。
orig::  ^400c12

諸佛甚深廣大義我今隨順總持說迴此功德如法性普利一切眾生界。
commentary::  ^400c20

此總結一論之意也初句結義次句結文後二句結造論之本致也又前二句結因緣立義解釋脩行信心四分後二句結勸脩利益分也總見得解釋如來根本之義使眾生離一切苦得究竟樂不求世間名利恭敬故。
大乘起信論捷要卷下〔終〕
xu:: 
#  No. 763-C 後#CB02494;
No. 763-C 後#CB02494; ^400c24

斯論醫一切眾生心要少文而攝多義自諦師翻譯以來雖經幾解若論提網挈領符文釋義者惟鴈門師斯解寔捷要焉予辛酉秋問法匡山石生和尚得是解究其義一一明白不忍釋卷抽資叶眾重刻以廣其傳冀見聞者了却生滅真如證如來根本庶上不負馬鳴菩薩一片執心次不負雁門老師一時註釋之意。 ^401a8

後學弟子達元真智#CB02494;
 ^401a20
