
other:: 
# 目次
勝鬘經疏義私鈔目次卷之一嘆如來真實功德章第一十大受章第二卷之二十大受章之餘三大願章第三攝受正法章第四卷之三攝受正法章之餘一乘章第五卷之四一乘章之餘卷之五無邊聖諦章第六如來藏章第七法身章第八空義隱覆章第九一諦章第十一依章第十一卷之六顛倒真實章第十二自性清淨章第十三真子章第十四勝鬘章第十五 #CB02494;
勝鬘經疏義私鈔目次〔終〕
other:: 
# 勝鬘經疏義私鈔
勝鬘經疏義私鈔卷之一
author:: 惟揚法雲寺僧　明空　述
orig::  ^925b22

勝鬘經義疏
commentary::  ^925b31

【疏】此是大倭國上宮王私集，非海彼本。 ^925b33

【鈔】此經前後兩譯。
一云勝鬘經，亦云勝鬘師子吼一乘方便經，此是晉安帝世三藏法師曇摩譯。
注云：勝鬘師子吼一乘大方便方廣經，此是宋元嘉年求那#CB02494;陀羅於揚都譯。
並出刊定錄。今上宮王疏所釋，即是後譯。
經有二十一紙。其疏，唐大曆七年日本國僧使誡明得清等八人，
兼法華疏四卷，將來揚州，與龍興寺大律闍棃靈祐。
其上宮王是安南都護晁衡姑也，相傳云是梁南嶽高僧思大禪師後身。
禪師先造得金字大品法華寶函，盛之於般若臺上石窟，無人知之。
上宮王為國王，令五使來取嶽山，具有取金經寶函時節，及安置金經石窟現在。 ^925b35

疏注云非海彼本者，或是疏主注，或是別人注，
存二意好，即指此國及新羅國、日本國，指此二土俱名為彼也。
以新羅國有曉法師勝鬘疏，此間上代亦有此經疏一卷十餘紙，
不題人名，為簡異此二土疏，故云非海彼本也。
orig::  ^925c12

勝鬘師子吼一乘大方便方廣經 ^925c22

求那#CB02494;陀羅　譯
commentary::  ^925c24

【鈔】疏文大分為二：先略釋經題，次入經文。
初文復三：先釋別名，即是勝鬘師子吼；
次釋通名，即經字；三、結得名不同。
初文分五：初、辨勝鬘本迹，二、明其所說，
三、釋勝鬘名義，四、釋師子吼，五、總結。
初釋本迹者，又二：先本，次迹。
通云本迹者，本謂法身，迹謂應迹。
諸佛、菩薩法身，理以之為本，能起十類之應迹。
故法華云：應以佛身而為說法，乃至釋等。
經文雖有三十三身，所謂六道、四聖也。
故淨名云：佛以一音演說法眾生隨類各得解。
大經亦云：隨其類音，大聲普告。
口輪既爾，心輪鑒機，身輪現應，亦復如是。
於中，先本。 ^925c26

【疏】夫勝鬘者，本是不可思議，何知如來分身或是法雲大士？ ^925c48

【鈔】言不可思議者，言其位高下難測，不可以心思及言議者也。
法雲大士者，即第十地菩薩。
華嚴三十九釋十地云：佛子！
此地菩薩以自願力，起大悲雲，震大法雷，
通明無畏以為電光，福德智慧而為密雲，
現種種身，周旋往返，於一念頃，普遍十方百千億那由他世界微塵國土，
演說大法，隨諸眾生心之所樂，霔甘露雨，
滅除一切眾惑塵焰，是故此地名為法雲。
經文甚廣，准此經本迹義足。
大士者，安法師云：開士，心初開故。
又云：始士，初始發心故。
此從初得名，具存西音，應云菩提薩埵。
什法師恐繁略提埵二字，但云菩薩，翻譯不同，今存一釋。
菩提云：無上道薩埵名大心。
謂無上道大心，言此人發心，為眾生求無上道，故名菩薩也。
諸解不同，且存一釋。 ^926a4

○次迹 ^926a30

【疏】但遠照踰闍之機，宜以女質為化。
所以初則生於舍衛國王，盡孝養之道；
中則為阿踰闍友，稱夫人，顯三從之禮；
終則影嚮釋迦，共弘摩訶衍之道。 ^926a32

【鈔】但遠照踰闍之機等者，明迹。
法身懸鑒，故云遠照。
言菩薩在法身之地，懸照踰闍一國，有大乘之機，仍宜以女質為化也。
故經云應以女身得度者，即現女人身而為說法。
所以初則生於下，明垂迹之相。
舉始、中、終三處，略示其相也。
王字去聲，謂起也，初也。
言初且興起孝養之道。
摩訶衍即一乘下，經文自釋。 ^926a38

○二、明所說。 ^926b2

【疏】論其所演，則以十四為體；談其大意，非近是遠為宗。
所以如來每說讚同，諸佛發言則為述成。 ^926b4

【鈔】十四為體等者，一十四章是正說之體，
一一章內皆對昔二乘之近情，顯是今經之遠理，悉用此意以為宗要。
何者？且如第一、讚歎如來真實功德章，
且勝鬘因父母遣書，方聞常住遠理，以為歸依為是，異於昔日歸依無常之近為非也。
第二、十大受章，歸依既異於昔，戒亦應改於昔，
所以今受十受，異於昔日小乘五戒也。
第三、三大願章，歸依受戒既殊於昔，故願亦更發勝願，
遠期常住法身，異於昔日願身滅智亡也。
第四、攝受正法章，七地已還及以二乘有功用行，
此為近也；八地已上，一念三行建立真應二身，
出生五果因果，此為遠也。
第五、一乘章，昔日別相三寶，五乘之別皆是方便為近；
今日會五乘入一乘以為因，一體三寶以為果為遠也。
第六、無邊聖諦章，二種聖諦皆是修善之緣，
而二乘但觀一種聖諦為近，如來並皆已達為遠。
第七、如來藏章，為歎八諦甚深，故言依如來說八聖諦；
如來藏甚深，故八諦豈得不深？
故立二種聖諦唯在如來，非是二乘。
第八、法身章，只是明隱為如來藏，顯為法身，
隱顯雖殊，即是一體，更無異體也。
第九空義隱覆章，明空如來藏，不空如來藏，
照此二藏，為二空智，此智本來常有，昔為無常等空義隱覆者也。
第十一諦章，將明為依之極，簡除七諦，唯取無作一滅諦為極也。
是故此諦，非凡夫心識所緣，亦非二乘智慧境界，
如七日嬰兒，不見日輪。
第十一一依章，明此一滅諦，為眾可依之極，故非二乘境界。
第十二顛倒真實章，明無作一滅，即如來藏，
生死神明，依如來藏相續，相續不滅，非但出惑言為依，從在惑中為依也。
第十三自性清淨章，明如來藏自性清淨，
雖在惑中，不為生死所染，但隱覆而已。
第十四如來真子章，明三忍菩薩，御此乘而行，
二乘凡夫，不能行之也。
所以如來每說等者，勝鬘凡有所說，如來即贊同諸佛也。
故下文云，所說攝受正法，皆是過去現在未來諸佛，
已說今說當說，我今得無上菩提，亦常說此攝受正法。
發言則為述成者，經云，佛讚勝鬘，善哉善哉，
智慧方便，甚深微妙，汝已長夜植諸善本，
來世眾生，久種善者，乃能解汝所說。 ^926b8

○三、釋勝鬘名義。 ^926c32

【疏】勝鬘者，世以七寶嚴其肉身，而今以萬行嚴其法身，故云勝鬘。 ^926c34

【鈔】勝鬘者下，釋名義，可見。
七寶者，一金、二銀、三瑠璃、四車璖、五馬瑙、
六珊瑚、七真珠。鬘〔莫還反〕華，茸飾也。
茸〔如容也〕草，藂生也。
言萬行嚴於法身，勝於世嚴故也。
前五章自分他分不出一乘，即是萬行嚴於如來藏等八章之境，
令顯現也。故題名中總標一部，大意略盡。 ^926c38

○四、釋師子吼。 ^926c48

【疏】師子吼者，自宣大理，無所怖畏，義同師子，
不畏眾狩，故云師子吼。 ^927a2

【鈔】師子吼下，四、釋師子吼義。
涅槃二十五云：師子吼者，名決定說。
一切眾生悉有佛性，如來常住，無有變易。
是故勝鬘所演一十四章，無非常住，自性清淨，
對佛闡揚，無所畏難。
義同涅槃決定說也。 ^927a6

○第五總結稱： ^927a12

【疏】勝鬘，就當體得名。
師子，舉譬為稱。一乘大方便方廣者，舉其所說之法。 ^927a16

【鈔】一乘大方便等者，此等三名，不出一乘權實之法也。
疏文總舉而已，今略釋三名，粗知旨趣。 ^927a20

言一乘者，夫乘之為稱出於運通，今經即以萬善等流為能運，
一體三寶為所通者也。
故下經云：三乘即一乘，得一乘者即得阿耨菩提。
下文廣釋，今且略銷因果權實不二之理，
故一一是無二之稱，乘是運出為義，因中善品雖復不同而流義一，
故云一也。 ^927a22

大方便者，善權也，方法也，便用也，巧用諸法會眾生也。
故下文云：如來隨彼所欲而方便說也。 ^927a34

方廣，實理也。正無邪曰方，具德無邊曰廣。
如世方物，無邪無偏，妙旨虗融，義無偏定。
故經云：自性清淨如來之藏，是法身藏。
常樂我淨四波羅蜜，雖有為相，非虗妄法，是故滅諦是第一義諦。
當知三法一體，從義立於三名也。
且分於人法理實為論，人即是法。
何者？勝鬘從萬善得名，師子吼從喻以顯，
說萬善即一乘方便，方廣無畏即決定了義，是故當知人法無異也。
故下經文無異如來，無異法身，如來即法身也。 ^927a38

○二、釋通名。 ^927b6

【疏】經者，訓法，訓常。
聖人之教，雖復時移易俗，不能改其是非，
故云常；亦為物軌則，故稱法。
而此是漢中之語，外國云修多羅。
修多羅五義，亦如常釋。
修多羅雖有五義，要在涌泉、繩墨二義，
即同經之法、常二義，故以此經代彼修多羅也。 ^927b8

【鈔】次經者下，釋通名。
不能改其等者，肇法師云：古今雖殊，覺道不改，
羣邪不能俎，眾生不能異，故曰常也。 ^927b18

修多羅五義者：一、法本，亦名出生；二、微發，
亦名顯示；三、涌泉；四、繩墨；五、結鬘。
出雜心論。一、法本者，金口所說，一言為本，
流出無量言教，當時被物，聞即得道，故經言：
一一修多羅，復有無量修多羅以為眷屬。
二、微發者，佛所說法，言辭巧妙，次第詮量，
初中後善，圓滿具足，如大海水，漸漸轉深。
聞教之者，次第領受，分別法相，微有解生，
漸漸增長，明練通達。
又云：遍讀誦異論，廣知智者意，多聞強識，以至成佛。
三、涌泉者，從喻為名也。
佛所說法，文義無盡，法流不絕。
聞教之者，於一句法，解無量句，故云：乃至聞一偈，
通達無量義，次第知法說，月四月至歲，
如風於空中，自在無障礙。
四、繩墨者，佛所說法，裁愛之教，不為邪風倒惑，
得入正轍，即同繩墨義也。
五、結鬘者，如結華鬘，令不零落，結佛言教，不零落也。 ^927b22

要在涌泉、繩墨二義等者，涌泉則恒流不絕，
可以同常；繩墨則除邪顯正，可同法之軌則。
故以此方之經字，代彼修多羅之稱也。 ^927c2

○三、結得名不同。 ^927c6

【疏】諸經得名不同。
今此經上言勝鬘師子吼是舉人，下言一乘大方便方廣是舉法，
雙舉人法為題，故云勝鬘師子吼一乘大方便方廣經。 ^927c10

【鈔】三、得名不同者。
如諸經之題，所從各異：或從法，如涅槃、
大品等；或有就事，如枯樹經；或有就人，
如須達拏；或有就喻，如大雲、寶篋等經；
或具法喻，如法華等；或具人法，即如此經及淨名等；
或具人法喻，如華嚴等。 ^927c16

○從夫大聖至說法下，第二、入經文。
疏文中先分節經文，次釋經文。 ^927c24

【疏】夫大聖應世，為物說法，不撰經卷之多少，
不別明理之深淺，皆用三段為說：第一、
序說，序是漸由為義；第二、正說，正者經之正體；
第三、流通說，謂傳之後世須此三。
所以者，良由眾生從來迷塵，加復神鈍，
若卒聞深理，非但不能受行，更生謗心，還墜三塗。
是以聖人先現殊常之相，令物生樂，於是眾生因此序相，
即發樂應聞深理之心，故即為說正體。
序正既竟，必時眾生皆得蒙益，而大聖垂慈說法，
非但當時獲利，遠及末代，皆同令福，故末即為說流通以勸之也。
三段文處者，從初訖咸以清淨心，嘆佛實功德，
名為序說；從如來妙色身，世間無與等以下，
訖汝已親近百千億佛，能說此義以來，
明為正說；從爾時，世尊放勝光明，普照大眾竟經為流通說。 ^927c28

【鈔】初、分三段者。夫佛說法，雖復殊源，而初、
中、後善，文必備矣。
故安法師一切諸經，皆用序、正、流通而分之也。
後見親光菩薩佛地論，果有此文，冥合聖意。 ^928a8

更生謗心等者，非但不能受領而行之，
更乃生誹謗，如來止而不說也。
故法華云：止！止！不須說。
若說是事，一切天人皆當驚疑，增上慢比丘將墜於大坑。
大坑即三塗也。三塗之名出四解脫經。
地獄名火塗，小獄通寒熱，大獄唯在熱，從熱邊說為火塗也。
畜生名血塗，從相噉邊說。
鬼道名刀劒塗，從彼駈逼邊也。
塗者，大乎反，道路也，埿行也。 ^928a14

殊常之相者，如法華序品，即以天雨四種華，
地搖六動，眉間光照萬八千土，一一土中佛轉法輪，
三乘受行入涅槃等，以為表發。
涅槃面門放光，表說常住佛性。
大品支節放光等，各各表發。
不同此經，即以內外緣以為發起也。 ^928a26

【疏】就第一序說，初開為二：一、通；二、別。
如是等五事，普貫眾經，故名通序。 ^928a38

【鈔】釋序中。通、別二序者。
言五事至通序者，一切經皆安如是等五事故。
亦名遺囑序，如來遺言令標經首故。
亦名經前序，三世諸佛經前皆然。
故大論云：佛將涅槃，阿難親屬愛結未除，心沒憂海。
阿泥樓駄語阿難言：於未來事，若有疑者，乃時諮決。
何為沒在憂海，如世凡夫？
阿難得念道力，悶心得醒，即以四事請問：
一、問佛涅槃後云何修道；二、問誰當作師；
三、問惡口車匿云何共住；四、問佛經初置何等語。
佛告阿難：若現在，若去世後，依四念處修道。
解脫戒經是汝大師，惡口車匿依梵法治。
我三僧祇所集法藏，初應作如是說：如是我聞，一時佛在某方某國土與某大眾。
非獨我法如是，三世諸佛經初亦然。
是故五義名為通序等。
別釋者，如是等五，同是勸信之辭、所傳之教理。
我聞者，親承音旨，明能傳之人。
一時者，能傳、所傳會理之時。
佛住者，的出化主，亦稟承之主。
舍衛等者，聞經之處。
故展轉相證，勸信非虗，欲使將來順而不逆也。
於中或五或六，由主處離合故。 ^928a42

【疏】遣書感佛，正為此經，非為餘經，故稱別序。 ^928b30

【鈔】言遣書至別序者。
經、經由各藉異，故名為別。
教門機別，亦名現在序，佛在世時有此事故。
此經別序者，波斯匿王與末利信法未久，
遣書與勝鬘，略贊如來無量功德等是。
已上釋通、別二序之來意竟。 ^928b32

【疏】就第一通序，即有二：一、明阿難所傳不謬，
證人是可信；二、有住處同聞，明說經之根本，證法是可信。
人能弘法故先證，法由人弘故後證。
orig::  ^928b42

如是我聞：一時。
commentary::  ^928b48

【疏】如是者，總舉一教之始終也。
兩物相似曰如，一物無非曰是。
如來與阿難談其聲口，必一八既殊，金肉非同，故於文曰如一八。
金肉雖異，即其所明，即是一物，故於理曰是。 ^928c2

【鈔】必一、八殊等者，一謂一音，佛以一音演說法，
眾生隨類各得解，圓音一演，異類等解，此在於佛。
八者，八音：一、最好，二、易了，三、柔軟，四、調和，
五、尊慧，六、不誤，七、深妙，八、不女，此在阿難。
一音唯在大，八音通大、小，故將八音且目阿難。
金，謂如來黃金色，身、口業所說。
肉，謂阿難肉，身、口業所說。
金、肉一、八雖異，而阿難傳佛所說如，佛所說曰如。
雖金、肉二說，而所詮只是一理，故云是也。
一、八釋教，一物喻理，教如理是故也。
古來多云：如是文，如理是。
文以巧詮為如，理以無非曰是。
大論云：佛法大海，信為能入。
如是者，善信之辭。
不信者，言是事不如是。
其信者，是事如是，即勸信之端。
端，猶首也。 ^928c10

【疏】我聞者，言阿難親從佛聞，所傳不謬，
且欲表異外道，我自然知之過。 ^928c34

【鈔】我聞者，若傳從他聞，多致偽謬；今親聞，是則可信。
羣情承受，無所致疑。
大論云：隨俗說我，和合稱聞。
隨俗說我者，學、無學人，傳法利生；順俗說我，
外不乖宣，內不乖實。
大論明三種我：見、慢、名字。
凡夫三種，學人二種，無學一種。
阿難是學人，無邪我，伏慢我，隨世名字，稱我無咎。
和合稱聞者，耳根不壞，聲在可聞處，作意欲聞，
情塵和合，耳識即生，意識分別種種所聞，
因緣和合，故稱於聞。
阿難等，內則耳根聰利，外則對佛一音，
領納無遺，故稱我聞。 ^928c38

且欲表異外道等者，言阿難所聞必有內外因緣，
異外道不從因緣有執自然之過，撿故薩婆多宗明我但有名，
依曇無德說有假我，犢子部所計我在第五不可說藏，
是等雖殊悉破外人計神我性說假名我也，故云表異外道等。
問：大論云阿難是佛得道夜生涅槃，明佛成道後過二十年方為給侍，
自爾已前說經阿難不聞，云何皆稱我聞？
答：報恩經云阿難從佛求四願，第四願所未聞經願佛重說，
大論略經更有諸文，應須廣引餘三願。
涅槃三十六云不受故衣、不受別請、出入無恒，
撿經 ^929a8

【疏】一時者，明如來所說經教，其數無量，
而阿難得佛覺三昧，一時皆領，故云一時。 ^929a28

【鈔】一、時者，肇法師云：法王啟運嘉會之時也，又四眾感教得道之時。
此亦助成，我聞可信。
大論云：說時令人心生信故。 ^929a32

【疏】第二、舉住處同聞證法是可信。
orig::  ^929a38

佛住舍衛國祇樹給孤獨園。
commentary::  ^929a40

【疏】舍衛是城名，梁云聞物。
此城殷富，多有名珍，遠聞四方，故云聞物。
國名憍薩羅，今以城目國，故言舍衛，是十六大國中之一。 ^929a42

【鈔】第二、舉住處證法是可信者。
言佛住者，佛是能說，顯其化主；亦為助成，傳聞可信。
何者？九十六種不足歸心，三乘聖人猶居不極，說非究竟。
今明無師大覺，朗然頓悟，所言誠諦。
從是聞經稱物機緣，眾情忻愜。
舊云：佛陀，此言覺者，自覺覺他，名之為佛。
智論云：佛陀，秦言知者，知何等法？
謂知三世眾生數、非眾生數，及常、無常等一切諸法。
菩提樹下了了覺知，故名為佛。
住者，大論云：四威儀住，故名為住。
住有四種：一、天住，謂布施、持戒、善心三事故；
二、梵住者，住四諦、四無量心、四無色定；
三、聖住者，住三空、四諦、十二因緣理也；
四、佛住者，住首楞嚴等無量三昧、力、無畏等一切佛法，
佛所得法於中住，憐愍眾生，示住給孤獨園。 ^929a48

今以城目國等者，此是中印度憍薩羅國之都城名，
為異南憍薩羅，故以都城名為國之稱。
撿西域記有南北兩憍薩羅國，仁王經列十六大國，
第一憍薩羅是南，第二舍衛國是北，南去北甚遠不相關涉，
古今釋者不同，此為定說。 ^929b24

【疏】祇樹給孤獨園者，樹囑太子祇達，園囑給孤長者，二人共立精舍。
今以兩主標名，故云祇樹給孤獨園。 ^929b36

【鈔】祇樹給孤獨者，城南五六里，有逝多林，
此云勝林，是給孤園。
何者？勝軍王大臣蘇達多，此云善施。
善施長者，仁而聰敏，積而能散，賑乏施貧，
哀孤恤老，時人美德，號給孤獨，尊重如來，願建精舍。
佛命舍利子隨處瞻揆，唯太子逝多林，
園地爽塏〔苦亥切〕，地高燦也。
尋自太子戲言：金遍乃賣。
善施豁然，即出藏金，隨言布地。
有少未滿，太子請留曰：佛誠良田，宜植善種。
即於空地，建立精舍。
世尊即告阿難曰：園地善施所買，林樹逝多所施，
二人同心，式崇功業。
自今已往，應謂此地為逝多樹給孤獨園。
逝多即祇陀。已上出青龍疏。 ^929b42

【疏】同聞眾，略無也。
或云：說此經時，在乎後宮，上唯諸天，下唯綵女，
闕無大士，不足以此證經，故闕之也。
而此經下，流通之初，既云放勝光明，普照大眾，豈言復無眾？
且今言以住處同聞證法是可信者，豈其舉彼踰闍宮處宮中采女哉？
是即付囑之時處眾也，故知略即明矣。 ^929c16

【鈔】同聞眾略無等者。
此是同聞法人，證法是可信，亦證非謬傳，但經家略不出之。
疏主意云：准經文下，合有。
即取如來却還祇洹林，為阿難、帝釋等重說此經，
及付囑流通之處，自有同聞，不取踰闍宮中之人也。
驗知古人釋不當也，略義顯矣。 ^929c28

【疏】就第二別序，亦開為二：第一、從時波斯匿王以下，
訖敬授勝鬘，名外緣序；第二、從勝鬘得書歡喜以下，
訖嘆佛實功德，名內因序。
言尊者遣書為說此經之外緣，云外緣序；
勝鬘默念感佛為說此經之內因，故云內因序。 ^929c38

【鈔】外緣、內因等者。
父母遣書，但能發其內心，故云發其道意。
默念感佛，機應道交，即合聞法，故云感以清淨，心淨故聞法。 ^929c48

【疏】就第一、外緣序，亦有三：第一、王及夫人共談勝鬘，
心明根利，宜聞深法德行；第二、從夫人白言以下，
言畢，即作書讚佛功德，遣信令聞；第三、
從使人奉書以下，明使人奉書至阿踰闍國而奉。
orig::  ^930a6

時波斯匿王及末利夫人，信法未久共相謂言：
勝鬘夫人是我之女，聰慧利根通慜易悟，
若見佛者必速解法心得無疑，宜時遣信發其道意。
commentary::  ^930a14

【疏】時者，言勝鬘應聞常住之時也。
信法未久者，謂信大乘法未久也。
言王與夫人但信小乘法來久，而未信大乘。
如來在一樹下說法，時波斯匿王擊皷來奉佛，
佛知故問：此何聲也？
阿難依實而答。時佛言：世王擊生死皷，
我為法王，宜擊法皷。
即說法皷經。於是王及夫人始信大乘未久，即遣使告於女勝鬘也。 ^930a20

【鈔】經云波斯匿王，此云和悅末利夫人者，
未曾有經云：元是王舍城耶若達多波羅門婢，
名黃頭，常知守園，因將乾#CB01366;供佛之福。
後波斯匿王遊獵，入園見之，婢乃為王種種供給及按摩等，
極稱王意。王問：波羅門賣不？
答言：賤婢何堪！王重問之，答云：千兩金。
王遂以百千兩金從其買取，六萬夫人中為第一夫人。 ^930a34

法皷經等者，此經後宋求那#CB02494;陀羅於東安寺譯，
有兩卷，名大法皷經。
佛在舍衛國祇樹給孤獨園，與大比丘眾五百人俱，
百千菩薩、末利夫人等，十方無量諸菩薩眾。
爾時如來於彼四眾說如是法：有有則有苦樂，
無有則無苦樂，是故離苦樂則是涅槃第一之樂。
爾時波斯匿王擊皷吹貝往詣佛所，世尊知而故問阿難：以何等故有皷貝聲？
阿難具答。佛告阿難：汝今亦應擊大法皷，我今當說大法皷經。
佛告迦葉：今此會眾雖復一切清淨純一，然於隱覆之說有不善解。
迦葉白佛言：何名為隱覆之說？
佛言：隱覆說者，謂言如來畢竟涅槃，而實如來常住不滅。
般涅槃者非毀壞法，此修多羅離覆清淨明顯音聲，百千因緣分別開示。
作是語時，眾中有下信眾生及聲聞、緣覺、
初業菩薩，自性不堪聽受如來已般涅槃，
而復說言常住不滅，從座而去。
所以者何？彼人長夜於般涅槃大修習空見也，
聞離隱覆清淨經故從座而去等，經文甚廣。 ^930a46

【疏】一云時者，是謂說法皷經時也。
解此信法未久，種種不同，然推尋本末，
唯此應當，故不記也。
是我之女者，讚重之辭也。
言相子不過父母，知臣莫知君王，我子之稱，
不別自他，唯在於善。
今勝鬘既為己子，且有明德，應聞勝道，故亦自稱我子也。 ^930b34

【鈔】我子之稱等者，勝鬘以萬行能嚴為名，故長表唯善哉。
審知之，更無於惡，故云不別自他也。 ^930b44

【疏】聰慧利根者，耳善聽曰聰，心明察曰慧，
聰察爽明，謂之利根。
通敏易悟者，聞表達裏謂之通，善聽之所致；
照了深明謂之敏，善察之所致；遇理即解謂之易悟，利根之所致。
前句談其性能，後句言其功用，共相成也。
廩教必由善聽，故嘆聽為首。
此明器已具。 ^930b48

【鈔】爽者〔疎兩反〕，善也，貴也，明也。
敏者〔貧殞反〕，聰也，疾也。
致〔知吏反〕，至也，與也。
利根是性能，易悟是功用。
易悟必由利根而成，利根必由易悟而顯，故云共相成也。
此機器已具，堪聞常住故也。 ^930c12

【疏】必速解法者，一聞即悟，不待再教。
心得無疑者，神情開朗，無小乘疑滯也。
宜時遣信，發其道意者，時有二：一、年時；
二、機時。皆不可失也。
此明可納實也。 ^930c20

從夫人白言以下，第二、遣信略讚。
orig::  ^930c26

夫人白言：今正是時。
王及夫人與勝鬘書，略讚如來無量功德，即遣內人名旃提羅。
commentary::  ^930c28

【疏】如來無量功德者，聖德無量，不可備陳，故粗標三德。 ^930c32

【鈔】粗標三德者，准下經略讚文。 ^930c36

【疏】第三，明使人致彼，奉書可見。
orig::  ^930c38

使人奉書至阿踰闍國，入其宮內敬授勝鬘。
commentary::  ^930c40

【疏】此明正內實，可見。 ^930c42

【鈔】正內實者，父母遣書，為正其內心，令生真實常住之解也。 ^930c44

【鈔】從勝鬘得書以下，第二、內因序，分為五：
第一、明得書歡喜，亦可見。
orig::  ^930c48

勝鬘得書歡喜頂受，讀誦受持生希有心，
向旃提羅而說偈言：
commentary::  ^931a4

【疏】生希有心者，謂聞常住也。 ^931a8

【鈔】謂聞常住也者，聞前略三德也。 ^931a10

【疏】二、初行偈欲修供養。
orig::  ^931a12

我聞佛音聲，世所未曾有，所言真實者，應當修供養。
commentary::  ^931a14

【疏】而勝鬘但見，通而為論。
常住本然，但聞是希，故云希有。
書那得言我聞佛音聲者，聲以傳意，書以傳聲，故書義云聞佛聲。
又見聞覺者，從書得解，亦稱為聞。
世所未曾有者，言我理雖本然，但據故我云未曾，明一生未曾聞。
常住真實者，聖體圓備，非偽曰真；至德凝然，無虗曰實。 ^931a16

【鈔】我聞佛音聲等者，無名疏云：傳道聲於書，故云我聞。
圓備者，具三德也。
凝者〔魚膺反〕，堅也。 ^931a28

【疏】有一行偈，明默念感佛。
orig::  ^931a32

仰惟佛世尊，普為世間出，亦應垂哀愍，必令我得見。
commentary::  ^931a34

【疏】言如來應世，為物無偏，我雖無知女人，
亦入世數，願垂慈心得見耶！ ^931a36

【鈔】默念者，准佛，應如經文。 ^931a40

【疏】一行偈，明佛應其感。
orig::  ^931a42

即生此念時，佛於空中現，普放淨光明，顯示無比身。
commentary::  ^931a44

【疏】而應於空中者，若在宮內，或履涉艱難，
且欲表如來法身無相，猶如虗空也。
如來頂後常光，但七尺而已，今欲表勝鬘將說一乘圓果常住之理，
故普身皆放。 ^931a46

一行偈明三業供養，可見。
orig::  ^931b4

勝鬘及眷屬，頭面接足禮，咸以清淨心，歎佛實功德。
commentary::  ^931b6

【疏】接足禮者，惟在空中以接足禮致敬，非適接也。 ^931b8

【鈔】三業供養者，經除上句說，餘三句對三業可見。 ^931b10

惟在空中者，惟思、惟念也。
適者〔尸赤反〕，樂也，往也。
言但惟念在空以申禮敬，非住空中而接足也。 ^931b12

【疏】從如來妙色身以下，經中之第二、正說。
就中凡有十四章，大分為三：第一、舉初五章明乘之體，
言萬善皆為乘體；舉中八章明乘之境，
言有作、無作八聖諦皆為乘境；舉後一章明行乘人，言三忍菩薩御此乘而行。
就第一、明乘體中五章，亦分為二：第一、
初三章明自分行，言勝鬘本是不可思議，
但迹在七地，今初三章明七地行，故云自分行；
第二、後二章明他分行，明八地以上之行非其七地之分，故云他分行。
自分行中三章：第一、嘆佛真實功德章；
第二、十大受章；第三、三大願章。
今第一、嘆如來真實章。 ^931b16

【鈔】第一、如來真實章。
初五章明乘體等者，始從初信，終至妙覺。
其乘萬善，七地已還，有功用行，名為自分行；
八地已上，無功用行，名為他分行。
從有入無，篤善以為能運。
至妙覺只是無作，滅諦出纏，名為法身。
是故從初即用作，滅諦以為所緣。
後之七章，亦是滅諦異名，但隨隱、顯等義，立名異耳。
故云有作、無作八聖諦，皆為乘境也。
真子，即是乘善照境之人。
至於八地，分證滅諦，建立真、應二身，出生五乘因果，
化度五乘之人，終訖會歸一乘，乃至佛地亦然。
具如釋迦一化，先三後一，更無有異。
此意深矣，請為詳之。 ^931b38

【疏】此章來意者，勝鬘前來未聞常住，但今因父母遣書乃得聞，
所以嘆今日常住真實，願為歸依，異於昔日歸依無常。
且行善之義，本在歸依，今欲廣明萬行之道，故以歸依為首也。
所以優婆塞戒經云：若不依三寶受戒，
戒不堅強，如綵色無膠。
就此章中，又開為二：第一、有五行偈，正嘆常住真實，
願為歸依；第二、從哀愍覆護我以下竟章，請救。
就第一、正歎中，五行偈分為四：第一、初二行偈嘆法身，
次一行偈歎解脫，次一行偈嘆波若，次一行偈總歎三德。
而常言佛地萬德圓備，何意但據此三德為歎者？
法身是萬德之正體，解脫是斷，波若是智，
然即萬德之中，此三為要。
若舉此三德，即餘德自顯，所以但據此三德為歎也。
且上父母相聞，既云聖德無量，不可備陳，
故但略歎三德爾也，所以勝鬘亦從但嘆三德也。
釋此意義家種種不同，而要在於此，故不記也。 ^931c12

【鈔】舉此三德，則餘德自顯者，法身則攝報、
應二身，智慧則攝一切權、實之智，解脫則五住俱斷，能起一切神通變用。
故涅槃云：諸佛調伏眾生之處，名為解脫也。
是故此三萬德中，要 ^931c44

【疏】就第一、歎法身中，二行分為二：第一、
一行半偈，嘆應身；第二、舉二句，嘆真身。
何即？非本無以垂迹，非迹無以顯本，是以於諸歎處中，常為雙歎。 ^932a4

【鈔】非本無以垂迹等者，本迹之義，出自肇法師。
彼云：非本無以垂迹，非迹無以顯本，本迹雖殊，不思議一。
今文亦然，真身為本，應身為迹。
非真身之本，無以垂於應身之迹；非應身之迹，無以顯於真身之本。
迹有顯本之能，故須雙歎，亦是體用及不二也。
orig::  ^932a10

如來妙色身，世間無與等，無比不思議，是故今敬禮。
如來色無盡，智慧亦復然。
commentary::  ^932a22

【疏】如來妙色身，世間無與等者，歎無等，
言梵天在上，莫能見佛頂。
無比不思議者，比類，言眾識非所思議也。
如來色無盡者，言感者，言見應，謂有興廢，
故云有感即應，無有窮已。
此四句皆嘆色。智慧亦復然者，歎心亦如上歎色，無比無盡也。
是故今敬禮結歎應身。
義家云：此句應在第二行偈上二句，次而出經者，欲以結皆在偈末故然也。 ^932a26

【鈔】梵天在上等者。
梵天在色界，從彼天來，亦未曾見世尊頂相。 ^932a40

無比者，智論云：如釋迦菩薩以一偈歎弗沙佛曰：
天上天下無如佛，十方世界亦無比。
世界所有我盡見，一切無有如佛者。 ^932a42

眾識非所思議者，且通而言之，據實為論，等覺菩薩亦不思議於妙覺。 ^932a46

言應有興、廢者，有感則興，機謝則廢，機感無盡。
是故如來遍法界應未曾有盡，故云無有窮已。
〔末撿〕故華嚴云：八地菩薩於一切不可說國中，隨眾生信樂差別而為現身。
八地尚爾，佛地可知。
亦如觀世音普門示現三十三身，十九說法。
又經云：妙色湛然應一切。
〔皆撿〕是其例也。又涅槃云：佛性者，亦色、非色。
云何名色？金剛身故。
云何非色？十力、無畏非色法故。
金剛身是三十二相。
既是佛性之色，驗知無盡常矣。
疏家雖有二解，俱從二身以釋，經文意含。
若離二為三者，初一行應身，智慧即報身，常住即法身。
應知二、三離合為異，異而不異，亦常住也。
orig::  ^932b2

一切法常住，是故我歸依。
commentary::  ^932b26

【疏】一切法常住者，第二、歎真身。
明應即隨感而現，但真身凝然，常住者不動，
且餘德通在因地，故只就常住為歎。
私釋少異：初一行歎應身，後一行全嘆真身。
如來色無盡者，無盡謂是常住，歎真身無色，常住何即？
既為色法，理為不盡；既云不盡，即非色常住自明，故云如來色無盡。
亦可以智為色，亦可是應色之本，故云色。
智慧亦復然者，正歎真身，言亦無盡常住也。
一切法常住者，總真身諸法。 ^932b28

【鈔】餘德通在因地等者，言佛地四德，我、
樂、淨等；及餘一切，通於下地；常住一德，唯在如來。
是故今經偏就常住為歎。
故纓珞云：古昔諸佛，二身道同，同是常住；
一切菩薩，二身俱是無常。
釋曰：以等覺已下，有微細無明因，變易生死果。
故經云：三賢十聖住果報，唯佛一人居法性土。 ^932b44

私釋小異者，瓔珞本業經云：有二法身：
一、果極法身，二、應化法身。
其應化法身如影隨形，以果身常故，應身亦常。
法皷經云：常解脫非名，妙色湛然住，非聲聞、
緣覺、菩薩之境界。 ^932c6

【疏】次一行，嘆解脫。
orig::  ^932c16

降伏心過惡，及與身四種，已到難伏地，是故禮法王。
commentary::  ^932c18

【疏】心過惡者，謂三毒、四倒。
身四種者，謂四大。
此二句歎脫三界內四住地惡。
又解：謂身三惡，四種謂口四惡，離為十惡，明攝三界內惡盡。
已到難伏地者，難伏地謂金剛心。
夫魔有四種：一、天魔，二、煩惱魔，三、陰魔，
四、死魔。金剛心不為天魔外道所伏，且結惑淨盡，
降煩惱魔，但未免行陰魔及生滅死魔，故云難伏地。
一云：難伏地即是佛地，言佛地非四魔得伏，故云難伏地。
此句歎脫三界外無明住地惡。
又云：上二句嘆有餘解脫，下一句歎無餘解脫。
因盡謂有餘，果亡謂無餘。
前歎離四住地，據因盡證果亡；後歎離無明，
舉果亡證因滅，則其實雙亡明矣。
法雲法師云：生死有二種：一、分段生死，
二、變易生死。此言心者，是變易生死果；
過惡者，是變易生死因。
身者，分段生死果；四種者，分段生死因。
前明斷無明住地，變易果亡；後明除四住地，
分段報滅，故言降伏。
已到難伏地者，煩惱伏智不出二種：一、
鄣令不見法相，二、感使無常。
金剛心起，斷惑斯盡，照見法相，免於惑累，故言難伏地。
猶有煩惱感彼心起，不免無常，果累猶在，故不言不可伏。
己之言過，過金剛心至佛地，免無常，生滅果累亡，
因果雙亡，故解脫私意少異。
金剛心所難伏者，唯是陰魔、死魔，如來已過此二境，故云已到難伏地。
是故禮法王結歎。 ^932c20

【鈔】解脫德中，三毒：貪、嗔、癡。
四倒：謂無常、計常。
我、樂、淨等，亦復如是。
離為十惡者，離心過惡，為貪、嗔、癡，足為十惡。
釋難伏地者，初且釋難伏，後私意中兼釋已倒。
金剛心是等覺位，此菩薩有一分不思議變易果，
未免生滅死魔；微細生滅遷流故，未免行陰魔行，以遷流為義。
瓔珞經云：等覺菩薩超度三魔，未免生死魔；
妙覺超過四魔，二身常住。
葢經論異出不同。 ^933a18

【疏】次一行，嘆波若。
orig::  ^933a34

知一切爾炎，智慧身自在，攝持一切法，是故今敬禮。
commentary::  ^933a36

【疏】知一切爾炎，智慧身自在者，爾炎，梁言智母。
智母，謂真諦境空，為生智之本，故稱母。
空既無為，所生智慧故自在。
此二句歎空智。攝持一切法者，謂照有參差，攝持萬境。
此一句嘆有智。而世諦亦能生智，但生智劣，故不與母名。
一解言：上二句歎實智，下一句嘆方便智。
爾炎者，即此二諦能生乎智，故通稱智母。
智慧身自在者，即是照二諦分明。
縱任下句，攝持一切法者，明能以方便攝持眾生，化令生善。
是故今敬禮，亦結歎。 ^933a38

【鈔】釋般若德中，經云：知即是智，一切是諸境爾。
炎即是一切境，本性空寂，此為真諦空也。
此之空境既是無為，照此無為，故空智自生。
參差萬境，即俗諦境；照此俗諦，名為有智。
俗諦少生空解，故不與母名。
第二解中，雙照真、俗，故云分明；真、俗無礙，故云自在。
應知縱任釋自在義，文中初以真諦為母，次以二諦能生實智為母。
然瓔珞經佛母品中以三諦為母，故經：
敬首菩薩白佛言：世尊！
佛及菩薩二：初、照智從何而生？
佛言：弟子！所謂有諦、無諦、中道、第一義諦，
是諸佛、菩薩智母，乃至一切法亦是諸佛、菩薩智母。
所以者何？諸佛、菩薩從法生故。
此疏但言二諦，則中諦合在真諦之中。
離、合適時，諸經皆爾。 ^933b8

【疏】次一行偈，總歎，可見。
orig::  ^933b34

敬禮過稱量，敬禮無譬類，敬禮無邊法，敬禮難思議。
commentary::  ^933b36

【鈔】經總難中。過稱量者，淨名云：無有量，已過量。
下文云：究竟者，即是無邊不斷。
無名云：無有終訖，故曰無邊。
無邊之理，豈有中斷？
即常住之異名也。 ^933b38

【疏】從哀愍覆護我以下章中，第二、請護。
就中分為四。 ^933b44

第一，一行偈直請護。
orig::  ^933b46

哀愍覆護我，令法種增長，此世及後生，願佛常攝受。
commentary::  ^933b48

【疏】言我雖歎佛真實歸依常住，若佛不相隨救，
即歸依不尊，故就佛請。
護法者，法身萬善為種。 ^933c2

【鈔】即歸依不尊等者。
若佛常隨救護，則我歸依之心尊重也。 ^933c6

經：法種者萬善，為能嚴法身，為身無所嚴，
萬善若增長，法身即顯現。 ^933c8

【疏】次一行偈，如來許護。
orig::  ^933c12

我久安立汝，前世已開覺，今復攝受汝，未來生亦然。
commentary::  ^933c14

【疏】請唯二世，許兼往世，明護之深遠。 ^933c16

【鈔】請唯現未，許兼前世者，明護之久遠。 ^933c18

【疏】次一行半，因佛許護，重請致敬。
orig::  ^933c20

我已作功德，現在及餘世，如是眾善本，唯願見攝受。
爾時，勝鬘及諸眷屬頭面禮佛。
commentary::  ^933c22

【疏】言如來久遠救我者，我必已作善。
餘世，謂未來。若三世常護者，即作善無息，故更請賜記。 ^933c26

【鈔】更請賜記者，唯願見攝受之文，是請救文竟。
無名釋云：勝鬘讚歎，美善盡矣。
以今證古，知開覺之不近，乘此善根，因獲尊號，不亦宜乎？ ^933c30

【疏】第四、從佛於眾中以下，明佛賜記，亦分為六。 ^933c36

第一，許因。
orig::  ^933c38

佛於眾中即為受記：汝歎如來真實功德，
以此善根當於無量阿僧祗劫天人之中為自在王，一切生處常得見我。
現前讚歎如今無異。
commentary::  ^933c40

【疏】第二、從當復供養以下，許果。
orig::  ^933c46

當復供養無量阿僧祗佛，過二萬阿僧祗劫當得作佛，
號普光如來、應、正遍知。
commentary::  ^933c48

【疏】第三，從彼佛國土以下，許其國無穢。
orig::  ^934a4

彼佛國土無諸惡趣、老病衰惱、不適意苦，亦無不善惡業道名。
commentary::  ^934a6

【疏】第四、從彼國眾生以下，記其純淨。
orig::  ^934a10

彼國眾生色、力、壽命、五欲眾具皆悉快樂，勝於他化自在諸天。
彼諸眾生純一大乘，諸有修習善根眾生皆集於彼。
commentary::  ^934a12

【疏】第五、從勝鬘夫人以下，明人天發願。
orig::  ^934a18

勝鬘夫人得受記時，無量眾生、諸天及人願生彼國。
commentary::  ^934a20

【疏】第六、明佛賜記，人天皆可見彼。
orig::  ^934a22

世尊悉記，皆當往生。
commentary::  ^934a24

【疏】從爾時，勝鬘夫人聞受記已以下，明自分行中之第二十大受章，
嘆佛真實求依常住，本為修善。
且歸依即異於昔，戒亦應改於昔，所以今受大受，異於昔日小乘五戒也。
就中開為三：第一、明受戒方便；第二、從世尊！
我從今日以下，正明受戒；第三、從法主！
世尊以下竟章，立誓斷疑。
將欲受戒，故先修容儀，以靜其志。
修儀靜志，要為受戒，故第二即有受戒。
受戒既竟，即大眾疑勝鬘既為女人，所志應弱，
而今其所受甚重且遠，恐將口不當實，
是以第三立誓斷疑，以成其受。 ^934a26

【鈔】第二十、受章。以靜其志等者。
靜〔疾郢反〕，淨閑也。
淨〔疾正反〕，絜明也。
甚重三聚，淨戒且遠，即乃至菩提。
orig::  ^934a46

爾時，勝鬘聞受記已，恭敬而立受十大受。
commentary::  ^934b2

【疏】恭敬而立者，常時受戒，必須著地。
今佛處空，若著地，即言接奢遠，故立而為受。
受十大受者，上受是能受之心，下受是所受十戒。
昔日雖復五戒，所求者小乘，今以常住菩提為期，故云大受。 ^934b4

【疏】就第二、正受戒中，凡有十戒，亦開為三：
第一、初五戒，名為攝律儀戒。
律者，類也；儀者，容儀。
此五戒止於意惡，而容儀之類，自不失法。
第二、從不自為已以下，有四受，名為攝眾生戒。
第三、從攝受正法終不失以下，有一受，名為攝善法戒。 ^934b12

【鈔】十、受束為三者，瓔珞亦有此文。
彼大眾受學品云：佛子！
吾今為諸菩薩結一切戒根本，所謂三受門：
攝善法戒，所謂八萬四千法門；攝眾生戒，
所謂慈、悲、喜、捨；攝律儀戒，所謂十波羅夷。
經文廣。佛子！是三攝受，三種受戒：過去、
未來、現在諸佛，已說、當說、今說；過去、未來、
現在諸菩薩，已學、當學、今學。
是諸佛正法戒，若一切佛、一切菩薩不入是正法戒門，
得無上道果、空平等地者，無有是處。
此三種戒，不通小乘，是大士律儀，通上三業。
今從身、口相顯，名曰律儀。
於律儀上起菩提心，能止一切不終善事，
勤修諸善，滿菩提願，名攝善法。
菩薩利生，行四攝法：大慈與樂，大悲拔苦，
攝救眾生，能止自濟，兼為益他，名攝眾生。
是故此三通名戒也，即是菩薩三聚淨戒。
方等、涅槃、地持論等，並有廣文。 ^934b22

【疏】將欲化他，要必先正己身，所以先受自行。
大士正己，要為化物，故次有攝眾生戒。
化物之道，非但止惡，要修福善，故第三有攝善法戒。
然第一以自行為本，兼顯化他；第二以化他為宗，
仍明自行；第三合明自行化他，即備舉大士之行明矣。 ^934c2

【鈔】將欲化他，要必先正己身等者，經云：
自既有縛，能解彼縛，無有是處。
故云兼顯化他。第二，菩薩化他，仍資己行，
故一一戒中，皆云乃至菩提。 ^934c12

【疏】就第一，攝律儀中，五戒分為三。
第一，初一受，明昔日所受小乘五戒，猶不起犯心。
orig::  ^934c18

世尊！我從今日乃至菩提，於所受戒不起犯心。
commentary::  ^934c22

【疏】小乘戒法，但制身口，不制於心，今又更精其先所行，明清淨之極也。
此戒既防昔日，故在初也。 ^934c24

【鈔】言精其先所行者，於昔五戒，今加制於不犯之心也。 ^934c28

【疏】第二，有二受，明於尊卑二境，誓不起惡。
orig::  ^934c32

世尊！我從今日乃至菩提，於諸尊長不慢起心。
世尊！我從今日乃至菩提，於諸眾生不起恚心。
commentary::  ^934c34

【疏】於諸尊長不起慢心者，三處為尊，兄袟為長。
於諸眾生不起恚心者，通言含識之類。
然所以尊上止慢，於卑禁瞋者，解有三種：
一云：凡人之情，於上樂等故起慢，於下求遍故起瞋。
二皆非道，所以尊上止慢，卑上防瞋。
二云：尊上多生瞋而慢少何？
即尊者馮其高貴，好凌群下，故下多生瞋，
而其德自可敬，故慢生少。
卑上慢多生而瞋少何？
即為己在下，理自可凌，故生慢即多，縱橫隨我，故生瞋少。
言今於尊上少慢尚不起，況乎卑上多生慢？
又卑上少瞋尚不止起，況乎尊上多瞋？
是皆舉輕況重。三云：尊長是可敬境，恐慢與敬相違，
故尊上止慢；卑是可慈境，恐瞋與慈相違，故卑上止瞋。 ^934c38

【鈔】三處為尊等者，尊謂君、父、師。
袟者〔直質反〕，俸祿也，兄之品位也。 ^935a14

於下求逼故起嗔者，下於己者好逼惱之，
故下於己而起瞋，好之與求綺文互說。
縱橫隨我者，言不敢不隨於我，既相隨順故於下生瞋少。 ^935a16

【疏】第三，有二受，明於自他二境，誓不起惡。
orig::  ^935a24

世尊！我從今日乃至菩提，於他身色及外眾具不起嫉心。
世尊！我從今日乃至菩提，於內外法不起慳心。
commentary::  ^935a26

【疏】言於他不起嫉，於自不起慳，可見。 ^935a30

【鈔】經於他身色等者。
身色是正報，眾具即依報。
見他勝己而不生嫉，內謂頭、目、手、足等，
正報也；外謂國、城、妻、子等，依報也。
欣樂施與，求佛智慧。 ^935a32

【疏】就第二攝眾生戒，四受亦分為二：第一有二受，
同明慈心與樂；第二有二受，亦同明悲心拔苦。
就第一有二受，自分為二：初受明與樂果。
orig::  ^935a38

世尊！我從今日乃至菩提，不自為己受畜財物，凡有所受悉為成就貧苦眾生。
commentary::  ^935a44

【疏】不自為己受畜財物者，明止善。
從凡有所受以下，明行善。 ^935a48

【鈔】與樂果中，止其自畜也。
凡受財物，濟彼貧苦，畢竟成就，令得樂果。 ^935b4

【疏】後受，明與樂因。
orig::  ^935b8

世尊！我從今日乃至菩提，不自為己行四攝法，
為一切眾生故，以不愛染心、無厭足心、無礙心攝受眾生。
commentary::  ^935b10

【疏】不自為己行四攝法者，明止善。
從為一切眾生以下，明行善。
以無愛染心者，謂無貪心；無厭足心者，
無瞋心；無礙心者，無癡心。 ^935b14

又云：以無愛染心者，謂不以愛見悲。
若有愛見，即化道為漏，亦於生死有厭足，且化物有礙。
又云：無以愛染心者，說不同凡夫；無厭足心者，
不同二乘；無礙心者，同於大士。 ^935b18

【鈔】與樂因中，止自行四攝也。
行善中，化眾生有厭足者，即有不喜心也。
有癡心者，即有礙也。
慈悲心有三：一、法緣，二、眾生緣，三、無緣。
出涅槃經。法緣者，五陰等法空故。
眾生緣者，緣於眾生得樂之相故。
無緣者，緣如來故，緣一切眾生與諸佛理一體無二故。
故云一切眾生亦如也，至於彌勒亦如也。
夫如者，不二不異故。
今愛、見、悲即眾生緣，但緣眾生得樂之相，故於眾生有愛染心。
既有愛心，即化道為漏，於物有礙。
故淨名云：菩薩以無愛、見心，莊嚴佛土，
成就眾生，於空無作法中而自調伏，而不疲厭，是名有方便慧解。
四攝者，此度眾生四通名攝者，眾生情所愛者，即是此之四法。
若大士用此同情接引，則物之所歸焉。
若眾生依附，乃導以大乘正道而度脫之。
故云先以欲鈎牽，後令入佛道。
一、布施攝者，菩薩以無所捨心，行於二種布施，
能攝眾生：一者、財施；二者、法施。
若為樂財眾生，即以財施而攝取之；若為樂法眾生，即以法施而攝取之。
以此二施，能利益一切眾生。
既蒙恩利，因是生愛心，而隨受道，得住真理，故名布施攝也。
二、愛語攝者，菩薩若以善軟之言，隨順一切根情，
安慰開喻，則一切眾生之所樂聞。
因是生愛心，依附菩薩，而隨受道，得住真理，故名愛語攝。
三、利行攝者，菩薩起身、口、意行，能令一切各沾利益。
眾生既蒙利，以欣所得利故。
因是生親愛心，依附受道，得住真理，故名利行攝。
四、同事攝者，菩薩用法眼明見眾生根緣故，
一切隨有欣同之者，即分形散影，普和其光，
同彼事業，各使沾益。
既巧同其事，因是生親愛心，依附受道，
得住涅槃，故同事利益，名為攝也。 ^935b28

無厭足心者，厭〔於鹽反〕飽或作厭〔於艷反〕。 ^935c36

【疏】第二、有二戒，明悲心#CB15072;苦，
亦自為二：初、明拔苦果。
orig::  ^935c38

世尊！我從今日乃至菩提，若見孤獨、幽繫、
疾病、種種厄難、困苦眾生，終不暫捨，必欲安穩，
以義饒益，令脫眾苦，然後乃捨。
commentary::  ^935c42

【疏】從若見孤獨以下，明止善。
從必欲安穩以下，明行善。
少無父曰孤，老無子曰獨。
在囹圄為幽，有枷鎻曰繫。
刑惱曰疾，疾甚曰病。
在我稱厄，談彼曰難。
自舋曰困，外逼曰苦。
以義饒益者，義，猶理也，以理濟十苦也。
然後，謂令至菩提乃捨也。 ^935c48

【鈔】若見下，明止善。
在囹圄者〔上力郎反，下魚舉反，又魚據反〕，
獄也；危者〔魚為反〕，高也，不安也；難者〔奴旦反〕，
患也；舋者〔許覲反〕，罪也：皆順也，道理齊，拔十苦也。 ^936a10

【疏】後明拔苦因。
orig::  ^936a16

世尊！我從今日乃至菩提，若見捕養眾惡律儀及諸犯戒終不棄捨，
我得力時於彼彼處見此眾生，應折伏者而折伏之，應攝受者而攝受之。
何以故？以折伏攝受故令法久住，法久住者天人充滿惡道減少，
於如來所轉法輪而得隨轉，見是利故救攝不捨。
commentary::  ^936a18

【疏】就拔苦因，亦有止行。
從若見捕養以下，明止善；從我得力時以下，明行善。
外求曰捕，內畜曰養。
眾惡律儀，謂十六惡律，見涅槃經。
及諸犯戒者，言違其本誓者也。
惡律儀，發始更惡；犯戒，初善後惡者也。
我得力時者，力有二種：一、勢力，二、道力。
於彼彼處者，若不行善，即諸道皆閇，流轉生死，遷移六趣。
所以大士於彼彼處，皆見此人重惡，即以勢力折伏；
輕惡，即以道力攝受；息惡修善，即聖化久住；
聖化住世，即善來惡去。
故天人充滿，惡道減少；道器既增，即佛法輪恒可轉 ^936a28

【鈔】疏拔苦因中，止行者，止其棄捨。
折攝，止也。行其折攝，即行善也。
捕養者〔上補故反，提也；下余兩反〕，安也。
畜者，養也。 ^936a48

十六惡律者，大經二十七云：善男子！
云何復名修習於戒？
若能破壞一切眾生十六惡律儀，令其永斷，是名修戒。
何者十六？一者為利養食黑羊，肥已轉賣。
二者為利買已屠殺。
三者為利養食#CB00163;豚，肥已轉賣。
四為利買已屠殺。
五者為利養食牛犢，肥已轉賣。
六者為利買已屠殺。
七者為利養雞令肥，肥已轉賣。
八者為利買已屠殺。
九者鈎魚。十者獵師。
十一劫奪。十二魁膾。
十三網捕飛鳥。十四兩舌。
十五獄卒。十六呪龍。
能為眾生永斷如是十六惡業，是名修戒。
違其本誓者也者，由未受戒前惡遍法界，
欲進受時翻前惡境並起善心，故戒發所因還遍法界。
今既犯戒違初要期，故言違本誓也。
初受為初善，後犯為後惡，惡律儀在受之前也。
勢力者，王力及天龍力也。
諸無漏善道皆閇也。 ^936b4

法輪者，輪具二義：轉義、摧碾義。
何者？佛證四諦法有可轉之義故名為輪，能摧壞煩惱亦名為輪。
如輪王寶能壞怨敵，佛法輪寶能壞煩惱，
是故佛初成道趣波羅捺，為五比丘八萬諸天說四諦，
轉入彼心壞彼煩惱，故名轉法輪也。
乃至涅槃隨有三乘之道器，法輪常轉。
故法華云：昔於波羅捺，轉四諦法輪，分別說諸法，
五眾之生滅，今復轉最妙，無上大法輪。
故云恒可轉也。勝鬘經疏義私鈔卷之一
 ^936b32
