禪林類聚卷第二
other:: 
# 佛祖　法身　佛像
佛祖　法身　佛像
other:: 
## 佛祖
佛祖
世尊纔生下。乃一手指天一手指地。
周行七步目顧四方云。
天上天下唯我獨尊。 ^6c27

雲門云。我當時若見。
一棒打殺與狗子喫。
貴圖天下太平。　雪竇云。
便與掀倒禪床。　法眼云。
雲門氣勢甚大。要且無佛法道理。
時有老宿代云。將謂無人證明。
雪竇又別云。鉤在不疑之地。
　琅瑘覺云。雲門可謂將此深心奉塵剎。
是則名為報佛恩。
　雲峯悅云。雲門雖有定亂之謀。
且無出身之路。若也辯得。
許你頂門具一隻眼。 ^6c31

洞山聦頌云。四月八佛降生日。
指天指地稱第一。
九龍噴水沐金軀。
摩訶般若波羅蜜。
　泉大道云。指天指地語琅琅。
送語傳言出#CB15148;堂。
使者尚能多意氣。
主人應是不尋常。
　保寧勇云。混沌未分人未曉。
乾坤纔剖事潛彰。
天生伎倆能奇恠。
末上輸他弄一場。
　無盡居士云。七步周行手指天。
衲僧棒下病難全。
母胎出後成何事。
爭似閻浮未降前。
　徑山杲云。老漢纔生便著忙。
周行七步似顛狂。
賺他無限癡男女。
開眼堂堂入鑊湯。
　慈受深云。一火鑄成金彈子。
團欒都不費鉗鎚。
拈來萬仞峯頭放。
打落天邊白鳳兒。 ^6c45

世尊未離兜率已降王宮。
未出母胎度人已畢。 ^7a22

鼓山珪頌云。是非海裏橫身入。
豺虎羣中自在行。
莫把是非來辨我。
平生穿鑿不相關。
　徑山杲云。利刃有蜜不須#CB02549;。
蠱毒之家水莫甞。
不#CB02549;不甞俱不犯。
端然衣錦自還鄉。 ^7a24

世尊因廣額屠兒日殺千羊。
一日至佛所颺下屠刀云。
我是千佛一數。世尊云如是如是。 ^7a32

東山覺云。今時叢林將謂廣額過去是一佛。
權現屠兒日殺千羊。
如此見廣額屠兒。
且喜沒交涉。又云。
廣額正是箇殺人不眨眼底漢。
颺下屠刀立地成佛。
且喜沒交涉。又道。
廣額颺下屠刀云我是千佛一數。
這一佛多少分明。
且喜沒交涉。要識廣額麼。
夾路桃花風雨後。
馬蹄何處避殘紅。 ^7a36

大梅當禪師因夾山與定山同行言話次。
定云生死中無佛即無生死。
夾云生死中有佛即不迷生死。
二人是非不已特上山參見師。
人事了夾便問。未審二人見處那箇較親。
師云一親一踈。夾云那箇親。
師云。且去。明日來。
夾明日又問。師云。
親者不問。問者不親。
夾住後云。我當時在大梅處失却一隻眼。 ^7a48

雪竇顯云。夾山畢竟不知換得一隻眼。
大梅老漢當時聞舉。
若以棒一時打出。
豈止劃斷兩人葛藤。
亦乃為天下宗匠。
　瑞巖恭云。夾山定山互論是非。
拖泥帶水即且置。
作麼生是大梅辨是非親踈底眼。
還委悉麼。金鎻無鬚兩頭動。
妙揮寶劒正當風。 ^7b12

應庵華頌云。苦瓠連根苦。
甜瓜徹蔕甜。兩般滋味惡。
中後入黃泉。 ^7b24

投子大同禪師。僧問如何是十身調御。
師下禪床立。又問凡聖相去多少。
師亦下禪床立。 ^7b28

雪竇顯云。此公案諸人無不委知。
若恁麼舉。天下衲僧盡成念話杜家。
雪竇莫有長處也無。
試為大眾舉看。凡聖相去多少。
投子下禪床立。如何是十身調御。
投子下禪床立。且道與前來舉底是同是別。
若道一般。許上座具一隻眼。
若道別有奇特。也許上座具一隻眼。
更開一線道。凡聖相去多少。
請上座下一轉語。
如何是十身調御。
請上座答一轉語。
非但參見投子。亦乃知雪竇長處。
若總道下繩床立。
惜取眉毛好。 ^7b32

白雲端頌云。老婦低垂事舅姑。
起來爭免面模糊。
強將雲髻高高綰。
遮得傍人眼也無。
　投子青云。水出崑崙浪接連。
天高地迥秀林巒。
禪牀略下雲山斷。
凡聖無蹤海嶽寒。
　長靈卓云。愛向江邊弄釣絲。
碧潭深處有嘉魚。
鈎頭不是無香餌。
箇底如何釣得渠。
　佛慧泉云。投子下繩床。
雲中逆電光。胡僧歸漢土。
六月下嚴霜。　天寧璉云。
投子下禪床。通身誰辨的。
擬議即千差。覿面難相識。
　徑山杲云。投子下繩床。
今朝為舉揚。驢前馬後漢。
切忌亂承當。 ^7c2

投子一日指庵前一片石向雪峯云。
三世諸佛總在裏許。
峯云須知有不在裏許者。
師云不快漆桶。 ^7c22

保寧勇代雪峯以手指石云。
不妨好一片石。 ^7c26

佛鑑懃頌云。有客釣鰲頭。
區區走五湖。不知泥裏蚌。
滿腹是明珠。 ^7c28

投子僧問一切聲是佛聲是不。
師云是。云和尚莫#CB05163;沸盌鳴聲。
師便打。又問麤言及細語皆歸第一義是不。
師云是。云喚和尚作一頭驢得麼。
師便打。 ^7c32

雪竇顯頌云。投子投子。
機輪無阻。放一得二。
同彼同此。可憐無限弄潮人。
畢竟還落潮中死。
忽然活。百川倒流鬧#CB05508;#CB05508;。 ^7c38

趙州諗禪師。僧問如何是佛。
師云殿裏底。云殿裏底是泥龕塑像。
師云是。云如何是佛。
師云殿裏底。 ^7c44

保寧勇頌云。酸甜滋味本天然。
帶菓連枝顆顆圓。
南贍部州人未識。
菴摩羅果信虗傳。 ^7c48

德山鑒禪師上堂云。
大眾。及盡去也。直得三世諸佛口掛壁上。
猶有一人呵呵大笑。
若識此人。參學事畢。
〔一本作圓明密〕 ^8a4

投子青云。然雖如是。
德山大似藏盡楚天月猶存漢地星。
復頌云。雙盲入暗路崎嶇。
日落棲蘆暫得甦。
爭似石人眠半夜。
免教舜讓守林居。
須知花綻非干木。
無脚行時早觸途。
昨朝風起長安道。
元是崑崙進國圖。
　天童覺云。收杷斷。
襟喉風。磨雲拭水冷天秋。
錦鱗莫謂無滋味。
釣盡滄浪月一鉤。 ^8a10

長沙岑禪師。僧問本來人還成佛不。
師云大唐天子還割茅刈草也無。 ^8a22

汾陽昭頌云。岑公拂袖播鴻機。
問佛人多作佛稀。
王主劄茅親下手。
不能土上更加泥。
　圓悟勤云。巨嶽何曾乏土。
唐皇豈可刈茅。禮拜近前叉手。
西天下萬迢迢。　投子青云。
苔殿重重紫氣深。
星分辰位正乾坤。
金輪不御閻浮境。
豈並諸候寶印尊。
　雲巖因云。簾幕春風曉尚寒。
歌樓聲咽夢驚殘。
金輿不御人間世。
休羨壺中日月寬。 ^8a26

長沙僧問如何是諸佛師。
師云汝從無量劫來承甚麼人恩力。
云未有諸佛已前事作麼生。
師云近日魯祖出世為人東語西話。 ^8a40

保寧勇頌云。水墨丹青狀不成。
混然竹木箇精靈。
求恩乞福拋盃校。
向道明明自不聽。
　踈山常云。混沌未分便有渠。
堂堂相貌絕名模。
長沙謾道知恩力。
試問還曾識也無。 ^8a46

夾山會禪師。僧問撥塵見佛時如何。
師云欲知此事直須揮劒。
若不揮劒。漁父棲巢。
後僧問石霜撥塵見佛時如何。
霜云。渠無國土。甚處逢渠。
僧回舉似師。師上堂云。
門庭施設。不無老僧。
入理深談。猶較石霜百步。 ^8b6

丹霞淳頌云。當機一句玉珊珊。
內外玲瓏溢目寒。
無漏國中曾不住。
月華影裏見應難。
　天寧璉云。太阿在手。
誰敢當鋒。青山萬朵。
白雲重重。　枯木成云。
不立纖毫尚是塵。
那堪開口問他人。
高揮寶劒無蹤跡。
月裏嫦娥現半身。
　天童覺云。拂牛劒氣洗兵威。
定亂歸功更是誰。
一旦氛埃清四海。
垂衣皇化自無為。 ^8b16

夾山僧問如何是佛。
師云此位無賓主。
云尋常與甚人對談。
師云。文殊與吾擕水去。
普賢猶未折花來。 ^8b30

投子青頌云。親言言處幾人知。
今古無儔類莫齊。
玉馬雪行歸夜半。
羚羊掛角日沈西。
　踈山如云。大方獨立峭巍巍。
八面玲瓏萬象圍。
正坐當軒無位位。
圓通無礙應羣機。
　枯木成云。當頭不犯難開口。
假借傍來落二三。
卓爾混融無向背。
西天佛是老瞿曇。 ^8b34

洛浦安禪師。僧問。
供養百千諸佛。不如供養一無心道人。
未審百千諸佛有何過。
無心道人有何德。
師云。一片白雲橫谷口。
幾多歸鳥自迷巢。 ^8b46

丹霞淳頌云。拾得踈慵非覺曉。
寒山懶墯不知歸。
聲前一句圓音美。
牧外三山片月輝。
　枯木成云。是佛由來尚涉功。
明心方與道相同。
花開花落緣何事。
盡屬無私造化中。
　佛智#CB05769;云。
百千諸佛眉彎曲。
無證無修眼搭癡。
踏著未消連底凍。
一時認作碧琉璃。 ^8c4

雪峯存禪師。僧問如何是佛。
師云#CB00895;語作麼。 ^8c16

雲峰悅云。古人與麼道。
喚作應病與藥。放過即不可。
若不放過。你這裏下得甚麼語。
僧擬議。師以拂子驀口打。 ^8c18

雪峯僧問如何是諸佛。
師云莫觸諱。云如何是不觸諱。
師云解無慚愧。僧問如何是諸佛出身處。
師云仁者己分事作麼生。
云是甚麼。師云。無。
我且問你。僧無對。
師云我識得你。又僧問。
承和尚有言。三世諸佛向這裏出頭不得。
未審諸佛有何過。
所以出頭不得。師云這不識羞耻漢。 ^8c24

雲門偃禪師。僧問如何是佛。
師云乾屎橛。 ^8c36

佛鑑懃頌云。稽首金容乾屎橛。
應物現形如水月。
香臭皆從佛口生。
凡聖從來同一舌。
　鼓山珪云。不用唐言譯。
休將梵語傳。摩醯首羅眼。
對面隔西天。　徑山杲云。
雲門乾屎橛。全超法報化。
無事出山遊。百錢杖頭掛。
　惠因淨云。問處分明答處親。
半同含笑半同嗔。
若看陌上二三月。
那箇枝頭不帶春。 ^8c38

雲門僧問如何是諸佛出身處。
師云東山水上行。 ^9a4

覺報清頌云。諸佛出身處。
東山水上行。石壓笋斜出。
岸懸花倒生。 ^9a6

雲門垂示云。古佛與露柱交參是第幾機。
自代云。南山起雲。
北山下雨。 ^9a10

五祖演云。大小雲門大師元來小膽。
四面道古佛與露柱交參是第四機。
良久云。這箇說話面皮厚三寸。
出語成不遜。好將臨濟棒。
一日打三頓。甚麼人下得手。
雖然罪過彌天。新赦咸放。
　禾山方云。了得物我一如。
能使飛雲會合。須是雲門始得。
且道既是了得物我一如。
這僧無對處又作麼生。
良久云。嶮。 ^9a14

雪竇顯頌云。南山雲。
北山雨。四七二三面相覩。
新羅國裏曾上堂。
大唐國裏未打鼓。
苦中樂。樂中苦。誰道黃金如糞土。
　天童覺云。一道神光。
初不覆藏。超見緣也是而無是。
出情量也當而無當。
巖花之粉兮蜂房成蜜。
野草之滋兮麝臍作香。
隨類三尺一丈六。
明明觸處露堂堂。
　本覺一云。南山雲。
北山雨。新羅打鼓韶陽舞。
石虎哮吼上九天。
泥牛入海無尋處。 ^9a28

踈山仁禪師。僧問如何是諸佛師。
師云何不問踈山老漢。 ^9a44

投子青頌云。養子方知在上慈。
親言無味外人疑。
欲窮滄浪深深處。
聽取漁家輞莫迷。 ^9a48

洞山初禪師。僧問如何是佛。
師云麻三斤。 ^9b4

玉泉璉云。天無四壁。
地絕八荒。向甚麼處與洞山相見。
咄。 ^9b6

北塔祚頌云。麻皮三斤不用秤。
秤頭那肯坐於蠅。
一念纔生筋骨露。
徒勞更覔定盤星。
　雪竇顯云。金烏急。
玉兔速。善應何曾有輕觸。
展事投機見洞山。
跛鼈盲龜入空谷。
花簇簇。錦簇簇。南地竹兮北地木。
因思長慶陸大夫。
解道合哭不合哭。
　法昌遇云。火麻皮子若何分。
臘雪煎茶解醉君。
更有路行人未到。
野花含笑舊枝春。
　投子青云。三年一閏大家知。
也有瞞頇不記時。
昨日鴈回沙塞冷。
嚴風吹綻月中枝。
　無盡居士云。三斤足秤洞山麻。
撥動錙銖萬里差。
啼得血流無用處。
夜來依舊宿蘆花。 ^9b10

風穴沼禪師。僧問如何是佛。
師云杖林山下竹筋鞭。 ^9b32

慈明圓頌云。杖林山下竹筋鞭。
南北禪人萬萬千。
莫恠相逢不下馬。
東西各自有前程。
　雲峯悅云。杖林山下竹筋鞭。
頭尾拈來總一般。
莫恠玄沙不出嶺。
他家元是釣漁船。
　海印信云。杖林山下竹筋鞭。
枝節蕭踈古#CB00589;邊。
要會宗師開正眼。
滿輪午夜照秋天。
　真淨文云。杖林山下竹筋鞭。
水在深溪月在天。
良馬不御何處去。
阿難依舊世尊前。
雲溪恭云。杖林山下竹筋邊。
南北行人萬萬千。
堪羨一堂無事客。
臥雲深處不朝天。 ^9b34

風穴僧問如何是佛。
師云如何不是佛。
云未曉玄言乞師再指。
師云。家住海門東。
扶桑最先照。 ^9c4

保寧勇頌云。眉間一道白毫光。
歷劫知將甚處藏。
永夜寂寥天未曉。
更須斫額望扶桑。 ^9c8

法眼益禪師。僧惠超問如何是佛。
師云汝是惠超。其僧於是悟入。 ^9c12

汾陽昭頌云。問佛從頭理不虧。
莫同巧妙騁鋒機。
真金若不鑪中煅。
爭得將金喚作泥。
　雪竇顯云。江國春風吹不起。
鷓鴣啼在深花裏。
三級浪高魚化龍。
癡人猶戽夜塘水。
　天衣懷云。通官買賣不相饒。
問佛言云是惠超。
嗟見衲僧生異解。
認他虹虹作僊橋。
　佛惠泉云。纔到元正便是年。
暖風無處不陶然。
途中多少尋春客。
悞聽黃鶯作杜#CB15102;。
直歇了云。問佛分明答惠超。
羊斤八兩不相饒。
叢林萬古為殃禍。
惡語傷人恨不消。 ^9c16

廣德禪師。僧問如何是佛。
師云#CB15148;戟門開見墜僊。
僧馳此語至州中悟空處。
便問#CB15148;戟門開見墜僊意旨如何。
空云。真饒親見釋迦來。
智者咸云不是佛。
師後聞此語。遙望城中禮拜云。
悟空古佛。豈止羊二十口。 ^9c34

琅瑘覺云。廣德腦後添丁。
悟空眼中拔楔。雖然善順機宜。
敢保他家未徹。 ^9c42

水庵一頌云。#CB15148;戟門開見墜僊。
廓然身在洞中天。
從茲不復論冬夏。
石爛松枯知幾年。 ^9c46

首山念禪師。僧問如何是佛。
師云新婦騎驢阿家牽。 ^10a2

五祖演云。大眾莫問新婦阿家。
免煩路上波吒。遇飯即飯。
遇茶即茶。同門出入。
宿世冤家。 ^10a4

海印信頌云。新婦騎驢阿家牽。
王老空中駕鐵船。
井底掛帆風勢惡。
須彌頂上浪滔天。
　南華昺云。新婦騎驢阿家牽。
萬里滄溟駕鐵船。
參差島嶼分諸國。
彷彿星河共一天。
　文殊道云。新婦騎驢阿家牽。
碧玉羅紋頂上旋。
播土揚塵尋不見。
元來只在舊山前。
　天童覺云。新婦騎驢阿家牽。
體段風流得自然。
堪笑効顰鄰舍女。
向人添醜不成妍。
徑山杲云。新婦騎驢阿家牽。
步步相隨不著鞭。
歸到#CB15148;堂人不識。
從今懶更出人前。 ^10a8

長慶稜禪師有時云。
寧說阿羅漢有三毒。
不說如來有二種語。
不道如來無語。只是無二種語。
保福云。作麼生是如來語。
師云聾人爭得聞。
福云情知汝向第二頭道。
師云作麼生是如來語。
福云喫茶去。 ^10a26

雲居錫云。甚麼處是長慶向第二頭道處。 ^10a34

雪竇顯頌云。頭号第一第二。
臥龍不鑑止水。無處有月。
波澄有處。無風浪起稜禪客。
稜禪客。三月禹門遭點額。
　白雲端云。不說如來有二語。
三三為九須重數。
何謂聾人爭得聞。
狐喪未免還歸主。
佛鑑懃云。無是無非歸掌握。
有聞有見隔關山。
始知一種如來語。
不在世人情斛間。
　南華昺云。第一頭。
第二頭。清風明月兩悠悠。
將軍戰馬今何在。
野草閑花滿地愁。 ^10a36

天彭禪師。僧問如何是佛。
師云。親切不離家。
寂寞不當戶。 ^10b4

禾山方云。天彭與麼說話終成滲漏。
且道三種滲漏中。
墮在那種滲漏。要會麼。
無身有事超岐路。
無事無身落始終。 ^10b8

投子青頌云。白雲時映舊山青。
竹鎻薄煙露幾莖。
虗室夜寒秋月逈。
鴈回遙聽可三更。 ^10b14

九峯處禪師。僧問。
承聞和尚有言。諸聖間出祇是傳語人。
是不。師云是。云。世尊一手指天一手指地云天上天下唯我獨尊。
和尚為甚麼却喚作傳語人。
師云。祇為一手指天一手指地。
所以喚作傳語人。 ^10b18

丹霞淳頌云。妙相圓明不可親。
奴兒婢子自慇懃。
指天指地稱尊大。
也是傳言送語人。 ^10b26

同安察禪師。僧問如何是天人師。
師云。頭上角不全。
身上毛不出。 ^10b30

丹霞淳頌云。祕殿重幃曉尚寒。
丹墀苔潤未排班。
寶香鳳燭煙雲合。
寂寂簾垂不露顏。 ^10b34

雲住禪師。僧問如何是諸佛師。
師云文殊聳耳。 ^10b38

丹霞淳頌云。無相光中未兆身。
清虗渺邈豈為隣。
一輪明月當軒照。
玉殿蕭蕭不見人。 ^10b40

趙橫山柔禪師。僧問如何是佛。
師云平地望高坡。 ^10b44

投子青頌云。江山歷盡幾施功。
方得逢人話背同。
春到洞庭南壁岸。
鳥啼西嶺月生東。 ^10b46

曹山霞禪師。僧問佛未出世時如何。
師云曹山不如。云出世後如何。
師云不如曹山。 ^10c2

五祖演云。若以世諦觀之。
曹山合喫二十棒。
若以祖道觀之。白雲合喫二十棒。
然雖如是。棒頭有眼。
兩人中一人全肯一人全不肯。
若人點檢得出。許你具半隻眼。
　天童覺云。佛與曹山賓主互換。
出世不出世各具一隻眼。
未有長行而不住。
長住而不行。還會麼。
幽洞不拘關鎻意。
縱橫那涉兩頭人。
　松源岳云。輟己讓人。
弄巧成拙。出世未出世。
虗空裏釘橛。曹山有沒量罪過。
冶父亦有沒量罪過。
汝等諸人還檢點得出麼。
一東二冬。叉手當胷。
玉泉璉云。火燒荊棘三千界。
鐵鑄浮屠百萬層。
投子青頌云。月隱青山瑞氣高。
梧藏丹鳳覰無寥。
無端石馬潭中過。
驚起泥龍翻海潮。 ^10c6

五祖戒禪師。僧問如何是佛。
師云踏著秤槌硬似鐵。 ^10c30

雲峰悅頌云。踏著秤槌硬似鐵。
幪幢禪和猶未瞥。
三冬嶺上火雲生。
六月長天降大雪。
　白雲端云。踏著秤槌硬似鐵。
此時有理不能說。
新羅國裏火星飛。
直向雲門指上熱。
　天寧璉云。信步紅塵裏。
無人問短長。歸來天欲暮。
片月照滄浪。 ^10c32

法華舉禪師。僧問如何是佛。
師云蘆芽穿膝。 ^10c42

海印信頌云。信手拈來如掣電。
全機大用疾如風。
放行一句通消息。
後夜猿啼在亂峯。 ^10c44

法華示眾云。釋迦不出世。
達磨不西來。佛法徧天下。
談玄口不開。 ^10c48

徑山杲云。作賊人心虗。 ^11a4

慈明圓禪師。僧問如何是佛。
師云水出高源。 ^11a6

師自頌云。水出高源也大奇。
禪人不會眼麻彌。
若也未明泥水句。
燈籠露柱笑嘻嘻。
　正覺逸云。慈明為水出高源。
天下禪僧走似煙。
只聽清聲來耳畔。
不知流洛那峯前。
　溈山秀云。衝斷雲根迸石來。
冷冷千古下崔嵬。
未明滴滴朝宗意。
聽取春深動地雷。
　地藏恩云。高源水出曉晴天。
對答臨機豈偶然。
衲子不知流落處。
一尋寒木破溪煙。 ^11a8

大愚芝禪師。僧問如何是佛。
師云鋸解秤槌。 ^11a22

白雲端頌云。鋸解秤槌無縫罅。
風吹日炎朝復夜。
雖然不許亂商量。
一任稱提遶天下。
　鼓山珪云。鋸解秤槌渾似鐵。
大愚老子曾饒舌。
水流#CB00589;下太忙生。
雲在嶺頭閑不徹。
　徑山杲云。問佛如何是。
宗師即便酬。秤槌將鋸解。
言外度迷流。 ^11a24

楊岐會禪師。僧問如何是佛。
師云三脚驢子弄蹄行。
云莫只這便是。師云湖南長老。 ^11a34

應庵華云。大小楊岐話作兩橛。
且道薦福為人眼在甚麼處。
　松源岳云。大小楊岐被這僧靠倒。
　白雲端頌云。三脚驢子弄蹄行。
奉報行人著眼睛。
草裏見他須喪命。
只緣踢踏最分明。
　保寧勇云。前步高兮後步低。
動頭搖尾三隻蹄。
騎閙市。人東西。湖南更有須菩提。
　佛鑑懃云。三脚驢子弄蹄行。
騏驥追風趂不前。
踏破化城無覔處。
湖南長老重加鞭。
　佛性泰云。三脚驢子弄蹄行。
步步蓮花襯足生。
堪笑草中尋覔者。
不知芳樹囀春鶯。
　鼓山珪云。三脚驢兒惑殺好。
長放後園教喫草。
等閑牽去向人前。
踢倒湖南瞎長老。 ^11a38

圓悟勤禪師。僧問如何是佛。
師云口是禍門。 ^11b12

鼓山珪頌云。的的當陽句。
明明箭後路。著靴人喫肉。
赤脚人趂兔。　徑山杲云。
口是禍門。電激雷奔。
娑竭出海。震動乾坤。 ^11b14

老宿。僧問如何是佛。
宿云不封不樹。 ^11b20

法華舉云。大眾會麼。
若不會。重下注脚去也。
不封不樹以棘欒。 ^11b22

智門祚禪師。僧問如何是佛。
師云踏破草鞋赤脚走。
云如何是佛向上事。
師云拄杖頭上挑日月。 ^11b26

雪竇顯云。千兵易得。
一將難求。　南堂靜云。
問又問得好。答亦答得奇。
今日或有人問。踏破草鞋赤脚走意旨如何。
只向道碧潭深處清秋月。
拄杖頭上挑日月。
又作麼生。紫羅帳裏撒真珠。
然雖如是。此猶是讚歎之語。
却如何是佛。一池菡萏蓮。
兩株清瘦栢。如何是佛向上事。
長向僧家庭。何勞問高格。
又頌云。踏破草鞋赤脚走。
胷中憤氣衝牛斗。
須彌頂上擊金鐘。
百戰場中獅子吼。 ^11b30

五祖演禪師。僧問如何是佛。
師云肥從口入。又云。
露胷跣足。 ^11b46

佛鑑懃頌云。老去眉鬚似雪霜。
元來習氣尚難忘。
少年無限傷心事。
一度思量一斷腸。 ^11c2

五祖示眾云。釋迦彌勒猶是他奴。
且道他是阿誰。 ^11c6

南堂靜頌云。老年經節﨟。
樂事甚悠悠。不及兒童日。
都來不解愁。 ^11c8

薦福古禪師。僧問如何是佛。
師云莫莫。又問如何是祖師西來意。
師云莫莫。 ^11c12

松源岳頌云。莫莫。
拈出一條斷貫索。
任從我佛及眾生遼天鼻孔穿却。 ^11c16

雪竇。僧問如何是佛。
師云四山圍繞。 ^11c20

南花昺頌云。狂狗逐塊。
瞎驢趂隊。只許我知。
不許你會。 ^11c22

佛巖禪師。僧問如何是佛向上事。
師云螺髻子。云如何是佛向下事。
師云蓮花座。 ^11c26

正覺逸頌云。螺紋頂髻蓮花座。
香象嚬呻獅子吼。
流落人間三百年。
塞斷天下衲僧口。 ^11c30

楊岐會禪師。僧問撥塵見佛時如何。
師云東方來者東方坐。 ^11c34

白鹿顯禪師。僧問如何是無相佛。
師云灘頭石獅子。
云意旨如何。師云。
有心江上住。不怕浪淘沙。 ^11c38

三十六萬億一十一萬九千五百同名同號阿彌陀佛。 ^11c42

或庵體頌云。竹溪煙絕雨纔通。
無數深紅聞淺紅。
山店落英春寂寂。
青旗吹動柳花風。 ^11c46

澄慧端禪師。僧問如何是佛。
師云泥揑金裝。云如何是法。
師云海口難宣。云如何是僧。
師云剃頭洗鉢。云向上更有事也無。
師云不妨惺惺。 ^12a2

保福殊禪師。僧問如何是佛。
師云巧#CB15148;不似。
云如何是法。師云巧說不出。
云如何是僧。師云鬅頭跣足。 ^12a8

道吾能禪師。僧問如何是佛。
師云毀著不嗔。云如何是法。
師云讚著不喜。云如何是僧。
師云剃除鬚髮。 ^12a12

九峯#CB05418;禪師因洞山問。
祖祖相傳合傳何事。
師云。釋迦慳。迦葉富。
山云如何是釋迦。
慳師云無物與人。
云如何是迦葉富。
師云國內孟甞君。
云畢竟傳底事作麼生。
師云百歲老兒看夜燈。 ^12a16

禾山方云。洞山雖則尋流討源。
未免黏牙滯齒。#CB05418;禪師可謂據令而行。
畢竟翻成露布。若此見得。
水到渠成。其或未然。
切莫向燈影中行。 ^12a24

丹霞淳頌云。寂光影裏現全身。
貴異天然逈出倫。
家富兒奴偏得力。
夜分燈光照西隣。 ^12a30

大光誨禪師。僧問達磨是祖不。
師云不是祖。云既不是祖又來作箇甚麼。
師云為汝不薦。祖云薦後如何。
師云方知不是祖。 ^12a34

丹霞淳頌云。少林續焰事堪奇。
﨟夜梅開雪後枝。
黃蘗昔年曾有語。
大唐國裏沒禪師。 ^12a40

趙州諗禪師。僧問牛頭未見四祖時如何。
師云飽柴飽水。云見後如何。
師云飽柴飽水。 ^12a44

汾陽昭頌云。古人抱志坐牛頭。
信師就話示無休。
飽柴飽水安心靜。
真正無私是趙州。 ^12a48

楊岐會禪師。僧問少林面壁意旨如何。
師云西天人不會唐言。 ^12b4

白雲端頌云。天高地逈非難見。
水闊山重不易論。
萬古八風吹不入。
西天人不會唐言。 ^12b8

永安靜禪師。僧問牛頭未見四祖時如何。
師云。異境靈松。覩者皆羨。
云見後如何。師云。
葉落已枝摧。風來不得韻。 ^12b12

丹霞淳頌云。寶杖親携掛翠纓。
徘徊常遶玉階行。
轉身就父無標的。
拈却花冠不得名。 ^12b18

五祖演禪師。僧問如何是臨濟下事。
師云五逆聞雷。云如何是雲門下事。
師云紅旗閃爍。云如何是溈仰下事。
師云斷#CB15156;橫古路。
云如何是曹洞下事。
師云馳書不到家。
僧作禮。師云何不問法眼下事。
云留與和尚。師云巡人犯夜。 ^12b22

鼓山珪頌五逆聞雷云。
從來五逆怕聞雷。
不似大蟲看水磨。
孤峯頂上要同行。
十字街頭還共坐。 ^12b32

徑山杲云。五逆聞雷。
曾參顏回。一粒豆子。
#CB15090;出冷 #CB01926;。 ^12b36

護國元禪師。僧問如何是臨濟宗。
師云殺人活人不眨眼。
云如何是雲門宗。
師云頂門三眼矅乾坤。
云如何是溈仰宗。
師云推不向前約不向後。
云如何是法眼宗。
師云箭鋒相敵不相饒。
云如何是曹洞宗。
師云。手執夜明符。
幾箇知天曉。 ^12b40

羅漢宗禪師。僧問祖師未來時如何。
師云。海分千派浪。
地#CB15072;萬重山。
云來後如何。師云。
片雲生晚谷。明月下堂堦。
other:: 
## 法身
法身 ^12c2

仰山寂禪師。僧問法身還解說法也無。
師云。我說不得。別有一人說得。
云說得底人在甚處。
師乃推出枕子。溈山聞乃云。
寂子用劒刃上事。 ^12c10

應庵華云。若是劒刃上事。
仰山何曾會用。忽有箇衲僧出來問章山。
法身還解說法也無。
只向他道我說不得。
別有一人說得。又問說得底人在甚處。
只對他道三生六十劫。
　松源岳云。仰山尋常一條脊梁硬似鐵。
破這僧連拶兩拶。
便乃四稜榻地。溈山一期忍俊不禁。
不知失却一隻眼。
忽有僧問冶父。法身還解脫法也無。
便與攔#CB05577;一踏踏倒。
教伊起來作箇灑灑落落底漢。
不見道犀因翫月紋生角。
象被雷驚花入牙。 ^12c16

乾峯禪師上堂云。
法身有三種病二種光。
須是一一透過始得。
須知更有照用同時向上一竅。
雲門出眾云。庵內人為甚不見庵外事。
師呵呵大笑。門云猶是學人疑處。
師云子是甚麼心行。
門云也要和尚相委。
師云直須與麼始解穩坐。
門應諾諾。 ^12c34

雪竇顯云。若明得褒貶句。
未必善因而招惡果。
溈山果云。乾峯平地生堆。
韶石因風起浪。雖然合水和泥。
千古叢林榜樣。既是合水和泥。
為甚麼却是叢林榜樣。
不入洪波裏。爭見弄潮人。
　四祖登云。乾峯布漫天網打鳳羅龍。
格外清規為尋知己。
雲門酒逢知己飲。
詩向會人唫。也是利動君子。
要見二大老麼。好手手中誇好手。
一條拄杖兩人舁。 ^12c44

白雲端頌云。鋪主將鍮試寶人。
謂言難似此金真。
實人拂袖先行去。
滿面慚惶不敢嗔。
　佛性泰云。垂鈎四海釣獰龍。
格外玄談知己從。
相見披衫帶席帽。
不妨把手上高峯。
　楚安方云。三種病兮二種光。
法身於此露堂堂。
時人不會箇中意。
猶把法身謾度量。
　欽山方云。三種病兮二種光。
衲僧於此共商量。
商量得到無疑地。
野草閑花滿地香。 ^13a10

雲門偃禪師。僧問如何是透法身句。
師云北斗裏藏身。 ^13a24

徑山杲云。雲門老人恁麼道。
只答得法身句。未答得透法身句。
今日或有人問徑山。
如何是透法身句。
即向他道蟭螟眼裏放夜市。
大蟲舌上打鞦韆。
玉#CB00589;林頌云。
北斗藏身為舉揚。
法身從此露堂堂。
雲門賺殺他家子。
直至如今謾度量。
　慈明圓云。南北東西萬萬千。
乾坤上下廣無邊。
相逢相見呵呵笑。
屈指擡頭月半天。
　雪竇顯云。老倒雲門泛鐵船。
江南江北競頭看。
可憐無限垂鈎者。
隨例忙忙失釣竿。
　五祖演云。何事文星與酒星。
一時分付與先生。
高吟大醉三千首。
留與人間伴月明。
　無盡居士云。透出毗盧頂上光。
夜來星轉斗中藏。
禪家不掐天師訣。
也解交乾步踏岡。 ^13a28

雲門。僧問如何是法身。
師云六不收。 ^13b4

雪竇顯頌云。一二三。
四五六。碧眼胡僧數不足。
少林謾道付神光。
卷衣又說歸西竺。
西竺茫茫無處尋。
夜來却對乳峯宿。
　白雲端云。六不收兮調最新。
能欹何待繞梁塵。
和風滿檻花千樹。
不換乾坤別是春。
　圓悟勤云。一不立。
六不收。突然那更有蹤由。
無限青山留不住。
落花流水太悠悠。 ^13b6

雲門。僧問如何是清淨法身。
師云花藥欄。云便與麼去時如何。
師云金毛獅子。 ^13b18

雪竇顯著語云。太無端。
　天童覺云。賊來須打。
客來須待。雲門雪竇二俱作家。
這裏莫有便與麼去者麼。
切忌撞頭磕額。 ^13b22

雪竇頌云。花藥欄。
莫顢頇。星在秤兮不在盤。
便與麼。太無端。金毛獅子大家看。
　雲溪恭云。是處三春花藥欄。
五湖禪客不須看。
尋枝摘葉應難會。
牙爪分明子細觀。
　枯木成云。遊子奔馳不少安。
但知門外逐欹歡。
自家田地荒來久。
只看人間花藥欄。
　佛智裕云。清淨法身拖藥欄。
眉毛刺倒須彌山。
誰將玉笛傳凄怨。
吹過蘆叢明月灣。 ^13b28

雲門。僧問如何是法身向上事。
師云。向上與汝道即不難。
作麼生會法身。云請和尚鑑。
師云。鑑即且致。作麼生會法身。
云與麼與麼。師云。
這箇是長連床上學得底。
我且問汝。法身還解喫飯麼。
僧無對。師云須知是學語之流。 ^13b42

雪竇顯云。將成九仞之山。
不進一簣之土。過在甚麼處。
梁山庵主云。雲門直得入泥入水。
　玄覺云。喚甚麼作飯。
　圓悟勤云。雲門可謂駈耕夫之牛。
奪飢人之食。權衡佛祖。
龜鑑宗乘。所以後來尊宿各出眼目扶竪大教。
雖然如是。只明得法身邊事。
未明得法身向上事。
且道如何是法身向上事。
域中無向背。閫外有權衡。 ^13c4

南堂靜頌云。韶陽機鋒。
迅雷霹靂。僧問法身。
喫飯不喫。學語之流。
卒說不出。山河大地聊充饑。
四海五湖輕一吸。 ^13c18

雲門云。光不透脫有兩般病。
一切處不明。面前有物是一。
又透得一切法空。
隱隱地似有箇物相似。
亦是光不透脫。又法身亦有兩般病。
得到法身為法執不忘。
己見猶存。坐在法身邊是一。
直饒透得法身去。
放過即不可。子細點檢來。
有甚麼氣息。亦是病。 ^13c24

徑山杲云。不用作禪會。
不用作道會。不用作向上商量。
此是雲門老漢據實而論。
我恁麼道有沒量罪過。
汝若檢點得出。許你具擇法眼。
若檢點不出。且向雲門葛藤裏參。 ^13c34

天童覺頌云。森羅萬象許崢嶸。
透脫無方礙眼睛。
掃彼門庭誰有力。
隱人#CB05577;次自成情。
船橫野渡涵秋碧。
棹入蘆花照雪明。
串錦老漁懷就帀。
飄飄一葉浪頭行。 ^13c42

芭蕉清禪師。僧問如何是透法身句。
師云。一不得問。二不得休。
云學人不會。師云第三度來與你相見。 ^14a2

松源岳以拂子擊禪床云。
還見麼。握土成金猶可易。
變金為土始知難。 ^14a6

投子青頌云。休問維摩臥病城。
靈山空自掩光陰。
流沙欲渡全無難。
莫聽鶯啼在那林。
　西禪需云。一不問兮二不休。
直須識取那鈎頭。
再三回首來相見。
急水波心輥綉毬。 ^14a10

白馬靄禪師。僧問如何是清淨法身。
師云井底蝦蟆吞却月。 ^14a18

黃龍。僧問如何是井底蝦蟆吞却月。
龍云不柰何。云恁麼即吞却去也。
龍云一任吞。云吞後如何。
龍云好蝦蟆。 ^14a22

丹霞淳頌云。九重深密視聽難。
玉殿瓊樓宿霧攢。
爕理盡歸臣相事。
輪王不戴寶華冠。 ^14a28

風穴沼禪師。僧問如何是清淨法身。
師云金沙灘頭馬郎婦。 ^14a32

浮山遠頌云。相逢盡道歸山去。
林下何曾見一人。
回首面南看北斗。
金雞早報五更春。
　海印信云。截鐵之機安可測。
頓開千眼莫能窺。
禪人到此徒名貌。
錯認查梨作乳梨。
　正覺逸云。金沙灘裏馬郎婦。
宗匠臨機發一言。
自笑箭穿紅日影。
孰云斫水不成痕。
　無盡居士云。何年嫁事馬家郎。
鳳枕同歡碧玉床。
回首#CB15148;橋離別苦。
落花流水淚千行。 ^14a36

蟾首座問洞山。佛真法身猶若虗空。
應物現形。如水中月。
作麼生說箇應底道理。
山云如驢#CB15111;井。
座云。是則是。只道得八成。
山云首座作麼生。
座云如井#CB15111;驢。
〔或作曹山問僧〕 ^14b2

瑞巖鴻云。首座始道一半。
洞山方得八成。要得全道麼。
如井#CB15111;井。 ^14b10

枯木成頌云。出路從前無十成。
有言須是脫凡情。
江邊玉女呵呵笑。
嶺上石人側耳聽。
　無為居士云。驢#CB15111;井。
井#CB15111;驢。
五臺何處不文殊。
黃面老人任多口。
未知道得八成無。
　天童覺云。驢#CB15111;井。
井#CB15111;驢。
智容無外。淨涵有餘。
肘後誰分印。家中不蓄書。
機絲不掛梭頭事。
文彩縱橫意自殊。 ^14b14

大龍禪師。僧問。色身敗壞。
如何是堅固法身。
師云。山花開似錦。
#CB00589;水湛如藍。 ^14b26

禾山方云。這僧只有照壁月。
更無吹葉風。若不是大龍全機。
幾乎話作兩橛參。 ^14b30

雪竇顯頌云。問曾不知。
答還不會。月冷風高。
古巖寒檜。堪笑路逢達道人。
不將語默對。手執白玉鞭。
驪珠盡擊碎。不擊碎。
增瑕纇。國有憲章。
三千條罪。　南堂靜云。
色身敗壞世常情。
一點靈光到處晶。
 #CB00589;水如藍花似錦。
法身何處不分明。
　地藏恩云。山花如錦水如藍。
雲在高峯月在潭。
兩箇泥牛闘入海。
行人脫袴杖頭檐。
　佛鑑懃云。山花似錦春長在。
#CB00589;水如藍碧湛然。
信步白雲深處去。
須知別有洞中天。 ^14b34

疎山示眾云。老僧咸通年已前會得法身邊事。
咸通年已後會得法身向上事。
雲門問。承聞和尚。
咸通年已前會得法身邊事。
咸通年已後會得法身向上事。
是不。師云是。門云如何是法身邊事。
師云枯樁。云如何是法身向上事。
師云非枯樁。云還許學人說道理也無。
師云許。云枯樁豈不是明法身邊事。
師云是。云非枯樁豈不是明法身向上事。
師云是。云法身還該一切也無。
師云作麼生不該。
門揩淨缾云還該這箇麼。
師云闍梨莫向缾邊會。
門便你禮。 ^14c4

上方岳云。疎山總是戰爭收拾得。
却因欹舞破除休。
雲門舌上有龍泉。
　徑山杲云。雲門禮拜。
不是好心。 ^14c22

古德頌云。青青掩映松蘿窟。
脩竹超然物外物。
若將脩竹比喬松。
不及喬松老風骨。 ^14c28

烏石靈觀禪師。僧問如何是毗盧師法身主。
師云不道。云為甚麼不道。
師云。我若道即縮却我舌。
我若不道即啞却我口。
其僧舉似洞山。山大展坐具禮拜云。
古佛古佛。 ^14c32

圓悟勤云。猛虎口裏橫身。
毒蛇頭上揩痒。須是作家宗師方有此箇手段。
若不是洞山。洎嶮放過也。
還知落處麼。謂言侵早起。
更有夜行人。 ^14c40

南堂靜頌云。烏石老古錐。
門風能峭絕。有問毗盧師。
開口端的別。齒有齧鏃機。
天無第二月。軟語若金剛。
漚和是生鐵。 ^14c46

廣德延禪師。僧問如何是透法身句。
師云。無力登山水。
茆戶絕知音。 ^15a4

丹霞淳頌云。體妙探玄盡涉程。
爭如野老異中行。
功忘日用平懷穩。
免事君王寵辱驚。 ^15a8

天寧楷禪師上堂云。
法身者理妙言玄。
頓超終始之患。諸仁者。
莫是幻身外別有法身麼莫。
即幻身便是法身麼。
若也恁麼會去。盡是依他作解。
蒙昧兩岐。法眼未得通明。
不見僧問夾山如何是法身。
山云法身無相。如何是法眼。
山云法眼無瑕。所以道吾云未有師在。
忽有人問老僧。如何是法身。
羊便乾處臥。如何是法眼。
驢便濕處尿。更有人問作麼生是法身。
買帽相頭。作麼生是法眼。
坑坎堆阜。若點檢將來。
夾山祇是學處不玄。
如流俗閨閤裏物不能捨得。
致使情關固閉。識鎻難開。
老僧今日若不當陽顯示。
後學何以知歸。勸汝諸人不用求真。
唯須息見。諸見若盡。
昏霧不生。自然智鑑洞明。
更無他物。諸人還會麼。
良久云。珠中有火君須信。
休向天邊問太陽。 ^15a12

丹霞淳頌云。道合平常絕異端。
行人何必歷艱難。
從今莫買孫臏卜。
龜殻無靈不用鑽。
other:: 
## 佛像
佛像 ^15a38

世尊往忉利天為母說法。
優填王思佛。命匠人雕旃檀像。
及至世尊下來。像亦出迎。 ^15a44

五祖演云。諸人且道下來底是出迎底是。
又教中道。如來者無所從來亦無所去。
莫是法身無來去。
化身有來去麼。若人於此見得。
日消萬兩黃金。其或未然。
草鞋錢教甚麼人還。 ^15a48

無邊身菩薩將竹杖量世尊頂。
丈六了又丈六。量到梵天。
不見世尊頂相。乃擲下竹杖合掌說偈云。
虗空無有邊。佛功德亦然。
若有能量者。窮劫不可盡。 ^15b8

五祖演云。大眾。無邊身菩薩說偈且止。
諸人還解自量也無。
若教老僧自量。直是無下手處。
不見古人道。#CB00356;克佛座。
功德難量。盞子燒香。
紫雲靉靆。何故。如是別是一家春。 ^15b14

南泉願禪師因陸亘大夫問。
弟子家中有一片石。
亦曾坐亦曾臥。如今欲鐫作佛也還得麼。
師云得得。陸云莫不得麼。
師云不得不得。 ^15b22

雲巖云。坐即佛。不坐即非佛。
　洞山云。不坐即佛。
坐即非佛。　保福展云。
南泉看樓打樓。雲巖洞山一起一倒。
　五祖戒云。南泉只解移風不解易俗。
雲巖洞山夢中說夢。
　虎丘隆云。南泉雖似鏡之端形。
胡來胡現漢來漢現。
只是不通檢點。當時待他道。
弟子家中有一片石。
亦曾坐亦曾臥。欲鐫作佛得麼。
只對道莫惜高名鐫石上。
維摩傾盡此時心。
　天童覺云。轉功就位。
轉位就功。還他洞上父子。
且道南泉意作麼生。
直是針錐不得。 ^15b28

真如喆禪師頌云。
得與不得。天寬地窄。
坐臥經行。無勞疑惑。
　正覺逸云。問得也道得。
不得還不得。侯白何曾白。
侯黑未是黑。貴池王老師。
天下賊中賊。賊大夫象簡曾拈得。
　黃龍震云。南泉得得。
何似不得。淑人君子。
其儀不忒。　佛眼遠云。
親從家中來。家中何所有。
持此一片石。廣大堅且久。
靈山曾獻佛。帝釋聊舉手。
心中出何物。安樂并長壽。 ^15b46

丹霞然禪師甞到洛京慧林寺。
值天寒。遂於殿中取木佛燒火向。
院主偶見。呵責云何得燒我木佛。
師以杖撥#CB01926;云吾燒取舍利。
主云木佛安有舍利。
師云。既無舍利。更請兩尊。
再取燒之。院主自後眉鬚墮落。 ^15c12

投子青云。不會為客。
勞煩主人。　應庵華云。
諸方商量道。院主忽起疑心而致斯禍。
又云。院主天寒不與丹霞火向。
致令燒却木佛。遂乃眉鬚墮落。
殊不知院主買鐵得金一場富貴。 ^15c20

無盡居士頌云。雪擁巖扉凍不春。
一尊木佛劈為薪。
眼睛動處眉毛落。
為謗如來正法輪。
　投子青云。古巖苔閉冷侵扉。
飛者驚危走者迷。
夜深寒熱汀洲火。
失曉漁家忙自疑。
　佛燈珣云。老倒丹霞燒木佛。
院主眉鬚剛突。出罪過從來做底當。
誰道千虗不愽實。
　楚安方云。覿面難藏向上機。
宗風千古為人施。
銀山鐵壁重重透。
賴有丹霞院主知。 ^15c28

長髭曠禪師初參石頭。
頭問甚麼處來。師云大庾嶺頭來。
云大庾嶺頭一鋪功德成就也未。
師云成就久矣只欠點眼。
云莫要點眼不。師云便請。
石頭垂下一足。師便禮拜。
頭云見甚麼道理便禮拜。
師云如紅爐上一點雪。 ^15c42

玄覺云。且道長髭具眼祗對不具眼祗對。
若具眼。為甚麼請他點眼。
若不具眼。又道成就久矣。
且作麼生商量。法燈代云。
和尚可謂眼昏。　雪竇顯云。
無眼功德有甚麼點處。
　南華昺云。喚作一鋪功德已是強名。
石頭垂下一足。長髭云如紅爐上一點雪。
轉見漏逗。雖然如是。
劒閣路雖嶮。夜行人更多。 ^16a4

保寧勇頌云。一鋪大悲千手眼。
十分圓就未開光。
君看筆下神通現。
更有靈蹤在上方。
　天童覺云。嶺頭功德眼。
倦足等閑垂。紅爐一點雪。
直下廓亡依。　無盡居士云。
國平精奇老石頭。
毫端點出佛雙眸。
破繩床上閑垂足。
兩道神光夜不收。
　智海清云。長髭未向嶺南來。
功德圓成眼已開。
珍重善財回首處。
文殊元不下樓臺。
　草堂清云。撥草瞻風到石頭。
關山重疊路迢迢。
嶺頭功德圓成久。
一點紅爐雪未消。 ^16a18

黃蘗運禪師因裴相國捧一尊像於師前跪云。
請師安名。師召云裴休。
裴應諾。師云與汝安名竟。
裴作禮。 ^16a36

雪竇顯代裴相國當時便喝。 ^16a40

汾陽昭頌云。師前跪托請安名。
驀地當鋒喚一聲。
不是裴公誰敢應。
直教聾瞽也開聽。
　佛印元云。裴相當時忘却名。
被人喚著又惺惺。
不知未具胞胎目。
誰敢塗胡此性靈。
　保寧勇云。五彩糚來掌上擎。
老胡剛為立虗名。
君今欲得超諸祖。
須向金剛頂上行。
　草堂清云。不是心兮不是佛。
黃檗喚出是何物。
裴公從此認虗名。
天下衲僧跳不出。
　楚安方云。捧來前面請安名。
黃檗高高喚一聲。
剖出從前真面目。
從茲佐得國風清。 ^16a42

黃檗因裴相國入大安寺見壁間高僧#CB15148;像。
乃問主僧。真容可觀。
高僧何在。主無語。
裴云此間莫有禪僧麼。
主云。近有一僧投寺執役。
頗似禪僧。即是師也。
裴乃召至。理前話。
師云請相公垂問。
裴云。真容可觀。高僧何在。
師召相公。裴應諾。
師云高僧何在。裴於言下大悟。 ^16b12

應庵華云。大眾。黃檗布縵天網要打衝浪錦鱗。
裴相國坐籌帷幄不妨決勝千里。
諸人若也於此見得倜儻分明。
可謂今之古之。苟或未然。
三尺龍泉光照膽。
萬人叢裏奪高標。 ^16b24

趙州諗禪師示眾云。
泥佛不度水。金佛不度鑪。
木佛不度火。 ^16b32

白雲端云。大眾。趙州老子十二劑骨頭。
八萬四千毛孔。一時拋向諸人懷裏了也。
圓通今日路見不平。
為古人出氣。以手拍禪床一下云。
須知海嶽歸明主。
未信乾坤陷吉人。
參。 ^16b36

雪竇顯頌云。泥佛不度水。
神光照天地。立雪如未休。
何人不雕偽。金佛不度鑪。
人來訪紫胡。牌中數箇字。
清風何處無。木佛不度火。
常思破竈墮。杖子忽擊著。
方知辜負我。　白雲端云。
併却泥佛金木佛。
趙州放出遼天鶻。
東西南北謾擡頭。
萬里重雲只一突。
　鼓山珪云。金佛木佛泥佛。
度鑪度水度火。盡入趙州紅鑪。
烈焰光中煅過。一聲白雪陽春。
萬古無人能和。　徑山杲云。
九十七種妙相。顧陸丹青難狀。
趙州眼目精明。覰見心肝五臟。
禪林類聚卷第二
 ^16b44
