
other:: 仁王護國般若波羅蜜多經卷上科疏卷三
other:: 唐三藏沙門大廣智不空奉　詔譯
author:: 明慈慧寺開山比丘蜀東普真貴述
commentary:: 
△二、頌信忍二：初、正頌信忍三：初、頌初地忍二：
初、頌寄位功能。
orig:: 
　　歡喜菩薩轉輪王，初照二諦平等理，
　　權化有情遊百國，種施清淨利羣生。
commentary::  ^252c11

初句頌寄位。然輪王即以琉璃為輪，若以初地作鐵輪王者，
此權教一途之義。
然既云住百佛剎，豈以鐵輪一天下為定哉？
且三賢初地雖總稱輪王，而亦金、銀、銅、
鐵、琉璃不同，且輪相大小分齊亦別，如鐵輪廣一俱盧合，
銅輪廣二俱盧舍，銀輪廣三俱盧舍，金輪廣四俱盧舍。
據此，若琉璃輪者，則廣應十倍金輪大矣。
盖賢聖分位既有天淵，輪相大小理自懸絕。
俱盧舍即繇旬義。
次句頌所證真如，即徧行真如。
言平等者，謂住平等忍，以無相智照勝義諦，
一相平等，非相非無相故。
三句頌悲心化生。
謂此地寄位輪王，故云權化；住百佛剎饒益眾生，故曰遊。
四句頌所修行。此地於檀波羅蜜中念念常行，
餘非不修，但隨勝言也。 ^252c19

△二、頌入位功德。
orig:: 
　　入理般若名為住，住生功德名為地，
　　初住一心具眾德，於勝義中而不動。
commentary::  ^252c43

初二句，頌此聖位名目不同。
以無分別智，證真如理，依理而入，故名住，言其始也。
以蘊積前法，至於成實，一切佛法，依此而生，
故曰地，言其終也。
然地住兩名，如眼目殊稱。
古以地屬別教，住屬圓教。
正顯圓教初住，正等別教初地，各是一宗之見耳。
故古人有言曰：佛地如王城。
如入王城者，有三人焉。
所行之路，有五百五十里。
一人乘神駿，不俟終日可到。
一人乘蹇驢，十日可到。
一人則足躄，三十日猶不可到。
是三人俱到王城，遲速不同。
所過之路，同一五百五十里也。
漸頓根器入證，佛位亦然。
或經劫方能入證，或一念可能頓超。
頓漸雖異，共修位次一也。
三句，即地住二名合顯。
以住持一心三觀，能具足眾德故。
然住一心，即名住。
具眾德，即名地。據此，則地住二名相同，盖聖言量也。
有謂地住天淵不同者，何哉？
四句，謂此地行於生死，魔不能動故。
離我我所，無怖畏故。
盖勝義中，無有二相，故不動也。 ^253a4

△二、頌二地忍。
orig:: 
　　離垢菩薩忉利王，現形六趣千國土，
　　戒足清淨悉圓滿，永離誤犯諸過失。
　　無相無緣真實性，無體無生無二照。
commentary::  ^253a36

初二句頌此地寄位化生，此即長養大悲利他行。
後四句明斷妄證真，自利功能。
戒即三聚淨戒等。
此地持戒，寂靜純善，離破戒垢，故云清淨圓滿。
然戒相多端，不能悉舉。
大要止持作犯，斷惡防非，調伏三業，各別解脫而已。
華嚴謂十度中戒度偏多，餘非不修，但隨緣隨勝而說。
興心結搆曰故犯，無心造作名誤犯。
此地十善全修，十惡永斷，故名永離諸過。
華嚴又謂此地生草尚護，何肯殺生？
於己一切能捨，何敢不義而取？
妻房亦生厭難，何肯外求邪婬等？
據此則尚不誤犯，豈故犯哉？
上言斷妄，下明證真。
謂此地證最勝真如，此理現前，同異性滅。
真諦無相，俗諦非緣，純一真實之性。
此性真空冥寂，故云無體。
本來現成，故曰無生。
一相平等，故無二照。
言無二者，非特智緣境時，於解常自一，此以如智相即。
又無如外智，亦無智外如，能所泯忘，非如非智，此無二無無二之妙也。 ^253a44

△三頌三地忍。
orig:: 
　　發光菩薩夜摩王，應形往萬諸佛剎，
　　善能通達三摩地，隱顯自在具三明。
commentary::  ^253b26

初二句明寄位行化應形，即隨其願力，
以無量方便，隨眾生心，示以法樂也。
次二句明行修三摩地，即四禪、四空定。
善能者，以此地用無分別智，次第隨順，具足勝定故。
隱顯自在，即得五神通，現身大小，現大則大顯小隱，
現小則小顯大隱，故復云自在。
三明即依無相忍，悉知三世無去無來故。
言明者，以能破三際愚癡故。
然三明即六通中宿住、天眼、漏盡三通也。
此地忍度偏修，亦有所斷所證等文，但頌略耳。 ^253b32

△二、總結信忍。
orig:: 
　　歡喜離垢與發光，能滅色縛諸煩惱。
　　具觀一切身口意，法性清淨照皆圓。
commentary::  ^253b48

初句總結地名，以地位雖三，同修信忍故。
第二句總頌三地所斷煩惱。
色縛即法執，初地斷法執分別，二三兩地漸斷法執俱生。
若細分別，即三種地位各斷一障、二愚。
如起信六染云：謂不斷相應染，得淨心地究竟離故。
此染即六麤中第三相續相，乃法執分別。
又謂分別智相應染，依具戒地乃至無相方便地究竟離故。
此染即六麤中第一智相，乃法執俱生。
所以能滅者，以無相忍觀照色即空故，無明實性即佛性故。
第三句謂起惑造業不出三業，故具觀三業則身心清淨，
守口如瓶，防意如城，自利利他無過誤矣。
言觀者，以了色即空故，三業即實相故。
第四句即所證理無非中道。
有言三諦之理歷然不同，此凡夫二乘之見。
然觀照既是即空即假即中，諦理亦即真即俗即中，
所謂能觀所觀如月印千江，合亦不一，
離亦不分，性智之圓徧如此也。 ^253c6

△三、頌順忍二：初、正頌順忍三：初、頌四地忍。
orig:: 
　　 #CB08504;慧菩薩大精進，
覩史天王遊億剎，
　　實智寂滅方便智，達無生理照空有。
commentary::  ^253c36

初二句，即寄位行化。
此天此剎，即寄位行化之處。
大精進，謂二利不倦。
然此位十度中，精進偏修，故此頌之。
後二句，即能所證實智證理。
然照性雙忘，空有無二，故云寂滅。
方便智，即度生權智。
盖地上二利齊修，非權不能涉俗，非實不能證理，故須二智無生。
理即真如，為實智所證。
空有即真俗二諦，為權智所照。
洞明深入曰達，玄觀徹視曰照，此權實二智之分也。
楞嚴謂此地明極覺滿，如大火聚，一切緣影，悉爍絕故。
此亦實智寂滅，達無生理良證也。 ^253c44

△二、頌五地忍。
orig:: 
　　難勝菩薩得平等，化樂天王百億國，
　　空空諦觀無二相，垂形六趣靡不周。
commentary::  ^254a14

初二句、第四句，頌寄位行化廣大之相；
第三句，頌動靜二相。
盖此地如實觀空，世與出世平等一相，故云諦觀。
下文云：隨順真如清淨平等無差別相，即其義也。
若連下句為義，即以空諦觀，動即寂也；
垂形六趣，寂即動也。
然此諦觀之義，特其一端耳。
若論此地行修斷證一切同異所不能至等義，
頌文太略，故未明也。 ^254a20

△三頌六地忍。
orig:: 
　　現前菩薩自在王，照見緣生相無二，
　　勝義智光能徧滿，往千億土化眾生。
commentary::  ^254a32

初後二句，頌寄位行化之事。
二三兩句，即寄位所修之行。
謂此地得上順忍，住三解脫門，能盡三界集因集業現行麤相。
故此諦觀十二緣生，皆繇著我而有。
實則非有非無，一相無相，即妙湛圓澄，性無二也。
勝義智光，即第六般若度。
此地偏修，故智明圓極無邊，光照萬法矣。 ^254a38

△二、總結斷證。
orig:: 
　　 #CB08504;慧難勝現前地，能斷三障迷心惑。
　　空慧寂然無緣觀，還照心空無量境。
commentary::  ^254a48

初句結名，次句所斷障。
迷心惑，謂於心不解脫故。
起信，謂斷分別智相應染。
此亦指法執俱生。
然法不空寂，繇心生法生故。
心若空寂，法自澄凝一，如何迷心哉？
若細分之，此三地位，各斷一障二愚。
下經云：四地永斷微細身邊見故，五地斷隨小乘樂求涅槃障故，
六地斷三界集因集業麤現行故。
此亦皆迷心之惑，故頌之如此。
三四兩句，謂此三位，得中道觀，不起有無，而觀照諸法也。
空慧寂然，即了一切法空。
正觀凝寂，了無分別，故云無緣。
所謂雖觀空，而不起空想。
第四句，即正觀空時，境不空也。
若一於空，則滯空也。
空而能有，則有而即空。
此正觀之妙也。然觀義多端，非一言能顯。
求其大要，殊途同歸。
天台三觀，有歷別圓融之說。
別觀則先空，次假，後中。
圓觀則舉一即三，言三即一。
然歷別而修，即三賢容有。
圓融而觀，唯十地能修。
今經即圓修義也。
盖以雖觀無生，即還照無量境故。
起信止觀，亦有單修、雙修之異。
所言止者，謂止息一切境界相，隨順奢摩他觀義故；
所言觀者，謂分別因緣生滅法，隨順毗鉢舍那觀義故。
以此二義，漸漸修習，不相捨離，雙現前故。
然單修則正止無觀，正觀無止；雙修則正止即觀，正觀即止。
今經即約雙修義也。
以上句空慧無緣，即觀而止；下句還照諸境，即止而觀也。
若約法界還源觀言之，若以空為門，攝諦智一切皆空，
即真空絕相觀；以無礙為門，攝有無能所而無礙，
即理事無礙觀；以含容為門，攝一多空有而交參，
即境智能所而融通，所謂周徧含容觀也。
問：據上配法界觀，猶是泛指，若的配今，
合同一轍，何如？答：今經空慧寂然時，即有無能所絕相，
同初觀真空義也；今經空慧寂然，還照諸境，
正還照時，一切寂然，同第二觀理事無礙義也；
今經空慧寂然，攝一切能所以溥融，還照諸境時，
含空有心境而相在，同第三觀周徧含容義也。
故知地上聖位，觀照諸法能所理智，必如此也。 ^254b6

△四、頌無生忍三：初、頌七地忍二：初、頌地位行相。
orig:: 
　　遠行菩薩初禪王，住於無相無生忍，
　　方便善巧悉平等，常萬億土化羣生。
commentary::  ^254c22

初、後二句，頌寄位攝化。
二、三兩句，頌二利行：上句自利，下句利他。
故謂此地修無生忍，不見少法生滅之相，
盡真如際，逈超極造，雖隨世間，而恒出世，故云住於無相。
大品云七地深入無生忍是也。
此地住滅起行，住智行悲，示小乘而上修佛慧，
現邪外而奉持正法，故名善巧方便。
然動寂一如，邪正同觀，小大無二，智悲雙行，
俱悉平等，斯亦將證無功用之德，不同六地觀有間斷，故行修如此。 ^254c30

△二頌斷惑分齊。
orig:: 
　　進入不動法流地，永無分段超諸有。
　　常觀勝義照無二，二十一生空寂行。
　　順道法愛無明習，遠行大士獨能斷。
commentary::  ^254c44

隣極第八，故云進入。
第二句明損生，以未度報身故云分段，
盡此一身即入變易，故云永無。
智論謂七地菩薩未捨肉身是也。
而言進入法流方斷分段超諸有者，謂以中道正觀等入法流無復所礙故耳。
諸有即二十五有，盖分段不斷即諸有不超故，此乃預說八地以上功德決定如此。
若以證道，則初地已斷二執麤相，證真觀中不受三界果報宜矣。
今約別論，故七地以後方能如此耳。
無功任運一無間斷，故云常觀。
以此地能入人法雙觀，故真俗同觀色心一致，
勝義諦中不容少異，故無二相。
此句頌所證也。初地至七地各有上中下三品，
斷證即二十一生，亦即每地有入住出三心不同故耳。
然生生之中皆以智觀法性一切空寂，
以此為行，非同觀空滯有等也。
後二句謂斷惑分齊，七地前雖已斷三界惑盡，
而猶己智未滿貪著佛法，故云順道法愛無明習，
至此七地中細現行相皆永斷盡，故云遠行大士獨能斷。
如起信謂分別智相應染，至無相方便地方究竟離故，
即法執俱生至此已盡，而無明隨分亦離，至如來地乃究竟離故。
十地經謂遠行地不名有煩惱者，以一切煩惱不行故，
貪求如來智者未滿足故，即今經順道法愛良證也。 ^255a6

△二、頌八地忍。
orig:: 
　　不動菩薩二禪王，得變易身常自在，
　　能於百萬微塵剎，隨其形類化眾生，
　　悉知三世無量劫，於第一義常不動。
commentary::  ^255a48

初句標名舉位：一、真如心，故名不動；二、
禪王，即寄位之王；得變下，明化生之悲變易。
言自在者，以前無分段，今有變易，古謂改麤身為細質，
易短壽作長年，生死去來如遊戲耳，故云自在。
問：二乘極果出三界苦，受變易生，此教理也。
今八地聖位極無功用道，小乘視之不啻天淵懸隔，云何此位始受變易耶？
答：有二意：一、大乘聖位無別所修，寄二乘法以顯其淺深耳，
如小乘七賢位即同大乘三資糧、四加行也。
小乘須陀洹果目為見道，以初斷見惑入聖流故，大乘初地亦以初證真如同名見道。
小乘二果、三果、四向目為修道，大乘二地至等覺亦目為修道位。
且小之三果名曰不還，以欲界九品思惑盡斷不生下界，
故此名焉，例如大乘七地之永無分段超諸有也。
四果出三界而受變易，亦例如大乘八地受變易而自在化生也。
但小大名目位次之迹則同，而就中證修，
則霄壤有異，斯可以意得。
故曰大無別修，寄小以明也。
二、小乘斷惑證真，唯求脫一三界而已。
趣寂聲聞自利，以變易見修為實事也。
大乘聖位，菩薩利他，故留惑潤生，示入三界，
與民同患，意在行化。
如必欲早斷分段，則智有餘而悲不足，與二乘等矣。
故今八地始受變易身。
然變易名雖同，而小在趣寂，大在度生，又不可以同年而語也。
凡看教者，無再濫也。
二、三句頌住剎化生。
以八地徧不可說大千世界，隨順利益眾生，故特現形同類也。
後二句明智。以一念普觀無量劫，無去來今，
故云悉知，所謂圓觀三世也。
若在邊在中，則法法住相，故有所動。
此地則住修無相，中忍功純，故非二邊能動，所謂一真如心也。 ^255b8

△三頌九地忍。
orig:: 
　　善慧菩薩三禪王，能於千恒一時現，
　　常在無為空寂行，恒沙佛藏一念了。
commentary::  ^255c16

初句頌寄位。二句頌化境，謂此地於一念頃，
於不可說界，答一切眾生問難，能現百萬億恒河沙神力故。
第三句謂此地住上無生忍，滅心心相，
證智自在，雖發真用，常在無為，所謂今時而劫外者也。
如連上句義，則一時普現，恒處空寂，正在無為，
同時千化，即寂而常動，動而常寂者也。
第四句顯智用，恒沙佛藏，不出一心，證智圓徧，
故一念能了，所謂識得一，萬事畢。
下經謂頃刻神力，妙等恒沙，無盡法藏，
利益圓滿，即此義也。 ^255c22

△五、頌寂滅忍二：初、頌下忍位二：初、正頌十地。
orig:: 
　　法雲菩薩四禪王，於億恒土化羣生，
　　始入金剛一切了，二十九生永已度。
commentary::  ^255c38

初句頌寄位，二句頌化境。
然十萬曰億，此地佛土，即以億道恒河沙數之，
可謂世界無邊，眾生無盡。
而普能化者，以一切境界，本來一心，既證心源，
離於想念，則渾一法界，依正俱即一心，
何所不知，何所不化哉。
但眾生妄見境界，不稱法性，心有分齊，不見不了耳。
第三句明斷證極處。
金剛三昧現在前時，未能與等，故云始入。
然此定現前，無明初相擬之，則霧殞霜消，故云一切了。
末句明度生分齊。
始從初地至十地，共三十生。
然二十九生，約已過者言耳。
若第三十生，則現受之身，故置不言。
實則惑盡生忘，妙極果海，在一間耳。 ^255c46

△二、結忍分齊。
orig:: 
　　寂滅忍中下忍觀，一轉妙覺無等等，
　　不動善慧法雲地，除前所有無明習。
commentary::  ^256a18

金剛喻定，住下忍位，以未得真，窮惑盡故。
妙在無明滅處，解脫現前，則逆流而出，
妙同萬物，無等等矣。
所謂無等而能等物也。
三四兩句，結名除障，即總結諸位，以顯圓極也。
謂今之所斷，即前正使之餘習，乃無明之末緣，非極智莫能斷之。
然此皆出於無明，故云習也。 ^256a24

△二、頌上忍位三：初、頌蕩無纖塵。
orig:: 
　　無明習相識俱轉，二諦理圓無不盡。
　　正覺無相遍法界，三十生盡智圓明。
commentary::  ^256a34

初二句，謂上忍位中，障盡理圓也。
依起信，謂以依阿賴耶識，說有無明，不覺而起。
若得無念，本來平等，同一覺故。
是則覺明圓滿，純一無念，無明習相，究竟離故。
根本業識，轉為智體，即如法相，謂轉八識成四智也。
然無明本識，不一不異，故無明盡，而此識轉也。
轉者，即轉八識相應心品之謂。
而識體即智體，何所轉哉？
夫理雖徧於諸法，大要不出真俗。
真俗遮照，同時非二，故又名中佛。
則極證玄源，故云無不盡。
然此理即一心，心明則理何不盡哉？
覺徹心源，不墮有無，故名正覺。
湛然清淨，真空冥寂，故云無相。
然此覺此相，同真際，等法性，故云徧法界。
二死永斷，來去叵得，四智圓明，心識非有，故云智圓明。
亦可此四句，即三德圓備。
初後二句，是解脫德，以惑滅生盡，即解脫故。
二句即般若德，以理非智不證故。
三句即法身德，以無相徧界，是法身故。 ^256a42

△二頌富有萬德。
orig:: 
　　寂照無為真解脫，大悲應現無與等。
　　湛然不動常安隱，光明徧照無所照。
commentary::  ^256b24

此四句不出三身。
初二句，應化身也。
以寂照即逆流而出，故瓔珞云：等覺照寂，妙覺寂照也。
應物無緣，故云無為；憂患不襲，故云解脫。
二句，#CB15072;一切苦，故云大悲；
隨類攝生，故云應現；福慧超絕，故云無等。
此皆應化顯現業用也。
第三句，法身也。清淨離相，猶若虗空，故云湛然；
萬法一如，諸緣匪易，故曰不動；離過絕非，
任運無生，故常安隱。
此皆法身自體如是也。
末句，報身也。梵語毗盧遮那，此云光明徧照。
光明有二：一、身光徧照，二、智光徧照。
此他報身也。光明即說法利生之前相，
故無所照，即攝用歸體，所謂自受用身也。
此皆報身之事故。
然應身雖亦放光，以不同報身光明徧照故，
亦不同自報照而無照故，豈相濫哉？
故知三德具，三身圓，不縱不橫，非伊非圓，其名為佛。
三賢十聖，無此證矣。 ^256b30

△三頌超絕因位。
orig:: 
　　三賢十聖住果報，唯佛一人居淨土。
　　一切有情皆暫住，登金剛原常不動。
commentary::  ^256c8

三賢，即地前三十心。
十聖，即地上十位。
此四十心，是因非果，斷證未圓，同生華藏。
果報土，即實報莊嚴土也。
華嚴說華藏剎海，是舉依果勸樂生信者，
以此法是十地三賢能被之言教，此土是所住莊嚴之依果，
非有他也。第二句，謂妙覺極果，真窮惑盡，
寂光性土，故唯佛住。
盖性土，即法身也。
在依在正，故分異名。
實則依正一源，身土無礙，非佛居而誰居哉？
問：三土亦有淨相，佛何不住，而獨居此法性土耶？
答：凡聖同居一土，凡多聖少。
方便有餘一土，無明未斷。
實報莊嚴一土，猶帶方便，非真淨土。
寂土無此，故佛居也。
三句，謂佛示生化物也。
謂寂光無為，而出真兆聖為物，暫住世間。
故法華云：如來如實知見三界之相，無有生死，
若退若出，亦無在世及滅度者。
此寂光無為境也。
又云：如來則為一切世間之父，於諸怖畏衰惱，
憂患無明，永盡無餘。
乃至云：恒求善事，利益一切，而生三界朽故火宅，
為度眾生生老病死，乃至教化令得阿耨菩提等。
此即暫住應化，受此三界果報也。
以諸佛同為化生，故云皆。
第四句，謂佛證妙極，雖悲化眾生，而智恒湛寂。
所謂無緣慈力，常動常靜，常照常寂，如一月不下降，萬水不上升也。
金剛原者，即證之極處。
所謂通玄峰頂，不是人間，萬境不能移，羣魔不能動。
佛登此地，則十方法界，總現全身，而當處湛然，恒居菩提寶座。
妙哉證也！非大覺世尊，其孰能與於此乎？ ^256c16

△三、頌結讚佛德三：初、頌佛慈蔭物。
orig:: 
　　如來三業德無量，隨諸眾生等憐愍，
　　法王無上人中樹，普蔭大眾無量光。
commentary::  ^257a16

說法利生，莫先三業，故今讚之。
隨類現形，千百應化，此頌身業德無量也。
後頌口意二業，以慈悲無倦，誓願難量，此意業德無量也。
三百餘會雄談，四十九年常說，此口業德無量也。
然皆觀根以示法藥，隨應令得利益，為使均沾溥潤，
一味無差，故云等憐愍。
三四兩句，謂佛慈蔭物也。
聞法則熱惱清涼，見相則福慧作種，所謂慈悲普覆，
神用曠濟，誠十方無涯畔，三際難盡窮，故頌之如此。 ^257a22

△二、頌說法無畏。
orig:: 
　　口常說法非無義，心智寂滅無緣照，
　　人中師子為演說，甚深句義未曾有。
commentary::  ^257a36

初二句即口業，謂佛音一演，具無量義，
非小乘之少義、邪外之無義可比也。
二句即意業，謂性智離妄，觀照無心，非業識之住著、
妄念之執相，故云無緣照。
既口業清淨，意業虗靈，說法利生，根本圓具，故所說句義甚深而未曾有。
此則雷音一震，正信入理，邪異褫魄，得不謂之人中師子乎？ ^257a44

△三頌眾喜頂禮。
orig:: 
　　塵沙剎土悉震動，大眾歡喜皆蒙益。
　　世尊善說十四王，是故我今頭面禮。
commentary::  ^257b6

初句，剎土俱無明，感結此法能斷妄惑，故悉震動如此。
然緊那羅王絃歌一聲，須彌為之湧沒，
況圓音一暢，得不情與無情歸心震動也哉。
二句，眾喜聞法，慶幸無量，得其利益，功德咸臻也。
三句，人天共仰云世尊，入理深談曰善說。
十四王，即三賢十聖，以寄位作王故。
末句，即結讚歸信懇切也。
頭面作禮，非止稽首再拜而已。 ^257b14

△三、時眾獲益。
orig::  ^257b26

爾時，百萬億恒河沙大眾，聞佛世尊及波斯匿王說十四忍無量功德，
獲大法利，聞法悟解，得無生忍，入於正位。
commentary::  ^257b28

無生忍七地方得，九地究竟得故。
入正位有二：一人空位，二法空位。
大約諸教證真之位，如普賢觀明無生入正位是也。 ^257b34

△三、如來讚述二：初、讚能說甚深二：初、指王昔迹。
orig::  ^257b38

爾時，世尊告大眾言：是波斯匿王已於過去十千劫龍光王佛法中為四地菩薩，
我為八地菩薩，今於我前大獅子吼。
commentary::  ^257b42

指王昔迹者，欲明遠因，示前讚頌不妄也。
龍光佛，即釋迦匿王，因地宗師也。
過十千劫，明往因綿遠也。
四地即#CB08504;慧，八地即不動。
然四地明極覺滿，爍絕緣影，故於般若深入如此。
八地得其全體，一真凝常，故超前位也。
今佛已果滿，而王位幾十地。
何則？盖師子吼名決定說，若非位階十地，
不堪此名，而佛亦不以此讚嘆也。
淨名嘆十地菩薩能師子吼，名聞十方，亦此義也。 ^257b48

△二、印王勝解。
orig::  ^257c14

如是，如是，如汝所說，得真實義不可思議，唯佛與佛乃知斯事。
commentary::  ^257c16

言如是者，印其解悟合理也。
再言如是者，深印許其不妄也。
謂冥符聖心玄解般若，復云如汝所說，盖深許之也。
得真下，讚深入，謂般若妙慧正修不出五忍，
而五忍即妙慧之坦道，故王頌說斯為得義，
謂真實者即不妄不變之稱，故此義非口所宣，
非義可測，誠難思議也。
夫諸佛不證極玄源，無以同知，匿王不深入堂奧，
無此開闡，然則匿王殆同佛地乎？
其為般若發起，信不疑矣。 ^257c20

△二、嘆所說甚深三：初、正讚所說三：初、
讚不可思議二：初、指法難思。
orig::  ^257c34

善男子！此十四忍，諸佛法身、諸菩薩行，
不可思議、不可稱量。
commentary::  ^257c40

初句總標指體，謂忍為因果行證之體也。
上品寂滅忍，圓證無生，真際平等，為功德所依，
佛佛不易此道，故曰諸佛法身。
四忍修斷，位位增明，一切化法，地地殊勝，
以諸賢聖同依此忍，故曰諸菩薩行。
此果此因，若修若證，皆不離性，亦不即性，
非心口之境界，故不可思議，非方隅之分齊，故不可稱量。 ^257c44

△二、假徵廣釋三：初、就佛化身明不思議。
orig::  ^258a8

何以故？一切諸佛皆於般若波羅蜜多中生、
般若波羅蜜多中化、般若波羅蜜多中滅，
而實諸佛生無所生、化無所化、滅無所滅，
第一無二，非相非無相、無自無他、無來無去，如虗空故。
commentary::  ^258a10

初句徵意，謂行證於修則妙，於證則深。
何以結屬此忍，而又云難以名言形狀耶？
一切下，釋也。謂以生、滅、化三不離般若，釋成不思議也。
言中者，古疏作二釋：一、謂其中之中，則一切諸佛雖有生、
滅、化三，皆不離其中；二、謂中道之中，則雖生、
滅，無非中道，亦猶佛常好中，如生中天、
滅中夜、明中道等也。
愚謂二義中，後義切當。
盖中道之中，即指般若妙慧為中道，故經一一皆云般若中生、
滅、化也。然生即示現王宮，滅即入寂雙林，化即四十九行化之事。
如依水起波，波不離水；依體起用，用不離體。
故知般若無相，依俗而明；法身無形，為物示現。
凡此皆明建立幻有，而示化身不生、滅也。
而實下，正以法身蕩相明真空，釋成不思議也。
前以中道妙慧約俗，則建立無量；今約真，則湛然總空。
故能無生而生，生即無生，生生者無生；
無化而化，化而無化，化化者無化；無滅而滅，
滅而無滅，滅滅者無滅。
此皆第一義諦，空諸所有，一無住著也。
當知即立而遣相不有，故非相；即蕩而建化非空，故非無相。
中道妙慧，於斯顯矣。
孰得思議哉？無自下，覆疏上義。
謂彼、我兩忘，故無自、他。
既無自、他，則化之有、無不必論矣。
生、滅雙斷，故無去、來。
既無去、來，則相之存、泯亦不必言矣。
此皆般若妙慧中道。
無二之中，求自、他而不有，方顯無生；迹去、
來而非存，是稱絕待。
故淨名云不來相而來，不見相而見者，此也。
如虗空故，喻也。此釋上生、無所生等義。
盖以虗空體非羣相，即非相義；不拒諸相發揮，
即非無相義；本一體而徧在色、非色處，
即無自無他義；原常在而渾一貫古貫今，即無來無去義。
故云如虗空故。然則斯喻極成，此法頓顯。
般若妙慧，觸目昭然。
孰能思議者哉？ ^258a18

△二、就眾生明不思議二：初、正釋難思三：
初、人法對辨明不思議二：初、正明法空。
orig::  ^258b28

善男子！一切眾生性無生滅，由諸法集幻化而有，
蘊、處、界相無合無散，法同法性寂然空故。
commentary::  ^258b32

三祖云：境繇能境，能繇境能。
盖繇不了能所如幻，故心境互為緣起。
庸知心生法生，心滅法滅，人法二執，當體全空者哉。
故此人法對辨，以明一切皆空也。
實相凝寂，不屬有無，故云性無生滅。
因緣和合，虗妄名生，故云繇諸法集等。
蘊處下，指三科非因非緣，本如來藏妙真如性也。
然此三科，該一切法，以約自他共求，了不可得，故云無合。
亦不離自他共而有相，故云無散。
又因緣別離則無合，因緣和合故無散。
幻妄稱相，性真一如，故同法性。
此性離相，一塵不泯，故云寂然空也。 ^258b36

△二明人空
orig::  ^258c6

一切眾生自性清淨，所作諸行無縛無解，
非因非果非不因果，諸苦受行煩惱所知我相人相，知見受者一切空故。
commentary::  ^258c8

此初，就義相以顯人空也。
自性清淨，指體即實相。
般若謂此真體離言說相，離心緣相，凡聖不立，
染淨皆空，一切諸相皆遣蕩故。
諸行，指世出世業行也。
人天修持戒善是行，二乘諦緣觀斷是行，
菩薩二利齊修、悲智雙運是行。
故約建化門中，則世業是縛，以餘有集因故；
出世是解，以斷證增上故。
然真性皆空，故縛脫不有。
非唯此不有，即凡聖同源之境，縛脫無二之性亦無矣。
自性離集離苦，故非因果。
雖非因果，而因果宛然。
故又拂云：非不因果。
淨名謂無我、無造、無受者，善惡之業亦不忘此也。
問：據此中縛脫因果諸行等言，則是法空，何判為人空耶？
答：雖似法空，盖約能執邊說。
以縛脫因果不自有，繇妄執故有，妄執即人也。
故古云：境不自境，繇心故境。
況下文接連我人等相言之，故知是明人空也。
諸苦下，約妄惑以顯空也。
受有苦受、樂受、捨受之別，於苦亦有苦苦、
壞苦、行苦之殊。盖苦受名苦苦，樂受名壞苦，捨受名行苦。
然此三受，皆眾生於境妄領為實有，為諸受同一虗妄故。
續諸生死，名煩惱障。
礙正知見，名所知障。
然此二障，亦名事障，以於世事生著故。
亦名理障，於真空處生著故。
此皆以無明為體，翳惑妙明，而成此二障。
故於般若，一皆空之。
我人知見等，即總空四相也。
四相有二：一、約圓覺智境說，即任運執我，名我相。
心存妙悟，名人相。
了迹迹生，名眾生相。
潛續如命，名壽者相。
二、約金剛識境說，我是自在之名，人為主宰之稱。
眾生取續前義，壽者取接後名。
此二四相，淺深不同，總是人執，故皆空之。
問：此處不言四相，止云我人知見等，何釋為四相耶？
答：四相之名，即而不離。
既有我人等名，豈無眾生壽者二相，況知見等。
言約人執四相而說受者，亦即四相為能受者也。
故釋以四相，於理允當。 ^258c14

△二、境智合辨明不思議二：初、辨境空。
orig::  ^259a26

法境界空，空、無相、無作，不順顛倒、不順幻化，
無六趣相、無四生相、無聖人相、無三寶相，如虗空故。
commentary::  ^259a30

此初，依境明空。所謂一切有為法無不是空者，故總云法境界空。
空無下，別以三空門空之。
謂實相凝寂，萬法都泯，故云空。
一切既空，則一異等相求之叵得，云無相。
既空無相，則有漏業習更不復造，云無作。
然此三空門，天台大師約觀四諦而說。
凡夫執有，二乘執空，墮於本末二種顛倒，故云顛倒。
菩薩不執二邊，了法如幻，遊戲幻海，度脫幻生，
以空花為佛事，以水月作道場，然亦未免著於中也。
今般若、正智二邊不立，中道離相，故總云不順。
古云：迷時三界有，悟後十方空。
三界既無，四生何有？
然古解十方即十法界，對凡說聖，有縛脫相。
凡既不立，聖從何安？
故又云：無三寶，有住持、別相、同體之異。
今謂此心既自離照、離軌持、離和合，故無同體三寶。
同體尚無，住持、別相皆成金屑，故亦空之如虗空故。
一句設喻合顯也。
宗鏡明虗空有十義：一、無障礙，二、周徧，
三、平等，四、廣大，五、無相，六、清淨，七、不動，
八、有空，九、空空，十、無得。
然此十法亦有十義具足，故引淺況深，乃云如也。
問：法喻十義，極成無過。
法喻相如，配義安在乎？
答：凡聖皆空，即虗空之無礙、平等、周徧等之義，觸類而推也。
則不順二句之義，亦皆具十。
盖不順二邊並及中道，即周徧、平等、清淨、不動等義故。 ^259a34

△二、辨智空
orig::  ^259b28

善男子，甚深般若無知無見，不行不緣，
不捨不受，正住觀察而無照相，行斯道者如虗空故。
法相如是，有所得心、無所得心皆不可得。
commentary::  ^259b30

此文有三：一、甚深下，明觀照不得。
肇公云：實而非有，虗而不無，存而不可論者，其唯聖智乎？
乃至云而無照相是也。
彼廣設問答，發明般若無知，極盡玄微，即此中甚深般若也。
言甚深者，以所觀人法二空，故能觀照者亦甚深矣。
無知下，明般若空也。
盖所觀既空，能觀亦離。
故觸境而智體常凝，故無知；了法而慧明若昧，
云無見；心路泯絕，云不行；觀緣並寂，云不緣；
虗受照應，云不捨；了罔陳習，云不受。
所以不行等者，以正住觀察能所不可得故，豈是土木無心而言不知不見乎？
亦以般若無知而無所不知者也。
二、行斯下，舉喻顯空。
謂以般若智體能所俱空，故行般若者亦泯絕無相，然無非般若也。
者字指人，行字即心，經云行甚般若之行也。
三、法相下，合明俱空。
謂般若皆空，非有無故，故二俱不可得也。
盖以有心即作意妄緣，無心即任運空寂。
然此義亦如起信明真如云：此真如體無有可遣，
以一切法悉皆直故，即今無心不可得義。
又云：亦無可立，以一切法皆同如故，即今有心不可得義。
況般若即一切法，如清涼池，豈得在無心？
又況般若離一切相，如大火聚，豈得在有心？
故知不可思議也。 ^259b36

△三、結上四義，總顯難思。
orig::  ^259c28

是以般若非即五蘊、非離五蘊，非即眾生、
非離眾生，非即境界、非離境界，非即行解、非離行解。
commentary::  ^259c30

有所得心不得，則知般若非即一切法也；
無所得心不得，則知般若非離一切法也。
是故般若之為體也，亡然存然，不可得而名焉，故總結云難思議。
夫此難思難議，唯佛能知，唯匿王能說，信矣。
然此五蘊等相，即牒結前文。
五蘊，即牒前蘊界處相下一段；眾生，即牒前一切眾生下一段；
境界，即牒前法境空下一段；解，即牒上善男子下文；
行，即牒前行斯道者下一段。
此不可不知也。問：古今判教者，率以般若為空宗始教，非終頓圓實之旨。
今觀即離不住，有無不得，非即中道不住不離之旨耶？
且教有般若，與真如佛性果無二無別乎？
答：般若談空，稱為始教，古今確見一空而不可易者。
然以般若大抵破相為宗為始可爾，必執般若為空無中道者，
實不可也。盖古今判教，不拘一部，但一部之中，
有有有空，即隨義淺深判之。
今此不即不離之旨，即圓實之旨，謂般若為終教可矣。
若必執即離中道，成立般若為空宗者，
而於圓實空義，亦可執為中道妙旨乎？
故知一部之中，有多教焉；一教之內，含多部也。
必以此經為空者，是謂膠柱之見也。
又真如佛性，與般若實相同而不二。
何者？盖正因佛性，即實相般若；了因佛性，
即觀照般若；緣因佛性，即文字般若。
又離相真如，即正因與實相也；依言真如，
即觀照了因、文字緣因也。
是知佛性真如，既遮照即離以顯中，則知般若亦有無存泯叵測而顯妙。
故知般若空空之中，而有妙有，豈獨執為一空者乎？ ^259c34

△二、總結名義。
orig::  ^260a36

如是等相不可思量。
commentary::  ^260a38

釋文如前。
△三、雙結因果名不思議。
orig::  ^260a40

是故，一切菩薩摩訶薩所修諸行未至究竟而於中行，
一切諸佛知如幻化得無住相而於中化，故十四忍不可思量。
commentary::  ^260a42

此文有三：是故下，一、因位難思。
謂不可以眾生境界智解於般若中行，則知般若難以思議。
既難思議，故許一切菩薩從始至終於中行之，所謂般若即一切行藏也。
故經云三賢十聖忍中行，然忍體即般若也。
心經依無所得故菩薩斷妄證真究竟涅槃，
起信謂一心三大一切菩薩皆乘此法到如來地，皆同此義。
所謂般若能護十地行者，信哉！
一切下，二、果位難思。
謂佛佛一道，故云一切。
然皆住般若妙觀，故無化而化、化而無化，難思議也。
就中知如幻化即觀生體空，得無住相即不住行化，故知般若為一切佛藏也。
前謂唯佛一人能盡源，雖言五忍之寂滅上品，而忍體亦不離一般若矣。
心經謂諸佛以無所得為因成就菩提，
起信謂一心三大一切諸佛本所乘故，皆同此義。
故又知般若能護佛果，信哉！
故十下，三、總結難思。
謂因果既無行而行、無化而化，則行亦無行、
化亦無化，故知此忍不可思議矣。 ^260a48

△二、釋不可稱量。
orig::  ^260b32

善男子！汝今所說此功德藏，有大利益一切眾生。
假使無量恒河沙數十地菩薩說是功德，百千億分如海一滴。
commentary::  ^260b34

此功德藏，即前匿王偈頌，如來讚述之法也。
然此法為不住皆空之妙域，因果同依之底源，故名為藏。
然藏有覆藏、含攝、出生三義之別，今皆具之。
有大利益，即指因果一切皆空也。
以心空及第，方行方化，不住相故，非大利益而何哉？
般若藏如海無數，聖位所說如一滴者，
以般若正理無限，而一切言說有分量故。
恒河沙數，極言其多也。
今以聖位而言，不以賢位者，盖聖位尚然，賢位何可道哉？
故知在般若之五忍中行證者，非根深緣勝，
深造遠到者，不能說讚。
今匿王能說，實有本地風光致之也。 ^260b40

△三、釋唯佛乃知。
orig::  ^260c12

三世諸佛如實知能，一切賢聖悉皆稱讚，是故我今略述所說少分功德。
commentary::  ^260c14

般若為諸佛母，佛既證此，故如實能知，不涉言象也。
又為諸行海，菩薩行此，故皆共稱讚，說其功德也。
一切因果，既知既讚如此，則吾今之所述者，盖無量中之少分耳。
所謂般若離言說相，難盡名言，信矣。
問：據經略述所說等言，則知以所彰能，
謂匿王之所說，佛止述其少分，今何故指般若而言耶？
答：雖似略述匿王所說少分功德，實以讚般若之無盡藏也。
若唯讚述匿王，則吾佛之一言，印可述成足矣，何謂略說少分哉？
故知指般若邊而言少分也。
吾宗義學，留神詳焉。 ^260c18

△二、勸如理修二：初、正嘆勸修。
orig::  ^260c36

善男子！此十四忍，十方世界過去、現在一切菩薩之所修行，
一切諸佛之所顯示，未來諸佛菩薩摩訶薩亦復如是。
若佛菩薩不由此門得一切智者，無有是處。
commentary::  ^260c40

此先嘆賢聖共修。
言修行者，即依此忍而斷證化度也。
顯示者，即依此忍而開闡演說也。
所謂三世因果莫不繇斯道也已。
例如楞嚴耳根圓通云：過去諸如來，斯門已成就。
乃至云：我亦從中證，非唯觀世音者，此也。
然則耳根圓通觀修之妙，亦不外此五忍矣。
若佛下，後反顯勸修。
所謂此忍即十方薄伽梵一路涅槃門也。 ^260c48

△二、推徵廣釋。
orig::  ^261a12

何以故？諸佛菩薩無異路故。
善男子，若人聞此住忍、行忍、回向忍、歡喜忍、
離垢忍、發光忍、#CB08504;慧忍、
難勝忍、現前忍、遠行忍、不動忍、善慧忍、
法雲忍、正覺忍，能起一念清淨信者，是人超過百劫、
千劫、無量無邊恒河沙劫一切苦難，不生惡趣，不久當得阿耨多羅三藐三菩提。
commentary::  ^261a14

初三句徵釋同修所以。
徵謂佛與菩薩因果天淵，何以同依修證耶？
釋謂修則修此，證則證此，無二路故。
所謂一門超出妙莊嚴路者，此也。
善男子下。勸聞名起信。
住、行、回向三忍，即伏忍三品。
初、二、三地，即信忍三品。
四、五、六地，即順忍三品。
七、八、九地，即無生忍三品。
十地，即下品寂滅忍。
正覺地，即上品寂滅忍。
然總此因果諸忍，諸修證者不離此中，故聞者難得。
即聞而一念信解者，又難中難也。
況信而清淨，稱般若清淨之體乎？
故下。顯大果報。云是人下。
明超苦報。謂塵沙劫苦，皆繇慧眼不明；
三惡道果，止為一念不信。
今正智現前，故劫苦超脫；淨信懇切，故三途長揖。
非是過格，法如是故。
其猶星火燒萬頃之薪，一燈破千年之暗，而甚易矣。
般若之脫苦，妙哉！
不久下。速證佛果。
梵語阿耨等，此云無上正徧正覺。
盖揀因位非徧，凡小邪外非正，故此名耳。
然此即智果五不翻中，倣古不翻，故存梵語。
此之果位，一念清信，則因該果海；一念頓超，則果徹因源。
所謂解行在躬，一生圓曠劫之果，而今果然。
淨信般若者，又豈濡滯多劫哉？
故云不久。 ^261a26

△三、大眾讚益。
orig::  ^261b16

是時，十億同名虗空藏菩薩摩訶薩，與無量無數諸來大眾，
歡喜踴躍，承佛威神，普見十方恒沙諸佛，
各於道場說十四忍，如我世尊所說無異，
各各歡喜，如說修行般若波羅蜜多。
commentary::  ^261b18

般若染淨同空，凡聖盡蕩，空洞無涯，廣大遍周，故虗空藏而為讚喜。
然以十億同名者，表十界依正同空。
故前云一切諸佛之所顯示，故今見一切諸佛同說；
前云一切菩薩之所修行，故今喜大眾如說而修。
良以如來實語，故說此經，即現此境耳。
不然，則說到此，而行不到此，非如所加說也。
故華嚴金剛藏將說十地品，先入正定，
現諸難思境界，以生正信於海眾者，此也。
故知言現見者，正證事實也，豈徒然哉！
然須仗佛威神而見者，凡以慧眼未徹，
必假佛力，方了了見。
故上答前第二問竟。 ^261b26

△三、約二利雙修答第三問三：初、牒前問意。
orig::  ^261b44

爾時，世尊告波斯匿王：汝先問云：復以何相而住觀察？
commentary::  ^261b48

前第一問，云何修行，約自利。
二問，云何化生，約利他。
今第三問，即約二利雙修也。
盖以大智故，則正住觀察，了能所之本空。
以大悲故，則觀照緣生，知自他之如幻。
今牒其問端者，亦顯問答條貫，井然有序，非復說前義也。 ^261c4

△二、正答其相三：初、標義略答。
orig::  ^261c12

菩薩摩訶薩應如是觀，如幻化身而現幻化，
正住平等無有彼我，如是觀察化利眾生。
commentary::  ^261c16

應如是觀，即指向下所說自他因性本無生滅，
繇諸法集幻化而有，故觀身如幻。
觀生亦然，不著於相，故正住平等；了法無二，故無有彼我。
如是觀察，則四相圓泯，三輪體空。
觀空則泯相澄神，終身化生，不見化相；
觀假則起幻銷塵，雖無度相，鎮日化生；
觀中則靈明絕待，即能度之幻身為所度，
故幻生不有；即所化之幻生為能度，故幻身本空。
故結云：如是觀察，化利眾生。
問：據經似約空邊言化生之義，何以釋約三觀耶？
答：能化既是大心，所觀必住三觀，況三觀圓融？
既舉觀空如幻，即見三觀圓具矣。 ^261c20

△二、申宗廣釋二：初、所化如幻七：初、明法假三：
初、明夢識能為識本。
orig::  ^261c40

然諸有情於久遠劫，初剎那識異於木石，
生得染淨，各自能為無量無數染淨識本。
commentary::  ^261c44

能化所化如幻，方為正住觀察。
然所化眾生，繇迷染而起，故此示之。
夫四生九有，皆屬知覺，故云有情。
迷惑無始，染幻非今，故云久遠。
初剎那識，即第九白淨識，所謂如來藏也。
然此識其性了然，故不同於木石。
繇一念妄動，真妄相合，一異叵得，故有藏識之名。
即此識體，具二義故，攝一切法，生一切法。
始覺返本，淨法增長；本覺迷源，染法不斷。
善惡二緣，一一能生諸識，故曰為無數識本也。
遠公云：本端竟何從，起滅有無際。
一毫涉動境，成此頹山勢。
即此義也。故知此識一生，因果善惡，凡聖染淨，
皆從心生，此所以亦成就無量眾生也。
所言識無量無數者，以心海無涯，夢識無初故。
如宗鏡中，明六識云：一名意識，乃至第十，名分段死識。
明七識云：一名轉識，乃至第十，名智障識。
八識云：一名和合識，乃至第十，名一切種智識。
九識云：一名真識，乃至第十，名不可名目識。
平常以八種識心，止各一名而已。
而宗鏡各具十識，觸類而推，則知無量矣。
又如起信，明依賴耶而起，能見、能現、能取境界，
起念相續，故說為意。
此意復有五種：一者名為業識，謂無明力不覺心動故；
二名轉識，依於心動能見相故；三名現識，
能現一切境界，猶如明鏡現於色像，現識亦爾，
隨其五識對至即現，無有前後，以一切時任運而現，
常在前故；四名智識，謂分別染淨故；五名相續識，
以念念相應不斷故，又能住持過去、成熟未來、念慮現在三世之事。
是故三界虗偽，唯心所作，離心則無六塵境界。
據此，則一意分五，而識之名又無量無數也。
然染淨諸法，名有熏習之義，亦如起信中明。
故彼論云：熏習義者，如世衣服，實無有香，
若人以香而熏習故，則有香氣。
此亦如是，是真如淨法，實無於染，但以無明熏習，
故有染相；無明染法，實無於淨，但以真如熏習，故有淨用。
云何熏習染法不斷？
以依真如法，故有無明；有無明染法因故，即熏習真如。
以熏習故，則有妄心；以有妄心，即熏無明。
不了真如法故，不覺念起，現妄境界；以有境界染法緣故，
即熏起妄心，令其念著，造種種業，令一切身心等苦。
乃至一者根本熏習，以能成就業識義故；
二者所起見愛熏習，以能成就分別事識義故。
云何熏習淨法不斷？
謂有真如法故，能熏習無明；以熏習因緣力故，
則令妄心厭生死苦，樂求涅槃；以妄心有厭求因緣故，即熏習真如。
自信己性，知心妄動，無前境界，隨遠離法；
以如實知無前境界故，種種方便，起隨順行，不取不念。
乃至久遠熏習力故，無明則滅；無明滅故，
心無有起；以無起故，境界隨滅；以因緣俱滅故，
心相皆盡，名得涅槃，成自然業，乃至廣說。
云自體相熏習者，從無始世來，具無漏法，
備有不思議業，作境界之性。
依此二義，恒常熏習，以有力故，能令眾生厭生死苦，
樂求涅槃，自信己身有真如法，發心修行。
然此熏習，能生染淨諸法等義，乃法性宗之要旨，故備引如此。
如得此義，則向下次第生起之。
orig::  ^261c48

色法生無量色：眼得為色，耳得為聲，鼻得為香，
舌得為味，身得為觸；堅持名地，津潤名水，
煖性為火，輕動名風，生五識處名五色根。
如是展轉，一色一心生不可說無量色心，皆如幻故。
commentary::  ^262c4

此初明五蘊。色即四大等色，心即受、想、
行、識四蘊。然此五法，藉有為眾緣和合而有，
名蘊；以虗幻法盖蔽真實，名陰。
此開心合色一科，眾生色心不離此五，妄成也。
大王下，成十二處。
先明一色生多色也。
同一色法，則生有五塵。
四大不同，故眼見之有同美，故名色；乃至此身得之動轉，故名風。
然生則五塵合集，能牽妄識，四大和合，
能隔真性；滅則五塵空寂，四大分張，同一虗假。
此合心開色一科，眾生十二處不離此成矣。
生五下，明成五根。
此即依上四大所造五根而生五識，識托其中，
以此作增上緣，故名根。
此五名根者，以同一四大造色故。
然根有勝義、浮塵之別，今皆名色根者，即浮塵根。
如楞嚴所謂因名眼體，如蒲萄朵等是也。
此即色心俱開一科，眾生十八界亦不離此也。
如是下，結生如幻。
以前三科皆妄成故，繇色生心名展，繇心生色名轉。
然一一色心而生不可說色心，要之從一出多，
自無而有，不實虗假，猶如幻化，故總結云皆。
問：十二入中少色，十八界中缺意者，何也？
答：既云色心二法，則色即色入，心即意識，故略不言。
凡有缺略之文，此中約義，總為含攝也。 ^262c12

△二、明受假
orig::  ^263a2

善男子，有情之受，依世俗立。
若有若無，但生有情妄想憶念，作業受果，皆名世諦。
三界六趣一切有情，婆羅門、剎帝利、毗舍、
首陀，我人諸見，色法心法，如夢所見。
commentary::  ^263a4

上明五陰等法即法假，此明妄計有無即受假，故古云受如水泡。
然有領納前境苦樂捨三受不同，皆依世俗假立，真性何有哉？
所謂徧計執性，情有理無者，此也。
若有下。明有無假。
凡夫執有，二乘執無，皆非第一義諦。
至於邪外，以實有為有，以豁色為無，凡此二者，亦徒以增長斷常二見耳。
是則外有妄境，即妄心隨之而起，故云但生等。
妄念之惑既非實性，則業果作受皆非實性，故云皆名世諦。
三界下。法如夢假。
婆羅門云淨行，剎帝利云王族，毗舍云商估，
首陀云農田，即同此方四姓。
上即所執我人諸見，即我人四見，并邪外六十二見。
此即能執色心，即五蘊。
然此人法，夢時則有，及至於醒，了不可得，
如莊周之夢蝴蝶，覺則安在哉？
一切萬法皆類此矣。 ^263a12

△三、明名假
orig::  ^263a38

善男子！一切諸名皆假施設，佛未出前世諦幻法，
無名無義亦無體相，無三界名、善惡果報、
六趣名字，諸佛出現為有情故，說於三界六趣染淨無量名字，
如是一切如呼聲響。
commentary::  ^263a40

夫至名無名。故老子云：名可名，非常名。
知此則世俗諸名皆強施設，何實有哉？
故肇公云：名無得物之功。
此也。佛未下，明法無名體。
謂諸名字幻法，空劫以前非有，佛未出世本無。
然非但無名，名下之實義、義中之體亦總無之。
乃至欲等三界、天等六趣，善惡之業、升沉之報，凡在名言皆無實義也。
諸佛下，明假立名也。
若一向無名無義，則眾生在迷如處長夜，
入道無門、修善無路，不知生死升沉是何物也。
故佛佛出世皆為度生，假立三界名言，
令物識心達本，不如是不足為有情而出現也。
如太古之初本無名字，伏羲仰觀俯察以#CB15148;八卦，
周公、孔子建文言而知象，觀爻象以安名。
諸佛安立名字為化眾生者，盖亦類此。
如是下，結妄非實也。
夫萬物應名而得，如空谷應聲而響，名之虗假無實又如此。
夫知此則因指見月是為真觀，如執指忘月何名徹照哉？ ^263a48

△四、相續假。
orig::  ^263b30

諸法相續，念念不住，剎那剎那，非一非異，
速起速滅，非斷非常，諸有為法，如陽#CB08504;故。
commentary::  ^263b32

約心則前後生滅相續，約境則有無動靜相續。
然急如隙駒，疾如石火，實新新不停，念念遷謝矣。
剎那如前解。非一下。
明有為相續法也。
盖相續之法，體非一異，相忽生滅，義離斷常，故稱相續。
如定於一異，則續義不有；緩於生滅，則續義難成。
即墮於斷常，失於相續之義。
此推相續之法，無實體也。
故喻如陽燄陽#CB08504;，
體非實有，從暑氣而蒸方生。
則知相續無實，亦空有其名，渾一虗妄也。 ^263b36

△五、相待假
orig::  ^263c2

諸法相待，所謂色界、眼界、眼識界，乃至法界、
意界、意識界，猶如電光不定相待，有無一異如第二月。
commentary::  ^263c4

諸法一句，總明相待之法。
如謂動靜相形，高下相傾，生滅相續，聖凡相對是也。
所謂下，明相待之法。
謂六根六塵，互相對待；中間六識，能所合顯。
何者？盖以根不自根，繇境方根；境不自境，
繇根方境，故云相待。
此二俱能生識。然六識為所，根境為能，亦無所不能。
有能無能，不能生所，故亦名對待耳。
實則諸法不定，相待亦空。
喻如閃電光，速迅不停息；亦如第二月，一異總非真。
故楞嚴云：但一月真，中間自無是月非月。
況般若正智，云何於中有是非是相待耶？ ^263c8

△六、因成假
orig::  ^263c26

諸法緣成。蘊、界、處法，如水上泡，諸法因成。
commentary::  ^263c28

諸法無體，生即從緣。
既從緣生，則如三科中，識因境生，從根而有，則根境同識皆妄矣。
以俱仗緣助，藉和合生故。
如水藉風緣，忽生漚泡，無風則泡滅而同水。
諸法托無明緣而倐有者，亦若是也。 ^263c30

△七、緣成假。
orig::  ^263c36

一切有情，俱時因果，異時因果，三世善惡，如空中雲。
commentary::  ^263c40

俱時因果，即今生作因，今生受報。
以不隔世而受，云俱時。
異時因果，即今生作因，來生受報。
以異類異時而熟，云異時。
然金剛云，三心不可得。
三心既叵得，則三世之業緣，亦如空中雲起矣。
所謂雲出無心，隨空際自來自去。
果非強受，順業緣而自作自招。
實則善惡因果，皆悉叵得，是稱幻諦。
幻化無性，斯即空也。
上之二段，雖因緣不二，然因親緣疎，故分二段。
問，所化眾生，約如幻義，足顯不住平等之理。
而須七假，一一推其無性者，何耶。
答，眾生根種不同，故執著情見有異。
若不以七假推之，豈知諸法緣生非實，究竟如幻者哉。
故知七假顯空，則能化所化，總是一幻。 ^263c42

△二、能化如幻
orig::  ^264a16

善男子！菩薩摩訶薩住無分別、無彼此相、
無自他相、常行化利相。
是故應知，愚夫垢識染著虗妄為相所縛，
菩薩照見，知如幻土無有體相，但如空華。
commentary::  ^264a18

此初，牒前法以勉勗也。
菩薩，即能修人。若有分別，則人我未忘，
能所不融，化利方行，自他相礙。
今住無分別，則彼此不形，自他非二，終日化生，實無滅度。
此不住行化，即悲智兼行之道，故勉云是故應知。
愚夫下，甄明迷悟。
先明凡夫躭著。夫道人於一切法，如明鏡現相，對境無心。
若愚夫心不清淨，故見法染著，非解脫相，此則迷悟天淵耳。
菩薩下，明智者了空。
所謂知幻即離，不作方便；離幻即覺，亦無漸次。
豈同凡小，更邀空華，執有實果耶？
上申宗廣釋已竟。 ^264a24

△三、總結名義。
orig::  ^264a42

是為菩薩摩訶薩住利自他如實觀察。
commentary::  ^264a44

以法化生，利他也。
化功歸己，自利也。
觀生如幻，觀身亦然，是謂如實觀察。
能如是觀，於般若得矣。 ^264a46

△三、時眾獲益。
orig::  ^264a48

說是法時，會中無量人天大眾，有得伏忍、
空無生忍，一地、二地乃至十地，無量菩薩得一生補處。
commentary::  ^264b4

夫大眾聞法獲益，即乘戒俱急者也。
伏忍即人天發心，從信位而進至三賢位也。
空即信順二忍，以此二忍前六地中修斷證入皆空緣影故。
無生忍即七八九三地，此明人天得聖行益也。
一地乃至十地者，此明人天得入聖位益也。
無量下，此明菩薩得因極果圓之益，非人天之益可比。
盖以聞此法而悟此理，聞此行即得此位，所謂一生等流果也。
然聞法入證斯則解脫，即離繫果，故總結云得益。
other:: 
# 二諦品第四

commentary::  ^264b8

△四明二護所依正理二：初、當品名題。
orig::  ^264b26

二諦品第四
commentary::  ^264b28

原夫性覺平等，真俗無差。
心鑑虗玄，理智一體。
此超情離謂之境，不可得而一二，亦不可得而真俗也。
唯是歸萬法於一致，故不二，不二斯真。
散一本於萬殊，故不一，不一則俗。
此真俗之所以分也。
然於此了徹者，觀俗明真，真俗無相。
執取者，觀真成俗，俗真有名。
亦豈知真俗雙泯，二諦恒存。
空有兩忘，一味常顯。
緣此如來導俗有流動之說，談真有不遷之稱。
一代時教所說之法，莫逾此矣。
今之所說，意不出此。
然所謂諦者，以聖人了法，莫不究其所以諦當根底之處。
夫日月是幻妄之法，故可轉移。
真俗乃諦實之理，焉能變異。
是故反陰為陽，世容有之。
逆理亂真，終無是處。
故名為諦。若明來意者，盖二護即能依行修，二諦即所依理致。
二護行修既明，二護理致當顯。
故次明之。 ^264b30

△二、正釋經文三：初、問答明旨三：初、明二諦不二四：
初、匿王請問。
orig::  ^264c8

爾時，波斯匿王白佛言：世尊！
勝義諦中有世俗諦不？
若言無者，智不應二；若言有者，智不應一。
一二之義，其事云何？
commentary::  ^264c12

問中雙標二諦也。
夫諦理之至，即勝義諦之名，亦強名耳。
云何有二，又有種種差別哉？
盖今問意，祇明不二之圓旨也。
古疏云：亦應有世俗諦中有勝義諦，不但是文略耳。
若言下，雙難有無。
難意謂：若勝義中無世俗諦者，然智不應二。
既有無皆空，是智二矣，何得言無耶？
若勝義中有世俗者，然智不應一。
既聖解無差，是智一矣，何得言有耶？
上難其智二，以驗真中有俗；下難其智一，以明真中無俗耳。
一二下，雙結難思。
此上皆古疏意也。
愚謂：此問乃匿王躡前觀如來品內觀身實相、
觀佛亦然以來，一往發明勝義、世俗二諦，
實相、觀照二智。今先以諦難智，後雙顯二諦，俱非一二也。
故發問云：勝義諦中有世俗諦不？
若言無者，智不應二；若言有者，智不應一。
難意謂：若勝義中無世俗者，但祇有勝義一諦。
既唯有勝義一諦，智應唯有實相、般若一智，
不應有實相、觀照二智。
今智既有二，豈得言勝義中無世俗耶？
若言勝義中有世俗者，即有勝義、世俗二諦。
諦既有二，智亦應有二，不應唯有一智也。
智既唯有一，豈勝義中有世俗耶？
然則般若正智果一耶？
果二耶？亦應云勝義、世俗果一耶？
果二耶？故云其事云何。
此上舉所觀之諦，以難能觀之智。
智約體、用分二，諦就理、事分二。
智體、諦體，本非一、二。
匿王約用以問，故有一、二；佛後就體而答，
故云非一、非二。既無說、聽，豈有一、二云乎哉？ ^264c18

△二、如來垂答。
orig::  ^265a16

佛言：大王！汝於過去龍光王佛法中已問此義，
我今無說、汝今無聽，無說、無聽是即名為一義、二義。
汝今諦聽，當為汝說。
commentary::  ^265a20

答中，先敘昔曾問。
盖曩因已深，故求道愈切，非藉夙習，何能究明此事乎？
佛告此者，欲顯發往迹也。
我無下，次答其旨。
謂說聽皆空，即不二；聽說宛然，即不一。
然無說無聽之妙，即不一不二之譚。
此等境界，誠難思議。
故空生無說無示，帝釋讚其善說般若。
肇公云：釋迦掩室於摩竭，淨名杜口於毗耶。
凡以理為神御，故口以之默，辦所不能辦。
此皆發明無說也。
知無說，則知無聽。
無說無聽者，得非不一不二之旨乎？
末二句，誡聽許說。
盖母以生滅心，聽實相法也。 ^265a26

△三、引證昔說三：初、正申二諦三：初、明無作二諦。
orig::  ^265a44

爾時，世尊即說偈言：
　　無相勝義諦，體非自他作，因緣如幻有。
　　亦非自他作
commentary::  ^265a48

此約真俗雙亡，空有一味，以頌答之。
足顯佛意即真即俗，明不二也。
然既不二，豈墮不一哉？
上二句明真諦空，下二句明俗諦空。
於真諦中，初句出體。
謂無相者，以體絕染淨有無等相故。
謂勝義諦者，以脫俗冥真，虗靈妙絕故。
下句謂此理非了因之所了，故非自作；
亦非生因之所生，故非他作。
本來現成，絕諸對待，逈出思議之表也。
後二句謂諸法不出色心生起，皆藉因緣，如眼具九緣生等。
故論云：因不生，緣生故；緣不生，因生故。
又經云：諸法從緣生等。
然緣生之法有，而性常自空。
譬之幻化，有而非實。
究其根底，本非因緣。
故論云：諸法不自生等，此也。
是知勝義本空，因緣無性，真俗融通，渾然一味。
故俱云：體非自他作也。
此如楞嚴云：汝觀世間可作之法，誰為不壞？
然終不聞爛壞虗空。
據此，則可作之法有壞，非作者不壞。
今真俗俱云非作，則益明世相常住，波相皆水，不二之旨也。
然真俗皆無作者，良繇本無實相，法性性空，緣會一義耳。
若約觀行釋此者，即於三性立三無性觀：
一、於徧計執性立無相觀，謂非自他作，
妄想生滅，實無生滅故；二、依他起性作無生觀，
謂依他染淨，從緣無性，非自他作故；三、
於圓成實性作無性觀，謂遠離前二勝義真空，亦非自他作故。
問：真空俗有，無作之旨，有何所揀？
答：邪外計執，作者不同，或執冥性以為主，
或執梵天而生物，時方微塵，混沌自然，亦皆出於有作者也。
今時正教，真俗雙泯，逈異邪外妄計矣。
然權教事行，亦迷有作，二乘沉空，專怖塵染，
皆不了自心一如，真俗無二者。
故佛答二諦，首明無作，良有以也。 ^265b6

△二、明無性二諦。
orig:: 
　　法性本無性，勝義諦空如。
　諸有幻有法，
　　三、假集假有
commentary::  ^265c12

上半明真，下半明俗。
法界觀，明真如有隨緣、不變二義，俗有成事、體空二義。
就二義中，真中不變，俗方體空；真中隨緣，俗方成事。
此偈義意，亦類是矣。
法性即真空，與萬法為性者，本無性者，
以正隨緣時即不變，故義言無性耳。
勝義空如者，空謂其體本空，如謂於法一如。
故起信云：一切諸法，從本以來，離言說相，
乃至不可破壞，唯是一心，故名真如。
然彼真如離相，即今勝義空；真如平等，即今如義也。
下半即正成事時體空也。
諸有指二十五有，幻有法指三界依正因果，
以隨業緣顯現，故云幻有。
三假即法受名，總謂三界諸法因緣和合而有生，亦如幻法呪巾和合而有相。
能生三假，所生諸法，均在不實，故知假有。
故肇公云：如其真有，有則無滅。
然此空有，二義相成，謂繇真諦空如，故俗諦幻有；
繇諸有假幻，而勝義空如。
故知真空幻有，二不相礙，方相成故。
至於俱存俱泯，隱顯無礙，存亡自在，可準思之。 ^265c18

△三、明圓融二諦。
orig:: 
　　無無諦實無，寂滅勝義空，諸法因緣有。
　　有無義如是
commentary::  ^266a2

古謂真無別真，即俗而真，即俗而真，真無體也。
俗無別俗，即真而俗，即真而俗，俗無體也。
故云無無諦實無。
然此初句，因上二頌，俱言真俗皆空，故此欲明二諦俱有，
以明二諦存泯無礙，為圓融二諦也。
今初一無字，是重掃前無二諦之無。
謂前言無真諦，俗諦是實無者，決無此理也。
何則？若言真俗實恒無者，是斷滅見故。
此後明二諦俱有，免墮此斷見故。
佛謂無有無真俗，二諦實無之理也。
盖以真無別真，即俗而真，既即俗而有真，真豈實無真體耶？
俗無別俗，即真而俗，既即真而有俗，俗豈實無俗體耶？
故云無無諦實無也。
下三句，重釋初句之義。
謂寂滅一句明真，因緣一句明俗，有無一句雙結。
盖勝義真空，即有之空，空恒不空。
諸法幻有，即空之有，有常非有。
存泯自在，二諦雙融，故云有無義如是。
然二諦約法體以明，有無約義相為目，以依彼二諦辨有無故。
上之三偈，或云無相無性，或云本有幻有，
或云空，種種名言之不同，而釋其義者，易混淆也。
若見其綱宗，則無有非是者。
故古疏云：真俗二諦，直一妙理，本無分別。
故以一本無言之，則無性無相，無自無他，
無有無無，無二不二，無作不作等，皆悉無也。
以一本有言之，則第一義本有，法性本有，
因緣本有，諸法本有，有無本有，二諦本有，
三假本有，無適而非有也。
以一空言之，則第一義空，諦實空，寂滅空，
二無二亦空，幻化亦空也。
至於第一義，則皆第一義，以一則俱一，
以二則俱二，以有則皆有，以無則皆無，
以是則皆是，以非則皆非，以一切異名別說，
則皆異名別說，以麤言細語言之，則皆麤言細語也。
以上偈句錯綜言之，殆不容以倫理明，
義類曉，直彰妙理之無盡，全顯般若之自性耳。
據上古疏之義，即如來嚴明法性，融通一法為門，法法全趣一法也。
例如北辰所居，而眾星皆拱，妙哉古疏也。 ^266a8

△二、正答所問三：初、理智相對遣一異。
orig:: 
　　有無本自二，譬如牛二角，照解見無二。
　　二諦常不即
commentary::  ^266b22

大疏云：理隨事徧，一多緣起之無邊；事得理融，千差攝入而無礙。
今約相非相違義，則真俗迢然，故有差別。
如牛二角，缺則不可。
然約心觀，則真俗一體，相即同時，二諦獨靜於名教之外，所謂於解常自一也。
若推其諦緣，則即真之俗，俗相宛然；即俗之真，真性恒顯。
一味千差，逈不相即，所謂於諦常自二也。
應知初二句法喻合明，以立有二之義；
三句以智遣理，明不二義；四句以理遣智，明不一義。
既不一不二，則空有莫覊，所謂中道於斯顯矣。 ^266b30

△二、理智相對遣執情。
orig:: 
　　解心見無二，求二不可得，非謂二諦一。
　　一亦不可得
commentary::  ^266b46

常情執一執二，故為法所縛，不能徹了。
解心明極，則知法體不即，亦自不離，故見無二。
見無二者，以求其二不可得故。
然無二則二諦一矣，非必謂之為一也，盖一亦不可得故。
若必執一，則一猶二也，且是墮數之法。
故法句經云：一亦不為一，為破諸數故。
斯之謂也。生公云：是非相待故有真，俗名生一諦為真。
則知二言成權，亦此義也。 ^266c6

△三、理智相對入真義。
orig:: 
　　於解常自一，於諦常自二，了達此一二，
　　真入勝義諦
commentary::  ^266c18

理即智故，解常自一；智即理故，諦常自二。
故知理智一也。妄求一二，則是波外求水，
鏡外覔光，豈知諦智哉？
若能了達，即此玄解，悟入理窟，妙證真源，
如空合空，似水投水。
古謂一雙孤鴈，博地高飛；一對鴛鴦，池邊獨立。
斯理智常一常二之玄鏡也。 ^266c26

△三、結成上義三：初、世諦有無。
orig:: 
　　世諦幻化起，譬如虗空華，如影如毛輪，
　　因緣故幻有
commentary::  ^266c34

初句舉法，明諸法非真，繇妄心起。
二三句喻，明雖有非實也。
空華本無起滅，病目妄執為有。
水影不可撈摝，愚頑認以為真。
毛輪原未旋轉，觀者如見循環。
眾生妄計諸法，盖類此矣。
豈知因緣如幻，究竟不實哉。
起信云：三界虗偽，唯心所作。
離心則無六塵，乃至心生法生，心滅法滅。
合今經意，但彼約從真起妄，此則證其幻化無體為異。
故知幻有空華，空理全彰。
毛輪影響，緣生足顯。
悟真空則不住諸相，觀幻有則警#CB15081;修行。
妙符靈妙之智，潛通無生之域。
有無真俗，豈足言乎。 ^266c42

△二聖見有無。
orig:: 
　　幻化見幻化，愚夫名幻諦，幻師見幻法，
　　諦幻悉皆無
commentary::  ^267a12

色心依正，因果有無，凡聖情量，總繇一心隨緣幻起。
今以妄心分別妄境，是即幻化見幻化也。
以幻見幻，非是智者了心唯心，故曰愚夫名幻諦。
幻師則知幻無性故，諦幻悉無。
如楞嚴見眚非病，所謂無者，非實無也。
即圓覺所謂幻法滅故，幻心亦滅，幻心滅故，
幻滅亦滅，非幻不滅，即此義也。
涅槃佛答文殊問，世諦勝義，二諦大同，此經避繁不引。 ^267a18

△三、結成正觀。
orig:: 
　　若了如是法，即解一二義，徧於一切法，
　　應作如是觀。
commentary::  ^267a30

上之所明，皆是真俗同觀，空有無二，諦智相從，
能所俱泯，故能二而不二，不二而二，一二自在，為真二諦。
人能了此，則若一若二，不勞致詰，故云即解一二義。
三句謂觸類而長，則一切法凡無相者，
皆勝義攝；凡因緣者，皆世俗攝。
知一切法不出二諦，則知一切法皆不一不二，
即不可以有無名言擬議，故云應作如是觀。
到此則所謂要知無聽說，即此聽說是。 ^267a38

△四、釋成二諦二：初、明常二義。
orig::  ^267b4

大王！菩薩摩訶薩住勝義諦化諸有情。
commentary::  ^267b6

勝義即真空也。所謂住於滅定起殊勝行，
雖常寂滅廣化眾生，然此義未圓，應云即智之悲化諸有情，
即悲之智住勝義諦。
此義如肇公云：諸法實相謂之般若，能不形證漚和功也。
適化眾生謂之漚和，不染塵累般若力也。 ^267b8

△二、明常一義三：初、標能所以明一。
orig::  ^267b16

佛及有情一而無二。
何以故？有情、菩提此二皆空，以有情空得置菩提空，以菩提空得置有情空。
commentary::  ^267b20

按：下文以生、佛皆空明不二義。
若華嚴，則心、佛、眾生三無差別。
疏云：眾生心中，諸佛念念證真；諸佛心內，眾生時時作佛。
此生、佛不二圓旨也。
何以故句，徵。謂佛已大覺圓明，生猶昏迷長夜，何云不二耶？
有情下，釋。謂眾生染緣而有，菩提淨緣而成。
染、淨雖殊，同借因、緣。
然因、緣即空，能、所無二。
無二之旨，本同一如。
故得置生空於智空之中，攝所化以歸能；
置智空於生空之內，攝能化而歸所。
無適不可，如水、乳不分，光、體不二也。 ^267b24

△二、約境智以明一。
orig::  ^267b40

以一切法空空故空。
何以故？般若無相，二諦皆空，謂從無明至一切智，
無自相、無他相，於第一義見無所見，若有修行亦不取著，
若不修行亦不取著，非行非不行亦不取著，於一切法皆不取著。
commentary::  ^267b42

初二句兩屬，盖結前生後之文也。
若結前，則生佛能所一切皆空，繇空故空之相置兩不二也。
若生後，則一切法指境空，空指智，謂繇境空而智亦空也，故重空空。
然雖兩屬，生後義長。
何以故？句徵。謂一切諸法見前森布，有何所以生佛皆空耶？
般若下，釋。先釋一義。
謂繇上境空故顯示智空，繇智空故真俗俱泯，
忘言絕慮，正所謂杲日奪眾景之耀，須彌落羣峰之高，到此何有一法不空哉？
然般若無相者，盖以體自無相，亦非眾相故。
謂從下，次逐難重釋。
此約迷悟以明空意。
謂諸法明空，空相顯然；般若無相，無何等相？
空何分齊也？故釋云：謂從無明等一切空，空何有相哉？
無明即約迷因而言，一切智約迷果而言。
如是中間無自無他，此般若於迷悟始終俱無相也。
證於理智無見，而見實無能所，此般若於證入無相也。
自相指般若自體言，他相指無明等說也。
若有下，約不著明空。
古云般若如大火聚，四面不可入，又云般若如清涼池，
四面皆可入者，盖言住相取著斯成大害，
去般若遠矣，故不可入。
如不住相取著，則內泯徧計、外忘依他，
一等皆圓明般若，孰不可入耶？
故以之修行則頓階高上，以之不修則罔識家珍，
非行不行則觀契中道，於一切法則世相常住，
乃不取著之功，分量同乎虗空，豈淺淺哉？
行即行深，般若之行。 ^267c2

△三、約染淨以明一。
orig::  ^267c46

菩薩未成佛，以菩提為煩惱；菩薩成佛時，以煩惱為菩提。
何以故？於第一義而無二故，諸佛如來與一切法悉皆如故。
commentary::  ^268a2

比。初雙標染淨，謂迷時全淨是染，悟後即染是淨，
迷悟之時雖殊，染淨之源莫二。
譬如迷時惑南為北，悟時即南是北，迷悟有差南北無二。
何以故句徵，謂煩惱菩提如仁暴不相為用，
火水不相為因，何故染淨全同耶？
於第下釋，而有二義：一、約理，則一而無二；
二、約證，則諸法皆如。
繇此全染成淨，翻迷令悟，即此即彼，即彼即此，無他道也。 ^268a8

△二、明說法不二三：初、當機啟請。
orig::  ^268a20

波斯匿王白佛言：十方諸佛、一切菩薩，云何不離文字而行實相？
commentary::  ^268a24

問：意謂上明法法皆空，則文字無有也。
云何佛菩薩不離文字而行實相耶？
盖實相無相，文字有迹，以有行無，敵體相反，故此問之。 ^268a28

△二、如來垂答二：初、明說空。
orig::  ^268a32

佛言：大王！文字者，謂契經、應頌、記別、諷誦、
自說、緣起、譬喻、本事、本生、方廣、希有、論議，
所有宣說音聲、語言、文字、章句，一切皆如，無非實相。
若取文字相者，即非實相。
commentary::  ^268a36

初、標列經名。然此十二，總攝如來一代教法，
皆一期應機、逗噐、看病、下藥之說，實無定法，故一切皆空也。
修多羅云契經，祇夜云應頌，和伽那云授記，
伽陀云諷頌，優陀那云自說，尼陀那云緣起，
阿婆陀那云譬喻，伊帝目多伽云本生，
闍多伽云本事，毗佛略云方廣，阿浮陀達那云希有，
優鉢提舍云論議，釋義如別。
所有下，明語言皆如。
夫如來說法，三一和合，能成教體。
故聲為實法，名、句、文三是聲假詮。
所謂名詮自性，句詮差別，文即是字，為二所依。
然文字性空，即是般若。
故語言、文字皆如，而一切無非實相矣。
是則不著文字而行實相。
故淨名云：文字性離，無離文字，是則解脫。
正此義也。又云：總持無文字，文字顯總持。
此則即文字而見實相，猶是文字般若，甚玄甚妙。
若取下，明執則乖真。
清涼云：以聖教為明鏡，照鑑自心；以自心為智燈，燭經幽旨。
是則聞教自合觀心，離指方能識月。
此不著文字而行實相之謂也。
取則止是文字耳。
故十地論釋空中風、畵等云：風喻音聲，
畵喻名字，皆不可取。
以此言教，皆與證智而相應故。
不同風在樹葉，畵在於壁，但就教道而可見聞。
又佛藏經云：諸法如毫釐不空者，是則諸佛不出於世，亦終不說諸法性空。
又下經云：何等名為諸法實相？
所謂諸法畢竟空無所有。
如上經論，皆明文字之相不可取也。 ^268a44

△二、明修空二：初、正辨修習。
orig::  ^268b42

大王！修實相者如文字修，實相即是諸佛智母、
一切有情根本智母，此即名為一切智體。
諸佛未成佛與當佛為智母，諸佛已成佛即為一切智，
未得為性、已得為智。
commentary::  ^268b44

此文有二：初、約因修。
上云文字不可取，取則即與實相相違。
此言無離文字而求解脫。
盖文字性空，如文而修，則實相默契。
故即文字是實相矣。
夫實相者，觸事而真，豈虗語哉？
故云修實相如所如之文字，而修實相不必離文字也。
然因教顯理，即理生智，則佛果成就在文字中。
故又云是諸佛智母。
問：文字依聲假立，何故修實相如文字而修耶？
答：靈雲觀華，香嚴擊竹，皆徹悟心源。
然文字不啻如花竹也。
以之修實相，有何不可乎？
但在乎即言離言，不取著可也。
文字有何過哉？況香積佛國，飡香飯而三昧顯；
極樂佛國，聽風柯而正念成。
故知依文字而修實相者，乃如來了義之說也。
一切下，約果位以明。
謂三界有情，迷此則沉淪業海，故是根本。
知根本，即轉迷即悟，故名智母。
十方果人，悟此則超登彼岸，故為智體。
達智體，則妙同實相矣。
未成為智母，仗此能出生佛果功德也。
已成為一切智，契此能了徹萬法也。
是故未轉為本具之性，已得為究竟之智。
智性雖殊，其實一也。 ^268c4

△二、逐難重釋。
orig::  ^268c38

三乘般若不生不滅自性常住，一切有情此為覺性。
若菩薩不著文字不離文字，無文字相非無文字，
能如是修不見修相，是則名為修文字者，
而能得於般若真性，是為般若波羅蜜多。
commentary::  ^268c42

初三句，約行性釋。
謂三乘根噐不一，所修諸行亦異。
而本覺之性，非因緣故，豈有生滅？
不遷變故，是以常住。
肇公云：三乘等觀性空而得道也。
金剛云：一切賢聖皆以無為法而有差別。
據此，則性一行殊明矣。
然此謂之重釋者，以前云智母，又云根本，
恐人難解，故重釋如此。
一切下，約理性釋。
謂覺性者，即人人本有實體也。
以依成道，以此修因，莫不繇之。
以之造業，以之受報，亦莫不繇之。
日用云為，一切施設，皆藉此矣。
故龐公云：野老負薪歸，催婦連宵織。
看他家事忙，且道承誰力？
妙哉！即眾生仗覺性之謂歟？
若菩下，結顯修成。
不著文字，并無文字相二句，即結前文字皆如，無非實相。
又取文字相，即非實相文也。
不離文字，并非無文字二句，即結前修實相者，如文字修實相文也。
意謂不著不離，則文字實相非一非二。
以此而修，雖修而忘修；以此而得，雖得而無得。
是從文字處，即真般若性。
故結云如此。 ^269a2

△三、總結前文。
orig::  ^269a34

大王！菩薩摩訶薩護佛果、護十地行、護化有情為若此也。
commentary::  ^269a36

護佛果，結指觀如來品之文也。
護十地行，結指觀菩薩行品之文也。
二品俱有化眾生行，故又結云護化有情。 ^269a40

△三、法門不二三：初、機教相違。
問：
orig::  ^269a44

波斯匿王白佛言：真性是一，有情品類根行無量，
法門為一、為無量耶？
commentary::  ^269a46

問：意謂眾生同具一性，隨業染淨，熏習無量，
所被根行既多，能被法門為一耶？
為多耶？若一，則一法何被多機？
若多，則真性又何平等？
一多之義，其旨云何？ ^269b2

△二、教繇機異答二：初、雙標總答。
orig::  ^269b8

佛言：大王！法門非一亦非無量。
commentary::  ^269b10

答：意謂性絕數量，理無形聲。
然法門稱性無涯之說，隨緣顯現，一也，
無量也，何象數限之哉？ ^269b12

△二、徵釋不異二：初、約機噐明二諦。
orig::  ^269b14

何以故？由諸有情色法、心法、五取蘊相、
我、人、知見，種種根行品類無邊，法門隨根亦有無量，
此諸法性非相、非無相而非無量。
commentary::  ^269b18

初句徵。謂無量與一，名言兩異。
非一則無量，非無量則一也。
何故兩非而不定於一耶？
繇諸下，釋。先約依根實多。
謂因根噐異，故法門亦無量也。
色、心、五蘊等法，已解如前。
然色法、心法，眾生俱執取不捨，故名取蘊。
我、人、知見，即能執之，名種種根行。
根指往昔所培淺、深，行指現前操修優、劣。
品類，即方以類聚，物以羣分。
玄談云：離眾生心，佛果無有色、聲功德，
唯有如如及如如智獨存，大慈、大悲為增上緣，
令彼所化根熟眾生心中現佛色、聲說法。
是故聖教惟是眾生心中影像。
彼疏言教體唯影無本。
今謂如來既隨根設法，能隨之法門是亦悲、
智為增上緣，所隨之眾生是亦根熟心中現佛色、聲說法。
故引以證其義也。
此諸下，約真、無二法性，即法門所依之實相。
然一期方便法門雖有多種，而究竟真實之性非相、
非無相，而亦非無量矣。
此中非相，謂非有也；非無相，謂去有存無，無亦不有。
故並非之。龐公云：但願空諸所有，慎勿實諸所無。
即此義也。若配四句，應云非有、非無、非亦有亦無、非非有非無。
盖般若真體離四句，絕百非，故必具之。
不然，何止二句哉！ ^269b24

△二、約觀照明二諦。
orig::  ^269c14

若菩薩隨諸有情見一見二，是即不見一二之義。
了知一二非一非二，即勝義諦。
取著一二若有若無，即世俗諦。
commentary::  ^269c16

先明了知即真，謂大悲度生為物恒順，故一二之義見而不見。
何也？繇隨順眾生故示同於見，繇智照洞徹故忘其見相，
此則不二而二處了知非二，不一而一處了知非一，
忘言絕相純一真實，故云即勝義諦。
然此正如法界觀中真理奪事及真理非事之義，
故彼喻云事虗而理實，如水奪波波相自盡故，盖不取著如此也。
取著下，次明取著即俗，謂均之一法也。
了知則勝義泯俗諦於無有，取著則世俗隱真諦於有無，故知迷悟繇人真俗何關哉？
亦猶仁智殊見不分於道也，亦即觀中事能隱理及事法非理之義，
故取著又如此也。 ^269c22

△三、結答不二。
orig::  ^269c42

是故法門非一非二。
commentary::  ^269c46

結文可知。
△二、勸持功德三：初、嘆教同說。
orig::  ^269c48

大王！一切諸佛說般若波羅蜜多，我今說般若波羅蜜多無二無別。
commentary::  ^270a2

信謂皇天無二道，聖賢無兩心，所證者同，故所說者亦同也。 ^270a6

△二、舉益勸持。
orig::  ^270a8

汝等大眾，受持讀誦，如說修行，即為受持諸佛之法。
commentary::  ^270a10

繇諸佛同證同說故也。
△三、較量顯勝四：初、舉能較量二：初、佛佛無盡。
orig::  ^270a12

大王！此般若波羅蜜多功德無量，若有恒河沙不可說諸佛，
是一一佛教化無量不可說有情，是一一有情皆得成佛，是諸佛等復教化無量不可說有情亦皆成佛。
commentary::  ^270a16

初句先標顯功德無量。
若有下，此舉能化極多之佛。
是一一下，此舉所化無邊之眾俱成佛也。
是諸下，此又舉所化成多眾所成之諸佛，又復教化無量無邊眾生成佛道也。
然此三次言佛，佛豈有數量哉？ ^270a24

△二、般若無量。
orig::  ^270a32

是諸佛等所說般若波羅蜜多，有無量不可說那庾多億偈說不可盡。
commentary::  ^270a34

今經止兩卷八品，而此云不可說偈者，
信謂通方之說，一多不定，稱性之談，卷舒自在也。 ^270a38

△二、舉所較量二：初、以一分較全分。
orig::  ^270a40

於諸偈中而取一偈分為千分，復於千分而說一分，
句義功德尚無窮盡，何況如是無量句義所有功德！
commentary::  ^270a44

一偈之分千分，千分之中一分，其義可謂極微矣。
而功德尚無窮盡者，所謂一字法門，海墨書而不盡，豈有涯量哉？
如一塵中出大千經卷，故知心思測度不得也。 ^270a48

△二、以一念較解持
orig::  ^270b6

若有人能於此經中起一念淨信，是人即超百劫、
千劫、百千萬劫生死苦難，何況書寫、受持、
讀誦、為人解說所得功德！
commentary::  ^270b8

一念淨信，謂信之極也，故能超越多劫生死之苦。
亦猶念佛一聲，能免八十億劫生死之罪也。
以一念而免多苦者，盖繇一念勇猛，可出重圍，豈泛爾一念哉？
信乎千年闇室，一燈能破。
凡遇斯經者，當淨信而求出苦，亦非等閒人也。 ^270b14

△三、結顯成佛。
orig::  ^270b22

即與十方一切諸佛等無有異。
當知此人諸佛護念，不久當成阿耨多羅三藐三菩提。
commentary::  ^270b24

盖般若是諸佛之母，能全部解持，實相在我，
故能因果相徹，平等無二，諸佛護念，速可成等正覺。
夫此經之義大矣哉！ ^270b28

△四、時眾得益。
orig::  ^270b32

說是法時，有十億人得三空忍，百萬億人得大空忍，無量菩薩得生十地。
commentary::  ^270b34

忍謂行之成，名三空忍。
或是小乘三空門，即空、無願、無作。
若以人法俱空釋之，恐升之太高，以後有得，住十地故。
況楞嚴云：此根初解，先得人空，乃至云俱空不生，是人即獲無生法忍。
此又在七地以後位次，故知是小乘三空門也。
大空謂一切法空，此盖一聞般若，了法如此，而得益亦如此也。
十地非單第十，盖通指十地。
地言住者，即本經云入理般若名為住是也。
仁王護國般若波羅蜜多經卷上科疏卷三
 ^270b38
