
other:: 第三本天台法華疏義纘卷第三〔本〕
author:: 東春沙門　智度　述
釋別序。 ^32a21

【記】云且約當教相望者，是約法華經通別二相望，
不同前釋通序望一代故，彼云通序諸教等。 ^32a23

【記】云佛序者，別序中五，皆由佛也。
如由佛故，眾集現瑞；由佛故，指一說多；
入定、雨華、動地、放光等，皆由佛也。
疑念發問，答問例然，故云佛序。
弟子經前後如前釋。 ^32a27

【記】云若直就等者，約四味論通別也。
初云通序，文通而義通者，如是等五，文通一代故。
義通者，約當部內，如華嚴二、方等四、般若三，
通當部機等，不對他部，故記云部含諸教也。 ^32a33

【記】云亦有義通而意別者。
義通如前。意別者，如華嚴雖義通二教，
意在頓乳；方等義雖通四，意在生酥彈斥；
般若雖通三，意在熟酥淘汰，故云別在諸味也。 ^32a41

次釋別序云：文別而義別者，如方等合蓋，
般若持鉢，文之與義，各在當部故。 ^32b2

【記】云事在當經。文亦有義別而意通者，義別如前。
意通者，通一代皆有別序也。
故記云通諸教是也。
次又亦第二，重釋云通。
序文通而義別者，文通同前。
義別者，如華嚴但對二教，方等對四，般若對三，鹿苑對一。
故記云隨部對教多少別，故是別。
序文別而義通者，文別同前。
義通亦約當部內，如華嚴二，鹿苑一，方等四，般若三。
故記云通敘部內教多少是也。
前意通對一代釋，今義通對當部內釋，故有別也。
不然，則成重過〔云云〕。 ^32b6

【記】云華地，專表斯典。
意密未宣者，唯表定後一乘因果，而眾不知，故云意密也。 ^32b22

【記】疑念雙緣過現者，從說無量義經竟，
即入彼定，不知定起為說何等，故云猶預當也。 ^32b26

【疏】因緣一釋，尚自不明者，記云：有世界，
無餘三，悉名尚自不明。
今觀此文，光宅亦無世界釋。
若逆順生起是世界者，即表人一，如何釋尚自不明？
故四悉全無，名不明也。 ^32b30

【記】云雨華，表中。位中地動，總成人一者。
今恐眾喜，瑞表人一。
華地及光，總表理一。
不爾，則闕眾喜也。
〔思之〕直云比丘等四。
有人云：天龍等四，等取人鬼。
意云：人中攝得比丘、比丘尼等四，雖加龍鬼及天，而闕菩薩眾也。
又云：梵魔是色欲天眾，沙門、婆羅門是人中二眾，人天其名四眾。
沙門攝得外道及出家人，婆羅門攝俗二眾，
梵攝諸天，魔是欲主，即不攝神畜等也。
又云：聖有二眾，謂聲聞、菩薩。
凡有二眾，謂客、舊二眾。
國王為舊，餘眾是客，名四眾。
又云：聲聞、菩薩各有二客舊。
觀音、勢至是他方大士為客，賢護菩薩是王城主人為舊，此是菩薩有客舊也。
聲聞中阿那律是迦毗羅人為客，王城中聲聞為舊也，此是小乘有舊客也。 ^32b38

【記】云雖有此列，不判凡聖、逆順、權實、說默、
今昔、微著、共別、兼獨、施開、本迹，都無旨歸者，
結緣眾是凡，影響等三眾是聖。
逆順者，調達嚴王是逆，餘者是順。
權實者，發起影響是權，當機通權實，結緣唯實。
說默者，發起是說，影響是默，當機通說默。
默念發言，二領解是也。
言今昔者，發起等四眾，在昔則通諸部偏圓，在今則唯開權顯實。
言微著者，能引發起影響，從微至著；所引當機結緣，亦從微至著。
又前三眾為著，結緣為微。
又下種為微，熟脫為著。
言共別者，約教發起影響等四，能引在昔與諸教共。
如藏通各有三乘，故名共。
又別圓約多人共化，故名共。
所化機生未轉，名別。
言兼獨者，約部發起等四，能引在昔。
華嚴、方等、般若名兼，鹿苑名獨。
至今經開顯唯圓，亦名獨也。
言施開者，能引在昔同權名施，至今開竟名開。
言本迹者，發起本或古佛法身菩薩，迹通五味也。 ^32c14

【疏】發起者，權謀智鑒。
知機知時者，能發起菩薩有照機權智，
任運而達，不謀而鑒，故名權謀。
鑒亦照也。時謂五時，機謂四發。
四發時有前後，機有生熟，在菩薩懷，故云知也。
引至佛所，故云擊揚發動。
能擊揚發動是，菩薩所擊揚發動是。
是五序，謂發動令眾集、說無量義、入定、
雨華、地動、眾喜、放光、疑念、問答等，皆為所發起也。
成辦利益者，即四教機，五時得益不同，皆因發起菩薩。
今佛定起說經，即當機結緣，增道損生，名成辦利益也。
如大象躃樹等者，大象喻發起菩薩，樹喻佛法身，躃倒喻起應。
應身說法，令機得益，名象子得飽。
飽不同，四教益異。
今佛定起飽，圓機象子也。 ^32c44

【記】釋又割之。令開下，約發起二字，義兼能所，是世界義。
又擊揚發動四字，約為人義。
又擊發揚動四字，約對治義。
又扣佛下八字，約第一義意。
今謂佛正在定，是發起；菩薩擊揚，非開佛也。
定後說經，方發四益。
序中得益，或過去種熟，今於序中得脫，
皆第一義，不應四悉不同〔思之〕。 ^33a18

【經】圍繞者，周迴曰圍，坐遍稱繞。
進財行為供，有攝資行名養。
明謹曰恭，今疏云：卑謹曰恭。
宗仰曰敬，今疏云：虔禮曰敬。
敬甚曰尊，尊深曰重，今疏云：至念專注。
至念是尊，專注是重。
於理談美曰讚，觸事論德曰歎。
四句中，初二是身業，次一是意業，讚歎是口業。
又圍繞者，釋論云：大眾圍繞，則便佛德益尊。
既尊其人民，必受其道，故明圍繞也。
其猶諸梵之繞梵王，忉利之繞帝釋，檀林師子坐〔思之〕。 ^33a30

【疏】感應妙中已說者，記錄彼文句十妙次第。
長行此土六瑞，智妙對眉間第六瑞，行妙對入定第二瑞，
位妙對雨華第三瑞，神通妙對地動第四瑞，眷屬妙對眾喜第五瑞。
即取下偈中嚴淨對境妙，香風乘妙是開，
雨華瑞位妙，出境妙及乘，境是位始，乘是位終，故四華瑞攝三妙也。
感應妙取長行四眾，疑念序為機，見八千為應，
先光表智，此取能應，故表感應妙也。
天皷是下，荅問序文，表說法妙。
修行是他土菩薩修勤種種行文，表利益妙。
故通彼此六瑞對十妙也。
今更噵者，但此土六瑞對十妙也，如疏。 ^33a46

【記】釋云：一家釋瑞，必有所表。
是則大事、大人作、大感動者，是放光瑞，
表感應、神通二妙，是人一。
大機、大益顯於大理者，是雨華、動地瑞，
表位、境、乘三妙，是理一。
須大眷屬以輔大會者，是眾喜瑞，表眷屬利益、
說法及智四妙，是教一。
俱感大時、大運成就者，是入定瑞，表行妙，即行一。
不同他對〔思之〕。 ^33b18

【疏】說大乘經者，百法疏云：萬行稱之為乘，或可真如亦名為乘。
若萬行為乘，即持業釋亦乘亦大，名為大乘；
若通真如名大乘，即依主釋大之乘故。
解曰：亦乘亦大者，萬行名大，即是乘體；
乘是大用，即是乘體；是大用、大體，能任持乘之業用。
將體就用，大亦即乘；將用就體，乘亦即大。
合此二義，名亦乘亦大。
又云通真如等者，大即真如，是主義；乘屬萬行，是客義。
依主如萬行，依真如體，名依主釋也。
此釋體、用不融，成別教義〔云云〕。
今疏云大因、大果合為大乘者，即是亦乘亦大也。
即萬行廣多名大，從因至果名乘，故云亦乘亦大也，與持業釋同。
若下云十妙釋七大者，境妙是理名大，
即乘之體；有餘六大名乘，與依主義同。
又一家圓教，大乘不作六釋。
何者？若言依主釋，今圓教生死即涅槃，不可生死為主也。
若言持業者，一即無量，無量即一，持業不成。
若言帶數釋者，即一而三，即三而一，何數之有？
若言有財釋者，如云富兒錢寶名富，五蘊假者不名富也。
今取錢寶以名假者，名為富兒，故云有財釋。
今圓寶法，他即是自，故無有財。
若言隣近釋者，如云念處先能觀為念，
念是念心所，明記為性；慧是慧心所，簡擇為性，二種不同。
今言念為能觀者，與慧隣近故。
若釋圓教，境、智不二，念、慧相即，故無隣近也。
相違釋准知。如是六釋，但是藏、別二教中義，
圓、通二教皆不相應〔思之〕。 ^33b30

【疏】善戒七大者，與對法論、涅槃同。
彼論云：即此乘性，由與七種共相應故，名為大乘。
一、戒經云法大性，謂十二部；論云境大性，以菩薩緣百千教法為境故。
二、經云心大，謂求菩提心；論云行大性，
以求菩提心亘自利、利他二行故。
三、經云解大，謂解菩薩藏；論云智大性，
了二無我智，解菩薩藏故。
四、經云淨大，謂見道淨心；論云精進大性，
即由精進練磨其心，入於初地見道，令心淨故。
五、經云莊嚴大，謂福慧也；論云方便善巧大性，
由具悲、智二種，悲同經福德、智慧，有大智故不住生死，
有大悲故不住涅槃，故名方便善巧。
六、經云時大，謂三祇行行；論云時大性，
窮生死際，盡未來時。
七、經云具足大，謂相好；論證得大性，成就十力、四無畏等諸功德故。 ^33c28

【疏】基師云者，越州法華寺基法師也。
解云：無量義者，所謂義空也。
若是有法，則有分限，名為有量；空義深廣，稱為無量。
問：若爾，與第二時大品教何異？
彼答云：前教明空為三乘行本，不得為法華序；
此中明空為大乘行本，故得為法華序。
故疏引大品非法華所指，是基師義耳。 ^34a6

【疏】指不來秦地者，是印法師義。
吉藏引云：印師固執不移，云明空無量義經者，
即是餘時說耳，非法華中辯無量義經也。
法華前無量義經，正明萬善成佛，文不來秦地，是印師義耳。 ^34a18

【疏】印師云：無相善有成佛者，此經辯無量萬善也。
以現在行無量萬善故，來世成佛。
問：若說萬善成佛，與法華何異？
答：此無量義經中，覆相明萬善成佛，不言萬善之外無三乘義。
無量義經但顯實，未開權，故得為序。
今疏引云彼經不說有三、無三有異者，
即無量萬善外，不說有三、無三。
若說有三，但彼經已顯實，未開權，故得為序。
老說無三，即說法華無異也。 ^34a26

【疏】光宅云破三與歸一為異，故即為序者，
意謂光宅法華破三無量義，萬善歸一，
與破三為異，故得為序，非是異無二無三名異也。 ^34a40

【疏】論列十七名者，論云：此大乘修多羅有十七種名，顯示甚深功德應知。
何等顯示？一、名無量義經者，成就字義故，以此法門說甚深法妙境界故。
彼甚深法妙境界者，諸佛如來最勝境界法，故經云甚深無量也。
二、名最勝修多羅者，於三藏中最勝妙藏，此法門中善成就故。
解云：彼大論四釋：一云、除疑入法經勝，
謂除聲聞疑，并異生入法，令離苦故。
樂行中道行律勝，發生智慧論勝。
二云、甚三字故經勝，與定慧為安立處所律勝，今得正見故論勝。
三云、離欲得定生上界故經勝，免三惡趣得人天身律勝，斷無明惑出於三界論勝。
四云、離貪經勝，離嗔律勝，離癡論勝。
問：唯此四解俱有所長，何故今言經為最勝？
答：為於此經會三歸一，異餘經、律、論，故名為勝也。
故經云：於諸經中最在其上。
三、名大方廣經者，無量大乘門，隨順眾生根，住持成就故。
解曰：理正名方，包含名廣。
經云：當為如是等，廣讚一乘道。
四名教菩薩法者，以為教化根熟眾生，隨順器善成就故。
經云：名妙法蓮華教菩薩法也。
五名佛所護念者，以依佛如來有此法也。
經云：我常守護，不妄宣說。
六名一切諸佛秘密法者，此法甚深，唯如來知故。
經云：如來秘密神通之力。
七名一切諸佛藏者，如來功德三昧之藏在此經故。
經云：如來一切秘密之藏。
八名一切諸佛秘密處者，根未熟者，非受法器，不授與故。
經云：秘密之藏，長夜守護，不妄宣說故。
九名能生一切諸佛經者，聞此法門能成諸佛大乘故。
經云：乃至一念隨喜，我與授記三菩提也。
十名一切諸佛道場者，聞此法門能成諸佛阿耨菩提，非餘修多羅故。
經云：當知此處即是道場。
十一名諸佛轉法輪者，此法門能破一切諸障礙故。
經云：諸佛於此轉於法輪。
十二名一切諸佛堅固舍利者，謂諸如來真如法身於此修多羅不敗壞故。
經云：當知是處即有如來全身舍利。
又以佛舍利起七寶塔。
十三名一切諸佛大巧方便經者，依此法門成大菩提已，為眾生說天人聲聞辟支佛等諸佛善法故。
經云：慇懃稱歎方便是。
十四名說一乘者，以此法門顯示如來阿耨菩提究竟之體，
彼二乘道非究竟故。
經云：一切諸世尊皆說一乘道是。
十五為第一義經者，以此法門即是諸佛如來法身究竟住處故。
經云：此法華經於諸經中最為第一。
十六名法華經者，有二種義：一出水義，
以不可盡出離小乘經泥濁水故〔云云〕。
二者華開義，以諸眾生於大乘中其心怯弱不能生信，
是故開示諸佛如來淨妙身令成生信故，正當此名。
有解云：無量義如出水，即約教理；此經如開敷，即約行果。
又云：各具教理行果。
若爾，彼是出、此是會，入望今四，一由闕人，
一果是行，終復成剩長。
十七名最勝法門者，攝成就故。
攝成就者，攝無量名句字等偈故。
此十七句中，法門句是總，餘句是別故。 ^34a46

【疏】從一義處出無量法至序者。
此無量義處，各有兩兼：從能生所生之無量是序，
即別卷經是；若會所歸能無量，即正宗，是經之異名。
若從能生於所之義處是序，若會所歸能之義處是正宗，故兩兼。 ^34c42

【疏】常等四至住處者，即是寂光四德為處也。
能觀是報身智，所觀是法身境，二身皆具常等四，
俱是能依土，即所依能所不二而二，立身土名耳。
言所攝成處者，遍法界皆常也。
所安立處者，法界自在也。
淨者，遍法界三惑名為淨。
樂者，住於法身，不住十界色身境，名不住身心相故。 ^35a2

【疏】前後兩文者，觀經結法華名，後准梵網結華嚴，
仁王結般若，像法決疑結方等，遺教結涅槃，
皆文義同於正經，故名結也。 ^35a14

【疏】壽量而是無常者，於二經中，中間說法華、迹本二門。
縱汝說迹門，如來近成，可云無常；而其所說，
唯有實相，豈不是常耶？
況本門長遠之壽，寧是無常？
如壽量品〔云云〕。 ^35a20

【疏】佛所護念者，佛所證理是所護念法，如來是能護念人。
昔知機未熟，不說所證，名之為護；恐此眾生但取方便，故名為念。
引證云：眾生根鈍，不務速說，故言護念。
若取能生為護念，是異名；若取所生為護念，是覆相。
於昔所生，未開為能，但得名序；若開為能，
名護念，即正宗。 ^35a28

【疏】若明文等者，記云覆別從通者，經家覆法華定之別名，從無量義三昧之通號。
時眾謂重入無量義三昧，不識是法華三昧，
故結集人加之以處，即是法華異名定也。
大通智勝說此經已，即入靜室者，問：釋迦何不入定，讓羅云結緣耶？
答：記云但羅云通化，即共羅云一代五時，
通共教化眾生，作種熟脫，無有別結之機故也。
有云佛滅後名通化，與大通入定讓結何殊？
不可也。 ^35a40

【疏】大通身體至不動者。
問：大通入定，與釋迦何別？
答：記云：若分所入，相同時別。
謂二佛入定，皆身心不動，名相同。
釋迦說經前，大通說經後，各各時別也。 ^35b8

【疏】問：瑞相本論奇異，說法入定，佛之恒儀，何得為瑞者？
古人與皇不立為瑞，但用雨華、動地、放光三，
並疑念發問，答問為六。
故今難云：何意非瑞也？ ^35b14

【記】云文殊引古至一定二義不疑者，恐悞。
此是引古入定為序，故云何以證今。
何謂一定？證有二義。 ^35b20

【疏】舊小、大、白等者，光宅云：初二是赤圓華，
本赤圓華；次二是白圓華。 ^35b24

【疏】常雨五色華者，河西道朗云：天華名也，中國亦有之。
其色似赤而黃，如青而紫，如綠而紅。 ^35b28

【疏】銅輪種性等者。
有解云：十善菩薩發大心，長別三界苦輪海者，
雖歷十千劫，終不墮惡道。
信位中分為上、中、下三品：中、下品善，於南洲作粟散王；
上品善，鐵輪王王南洲也。
十住名習種性，為銅輪王，王東、南二洲。
十信即十住中攝十行性種性，為銀輪王，
王東、南、西三洲。十向道種性，為金輪王，王四天下。
問：此四威伏何別？
答：金輪聞名響應，銀輪遣使方伏，銅輪身至始從，鐵輪興兵現威始來歸化。
問曰：王各何時出等〔云云〕。
今謂長別三界是圓教十信，不應歷十千劫是別教十信耳。
闕瑠璃輪聖種性〔云云〕。
問：善戒、地持、瑜伽、唯識等經論初性後習，
仁王瓔珞初習後性，何耶？
答：善戒等據法爾無漏種子，故性種在前；
次增修習，方有新熏，故習在後。
仁王不立法爾，唯有新熏，故習在前；次由修學習已，成性在後。
後近聖道，名道種子性。
瓔珞又開六種四，如文。
加金剛心是等覺性，解脫道名妙覺性。
唯大師釋菩薩戒疏云：性、習二性，若據位分，
習、種在前，性、種在後；若據行論，性、習同時，故前後不定。
依體起用，先明性、種，後明習、種；尋用取體，
先習後性，與證、教二道相似。
就位以論，教、道在前，證、道在後；據行、證、
教同時，故前後不定。
依體起用，先證後教；尋用取體，先教後證也。
習種性能生報佛，性種能生法佛。
如唯識云：理性、行性。
真如理為理性，有四智；菩提種子名行性。
四智者，大圓鏡智第八識，平等性智第七識，
妙觀察智第六識，成所作智前五識。
轉八識為四智，名行性，即是新熏決定性。
聲聞人無行性，故不成佛。
若爾，即無報身佛性，故不可也。
解曰：唯識中轉八識中心所慧為四智耳〔云云〕。 ^35b32

【疏】四輪是別位義者，止觀第三云：三處雙流。
乃設問云：瓔珞經中列位始終，唯初地三觀、
現前道觀雙流，今此何故取通教八地、別教初地並圓初住並判雙流？
故彼答：借別八地成通教下，即借高成下。
等者，等取借別初住成圓教初住高，借下成高，
不得專執瓔珞別位定在初地，明位委悉不過瓔珞，所以借之。 ^35c38

【疏】名通義圓等者，文云：我等今日真阿羅漢。
又云：我等今日真是聲聞等。
此名與藏、通同，而義有異。
何者？彼但殺四住賊，無明尚在；此殺通、
別兩惑，得如來滅度，故殺賊義圓。
又彼是分段不生，界外猶生。
寶性論：二乘於無漏界生三種意陰。
今則分段、變易，二俱不生，不生義圓。
彼是界內應供，非界外應供。
淨名云：其供汝者，不名福田。
則應供義偏；今則普於其中應受供養，則供養義圓。
故羅漢三義圓也。
言真聲聞者，彼但小乘從他聞四諦，聲偏聞偏；
今能令一切法界聞一實四諦佛道之聲，
使一切聞，聲聞義圓。
故知依義不依語也〔云云〕。 ^36a2

【疏】別義賢聖至玄義者，玄第九云：三十心雖同有賢聖之義，
但稱為賢，伏多斷少故。
十地去為聖，伏少斷多故。
又圓十住名賢聖者，於別名賢，於圓名聖，望別十地遠故。
圓人三十心是聖賢者，圓者聖，於別是賢，望別十地近故。
十地等覺是聖，妙覺是聖聖。
別教十住自是賢，望別行向名為賢賢，
如記〔云云〕。有云：別十住是賢，於圓名聖，故云賢聖。
別地望圓地名聖聖，別信望圓信名賢賢。
今謂行向自約別教，不望圓也。 ^36a24

【疏】大眾心喜至勝應者，是因緣義。
內外異，是世界。問答除疑，是對治。
非常之喜，是生善。
一心觀佛，是第一義。 ^36a42

【經】照東方萬八千等。
【疏】云今明東是方始者，既約本迹二門，
是一乘因果，十住如東方，餘三十位如餘三方也。
言萬者，表位圓也。
一住一切住，故以萬表之。
八千者，表位數也。
雖一位具一切位，但一切即一，是十住之位，
分因分果，故八千表之。
餘三方圓缺准之。 ^36a48

【經】靡不周遍者，吉藏云：乘有十義，十相表之：
一、有最上義，以頭表之；二、有中道義，以眉間表之；
三、有顯明義，以目表之；四、有無翳義，以毫表之；
五、有破暗義，以光表之；六、有不二義，以一方表之；
七、有根本義，以東方表之；八、有果乘具足義，
以萬表之；九、有因乘未具足義，以八千表之；
十、說因果理盡義，以周遍表之。
今謂此義雖廣，於理未盡。
第一、第二但表常德，第三、第四、第五但表淨德，
望今疏闕我、樂二德也。
第六、第七但表方，始是住義。
第八、第九已是因果義，與第十同。
若爾，東方已表因果，盡照餘方，復何所表？
如疏破不可也〔云云〕。 ^36b10

【疏】若分文屬此土等者，疏有二意：初對古人，
從爾時至相光，是此土第六瑞；次照東方下，
屬他土總；次若分下，第二、判。
從爾時佛下，至萬八千，盡是此土第六相。
若分屬他土，從爾時佛放下，盡是他土總相，故此重分。
若不爾者，何因此文耶？
言總相者，他土六事皆因放光，光是能照，
六是所照，所從於能，故總名瑞。
光、瑞是一，故名為總。
又通彼此亦為總。
記中分文，此土至周遍他土，從下至地獄去，是他土。
今恐違分文，疏引古人至尼吒屬此土。 ^36b32

【疏】不別破，但言斟酌由人者，意未可。
若盡取他土六瑞，屬此土第六者，何不取餘五耶？
若盡屬他土者，何不從照東方已去事，盡屬他土耶？
故不可言由人也〔思之〕。
今疏云各長短者，用左溪分文，取東方至尼吒屬兩事：
屬上此土第六，屬下他土第一。
此用古人至尼吒，是此土第六相也。
故記云通長短〔云云〕。 ^36c2

【疏】次光照他下，為二：初釋六瑞；次又此彼下，明諸佛道同。
初六瑞四：初標；次一下，列；三、既有下，生起；
四、若此下，明所表自覺覺他。
次道同中又二：初略，次廣。 ^36c14

【疏】一、見六趣者，記指他章，離合以為。
四、五道七識住者，俱舍別正，理從別釋一一趣名。
言那落名人迦者，為惡人多造惡，顛倒墮其中，由是那落迦。
又云：或趣近人，故名那落，造重罪人，速往彼故。
或復迦者，是樂異名，那者無義，落是與義，
無樂相與，名那落迦。
又是救濟義，那名不可，不可救濟，名那落迦。
言傍生者，彼趣多分，身橫住故；或彼趣中，
容有少分，非傍行者故。
解曰：分橫柱，如驢牛等；容有竪住，如獼猴等。
為對彼故，故云多分也。
又容少分傍行者，兩足者竪行，如飛鳥；
四足者傍行，如牛馬等〔云云〕。
言餓鬼者，又多希求，以自存濟。
言人者，謂或多思慮〔云云〕。
言天，謂尊高，神用自在，眾所祈告，故名天。
言阿素那者，鬼趣所攝。 ^36c22

言七識住者，論云：欲界、人、天、色三靜慮、
無色三天，此云七生處，是識住體，故曰身異及想異。
身異同一想，翻此身想一，並無色下三，餘非有損壞。
論曰：身異想異者，經說有色有情，如人一分天，是第一識住。
二、有色有情身異想一者，如梵眾天，謂劫初起，
是第二識住〔云云〕。
三、有情身一想異者，如極光淨天，是第三識住〔云云〕。
四、有情身一想一者，如遍淨天，是第四識住。
下三無色，名則如經，即三識住，是為七〔云云〕。
論九有情居。頌曰：
　　應知兼有頂，及無想有情，是九有情居。
　　餘非不樂住。 ^36c48

論曰：前七識住及兼有頂無想有情為九，即七識住上加非想及無想天。
所以九立有情居，以樂住故四識住。
當知四蘊唯自地。
經云：識隨色住、識隨受住、識隨想住、識隨行住〔云云〕。
頌曰：
　　於中有四生，有情謂卵等，人傍生具四，
　　地獄及諸天，中有唯化生。
　鬼通胎化二。 ^37a22

論曰：謂有情類，卵生、胎生、濕生、化生，是名為四。
正理論云：鬼通非情〔此即四界寬、四生狹也〕，趣唯有情。
然不云遍攝〔不攝中有狹於生也〕，生唯遍攝故。
復有無非有情名眾生故。
准此，有情名有眾生，無情不名眾生。
舊譯有情名眾生者，兩名：一准大乘，具六界故名眾生；二具四生。
生謂生類，諸有情中雖餘類雜而生類等。
言生類等者，是眾生義，多生類故。
如下五濁中及論廣說〔云云〕。 ^37a34

【記】云先總明道同至當同乃隱者，此現六瑞，是今同名隱也。
後人悞改現字作當字耳。
記釋云：若所見下，作隱當同釋，即現當二同俱隱〔思之〕。
下已當二同，誤改當作現字，今並須除當現二字。 ^37a48

【疏】昔善為因，今教為緣者，指王子所聞法華下種為因，
中間異方便成熟助之為疎緣，今聞法華教為親緣，
即得開、示、悟等為所生法，名脫也。 ^37b8

【疏】神變者，止觀第一記引大神變經：佛現十八變竟，
時商主天子白佛言：頗有神變更過此耶？
佛令文殊廣說變化。
文殊白佛：如是神變，摧伏惡魔，亦令菩薩久住於世，如是未為殊勝。
若無名、無相、無聲、無字，歷十八界，皆作此說，
無三脫，說三脫。乃至身子問天子曰：汝聞此神變不怖耶？
天子曰：我即神變，云何怖耶？
文殊言：一切善惡、動不動，皆神變相。
不動即法性，動即事神變，故二緣、三緣等，無非神變。 ^37b14

【疏】補處不知尊極者，別教補處，不知當教妙覺。 ^37b30

【疏】就極處亦不知者，別教妙覺不知圓妙覺，名亦不知也。
所言亦者，同補處不知尊極，故名亦也。
若准權不知實，權尚不能知圓初心，何況妙覺？
以別妙覺望圓妙覺，故云此就也。 ^37b32

【經】云是佛光明神通之相者，光明是別舉一妙覺瑞，神通是總舉六瑞也。 ^37b40

【經】國界莊嚴者，此但猶光照，故名莊嚴，非淨土也。
偈者，舊云偈，梵文略也。
應知偈陀，梵訛也，思之。
今從正音，宜云伽陀，唐言頌。
頌者，三十二言。注云：彼之讚偈，猶此之詠歌。
歌者，頌威德之形容；讚偈者，讚至理之體相。
梵語伽陀，翻為頌。
頌，美也，歌也。頌中文句極美麗故，歌頌之故。
此祇頌進詮體義，劣於名、句；退為所依，
不及聲、文，於百法不別建立。
然以聲上屈曲為體，即名、句、文更無別性。
又云：偈有二種：一、室路迦，二、法句。
初有五相：一、處中句，二、初句，三、後句，四、
短句，五、長句。一、處中者，若八字生，名處中句，不長不短故。
三十二字生於四句，如是四句成室路迦。
經論文章多依此數。
二、初句者，若六字已上，名初句。
三、後句者，二十六字以下生，名後句。
四、短句者，若滅六字生，名短句。
如詩云：風〔一字句〕吹我紅華入紫宇〔七字句〕。
五、長句者，從二十七字已上，不限多少也。
問：今四字為句，應是短句，何名處中？
答：梵語八字，翻此為四也。
如菩提、達磨各兩字，此翻為覺、法二字之例。
言三十二字者，梵語一句、八字、四句，成三十二也。
莫問長行與偈，但三十二字，便是室路伽也。
法句偈，要以四句備足，然後為偈。
莫問四言，乃至七言，必須四句。
故涅槃云四句為偈是也。
又伽陀謂孤起，二路伽謂頌長行。 ^37b44

【疏】說法入定，能導於人者，如云：定慧力莊嚴，以此度眾生也。
眾生是能趣之人等者，經云：生死所趣。
生死是總，通惑、業、苦三道故；所趣是別，即六趣果故。
作此釋者，生死是因，謂三道；所趣是果，謂六趣。
又云：所趣果體，即生死道；能趣是果，煩惱假者有情。
故注釋云：善惡業緣，即能趣因；受報好醜，即所趣果。
善惡業緣者，由善為異熟因，即五戒、十善等會等；
煩惱為因緣，受三惡、醜總報果故也。 ^37c48

【疏】從又覩至經典等者。
八千界名諸佛、聖、主、師子。
四句分別：一、是聖非主，如三乘人；二、是主非聖，
如諸國主；三、是主是聖；四、非聖非主，如凡夫。
今是第三句也。能詮一乘之教，名經典；
所詮之理，名微妙；頓說純大，名第一；八音詮辯而無雜聞，
名其聲清淨；巧順機宜，名柔輭；都無二乘，
名教菩薩；能詮無謬，名梵音，梵即清也；
唯說法界，名深；法界容融，名為妙；赴機不差，
故云令人樂聞；萬八千主伴齊說，名各於世界；
說離邪曲，故云正法；理顯無隱，名為照明；
從之為名，故云佛法；理實有別菩薩也。
逗彼二機，名開悟眾生，文闕示入，彼廣有住、
行、向、地故也。又云：佛悟不濁曰清，佛悟不間為淨，
佛悟至利為柔，離剛為軟。 ^38a16

【經】恒沙者。問：經何故多以恒沙為喻？
答：有五義釋之：一、由沙多；二、為世人共為福水，
入洗永滅罪，投死生天；三、雖經劫壞，名字常存；
四、佛多近此，宣說妙法；五、眾人共委，故多以喻。
初出池，四方四十里，長八十里，闊四十，
中二十，快十里，長一肘。
鑿無至砂處，有八萬殊，故細如麵，以為喻也。 ^38a40

【經】或有行施等者，先有見他土，並行六度行。
總釋名。唯識：問：云何名波羅蜜？
答：梵語，此云到彼岸，謂到菩提理涅槃岸也。
所到義同，故總名波羅蜜。
次別釋名。釋第一，施者三，謂財、無畏、法。
財資他身，無畏益心；法利善根，資益於他，故名為施。
三俱利他也。若望自報，後感大財，即此施度具合六種：
財唯攝施，無畏攝戒，忍法攝後三。
對法論云：施度是財，餘四無畏法總攝六。
般若論云：檀度攝六。
即此義也。施謂無貪所起三業以為性也
〔解曰：約行出体，即無貪及相應思所及三業利他為体也〕。 ^38b4

【經】云金銀等者，七寶：一、金。
說文云：有五色，黃為其長，久埋不變，百練不輕。
述曰：金字者，此是像形字。
謂土能生金，此字少。
今左右置兩土，明金在中，是像形也。
又以與今同聲，即形聲中攝也。
言五色者，即青、黃、赤、白、黑。
赤是赤銅、白銀，青是鉛、錫，黃是金，黑即鐵也。
二、銀，是白金。三、珊瑚，紅色石脂，似樹形。
四、真珠，即赤珠。佛地論云：赤虫所出，或珠體赤，名赤真珠。
五、摩尼者，如意神珠。
既闕瑠璃，便開珠二。
六、硨磲，梵云牟婆洛揭拉婆，青白間色。
七、碼碯，梵云謨薩羅揭婆。
謨薩羅，此云杵；揭婆，此云藏。
述曰：此形似杵，藏在石，即石胎是，或言堅實故也。
色如碼碯，從彼作碼碯字，是寶類字從玉，石類字從石。 ^38b22

【經】金剛諸珍者，一金剛，二諸珍，帝青、大青之類。
述曰：帝釋有寶，名曰帝青。
大梵王有寶，名曰大青。
此寶第一，非餘所見，在梵王、帝釋頂上也。
三奴，古者罪人沒官，入賤為奴。
四婢，女之卑稱。五車，今輿輻之總名。
夏后氏時，奚仲所造。
又音居，曰：古者車如居，言行所以居人也。
今曰車，車舍是也。
言行者所居如舍。
六乘者〔食證反〕，廣雅云：乘，駕也。
謂可乘者也。周禮云：駕為乘。
乘，載也。七寶餝輦者〔力辰反〕，說文：輓車也。
在車前引之，古卿大夫所乘。
自漢已後，天子乘之。
故今天子、皇后所乘車曰輦。
以寶飾輿〔余據與居二反〕，說文：車，輿也。
又云：有輪曰車，無輪曰輿。
輿，眾也，載也，舉也。 ^38b46

【經】云駟者〔相二反〕，說文：駟，一乘也，謂四馬駟也。
言欄者，鈎欄也，亦遮也，又檻也。
縱曰檻，橫曰楯〔音食尸、時召二反，伺也〕。
言華蓋者〔故爪反〕，作此俗釋。
黃帝與#CB07416;尤戰於涿鹿之野，
有五色雲氣，金枝玉葉，止於帝上，有華葩
〔披巴切〕之形，因而作華美之蓋也〔音呼苽切〕。
西域暑熱，人多持蓋，以華飾之，名華蓋。
言軒者〔虗言切〕，說文云：車也。
又云：簷宇之末曰軒，安車也。
曲輈轓〔上室求切，下甫煩切〕，述曰：車轅曰輈，
車箱曰轓，即轅車也。
或作幰〔虗偃反〕，布帳車上禦熱名幰。
施有五相。頌曰：
　　志心及信心，隨時自手施，如法行捨物，
　　是名施五種。 ^38c20

不受亦有五相，頌云：
　　不淨亂眾生，惱害眾生物，及壞淨心者，
　　皆不應施與。 ^38c42

【疏】約比丘論持戒者，第二戒有三，謂攝律儀、
攝善法、饒益有情。
對法云：律儀是任持身心，不造諸惡故；
攝善法戒是菩提因，任持是彼因故；饒益戒是大悲，任持故。
釋名：防護安住離過失，名之為戒。
法戒軌度復名律，儀謂法律，儀謂儀戒，故云法戒軌度名律儀也。
體者，對法亦以三乘為體。
瑜伽四十二云：律儀，七眾別解脫，在家、出家為體。
此唯身、語二業。言善法體有，謂諸菩薩受律儀後，
一切為大菩提，即三業積集善法為體。
言饒益體者，亦以三業為體。
今經云：往詣佛所，問無上道，是善法戒；
便捨樂土等，是饒益有情戒；剃除等，是律儀戒。
次分別圓教也〔云云〕。 ^38c48

【經】云被者〔敷罷反，方言：披，散也〕，今亦#CB17941;著之義。
正言而被法服者〔皮義反〕，服用被帶之義。 ^39a22

【疏】如五王經者，昔有五王相問，各陳所好：
一、園林華菓，一、好婦人善色，一、好車馬兵甲，
一、好田獵遊戲。有一大王，次第為說過患：
華菓即有彫零枯折，婦女即有恩愛別離，
車馬有鬪戰相殺，田獵乖傷慈悲，不如厭老死，求常涅槃。
四王聞之，皆詣佛所，出家修道。 ^39a26

【疏】問：忍者，疏中三忍，謂生、苦、行、第一。
唯識云：亦有三忍：一、耐怨害，二、安受苦，
三、諦察法。若不耐怨，便捨於彼，不名為忍。
以能忍故，不捨有情。
解曰：是耐怨忍。於逼迫境，能安受故。
解曰：是安受忍。審諦察法，即無生忍。
解曰：是諦察法。以觀於法，違順無二，以無瞋、
精進、審慧三，及身、口、意業為體。
耐怨害是今文生忍，安受苦是今文苦行忍，諦察法是今文第一忍也。
無瞋釋耐怨，精進釋安受，審慧釋諦察。 ^39a36

【疏】問：精進者，唯識云：精進有三，謂被甲、
攝善、利、樂。被甲即勢力惡境，不能屈伏；
攝善謂自利、不退；利、樂即饒益、無倦。
若經中五句云：有勢、有勤、有勇、堅、猛、不捨善軌。
此論被甲攝初有勢句，第二攝善，餘四句盡，以名體寬故。
第三句是利他，前二是自利。
此論精進具二利，約二利為六度故。
若攝大乘，有五種：一、被甲，二、加行，三、無怯，
四、不退轉，五、無喜。
是與經相攝，並自利、無利他。
言體者，俱以勤及所起三業為性。
今經望唯識，但有被甲、攝善二精進，故云勇猛；
乃至思惟佛道，但自利，闕化他，無利、樂也。
望攝大乘，五精進並攝在自利也。 ^39b4

【疏】離欲者，第五問。
禪定唯有三種者，謂安住、引發、辦事。
安住現法樂，引發於六通，饒益於有情，
能辦他事，變海水為蘇酪以濟飢乏，用等持為體。
對法初云無厭倦任持，即安住義；二、諸所思事成滿任持，
謂先未得通，常思所得，令能引發，故云成滿；
三、辦事者，御眾業任持，由定觀機，隨諸行門攝御，令成益故。
言靜慮者，慮是心慮，靜此勞慮，名之為定，名功德聚林。
言安住者，是禪體；引發、辦事，是禪用。
言等持為體者，即三摩地。
此約在定，唯是定數別境，一名為體。
今經云又見離欲，常處空閑，是安住義；
深修禪定，得五神通，是引發義；經云安禪讚佛，
是饒益義；疏云有感則形，是饒益也。 ^39b26

【疏】復見佛子！智深等者，第六智有三，謂：
一、生空，二、法空，三、無分別智及俱生。
生空、無分別智，此唯根本智為第六體者，
是決擇煩惱，以釋為性。
瓔珞經云：照有、照空及照中道，根本、後得二智。
今經前自行智是根本智，後化他智是後得也。 ^39c2

【疏】八魔者，藏教四魔是煩惱：若佛坐道場，
破煩惱魔；得菩提道，證法性身，破陰、死二魔；
於道樹下得不動三昧，破天子魔。
通教八人：見地破煩惱魔，六地破陰、死魔，
八地得不動三昧，破天子魔。
別教先破界內，同前界外四魔，從無常、
無我、無樂、無淨四也。 ^39c12

【疏】華嚴思益者，華嚴第十五云：又有光明名能捨，
此光覺悟煩惱眾生，令知財寶悉非常，恒樂惠施心無著。
又放光明名除熱，此光能覺毀禁者，普使受持清淨戒，發心願證無師道。
又放光明名忍嚴，此光覺悟瞋恚者，令彼除瞋離我慢，常樂忍辱柔和法。
又放光明名勇猛，此光覺悟懶惰者，令彼常於三寶中，恭敬供養無疲厭。
又放光明名寂靜，此光能覺亂意者，令其遠離貪恚癡，心不動搖而止定。
又放光明名慧嚴，此光覺悟愚迷者，令其證諦能解緣起，諸根智慧悉通達。
總有四十二光法。
問：如經〔云云〕。 ^39c22

【疏】圓擊梵輪法皷者，圓音一演，名圓擊。
清淨之輪與他人，名為梵輪。
輪，轉也，即理之教，名為法皷。
說法之聲，如皷出聲，即初住化他，名擊法皷。 ^39c42

【疏】未甞睡眠者，成論云：身心昏重，因睡攝心，離覺名眠。
大乘以一切住著昏暗，皆名睡眠。
菩薩心無染著，名未甞睡眠。
不動而遊，故曰經行也。 ^39c48

【疏】淨如寶珠者，三義名淨。
第十戒是究竟中道戒：一、珠內外無瑕，喻中道戒。
無見思、塵沙二惑，名無外瑕；無無明惑，
名無內瑕，即是中道清淨也。
若約三業，身、口名外，意業名內。
二、珠圓無缺，喻中道戒，於二邊微塵不犯也。
三、珠可寶重，喻中道戒，於二邊為尊崇也。 ^40a6

【疏】十、戒玄義者，謂不缺、不穿、不雜道，共無著智，
所讚自在，隨定具足，如菩薩疏〔云云〕。 ^40a16

【疏】住忍一。問：忍者，得少謂多，名增上慢。
自特聰明、富貴、道德、名譽，而打罵、惡罵是口業，
捶打是身業，必有瞋恚之心兼其意業，忍三業之惡眾。
離戲笑，謂分別戲論。
笑，謂談謔。皆掉悔蓋。
言一心除亂却貪蓋者，貪謂於有具染著為性，
能障無貪生苦為業，謂由愛力取蘊生故。
述曰：有謂後有，即異熟果，通三有故。
具有者，即煩惱、業及器世間，並中道有異熟因，故名有具。
足有受用，亦得具名。
於此二境常起於貪，名為染著，故名為亂。
一心在定而不起貪，是却貪蓋也。
俱舍云：五蓋唯在欲，障根本禪。
今別、圓菩薩棄真諦邊五蓋、俗諦邊五蓋，
中道從初地至等覺，節節亦五蓋。
圓教圓棄五蓋，準思之。 ^40a20

【經】栴檀者，赤謂牛頭栴檀，黑是紫檀之類，白是白檀也。 ^40a44

【疏】冷然下云云者，意令分別六度光中所見六之十離合不同。
唯識第七方便善巧有二，謂迴向、拔濟。
攝論云：謂前六度所集善根，共諸有情迴求無上菩提。
即方便善巧、迴向拔濟義也。
無性云：不捨生死求涅槃，由大悲故不捨生死，由大智故求涅槃。
第八願者有二，謂求菩提樂、利他願，即是自利、利他。
第九力者有二，謂思攝、修習，即思擇諸法而修習故。
第十智者有二，謂受用法樂、熟成有情。
由前六度成立妙智受用法樂，後由第十成足前六，能正了知此施等上饒益有情。
後五皆擇法為體，根本後得智故。
第六根本，後四後得。
問：何故說十不增不減耶？
答：謂十地中除障故。
問：有處唯六，何耶？
答：除六相違障，故說六也。
謂對治惱、貪、破惑、瞋恚、懈怠、散亂、愚癡，故說六也。
又施感大財，戒獲大體，忍招一眷屬，精進得不退，
定報心端，慧感明智，故言六矣。
如經下文釋，及唯識論〔云云〕。 ^40a48

【經】珠交露幔者，露謂不覆，幔謂覆。 ^40b30

【經】如天樹王者，如涅槃二十七遍喻，始自黃葉，
終至開敷；遍喻佛弟子初始出家，乃至得果。 ^40b32

【經】云：三十三天有波利質多樹，其根入地深五百由旬，
枝葉四布五十由旬，葉熟則黃。
諸天見已，復生歡喜：是葉不久必當墮落。
其葉既落，復生歡喜：是枝不久必當變色。
復生歡喜：是色不久必當生皰。
見已復喜：是皰不久必當生#CB00047;。
見已復喜：是#CB00047;不久必當開敷。
開敷時，香氣周遍五十由旬，光明遠照八十由旬。
諸天爾時夏三月中在下受樂。
我諸弟子亦復如此。
其葉黃者，喻念欲捨家。
葉落，喻剃髮。色變，喻白四羯磨。
生皰，喻發菩提心。
#CB00047;，喻十住菩薩見性。
開敷，喻得菩提。香氣，喻十方無量眾生受禁戒。
光明，喻如來名號。
周遍夏三月者，喻三三昧。
諸天受樂，喻諸佛在大涅槃常樂我淨。 ^40b36

【疏】伏難者，左溪云：文殊內心潛搆名伏，彰言拒之名難。
彌勒釋難，著在經文，故云彰言。
初偈釋大眾不疑難，次偈釋待佛定起決疑難，
三偈釋微共籌量難，四偈釋既解伏答難。 ^40c12

【疏】是時文殊師利，是結集語；從彌勒下，
至演大法義，是惟忖。
答惟忖中，文二：初語彌勒下，至大士，是標章；
次善男子下，是正惟忖，即知非經家語也。
有云爾時文殊者，經家標能問人；語彌勒者，
對質疑之人也；及諸大士，彌勒已下八萬之流也；
善男子者，聲聞四眾、天龍八部眾也。 ^40c20

【疏】光宅以初後兩句法說，乃至今明法說不用者，
准光宅不用中間三句譬說，亦不用為三譬，
亦對因、果二門。故彼解云：雨法潤二乘，枯槁則生長。
一乘之解，通因、果二門。
吹螺以改號，譬改三乘之號；擊皷戒兵，
使其齊一，譬明一實之理。
解曰：吹螺改三乘之號，是因明，即開方便門；
擊皷明一實之理，則顯真實，又亦因門；
吹螺是改近之號，擊皷是顯遠之理，並是果門。
今但取譬，不取所對法也，故云其法說不用。
問：說大法與演大法義何別？
答：吉云：前是能詮教計，後是所詮理法。
不用此解。 ^40c32

【疏】欲說大法至演大法義者。
論云：大義因成就，八句示現。
何等為八？記引四對：一、破惡進善對，二、
開權顯實對，三、得智證真對，四、說法利生對。
言破惡者，欲說大法句。
破聲聞等新舊二疑云：今會中疑王子時發心，欲疑即斷。
今若說此大法之事，故言欲說大法。
言進善者，雨大法雨句。
論云：已斷疑者，增長純熟智慧身故。
言開權者，擊大法皷句。
問：與法雨何別？答：法雨句。
二乘發大心，智當作佛，悔修少行。
今此句執唯一乘，無別二乘，故有異也。
言顯實者，不斷大法皷句。
論云：謂菩薩密境界、聲聞密境界。
密是微密，二乘不知權實故。
今開一實與聲聞記，故言為說二密境界。
言得智者，建大法幢句。
論云：上上清淨義故，謂即菩提智也。
體無漏故名清淨，出過因、因德及二乘故名上上，高顯如幢也。
言證真者，燃大法炬句。
有二義：一、破闇，喻除煩惱；二、顯照真理故。
言說法者，吹大法螺句。
佛說身子成佛，尚說三乘。
言利生者，演大法義句。
演謂流演聖道至所化機也。
不次者，不斷大法句。
居於第七，今當第四者，擊大法皷為聲聞，
不斷大法皷為菩薩，聲聞迴心即成菩薩，故對開權即顯實也。
問：既無顯實句，此經應不會；既無得智證真，
此經應無智無真耶〔云云〕？ ^41a4

【疏】云：此廣答此土、他土之問。
惟忖中有演大法義，即表放光，亦通他土。
略曾見中有放光瑞，亦通此土。
廣曾中於今同中具有二土六瑞，記中何得惟忖答此，
略曾答彼，廣曾三同唯表此耶？
答：惟忖中第五句雖通他土，從今佛之言，且答於此。
略曾中放光雖通於此，既言放斯光已，
即說大法，今佛未說，故知答他土問也。
廣曾見中具明彼此六瑞，即則知雙答二土問也。
記云三同表此者，恐誤也。
標章云：廣曾見雙答此彼土。 ^41a46

【疏】云此分明定答他土問者，即三同雙表，於此思之。 ^41b16

【疏】欲令眾生咸得聞知者，記云：收無量歸一，
是指欲說大法句；指下開示悟入，是雨大法雨句。
今觀文意，欲令眾生是欲說大法句，收無量歸一是雨法雨句，
即知惟忖五句，初句總，次四句別，同下開示等，
但是合前總別耳，故云一切世間難信之法也〔思之〕。 ^41b18

【經】如過去無量無邊阿僧祇劫者，法華論云：
不可思議、不可稱。
不可量者，示現過彼阿僧祇劫不可得故。
梵云阿僧企耶，此云無數。
不可思議者，過情計之境；不可稱者，過言議境；
不可量，非算數境。
今經云：無量者，過算分、喻分；無過者，過時分；
不可思議者，過情計分。
即同般若過四分也。
言阿僧祇劫者，有十類劫者：一、日月等劫；
二、增減劫；三、二十劫；四、四十劫；五、六十劫；
六、八十劫，謂火灾劫；七、水灾劫；八、風灾劫；
九、阿僧祇劫；十、賢劫也。 ^41b28

【經】日月燈明者。注解曰：聖人無名，借義以立稱。
仁者見之謂之仁，智者見之謂之智。
將顯上根照之為日，中根照之為月，下根照之為燈。
問：三根所顯不同，皆顯日等，是何智耶？
又日陽而動，譬方便慧。
月陰而靜，喻實慧。
二慧益物，如世燈明。
二慧益物，何名燈耶？
答：自行權實，其力增盛，如日月也。
化他隨機，用三教法，其力則微，如燈也。 ^41b46

【經】如來應供十號者，准瑜伽八十三，解十號：
一、如來；二、應供；三、正等覺；四、明行圓滿；
五、善逝；六、世間解；七、無上丈夫、調御士；
八、天人師；九、佛；十、薄伽梵瓔珞。
乃至第十，佛世尊合為一號。
智論第十，佛號世尊。
是十號外總號也。
由具十號，故名世尊。
開合雖殊，大意不失也。 ^41c12

【記】云故知應號即法號者，止觀法界，即見應身十號，
與法界等，名為法身十號也。
乘無二智，來契正境，故名如來。
以無二理，遍入諸法，名應供。
了不二智，智體無偏，名正遍知。
不二之智，無非法界，名明行足。
不二之智，常冥三德，名善逝。
三種世間，皆與理同，名世間。
解三惑即三菩提，名無上士。
達九界皆佛界，名調御丈夫。
契法界理，為三教人天之師，名人天師。
覺法界理，名佛法界。
為三世間所宗，名世尊。
以法報為真身，起真為應身，號皆遍法界，應號即法號。 ^41c24

【疏】大乘七善者，初、時節善，如文。
二、義善者，文為四：初、牒經，其義深遠是；
二、對教，即頓教了義之理是；三、解釋，二乘不測其邊是；
四、結名，是義善是。
言不測邊者，釋遠也；不測底者，釋深也。
法界非橫而橫，故名遠；非竪而竪，故言深。
二乘在座，如聾等，名不測也。
言深者，竪不得其底，能絕四句深；橫不得其邊，超百非稱遠。
又心行滅為深，言語斷為遠。
注云：除饋不究曰深，綿不可及曰遠。
三、其語巧妙者，一、是牒經；二、即對教；三、
會理下，釋。會理直說，釋巧字；悅菩薩心，
釋妙字；四、即頓下，結。
又四句自有，言雖巧妙，而義淺近；自義深遠，
言則麤拙；自有俱無；自佛法俱有。
四、純一無雜者，文為三：一、牒經；二、不與下，
釋；三、即是下，結。言不雜者，能明一道不雜五乘，成論稱獨佛有故。
今約部無二乘，名不雜也。
理和曰純，不一為一。
五、具足者，亦四，准知。
言界內外者，別、圓二教，頓理具界內外諸法，名為滿字。
教圓理滿，故云圓滿善也。
六、清白者，亦四，准前。
二邊者，約偏計性，五住為二邊穢；約依他性，
真、俗二諦為二邊瑕；從證道說，別教三諦亦融故，故云調柔善。
七、梵行之相者，文有三：一、牒經；二、對教；
三、釋。云無緣慈者，從理故慈。
理無垢染，名之為梵；普益一切，名之為行。
以冥、顯二利眾生為相也。
又解：梵名涅槃，行即萬行。
行到涅槃，梵之行故，顯彰為相。
又教是梵行之緣，緣中說果，故云梵行之相也。 ^41c42

【經】令得一切等者，記三釋第三云：傍正具舉等者，
前文明鹿苑具舉三乘，二乘為正，菩薩是傍；
佛初成道，即却指因時行行，故菩薩是傍。 ^42a40

【記】云忽至三萬，豈無表者，即表一念十界百如，
百界千如，千界萬如。
此是眾生世間處，一千五陰，一千國土，
各有萬如，即成三萬。
皆佛界為實，勝九界為權。
權中有實，即九界中有佛界；實中有權，
即佛界中有九界，重重無盡。
且佛三萬為表，權實具足。
若言一萬八千為表者，萬數圓，表果滿；
八千數缺，表因而未滿。
如一位一切位開，即示、悟、入，以萬數表之；
一切位即一位，俱名十住，以千表之。
開九界權，即佛界實，名開。
若佛界有九界，名示；佛界與九界不二，
名悟；不二而二，名入，亦不出權實法也。
若菩薩八萬為表者，八正道中，一一皆具十界權實。
十有百，百有千界，界有十如，即萬如；八正即八萬，亦權實具足。
若亦二萬為表，表權實滿者，千界萬如，
千如萬界，亦佛佛為實，滿九界為權。 ^42a46

【經】又同一姓至墮者。
此土無音以當之，所以引古以證今。
列均名而同姓者，明其佛弘多，其道彌一也，即是諸佛道同義也。 ^42b26

【經】各領四天下者，有云：四種：一、相繼，二、
應紹，三、輪王命長等。
釋伏難云：既言劫減佛出，劫增輪王出，
何得彌勒、耨佉同所也？
答：耨佉人壽八萬時生，以壽長故；至劫減人壽六萬時，
彌勒出世，猶得相見。
四、約彼是報，佛引八王子入八地。
若爾，何名同引耶〔云云〕？ ^42b32

【疏】又若述昔答者，記云：隱昔顯今者，隱昔時菩薩問，亦隱昔時菩薩答。
顯今文殊自述己見，非傳他答也。 ^42b42

【疏】或言因文殊至不便者，此是瑤師破。
古人云不便，非大師言不便也，從今不是破耳。 ^42b46

【疏】又取藥王為例者，觀此文，猶是瑤師引注家為例。
注經云：如來從三昧起，因妙光。
今者，昔因妙光，今因藥王。
藥王不列，同從妙光。
序八百弟子者，須以顯彌勒經求名之緣，以標文殊凡決疑之寄耳。
即是瑤師許注家名，亦故云可爾。
但有門徒有無，名小不類。
大師難云：公抗佛語，破注及瑤師。 ^42c2

【疏】若述昔答至費詞者，答問一序，總是費詞，無勞惟忖等答也。 ^42c14

【疏】是時下，說法同中。
記云非正宗意者，前無量義，但屬其序，
表正宗而已；今教菩薩法，佛所護念，即具四一也。
名無量義，是妙法異名，表妙是教一；菩薩是人所證，
理一念所，是三乘方便之行，即表行一。 ^42c18

【經】六十、至食頃者。
有解：眾生識上變化長短，五對分別：一、勤惰對。
如世間勤時即短，懶惰即長。
無性攝論云：愚修雖少時，怠疑已久；智雖無量，勤勇謂須臾。
二、苦樂對。如重病苦時，即厭時長；歡喜恣逸，即厭時短。
三、欣厭對。如聽法人樂法心重，即覺時短；
不樂聽者，即覺時長。
四、迷悟對。如夢中長時事業，睡覺之後，只是一時。
五、神力非力對。由佛轉易其心於多時，謂如食頃。
若如此五釋者，四皆是情，謂之長短；後一是佛神力所為。 ^42c26

【記】生公豈實然者，豈實經六十劫？
況匠真一之門者，言妙理也。
匠是如來，真一是一乘，門是教。 ^42c44

【記】有人四句者，圓鏡疏用中論句：長不自長，
亦不從他長，不共不無因，是故說無長。
短亦不自短，亦不從他短，不共不無因，是故說無短。
非長，即六十小劫是食頃；非短，即食頃是六十劫。
此非聽修觀。 ^42c48

【經】入無餘者，真應合說，息應歸真，名入。 ^43a8

【經】時有德至佛陀者，多陀如來、阿羅訶、應供義。
三正義，藐等義。又三正義，佛陀覺義，即是如來、
應供、正覺。初三號為對三德，謂斷德、恩德、
智德，故不說號。有云淨身者，累無不盡為淨，德無不圓稱身。
西方如來是人，應供是斷，正遍知是智。
人具智斷，故說三號。 ^43a10

【疏】執者未驚者，記引方等斥奪者，方等陀羅尼經云：
汝等聲聞，何不發心作佛？
汝等即是斥言。 ^43a20

【記】處處說故不重論者，聲聞、文殊引昔授菩薩記，
今佛定起亦是菩薩記，已前處處皆見不驚。 ^43a24

【疏】生非生者，記又迹難測。
下約釋迦本理，不約文殊。
文殊昔滅，而非滅今弟子，故釋迦今生，非實生生有本也。 ^43a28

【記】實位補處輔應化者，謂圓人實位示作權，
三教補處輔佛，故云從權。
前云此依權道者，此是前三教當教實人修至補處，
以圓形之，名為權也。
此權即前三教之實，非圓示權之權，今是圓人示作三教之權。
眾次當說下，釋決定答問。
記中前今見表此與本無異。
表彼者，此土有六瑞，何無放光？
彼土有六瑞，何故全無？
答：放光是應，既云如來即是應。
攝他土六者，准發問中，他土六瑞以佛為本，
既云佛所護念，佛為六瑞所依，故亦攝五也。 ^43a34

【經】供養人中尊者，第一偈及此句云人中尊，
後頌出定云天人所奉尊，何耶？
答：當以入定時所奉音未彰，出定之後奉音將教，故輕重不同。
奉音未彰者，未說法華，故輕也；出定奉音，
是說法華，故重也。 ^43b4

【經】瑠璃頗梨色者。
問：燈明所照頗梨色，釋迦放光地作黃金色，不同何耶？
答：當由感者微有輕重，感輕頗梨色，重者黃金色，或表中道光自在故。
最後天中天者，有多種：輪王是人中天，
三界諸天是天中天，初果已上為淨天，
初地已上第一義天，佛為究竟義天，最後天中天也。
天台法華義纘卷第三〔本〕第三末天台法華義纘卷第三
〔末〕
other:: 
# 方便品第二
方便品 ^43b12

報恩經云：菩薩捨身為方便。
梵云漚和拘舍羅，漚和稱為方便，舍羅名勝智。
淨名經：入酒肆等為方便。
今文云：方者法也，此從法體也。
便者用也，依體起用名便也。
依三教體起三教用，圓教體起圓教用，故云法有方圓等也。 ^43b35

【疏】若智詣於矩等者，從佛自行權智，照於權理，名詣於矩。
矩是方，智是便，便是用。
攝用從體，體即法。
法，矩也。從善用下，約化他。
善用偏法，釋方字；逗會眾生，釋便字。
化他若智詣於規下，準前思釋〔云云〕。 ^43b45

【疏】譬如偏舉等者，偏指喻方字，偏處喻便字，
偏法合指字，目智合處字，宜用法釋上指字，用以下釋上處字也。
總舉，準前可知。 ^43c6

【疏】宜將秘釋方，妙以釋便者，圓人在昔雖知諸法皆實，
不為三教權人說，故名秘異。
三教權名妙，即隱秘，與第三釋不同〔云云〕。 ^43c12

【疏】如經至離著出三界者。
法華論解：諸著謂三界，若依報、正報、欲、色等。
廣如彼釋。 ^43c18

【記】云三界無別者，二種三界，分段變易，名為不同。
二十五有，同名三界，故云無別。
餘如記〔云云〕。 ^43c22

【疏】又方便門者，取下料簡文意，故云能詮。
若從佛一時所說，即以一音演說法，眾生隨類各得解，亦不可辨其前後。
今從化儀，故云方便進趣之義也。 ^43c26

【疏】從能顯得名者，記云三皆入實，故為門者，
應簡別教初地已上，證道同圓故也。
若在昔三教利根，或頓入圓，或歷教入藏、
入通、通入別、別入圓，亦名三皆入實，故為門也〔思之〕。 ^43c32

【疏】又方者，秘也者，記云：今開其偏門。
即圓所記語隱，後人恐不識偏是前方法，
釋門是前第二釋，開偏即圓開初當也，開門即所開第二當也。
圓所無別，俱是秘妙也。 ^43c40

【疏】故知名同，其義大異者，記云：名體若同若異者，
方便名方便體，昔是異體，今是同體，開竟即同，
未開名異，約機故異，佛智無別。 ^43c48

【疏】世人下，記云：豈大師帶偏情等？
其如理何者，謂道理，理非實理，理道從同，名方便也。
其如文何者，佛從定起，即歎諸佛二智，
二智之後，即歎諸法實相，權實二境，豈佛歎昔權智境耶？
其如行何者，即法華三昧發聞持陀羅尼定慧行也。
其如證何者，十信六根位也。 ^44a6

【記】云從佛內解以說者，此秘妙名，通前二釋，
但是隱秘，從佛內解，從昔至今，俱成顯露，
故不須更明第三釋〔云云〕。 ^44a18

【記】云故相破。言至體者，如五百聲聞，八千菩薩，
皆被彈斥，即是以圓破偏之相也。 ^44a24

【記】云橫竪間雜者，華嚴二教，相望為橫；
鹿苑顯密，相望為橫；方等、般若，準知五時前後名竪。
言簡雜者，大中有小鹿苑，小中密入為大，故云簡雜。 ^44a28

【記】引嘉祥三種法輪，殊乖稟承者。
大師華嚴為頓，鹿苑至般若三昧為漸。
他立華嚴為根本，三昧為枝條。
大師立法華出頓、漸外，他立法華為攝末歸本。 ^44a34

【記】云大師三昧為枝條者，大師不言枝條，但名漸耳。
從人得漸名，謂聲聞在鹿苑得果名酪，
方等彈斥如轉酪成生蘇，至般若洮汰如熟蘇，名三味為漸也。
彼部有圓，不名為漸，何得盡判為枝條？
故破云：其亦以醍醐為歸本。
若攝圓歸華嚴，即名攝本歸本。
若攝三教歸華嚴，即名攝枝歸枝。
部近成，不名本故。
廣如記破〔云云〕。後攝歸本本非始者，根本是前，枝條在後。
攝枝歸本，本却始成。
法華是本，本却非始。
華嚴始成本却枝。
言會本歸本者，方等、般若中圓名本，會入法華之本。
言會枝歸枝者，若一味名枝末，二味中圓亦名枝末，
會入法華，即是會枝歸枝。
圓既是同，枝則俱枝，本則俱本，華嚴例然。 ^44a40

【疏】乃至半滿四宗者。
菩提、流支、鹿苑為半，般若至涅槃名滿。
四宗者：一、因緣宗，即阿毗曇六因、四緣；
二、假名宗，指成論三假；三、誑相不真宗，
指大品三論；四、常宗，指涅槃。
華嚴廣破，如維摩玄〔云云〕。 ^44b16

【疏】又大乘至十種等者，經云：爾時菩薩名曰智勝，
從座而起，合掌白佛：欲問一事，唯願聽許。
佛告智勝：恣汝所問，當為汝說。
爾時智勝白佛：所言方便，何等為菩薩方便？
乃至當為汝說，善思念之。
智勝菩薩受教而聽。
一者、善男子！行方便菩薩以一摶食給於一切眾生〔云云〕。
二者、見行施之人生隨喜心〔云云〕。
三者、若見十方世界中有華樹及種種香，願以供養諸佛。
四者、若見十方世界眾生受樂報，見已作是念：
願一切眾生得一切智樂〔云云〕。
五者、若禮一佛，恭敬、供養、尊重、讚歎，作如是念：
一切如來同一法界、一法身，五分亦爾。
乃至即是禮拜、供養、恭敬、尊重、讚歎一切諸佛〔云云〕。
六者、若鈍根者不應自輕，乃至若能通利一四句偈，
應作是念：若能一四句義，即知一佛法，
一切佛法皆攝在此一偈中〔云云〕。
七者、若生貧窮家，是菩薩乃至乞食，若得一摶持用施僧，
若施一人不以為愧，應作是念：如佛所說，
心增廣大殊以財施，我財施雖少，以一切智心願是善根成一切智念，
令諸眾生悉得寶手猶如如來〔云云〕。
八者、若見聲聞、緣覺多得利養尊重讚歎，是菩薩自以二緣慰喻其心。
何等為二？所謂因菩薩故有諸如來，因如來故有聲聞、緣覺。
如是思惟：二乘之人雖得利益我猶勝彼，
彼所食者是我之物，云何於中而生希望〔云云〕。
九者、行施之時具六波羅蜜互相收攝，
廣如經說〔云云〕。十者、有持惡知識教菩薩言：汝何用久處生死？
可於此身早入涅槃。
菩薩知已即應離之：我如是大莊嚴教化一切眾生，
是人為我作諸留難，若我不在生死中者，
何能教化一切眾生〔云云〕。
彼經無一二等語，今義推可不見移二乘作佛之文，
應是第八方便中云因如來故有聲聞、
緣覺也〔云云〕。 ^44b24

【疏】遙觀等者，准文意，應云一切權，餘三句皆權，
故云何所不攝，即是遙觀。
一切實，餘三句皆實，故云玄覽。
一切亦權亦實，餘三句皆亦權亦實，故云曠蕩。
具權實故，名曠蕩也。
一切非權非實，餘三句皆非權非實，故云高明。
徹其源底，故云高也。
況論旨趣者，不出十雙因果體用為旨趣也。
言尚自如此者，直列四句之名，故云尚自如此。
遙觀下四句，即是結四句功用，故云為若此記。
釋從義對，文恐未穩〔思之〕。 ^44c34

【記】云攝令可識，只是三智。
照三諦境被三種機者，一切智是一空，
一切空四句皆空，照真諦境，被六界機，成二乘及入空菩薩。
道種智是一假，一切假四句皆假，照俗諦境，
堅被二乘入空菩薩機，成出假菩薩橫，被十界機。
一切種智是一中，一切中四句皆中，照第一義諦，
被九界機，入佛界機。
一念具故，名機遍，是人一也。
一念三智三門等，是法遍，是教一。
一念三諦，是理遍，是理一。
一念十界因果，九界皆此佛，故名事遍，是行一。
故記云皆一切是也。
言內由三德三身者，四句只是三德：一實一切實，
般若德；一權一切權，解脫德；三四二句，是法身德。
體用照故，一切亦權亦實；寂故，一切非權非實，是三德也。
言三身者，應身故，一切權；報身故，一切實；
法身故，一切亦權亦實，一切非權非實。
迷故，名三道、三因、三識；悟故，名三德、三身、
三菩提、三涅槃、三大乘、三寶等，收無不盡〔云云〕。
言外用橫竪顯密者，得五時施化，各有橫竪顯密釋〔云云〕。 ^45a2

【記】云隨立、隨攝、隨破、隨亡者，如云一權一切權，
餘三句攝在權句內，名隨攝也。
隨立一句時，即餘三皆隨此句立也。
言隨破者，是一實一切實，餘三句皆隨此句實也。
一句既空，餘三皆空，故名亡也。
文窮遠教曰遙觀者，窮法華之中，即識十方三世諸佛之本迹也。
言開施出沒等者，會三句入一句名開，於一句出三句為施。
出沒亦爾，俱用四句名行，攝三歸一。
如藏若行若解，若自若他，無非三諦，故云攬等〔云云〕。 ^45a34

【記】云法性不違諸法者，法性若與諸法異，可得相違。
今諸法即是法性，與誰相違？
即一權一切權句也。
法性不受諸法者，即一空一切空，是一切實句，例前。
法性不住諸法者，亦例前，即是一切亦權亦實句。
法性不入諸法，即是一切非權非實句，例前。
言一一名字者，一一名中，皆具四句三諦。
一一心法者，法即是境，心是能緣，亦皆具四句三諦。
三諦即法性，一心中具一句，積多句成偈，偈皆具四句。
乃至依正等例然。
言若本若末，體理無殊者，本是一念法性，末是三世間。
約事有本末，約理無本末，但以意解，不煩多釋〔云云〕。 ^45b2

【記】如此解釋至單淺隻獨者，記意釋權實十雙，
若無前五雙因，則單淺隻獨；若無後五雙果，則單淺隻獨。
縱多列法相，權實大小難分，非謂行解不俱名單，
權實非深名淺，偏好定慧名隻，一空名獨，
與記大不相應，請有眼者觀之。 ^45b22

【記】不同世人教為因者，慈恩立也。
亦不同他三四者，光宅三三為權，四一是實。
他云三是縛脫，四是因果，恐非也〔云云〕。 ^45b32

【疏】能用至頓等者，生起後五雙，第六體用一雙中一隻。 ^45b38

【記】云是所用。餘四雙皆對能用得名者，
准下漸頓中云今明起用用漸等者，故知用屬能用，下四雙屬所用也。
若用望體，用是應身，體是法身，用即是所。
若望漸頓等四，用即是能，應身說頓等故〔思之〕。 ^45b42

【疏】事是心、意、識等者，唯識云：集起以解心，
第八識名心，集諸種子起現行故。
緣慮以解心，八識總名心，各各緣慮當識相見分境故。
思量以解意，第七獨名意，恒審思量第八見分為內我故等。
無間以解意，八識總名意，各有前念滅、
後念生，為無間緣故。
了別以解識，前六獨名識，謂眼等六識能了聲等境，
名了別識，六境分明了故。
了別以解識，別是差別，八識總名識。
第八緣自相見二分，第七緣第八見分，
第六緣第八相見帶影像相，前五緣第八相分，皆能了別別境。
廣如論〔云云〕。今言淨、不淨業者，第七執第八見分為我癡、
我愛、我見、我慢，是俱生我執，是有覆無記，不造業。
第六具有分別、俱生二種法我二執，造總、別二業。
前五識唯有貪、嗔、癡俱生法我，亦不造業。
若言不淨，皆是偏計性，名為不淨。
八識皆是依他性，第八識體是異熟無覆無記，
名為淨，不造業。第六緣三乘教無漏等熏成種子，名淨業。
前七是能熏，第八為所熏。
熏無漏名淨業，熏有漏名不淨業。
不淨等是偏計性，淨業是無漏依性。
八識能、所熏俱是種子，是有漏。
依他性總名權也，圓成性即實也。
故攝唯識中三性，但是今經權、實一雙也。 ^45c2

【疏】教行權實者，記云：表行之教。
自分者，四十二位深淺不同，名自分。
詮行、教小別者，望詮理、教，名小別。
皆無進趣也。 ^45c42

【疏】種種牙者，譬自行種種，漸頓不同；化他之機，亦漸頓不同。 ^45c48

疏：修因證果至俱有漸、頓者。
自行因、果一雙因，從七方便來入圓果，
名漸；從初發心至初住，名為頓也。
從體起用，漸、頓部中有實有權，故記云義兼也。 ^46a4

【疏】漸自不合等者，記云：藏、通不廢小故。
亦不合頓者，三教菩薩不入實故。
今謂非不廢小，亦未廢大，非菩薩獨不入實，
小亦入故，不可偏說〔思之〕。 ^46a10

【疏】通別益者，記云：前漸頓中有半，半在漸初，
今半通後者，謂前局在漸初鹿苑，今通取鹿苑方等，故通後也。 ^46a16

【疏】三、悉是世間者，謂前三教、四味，皆是三悉攝，以望法華第一義故。
若約當分，即不同也。 ^46a20

【疏】諸法寂滅理者，記云真俗二理俱不可說者，
如云：世間相常住，即俗理不可說；實相，
即真理不可說，皆不二故。 ^46a24

【疏】又種種因緣而求佛道者，記今昔因緣。
種種是昔，即七方便之因緣；而求佛道，即是今教之因緣。 ^46a30

【疏】一切事理境智至權實者，有二種：一、
智慧，二、智慧門。論云：有二甚深：一、證甚深，
謂智慧；二、阿含甚深，謂智慧門。
梵云阿笈摩，此云教，亦云傳，謂傳他佛之教也。
論解智慧者，謂一切種、一切智智義故。
解謂一切智人之智，名一切智智；體通性相，
名一切種，即佛果位、涅槃、菩提者。
今謂一切種者，準大品是一切種智，一切種智一種，即所證也。
言一切智智者，一切智是人，第二智是智，
人所證智，故云智智也。
言體通性相者，謂所證體通涅槃、菩提二果，
涅槃是性，菩提是相。
今謂涅槃、菩提皆有權實，如云涅槃有三性淨，
圓淨是實，方便淨是權。
三菩提亦爾，權是智慧門攝，故應簡之。
次解一切智者，是無分別智，即根本智。
重言智者，是後得智，義之言境也。
今謂後得是權，應在智慧門攝，不應將釋實智也。
又智慧有五，攝一切法盡，名一切種：一、
智慧性，真如是，今謂此是智體耳；二、智相，
謂根本、後得是，今謂根本是實，後得是權；
三、智伴，塵沙、萬德、十力、四無畏是，今謂亦是權智耳；
四、智因，即能詮教及萬行是，今謂亦是權；
五、智境，謂如是相等，今謂境通權、實二境。
此師雖言攝一切法盡，於今十雙中，但攝事、
理、教、行、因、果三雙，餘全闕，何名盡耶？
言三雙者，智性是理，智相是事，智伴是果，
智因是教、行，智境通事、理，故攝三雙耳。
今文引云一切事等者，事是義甚深、無上甚深，
理是體甚深，境是依止甚深，智是內證甚深，故皆云實也。 ^46a34

【疏】如來知見以具足證開合者，記云方便證開，
具足證合，恐悞。準皆釋三智、五眼，前二智、
四眼證開，一切種智、佛眼證合，故云皆已也。 ^46b34

【記】云自行既具，利他必然者，自利具權實，化他亦具權實也。 ^46b40

【疏】諸佛以大事證利益者，記云大事從別，
別必會通者，謂如來雖為大事出世，眾生不堪，故於一乘分別說三。
三通者，四味、兩教、二乘、三教、菩薩，故名曾通。 ^46b44

【疏】引論五甚深者：一、義甚深，差別義故；
二、體甚深，自體性故；三、內證甚深，正智內知，
餘智不得故；四、依止甚深，法界、法性，諸佛本故；
五、無上甚深，體最勝故，謂大菩提即是所證無上正等正覺果也。
義深是真如之用，體深是真如本性，內證深是重顯正智內真如故，
依止深重顯真如耳。
無上深，總而言之，只是智性、智相耳。
初、一、二、四是智性，三、五是智相，即實智相。
述曰：義甚深即差別義者，謂真如中含種種名。
差別義者，如云寂滅、實際、法身、斷德、實相、
法界、法性、不虗妄性、不思議等一體三寶。
約義種種，故云義深。
言體深者，謂彼真如與一切法為所依體，名為甚深。
言內證者，雖能證、所證俱名甚深，今取所證，不取能證也。
言依止者，真如為迷、悟依。
迷如故，生死流轉；悟如故，得證涅槃。
今取悟依，非迷依也。
言無上者，通菩提、涅槃，對前說為無上。
若因、果相對，菩提是因，涅槃是果，即簡菩提也。
論名慧門者，其門甚深亦有二義：一、體妙，
二、難了。體妙者，論引經云：其智慧門難見、
難覺、難知、難解、難入。
具具彼五難。言難見者，二乘不知故：一、
由所詮義深，故其門難見；二、由智體深，
故其門難覺；三、由智內證，故其門難知；
四、由智依止深，故其門難解；五、智無上深，故其門難入。
以教五難配智慧五種甚深。
今疏意：初住智深，故難解；十地深，是難入；
難見等三，大師不對。
望記中對住前三慧，恐不然〔云云〕。 ^46c2

【疏】名智慧門乃至理教權實者，論云：示現有八種，
經文唯有六句：一、受持讀誦甚深經，從佛曾親近下是；
二、修行甚深經，從盡行下是；三、果行甚深經，
從勇猛下是；四、增長功德心甚深經，從名稱普門下是；
五、快妙事心甚深經，從成就下是；六、無上甚深論，
加難解法者，如來能智；七、入甚深者經，
從隨宜所說，意趣難解是；八者、不共聲聞、
支佛所作住持甚深論，加一切聲聞、支佛不知，
故成八句，顯能詮教名甚深也。
言第一句，顯佛經無數劫供養諸佛，於彼佛所受持讀誦此法門故，
所以甚深。第二句者，盡行諸佛無量道法者，修行甚深。
今文合為修行甚深者，受持讀誦即是福慧二利故，故合為一。
若准下文云：外值多佛，稟承至要，是智深。
次句是歎實智無量，若對權實，即是教實。
第三句，勇猛精進果行甚深者，果謂果決，
精純勇悍，堪耐勞倦，所作皆成，名為果決；
或由精進，所作皆成，今獲勝果，名是甚深。
前解唯行，次解由行感果。
第四句，名稱普聞者，增長功德心甚深，
由名遠振，凡聖普聞，勗勵己身，勤加修行，
自功德心，喜加增長，或他令增長。
若准下，釋經，是釋權智；若準智雙中，即是行權。
若準論意，四句盡是釋教；若準經意，前二句是有教行，
初教後行，次二句初行後教，故今合為教行權實也。 ^46c48

【疏】引論解成就至體用權實者，論釋云：
第五、成就甚深未曾有法者，快妙事心甚深。
由所成法是未曾有快妙勝事，能成之心亦為快妙，
快妙心說，故教難知。
述曰：所成之理，具足萬德，名快妙事；能成之心，
說彼妙事，名快妙心說也。
準體用權實所能成之心，此即用，名快妙事。
准下文，是結實取所成之理。
準論，猶是教，故云說也。
意趣難解等，為無上甚深入甚深者，論第六句，
難解法者，如來能知無上甚深。
由極難解法，如來能知，故此法門得成無上。
或難解法，體即無上，唯佛能知，故是甚深也。
第七句，隨宜所說至解者入甚深。
入甚深者，名字章句立難得故，佛自住持。
入解此意，不同外道等。
入有二義：一、難入，佛自解故；二、隨宜所說，令他入法故。
意趣難解，名為甚深。
此二句，准下文，但是結權，稱適根機，意非方便，故云難解。
望此文是體，取所入故；隨宜是用，取化他故。
第八句，一切聲聞至不知者，玄贊不共聲聞、支佛所作住持甚深。
解云：不同二乘所作，外利所作，內利住持，故成甚深也。
經無此文，初歎德，一切聲聞、支佛不能知，有此句也。 ^47a44

【疏】論解善從成佛至權實同者，經云：舍利弗！
吾從成佛已來，種種因緣、種種譬喻。
述曰：上歎所證、所說法勝妙，下歎如來能證、能說法師勝妙。
依論牒經，次下應云：何以故？
舍利弗！諸佛如來自在說因成就故。
舍利弗！如來成就種種方便、種種知見、
種種念觀、種種言詞〔如論云云〕。
論初自釋云：如來成就四種功德故，能化度眾生：
一、往成就，謂種種方便，從兜率天退乃至滅故，能往十方起難思化八相等。
二、教化成就，謂種種知見，示現染淨諸因故。
由具知見，於化身中能示現有一切染因，
集能招苦；一切淨因，道能證滅等。
三、功德畢竟成就，謂種種念觀，以說彼法成就因緣，如法相應故。
言相應者，契會證義。
四、說成就，謂種種言詞，以四辯等〔云云〕。
故今文往成就，對因果、權實。 ^47b32

【疏】引論解無數方便至意同者，疏云：教化成就，
即論中第二成就；說法成就，即論中第三成就。 ^47c10

【疏】漸頓意同者，總取教化說法，通屬如來施漸頓化也。
說法成就，即論中第三功德畢竟成就，
是故論云： ^47c14

復次種種念觀也。
論解往成就云：復有義，種種方便者，示現外道邪法種種過失、
諸佛正法種種功德故。
如經舍利弗！吾從成佛已來廣演言教，無數方便引導眾生等。
既言示現外等，即是教化成就。
又釋無數方便更有四番：一、方便者，令入善法故；
二、斷諸疑故；三、令入增上勝智故；四、依四攝法攝眾生，令得解脫故。
此四句釋中，迴邪入正、進善破惡，自入勝智令他解脫也。
次第配之，乃至令離諸著，如論廣解〔云云〕。 ^47c18

【疏】引論解，如來方便至深入無際等者，
是論中第三教化成就，第三功德畢竟成就。
論第二解云：復次種種知見者，自身成就不可思議境界，
不與聲聞、菩薩同故，如經舍利弗！
如來知見方便到於彼岸故。
到彼岸者，勝餘一切諸菩薩故。
論第三句云：復次種種念觀者，如經舍利弗！
如來知見廣大深遠，無障、無礙、無畏等。
今疏合此二成就，但名為利也。 ^47c34

【疏】引論種種分別，悅可眾心至是益也者，
是論第四、說成就。
論有七種：一者、種種成就者，如經舍利弗！
諸佛如來深入無際，成就一切未曾有法故。
述曰：論從經中深入無際下，是種種成就。
論云：二者、言語成就，得五種美妙音說法，
如經如來種種分別，巧說諸法至悅可眾心。
今疏合為益也，即利益意同。
論云：三者、相成就，四者、堪成就。
今疏合為四，悉可化、不可化也。
論名相成就者，論云：有法器眾生，心已滿足，故名相成就。
又二種：一、當機，二、結緣。
舍利弗！當機，增上慢結緣。
當機者，忻樂妙法，唱止現相，令其邀請；
為結緣嘿者，不樂廣聞，在座未去，唱止現相，
令其起去，故名相成就。
四、堪成就者，論堪成就者，為可化眾生皆知如來成就希有功德，
堪能說法故。述曰：舍利弗！
根熟，名可化也。 ^47c48

【疏】引唯佛與佛至無量福成就者，第五句，論名無量種成就。
今文云福，恐悞。說不可盡，佛智具知此實相，
體窮源底，故名為究竟。
不但成就有為萬德，無為萬德佛亦究盡，故言無量種成就說不可盡。 ^48a28

【疏】云諸佛能知至自證成就者，是第六，覺體成就。
經中實相一句，是謂如來藏法身之體，
性不變故，即覺體成就。
如來堪能知一切法，佛自證得，故名自證成就。 ^48a36

【疏】能隨順眾生者，第七、隨順眾生意，為說修行法成就，如來能說一切法故。
此經所言，謂諸法如是相等是。
第五、六、七，總為事、理、權、實，前二是理，後一是事。 ^48a42

【疏】五、結權實者，記云：百六十者，自他合中分為二十，
由自邊沒十權，他邊沒十實，離成兩二十合，但成十雙權實也。
問：權實有何所以？
答：十雙從第三句立，即是體內權實。
今對四教各有十雙，即成四教各有隨他、
隨自、隨自他三語，及有能通、所通、非能非所通，即成教。
教中有方法是隨他語，約門義是隨自他意語，
秘妙義是自意語，十雙各為三語亦然。
別結四教相對為三語亦然，結四句亦爾。
一切權是方法，一切實是秘妙，一切亦權亦實是門義，一切非權非實但是第三句體。
若攝三之兩，亦即三之兩，亦是體內方便。
若不爾者，即是前方法及門，非今品意，
故有此結文來〔思之〕。 ^48a48

【疏】各理教等者，證理起教，從合出開，皆名化他也。 ^48b24

【疏】又三藏三十下，記解云：前是教別，而法有總、別。
記語隱。今解：前約四教不同，名教別。
各有十，雙通對自、他等三，又各別對自、
他等三，名法有總、別。
今是教總而法別者，藏教唯他，圓唯自，
通、別共為自、他、進、退三釋總，此四教相對，名教總也。
而法別者，圓自不通他，藏唯他不通自，
通、別兩教唯自、他，不通單自、單他，名法別也。 ^48b26

【疏】通別六十種自他者，記云：初重以通別為自他。
仍是別相自他者，通教有共、不共，別教有教、
證二道，雖是一教，有自有他，狀似總、別自他。
今則不爾，自一向同圓，他一向同藏，故云乃是別相自他也。 ^48b40

【疏】並酪明蘇者，在方等中證小果名酪，即座被彈成生蘇。 ^48b48

【疏】若從佛迹等者，此對單本是秘妙，單迹是方法，
自他相對即是門義，故云從如來用方便。
次從引入者，是自他語文。
自行者，非單自行也。
既云行者從修方便，即是引權入實，皆至今經成體內也。
問：何不言四句是方便品耶？
答：四句即是自行等三，依前攝三之兩，亦無勞別結也。 ^48c4

【記】引有人方便以何為體者。
有云：引唯識後五波羅蜜後得智為體也。
故恩疏云：唯識說後五也。
有解：四唯識不作此說。
引溜州云：是對法論，十波羅蜜中，後四唯後得攝，
第六波羅蜜唯根本智，若五波羅蜜即通本後。
故與彼疏不同。 ^48c16

【疏】如來入定，無能驚悟者，簡二乘也。
二乘入定，驚之方出。
如身子入定，被伏害鬼等打，目連聞象王入水聲等，方出定也。 ^48c26

【疏】四、悉至自在者，佛入三昧，是世界動、
不動異故；二、如實智觀者，生理善故；三、
從三昧起者，對破餘人非禪不智故；四、
現如來得自在者，證第一義理，出入自在。
具四悉故，云自在具四悉。 ^48c32

【疏】無量中，云光宅者，前云舊人，是光宅義，故云梁代不識等。 ^48c40

疏絕歎之由，文為二者，此中文句疎闕，
應云：文為二：初、絕歎之由，二、止下，正絕歎。
初文二：初、明絕歎之由，次、取要下，是絕歎之境。
二、正絕歎中又二：初、正絕歎，次、釋絕歎之意。 ^48c44

【疏】云佛地四等者，謂慈、悲、喜、捨也。
言無量者，有三：一、緣無量境，緣法界有情起此四故；
二、起無量行，遍法界行此四故；三、感無量果，
得大梵福，成如來故。
言行相者，法界有情總為三類：一、無樂者，
與樂名慈，無嗔為體；二、有苦者，拔苦名悲，
不害為體；三、有樂者，助喜名喜，不嫉善根為體。
又於第一起離癡想，第二起離嗔想，第三起離貧想。
又慈有三：眾生、法緣、無緣。
言眾生者，緣一切有情作得樂想；言法緣者，
緣二乘人無漏法想；言無緣者，緣真如離分別想。
餘三無量准知。今是佛地一中，具三是諦境：
眾生俗諦，法緣真諦，無緣中道第一義諦。 ^49a4

【疏】修得最上法，故不可說者，記釋云：修得之言，
通於境、智、行位自他，局在於果者，境、智、
行位四妙，修得家因。
境是法身德，智是般若德，行是解脫德。
初照三德是位始，照極是位終，終是果故。
感應、神通、說法妙為自，眷屬、利益二妙是所化為他，
故通十妙，唯局在果，名修得也。 ^49a26

【疏】甚深境界者，記云：通於凡聖、始終、逆順。
局在於佛者，凡是六道，聖是聲聞、緣覺、
菩薩，佛即十法界。
始是四聖初心，終是四聖果位；逆是四趣，順是人天。
雖並是此理境，名通意在。
即九界權，是佛界實，故名局也。
問：前局在果，與局在佛何殊？
答：前從證說，此從佛界性。
若論修性雖殊，體本無別。 ^49a38

【疏】諸法下，釋甚深境界。
記云：此是法華之理本者，理境為一乘之本。
諸教之端首者，於一乘道分別說三，一乘是七方便等之端首。
釋義之關鍵者，若釋權實之義，即用此理為關節及為門之鍵也。
眾生之依止者，十界眾生依止此理。
發心之凭伏者，此理即無作四諦，上求道滅，
下化苦集，故云凭仗。
權謀之用體者，性理本具三千，證此理故，
能遍十方界，無謀而化，故云體也。
迷悟之根源者，迷是六道，悟謂四聖，用理為根本源始也。
果德之理本者，果三德用此理性三千為本也。
一化之周窮者，佛出世一化，用理為周遍窮極。
五時之終卒者，皆不離此理，如微塵具大千經卷故。
此十意皆以理為體，故名不思議境。
今謂十意煩重，眾生依止與迷悟同，權謀與果德無別，一化與五時亦同。
譬如大地，一能生種種牙，何但十意耶〔云云〕？
直云對者，破恩相對而釋也。 ^49b2

【疏】若照九界下，記釋。
若自即九界為佛界，若他即佛界為九界，
若因即一念，若果即證妙覺，皆不離一念心理也。
言一中無量者，此有九，雙例上權實。
一、雙說權實。既不可作定說，直不可作定一。
定多說，一即十故，十即一故，非一非十，
而一而十，名不可作也。
八、雙例思。因中具十界如是果報，故不可作因說。
果說十如，有因故。
言善說，具六道惡故。
惡說十如，具四聖故。
空說，一中有無量故。
有說，一念不可得故。
凡說，有四聖故。聖說，聖中有凡故。
漸次說，一念具故。
頓說，次第起故。開說，十十互具故。
合說，十界不同故。
心說，具十界法故。
法說，十如皆一心故。
依說，有正報故。正說，具依故。
二千是正，一千是依，既同一念，不可偏說。 ^49b32

【記】云惑果事，迷因理者。
講華嚴人，只見經中十方相作，塵剎容融，
皆言不可說，不可說。
不知因中理性，本有此事。
理若本無，一念三千，依正不二。
證理但言不思議，或言果德相門，謂是真如之相。
果理既爾，因理如何？
因若不具，即是本無今有，不異無常。
若言須彌入芥，名業用門，由無漏業，即有此用。
亦是本無今有，理不具故。
今大師意，由理具故，有此不思議，用體俱常。
真性軌為體，方便隨緣軌為用，體用不二〔思之〕。 ^49c8

【疏】所以一中無量者，亦十界耳。
凡夫是六道，二乘是藏、通，菩薩是三教，
即是九界，如來洞覽是佛界下。 ^49c24

【疏】約位釋中，言通善惡等者，此理隨緣故。
在惡不沈者，是不變故。
常隨緣而不變，常不變而隨緣也〔思之〕。 ^49c28

【疏】長行二佛化緣異者，諸佛與釋迦名為人異，二佛權實法各歎名法異也。
頌中二佛合者，但世雄名人合，不語二智合法，在人名法合也。
又二佛二智不分是法合，故云示二智理同也。 ^49c32

【疏】二、上開歎等者，與前約化緣異釋相似。
言法別者，諸佛權實法與釋迦權實異，
名法別，故長行須開；若權實各歎，亦名為開。
今言總者，約二佛不分名總，約人、法不分亦名總，故云合也。 ^49c40

【疏】如如意珠者，止觀記解不思議境云：
珠狀如芥粟，有大功能，稱意豐儉，降雨穰穰，
不添不盡，乃至具於淨妙五欲，七寶琳琅，
非內蓄，非外入，不謀前後，不擇多少，不作麤妙。
蓋是色法尚能如此，況心神靈妙，寧不具一切法耶？
故名不思議境。記中廣釋不思議心，介爾三千，一多自在。
離四句，合非內外；體非縱橫，合不前後；
任運施化，合於不謀；稱機設逗，名合不擇；
若應若機，並非權實，合不作麤妙；觸緣斯應，
合稱意豐儉；益物不窮，合降雨穰穰。
穰穰，福也。 ^49c48

【經】云：欲思佛實智者，此七方便法者，於七人為實，名佛實智。
不達是權名，莫能知少分。 ^50a18

【經】不知是義所趣者，有三：一、疑教；二、疑人；
三、自疑。言疑教者，今昔互相疑也。
昔說三乘所得同，今說大小異；昔說大小真實同，
今說大是實，小是權。
由為四句分別：一、未知昔非今是；二、未知昔是今非；
三、今昔俱非；四、今昔俱是。
故云：而今不知是義所趣也。
今疏云：自疑所得三乘皆權，何曾云大是實耶〔云云〕？
二、疑人，所說之教既違，能說之人即魔也。
三、自疑，如身子云：我今自於智，疑惑不能了等。
問：上具動三乘之執，生三乘之疑。
佛云：示以三乘教。
下文菩薩聞是法，疑網皆已除。
今何故唯云二乘生疑耶？
答：吉責光宅有偏行六度菩薩，足二乘為三者，
難云：何不明菩薩疑耶？
乃至以此推之，無六度菩薩。
故慈恩會二，用吉藏義耳。
吉尚不知三教菩薩是權，寧知其實耶？
又云：菩薩疑網者，非是執昔究竟，今聞方便生疑。
但如來昔何故說三，今但說一生疑耳。
若爾，菩薩未聞法華經，何故名未善行菩薩道耶？
破〔云云〕。 ^50a22

【經】慧日大聖尊者，有二義：一、能滅五住之暗，
二、能顯一實之理，名為慧日。
言聖尊者，於三種中，尊五通仙，二乘菩薩。
於三中，佛最為大，故云大聖尊。 ^50b6

【經】皆當驚疑者，法華論總一經，始終有五種：
一者、損驚怖，謂執小乘涅槃究竟，謗大乘涅槃以損於大，名損驚怖。
二、多事驚怖，大乘人聞佛道時，長行廣起，取小乘果心也。
三、顛倒驚怖，即是外道計有我、我所，聞此經人、法二無我而生驚怖。
四者、悔驚怖，以身子悔證小乘，即此悔心名驚怖。
五者、誑驚怖，謂增上慢人作是念：云何佛誑我等耶？
名驚怖。此五攝大小、凡聖、內外事盡。 ^50b12

【經】將墜大坑者，有三義：第一、謗法邪見坑，
二、謗法業坑，此二為因；三、無間地獄，此一為果。 ^50b28

【經】諸根猛利者，信等五根，以去塵為猛，忘照曰利。 ^50b32

【經】智慧明了者，解法於外曰明，無惑於內曰了。 ^50b34

【經】心能敬信者，崇向曰敬，不疑曰信。 ^50b36

【經】止止者，長行單止，表將說之情；偈中重止，
更申駭物之說，輕重其言耳。 ^50b38

【疏】第四、記略攝般若者，單言般若名略，
始自色心，終至種智名廣。
記中間至佛道者，準種熟脫中云皆用異方便而成熟之，非謂佛為成熟也。 ^50b42

【疏】偏執乖經者，準記云：光宅執今經猶有實聲聞故，故但教化菩薩。
今謂光宅指今昔教皆有實行聲聞，開善今昔皆是權聲聞。
何者？準正解云：若從長者，則無客作賤人，
即今昔俱無實行也；若從窮子，即賤人，即昔有今無也。
如何今經開竟，猶有窮子耶？
准光宅意，見法華論四種聲聞，故執有實也。 ^50b48

【疏】五、復次下，判大乘聲聞。
記云：不同他釋，於大乘中自立聲聞。
他見涅槃經四依菩薩名四果，及通教十地有聲聞，即謂依大乘聲聞。
今謂四依並弘大小，寄小結果，非純小人，不名大乘聲聞也。 ^50c12

【疏】譬如三刀下，云記引止觀信法迴轉至六十四番。
信行根，信教聽聞法門，坐禪思惟〔二根也〕。
聽多思少，即法資信；聽少思多，即信資法，
亦名相資〔二根〕。或信轉為法，法轉為信，
此名迴轉〔二根〕。信根修定慧各四，悉檀為一八。
法行亦然，相資各一八，迴轉各一八，迴轉又相資各一八，成六十四番也。
彼從法行，此經從信行，故指彼文也。 ^50c20

【記】云橫，指法身。本者，初住分得法身，又起八相應身，
二身皆在初住，故名橫也。 ^50c34

【記】自他無破者，意明因緣和合，方能破也。
故單自單他及無因，皆不能破。
四句求破，皆不可得。 ^50c38

【記】一往斥之。如止觀第三者，不云時處，故名一往。
聲聞尚自發心，菩薩因何取小？
故云斥之。二乘知常二義：一、約十六王子曾聞大故知；
二、但鹿苑知四念處，約小名知。
無此二知，所有歸戒亦不具足，故斥漫引也。 ^50c42

【記】矛楯。如止觀記者，兵器也。
矛長二丈，建兵車後，楯是傍#CB15156;。
如楚有賣矛及楯，有來買矛者，語買者言：此矛壞千楯。
有來買楯，語買者言：此楯壞千矛。
買矛楯者語言：還以汝矛壞汝楯。
如阿賣者無答，自語相違。 ^51a4

【記】引大經至二十三雙，俱云不解我意者，
約小乘教，在昔及留逗後緣，皆言不得成佛，故記云須云不成也。
若至法華開權顯實，其不在此會，汝當為宣說。
雖生滅度之想，而於彼土得聞是經，故記云在今須云必成。 ^51a12

【記】以大小教開與不開，並通三世者。
開在法華，不在昔及未來；小在昔及未來，大在法華。
即大小開不開名，並對三世論也。 ^51a22

【記】云亡權執實，斯#CB07703;猶薄者，
今經開竟，而知指昔是權，既不識機，但言皆實不虗，其過猶薄也。 ^51a28

【記】小部不同，灼然易殄者。
於二十三雙中，有小乘部中不同，或輕說重，
或重說輕，但是機異，故云易殄。
他云小論不成者，悞〔思之〕。 ^51a32

【記】為護物機，不護緣覺者。
若護緣覺，則令住不移者，不稟教故。
與稟教機相違，故如來不為緣覺，是以徒之。 ^51a38

【疏】云諦聽是誡許者，大論云：聽者，端視法如飢渴，
一心入於語義中，踊躍聞法心悲喜，如是之人可為說。
諦謂審諦。若不誡彼群情，令其審聽，恐心不定，
慧解不生，故誡審聽。 ^51a44

【疏】諦聽是聞慧等者，聞謂耳聞，思謂思惟，修謂等持。
聞等能成是因，慧是所成是果。
又三慧約界分別者，婆沙云：聞通欲、色，
有耳聞故；非在無色，無耳聞故。
思惟欲界是不定界，若欲修時，墮思中故；
非色、非無色二種定界，彼若思時，隨修中故。
修通上二界，是定地故；非在欲界，不定地故。
如下藥草品。 ^51b4

【疏】五濁障多，名罪重者，五濁如下釋。
有解：罪重者，可毀、可責、可怖、可厭之義。
若因若果，可毀、厭故，皆名為罪。
今亦爾，五濁是可毀等，煩惱、見二濁是因，餘三是果。 ^51b16

【疏】有如此失者，謂障、執、慢三失也。
言障者，三障也。一、煩惱障，依唯識論百二十八及彼等流，謂見道一百一十三。
二、欲界四諦各十，上二界各除嗔，有七十二；
修道欲界有六，謂貪、嗔、癡、慢、疑、身見，上二界各除嗔，
合十，總百二十八。
能障涅槃，名煩惱障；及彼等流，謂二十隨煩惱。
二、業障者，依薩遮尼乾子經有五逆：一、
破塔壞寺，焚燒經像，盜用三寶物；二、謗三乘法，
言非聖法，障礙留難，隱蔽覆藏；三、於一切出家人所，
有無持破等戒，打罵訶責，說其過失，禁在牢獄，或脫袈裟。
大集經云：說一破戒比丘過失，出萬億佛身血；
四、殺父母羅漢，出佛身血，破僧等；五、起大邪見，謗無因果。
總名逆業障攝。三、報障者，三惡八難，能障聖道，
名報障或法障等〔云云〕。
言執者，謂我執、法執二種。
我執者，謂虗妄執我、我所，故有二種：一、
俱生，二、分別。俱生通第六、七二識中有，
修道方斷，種在第八。
分別者，即分別執心而習成種，唯第六識有，見道方除。
法執亦俱生、分別，如唯識〔云云〕。
言慢者，恃己陵他，高舉為相。
瑜伽論說：慢有七種：一、慢，二、過慢，三、慢過慢，
四、我慢，五、增上慢，六、卑慢，七、邪慢。
初慢者，謂於劣計己勝，或於等計己等。
過慢者，謂於等計己勝，或於勝計己等。
慢、過慢者，謂於勝計己勝。
我慢者，恃所執我，高舉為相。
增上慢者，己實少德，謂己多德。
卑慢者，謂他多分勝己，計己少分劣。
邪慢者，己全無德，謂己有德。
今增上慢，即是第五實少德，謂己多德，故名慢也。 ^51b24

【疏】枝葉未去，如來三止者，謂一止表二相：
一、表當機樂聞，止其現相，俟其三請，即大師云表三周說是也；
二、止表不樂聞者，結緣之眾，俟其起去，故大師云三止為枝葉未去是也。 ^51c24

【疏】如喜根者，大論文中釋：巧度拙度，拙是聲聞，巧是菩薩。
文殊白佛言：過去無量劫，有佛號師子音王，
佛及眾生，壽十萬億那由他歲，以三乘化人。
寶樹常出不生不滅之音，聞者得道。
及至佛涅槃後，樹無音聲。
有二比丘：一名喜根，二名勝意。
喜根說實相，乃云婬、怒、癡相，即解脫相，聞者得無生忍。
勝意頭陀多生分別，因見喜根弟子說實相法，
不達其理，違心起謗，歸精舍集眾，擯棄喜根。
喜根知其當受大苦，強為說七十餘偈等〔云云〕。
勝意身陷入地獄百萬歲，最後因此發菩提心。
雖後出家，諸根暗鈍，故為遠因也。 ^51c32

【記】云華嚴十種大心者：一、化眾生；二、為滅苦；
三、為與樂；四、滅無明；五、與眾生發佛智；
六、為供養如來；七、欲隨佛教，令佛歡喜；
八、為欲現佛身；九、欲入佛智；十、欲顯現無畏力故。 ^52a4

【疏】受旨如文者，謂受如來之意，故云旨也。
唯者〔愈水反〕，敬諾之詞也。
然者，從順之稱。願樂者，是求解之意。
欲聞者，是樂聽之心。 ^52a12

【疏】久不說者。問：佛成正覺，四辯俱圓，何緣鹿苑不為說耶？
答：如疏云：為人不堪故。
問：方等、般若座共聞，何故復云而不為說？
答：如疏云：時未至故。
問：法華之前，可言未至；如來定起，已略開權，何名未至？
答：如疏云：五千未去故。 ^52a18

【疏】引釋論父王欲多聞者，謂父王聞太子眾多名而已，無厭如佛。
若一太子有眾多異名，即喻一佛乘亦眾異名，
或實相、法性、真如、第一義、實際等。
若太子一名，但重重而說無厭者，即如佛說一大事名。
初標者，一大事因緣故，次重牒。
云何為一大事因緣？
故結云是為以一事等，故云一名重重而說無厭足也。
義即可齊〔思之〕。 ^52a28

【疏】引論云一無上義，除一切智，更無餘事者，今文闕下智字。
上智是佛，名一切智；下智是法，即一切種智。
人法雙舉，名為智智。
若從所證所見，即是真如。
今從能證人與智，故云一切智智。 ^52a42

【疏】云論言次第者，此是疏家解論文，論無此文也。 ^52b2

【疏】開者，即十住。初破等者，即初發心住位。
言發心者，三種心發，名發心也。
所言住者，住三德涅槃，名住也。
所言三者：一、緣因善心發，二、了因慧心發，
三、正因理心發。言緣因者，眾生無量劫來，
所有低頭合掌，彈指散華，發菩提心，慈悲誓願，
布施、持戒、忍辱、精進、禪定等一切善根，
一時開發，一心具足萬行諸波羅蜜也。
二、了因慧心發者，眾生無量劫聞大乘，
乃至一句一偈，受持讀誦，解說書寫，觀行修習，
所有智慧，一時開發，成真無漏也。
三、正因理心發者，眾生無始已來，佛性真心，
常為無明之所隱覆，緣了慧自力，破無明闇，豁然圓顯也。
此三心開發，除瑤、顯、住三德也，即法身、
般若、解脫三德，不縱不橫，如世伊字，名秘密藏。
真實心發是法身，了因心發是般若，緣因心發是解脫。
行人以不住法住此三心，即是住三德秘密之藏，故云發心住也。
若住三德，即是住不思議解脫，亦是住大乘，
亦以不住法住般若中，亦名住首楞三昧，已上住三德。
亦名住法性實相，如如來藏中道第一義諦，
法界畢竟空，已上住真身。
大慈大悲、十力、四無畏、十八不共法、四無礙智、
神通四攝、諸波羅蜜、一切三昧陀羅尼門，已上住應身。
舉要言之，即是住真應二身一切佛法也。
故華嚴經云：初發心時便成正覺，了達諸法真實之性，所有間法不由他悟。
是菩薩成就十種智力，究竟離虗妄，無染如虗空，
清淨妙法身，湛然應一切，故名為開示。
悟入例然。 ^52b4

【疏】菩薩瓔珞至世者，記引華嚴十種三世讀者，
但云剎說、眾生說，皆為能說。
所被者誰？彼謂眾生身中毗盧遮那，能為佛身中眾生說法，
佛身中眾生聽，眾生身中佛說法。
遮那既遍，塵體亦遍，塵即遮那，故名塵說。
他不了此，故云所被者誰。
今意剎說、塵說、佛說、眾生說，剎為佛身中眾生說，佛為剎中眾生說。
塵互亦然，望眾生亦然，並是遮那，同一體故。
凡中具聖，聖中具凡，依中具正，正中具依，
百界千如，三千世間，皆在一念，故能互說互聽〔云云〕。 ^52c4

【經】舍利弗！是諸佛下，是總文也。
記云：三世佛章各明教行，後總明人理。
準此，應先開章，先別、次總。
所以不開者下，總文中無開權之總者。
今謂不然，三世佛顯實文具明四一，今三世佛章各有教行則無人理，
故後總明人理則無教行，以後望前名總別也。
今三世佛章各有權文，後更明權，此權對前更無差別，
故不例也〔云云〕。 ^52c22

【疏】五濁者，釋名云：濁者，滓穢義。
如食滓穢，下惡可汙，名之為濁。
五是別名，濁是總稱，五皆濁故。
若劫增時，三災漸輕；若劫減時，三灾漸漸向劣。
出體者，他云：劫濁，三小灾起，名濁。
色蘊，四塵為體，此相應體也。
述曰：唯飢、疾二色蘊中，觸、塵為體。
兼造業，即通四塵，除聲與法，或五蘊及不相應中、時為體也。
述曰：五蘊為體者，此眷屬體總，五蘊為體具。
三灾起時，有苦器、飢觸、疾觸，即是觸塵，
皆是色蘊；領納此三災苦，是受蘊；取三災種種相，
是想蘊；三災是不相應行，是行蘊；了別三灾，是識蘊。
言飢饉劫起者，俱舍云：業道增壽減，至十三灾現，
刀疾飢如次，七日月年止者。
釋云：從諸有情，起虗誑語，諸惡業道，後後轉增。
由惡業增，故此州人壽量漸減，乃至十歲，小三灾現。
故諸灾患，二法為本：一、躭美食，二、性懶惰。
此小三灾，於中劫末，起十歲時，人為非法，
貪心相續，增盛不止，為諸惡友瞙蔽其心，
嗔毒增長，相見便起猛利害心，隨手所執，
皆成利刀，互相殺害，是為刀兵劫。
又中劫末，十歲時人，由有如前諸過失故，
非人吐毒，疾疫流行，遇便命終，難可救療，是為疾病劫。
又中劫末，十歲時人，亦具如前諸過失相，
天龍忿責，不降甘雨，由是世間多遭飢饉，
既無支貯，多分命終，由飢饉故，便有聚集白骨。
運籌有二：聚集一人，謂彼時人，由極飢羸，
眾聚集而死；二種子聚集，為益後人，輟其所食，
置於小篋，擬為種子。
白骨亦二：一彼時人，命終未久，白骨便現；
二彼時人，飢饉所逼，聚集白骨，煎汁飲之。
運籌亦二：一由粮少，行籌食之，謂一家中，
從長至幼，隨籌至日，得少麤食；二謂以籌，
挑故場蓋，得少糓粒，多用水煎，分共飲之，
以濟其命，是為飢饉劫。
又教云：若人有能一晝夜持不殺戒，決定不逢刀兵劫起；
若能以一呵梨勒丸，起慇淨心，施眾眾僧，
決定不逢疾病劫；若有能以一摶之食，
起慇淨心奉眾僧，決定不逢飢饉劫。
刀兵劫起，極唯七日，至此便止，人壽漸增，
東西二洲，有似灾起，謂嗔增盛，身力羸劣，
數加飢渴，北州總無也。 ^52c36

【疏】眾生至報者，煩惱及見二濁及五蘊為體。
二濁是因，果報是果，攬此因果，假立眾生。
有云：第八識名有情，及五蘊為體。
煩惱、見二濁，大意與今同。
命濁體者，連持色身為體，於色心上假立命根，以色心為體也。
有云：第八名言種子，由業種子所引功能差別，
功德是種子義，命根為體，故有異也。 ^53b6

【疏】十六、知見者，大智論中二：初列，次釋。
初列云：一、我，二、眾生，三、壽者，四、命者，五、
生者，六、養育，七、眾數，八、人，九、作者，十、使作者，
十一、起者，十二、使起者，十三、受者，十四、
使受者，十五、智者，十六、見者。
次釋云：我者，於陰、入、界等法中，無明不了，
若即若離中，妄計有我、我所之實，乃至俱生分別等，
名之為我〔云云〕。 ^53b18

【疏】見濁中，記引本劫本見六十二者，長阿含十三云：
佛告善念梵志：此本末見，不出六十二也。
本劫本見一十八，末劫末見四十四，合六十二也。
言十八者，有四四句及根本二。
初四句者：一、見二十劫成敗，二、見四十劫，
三、見八十劫，四、捷疾智說〔二句皆云神及世間常〕。
第二四句者：一、我及世間半常半無常，
二、計由戲笑，三、計失意生，四、捷疾智說〔廣如初句〕。
第三四句者：一、神及世間有邊，二、無邊，
三、上下有邊，四、方無邊，四、捷疾智說。
第四四句者：一、我不知不見善惡、有報無報耶？
二、我不知不見有他世無他世耶？
三、我不知不見何者善何者惡耶？
四、愚癡暗鈍，隨他問答〔此四句頭，皆云異問異答〕。
根本二句者：一、定意知眾生未來無因緣而有，
二者、捷疾智說。次末劫末見四十四句者，
初四四句中，第一有想四句：一、我此終後生有色有想，
二、生無色有想，三、生亦有色亦無色有想，
四、非有色非無色有想〔廣如初句〕。
第二四句者，以有邊無邊對有想作四句。
第三四句者，以有樂無樂對有想作四句。
第四四句者，一有想，二若干想，三少想，四無量想。
第二有二四句，初四句者，以有色無色對無想作四句
〔準初四句，唯以無想替有想〕。
次四句者，以有邊等對無想〔改無想替有想〕。
第三有二四句，初四句者，有色無色對非有想非無想為四。
次四句，有邊無邊對非有想非無想為四句。
此兩二四，並前合三十二句。
復有斷見七句，一從父母生終歸磨滅，
二欲界斷滅，三色界斷滅，四空處，五識處，
六不用處，七非想非非想處。
次常見有五，計一切眾生現在涅槃，一計五欲自恣涅槃，
二初禪，三二禪，四三禪，五四禪，合十二句。
並前三十二句，合四十四句，不離單四見也。
與百法七斷滅論、五現涅槃論同。
已上釋我見〔云云〕。
言眾生者，於陰入界等法和合中，妄計有我生，故名眾生。
言壽者，於陰入界等法中，妄計有我受一期果報，
壽有長短，故云壽者。
言命者，於陰入界等法中，妄計我命根成就，
連持不斷，故名命者。
言生者，於陰、入、界等法中，妄計我能起眾事，
如父生子，名生。亦計我來人中受生，故名生者。
言養育者，於陰、入、界中，妄計我能養育於他，故名養育。
亦計我從生已來，為父母養育，名養育也。
言眾數者，於陰、入、界等法中，妄計我有名色、
五眾、十二入、十八界等諸因緣，是眾法有數，故名眾數。
言人者，於陰、入、界等法中，妄計我是行人，
異於非行之人，故名為人。
亦計我生人道，異於餘道，故名為人。
言作者，於陰、入、界等法中，妄計我有身力手足，
能有所作，故名作者。
使作者，於陰、入、界等法中，妄計我能役他，故名使作者。
起者，於陰、入、界等法中，妄計我能造後世罪福業，故名起者。
言使起者，於陰、入、界等法中，妄計我能令他起後世罪福業，
故名使起者。言受者，於陰、入、界等法中，
妄計我當後身受罪福果報，故名受者。
使受者，於陰、入、界等法中，妄計我令他受苦樂果報，故名使受者。
言知者，於陰、入、界法中，妄計我有五根，
能知五塵，故名知者。
言見者，於陰、入、界等法中，妄計我有眼故，見一切色。
亦計我能起邪見，我起正見，是名見者。 ^53b30

【疏】眾生濁相中，經云眾生垢重者，有云：
六垢染汙身心，點染不淨，名垢；增強難破，名重。
一、害，二、恨，三、惱，四、諂，正誑，六、憍。
於有情所，樂為損惱，名害；由忿為先，結怨不捨，
已追往惡，解現遠緣，心便恨戾，名恨；多發囂暴凶鄙，
麤言 #CB01043;螫，名惱。
此三以嗔為體，為綱胃他過，或藏己失，
或取他意，矯說異儀險曲，名諂；為獲利已，
言矯現有德詭詐，名誑。
謂憍誑者，心懷異謀，多現不實邪命事故。
今謂具足見思，不惟此六。 ^54a36

【經】慳、貪、嫉、妬者，即煩惱濁，躭著已得財法，
不能慧捨秘恡，名慳；於諸未得有及有具希念，名貪。
慳雖即貪，已得、未得染著別故，分二門也。
言嫉等者，殉自名利，不耐他榮，妬忌憂戚，名嫉。
戚雖即妬，緣他正法體，名稱嫉；緣他榮樂，名稱妬。
說文云：害賢曰嫉，害色曰妬。 ^54b4

【經】成就諸不善根者，貪、嫉三，由具二義，
立不善根：一、是根本煩惱，能生他故，簡諸隨惑；
二、遍六識，前五識唯俱生貪等三故，餘惑並無，
故云餘慢、見、疑，非不善根，唯意有故。
第六識遍有，由具二義，立以名根者，生、出義不說。
見、命二濁者，劫濁命，由三小災，命多短故。
命謂眾生攝命，隨彼眾生連持有命，故見煩惱。
濁攝可然，既云諸不善根攝一切煩惱也。 ^54b14

【疏】身尚無量者，記云乃以大乘密而斥之者，
非是秘密之密，只喚實人已得說竟，證得常身，
隨物所宜，待後佛出，未取入滅。
故記破云：定無將此身至無上菩提也。
權人因無常，果常故，即因果不同過〔云云〕。 ^54b28

【疏】現起希望名念者，希望名欲對現境起。
念是明記，對過去起，明記往事，憶持不忘名念。
若言希望名念，法相濫也，記恐悞〔云云〕。 ^54b36

【疏】若我遇下，引中含云劫。
初光音天下者，俱舍所言成劫，謂從風起，
乃至地獄，始有情生。
謂此世間災所壞已，二十中劫，唯有空虗。
過此長時，次應復有。
住等二十，成劫便至。
一切有情業增上力，空中漸有微細風生，是器世間。
將成前相，風漸增盛，成立如前所說風輪、水輪等。
然初成立大梵王宮，乃至夜摩天宮，後起風輪等，是謂成立外器世間。
初一有情極光淨沒，舊云光音生大梵處，為大梵王。
後諸有情亦從彼沒，有生梵輔，有生梵眾，有生他化自在。
漸漸下生，乃至人趣北、西、東、南四洲，後生餓鬼、
傍生、地獄。法爾後壞，必最初成〔云云〕。
故疏云眾共生世是也。 ^54b42

【疏】受陰身七等者，俱舍頌云：
　　最初羯剌藍，次生頞部曇，從此生閉尸，
　　閉尸生健南，次鉢羅奢佉，後髮毛爪等，
　　及色根形相，漸次而轉增。 ^54c16

解云：謂母胎中分位有五：一、羯剌藍位者，
此云和合，或云染，或云凝滑；二、頞部曇，
此云皰，如皰起也；三、閉尸位者，此云耎肉；
四、健南位者，此云堅肉；五、鉢羅奢佉位者，此云支節。
後髮、毛、爪等乃至根形相滿位，是第五位也。
若止觀引入胎經三十八、七日，最後風力所轉，
頭向產門，申臂而出。
此疏又不同〔云云〕。 ^54c24

釋六十二見云或如大品所說者，大品云：
譬如我見攝六十二見，我則為見，為六十二見本。
文云一異為本，此經有無為本，此三本亦不相違。
何者？由計有我故生諸見，則我見為本，以有本故。
若計我與陰一異，故以一異為本。
若我與陰一，陰滅我滅，便起斷見。
我與陰異，則陰滅我存，故起常見。
斷常即是有無，故云有無為本。
有無即邊見也。邊見為六十二本，我見為邊見本。
言六十二見者，大品佛母開十四難為六十二見。
言十四難者，一神及世間常無常等四，
二神及世間邊無邊等四，三死後如去不如去等四，合十二。
及身與神一，身與神異，為十四難也。
約五陰作之，一陰有常等四，五陰成二十。
邊等約五陰亦二十，如去等四亦二十，合成六十。
將一異為本，成六十二。
又釋即色是我等四句，五陰成二十三，世成六十。
用欲斷常為本，成六十二。
見有十六箇為即陰，四十六為離陰。
又云一陰上計有無二見，五陰成十三，世各十成三十。
凡夫有三十見，聖人五陰亦三十見，合六十。
涅槃非世攝，但涅槃是有是無，合六十二也〔云云〕。
問：五見攝六十二見不？
答：我見為六十二本，邪見撥無而六十二計有，故不攝邪見。
見取以六十二見為第一，戒取以六十二為道，
則四見非六十二攝，六十二屬邊見。 ^54c36

【疏】大經下者，記引止觀第五，彼文多釋。
今引證文云：闡提人有修惡性，善攝人無；
善根人有修善性，闡提人無；二人俱有性德佛性，二人俱無不退性。
即圓四句也。 ^55a32

【記】若從所趣至有所資者。
前從小理入大理，大理為所資；今開人天為緣因，
亦以大理為所資，故云並也。
能資三乘，望人天深淺不同；今開雖案位勝進，理更無別。 ^55a40

【記】云不可存法去人者，有二意：一、不可存能趣人天之法，
初住去人天之人，在於住前，約勝進釋；
二、不可聞五戒十善，是散善之法，開成緣因去人，
即令住於人天之位，即案位釋也。 ^55a48

【經】木櫁者，形似白檀，微有香氣。 ^55b8

【疏】解童子戲記云：若未開頃，則往已成非今。
他解破句：往已為一句，今若為一句，義雖不失，銷記不去。
今唯記前云：凡云昔者，皆具二義：一、往在昔聞權，
二、昔已曾開。乃至下去諸乘，一一皆然。
今記云：若未開頃，則往是昔開；權已成非今者，
是昔已開〔思之〕。 ^55b10

【疏】造像為天，業記引：如佛昇忉利，夫制諸弟子，不令知處。
二王憶佛，因成大患。
大臣白王，造像供養。
優填王以栴檀香造，波斯匿王以紫磨金造，像各高五尺。
初召工人，與其重寶償價，無能作者。
毗首羯磨化為人來，為王造像，下斧之聲，
上至忉利，聞者解脫。
出阿含經。西域記云：出愛等主〔云云〕。 ^55b20

【經】簫笛琴箜篌琵琶鐃銅鈸。
禮記云：干戚羽毛謂之樂。
干戚者，武樂也。古人作儛，左手執干，干者，
楯也；右手執戚，戚，鉞斧也，則有雄武之勢。
言執羽毛者，文樂也。
古人作文舞，右手執白枝，枝頭著毛，左手執鳥羽，則有儒美之勢。
又云：八音克諧謂之樂者，八音謂金、石、
絲、竹、匏、土、革、木。克，能也。
諧，和也。故漢書云：皇帝使伶倫氏，大夏之西，
崐崘之北，伐竹以制十二管、六律、六呂，
表鳳之鳴，音聲諧和，故名為樂。
伶倫本像龍鳳，有離散，合陰陽，順四時也。
如箏有十三，箏法者，像一年兼十二月也。
箜篌二十四弦，像二十四氣也。
琵琶本長三尺五寸，像五行二月，像二曜四絃四時也。
琴、箜篌像龍鳳身，故琴有鳳翅、龍#CB17938;等。
如簫，銀如鳳翅，笙如鳳尾。
其長笛本像龍聲，馬融長笛賦云：龍鳴水中不見已，截竹吹之聲相似。
言鐃者，古時軍法，十人立一長，執鐃以驚眾。 ^55b32

【疏】云露盤者，恐靈字悞為露字，#CB02494;字聲悞為盤聲，
應云靈#CB02494;，即銅#CB02494;也。
問：經何以世樂供養耶？
答：邪婬樂損壞淨心，不可施人；真正之樂諧德長善，故可供養。 ^55c14

【疏】知法常無性等者，實相無自、他、共、無因四執。
應破云：實相不自、不他、不共、不無因，故名性空。
若執空猶名為相，實相無彼空相，名為相空。
如樹計水、土、種子因緣生是性，計無自、
他等性是性空，猶見樹身，此是假有。
四句求假樹不得，如前不自、他等推之，即是空相。
令無此樹空相，名為相空。
二空俱時，更無異體，唯有實相。
實相無性相、無相相，故名無相也。 ^55c20

〔記〕如止觀第五：不思議境者，一念三千為不思議境。
此三千不自、不他、不共、不無因生，是名性空。
有此空相，亦名為有。
今四句求空不可得，如云：此空不自、不他、
不共、不無因，求空不可得，名為相空。
即一念二空俱時，廣如彼釋〔云云〕。 ^55c34

【疏】世間相常住者，比量云：世間是有法，
定常住故〔宗〕。以真如為位故〔因〕，同喻云如正覺。
云：以真如為位，正覺相常；眾生亦真如為位，同正覺相常。
若一常一不常，即一有真一不有真之過。
若爾，世間相違，現見世間眾生非是佛故。
若有此難，應立量云：眾生是有法，定是佛故〔宗中因〕。
因云：以真如為位故，喻云如正覺。
正覺真如為位，正覺名佛；眾生真如為位，同正覺名佛故。 ^55c44

【經】云：心佛及眾生，是三無差別。
若差別難者，從事以論。 ^56a12

【疏】正因不即六法，緣了不離六法者，記云：
互舉一邊，應云六法與正因不即不離，
六法與緣因不即不離，六法與了因不即不離，此是總對六法也。
別對三因者，色是了因，受、想、行、神我四法是緣，
四識是正因，今俱屬性得正因，故云不即不離等。
修德緣了對六法者，修德緣因對性德六法，
雖俱三因名為緣，修德了因對性六法亦爾，
俱名了，故記云緣了與六法亦復如是。
章安釋眾生佛性不即等者，正因非陰非我，
非陰故非法，非我故非人，非人故非了，
非陰故非緣，名不即六法也。
了因不離者，不離神我即眾生，是不離人空也。
緣因不離者，不離五陰，是不離法空，故總云不離六法也。
正因總對與前不別，緣了別對與前不同，亦是離合耳。
佛從初心觀生法二空，修三佛性也。
記中受想與色為了因，恐悞〔云云〕。 ^56a16

言大經摸象喻者，止觀云：如來性品云：
譬如有王令一大臣牽一白象示諸盲人，眾盲各各以手觸象。
王問眾盲：象為何類？
其觸牙者言：象如萊茯根。
其觸耳者言：象如箕。
其觸鼻者言：象如杵。
其觸尾者言：象如繩。
觸脚如臼。觸脊如牀。
觸腹如甕。次合喻云：或有說言：色是佛性，受想行識及神我亦復如是。
各執俱非，故今不即不離〔云云〕。
與止觀通別二對不同者，大經三德，彼文一德皆具四德為通，
分五陰及神我對四德為別。
彼作德名，此辯佛種，故從因稱。
一德有四德，即是一德有三因。
三因對六法，即是一德具六法。
如法身具四德，正因識陰是常德，了因色陰是淨德。
緣因具二德，受陰是樂德，想行及神我是我德具六法。
三因準知。雖有三因，俱是正因攝也。
餘德各具四德，對三因亦然。 ^56a44

【疏】開合者，於別譬中，五濁名開而不合，第二寢大施小及第三等賜不云開者。
今家於光宅二段合，故不云開也。
五濁光宅不云開也，今開耳。 ^56b24

【疏】皆名佛眼云云者，華嚴有十眼：一、肉眼，
一切色；二、天眼，見死此生彼；三、慧眼，見諸眾諸根差別；
四、法眼，見一切法第一義；五、佛眼，見佛十力；
六、智眼，分別了知一切種子；七、明眼，見一切佛光明；
八、出死眼，見涅槃法；九、無礙眼，見一切法無有障礙；
十、普眼，謂見法界平等法門。
此十眼中，初是肉眼，麤、天、細、遠、近故；第二天眼，
第三慧眼，屬法眼攝；第四法眼，屬慧眼攝；
第八慧眼攝；第五、六、七、九四眼，是法眼攝；
第十是佛眼攝〔云云〕。 ^56b30

【經】云如#CB01738;牛愛尾者，
世間#CB01738;，由自愛尾，
藏身護尾，人貪其尾，遂殺其身。
眾生亦爾，貪著五欲，以自藏身，遂以貪愛而自蔽，
後變為蔽所，因墜惡道。
有本云：自蔽，蔽，掩障也。
準前可知。 ^56b48

【經】觀樹亦經行者，記云：止觀第二者，彼引三千威儀經云：
經行有五處：一、閑處，二、戶前，三、講堂前，
四、塔下，五、閣下。四分律云：經行有五益：
一、堪遠行，二、能思惟，三、少病，四、消食，五、得定久住。 ^56c8

【疏】初、轉法輪至定者。
婆沙云：有五處定，謂生處、出家處、成道說法處、滅度處。
三世諸佛常出此處說法，故處定。
問：何以得知處定？
答：佛未出時，輪王將兵欲從此道過，空中告曰：
此是古佛說法處，王須避之。
故知說法處不定，餘皆定也。
故疏云又除是也。 ^56c16

【疏】舊云：思理教者，初七思理深，二七思教妙，三七合思理教無機不得。
又云：誡勸等，初七思勸門，二七思誡門，三七合思誡勸二門無機。 ^56c26

【疏】泥梨者，秦言無有。
新翻無間有四種：一、受報無間，造五逆者，
受生報故；二、壽命無間，一增一減，劫不中夭故；
三、身形無間，入此獄已，彌滿中故；四、受苦無間，不同餘涼風時間故。 ^56c32

【經】即趣至柰者，說法處也。
波羅柰，梵語，此云鹿林。
昔王以林施，故云鹿林。
婆沙云：仙人園，昔有仙人在此處住，為為名？
有云：波羅柰是通處，鹿林是別處。
迦毗羅國，正是天地之中諸國，皆四方也。
波羅柰在迦毗羅之西九百六十里，佛轉法輪處，
在波羅柰相去二十里，樹名香淨。
問：初陳如得道，四人何位？
答：婆沙云：住四善根位。
問：八萬諸天是何天？
答：正法念云：是炎魔夫。
問：論云八萬天得無生忍，此云法眼，何耶？
答：小乘法眼淨，即小乘無生忍。
今大師意，是大乘無生忍，是不定教故。 ^56c40

【疏】首陀會者，智論第二云：第四禪天也。 ^57a12

【經】云為說佛慧故者，若從說，應云是教一；
若從能照，應云行一。
今從教所詮行，所謂邊、名、理也。 ^57a14

【疏】既聞諸佛歎勸者，善哉釋迦文是歎，隨諸一切是勸。 ^57a18

【經】諸佛與世難等者，一佛出難，如賢劫千佛。
今第九住劫已四佛出，後第十劫彌勒佛出，
至第十五劫有九百九十四佛出，故云難也。
有解云：初、約分齊，謂兩箇住、成、壞、空劫，總一百十劫為一賢劫也。
第二、名字所以者，謂此劫初成之時，有千葉蓮華忽現於世，
光明赫赫，照諸天宮。
是時，天尋光來至，見此道華葉上，一一皆有賢聖，
共相謂曰：當來必有千賢出現，以成佛果。
故名賢劫。第二、佛出時菩薩者，前八十劫中，
二十成、二十住、二十壞、二十空。
於二十住劫中，第六住劫人壽六萬歲時，
有一佛出，名拘留孫；第七住劫人壽四萬歲時，
有一佛出，名拘那含牟尼；第八住劫人壽二萬歲時，
有一佛出，名迦葉；第九住劫人壽百歲時，
有一佛出，名釋迦；第十住劫人壽八萬歲時，
有一佛出，名曰彌勒；第十五劫有九百九十四佛，
一時同出世，通前有九百九十九佛出世。
從此已後，至二十住劫無佛出，便即壞劫，
經二十空、二十成。
後二十劫，住此劫中，有一佛出，名曰樓至，
獨住八十劫，通前滿一千佛也。
其說法難者，迦葉佛出住世，壽七日，不說法，及今佛四十餘年方說法華。
言聞法難者，常處八難，叵與相逢。
言能聽難者，雖得相遇，只聞小法，而不忻大，故能聽難。
天台法華疏義纘卷第三〔末〕
 ^57a22
