
xu:: 
#  No. 1595-A 佛祖正傳古今捷錄序
No. 1595-A 佛祖正傳古今捷錄序
佛祖正傳機語事蹟。
見於兩土之文者。
凡數十家。按西天諸祖。
出自梁之僧祐祖述支疆。
是以支那正派傳燈諸錄。
得以沿襲。備載存乎大藏。
周徧寰宇。歷二千六百餘秊。
家傳戶誦。使吾輩得覩先賢面目。
若揭日月於中天。
恩則溥矣。柰何宏博浩渺。
曷能博綜約究。況諸家著述。
皆祖傳燈。然傳燈止於宋之密庵咸傑而已。
其下元明迄今。十七八傳。
尚未聞其名號。況氏族朝代之出處乎。
因閱藏典。以天童老人曹溪源流。
兼輯少林六世。仍采正傳事蹟。
朝代僧臘。諡賜法嗣。
目曰古今正傳捷錄。
俾未至者。泝流而尋源。
既入者。統本以運末。
不用搜求。便入法王寶藏。
一覽而眾美具足。
吾佛所謂觀彼久遠。
猶如今日。不圖一會儼然。
祇貴流通正眼。集者意在斯焉。
若吾佛應世七十九秊。
示涅槃相。當周代穆王壬申之歲。
後一千一十七秊。
傳二十世。至闍夜多。
即此土漢孝明永平丁卯。
教被華夏。至一千四百七十秊。
傳二十八世。即梁武普通元秊庚子歲。
廼達磨至金陵之際。
已上事蹟。方冊頗多。
人所共曉。斯不重出。
聊備來哲博覧云。 ^1a10

大清康熈五秊歲在丙午上元後學雪兆性識并頌佛祖正傳古今捷錄
〔附拈頌〕
collector:: 西蜀比丘　果性　集
other:: 
# 初祖菩提達磨大師
初祖菩提達磨大師 ^1b4

姓剎帝利。南印土香至王季子也。
得法於二十七祖般若多羅。
祖囑曰。俟吾滅後六十秊。
當往震旦國闡化。
問曰。彼有法器。堪繼吾宗。
千載之下。有留難否。
祖預為讖偈。迨尊者順世。
師乃演化本國。六宗歸正。
時至東行。王具大舟。
實以眾寶。躬率臣僚。
送至海濵。凡三周達於南海。
時梁普通元秊庚子九月。
刺史蕭昂表上。有詔迎見。
王問。如何是聖諦第一義。
師曰。廓然無聖。王曰。
對朕者誰。師曰不識。
王未契。遂渡江至魏。
止嵩山少林寺。面壁而坐。
越九秊。欲返西天。
乃命門人。盍言所得。
有道副道育尼總持。
各呈見解。最後慧可禮拜依位而立。
祖曰。汝得吾髓。乃以從上囑累授之曰。
吾來此土。見赤縣神洲。
有大乘氣象。今既得汝。
吾意已終。言畢。端居而逝。
起塔熊耳山定林寺。
時梁武大通二秊。
後三歲。遇宋雲於蔥嶺之事。
頌。
　　廓然無聖對梁王　話不投機暗渡江
　　雖使神光輸一臂　令人千古嘆行藏
other:: 
# 二祖慧可大師
二祖慧可大師 ^1b16

武牢姬氏子。少愽群書。
極精玄理。及覽佛經。
超然有悟。依龍門得度具戒。
秊四十。定中見神。
告曰。將登聖果。須臾頭痛如刺。
欲行求醫。神復告曰。
此換骨耳。非常痛也。
因此告師。師視其頂。
有五峯隆起。喻曰。
神既助汝。可行求道。
吾聞天竺達磨。近至少林。
宜往依之。遂詣參承。
祖常端坐面壁。莫聞誨勵。
師自惟。昔人求道。
敲骨取髓。刺血濟饑。
布髮掩泥。投崖飼虎。
古尚若此。我又何人。
侍立遲明。積雪過膝。
祖曰。諸佛無上妙道。
曠劫精勤。難行能行。
非忍而忍。豈以小德小智輕心慢心。
欲冀真乘。徒勞勤苦。
師聞誨勵。斷臂祖前。
祖曰。汝今斷臂吾前。
求亦可也。宜名慧可。
師曰。我心未寧。乞師安心。
祖曰。將心來。與汝安。
師曰。覓心了不可得。
祖曰。吾與汝安心竟。
於是得法。至北齊天平二秊。
得燦付法。自往鄴都。
行化三十四載。因辯和法師謗於邑宰翟仲侃。
加師以法。祖知前業。
怡然委順。示寂於大隋開皇十三秊三月十六日。
壽一百有七。塟磁州東北。
頌。
　　談玄說妙語喃喃　一見胡僧便絕言
　　斷臂峯頭云得髓　腥風從此落人間
other:: 
# 三祖僧燦大師
三祖僧燦大師 ^1c8

以白衣謁二祖曰。
弟子身纏風恙。請師懺罪。
祖曰。將罪來。與汝懺。
士良久曰。覓罪了不可得。
祖曰。吾與汝懺罪竟。
宜依佛法僧住。曰今見師。
已知是僧。未審何名佛法。
祖曰。是心是佛。是心是法。
法佛無二。僧寶亦然。
士曰。始知罪性不在內外中間。
祖然之。即為剃髮曰。
是吾寶也。宜名僧燦。
乃付衣法曰。汝受吾教。
宜處深山。未可行化。
當有國難。般若多羅懸記。
所謂心中雖吉外頭#CB04846;者。
是也。吾有宿累。今往酬之。
諦思聖記。勿罹世難。
後值周武廢教。往來太湖司空山。
深自韜晦。積十餘載。
人無知者。至隋開皇十二秊。
遇沙彌道信付法。
後歷羅浮諸山舊止。
士民相率皈依。為四眾說法。
於大樹之下。儼然合掌立逝。
時隋煬帝大業二秊丙寅十月五日。
有信心銘。行於世。
　　身纏風恙罪何辜　一見醫王業海枯
　　罪生既無心亦泯　大家相對嘴盧都
other:: 
# 四祖道信大師
四祖道信大師 ^1c46

姓司馬。居河內。父徙蘄州。
師幼慕空宗。諸解脫門。
宛如宿習。請於三祖曰。
願和尚慈悲。乞與解脫法門。
祖曰。誰縛汝。曰無人縛。
祖曰。何更求脫乎。
信於言下大悟。服勞九載。
攝心無#CB00895;。
既嗣祖風。脇不至席者六十秊。
隋大業十三載。領徒抵吉州。
值羣盜圍城。七旬不解。
萬眾惶怖。祖憫之教誦摩訶般若。
賊眾望雉堞間。若有神兵。
乃相謂曰。城中必有異人。
遂即引去。一日往黃梅值童子。
付以衣法。時唐高祖武德中。
往破頭山。訪懶融而隱。
學徒奔湊。唐太宗響祖道德。
三詔不赴。帝怒。敕取首來。
使至。師引頸就刃。
神色不變。使還奏。
太宗彌加嘆慕。示寂於唐高宗永徽二秊辛亥閏九月四日。
壽七十二。塔於東山。
頌。
　　費盡殷勤算海沙　無繩自縛眼迷麻
　　偶然針介相投處　撥轉機綸便到家
other:: 
# 五祖黃梅弘忍大師
五祖黃梅弘忍大師 ^2a28

蘄州周氏子也。先為破頭山栽松道者。
常請法於四祖。祖曰。
汝今已老。脫或有聞。
其能廣化。倘若再來。
吾可遲汝。乃去行水邊。
見一女子浣衣。揖以寄宿。
女首肯之。即回#CB15081;而去。
女歸輙孕。父母惡而逐之。
既無所歸。乃傭紡於眾舘之下。
已而生子。以為不祥。
拋棄港中。明日泝流而上。
氣體鮮明。見者驚異。
舉以成童。甞有異僧。
嘆曰。此子闕七種相。
不逮如來。一日於黃梅道中。
值四祖。問曰。汝何姓。
曰姓即有。不是常姓。
祖曰。是何姓。曰是佛性。
祖曰。汝無姓耶。曰姓空故無。
祖默識其為法器。
即俾侍者至其母所。
乞令出家。母以宿緣。
殊無難色。乃從其請。
於是得法。化道黃梅。
咸亨中。傳法盧能。
示寂於高宗上元二秊乙亥。
壽七十有四。諡曰大滿。
嗣法一十三人。頌。
　　氏族俱忘姓亦空　了無依倚應環中
　　破頭山上千株樹　晝夜風#CB00882;萬竅通
other:: 
# 六祖慧能大師
六祖慧能大師 ^2b8

姓盧氏。先是范陽人。
父行瑫。母李氏。迁於南海之新州。
感異夢。娠六秊乃生。
三歲喪父。其母守制掬養。
及長家貧。師樵採以給。
一日負薪於市。聞客誦經。
有省。直造黃梅。祖問何來。
曰嶺南來。祖曰。欲須何事。
曰惟求作佛。祖曰。
嶺南人無佛性。若為堪作佛。
曰人即有南北。佛性豈然。
祖曰。者獦獠根性太利。
著槽廠去。乃入碓坊。
服勞八月。祖知付授時至。
乃令門人各書一偈。
若語意冥符。則付衣法。
會下七百餘僧。悉尊神秀書偈於壁。
師隨和之。祖一日潛至碓坊。
見師腰石舂米。問曰。
米熟也未。師曰。米熟已久。
猶欠篩耳。祖以杖三擊其碓。
師即以三鼓入室。
祖以從上源流囑之曰。
昔達磨初至。人未之信。
故傳衣表信。今信心已熟。
衣乃爭端。止汝勿傳。
師跪受訖。問曰。向甚處去。
祖曰。逢懷則止。遇會即藏。
是夜遁去。隱於懷集四會之間。
儀鳳元秊。屆於曹溪。
以風幡之機。觸發印宗。
於是大闡東山法門。
中宗屢詔不赴。示寂於先天二秊癸丑八月二日。
壽七十有六。塔曹溪。
諡曰大鑑。嗣法四十二人。
頌。
　　道箇無物是本來　渾身難著出黃梅
　　囊錐頴脫風幡外　一滴曹溪五葉開
other:: 
# 第一世南嶽懷讓禪師
第一世南嶽懷讓禪師 ^2b38

高宗儀鳳三秊佛誕日生。
感異瑞應於玄象。
太史奏聞。帝敕親慰其家。
十五得度受具。同坦然謁安國師。
安令詣曹溪見六祖。
祖問。甚處來。曰嵩山來。
祖曰。甚麼物恁麼來。
師無語。遂經八載。
忽然有省。乃白祖曰。
某甲有箇會處。祖曰。
作麼生。師曰。說似一物即不中。
祖曰。還可修證否。
師曰。修證即不無。
染污即不得。祖曰。
祇此不污染。諸佛之所護念。
汝既如是。吾亦如是。
西天般若多羅讖。
汝足下出一馬駒。
踏殺天下人民。不宜速說佛法。
師得法後。侍祖復十五秊。
先天二秊。往衡嶽。
居般若寺。開元中。
得沙門道一付法。
示寂於唐玄宗天寶三秊八月十一日。
諡曰大慧。嗣法九人。
頌。
　　甚麼物也恁麼來　天運違和花不開
　　寒到一回徹骨處　春風拖綠上莓苔
other:: 
# 第二世馬祖道一禪師
第二世馬祖道一禪師 ^2c30

四川漢州什邡縣馬氏子。
容貌奇偉。牛行虎視。
引舌過鼻。足有二輪。
出家於本邑羅漢寺。
受具戒已。開元中。
習定衡嶽。讓師知是法器。
問曰。坐禪圖作甚麼。
曰圖作佛。讓乃取一磚。
於庵前石上磨。師曰。
磨作甚麼。讓曰。磨作鏡。
師曰。磨磚豈得成鏡。
讓曰。磨磚既不成鏡。
坐禪豈得作佛。師曰。
如何即是。讓曰。如牛駕車。
車若不行。打車即是。
打牛即是。師無對。
讓示偈曰。心地含諸種。
遇澤悉皆萌。三昧華無相。
何壞復何成。師蒙開示。
心意豁然。出住江西。
入室弟子一百三十九人。
每見學者。壯無所依。
老無所歸。乃立叢林以統之。
唐德宗貞元四秊二月一日示寂。
世壽八十。諡曰大寂。
嗣法一百三十九人。
頌。
　　踏殺生靈天馬駒　磨磚非鏡已知渠
　　了然契悟花無相　讖應西乾十萬餘
other:: 
# 第三世百丈懷海禪師
第三世百丈懷海禪師 ^3a10

福州長樂王氏子。
幼該三學。長依大寂。
侍立次。見一羣野鴨飛過。
祖曰。是甚麼。師曰。
野鴨子。祖曰。甚處去。
師曰。飛過去也。祖遂扭師鼻頭。
負痛失聲。祖曰。又道飛過去也。
師於言下有省。次日祖陞堂。
眾纔集。師出卷却席。
祖便下座。師隨至方丈。
祖曰。我適來未曾說法。
汝為甚便卷却席。
師曰。昨日被和尚搊得鼻痛。
祖曰。汝昨日向甚處留心。
師曰。今日鼻頭又不痛也。
祖曰。汝深明作日事也。
出住洪州百丈。因學者羣居不法。
乃制清規以導之。
凡作務執勞。必先於眾。
主事請息。師曰。吾無德不合勞眾。
有一日不作一日不食之語。
流布叢林。唐憲宗元和九秊正月七日示寂。
嗣法一十五人。諡曰大智。
頌。
　　一羣野鴨拍天飛　驀鼻拽回馬簸箕
　　卷席歸寮呈醜態　由來堪笑亦堪悲
other:: 
# 第四世黃檗希運禪師
第四世黃檗希運禪師 ^3a38

閩人。額間隆起。志意冲淡。
參馬祖。值祖遷化。
時百丈廬於塔傍。
乃請問馬祖平日得力句。
丈舉再參因緣曰。
老僧昔被馬大師一喝。
直得三日耳聾。師聞舉。
不覺吐舌。丈曰。子已後莫承嗣馬祖去麼師曰不然。
今日因師舉。得見馬祖大機之用。
然且不識馬祖。若承馬祖。
已後喪我兒孫。丈曰。
如是如是。見與師齊。
减師半德。見過於師。
方堪傳授。子甚有超師之見。
一日丈問。甚處來。
曰大雄山下採菌來。
丈曰。還見大蟲麼。
師作虎聲。丈拈斧作斫勢。
師打丈一摑。丈吟吟而咲。
遂歸。上堂曰。大雄山下。
有一大蟲。汝等諸人。
也須好看。百丈老人。
今日親遭一口。出住洪州黃檗山。
嗣法三十三人。示寂於唐宣宗大中秊間。
諡曰斷濟。頌。
　　武侯忠義振家#CB15131;　沒世猶驚司馬降
　　竭盡丹衷扶社稷　英雄千古姓名揚
other:: 
# 第五世臨濟義玄禪師
第五世臨濟義玄禪師 ^3b18

曹州南華邢氏子。
幼負出塵之志。落髮受具。
便參黃檗。行業純一。
時睦州為首座。勉令問黃檗如何是佛法的的大意。
檗便打。如是三問。
三度被打。遂辭檗。
參大愚。愚問。甚處來。
曰黃檗。愚曰。黃檗有何言句。
師舉前話。復云。不知某甲有過無過。
愚曰。黃檗恁麼老#CB15408;。
為汝徹困。猶覓過在。
師於言下大悟云。
元來黃檗佛法無多子。
愚搊住曰。這尿床鬼子。
適來道有過無過。
如今又道佛法無多子。
汝見箇甚麼道理。
速道速道。師於愚肋下築三拳。
愚拓開曰。汝師黃檗。
非干我是。師回黃檗。
舉前話。檗曰。大愚老漢饒舌。
待來痛與一頓。師曰。
說甚待來。即今便打。
隨後便掌。檗曰。這風顛漢。
來這裏捋虎鬚。師便喝。
檗曰。侍者引這風顛漢參堂去。
後住鎮州臨濟。學侶雲集。
乃有三玄三要賓主料揀。
以驗學者。晚居大名府興化寺。
嗣法二十四人。示寂於唐懿宗咸通八秊丁亥四月。
諡曰慧照。頌。
　　潦倒蒲鞋用不臧　唆人喫棒意何良
　　高安痛處重加艾　帶累兒孫遭禍殃
other:: 
# 第六世興化存獎禪師
第六世興化存獎禪師 ^3b48

初為臨濟侍者。後在三聖會中為首座。
甞曰。我向南方行脚。
一遭拄杖頭。不曾撥著個會佛法底人。
聖聞得。問曰。汝具個甚麼眼。
便恁麼道。師便喝。
聖曰。須是汝始得。
後到大覺為院主。
一日覺曰。聞汝道向南方行脚。
一遭拄杖頭。不曾撥著個會佛法底人。
汝憑個甚麼道理與麼道。
師便喝。覺便打。師又喝。
覺又打。明日師從法堂過。
覺召院主。我直下疑你昨日這兩喝。
師復喝。覺又打。師再喝。
覺又打。師曰。某於三聖師兄處。
學得個賓主句。總被師兄拆倒了也。
願與某個安樂法門。
覺曰。者瞎漢。來者裏納敗闕。
脫下衲衣。痛打一頓。
忽於言下。薦得臨濟先師於黃檗處喫棒的道理。
出住興化。開堂日。
拈香云。此炷香。本為三聖師兄。
三聖於我太孤。本為大覺師兄。
大覺於我太賖。不如供養臨濟先師。
後唐莊宗詔問賜紫。
嗣法五人。示寂於同光二秊乙酉。
諡曰廣濟。
　　嚴霜冷雪逼寒梅　觸著春風咲眼開
　　不遣落花隨水去　恐驚巴峽夜猿哀
other:: 
# 第七世南院慧顒禪師
第七世南院慧顒禪師 ^3c36

河北人。得法興化。
住汝州南禪寶應寺。
上堂云。赤肉團上壁立千仞。
時有僧問。赤肉團上壁立千仞。
豈不是和尚道。師曰是。
僧掀倒禪床。師曰。
你看者瞎漢亂作。
僧擬議。師便打趂出。
後五代周太祖廣順二秊壬子示寂。
嗣法二人。頌。
　　無位真人赤肉團　從來鼻孔自遼天
　　臨機撥轉千鈞拏　只射威音那畔邊
other:: 
# 第八世風穴延沼禪師
第八世風穴延沼禪師 ^4a22

餘杭劉氏子。一舉不第。
出家。初參鏡清。次謁南院。
院問。南方一棒作麼生商量。
師曰。作奇特商量。
師却問。和尚此間一棒作麼生商量。
院拈拄杖曰。棒下無生忍。
臨機不見師。師於言下。
大徹玄旨。後因避亂。
郢州李史君請。上堂云。
祖師心印。狀似銕牛之機。
去即印住。住即印破。
祇如不去不住。印即是。
不印即是。時盧陂長老出曰。
某甲有銕牛之機。
請師不搭印。師曰。
慣釣鯨鯢澄巨浸。
却嗟蛙步#CB03060;泥沙。
陂佇思。師喝曰。長老何不進語。
陂擬議。師打一拂子曰。
還記得話頭麼。試舉看。
陂擬開口。師又一拂子。
牧主曰。信之佛法與王法一般。
師曰。見何道理。曰當斷不斷。
返招其亂。師便下座。
後因汝州太師宋侯捨宅為寺。
請師住持。至周廣順元秊。
復主風穴。師生於唐昭宗乾寧三秊丙辰十二月。
示寂於宋太祖開寶六秊癸酉中秋日。
登座說偈而終。塔於寺前溪之西畔。
嗣法四人。頌。
　　棒下無生忍　臨機不見師
　　踏翻滄海月　放出銕牛機
　　躍過禹門三汲浪　却嗟蛙步#CB03060;沙泥
other:: 
# 第九世襄縣首山省念禪師
第九世襄縣首山省念禪師 ^4a36

萊州狄子氏。徧遊叢席。
密誦法華。晚依風穴充知客。
侍立次。穴乃垂涕告之曰。
不幸臨濟之道。至吾將墜於地矣。
師曰。觀此一眾。豈無人耶。
穴曰。聰明者多。見性者少。
師曰。如某者何如。
穴曰。吾雖望子久之。
恐汝躭著此經。不能放下。
師曰。此亦可事。願聞其要。
穴遂陞堂。舉世尊以青蓮目顧視大眾。
且道說個甚麼。若道不說而說。
又是埋沒先聖。且道說個甚麼。
師乃拂袖下去。穴擲拄杖歸方丈。
侍僧問。念法華何不抵對和尚。
穴曰。念法華會也。
次日與真園頭同上問訊。
穴曰。作麼生是世尊不說說。
真曰。鵓鳩樹頭鳴。
師曰。動容揚古路。
不墮悄然機。穴謂真曰。
作許多痴福作麼。
何不看念法華下語。
後住首山。大振臨濟之道。
宋太宗淳化三秊壬辰十二月四日登座曰。
今秊六十七。老病隨緣且遣日。
今秊記却來秊事。
來秊記著今朝日。
至期安坐而逝。茶毗收舍利。
建塔本山。嗣法一十七人。
頌。
　　放下法華諳上堂　青蓮目瞬絕承當
　　歸來高踞首山寺　明月清風滿大唐
other:: 
# 第十世汾陽善昭禪師
第十世汾陽善昭禪師 ^4b26

太原俞氏子。少有大志。
參尊宿七十餘人。
後謁首山。問百丈卷席意旨如何。
山曰。龍袖拂開全體現。
曰師意如何。山曰。
象王行處絕狐踪。
於是言下大悟。拜起曰。
萬古碧潭空界月。
再三撈摝始應知。
有問者曰。見何道理。
便爾自肯。曰正是我放身命處。
服勞甚久。前後八請主持名剎。
堅臥不就。淳化四秊。
首山入寂。同門契聰。
領西河道俗千餘人。
排闥入而讓曰。佛法大事。
靜退小節。風穴懼應讖。
憂宗旨墜滅。幸而有先師。
先師棄世。汝有力荷擔如來大法者。
今何時而欲安眠哉。
師矍起握聰手曰。
非公不聞此語。乃出主汾州太子院。
作十智同真。以辨緇素。
後龍德府李侯。與師有舊。
請住承天。數至不起。
使者受罰。後至曰。
不然。有死而已。師令設饌俶裝告眾曰。
老僧去也。誰人隨得。
時數僧不契。侍者出曰。
某甲隨得。但和尚到處即到。
師曰。汝乃隨得老僧。
復顧使者曰。吾先行矣。
停箸而化。侍者亦立化于側。
閱世七十有八。坐五十六夏。
嗣法一十六人。時宋仁宗天聖元秊甲子歲。
收舍利起塔本寺。
頌。
　　龍袖拂開顯大機　月輪撈摝淨無遺
　　三玄戈甲清寰宇　殺活分明不露絲
other:: 
# 第十一世石霜楚圓慈明禪師
第十一世石霜楚圓慈明禪師 ^4c14

全州清湘李氏子。
二十二出家。母有賢行。
使之遊方。於大愚谷泉。
結伴參汾陽。經二秊。
未許入室。每見必詬罵。
一日訴曰。自至法席。
不蒙指示。念歲月飄忽。
己事未明。負失出家之利。
語未卒。汾叱曰。是惡知識。
敢裨販我。舉杖逐之。
師擬伸救。汾掩其口。
師乃大悟曰。是知臨濟道出常情。
服役七秊辭去。出住潭州石霜。
師平生以事事無礙接人。
凡聖莫測。室中宴坐。
橫刀水盆之上。傍置草鞋。
使學者下語。以卜契機。
得法者七十八人。
示寂於宋仁宗慶曆元秊辛巳上元日。
塔於石霜。頌。
　　歲月飄零取自由　片幡風送到楊州
　　室中拈起吹毛利　冤報冤兮仇報仇
other:: 
# 第十二世楊岐方會禪師
第十二世楊岐方會禪師 ^5a6

袁州宜春冷氏子。
小警敏。不事筆硯。
及出家。閱經典。輙自神會。
參慈明。總院事。每恣參。
明曰。庫司事繁。且去。
他日又問。明曰。監院異時兒孫遍天下在。
何用忙為。一日明出。
師偵之小徑。搊住曰。
者老漢今日須與我說。
不說打你去。明曰。
監寺知是般事便休。
語未卒。師大悟。即拜於泥塗。
明日上堂。師出問。
幽鳥語喃喃。辭雲入亂風時如何。
明曰。我行荒草裏。
汝又入深村。師曰。
官不容針。便借一問。
明便喝。師曰好喝。
明又喝。師亦喝。明連喝兩喝。
師禮拜。明曰。此事是個人。
方能擔荷。師拂袖便行。
後住楊岐。甞以金剛圈栗棘蓬之語。
勘辨諸方。宋仁宗皇祐元秊丙戌示寂。
塔於本山。嗣法一十四人。
頌。
　　院事匇匇不憚勞　蹇驢三脚弄蹄高
　　倒騎直上須彌頂　大地山河在一毫
other:: 
# 第十三世白雲守端禪師
第十三世白雲守端禪師 ^5a30

衡陽葛氏子。幼事翰墨。
冠依茶陵郁披削。
往參楊岐。岐曰。受業師為誰。
曰茶陵郁和尚。岐曰。
聞伊過橋遭攧有省。
作偈甚奇。能記否。
師誦偈。岐咲而趨起。
師愕然。通夕不昧。
黎明咨詢之。岐曰。
汝見昨日打歐儺者麼。
曰見。岐曰。汝一籌不及渠。
師復駭然曰。意旨如何。
岐曰。渠愛人咲。汝怕人咲。
師大悟於言下。巾侍久之。
辭遊廬阜。圓通訥禪師舉住承天。
聲名籍甚。次徙法華龍門興化海會。
所至眾如雲集。示寂於宋神宗熈寧五秊丙戌。
壽四十八。塔於舒州白雲。
嗣法一十二人。頌。
　　竊得耆婆醫道神　滿腔都是活人心
　　真方假藥須靈驗　到底難謾個裏人
other:: 
# 第十四世蘄州五祖法演禪師
第十四世蘄州五祖法演禪師 ^5b10

綿州鄧氏子。秊三十五。
始祝髮受具。初謁浮山。
使叩白雲。乃問南泉摩尼珠話。
雲叱之。師領悟。呈偈曰。
山前一片閒田地。
叉手叮嚀問祖翁。
幾度買來還自賣。
為隣松竹引清風。
雲乃印可。令掌磨事。
一日雲曰。有數禪客。
自廬山來。皆有悟入處。
教伊說。亦說得有來由。
舉因緣問伊亦明得。
教伊下語亦下得。
祇是未在。師遂疑。
私自計曰。既悟了明得說得。
如何却未在。參究累日。
忽然省悟。從前寶惜。
一時放下。走見白雲。
雲為手舞足蹈。師後曰。
吾因茲出一身白汗。
便明得下載清風。
宋徽宗崇寧三秊示寂。
嗣法二十三人。頌。
　　等閒識得摩尼珠　揑碎光明始自如
　　端的一回白汗後　釋迦彌勒是他奴
other:: 
# 第十五世昭覺克勒禪師
第十五世昭覺克勒禪師 ^5b34

彭州洛氏子。兒時日記千言。
偶遊妙寂寺。見佛書。
三復悵然。如獲舊物。
曰予殆過去沙門也。
出家業講。棄依白雲為侍者。
一日部使詣祖問道。
祖曰。提刑少秊曾讀小艶詩否。
有兩句頗相近。頻呼小玉元無事。
只要檀郎認得聲。
部使應諾喏。祖曰。
且仔細。師侍立次。
問曰。提刑會否。祖曰。
他祇認得聲。師曰。
祇要檀郎認得聲。
既認得聲。為甚却不是。
祖曰。如何是祖師西來意。
庭前栢樹子聻。師忽有省。
遽出見雞飛上欄竿鼓翅而鳴。
乃曰。此豈不是聲。
遂呈偈曰。金鴨香銷錦繡幃。
笙歌叢裏醉扶歸。
少秊一段風流事。
祇許佳人獨自知。
祖遍告山中耆宿曰。
我侍者參得禪也。
出住成都昭覺。奉旨數處開法。
屢加寵賜。宋高宗紹興五秊八月己酉。
書偈投筆而逝。茶毗舍利五色。
塔於本寺。諡曰真覺。
嗣法七十六人。
　　頻呼小玉意無他　試問檀郎會也麼
　　認得聲來猶未是　雞鳴絕妙識曹娥
other:: 
# 第十六世虎丘紹隆禪師
第十六世虎丘紹隆禪師 ^5c12

和州含山人。九歲出家。
既長遊方。初謁長蘆。
後見佛果。一日入室。
果問曰。見見之時。
見非是見。見猶離見。
見不能及。舉拳云。
還見麼。師曰見。悟曰。
頭上安頭。師聞脫然契證。
果叱曰。見個甚麼。
師曰。竹密不妨流水過。
果肯之。有問曰。隆藏主柔意若此。
何能為哉。悟曰。瞌睡虎耳。
後郡守李公光延居彰教。
次徙平江虎丘。道大顯著。
宋高宗紹興六秊丙辰五月六日示寂。
塔全身於寺西南。
嗣法一人。
　　見非是見足機籌　竹密何曾礙水流
　　春去秋來寒暑別　不須頭上更安頭
other:: 
# 第十七世應庵曇華禪師
第十七世應庵曇華禪師 ^5c44

蘄州江氏子。生而奇傑。
出家徧歷諸方。次見虎丘。
侍一載。頓明大事。
出主明州天童。虎丘忌日拈香云。
平生沒興。撞著個無意智老和尚。
做盡伎倆。湊泊不得。
從此卸却干戈。隨分著衣喫飯。
二十秊來。坐曲彔牀。
懸羊頭賣狗肉。知他有甚憑據。
雖然如是。一秊一度燒香日。
千古令人恨轉深。
時大慧在梅楊。有僧傳語至。
慧極口稱嘆。復寄偈曰。
坐斷金輪第一峯。
千妖百恠盡潛踪。
秊來又得真消息。
報道楊岐正脉通。
當時與大慧。同稱二甘露門。
甞誡徒曰。衲僧家著草鞋住院。
何啻如蚖蛇戀窟乎。
宋孝宗隆興元秊六月十三日示寂。
塔於本山天童。嗣法九人。
頌。
　　草鞋踏破覓知音　歷盡山河路轉深
　　莫謂貧兒思舊債　懸羊賣狗得人憎
other:: 
# 第十八世密庵咸傑禪師
第十八世密庵咸傑禪師 ^6a16

福州鄭氏子。母夢老僧入舍而生。
幼則頴異過人。及壯剃髮進具。
徧參知識。最後謁應庵華於衢州明果。
一日問曰。如何是正法眼。
答曰。破沙盆。應庵頷之。
因辭省親。庵以偈送曰。
大徹投機句。當陽廓頂門。
相從今四載。徵詰洞無痕。
雖未付鉢袋。氣宇吞乾坤。
却把正法眼。喚作破沙盆。
此行將省覲。切忌便躲跟。
吾有末後句。歸來要汝遵。
後出住衢州開法。
次迁祥符蔣山華藏。
未幾奉詔住徑山及靈隱。
嗣法拾人。頌。
　　嶽邊頓止千山勢　海上冥收萬派聲
　　恠道如來正法眼　祖師喚作破沙盆
other:: 
# 第十九世破庵祖先禪師
第十九世破庵祖先禪師 ^6a44

廣安王氏子。參寂庵於靈隱。
分座。有道者請益曰。
胡孫子捉不住。願垂開示。
師曰。用捉作麼。如風吹水自成紋。
上堂云。不是心。不是佛。
不是物。忍俊不禁。
為諸人作個撇脫。
拈拄杖。卓一下云。
流水暗消溪畔石。
勸人除却是非難。
嗣法四人。
　　那伽大定海涵秋　上樹胡孫得自由
　　四海五湖平似鏡　行人莫與路為仇
other:: 
# 第二十世無準師範禪師
第二十世無準師範禪師 ^6b18

蜀之梓童雍氏子。
九歲依陰平道欽出家。
首謁佛炤。炤問。何處人。
曰劍州。炤曰。帶得劍來麼。
師隨聲便喝。炤曰。
者烏頭子也亂作。
後參破庵於靈隱。
居第一座。一日侍庵遊石筍。
有道者請益胡孫話。
師在傍忽大悟。後受詔住徑山。
賜號曰佛鑑禪師。
宋理宗淳祐己酉三月十五日示寂。
其徒請偈。師執筆云。
來時空索索。去也赤條條。
更要問端的。天台有石橋。
塔於圓炤庵。嗣法一十七人。
頌。
　　帶得劍州寶劍來　當陽一喝絕塵埃
　　晚風笛弄關山曲　巴峽猿聞聲自哀
other:: 
# 第二十一世雪巖祖欽禪師
第二十一世雪巖祖欽禪師 ^6b32

初參天目理。後於無準會下多秊。
每遇入室。舉主人公便可#CB01387;跳。
若衲僧巴鼻佛祖爪牙。
更無下口處。如是十秊。
後過浙東天目依住。
一日佛殿前行。忽然檯眸。
見一株古樹觸著。
向來所得境界。和底一時揚下。
礙膺之物。撲然而散。
方始得見徑山老人立地處。
正好三十拄杖。後出世住潭州龍興。
晚住袁州仰山。住持凡六剎。
無準忌日拈香云。
盡道先師今日死。
誰知今日是生朝。
不知却有何憑據。
紫栢黃檀一遽燒。
嗣法八人。頌。
　　衲僧巴鼻忽擡眸　觸著庭前樹一株
　　要見徑山立地處　烏藤三十嘴盧都
other:: 
# 第二十二世高峯原妙禪師
第二十二世高峯原妙禪師 ^6c4

吳江徐氏子。母夢僧投宿而孕。
生於宋理宗戊戌歲。
出家首謁斷橋倫。
次參雪巖。纔問訊被打出。
後凡入門。巖便問。
誰與汝拖者死屍來。
隨即打出。如是不知其幾。
一日少林忌辰。隨眾詣三塔。
諷經次。忽擡頭。覩五祖和尚真讚曰。
百秊三萬六千朝。
反覆元來是者漢。
忽然打破疑情。一日巖問。
日間浩浩時作得主麼。
曰作得主。巖曰。睡夢中作得主麼。
曰作得主。巖曰。正睡著時。
無夢無想。無見無聞。
主在甚麼處。師無對。
遂奮志入龍鬚。自誓曰。
拚一生作個獃漢。
決要者一著子明白。
越五載。因同參僧推枕子墜地作聲。
廓然大徹。自謂如泗州見大聖。
遠客還故鄉。元來只是舊時人。
不改舊時行履處。
自此安#CB15131;定國。
天下太平。一念無為。
十方坐斷。出住雙髻天目。
示寂於大元成宗元真元秊乙未十二月初一日。
嗣法四人。頌。
　　阿誰拖者死屍來　夢想俱無更活埋
　　驀爾枕頭撲落地　堪嗟雪嶺嘆奇哉
other:: 
# 第二十三世中峯明本禪師
第二十三世中峯明本禪師 ^6c26

杭之錢塘人。俗姓孫。
母李氏。夢無門開道者。
持燈籠至家。遂生。
師九歲喪母。十五依高峯薙落。
秊二十四。觀流省有省。
詣峯求證。峯打趂出。
因民訛傳。官選童男女。
師問。忽有人來。問和尚討童男女時如何。
峯曰。我但度竹篦子與他。
師於言下。洞然徹法源底。
峯書真讚付師曰。
我相不思議。佛祖莫能視。
獨許不肖兒。見得半邊鼻。
且俾參徒詣師請益。
由是學者輻湊歸之。
如水就下。而師猶自韜晦。
未甞肯以師道自處。
一時天子公卿。每虗徑山靈隱諸大剎。
迎師居之。賜佛慈圓炤廣慧之號。
示寂於大元英宗至治三秊八月十四日。
諡曰普應。嗣法 #CB34216;人。
頌。
　　源泉混混盡朝東　海闊天高萬象融
　　竹篦拈來全體露　一毫頭上定綱宗
other:: 
# 第二十四世千巖元長禪師
第二十四世千巖元長禪師 ^7a12

蕭山董氏子。幻業儒。
秊十七學通百氏。
十九離塵受具。習律武林。
會丞相府飯僧。師隨眾受供。
時中峯已先在座。
見師即呼曰。汝日用如何。
師曰念佛。峯曰。佛今何在。
師擬議。峯勵聲叱之。
師求開示。峯授以狗子無佛性話令參。
於是縛茅靈隱山中。
倐忽十載。因往望州亭。
聞#CB15179;聲有省。
往見峯。峯復斥之。
師憤然不昧。忽夜半鼠飜猫器墮地作聲。
恍然開悟。覺身躍起數丈。
往質於峯。峯問曰。
趙州何故言無。師曰。
鼠食猫飯。峯曰未在。
師曰。飯器破也。曰破後如何。
曰觸碎方甓。峯乃微咲。
乃囑曰。汝宜善自護持。
棲遁岩穴。時節若至。
其理自彰。自受付囑。
乃隱於天龍東庵。
聲光日顯。詔居聖壽。
賜號圓鑑。并金襴法衣。
示寂於大元順宗至正丁酉六月。
偈曰。平生饒舌。今日敗闕。
一句轟天。正法眼滅。
嗣法四人。頌。
　　猫器打翻絕點埃　聲前恍覺咲顏開
　　趙州狗子眠當道　路上行人絕往來
other:: 
# 第二十五世萬峯時蔚禪師
第二十五世萬峯時蔚禪師 ^7a40

溫州金氏子。母鄭氏。
夢儒釋二人入其#CB05903;。
覺生二子。師居末。
有光燭室。母懼弗舉。
其姑保而育之。在襁褓中。
見僧微笑。長依講主昇公。
受具出家。謁千巖長老。
長問。將甚麼與老僧相見。
師竪拳云。者裏與和尚相見。
巖曰。死了燒了。向甚處安身立命。
師曰。漚生漚滅水還在。
風息波平月映潭。
巖問。不是心。不是佛。
不是物。是個甚麼。
師以座具打圓相。
叉手而立。一日普請斫松。
師拈圓石作獻珠狀曰。
請師酧價。岩曰。不值半文錢。
師曰瞎。岩曰。我也瞎。
汝也瞎。師曰瞎瞎。
命充第一座。巖上堂曰。
無風荷葉動。必定有魚行。
師振威一喝。拂袖便行。
巖示偈曰。鬱鬱黃花滿目秋。
白雲端坐碧峯頭。
無賓主句輕拈出。
一喝千江水逆流。
師呈偈曰。南泉不是惱人心。
有要將心去捉心。
不是我心不是佛。
性天空廓有何尋。
巖#CB04676;之。
未幾潛隱。巖召不赴。
乃以法衣頂相寄之。
後卓錫蘇州鄧蔚山。
叢席大振。大明洪武十四秊辛酉正月二十九日示寂。
嗣法一十三人。頌。
　　出格英姿徹骨貧　拳頭竪起當人情
　　師資針介相投處　喝下分明契主賓
other:: 
# 第二十六世寶藏普持禪師
第二十六世寶藏普持禪師 ^7b24

久依萬峯。付法偈曰。
大愚肋下痛還拳。
三要三玄絕正偏。
臨濟窟中獅子子。
燈燈續焰古今傳。
繼住聖恩。為第二世。
嗣法三人。頌。
　　大愚肋下通消息　派演滹沱正脉長
　　坐却白雲終不妙　移舟別有好商量
other:: 
# 第二十七世東明慧旵禪師
第二十七世東明慧旵禪師 ^7c14

丹陽王氏子。秊十四。
依湛然薙髮受具。
因定起觀松有省。
見寶藏呈悟。因藏斥之。
遂親炙座下。一日藏問。
心不是佛。智不是道。
汝云何會。師向前問訊。
叉手而立。藏呵曰。
你在此許多時。還作者個見解。
師乃發憤。至第三日。
驀然徹法源底呈偈曰。
一拳打破太虗空。
百億須彌不露踪。
借問個中誰是主。
扶桑湧出一輪紅。
藏囑曰。善自護持。
大明宣德辛酉六月晦日示寂。
闍維舍利無數。嗣法二人。
頌。
　　佛心智道一時休　拶着虗空解轉頭
　　百億須彌藏介子　扶桑湧出一輪秋
other:: 
# 第二十八世海舟普慈禪師
第二十八世海舟普慈禪師 ^7c24

蘇之常孰錢氏子。
世宗儒業。出家聽講楞嚴。
至但有言說都無實義處。
乃曰。言說今日愈多矣。
遂歸尋思實義。走見萬峯舉問。
峯以脚兩踏曰。只者是實義。
師有省曰。太費和尚尊力。
峯咲而許之。乃結庵於洞庭山塢。
二十秊。因一僧呵其見解。
即棄庵詣東明。明問。
曾見人否。師曰。說出恐驚人。
明曰。假使親見釋迦。
依然是個俗漢。但說何妨。
師曰萬峯。明曰。萬峯即今在甚麼處。
師面赤網然。明曰。
若如此。不曾見萬峯。
師歸寮三晝夜。#CB05903;食俱忘。
偶值香燈繩斷墜地。
忽然大悟。詣關前呈悟由。
明曰。老闍黎承嗣萬峯去。
師曰。公今為我打徹。
何得承嗣萬峯。明遂出關陞座曰。
瞿曇有意向誰傳。
迦葉無端展咲顏。
到此豈容七佛長。
文殊面赤也徒然。
今朝好咲東明事。
千古令人費唾涎。
幸得海公忘我我。
濟宗一派續綿綿。
擲拄杖云。千觔擔子全分付。
玄要如今拄杖談。
以拂子擊三擊。下座。
未幾東明辭世。眾請繼席。
萬峯忌辰。拈香喝兩喝云。
只咲你護短沒頭師。
佛法當人情。便拜。
又拈香云。此瓣香供養東明長老。
一片赤心鞭#CB15081;。
令予洞達宗源。乃喝兩喝。
受恩深處便為家。
有乳方知是阿娘。
禮拜起慟哭。歸方丈。
臨示寂。說偈曰。九十六秊於世。
七十四載為僧。中閒多少誵訛。
一見東明消殞。以拂子打○云。
釋迦至我六十二世。
有不可數老和尚。
又打○云。多向者裏安身。
咄。乃投筆而逝。時景泰元秊。
全身塔於東明左側。
得法一十二人。頌。
　　將成九仞聳高峯　一簣重圓始見功
　　自是深恩歸有地　千溪萬派盡潮東
other:: 
# 第二十九世寶峯明瑄禪師
第二十九世寶峯明瑄禪師 ^7c46

姑蘇吳江范氏子。
俗為木匠。因海舟造塔。
傷足痛甚。索酒喫。
舟謂曰。幸是傷足。
若斫去其頭。還能喫否。
即有省。遂求出家。
乃充火頭。一日負薪。
舟見曰。將刺棘作麼。
師云是柴。舟呵呵大咲。
師罔然。舟曰。是柴將去燒却。
師起疑問曰。畢竟是甚麼道理。
舟不荅。是夜刻意參究。
不覺被火燎去眉毛。
面如刀割。以鏡照之。
豁然大悟。呈悟由於舟。
舟便打。師奪拄杖云。
者條六尺竿。幾秊不曾用。
今日又重拈。舟大咲。
師呈偈曰。棒頭着處血痕班。
咲裏藏刀仔細看。
若是英靈真漢子。
死人喫棒口喃喃。
舟曰。即此偈語。可紹吾宗。
乃付偈曰。臨濟兒孫是獅子。
一吼千山百獸死。
今朝汝具爪牙威。
也須萬壑深藏止。
從此名聞遐邇。學者雲集。
成化八秊十二月九日示寂。
塔於東明寺左。嗣法五人。
頌。
　　東倒西歪拆脚鐺　匡持須是赤心人
　　火燒刀斫鬚眉盡　業鏡臺前露本真
other:: 
# 第三十世天奇本瑞禪師
第三十世天奇本瑞禪師 ^8b4

南昌鐘陵江氏子。
秊二十隨父商於頴州。
偶厭世相。禮無說能公披剃。
令看萬法歸一一歸何處話。
便參尊宿。晝夜參究。
漸有省發。末後參寶和尚。
峯問。甚處來。師曰北京。
峯云。只在北京。別有去處。
師曰。隨方瀟洒。峯云。
曾到四川否。曰曾到。
峯曰。四川境界與此間如何。
云江山雖異。風月一般。
峯竪起拳頭云。還有者個麼。
云無。峯云。因甚却無。
師云。非我境界。峯云。
如何是汝境界。云諸佛不能識。
誰敢強安名。峯云。
汝豈不是着空。云終不向鬼窟裏作活計。
峯云。西天九十六種外道。
你是第一。師拂袖便出。
乃付偈曰。濟山棒喝能輕觸。
殺活從前手眼清。
聖解凡情俱坐斷。
曇華猶放一枝新。
嗣法三十九人。
　　山川事蹟名須異　風月由來理自同
　　鳥盡弓藏征伐#CB05903;　萬乘垂拱坐寰中
other:: 
# 第三十一世絕學聞聰禪師
第三十一世絕學聞聰禪師 ^8b36

邵武光澤縣奚氏子。
師生三歲。父母繼亡。
外祖憐而養之。十七得度。
二十受具。精習毗尼止觀。
深究唯識等論。一日遊百丈山。
逢一老宿。問大通智勝佛十劫坐道場佛法不現前不得成佛道。
此理如何師乃依文講之。
老宿詬罵而去。師從此頓發疑情。
念念在孜。經五六載。
一日聞馬嘶。豁然大悟曰。
如斯之事。如來明見。
無有差謬。遂見天奇。
奇問。苦樂皆心。因何外取。
曰祇為不了。曰是非皆事。
因何妄承。師曰。錯認定盤星。
迷悟皆人。因何不懂。
師曰。早知燈是火。
豈向四方求。乃付偈曰。
道者心同慈嫗心。
爭教赤子困羣陰。
輔成架海金梁子。
佛缺方知補浩任。
師後居龍泉寺。有僧問。
如何是本來面目。
師曰。石香亭。僧云。
便任麼去時如何。
師云。喪却了也。僧問。
今朝孟夏八日。天下叢林皆慶如來降誕之辰。
未審如來何處降誕。
師於几上畵一圓相。
出住隨州關子嶺。
得法五人。頌。
　　歸家樵子爛柯陳　到岸漁翁罷問津
　　聖解凡情俱坐斷　本來面目石香亭
other:: 
# 第三十二世笑巖德寶禪師
第三十二世笑巖德寶禪師 ^8c16

金臺吳氏子。世族錦衣。
弱冠時。入寺聽講。
至舍國城妻子頭目手足。
感悟出家。徧參名宿。
伏牛火場。淨土止觀。
無所不歷。因造關子嶺。
謁無聞聰公。便問。
十聖三賢。已全聖智。
如何道不明斯旨。
聰勵聲曰。十聖三賢爾已知。
如何是旨。速道。師下語不契。
一日洗菜次。偶一莖菜墜水。
逐水圜轉。捉不着。
忽有省。遂携籃歸。
聰見便問。是甚麼。
曰一籃菜。聰曰。何不別道一句。
師曰。請和尚別問來。
後與學圍爐次。學曰。
人人有個本來父母。
子之父母。今在何處。
師曰。一火焚之。學曰。
恁麼則子無父母耶。
師曰。有即有。佛眼#CB15111;不見。
學曰。子還見麼。師曰。
某亦不見。學曰。為甚麼不見。
師曰。若見則非真父母。
遂呈偈曰。本來真父母。
歷刼不曾離。起坐承他力。
寒溫亦共知。相逢不相見。
相見不相識。為問今何在。
分明舉似師。學深肯之。
萬曆辛巳正月十九日示寂。
得法十人。頌。
　　隨身竿木覓歸家　十聖三賢眼裏花
　　要識渠儂真父母　古今元不隔些些
other:: 
# 第三十三世幻有正傳禪師
第三十三世幻有正傳禪師 ^9a4

溧陽呂氏子。秊十九歲。
依樂庵和尚薙髮。
令看父母未生前話。
久無所契。乃克勤精進。
歷二七餘日。忽聞燈花#CB15090;聲有省。
直造燕都。參咲巖和尚求證。
巖曰。將汝從前得力處。
一一說來。師具實荅。
語中間。巖驀趯出鞋曰。
向者裏道一句看。
遂把話端。一時打斷。
通夕不#CB00895;。
至明旦猶立簷下。
巖出見喚之。師回首。
巖翹一足。作脩羅障日月勢。
師當下脫然。服勤數載。
禮辭南歸。岩書從上源流付之。
臨行贈以一笠曰。
無露圭角。師初住龍池。
次遷五臺北京普照。
晚復歸龍池。題香爐偈曰。
有耳聞聲一似聾。
無容餘物動乎中。
#CB01926;心未必常如此。
嬴得清烟便不同。
又慮學者見落斷常。
著書三篇。曰駁語。
曰性住釋。曰物不遷。
刻行於世。萬曆甲寅春仲示寂。
塔於本山。嗣法四人。
天童悟。罄山修。淨名蓮。
徑山信。罄山下出玉林秀。
頌。
　　趯出無跟破草鞋　鐵山當面露崔嵬
　　楖栗橫擔人不顧　一踏鴻門兩扇開
other:: 
# 第三十四世天童密雲圓悟禪師
第三十四世天童密雲圓悟禪師 ^9a38

宜興蔣氏子。家貧。
樵採為業。秊二十七。
荷擔度山曲。觸路傍積薪有省。
乃從幻有和尚出家。
每覺生死到來。畢竟不穩當。
二六時中。看得心境兩立。
古人道。天地同根。
萬物一體。越看越成兩個。
請益龍池。池曰。你若到者田地。
便放身倒臥。嗣後惟加罵詈。
師慚悶交感。遂掩關數載。
適傳公入都。舉師監院事。
一日自城中歸。過銅棺山頂。
忽覺情與無情煥然等現。
覓纖毫過患不可得。
大端說似人不得。
正所謂大地平沉底境界。
乃往覲幻。幻問。汝有新會處麼。
師曰。一人有慶。萬民樂業。
幻曰。汝又作麼生。
曰某甲得來省覲和尚。
幻曰。念子遠來。放汝三十棒。
師抽身便出。一日幻問。
忽有人問汝。如何抵對。
師驀竪拳。幻曰。老僧不曉得者是甚麼意思。
師曰。莫道和尚不曉得。
三世諸佛也不曉得。
又一日幻舉拂子問。
諸方還有者個麼。
師震威一喝。幻曰。
好一喝。師連喝兩喝。
歸位。龍池一日喚師。
及覺宇入室曰。老僧作夜起來。
走一回把柄。都在手裏了。
汝等為我扶持佛法。
師呈偈曰。若據某甲扶佛法。
任他○○○○○。
都來總與三十棒。
莫道分明為賞罰。
龍池目之大咲。未幾示寂。
師依塔三載。萬曆丁巳。
眾請繼席開法。次住通玄金粟黃檗育王天童。
凡六巨剎。宗風大振。
崇禎十五秊壬午七月七日。
奄然坐化。流光夜照。
四山變白。壽七十有七。
自通玄迎全身歸。
塔於天童幻住庵右隴。
嗣法一十二人。五峯學。
漢月藏。破山明。費隱容。
石車乘。朝宗忍。萬如微木陳忞。
石奇雲。牧雲門。浮石贒。
林野奇。頌。
　　銅棺山頂擔頭空　佛祖頻吞氣宇雄
　　賞罰都來三十棒　分明滅却少林宗
other:: 
# 第三十五世天童林野通奇禪師
第三十五世天童林野通奇禪師 ^9b24

蜀之長樂蔡氏子。
生即絕腥。依本里金鍾寺道然本然兩叔出家。
志存釋典。離蜀之江南。
入講肆。大明天啟丁卯。
息肩當湖。掩關閱藏。
適友送密雲和尚語錄。
展卷至參禪偈曰。
一念未生前。試看底模樣。
頓覺疑情猛發。#CB05903;食俱忘。
偶散步失足墜樓。
有省。偈曰。一念未生前。
六戶絕消息。瞥爾揚雙眉。
大似眼無力。遂破關詣密雲。
便問。學人絕跡而來。
特為親近。童云。莫妄想。
師曰。未審還有堂頭也無。
童云。看脚下。師云。
不因漁父引。爭得見波濤。
童云。莫錯會。師禮拜。
天童一日陞座云。
世尊初生。便解指天指地。
汝等諸人討甚麼碗。
以拄杖一時打散。
師於言下。全身脫落。
大徹玄旨。乃受記莂於嘉禾黃闇齋觀察之素園。
時己卯秋九月也。
明秊辭悟。住靜於餘杭之廣化寺。
壬午秋。聞悟訃音。
奔通玄。後孫司馬碩膚諸檀護。
堅請開法通玄。次遷東塔棲真。
己丑冬。寧紹台三郡當道請主天童。
千指圍繞。克復舊式。
冬夏布衣草履。見衲子有輕裘緩帶。
則曰。非吾類也。淡泊之操。
始終無間。大清順治九秊壬辰三月二十九日。
出冶從天臺來。省覲。
師曰。汝來也。冶拜云。
乞師更名。師曰。行果圓成。
遂安祥而逝。世壽五十有八。
僧衲四十一。塔於太白玲瓏巖新庵之左。
師誕於大明萬曆乙未十二月二十六日。
得法者五十人。頌。
　　窮盡漚和覓指歸　棒頭痛處覺前非
　　危樓一踏虗空碎　鼻孔分明向下垂
other:: 
# 第三十六世風穴雲峩行喜禪師
第三十六世風穴雲峩行喜禪師 ^9c32

蜀之資陽陳氏子。
萬曆四十八秊癸丑正月二十四日誕。
秊十歲時。因觀死屍爛臭。
乃動諸行無常之感。
決志出家。父母難之。
即自絕食。久而許之。
遂投啟尊宿披剃。
徧參尊宿。皆蒙#CB15081;進。
略識指歸。晚入天臺。
參靈野奇和尚。一見便問。
杖頭撥轉。罕遇知音。
狹路相逢。如何通信。
奇云。雲霧鎖千山。
師曰。未到天台。不妨疑着。
奇曰。持蠡酌海。妄測淺深。
師曰。不因樵子徑。
爭到葛洪家。奇曰。
峯巒挺秀。鳥道難通。
師便喝。奇便打。於是親炙座下。
一日侍奇山行。奇問。
山河大地。明暗色空。
與你自己。是同是別。
師曰。同則總同。別則總別。
奇正色呵曰。說得道理好。
師無對。奇即欄胸把住曰。
除却總別異同。速道速道。
師佇思。被奇驀向懸巖一推。
當下胸中寶惜。廓爾冰消。
回觀從前所得。如大海之一滴耳。
即說偈曰。罷罷罷休休休。
橫眠倒臥在山丘。
飜身拶碎虗空骨。
萬象森羅咲點頭。
走呈方丈。奇乃印可。
命理通玄院事。奇住棲真。
命典藏鑰。順治己丑九月六日。
乃出源流拂子付師。
師固辭。奇曰。汝但將去。
已後坐斷天下人舌頭耳。
於是禮辭北渡。值陽山大慧及諸檀護請師開法普濟。
次遷龍池法興。順治十三秊丙申。
受請住風穴。今乙巳竟十載矣。
時北方宗唱。始自師焉。
　　躡蹻擔簦不計秋　機關撥動滑如油
　　天台痛處重加艾　大海方知一滴收
other:: 
# 曹洞宗
曹洞宗
other:: 
## 青原第五世洞山良价禪師
青原第五世洞山良价禪師 ^10a32

會稽余氏子。幼從師。
念心經有省乃謁雲巖悟旨。
授以寶鏡三昧。出住豫章高安之洞山。
得曹山本寂。宗風大振。
權開五位。善接三根。
於是洞山宗。始於斯矣。
唐懿宗咸通己丑三月七日示寂。
諡曰悟本。下傳雲居膺。
膺傳同安丕。丕傳同安志。
志傳梁山觀。觀傳大陽玄。
玄傳投子青。青傳芙蓉楷。
楷傳丹霞淳。淳傳長蘆了。
了傳天童珏。珏傳雪竇鑑。
鑑傳天童淨。淨傳鹿門覺。
覺傳青州辨。辨傳大明寶。
寶傳玉山體。體傳雪巖滿。
滿傳萬松秀。秀傳雪庭#CB05769;。
#CB05769;傳靈隱泰。
泰傳寶應遇。遇傳淳拙才。
才傳松庭嚴。嚴傳少室改。
改傳俱空斌。斌傳無方從。
從傳月舟載。載傳宗鏡書。
書傳大千潤。潤傳慈舟念。
念傳湛然澄。澄傳瑞白雪。
以上望青原。乃三十七世矣。
宗鏡下。復出廩山忠壽昌經博山來雪關誾。
壽昌下。乃有東苑鏡天界盛。
other:: 
# 溈仰宗
溈仰宗
other:: 
## 溈山靈祐禪師
溈山靈祐禪師 ^10b32

曹溪第五世。嗣百丈海。
福州長谿趙氏子。
久為百丈典座。因司馬頭陀識之。
踢倒淨瓶。而住溈山。
三十秊。以橡栗為食。
後得仰山。父子酬唱。
大弘宗旨。唐中宗大中七秊正月九日示寂。
仰山慧寂。韶州懷化葉氏子。
唐昭宗大順元秊示寂。
仰山傳南塔湧。湧傳芭蕉清。
清傳承天確。確傳羅漢宗。
五世而 #CB05903;。
other:: 
# 雲門宗
雲門宗
other:: 
## 雲門文偃禪師
雲門文偃禪師 ^10c16

曹溪第八世。嘉與張氏子。
初參睦州。損足而悟大旨。
後造雪峯。而益資玄要。
乃嗣雪峯。示寂於五代漢之隱帝乾祐元秊四月。
雲門傳香林遠。遠傳智門祚。
祚傳雪竇顯。顯傳天衣懷。
懷傳法雲秀。秀傳佛國白。
白傳慧林海。海傳萬壽隆。
九世而#CB05903;。
望曹溪十六世而寂焉。
雲門第四世。出洞山聰。
聰下出雲居舜。舜傳明教嵩。
當宋仁宗之世。乃著傳法正宗記定祖圖輔教篇。
目曰鐔津集。入藏。
other:: 
# 法眼宗
法眼宗
other:: 
## 曹溪第十世清凉文益禪師
曹溪第十世清凉文益禪師 ^10c32

餘杭魯氏子。出家受具。
精究毗尼。傍探儒典。
乃游文藻之場。師以玄機一發。
雜務俱捐。乃謁羅漢琛禪師。
於言下大徹玄旨。
出住金陵。三坐道場。
示寂於五代周世宗顯德戊午間。
諡曰大法眼。故稱為法眼宗。
下傳清凉欽。欽傳雲居齊。
齊傳保福煦。煦傳智者如。
如傳承天月。月傳護國豐。
六世而#CB05903;。
益之二世。有永明延壽。
壽乃天台紹國師之子。
當大宋趙太祖開寶八秊示寂。
法眼宗望曹溪十六世而止焉。
佛祖正傳古今捷錄終
xu:: 
#  No. 1595-B 汝州風穴延沼禪師塔銘
No. 1595-B 汝州風穴延沼禪師塔銘〔并序〕 ^11a2

輪王御世。誠以利物為心。
含識沉淪。固執塵情是念。
殆非一言而可濟。
權設三藏以熏陶。
令其空有俱捐。證乎理事無礙。
由是世尊觀正法之堪傳。
拈花于靈山會上。
迦葉悟離言之妙旨。
微咲于人天眾前。
滅度千有餘秊。相傳二十八世。
摩騰入漢。翻貝葉于天中。
初祖來梁。闡別傳于教外。
由是立雪斷臂。始契安心。
六世至曹溪。派演一花開五葉。
十世傳臨濟。跨門三頓喪全機。
考釋迦于臨濟。已二十八傳。
遡沼祖于達磨。僅一十四世。
嗟夫沼祖。生于五運。
孜孜復振頺綱。乃子乃孫。
碁布星分于海內。
如麻如葦。敲風打雨震寰中。
某幸依師席。忝在門墻。
矧銘記來。勒于浮圖。
慨行狀無聞于后世。
援毫稽首。敬述端由。
據夫風穴和尚。法諱延沼。
出于唐季之乾寧。
誕在餘杭之劉氏。
幼而喜素。豁達有齠齓之奇。
長既業儒。超然無經世之意。
一舉不第。乘興歸來。
投禮開元。披緇秉具。
精修止觀。博極羣經。
首見雪峯。諮臨濟兩堂一喝。
指參的派兒孫。次謁道怤。
瀉懸河倒浪千尋。
猶憐俊哉衲子。結守廓作良朋。
寓華嚴為綱紀。諸方法戰。
詎同門外之遊人。
南院機投。親承入室之真子。
遇風而止。開法始紹。
顒師乘願而來。灼然可支臨濟。
單丁七載。鼎革六朝。
白雲山中。午夜燒松光日月。
郢州衙內。鐵牛機下釣鯨鯢。
棒如雨點。佛祖之正令全提。
喝似雷崩。衲子之命根頓斷。
涖眾二十餘秊。一時道冠天下。
語默涉離微。常憶江南三月裏。
如何通不犯。鷓鴣啼處白花香。
誠然學本生知。信夫神機天縱。
感仰山之懸讖。恐祖道之將危。
乃陞曲彔木床。遂舉青蓮目話。
鵓鳩樹頭鳴。句下未投真長老。
動容揚古路。言前機契念闍黎。
付託既得其人。始有終焉之計。
時惟大宋開寶六秊癸酉八月旦日。
書別遠近檀那。登座復為說偈。
道在乘時須濟物。
遠方來慕自騰騰。
他秊有叟情相似。
日日香烟夜夜燈。
至中秋日。跏趺而逝。
閱世七十有八。僧臘五十九夏。
塔于寺前溪之西畔。
緬維祖道。筆舌難窮。
俯慚仰愧。 ^11a32

祝皇道與佛道齊昌。
祖述憲章。冀師恩與親恩永大。 ^11c8

銘曰。
　　黃面浙子　氣宇如王　學兼內外　感世無常
　　乘悲願力　建大法幢　適遊襄沔　法戰諸方
　　棒頭取證　坐白雲鄉　單丁七載　用舍行藏
　　三會說法　六易時王　朝秦暮楚　獨傲風霜
　　縱鐵牛機　緇白心降　道啟臨濟　獨步大方
　　輝增日月　大振頺綱　子孫蟄蟄　嫩桂昌昌
　　某生甚幸　感佩餘光　稽首再拜　#CB04467;惕徬徨 ^11c10

祈法脉而永久。 ^11c26

祝國祚以悠長。勒斯真#CB15713;。
來哲其詳。 ^11c28

大清康熈五秊歲次丙午暮春遠孫果性熏沐頓述 ^11c30

許昌比丘〔覺心　通一　真善〕助刻
 ^11c32
