
other:: 仁王護國般若經疏法衡抄卷第六
collector:: 譯經證義講經律論廣演大師遇榮　集
見道有二：一者、真見道。
唯識論中見道頌云：若時於所緣，智都無所得，
爾時住唯識，離二取相故。
論曰：若時菩薩於所緣境無分別智都無所得，
不取相故，爾時乃名實住唯識真勝義性。
智與真如平等平等，俱離能取、所取相故。
〔疏云：心境相稱，如智冥合，俱離二取，絕諸戲論，故言平等平等。〕
乃至云：加行無間，此智生時，體會真如，名通達位。
初照理故，亦名見道。
言體會真如者，證遍行真如也。
一切有為皆名為行，而此真如遍一切行，
與一切行為實性故，亦與證智為實性故，名遍行真如也。
然真見道，初一剎那名無間道，正斷分別二障種子，
智起惑亡，中無間隔，名無間道。
次第二念名解脫道，已斷障種，正證真如，
棄背義成，名解脫道。
解脫即道，解脫之道名解脫道也。
次第三念名勝進道，勝前進後故。
如是總名一心真見道位。
唯識論云：謂即所說無分別智，實證二空所顯真理，
實斷二障分別隨眠，雖多剎那，事方究竟，
而相等故，總名一心。
斷障證理有二師說：一云：二空二障漸證漸斷，
以有淺深、麤細異故。
二云：二空二障頓證頓斷，由意樂力有堪能故，後即為正。
二者、相見道。前真見道親證真如是根本智，
此後皆是後得智攝，變影緣如，緣餘有為皆變影像相分，名相見道也。
此復有二：一、緣非安立諦，名三心相見道；
二、緣安立諦，名十六心相見道。
且三心者，論云：觀非安立諦有三品心：
一、內遣有情假緣智，能除軟品分別隨眠；
二、內遣諸法假緣智，能除中品分別隨眠；
三、遍遣一切有情諸法假緣智，能除一切分別隨眠。
疏云：內遣者，唯緣內身而遣假故。
有情假者，先計有情皆妄所執，但有內心似有情現，
談其無體，名之為假。
緣智者，此能緣智唯緣內身為境，遣有情假之緣智也。
次遣法執，後遍遣人、法二執，准而說之。
雖言人、法，意為雙斷、分別二障，皆因二執之所生故。
然此二障各分上、下，麤者為上，細者為下。
總有四類：二類麤者，各別除之；二類細者，合而除之。
前二品智勢猶弱故，未能雙斷而各別斷，
上品麤者也；至上品智數修勝故，雙斷二障，下品細者也。
初之二心未殊勝故，但緣內身，除我、法假；
其第三心能廣遍緣一切內、外，除我、法假。
是故三心斷四品障，隨其智力，說軟、中、上。
初起名軟，次智名中，後起名上，皆法一心。
真見道中，斷自所斷，證自所證，無間、解脫別總立名，三心相見道。
無間、所斷有差別故，各別法之；解脫、所證唯一味故，
而總法之，故成三智。
十六心相見道者，此復有二：第一、所取、能取十六心。
論云：一者、依觀所取、能取，別立法類十六種心。
謂於苦諦有四種心：一、苦法智忍，謂觀三界苦諦真如，正斷三界見苦所斷二十八種分別隨眠。
二、苦法智，謂忍無間觀前真如，證前所斷煩惱解脫。
三、苦類智忍，謂智無間無漏慧生，於法忍、
智各別內證，謂後聖法皆是此類。
四、苦類智，謂此無間無漏智生，審定印可苦類智忍。
集、滅、道諦應知亦爾。
此十六心，八觀真如、八觀正智，法真見道、
無間解脫、見自證分差別建立，名相見道。
准彼疏釋，所取謂諦理，能取謂緣理之智。
法忍、法智緣諦理為境，觀所取也；類忍、
類智緣前智品，觀能取也。
此中無間解脫各別立之，有十六心。
苦法智忍者，苦法者，詮苦諦教；法智者，
加行道中緣苦法之智；忍者，無漏之忍，
忍前苦法智也；智者，以決斷故。
雖忍、智無別，隨用標名也。
苦法智者，法謂苦如，能緣苦如之智，名苦法智。
苦類智忍者，謂後聖法是此苦智之類，
名苦類智；緣此之慧，名苦類智忍。
苦類智者，印可緣苦類之智，名苦類智。
十六心中，法品緣如，類品緣智。
法忍法真無間道見分、法智法真解脫道見分、
類忍法無間道自證分、類智法解脫道自證分，
印前智故，差別立也。
第二、下上諦境十六心。
論云：二者、依觀下上諦境，別立法類十六種心，
謂觀現前、不現前界。
苦等四諦各有二心：一、現觀忍，二、現觀智。
如其所應，法真見道、無間解脫、見分觀諦、
斷見所斷一百一十二分別隨眠，名相見道。
准彼疏釋，法智、類智、四聖諦智不由行別，然隨所作說其差別。
真見道中亦可義說有十六心。
瑜伽五十五說從見道起，有下上十六心生，謂從三心非安立見道起。
作此安立諦觀，非全出見道在修道起也。
現前界者，謂是欲界，現於欲界入見道故，即上二界名不現前。
其現觀忍，法真見道、無間道見分；現隨智，
法真見道、解脫道見分；不法自證分。
以於前十六心後作此觀行，觀漸麤故，與前十六心差別觀故。
斷障法數可知。此上三種皆相見道，為令觀心得純熟故，而修習之。
於見道前亦作此觀，趣入見道。
問：何故本頌明真見道，不說相見道？
論云：前真見道證唯識性，後相見道證唯識相。
二中初勝，故頌偏說。
修道位者，唯識頌云：無得不思議是出世間智捨二麤重故便證得轉依。
論曰：菩薩從前見道起已，為斷餘障，證得轉依，復數修習無分別智。
此智遠離所取、能取，故說無得及不思議。
或離戲論，說為無得；玅用難測，名不思議。
是出世間無分別智，斷世間故，名出世間。
二取隨眠是世間本，唯此能斷，獨得出名。
或出世名依二義立，謂體無漏及證真如。
此智具斯二種義故，獨名出世。
餘智不然，即是十地無分別智，數修此故，捨二麤重。
二障種子立麤重名，性無堪任，違細輕故，
令彼永滅，故說為捨。
此能捨彼二麤重故，便能證得廣大轉依。
〔上皆論文。〕通顯十地修行、斷、證大意也。
修一行、斷一障、證一如、登一地、成佛果，隨經可知。 ^503a9

【疏】初地等者，表入初地修布施行，隨意施與，故現種種寶藏也。 ^504a44

【疏】歡喜地等者，疏主引經釋十地名，與唯識同。
歡喜地者，初獲聖性，具證二空，能益自他，生歡喜故。
莊嚴論云：見真、見利，總皆名為歡喜。
故名歡喜地。 ^504a48

【疏】斷諸無明者，初地菩薩斷異生性障，
謂分別二障種子，有令趣差別功能為異生性，此性從彼所令趣類以彰其名。
異生之性名異生性，異生性即障名異生性障，
斷能依時，所依種子亦隨斷也。
或異生性之障名異生性障，障聖性故，此異生性即是凡性。
入見道時，捨此凡性，得彼聖性，名為聖者，依無漏種已生現行種上功能立聖性也。 ^504b6

【疏】執著有相我法無明者，妄情執著彼有相故。
有相之執著，名執著有相。
執著有相，即是我法，名執著有相我法無明。
近彼，我法執故。隣，近釋也。
怖畏生死惡趣無明者，生死之言，意目北洲長壽天等善業招故。
其三惡趣，八難總報，分別雜染，惑業苦果，
毀責之故，皆名惡趣。
所怖生死，所怖惡趣，無明品類，皆此所攝。
故唯識云：應知愚品，總說為愚。
後准此釋。 ^504b20

【疏】斷差別等者，斷有三種，謂見所斷、修所斷、非所斷。
見所斷者，分別所起及相應心品，并所發業及八難報，皆見所斷。
謂無明等，名自性斷；相應心品，名相應斷；
分別所發身、語、意業及所感果，隨其能發，
亦見所斷；善、無記法，名離縛斷；不善三業、
八難報果，名不生斷。
修所斷者，出見道後，數修聖道方能斷故。
謂俱生煩惱及隨煩惱，相應心品所發三業及諸有漏，
若自性斷，若相應斷，若離縛斷，名修所斷。
非所斷者，謂諸無為及諸無漏有為，名非所斷。 ^504b36

【疏】五明者：一、內明，明解佛法，內因果故；
二、聲明，明解諸法，言音異故；三、因明，申宗立量，
摧邪顯正故；四、醫方明，明解經書，應病設藥故；
五、工巧，明世間工巧，身、語所作，皆能解故。 ^504c6

【疏】怖畏有五等者：一、不活畏，由分別我資生愛起，
我見及貪為體；二、惡名畏，行不饒益，有怖望起，
以貪為體；三、死畏，由有我見失壞想起，以俱生我見為體。
與初別者，初畏難活，此畏滅亡；四、惡道畏，
不遇諸佛，惡業所起，以癡為體；五、大眾威德畏，
知己證劣，他勝所起，亦癡為體。 ^504c14

【疏】邪智妄取，想見愛著故者，邪智妄取，
起不活畏；邪智妄想，有所希求，起惡名畏；
邪智妄見，而起死畏；邪智妄愛，起惡道畏；
邪智妄著，起大眾威德畏。
善根微少故者，修福善根少故，乏於資財，
有不活畏；福慧善根少故，多作過罪，有惡名死及惡道畏；
智慧善根少故，他勝己劣，有大眾威德畏。 ^504c26

【疏】又發等者，所化眾生，五類差別：一、三界；
二、六趣；三、生處，謂九地；四、蘊攝；五、獲益，
盡未來際，化利不息。 ^504c38

【疏】大念等者，佛地論說：略由四義入佛淨土：
一、大念慧行為所乘騎；二、大空法性以為遊路；
三、廣大法味所生喜樂以為飲食；四、大空、
無相、無願為趣入門。
以如是義入淨土中，初觀遍計若我若法體性空故，
名空解脫門；次觀依他起性諸有漏法不可願之，
名無願解脫門；後觀圓成實性無相真理，名無相解脫門。
由此三觀，棄皆障染，立解脫名；能觀觀行對所觀境，無擁名門。
由於此觀入淨土故，名淨土門。
淨土有二：一、法性理土，謂一、真如；二、法相事土，謂十重他受用土。
若約理土，由三解脫門修成就時，入證真如，
即說名為入淨土者，此以智對境，智為境門。
若約事土，由三解脫為門，除虗妄執，不耽有漏，
觀無相理，以此觀行而為因門，得生淨土而為果報，
正報、依報皆名為果，此以因對果，因為果門也。
總此意云，乘念慧乘，遊法性路，藉喜樂食，
依解脫門入性相土，見報身佛， ^504c44

【疏】習謂習氣，通種現者，習氣有三：一者、
習氣是種子異名，是現行法，熏習氣分，
故名習氣；二者、能熏現行，數數熏習氣分種，
故名為習氣；三者、種現之外，二障餘習氣勢，名為習氣。
今言業習者，由此習故，發於彼業，意取初二習氣分別起者也。
故說初地無三界業習，更不造新業。 ^505a26

【疏】若爾，地上等者。
問意：若俱生煩惱不發業者，地上勝報十王之身，彼應無因。
答意：謂由地前分別煩惱，發十善業，彼業為因，
感人天身而作十王，非謂十王勝報無因而有。 ^505a38

【疏】有說漸悟等者。
意說漸悟及頓悟中，智增菩薩初地已去，無分段身受十王報。
然彼菩薩由隨智力，無漏定願受變易身，依變易身而作十王。
若不爾者，十王果報，彼類菩薩應可無耶？
若許有者，故知即以變易之身作十王也。 ^505a46

【疏】若界等者。問：變易之身，三界外生，出分段故，
凡夫不見，云何為王化治凡夫？
故此釋之。若謂變易三界外生，非凡夫境者，
諸佛菩薩亦界外生，應諸凡夫而不見耶？
若許見者，此變易身受十王位，由悲願力，能令下位凡夫見之。
然其身量，亦隨下位合宜見之，大小相稱，是此師意。 ^505b8

【疏】故七等者，七地已前，悲增菩薩受十王報，實分段也。
等者，等於隨類受生利物，皆實身也。
漸悟菩薩及智增者，皆受變易，非十王身。
然說菩薩福德力故，應作十王，不須定作。
或有作者，化身作也。
疏：第二、解同慈恩釋。 ^505b20

【疏】後之二攝等者，謂利行、同事。
但信解力，行未通達，非廣增勝，故彼略之。
然亦隨力隨分利行、同事，故說之。 ^505b30

【疏】地平如掌者，表二地中修四無量怨親平等。
種種色等者，顯其戒德清淨勝故。
於初中修二地加行，加行成地已，起無間道，
斷盡第二邪行障，即攝二愚，次第二念，
起解脫道，捨二障習，證最勝真如，登第二離垢地。 ^505b36

【疏】習謂等者，初是種子，後是習氣，皆煩惱障，此正斷習。 ^505b46

【疏】等亦二義：等者，初煩惱障，後所知障。 ^505c2

【疏】微細學處誤犯無明者，麤顯重戒，微細輕戒，
由初地中一分俱生無明，能令菩薩於微細戒有所誤犯也。
發起種種業行無明者，無明發彼誤犯三業之行也。
唯識論說十地皆菩薩，地地斷一障、二愚，
同金光明，更不引之。 ^505c4

【疏】唯識等者，顯十地中伏煩惱現，不斷種子，但除麤重。
約功能說，初地已上伏盡煩惱，令永不行，
或有現起，故意留之，非謂智力不能伏。 ^505c14

【疏】答：明等者，二類雖殊，非斷所知障外別起。
無間道，斷煩惱中嗔等麤重；以解脫道，一智雙遣二障麤重。 ^505c20

【疏】於十地等者，皆以以無間道斷知障種，次解脫道斷二障習也。 ^505c24

【疏】有宗七色、三心所故者，身三、語四，身、
語表色；意業三種，無貪、嗔、癡。
此三心所，癡無正慧，故起邪見，翻起無癡，
與正見俱，故云正直。
經部師說，分同大乘〔如疏〕。
唯識論云：能動身思，說名身業；能發語思，
說名語業；審決二思，意相應故，作動意故，說名意業。
然由於思發動身、語，表色相故，思假名色，
以思為體，兼假表色。 ^505c28

【疏】十地論等者，十善業道，集諦因緣感生人天，
苦諦果故，其中間斷。
十善業感人趣果純，十善業感天趣果純，
十善中福不動異，感欲界天、上界天也。 ^505c40

【疏】上上品等者，十善業道，總為二品：世間之因為下品，出世間因為上品。
世因三品：下品人趣因，中品欲天因，上品色、無色天因。
出世三品：聲聞、獨覺、大乘。
如次：上下、上中、上上。
此上上品，復有二類：一者、因位菩薩十善，
名上上品；二者、果位如來十善，名極上上品。 ^505c46

【疏】與此等者，十善、十惡相翻而立，業道據重，十善通輕。
道者因義，業必感果，名為業道，飜此名為十惡。
業道亦有輕重，汎論業道，能得五果：一、
異熟，二、等流，三、離繫，四、士用，五、增上。
有漏善業能得四果，除離繫果；無漏善業亦得四果，
除異熟果；無漏勝法破壞有漏，非彼因故。
有漏、無漏十善，合說得五果也。
十不善業能得四果，除離繫果。
疏明三果，其士用果易知，故不說。 ^506a8

【疏】彼經次云等者，前引十地論，即釋十地經也。
十惡業道，皆隨三塗受異熟果；後得人身，
隨一一業皆有二種別報：等流果也。 ^506a24

【疏】增上果者，由殺生業，感自內身而無光澤；
由偷盜業，招感霜雹損苗稼等；由婬欲業，
感身垢穢；由雜穢語，感口臭穢；由兩舌語，
亦名離間語，改變事宜，鬪搆賢善，感時候變損苗稼等；
由麤惡語，田苗荊确〔口角切〕；由虗誑語，
居處險曲；由慳貪增，苗等少果；由嗔恚增，
菓等辛辣；由邪見增，苗等果實或少或無。
十惡為因，有增上力，感此十種，名增上果。
十中，三種內增上果，七種外增上果，然但略示行相故爾，其實十惡皆感內外增上果也。 ^506a30

【疏】三地等者，先現勇健甲仗莊嚴，意表降伏此地障故，此地怨賊皆摧伏之。
於二地中修三地加行，加行成已，起無間道，
斷盡第三暗鈍障及二種愚，次第二念起解脫道，
捨二障習，證勝流真如，登第三發光地。 ^506a48

【疏】無量智慧三昧光明者，得勝三昧發智慧故，無量智慧之三昧也。
此有三德：一、得勝三昧，發慧光明；二、忍行增勝，
諸違情境不可傾動，摧伏瞋故；三、得勝總持，
總持為本，發生勝慧，照大乘法，名發光地。 ^506b8

【疏】暗鈍障者，無明等體，自性迷暗，非明利故，
暗鈍即障，名暗鈍障。 ^506b16

【疏】未得今得愛著無明者，無明近彼愛故，故名愛著無明。
隣，近釋也。未得今得者，勝定、脩慧，先未曾得，
今始得故，而此無明障彼德故。
未得今得之愛著無明，名未得今得愛著無明。
能障殊勝總持無明者，能障即無明，名能障無明，
而此無明障勝聞、思及總持故。
殊勝總持之能障無明，名能障殊勝總持無明。 ^506b20

【疏】此云總持。念慧為體者，揀擇明記，妙用勝故。
總持有二：一者、攝總持。
攝者，持也，隨所聞法，若文若義，皆能持故〔即疏引經聞持陀羅尼也〕。
二者、散總持。散者，施也，法施他故。
亦此有四種：一、法總持，於一名、句、字中現一切名、
句、字故；二、義總持，於一義中現一切義故
〔疏約自利，故言持也〕；三、忍總持，由得菩薩無生法忍說示他故；
四、呪總持，明諸神呪施眾生故。
疏意：由內證得無生忍故，能隨諸方演法差別故，
以詞無礙解即忍總持也；由內成就辯才無礙解故，
說法自在，而能誦出一切神呪施諸眾生故，
以辯才無礙解即呪總持也〔更勘地持〕。 ^506b32

【疏】四地等者，示相先現。
四方風起，表四地中仁德如風，攝化四生，
摧不信故，現風輪也。
種種玅華，表趣四地順忍果故。
華布地者，普令眾生於生死地修因行華，得玅果故。
於三地中修四地加行，加行成已，起無間道，
斷盡第四微細煩惱現行障及二種愚，
次第二念起解脫道，捨二障習，證無攝受真如，登第四焰慧地。 ^506c4

【疏】無攝受者，疏是論文。
彼疏釋云：真無繫屬，非我執、我慢、我愛、
無明邊見等所依取故，名無攝受真如。
此地已前，真如隨執有所繫屬，為執依取，此地不爾。 ^506c18

【疏】微細身邊見者，第六識中修斷煩惱，
彼昔多與執我見等而同起故，說煩惱名。
前暗鈍障，於所聞、思、修法忘失，能障勝定、
總持、勝慧；此於所得勝定及法而生愛著，障菩提分法也。
微細者，論三義釋：一者、最下品故。
謂意識中分別起者，身見等法，彼麤猛故，
名為上品；獨頭貪等，通不善故，名為中品；
此是俱生無記性故，名為下品。
二者、不作意緣，任運而起，非如分別強思生故。
三者、遠隨現行。遠劫已來，隨身現行而不捨離，非如分別逢緣捨故。 ^506c24

【疏】味著等至喜悅無明者，由愛味著彼等至故，
等至之味著，名味著等至。
此味著愛與喜受，俱名味著等至喜悅也。
無明近彼味著愛故，故以為名。
微玅淨法愛樂無明者，煩惱障中所有愛樂，
愛彼微妙清淨法故，而此無明近彼愛樂，故以為名。 ^506c42

【疏】五地等者，示相先現。
有寶女者，表趣五地生勝德故。
女以瓔珞嚴其身者，顯四地中眾德莊嚴已圓滿故。
女首冠華者，表生後地聖道果故。
於四地中修五地加行，加行成已，起無間道，
斷盡第五下乘般涅槃障及二種愚，次第二念起解脫道，
捨二障習，證類無別真如，登第五難勝地。 ^507a4

【疏】難勝地者，本後二智，證真達俗，行相各異。
此位菩薩，由加行力，合令並生。
為由得此難勝智故，故以為名。 ^507a16

【疏】佛果四無畏者，謂於四處能自了知坦然無畏，
以無怯劣，不疑不懼，故名無畏。
無畏有四：一者、正等覺無畏，正覺諸法，
等覺諸法，名正等覺，非邪覺分覺故；二者、
漏盡無畏，諸煩惱漏種習盡故；三者、說障法無畏，
說障染法，染必為障故；四者、說出苦道無畏，
說出離道，諸聖修習定出苦故。
若有問者，佛於此四正見了知坦然無畏。
正等覺之無畏等，皆依主釋。 ^507a22

【疏】能證之智者，正等覺無畏也。
菩薩分得，有正覺義而無等覺。
餘三如文。 ^507a36

【疏】清淨平等無差別相者，論云類無別真如，
謂此真如類無差別〔體唯一法〕，非如眼等類有異故。 ^507a40

【疏】斷隨等者，論云：下乘般涅槃障，謂所知障中俱生一分，
令厭生死，樂趣涅槃，同下二乘厭苦欣滅。
彼障五地無差別道。 ^507a44

【疏】此二等者，初厭生死，後欣涅槃。
然生死、涅槃，本無差別，何得有厭，復有欣趣？
蓋由無明勢分力故，起此欣厭，推過所歸，是所知障中二種無明也。 ^507b4

【疏】四對者：一、行願慈悲對；二、善根不捨對；
三、正行無厭對；四、他護自勝對。
初二如次自利、利他，後二自利〔尋文可悉〕。 ^507b10

【疏】此苦等者，所知法體有麤有玅，能知之智有上有下。
勝鬘依此說有八諦，謂有作四聖諦、無作四聖諦。
如是八聖諦，非二乘所知，分別四諦有無量行相故。
有作四聖諦者，更有變易四諦可修作故，
謂分段生死名苦，煩惱及業名集，擇滅無為名滅，生空智品名道。
無作四聖諦者，此外更無勝法可修作故，
謂變易生死為苦，所知障品為集，無住處涅槃為滅，法空智品為道。
此顯菩薩正觀無作四諦。
無量諦者，若真若俗，無量義類，皆歸於諦。
無量境之諦，名無量諦；若能證智，行解無量，
無量之諦，名無量諦。
涅槃經云：分別四諦有無量相。
無量即諦，名無量諦。 ^507b16

【疏】十六異論者：一、因中有果宗；二、從緣顯了宗；
乃至十六、妄計吉祥宗，如顯揚論。 ^507b38

【疏】障道、出道者，於十地中各有三心，謂入、
住、出。入心位時，名為障道，斷障道故；住心正修，
出心修滿，皆名出道，出離道故。
又凡夫地中名為障道，有諸煩惱障聖道故；
三乘聖地名為出道，出離道故。
又出生死道，斷障染道，菩薩皆知。 ^507b42

【疏】六地等者，表緣起智，住三脫門，七聖財俱，
去諸垢染，結菩提果。
如華如池，現四堦道，表化四生，入四諦道。
金沙布地，表可寶重，濟諸貧窮。
八功德水者，龍王經說：一、清，二、輕，三、冷，
四、軟，五、香，六、美，七、飲時不損喉，八、飲已不傷腹。
表八定水，滋福慧故。
青、赤、黃、白四色蓮華，如次梵語嗢#CB17811;羅等，
表六地中修緣起觀，四十四智因行華故。
依緣起智解脫華池，神通遊戲，遠離熱惱，
受用玅法清涼之樂，於五地中修六地加行。
加行成已，起無間道，斷盡第六麤相現行障，
即攝二愚，次第二念起解脫道，捨二障習，
證無染淨真如，登第六現前地。 ^507c4

【疏】現前地者，觀有為行十二因緣，前後相續，
於觀心前了了顯現，如鏡中像。
由此觀故，引無相智而現在前，名現前地。 ^507c26

【疏】准彼等者，住是依義。
上品忍智，依三解脫門，入證平等真如也。
唯識論云：無染淨真如，謂此真如本性無染，亦不可說後方淨故。 ^507c32

【疏】集因者，俱生貪等為潤生因，識等五支為能生因，
生分段故，名為集因。
福等三業感分段果，名為集業。
其非福業招三塗果，果於見道不生斷故，
能招因業，此地方斷，果麤因細，前後斷異。 ^507c38

【疏】麤現行相者，此語倒也。
唯識論云：麤相現行障，謂所知障中俱生一分，
執有染淨麤相現行，彼障六地無染淨道。
言麤相者，執四諦相，對後細故，此名麤相麤相之現行。
麤相現行即障，名麤相現行障，翻前染淨。
此地真如，名無染淨；緣如之智，名無染淨道。 ^507c46

【疏】觀行流轉無明者，觀有漏行苦、集流轉染因果相；
麤相現行無明者，執於滅、道淨因果相。
由取無漏清淨相故，有相觀多，未能多時住無相觀。 ^508a8

【經】無明暗覆等者，緣生之義，五門分別：
一、出體，二、釋名，三、緣相，四、依世，五、染淨順逆。
且出體者，無明支體，以癡為性。
依唯識論，無明有二：謂迷內身無明，迷外境無明。
唯取初一為無明支。
此復有二：一、真實義愚，迷真實理，通下、
中品；二、異熟果愚，唯是上品，迷於內身異熟果起。
此三品愚，皆能發業。
由下品愚，發不動業；由中品愚，發於福業；
由上品愚，發非福業。
唯識又云：正發業者，唯見所斷，助者不定。
唯取如是能發業者為無明支，通相應、
不共、纏及隨眠四無明也。
問：種、現皆發業，為有正助、為力齊耶？
答：凡夫發業，現正種助。
內法異生不放逸者，種子正發，現行助發；
若放逸者，現亦正發。
行支者，體通三業。
然此三業，皆思為體；身、語二業，亦以色、聲假說為體。
由此行支通於種、現，色、思為體，唯取有漏善及不善身、
語、意業，能感當來異熟果故。
唯感總報及通感總、別報業為行支性，唯別報業則非行支。
故唯識云：即彼所發，乃名為行。
由此一切順現受業、別助當業，皆非行支。
意云：以異熟果有其二類：一者、總報，即第八識總報主故；
二者、別報，即前六識及色根等，別別成滿彼總報故。
此能感業有其三類：一、唯感總報，二、唯感別報，
三、雙感二報。故總指云：即彼無明所發，乃名為行。
此三類中，取唯感總報及雙感二報者為行支體，
唯感別報者則非行支，不因此業生死輪轉勢力劣故，但得名為別助當業也。
順現受業勢力劣故，非是流轉生死業故。
次五支者，謂識、名色、六處、觸、受，皆取種子為五支體。
種子之位無別行相微隱難知，今依所生現行以陳相貌，即取彼種分別五支。
且識支者，唯取第八本識為體，總報主故。
名色支者，四蘊名名色、四蘊名色，名與色異名為名色。
受、想、行、識總名名者，如世間名，謂隨音聲歸赴於法，
而此四蘊心、心所法歸赴趣向所緣境故，說名為名。
瑜伽五十六云：云何四無色蘊總說為名？
答：順趣種種所緣境義故，或依言說名分別種種所緣境義故，
故說為名。何故色蘊名色？
答：於彼彼方所種植增長義及變礙義，故說為色。
六處支者，體即眼等五根及意根處也。
謂前六識是異熟生無記性者，望與後念識為所依義名為意根，
不取第七非異熟故。
如是六法是心、心所生長門處，立六處名。
觸、受二支隨用觸、受一法為體，今取識等種子為五支體，正生生死果報體故。
識等種子是無記性不能自生，處所未定散住本識，
但是第八識等名言種子，未屬識等五支，
由前行支之所招集，方屬識等五支攝也。
且識支者，即是本識名言種子，由行所招是此支體。
名色支者，汎言名色，除六無為一切皆是。
今名色支為行所集種子為體，非同汎義。
此體有二：一、雜亂出體，五支種子皆是名色支體，
以此五支不越色、受、想、行、識五蘊為性。
名色支亦然，四蘊名名，色蘊名色。
一百法中取第八識，全前六識一分，計七識種及遍行、
別境各五，不定中睡眠各一分，共十一心所種，
及五根、五塵共十色法種，都計二十八法種子為此支體。
餘或假法，無別種子。
設有種子，非行所集、非異熟故，不屬此支。
如是等義，如常可知。
二、不雜亂出體，除餘四支，餘法方是名色支體，以二十法為此支體。
前二十八中，除本識、五根、觸、受、八法種子，別立支故。
若色界者，初禪除香、味、鼻識、舌識、睡眠，地法無故。
若雜亂體，識種有五、心所種有十、色法種有八，計二十三法種子為體。
若不雜亂，亦除本識、觸、受、五根、八法種子，
取識種四，謂眼、耳、身識、第六識。
心所種有八，謂遍行三、別境五。
色種有三，謂色、聲、觸。
計一十五法種子為此支體，若二禪已上無前五識，無尋伺故。
若雜亂體，有二十法種子為此支體，謂識種有二、
心所種有十、色種有八。
若不雜亂體，有十二法種子為此支體，
謂識種有一，唯第六識。
心所種有八、色種有三。
若無色界，更除五根、三色，以無色故。
若雜亂體，有十二法，謂二識十心所種子為體。
若不雜亂體，但有九法，謂一識八心所。
雖有定果，法處色攝，似扶塵根定力所生，
非異熟故，故無色界但有其名。
由此諸論或取異界色種成彼名色，今論地法，故不取之。
若於無色順觀緣起，應云行緣識，識緣名，
名緣意處，意處緣觸等也。
六、處支者，體即五根。
前六識種若有異熟，居過去世說為意也。
此約一意二世分別，即義說別。
過去名意，現在即屬名色支攝。
若不爾者，名中無識。
此約一時俱有五種為論。
若約當生分位說彼種者，初生之位在過去世名為意者，
亦名中攝，而與後識為所依故，名之為意，爾時未名六處支故。
約所餘位，現在之世亦六處攝，即二類種，體各不同。
觸支體者，除第七識，取第八識相應，觸全六識相應。
若異熟觸，一切種子皆是此體。
受支體者，如觸說之，作用、分位義皆同故。
八、愛支體者，愛即是貪。
貪有三品：中、下品貪，為愛支體；若上品貪，取支攝故。
九、取支體者，通取一切煩惱為體，全界煩惱皆結生故，
皆能執取生死法故，總為取支。
愛、取二支通種及現，皆能潤故。
十、有支體者，即前行等六支種子。
愛、取潤已，轉名為有，近有當果故，此唯種子。
十一、生支體者，唯識論云：始從中有至本有中，
未衰變來，皆生支攝。
十二、老死支體者，唯識論云：諸變位總名為衰老，身壞命終乃名為死。
老非定有，附死立支。
此後二支，體通五蘊，唯是現行異熟果攝。
問：病何非支？唯識論云：病不遍有，故不立支。
謂不遍三界，上界無故，於欲界中不定有故。
第二、釋名者，瑜伽第十云：由煩惱繫縛，
往諸趣中數數生起，故名緣起。
又五十六說：因名緣起，果名緣生。
為緣起果，故名緣起；從緣所生，故名緣生。
第三、緣相者，無明有三品，真實義愚通下、
中品，異熟果愚唯是上品，此等皆緣內身異熟果起。
行有二種：一、善，二、不善。
或分為三：一、不動，二、福，三、非福。
上二界業名不動業，欲界善業名為福業。
謂感善趣異熟及順五趣異熟善業，皆名福業。
然福之名通三界善，上界善業別有勝能，
名不動業；欲界善業別得總名也。
感惡趣異熱及順五趣異熟諸不善業，名非福業。
識等五支種子，名言熏習，勢力羸劣，不能自生，
處所未定，要待行支招集方起。
由下品愚發不動業，由中品愚發於福業，由上品愚發非福業。
隨發業已，由業勢力，遂集識等五支種子，攝屬於行。
有當生處，即是當來生老死種。
種位定無前後次第，依當起位說因為五。
唯識論云：謂緣迷內異熟果愚，發正能招後有諸業為緣，引發親生當來生老死位。
五果種已，復依迷外增上果愚，緣境界受發起貪愛，緣愛復生欲等四取。
愛、取合潤，能引業種及所引因，轉名為有。
言四取者：一、欲取，即貪五塵為性；二、我語取，
由著我故計我語，是名我語取；三、見取，
執餘三見也；四、見戒取，執於三見所持戒禁。
此報命終趣後世果，自從中有至本有中，
未衰變來生支體起，衰變命終老死支現，
憂悲苦惱種種隨生還起無明，復能造集後有因業等，
前報既盡後報復生，是謂有支輪轉之相。
第四依世者，唯識論云：十因二果定不同世，因果異故。
謂過去十支因現在二支果，現在十支因未來二支果也。
無明至受望愛取有或同或異，謂若無明發順生受業集識等種，
即於現身起愛取支，潤六支種轉名為有，即同世也。
無明若發順後受業，及一分不定業隔世受果報者，
即於現世無明發行集識等種，不於現世起愛取支，於次後生未受報故。
於後後世臨受彼果，次前一生方起愛取潤之為有，於次後生受彼果故。
或於前前世起前七支，於現在世方起愛取潤之為有，於次後生方受果故。
此即前七與次三支不同一世也。
若前七次三後二，自類相望決定同世，
勢相生故、力相似故。
第五染淨順逆者，對法第四云：雜染順逆故，清淨順逆故。
且雜染順逆者，謂獨覺乘見道已前七方便位，
修作此等順逆觀行，是有漏故名為雜染，
據實亦通聖位作之，今就正位故說異生也。
作此觀時先順次逆，以因推果說名為順，
順次第故；驗果徵因說名為逆，逆次第故。
依順流轉，謂觀無明緣行、行緣識，乃至生緣老死，即是順觀知其生死過患次第。
若作七十七智四十四智觀時，說名為逆，逆次第故。
且七十七智觀者，謂觀現在老死緣生支有，非不緣生而有老死。
前是推因智，後是審因智。
現在自身而自起此生老死故，便成二智。
復觀過去自無始來，一切老死皆緣生有，
非不緣生有，亦成二智。
未來之法雖復未起，容有雜染還滅義故。
今觀雜染老死緣生，亦起推因、審因二智。
三際中，初智觀果有因，顯其所由；後智觀果有因，
非不決定，破外妄計無因等生。
總成六智，正觀緣起。
復起一智，遍觀詮顯三世緣起教法，名法住智。
緣教法住故，足前成七。
如是乃至行支緣無明有，各成七智，故總合成七十七智。
無明無因，但斷無明輪迴自滅，是故不成八十四智。
此後方入四十四智，觀於四諦近見道故。
故於後起四十四智者，謂觀老死、老死集、
老死滅、老死趣滅行，乃至行行、集行、滅行、趣滅行。
觀十一支一一皆具四諦，各起四智成四十四。
十二支中無無明集，更不別觀，故不成於四十八智。
但斷無明，生死輪迴自息滅故。
清淨順逆者，謂依斷位究竟得果順逆而觀，故名清淨。
謂觀無明滅故行滅，行滅故識滅，乃至生滅故老死滅，是為順觀。
此依斷位次第觀也。
由誰無故老死無，由誰滅故老死滅，前是推因智，後是審因智。
如是乃至由誰無故行無，由誰滅故行滅，是為逆觀。
此依得果究竟位觀，逆次第故。
由如是等觀故，解脫生死永息流轉。 ^508a14

【疏】無明、愛、取者，經說此三，總為無明。
愛、取二支，無明類故，助無明故。
行支是業；識等五支，生、老死支，此七是果；有支即是行等六故。
通因通果，疏約一分業有說之，故置通言。 ^510a34

【疏】二世、三世皆不違經者，經總相故。
過去十因，現在二果；現在十因，未來二果。
兩類二世，合通三世。 ^510a42

【疏】本末明因果者，十二支中，無明力強，
正能發業，招感苦果，故經偏說無明業果，舉勝攝劣。
無明正發，愛、取助發；愛、取正潤，餘或助潤。
由此無明、愛、取體是煩惱，而為發潤招苦之本，
故此三支是業、苦之因也。
生、老死支，是此二支所發潤業，招感異熟果也。
其行、有支并識等五，通因通果，謂行支招感生、
老死果，識等五支生彼生、老死果；有支雙具招感果義，生現果義。
又以無明為因，發行支故；行支為因，招集識等五果種故；
愛、取二支潤於行等，轉名有故。 ^510a46

【疏】等起因果者，等是引義，前前支為緣而有勢力，等能引起後後支故。
前因後果，謂無明緣行，乃至生緣老死。 ^510b16

【疏】無願與悲，境不二故者，無願是智，悲智同觀，
緣生為境，故境不二，自不願之悲生濟拔也。 ^510b22

【疏】又非等者，觀緣生法非實有故，為空解脫門；
非無幻法流轉之相不可願故，為無願解脫門；
觀緣生性一相凝然無別相故，為無相解脫門。
三觀一境，故言不二。 ^510b26

【疏】七地等者，濟地獄苦，令彼無怖，表七地身當出分段苦，
於六地中修七地加行，加行成已，起無間道，
斷盡第七細相現行障，即攝二愚，次第二念起解脫道，
捨二障習，證法無別真如，登第七遠行地。 ^510b34

【疏】遠行地者，思惟是觀行義，無漏無間，
純無相觀，常相續故。
無相之定，證解脫理，名解脫三昧。
遠離有相，行無相故，名遠行地〔廣如前釋〕。 ^510b42

【疏】法無別者，法無別真如也。
唯識疏云：雖多教法，種種安立真如無別，
謂名、勝義、法界等，異真無別，故名法無別真如。 ^510b48

【疏】細現行相者，此言倒也。
唯識論云：細相現行障，謂所知障中俱生一分，執有生滅細相現行。
彼障七地玅無相道，執有生滅細相現行者，
謂六地中作緣起觀，執彼緣起有生滅相，
對前地境，此名細相細相之現行。
細相現行即障，名細相現行障。 ^510c6

【疏】微細諸相現行無明者，微細諸相，諸相謂流轉相也。
現行法執無明，品類皆無明攝，現行即是無明，
名現行無明；微細諸相之現行無明，名微細諸相現行無明。
執有生者，諸行流轉，以生為首，實皆有滅，
於有漏中舉一生相，非不執滅，即執流轉相也。
作意欣樂無相無明者，作意欣樂無明，
品類皆無明攝，作意欣樂即是無明，名作意欣樂無明，由無明力而作欣樂無相之解也。
無相之作意欣樂無明，名作意欣樂無相無明。
執有滅者，於無漏中舉一滅相，非不執生，即執還滅相也。 ^510c16

【疏】釋此名者，滅前六識，盡第七識，一分染汙心、
心所法，令暫不行，名為滅盡。
若二乘者，唯除人執，菩薩雙除人、法二執，
各望自乘說為染汙，令身安和，亦名為定。
所滅所盡之定，能滅能盡即定，名滅盡定，
亦名滅受想定，由加行時偏厭受、想、行相麤故。 ^510c36

【疏】出此體者，修加行時，初以細心厭麤心，
次以微心厭細心，次以微微心厭微心，此微微心忽然而滅。
微微心時，二十二法熏成種子，此種子上有遮礙心等，
不生現行功能，以此功能為滅定體。
唯識論云：謂修定時，於定加行厭患麤動心、
心所故，發勝期願，遮心、心所，令心、心所漸細漸微。
微微心時，熏異熟識，成極增上厭心等種，
由此損伏心等種故，麤動心等暫不現行。
依此分位，假立二定。
二十二法者，遍行、別境各五善十一，同時心王計二十二法。
此總聚論理，實善十一中，後三是假，無別種子。
若佛果位已圓滿故，而不熏種，唯依本有種子立滅定也。 ^510c46

【疏】明所依等者，小乘入意，作止息想，厭患有漏心識勞慮，
或厭無漏心識麤動，故入滅定。
菩薩入意，亦欲發起無心寂靜勝功德故，故入滅定。
唯識第七云：此定初入，必依有頂，遊觀無漏，
為加行入，次第定中，最居後故。
若修此定，已得自在，餘地心後，亦得現前，
作真如觀，故能入也。 ^511a22

【疏】雖依等者，薩婆多說：有頂地定，唯是有漏。
既爾，應許有漏加行之心入滅定耶？
故此釋之。雖依有頂，然是無漏。
何以故？此定微玅，要證二空，隨應後得無漏定心所引生故，
薩婆多說是不正義。 ^511a34

【疏】得人者，世親攝論云：三乘無學不退菩薩身證，那含五人得滅盡定？
唯識論云：若諸菩薩先二乘位已得滅定，
後迴心者，一切位中能起此定〔此漸悟者〕。
若不爾者，或有乃至七地滿心，方能永伏一切煩惱。
雖未永斷欲界修惑，而如已斷能起此定，
論說已入遠行地菩薩〔即攝論說〕方能現起滅盡定故〔悲增者也〕。
有從初地即能永伏一切煩惱，彼十地中皆起此定，
經說菩薩前六地中亦能現起滅盡定故〔智增者也〕。
彼疏釋云：十地菩薩有起煩惱，謂悲增者；
有不起煩惱，謂智增者。
又解：或諸菩薩悲、智皆等，而所樂行意趣有二：
一者、怖煩惱故，伏令不起；二者、不怖煩惱，容起現行。
有伏、不伏，有此差別。
言身證者，俱舍頌云：得滅定不還轉，名為身證。
滅定無心，由身證得，立身證名。
唯識二師：一云：下之八地修所斷惑中，
要全斷欲，餘伏或斷，然後方能初起此定，
欲界惑種二性繁雜，障定強故。
二云：要斷下之四地修所斷惑，餘伏或斷，
然後方能初起此定，變異受俱煩惱種子，障定強故。
二師皆說伏、斷無所有處。
已下伏得滅盡定，顯有學人中唯第三果得也。 ^511a42

【疏】唯在等者，初起滅定，唯在欲界人天趣身，三洲欲天佛及聖眾說力起故。
若久習者，上二界中亦得現前。
瑜伽論說：若已建立第八識者，亦依無色界入滅盡定，信有本識為所依故。 ^511b32

【疏】師子頻申三摩地者，經云：菩薩摩訶薩入菩薩師子頻申三摩地，
離生喜樂，入初靜慮定；生喜樂，入第二靜慮，
乃至入滅受想定；復從滅受想定起，還入非想非非想處定；
從此定起，入無所有處定，乃至第二靜慮起，
入初靜慮，如是名為師子頻申三摩地成就。
下地心出，說名為頻；上地心入，下地心出，
說名為申，故名此定。 ^511b40

【疏】集散三摩地者，經云：離生喜樂入初靜慮，
從此起已入第二靜慮，從此起已入第三靜慮；
乃至從非想非非想處定起已入滅受想定，
從此起已入初靜慮，從此起已入滅受想定，
從此起已入第二靜慮，從此起已入滅受想定；
乃至非想非非想處定起已入滅受想定，
從滅受想定起住不定心；從不定心入非想非非想處定，
從此起已住不定心；從不定心入無所有處定，
從此起已住不定心；從不定心入識無邊處定，
乃至從不定心入初靜慮，從初靜慮起住不定心，如是名為集散三摩地。
菩薩住此三摩地中，得一切法平等實性，
從一切地入滅受想定，說名為集；於一切地中出，
說名為散，故名此定。 ^511c6

【疏】雖常等者，第六識全，第七染分皆滅不生。
淨分第七平等性智相應心品，依化身中廣利眾生。
法華疏云：因位牛車，以妙、平二智而為體故。
法苑說言：諸大菩薩雖入滅定，常起威儀，遊諸淨土。
此由定前意樂擊發本識相分，現諸威儀，
後雖滅心，威儀不滅，由第八識持緣彼故。
意云：由第八識持彼種子，緣彼現行，故定果身威儀不滅。
此中經意，前六地中雖得滅定而未自在，
至第七地已得自在，住滅盡定，現身利物也。 ^511c30

【疏】八地等者，表八地中無功用行，自利利他無相之智，
任運降魔，無畏自在，故身兩邊現師子王。
於七地中修八地加行，加行成已，起無間道，
斷盡第八無相中作加行障及斷二愚，
次第二念起解脫道，捨二障習，證不增減真如，登第八不動地。 ^511c48

【疏】不動地者，無相觀行，已得自在。
若有相行，若功用行，若諸煩惱，皆不能動。
由此三義，名不動地。 ^512a10

【疏】體無增減者，體，猶會也，證會無增減真如也。
唯識論云：不增減真如。
無性釋云：離遍計增，離依他減，名不增減。
世親釋云：斷染不減，得淨不增，名不增減。 ^512a14

【疏】斷諸功用者，唯識論云：無相中作加行障，
謂所知障中俱生一分，令無相觀不任運起。
乃至云：障八地中無功用道。
意說此位所知障體通前七識，若種若現皆有勢力，令彼聖德未能殊勝。
前六識障永不現行，唯有種子；第七識障通種及現，
由障勢力作加行轉，推過所歸，是所知障。
於無相中作加行之障，名無相中作加行障，
障於後地無功用道，入八地時便能永斷。 ^512a22

【疏】於無相觀功用無明者，由無明力，令無相觀作加行轉，名為功用無相觀功用之無明也。
執相自在無明者，由無明力，迷執彼相相之執，故名為執相。
執相即無明，名執相無明。
而此無明，障彼自在勝功德法自在之執相無明，名執相自在無明。 ^512a38

【疏】云何為相等者，示現身相及金銀等境界之相。
土者，大小國土、形量差別、相寬土狹。
相是實總所依，土是假別能依，於其相中別分土故。 ^512a48

【疏】得二自在者，於無相中得自在故，現相現土得自在故。 ^512b6

【疏】第七等者，煩惱障麤，八地已去，永伏不起。
隨第六說，所知障細，猶可現起，法空智果有間斷故。
果謂滅定，或後得智，生空本後，不違彼故。 ^512b10

經：心心寂滅者。心心所法，契寂滅理，泯其相也。
若身若心，無起動相，泯其用也。
皆如虗空，一切凝寂也。 ^512b16

【疏】離一切心意識分別者，第八名心，集起義故；
第七名意，恒審思量故；前六名識，了別麤境故。
離心意識，泯依他也；無所取著，泯遍計也；
猶如虗空，證圓成也。
總泯三性，入一切法，皆如虗空。 ^512b20

【經】此菩薩等者，十地論云：如人夢見身墮大河，
發大勇猛，使大方便，而欲出河。
發勇猛時，忽然便悟，悟已即離一切勇猛加行方便。
菩薩亦爾，從初已來，見諸眾生墮生死河，
發大精進，勤修勝進，至不動地，離一切想，有功用行。
是時菩薩一切不行，由是諸佛而伸七勸。 ^512b28

【疏】種種覺觀者，觀謂妄想，種種邪覺，顛倒妄想，侵害眾生。 ^512b40

【疏】適得等者，適，纔也。
汝今纔得此一法明。
一法者，一切法性無生真理。
明者，無分別智皆少分得。
如來復有無量法明，汝未證得，略指三種，
謂入、作、轉。依教入解，修作行業，轉上上位〔配論可知〕。
那由他者，此云姟也。 ^512b44

【疏】華嚴等者，至此位已，於一念中所得功德，
倍前二劫所得功德，後後剎那，倍倍勝前，
展轉增勝，於一切行中行一切行故。 ^512c4

【疏】九地等者，顯此地中得四無礙，善轉法輪利有情故，示現輪王眾圍繞也。
頂上白蓋眾寶莊嚴者，表無礙智眾得首故，
慈、悲、喜、捨覆廕群生，為眾依止，眾德莊嚴，故現白蓋眾寶莊嚴。
於八地中修九地加行，加行成已，起無間道，
斷盡第九利他中不欲行障及二種愚，
次第二念起解脫道，捨二障習，證智自在所依真如，登第九善慧地。 ^512c10

【疏】善慧地者，於一切法及種種義，皆得自在。
此二如次解教，理、智二無礙解也。
隨方言說，令眾無患，亦無過累，增長福慧，詞無礙解也。
說法自在，辯才無礙解也。 ^512c24

【疏】斷無礙障者，無礙解之障，名無礙障。
唯識論云：利他中不欲行障，謂所知障中俱生一分，
令於利樂有情事中，不欲勤行，樂修己利。
彼障九地，四無礙解。 ^512c32

【疏】攝大乘等者，四無礙解以慧為體，能所引發定慧為體，
相應心品四蘊為性，眷屬五蘊性，有道共戒為色蘊故。 ^512c38

【疏】初、法體者，遠離所執空有二邊：緣生法相，緣生法性。
性相所攝一切諸法，謂如色法變礙為相，
心法緣慮為相，法性常住為相。
此等皆是法無礙解所知境故，法之無礙解也。 ^512c44

【疏】法境界體者，前離二邊緣生性相所攝法中如實智境。
如實者，稱實義。稱實正智所知境界體者，義類之體也。
境界即體，名境界體。
境界義體，依彼法故。
法之境界體，名法境界體。
菩薩稱彼緣生所攝智境界中，安住正知色等義也。
何者色義？謂眼、色、耳、聲等。
眾生迷故，虗妄分別常、樂、我、淨；聖者了知無常等義，義之無礙解也。 ^513a4

【疏】正得與眾生者，菩薩正智解得法已，說與眾生也。
隨他所喜諸方言說，悉能正知；隨他言說，知彼意樂而與說之。
此等皆是隨諸有情言詞差別詞之無礙解也。 ^513a18

【疏】正求與無量門者，隨諸眾生正見求法，
應機與說無量法門，於彼言說皆正知已，
而隨根、性、法說、喻說、略說、廣說，或性、或相、
或淺、或深，無量差別種種義利，隨彼所知而與說之。
此等皆是辯才差別，辯才之無礙解也。 ^513a26

【疏】彼論等者，彼云：以法無礙，正知諸法無有差別，
攝在一乘；以義無礙，分別諸乘差別門異；
以詞無礙，能說諸乘，不壞諸乘；以樂說無礙，於一一乘以無量法明門說之。
廣如彼論□□□□□。 ^513a36

【疏】十地經等者，而此菩薩得二總持：一、
攝總持，聞一字義而頓領解一切字義；
二、散總持，於一字義中頓說一切字義，
故能頓受頓說〔配疏可知〕。 ^513a44

【疏】第十地等者，表因將滿隣之佛位，故現如來身也；
表濟眾生，故作金色；顯因位極，故有眾光圓滿及梵王供養也。
所供化佛轉於法輪，表此菩薩將成佛果，梵王專俟請說法故。
於九地中修第十地加行，加行成已，起無間道，斷盡第十。
於諸法中未得自在障，即攝二愚，次第二念起解脫道，
捨二障習，證業自在等所依真如，登第十法雲地。
唯識論云：如是十地，總攝有為、無為功德以為自性，
與所修行為勝依持，令得生長，故總名地。
瑜伽四十七云：由能攝持菩薩義故，說名為地；
能為受用居處義故，說名位也。 ^513b2

【疏】大法等者，無性釋云：由得總緣一切法智，
總緣一切契經等法，不離真如，智如大雲，
陀羅尼門、三摩地門猶如淨水，智能藏彼，
如雲含水，而能生彼勝功德故。
又如大雲覆隱空，如是法智覆隱如空廣大二障。
又如大雲注清淨水充滿虗空，如是法智出生無量神通說法等勝品功德，
充滿所證無邊法身。
由此三義，聖智如雲是法之雲，法雲之地名法雲地。 ^513b22

【疏】如是等者，如是觀察，從初發心歷位修行，
此能觀智名加行道，引能證智證寂滅理，即是下品寂滅忍也。 ^513b36

【疏】證業自在者，唯識論云：業自在等所依真如。 ^513b42

【疏】雖十等者。問：真如一相，何容分十？
答：雖真如性實無差別，而隨勝德行有異，故假立十名。 ^513b46

【疏】斷神通障者，唯識論云：於諸法中未得自在障，
謂所知障中俱生一分，令於諸法不得自在。
彼障十地大法智雲及所含藏所起事業。
論意說言：由所知障障諸德故，未得自在。
未得自在即障，名未得自在障。
若約所令眾德不自在者，未得自在之障，名未得自在障。 ^513c2

【疏】微細秘密未能悟解事業無明者，微細秘密，即是法雲及所藏德也。
由無明力，於彼勝德未得自在，圓滿悟解，起諸事業。
事業之無明，名事業無明。
未能悟解者，此通能、所，望於無明。
二、釋可知。而此無明障彼微細秘密德故，依主可知。 ^513c14

【疏】轉謂等者，依謂所依，即第八識及真如理，
而與染、淨、迷、悟之法為依止故。
轉者，轉捨、轉得，由數修習無漏聖道，斷本識中二障麤重，
捨依他中遍計所起及生死法，復能轉得依他等中圓成涅槃。
轉捨之依，轉得之依，皆依主釋。
唯識疏云：能依、所依，合名轉依，故無持業。 ^513c24

【疏】損力等者〔六轉，依疏皆唯識論第十文也〕，
世親攝論云：勝解者，勝解行地。
慚愧者，是勝解行之勝相故。
慈恩又解，是勝解數得決定故。
由慚愧故，崇賢拒惡。
有此勝德，通資加位，修習福慧。
損本識中染種勢力，令二障種不生現行，
名為損力；益本識內淨種功能，滋無漏種功能殊勝，名為益能。
損力與益能，異相違釋也。
損益之言，雖通能所，今自所損所益，染淨種子功能也。
轉通能所，謂加行道而為能轉，染淨二法而為所轉。
轉損染力，轉益淨功，此能轉道，從彼彰名損力益能之轉也。 ^513c36

【疏】通達轉者，無始障染，障礙真性，擁塞不通，
見道位中，聖智現前，斷障達理，故名通達。
能通達，即轉、所通達之轉。
二釋可知。 ^514a6

【疏】修習轉者，轉障之修習，轉勝即修習，名修習轉。
唯識疏云：謂十地中，而除初地見道，取餘初地及餘九地，即修道位。
十地所修，皆修習轉。 ^514a12

【疏】金剛等者，金剛喻定現在前時，永斷本來一切二障微細種子，
名斷麤重；次一剎那解脫道起，棄捨四事，
頓證佛位，菩提、涅槃圓滿轉依，名果圓滿轉；
轉捨之果圓滿轉得，即果圓滿，名果圓滿轉。 ^514a18

【疏】下劣轉等者，謂二乘位通學、無學，有其六義，
名下劣轉：一、自利，二、欣厭，三、達生空理，
四、斷煩惱障，五、證真擇滅，六、無勝堪能。
後四論云：唯能通達生空真如，斷煩惱障，
證真擇滅，無勝堪能，名下劣轉。 ^514a26

【疏】廣大轉等者，形對下劣，此名廣大，翻前六義〔初二如疏〕。
後四論云：具能通達二空真如，雙斷所知煩惱障種，
頓證無上菩提涅槃，有勝堪能，名廣大轉。
唯識疏云：果圓滿轉，對菩薩說；若廣大轉，對二乘說。
圓滿唯佛，廣大在因。
又云：既言廣大，明圓滿轉亦在中也。
六中，初一假立轉名，未得真轉；餘五真轉，實證得故。 ^514a34

【疏】今第等者，今顯第三修習轉義，順趣第四果圓滿轉，
現順修習第六轉義，非餘三已超越故。 ^514a46

【疏】轉依義別等者，前六約位辯證，此四正明體義。
四名、八類，皆論主立名。
論云：初、能轉道，此復有二：一、能伏道，謂伏二障隨眠勢力，令不引起二障現行。
此通有漏、無漏二道，加行、根本、後得三智，
隨其所應，漸、頓伏彼〔加行道唯漸伏本，
後智通頓、漸伏也〕。
二、能斷道，謂能永斷二障隨眠。
此道定非有漏加行，有漏曾習相執所引未泯相故，加行趣求所證所引未成辦故。
二、所轉依，此復有二：一、持種依，謂即本識。
由此能持染、淨法種，與染、淨法俱為所依，
聖道轉令捨染得淨，故名轉依。
二、迷悟依，謂即真如。
由此能作迷、悟根本，諸染、淨法依之得生，
聖道轉令捨染得淨，故名轉依。
三、所轉捨，此復有二：一、所斷捨，謂二障種，
真無間道現在前時，障治相違，彼便斷滅，
永不成就，說之為捨。
彼種斷故，不復現行妄執我、法，所執我、
法不對妄情，亦說為捨。
由此名捨遍計所執。
二、所棄捨，謂餘有漏、劣無漏種，金剛喻定現在前時，
引極圓明純淨本識，非彼依故，皆永棄捨〔上皆論文〕。
此依正義，二類種子與無間道俱時而捨，
無間道生彼猶未捨，與無間道不相違故。
金剛喻定而能引引解脫道極圓極明純淨本識，大圓鏡智共相應也。
金剛聖道第六識俱，能引本識成無漏故，說名為引。
極圓者，簡前菩薩所依未圓。
極明者，簡前菩薩彼智不明。
淨者無漏，純者無雜。
昔因位中無漏六七淨而非純，第八識聚純而非淨，
今顯佛果無漏第八恒相續故，故名純淨。
純淨本識非彼有漏、劣無漏種所依止故，
皆永棄捨，簡異斷捨立棄捨名，非染法故不名斷捨。
彼種捨已，現行有漏乃劣無漏畢竟不生，由此名捨生死劣法。
同諸教說，解脫道中棄捨四事，生死有漏攝於三事：
一、有漏善，二、二障習氣，三、諸無記法。
并劣無漏共成四事，金剛道品亦棄捨故。
論云：四、所轉得，此復有二：一、所顯得，謂大涅槃。
此雖本來自性清淨，而由客障覆令不顯，
真聖道生斷彼障故令其相顯，名得涅槃。
此依真如離障施設，體即清淨法界〔涅槃有四，如彼具明〕。
二、所生得，謂大菩提。
此雖本來有能生種，而所知障礙故不生，
由聖道力斷彼障故令從種起，名得菩提。
起已相續窮未來際，此即四智相應心品，
名所生得〔四智如下〕。 ^514b2

【疏】智障等者，智障相應所起煩惱，斷智障時，煩惱隨伏。
如初地行檀，違貪愛故；二地修四無量，
違瞋恚故；三地修定，大法總持，發玅光明，違癡暗故。
如是諸地，偏勝伏之。
於十地位，前六識中，伏現斷習煩惱種子金剛喻定，
一剎那中，三界頓斷；第七識中，八地已前，
間斷伏之；入八地後，永伏不起煩惱種子金剛定時，三界頓斷。 ^514c30

【疏】若所知等者，所知障種。
見所斷者，初地入心一切頓斷；修所斷者，於十地中漸次而斷。
金剛喻定現在前時，一剎那中方皆斷盡，
通緣內外麤細境生，有多品類，故漸次斷。 ^514c44

【疏】理漸頓者，漸解義理，頓照真理也。
果中略無成所，作智亦頓圓也。 ^515a4

【疏】常自一性，住一如床者，如人睡夢，動靜顛倒，
忽然夢覺，顛倒皆無，知身依床，唯夢心倒。
床喻覺性，生死夢想，動靜顛倒，忽然覺悟，
生死夢想，一切皆無，乃知本來常自一性，住本覺體。 ^515a8

【疏】金鼓經者，此是舊譯，新名金光明經。
彼第二云：人如夢中見大河水漂溺其身，
運手動足，截流而渡，不懈退故，得到彼岸。
忽然夢覺，河水、彼岸皆不可得，非謂無心。
法亦如是，於生死中精進不退，截生死流，得到彼岸。
既覺悟已，生死、夢想、彼岸皆不可得。
生死滅已，是清淨覺，非謂無覺。 ^515a16

【疏】住第四等者，瑜伽第四、解深密經、智度論等皆作是說：
超色究竟有妙淨土，第十地菩薩方生其中。
華嚴亦云：有玅淨土出過三界，第十地菩薩生於其中。
慈恩釋云：生者，現也，往也，住也。
將至金剛道時，遂往色究竟天上妙淨土中。
華嚴等說五淨居外，別有淨玅大自在宮，亦屬色界。
言出過三界者，菩薩無漏，後得智變，體是無漏，故此淨土出過三界。
又解：此玅淨土雖屬色究竟天攝，然其本質是佛所變，
而體無漏，不墮界繫，故云出過三界。 ^515a28

【疏】其華廣大等者，十地論第十二云：有大寶蓮華座，
量等十阿僧祇百千三千大千世界，第十地菩薩坐證正覺。
此華王座有十相現：一、主相，與諸小座而為主故；
二、量相，即十阿僧祇百千三千大千世界；
三、勝相，眾寶間錯故；四、地相，遍諸界故；
五、因相，出世善根起故；六、成就相，眾相具故；
七、第一義相，最勝玅故；八、功德眾相，出過一切人、
天界故；九、體相，摩尼寶珠而為體故；十、
莊嚴相，千華間錯，無量寶網覆其上故。 ^515a46

【疏】受王職位者，爾時太子墮在剎利王數。
菩薩亦爾，諸佛智水而灌其頂，以受職位墮在佛數，
具十力等無量功德，廣如彼說。 ^515b14

【疏】依此等者，依此最勝金剛喻定起無間道，
斷盡第十一如來地障，即攝二愚，次第二念起解脫道，
棄捨四事，證二轉依，名妙覺如來三身、
四智、有為、無為塵玅功德一切圓滿。 ^515b20

【疏】如來地障等者，唯識論云：此地於法雖得自在，
而有餘障，未名最極。
謂有俱生微所知障，及有任運煩惱障種金剛喻定現在前時，
彼皆頓斷，入如來地。
意云：為由有此佛地障故，十地菩薩觀佛境界，
如隔羅縠中觀月，髣髴分明。
此佛地障，依二障立，所知品於地地中漸次斷之，煩惱障種金剛無間一品道斷。
論以二障合而說之，故言頓斷，入如來地。 ^515b28

【疏】於一切境微細所知障礙無明者，所知障中一分俱生無明品類，
皆無明攝，所知障礙即是無明，名所知障礙無明。
第十地菩薩於一切法皆得自在，然為有此一分微細所知障在，
令此菩薩諸勝功德未得最極殊勝，能障無明極微細故，名微細所知障礙無明。
上言一切境者，無明障彼一切境故，從彼為名。 ^515b42

【疏】本識等者，唯識二師：一云：有漏法種及劣無漏金剛喻定現在前時，
皆已棄捨，與二障種俱時捨故。
二云：金剛喻定現在前時，猶未捨彼，與無間道不相違故。
餘有漏等解脫道起，方可棄捨，第八淨識非彼依故〔此後解正〕。 ^515c6

【疏】今等覺位者，等覺末位，解脫道起，無明盡時，
動相本識隨無明滅，但滅業識有漏動相，不滅心體。
心體如水，動相如波，波滅水靜，而水不滅也。 ^515c16

【疏】此二等者，前依唯識，斷前七轉識中微細障種；
後依起信，斷彼無明所起業相，即本識也。
各據一分之義，理實有漏八識無明等障，
一切皆滅，方成佛果。
合取兩文，符順教理。 ^515c22

【疏】此位猶劣，未能等佛者，此等覺位，斷盡諸障，
覺真俗境，與佛相似，故名等覺。
等是相似義，故少解脫道，未名為佛。 ^515c30

【疏】大圓鏡智者，理實智俱，無漏第八，現身、
現土、現餘三智影像之法。
然約果位，智強識劣，是故說智現諸法影，如圓鏡也。
故唯識云：謂此心品離諸分別，所緣行相微細難知，
乃至現種依持，能現能生身土智影，如大圓鏡現眾色像。
故名大圓鏡智。 ^515c36

【疏】平等性智者，證平等性之智，名平等性智。
又第七識有漏位中，執第八識為我，而令能依第六意識，
於自於他而不平等；至無漏位，與智相應，
了達無我，離不平等，反因立號。
平等即性，平等性即智，名平等性智。
故唯識云：謂此心品觀一切法，自他有情悉皆平等，
大慈悲等恒共相應，隨諸有情所樂，示現受用身土影像差別，
乃至一味相續，窮未來際，故名平等性智。 ^515c46

【疏】玅觀察智者，意識俱智，觀察諸法，神用無方，故以為名。
故唯識云：謂此心品，善觀諸法自相、共相，
無礙而轉，攝觀無量總持定門及所發生功德珍寶，
於大眾會能現無邊作用差別，皆得自在，
雨大法雨，斷一切礙，令諸有情皆獲利樂，故名玅觀察智。 ^516a12

【疏】成所作智者，攝前五識相應心品，功用相似，
故總合之，立一智也。
此智能成利他事故，所作之成，名成所作。
成所作即智，名成所作智。
故唯識云：謂此心品，為欲利樂諸有情故，
普於十方示現種種變化三業，成本願力所應作事，名成所作智。
佛地論云：成所作智，決擇有情心行差別，
起三業化，隨應利樂有情類故。
又說化佛，亦名有心，亦名無心，有依他心，
無自依心，但是實心相分所攝，如鏡中火，無別自體現貪嗔等。
令餘下類，了解佛心。
若佛實心，諸大菩薩猶不能了，況餘凡聖而能解耶？
廣如彼論。 ^516a22

【疏】如實義者，如實正義成所作智，佛果方起，非因位有。
何所以故？由第八識是總報主有漏性故。
有漏第八識變有漏五根，依有漏五根發有漏五識，
故成事智相應心品，佛果方得，非因位有。
七、八相續，前六間斷，皆如因位。
如是四智相應心品，雖各定有二十二法，
而智用勝，以智名顯，故此四智總攝佛地一切有為功德皆盡。 ^516a42

【疏】雖果等者，雖佛果位，本智證如，無能所別。
今約五法，體性有殊，以一真如為自性身，
四智心品為受用身，屬二身也。 ^516b8

【疏】滿功德藏者，神玅智解，及體圓滿，含眾德也。
德藏未滿，居菩薩位；由德藏滿，住如來位，
湛寂不動，譬如大海澄湛無波。 ^516b14

【疏】三身等者，依起信論，約一真如義說三身〔如疏可知〕。 ^516b20

【疏】前遣定一者，為對一類執佛唯一，謂無差別，
故說三身性、相、用別，遣彼執一之病也。
後遣定異者，為有一類執佛定異，故說三身唯一真如，
無別三體，遣彼執異之病也。
前順唯識，後順起信，合二文意，雙遣一、異病也。 ^516b22

【疏】瞻部洲者，舊名閻浮提洲，訛也。
此云紫桂洲，洲中有此紫桂樹，故名紫桂洲。
起世經云：須彌山南北洲，北岸有瞻部樹，
其根入地二十由旬，樹身廣七由旬，高一百由旬，
枝葉垂布五十由旬，其子甚大，其味甘美，
樹下有閻浮檀金，暎蔽日月之光。
東毗提訶洲，此云勝身洲，此洲人身極勝玅故。
起世經云：東洲有樹，名迦曇婆，樹身廣七由旬等。
同上說之，因立洲名。
西瞿陀尼洲，此云牛貨洲，此洲以寶牛為貨易故。
起世經云：西洲有樹，名顛頭迦，樹身廣七由旬等。
同上說之，樹下有一石牛，高一由旬，因立洲名。
北俱盧洲，此云無對洲，人之身相容儀勝故，
亦名勝生，亦名高上。
起世經說：北洲富樂，如第二天，蓮華開敷，
常聞玅香，種種音樂，甚可愛樂，勝餘三洲，因此名為高上洲也。
洲形大小者，俱舍頌云：於中大洲相，南瞻部如車，
三邊各二千，南邊有三半〔三半者，三邊之一半也，
或三由旬半，洲形如天竺壇相也〕。
東毗提訶洲，其相如半月，三邊如瞻部，東邊三百半。
西瞿陀尼洲，其相圓無缺，徑二千五百，周圍此三陪。
北俱盧蹟，方面各二千等，身量如前。
壽量者，瑜伽論說：瞻部洲人壽量不定，
或時壽無量歲，謂成劫時；或時壽八萬四千歲，
謂住劫初滅時；或於一時壽量漸減，乃至十歲，謂三災起時。
東洲人壽增定二百五十歲，西洲人壽增定五百歲，北洲人壽定一千歲。 ^516b32

【經】日色改變等者，正法念說時，阿修羅雜色珠玉以為甲冑，
光明晃曜，身如須彌。
珠玉光明，青、黃、赤、白、黑五色莊嚴，心懷憍慢，謂與天等。
爾時，天王當於修羅住處，空中雨諸刀劒。
修羅昇空，日出千光，暎障彼月，不見天宮。
阿修羅王舉其右手，以障日輪，閻浮提中見日改變。
邪見論師不識業果，妄說豐儉，月色改變，亦復如是。
薄蝕者，日月虧也，如虫食草，漸虧漸盡也。 ^516c30

【經】彗星者，妖星也。
正法念說：有大夜叉，起大瞋恚，口中出煙，
乘空而行，閻浮提人謂是彗星也。
土等諸星者，等於羅睺、計都及諸恠星。 ^516c44

【經】經：百穀者。楊泉物理論云粱者，黍稷之總名。
稻者，粳糯之總名。
菽者，眾豆之總名。
三穀各二十，合為六十。
#CB02174;菓之實，助穀各二十，
總為五穀，別為百穀。 ^517a2

【疏】修述等者，曉抄云：余親問疏主，疏主答言：
其年自受恩命，在南桃園修述義疏。
至此段經，天時久旱，遣使諸處祈禱山川，逾時未雨。
時魚開府晨昏至誠，遂謂同往興唐寺。
時僧志靜曰：國家大弘至教，譯經修疏，務欲濟時。
經云天地亢陽，陂池竭涸等，講讀此經，災難即滅。
修疏至此，尚不能滅，設於已後，豈能除災？
良賁自責凡情，不合至理。
昔曇延法師釋涅槃經疏畢，發願取驗期文，
誓曰：疏若合理，願火不燒；若不合理，願隨火燼。
以疏投火，火盡疏存，光明洞照，至今流布。
今既修述至此，天久無雨，何用是乎？
至六月十四日早辰，置疏佛前，焚香哀告：
此後七日，天若不雨，所述義疏，請從火#CB05137;。
自此更不開卷，但唯端然默念。
至十五日，詔京城大德安國寺上座乘如等四十九人，於蓬萊殿誦菩薩戒經。
至十六日戌後，甘雨霈霔。
至十七日早辰，具以聞奏。
於表中云：此實陛下弘經之念，付受之功，豈在微僧之能果斯良願？
良賁等私謂之偶然際會，驗不足徵。
陛下天聰俯臨，猥見搜問，愚僧慚惶，不敢矯命。
謹表奉陳情以聞。
〔勅詔如疏。〕 ^517a8

【疏】別乃二十有九者，初四難中共有二十，
後三難中各三共九，總計二十九種災難差別。 ^517a44

【經】地種種災，崩裂振動者。
正法念說：有大惡龍，起大嗔恚，振動大水一百、
二百、三百由旬。地在水上，故大地動。
邪見論師，妄言吉凶。
復有異緣，令大地動。
謂諸眾生，行善、不善業因緣故，令大地動。
地下有風，風動故水動，水動故地動。
若善業動，豐樂無災；不善業動，災難斯起。
邪見論師，妄言豐儉。
晉書云：晉惠帝元康四年，蜀郡山移。
大康八年七月，大雨，殿前地陷，方五尺，
深數丈，中有破。懷帝元喜三年，地裂三處，
廣三丈餘，長三百步。
皆臣下分離敗散之兆。 ^517a48

【疏】云何因緣等者，雙問有難、無難也。
云何因緣惡龍、修羅損減壞諸世間？
云何因緣惡龍、修羅不勝不作，衰損壞諸世間？ ^517b18

【疏】婆修吉者，亦名和修吉，此云九頭，一身九首，龍中最勝。
復有七頭龍王，象面龍王，乃至鉢婆訶龍王，
十種法行龍王，與非法行惱亂龍王等，決其勝負。 ^517b24

【疏】金剛者，堅利義。
體堅故，物不能壞；用利故，能摧諸物。
聖智示爾，體堅故，惡不能破；用利故，能破諸惡。
菩薩手中有金剛，故名金剛手菩薩。 ^517b30

【疏】降三世金剛三頭八臂者，普賢菩薩異像也。
三頭表外降三世魔怨，八臂表內成就八聖道故。
摩醯首羅天者，此云大自在天。
准瑜伽論起世經列六欲天外，別說魔羅天宮高而復勝，是大自在天也。 ^517b36

【疏】放青色光者，諸異色中，青色為上，表降魔已，
令修正行，勝上德故。
毗舍闍者，正云畢舍遮，飜為醜鬼。 ^517b44

【疏】放白色光者，白為眾色之本，表降修羅等已，
令離諂曲，修正直行，離諂正直，眾德本故。
恭畔荼者，舊名鳩槃荼鬼，此云陰形鬼，
亦云形影鬼，陰形似冬瓜故，亦名冬爪鬼。
辟茘多者，翻為厭魅鬼。 ^517b48

【疏】現作威怒，六足金剛者，表此菩薩遊化六道，與其樂故。
手臂亦六者，拔濟六道，令出苦故。
坐水牛上者，法華疏云：牛王有三德：一、
降怨德，斷二障故；二、端嚴德，眾相具故；
三、運載德，濟自他故。
具此三德，能降毒龍，制惡風雨，故坐水牛。
若勝玅身，坐於師子，表智勇猛，能斷諸障，
應機現相，意各異故。 ^517c8

【疏】放金色光者，表降毒龍等已，修慈悲德，如金可重。
富單那者，熱病鬼也。 ^517c20

【疏】藥叉者，能降藥叉，義翻威德；若所降藥叉，
翻為勇健，或云暴惡無威德故。
雄者飛行，名為藥叉，舊名夜叉也；雌者地行，
名羅剎娑，此云可怖畏。 ^517c24

【疏】示四臂身者，顯降四方藥叉，拔四生故。 ^517c30

【疏】放琉璃色光者，表降種種藥叉、鬼等，
令其修習種種玅行，如琉璃寶具種種色。 ^517c32

【疏】放五色光者，放青黃赤白黑五色之光，
表此菩薩隣之佛位，五智將圓，永出五道之相也。 ^517c36

【經】陀羅尼者，具云陀羅尼呪。
法義呪忍，斯為一數。
由此總持，誦出一切祕密神呪。
若持此呪，必能除災，靜難立#CB15131;，
破惡摧邪，超凡入聖。 ^517c40

【疏】聖者遍照者，報身之智，破煩惱暗，照真法身，
自照照他，名遍照也。
如來應供正等覺者，如次法、化、報三身也。
正覺、等覺，合名正等覺。 ^517c46

【疏】八、轉聲者，准西域記，嚩字從口去聲，
呼之體業，具為從屬，依呼八也。 ^518a4

【疏】瑜伽行者，梵語瑜伽，此云相應。
相應有五：一、教與理相應；二、心與境相應；
三、定與慧應；四、行與果相應；五、藥與病相應，
如多貪病，以不淨觀藥治之。
瑜伽行者得阿字門相應觀品，獲無盡藏，
悟法本性，是無分別智，正是心境相應。
餘義兼之。 ^518a8

【疏】法雨灌頂者，十地菩薩得佛法水，灌其心首，如水灌頂也。 ^518a18

【疏】此云成就人等者，十地菩薩是成就聖智之人，
禮佛、禮法也。 ^518a22

【疏】男聲女聲者，此方切韵有清聲、濁聲、
不清不濁聲，天竺聲明有男聲、女聲、非男非女聲。
准此疏意，男聲女聲，呼喚雖殊，意趣無別，皆取世尊義也。 ^518a26

【疏】娑嚩訶者，五義如疏，如薄伽梵含多義故。 ^518a32

【疏】攝前等者，前法、義、忍三種總持，對呪總持，皆名長行。
攝法、義、忍為十六句，顯十六行，謂智燈行、
根本行，乃至出生諸佛行。
攝彼十字歸一地字者，意自真如，地字為種子，詮一切法不離真如故。 ^518a34

【疏】故識諸王等者。
大品般若付囑聲聞，令學般若深密義故；
以法華經付囑菩薩，令諸菩薩化聲聞故；
此付諸王，令王建立護三寶故；滿請主願，護國土故。 ^518a42

【疏】命濁者，命體即濁，名為命濁。
餘皆持業。 ^518a48

【疏】此次第者，眾生處世，壽命為先，由命促故，名為命濁。
命假資具，由資具損，次有劫濁。
貪等鈍惑，撓惱身心，漸增惡見，疾利煩惱，有次二濁。
由鈍利惑，作諸惡業，故有有情濁。
果、緣、因等，依苦、集者，正報、依報，皆名為果，
謂命、劫濁。利鈍煩惱，為發潤緣，有次二濁。
由煩惱故，修惡因業，此作業者，名有情濁。
初二後一，依苦諦立；煩惱見濁，依集諦立。 ^518b2

【疏】壽依命根，依識為性者，壽量短長，依命根說，命根即依本識種子功能建立。
命謂色心不斷，根謂識種功能。
由業所引功能差別，名之為根。
是命之根，名為命根，為命濁體。
善業力微，殺業力強，感命短促，名命濁故。
飢饉病刀，名為劫濁，四塵為體。
又解：劫者，時分義。
時無別體，依法以辨五蘊，四大乖違名病。
隨所依法，五蘊為體，仍是不相應行中時所攝也。
法華疏云：有情濁者，合以第八識及五蘊為性。
雖第八識為有情體，今說由近惡因外緣力故。
五蘊假者，作惡無善，為有情濁；貪等煩惱及隨煩惱，
為煩惱濁體；五見，為見濁體。
五中命濁，依種子立；自餘四濁，皆依現行色心立也。 ^518b16

【疏】由次等者，由煩惱濁，善品衰損。
由於見濁浪推求故，樂自苦行，或在家者起鈍煩惱，
出家外道起利煩惱，皆損善品。
有次二濁，由有情濁，衰損自身，所謂身量，乃至無病損衰損故。 ^518b40

【疏】對治者，由三善根，治煩惱濁；起諸正見，
對治見濁；修十善行，治有情濁；內果勝玅，
壽命延長，對治命濁；外果勝玅，無三災事，對治劫濁。
故前疏云利鈍作業，感內外果，依治斷說，是此義也。
五濁之中，煩惱見濁是自性斷，煩惱性故；
自餘三濁名不生斷，入聖位已，不作惡故，
雖有劫命，不名濁故。 ^518b48

【疏】三人等者，增劫之時，眾生命長，三災輕微，
煩惱微薄，惡見微劣，有情向好，爾時可忻，不名為濁。
減劫漸此，眾生命短，三災漸起，煩惱轉厚，
惡見漸盛，有情向惡，十惡可惡，名為五濁。
佛悲愍之，所以誡諸王臣，令建佛法，不得自恃高貴，
非法立制，破滅佛法。 ^518c12

【疏】在家、出家高下座立者，白衣高座說諸異論，王令比丘地立而聽也。 ^518c22

【經】惡比丘等者，梵網經云：應次第受請，不得受別請利養。
入已，若別受請，即取十方僧物；入已，七佛無別請法，不順孝道故。 ^518c26

【疏】惡鬼惡龍作諸苦難者，此通亂正因，
下轉兩度言之，義自顯矣。 ^518c32

【經】非法非律者。非，猶不也。
不依刑法，不依格律，無事拘繫執縛比丘，由此名橫。 ^518c36

【經】正法衰薄者，正行法也。
六親者，周禮註云：父、母、兄、弟、妻、子也。
善見論說：六親有二：一者父六親，伯、叔、
兄、第、兒、孫；二者母六親，舅、姨、兄、弟、兒、孫。
皆是同氣義親，不雜異姓，故名六親。 ^518c40

【疏】火字二現，喻一種現者。
火之與字，二現行法，喻思一法，種現有殊。
火喻現行，字喻種子。
現思作業，現思滅故，如火滅也；思種不滅，如字存也。
業現、思種，皆思為體，名未見邊。
經舉火字已見邊法，顯彼業思未見邊法，令人解也。 ^518c48

【疏】又現等者，業有四種，謂順現、順生、順後、
順不定等，如前已說。 ^519a10

【經】歡喜奉行者，天親菩薩釋伽耶山頂經：
歡喜奉行，有其三義：一、能說者清淨；二、
所說法清淨；三、依所說法究竟得果清淨。
由此三義，歡喜奉行。 ^519a14

【疏】虗陶玄運者，陶，喜也；運，乘也。
餘輝者，佛在世時，如月正中，流光赫弈；
遺法在世，如日已沒，而有餘輝。
疏主意云：喜逢佛法玄妙真乘，悲奉遺教，佛日殘輝也。 ^519a20

【疏】四海光臨者，爾雅云：東夷，西戎，南蠻，
北狄，四方晦昧無知，謂之四海。
又以四方寬廣，猶如大海，天子威光，照臨彼四海也。 ^519a26

【疏】詢諸等者，諮詢古義，依舊轍跡，採集成章，
釋般若義，慮不稱於經旨，朝夕競惕，如臨深泉也。
詞旨疎拙，似荒蕪艸，尤增慙#CB00718;，懼人哂之。 ^519a32

【疏】採集等者，集諸要旨，助贊般若，福利群生，同成大覺。
而為頌曰： ^519a38

般若旨#CB17805;深，集解贊幽邃。
福利諸含生，同成一切智。
仁王護國般若經疏法衡抄卷第六
w:: 仁王經隨抄音切
note:: 荊 ^519a40

〔居鄉切。〕辣
〔慮達切。〕蹟
〔楚革切，正也。〕陂
〔音#CB15156;。〕
猥
〔烏賄切，鄙也。〕霹#CB15439;
薜茘 ^519b5

〔上毗計切，下力計切。〕
睒
〔失冉切。〕蠻#CB17809;
〔上莫還切，下音笛。〕
競惕
蕪 ^519b7

〔音無，荒蕪草也。〕詢
〔相倫切。〕 #CB00718;
〔女板切。〕#CB17805;
〔烏宏切，水深也。〕
 ^519b9
