妙法蓮華經授手卷第八
collector:: 楚衡雲峯沙門　智祥　集
other:: 
# 如來壽量品第十六

orig:: 
如來壽量品第十六
commentary::  ^764a41

品節云。此品來意。
由彌勒騰疑。世尊說壽。
以顯本迹之妙。竭盡私衷。
破二乘生滅。以極法身之理。
隨緣普應。隱顯無礙。
始知如來智慧甚深無量。
其智慧門難解難入也。
意謂修學人。不透法身。
終非實證。不名佛知見也。
寶塔品中。雖遠假多寶如來。
#CB15673;啟法身。
而諸大眾。但信多寶。
而不識釋迦同是一身一智慧力。
以諸聲聞所見知鹿苑說法者。
為真佛。更不知猶有向上事耳。
又聞將欲滅度。重起生滅之心。
雖聞授記。但知佛說。
未悟佛心。終難遠取菩提之果。
然悟既非真。修豈是實。
則如來出世本懷。
畢竟不盡。前雖多方指示。
尚是依他。至此如來極盡神力。
露出本懷。故示法身壽命無量也。
且醫師一喻。明滅而不滅。
直使二乘了生而非生。
親證法身。真因已植。
而此品顯理已圓。
至下品但分別功德而已。
大#CB15673;云。
此經自最初說無量經。
入無量定。放無量光。
以顯如來事事無量。
在方便譬喻二品。
顯如來善巧無量。
藥艸品見法雨無量。
化城品顯劫數無量。
知見無量。所化聲聞弟子無量。
寶塔品見分身無量。
地涌品見所化菩薩無量。
雖然。此皆如來應化邊事。
然未極顯法身慧命平等無量也。
故此品專言如來壽命無量。
顯於塵點劫先成道已竟。
故名如來壽量品。 ^764a43

 #CB17479;如來是總十方三世之通稱。
壽量乃聖凡同具之一理。
眾生執相妄。而分長短。
如來洞源底。而證無生。
至於降神示生。以及唱滅等。
皆對機示現。今欲為新記人怯生滅知見。
啟最後玄關。故極顯天真之無量壽也。
是以名品。 ^764b40

△二廣開明斷惑生信。
分二。一誡信重請。
又分三。一如來誡信。
orig::  ^764c2

爾時佛告諸菩薩〔至〕汝等當信解如來誠諦之語。
commentary::  ^764c6

誠諦。即真實無妄之謂。
如來四十年間。權巧方便。
事事說盡。獨此遠本未彰。
非故為鄭重遲迴也。
纔一開口。苟非信不及。
便是解不透。不信不解。
不將此段大事。向虗妄中了却耶。
今見會眾信根既純。
時節已至。何容特地隱忍。
然未語之際。三番喚醒。
三番垂誡。總要會眾信發解生。
信得及。自解得透。
解得透由信得及。
是信之一字。實解悟根源也。 ^764c8

△二會眾重請。
orig::  ^764c20

是時菩薩大眾彌勒為首〔至〕我等當信受佛語。
commentary::  ^764c24

在如來自謂。則曰誠諦。
在彌勒等聞之。即佛語也。
佛語未有不誠諦者。
如來三喚。彌勒等即三番願請。
如來三誡。彌勒等即三番承當。
胸中已知有一段微妙信得及矣。
只是世尊不曾說出。
故解悟無因也。所以三請之後。
又復重懇。其求解之念。
誠切且至矣。 ^764c26

△三世尊再誡。
orig::  ^764c36

爾時世尊知諸菩薩三請不止而告之言汝等諦聽。
commentary::  ^764c38

既三請不止。且再四承當。
非篤信者不能。世尊已知彌勒等可堪承受也。
然必重喚汝等。再囑諦聽者。
良以此事甚深微妙。
惟恐偶生疑障也。 ^764c40

△二正答所問。分二。
一長行。又二。一法說。
又二。一三世益物。
又二。一明過去益物。
復二。一出機近情。
orig::  ^764c44

如來秘密神通之力〔至〕得阿耨多羅三藐三菩提。
commentary::  ^765a2

如來秘密等正應前品誡許云。
今欲顯發宣示諸佛智慧。
以至諸佛自在神通三種之力。
至此以下。正是顯發。
前言諸佛自在神通。
此言如來秘密神通。
正許說相照也。如來。
即品題所舉十方三世之通稱。
秘密等。即品題壽量二字。
此一句總前諸佛智慧等數句。
秘者。唯三世如來之所證。
密者。惟一切諸佛之所護。
神。謂九界不能測。
通。謂三世不可易。
曰如來壽量。曰諸佛智慧。
意即一句。而本門要義全居此耳。
一切世間等。總舉九界滯近迹而不知遠本。
故曰皆謂釋迦為新成之佛。
此亦牒前彌勒疑辭也。 ^765a4

△二破近顯遠。分二。
一特顯久遠。又二。
一法說。
orig::  ^765a24

然善男子我實成佛已來〔至〕百千萬億那由他劫。
commentary::  ^765a28

此下正破執遣迷。
以顯久遠之本。上誡諦聽當信者。
此也。如來既說成佛久遠。
則謂伽耶近成父少子老之執。
可破矣。 ^765a30

△二喻說。又分三。
一舉喻為問。
orig::  ^765a34

譬如五百千萬億〔至〕可得思惟校計知其數不。
commentary::  ^765a36

天台云。餘經明數多。
但以不可說塵沙等為喻。
今經喻於遠壽。直下塵被點之界已不可說。
況不下塵之界寧當可說。
下塵不下塵之界尚不可說。
則下塵不下塵世界之塵。
又寧可說耶。然又云復過於此。
則又寧可說耶。那由他。
此云萬億。阿僧祇。
此云無數。 ^765a38

 #CB17479;前言大通智勝滅度劫量。
不過以一三千世界為塵。
下塵之處。亦不過言千國土下一點。
今言以五百千萬億那由他之阿僧祇世界為塵。
又過如是多多國土。
乃下一點。則其超數量遠矣。
如來說在智佛所。
為王子說法。已為顯本之談。
但比時為下根說因緣。
先露一班。以為此處定案。
至此正顯本處。令新記一聞便領。
則不費繁詞矣。益見前誡許中言諸佛自在神通之力。
師子奮迅之力。大勢威猛之力。
不出此品矣。 ^765a48

○二以不知答。
orig::  ^765b16

彌勒菩薩等俱白佛言〔至〕如是諸世界無量無邊。
commentary::  ^765b18

此中舉三等人不知。
阿惟越致。亦名阿#CB16014;#CB02494;致。
此云不退轉。彌勒答以非算數知。
非心力及。則已勦絕三等人命根矣。
善哉輔化之誠。恩非淺淺。
次則舉出三等人不知之意。
謂聲聞緣覺雖有無漏智。
以之思惟。則遠矣。
限以世界邊際而言。
數以微塵世界而言。
不退菩薩雖至等覺位。
數量不忘。亦所不達。
謂亦所不達者。由一分生相未泯。
豈識如來秘密神通哉。
故秖云如是世界無量無邊而已。 ^765b20

△三合顯長遠。
orig::  ^765b34

爾時佛告大菩薩眾〔至〕百千萬億那由他阿僧祇劫。
commentary::  ^765b38

此正顯本。直指云。
仍以上著塵之國。
及中間五百萬億那由他阿僧祇未著塵之國。
盡是東方著與不著一切國土。
盡抹為塵。一塵一劫。
配佛成道已來。復過如此百千萬億等劫也。
要解云。諸佛壽量。
悉皆無量。眾生壽量。
亦復如是。但迷其智。
故妄逐生死。如墮一地獄。
至無數劫。豈非無量壽耶。
苟不迷墮。與佛何殊。 ^765b40

 #CB17479;分明宣語者。
以機熟信成。非從前權巧逗機秘而不言也。
言成佛已來。單推過去。
已有不可思議劫。
返復推窮。則前前無始矣。
既知前前無始。便識後後無終。
總三世之壽量。曷可終窮哉。 ^765c4

 #CB17479;問。
若如此渺漠無終。
誰復知斯壽量長遠。
答。不見如來謂。今欲顯發宣示諸佛智慧。
既曰佛慧。則唯佛知見。
故一切聲聞辟支。
及不退菩薩。皆不能知見。
而獨覺者知見耳。
如此難思難量。故謂自在神通之力也。 ^765c12

△二益物所宜。分三。
一益物處。
orig::  ^765c20

自從是來我常在此〔至〕阿僧祇國導利眾生。
commentary::  ^765c22

此明諸佛出世由秘密神通之力也。
知音云。雖示現生。
而實不生。于塵點劫來。
或在娑婆。或化餘國。
然剎海固有彼此。
而法身徧在導利眾生。
此所以成秘密遠本也。 ^765c24

 #CB17479;愚謂。
前舉壽量。顯法性身歷三世而無窮。
此舉國土。顯法性土徧十方而無際。
以如是身。居如是土。
說如是法。化如是眾。
於其中間。則何法不說。
何生不度。所謂但見皇風成一片。
不知何處有封疆。
則從始至終。唯一如是也。 ^765c30

△二拂迹疑。
orig::  ^765c38

諸善男子於是中間〔至〕如是皆以方便分別。
commentary::  ^765c42

知音云。從塵劫來。
以至今日。中間或說得燃燈記。
為發心之始。或說入於涅槃。
為究竟之終。報化非無生滅。
皆方便權智之分別。
此所以為神通近迹也。 ^765c44

 #CB17479;上言從是來。
此言是中間。二是字。
即秘密神通也。看者不可輕忽。
此中間二字。亦非淺近。
既舉塵點不思議劫。
則中間示現生滅。
亦不可思議。燃燈佛舉最後者。
等字指燃燈已前不思議劫所事之佛。
此皆言示生之方便也。
既曰示生。仍當示滅。
故云又復言其入于涅槃。
則不思議劫中間示滅。
亦方便也。是知世尊過去無量劫。
以方便分別如是妙法。
未來無量劫。亦以方便分別。
是知虗空可盡。方便無窮也。 ^766a2

△三明益物。
orig::  ^766a18

諸善男子若有眾生〔至〕亦復現言當入涅槃。
commentary::  ^766a20

上言示生示滅。但未明何故欲示。
至此始明其示生滅之所由也。
若有眾生。即指九界言。
來至我所者。乃理智冥會機發感通之時。
佛眼。即大圓鏡智普照無遺。
此為能觀。信等。即五根。
乃利鈍之機。是其所觀。
以五根中慧是了因。
信進念定四根為緣因。
則各有利鈍大小之不同也。
隨所應度者。由機感不同。
則示應有異。處處者。
指上百千萬億那由他阿僧祇國言。
自說名等。不出報化為體。
而名隨機變。則有不思議名。
年大小者。大即勝應。
小即劣應。此亦隨機示壽長短之不同也。
即完上中間二字。
亦即無生示生。乃完足我說燃燈佛等一句。
亦復現言等。是應以滅度而化者。
則非滅現滅。亦即完上又復言其入于涅槃也。
如是者。總明迹門佛事。
如水月空華。大#CB15673;云。
究實而論。無一物非如來身。
無一名非如來號。
無一剎那非如來出現時。
無一芥子處非如來寂滅也。
塵塵爾。剎剎爾。念念爾。
物物爾。豈以一身一名一時一地。
可限量哉。此顯過去時以秘密神通作此現耳。
orig::  ^766a22

又以種種方便說微妙法能令眾生發歡喜心。
commentary::  ^766b10

上言示生滅不同。
此明說小大不異。
種種方便。權也。說微妙法。
實也。以權說實。同歸真際。
見法無二也。然所說法。
各稱其性。故令歡喜。
此正完上方便分別四字。
由是知。前四字中。
攝盡權實二教。非尋常所謂分別也。 ^766b12

△二明現在益物。
分二。一明機感。
orig::  ^766b20

諸善男子如來見諸眾生樂於小法德薄垢重者。
commentary::  ^766b22

此節完上自從是來我常在此娑婆世界說法教化也。
見諸眾生者。即鏡智鑑機。
別指一類根鈍垢重者為言。
樂小法者。因德薄垢重。
無大乘想。所以但執近迹而不達遠本之秘密也。
德薄。緣了二善功用微劣。
垢重。見思未除也。
由善因微惑垢重。
不知遠本。只得為彼示生滅也。 ^766b24

△二明應化。分二。
一非生現生。又二。
一現生。
orig::  ^766b34

為是人說我少出家得阿耨多羅三藐三菩提。
commentary::  ^766b38

此申明今日隱勝現劣示八相成道。
欲令下劣之機方便附近也。
orig::  ^766b40

然我實成佛已來〔至〕令入佛道作如是說。
commentary::  ^766b44

此總結本迹中所有秘密神通。
作如此說也。前二句結示顯本。
後三句結示明迹。 ^766b46

△二利益。分二。一明形聲。
orig::  ^766b48

諸善男子如來所演經典〔至〕諸所言說皆實不虗。
commentary::  ^766c4

此明現生形聲益物也。
說即聲教。示即形規。
直指云。此廣明本事。
舉三事攝一切事。
每一事略以體用自他釋之。
說己身者。是對十地菩薩。
廣明法性身之本末也。
說他身者。即對二乘及六道眾生。
廣說應化二身之本末也。
又三身總名自身。
九界悉名他身。說者。
為發明所有之身因。
何所感也。示己身者。
是應地上示法性身也。
示他身者。是應九界示應化等身也。
又三身同示己身。
其餘隨機應變。皆示他身。
示己事者。如法華華嚴之壽量。
皆為己事。阿含方等般若。
皆名他事。末結皆實不虗者。
謂自他一如。體用一致。
若權若實。皆是化他之法。
俱不虗也。已上明如來事無礙法界。 ^766c6

△二釋不虗。又二。
一照理不虗。
orig::  ^766c28

所以者何如來如實知見〔至〕亦無在世及滅度者。
commentary::  ^766c32

此下總釋益物不虗。
今先釋形益不虗。
天台云。應身不離法身。
法身無形。亦無起滅。
眾生有起滅之機。
感於法身。如來願力應同起滅。
故約三界。以明所示不虗也。
直指云。此以根本智。
釋成三界如幻。以明所示三事皆夢中佛事。
總結歸於一真清淨之理無礙法界耳。 ^766c34

 #CB17479;三界之相一句為總。
則如來於諸相中。
皆以佛眼。如實知見。
無有錯謬。三界眾生。
有分段變易二種生死。
如來見知則無也。
二乘有退出之心。
有在世滅度之想。
如來見知則無也。
故楞嚴云。如來自住三摩地中。
見與見緣。并所想相。
如虗空華。本無所有。
orig::  ^766c44

非實非虗非如非異〔至〕如來明見無有錯謬。
commentary::  ^767a8

此以中道智。會歸三界。
非實非虗。直指云。
已上明所示三事。
皆是真常湛寂。總結歸真俗一如。
為理事無礙法界。 ^767a10

 #CB17479;如來既知三界聖凡生死涅槃總皆如幻。
是無有矣。應不必示生示滅。
說己說他。如上三事。
又何為而設耶。須知三界之相。
雖則非實。而又非虗。
六道眾生不達其非異。
而視之為異。二乘聲聞不識其非如。
而見之為如。既虗實同異之見不忘。
又不得不行施設也。
以如來智力觀之。
虗實之相不可得。
同異之相亦不可得。
原不似三界人之幻妄知見。
則如斯所有生死涅槃。
虗實同異。故如來明見皆無錯謬。
所以於無生示生。
非滅現滅。至于說己說他。
皆實不虗也。明見二字。
即根本智。該攝五眼。 ^767a14

△二稱機不虗。
orig::  ^767a34

以諸眾生有種種性〔至〕種種憶想分別故。
commentary::  ^767a36

上明二十五有之依土。
此明所依之有情也。
直指云。二十五有類類善惡。
根性不一。故有種種性。
依性發業不一。故有種種欲。
隨業所遷不一。故有種種行。
行復起業。業復起行。
故有種種憶想分別。
已上舉三相續前之二種。
orig::  ^767a38

欲令生諸善根〔至〕所作佛事未曾暫廢。
commentary::  ^767a48

此正對機施己他聲益。
欲令漸頓之機生種種善根。
故現若干己他身事也。
直指云。此明佛四智三身拔火宅眾生之苦。
使業果不相續也。
令者。即一大時教也。
生諸下。指九界總說。
以若干下。近則四十年來。
遠則應上文自是已來。
利生之智。如日旋空。
故曰未曾暫廢。已上明如來。
事事無礙法界。 ^767b2

 #CB17479;欲令生諸善根。
則九界人。各得其益。
而又以若干因緣譬喻言詞。
是方便極多。說種種法。
是法門亦廣。況又經塵點劫。
如此斆化。則無恠乎所成就涌出之眾甚多。
初非伽耶近迹可疑也。
如是者豈非師子奮迅之力耶。 ^767b12

△二非滅現滅。分二。
一本實不滅。
orig::  ^767b22

如是我成佛已來〔至〕壽命無量阿僧祇劫常住不滅。
commentary::  ^767b26

如是二字。指上利生佛事未曾暫廢。
以明長遠益物也。
謂我自成佛已來。
如此方便教化。隨其壽命。
則有無量阿僧祇。
常住于此娑婆。及十方無量諸國土中成就眾生。
又豈止今一娑婆之地涌眾耶。
一世界中所成就者。
汝等尚自難信。況無量國中所成就之菩薩數量。
汝等又豈能信哉。
orig::  ^767b28

諸善男子我本行菩薩道〔至〕今猶未盡復倍上數。
commentary::  ^767b40

此舉因況果。以明常住也。
因中修積壽量。至今不盡。
益知果壽之難盡也。
是非大勢威猛力耶。
天台云。佛自修圓因。
登初住時。已得常壽。
倍上無量阿僧祇劫之數。
況果壽耶。譬如作太子時。
祿已不盡。況登尊極祿用。
寧可盡乎。 ^767b42

△二現滅利益。分二。
一不滅眾生有損。
orig::  ^767c2

然今非實滅度〔至〕如來以是方便教化眾生。
commentary::  ^767c6

由上言因中所積壽量。
尚不可窮。今何便言滅度。
故云今非實滅。然所以唱言滅度者。
正為有一類當示涅槃而得度者。
作方便耳。此正為後醫父伏案。
orig::  ^767c8

所以者何若佛久住於世〔至〕入於憶想妄見網中。
commentary::  ^767c16

此申明方便唱滅之旨。
直指謂。佛若久住於世。
其界外薄德之人。
躭著化城。不種菩提善根。
界內五趣眾生。貧無福慧。
窮失衣珠。甘為六道下賤。
妄貪五欲火宅。展轉迷惑矣。
三因相續。曰憶想。
三緣相生。曰妄見。
由是因緣纏遶。故曰網中。
orig::  ^767c18

若見如來常在不滅〔至〕不能生難遭之想恭敬之心。
commentary::  ^767c28

前是如來鑒機。此是眾生起惑。
六道眾生。既為憶想妄見之所羅籠。
則于佛不生難遭想。
不起恭敬心。而返生厭怠憍恣。
實可憐也。憍恣。即見增惑。
厭怠。即生思惑。既不生難遭想。
則諦理不明。見不能斷也。
不生恭敬心。而道品何修。
思不能息也。佛不示滅。
則有損無益矣。 ^767c30

△二唱滅於物有益。
orig::  ^767c40

是故如來以方便說比丘當知諸佛出世難可值遇。
commentary::  ^767c42

謂佛難值者。欲眾生速發修心也。
由眾生樂著小法。
見思垢重。聞三身不滅。
則不修道。何能契證佛果。
orig::  ^767c44

所以者何諸薄德人〔至〕雖不實滅而言滅度。
commentary::  ^768a2

此釋明難遇之意。
謂何故言佛難值遇。
葢三乘五性之人。
業輕障淺者。或得見佛。
德薄垢重者。過無量劫。
不能遇佛。或見或不見。
此皆就應化身言也。
以此事故。我說佛難值遇。
一切眾生聞如是語。
先不生難遭想。今得生矣。
先懷憍慢。今戀慕矣。
先懷厭怠。今渴仰矣。
先不種善根。今得種矣。
此皆是如來方便示滅之所致也。
如是者。豈非師子奮迅之力耶。
明三世益物已竟。 ^768a4

△二總結不虗。
orig::  ^768a18

又善男子諸佛如來法皆如是為度眾生皆實不虗。
commentary::  ^768a20

此結上文。為下喻本。
謂示生示滅。非釋迦一佛創式。
乃十方三世一切諸佛度生方便之程法。
而皆實不虗也。知音云。
皆實不虗一句。近應品初誠諦聽之語。
遠照方便譬喻藥艸等諸品言無虗妄之文。
應知要有此節。始完方便品中諸佛開三顯一前權後實。
以至後三變土中多寶佛及分身諸佛之示生示滅。
皆實不虗也。 ^768a22

△二喻說。分二。一開譬。
又二。一良醫治子譬。
又三。一醫父遠行譬。
又二。一譬應化。
orig::  ^768a34

譬如良醫智慧聰達明鍊方藥善治眾病。
commentary::  ^768a40

此超譬上我以佛眼觀。
有能應之智也。良者善也。
天台云。喻佛內有三達五眼。
即是八術。妙得藥性。
外識一切眾生起病之根源也。
智慧者。即權實二智。
深知二諦也。聰達者。
五眼鑒機。頓漸不差也。
十二部教。文理甚深。
如明鍊方藥。依四悉檀。
徧治頓漸眾生煩惱之病。
如善治眾病也。 ^768a42

 #CB17479;梵語悉檀。
此云徧布施。是如來垂化之門也。
一世界悉檀。隨方異說。
令生歡喜益也。二為人悉檀。
生善益也。三對治悉檀。
破惡益也。四第一義悉檀。
入理益也。
orig::  ^768b4

其人多諸子息若十二十乃至百數。
commentary::  ^768b12

○若十是聲聞。二十即緣覺。
百數是菩薩。
 #CB17479;前火宅中。
以十喻菩薩。二十喻二乘。
百數喻五道。乃迹門中全居三界為言。
今本門所開顯者。
皆塵點劫事。故上言我常在此娑婆。
已至餘國教化。原為發明所成就甚多。
由薄德之人信之不及。
故說壽量長遠如是。
所以定將百數為菩薩也。
如天台明菩薩之子。
凡有三種。文繁不備。
廣如科註中明。 ^768b14

△二譬現滅。
orig::  ^768b26

以有事緣遠至餘國。
commentary::  ^768b30

○此譬過去應化中現滅也。
以此土機生。彼方緣熟。
此見應滅。彼見應生。
名遠至餘國。 ^768b32

△二還已復去譬。
分二。一譬機感。
orig::  ^768b34

諸子於後飲他毒藥藥發悶亂宛轉于地。
commentary::  ^768b38

○此下譬現在應化益物也。
今正譬上機應相關。
見諸德薄垢重眾生。
於佛滅後著邪師之法。
故云飲他毒藥。不知出世要道。
云悶亂。輪轉諸趣。
墮在三界。云宛轉于地。 ^768b40

△二譬應化。分二。
一譬非生現生。又二。
一譬形聲益物。
orig::  ^768b46

是時其父還來歸家〔至〕願見救療更賜壽命。
commentary::  ^768c2

眾生以三界為家。
如來垂慈現迹。處處示生。
故曰還來歸家。飲毒者。
貪嗔垢重也。失本心者。
謂失先所種三乘善根也。
不失者。或垢稍輕。
亦能隨分覺照也。
遙見者。眾生為見思障故。
不得親奉法身。曰遙見。
見聞佛出。皆生喜敬。
此明意業淨也。拜跪是身。
問訊是口。謂眾生遇佛。
雖未受化。而已得三業淨矣。
善安隱者。如來于法身地上。
示現受生。豈非安隱而歸。
我等下。申明眾生遇佛#CB05418;懇求救之辭。
願見救療。即求佛大悲以拔苦也。
更賜壽命。即求證法身。
是乞佛大慈而與樂也。
此節譬現形益物。
下節方明聲益。
orig::  ^768c4

父見子等苦惱如是〔至〕擣篩和合與子令服。
commentary::  ^768c26

○依諸經方者。即三世如來垂權之法也。
藥草。即諸教中所詮八萬法門。
色以譬戒。戒防身口事相顯彰故。
香以譬定。定具諸功德熏一切善法故。
味以譬慧。慧能具足種種法味故。
又色是般若。照一切法。
香是解脫。離一切臭。
味是法身。具一切理。
空觀如擣。假觀如篩。
中觀如合。將此法與一切眾生修行。
故名令服。擣〔刀上聲〕。
篩〔晒平聲〕。和〔音賀〕。
合〔音葛〕。
orig::  ^768c28

而作是言此大良藥〔至〕速除苦惱無復眾患。
commentary::  ^768c44

大良藥等。通喻諸佛所有頓漸聲教禪定解脫知見波羅蜜皆已具足。
眾生若能如法修行。
即頓超諸有。故曰速除苦惱。
苦惱既除。眾患永息。
即得如醫王善安隱歸矣。
眾患。即我法二執。
并一切根本煩惱。
及分段變易二生死苦。 ^768c46

△二譬利益不虗。
orig::  ^769a6

其諸子中不失心者〔至〕即便服之病盡除愈。
commentary::  ^769a8

惑淺障輕者。不失昔因聞經開解。
便得生死永盡。此由佛形聲所益。
喻如病愈。如今會身子等利根精進。
聞法得果。亦得授記。
將來成佛之類。是也。 ^769a10

△二譬非滅現滅。
分二。一不久應死譬。
orig::  ^769a14

餘失心者見其父來〔至〕好色香藥而謂不美。
commentary::  ^769a18

知音云。此喻鈍根懈怠者。
如五千退席人。初於序品。
未嘗不同眾禮讚。
及三請許說後。皆退席而去。
故先曰見其父來等。
後又曰然與其藥等。
所以下。謂先既同禮訊求治。
後不服藥者何也。
以入毒深。失心久故。
謂好藥而不美也。
orig::  ^769a20

父作是念此子可愍〔至〕當設方便令服此藥。
commentary::  ^769a30

此去皆喻諸佛唱入涅槃。
由秘密神通滅實不滅也。
父作是念等。知音云。
攝前餘失心者而言。
喻佛愍念薄德之人。
於佛起憍怠。為三毒所傷。
皆成顛倒也。雖見下。
發揮顛倒。見父求療。
業屬其顛。與藥不服。
猶為其倒。故佛不得不以滅度而為教化方便也。
此皆敘父所念。
orig::  ^769a32

即作是言汝等當知〔至〕遣使還告汝父已死。
commentary::  ^769a44

此正敘父言。天台云。
化期將竟。故云衰老。
死時已至者。當入涅槃也。
佛雖滅而經教存。
故云好藥。今留至他國者。
即此方現滅。他方現生也。
遣使者。四依菩薩語眾生云。
佛已滅度。但留此法。
我今宣說。汝當奉行。
知音云。如寶塔中。
以大音聲普告四眾。
誰能於此娑婆。廣說妙法華經。
今正是時。如來不久當入涅槃也。
好藥今留。如佛欲以此妙法付囑有在。 ^769a46

△二諸子惺悟譬。
orig::  ^769b12

是時諸子聞父背喪〔至〕即取服之毒病皆愈。
commentary::  ^769b14

此喻明子悟知非。
知音云。有六義。喻滅度化生之妙。
一聞父喪心憂。二念父在能救。
三惟孤露無恃。四因悲感有悟。
五知藥色香美味。
六服藥病盡得愈。
喻斯眾生聞如是語。
生難遭想。心懷戀慕。
渴仰于佛。便肯受持讀誦此經。
得開示悟入佛知見之善根也。 ^769b16

 #CB17479;一切眾生未聞正法時。
皆不覺有本生父母也。
今雖覺有。秪緣曠劫來違背已久。
似喪不存。思之不得。
覓之無由。故致心大憂惱。
然此憂惱。便是致悟之由。
作是念下。乃思喪考妣之情。
未得法身主宰曰孤。
未得慈悲覆被曰露。
失父曰無恃。失母曰無怙。
由是感慨情深。心遂惺悟。
既悟其心。便識其法。
心法雙明。所以諸惑永滅毒病皆愈也。 ^769b26

△三尋後還來譬。
orig::  ^769b40

其父聞子悉已得差尋便來歸咸使見之。
commentary::  ^769b42

既承教開解悟佛知見。
則親證法身常住不滅。
是尋便來歸意。妄盡真融。
物物全彰。父子情忘。
頭頭演妙。是咸使見之意。 ^769b44

△二治子實益譬。
orig::  ^769b48

諸善男子於意云何〔至〕虗妄罪不不也世尊。
commentary::  ^769c2

直指云。舉全喻召諸人詢其虗妄。
正為剖破迹門疑關。
直造本門實際。會眾被此一拶。
紛碎乾坤。故曰不也世尊。
謂法不虗傳。修者必證。
故無虗妄。開譬已竟。 ^769c4

△二合譬。
orig::  ^769c10

佛言我亦如是〔至〕亦無有能如法說我虗妄過者。
commentary::  ^769c12

喻既詳陳。合法可知。
故曰我亦如是也。
成佛已來無量等。
約法身秘密遠本。
結其不滅無有虗妄。
為眾生下。約應身神通近迹。
非滅現滅。結其不生亦無虗妄。
無有能說虗妄過者。
是總結益物不虗。
以完諸佛如來法皆如是一節。
葢彌勒疑云。如斯之事。
世所難信。又慮佛滅後。
諸新發意菩薩。聞此起破法因緣。
佛則重重校量。誠實不虗。
欲使聞者生決定信。
由信得益。所以後品如來為其分別功德也。 ^769c14

△二偈頌。分二。一頌法說。
又二。一頌三世益物。
又三。一頌過去成道久遠。
orig::  ^769c30

爾時世尊欲重宣此義而說偈言。 ^769c34

自我得佛來所經諸劫數無量百千萬億載阿僧祇。
commentary::  ^769c36

長行最初誡聽許說。
頌文則略。此但頌章初秘密一句。
正頌我實成佛已來無量無邊阿僧祇劫。
其塵點之喻。攝頌其中矣。
補註云。百生千。千生萬。
萬生億。億生兆。兆生京。
京生秭。秭生該。該壤生。
壤生溝。溝生#CB00589;。
#CB00589;生正。
正生載也。
orig::  ^769c38

常說法教化無數億眾生〔至〕常住此說法。
commentary::  ^769c48

前四句頌從本垂迹。
長行謂我常在此娑婆及餘國說法之文。
後四句頌方便示滅。
警悟眾生。而實真常湛寂。
身智如如。
orig::  ^770a2

我常住於此以諸神通力令顛倒眾生雖近而不見。
commentary::  ^770a8

此頌章初神通之力一句。
申明佛既常住不滅。
眾生何緣不見。葢眾生與佛。
本來無間。由法身本體神妙難思。
眾生由顛倒心。不能契證。
所謂終日行。而不自覺。
故云雖近不見也。 ^770a10

△二頌現在非生現生。
orig::  ^770a16

眾見我滅度廣供養舍利〔至〕俱出靈鷲山。
commentary::  ^770a20

因眾生不見與佛同體法身近而不滅。
但見應化佛身有滅。
故供舍利。懷戀慕。
質直意軟。唯願見佛。
而不惜身命。以是#CB05418;懇故。
感佛及僧俱出靈山。
有此近迹也。俱出靈山句。
更須活著。
orig::  ^770a22

我時語眾生常在此不滅〔至〕但謂我滅度。
commentary::  ^770a30

我時下二句。頌顯本。
以方便下二句。頌示迹。
雙結現生現滅。皆方便耳。
餘國下四句。頌此土緣滅彼土緣興。
又於餘百千萬億諸國說法也。
汝等不聞此此字。
即方便教也。眾生不識如來方便。
出彼沒此。便謂我滅度也。 ^770a32

△三頌未來應機不滅。
orig::  ^770a40

我見諸眾生沒在於苦惱〔至〕乃出為說法。
commentary::  ^770a42

天台云。此頌未來。
長行但寄常住不滅四字。
今頌廣演其文。 ^770a44

 #CB17479;然我所以示滅者。
因眾生沒於苦惱。
見佛常在。不生恭敬。
而返生憍恣。故不現身。
待其渴仰戀慕。因之又出生為說法矣。
此言現身不滅。下言現土不滅。
orig::  ^770a46

神通力如是於阿僧祇劫〔至〕散佛及大眾。
commentary::  ^770b6

此頌承上或出或沒。
或此或彼。皆佛神通之力有如是也。
其實法身住於阿僧祇劫。
亦不離此靈山及餘諸處。
益見法身徧一切處。
無在不在也。有言三災壞時。
世界俱壞。未審佛又在何處耶。
然劫壞之見。乃眾生見。
而我此土本來安隱。
此又見法性土真常不滅。
亦無存不存也。天人下。
明正報不滅。園林下。
明依報不滅。此皆出陳實報莊嚴之境。
此中亦有無量眾生。
遊戲快樂。非比同居之業報深沉者。
擊天皷。表佛無問自說也。
雨華散佛等。表佛說賢聖位次也。
常作眾樂。表法樂無盡也。
如此境界。皆是諸佛智慧神通。
發揮本門法性妙境。
亘古恒存。亦即拂上三變娑婆之權迹也。
orig::  ^770b8

我淨土不毀而眾見燒盡〔至〕不聞三寶名。
commentary::  ^770b32

淨土不毀一句。明理不變。
其所以變者。由諸眾生惡業因緣之所至也。
三寶常住世間。而眾生自不能聞。
豈他過哉。此頌長行薄德之人不種善根等。
orig::  ^770b34

諸有修功德柔和質直者〔至〕為說佛難值。
commentary::  ^770b40

此頌一類不失本心。
因聞法開解者。由久修功德柔和質直。
則成就四安樂行。
非罪業眾生不聞三寶者比。
故能見我真應之身。
聞我本迹之教。為此等眾故。
說壽無量也。若是久不見佛惡業眾生。
但只說佛難值。以或時二字。
是不定之詞。或時說壽命。
或時說佛難值。總皆對機之方便也。
此頌結長行如是我成佛已來甚大久遠等。
久乃見佛下。結頌或有見佛或不見等。
orig::  ^770b42

我智力如是慧光照無量壽命無數劫久修業所得。
commentary::  ^770c10

知音云。前云神通力。
今云智慧力。以神則示自他身事。
智則說自他身事。
以上頌法身壽量不淺。
壽命下。頌報應身壽量不滅。
長文所謂我本行菩薩道。
所成壽命。今猶未盡。
是也。故曰久修業所得。 ^770c12

 #CB17479;此四句。
總完許說中如來今欲顯發宣示諸佛智慧一節。
謂我向許汝等顯發宣示之智慧。
如上所說。而我智力本迹如是而已。
以慧光照無量。結自在神通力。
以壽命無量。結師子奮迅力。
久修所得。結大勢威猛力。
三皆言力者。由此能破惑除疑。
廢迹顯本。使聞者證品獲益。
唯此四句結盡全品。 ^770c18

△二頌皆實不虗。
orig::  ^770c30

汝等有智者勿於此生疑當斷令永盡佛語實不虗。
commentary::  ^770c34

此囑令極生實信。
謂汝彌勒等。既聞如上說壽長遠。
說法周徧。宜乎於此。
不疑其得道近而成就多也。
即有猶豫。當令永盡。
須知我如來所說。
不誑不妄也。 ^770c36

△二頌譬說。分二。
一頌開譬。
orig::  ^770c42

如醫善方便為治狂子故實在而言死無能說虗妄。
commentary::  ^770c44

此單頌喻意。以長行詳譬。
故頌略之。
△二頌合譬。
orig::  ^770c46

我亦為世父救諸苦患者〔至〕墮於惡道中。
commentary::  ^770c48

此單頌法合。我為世父兩句。
頌非生示生。為凡夫二句。
頌非滅現滅。以常見我四句。
釋明現滅之故。
orig::  ^771a2

我常知眾生行道不行道隨所應可度為說種種法。
commentary::  ^771a6

常知者。即以佛眼鑑機。
無不明了。隨所應可者。
即現隨類身。說隨類法。
此皆不得已。而施方便也。
orig::  ^771a8

每自作是意以何令眾生得入無上慧速成就佛身。
commentary::  ^771a12

此方述成度生本意。
可見說權實。明本迹。
無非要使一切眾生入無上慧。
證得本有如來無量壽而已。
正開近顯遠已竟。
other:: 
# 分別功德品第十七

orig::  ^771a14

分別功德品第十七
commentary::  ^771a20

品節云。此品來意。
由聞說壽長遠。已悟法身常住。
及見三變淨土。了三界唯心之境。
以此真信為因。可契如來常住真果。
依此持經。方為妙利。
況法身常住。世間淨土。
不離當處。故勉能作如是觀者。
是為深信解相。所以分別功德不可思議。
到此生滅情忘淨穢見泯。
妙悟已極方為真實持經。
故此品。天台判五種法師。
屬觀行位。是知持經。
意在妙悟。非文字也。
故能超越一切有為功德。
天台云。佛說壽量。
地湧過去弟子。靈山現在弟子。
得種種益。故言功德。
淺深不同。故為分別。
此文是本門第二授記段。
若據聞經功德。但屬餘殘。
今準當得菩提之言。
復同授記。法華論分此文。
有法力修行力二種。
法力者。由法而成。
故名為力。有五。一證。
謂六百八十萬億得無生忍。
乃至一生得菩提者。
是也。二信謂八世界微塵數發菩提心者是也。
三供養。謂是菩薩得大法利時。
於虗空中。雨天華等者。
是也。此三如今品。
四聞法。如隨喜品。
五讀誦持說。讀誦。
如法師功德品。持者。
追指法師安樂行勸持三品。
說者。如神力囑累二品。
皆屬法力。修行力者。
苦行如藥王品。教化如妙音品。
護難如觀音陀羅尼二品。
示功德如莊王品。
護法如普賢品。知音云。
此亦諸佛自在神通力所加庇也。
不然。何談壽量於少時。
而功德遍於大會。
豈不速成就哉。正照藥艸喻品。
如來無量無邊阿僧祗之功德也。 ^771a22

△二總授法身記。
分三。一經家總序。
orig::  ^771b20

爾時大會聞佛說壽命〔至〕阿僧祇眾生得大饒益。
commentary::  ^771b24

此總標獲益。曰大會者。
統舉九界也。是所益之機。
聞佛長遠壽量。是能益之法。
得大饒益。具如下釋。 ^771b26

△二如來分別。
orig::  ^771b30

於是世尊告彌勒菩薩〔至〕得無生法忍。
commentary::  ^771b32

佛召當機。正為分別。
如上聞經所證之功德也。
六百下。總牒上品所說之法。
無生忍者。天台云。
入圓教十住位。故華嚴經云。
初發心住。一發一切發。
得如來一身無量身。
清淨妙法身。湛然應一切。
即此義也。又華嚴疏云。
阿者。入無生義。無生之理。
統該萬法。菩薩得此無生。
達諸法空。斷一切障也。
orig::  ^771b34

復有千倍菩薩摩訶薩得聞持陀羅尼門。
commentary::  ^771b46

○聞持陀羅尼。入十行位。
大論明三陀羅尼。
一聞持陀羅尼。得此者。
一切語言諸法。耳所聞者皆不忘失。
即名聞持。二者分別知陀羅尼。
三者入音聲陀羅尼。
具見翻譯名義。 ^771b48

 #CB17479;千倍者。
多如上沙數。一千倍也。
聞持屬耳根。已上二種。
皆屬自覺。此去位愈增。
而數愈廣。故此二俱約沙計數。
orig::  ^771c6

復有一世界微塵數菩薩摩訶薩得樂說無礙辯才。
commentary::  ^771c12

○得樂說等。入十向位。
華嚴迴向品云。菩薩得決定辯才無盡藏。
演說一切佛平等法。
是也。 ^771c14

 #CB17479;此言一世界。
即小千世界。比上千倍沙數。
則又無量矣。此屬舌根利益。
orig::  ^771c16

復有一世界微塵數〔至〕得百千萬億無量旋陀羅尼。
commentary::  ^771c22

○旋陀羅入初地。
淨名疏云。旋者轉也。
謂旋轉分別。破塵沙惑。
顯出恒沙佛法也。 ^771c24

 #CB17479;此一世界。
即中千界。以初地證三平等理。
六根中。即意根功德。
由意能默容十方三世。
故曰得旋陀羅尼也。
orig::  ^771c26

復有三千大千世界微塵數菩薩〔至〕能轉不退法輪。
commentary::  ^771c32

○不退義見前。此入第二地。
 #CB17479;準下八生。
此應十生得菩提果。
已上敘數。從凡至聖。
自少增多。明增數。
次下又從中千至小千。
自多減少。明減數。
可見得果大者。眾復少矣。
orig::  ^771c34

復有二千中國土微塵數菩薩〔至〕能轉清淨法輪。
commentary::  ^771c42

○此入三地。數約二中千者。
一千須彌為小千。
千倍小千為中千。
千倍中千為大千。
今兩倍中千。是減數也。
清淨法輪者。前二地既已離垢。
今第三地能發真如妙光。
則所轉之法。皆清淨無染故。
orig::  ^771c44

復有小千國土〔至〕八生當得阿耨多羅三藐三菩提。
commentary::  ^772a4

○八生入四地。七生入五地。
六生入六地。五生入七地。 ^772a6

 #CB17479;此約位約數。
文不次第配說者。
或當時得功德者。
不合其位數有之。
又佛語巧妙。舉一隅而三隅在也。
亦或譯人省文。見其錯綜也。
orig::  ^772a8

復有四四天下〔至〕四生當得阿耨多羅三藐三菩提。
commentary::  ^772a14

此有四箇四天下之塵眾。
入八地矣。
orig::  ^772a16

復有三四天下〔至〕三生當得阿耨多羅三藐三菩提。
commentary::  ^772a18

此有三箇四天下塵眾。
入九地。望妙覺。只三生矣。
orig::  ^772a20

復有二四天下〔至〕二生當得阿耨多羅三藐三菩提。
commentary::  ^772a22

登十地者。有兩箇四天下塵眾。
望妙覺。只二生矣。
orig::  ^772a24

復有一四天下〔至〕一生當得阿耨多羅三藐三菩提。
commentary::  ^772a26

○一生入等覺金剛心。
自初住至等覺。位位各破一品無明。
總四十一品。更破一品微細無明。
入妙覺位。然本門得道數倍眾經。
非但數多。又兼熏修日久。
緣本垂迹。處處開引。
中間相值。數數成熟。
今世調伏。會歸法華也。
自法華已後。有得道者。
如捃拾耳。捃拾者。
謂如田家收拾餘穗也。
orig::  ^772a28

復有八世界微塵數眾生〔至〕三藐三菩提心。
commentary::  ^772a40

此中舉數。以八世界之塵。
則倍上數多矣。眾生但指六根清淨位人。
聞佛說壽。即發正等覺心。
則真因已植。為未來成佛之人。
可謂慧#CB08504;相繼。
而無盡也。 ^772a42

△三時眾供養。
orig::  ^772a48

佛說是諸菩薩摩訶薩〔至〕歌無量頌讚歎諸佛。
commentary::  ^772b2

○時眾聞深遠法。
得大饒益。欲報佛恩。
而設供養。亦是寄事。
以表領解。上迹門開權顯實。
菩薩所有悟入。而未見設供。
由大事未畢。今本門開顯。
大事既彰。彌勒總申領解。
故以供養表之也。 ^772b4

 #CB17479;此段亦經家敘置。
于得大法利時下。
宜有彼諸菩薩一句。
或省文也。佛既分別諸功德已。
而諸菩薩即陳供。
標喜見得法喜充滿也。
頌中又明釋梵如恒沙無數佛土來。
以散供三佛及諸菩薩。
是表本門事畢。以因徹果。
圓解已證。即前恒沙眾生得無生法忍之瑞也。
又雨旃檀等香。表體具十無盡藏戒香。
即千倍菩薩。得聞持陀羅尼之瑞也。
天鼓自鳴而妙聲深遠。
表具四辯。即一世界塵數菩薩。
得樂說無礙辯才之瑞也。
又雨千種天衣。表具忍德。
即是菩薩得旋陀羅尼之瑞也。
垂瓔珞。表法身體具萬德。
即是菩薩轉不退清淨法輪之瑞也。
徧九方者。以下方攝於本會。
表普利九界也。寶爐香徧周至大會。
表十地菩薩智德普熏也。
幡葢次第至於梵天。
表十地福德普覆。
是十生得菩提之瑞也。
妙音讚佛。則與佛共處。
是等覺隣於極果之瑞也。
如此者皆由如來分別所有功德。
至此顯彰。故一時出現。 ^772b10

△三明當機領解。
分三。一頌時眾領解。
orig::  ^772b44

爾時彌勒菩薩從座而起〔至〕合掌向佛而說偈言。 ^772b46

佛說希有法昔所未曾聞〔至〕歡喜充徧身。
commentary::  ^772b48

如來分別於先。彌勒詳頌於後。
師資道合。真異體同情矣。
然彌勒既受位。於將來即已成佛。
是知彌勒頌。即佛頌也。
初二句。頌顯本門大事。
乃希有法。世尊下二句。
頌諸佛自在神通三種力也。
無數下。總頌佛子得益之多。
而歡喜無量也。 ^772c2

△二頌如來分別。
orig::  ^772c10

或住不退地或得陀羅尼〔至〕如虗空無邊。
commentary::  ^772c14

前八行頌所分別之功德。
一如前釋。後四句結利益無窮。
葢彌勒領解既深。
知其利益不可思議。
因此重舉。令滯迹懷疑者。
了然無礙。益知彌勒現迹大有關鍵。 ^772c16

△三頌會眾供養。
orig::  ^772c22

雨天曼陀羅摩訶曼陀羅〔至〕以助無上心。
commentary::  ^772c24

此頌時會供養。皆瑞應也。
又頌明有無數釋梵諸天。
各持妙華。從無數佛土外來者。
為慶法而至也。所散香華有如瑞雪。
而繽紛有如眾鳥而搖逸。
是皆不思議瑞也。
餘則如文可解。末四句結成前瑞。
謂如上許多瑞應不可思議者。
由佛名聞十方故。
至諸天遠到。所以華雨無量也。
又見所饒益之眾。
皆不思議。所以燒香散華持葢興讚等種種事業。
皆不可思議。無非助發實相。
使見聞咸益也。故曰以助無上心。
本門正宗分竟。繽〔品平聲〕。 ^772c26

△三本門流通。共十一品半經。
 #CB17479;問。
諸經流通未有如此之多。
迹門已有五品。而本門又置十一品半。
共一十七品半矣。
而序正返少於流通。
其故何哉。答。諸佛如來。
本為一大事因緣出現於世。
開示悟入佛之知見。
眾生不明此者。由法未流通故。
使知見不開。無明壅塞。
此回如來出世。費盡周旋于四十年中。
方便引接。至今會始得一切人天明證此事。
故即各授將來成佛之記。
便是此回功成事就。
所以廣說流通者。
一則欲新記人圓成因中大行二利兼修。
再則使未來眾生先投大種。
至再覩如來發明大事。
庶幾引起不難矣。
流通廣意。其在斯乎。
但按經文勢。本門正宗。
當在如來現神力後。
于時十方世界通達無礙如一佛土處止。
其意方完。然此去三品半經。
不過明其弘經功德利己利人之實證。
信毀罪福。其應騐如此。
功德既明。罪福既騐。
然後廣現神力。慶己慶人。
而正說之能事始畢。
方可付囑流通也。
其間意思儘多。臨文始釋。
今為不廢古置。就此流通。
分為兩段。 ^772c44

△一從此至不輕品三品半。
明弘經功德深重以勸流通。
功德深重者。即後四信五品之功德也。
分三。一此去至隨喜品。
明因中功德以勸流通。
分二。一現在四信。
分四。一一念信解。
又二。一長行。又三。
一舉示其人。
orig::  ^773a30

爾時佛告彌勒菩薩〔至〕所得功德無有限量。
commentary::  ^773a40

天台云。此去至當知。
是為深信解相。明現在四信。
四信者。一一念信解。
未能演說。二略解言趣。
三廣為他說。四深信觀成。
直指云。一念信解者。
舉前十二眾之遺流。
以明佛種三世相繼也。
因是未來世諸佛。
故召彌勒委付。此中全重能生一念信解。
信必兼解者。解若不明。
信是彷彿。不可入道。
故前列十二功德。
以信收後。此又補出一解字。
而云一念者。謂初聞如來壽量境界。
心中豁然頓開。如千年暗室。
一燈朗照。全暗盡消。
葢千里之程。歸在一步。
剎那三世。理不誣也。
故云所得功德無有限量。
向下是較量功德。 ^773a42

△二總明功德。
orig::  ^773b14

若有善男子善女人〔至〕乃至算數譬喻所不能知。
commentary::  ^773b16

此以深淺相較。以見事不勝理也。
上言一念信解。葢能信則遠本確有可據。
能解則遠本了然洞徹。
是一念中。已得法身之理矣。
彼行五度者。行非不廣。
歷八十萬億等。時非不長。
以至廣之行行於至長之時。
而不及一念信解。
由彼尚屬力求事迹。
此則豁然理源也。
須知此一念即無念。
般若與一念無二故。
所以除也。 ^773b18

△三明位不退。
orig::  ^773b30

若善男子善女人〔至〕三菩提退者無有是處。
commentary::  ^773b32

有如是真信解生者。
於菩提決不退轉。
妙樂云。七信名位不退。
八信已去為行不退。
大品明別教菩薩退位有魔。
不退無魔。圓教初心魔不得便。
況不退位耶。 ^773b34

△二偈頌。分三。一格量多少。
orig::  ^773b40

爾時世尊欲重宣此義而說偈言。 ^773b42

若人求佛慧於八十萬億〔至〕以回向佛道。
commentary::  ^773b44

前四句。總頌於多劫中行五度也。
次十二句。分頌施度。
彼以種種微妙。供養三寶。
歷八十萬億等劫。
而不少衰。布施亦云極矣。
而況志非小果。回向佛道乎。
回向佛道。應上發菩提心一句。
orig::  ^773b46

若復持禁戒清淨無缺漏〔至〕如是亦能忍。
commentary::  ^773c6

此分頌戒忍二度。
戒。則求無上。為諸佛所歎。
是何等戒行。忍。則惡類咸恣。
而增慢俱釋。又是何等忍力。
非勤求佛慧者。不能如此。
orig::  ^773c8

若復勤精進志念常堅固〔至〕盡諸禪定際。
commentary::  ^773c14

此分頌進禪二度。
精進志念。歷無量億劫。
而無一息之懈。可謂堅固極矣。
禪。則坐臥經行歷八十億萬劫。
而心不少亂。可謂盡禪之邊際矣。
要皆是勤求佛慧。
非志趨小果者比禪度。
前四句。明修禪之法。
以空閑處行坐為緣。
除睡攝心為因。中四句。
明由此因緣。而得禪定。
故安住多劫。其心不亂。
後四句。明由定心生福。
由福發願。由願求道。
得一切智。而盡定之邊際也。
orig::  ^773c16

是人於百千萬億劫數中行此諸功德如上之所說。
commentary::  ^773c32

此四句結上五度功德。
如此者其功德可謂廣矣。
以此殊勝功德。起下較量之意。 ^773c34

△二追頌人相。
orig::  ^773c36

有善男女等聞我說壽命〔至〕其福為如此。
commentary::  ^773c38

此正頌行此五度功德。
百千萬億。不及一念之信解也。
然不但一念信解功德非算喻能知。
即須臾間絕疑悔。
而發深心。其獲福亦與一念信解者等。
總見事理之不相侔也。
須臾比一念。為極少之時。
其福亦如此者。在悉無深心四字上。
喫緊無諸疑悔者。
始得深心信解。所以須臾信而福超諸度也。
疑悔解見譬喻品。 ^773c40

△三行位不退。
orig::  ^774a4

其有諸菩薩無量劫行道〔至〕說壽亦如是。
commentary::  ^774a6

此頌得信受之機也。
發大心者。多劫行道。
是信根已立。則能信能受。
即此信受之因。自能立深願。
於未來世。如佛得長壽以度生。
如佛坐道場以無畏說法。
如佛為一切天人所敬。
亦如佛說無量壽也。
orig::  ^774a8

若有深心者清淨而質直〔至〕於此無有疑。
commentary::  ^774a16

深心即具慈悲。淨心即具智慧。
直心則眾行具足。
此三心為萬行之本。
加以多聞總持。故於佛語若權若實。
無不隨義能解也。
如是之人。於此壽量。
決不生疑。 ^774a18

△二略解言趣。
orig::  ^774a24

又阿逸多若有聞佛壽命〔至〕能起如來無上之慧。
commentary::  ^774a26

此第二信其所有功德。
勝前一念信解者也。
天台云。前但言信解。
未能敷說。說涉名數。
須善方言。今此具足。
故言解其言趣。即是為他解說。
以說力故。能起自他無上之慧也。 ^774a28

△三廣為他說。
orig::  ^774a34

何況廣聞是經〔至〕能生一切種智。
commentary::  ^774a36

此第三信其功德。
又勝略解言趣者也。
天台謂。廣聞廣解。
廣為他說。廣修供養。
供養外資。令內智疾入。
故能生一切種智也。 ^774a38

△四深信觀成。
orig::  ^774a42

阿逸多若善男子〔至〕當知是為深信解相。
commentary::  ^774a44

此第四信其功德增勝可知。
天台謂。具上三信。
加修觀行。入禪用慧。
想成相現。能見有餘實報兩土相貌。
見佛與僧在耆山者。
方便土相也。見娑婆等。
實報土相也。初二信是聞慧位。
廣聞廣說。是思慧位。
觀行想成。是修慧位。
自淺至深。成六根清淨十信位也。
現在四信已竟。 ^774a46

△二滅後五品。分二。
一列五品格量四品功德。
五品者。即隨喜。持誦。
勸持。兼六度。正六度之五也。
四品功德者。以初品功德。
在後功德品中挍量。
故此但言四耳。文分二。
一長行。又五。 ^774b8

△一直起隨喜心。
orig::  ^774b16

又復如來滅後〔至〕當知已為深信解相。
commentary::  ^774b18

天台云。此下明如來滅後有五品人。
前二自利。後三化他。
若作法師名者。在三不在五也。 ^774b20

 #CB17479;如來滅後。
則現前無佛。唯法是依。
聞經而不毀訾。即具深信。
起隨喜。即是解生。
既得深信解生。則其功德。
與親見佛親聞法等也。 ^774b22

△二加自持讀誦。
orig::  ^774b28

何況讀誦受持之者〔至〕千萬億劫作是供養已。
commentary::  ^774b30

此格量第二品功德也。
天台云。慮恐初心之人。
世緣紛動。妨修正業。
但專誦持此經。則為頂戴如來。
乃至供養眾僧。何也。
葢此經即是演說如來法身。
若專讀誦。則為頂戴。
經文是能詮。如塔能盛。
故不須起事塔。實相是所詮。
即法身舍利。故不須安生身舍利。
經中已有第一義僧。
故不須供養相從僧也。
捨事存理。所益弘多。
相從僧者。謂從佛有法。
從法有僧也。 ^774b32

△三兼勸他持誦。
orig::  ^774b46

阿逸多若我滅後〔至〕及造僧坊供養眾僧。
commentary::  ^774b48

前但自利。此兼利他。
此中校量。以理從事。
理到則事到。意非棄事從理。
葢行人力淺。不能兼行。
故如來但謂我滅度後。
有如是受持等。自他俱利者。
即為起立僧坊。以至供養眾僧無異。
此所以堅其決定受持也。
多羅。亦名貝多。此翻岸形。
如此方椶樹。直而且高。
極高長八九十尺。
果熟赤色。大如石榴。
人取食之。又有云。
一多羅樹。高七仞。
七尺一仞。則高四十九尺。
西域記云。南印建那補羅國北。
不遠有多羅林。三十餘里。
其葉長廣。其色光潤。
諸國書寫。莫不採用。
補註云。八者表八正道。
園林表總持。浴池表八解脫。
大涅槃為禪定窟。
柔和忍辱以為衣服。
法喜禪悅以為飲食。 ^774c2

△四兼行六度行。
orig::  ^774c24

況復有人能持是經〔至〕忍辱精進一心智慧。
commentary::  ^774c26

妙玄云。上但觀理。
未遑涉事。今正觀稍明。
即旁利物。能以少施。
與虗空法界等。使一切法趣檀。
檀為法界。餘五度亦然。
事相雖少。運懷甚大。
此則理觀為正。事行為旁。
故云兼行六度。是為第四品。
知音云。經雖理勝。
持經者不嫌理事兼行。
則功德為猶勝。故又喻如虗空之無邊無量。
疾至一切智也。應知此校。
上節五度除智。此不除也。
orig::  ^774c28

其德最勝無量無邊〔至〕疾至一切種智。
commentary::  ^774c42

前但涉理。此則事理俱備。
故致功德如虗空之無邊也。
不唯功德無邊。而能使行人疾至一切種智。
其最勝可悉領矣。
此格量第四品功德。
其殊勝可知。 ^774c44

△五正行六度行。
orig::  ^775a2

若人讀誦受持是經〔至〕利根智慧善答問難。
commentary::  ^775a4

妙玄云。至五品圓觀稍熟。
理事欲融。涉事不妨理。
在理不隔事。故具行六度。
若布施時。無二邊取著。
十法界依正。一捨一切捨。
財身及命無畏等施。
若持戒時。信重譏嫌。
等無差別。五部重輕。
無所觸犯。若行忍時。
生法寂滅等忍。荷負安耐。
若行精進。身心俱淨。
無間無退。若行禪時。
遊入諸禪。靜散無妨。
若修慧時。權實二智。
究了通達。乃至世智治生產業。
皆與實相不相違背。
具足解釋佛之知見。
而於正觀。如火益薪。
故云正行六度。 ^775a6

○六度中不舉布施者。
為他解說。即是法施義已兼也。
五品中。前三品是聞慧位。
兼行六度。是思慧位。
正行六度。是修慧位。
都是十信前耳。或云。
初隨喜品。是入信心位。
分一品為兩心。五品即十信心。
是鐵輪六根清淨位也。 ^775a22

○妙樂問。何故現在唯四信。
滅後立五品。答。其義既齊。
四五無別。但是滅後。
加讀誦為第一品耳。
orig::  ^775a32

阿逸多若我滅後〔至〕皆應供養如佛之塔。
commentary::  ^775a38

此格量第五品功德也。
已趣道場者。行處也。
三菩提者。近處也。
持經自利。兼復利人。
其功德已自殊勝。
如虗空之無邊矣。
兼復廣行六度。事理雙修。
則是近菩提坐道樹。
理固然也。於行坐處起塔。
為天人所敬。事亦宜然也。
所謂簡則全簡。收則全收。
一切具善根。廣饒益眾生。
於斯見矣。 ^775a40

△二偈頌。分四。一頌第二品。
orig::  ^775b2

爾時世尊欲重宣此義而說偈言。 ^775b6

若我滅度後能奉持此經〔至〕具足諸供養。
commentary::  ^775b8

此頌明第二品。能誦持者。
即為起塔。以諸供養。
經無量劫也。何故。
顯悟法身壽量廣大長遠。
故不須事相供養也。
表剎即塔尖。 ^775b10

△二頌第三品。
orig::  ^775b14

若能持此經則如佛現在〔至〕種種皆嚴好。
commentary::  ^775b16

此頌明第三品。兼行利他。
則為起塔供養我及眾僧也。
翻譯名義云。栴檀。
義翻與藥。慈恩傳云。
樹類白楊。其質涼冷。
蛇多附之。華嚴經云。
摩羅耶山。出栴檀香。
名曰牛頭。若以塗身。
設入火坑。火不能燒。
又云。修羅戰時。為刀傷。
以此塗之即愈。有云。
山峯似牛頭。故以為名。 ^775b18

△三頌第四品。
orig::  ^775b28

若有信解心受持讀誦書〔至〕不嗔不惡口。
commentary::  ^775b30

此頌第四品。兼行六度。
疾得種智也。須曼。
具云須曼那。又云蘇摩羅。
此云善攝意。其華色黃白。
而極香。樹不至大。
高三四尺。下垂如葢。
薝蔔。亦云瞻愽迦。
此云黃華。華小而香。
阿提目多伽者。妙樂云。
此云龍#CB02549;華。
又云善思夷華。草形大如#CB15444;。
赤華青葉。子堪為油。
亦堪為香。然以此供養。
其福已如虗空。況兼六度。
則福不可量也。此不言精進者。
於諸度不怠是也。
不言智慧者。不嗔不惡口是也。 ^775b32

△四頌第五品。
orig::  ^775b46

恭敬於塔廟謙下諸比丘〔至〕經行及坐臥。
commentary::  ^775c2

前八句頌廣行六度。
次明是人一切眾生皆當恭敬也。
生心如佛者。天台云。
此第五品。初依之人。
即號如來故也。不久詣道樹者。
其位已在十信鐵輪。
不久得入初住銅輪。
能八相作佛也。五品與四品齊同。
是修慧位。若論入位。
總為六根清淨位也。
而有現未佛世滅後之異。 ^775c4

 #CB17479;此地者。
即實相真境。乃一切如來受用之場。
今佛子既得事理圓融。
自他并利。廣六度而契真如。
則同佛受用。故行住坐臥。
皆在厥中矣。列五品格量四品功德已竟。
other:: 
# 隨喜功德品第十八

orig::  ^775c14

隨喜功德品第十八
commentary::  ^775c22

品節云。此品來意。
由前分別持經功德已為殊勝。
然由未盡其益。今以一念隨喜之功。
超過八十年中。廣以七寶資生。
布施四百萬億阿僧祇世界六趣眾生。
又令各得四果之福。
不如最後人一念隨喜者。
正欲顯此說殊勝之益。
以堅二乘願樂之心也。
天台云。隨喜者。隨順事理。
無二無別。喜是慶己慶人。
聞深奧法。順理有實功德。
順事有權功德。慶己有智慧。
慶人有慈悲。權實智斷。
合而說之。故曰隨喜功德直指云前品是親聞佛說壽量所獲功德。
此是佛滅後。於流通會中。
暫聞是法。一念惺悟。
而心生歡喜。即獲殊勝功德。
故名隨喜功德。約義有四。
一隨順于人喜生敬。
二隨順于法喜生信。
三隨順于理喜生解。
四隨順于事喜生行。
一念之間。人法兼收。
理事圓融。故其功德難量。
廣如行願品釋。 ^775c24

 #CB17479;前品于五位中。
唯初隨喜品文。但標人相。
未有校量。故彌勒乘機扣佛。
廣校初品。方知後四品功德。
益見其不可思議也。 ^776a4

△二本品格量初位功德。
分二。一問。
orig::  ^776a8

爾時彌勒菩薩摩訶薩〔至〕得幾所福而說偈言。 ^776a12

世尊滅度後其有聞是經若能隨喜者為得幾所福。
commentary::  ^776a14

前諸品已經校量。
而如來于初品。不盡情發揮者。
其意待彌勒問及而發也。
今彌勒所問者。正初品人。
然隨喜眾生。皆是未來成佛之人。
為彌勒當所授記。
故此特問。且亦為現在持經者。
#CB15081;進深心耳。 ^776a16

△二答。分二。一長行。
又二。一答內心隨喜人。
又四。一展轉相教。
orig::  ^776a24

爾時佛告彌勒菩薩〔至〕聞是經隨喜已。
commentary::  ^776a28

此舉能聞之人。先標出四眾。
次汎指一切長幼也。
餘智者。直指云。是別指一種利根。
出如來滅度之後。
如此諸人。親于法師座下。
聞此經典。豁爾神會。
意有所得。故曰隨喜已。
orig::  ^776a30

從法會出至於餘處〔至〕善友知識隨力演說。
commentary::  ^776a38

此明能隨喜者。自於此經。
有所領解。出至餘處。
將所聞經。隨力為人而演說也。
餘處者。即隨所到處。
乃僧坊城邑等處也。
如所聞者。是不增他說。
不減己聞也。隨力演說者。
乃稱己所聞。隨力多寡。
為彼說也。城即眾民聚處。
黃帝時始築。以盛民也。
邑即都邑。四縣為都。
四井為邑。陌乃田間路。
南北為阡。東西為陌。
聚落田里等。皆是為四眾隨力演說之地。
此是第一層轉教人也。
orig::  ^776a40

是諸人等聞已隨喜〔至〕亦隨喜轉教。
commentary::  ^776b8

諸人。即上父母宗親。
聞已者。即聞隨力演說之少法。
而亦能發隨喜心。
轉教他人也。此是第二層轉教人。
餘人。即第三層轉教也。
orig::  ^776b10

如是展轉至第五十。
commentary::  ^776b16

如是指前。展轉起後。
次第將前人隨力演說者。
遞相傳諭。已至第五十人。
今但將最後第五十人一念隨喜之心所得功德。
而校量之。 ^776b18

△二立格量木。
orig::  ^776b22

阿逸多其第五十〔至〕如是等在眾生數者。
commentary::  ^776b24

先舉極多世界。次舉十類眾生。
一一世界。各具十類。
則眾生數不可量也。
六趣眾生。是總舉。
梵語補特伽那。此云數取趣。
即數數于諸趣中受生也。
又眾法相生。故名眾生。
眾法者。即五陰六根。
結成色心二種故。
卵生。即魚鳥龜蛇等。
胎生。即人畜龍仙等。
濕生。即含蠢蠕動等。
化生。即轉蛻飛行等。
有形。即休咎精明等。
無形。即空散銷沉等。
有想。即神鬼精靈等。
無想。即精神化為土木金石等。
非有想者。如蒲盧蟲。
原無蜂想。因蜾蠃負之。
而成蜂也。非無想者。
如土梟之類。子成而母遭其食。
如是相生。則又非無想也。
無足等。攝盡無餘也。
如是等收上。是總結所當化者之眾生有如是之廣。
次舉能施之人。
orig::  ^776b26

有人求福隨其所欲〔至〕我當以佛法而訓導之。
commentary::  ^776c4

此標所施之物。盡此十類眾生。
每一眾生。各與七寶。
滿一南洲。又各施象馬車乘并七寶宮殿等。
滿八十年。一一眾生。
亦復如是。而作是念下。
起法施之由。
orig::  ^776c6

即集此眾生宣布法化〔至〕皆得自在具八解脫。
commentary::  ^776c14

即集者。是總召集四百萬億諸國十類眾生也。
宣布者。即以四諦法輪開示教化。
咸得悟入。故一時盡證四果。
斷界內生死。證界外涅槃也。
須陀洹。即初果。此云預流。
斯陀含。即二果。此云一來。
阿那含。即三果。此云不來。
阿羅漢。即四果。義現序品。
盡諸漏。即離苦也。
得自在。即得樂也。 ^776c16

△三問答明功。
orig::  ^776c26

於汝意云何是大施主〔至〕何況令得阿羅漢果。
commentary::  ^776c28

當機因聞所立格量。
以無量財。施無量世界中所有無量眾生。
而意中領會財施境界已不可量。
財施功德尚不可量。
法施功德豈能量乎。 ^776c30

△四正與格量。
orig::  ^776c34

佛告彌勒我今分明語汝〔至〕算數譬喻所不能知。
commentary::  ^776c38

此以法較。必不可量也。
且如上施主。財施不可校。
則固是矣。至于無限人證羅漢果。
得深定具解脫。而不及初心人聞一偈。
況秪能隨喜者。如是算數譬喻。
不及一分。似乎太過非也。
要知無量人證四果。
總屬權法。是不了義。
今一念隨喜此經一偈。
植大乘因。決定成佛。
此正權實不可及也。
譬如貧人執天子一字。
其貴重即時已勝群臣。
其所貴者。非在於人。
而貴在於一字也。
今經校量。亦復如是。
orig::  ^776c40

阿逸多如是第五十人〔至〕阿僧祇不可得比。
commentary::  ^777a8

前以外校內。此以內校內。
謂最後人展轉傳說。
其言最少。而所得功德尚不可量。
又況最初于法會中。
聞一句而能隨喜者。
其功德豈易量哉。 ^777a10

△二明外來聽法人。
分四。一自往。
orig::  ^777a14

又阿逸多若人為是經故〔至〕珍寶輦輿及乘天宮。
commentary::  ^777a18

若人者。即四眾及有智人。
為是經故。則見其信。
往詣僧坊。則見其誠。
若坐若立。則見其恭謹。
非泛常遊玩造次不修者比。
須臾聽。雖歷時未久。
而道種已投。此得其真因。
轉身者。即隔陰易生也。
得上妙車乘。報行詣之功也。
珍寶輦輿。報立聽之功也。
乘天宮殿。報入僧坊之功也。
三者皆由一念誠信。
聽此妙法為因。兼修十善為緣。 ^777a20

△二分座。
orig::  ^777a32

若復有人於講法處坐〔至〕若轉輪聖王所坐之處。
commentary::  ^777a34

上科自為。此兼勸他。
能分座。有濟人之德。
故轉身得處王座。
以徧濟臣民也。 ^777a36

△三勸他。
orig::  ^777a38

阿逸多若復有人〔至〕亦不黧黑無諸可惡。
commentary::  ^777a40

語人勸聽。則利人之心切矣。
故利倍廣。而報倍勝。
陀羅尼。乃十地位中菩薩既得。
與十地位人。共生一處。
受報不輕。當知亦具六根功德。
利根等屬意。不瘖瘂屬舌。
後文鼻修直。即鼻根。
見佛聞法。屬眼耳。
餘皆身根。此中單明口報。
有音不清曰瘖。一向絕音曰瘂。
今由稱名勸聽故。
報千萬生不瘖瘂也。
自能聽受。即納妙蓮華於口。
故口無臭。此約聲嗅。
論功德也。舌常下。
約色相言。垢黑疎黃缺落。
皆齒病也。差即向外。
曲即向內。今由稱經勸聽。
于百千生。齒無如是諸病。
此口內相也。唇不下垂等。
皆口外之相。下垂即長。
褰縮則短。麤澁形不堪見。
瘡胗氣不堪聞。缺壞則露。
咼斜則歪。厚大明其蠢。
黧黑言其滯。今既稱經勸聽。
皆無此病也。口舌俱如此清淨。
故曰無諸可惡也。
胗〔音軫〕。咼〔快平聲〕。
褰〔音牽〕。
orig::  ^777a42

鼻不匾#CB00632;亦不曲戾
〔至〕見佛聞法信受教誨。
commentary::  ^777b24

勸人本屬身口。前廣明口報。
此兼舉身根。而眼耳意三根。
攝在見佛聞法信受教誨中。
是知發稱勸聽之心。
於須臾頃。而感六根清淨于百千生。
善哉妙法。真不可思議者也。
匾〔音貶〕。#CB00632;〔音梯〕。
音〔音哇〕。 ^777b26

△四具聽。
orig::  ^777b32

阿逸多汝且觀是〔至〕為人分別如說修行。
commentary::  ^777b36

舉其旁贊者之功德。
校量正持說者。則功德益難思議矣。
故曰何況一心聽說等。
知音云。此句伏下品談法師功德之案。 ^777b38

△二偈頌。分二。一頌內心隨喜人。
分三。一頌五十人。
orig::  ^777b42

爾時世尊欲重宣此義而說偈言。 ^777b46

若人於法會得聞是經典〔至〕於第五十。
commentary::  ^777b48

此頌次第轉教。至第五十人。
前但言聞經。而頌云乃至一偈。
故知前隨力演說者。
不過三偈五偈乃至一偈而已。
要知謂聞是經隨喜已。
則隨喜二字。最有得力受用。
如不然。豈能廣益。 ^777c2

△二頌格量本。
orig::  ^777c8

最後人獲福今當分別之〔至〕三明八解脫。
commentary::  ^777c10

長文但云宣布法化。
示教利喜。此明世皆不牢。
如水沫。如泡#CB08504;。
正使勿貪世樂。而味法樂。
是說四諦方便。使之證有餘涅槃也。
如謂是身無常無堅速朽之法。
是身如聚沫不可撮摩。
是身如泡不得久立。
是身如#CB08504;從渴愛生等也。 ^777c12

△三頌正格量。
orig::  ^777c20

最後第五十聞一偈隨喜〔至〕初聞隨喜者。
commentary::  ^777c22

此頌較量。從最後自遠況近。
乃至最初。展轉殊勝。
可知。 ^777c24

△二頌外聽法。分四。
一頌勸聽經。
orig::  ^777c26

若有勸一人將引聽法華〔至〕常從其口出。
commentary::  ^777c28

此頌勸聽功德。前但言可共往聽此言是經深妙萬劫難遇。
則見切聽之心。戀慕之極。
既能懷慕。是經久而得。
優曇華香從其口出。
理亦然矣。 ^777c30

△二追頌自在。
orig::  ^777c34

若故詣僧坊欲聽法華經〔至〕及乘天宮殿。
commentary::  ^777c38

此追頌自往聽法。
言須臾歡喜。即一念信解。
已乘大乘。入如來室。
故感報如是也。 ^777c40

△三頌分座聽。
orig::  ^777c42

若於講法處勸人坐聽經是福因緣得釋梵轉輪座。
commentary::  ^777c44

自聽即得真因。勸聽以為助緣。
由此不思議因緣。
即得坐如來座。故感報得天王輪王位也。 ^777c46

△四頌正修行。
orig::  ^777c48

何況一心聽解說其義趣如說而修行其福不可限。
commentary::  ^778a4

前隨喜勸聽。自往分座。
有如許校量。其正意原為此科而施也。
一心聽者。不止暫時。
解其義者。不止四句。
如說修行。不止隨喜。
偶聞分座勸聽而已。
故結云。其福不可限。
以前皆屬少分自利功德。
既校量已明。則下六種法師所有利他之德。
即知有如是廣大不可思議也。
other:: 
# 法師功德品第十九

orig::  ^778a6

法師功德品第十九
commentary::  ^778a18

品節云。此品由前廣讚持經之大益。
尚皆自利。未見利人者之功德。
今顯法師得六根清淨。
以彰法華三昧之勝益。
現前即登不退。欲以發二乘精進不倦之心也。
前法師品但以法為師。
是助發之緣因。今品正顯持經功德。
名同義別。然佛性種子。
要藉緣薰。使慧命不斷。
唯法師功德最為殊勝。
所以次於隨喜品也。
天台云。法師義如法師品中說。
功德者。前品隨喜功德。
謂五品中。初品之初功德。
在相似位前。今品功德。
謂五品之上六根清淨之功德。
即十信相似位也。
以此功德。內外莊嚴。
五根清淨。名外莊嚴。
意根清淨。名內莊嚴。
又從地獄已上至佛。
一切色相。悉於身中現者。
名內莊嚴。十法界一切色相。
以普現三昧而外化者。
名外莊嚴。身根既爾。
餘五根亦然。讀誦獲六根清淨既爾。
後之四品加然。相似六根清淨既爾。
分真倍然。 ^778a20

○知音問。法師品有六種法師。
禮拜供養。胡不言之。
答。實論功德。唯受持等四種。
自他皆得開悟本有佛之知見。
若夫供養禮拜。唯獲福田。
故不校也。若約法供養。
亦可攝盡。故藥王本事品。
有法供養之校量也。 ^778a48

△二明果中功德。
以勸流通。分二。一總列六根功德。
orig::  ^778b10

爾時佛告常精進菩薩〔至〕莊嚴六根皆令清淨。
commentary::  ^778b14

要解云。持法華者。
開佛知見。則見聞覺知。
無非真覺。證諸實相。
則色香味觸。無非真法。
以真覺對真法。則萬象徹照。
大千一視。故圓持功成。
即得六根清淨功德。
自非精心不雜。進道不倦。
未易能致故告常精進菩薩也。
數有千二八百者。
眾生世界。依器世界而立。
以織妄為界。故有四方。
身相遷流。故有三世。
惟世與界。二者相涉。
三世四方。宛轉十二。
依十二數。流變三疊。
成千二百。圓持功成。
每根各全其用。故有千二百功德。
然復于中尅定優劣。
以眼見前旁。而不及後。
鼻息出入。缺于中交。
身合能覺。離不知觸。
皆三分缺一。故惟八百功德。
此乃權依世論數量。
以顯妙用大略而已。
使由常眼對色而開佛知見。
常耳聞聲而得其實相。
則眾塵不隔。十方廓然。
萬象莫逃。大千圓照。
則千二八百之功。
無足論矣。如經云。
父母所生眼。悉見三千界。
何復三分之缺八百之劣耶。
故知此體本絕數量也。 ^778b16

△二別作六章解釋。
分六。一眼根。又二。
一長行。
orig::  ^778b46

是善男子善女人〔至〕果報生處悉見悉知。
commentary::  ^778c2

○父母所生。即人人本具者。
清淨肉眼。即眾塵不隔者。
眾塵不隔。則正智現前。
故大千內外一切色相。
悉見悉知。所謂應眼時如千日。
萬象不能逃影質者。
此也。 ^778c4

○問。理則固然矣。
事復如何。答。六湛圓明。
本所功德現量如是。
但隨所證耳。夫羅漢見大千。
辟支見百佛世界。
菩薩見百千界。如來見徹微塵國。
非獨果體也。如阿那律。
不離父母生身。而能觀大千。
猶如掌果。則其中一切烏乎不見。
葢塵消覺淨。真極則一。
夫何理然。而事不然也。
知音云。見於下。依報橫竪。
世界相續也。亦見下。
正報善惡。眾生相續也。
及業下。業果相續也。
下五根準此。 ^778c10

△二偈頌。
orig::  ^778c24

爾時世尊欲重宣此義而說偈言。 ^778c28

若於大眾中以無所畏心〔至〕肉眼力如是。
commentary::  ^778c30

以無所畏心一句。
正顯得六根清淨之所以也。
大 #CB15673;云。
大抵恐畏。皆生于不足。
道力未充。安得無畏。
今法師涵養既久。
道力既充。神氣亦滿。
即有刀杖罵詈。不足以干其慮。
稍有動搖。則目眩心馳。
安得清淨乎。 ^778c32

○彌樓。此云光明。
即七金之一也。有云。
須彌即彌樓。以其梵音有異。
若據今經。云內外彌樓山。
須彌及鐵圍。則是兩山。
名體皆異也。 ^778c40

 #CB17479;準後耳根聞十法界。
則見亦有之。文缺故也。
或佛說巧妙。攝于悉見悉知之間。
不然。下五根皆有聲聞菩薩諸佛等。
豈獨眼根見不能及耶。 ^778c44

○知音問。持經者多。
功德未騐。何也。答。
不常精進故。即常精進文字者尚少。
況如說修行乎。釋明眼根功德竟。 ^779a2

△二耳根。分二。一長行。
orig::  ^779a6

復次常精進〔至〕得千二百耳功德。
commentary::  ^779a10

初標耳根之德。以耳周聽十方無移。
故感功德有千二百。
orig::  ^779a12

以是清淨常耳〔至〕其中內外種種語言音聲。
commentary::  ^779a16

此下明功。眾塵不隔。
故曰清淨。常耳者。
題非聖得。即尋常人所共有者。
此一句為能聞之根。
次明所聞之境。種種等。
是總標。
orig::  ^779a18

象聲馬聲牛聲車聲〔至〕鐘聲鈴聲咲聲語聲。
commentary::  ^779a24

此別明四聖六凡。
發明種種語言音聲一句。
先明雜類。象馬及愁歎等皆苦聲。
螺皷及語咲等皆樂聲。
orig::  ^779a26

男聲女聲童子聲童女聲〔至〕喜聲不喜聲。
commentary::  ^779a32

此又明六對。皆三界人所有之聲。
循道合理。名法聲。
非道非理。名非法。
此處言聖人聲。為對凡夫而言也。
後另開四聖。方為正舉。
喜不喜聲。與苦樂有別。
苦者。如為生老病死等諸苦所逼而發聲也。
樂者。如眾生得最樂境而發聲也。
喜不喜乃逆順二境。
所以不同苦樂之聲。
orig::  ^779a34

天聲龍聲夜叉聲〔至〕緊那羅聲摩睺羅伽聲。
commentary::  ^779a46

此八部聲也。其中亦有前六對諸聲。
此不繁敘。
orig::  ^779a48

火聲水聲風聲地獄聲畜生聲餓鬼聲。
commentary::  ^779b2

此三大聲也。雖曰此三。
乃舉大分。其實此中亦有喜不喜等聲。
四大中不言地者。
葢地本無聲。作之在人。
雖于十八變動時皆地有聲。
而非常聲。故不及也。
三途聲。可以易知。
orig::  ^779b4

比丘聲比丘尼聲。
commentary::  ^779b12

此出家二眾所發之聲也。
由多諸善行。故此另舉。
orig::  ^779b14

聲聞聲辟支佛聲菩薩聲佛聲。
commentary::  ^779b16

此四聖聲也。法師由受持此經。
則深入法流。必得如如真智現前。
使聞性稱真法界。
故聞十界。如月臨江無所不現也。
orig::  ^779b18

以要言之三千大千世界中〔至〕而不壞耳根。
commentary::  ^779b24

此總結諸聲成圓聞也。
要解云。信知。謂應耳時。
如幽谷大小音聲。
無不足也。不壞耳根者。
雖分別種種。而耳根於中本相如故。
無壞無雜。此耳之實相也。 ^779b26

△二偈頌。
orig::  ^779b32

爾時世尊欲重宣此義而說偈言。 ^779b34

父母所生耳清淨無濁穢〔至〕悉皆得聞之。
commentary::  ^779b36

此頌三界六凡一切情無情聲。
長行略。而詳頌之。
但缺水火風聲。乃前後互現也。
orig::  ^779b38

復有諸菩薩讀誦於經法〔至〕悉皆得聞之。
commentary::  ^779b42

此頌四聖。而缺聲聞緣覺。
以勝攝劣。須知法師不動蛙步。
而能聞十方諸佛說微妙法。
其智慧福業隱隱增長。
此豈泛泛人可共知耶。
orig::  ^779b44

三千大千界內外諸音聲〔至〕功德已如是。
commentary::  ^779c2

此結。頌中既言大千內外。
又不止聞一三千世界中矣。
況聞性周徧。本無邊表。
今既由法力薰成。
則界外圓聞。猶不可量也。
補註云。迦陵頻伽。
此云好聲鳥。其鳥在殻。
聲壓羣羽。命命。即共命。
一身兩頭。神識互別。
報命則同。故曰命命。
光音。二禪中第三天也。
徧淨。三禪中第三天也。
有頂。即色界究竟天也。
釋明耳根功德竟。 ^779c4

△三鼻根。分二。一長行。
orig::  ^779c16

復次常精進〔至〕成就八百鼻功德。
commentary::  ^779c18

初標鼻根之德。由缺中交。
故少四百。
orig::  ^779c20

以是清淨鼻根〔至〕上下內外種種諸香。
commentary::  ^779c22

此敘鼻根之功。初一句標根。
聞於下標境。種種下是總標。
向後別釋。諸香清淨。
由眾塵不隔湛圓。
故大千俱聞也。
orig::  ^779c24

須曼那華香闍提華香〔至〕於此間住悉能分別。
commentary::  ^779c30

此先明人間種種諸香。
有麤妙二種。今出其妙。
須曼那。此云善稱意。
闍提云金錢。末利云鬘。
其華可作鬘故。薝蔔云黃花。
波羅羅云重生花。
多摩羅云性無垢。
多伽羅云根。
orig::  ^779c32

又復別知眾生之香〔至〕悉皆得聞分別不錯。
commentary::  ^779c40

此言人間一切麤濁者。
雖種類若干。而法師分別。
一一不錯。
orig::  ^779c42

持是經者雖住于此〔至〕和合所出之香無不聞知。
commentary::  ^779c46

此明聞知天上諸香。
 #CB17479;問。
鼻以合中知。今云住此而聞。
彼還是香來耶。鼻往耶。
不然。何以得知。答。
此皆持經不思議功力使然。
若以鼻香往來疑者。
是未得經功之思量取著耳。
豈不聞。是經非思量分別之所能解。
唯佛與佛乃能究盡乎。
波利質多。云圓生樹。
其根莖枝葉。逆風能聞五十由旬。
拘#CB16014;陀羅。
云大遊戲地樹。
orig::  ^779c48

又聞諸天身香〔至〕并聞諸天所燒之香。
commentary::  ^780a14

此明諸天所有身香。
并所燒之香。法師無不了知。
orig::  ^780a16

及聲聞香辟支佛香〔至〕亦皆遙聞知其所在。
commentary::  ^780a18

此明四聖人香。法師無不了知。
問。香無形色。何以別知凡聖差別。
曰。雖無形色。而貴賤上下。
各得其用。此亦持經不思議力。
乃能知耳。次下總結。
orig::  ^780a20

雖聞此香然於鼻根不壞不錯〔至〕憶念不謬。
commentary::  ^780a26

不壞不錯。言無壞無雜也。
要解云。華嚴鬻香長者。
善能別知天人龍鬼所有諸香。
治諸病香。斷諸惡香。
乃至一切菩薩差別地位香。
悉皆了達。得調和香法門。
表於善惡薰習之法。
一切通達而調治和融。
以成萬德法身香也。
今鼻根功德。能知天上人間諸香。
乃至菩薩諸佛身香。
亦表持法華者能通達異習。
和融眾妙。而證萬德法身之香歟。 ^780a28

○知音問。受持讀誦書寫。
本屬眼舌身意四根。
耳鼻似無干也。而返於聲香。
廣衍其文。何也。答。
以初時全藉耳聞聲。
是此方教體。鼻出入息。
以便讀誦。況香為聖凡同樂。
故所詳陳也。 ^780a40

△二偈頌。
orig::  ^780a48

爾時世尊欲重宣此義而說偈言。 ^780b2

是人鼻清淨於此世界中若香若臭物種種悉聞知。
commentary::  ^780b4

此四句總頌。前但言香。
未言其臭。今頌云種種悉聞知。
則臭亦種種聞知也。
orig::  ^780b6

須曼那闍提多摩羅栴檀〔至〕聞香知其身。
commentary::  ^780b10

此別明三界一切諸香。
先頌人間勝香。該情無情。
輪王有七寶。女寶居一。
orig::  ^780b12

諸天若行坐遊戲及神變持是法華者聞香悉能知。
commentary::  ^780b16

此頌天人。文合在後天女所著衣上。
意則順暢。
orig::  ^780b18

諸樹華果實及蘇油香氣〔至〕出處及所在。
commentary::  ^780b20

此頌人間雜類情無情香。
兼修羅眾。
orig::  ^780b22

天上諸華等曼陀曼殊沙〔至〕聞香悉能知。
commentary::  ^780b24

此廣頌諸天。展轉以盡四禪。
初生退沒。皆言聞香能知者。
乃香隨事顯也。
orig::  ^780b26

諸比丘眾等於法常精進〔至〕聞香悉能知。
commentary::  ^780b30

此頌四聖香。比丘。
即聲聞緣覺。在在方。
即十方所在也。眾生入法會得利益。
以及修行品位。無不聞香悉知也。
orig::  ^780b32

雖未得菩薩無漏法生鼻而是持經者先得此鼻相。
commentary::  ^780b38

要解云。菩薩離分段身。
則六根皆依無漏法生。
故鼻身意。皆言無漏。
此鼻相者。即持經功力。
能知種種之鼻相也。
天台云。聖人有六根互用之妙。
如鼻知好惡。別貴賤。
覩天宮莊嚴等。則鼻有眼用。
讀經說法。聞香能知。
則鼻有耳用。知諸華果實及蘇油香氣。
則鼻有舌用。入禪出禪。
禪有八觸。五欲嬉戲。
亦是觸法。聞香能知。
則鼻有身用。知染欲痴恚心。
亦知修善本。則鼻有意用。
鼻根自在勝用若茲。
例五根亦若是也。
釋明鼻根竟。 ^780b40

△四舌根。分二。一長行。
orig::  ^780c8

復次常精進〔至〕得千二百舌功德。
commentary::  ^780c12

此總標其德。以舌能宣揚世出世法。
故具千二百。
orig::  ^780c14

若好若醜若美不美〔至〕如天甘露無不美者。
commentary::  ^780c16

此別示其功。先明變味功能。
世人皆知舌惟了味。
而不知功德全在說法也。
由說法功力。了別好醜苦澁。
皆屬妄塵。既入清淨舌根。
則塵銷覺淨。皆成上味矣。
orig::  ^780c18

若以舌根於大眾中〔至〕能入其心皆令歡喜快樂。
commentary::  ^780c26

正出舌根說法功能。
以所出之音深。是法無礙。
故能入心。由所發之聲妙。
是詞無礙。故令喜樂也。
orig::  ^780c28

又諸天子天女〔至〕皆來親近恭敬供養。
commentary::  ^780c32

此明法音感至。諸天八部而來聽法。
因法師得四無礙。
故致親近供養也。
已上皆天龍外護。
orig::  ^780c34

及比丘比丘尼〔至〕盡其形壽隨侍供養。
commentary::  ^780c38

此明人間內外護也。
知音云。有四等。一僧俗四眾。
二國王王子眾。三群臣眾。
四小大輪王眾。乃至一時雲集眾也。
故曰乘其宮殿等。
以是菩薩下。又出常隨影響眾也。
故曰盡其形壽等。
orig::  ^780c40

又諸聲聞辟支佛菩薩諸佛〔至〕又能出於深妙法音。
commentary::  ^780c48

不唯但得六凡眾聽法。
且又得四聖眾加護也。
又不唯諸聖加護。
亦且得十方諸佛偏向說法。
致能受持。而又能傳說也。 ^781a2

△二偈頌。
orig::  ^781a6

爾時世尊欲重宣此義而說偈言。 ^781a8

是人舌根淨終不受惡味其有所食噉悉皆成甘露。
commentary::  ^781a10

初頌變味。舌淨故味亦淨。
一切浮塵皆融為法味。
orig::  ^781a12

以深淨妙聲於大眾說法〔至〕設諸上供養。
commentary::  ^781a14

此頌說法功德也。
諸緣喻等。乃權巧分別。
orig::  ^781a16

諸天龍夜叉及阿修羅等〔至〕隨意即能至。
commentary::  ^781a18

頌感天人八部也。
是說法下四句。長行缺文。
以此妙法。冥通三際。
法師欲令聲遍三千。
則隨意即至。
orig::  ^781a20

大小轉輪王及千子眷屬〔至〕或時為現身。
commentary::  ^781a24

前三行如文可解。
後四句頌四聖加護也。
常念守護。是智力加持。
或時現身。是身面加持也。
釋明舌根竟。 ^781a26

△五身根分二一長行。
orig::  ^781a30

復次常精進〔至〕得八百身功德。
commentary::  ^781a32

此總標其德。由身根離中不知。
故缺四百。
orig::  ^781a34

得清淨身如淨琉璃眾生喜見。
commentary::  ^781a36

此別明其功。身本不淨。
而言得者。乃持經不思議力也。
喻如琉璃者。顯是父母所生之身。
非指法身也。且琉璃內外明徹。
不容纖翳。得如是身。
孰不喜見。
orig::  ^781a38

其身淨故三千大千〔至〕生善處惡處悉於中現。
commentary::  ^781a46

此明身能應現。先標應現眾生生死之相。
是身既如琉璃。則不為情塵所蔽。
如大明鏡。無不朗然。
所以一切皆現也。
欲得此身清淨應物。
須是受持讀誦解說書寫此經。
orig::  ^781a48

及鐵圍山大鐵圍山〔至〕所有及眾生悉於中現。
commentary::  ^781b8

上言三界眾生。依正昇沉。
善惡好醜。悉於中現。
此申明善惡好醜之處。
鐵圍等在下。乃醜惡處也。
彌樓等在上。為善好處也。
此單約欲界而言。
阿鼻有頂。方通三界上下好醜善惡之處。
一切有情無情悉于中現者。
以持經者色身合乎法身。
而法身不外乎色身也。
orig::  ^781b10

若聲聞辟支佛菩薩諸佛說法皆於身中現其色相。
commentary::  ^781b22

不唯能現六凡色相。
而四聖說法之相。
無不明現。可見是身含徧十虗。
寧有方所。此皆持經不思議力也。 ^781b24

△二偈頌。
orig::  ^781b28

爾時世尊欲重宣此義而說偈言。 ^781b30

若持法華者其身甚清淨如彼淨琉璃眾生皆喜見。
commentary::  ^781b32

頌身淨喜見。以騐持經之功也。
orig::  ^781b34

又如淨明鏡悉見諸色相〔至〕餘人所不見。
commentary::  ^781b36

頌能應現。補出如淨明鏡。
則鑑無不燭。餘人不見。
顯未持此經。不得如是功德。
非己智力所能見也。
orig::  ^781b38

三千世界中一切諸群萌〔至〕皆于身中現。
commentary::  ^781b42

頌生死報應等。總三界依正善惡好醜。
orig::  ^781b44

諸天等宮殿乃至於有頂〔至〕皆於身中現。
commentary::  ^781b46

此又別申諸相。補出大海水一句。
則無不俱含也。是總頌六凡。
orig::  ^781b48

諸佛及聲聞佛子菩薩等若獨若在眾說法悉皆現。
commentary::  ^781c4

此頌明四聖。或處靜定。
或為說法。皆現身中也。
orig::  ^781c6

雖未得無漏法性之妙身以清淨常體一切於中現。
commentary::  ^781c8

此結明身相為能現之本。
知音云。法師雖未得無漏法性之身。
而於此父母所生之體。
有類乎果覺現相也。 ^781c10

○問。蕞爾眇躬。胡能若是。
答。彈丸之鏡。能持萬仞之山。
頃刻之夢。能現百年之境。
然皆有為法生滅心也。
今經詮佛與眾生平等共有佛之知見。
持經者能常精進。
自然反常合道。復何疑哉。
釋明身根竟。 ^781c14

△六意根。分二。一長行。
orig::  ^781c22

復次常精進〔至〕得千二百意功德。
commentary::  ^781c24

此總標其德。以意默容十方世界。
故具一千二百。
orig::  ^781c26

以是清淨意根〔至〕通達無量無邊之義。
commentary::  ^781c28

此別明其功。先明深達眾義。
聞一句而能通達無量義者。
以無量義原出一句故。
得一而知廣也。 ^781c30

 #CB17479;問。
意根何以言聞。答。
意以通達為能。然通達必假聞而後得也。
又況此經功德不可思議。
得六根互用之妙。
而於意根說聞何礙。
又五根有同時意識。
所以言聞也。
orig::  ^781c32

解是義已能演說一句一偈〔至〕資生業等皆順正法。
commentary::  ^781c42

要解云。或一月一際一歲。
而演說一句偈者。
由意根精。了達無量義也。
九旬談妙。葢得諸此。
西天歲分三際。謂雨際熱際寒際。
四月。即一際也。證意實相。
則諸所說法。無非實相。
故不相違背。雖說俗事。
亦順正法。解是義者。
即一句中解無量義。
故演此一句。得至歲月不盡。
所以華嚴云。於一文字語言中。
演說無邊契經海。
正此義也。俗間經書。
即五經諸史等。治世語言。
即調理陰陽安置#CB15131;國等。
資生業者。即醫卜數命經營田疇等。
凡所發言。無不與理契。
此皆意具圓說之功耳。
orig::  ^781c44

三千大千世界六趣眾生〔至〕心所戲論皆悉知之。
commentary::  ^782a16

要解云。此明意根知機。
由意清淨故。通於他心也。
所行者。尋常心也。
動作者。感變心也。
戲論者。分別心也。
orig::  ^782a18

雖未得無漏智慧〔至〕亦是先佛經中所說。
commentary::  ^782a24

上是凡心通達。此是經功勝力。
未得無漏慧者。不能如佛無漏。
而持經勝福。聖性冥通。
則凡有思量。皆合佛語也。 ^782a26

△二偈頌。
orig::  ^782a30

爾時世尊欲重宣此義而說偈言。 ^782a32

是人意清淨明利無濁穢〔至〕通達無量義。
commentary::  ^782a34

頌前總標。上中下。
即三乘法。前于一句達無量義。
則三乘法。在其中矣。
orig::  ^782a36

次第如法說月四月至歲〔至〕一時皆悉知。
commentary::  ^782a40

此頌別明其功。皆由持法華之報。
所以能圓說能知機也。
orig::  ^782a42

十方無數佛百福莊嚴相〔至〕於眾無所畏。
commentary::  ^782a46

頌前總結。前四句頌明意根見佛聞法。
思惟下。明聞而後思。
知諸法相下。是思而後行。
末四句結所說無他。
以所演說皆一乘實相。
故得無畏也。
orig::  ^782a48

持法華經者意根淨若斯雖未得無漏先有如是相。
commentary::  ^782b6

頌雖結顯根勝。而畢竟見經功殊勝也。
orig::  ^782b8

是人持此經安住希有地〔至〕持法華經故。
commentary::  ^782b10

頌雖結顯經勝。而又見意根通達若此也。
要解云。此經純談諸法實相開佛知見。
故於六根功德。一一發明。
倘能脫去情塵。以清淨根。
照清淨境。遂見山林周帀。
禽獸鳴呼。醭鼻沾唇。
殊形異意。無非實相。
無非妙法。即一身而圓證。
遍六處而常彰。本不欠虧。
曾無窒礙。經文方便駢旁。
開示行人。應須充擴悟入也。
知音云。此品影起下品常不輕迹。
以便現神力囑累。
上行等菩薩。於佛滅後。
在此娑婆世界。廣其持說也。
明果中功德。以勸流通竟。
other:: 
# 常不輕菩薩品第二十

orig::  ^782b12

常不輕菩薩品第二十
commentary::  ^782b30

品節云。此品由前明持經功德殊勝故。
特示堅持之行。所以如來自敘昔為常不輕時受持此經。
唯以平等佛慧。教化眾生。
雖多遭毀辱。絕無一念疲厭之心。
故至今日。得菩提果。
此持經騐也。以此勸進二乘。
當遵此範。末世持經。
可無厭患。則退墮之心。
無由起矣。又見如來往昔為此妙法悟守之難。
且不唯如來悟守之難。
於惡世弘經。又為難之極難。
故世尊憂懸之意深。
叮嚀之誡切也由是歷說持經之行。
自提婆達多以來。
皆明悟守之事。至此遵如來行。
然後乃為精持也。
前後諸品。文雖不一。
而意實一貫。參會經文。
自得其旨。具見如來說法之本意耳。
大#CB15673;云。
前迹門欲諸菩薩聲聞弟子發願持經。
故如來引自己曾為國王忍苦求法。
以勵新記也。今欲地涌之眾決志持經。
故復引自己曾行道法忍辱如是。
以勵今會也。然此品論忍辱。
則含三忍四樂之行。
論持經。則顯一句全經之益。
論功德。則始得六根清淨。
終得無上菩提。由此一品。
攝前數品之義。又前品明所證。
此明能證。能證之人名常不輕者。
由彼尊法重人不生輕慢。
故能修忍辱而成菩提也。
要解云。常不輕者。
釋迦前身威音王時。
精持妙法廣施利導之迹也。
以佛性義。遍記四眾。
於善則拜。逢恚不怒。
一切見敬。故號不輕。
不專讀誦。以持無相經。
確忍罵辱。以持無我行。
無相無我。所謂精持也。
於萬億歲。廣說是經。
化萬億眾。令住正道。
使上慢者信伏隨從。
使畢罪者還得道果。
所謂廣利也。葢前之持經。
其五種功。雖圓而未精。
前之蒙利。獲六千德。
雖勝而未廣。以其有人法之緣影存。
焉必蘄造於無相無我之妙。
其於讀誦。不知所專。
不知所忘。其於四眾。
不知所敬。不知所慢。
使妙行遍彰。億眾自化。
敬慢之心。罪福之迹。
凡所謂人法緣影者。
皆#CB04474;然於正遍正等之域。
然後為精持廣益。
茲實持經之盡道也。
故勸持之文。終於此品。
然品以常不輕名者。
天台云。內懷不輕之解。
外敬不輕之境。身立不輕之行。
口宣不輕之教。人作不輕之目。
故云爾也。 ^782b32

△三此品引信毀罪福。
證勸流通。分二。一長行。
又三。一雙指前品罪福。
orig::  ^783a4

爾時佛告得大勢菩薩〔至〕獲大罪報如前所說。
commentary::  ^783a8

涌出品後。世尊答彌勒。
將欲顯發宣示諸佛三力。
則壽量一品。為自在神通力。
分別功德至法師功德。
皆獅子奮迅之力。
故告常精進也。今品明大勢威猛之力。
故首告得大勢。以為當機。
得大勢即大勢至也。
與常精進藥王等。
通在序品。參隨內以待夫。
此作流通大行菩薩模範耳。
如前所說者。法師品云。
若有惡人。以不善心。
常毀罵佛。其罪尚輕。
若人以一惡言。毀訾在家出家讀誦法華經者。
其罪甚重。是也。
orig::  ^783a10

其所得功德如向所說眼耳鼻舌身意清淨。
commentary::  ^783a28

此指得福。如向所說者。
即法師功德品也。
要解云。將顯精持。
先舉此者。所以警眾使知持毀之報不謬。
而深信精持廣利也。 ^783a30

△二雙開今品信毀。
分二。一明事本。事本者。
指威音王佛時。為不輕行之事本也。
orig::  ^783a34

得大勢乃往古昔〔至〕劫名離衰國名大成。
commentary::  ^783a40

因敘事本。先敘本師。
以師顯本。其本有源也。
先敘時代。次敘佛名。
知音云。威以形言。
音以聲言。王者自在。
義兼形聲。而王於威音那畔也。
由威故得劫名離衰。
由音故得國名大成。
如來舉昔因。而偏告得大勢者。
大#CB15673;云。
以末世持經。自非真得大法勢力。
具天空海濶之懷。
霽月風光之度。則為境風飄動心海。
興波作浪。不得寧帖。
不能忍辱。故特告之也。 ^783a42

 #CB17479;又威音者。
不徒全事。以智德超勝。
法音徧布也。故威以自全。
音以全生。於自他無礙。
故稱王也。
orig::  ^783b8

其威音王佛〔至〕說應六波羅蜜法究竟佛慧。
commentary::  ^783b12

此敘威音亦說三乘也。
因無上道。為說六度。
使由是而趣證菩提究竟佛慧。
orig::  ^783b14

得大勢是威音王佛〔至〕其佛饒益眾生已然後滅度。
commentary::  ^783b18

此舉威音如來之壽量無窮。
以及正像劫量無際者。
為如來救濟之心與時無間也。
故後云。饒益眾生已。
然後滅度。又此兩句。
更當活看。況眾生無盡。
佛亦無終。而云益已滅度者。
皆屬一期功勳言耳。
此敘最初一威音王佛也。
orig::  ^783b20

正法像法滅盡之後〔至〕有二萬億佛皆同一號。
commentary::  ^783b30

自一佛相繼。而有第二佛也。
但言此國。而不標名者。
直指云。是一真清淨之寂光土也。
謂佛與眾生。等同一體。
故從上能度之主。
并所度之生。總不離此土也。
二萬佛同一號。正同二萬燈明。
表真俗圓融之相。
此敘佛之多。以見釋迦往因之曠遠也。 ^783b32

△二明本事。本事者。
即如來因中本所修行之事也。
orig::  ^783b40

最初威音王如來〔至〕增上慢比丘有大勢力。
commentary::  ^783b44

此謂二萬億之最初佛。
正像法滅。而人極惡也。
增上慢。是意惡。有大勢力。
是身口惡。
orig::  ^783b46

爾時有一菩薩比丘名常不輕。
commentary::  ^783c2

此自敘因名。本是比丘。
而以菩薩稱者。顯內秘外現。
欲使一切眾生。普皆作佛。
是人惡而己固善也。
orig::  ^783c4

得大勢以何因緣〔至〕汝等皆行菩薩道當得作佛。
commentary::  ^783c8

此出得名之由也。
要解云。以佛性遍記四眾。
四眾容行不等。而不輕以佛性等之。
故皆悉禮拜。深敬者。
謂皆行菩薩道。皆當作佛。
豈可輕慢之也。
orig::  ^783c10

而是比丘不專讀誦經典〔至〕汝等皆當作佛。
commentary::  ^783c16

此出所行之行也。
天台云。讀誦經典。
即了因性。皆行菩薩。
即緣因性。不敢輕慢。
即正因性。又不輕深敬。
是如來座。忍於打罵。
是如來衣。以慈悲心。
常行不倦。即如來室也。
又深敬。是意業。不輕之說。
是口業。故往禮拜。
是身業。此三與慈悲俱。
即誓願安樂行也。
不專讀而但禮拜。
正是持無相經。行無相行。
但誠願在遠見故往四字中發現。
非偶然行也。
orig::  ^783c18

四眾之中有生嗔恚〔至〕汝等皆當作佛。
commentary::  ^783c32

此明得名之緣也。
直指云。緣四眾不知菩薩。
以平等慧。普利一切。
而反謂無智。故生打罵言我不用如是妄記也。
雖歷多年常被打罵。
而仍高聲稱讚。此可見內不以自悟而輕自心。
外不以他迷而輕眾生。
透頂徹底。以佛知見。
為知見也。 ^783c34

 #CB17479;此又見達多品云。
於多劫中。無有懈倦。
是真不違仙人所願也。
orig::  ^783c42

以其常作是語故〔至〕號之為常不輕。
commentary::  ^783c48

常不輕名。既從四眾口授。
則四眾人皆知有所常。
知有所重。決非痴迷不信者等也。
不然。常不輕三字。
自何而得。況四眾甚廣。
而後獨限千五百眾。
遇佛授記者。無非要局面圓成耳。
菩薩如是授記。四眾如是不受。
針來線去。多少觀瞻。
此處又見達多一翻磨煉也。 ^784a2

△三雙明信毀果報。
分三。先明信者果報。
orig::  ^784a12

是比丘臨欲終時〔至〕廣為人說是法華經。
commentary::  ^784a16

此明功極而騐應也。
要解云。始則不專讀誦。
而終能聞持多偈。
增億萬壽。廣為人說者。
由其無相無我緣影俱忘。
故神智真明。慧命不夭。
而冥契若此也。威音雖滅。
而法音不滅。故先所說經。
可以具聞。然於空中聞者。
示其忘能所絕影像。
然後能具此法。故得二十千萬億偈也。
以能所忘影像絕故。
即得六根清淨功德也。
前舉六根功德。方明所證之法。
今舉不輕。乃示能證之人。
orig::  ^784a18

於時增上慢四眾〔至〕令住阿耨多羅三藐三菩提。
commentary::  ^784a34

向所以為人輕賤者。
由保惜未忘。只得久忍疲勞。
今一旦功深力極。
如風躍雲開。妙行徧彰。
始轉輕賤。為尊重矣。
若不因輕賤。復何以得大神通力。
具聞增壽也。樂說辯力者。
即億歲廣說也。大善寂力者。
即六根清淨真常功德也。
菩薩既增那由他。
而四眾隨從者。壽亦與等也。
此處又見四眾與菩薩終非兩箇。
orig::  ^784a36

命終之後得值二千億佛〔至〕說法心無所畏。
commentary::  ^784b2

命終者。法執盡也。
前言臨欲終時尚未捨命。
乃將證將斷時也。
由初聞此經。得一念歡喜。
故不能疾斷。而返增法喜。
如那由他也。今既得命終。
始能盡斷盡證。所以得真俗融事理俱。
而發本明耀。故有如日月燈與雲自在燈也。
日月燈。乃三無差別之智。
雲自在燈。乃無礙妙智。
由是正智如如。故能于眾中。
說法無畏。
orig::  ^784b4

得大勢是常不輕菩薩〔至〕功德成就當得作佛。
commentary::  ^784b18

此皆行不輕行後。
所事之佛。所修之善。
以此福智莊嚴。始成無上正覺。
要解云。引威音王日月燈雲自在。
意明不輕積德致道宣布法華源流之遠也。
要使說是經。則如威音王而得大無畏。
明是道。則如日月燈而相繼無窮。
布是利。則如雲自在而潤覆無極。
凡精持廣利。期造乎此。
天台云。是比丘是菩薩。
皆指不輕也。此文就信者論三報。
一現報。謂得六根清淨。
二生報。謂值燈明佛。
三後報。謂值二千億佛等。
orig::  ^784b20

得大勢於意云何〔至〕豈異人乎則我身是。
commentary::  ^784b38

此結會古今。出權實本迹。
皆一人也。
orig::  ^784b40

若我於宿世不受持讀誦〔至〕三藐三菩提。
commentary::  ^784b42

此舉往行以勸當修也。
其文一返一正。先用返言。
以勸信順。謂我于往昔。
若不持說此經。則佛果胡能克證。
次則正言。由我于先佛世持說故。
令我疾得無上菩提也。
前云命終後值四萬億佛。
末後又值若干諸佛。
則所歷之時。可謂久矣。
而今自謂猶為疾得。
可見菩提事不易成也。 ^784b44

△二明毀者果報。
orig::  ^784c6

得大勢彼時四眾〔至〕教化阿耨多羅三藐三菩提。
commentary::  ^784c8

此明毀者得善惡兩果報也。
天台云。由謗毀故。
千劫受苦。是惡果報。
由聞佛性名。下大乘種。
復遇不輕教化菩提。
是善果報也。妙樂云。
逆之得罪。順之得果。
今日入會。由遠因不忘也。
以是義故。上慢尚成遠因。
聞信寧無現益也。 ^784c10

○問。若因謗墮苦。
菩薩何故為作苦因。
答。其無善因。不謗亦墮。
因謗墮惡必由得益。
如人倒地。還從地起。
故以正謗。接於邪墮也。
orig::  ^784c18

得大勢於汝意云何〔至〕三菩提不退轉者是。
commentary::  ^784c26

此結會古今處更好看。
要知從前若信若毀。
若忍若辱。苦樂邪正。
輕賤者不輕者。總只是今日一箇瞿曇面目。
故今信口道出。豈異人乎。
天台云。#CB02494;陀婆羅。
云善守。謂眾生若聞名。
畢竟得三菩提。故云善守。
又云賢首。位居等覺。
為眾賢之首也。補註云。
有作五百比丘尼節句者。
大有所妨。其意謂。
出家二眾。但舉比丘。
在家但舉優婆塞。
又謂。千佛因緣經但云思佛等。
恐缺略尼字。若據正法華云。
師子月等五百比丘比丘尼。
又加優婆夷。乃成四眾。
則師子月。自是比丘。
不應稱尼。故云有所妨也。
今考因緣經云。思佛千優婆塞。
得無生忍。#CB15106;多羅母善賢比丘尼等五百比丘尼。
不受諸漏。成阿羅漢。
且因緣經亦是什譯。
豈敢定謂缺略尼字。
又尼思佛之名。未見他經所出。
故不敢定言。後若見尼思佛名。
方為允當。 ^784c28

△三結饒益勸持。
orig::  ^785a8

得大勢當知是法華經〔至〕受持讀誦解說書寫是經。
commentary::  ^785a10

此見經功殊勝。全品得力處。
正屬此段。無非教人當信當持也。
天台云。經實有力。
終感大果。務當勤習五種之行。
五種行者。即五種法師行也。 ^785a12

△二偈頌。分二。一頌信毀因果。
分二。一頌事本。
orig::  ^785a16

爾時世尊欲重宣此義而說偈言。 ^785a20

過去有佛號威音王〔至〕天人龍神所共供養。
commentary::  ^785a22

此頌該盡二萬億佛。
知音云。神智無量。
法身也。威也。將導一切。
般若也。音也。天人下。
解脫也。王也。即名以頌其實。 ^785a24

△二頌本事。又四。
一頌雙標二人。
orig::  ^785a28

是佛滅後法欲盡時〔至〕時諸四眾計著於法。
commentary::  ^785a30

此頌最初佛滅。便有此二種人。
不輕是持經之師。
四眾是慢法之人。
乃信毀對舉也。著法者。
即執我著相之流。
佛藏經云。刀輪害閻浮提人。
其失尚少。有所得心說大乘者。
其罪過彼。 ^785a32

△二頌明其得失。
orig::  ^785a38

不輕菩薩往到其所〔至〕不輕菩薩能忍受之。
commentary::  ^785a40

菩薩往其所而受法言。
是以真熏妄也。具不輕之實。
諸人罵詈。而忍受之。
是真能融妄也。得不輕之名。 ^785a42

△三頌信毀果報。
orig::  ^785a46

其罪畢已臨命終時〔至〕漸具功德疾成佛道。
commentary::  ^785a48

補註云。由四眾輕賤。
作不輕名。又以瓦石打擲。
一皆能忍。所有罪業。
因茲畢盡。是故臨終具聞妙法。
便得六根清淨矣。 ^785b2

△四頌結會古今。
orig::  ^785b6

彼時不輕則我身是〔至〕世世受持如是經典。
commentary::  ^785b8

此頌明古今人法不二也。
知音云。彼時下。頌昔因今果之師。
見傳法之功德不虗也。
時四下。頌昔因今果之眾。
見今佛前聽法非無故也。
我於前世下。見佛昔由勸人聽經為因。
今復開示令住涅槃為果也。
世世下。明久持不倦。
應前若我於宿世不受持讀誦此經等文。 ^785b10

△二結頌勸持。
orig::  ^785b20

億億萬劫至不可議〔至〕世世值佛疾成佛道。
commentary::  ^785b22

此總訓于此妙法得見得聞。
即勿視此見聞為易易也。
我自世世勸持此經。
不知經億億萬劫。
以至不可思議劫。
乃得一聞。是此法聞不易也。
又經如許多劫。乃得一佛出世。
一演是法。是此法說亦不易也。
是故我力勸汝等菩薩。
于我滅後。應一心持說。
勿生疑惑。必至速證無上極果。
我為汝等。保任此事。
終不虗也。世尊囑人。
到此可謂斬釘截銕。
不啻泣血。吾人誠不可自輕自忽也。
已前三品半。明弘經功德流通已竟。
妙法蓮華經授手卷第八
 ^785b24
