
xu:: 
#  No. 1184-A 序
No. 1184-A 序
一念念佛。全念是佛。
是則名為自性彌陀。
觀想西方。依正在觀。
是則名為唯心淨土。
隨其心淨。則佛土淨。
如是如是。一切眾生。
全性迷倒。彌陀安在。
全心逐境。淨土何存。
雖具性德。未經修治。
三細六粗之所埋沒。
自昧衣珠。流浪六趣。
如來說為可憐愍者。
世間富貴。人天福報。
尚順勤苦。且難稱心。
豈況出世了脫生死。
既生希望。又畏勤修。
空言性德。自誑誑人。
臘月三十。悔之何及。
若夫既信此門。又肯修習。
少見契經。動生曲見。
如斯之類。其又實繁。
當天台時。已論十疑。
迨師子林。又加或問。
像季末法。障病斯多。
受佛密付。諸大菩薩。
隨時啟闢。隨根救療。
智者天如。皆其人矣。
亦越于今。又數百載。
善根益薄。障執愈增。
偶有發心。難逢善導。
水雲道人。深窮教海。
義括三宗。直透禪源。
燈該五葉。而接引三根。
惟宏淨土。省菴近法。
雲棲遠宗。爰是先有九祖之述。
至于機宜普被。宗教兼攝。
初學可企。久修必循。
惟此念佛百問一卷。
中邊皆甜。始終俱徹。
既簡而該。亦深而淺。
埽去惟心。不言自性。
竟認權乘。匪泥實故。
尤為從上尊宿未經開闡。
所以者何。執理性者。
多廢事修。反誤生西。
著事相者。不棄有為。
無礙直往。認作權教。
方便施設。徑中之徑。
顯佛垂慈。益覺親切。
若此指示。洵乎蓮宗寶筏。
淨土指歸。一口吐盡。
一字不留者矣。讀者果能心悅誠服。
如說精進。慈尊決定。
遙為攝受。八德池中。
必生蓮花。神化形遷。
定當托質。惟我道人。
證明非妄。末學小子。
沐手焚香。頂禮展讀。
讚歎無已。十疑或問。
蓮池寸香。滴髓真傳。
如是如是。是書所在。
佛祖護念。有緣遇此。
當廣流布。散諸香華。
而供養之。 ^355b10

道光五年仲冬朔月　淨業學人江沅拜撰
xu:: 
#  No. 1184-B 自序
No. 1184-B 自序 ^355c22

書名念佛百問者何。
夫有問必有答。不言答者。
答攝問中。省文也。
為數百。而所談皆念佛之事。
故名念佛百問焉。
或謂曰。斯果彼問而君答之乎。
余良久曰。此雖從我這裡出。
然我但知其皆談念佛之事。
不復憶其果彼問而我答。
抑我問而彼答之也。
其彼我雖茫然弗知。
而所談念佛事。歷歷在茲。
姑請淨業之士。用心於念佛者。
觀而思之。或可以為螢光之一助。
則是已。 ^355c29

道光五年歲次乙酉夏六月朔古吳後學悟開書
other:: 
# 例言四則
例言四則 " resp=是書多為在家念佛修行者發。直達心源。痛掃支離紆曲。好心學道之士。願加參會。而區區亦用自警云。" resp=此就當時片刻之語。只歸明白曉暢。不求廣說。" resp=但為在家說者。自揣薄德。未敢冐昧凟聽于同侶。然內有可通之處。願鑒諸" resp=明眼上士。惠我教益。於中錯謬。幸垂斥正。念佛百問
author:: 清雲間蓮華菴後學沙門　悟開　著
other:: 
# 念佛百問
 ^355c45

淨土法門。不落偏徑。
如何正說〔一〕。 ^356a28

此門法道。一切根器齊收。
門庭施設。宜乎徹上徹下。
五教全該。徹上以被上根。
徹下以接下根。信行願。
所謂資糧。經律論。
皆為助行。要其所歸。
總不可離卻淨土三經。
如是立說。是名正說。 ^356a30

自古及今。東土大善知識。
闡揚淨業正說者是誰〔二〕。 ^356a38

正說有二。一者全體大用。
通途正說。二者一事一理。
逗機正說。古今大善知識。
不可勝計。其所著述。
多已散亡。今所存者不肖披覽甚寡。
惟就見聞。其雲棲彌陀疏鈔。
是全體大用。通途正說。
如天台十疑。天如或問等。
皆是一事一理。逗機正說。
淨業行人最關緊要。
切須求閱而玩味焉。 ^356a42

妙宗鈔。用三觀釋。
鈍根難入。其亦偏說乎〔三〕。 ^356b12

觀法高深幽遠。非用天台三觀。
不足以彰圓妙。是正說。
非偏說也。若鈍根難入者。
可長誦觀經。誦之熟。
思之熟。隨其經文而想見之。
雖不開慧性。不成觀道。
亦是麤淺學觀之一法。
但止要誦觀經想觀經。
不得在觀經外。加一字講究。
就在經中。不得妄性議論。
不依此說。恐入邪魔。 ^356b14

觀想之圓妙。與持名中理一心。
相去幾何〔四〕。 ^356b26

同一不可思議。 ^356b28

觀經下品。持名往生。
此等持名。到何境界〔五〕。 ^356b30

到事一心境界。 ^356b32

不到事一心。還得往生否〔六〕。 ^356b34

不到事一心。難以往生。
何以知之。阿彌陀經云。
一心不亂。其人臨命終時。
阿彌陀佛與諸聖眾。
現在其前。是人終時。
心不顛倒。即得往生阿彌陀佛極樂國土。
心不顛倒。一心不亂。
雖不能理一心。亦須事一心也明甚。 ^356b36

念佛時總有雜想。
何能一心〔七〕。 ^356b46

若肯長看無量壽經。
靜坐思惟。保管漸得一心。 ^356b48

觀經云。欲生彼國者。
當修三福。又云。如此三事。
名為淨業。又云。此三種業。
乃是過去。未來。現在。
三世諸佛。淨業正因。
據此。已是淨業正因。
不必更求觀法可乎〔八〕。 ^356c2

此經正旨。歸在十六觀門。
所云淨業正因者。
正是偏正之正。非正助之正。
猶言如此三福。為淨業中真正之因。
不是偏邪之因也。 ^356c10

觀經是心作佛。是心是佛。
其意云何〔九〕。 ^356c16

作者。修也。言是心修佛道。
是心本是佛也。 ^356c18

既本是佛。何假修為。
所以無心合道。道在是焉。
起念興修。修滋妄耳〔十〕。 ^356c20

不修到十分田地。
安得無心合道。道在是焉耶。
修而滋妄。修成妄滅。
不修而妄。妄妄無窮。
思之。 ^356c24

觀經云。於現身中得念佛三昧。
云何為念佛三昧〔十一〕。 ^356c28

梵語三昧。此云正定。
亦云正受。念佛三昧者。
思專想寂。智與理冥。
欲人易曉。復作一說。
念即佛。佛即念。念佛一如。
亦無念佛之相可得。
是名念佛三昧。 ^356c32

觀經無量壽佛。身高六十萬億那由他恒河沙由旬。
如何觀法〔十二〕。 ^356c38

自他相亡。如說而觀。 ^356c42

彌陀疏鈔。何以謂之通途正說〔十三〕。 ^356c44

不矯不枉。無黨無偏。
中正和平。獨明厥旨。
謂之通途正說。 ^356c46

十疑或問。何以謂之一事一理逗機正說〔十四〕。 ^357a2

初欲起信。尚具疑情。
十疑論。剖明所以。
令其豁然無滯。參禪人。
或稍知光影。即輕藐蓮宗。
皆由不明佛理。誤入狂癡。
天如和尚痛下犍椎。
擊開迷網。專為一類之機。
發明正旨。謂之一事一理。
逗機正說。此二者。
最關緊要。故特標出耳。 ^357a4

修行之士。得何等氣質。
易於入道〔十五〕。 ^357a14

剛健中正純粹。此等氣質。
堪作法器。剛能荷擔阿耨多羅三藐三菩提。
健能為法為人。中則不落偏徑。
正則不生邪思。昔日臨濟初入道。
親近黃蘗。睦州見其行業純一。
令問黃蘗佛法大意。
臨濟三度喫棒。旋於大愚言下。
悟徹佛法無多子。
當知此時大悟。皆從平日行業純一中來。
若非行業純一。雖有百千黃蘗大愚。
安能大悟耶。而臨濟之行業純一。
亦由氣質之純粹所致。
儒書云。顏子深潛純粹。
故為孔門高弟。況佛門法器。
安可反遜于此。古今稱大善知識者。
宗門如馬祖百丈等。
教下如清涼天台等。
淨土如蓮宗九祖等。
皆剛健中正純粹者也。
然此且就世諦而論。
小而言之耳。其實大智慧根。
光明徹乎邊表。豈可言說。
我等後生小子。志求大道者。
敢弗勉旃。 ^357a16

門庭卓立。高不可攀。
淺質庸流。望崖而退。
安所謂三根普被〔十六〕。 ^357a42

大凡學道。當先知至理。
猶儒家修德講學。
當先知得堯舜禹湯文武周公孔子之所以為堯舜禹湯文武周公孔子。
然後一步一步學將去。
縱不成聖。即成賢。
不成賢。即成大儒。
隨其學力淺深。皆不失為聖門弟子。
今念佛人。當先知得阿彌陀佛本願功德。
又知得歷祖高風。
然後一步一步行將去。
不得十分成就。即七八五六。
乃至一二分。亦隨其學力淺深。
皆得名為淨業成就。
既成就已。皆得往生。
既往生已。皆得不退。
皆得直至無上菩提。
何曾不是三根普被哉。
彼望崖而退者。不足以語信心人也。
信且不真。佛亦無可如何。 ^357a46

一二分成就。皆得往生。
何故認真念佛二三十年。
臨終時。瑞應罕聞。
豈如是之久。尚未成就一二分乎〔十七〕。 ^357b20

良繇認真念佛。不是認正念佛。
何也。或以切實正法相告。
因不順我懷。即不入其耳。
或以虗華無益相聞。
因恰合我意。即期在必行。
不求正法。但任己情。
因而逐浪隨波。一生熱閙。
所謂擔蔴棄金。唐喪光陰者矣。
若欲一二分淨業成就。
於茲亟宜猛省。 ^357b26

古人謂念佛不礙參禪。
參禪不礙念佛。又有謂念佛礙參禪。
參禪礙念佛。究竟如何〔十八〕。 ^357b36

法有二門。理無二致。
指理言不礙。指法言礙。
但理待悟後而明。
法即現前所用。法者。
方法也。方法即無兩般。
心無二用。故言礙。
歸源性無二。故言不礙。 ^357b40

利根當參禪。鈍根當念佛是否〔十九〕。 ^357b46

參禪與念佛。各從其志可也。
若以利鈍配定。是何言歟。
志氣堅勇。鈍亦能悟。
體究念佛。非利不成。
若說祖師門下。專接上根。
愚夫愚婦。皆會念佛。
此一往之詞耳。 ^357b48

參禪悟後。與佛齊肩。
念佛往生。不脫生死。
然否〔二十〕。 ^357c8

悟後尚待進修。為有業識流注未淨。
溈山和尚言之詳矣。
只聞極樂世界蓮華中生。
不聞極樂世界蓮華中死。
蓮池大師言之盡矣。
嗟乎。不具正知見。
又不明典章。有如此誤。
慎之哉。 ^357c10

中峯云禪者淨土之禪。
淨土者禪之淨土。
何謂也〔二十一〕。 ^357c18

梵語禪那。此云靜慮。
即慮而靜是定。即靜而慮是慧。
所云禪者。定慧耳。
淨土法門。亦資定慧。
禪與淨土二名雖異。
其定慧一也。猶云定慧者。
淨土之定慧。淨土者。
定慧之淨土。中峯此語。
葢#CB15081;淨業而進定慧之功。
誡參徒而開淨土之行。
乃禪淨雙修語也。 ^357c22

禪淨雙修。要分前後。
還是一時〔二十二〕。 ^357c32

達磨宗旨。超越教乘。
不同四禪八定。所以古人道。
這箇尚不與教乘合。
何況儒書。是知應分前後。
若先參禪見性。而更修淨業。
最為順理。古來宗門龍象。
並宏淨業者。皆如此。 ^357c34

天衣云。生則決定生。
去則實不去。何謂也〔二十三〕。 ^357c42

淨土往生。佛無虗語。
故云生則決定生。
若了彌陀即本性。
本性即彌陀。而如來者。
無所從來。亦無所去。
故云去則實不去。
此理事並舉。權實雙彰語也。 ^357c44

淨土法門。每稱禪觀。
是何等禪耶〔二十四〕。 ^358a2

非達磨禪。亦非四禪八定禪。
所云禪者。乃體究念佛。
即持名中理持工夫。
然持名至理一心之極。
達磨禪。四禪八定。
非二致也。 ^358a4

禪淨雙修。宜先禪後淨。
前已聞命。但何以不可齊修。
其有說乎〔二十五〕。 ^358a10

念佛不怕取相。參禪先要離相。
取與離。難以並行修習。 ^358a14

滯名著相。未離妄緣。
達士所譏。良由是矣〔二十六〕。 ^358a18

念阿彌陀佛正覺圓滿之名。
觀極樂世界清淨莊嚴之相。
如此滯著。只怕未能切實。
果能切實。則世間種種幻化妄緣。
自當遠離。正是捨妄歸真之法。
背塵合覺之方。況此取相離相。
皆是入門方便。譬若心欲到家。
不從其門而入。還能到家否。 ^358a20

每見古德指示念佛之間。
#CB15111;箇是誰。
與參話頭相似。又云自問阿那箇是本性阿彌陀。
其法如此〔廿七〕。 ^358a30

此是後代師家變法。
並非佛說淨業正旨。
在師家意中欲人悟明本性。
然間看誰字尚可。
若自問阿那箇是本性阿彌陀。
未免引起識情湊泊之弊。
近時為師者遷就學人尤甚。
作家宗師。決不如是。 ^358a34

學者皆稱參禪能悟。
念佛不能悟。故知念佛不及參禪〔二十八〕。 ^358a42

念佛不能悟。齊東野人之語。
楞嚴大勢至圓通章云。
不假方便。自得心開。
言心開。豈非悟境。
觀經上器往生章云。
解第一義。言解第一義。
豈非悟境。達唯心淨土。
了本性彌陀。言達言了。
豈非悟境。以要言之。
體究念佛。皆悟境也。
觀雲棲疏鈔理一心文中自明。
不過淨土法門。以信願往生。
而行修念佛。是緊要正旨。
悟不悟。不計也。所以永明禪師有但得見彌陀。
何愁不開悟之料簡。
當知非因無能悟而言此也。
至于達磨禪宗。學者若到桶底脫落。
更透過末後牢關。
做箇脫灑漢子。此等人作略。
超過一切法門。所以謂之祖師禪也。 ^358a46

四種念佛。其說如何〔二十九〕。 ^358b20

四種者。謂持名念佛。
觀像念佛。觀想念佛。
實相念佛也。觀像所以束斂身心。
可為觀想之前導。
持名之助緣。實相者。
離一切相之相也。
離過絕非。不可思議。
持名至理一心。觀想至覺觀雙亡。
則同歸實相也。此念佛之極則。
神功妙用。非口頭三昧者所能窺測。 ^358b22

念佛素稱簡易。何以今說如是之難〔三十〕。 ^358b32

簡易之語。其意有二。
一則就其中下之根。
說要截斷輪迴。徑往西方。
永超生死。只消專志念佛。
心不顛倒。不論賢愚。
皆能成就。故云簡易。
一據六度萬行。祗劫熏修。
方成佛道。今則六字洪名。
不拘久近。果能正念分明。
便得彌陀接引。托質蓮胎。
俱臻不退。豈非簡易。 ^358b34

古人謂萬修萬人去。
然今念佛而未必往生者何故〔三十一〕。 ^358b44

楞嚴經云。憶佛念佛。
現前當來。必定見佛。
此乃感應使然。若萬人真實感。
則萬人真實應。此之謂萬修萬人去也。
往生念佛之人。口雖念佛。
心不依佛。仍舊自逞主見。
如何若何。一聞真切語。
便難而畏之。一聞方便語。
便易而忽之。如此念佛。
實則具文而已。未必往生。
若見難不畏。見易不忽。
常求開導。時切精思。
依佛念佛。古人語。
決非誑汝。 ^358b48

既發願往生。只須念佛。
何假修諸功德。轉成有漏之因〔三十二〕。 ^358c14

凡修佛道。福慧並尊。
有漏無漏。隨人心向。
不可因有漏之福無常。
而遂廢莊嚴佛土之大福德也。
故彌陀經云。不可以少善根福德因緣得生彼國。
善根。念佛也。福德因緣。
修諸功德也。無量壽經三輩往生章云。
發菩提心。修諸功德。
奉持齋戒。起立塔像。
飯食沙門。懸繒然燈。
散華燒香。觀無量壽佛經云。
欲生彼國者。當修三福。
一者孝養父母。奉侍師長。
慈心不殺。修十善業。
二者受持三歸。具足眾戒。
不犯威儀。三者發菩提心。
深信因果。讀誦大乘。
勸進行者。又云發三種心。
即便往生。何等為三。
一者至誠心。二者深心。
三者迴向發願心。
具三心者。必生彼國。
如此等說。難以備舉。
學者宜盡心焉。 ^358c18

念佛本屬易行。若如前說。
其不令人裹足乎〔三十三〕。 ^358c42

佛不異語。惟在當人善會耳。
根性固有利鈍。而人力又有瘠肥。
但當思勉其鞠躬盡瘁。
豈可漫諉之於力不足也耶。 ^358c44

在俗念佛。輙為善務糾纏。
有何方便。不礙修持。 ^359a2

此事全在當人善於調處。
調處得宜。即不礙也。 ^359a6

念佛與持呪相似否〔三十五〕。 ^359a8

不相似。呪具威神之力。
不可思議。但如法加持。
即成機感。不用體究也。
念佛者。有事有理。
有性有相。有權有實。
要由體究而得明了。
故不相似。 ^359a10

念佛與誦經相似否〔三十六〕。 ^359a16

可云相似。何以故。
誦經者。散之而為經中若干文義。
若干句義。若干字義。
收之則不出一佛義。
天台云。言佛便周是也。
今念佛者。即是念一切經義。
一切文義。一切句義。
一切字義。何以故。
佛是覺義。經云。無上妙覺。
徧諸十方。出生如來。
與一切法。同體平等是也。 ^359a18

念佛工夫。有幾等次序。
有幾時更為要緊〔三十七〕。 ^359a28

次序三。一者專心念佛。
二者究心念佛。三者一心念佛。
更為要緊三。一者病時。
二者老時。三者死時。 ^359a30

念佛時有雜念起。
問此雜念從何來〔三十八〕。 ^359a34

人之一身。止有一念。
念佛之念即是他。
雜念之念亦即是他。
只因這一念。不能全分歸於念佛。
即有少分在念佛之外。
雜念者。即此少分佛外之念。
驀地裡兜著塵勞業種。
乘此念佛時插入耳。 ^359a36

如何得除去雜念〔三十九〕。 ^359a44

不消除得。但自抖擻精神。
以此一念。全提在佛上。
雜念即無。 ^359a46

雖知如是。奈精力罷弱。
不能使之即無。又當如何〔四十〕。 ^359b2

道力未充。多諸散亂。
收攝六根。漸歸清淨。
不得已。姑設方便袪之。
念佛時當雜念起。
不要理會他。我只是念。
更加目注佛像。或念注佛像。
自無雜念矣。 ^359b6

如此做去。始而果好。
但久久。又有雜念起時如何〔四十一〕。 ^359b12

內心渾濁。外境紛拏。
念佛便不得力。甚至雜念纏擾不開。
此時不必焦燥。但結湛心思。
令六字洪名。一一從念提起。
由口出聲。耳中歷歷聽聞。
又復念中流出。循環貫攝。
不令間斷。雜念自無。 ^359b16

如此固妙。奈有鈍根不能者。
又且如何〔四十二〕。 ^359b24

智者大師。開忻厭二門。
初心入道。切須起忻厭心。
忻厭一生。精進自發。
內心渾濁。漸見澄清。
外境紛拏。自然消散。
念佛時。便覺輕安適悅。
若忻厭不生。竟無入路矣。
如不會做工夫。念佛而多雜想者。
可將南無阿彌陀佛六个字。
當念佛一聲即記在南字上。
第二聲記在無字上。
又阿又彌又陀又佛又南連環。
記認不斷。一切雜念。
無處出生矣。 ^359b26

上根念佛。亦有雜念。
如何遣法〔四十三〕。 ^359b40

圓覺經云。知是空華。
即無輪轉。亦無身心。
受彼生死。而況於雜念者乎。 ^359b42

念佛多年。何故終不得力〔四十四〕。 ^359b46

自無主宰。但隨波逐浪。
任爾多年。何能得力。 ^359b48

往生不往生。利害在甚麼處〔四十五〕。 ^359c2

與阿彌陀佛。一念相應。
利也。有一絲放不下。
害也。相應者。猶云同聲相應。
同氣相求意也。 ^359c4

淨業以何為根。以何為因。
以何為究竟〔四十六〕。 ^359c8

淨業行人。當以菩提心為根。
以念佛為因。以自利利他為究竟。 ^359c10

一毫之善。皆可回向西方。
今不念佛。但誦經故呪。
回向西方。想亦不違教理〔四十七〕。 ^359c14

讀誦大乘。經有明文。
然是助行。觀經以修觀。
彌陀經以執持名號。
斯為正行。棄正修助。
未達深理。殊不知觀想持名者。
正使轉生成熟。至命終時易于感應。
修餘行者。恐願力稍疎。
為他歧移奪。而致障往生耳。 ^359c18

念佛不要長齋否〔四十八〕。 ^359c26

若已先發菩提心。
決不再問此語。昔日馬祖因官人問肉。
喫即是。不喫即是。
祖云。喫是中丞祿。
不喫是中丞福。此語大有意味。 ^359c28

念佛人不能長齋。
亦得往生否〔四十九〕。 ^359c34

凡有過。甚微薄。更功能掩過。
而念佛求生極樂。
心甚親切。至臨命終時。
道力勝于業力。決可往生。 ^359c36

念佛門中。帶惑往生。
十念成就等說。學人耳邊。
大誤之極〔五十〕。 ^359c40

佛不誤人。人自誤耳。
何謂自誤。恃容帶惑往生。
居然造業。為有十念成就。
任意因循。豈知帶惑者。
不待三惑斷盡耳。
十念者。就極忙人。
不暇多念者言也。
念佛人。不悟此旨。
蹉跎過了。臨命終時。
業力勝于道力。奈何奈何。
所以平日間。必當洗除惡習。
警#CB15081;善根。
不致自誤也。 ^359c44

蓮池大師臨示寂。
囑云。老實念佛。唯老實念佛。
故不必講求論議〔五十一〕。 ^360a8

老實者。純真無妄之謂。
非不講求。為老實也。
經云。佛法無人說。
雖慧莫能了。世稱質樸者為老實人。
若全無知識。則名呆人矣。
今云老實念佛。非呆念佛。
可想而知。 ^360a12

世人六亂妄想。剎那不住。
求个毫無知識底呆人念佛如何〔五十二〕。 ^360a20

雖是呆人。他聞說念佛好。
便歡喜。得知念佛好。
聞說念佛生西方。
他又歡喜。得知念佛生西方。
於是遂呆念佛。今日呆念。
明日呆念。直呆念到命欲終時。
忽然阿彌陀佛放光接引。
彈指往生極樂世界。
此等人。可謂呆而不呆。
若是聦明會打算人。
無所不通。無所不曉。
今日忙。明日忙。若功垂後世者。
置弗論。直忙到臘月三十日。
忽然業積如山。面前齊現。
此時無計可施。待人發放。
此等人。可謂不呆而呆。
所謂如來說為可憐愍者是也。 ^360a24

修行不得進境咎在何處〔五十三〕。 ^360a42

修行者無他。但滅諸習染之氣而已。
譬如磨鏡。垢去明存。
一切眾生。皆有種種習氣。
所以輪轉生死。念佛者。
令其心歸大覺。習染潛消。
若初果之破盡見惑。
二果之復破思惑六品。
三果之再破思惑三品。
四果之破盡見思。
緣覺之侵習。十地菩薩。
地地之分斷一品無明。
等妙二覺。亦復如是。
此等斷惑。我輩安能。
祇可求佛攝受。順佛方便慈恩。
帶惑往生。然粗重垢染。
不得消除。成何修道者。
即如貪瞋癡愛。嫉妒諂曲。
乃至機械變詐。名利私心等。
皆為障道惡緣。我不能除。
被其所障。所以修行不得進境。 ^360a44

親師近友。常愁牽入火坑。
瞎煉盲修。又恐終成骨董。
聞思既失。進退何憑〔五十四〕。 ^360b16

末世法弱魔強。不必言矣。
然虗心察取。天下未必無人也。
此時看經一事不可緩。
但要知得看經道理。
假如念佛人看經。
應先取淨土門中經書。
詳加參究。須會理通源。
勿迷情偏執。本門明白。
復及餘經。隨其心力可耳。
如今在家居士。多取一本金剛經註解看了。
雖修淨業。而淨業經書反不在意。
真無益而有損。 ^360b20

金剛經神妙不測。
彌陀經平實無奇。
二經相較。勝劣可知〔五十五〕。 ^360b32

修行之士看佛經。
解佛義。神妙不測以為勝。
平實無奇以為劣。
大不可也。看經解義。
要於神妙不測處。
尋出平實無奇底理來。
平實無奇處。尋出神妙不測底理來。
方稱具眼。 ^360b36

無量壽經三輩往生章。
三說發菩提心。為往生樞要。
今何各知識開示於人。
惟念佛是說。不及菩提心〔五十六〕。 ^360b44

龍舒校本。遺漏發菩提心句。
雲栖正之。省菴法師。
諄諄於此。作勸發菩提心文。
極為懇切。從上大善知識。
開念佛法門。必以勸發菩提心為首務。
始盡廣大法門旨趣。
若近時者。日趨日下。
儒書云。何足算也。 ^360c2

無量壽經。劇談五善五惡等文。
類似小乘經典。 ^360c10

經云多有菩薩。欲聞此經而不能得。
豈小乘經典耶。依文不依義。
如之何其可也。既有此問。
試作一解。良由此經。
于經法滅盡之後。
尚留世百年以度有緣。
而末世之中。根器益鈍。
我佛悲心徹底。譬如長者告誡其子。
而子性愚劣難曉。
為作切實語。就子可曉者而語之耳。 ^360c14

回向之詞。輙謂普為眾生。
廣度眾生。如此虗願而云有願必成。
人所難信〔五十八〕。 ^360c26

有口無心。可稱虗願。
實有其心。便為實願。
故曰必底也。現在之普為。
當來之廣度。若突然孤起。
未免空談。華嚴經中善財童子。
徧參知識。必云我已先發阿耨多羅三藐三菩提心。
而未知菩薩。云何學菩薩道。
修菩薩行。我聞聖者。
善能誘誨。願為我說。
此是第一發心修行好榜樣。
既已先發菩提心。
則一切修行。皆從菩提心中流出。
而普為眾生。廣度眾生等。
盡是菩提心感發。
真實不虗。何有不遂之理。 ^360c30

彌陀經云。不可以少善根福德因緣得生彼國。
故知多則得生。少則不生也〔五十九〕。 ^360c46

按無量壽經三輩往生。
此專指上輩說。中下二輩。
自有差等。 ^361a2

念佛貴乎心持。何必出聲〔六十〕。 ^361a6

心持念佛。頗合深旨。
但出聲念佛者。即以佛聲而為助緣。
有自他兼益之妙。 ^361a8

然則默念可乎〔六十一〕。 ^361a12

獨自念佛。聲默皆宜。
若隨眾念佛。定應出聲。 ^361a14

或謂六字念。尚存皈敬之意。
四字念。竟是直稱名號。
以為不可。然否〔六十二〕。 ^361a16

古無此說。此隨世諦知見。
然其稱名之義。不屬于此也。 ^361a20

昏沈中念佛。亦有利益否〔六十三〕。 ^361a24

昏沈中念佛。正是口念心不念耳。
切須自己警覺。勿使慣常。 ^361a26

世稱在家念佛誦經。
能令兒孫稀少。果有其事否〔六十四〕。 ^361a30

為善降福。為惡降殃。
此一定之理。今以念佛誦經而降之殃。
豈念佛誦經。為惡事耶。
理云何通。又乏兒孫之人。
世間不少。未必是念佛誦經者也。
此就世法而言。若論佛法。
兒孫者。前世所結之業緣耳。
賢兒孫是善業緣。
不肖兒孫是惡業緣。
無常之法。盡是夢幻泡影。 ^361a34

念佛之緩急。佛聲之高低。
念時之行坐。如何合法〔六十五〕。 ^361a46

念佛太緩。則散而無力。
太急。則失于自在。
不緩不急。則安詳清朗。
佛聲太高。恐傷氣力。
太低。易入昏散。不高不低。
則悠揚和雅。在道場。
大眾念佛。行坐自有定香。
若二三知己。自在念佛。
只取念佛如法。不必拘定常例。
不妨通融。大約坐時宜多。
行時宜少。又清朗時宜多坐。
昏散時宜多行。此其大意也。 ^361b2

近見佛七期中。晚間跑香念佛。
謂之搶西方。有此法否〔六十六〕。 ^361b14

余始聞。不覺大駭。
西方可搶耶。良由不信念佛。
輕賤念佛。甚至信心者。
不肯念佛。皆為此等無稽之談所誤。
遂不能興起道心。
且多令有識者避之而莫及。
吁可怪也已。可痛也已。 ^361b18

一心不亂。再求開示〔六十七〕。 ^361b26

心月孤圓。光吞萬象。
心不自心。亂從何起。
若向第二門頭。不無方便。
譬如一个人愛了一件事。
或琹棋書畫。或絲竹管絃。
他切心于此。直是性命不顧。
寒不知寒。熱不知熱。
倦不知倦。饑不知饑。
一切正事。都也拋却。
若有人來阻撓。恨不可言。
如今將念佛求生西方這事。
亦是如是。便是一心不亂。 ^361b28

念佛人何病最大。
何病最多〔六十八〕。 ^361b40

湛寂靈明。本來無病。
情生智隔。諸病生焉。
於中偏病最大。貪病最多。
然非獨念佛。一切修行同此。
故永明壽禪師。著宗鏡錄百卷。
萬善同歸集六卷。
皆醫偏病之妙藥也。 ^361b42

偏貪之病。愚者固爾。
恐賢者未必如是〔六十九〕。 ^361c2

偏見貪習。設賢者有此。
其病愈細。當知鬥爭堅固。
並由偏病使然。佛法衰殘。
皆因貪習所壞。言念及此。
不覺淚下。 ^361c4

設欲迴狂瀾于既倒。
如何而可〔七十〕。 ^361c10

全賴有力大人。念佛深恩。
大家扶起。不肖福德雖無。
敢效執鞭之役。 ^361c12

即今闡揚念佛法門。
應以何為先務〔七十一〕。 ^361c16

儒教有云。事必師古。
又有云。一須人品高。
二須師法古。我等佛門修道。
亦當奉此語。擇取古人為法。
縱不合時宜。何妨隨緣度日。 ^361c18

擇取古人為法。請示何人〔七十二〕。 ^361c24

事求簡約。為功必深。
泛濫多歧。有名無實。
今佛門中。要人所熟悉。
兼多考據者。則永明壽禪師。
蓮池大師。省菴法師。
三人而已。 ^361c26

淨業中。書籍煩多。
亦求簡約。人所易于取閱者何書〔七十三〕。 ^361c32

蓮池大師雲栖法彚。
四明知禮法師妙宗鈔。
省菴法師著有省菴法師遺書。
皆必要者也。其永明萬善同歸集。
雖非專主淨業。然修淨業者。
不可少也。若宗鏡錄。
文富義繁。乃第一大部論修道書。
不可忽也。宋時王日休居士。
有龍舒淨土文。本朝吳中彭二林居士。
所訂淨土聖賢錄。
皆淨業正範。斯二居士者。
在家念佛。真切修持。
法門之柱石也。日來拙刻蓮宗九祖傳略。
欲使蓮宗正派源流。
有所依憑。而為文甚少。
最簡矣。 ^361c36

為法為人。以何為先〔七十四〕。 ^362a6

先為自己。何以故。
若不先為自己。使己通達。
安能為法為人。不但不能為法為人。
實多誤法誤人。并自誤不少。
佛法大事。八十老翁入場屋。
不是小兒戲。不可不知也。 ^362a8

好為人師。並非惡意。
何以有過〔七十五〕。 ^362a16

好為者。實自用自專。
未曾明白。而自以為明白者也。
所以有過。 ^362a18

出家受戒。不必言矣。
在家男女。入道如何〔七十六〕。 ^362a22

已發正信正願。即當先受三皈。
行之既熟。當自己發心。
進受五戒。但先當擇有出家明師。
方可求受。其菩薩戒。
準梵網經十重四十八輕者。
正是菩薩戒相。必自己敬發大心。
切不可趁其高興。
隨人上下而受佛戒。
此時受戒之際。第一要緊殷重心。
恭敬心。千生難遇心。
發大菩提心。斷不可草草輕聽時下慫恿之語。
彼引經引古。俱非時之說也。
其式叉摩那。以訛傳訛。
無人指正。可歎也。
不肖狂言若是者。
非阻其勝緣。實激發其勝心而成此勝緣耳〔式义摩那出家眾也今以處女當之故云訛〕。 ^362a24

倘不受皈戒。還可修行否〔七十七〕。 ^362a42

亦可修行。但應明白不受之故。
既合正理則可。不然觀經云。
受持三歸。具足眾戒。
是為淨業正因。不肖更有一言。
若女人欲受歸戒者。
不妨請師至家。堂十設座敬受。 ^362a44

淨土十要西方合論。
後載紀夢一篇。是事甚奇。 ^362b4

奇不奇。姑置。末後一則語。
宜志之。中郎曰。吾不圖樂之至此極也。
使吾生時嚴持戒律尚不至此。
大都乘戒俱急。生品最高。
次戒急。生最穩。若有乘無戒。
多為業力所牽。流入八部鬼神眾去。
余親見同人矣。弟般若氣分頗深。
戒定力甚少。夫悟理不能生戒定。
亦狂慧也。歸五濁。
趁強健。實悟實修。
兼持淨願。勤行方便。
憐憫一切。不久自有良晤。
一入他途。可怖可畏。
如不能持戒。有龍樹六齋法見存。
遵而行之。殺戒尤急。
寄語同學。未有日啟鸞刀。
口貪滋味。而能生清泰者也。
雖說法如雲如雨。
何益于事。此則是真語實語。
真可謂助揚佛化者也。
宜志之。 ^362b8

觀經云。讀誦大乘。
然大乘經典甚夥。
當讀何經為要〔七十九〕。 ^362b30

讀誦大乘者。三經而外。
常誦華嚴圓覺最勝。
其餘隨力可耳。 ^362b34

當讀經時。要解義。
抑直讀〔八十〕。 ^362b38

龐居士偈云。讀經須解義。
解義即修行。若依了義學。
即入涅槃城。但正讀時。
不必停聲解義。讀時且取熟。
待定靜之候。隨摘一文一句。
細味其意。或再取善解。
參而會之。久之自有會得處。
即所謂解義也。 ^362b40

金剛經為世所重。
何不入常誦之例〔八十一〕。 ^362b48

世人誦經修行此經者。
比比皆是。想因見過壇經。
謂五祖示人云。熟讀金剛經。
能明心見性故耳。
然古今來誦經者甚多。
而有會于心者絕少。
何也。據不省看來。
無他。但為註解所誤。
縱有悟處。俱是識情計度。
非真悟也。殊不知金剛經。
但熟讀。忽爾會得。
畢竟有个入處。故五祖云云耳。
然此意未易與人道也。 ^362c2

一切經典。註者甚多。
俱誤人耶〔八十二〕。 ^362c14

噫。此何說也。各有機宜。
不可一例。華嚴經。
則有清涼疏鈔。華嚴合論。
圓覺。則有圭峯略疏。
清涼國師。千古正解。
若倦于煩長。即觀合論。
李長者。提唱十住初心。
便成正覺。誠哉是言也。
圭峯禪師所解圓覺略疏一種。
簡而詳到。妙品也。
其餘他經註解。不及備說。 ^362c16

念佛本極要好。忽有人非理相加。
及意外事。橫生觸惱。
不能不動瞋心。奈何〔八十三〕。 ^362c26

或念無常而自覺。
或咎惡業之自招。
或憐憫彼人之愚癡。
或保護自己之正念。
寒山子偈云。瞋是心中火。
能燒功德林。欲行菩薩道。
忍辱護瞋心。誠如是一切逆境。
冰消瓦解。 ^362c30

念佛本求脫離。忽有種種順境美緣。
前來纏縛。如何即是〔八十四〕。 ^362c38

當先#CB15111;破一切順境美緣。
不是好事。賺殺人也。
吾以極樂世界阿彌陀佛比之。
扯淡得極。我方厭之惡之。
何貪愛之有哉。 ^362c42

出家人。若得順境美緣。
正好紹隆佛法。不可與在家同論〔八十五〕。 ^362c48

紹隆佛法。談何容易。
好心出家者。自應思之。
深思之。將一切順境美緣。
安置妥貼。莫錯因果。 ^363a4

在家人造業營生。
今歸依三寶念佛。
恐于理不合。如何而可〔八十六〕。 ^363a8

此事又在當人自己善為調度。
因人之境界。各各不同。
難作一定之說。造業以害命為最。
若其造業營生。於中大有積功積德之利。
今且不論。大約明知而故犯。
惡業累累。心云何安。
如將家事去濶就狹。
別圖生理。能使不致飢凍。
即脫去造業二字。
豈不美乎。貧富在于天命。
不可惑也。念佛乃生死大事。
不可誤也。 ^363a12

念佛不得一心。再乞一言開導〔八十七〕。 ^363a24

每見念佛。未必六時無間。
念一時。不過一二枝香而已。
縱有他事。預先安排好了。
然後念佛。心中既無所事。
即可一萬個不管。
於是坐下蒲團。提起精神。
緊緊促促。一念貫注於佛。
一句一句。不令鬆隙。
這一二枝香何難不得一心。 ^363a26

隨常念佛。亦欲一心。
而不可得。再乞一言開導。 ^363a36

此之一心。與前問之一心。
作兩樣講法何也。
前者只要一切不管。
少不得一心矣。是無事分心之一心也。
然人皆不免有事。
有事。安得不管。預為安排。
祗可暫智。豈能安排隨常時乎。
若然有事動念。即不得一心者。
則永無常得一心之時矣。
豈理也哉。當知不二其心者。
亦一心之謂也。何謂不二其心。
任他多般事來。半各動念酬應。
安排打算。而我之念佛求生淨土之心。
勇猛堅固。不動不搖。
有事亦如是。無事亦如是。
不增不減。是為不二其心。
不二其心者。一心也。
是有事分心之一心也。 ^363a40

前蒙開導。極為條暢。
然止是有一心之一心。
未是無一心之一心。
究非真契一心之理〔八十九〕。 ^363b12

若以無一心。為真契一心之理者。
汝落斷見矣。汝豈不知有見無見。
亦有亦無見。非有非無見。
皆戲論也。吾今不管有見無見。
非有非無見。亦有亦無見。
只管念佛求生淨土。
并且不見有。不見無。
不見非有非無。不見亦有亦無。
只見念佛求生淨土之心。
了了不可得。 ^363b16

人生根性不一。云何而得同歸正道〔九十〕。 ^363b28

學道者。少不得明師善友。
且明師善友。須擇作家。
古語云。打頭不遇作家。
到老終成骨董。關係一生道業。
不亦重乎。古人遇著作家師匠。
便忘命依從。故易歸正道。
工夫易成。今人輕忽師友。
絕無求道之心。順其行為。
則周旋往返。稍一逆之。
則遠而避去。故明正道者鮮矣。
工夫之說。尚可問乎。 ^363b30

東坡平日擕彌陀像行。
可謂切矣。何以不往生。 ^363b42

昔日東坡居士。繪彌陀像一軸。
人問之曰。此軾西方公據也。
其願生極樂之心。
亦可見矣。但臨終之際。
有 #CB15081;以西方之事者。
則曰。西方不無。然個裡著力不得。
因而遂不聞其往生焉。
嗟乎。正當著力之時。
而反云著力不得居士誤耶。
為揆其情。緣東坡是大才子。
佛家言。見過不少。
以為必得圓妙之法。
方推高手。若老實念佛。
與愚夫愚婦何異。
似有不甘之意。其奈圓妙處。
平日不曾打徹。此時勉強張羅。
乃只見得個裡著力不得耳。
念佛人。臨終往生。
平平實實。一心念佛最好。
若好奇好勝。所謂弄巧成拙。
東坡居士。可為龜鑒。 ^363b46

念佛人。命欲終時。
不見瑞應。轉生疑慮。
其應如何〔九十二〕。 ^363c18

臨終瑞應者。自知時至。
自見蓮華。天樂迎空。
異香滿室等。斯乃感應道交。
顯現其間。但或隱或顯。
未可定也。須知因真則果實。
不必疑慮。此時只應放開一切念頭。
努力一心念佛。臨終念佛猛利。
十惡罪人。尚能往生淨土。
何況平素發願修行念佛者哉。 ^363c22

淨業行人終時往生不往生可決否〔九十三〕。 ^363c32

大段要看他平生行業。
據因論果。此為一定之法。
若就臨終境界決者。
瑞應現前。自不必說。
然要與修多羅合者是。
若錯雜不倫。雖好亦非也。
統而言之。大抵正念分明者。
必有一種清明自在作得主底氣象。
決不委靡不振。時清時渾底境界也。
但見翛然撒手。豈似油乾火盡。
不肖本師和尚臨終。
實有如是高致。是不肖親眼見來者。 ^363c34

平生行業。大有前後美惡不同者。
如何取準〔九十四〕。 ^363c48

不論前美後惡前惡後美。
但以末後一段修行為準。 ^364a2

淨業門頭。有魔事否〔九十五〕。 ^364a4

豈無魔事。行人被他所誤者少。
自誤者多。不虗心自省。
不為道親賢。內具掩飾過咎肚腸。
外強作修行顏面。
此之自誤。皆名魔事。 ^364a6

念佛修行。固是好事。
然年輕女。人非所宜也〔九十六〕。 ^364a12

修行一事。一切眾生共之。
無有不宜者。言一切眾生。
則飛禽走獸。地獄餓鬼等。
並在其中。菩薩隨類化身。
常在飛禽走獸地獄餓鬼之內。
教化眾生。令成佛道。
豈非無有不宜者乎。
我等居人倫之內。
為男為女。為僧為俗。
為老為少。皆極宜修行。
極宜趁早修行。何也。
若飛禽走獸等。罪障深重。
修行難。人道修行易。
不于易時修行。錯過可惜。
如謂女人年輕。不宜修行者。
非也。經中列聽眾。
常有童女之名。童女豈非年輕者。
佛宜之。而我等謂不宜。
可乎。不過凡修行者。
在家人。尤當調處合法。
不宜任聽庸流。隨波逐浪。
徒為無益。若念佛一門。
家中置前所開之經書。
女不識字。男為解說。
隨分思惟其義。謹守常課。
頻頻發願往生。外間如有實有德者。
請至家中。講演一番。
夫實有德者。彼為法而來。
決不誤人修行。倘貧賤之家。
於營生次忙裡偷閒。
隨分念佛。頻頻發願求生淨土。
不論富貴貧賤男女老少。
皆可念佛。極宜修行。 ^364a14

念佛誦經家中不得安靜。
又不能淨口。如何使得〔九十七〕。 ^364a46

世間人情。惟銀錢最關切。
譬如這宗銀錢能到我手。
而尚未到我手中。
便時時憶想。從不覺不安靜。
而不憶想者也。今念佛求生淨土。
便嫌不安靜矣。所以然者。
念佛求生淨土之心。
不似銀錢之關切故耳。
不然。就于不安靜之間。
時時憶念。有何不可。
至于不能淨口者。
若作佛事。斷無不淨口之理。
今為修行。只因此時未能淨口。
則不妨於未淨口時。
更修行起來。誦經念佛。
有何不可。道心一勇猛見得透。
誰人不能淨口乎。 ^364b2

三教同源。究竟其理如何。
今在家學佛者。多闡揚著作〔九十八〕。 ^364b20

如今初發信心通文墨者。
開口必談三教同源。
然三教者。各有門戶。
各有家法。各有至理。
烏可同也。若至理同者。
釋迦牟尼佛。於周昭王二十四年四月八日。
在中天竺國淨飯王宮。
初生下地之時。便一手指天。
一手指地。明白告言。
天上天下。唯吾獨尊。
言獨尊。可知無有並尊者矣。
即可見佛之至理。
實無有能同者。此是了義說。
不是不了義說。若說佛居其源。
千流萬派。不出一源者。
汝當於此細思之。
歸到一源處。纔可名同。
未到一源處。而只在千流萬派處。
豈不是異。何可言同也。
今且毋庸如此費詞。
楞嚴經云。一門超出妙莊嚴路。
凡修一門。必由一門深入。
今修念佛。即應從念佛深入。
且不許別門來雜。
況三教耶。不肖嘗云。
儒釋二教。為學之道理。
時時遇合。儒釋所歸之至理。
有世間出世間之別也。
不肖又言。三教同源之義。
未始無有。汝但到了極樂世界。
不要說此間三教。
即十方無量世界。
界界無量教門。盡在汝一箇鼻孔中出氣。
不為分外矣。我佛實有如是至理。
備載羣經。他書無有也。 ^364b24

三教同源。說亦無傷。
何必苦苦辯之〔九十九〕。 ^364c12

元門外道。每竊佛家言。
惑亂世人。大害也。
儒與釋。釋有助儒之益。
而儒有利釋之功。
佛眼視之。分道揚鑣。
固無礙也。惟是儒者。
好心學佛。先因見得儒理淵源。
今三教同源一句。
便謂佛理猶如是爾。
於是不復精研。遂失進修之階位。
終成蒙昧。罔窮覺海之真源。
致使勝緣難就。彼岸多虗。
乃三教同源之說誤之也。
故不得已而言之○儒家之混沌。
佛教之三灾。依稀相似。
大三灾到。一切壞盡。
洞然無有。儒中大聖大賢。
諒非凡夫所作。是三界外果位中人。
來此隨類現身。化人度世耳。
本不淪沒。故不可槩言墮落。 ^364c14

淨土法門。念佛往生修持大意。
略明于是矣。其中再撮精要。
必令雅俗並賞。有目皆覩〔一百〕。 ^364c34

尋常講說。淨土多曰信行願。
最為緊要。據我看來。
古人提出欣厭二門。
此欣厭二字。尤為緊要也。
然猶未也。若不認真。
雖欣厭亦空談也。
故知欣厭而復加之以認真。
可謂緊要中之緊要。
真為精要者矣。何謂欣。
欣者欣慕也。欣慕念佛。
欣慕西方。苟能欣慕。
心必切。何謂厭。厭者厭離也。
厭離娑婆。厭離生死。
苟能厭離。心必遠。
欣慕必厭離。厭離必欣慕。
未有厭離而不欣慕。
欣慕而不厭離者也。
惟其欣慕之極。則所謂信也。
信必真。所謂行也。
行必專。所謂願也。
願必實。若其欣慕不極。
厭離不極。則雖信也信必淺。
雖行也行必浮。雖願也願必疎。
故欲勸人發真信。
修專行。立實願者。
先須開欣厭二門。
令他於念佛求生西方之事。
欣慕之極。於娑婆五濁惡世生死海中。
厭離之極。然後真信以發起。
專行以純熟。實願以成就。
再#CB15081;以認真修習。
如此念佛。未有不往生者也。
此言不為深細。亦不粗淺。
于理不為詳密。亦不滲漏。
其亦可以雅俗並賞有目皆覩矣乎。 ^364c38

問答已。至心回向。
敬說偈言。
　　我以大悲心　闡揚念佛法　仰祈三寶尊
　　慈悲加護我　假此螢火光　化作智慧燈
　　照耀於世間　引之深念佛　念佛願往生
　　還來度含識　西方不退轉　直至成菩提
念佛百問〔終〕
xu:: 
#  No. 1184-C #CB02494;
No. 1184-C #CB02494; ^365a24

水雲長老。梵行高潔。
精研貝典。尤深淨土法門。
志氣閒澹。不事雕琢。
真水雲若也。與予交最善。
是書問答百則。提唱蓮宗。
皆是脚踏實地。從正知正見流出。
剖疑辨惑。切當今時。
上秉佛祖宗旨。不違毫髮。
固末法之津梁。至於出語直截。
立意圓正。具眼者必能鑑諸。
可不待予贅。 ^365a43

道光乙酉良月既望寶嚴學人貝墉謹 #CB02494;於四色蓮居之南窗
 ^365b8
