永覺和尚廣錄卷第二十二
editor:: 嗣法弟子　道霈　重編
other:: 
# 偈頌
偈頌上
other:: 
## 示張居士
示張居士
波斯閉眼嚼生鐵。
十界聖凡都撲滅。
忽然嚼破血淋漓。
啞子吞聲向誰說。
耀天徹地普光明。
樓臺處處懸秋月。
照破東西南北門。
彌勒原來乾屎橛。
有等阿師格量猜。
好似紅爐尋片雪。
曾向壽昌橋上過。
始識虗空非彩色。
張公好道幾經年。
請把從前都放歇。
休管魔來與佛來。
盡情內顧當胸結。
定光岩上浪翻空。
正好曹溪尋點血。
莫教皮袋兩頭忙。
鐵漢從來須自決。
鎮日經營一局棋。
局終大巧返成拙。
臨行不覺太囉哆。
堪笑空中重下楔。
other:: 
## 玉爐峰夜坐見月上紙窓因成二偈(辛酉年二月十八夜)
玉爐峰夜坐。見月上紙窓。因成二偈 ^507a30

偏從槁木尋生意。
幾載推車逢峭壁。
大像橫遭摑一拳。
鐵牛濺出黃金汁。 ^507b6

頂門突出摩醯眼。
十界聖凡無一點。
謾說桃花兩岸紅。
虗空到底不容染。
other:: 
## 自沙邑取舟到劍津舟中聞僧誦法華經因成二偈(癸亥年九月二十一日)
自沙邑取舟到劍津。舟中聞僧誦法華經。因成二偈〔癸亥年九月二十一日〕 ^507b10

金雞#CB10437;破碧瑠璃。
萬歇千休祇自知。
穩臥片帆天正朗。
前山無復雨鳩啼。 ^507b18

今日無端有一偈。
四七二三都不識。
分明舉出報諸方。
睜起眉時眼落地。
other:: 
## 客問山居何所作為占偈答之
客問山居何所作為。占偈答之 ^507b22

我不參禪不學佛。
釋迦老兒是何物。
只因到底無思算。
破衲蒙頭煨榾柮。
other:: 
## 送僧謁五臺
送僧謁五臺 ^507b28

見說文殊不易探。
金剛窟外碧藍毿。
君逢直奪玻璃盞。
休管前三與後三。
other:: 
## 晝臥
晝臥 ^507b34

山藤七尺倚雲邊。
日午長伸兩脚眠。
時有客來相借問。
搖頭不道祖師禪。 ^507b40

老衲談禪別一途。
拈提全不費工夫儘教棒喝都休去。
直臥橫眠會也無。
other:: 
## 拄杖頌
拄杖頌 ^507b44

雖然全無形似。出入也得支持。
無端橫拈倒卓。縱是佛祖難知。
other:: 
## 拂子頌
拂子頌 ^507c2

偶爾向人舉似。閃空之電猶遲。
誰將兔角為杖。我便當堂付伊。
other:: 
## 戒尺頌
戒尺頌 ^507c8

壽昌尋常用底。甘把賢聖俱瞞。
一揮殺活雙行。直使髑髏頓乾。
other:: 
## 淨瓶頌
淨瓶頌 ^507c14

百丈當場提出。華林不知背向。
橫遭溈山一踢。露出廣長舌相。
other:: 
## 念珠頌
念珠頌 ^507c20

畢竟是珠轉佛。畢竟是佛轉珠。
晝夜循環百八。捻破方知是渠。
other:: 
## 蒲團頌
蒲團頌 ^507c26

臨濟接得便打。長慶直教坐破。
一任師僧顛倒。渠實無待無我。
other:: 
## 鉢盂頌
鉢盂頌 ^507c32

但有仰天一口。却會單行祖令。
曾經鷲嶺付來。不消特地安柄。
other:: 
## 袈裟頌
袈裟頌 ^507c38

多子塔前流毒。遞代承虗接響。
擬欲生心授受。便好攔腮一掌。
other:: 
## 坐具頌
坐具頌 ^507c44

收來却成一字。放去便似方田。
祇如不收不放。須彌掇出眼前。
other:: 
## 辭博山歸閩
辭博山歸閩〔二首〕 ^508a2

勉持瓶錫出閩山。
為取先師最後關。
歷盡艱辛無可得。
如今掉臂却空還。 ^508a8

三秋穩坐蒲團月。
此日翻携拄杖雲。
自是衲僧無定軌。
難將行止向君論。
other:: 
## 送印南上人住山
送印南上人住山〔二首〕 ^508a12

年少雖當歷苦艱。
卓庵疑是學偷閑。
為僧應要知慚愧。
試想瞿曇在雪山。 ^508a18

斬絕塵緣去住山。
空花滿眼莫須攀。
一念須求無上寶。
可將半點挂人間。
other:: 
## 送嚴心上人入關
送嚴心上人入關〔二首〕 ^508a22

西來大意莫顢頇。
佛祖從來鐵作關。
有朝拶入無人識。
石女生兒血滿山。 ^508a28

黃龍一路絕躋攀。
鐵壁銀山過者難。
拾得威音前一簇。
等閒發動破三關。
other:: 
## 庚午夏余病甚篤沈道礎居士來山為作四偈
庚午夏。余病甚篤。沈道礎居士來山。為作四偈 ^508a32

昨日強而走。今日病而臥。
形實非我主。此中宜識破。 ^508a40

忽然如氷寒。忽然如火逼。
水火變須臾。境緣皆可識。 ^508a42

形衰如枯木。聲細若喑啞。
此識亦昏散。誰為不死者。 ^508a44

君今來問疾。疾竟在何處。
試請問維摩。維摩亦無語。
other:: 
## 示修淨業
示修淨業〔四首〕 ^508a46

綿綿密密勤持念。
生滅何曾成一片。
念到生滅不相干。
脚底蓮華恒出現。 ^508b2

他佛分明皆自佛。
念他還同念自時。
有朝念寂忘他自。
極樂收歸東院西。 ^508b6

休道西方無極樂。
只因這裏有娑婆。
打破娑婆成粉去。
西方不隔一塵多。 ^508b10

五濁娑婆本自空。
只緣迷執自牢籠。
空花實實無生滅。
燦爛全因翳眼中。
other:: 
## 示禪人參即心即佛
示禪人參即心即佛 ^508b14

即心即佛太囉哆。
非心非佛是甚麼。
直指單傳成委曲。
千言萬語奈迷何。
分明輝天亦鑑地。
眼前黑暗任奔波。
至近翻能成至遠。
南北東西枉揣摩。
欲要尋光休擬議。
不重己兮不重他。
一句話頭#CB15450;命拶。
譬如入室更操戈。
毒中毒加猛中猛。
殺入重關直搗窠。
山窮水盡路自活。
出頭天外笑呵呵。
倒拖佛殿出三門。
僧堂騎來竈下過。
萬聖千賢俱拱手。
不成佛也不成魔。
other:: 
## 心曇禪人請益
心曇禪人請益〔四首〕 ^508b20

一句話頭如鐵橛。
千思萬想爐中雪。
盡情拶破太虗空。
大地山河一輪月。 ^508b36

一句話頭如鐵橛。
氷片何甞不是雪。
等閒不被雪氷瞞。
亭午當空露明月。 ^508b40

一句話頭如鐵橛。
雪上加霜霜上雪。
春意每從寒極生。
鐵牛吼破前山月。 ^508b44

一句話頭如鐵橛。
白似漆兮黑似雪。
此中關棙儘瞞人。
莫向指邊尋出月。
other:: 
## 示禪人參乾屎橛
示禪人參乾屎橛 ^508b48

無上圓滿正覺尊。
如何喚作乾屎橛。
任渠百妙與千玄。
到此矢盡弓亦折。
剔起眉毛仔細看。
大似獰牙嚙生鐵。
直教嚙破始甘休。
不問前後與歲月。
嚙到情枯識泯時。
十界形亡影自滅。
屎橛便放大光明。
虗空盡吐廣長舌。
狸奴白牯是家親。
酒臺木杓成標格。
雲門打殺太多生。
惹得石人笑不徹。
other:: 
## 示禪人參趙州無
示禪人參趙州無 ^508c6

趙州因甚道箇無。
有口無心未可圖。
若從語下生穿鑿。
癡癡逐塊似韓盧。
破皮折骨須窮髓。
休從門路強分疏。
步步秉誠一條鐵。
却如抒海要尋珠。
不管瀰漫千萬里。
直下期教大海枯。
狗子一朝徧大地。
世界身心都是渠。
更好切上重加切。
忽然撲破更無餘。
趙州面目無藏處。
祇是當年破鉢盂。
other:: 
## 過漏澤園
過漏澤園 ^508c20

生前百戰競山河。
死後空埋七尺坡。
蝸角力爭榮有幾。
菜根久嚼味偏多。
千長盡屬黃埃葢。
百巧其如白骨何。
假使韶光如可駐。
巢由應不臥山阿。
other:: 
## 端陽送施主
端陽送施主 ^508c34

壑舟負走失居諸。
截出奔流始丈夫。
劒為久埋光必露。
金須重煉鑛方除。
鏡中妄認疑無首。
衣內還搜信有珠。
聽罷楚歌煙水暮。
竚望明月照寒廬。
other:: 
## 偶成
偶成〔十首〕 ^508c42

休認一漚為全海。
豁然看破萬緣休。
乾坤寥廓渾無際。
九萬鵬摶得自由。 ^509a2

蒼漭煙波日夜流。
鏡中白髮幾經秋。
就中便有無生路。
木馬懷胎產鐵牛。 ^509a6

根塵靡二本來空。
祇為生心大不同。
直使一虧能喪兩。
泥牛入海覓無蹤。 ^509a10

一回撞著便如仇。
賢聖都教棒下收。
黃金甘把同鍮石。
直得虗空笑點頭。 ^509a14

夢裏谿山知是假。
醒來榮辱認為真。
夢醒同觀俱不昧。
#CB15090;破乾坤喪古今。 ^509a18

花上春來未可尋。
暫忘分別便相親。
著眼看時偏障眼。
紛紛蝴蝶過西隣。 ^509a22

一片圓明本不分。
耳談鼻視目能聞。
自從虗妄生經界。
劫盡家珍氣似焚。 ^509a26

扇子無端打地神。
韋天受痛便生嗔。
帝釋旁觀尤不肯。
金剛喫棒淚如淋。 ^509a30

世界都是一塊情。
返情歸性事非輕。
直從情裏尋歸路。
一段常光本現成。 ^509a34

松枝忽折鶴巢翻。
驚醒漁人夢裏魂。
蘆岸月明寒入髓。
崑崙倒被石龜吞。
other:: 
## 與儒生論中和
與儒生論中和 ^509a38

中和妙體原無二。
妄截虗空作兩頭。
擬向未生尋鼻孔。
睫毛丈二掩雙眸。
other:: 
## 火炮
火炮 ^509a44

懸象正當寒已極。
發機每在歲將新。
箇中點著無情處。
#CB15090;破全身喪古今。
other:: 
## 示量智上人
示量智上人 ^509b2

趙州因甚道箇無。
擬議生時轉見疎。
窟穴從頭都踏破。
始知東壁挂葫蘆。
other:: 
## 示無餘上人
示無餘上人 ^509b8

若道圓同太虗。早是無事生事。
更道無欠無餘。是甚街前露布。
且請脫下娘生袴。
other:: 
## 示松溪嚴用正居士
示松溪嚴用正居士 ^509b14

金剛妙義是甚麼。
無著天親不奈何。
人法雙空須進步。
如如不動亦當訶。
起照便差千萬里。
無思落在鬼神窠。
直待心花頓發後。
始知佛法本無多。
other:: 
## 為百拙座主閉關
為百拙座主閉關 ^509b20

紫芝山下鐵為關。
淨極光中絕往還。
三載養成無礙力。
縱橫大地沒遮攔。
other:: 
## 示松溪陳蘊奇茂才
示松溪陳蘊奇茂才 ^509b28

萬緣莫問撥不撥。
心迷雖靜成轇轕。
一切能仝泡影觀。
便是成佛真機括。
境有只因心未空。
心空何愁境不豁。
老盧解道本來無。
黃梅夜半傳衣鉢。
other:: 
## 示松溪葉泰交茂才
示松溪葉泰交茂才 ^509b34

一句彌陀切上切。
千里萬里一條鐵。
萬行旋歸不二門。
大地茫茫成片雪。
成片雪休自輟。更把石牛鞭出血。
虗空突出一輪紅。
彌陀是甚乾屎橛。
other:: 
## 題龍頭井
題龍頭井 ^509b42

龍頭一滴水。飲者貴參詳。
莫作去來想。休將冷煖甞。
遡流知有本。出口潤無方。
要辯曹溪脉。此中滋味長。
other:: 
## 示順侍者
示順侍者 ^509c2

佛法從來不在多。
祇須體究自彌陀。
憤然直要親相見。
念念追尋莫放他。
却似持鎗逢猛敵。
亦如把柁涉鯨波。
有境可觀全屬妄。
無心守寂也當訶。
一句疑情渾不散。
百萬魔軍豈奈何。
有朝捻破泥丸子。
跳出虗空唱哩囉。
other:: 
## 示武林夏調生居士
示武林夏調生居士 ^509c8

一句話頭切上切。
萬別千差都撲滅。
只教一路向前行。
直得虗空腦亦裂。
五千餘卷拭瘡紙。
三世諸佛乾屎橛。
趙州面目無藏處。
破鐺原來是舊鐵。
other:: 
## 云三山陳茂才
云三山陳茂才 ^509c20

仲尼昔日欲無言。
游夏何曾敢浪傳。
只消截斷閒知解。
喫飯穿衣喫本元。
other:: 
## 示初度沙彌
示初度沙彌〔八首〕 ^509c28

剃頭切莫將頭賣。
賣得頭來命亦亡。
日用不妨隨分過。
鶉衣百結道名香。 ^509c34

既然充作如來子。
#CB01140;販如來罪更深。
不若歸家重蓄髮。
如來滴水莫相侵。 ^509c38

伽藍飯食療饑瘡。
豈可于中論短長。
喫者應須具慚愧。
不喫憑君別主張。 ^509c42

壽昌在日硬如鐵。
懶向人前曲脊求。
稀粥三餐荷鋤去。
歲荒尚有麥羮坵。 ^509c46

壽昌衲子盡開田。
老漢扶犂自向前。
雖然不識開田義。
也免閻羅算飯錢。 ^510a2

如今飽食不須憂。
百事無營正好休。
怎奈閒中閒不得。
百非造起積愆尤。 ^510a6

莫言訶罵人非善。
地獄門前滅禍胎。
你身只要無拘束。
儘有無邊業造來。 ^510a10

北去南來尋好處。
誰知好處在心頭。
心若不休無處好。
天涯走徧盡如仇。
other:: 
## 示契宗上人
示契宗上人〔二首〕 ^510a14

為僧直要骨如鋼。
苦行須知受用長。
憶昔雪山修道者。
多年歷盡幾風霜。 ^510a20

單持正念研真宗。
坐斷閒情境自空。
萬仞峰頭獨足立。
新羅祇在海門東。
other:: 
## 示圓常上人
示圓常上人〔四首〕 ^510a24

屴崱山高鳥絕蹤。
石門天險孰能通。
若非鐵額銅睛漢。
祇在青烟翠靄中。 ^510a30

通霄一路白雲深。
驀直行來豈費心。
若是喜從他徑走。
經年蹇滯在荒林。 ^510a34

昔人不出飛鳶嶺。
指頭踢破海山平。
每見許多怜利漢。
千山雲水恁麼行。 ^510a38

衲子須憑一瘦笻。
登山渡水莫教鬆。
忽逢水盡山窮處。
拍掌高歌天外峰。
other:: 
## 示康上人
示康上人〔二首〕 ^510a42

妄緣聚處現身心。
幻影須知却有真。
直把虗空窮出骨。
大千沙界總圓明。 ^510a48

止觀雙忘方入道。
有無不涉始歸真。
出家不是貪閒散。
荊棘林中要轉身。
other:: 
## 送僧歸博山
送僧歸博山 ^510b4

草鞋似虎尋歸處。
趂得東風出嶺去。
須記玄沙嶺上時。
指頭踢破海天曙。 ^510b10

送僧歸博山 ^510b14

翩翩瓢笠出閩關。
千里長途任往還。
歸去飽看東塢月。
應知絕不異谿山。
other:: 
## 警眾
警眾〔四首〕 ^510b16

壽命若風燈。浮根同幻影。
如何苦執我。到底不能省。 ^510b22

色聲非外生。美惡從心計。
逐逐不知休。如魚貪粉餌。 ^510b24

妄情遣復來。正念起還滅。
未獲真常理。塵勞難暫歇。 ^510b26

上升似登峰。下墜如歸壑。
努力尚難成。順情豈不錯。
other:: 
## 示徽州余維坤居士
示徽州余維坤居士 ^510b28

看箇話頭如嚼鐵。
世界身心爐裏雪。
忽然腦後放千光。
世法佛法影俱滅。
須知更有向上關。
釋迦老子猶結舌。
馬師一喝大雄山。
三日耳聾有何說。
other:: 
## 示我白居士
示我白居士 ^510b32

子母相逢事若何。
西方不隔一塵多。
祇要脚跟紅線斷。
低頭自見古彌陀。
other:: 
## 示芙蓉和上人
示芙蓉和上人 ^510b40

山僧不開骨董舖。
遇著阿師無可似。
七花八裂最郎當。
剩得破船依古渡。
空守螺江夜月寒。
敢向人前閒露布。
天險石門澹如水。
無人更問通霄路。
other:: 
## 甲戌冬修山堂和尚塔
甲戌冬。修山堂和尚塔 ^510b46

古塔沉埋日久。忽然現露雲邊。
昔年何有今日。今日大非昔年。
今古全因人計。成毀祇任世緣。
固是有相皆壞。須知無火不傳。
超出古今一句。歲歲波逝前川。
other:: 
## 參禪偈
參禪偈〔十二首〕 ^510c6

參禪人莫廉纖。公案商量大可憐。
一毫頭上親相見。
管取鑑地亦輝天。 ^510c14

參禪人莫儱侗。一喝一棒徒粗獷。
墮在孤危死水浸。
轉身一路多如懵。 ^510c18

參禪人莫妄求。萬妙千玄盡放休。
鐵壁銀山成粉末。
德山臨濟也難儔。 ^510c22

參禪人莫自足。門外草庵休久宿。
寶所未歸終不了。
請君唱箇還鄉曲。 ^510c26

參禪人莫自屈。誰家屋裏無真佛。
祇須一念契無生。
兔角杖挂龜毛拂。 ^510c30

參禪人莫多知。五燈讀徧轉增迷。
泥牛踏破澄潭月。
五葉花開別有枝。 ^510c34

參禪人莫猖狂。許多岐路會亡羊。
歷盡千山雲水窟。
須知更有白雲鄉。 ^510c38

參禪人莫懈怠。百萬魔軍日相待。
時時剔起吹毛利。
始識南無觀自在。 ^510c42

參禪人莫他營。營得徒能益死生。
衣裏藏珠如不昧。
遮身一衲有餘榮。 ^510c46

參禪人莫嫌貧。貧不極時見不親。
須知徹骨風流事。
寒盡元來別有春。 ^511a2

參禪人莫執一。死法相傳盡成癖。
好漢須如出海龍。
五宗門下無蹤跡。
other:: 
## 念佛偈
念佛偈〔四首〕 ^511a6

念佛人要純一。出息還須顧入息。
淨心相繼障雲開。
摩著生前自家鼻。 ^511a12

念佛人要心勤。懈怠從來長妄情。
憤然一念常如此。
寶蓮日日放光明。 ^511a16

念佛人要志堅。滴水須知石也穿。
念頭迸出燎天燧管甚西方五色蓮。 ^511a20

念佛人要端正。端正方能成正信。
菩提種子自培成。
便是彌陀親法胤。
other:: 
## 示林泡庵居士
示林泡庵居士〔二首〕 ^511a24

佛號綿綿不斷聲。
恰如猛火煉真金。
鑛盡金全成大用。
鑑地輝天別樣明。 ^511a30

佛號直如倚天劍。
截斷千枝與萬枝。
眼前便是蓮華國。
那管彌陀願力慈。
other:: 
## 示淨土社諸善友
示淨土社諸善友〔七首〕 ^511a34

一念彌陀渾似鐵。
閒忙動靜離生滅。
此土西方成粉去。
說甚無生湯裏雪。 ^511a40

崛然一句若金剛。
百煉千鎚未肯忘。
直透威音那畔去。
不離方寸即西方。 ^511a44

劒輪揮處夜光寒。
山色溪聲未可瞞。
直待金鷄親唱曉。
五色蓮華映寶欄。 ^511a48

持名不用更求玄。
一句頓超聲色先。
萬境融成一片月。
何分東土與西天。 ^511b4

癡狂外逐何時足。
山積黃金也積愁。
若肯盡情都放下。
長空雲淨月輪秋。 ^511b8

總攝六根惟念佛。
浮情煉盡自圓成。
巍巍臺上黃金相。
不須起念自分明。 ^511b12

莫向境緣生好醜。
凝成一念竟無分。
忽然打破琉璃鏡。
說法音聲許獨聞。
other:: 
## 與丘守戎將軍
與丘守戎將軍 ^511b16

學道猶如上陣時。
金戈鐵馬莫教遲。
軍中直斬渠魁首。
奏凱歸來春滿蹊。
other:: 
## 與馮中軍
與馮中軍 ^511b22

魔軍百萬知藏處。
擣穴焚巢立可除。
戰勝自然家國泰。
輪王髻上奪明珠。
other:: 
## 示茶頭
示茶頭 ^511b28

客來祇是一杯茶。
攪動叢林亂似麻。
底事明明無向背。
無端特地隔天涯。
other:: 
## 示超覺上人
示超覺上人 ^511b34

靈光迥出根塵外。
用著根塵那得知。
但能滅盡偷心去。
始識趙州東院西。
other:: 
## 示龜洋山僧(二首山有二祖師肉身)
示龜洋山僧〔二首山有二祖師肉身〕 ^511b40

岧嶢三紫聳雲間。
中有幽人據祖關。
須信髑髏還有眼。
頂門迸出照人寰。 ^511b46

真身見說在龜洋。
日月雙懸照上方。
愧我瓣香無可爇。
雨餘山色正蒼蒼。
other:: 
## 示大道巖僧
示大道巖僧 ^511c2

清源山色翠光浮。
聞有真人在上頭。
大道明明如箭直。
往來無限曲如鈎。 ^511c8

從來大道透長安。
透得長安法界寬。
其奈時人都好徑。
歷盡艱辛到却難。
other:: 
## 示密因上人
示密因上人 ^511c12

石鼓當軒震一聲。
山河大地亦心驚。
任君鐵額銅頭漢。
猛火爐中要再烹。
other:: 
## 答尼覺林
答尼覺林 ^511c18

萬法本來空。祇緣心妄有。
妄心共分別。說空實非空。
拶入空中性。空有二俱非。
是名本來空。亦名真實義。
other:: 
## 示海濵太蘇善友
示海濵太蘇善友 ^511c24

生死如大海。漠漠連天碧。
肯具堅固志。自然亦可適。
挂箇萬里帆。豈戀一區宅。
片葉乘天風。千丈濤難隔。
究竟登彼岸。寶山手可摘。
學道亦如是。聖域在咫尺。
勉哉勿自委。便是出塵客。
other:: 
## 凡木上人歸里省親
凡木上人歸里省親〔二首〕 ^511c30

歷盡艱辛經幾年。
歸來破衲飽風煙。
一朝直見親生面。
不知何物獻堂前。 ^511c40

踏徧高低祇等閒。
橫擔楖栗返閩關。
丹霞驛畔茘枝熟。
應有幽香散萬山。
other:: 
## 戒多營僧
戒多營僧 ^511c44

馳逐茫茫幾肯休。
齒黃頭白尚貪求。
經營百世三更夢。
建立千秋等小漚。
盡道積功終積惡。
誰知增樂總增愁。
饒君算得都如意。
鐵棒臨頭不自繇。
other:: 
## 示志西上人
示志西上人 ^512a2

至道本來嫌揀擇。
何須特地志東西。
回光看取脚跟下。
等閒坐斷碧瑠璃。
other:: 
## 安平尤母道喬死入冥司冥司令歸請偈
安平尤母道喬死入冥司。冥司令歸請偈 ^512a10

明明有箇西方路。
祇在當人一念中。
看破身心同馬角。
劍樹刀山當下空。
other:: 
## 答劉仲龍文學用來韻
答劉仲龍文學用來韻 ^512a16

居士能栽火裏蓮。
現身混俗且隨緣。
欲明大道休存見。
纔落玄言未脫詮。
淨穢雙忘猶隔岸。
有無俱遣尚非禪。
妄情息處真如現。
步步高遊極樂天。
other:: 
## 示莊太振居士
示莊太振居士 ^512a22

緊把繩頭獨往還。
那愁劍樹及刀山。
歷盡艱辛能不退。
撥轉娑婆祇等閒。
other:: 
## 示吳善友
示吳善友 ^512a30

念佛一門。最為直截。
不須多知解。不用巧言說。
祇要一句佛。崛然如寸鐵。
管甚恩與愛。管甚怨與結。
諸念俱不生。娑婆影自滅。
other:: 
## 示廧可上人
示廧可上人 ^512a36

把住虗空做一回。
萬慮千思當下#CB01926;。
鐵柱門前開口笑。
等閒吞却石烏龜。
other:: 
## 示王無偏居士
示王無偏居士 ^512a44

一句從來絕正偏。
等閒擬議盡成纏。
鐵牛吼出山前路。
踏破三春萬里煙。
other:: 
## 示夏君都居士
示夏君都居士 ^512b2

左右皆毒火。背後鼈鼻蛇。
唯前這一路。却有生冤家。
定要向前去。刻頃不容他。
有朝裂破後。火裏現蓮華。
other:: 
## 示慈茂上人
示慈茂上人 ^512b8

百萬軍中獨戰時。
輪刀舞劍莫遲疑。
任渠長蛇併偃月。
直取渠魁報主知。
other:: 
## 示省安上人
示省安上人 ^512b14

一句當空橫寶劍。
千聖尋之不見蹤。
白牛穩臥坡前草。
有時跳出小溪東。
other:: 
## 示心宇居士
示心宇居士 ^512b20

一句當空橫寶劍。
山河大地總無蹤。
有朝#CB15090;破虗空也。
曦輪涌出海門東。
other:: 
## 示寧遠上人
示寧遠上人〔四首〕 ^512b26

鬍鬚赤是赤鬚鬍。
那箇男兒不丈夫。
莫戀蘧廬茶飯熟。
一吸須教大海枯。 ^512b32

衲子從來不傍他。
路逢佛祖是冤家。
謾說泥牛鬬入海。
須知鐵壁不栽花。 ^512b36

獨橫一劍自當空。
悉達波旬總滅蹤。
超出虗空頭上立。
須彌搭在藕絲中。 ^512b40

門前有路終難穩。
腦後生光恐是邪。
有窮射落天邊日。
啞子驚慌呌出爺。
other:: 
## 示慧真上人住山
示慧真上人住山〔二首〕 ^512b44

住山切莫染浮塵。
學道從來要學貧。
直得囊空無半粒。
自然寒盡轉生春。 ^512c2

住山切莫盜虗名。
把定身心鐵鑄成。
百匝千重俱透過。
石牛步步火中行。
other:: 
## 示卓然上人
示卓然上人 ^512c6

百城煙水自蒼茫。
荷錫南來路正長。
苕上砂鍋雖舊樣。
近年托出發千光。
other:: 
## 示雲庵上人住山
示雲庵上人住山 ^512c12

卓庵遠在白雲邊。
煑石餐松別有天。
一日案山頭自點。
須彌倒掛夜明簾。
other:: 
## 示空諸上人
示空諸上人〔二首〕 ^512c18

這箇非空非不空。
祇緣迷執成諸有。
迷情散盡日輪孤。
照徹三三元是九。 ^512c24

這箇何須更說空。
老龐嚼飯餧兒童。
石人拍掌木人唱。
驚起東村王六翁。
other:: 
## 示心求上人
示心求上人 ^512c28

有求心變物。無求物障心。
殿上香獅子。識破是黃金。
永覺和尚廣錄卷第二十二
 ^512c34
