
other:: 釋摩訶衍論通玄鈔卷第四
author:: 大遼醫巫閭山崇祿大夫守司徒通
author:: 圓慈行大師賜紫沙門　志福　撰
自此等者已上釋前立義分云是心生滅因緣相竟自下釋彼自體相用故次前章有此文來問何不釋彼摩訶衍耶答良由眾生不能直入故我世尊依法假說生滅因緣相自體相用門欲令文文悟入法矣是故一門通顯彼法深經皆爾不可別明有釋不釋厥在茲焉此如第一文中廣說本真如自體相者斯則牒上立義分云自體相用然言真如約義標也亦可近牒次上文云真如薰習義有二種一者自體相薰習等此全同也雖牒彼文而亦釋前立義分中自體相用然上論中文散義隱今撮一處照然顯說故科名云分明顯示。 ^150c39

從本已來至如來法身者此中有二初總標後所謂下別釋於中有二初有名功德後無數功德望下第三別釋廣說闕此總標餘章同爾然釋論科文但判大意今此委細曲分差別故彼此文無所違矣。 ^151a16

乃至滿足等者準下釋云從具縛地乃至大覺地結縛解脫之二位中無所不具等由此須立藏身二名也。 ^151a24

真如自體無有增減等者此五對義非五人中後後增大有中去也前前減小無邊來也亦可非前前者捨去後後者新來故云亦無去來。 ^151a30

言一自成一者此對五數故得一名。 ^151a36

同自作同者此對人異或雙待五人故立同名斯則待前五人故立一同之名二無濫也演奧抄云猒異者著妄猒真故成六道殊異而性不異也捨別者捨源逐派故三乘有別而性無別故云唯一真故。 ^151a38

自然常住至又真實故者此之六句應作超間兩次讀之一云自然常住三際不動寂滅又寂滅此即據時次一約處如上因緣殊勝中說亦可六句各是一義一時二處三則三世四則四相五揀起動六揀虗妄若爾如何科名云時不轉不言處耶答曰但就本論顯文故爾或可約處而顯時也所謂六種性義功德并次引經並云性義者意云性上本具差別假義故立德名第四德中經云本有即前自然本有非得他力釋本自性又云明白即上遠離塵累釋本清淨又云離邊中中即上契中實故釋本心字。 ^151a46

言本始二覺等者此通四覺皆具性德以論總言本始二覺不別揀故然染淨始覺而具二義一離性成染復有二義一與清淨始覺不一則成情有二與不異亦斷理無二離性斷染唯據情有不就理無以被染誑今方起故今準此德及次不變自餘諸德各具四覺細詳論意似其四覺各具三大下論說脩染淨始覺順彼本覺三大義云以何義故四門結中皆悉通名隨順法性
〔上問下答〕為欲顯示法性虗空其體性廣大圓滿無有邊際其相用無礙自在無有始終脩彼四門一切行者亦復如是隨順如如其阿世耶廣大圓滿無分際故釋曰露滴天池尚具百川之味況始合本寧無三大之功由此而知故具三大餘之三覺各具三大如彼二相及四鏡等多文說之。 ^151b18

言四障者準無上依經等說一方便生死
〔無明〕二因緣生死〔無漏業上二變易因緣下二變易果報〕三有有生死四無有生死此四變易因果能障法身四德寶性論說無明住地為緣能起變易雜染故除斷時顯性淨德無漏分別業能與變易為因有變易即非自在故除斷因中劣無漏時即顯自在真我之德變易名意生身有細四相即是行苦既有行苦即非安樂故除此身時即顯樂德變易之身終歸壞滅故除此壞相即顯真常如經廣說今此淨義對別障說前清淨義望通障說故二不同。 ^151b44

其炎幻者即上四障也。
不脩行者即上自然也。 ^151c16

言清涼不變者上之三字清淨本覺下一變字染淨本覺自在之言通其二覺清涼即不故為一焉故下對翻唯云熱惱。 ^151c18

言譬如明鏡等者應配隨染清淨二種本覺名隨違故隨染本覺隨所薰染順成染緣起如鏡之南即是面也此喻隨質而能現像清淨本覺不隨所薰染成淨緣起如鏡之北即是背也此喻違質而不現像。 ^151c24

如是三數別相云何者此問三本不同因由下答有二據文唯出初本就意反顯後二最後一義佛經所為根利不迷一者上流轉變等者應是隨染本覺具二上即隨所薰染漸向上位名上流轉變如上說云本有因果薰令起信等是也下即隨所治染漸往下位名下流轉變如上文說本覺斷惑自上向下同於此也若爾性常斷惑下文何故言令不作乎答曰謂不顯故也又上文云發起業時佛性善根漸漸損滅斯良證也或上流是菩薩等下流是聲聞等以次下論釋衰變云破滅變德令不作故是故衰變今準彼文此下流變不可同常下轉之義若須同者此正隨緣成下轉染云何得言破滅變德令不作耶是故非彼下轉之義。 ^151c32

言八不者中觀論云不生亦不滅不常復不斷不一亦不異不來亦不去是也。 ^152a10

以何等者上則消本此下徵釋亦可兼上通為問詞有體相耶者體則性也即次初句答之相則義也即次後句答之次所以下徵釋後義。 ^152a14

自性自性等者自即淨也他即染也第一論云自謂一切清淨品法他謂一切不善品法是也謂德不一故云自性自性若與惑俱可是除遣之法今無惑染故是不斷之德。 ^152a20

終異自者準鈔引論於終字下有一不字謂相不異體也。 ^152a28

不能作一者謂體不異相也問此不異義與前不離二義何別答親疎別故若依現本一則體大自則相大自異相大作一體大故云自作一也此望不離全無濫故。 ^152a32

名為如來藏者即在纏之稱隱覆名藏即上釋云從具縛地乃至是也。 ^152a40

亦名如來法身者即出纏之稱依止名身即上釋云無上大覺智地是也。 ^152a44

自宗正理者其無念心是佛境界故為自宗。 ^152a48

非道邪行者其有念心是魔境界故名非道智度論云除諸法實相其餘一切皆是魔事偈云若分別憶想即是魔羅網不動不分別是即為法印如上不生不滅與生滅和合處釋。 ^152b2

本上之諸無明地故者即是本末二無明也以末而在根本上故。 ^152b10

明以之為對者謂本覺智明對彼翻之下皆準此。 ^152b14

離轉見者轉則起也即上所翻云起等也。 ^152b16

二種自在無故者即是人法二種實我無也。 ^152b18

如本熱惱衰變等者準上論釋衰滅變德名為衰變能所異故。 ^152b20

而本性德等者此釋本論如是等文若準賢首釋者上則妄心外求求之不足此則淨法性滿何假外求同上文云如是諸德從無始來自然本有非假緣力而建立故亦可體大猶如一室塵沙相大譬若千光每一一光圓滿一室隨一一相圓滿一體故云如是諸德悉皆各各不分其體於一法界其量等故所對妄法猶如水火不能一一圓滿一室不能各各圓滿一體故云能見之心所見之境二差別故本覺功德則不圓滿圓者周也徧也滿者盈也足也。 ^152b24

阿尸多遮那尸帝樹者此云無邊一從樹也。 ^152b42

舉喻合法等者一喻有名數量功德二喻無名過量功德三喻妄大而德亦大妄小而德亦小四同白色故者準下信成就發心中摩尼色黃外鑛亦黃喻內有本覺外有了別識五喻智嗅同為五分法身香故六喻慧甞同成一種解脫味故七即肇云道遠乎哉觸事而真故八即同依一心出故九即真妄法爾有故十即終歸摩訶衍故云爾也。 ^152b44

功德黑闇等者涅槃經云功德女是姉隨所至處能作吉祥黑闇女是妹隨姉至處能作灾禍二不相離彼文廣說真似功德妄如黑耳二不相離故說此喻本所謂諸佛如來者是上果海。 ^152c10

亦不限劫數盡於未來者是上塵劫。 ^152c18

實實假假之二理者實實假假四字如次而配四身謂法身自受用身
〔實實〕他受用身變化身〔假假〕也本論四身開顯分明釋論四身說二含二謂舉法身含自受用說變化身含他受用故無相現應門隨見麤細門分明說也言二理者是法智二人所顯二法亦是他化二人所得二法故云二理或合為假實總名二理法從人以得名是實等之二理依主釋也論中之言隔法之詞又上實屬人下實目法上假目人下假屬法是實之實是假之假言二理者假實二也攝用歸體實等即二理持業釋也論中之言助語之詞又法相云真如是實虗空是假法性同爾謂清淨染淨二種真如故云實實虗空亦二故云假假真空二理同前開合本文唯言真如者影取虗空攝假歸實也此亦持業準上可知。 ^152c20

以此義故等者即以此上拂迹義故謂脩行者心無所得一二有無諸迹皆離自他雙絕功行齊忘即是冥契自然本有具足功德不假他力以非觀待偽妄法故故清涼云真本不可以功成要妄功而本就深源不可以行得必行盡而源成是也據此用大亦通本覺。 ^152c48

同同同者即此人法等三種平等也上三異字反此可知。 ^153a12

非消融體者消即盡也融謂和也非是消盡融和染淨而歸一體此上總是觀待假說次如兩下即明絕待真實之事如猶若也觀即待也若兩真妄空空絕迹是為非待虗偽之法。 ^153a16

權作等者此說已上證前述理三平等義而今已下證前以一體下都絕妙祥三問已酬初一所指廣文應答餘二。 ^153a24

如本以有等者此九句論具用帖前三種平等謂初三句智第四句理即智理等上四句體次三句用則體用等前七句人後二句法即人法等此後二句亦應貫上二等讀之以顯彼二平等義故。 ^153a30

唯阿作唯阿者準千山本無下唯字聖記亦然彼云阿謂自然也更無文釋意言上阿屬真身即無相是也下阿屬應化即現應是也如珠出寶二皆自然以無心故亦可上屬本論法身下屬智身以體作用皆自然故此解順文有亦可通意言但自然作但自然故上釋上節次所以下釋何以等後而諸下釋但隨等。 ^153a38

唯自自身者上自屬本法身下自屬本智身故云自自。 ^153b4

無他身故者無他受用變化身也文云無有世諦境界離於施作耳。 ^153b8

無有關故者意云如影實通水月二處而現今偏據水故亦得云本月體中無關而已如離生無佛故云但隨眾生次下問答決疑門說偏據本月故亦得云本影無二以離本月無別影故如離真無應故云色心不二若據前後文下之意實通二現影喻可了良以佛生全用上說不生不滅四種無為作自實體細推此二毫#CB12530;不差雜華云心佛與眾生是三無差別又云法界眾生界究竟無差別淨名云觀身實相觀佛亦然但以悟心上轉來時假號諸佛虗妄迷心下轉去時假稱眾生今亦假談通二現也如疏廣明。 ^153b12

不能了達至甚深宗故者此釋本論以不知轉識現故問佛是現識所現境界云何而言轉識現故答現識必依轉識起故一心即是不生不滅與生滅和合阿梨耶中四種無為心也若無猒求惑業厚重生滅增強無為羸劣隱而不現名不見佛若起猒求貪瞋微薄生滅羸劣不生不滅漸漸顯現云佛出世今此凡小不了是自轉識心中不生不滅顯現名佛謂是此外別佛來耳然事識即在轉識之上但是一體義分麤細非同相宗離八有六二識見佛定各別故。 ^153b32

本又凡夫所見等者報應二身不問權教既賢已上具四十重他報之身故十信前并諸二乘不分小化隨類之殊但名應身故此但云凡夫不言二乘。 ^153c2

如其次第轉勝等者問云何餘教但說十重今言四十答今據實義餘就偏勝故不相違。 ^153c8

遮伽梨娑那提衣者此云玉光耀羅衣即是帝釋莊嚴衣名也。 ^153c12

鍵尸多陀摩宮者此云安樂變轉此衣及宮但為化生強假說之亦表慈悲為室忍辱為衣故清涼云諸佛唯一無障礙身但隨根教異耳。 ^153c16

隨識麤細等者麤細如鏡垢報化如鏡明心垢若麤佛明須微心垢漸細佛明必著斯則微著之相並由心與垢也不由佛與明也又如油水影現明昧故也以智性等者如波攝水即可名水若不攝水豈得水名以水在於波中存故化攝法身即名法身當知亦爾然前智身攝彼色身色身盡故如波即水波相虗故波不存故故上文云色體無形後無此句明知前後雖二互收而前所攝亡後所攝存良以波虗而水實故疏意同耳又別記云心者據體大也智者約相大也法身通體相也
〔應云色者就用大也〕以融攝故隨說皆得由與用為本故能現色也。 ^153c22

徧一切眾生界等者即五無量界初一所化次二化處次一化歸後一能化。 ^153c44

言如本徧一切處者〔此即五界〕所現之色無有分際者
〔名同〕隨心能示至各各差別者〔即純純等〕
皆無分際者〔名目〕而不相妨者〔此即無礙〕。 ^153c48

唯各立一者良以真門理唯自理照體獨立擬心即差故但單立不同生滅對智稱理差別多端故三齊立如體真如是體大不空真如是相大隨順得入是用大若爾亦是雙立何言獨耶答曰但是假詮故說三異據實唯是照體獨立也亦可即是前生滅門所有三大至此門中但據同理舉一全收故唯說一不說餘二
〔此即同相如微塵故〕生滅門中唯據差別故三齊時故云如是三種等即知是上所說三大非就真如別說三也故真如名大總相門生滅名相待門餘種種相等者即指下云以何義故四門結中皆悉通名隨順法性
〔上問下答〕為欲顯示法性虗空其體性廣大圓滿無有邊際其相用無礙自在無有始終脩彼四門一切行者亦復如是隨順如如其阿世耶廣大圓滿無分際故。 ^154a6

門亦所入與本量等者上來所說真生二門是即不異中而不一人迷此意故執定異便見門法廣狹勝劣故云對治此執著故今既生滅全入真如而真如門與法無異故此二門皆所入法便除廣狹勝劣之執故七異中體相異云真如與本量等生滅與本別故亦可由無所待生滅故無能待真如二門不立俱是所入故云門亦所入與本量等故上偈云平等平等一皆無有別異各攝諸法故
〔即此二門非異義故〕然終不雜亂〔即前二門非一義故〕前後對明義得照著此一後三四復次義並顯從生入真之由矣。 ^154a34

本所謂推求至無念者清涼所述五蘊觀云問凡夫之人欲求解脫當云何脩答曰當脩二觀二觀者何一人空觀二法空觀夫生死之本莫過人法二執迷身心總相故執人我為實有迷五蘊自相故計法我為實有計人我者用初觀照之知五蘊和合假名為人一一諦觀但見五蘊求人我相終不可得云何名為五蘊色受想行識是云何觀之身則色蘊所謂地水火風是其相如何堅則地潤則水煖則火動則風觀心則四蘊所謂受想行識是其相如何領納為受取相為想造作為行了別為識若能依此身心相諦觀分明於一切處但見五蘊求人我相終不可得名人空觀乘此觀行出分段生死永處涅槃名二乘解脫計法我者用後觀照之知一一蘊皆從緣生都無自性求蘊相不可得則五蘊皆空名法空觀若二觀雙照了人我法我畢竟空無所有離諸怖畏度一切苦厄出變易生死名究竟解脫問夫求解脫祇是了妄證真但能契真如理寂然無念則便離縛何假興心觀蘊方求解脫豈不乖理哉答離蘊真妄約何而立且五蘊者身心之異名行人若不識身心真妄何能懸契不達真妄之本諸行徒施故經云若於虗空終不能成斯之謂也且計人我者凡夫之執也計法我者二乘之滯也故令脩二觀方能了妄證真豈可離也。 ^154b6

以心無形相至不可得故者此文準釋總有四解若據前二後一此言心無形相屬本覺心即真如門若依第三義乃有二一云上屬所空蘊此空能空智故云心無形相等二云亦同前後唯屬真心若爾何者是其能空智耶答曰正是推求兼在畢竟無念文中意云能空所空俱無念故。 ^154c4

為欲顯示本覺般若等者以東喻日出西喻日沒故論云爾。 ^154c16

本對治邪執等者龍論釋此三處不同前本趣中指通三聚八因第二唯言邪定今但二聚。 ^154c20

三文自說出沒互異者謂彼二執而通麤細及說斷人而有兼正本趣據通及就菩薩兼斷法執故說三聚以文通指不別屬彼菩薩二乘各別斷故餘約唯麤及就菩薩正斷人執故說二聚或但說一今言凡夫亦通三義一約本趣直該三賢是正定故而斷細也二約此中可通十信是不定故而斷麤也三約因緣唯局長流是邪定故而斷又麤也斯則就義包含據文兼正故前後論互說不同。 ^154c24

人我見者計有總相主宰法我見者計一切法各有體性問次下五種既並於真如法上計云何說為人我執耶答此有二釋一云此是初學凡夫有人我者作此妄執故云人我執也
〔斯則妄我〕二由如來藏中有二義一是本覺義即當是人於上妄計故云人執二是理實義當所觀法今據初義故說人執
〔斯則真人〕。 ^154c40

已釋第一根本總相門次釋第二人執對治門於中有五初二於空謬執後三於有倒知前二皆言不知破著後三但云不解故者佛說真空為遣滯有而迷世尊本說之意則謂豁虗無物之空後三但迷說其妙有則謂確實情有之有五種各三初執緣次執相後對治於此五中一一者下妄執事空以為法體三一舉起執緣二以不下正明執相以眾生執佛色身之礙相故說法身如虗空迷說意故執同大虗三云何下辨對治相
〔二〕一虗空妄非真〔三〕一立文二一至妄法立情有也二體無不實立理無也二釋亦二一以對下釋情有也二以一下釋理無也三結亦二一所謂下結情有也二若心下結理無也二此謂下法身真非妄也簡法異喻謂是如來本覺性智豈同太虗妄法也。 ^155a4

二二者下妄執法體唯是空無〔三〕一執緣如大品云若當有法勝涅槃者我說亦復如幻如夢後之二段可以意得。 ^155a32

三三者下執性德同色心〔三〕初二可了三對治中至說故者二之不二也因至別故者不二之二也如上文云以依業識生滅相示等。 ^155a38

四四者下執法性本有染〔三〕初一可了二執相中以不解其隨緣之義則謂自性有染三對治中二初云何下奪破後若如下縱破初中三節一以如下明淨德妙有二以過下明妄染理無三從無下明妄不入真。 ^155a44

五五者下執染淨有始終〔於緣執治三中各二謂生死涅槃〕
一執緣二以不下執相由聞依真有妄便謂真先妄後故起有始見也既眾生有始依真故證得涅槃者還作眾生成有始之義也三對治
〔二〕一云何下明法體離始則顯生死無初若說等者仁王經云若說三界外別有一眾生界者是外道大有經中說非七佛說也釋曰即勝論師兩兩合生第三子等也二又如下明法體離終則顯涅槃無盡。 ^155b6

三法見對治門三節同前謂執生死及執涅槃故云二也。 ^155b22

四俱非絕離門於中有二一約法明治中二一約法總顯相待無相法體本爾非由悟後方始其然二是故下舉廣類求非智非識顯上非心也非有非無顯上非色也。 ^155b26

二而有下會釋伏疑中三一正會伏疑潛伏疑云聖者了知諸法離性不可說相云何乃有種種言說故牒外難云有言說者下正會云當知等也假言巧引意不在言二其旨下辨定聖意三以念下反以釋成前對治離是生滅門能所染淨各各差別猶未究竟異相門故服藥治病身猶未安今究竟離是真如門惑智雙忘染淨齊離一一無得纖瑕都盡同相門故藥盡病#CB03774;身泰心安若非真門必無此理 ^155b34

。本分別發趣道相者準天台意發心有二種一者偏偽二者真正今初彼云道有通別今亦揀之略有其十若心念念專貪瞋癡攝之不還拔之不出日增月甚起上品十惡此發地獄心行火塗道一若心念念欲多眷屬如海吞流如火焚薪起中品十惡此發畜生心行血塗道
〔二〕若其心念念欲得名聞四遠八方稱揚頌詠內無實德虗似賢聖起下品十惡此發鬼心行刀塗道
〔三〕若其心念念欲勝於彼不耐下人輕他珍己如鵄高飛下視而外揚仁義理智信起下品十善心行阿脩羅道
〔四〕若其心念念忻世間樂安其臭身悅其癡心此起中品善心行於人道
〔五〕若其心念念知三惡苦多人間苦樂相間天上純樂為天上樂閇六根不出六塵不人此上品善心行於天道
〔六〕若其心念念欲大威勢身口意纔有所作一切弭從此發欲界主心行魔羅道
〔七〕若其心念念欲得利智辨聰高才勇哲鑒達六合十方顒顒此發世智心行尼乾道
〔八〕若其心念念五塵六欲外樂蓋微三禪樂如石泉其樂內薰此發梵心行色無色道
〔九〕若其心念念知善惡輪環凡夫躭湎賢聖所呵破惡由淨慧淨慧由淨禪淨禪由淨戒尚此三法如飢如渴此發無漏心行二乘道
〔十〕若心若道其非甚多略舉十耳〔結也〕
清凉釋云前九為偽後一為偏後真正發菩提心云既深識不思議境一苦一切苦自悲昔苦起惑躭湎乃至云思惟彼我鯁痛自他即起大悲興兩誓願眾生無邊誓願度煩惱無邊誓願斷雖知眾生如虗空誓度如空之眾生雖知煩惱無所有誓斷無所有之煩惱
〔上二即空觀〕雖知眾生甚多而度多多之眾生雖知煩惱無邊底而斷無邊空之煩惱
〔假觀〕雖知眾生如佛如而度如佛如之眾生雖知煩惱如實相而斷如實相之煩惱
〔中觀〕何者若但拔苦因拔苦果此誓雜毒故須觀空若偏觀空則不見眾生可度是名著空者諸佛所不化若偏見眾生見度即隨愛見大悲非解脫道今則非毒非偽故名為真非空邊非有邊故名為正如鳥飛空終不住空雖不住空跡不可尋雖空而度雖度而空是故誓與虗空共#CB07946;故名真正發菩提心
〔從何者下徵釋須三觀之因由如天三光闕一不可〕
又識不思議心一樂心一切樂心我及眾生昔雖求樂不知樂因如執瓦礫謂如意珠妄指螢光呼為日月今方始解故起大悲興兩誓願謂法門無量誓願知無上佛道誓願成雖知法門永寂如空誓願脩行永寂雖知菩提無所有無所有中吾故求之
〔上即空觀〕雖知法門如空無所有而有誓願#CB15148;繢莊嚴虗空雖知佛道非成所成如空中種樹便得華菓
〔假觀〕雖知法門及佛果非脩非不脩非證得非不證得以無所證得而證而得
〔中觀〕是名非偽非毒名之為真非空非愛見名之為正如是慈悲誓願與不思議境智非前非後同時俱起慈悲即智慧智慧即慈悲無緣無念普覆一切任運拔苦自然與樂不同毒害不同但空不同愛見是名真正發菩提心然今此論三種發心明說真正舉劣顯勝意揀偏偽耳。 ^155c2

解行發心中二一總標歎勝前位信滿入解今此行滿入向更深發心故也故云轉勝二顯其勝相中二一時勝位隣初地故云將欲滿故二行勝中二一總論云於真如法中深解現前者解也次云所脩離相者行也下六度中皆明此二二別論云以知法性體無慳貪故者顯上解也次云隨順脩行檀波羅蜜者顯上行也下五一一準知謂離三輪等相。 ^156b6

證發心中三一通明發心體中三一標地依從初至所謂真如是也二明行體
〔根本〕以依等者境界即是現識必依轉相起故而此等者然本智正證之時實無能所豈可得說以為境界今但約後得智中業識未盡故轉現猶存假就此識說正證中定有真如為所證境也以後得智返緣正證亦有現似境故說轉識現也唯真等者而實真證能所平等三明勝用中四
〔後得〕一是菩薩下攝法上首德二或示下隨根延促德三而實菩薩下實行不殊德此中有四初句因等次句行等次句證等次無有下時等四但隨眾生下應根殊行德。 ^156b20

二明發心相論云又是至起滅故者謂此菩薩前二能依根後之智後一所依梨耶之識則成三心但二智起時有微細生滅之累不同佛地純淨之德是故合為發心之相。 ^156b42

三成滿德論云又是等者一因位窮也故地論云一者現報利益受佛位故於色等者二果位彰也故地論云二者後報利益摩醯首羅智處生也何故他受用身在此天者一云以寄十王顯別十地然第十地寄當此天即於彼身示成菩提故在彼天餘如別說上總下別謂一念始覺至心源時契於本覺故云相應又清凉云始本無二名一念相應又無明盡故顯照諸法故云種智上本智成也下後智顯也故云自然等一問中二初且陳疑後若無明下正設難次問凖此二答意云只由內盡妄想心故外能廣知也如鏡內盡垢穢塵故外能廣現也鏡有垢而莫現生有妄而焉知於中有三一立正理以一切鏡等六字貫下兩次讀之謂貫一心及離於想念也由一切境具二義故一者唯真二者無妄佛具此二何不能了疏云境雖無邊不出一心既證心源何不能了即心之境離於妄念故盡想念方始能知二舉非顯失亦二初以字下翻前唯真後以字下翻上無妄三舉是彰得亦二初從諸佛至不徧三句次第翻上初以字下三句後從心真至妄法三句次第翻上後以字下三句疏云心真實故即是諸法之性者佛心離妄體一心源無始覺之異故名真實然此本覺在生滅門中為妄法之體故云諸法之性也一切妄法並是本覺佛心之相現於自體之上以體照相有何難了而不了知也故上文中辨佛報化之用則在於眾生心中今辨眾生妄法則在於佛心之上良以心源無二故得然也華嚴云如心佛亦爾如佛眾生然心佛與眾生是三無差別此之謂也次以同體大智起勝方便攝化眾生故云有大智用等今人乍聞萬法皆空則謂豁虗無物之空便生疑云何成觀心何假脩作真覺師云豁達空撥因果茫茫蕩蕩招災禍棄有著空病亦然譬如避溺而投火即#CB08059;此執然以此論自體顯照一切妄法答彼迷人謂雖妄空而真照故也以隨情有照了妄法若理無義無惑可照。 ^156c2

一問曰若諸佛有自然業等者有二初且陳疑後云何下設難因言自然不思議業生起世人不見之疑意云既自然現云何世人多不得見故科名云因論生論不同前難直疑種智耳故彼結難云何能了名一切種智非如今結云何世間多不能見二答曰下有法喻合且釋法云以佛法身普徧眾生心中但有猒求根感即顯麤細之用非由功用也次眾生下喻相易知後如是下合云明無感佛之緣非謂煩惱現行以善星等煩惱心中得見佛故斯則無緣如鏡有垢也問不生不滅四種無為是佛真體但由生滅五種有為之所覆故隱而不現隨彼猒求勝劣之心佛現麤細報化之用云何今說煩惱心中佛能現耶答由或虗幻佛力自在有緣心中分明顯現若或實有云何現哉次法身能現報化之用今據根本而言故云法身不現。 ^157a20

為欲顯示等者此或依上生滅門脩復次為欲下此或依上真如門脩。 ^157b2

本趣向義故者此則以義釋上標中相之一字相者義相也。 ^157b6

云何為六等者初一答初問次二答第二次一答第三後二答後問故云隨問次第答釋門。 ^157b10

常恒薰習者此句應迴佛字下安上皆釋本有薰習力。 ^157b14

其眾生善根令增長故者釋本善根由惑淺薄內薰有力令善增多故次文說能生忻猒等此則全同上文所說真如內薰能令妄心猒苦欣樂等以此對後根劣之人惡重善少等文相易了。 ^157b18

十愛樂心者第一論釋信十義中十者愛樂義能令成就慈悲心故。 ^157b26

父母天地等者意言信如父母天地能生一切諸善法故故華嚴云信為道元功德母長養一切諸善法。 ^157b30

復言地者即是位也。
其思極樂者至極信樂也。 ^157b34

非遠非近等者所遣遠近等相並通始終二教能遣非字之性唯局頓教以此唯屬頓教信故。 ^157b36

應審思擇者第七八十四三經為圓根故。 ^157b40

十剎那者表圓及無盡故初剎那者以初攝後故念劫圓融故。 ^157b42

十信攝一切者正當別教事事無礙故隨舉一位收一切位故今正說信故且舉信收一切也問此通圓教前何不許耶答本論明信正用瓔珞釋論兼會餘經說信所會多經而具多教然非本論自具圓教故無違也第十三經為頓根故餘並終教皆非始教以彼說信在資粮位今並位前故知非也。 ^157b46

得解行者者解屬十住異名解位故意言獲得十解脩行之人故名行者。 ^157c10

言已入聖胎故者謂從信位創入初初如初入胎三賢如住胎登地如出胎以無漏現起故。 ^157c14

言名住如來種中等者正當第三名也謂住習種性位行順內薰之因故云正因相應斯則內薰為正因也緣薰順彼名相應也則是正因之相應故依主釋也又此位已去所作萬行定當得果故名正因復順彼果亦名相應舉體就用持業釋也揀邪名正通二義故待緣稱因則初義也對果名因則後義也。 ^157c18

舉劣顯勝者所謂本說信滿發心而今却說未滿等者即是舉彼劣發顯此勝發故也若前後對明文則照然如云善根微少對前有善根力煩惱深厚對前有薰習力意言前人煩惱淺薄本薰有力令善根增故能忻猒脩十信等此人惑重善根微少故起小善等餘文相望準可知矣。 ^157c30

舉劣顯劣者即科本云若有眾生乃至深厚斯則舉彼能起緣劣自雖值下乃至種子斯則顯示所起行劣故云舉劣顯劣。 ^157c42

舉勝顯勝者亦科本論而有二句上句即舉所求之勝境下句即顯能求之勝心故云舉勝顯勝此二子門若對前文信滿發心並名舉劣故大科云舉劣顯勝今於劣中但自相望復有勝劣故子科云舉劣顯劣等。 ^157c48

怳怱者肇論註云言無所定如有如無也。 ^158a10

或極極遠者即前第九三祗。 ^158a12

或極極近者即前第八一念中間可了。 ^158a14

如本或有等者此或字中含上多義謂或則是不定義故次下二門或通十四經之大意多分俱名不定聚故。 ^158a16

造作別釋者對前總明故云別釋謂上論云於中過緣亦有發心是也。 ^158a22

隨他兼心者或是兼帶兼將之心詳之此之四緣望上並劣前之三緣對此俱勝矣。 ^158a26

及總結前等者謂但結上舉勝顯勝非是結彼已前門故。 ^158a30

言逆遠者見開泰本則是違字亦可對上當字即相當義今即遠離義。 ^158a34

本言或者不定之義謂不定唯墮二乘地亦入凡夫及惡道故又不定退故云或也。 ^158a38

言有作者是脩作也意言初住有脩行心與後登地無脩作智而為加行故云有作方便證發心云一者真如無分別故。 ^158a42

言有住者是住相也謂今凡位有住相心與後聖位無住相福而為加行故云爾也如金剛云無住相布施福如虗空等又清凉釋深通二義一契理義二厚重義今取契理則是深心安住真理故立住名今此三門初後二門並依主釋正智之方便安樂之成就中間一門則持業釋福德即具足亦通依主同餘二也又依清凉菩提心戒儀八門中第六示其體相云。 ^158a48

佛子此菩提心雖復具含眾德包攝難思然其所發要唯三心謂大願大悲及與大智起信論中明信成就亦發此三故一者直心正念真如法故即是大智二者深心樂脩一切諸善行故即是大願三者大悲心救拔一切苦眾生故故慈氏菩薩以二百二十一句為於善財歎菩提心中有一喻云如燈以大悲為油大願為炷大智為光今當略示此三心相。 ^158b14

言大願為炷者即如次下發五大願四弘願是此四弘願攝一切願無行不脩即是深心二大悲者凡所脩行要為眾生三大智者略有二意一者智了真性導上悲願令願無所願悲稱無緣方稱大悲及與大願二者凡欲發心先當皆慧觀察此心何者是於菩提心體即知自心等諸佛心心佛眾生三無差別如是心體即是菩提心故我此心定無一相萬德本具體絕百非如淨月輪當十五日圓滿無缺浮雲若翳不見月輪長風卷雲皎然明白心亦如是本來圓淨徧照法界即是菩提體無生滅即是圓寂惑雲所覆無所覺知方便慈風拂除妄惑真心本淨非是新生不發諸心真智心矣即以此智了物同體慨物同迷而起悲救物依體起用無悲之悲用不離體無緣湛寂心雖本淨久翳塵勞廣起大願發脩萬行行願相資如車二輪如鳥二翼翔空致遠必假相資故經云如龍布密雲必當霔大雨菩薩發大願決定脩諸行以大願故悲智常行則無住萬行自然成就故以大願而為其主又悲智相導即無住行以此對願即行願相扶故此三心無德不攝始於十信終至菩提若果若因不離三矣然此三心要無分限是菩提心故四弘願云眾生無邊誓願度等若有分限非菩提心故云三心也。 ^158b28

言寶喻至寶者總珠喻也如是至黃石者所在喻也如是至黃色者色#CB15032;也其身至短故者形猒也大小至又故者分量也如是至摩尼者周徧也其止至石體者次第也此摩尼至一切處者難思喻也於彼至色黃者同色喻也上來寶喻則有九重而後三喻行相可了次合說門釋文亦四馬鳴唯有後一云如是眾生龍樹影出前三故具四種。 ^158c24

蚊龍等小大身者香山云龍身長大設使捷鳥一扇千里雖經年載猶不見其首尾所有何况餘鳥受苦無量右脇著地迴左脇傾經賢劫中千佛出世故云大身。 ^158c38

善巧方便者方法便宣善巧義也故以善巧釋本方便。 ^158c46

恭敬供養者清凉疏明手出廣供三昧門云由於昔時以手持供供佛施人稱周法界故今真流供具等諸佛之難思彼鈔釋云法界已上此出因也約其施行稱周法界約其施心入深觀故故今已下顯今果也真流供具顯出供時心以稱法界手出供具故等諸佛之難思者穪田境也田雖尊勝心不稱境非真供養由稱真之因感稱真之果能供真佛之境。 ^159a2

體性廣大等者準此上言隨順法性並通三大非唯理體餘云稱性並例此文故清凉云不有大虗曷展無涯之照不有真界豈淨除等空之心此應是前明三大後所指文云餘種種相結總持决擇分中理當自明謂此少文總能攝持前多結故又前四結各一少文總能含攝正說多故故云結總持也。 ^159a16

無繫縛等者謂此菩薩以大願力留惑潤生受分段身非同已前仍有業繫苦相故也若爾云何說彼十信位中斷滅相耶答曰是漸非頓謂至信滿方能斷盡故說信位斷也勿為十信入住心中已盡無餘故云初住無繫業等。 ^159a28

未得證智等者謂若緣真如不名為退若緣事相即名為退故云頗梨隨轉不同地上恒緣真理故名不退思之。 ^159a38

為欲顯示佛法大海等者案論法喻兼而釋之如人越海四處有退一是此岸乍爾發離顧此難捨多却退還三界妄樂猶如此岸初發信心遊涉法海未獲法喜返顧却還離岸已遙必不復退脩信已熟不退亦爾故云節退中間不退次二準知二越渡已至迮此岸洲如至信滿初登正定生疎多退如乍離洲返顧退耳三越度已至近彼岸山如至賢滿初顧聖位乍習聖行生疎思退如初離山返顧却還若去山遙必不却迴久脩亦爾四是彼岸岸高而難仰其上海深而難見其底然已至此難昇易退法海淵深難捨難離果岸孤絕難昇難涉故思退之故佛稱嘆不可思議。 ^159a44

果德已滿等者此通二義一是終教初住成佛故雜華云若與如是觀行相應於諸法中不生二解一切佛法疾得現前初發心時即得菩提等二是圓教寄同終教亦說初住即得成佛故普經云以是發心即是佛故大疏判云前則終教見性齊故後則圓教約法圓融故釋曰終未究竟如初盞燈雖徧一室而後燈來其明轉增初心見性雖徧法界後後而見轉轉分明但所見同故云見性齊也圓已究竟更無所遺以是圓融始終即耳。 ^159b20

一劫等者問前說十千今何言一至十劫耶答準演奧鈔云有四句一鈍根精進二鈍根懈怠三利根精進四利根懈怠前據初一此據後二故不相違 ^159b38

。謂攝二聚之眾生故者問此論不為正定人耶答謂信滿入住已上之位却依前文發趣道相故被正定如上因緣分中已釋。 ^159b44

故有五門故故有五門者上五門言屬本文也下五門言屬釋論也意由本文分明開說五門名字故今釋論亦開五門更不自立科目之名而全依本故勸應察良以不同前後之例自別標列科名故也其三故字並所以義初則由上建立門故廣答有五亦可事也出切韻中意云事有五門次則由本文有五門後則所以釋文有五科云財主者兼前科田即俱舍云由主財田異故施果差別主即施心財則無畏并法通名財故。 ^159c2

隨應施者即賢首云無畏施也又龍樹似寬以名應故。 ^159c20

防轉戒者防謂遮防即本不義轉者起也即本煞等意以防轉釋不煞等也如下舉師母戒佛眼精戒並隨本論而建名號今此亦是順本立耳若準賢首勒成三聚合中二門為攝善法戒又從小罪下明護戒心餘之二門為餘二聚。 ^159c24

伏我等者然伏我無我之二門謂或影互各說。
邊亦可前則但忍怨害故是伏我不必無我後則八風不動心念故須無我非是伏我以彼伏我不永無故若準賢首初門即為不饒益忍後門則為安受苦忍財榮潤己損耗侵#CB18630;故云利衰越過以毀越德而歎故名毀譽依實德讚名稱依實過論名譏逼迫侵形名苦心神適悅名樂若準玉溪而具三忍二種同上言等法者即為第三諦察法忍謂印諸法皆平等故進門若準賢首於初通示門中開二一至懈退為勒勇精進二至怯弱為難壞精進三至眾苦為無足精進此一即是無障脩行精進門次下大同。 ^159c34

八風不標者字統云標者擊也。 ^160a8

次說脩行止觀門者賢首品疏云定慧雖多不出二種一事二理制之一處無事不辦事定門也能觀心性契理不動理定門也
〔即涅槃經意也〕明達法相事觀也善了無生理觀也諸經論中或單說事定或但明理定二觀亦爾或歒體理事止觀相對或以事觀對於理定如起信論止一切相乃至心不可得為止而觀因緣生滅為觀或以理觀對於事定下經云一心不動入諸禪了境無生名般若是也或俱通二如下云禪定持心常一緣智慧了境同三味是也或二俱泯非定非散或即觀之定但名為定如觀心性名止定是也或即定之觀但名為觀如以無分別智觀名般若是也若說雙運謂即寂之照是也所以局見之者隨矚一文互相非撥偏脩之者隨入一門皆有剋證然非圓暢今當事觀對於理定此是菩薩微妙行門觸目對境常所行用希心玄趣幸顧留神故云次說脩行止觀門。 ^160a10

定標陀阿羅觀義者聖師記曰標陀者翻云主也阿羅者翻云伴也即此處中定主觀伴應審觀察意以加行觀慧為伴根本止定為主預脩加行隨順根本故本文云隨順等也然非無智心自#CB01926;耳。 ^160a46

觀標陀阿羅觀義故者即以加行觀慧順根本觀慧故本文云隨順等也。 ^160b6

謂定隨時彼觀即順等者意云前據初學或單順止或單順觀今據久習即一心中雙順二故謂脩隨順止時即脩隨順觀等故云定隨時彼觀即順等故賢首云漸漸脩習等者顯能隨之方便雙現前者明所隨之止觀或異賢首前唯單脩今此雙脩並是方便非根本故。 ^160b10

有覺輪故者覺名尋也今古翻異即是三種或八惡覺謂親里尋國土尋等此惡尋思能摧善止故云覺輪上準前二故作此釋亦可屬彼東西兩方有覺智故謂之覺也摧乱心故謂之輪也故云覺輪。 ^160b22

伽摩伊陀耶者翻云合集婆尼羅者翻云散離合集者即是粘食散離者即是粮食。 ^160b30

言唯用自中者自猶從也中即日中意言自從日中已前隨應無定同諸教說不過中食。 ^160b34

俱盧舍者此云淨穢中間謂五百弓之量也。 ^160b38

羅羅等者準彼義淨三藏傳云呪藏梵本有十萬頌唐譯可成三百卷現今求覓多失小全而大聖沒後唯龍樹菩薩特精斯要時彼弟子厥號難陀聰明愽識漬意斯典在西印土經二十年專心持呪遂便感應每至食時食從空下又誦呪求如意瓶不久便獲乃於瓶中得經歡喜不以呪結其瓶遂去於是難陀法師恐呪明散失遂便撮集可十二千頌成一家之言每於一頌之內離合呪即之文雖復言同字同實乃義別用別自非口相傳授而實解悟無因今論前後皆同於彼。 ^160b40

品重事等者類也別也故云品耳此說總處具十重故下說門壁各十重故。 ^160c12

坐像者即今禪牀也。 ^160c16

兩膝末等者斯則全跏之相非半跏坐也。 ^160c18

唯用等者應此二時求齋粥故。 ^160c20

存心決定等者古師偈曰實相言思斷真如絕見聞此是安心處異學徒
〔云云〕又二袒白達磨曰我心未寧乞師與安師曰將心來與汝安曰覓心了不可得師曰我與汝安心竟故云存心等也。 ^160c22

不著身體門等者清凉云夫禪定虗凝湛猶停海高攀聖境尚曰妄情馳想五塵豈當為道色如熱金丸執之則燒聲如毒塗鼓聞之必死香如弊龍氣齅之則病味如沸熱蜜#CB02549;之爛傷觸如臥師子近之則嚙此五欲者得之無猒如火益薪亡國敗家世世為害過於怨賊故不應著況菩薩體此即如復何所著況達身空為誰所著故云不著身等。 ^160c30

如本乃至等者別記云先除有想後亦遣除想者除無想也以有無念俱是想故釋曰境界有二一有二空緣有境心謂之有想緣無境心謂之無想故云爾也。 ^160c44

如本以一等者此有三節初之二句體相無故華嚴云諸法無體性亦無有作用次之二句生滅無故淨名云法本不生今亦無滅後之二句心境無故華嚴云法性本空寂無取
〔境〕亦無見〔心〕性空即是佛不可得思量法既性空何得更有隨心緣外境之義也其上以一切法本來六字流下三節三次讀之本一行者行則相也相則體也故云同體一相法界一相斯則真如法身異名也 ^161a4

〔論卷第九〕。即此門中自有二門等者準此及下第三業用門今一唱論有兩番科初二文科大分為二一略說略示總持門二廣說廣示散剖門
〔此一虗科消文不用故〕初略說門分五子段一眾生勝劣不同門二能作障礙假人門三顯示所作業用門四顯示對治行法門五因治之力得益門後廣說門應分八段例下三文科第三業用中別業用內分八門云一者出現人相令信門等是上來二文科竟自下三文科者應大分三一者眾生勝劣不同門二者能作障礙假人門三者顯示所作業用門就此門中即有二種一者是總於中有二一總相所作業用門即前二文科內初文五子段中第三顯示所作業用門也但今為對下別故有總相之言二通達對治行法門即是合前五子段中後二科故今言通達者亦為形後別故二者是別於中有八一出現人相令信門等文相易了不消文處初依二文科至初門內五子文中第三而便依三文科據此閑了二文科中大段第二子門後三三文科中前二故並註云虗科是也若爾一番足矣何繁須二答曰謂本文中前後影顯若唯依初番則於後段廣中闕能作障礙假人門及闕第三業用總別若唯依後番闕於初略後廣及闕第五因治之力得益門故用兩番其理方周。 ^161a20

作無無境者已滅諸事皆存在故。
作應時境者十二時中隨應現故上鬼神中賢首大師廣明後一#CB18691;惕鬼精媚神矣。 ^161b18

 #CB14591;〔隱天反〕[fg_../figures/X/X46p0161_01.gif]
〔於阿反〕#CB14574;〔弗八反〕
#CB18623;〔去言反〕[fg_../figures/X/X46p0161_02.gif]
〔伊入反〕[fg_../figures/X/X46p0161_03.gif]
〔阿含反〕[fg_../figures/X/X46p0161_04.gif][fg_../figures/X/X46p0161_05.gif]
〔伊允反〕斯皆聖記切之。 ^161b24

彼外道人當有何利等者意言若談邪惡令他學惡可自得利今說六度順他所脩自何益哉。 ^161b28

若離善知識等者如上真如門中已引首楞嚴說因脩正定用心倒錯起十異執等是也。 ^161b32

諸邪道故者即本鬼神也然上標云三者出道者而含二義一出外道二出邪道故云出道亦可外道屬人邪道屬人所用術法以彼皆是鬼神法故如高僧傳說道流用鬼神法吹眾僧衣飛颺無住尋將稠禪師衣鉢來而不能動由前第二怖魔德中已有惡鬼惡鬼名中亦攝神故但云怖魔者雙兼二故。 ^161b36

如其次第至之波者結指十德並是止息行人心海之散動故次勸勿令率爾麤心不見深意故云應審思擇 ^161b48

。嚤鍵訶尸者此云氣盛瓦爐阿那毗提者此云風病婆多阿彌尸者此云無根上並聖記一切有為之清淨法等者以本論中所觀有二一世間二有為其上一切下之法等貫上通下兩次讀之今此先釋有為通具二義一云唯屬不覺以彼覺義是無為故就善不善名為清淨不清淨故一云始覺為清淨法故大鈔云始覺新起義同有為不覺即是不清淨法此之二法更相變壞後復次下却釋世間此通不覺與覺一義故前十異有世間門具足世間是覺具備功德故妾想世間是不覺三界虗偽故以妄薰真成諸染相以真薰妄成諸淨業二互相破又門名生滅本云變壞真如門云一切諸法唯依妄念而有差別又龍樹云如覺般若被彼染誑如今方起不名為正又無上依經等說為四障變易生死如雜鑛金故是苦也又俱舍云故諸愚夫於無間獄生苦怖心不如眾聖於有頂蘊以有頂蘊是行苦故釋曰但自遷流尚生大怖況相破壞理當大苦然凡受苦苦不覺壞苦除佛已外無非是苦況餘一切何可戀耶玉溪判云但約可破壞義以明此苦非唯樂壞。 ^161c6

一自作一者意言依生滅門脩觀為門趣入三自大乘之法故上十異中第十名一心有二一體大乘名一心從所作名一三自大乘名一心從能作名一故云一自作一。 ^161c44

一切心行等者俱舍頌曰如以一睫毛置掌人不覺若置眼睛上為損極不安愚夫如手掌不覺行苦睫智者如眼睛緣極生猒怖。 ^162a4

本以是故若者通結上二壞行二故。 ^162a10

譬如彼夢等者古師云夢裏明明有六趣覺後空空無大千大千沙界海中漚一切聖賢如電拂王薀浮雲空去來三毒水泡虗出沒如次釋今夢電雲耳。 ^162a12

緣種種身等者阿含經云昔有國王嗜慾無猒有一比丘以偈諫曰目為眵淚窟鼻是穢涕囊口為涎涶器腹是屎尿倉但王無慧目為色所躭芒貧道見之污出家脩道場故云乃至遠離貪故。 ^162a18

又之又之者之猶往也。 ^162a26

立大誓願起十方等者若準本論願字具二今兩次讀之。 ^162a28

譬如闕翼鳥等者然此伽陀四喻八句二二成一唯初譬如及中無有并後功字貫下通上四次讀之其法合中初之一偈并後功故二字亦應通下貫上四次讀之然此四中前二闕觀同彼二乘趣寂愚法故初一唯脩止定屬如理智異名根本同彼二乘墜墮長空無餘涅槃故若具脩觀屬如量智亦名後得故不墮於涅槃性空今此意云二翼雙點可翔太虗兩智齊運可遊性空由無後智達俗涉有唯脩止輪證真落空耳後一亦同二乘愚法不了故此上二種初即必墮趣寂後即不成種智後二闕止同彼凡夫不能遊真路不能離妄坑故。 ^162a32

言不墮惡趣功者玉溪引論功是坑字亦可通矣不及功字通上四焉。 ^162b6

言不到墮功故者鈔引論云不倒墮坑故而開泰本亦是倒字。 ^162b10

終不可捨離者問明品云譬如有力王率土咸戴仰定慧亦如是菩薩所依賴又法華云定慧力莊嚴以此度眾生又清凉云禪非智無以窮其寂智非禪無以深其照又天台止觀經論
〔云云〕皆斯意也由是圓正離彼偏邪之頓悟漸脩大要門故止即頓悟觀即漸脩念念頓悟念念漸脩二不相離故七祖云頓悟漸脩為圓妙也斯則所脩大節故須雙行余忝上答天佑皇帝心觀第三玄微門中有二初直述後通難今初清凉云夫欲運心脩行先須信解真正信解不正所脩一切皆邪縱使精勤徒為勞苦今則頓信本有真界本無無明生死本出涅槃本成彌滿清淨中不容他照體獨立擬心即差一念不生前後際斷名為真正真者揀妄則不同迷倒凡夫但依妄念八識行施戒等以為脩行不了施等本從真起斯則見有實惑可斷當果可證以未了達#CB08504;水本乾空華無果故是妄也正者揀邪則不同執見小乘及諸外道
〔下證真信〕故三聖觀云信若不信法界信則是邪
〔下證真解〕又略#CB15081;云惑本無從迷真忽起迷而不返瀾漫無涯若纖雲覆空其來無所須臾彌滿六合黯然長風忽來倏然皆盡千里無點萬像歷然方便風生照惑無本性空顯現眾德本圓八萬塵勞皆波羅蜜恒沙惑障盡是真如眼翳不除空華亂起但淨法眼何惑不消滯執堅牢居然多劫又古師云了即業障本來空未了還須償宿債不依此悟所作非真自謂脩行無是結業故須彌頂偈讚品云不能了自心云何知正道彼由顛倒慧增長一切惡又出現品云設有菩薩於無量百千萬億那由他劫具行六波羅蜜脩習種種菩提分法若契
〔真界〕剎那證而無遺相宗多云先且漸脩切成後自頓悟證入若華嚴諸會皆先頓悟同於佛果後方漸脩菩薩因行故梵行品云若與如是觀行相應於諸法中不未聞此經或聞已不信解悟入不得名為真實菩薩
〔此即權根〕若聞此經信解悟入當知此人生如來家
〔此即實根〕上來兩節略引經文彼疏判云良以有作之脩多劫終成敗壞無心體極一念便契佛家又小疏云失其旨也徒脩因於曠劫得其門也等諸佛於一朝彼鈔釋云一念失則全乖
〔真界〕曠劫脩而無益一念得則全生二解一切佛法疾得現前初發心時即得阿耨菩提知一切法即心自性成就慧身不由他悟
〔此即頓悟〕彼經復說三賢十聖歷位脩行
〔此即漸脩〕上但略引非謂悟時未脩悟心即已脩故非謂脩時無悟須在悟心中脩故念念悟是果念念脩是因此二同時故得因果交徹但文不累書故編之作次耳。 ^162b14

上直述竟下通難者謂有難云若是頓悟本成佛已何須更要歷位脩行答凡脩行者要須頓了八識六境本來是無非推之始無真淨功德本來具有非脩之新有如人迷東謂為是西西相本無非悟後始無東元本東非悟後新東雖實如是不那由多劫數習貪瞋任運而起難以頓盡故須強假寄託所悟真性漸脩勝行以漸除遣本無之妄即體起用無脩之假脩但瑩摸內之金容剖塵中之經卷故教化甚深疏云幻人化幻即無化他也又圓覺云脩如幻行遣如幻惑又古師云脩習空華萬行安坐水月道場降伏鏡像天魔證成夢中佛果此皆於不可脩理中強假脩故故云如幻夢等但曉自心本是真體洞照靈明了了真知則自然一切皆如幻夢並非真實若如斯脩一禮一誦一香一華乃至下救一蚊一蝄一蟻一 #CB18646;功德無邊故智論云脩習一念契真如此是真報佛恩故又清凉云一毫之善空界盡而無窮皆此意也又如訴良頓成禮樂漸備。 ^163a16

止觀一體等者清凉云法界寂然曰止寂而常照曰觀又云即體而用自知
〔觀也〕即用而體自寂〔止也〕如即燈而照即照而燈故無異體。 ^163b6

大過失故者即是本云若止觀不具則無能入菩提之道故成大失。 ^163b12

永離惡名者謂淨土中無實惡道之名況當身受此即舉況釋本文云永離惡道。 ^163b16

從定不動者意言從此决定不退動故。 ^163b20

發决定心等者然此四心如次配上亦不疑畏等四種之過。 ^163b22

受持讀等者中邊論說講說聽聞讀誦書寫供養轉施思惟受持脩習十種法行各差別故今論文略但陳四行意含十種無所闕焉十中隨一即具斯德如後頌中分明說故。 ^163b26

此不二法等者意以此殊勝之果分形彼微劣之因分故云諸佛。 ^163b34

大本華嚴等者還源觀釋云廣脩萬行稱實成德普周法界而證菩提如華有結實之用行有感果之能今則託事表彰所以舉華為喻嚴者行成果剋契理稱真性相兩亡能所俱絕顯煥炳著故名嚴也良以非真流之行無以契真何有飾真之行不從真起此則真該妄末無行不脩妄徹真源相無不寂故曰華嚴也。 ^163b38

圓圓海者同上文云性德圓滿海焉上圓屬因分下圓屬果分是圓之圓故云圓圓是故上云圓滿海焉不言圓圓但屬下圓是正取故亦可圓之又圓如玄之又玄謂顯果分至極獨尊故又上圓通因果二分下圓唯取於果分意言則是圓中之圓也。 ^163c4

而攝不攝故者意言遮那是因圓海是果其三世間有同十地因果二分其果分則圓海中攝其因分則遮那中攝今遮那佛而但攝彼圓海家不攝之因分故大部支流二無違也義分齊云若別教一乘此釋迦身非但三身亦即十身以顯無盡然彼十佛境界所依有二一國二海圓融自在當不可說
〔上證果分下證因分〕二世界海有三一蓮華藏世界海當是十佛等境界二於三千界外有十重世界一世界性二世界海等當是萬子已上輪王境界三無量雜類世界皆徧法界如樹形等世界皆徧虗空法界互不相礙此上三位並是盧遮那十身攝化之處仍此三位圓融無礙隨一世界即約麤細有此二故當知與三乘全別不同也此是第九明攝化分齊中文也。 ^163c14

譬如等者如次三喻顯彼三法如地平等故同海廣大故似空明了故三相小異無相濫矣。 ^163c40

始入無者入則證也故清凉云入者了達證悟之名無則空也意屬理性空無相故謂登初地創證無相唯識頌曰若時於所緣智都無所得爾時住唯識離二取相故斯之謂也又迴文未盡應迴僧上即是梵語阿僧祇也。 ^163c44

毛頭者即十信位逢緣進退如毛端在地隨風東西故。 ^164a6

三角者即三賢位永定無退能與惑風角其力故。 ^164a10

四根者即加行位謂生見道七覺華故。 ^164a12

明鏡等者清涼云聖教為明鏡照見自心自心為智燈照經幽旨。 ^164a14

臨七識等者謂本論文不說第七意雖含具文上不言故今唯云臨七識等臨者照也。 ^164a18

伊字等者謂梵書伊字兩點在上一點在下圓成一伊三身菩提圓成佛果。 ^164a22

如入達池具出生者應是流出四種大河如於此論出四涅槃。 ^164a26

我從四王自在處者鈔引論云我從四王自住處二本皆通住字文顯謂須彌脚下有難陀龍所居宮殿一代時教龍收在彼故今論師至四王天尋須彌山下至龍宮故論云爾。 ^164a30

若自口經誦本分者鈔引論云若自口誦論本分。 ^164a38

何況等者此段二句不繁重者上句則當聞慧觀察下句則當思慧思惟故二懸殊。 ^164a40

是人往罪等者謂此謗法之人已往之愆更無處所可能除滅意明罪大莫大於謗法故般若經說徧歷十方三塗數返聞之#CB18700;忉慎勿謗也。 ^164a44

是故等者今此一頌結上信謗上半結勸前信下半結止前謗故云爾也。 ^164b2

當願等者上句則窮無盡之時下句則徧無盡之處方顯悲願始無涯矣故清涼云盡眾生之願門
〔時也〕則塵塵行滿〔處也〕。 ^164b6

頌曰。
　　因分略說竟　果分莫能宣
　　普願聖凡流　沒同彼果海
釋摩訶衍論通玄鈔卷第四〔終〕
 ^164b12
