
other:: 註楞伽阿#CB02494;多羅寶經卷第二
commentary:: 
於自覺非分，故說無因，故外道無有常性。
orig::  ^92b20

大慧！若復諸外道因相成，常不思議。
commentary::  ^92b22

將片彼常，若諸外道因無常已成常者，此縱彼義。
orig::  ^92b24

因自相非，性同於菟角。
commentary::  ^92b26

此舉法喻，而片明彼妄立因相，本無體性，類於兔角。
orig::  ^92b28

此常不思議，但言說妄想。
commentary::  ^92b32

明此外計，但唯言妄，故同兔角。
orig::  ^92b34

諸外道輩有如是過。
commentary::  ^92b36

明彼外道但有妄說之患。
orig::  ^92b38

所以者何？
commentary::  ^92b40

此徵所以。
orig::  ^92b42

謂但言妄想同於兔角，自因相非分。
commentary::  ^92b44

此即釋也。明彼外人但有言妄同兔角，
故於自覺因相，彼非其分。
orig::  ^92b46

大慧，我常不思議，因自覺得相故。
commentary::  ^92c2

自下顯正，明佛真常因於本心自覺得相。
orig::  ^92c4

離所作性非性故常。
commentary::  ^92c6

釋上常義，離於所作，有無性故，名之為常。
orig::  ^92c8

非外性非性，無常思量計常。
commentary::  ^92c10

不同外道，思量取計。
orig::  ^92c12

大慧，若復外性非性無常，思量計常，不思議常。
commentary::  ^92c14

若計外性無已，思量為常者，此即牒計。
orig::  ^92c16

而彼不知，常不思議，自因之相。
commentary::  ^92c18

片彼不知，真不思議，自因之相。
orig::  ^92c20

去得自覺聖智境界相遠，彼不應說。
commentary::  ^92c22

初明訶責，明彼去自覺彌遠，不應說有常不思議。
orig::  ^92c24

復次，大慧！畏生死妄想苦而求涅槃。
commentary::  ^92c26

四、對愚智優劣以明正智。
此敘愚見，謂畏生死苦，求涅槃樂。
orig::  ^92c28

不知生死涅槃差別，一切性妄想非性。
commentary::  ^92c32

釋其所由。彼人猒苦求樂者，以不了生死涅槃及差別諸法悉是妄想，
本來非性。
orig::  ^92c34

未來諸根，境界休息，作涅槃想。
commentary::  ^92c38

以不了故，妄計未來根境滅已，作涅槃想。
orig::  ^92c40

非自覺、聖智趣、藏識轉。
commentary::  ^92c42

然大乘以自覺藏轉而為涅槃，小乘未悟，故言非也。
orig::  ^92c44

是故凡愚說有三乘。
commentary::  ^92c48

明立教所由，以根器不同，是故佛為凡愚說三乘教。
orig::  ^93a2

說心量趣無所有。
commentary::  ^93a6

明彼三乘性人並是心量者，為令趣入無所有故。
下云：住於無所有，何建立三乘？
orig::  ^93a8

是故，大慧，彼不知過去、未來、現在諸如來自心現境界。
commentary::  ^93a12

明彼小根不知三世如來真心現境以為涅槃。
orig::  ^93a16

計著外心現境界，生死輪常轉。
commentary::  ^93a18

遂計心外現境，識浪無窮，故云常轉。
orig::  ^93a20

復次，大慧！一切法不生。
commentary::  ^93a22

下明辯正。前起生死、涅槃等見，為斥彼故，言諸法不生。
orig::  ^93a24

是過去、未來、現在諸如來所說。
commentary::  ^93a28

明化跡雖殊，證道所說，曾無有異。
orig::  ^93a30

所以者何？
commentary::  ^93a32

徵諸法不生者何？
orig::  ^93a34

謂自心現性非性，離有非有生故。
commentary::  ^93a36

此釋也。謂了自心現本來非性，則離有無二種生見，故言不生。
orig::  ^93a38

大慧，一切性不生。
commentary::  ^93a42

下再明不生，此先標也。
orig::  ^93a44

一切法如兔馬等角。
commentary::  ^93a46

喻兔馬等角，既本自不有，後亦不無，不生亦爾。
orig::  ^93a48

愚癡凡夫不實妄想、自性妄想故。
commentary::  ^93b2

今舉生見以明不生，但凡愚不實，妄計生滅，實無生。
orig::  ^93b4

大慧，一切法不生自覺聖智趣境界者。
commentary::  ^93b8

又明不生是自覺趣境，此句該通上下。
orig::  ^93b10

一切性自性相不生。
commentary::  ^93b12

若自覺趣者，知一切法性自不生，此即該下。
orig::  ^93b14

非彼愚夫妄想二境界自性。
commentary::  ^93b16

明不生之道。非愚下，二、見所知。
orig::  ^93b18

身財建立，趣自性相。
commentary::  ^93b20

明凡下，計依正兩報，二見因此而興。
orig::  ^93b22

大慧藏，識攝、所攝相轉愚夫，墮生、住、滅二見，希望一切性生。
commentary::  ^93b24

今明二見起之所由，謂依藏識微習轉故，
則有能所二見之患，諸見起由自茲而生。
orig::  ^93b28

有非有，妄想生，非聖賢也。
commentary::  ^93b32

夫有無二見，從妄而生，非是聖賢有如斯過。
orig::  ^93b34

大慧！於彼應當脩學。
commentary::  ^93b36

此結勸脩。
orig::  ^93b38

復次，大慧！有五無間種性。
commentary::  ^93b40

五、約五性以驗於機，明其正智。
此即初標，答上云何為種性等。
orig::  ^93b42

云何為五？
commentary::  ^93b46

明其徵數。
orig::  ^93b48

謂聲聞乘無間種性。
commentary::  ^93c2

三、明列名。此列初性。
謂聞聲教，乘以脩行，不雜餘乘，故名無間。
習見不易，生於後果，故名種性。
orig::  ^93c4

緣覺乘無間種性。
commentary::  ^93c8

有其二種：一、出無佛世，覩緣而悟；二、遇佛演說十二因緣，
依以受行，亦招來報。
義例同前。
orig::  ^93c10

如來乘無間種性。
commentary::  ^93c14

乘一如道至成種覺，名曰如來所乘之法，即悲智兼濟。
餘准於上。
orig::  ^93c16

不定種性。
commentary::  ^93c20

於三乘法未有定種，隨說而入，習必剋成，
三性具含，故言不定。
orig::  ^93c22

各別種性。
commentary::  ^93c26

外道之人，隨情異執，目為各別。
orig::  ^93c28

云何知聲聞乘無間種性？
commentary::  ^93c30

自下，徵釋。將釋初性，此即先徵。
夫小乘性，云何得知？
orig::  ^93c32

若聞說得陰、界、入自共相斷。
commentary::  ^93c36

自下釋也。以教驗方知。
若諸脩行聞斷陰入自共相身得涅槃者。
orig::  ^93c38

知時。
commentary::  ^93c42

彼聞前說，如是知時。
orig::  ^93c44

舉身毛孔，凞怡欣悅。
commentary::  ^93c46

聞上說已，遍體毛孔，悉皆歡喜。
驗有此相，必由久習。
此該下文凞怡和悅之#CB15032;，以慶今得遇。
orig::  ^93c48

及樂脩相智，不脩緣起發悟之相。
commentary::  ^94a4

明小乘人，但習四諦，謂知苦、斷集、證滅、
脩道，存物而見，故言相智，不同中乘依緣發悟。
orig::  ^94a6

是名聲聞乘無間種性。
commentary::  ^94a10

此總結也。上並舉因而驗，方知有性。
orig::  ^94a12

聲聞無間，見第八地。
commentary::  ^94a14

自下舉果而驗。言第八者，謂阿羅漢四果四向，至阿羅漢便當第八。
orig::  ^94a16

起煩惱斷，習煩惱不斷。
commentary::  ^94a20

明羅漢斷或分齊，但伏三界現行煩惱，
未斷習使，如舍利弗吐食等，斯之證也。
orig::  ^94a22

不度不思議變易死。
度分段死。
commentary::  ^94a26

明離苦有異。以未斷習故，感變易生；伏現惑故，離分段死。
謂微妙四大之形，念念易劣而變勝，非凡所測，名不思議。
然羅漢、辟支住地所感，麤妙有殊。
又三界漏形，壽報限分，故名分段。
orig::  ^94a28

正師子吼：我生已盡，梵行已立，不受後有。
commentary::  ^94a36

舉聲聞獲四智究竟，魔外道中無畏，而說名師子吼：
我生已盡知苦智，梵行已立，道已脩，智不受後有，
集已斷，智闕，所作已辦，梵本如是。
orig::  ^94a38

如實知。
commentary::  ^94a44

明二乘所知四智決定不疑，故言如實。
orig::  ^94a46

脩習人無我，乃至得般涅槃覺。
commentary::  ^94a48

又脩人空無漏，獲於涅槃，生滅度想，故名為覺。
若脩行人聞之所說，發悟相生，即驗其人是聲聞性。
orig::  ^94b2

大慧！各別無間者。
commentary::  ^94b6

次釋第五各別種性，此即初牒。
問：何故文不次邪？
為欲前齊聲聞，後該緣覺故爾。
orig::  ^94b8

我、人、眾生、壽命、長養、士夫，彼諸眾生作如是覺，求般涅槃。
commentary::  ^94b12

明外人計我以求涅槃，施身自謂，名之為我。
約用稱人，眾法和合，名曰眾生。
報有限分，色心連持，名曰壽命。
飲食所資，以為長養，堪任於事，名曰士夫。
上之六種，並我之異稱，但存我別求，悉名外道。
orig::  ^94b16

復有異外道說：悉由作者見一切性已，言此是般涅槃。
commentary::  ^94b24

有異外道計自在等以為作者，諸法悉滅，言此自在而為涅槃。
orig::  ^94b28

作如是覺法，無我見非分。
commentary::  ^94b32

此句結上二人。若結小乘，法字屬下；若結外道，即法字屬上。
此法之一字，該通上下。
orig::  ^94b34

彼無無解脫。
commentary::  ^94b38

明彼小乘無法空解脫，又彼外道無人空解脫。
orig::  ^94b40

大慧，此諸聲聞乘無間外道種性，不出出覺。
commentary::  ^94b42

此總明上兩人俱不出人法現習而作出解。
orig::  ^94b44

為轉彼惡見，故應當脩學。
commentary::  ^94b46

今總結勸學。
orig::  ^94b48

大慧緣覺乘，無間種性者。
commentary::  ^94c2

三、釋緣覺乘性。此即初牒。
orig::  ^94c4

若聞說各別緣無間。
commentary::  ^94c6

謂所聞法緣有十二，名為各別；繫念脩行餘乘不雜，故言無間。
orig::  ^94c8

舉身毛竪，悲泣流淚。
commentary::  ^94c12

此明中乘發悟之相。
所以悲者，謂傷昔不聞。
orig::  ^94c14

不相近緣，所有不著。
commentary::  ^94c16

此聞已獲益，謂悟緣空則無相近，於諸世間不生計著。
上並舉因而驗其性。
orig::  ^94c18

種種自身，種種神通。
commentary::  ^94c22

自下舉果驗機。夫緣覺之人，若化眾生，
但現神通，或殊形等已，或變化無窮。
orig::  ^94c24

若離若合。
commentary::  ^94c28

或離一身為多，或合多身為一。
orig::  ^94c30

種種變化。
commentary::  ^94c32

或吸風納火，摩捫日月，轉換地水，如是等類，巧設異端。
orig::  ^94c34

聞說是時，其心隨入。
commentary::  ^94c38

聞上所說神通變化，當知久習緣覺乘性。
orig::  ^94c40

若知彼緣覺乘無間種性已，隨順為說緣覺之乘。
commentary::  ^94c42

若知彼性，應隨順說，令易受入，速獲益故。
orig::  ^94c44

是名緣覺乘，無間種性相。
commentary::  ^94c46

此總結示。
orig::  ^94c48

大慧，彼如來乘無間種性有四種。
commentary::  ^95a2

四、明如來乘性舉勝筞脩。
此即初標。
orig::  ^95a4

謂自性法、無間種性。
commentary::  ^95a6

舉一切法。
orig::  ^95a8

離自性法，無間種性。
commentary::  ^95a10

明諸法性空，合明所證之理。
orig::  ^95a12

得自覺聖，無間種性。
commentary::  ^95a14

此明能證之智。上明自利。
orig::  ^95a16

外剎殊勝，無間種性。
commentary::  ^95a18

此明利他。脩於淨土，悲濟有情。
此總明悲智體唯一。
orig::  ^95a20

大慧！若聞此四事一一說時。
commentary::  ^95a24

此牒聞說之際。
orig::  ^95a26

及說自心現身財，建立不思議境界時，心不驚怖者。
commentary::  ^95a28

及聞說心境依正三報。
即事即如非思議境。
不生驚怖。當知久習如來乘性。
orig::  ^95a30

是名如來乘無間種性。
commentary::  ^95a34

第三，略結。
orig::  ^95a36

是名如來乘，無間種性相。
commentary::  ^95a38

總結。內心契證，名為種性。
聞而不怖，故名為相。
orig::  ^95a40

大慧！不定種性者。
commentary::  ^95a42

五、明不定，此即初牒。
orig::  ^95a44

謂說彼三種時，隨說而入，隨彼而成。
commentary::  ^95a46

下明廣釋。隨說便悟，依學必成，其性可移，故言不定。
orig::  ^95a48

大慧，此是初治地者。
commentary::  ^95b4

此下不定，如治於地未下種子。
此初治三業，未下三乘種故。
orig::  ^95b6

謂種性建立。
commentary::  ^95b10

既三乘俱入，應以佛乘種性而建立之。
orig::  ^95b12

為超入無所有地故，作是建立。
commentary::  ^95b14

釋建立之意，為超七地入於八地，無功用故。
orig::  ^95b16

彼自覺藏者，自煩惱習淨，見法無我。
commentary::  ^95b18

明無所有地，謂覺藏心，現習俱淨，二障悉除，
見二無我，名無所有。
orig::  ^95b20

得三昧樂住聲聞，當得如來最勝之身。
commentary::  ^95b24

此會昔權說住寂聲聞不得作佛，今依大教畢定當成，此舉聲聞意該餘四。
orig::  ^95b26

爾時，世尊欲重宣此義，而說偈言：
　　須陀槃那果。
commentary::  ^95b30

梵云窣嚕多，此云流。
梵云槃那，此云入。
具言入流，此牒初果。
orig:: 
　　往來及不還。
commentary::  ^95b34

往來，牒第二果，人天一往來。
生不還，牒第三果，欲界惑盡，生於天上，
不來人間，故言不還。
orig:: 
　　逮得阿羅漢。
commentary::  ^95b40

此牒第四及得羅漢。
orig:: 
　　是等心惑亂。
commentary::  ^95b46

此句總破，明上四果不離心量，故言惑亂。
orig:: 
　　三乘與一乘，非乘我所說。
commentary::  ^95c2

明三一俱權，佛之所說。
然三約一設，一對三施，三既不存，一亦非有。
orig:: 
　　愚夫少智慧，諸聖遠離寂。
commentary::  ^95c6

明迷悟所由，以愚夫少慧，起三一見，諸聖遠之，
會於本寂，此乃非一之一。
orig:: 
　　第一義法門，遠離於二教，住於無所有，
　　何建立三乘
？
commentary::  ^95c12

明第一義心本非漸頓，若脩行者住無所有真實之心，何有三乘可立？
orig:: 
　　諸禪無量等。
commentary::  ^95c20

此牒四禪、四無量心。
orig:: 
　　無色三摩提。
commentary::  ^95c26

牒無色界四空處定。
orig:: 
　　受想悉寂滅。
commentary::  ^95c30

牒滅受想定
orig:: 
　　亦無有心量。
commentary::  ^95c34

此句總破彼實無有，但心量耳。
orig::  ^95c38

大慧！彼一闡提。
commentary::  ^95c40

三、約闡提以明如如。
於中有二：初總，次別。
今就總中，彼一闡提者，指彼昔教斷滅善根，無信善者。
答上問中，云何一闡提？
orig::  ^95c42

非一闡提。
commentary::  ^95c48

此總非也。明如實之理聖凡等有，猒惡生死欣求涅槃，善根既生故言非。
orig::  ^96a2

世間解脫誰轉？
commentary::  ^96a6

第三、反釋。若闡提人定不成佛，誰轉生死染法而得解脫？
既有可轉，故知闡提非也。
orig::  ^96a8

大慧，一闡提有二種：
commentary::  ^96a12

今明別釋，廣開前義，此即總標。
orig::  ^96a14

一者、捨一切善根，及於無始眾生發願。
commentary::  ^96a16

此即列也。斷諸善品，及執小謗大，名捨善根。
二者發弘誓願，不取寂證。
orig::  ^96a18

云何捨一切善根？
commentary::  ^96a22

將釋捨善根人，此即初徵。
orig::  ^96a24

謂謗菩薩藏及作惡言。
commentary::  ^96a26

自下釋也。捨善根人，謂於大乘滿字菩薩藏中，
心懷不信，故口發惡言。
orig::  ^96a28

此非隨順脩多羅、毗尼、解脫之說。
commentary::  ^96a32

然隨順大乘三藏學處，此人非撥下信，名為闡提。
梵云素怛囉，謂詮定學；毗柰邪，詮戒學；
阿毗達摩，謂詮慧學。
今言解脫，即是慧也。
orig::  ^96a34

捨一切善根，故不般涅槃。
commentary::  ^96a40

此即結也。由捨善根，不得涅槃，名為闡提。
orig::  ^96a42

二者、菩薩本自願方便故。
commentary::  ^96a44

次明本願方便，誓化眾生，不取涅槃，亦同闡提。
此明標舉。
orig::  ^96a46

非不般涅槃，一切眾生而般涅槃。
commentary::  ^96b2

此明反釋，舉其本願總為一句，要令眾生般涅槃已然始涅槃，
成佛未期故名闡提。
orig::  ^96b4

大慧，彼般涅槃，是名不般涅槃法相。
commentary::  ^96b8

約願而釋，彼令眾生般涅槃已方取證者，齊不得涅槃之義。
orig::  ^96b10

此亦到一闡提趣。
commentary::  ^96b14

若爾者，此之菩薩亦同闡提之義。
orig::  ^96b16

大慧白佛言：世尊，此中云何畢竟不般涅槃？
commentary::  ^96b18

次明料簡。此初徵問，有其兩意。
此先徵菩薩云何畢竟不得涅槃。
orig::  ^96b20

佛告大慧菩薩：一闡提者。
commentary::  ^96b24

自下答中，將明非闡提義，故此先牒。
orig::  ^96b26

知一切法本來般涅槃已，畢竟不般涅槃，而非捨一切善根一闡提也。
commentary::  ^96b28

此正明非義，約願狀同，據行即非。
然以菩薩知諸法寂滅，體即涅槃，更不別求，
故言不般，豈同邪斷之人？
orig::  ^96b32

大慧！捨一切善根一闡提者。
commentary::  ^96b38

次欲明邪見之人非闡提義，故此先牒。
宜牒上問，文勢易顯。
orig::  ^96b40

復以如來神力故，或時善根生。
commentary::  ^96b44

自下釋邪斷之人，以佛本願加持力故，
於六趣中或今後世令善根還生，故不名一闡提也。
orig::  ^96b46

所以者何？
commentary::  ^96c2

假問徵起。
orig::  ^96c4

謂如來不捨，一切眾生故。
commentary::  ^96c6

以佛本願誓於眾生，大悲無捨故。
orig::  ^96c8

以是故，菩薩一闡提不般涅槃。
commentary::  ^96c10

此一句結上菩薩闡提，今置之在末者，梵本例然。
orig::  ^96c12

復次，大慧！菩薩摩訶薩當善三自性。
commentary::  ^96c14

自此已下，答自性經。
此初，標勸者，令窮三性之妙，故言當善。
orig::  ^96c16

云何三自性？
commentary::  ^96c20

次明徵數。
orig::  ^96c22

謂妄想自性。
commentary::  ^96c24

三、明列名，謂內外諸法從虗妄有，故言妄想。
orig::  ^96c26

緣起自性。
commentary::  ^96c28

妄計體性，假因緣而生，故云緣起。
orig::  ^96c30

成自性。
commentary::  ^96c32

謂離緣妄，聖智所行，圓滿無缺，故云成性。
orig::  ^96c34

大慧，妄想自性從相生。
commentary::  ^96c36

自下，略釋。妄無體性，依相而生。
orig::  ^96c38

大慧白佛言：世尊，云何妄想自性從相生？
commentary::  ^96c40

下明廣釋。此初，徵問。
以何故說妄想自性從相而生？
orig::  ^96c42

佛告大慧：緣起自性事相相，行顯現事相相。
commentary::  ^96c44

自下佛答。先明所從之相，即內外緣起妄依此生。
今言緣起自性者，謂瓶等外緣。
行顯現者，陰等內緣以從心行所現故。
此等內外各有名相、事相，故言相相。
然妄心所緣不出此二，故先舉之。
orig::  ^96c46

計著有二種妄想自性，如來、應供、等正覺之所建立。
commentary::  ^97a6

自下明能從妄想，由計所緣境故，即有二種妄想而生，如來正覺建立而說。
orig::  ^97a8

謂名相計著相，及事相計著相。
commentary::  ^97a12

此明列也。明名事二相依計著故生。
orig::  ^97a14

名相計著相者。
commentary::  ^97a16

三、明牒釋。此先牒初。
orig::  ^97a18

謂內外法計著。
commentary::  ^97a20

夫名相者，依內外計著而生。
orig::  ^97a22

事相計著相者。
commentary::  ^97a24

此牒。第二。
orig::  ^97a26

謂即彼如是內外自共相計著。
commentary::  ^97a28

謂依彼內外事相而生計著。
orig::  ^97a30

是名二種妄想自性相。
commentary::  ^97a32

此則總結。
orig::  ^97a34

若依若緣生。
commentary::  ^97a36

次釋緣起，謂依者因也，明因緣所生悉名緣起。
orig::  ^97a38

是名緣起。
commentary::  ^97a40

結示可知。
orig::  ^97a42

云何成自性？
commentary::  ^97a44

三、釋成性。此初，徵名。
orig::  ^97a46

謂離名相、事相妄想，聖智所得。
commentary::  ^97a48

無別成性，離妄得名。
道既惟微，聖智方證也。
orig::  ^97b2

及自覺聖智，趣所行境界。
commentary::  ^97b4

此辯成性，謂自覺聖趣離念之境，乃成性之義。
orig::  ^97b6

是名成自性如來藏心。
commentary::  ^97b8

三結成性，亦曰藏心。
orig::  ^97b10

爾時，世尊欲重宣此義，而說偈言：
　　名相覺想，自性二相，正智如如，
　　是則成相。
commentary::  ^97b12

次偈頌明五法三性互相収攝，謂五法中名相覺想，
即三性中緣妄二相，正智如如，即五法中二，是即成相三性中一。
orig::  ^97b18

大慧，是名觀察五法自性相經，自覺聖智趣所行境界。
commentary::  ^97b24

今此總結，明五法等是自覺聖智所脩行境。
orig::  ^97b28

汝等諸菩薩摩訶薩應當脩學。
commentary::  ^97b30

此則勸脩。
orig::  ^97b32

復次，大慧！菩薩摩訶薩善觀二種無我相。
commentary::  ^97b34

三、明二無我。答上問中，何等二无我？
今欲發明勝義，故初標勸了。
我即無我，故曰善觀。
故經云：於我、無我而不二。
orig::  ^97b36

云何二種無我相？
commentary::  ^97b42

假問徵起。
orig::  ^97b44

謂人無我及法無我。
commentary::  ^97b46

人即主宰，法即五陰。
陰中無主，稱曰人空；了陰即空，名法無我。
此二相依，故斯雙列。
orig::  ^97b48

云何人無我？
commentary::  ^97c4

自下，廣釋。先明人空，此即初徵。
orig::  ^97c6

謂離我、我所，陰、界、入聚。
commentary::  ^97c8

夫虗妄人見，本由迷法，今還約法以明非有。
我即是人，我所是法，二見齊觀，照本性空，故云離。
orig::  ^97c10

無知業愛生。
commentary::  ^97c14

次窮陰因，從業愛等起。
orig::  ^97c16

眼色等攝受計著生識。
commentary::  ^97c18

復窮無明，從眼等諸根、色等諸塵、能所攝受六識計著而生，
以梵言多倒，故云生識。
orig::  ^97c20

一切諸根自心現器身藏，自妄想相施設顯示。
commentary::  ^97c24

今總明根塵依正等報，並自妄心假施顯示，
即知上來我所業愛相緣而生，從本已來性相空寂，則我所何有？
我既非有，無我亦云，則人空之義。
今言一切諸根即六根也，自心現即六塵也，
器謂依報，身即正報，並從藏識而現，故知自妄施設顯示。
上約法以明人空。
orig::  ^97c26

如河流、如種子、如燈、如風、如雲，剎那展轉壞，躁動如猨猴。
commentary::  ^97c38

自下約喻，舉五觀門以明無我。
此舉無常門。夫我謂常義，今既無常，故無有我。
文標六喻，上五喻身，下一喻心。
如水奔流，種牙變易，燈籍眾緣，飄風不住，浮雲起滅。
上來諸喻，剎那變壞，此身亦爾，豈有常邪？
又心之躁動，等若猨猴，既不能令身心常住，我義焉在？
orig::  ^97c42

樂不淨處如飛蠅。
commentary::  ^98a6

第二舉不淨門，明其無我。
然一切世間，貪樂此身不淨之聚，卅六物穢惡之軀，
如彼飛蠅，翫於臰處。
我是淨義，故知無我。
orig::  ^98a8

無猒足，如風火。
commentary::  ^98a14

三、舉苦門以明無我。
我者，樂義。今貪欲無猒，如風中之火，逢薪轉熾，
追求不得，為苦所惱。
既無有樂，故知無我。
orig::  ^98a16

無始虗偽習氣因，如汲水輪。
commentary::  ^98a22

第四、舉不自在門以明無我。
一切眾生為無始虗偽習業所繫，往來三界，
如汲井輪，循環不息，為愛水故，溉灌業田，
即業因所推，故無有我也。
orig::  ^98a24

生死趣有輪。
commentary::  ^98a30

法合以生死六趣三有流轉，故說為輪。
orig::  ^98a32

種種身色，幻術神呪，機發像起，善彼相知。
commentary::  ^98a34

五、舉空門以明無我。
然諸眾生雖有身色，相貌宛然。
以三喻驗之，空花不異，如幻化人。
神呪起死，機關木人，雖若云為，實非我。
orig::  ^98a36

是名人無我智。
commentary::  ^98a42

向以法喻推折，即體皆空，辯述既周，故此結示。
orig::  ^98a44

云何法無我智？
commentary::  ^98a46

次明法空，故此先徵。
orig::  ^98a48

謂覺陰界入，妄想相自性。
commentary::  ^98b2

第三廣釋，謂覺陰入，但妄計自性本來非有，即法空義。
orig::  ^98b4

如陰、界、入離我、我所，陰、界、入積聚，因業愛繩縛，
展轉相緣，生無動搖。
commentary::  ^98b8

自下舉陰，欲例餘法，如前所知。
陰非我所，窮其本也。
乃妄業為因，展轉而有，因緣生法，體即不生。
既性自不生，故無動搖。
故法句經云：從緣無起作，本來無所動。
orig::  ^98b12

諸法亦爾，離自共相、不實妄想相。
commentary::  ^98b20

今例該萬法，義齊於陰，本無所動，自共相境及不實妄想性自離故。
orig::  ^98b22

妄想力故，是凡夫生，非聖賢也。
commentary::  ^98b26

此分凡聖，凡則妄想，聖則不然。
為今脩行，捨凡從聖。
orig::  ^98b28

心、意、識五法自性離故。
commentary::  ^98b32

釋上聖見捨離四種對治教門。
orig::  ^98b34

大慧！菩薩摩訶薩當善分別一切法無我。
commentary::  ^98b36

總舉勸觀。
orig::  ^98b38

善法無我，菩薩摩訶薩不久當得初地。
commentary::  ^98b40

自下廣明觀益。如前所說，通達二空，知理平等，即為初地。
所證不遙，故云不久。
orig::  ^98b42

菩薩無所有觀地相。
commentary::  ^98b46

釋初地相，明脩行者達一切法悉無所有，名初地觀相。
orig::  ^98b48

觀察開覺歡喜。
commentary::  ^98c4

明初地益相。又釋得名所由，往在有纏沉淪結縛，
今悟心性本無所有累漏，斯云昔所未得而今始得，生大喜悅名為歡喜。
orig::  ^98c6

次第漸進，超九地相，得法雲地。
commentary::  ^98c12

既入初地，乘茲一道清淨之心，漸次增明，
能超第九，獲法雲地。
orig::  ^98c14

於彼建立無量寶莊嚴大寶蓮華王像大寶宮殿。
commentary::  ^98c18

明十地之報。以彼菩薩證十地時，感無量大寶莊嚴大蓮華座，
上有大寶宮殿，裏有寶師子座。
此事具如華嚴經第廿八所明。
orig::  ^98c20

幻自性境界脩，習生於彼而坐。
commentary::  ^98c26

此釋所由。謂此菩薩，往昔脩行一切諸法，
如幻如夢，空慧所成，其身姝妙，可於華座。
orig::  ^98c28

同一像類，諸最勝子，眷屬圍遶。
commentary::  ^98c32

明獲此益。亦以十地菩薩眷屬圍遶。
orig::  ^98c34

從一切佛剎，來佛手灌頂。
commentary::  ^98c36

時，彼菩薩昇座之時，十方諸佛遙伸其手，灌摩頭頂。
orig::  ^98c38

如轉輪聖王太子灌頂。
commentary::  ^98c42

此明舉喻，猶彼輪王授太子位，令灌頂師以水灌頂，等無有異。
orig::  ^98c44

超佛子地到，自覺聖法趣。
commentary::  ^98c48

明此菩薩超於十地，到如來自覺聖趣，行德圓滿。
orig::  ^99a2

當得如來自在法身。
commentary::  ^99a4

明入佛位，證會法身。
orig::  ^99a6

見法無我故。
commentary::  ^99a8

釋其所以上之勝益，由見法空致使如是。
orig::  ^99a10

是名法無我相。
commentary::  ^99a12

三、明結示。
orig::  ^99a14

汝等諸菩薩摩訶薩應當脩學。
commentary::  ^99a16

此總勸脩。
orig::  ^99a18

爾時，大慧菩薩摩訶薩復白佛言：世尊！
建立誹謗相，唯願說之。
commentary::  ^99a20

今明立謗乃有無之類，以前文明我即無我，
恐捨有取無墮於二見，故重料簡答上問中云何建立相及與非我義。
此初問中標宗而請。
orig::  ^99a24

令我及諸菩薩摩訶薩離建立、誹謗二邊惡見。
commentary::  ^99a30

次舉益中，明其離妄。
orig::  ^99a32

疾得阿耨多羅三藐三菩提。
commentary::  ^99a34

按正，梵云頞耨怛#CB00771;，此云無上。
三藐，此云正。三名為等，勃陀稱覺。
諸佛正等覺非三乘境，故云無上。
此由離見獲斯勝果。
orig::  ^99a36

覺已，離常建立，斷誹謗見，不謗正法。
commentary::  ^99a42

此結益相。獲正覺已，離斯二見，圓證法身，故云不謗。
orig::  ^99a44

爾時，世尊受大慧菩薩請已，而說偈言：
commentary::  ^99a48

為生前後問答，經家敘述。
orig:: 
　　建立及誹謗，無有彼心量。
commentary::  ^99b2

自下先明偈答，此明立謗本無但彼心量。
orig:: 
　　身受用建立，及心不能知。
commentary::  ^99b6

此明立謗，以心迷依正，生茲二見。
orig:: 
　　愚癡無智慧，建立及誹謗。
commentary::  ^99b10

此結二見起，由以愚無智，慧墮於二見。
orig::  ^99b14

爾時，世尊於此偈義復重顯示，告大慧言：
commentary::  ^99b16

自下長行廣釋前義，此經家生起。
orig::  ^99b18

有四種非有有建立。
commentary::  ^99b20

先明建立，此則初標。
orig::  ^99b22

云何為四？
commentary::  ^99b24

所謂徵起。
orig::  ^99b26

謂：非有相建立，非有見建立，非有因建立，非有性建立。
commentary::  ^99b28

此列四名，謂非有相見，因性之中而橫立也。
orig::  ^99b32

是名四種建立。
commentary::  ^99b34

略結顯示。
orig::  ^99b36

又誹謗者。
commentary::  ^99b38

次辯誹謗之中，此初標牒。
orig::  ^99b40

謂於彼所立無所得，觀察非分而起誹謗。
commentary::  ^99b42

次釋謂先計為有，後滅為無，而生誹謗。
orig::  ^99b44

是名建立誹謗相。
commentary::  ^99b46

雙明結示。
orig::  ^99b48

復次，大慧！云何非有相建立相？
commentary::  ^99c2

自下釋前四種建立。
此先明徵起，非有相也。
orig::  ^99c4

謂陰、界、入非有自共相而起計著。
commentary::  ^99c6

自下。釋也。謂陰界入本來非有，而妄生計著。
orig::  ^99c8

此如是，此不異。
commentary::  ^99c10

此則總破，謂指前如是陰等畢竟體空，曾無有異。
orig::  ^99c12

是名非有相建立相。
commentary::  ^99c14

此明結示。
orig::  ^99c16

此非有相建立。妄想無始虗偽過，種種習氣計著生。
commentary::  ^99c18

此非有相，但從無始過習而生。
重明結示。
orig::  ^99c20

大慧，非有見建立相者。
commentary::  ^99c22

次明非有見中，此亦初牒。
orig::  ^99c24

若彼如是陰，界入我人眾，生壽命長養，士夫見建立。
commentary::  ^99c26

次釋妄於陰等計有我人等性，有所知見，實自非有。
orig::  ^99c28

是名非有見建立相。
commentary::  ^99c32

第三，結示。
orig::  ^99c34

大慧，非有因建立相者。
commentary::  ^99c36

三、明非有因中，此亦初牒。
orig::  ^99c38

謂初識。
commentary::  ^99c40

次釋也。謂小乘計識初受胎，攬父母精血為受生之始，計以為因。
若據大乘，以第八藏心習種所依，計為生本。
此明敘計。
orig::  ^99c42

無因生。
commentary::  ^99c48

此明破辭。謂本無有因，何所從生？
orig::  ^100a2

後不實如幻。
commentary::  ^100a4

前因既無，後果何實？
orig::  ^100a6

本不生。
commentary::  ^100a8

上所計因者，本自不生。
此總結。
orig::  ^100a10

眼色明界念前生，生已實已還壞。
commentary::  ^100a12

前破因無自起，今片緣非共生。
假令計眼等五緣為生之方便者，然此所生未離生滅，有何體性？
言生已生相，實已住相，還壞滅相。
orig::  ^100a14

是名非有因建立相。
commentary::  ^100a20

此結示也。
orig::  ^100a22

大慧，非有性建立相者。
commentary::  ^100a24

四、釋非有性中。此初，牒也。
orig::  ^100a26

謂虗空滅般涅槃，非作計性建立。
commentary::  ^100a28

次敘見也。謂計空、非擇滅及以涅槃，此三非作名曰無為，
執有體性存之為實，此外道小乘通作斯計。
orig::  ^100a30

此離性非性。
commentary::  ^100a36

一句總片，明上所見，本非有無，但妄計耳。
orig::  ^100a38

一切法如菟馬等角。
commentary::  ^100a40

以喻曉之，明於諸法如兔馬等角，本自不有今非不無，況前所計離性非性。
orig::  ^100a42

如垂髮現。
commentary::  ^100a46

言垂髮非有由翳目而生，法亦復爾。
orig::  ^100a48

離有非有建立及誹謗。
commentary::  ^100b2

此合上兔馬角喻。
orig::  ^100b4

愚夫妄想，不善觀察自心現量，非聖賢也。
commentary::  ^100b6

此合上垂髮愚妄所見，非諸賢聖。
orig::  ^100b8

是名非有性建立相。
commentary::  ^100b10

結亦可知。
orig::  ^100b12

是故離建立誹謗惡見，應當脩學。
commentary::  ^100b14

總結離見，以勸脩行。
orig::  ^100b16

復次，大慧！菩薩摩訶薩心意意識、五法、
自性、二無我相趣究竟。
commentary::  ^100b18

第二，明四門之意。
夫教之所設，為自趣究竟，及安樂眾生，
自利利他，傳燈之義。
此初，總標，明其自益。
orig::  ^100b22

為安眾生故，作種種類像。
commentary::  ^100b26

今明利他，為安群品作種種形，隨應而說。
orig::  ^100b28

如妄想自性，處依於緣起。
commentary::  ^100b30

此喻明化意。如彼妄性依緣起生，明諸佛化身應機而現。
orig::  ^100b32

譬如眾色，如意寶珠。
commentary::  ^100b36

此重顯前喻。寶珠無心而隨色變，表法身非相，物感則形。
orig::  ^100b38

普現一切，諸佛剎土，一切如來，大眾集會。
commentary::  ^100b42

自下法說，明佛以大悲普現諸剎，示作佛身，
亦有菩薩、聲聞八部圍遶。
orig::  ^100b44

悉於其中，聽受經法。
commentary::  ^100b48

隨所化處，復有受化之徒，聽受經法。
orig::  ^100c2

所謂：一切法如幻、如夢、光影、水月。
commentary::  ^100c4

明所聞法。
orig::  ^100c6

於一切法離生滅、斷常，及離聲聞、緣覺之法。
commentary::  ^100c8

此明聞說如幻夢等，能離外道二乘人法等見。
orig::  ^100c10

得百千三昧，乃至百千億那由他三昧。
commentary::  ^100c12

自下明以聞教故，復獲初地乃至七地已上那由他定。
orig::  ^100c14

得三昧已，遊諸佛剎，供養諸佛。
commentary::  ^100c18

既獲三昧，能遊佛剎，供養諸佛，聽受未聞。
orig::  ^100c20

生諸天宮，宣揚三寶，示現佛身。
commentary::  ^100c22

明此菩薩非但歷供諮受，復生天宮，讚三寶，現佛身。
orig::  ^100c24

聲聞菩薩，大眾圍遶。
commentary::  ^100c28

明所現佛身，亦有眾所圍遶。
orig::  ^100c30

以自心現量度脫眾生。
commentary::  ^100c32

明佛所說，以覺自心現度諸眾生。
orig::  ^100c34

分別演說，外性無性。
commentary::  ^100c36

又為眾生說外無性。
orig::  ^100c38

悉令遠離，有無等見。
commentary::  ^100c40

為令受化，離二邊見。
orig::  ^100c42

爾時，世尊欲重宣此義，而說偈言：
　　心量世間。　佛子觀察。
commentary::  ^100c44

但有心量，名曰世間，勸諸佛子，當善觀察。
orig:: 
　　種類之身，離所作行。
commentary::  ^100c48

應若摩尼無思而發。
orig:: 
　　得力神通，自在成就。
commentary::  ^101a4

明所起化身，由獲力通，自在成就也。
orig::  ^101a8

爾時大慧菩薩摩訶薩復請佛言：唯願世尊！
為我等說一切法空、無生、無二、離自性相。
commentary::  ^101a10

自下舉空無生等者，為顯上四門至趣此標宗，請遠詶上云何空何因。
今所言空，明前五法非有，離性即三性體空，
無二即二我兩亡，無生欲明八識不起。
orig::  ^101a14

我等及餘諸菩薩眾，覺悟是空、無生、無二、
離自性相已，離有無妄想。
commentary::  ^101a22

自下舉益，此明離妄。
orig::  ^101a26

疾得阿耨多羅三藐三菩提。
commentary::  ^101a28

明其獲果。
orig::  ^101a30

爾時世尊告大慧菩薩摩訶薩言：諦聽諦聽！
善思念之！今當為汝廣分別說。
commentary::  ^101a32

下明佛將詶答，必先飭三慧，後乃答之。
諦聽者，聞慧。善思謂思慧。
念之即脩慧。
orig::  ^101a36

大慧白佛言：善哉！
世尊，唯然受教。
commentary::  ^101a40

次明大慧既蒙佛誡許，故敬而飭。
唯〔翼水反〕者，敬譍之辭，恭於諾也。
orig::  ^101a42

佛告大慧：空空者。
commentary::  ^101a46

自下廣釋。此明總答，謂初牒□空門，意說餘三。
今重牒空者，上空即指其前問，下空乃是牒辭。
orig::  ^101a48

即是妄想自性處。
commentary::  ^101b4

此釋空之體性，只道妄計有處即是其空，更無別理。
餘門例然。
orig::  ^101b6

大慧，妄想自性計著者，說空、無生、無二、離自性相。
commentary::  ^101b10

次明說空等四門之意，良以妄計有者故說於空，餘三准此。
orig::  ^101b12

大慧，彼略說七種空。
commentary::  ^101b16

上已總答兩問，下別釋空等四門。
今先釋空門。此初，標也。
然諸經辯空自有增減，今經雖略其義不殊。
orig::  ^101b18

謂相空、性自性空、行空、無行空、一切法離言說空、
第一義聖智大空、彼彼空。
commentary::  ^101b24

次列七名：
orig::  ^101b28

云何相空？
commentary::  ^101b30

第三，牒釋。初徵相空。
orig::  ^101b32

謂一切性自共相空。
commentary::  ^101b34

此明釋也。謂一切諸法自共相空。
此略標釋。
orig::  ^101b36

觀展轉積聚，故分別無性，自共相不生。
commentary::  ^101b38

夫緣起之法，假積而成，既了無性，故自共非有。
orig::  ^101b40

自他俱性無，性故相不住。
commentary::  ^101b42

所言相者，皆從三合而生。
今了自之與他，俱亦無性，相依何住？
orig::  ^101b44

是故說一切性相空。
commentary::  ^101b48

第三，合也。
orig::  ^101c2

是名相空。
commentary::  ^101c4

第四，結也。
orig::  ^101c6

云何性自性空？
commentary::  ^101c8

將明性空，此亦初徵。
orig::  ^101c10

謂自己性，自性不生。
commentary::  ^101c12

上觀總相不有，今觀別性亦無，故言自己性不生也。
orig::  ^101c14

是名一切法性自性空。
commentary::  ^101c18

此亦合也。
orig::  ^101c20

是故說性自性空。
commentary::  ^101c22

總結可知。
orig::  ^101c24

云何行空？
commentary::  ^101c26

三、釋行空。此亦初徵。
orig::  ^101c28

謂陰離我、我所。
commentary::  ^101c30

次釋行，謂五陰。陰行既空，故我所非有。
orig::  ^101c32

因所成、所作業、方便生。
commentary::  ^101c34

前推陰果，今乃窮因。
夫言陰果，要因無明愛業招感。
無明既無體性，業果依何而生？
因果兩亡，故行無所有。
orig::  ^101c36

是名行空。
commentary::  ^101c42

此結示也。
orig::  ^101c44

大慧，即此如是行空，展轉緣起自性無性，是名無行空。
commentary::  ^101c46

次明無行亦空。對有行生死，說無行涅槃，
窮行既其不有，豈有無行可存？
orig::  ^102a2

云何一切法離言說空？
commentary::  ^102a6

今明第五，此即初徵。
orig::  ^102a8

謂妄想自性無言說故，一切法離言說。
commentary::  ^102a10

次釋也。明妄為言本，言由妄生，既了妄性空，
故言說非有，故諸法離言。
orig::  ^102a12

是名一切法離言說空。
commentary::  ^102a16

三、結示也。
orig::  ^102a18

云何一切法第一義聖智大空？
commentary::  ^102a20

六、明義空。此亦初徵。
orig::  ^102a22

謂得自覺聖智，一切見過習氣空。
commentary::  ^102a24

次即釋也。謂得自悟之智，了若目前，現習既亡，
故物無不寂，是知諸法即第一義。
orig::  ^102a26

是名一切法第一義聖智大空。
commentary::  ^102a30

三、結顯示。
orig::  ^102a32

云何彼彼空？
commentary::  ^102a34

自下釋第七。此即初徵。
謂二法相望更遞為彼，故言彼彼。
orig::  ^102a36

謂於彼無彼空，是名彼彼空。
commentary::  ^102a40

次約法而釋，謂此無彼物，彼無此物，各闕一邊，互執興見。
orig::  ^102a42

大慧！譬如鹿子母舍無象、馬、牛、羊等，非無比丘眾而說彼空。
commentary::  ^102a46

自下，喻說。鹿子，人名，其母即毗舍法。
優婆姨深重三寶，造立精舍，安止比丘，
於中無象、馬諸畜，約此名空。
orig::  ^102b2

非舍，舍性空；亦非比丘，比丘性空。
commentary::  ^102b8

此反明之，非無精舍及以比丘而說為空，但無象馬說為空耳。
orig::  ^102b10

非餘處無象馬。
commentary::  ^102b14

此明餘家但有象馬而無比丘，故說為空。
orig::  ^102b16

是名一切法自相。
彼。
commentary::  ^102b18

自下法合明一切諸法更遞相彼。
orig::  ^102b20

於彼無彼，是名彼彼空。
commentary::  ^102b22

更相無故，名為彼彼。
orig::  ^102b24

是名七種空。
commentary::  ^102b26

總結上七種空義。
orig::  ^102b28

彼彼空者，是空最麤，汝當遠□。 ^102b30

□□□尊欲重宣此義，而說偈言：
　　我常說空法，遠離於斷常。
commentary::  ^102b32

自下兩偈頌上四門。
此二句頌初空門，明佛說畢竟空義，性離斷常。
orig:: 
　　生死如幻夢，而彼業不壞。
commentary::  ^102b36

此二句頌無生門，明五陰如幻，本來非實。
又言彼業不壞，欲明性自無成，總約苦集以明無生。
orig:: 
　　虗空及涅槃，滅二亦如是。
commentary::  ^102b42

此兩句頌無二門，舉二乘外道三種無為，明一切二邊亦皆如是。
orig:: 
　　愚夫作妄想，諸聖離有無。
commentary::  ^102b48

此二句頌離自性門。
謂愚夫妄想執為自性，諸聖既離，熟為有無？
orig::  ^102c6

爾時，世尊復告大慧菩薩摩訶薩言：大慧！
空、無生、無二、離自性相，普入諸佛一切脩多羅，凡所有經悉說此義。
commentary::  ^102c10

自下明空等四義貫入眾經，無有一法不含斯理。
orig::  ^102c16

諸脩多羅悉隨眾生希望心故，為分別說顯示其義，而非真實在於言說。
commentary::  ^102c18

自下會權歸實。而諸經有不說空等門者，
但以希望不一，樂欲有殊，故佛應機，遂教門差別，
而真實在乎心悟，不在文言。
orig::  ^102c22

如鹿渴想誑惑群鹿，鹿於彼相計著水性，而彼無水。
commentary::  ^102c28

此舉喻如彼群鹿，被渴想所誑，妄見陽#CB08504;，
謂之為水，而實非水。
一切眾生，為妄心所惑，取文字為真，莫能自反。
orig::  ^102c30

如是一切脩多羅所說諸法，為令愚夫發歡喜故，非實聖智在於言說。
commentary::  ^102c36

此明法合。然文言所辯，為令愚夫發於欣樂，而真實聖智逈出名言。
orig::  ^102c40

是故當依於義，莫著言說。
commentary::  ^102c44

勸依實義，不著文字。
orig::  ^102c46

爾時大慧菩薩摩訶薩白佛言：世尊！
世尊脩多羅說如來藏自性清清，轉卅二相入於一切眾生身中。
commentary::  ^102c48

自下辯如來藏者，意有多種：一、殊外道，
二、會權實，三、明說有不乖於空。
此初問中牒於昔教，謂如來藏性本自清淨，
具佛相好備在眾生，約因說果稱為轉入。
orig::  ^103a4

如大價寶，垢衣所纏。
commentary::  ^103a12

前法次喻，如大價金寶垢服所纏，眾覩棄之莫能尊重。
orig::  ^103a14

如來之藏常住不變，亦復如是。
commentary::  ^103a18

合上大寶。
orig::  ^103a20

而陰、界、入垢衣所纏，貪欲、恚、癡、不實妄想、塵勞所汙。
commentary::  ^103a22

此舉陰等三毒妄想塵勞，合上垢衣所纏。
orig::  ^103a24

一切諸佛，之所演說。
commentary::  ^103a26

明上之所說，非獨釋迦，乃諸佛同說，此都結有藏非謬。
orig::  ^103a28

云何世尊同外道說我言有如來藏邪？
commentary::  ^103a32

第二正難，如來說藏與外道不殊。
orig::  ^103a34

世尊！外道亦說有常作者，離於求那，周遍不滅。
commentary::  ^103a36

此釋同外道我之所由。
謂外道計我其義有三：一者體常名為作者，
二者雖在五陰而離於求那，三者遍歷諸趣實非生滅。
佛今說藏義亦如之，謂藏性清淨能興造趣生，
雖處穢纏不為所染，復性非為作而物無不周。
然則藏我名殊所計非異，故招斯難。
orig::  ^103a38

世尊，彼說有我。
commentary::  ^103b2

此之一句，雖結外道說我，意明藏義是同。
orig::  ^103b4

佛告大慧：我說如來藏，不同外道所說之我。
commentary::  ^103b6

自下，佛答。此即先標總明，不同外說。
orig::  ^103b8

大慧有時說，空無相無願。
commentary::  ^103b10

自下廣明不同所以。
略述藏義，有一十二名。
此舉三空三句，即藏之異字。
外道說我，則不如是。
orig::  ^103b12

如：
commentary::  ^103b16

無二無別故。
orig::  ^103b18

實際。
commentary::  ^103b20

諸邊不動故。
orig::  ^103b22

法性
commentary::  ^103b24

理無變易故。
orig::  ^103b26

法身
commentary::  ^103b28

淨法聚故。
orig::  ^103b30

涅槃。
commentary::  ^103b32

離生死故。
orig::  ^103b34

離自性。
commentary::  ^103b36

非所有故。
orig::  ^103b38

不生不滅。
commentary::  ^103b40

本不然故。
orig::  ^103b42

本來寂靜。
commentary::  ^103b44

絕喧動故。
orig::  ^103b46

自性涅槃。
commentary::  ^103b48

體圓寂故。
orig::  ^103c2

如是等句說如來藏已。
commentary::  ^103c4

此總結上來諸句說藏者，斯乃一體應物異名，豈同外道立其定分？
上來略明不同外道之說。
orig::  ^103c6

如來、應供、等正覺，為斷愚夫畏無我句故，說離妄想無所有境界如來藏門。
commentary::  ^103c10

此第二，明說藏之意。
良以外道執有，怖於無我，然佛為誘化故，
隱彼空名，假說於藏。
orig::  ^103c14

大慧，未來、現在菩薩摩訶薩，不應作我見計著。
commentary::  ^103c18

此結勸今後脩行聞斯說藏，不應同我見而計。
orig::  ^103c20

譬如陶家於一泥聚，以人功水木輪繩方便作種種器。
commentary::  ^103c22

此喻及合廣明前說藏不同外道所由。
說藏等異名者，並應物施作，如彼陶師於一聚泥，
隨前人所須造作眾器等無差別，鍊土作器故名為陶。
orig::  ^103c26

如來亦復如是。
commentary::  ^103c32

合前陶家
orig::  ^103c34

於法無我離，一切妄想相。
commentary::  ^103c36

合前泥聚
orig::  ^103c38

以種種智慧善巧方便。
commentary::  ^103c40

合前以人功等。
orig::  ^103c42

或說如來藏，或說無我。
commentary::  ^103c44

合前作種種器。
orig::  ^103c46

以是因緣故，說如來藏不同外道所說之我。
commentary::  ^103c48

此釋不同所說所由。
orig::  ^104a2

是名說如來藏。
commentary::  ^104a4

此明結示。上來總明不同外說。
orig::  ^104a6

開引計我諸外道故，說如來藏。
commentary::  ^104a8

自下重明說藏之意。
佛昔一時入池洗浴，有諸外道咸作是言：
我觀瞿曇實一切智，以所演義多說虗空，故我不能依其受學。
然佛知彼等道機將熟，開引計我，故說於藏。
此舉昔說藏之所以，斯乃說空為藏，今昔豈有相違？
orig::  ^104a10

令離不實，我見妄想。
commentary::  ^104a20

自下明佛說藏，有其三意，此即初令離妄我故。
orig::  ^104a22

入三解脫門境界。
commentary::  ^104a24

次入三脫，脩善品故。
orig::  ^104a26

希望疾得阿耨多羅三藐三菩提。
commentary::  ^104a28

第三、冀疾獲證大菩提故。
orig::  ^104a30

是故如來、應供、等正覺作如是說：如來之藏若不如是，則同外道。
commentary::  ^104a32

此結說藏。若不爾者，則同外計。
orig::  ^104a36

是故，大慧！為離外道見故，當依無我如來之藏。
commentary::  ^104a38

此總結勸捨邪依正。
orig::  ^104a40

爾時，世尊欲重宣此義，而說偈言：
　　人相續陰。
commentary::  ^104a42

外道所計，由我人等，令陰相續。
orig:: 
　　緣與微塵。
commentary::  ^104a46

又計微塵等，與生法為緣。
orig:: 
　　勝自在作。
commentary::  ^104b2

或計一切悉是勝妙自在天之所作也。
orig:: 
　　心量妄想。
commentary::  ^104b6

此句總片，並心妄想。
此但頌外計，反之為正矣。
註楞伽經卷第二
 ^104b10
