
other:: 大佛頂如來密因修證了義諸菩薩萬行首楞嚴經正見卷第五
author:: 住婁東古興福禪寺沙門　濟時　述
commentary:: 
初從首卷至第三卷，辯心見二門，即是破見思惑矣。
次從四卷初至當卷末，辯一切法塵，即是破塵沙惑矣。
至此乃請解結之法，意在破無明俱生惑也。
葢謂俱惑若斷，真如畢露，十方同覺，何所不明。
但此三惑，非謾無因，有所由來。
前不云乎，性覺必明，妄為明覺，覺非所明，
因明立所，所既妄立，生汝妄能。
夫覺體上而有能所，非見思惑歟。
性體上而有妄明妄覺，非塵沙惑歟。
又真如體上而有非明非覺，非明非覺也者，非無明惑歟。
然此三惑，統謂之無明者，葢是障道法也。
故所破由淺至深，從粗至細。
經不云乎，理須頓悟，乘悟併消，事須漸除，因次第盡。
不其然乎，不其然乎。 ^682c45

△四、示解結之法。 ^683a22

一、述迷
orig::  ^683a24

阿難白佛言世尊〔至〕佇佛如來無上開示。
commentary::  ^683a26

初述疑請法。前云觀世間解結之人，不見所結，
云何知解，此牒第二義中之語也。
阿難自陳，我正類此，何以有時明，有時暗，
有時會得，有時會不得，是非無明惑乎？
我今猶似患隔日瘧，一寒一熱，一起一倒，
欲斷斷不來，欲遣遣不去，不知身心若何而可，此與不知解結者何異？
葢不知所結，云何知解，是非我之謂乎？
由是懇請世尊，教我解結之法，畢竟云何結？
云何解？ ^683a28

△二、示相
orig::  ^683a42

爾時世尊憐愍阿難〔至〕是諸大眾得未曾有。
commentary::  ^683a44

爾時下，初摩頂者，上愛下則摩頂，下敬上則接足。
今摩頂乃是攝受之義，又表覿體無別。
葢自己一身皆有所見，獨不能自見其頂，
是故摩其頂，使自悟無見之頂，以攝受之爾。 ^683a46

即時下，次諸佛放光。
十方一句是總，六種下是別。
所言別者，假如一眾生有六種根塵識相，
普佛世界眾生亦各有六種根塵識相，
如是微塵眾生，如是微塵世界，不是別物，總一覺相也。
何者？以肉眼觀之無真不俗，以法眼觀之無俗不真，
以是知微塵世界眾生所有根塵識相，
皆即如來所住境界，凡有動變等相，悉是諸佛放光三昧，其所放之光一一不出於頂覺。
何也？諸佛境界非是根塵識相故，即是住甚深故，是無所見故。
且既無所見，又所住甚深，非頂覺而何？
故曰各有寶光從其頂出。
又來祇陀林灌如來頂者，表同見故，同見祇林是諸佛境界，
同見大眾是諸佛法身。
然則既同其見，焉有無明所惑耶？
焉有根塵所結耶？
無結則無解，無惑則無斷，此是一相一理三昧，凡瞻仰者亦莫不生希有想矣。 ^683b4

△三、諸佛同告。
orig::  ^683b32

於是阿難及諸大眾〔至〕亦汝六根更非他物。
commentary::  ^683b36

問：十方如來所示生死結根，唯汝六根更無他物，
寂靜妙常亦汝六根更非他物者，是何義耶？
曰：譬如人家受他所寄之物，因貪故乃至起匿成私。
又如做有司官長受賕過當，因發覺故乃至戮辱。
其六根門頭起見聞覺知，非受寄之物耶？
其起惑造業，非受賕之罪耶？
然則受亦在汝、不受亦在汝，受則有生死、
有果報，昧却本來亦因是已；不受為清白、
為廉吏，安樂妙常亦因是已。
故曰：唯汝六根更非他物。
問：然則十方如來其稱微塵者何居？
曰：有深義故也。葢塵之細者曰微，微至於眇而不可見，窓中漏日方能見之。
無明之惑亦微眇而不可見，登地聖人方能見之。
今稱十方微塵如來，是非窓中之日乎？
何也？眾生無始時來，一塵一念不知其幾何微塵矣，
又幾何其念矣，但其智濁不能得見。
今日阿難承佛開示，已斷見思惑、已破塵沙惑，
然視己猶似隔日瘧，於是看來其懼生死之心急切至於雨淚，
誠可哀也。是故佛纔摩頂，即見十方如來同時放光、
同音教詔者，不猶窓中之日乎？
窓中之日且然，況大明中天乎？
其微塵之細又不足言矣。 ^683b38

△四覆請。
orig::  ^683c28

阿難雖聞如是法音〔至〕同是六根更非他物。
commentary::  ^683c30

阿難聖心博通，道理爛然，豈真不知哉？
不過要親質於世尊爾。
昔智者讀法華經，發悟親見靈山一會，儼然未散。
智者生陳隋時，去佛一千九百餘年，其說親見不可信，然事正不如此。
若果分別心斷，到得自肯田地，所說親見靈山亦不虗也。
今阿難親見微塵如來放光，親見微塵如來教詔，較之與智者所說時節等矣。
雖然，若說其光有色相可指，其說法有聲相可聽，又是髑髏前見鬼無異。
何者？此是如來境界密示，阿難豈可以聲色形容擬議於其間哉？
是故伏請世尊釋成其事。 ^683c32

△五、佛為釋通二。 ^684a2

一、直示根結之源。
orig::  ^684a4

佛告阿難：根塵同源〔至〕云何是中更容他物。
commentary::  ^684a6

佛告下，初、雙標真妄。
因於妙圓中妄立能覺，故有根相；因於妙心中妄立所覺，故有塵相。
然則根塵雖分，其性則一，故說同源。
若於根境中分別執著，故有縛相；若於根境中了達無生，故有脫相。
然則縛脫雖分，其體則一，故說無二。
又單根不生，單境亦不生，根境相并，識由是生。
雖生識相，其性元虗，故如空華。 ^684a8

阿難下，次、雙釋無性。
諸根屬表，意根屬裏。
意有所知，皆是外塵牽入；諸根有相，悉是意根妄緣。
妄緣之相，假相也；牽入之知，妄知也。
妄知與假相，此二體虗，即有所見。
葢是無性同，喻如交蘆，蘆相體虗，故以相比。
是故下，三、別明縛脫。
知屬意，見屬眼。謂意自當知，眼自當見，
不可知上更立知，見上更立見。
若見上立見，即是妄見；知上立知，即是妄知。
妄知與妄見，便是生滅無明之本，所謂縛也。
葢意不存知，而眼不留見。
眼不留見，即是真見；意不存知，即是真知。
真知無知，真見無見，無見與無知，斯即涅槃所謂脫也。
此縛脫與涅槃無明，亦是對待相形而立，非是實也。
何者？此個無漏真淨妙明體上，豈更容他物耶？ ^684a20

△二、重頌前義。
orig::  ^684a44

爾時，世尊欲重宣此義，而說偈言：
commentary::  ^684a46

偈共九行，初四行頌上三節之文，次一行頌詶結解之問，
三一行半別頌藏識習氣，四一行三句直示宗用，末三句結成教法大意。
西方偈體有直頌、應頌之分，今偈兼而有之，至文知之。
orig::  ^684a48

真性有為空緣生故如幻〔至〕發明便解脫。
commentary::  ^684b8

真性下一行，頌長行第一節。
上文云根塵同源，縛脫無二者，根塵是縛，真性是脫。
若以真性對根塵，即見真性亦是有為矣。
何者？真性無為，設從緣生，實同幻事。
今立量云：真性是有句，以有為為宗。
因云：從緣生故，同喻如幻事。
若以無為對有為，即證無為亦非實矣。
何者？無為無相，而有起滅，實同空華。
今立量云：無為是有句，以非實為宗。
因云：有起滅故，同喻如空華。 ^684b10

言妄下一行半，頌長行第二節。
上文云由塵發知，因根有相者，由前塵所起知見是妄，不由前塵所起知見是真。
真由妄顯，真亦非真矣。
何者？真非待而然。
今由妄顯，明是非真。
真既不真，焉有相可見耶？
設有相可見是妄見，有真可知是妄知，
二俱無性，實同交蘆。
今立量云真是有句，以非真為宗，因云妄顯，故同喻如交蘆。 ^684b24

結解下一行半，頌長行第三節。
上文云知見立知即無明本，知見無見斯即涅槃者，
知上存知妄之知、見上著見真之見，此即是無明；
知上不存知妄之知、見上不著見真之見，此即是涅槃。
雖然，若定執涅槃是有，宛爾成非。
何者？涅槃是空、無明是有，一空一有總不出乎所因，安得不成非耶？
又如一念迷晦不覺，此即是結縛；若發明妄性無體，此即是解脫。
雖然，若定執解脫是有，亦是成非。
何者？迷晦是縛、發明是脫，一縛一脫亦不離於所待，胡得不成非耶？
由是言之，一真法界不但言無明結縛是空，即說解脫涅槃亦不可得。
何以故？此是無漏真淨妙明之體，不容他物著得也。
orig::  ^684b36

解結因次第，六解一亦亡，根選擇圓通，入流成正覺。
commentary::  ^684c14

解結下一行頌，詶前結解之問。
上文阿難請云：今日身心云何是結？
從何名解？今頌中佛教云：解結要須次第。
所言次第者，先以奢摩他止其妄緣，葢妄緣是結也。
次以三摩提觀諸法空，葢法空是解也。
六根既解，一亦不存。
何以故？若執一心是解脫、是涅槃，此即是障道法，是為不可。
若果能所得都亡，而後選擇一根修其圓通，
圓通既得，便是入道之氣候矣。
又所云入流者，即後文初住中中流，入圓妙開敷是也。
此一頌即詶前阿難結解之問。
釋義當在後，臨文自見。
orig::  ^684c16

陀那微細識習氣成暴流〔至〕非幻成幻法。
commentary::  ^684c36

陀那下一行半，頌藏識習氣。
阿陀那云執持，即第八識，能執持種子根身令不壞故。
此中識相深細，無始無明所薰故。
譬如急流水，流急不見，非謂無流也。
行人若此識不空，縱然修至三僧祇劫亦徒勞耳。
然佛一向不說者，有故。
若說此識是真人，便執為我為常；若說此識非真人，便執為壞為斷。
以此二過，故不開演。
今佛引頌者，大意要阿難知此耳。
自心二句，正揀二過，謂此識非別者也。
一切諸法唯是第六識，不了分別外影，取第八識自心作種種變現。
雖現諸識，一一不實，猶如幻事。
葢本來是無，忽然成有，故名為幻。
今指本來真心是非幻，指根塵識相是幻法。
然既稱為幻，豈得是真耶？
故曰：自心取自心，非幻成幻法。 ^684c38

今以此識考之，上來長行三節，乃是轉識成智之用也。
何以知之？以第一節文中觀之言根塵識性者，此揀前五與第六識也。
以第六是了別知故，以前五是取境故。
若看得破根塵識性猶如空花者，便是轉第六為平等智，轉前五為成所作智矣。
次第二節文中觀之言由塵發知，因根有相者，此揀第七識也。
以此識是能緣心，能緣第八為我是相，能緣第六了別是知。
若看得徹此能緣相，與了知根同於交蘆者，便是轉第七為妙觀察智矣。
又第三節文中觀之言知見立知者，此揀第八識也。
以此識含藏持種故，含藏第六為所知，含藏前五為所見。
又立知者，即是變本識親生種子為所因故。
若看得透此識一空，便是轉第八為大圓鏡智矣。
此轉識成智之用皎然，而文中不明言者，
意在截斷阿難脚跟，令其自解自轉，此佛之密用藏機之法也。
讀教者不可不知。
orig::  ^685a16

不取無非幻尚不生〔至〕彈指超無學。
commentary::  ^685a48

不取下一行三句頌，直示宗用。
承上言本非幻法，由分別取境，故成幻法。
若不取境分別，則幻自無生矣。
幻既不生，縱有幻法現前，從何所立耶？
幻無所立，則是無幻，無幻則是無染，無染即是真淨，無幻即是無漏。
此無漏真淨妙明之體，能開佛性。
佛性一開，便是蓮華出世矣。
又從不取下顯體，從金剛下顯用。
剛言至堅，寶言至明。
以至堅至明之覺，起如幻之觀，不起諸定，
不現威儀，不歷程限，彈指頃便超過無學地位矣。
葢無學是三乘人之果位，三乘人必須三大阿僧祇劫修行，
方能證到此地。今不消如此，直下便了是已。
orig::  ^685b2

此阿毗達磨，十方薄伽梵，一路涅槃門。
commentary::  ^685b24

此阿毗下三句，結歸教法。
阿毗達磨云：無比法薄伽梵具有六義，
謂自在、熾盛、端嚴、名稱、吉祥、尊貴。
十方諸佛具此六義，故稱薄伽梵。
十方諸佛皆得此無比法，故到涅槃。
又路是達道之徑，門是證入之義。
華嚴入法界品善財至樓閣門，彌勒作彈指聲云入，便是此義也。 ^685b26

△五六解一亡
一伸請。
orig::  ^685b36

於是阿難及諸大眾〔至〕施以法音洗滌沉垢。
commentary::  ^685b38

於是下，慶其所聞。
經家所敘心目開明一句，通經之關鍵也。
阿難前於心見二門，已破見思惑，已悟妙湛之體矣，然未是開明也。
又於根塵識中，已淘淨塵沙惑，已騐得真常矣，然亦未是開明也。
直至今來十方佛現，於知見上拔盡俱生無明惑，方得道心明而法眼開。
故敘曰：心目開明，歎未曾有。
此事實實未曾有，而今得也，寧不慶幸乎哉？ ^685b40

阿難下。正陳疑意。
阿難前請云：今日身心云何是結？
從何名解？佛於頌中答云：解結因次第，六解一亦亡。
其意已罄盡矣。今復請者，須要世尊做出耳葢耳聞目擊，事方覈實。
古德云：從緣薦得相應疾，就體消停得力遲。
便是此意也。 ^685c4

△二、示結相。
orig::  ^685c14

即時如來於師子座〔至〕次第詶佛。
此名為結。
commentary::  ^685c16

一、從即時下，騐依他執也。
涅槃，僧裏衣也。僧伽梨，大衣也。
劫波羅，此云時分，即夜摩天也。
此巾是彼天所獻，故名却波羅巾，有自來矣。
阿難依巾起見，依結起妄，根境之惑，有由來矣。
佛則不然，整裏斂外，示自在之相也。
攬几取巾，示自在之用也。
綰成一結，即有一結之名。
綰疊六結，即有六結之相。
巾在佛手，而佛不識。
結在巾上，而阿難識之。
而阿難識之，是其結也。
而佛不識，是其定也。
經云：如我按指，海印發光。
汝暫舉心，塵勞先起。
觀阿難依巾生妄，墮在依他執是矣。
orig::  ^685c18

佛告阿難：我初綰巾〔至〕第二、第三不名為結。
commentary::  ^685c38

二、從佛告下，騐徧計執也。
我初綰巾，汝名為結。
一巾一結，事理或然者也。
若或妄計第二第三，將何憑據？
不猶展轉成妄乎？
又巾止一條，綰成六結。
以一觀六，是非宛然矣。
而又爭執百結百綰，將何底止？
寧不展轉成虗耶？
經云：性覺必明，妄為明覺。
覺非所明，因明立所。
所既妄立，生汝妄能。
無同異中，熾然成異。
觀阿難遺巾執結，墮在徧計執是矣。
orig::  ^685c40

佛告阿難：此寶華巾〔至〕如何令是六結亂名。
commentary::  ^686a6

三、佛告下。騐同異。
同在於巾，異在於結。
結異故有六，巾同是為一。
將六作一，事誠不可；將一作六，終非是實。
若更必一必六，於焉何適？
是非從迷積迷者乎？
經云：異彼所異，因異立同。
同異發明，因此復立無同無異。
觀阿難執六執一，展轉成妄是矣。
orig::  ^686a8

佛言如是六結不同〔至〕畢竟同中生畢竟異。
commentary::  ^686a18

四、從佛言下，法喻合顯。
若顧其本，元是一巾；若循其目，宛成六結。
一六既分，終難混一。
故曰：令其雜亂，終不得成。
又若顧其本，元是一真；若循其因，宛成六妄。
一六既異，終難或同。
故曰：畢竟同中，生畢竟異。
經云：起為世界，靜成虗空。
虗空為同？世界為異？
彼無同異，真有為法。
偈云：本是一精明，分成六和合。
觀阿難執巾執結，從迷積迷是矣。 ^686a20

△三、示解法
orig::  ^686a32

佛告阿難汝必嫌此〔至〕尚不名一，六云何成。
commentary::  ^686a36

初佛告下，探問。上來已示其結相，今將教其解法。
巾上元無有結，無結亦無一六之名，無結無名在巾體上，是為一成矣。
巾上若有所結，有結自然有一六之相，
有結有相在巾體上，是為不成矣。
今問汝，必嫌巾上有結不成，若為無結一成於巾耶？
是為探問，要阿難自悟六解一亡爾。
orig::  ^686a38

佛言：六解一亡亦復如是〔至〕皆即狂勞顛倒華相。
commentary::  ^686b2

二、就事合法。阿難會得，若總解除，則無彼此一六之相矣。
佛言：我說六解一亡，亦是如此。
葢心是王之總，性是法之總，知見是根，
發妄是境，勞見是識。
此等根境識狂亂之相，在覺明體上，猶如狂華，
亦非異因，亦非自因，總是目勞致然。
又不特此，內而根身，外而器界，眾生生死是有情世間，
佛界涅槃是世覺世間，山河大地是器世間。
此等三世間亂起之相，在湛精體上，亦似狂華，
亦非異因，亦非自因，總是目勞致然。
同巾上之結一般，亦非異因，亦非自因，總是所造致然。
若得諸結解除，便無一六可說矣。
若得根塵解除，亦無一六可說矣。
orig::  ^686b4

阿難言此勞同結〔至〕若欲除結當於結心。
commentary::  ^686b26

三、揀其偏全。初掣其左不能解者，謂凡夫執有，有是一偏也。
葢有是生死法，而今學道多是以心捉心，
以火救火，此生滅心也。
生滅心豈能解也？
次牽其右不能解者，謂二乘人著空，空是一偏也。
以空是斷滅法，而今降心不得，多是#CB01926;心滅智，
沉空滯寂，此死法也。
死法焉能解也？三、左右各牽竟不能解者，
謂諸外道執常、執斷、執非有非無、亦有亦無，
共有四句，亦是偏也。
葢不從自心向外之遶，總是外道法。
而今不善用心者，或認主人公，或認目前聲色，
或云放之自然，或云道在一切處，此雜毛知見矣。
雜毛知見又胡能解也？
今問阿難：汝設方便，云何解得耶？
此無他，正要人悟得自心。
若悟得自心，便是解矣。
orig::  ^686b28

阿難！我說佛法從因緣生〔至〕鵠白烏玄皆了元由。
commentary::  ^686c6

四、佛示圓通。阿難下，先辯因緣由。
前阿難執因緣生，佛曾斥之。
今如來自說佛法從因緣生者，不亦犯相違之過也歟？
曰：不然。世間所執因緣，乃和合麤相，是生滅法，故斥之。
今我說因緣者，是本覺平等境界，亦要因緣方悟，
悟了是名始覺，故曰知其本因從所緣出。 ^686c8

如是下，次辯所知。
由前阿難執所知根，佛曾斥之。
今如來自說一滴之雨皆知頭數，是非犯相違之過也歟？
曰：不然。世間執所知是煩惱障道法，故斥之。
今我說佛法所知是真如圓通境界，無法不了，
無物不覺，覺故所住甚深，是名圓通。
故曰：恒沙界外一滴之雨亦知頭數，現前種種等皆了元因矣。
此二義，前則遮其不起，故斥之；今則發其悟機，故開之。
不然，阿難執滯不通，便為一切禁住，使無由入道矣。
殊不知這個是自知境界，要有因緣方能入得，入得自然物物頭頭是道也。
此亦解結之一法。
orig::  ^686c18

是故阿難隨汝心中〔至〕諸妄銷亡，不真何待。
commentary::  ^686c40

五、結勸自解。佛已釋因緣與所知二事，今勸阿難自解。
解如六根各各取境生識，識即結也。
其實六根亦不能取境，取境還是自心。
然自心亦不能取外塵實色，但取得外塵假色，猶如夢體。
若悟自心，識無由生。
識尚不生，境何由立？
故勸阿難但悟自心，更無餘事，便得解矣。
譬如良馬，見他影則驚，見自影則不驚，此證自心之騐也。
orig::  ^686c42

阿難吾今問汝〔至〕從三摩地得無生忍。
commentary::  ^687a8

六教次第解法。從阿難下，明解法。
前勸其自解，則見自心。
今問阿難：若何解耶？
而今六結現前，若欲解縈，不審得一時同除否？
謂不由次第，不審左右，不於結心混同一解。
即如學人不善用心，不察義理，不知法之所由起，
不知道之指歸何在，竊得些相似見解，
濫同於理，認個空空田地為是，或擔個不名不物，便就歇下。
此不惟自誤，抑且誤人。
若如此，又焉能解耶？
佛言下，明次第合法。
大槩此事雖無次第，而確確有次第；雖無分曉，而實實有分曉。
何以？若是根結不除，學道徒然矣。
故先要解除根境中一切無明業識。
業識一解，謂之人空。
空性既明，猶有法在，故次要解除無始住地煩惱。
煩惱若斷，謂之法空。
人法兩空，猶有空在，連這俱空亦不生，
方盡三摩提之觀智，方得無生法忍，是謂次第解也。 ^687a10

右從四卷初至此，即是三摩鉢提之文也。
三摩觀法，觀世間眾生業果，三倒之相，
皆是覺明，明極不了，逐妄變現。
又觀五濁之妄，及六用之功，悉是自心作為。
又觀五根之相，併結縛之由，亦非外物，總是根塵知見作孽。
譬如畵師，畵作世間種種之相，或畵虎狼獅子，恐嚇怕怖。
又如夢中，夢見天地日月，及諸男女，或夢冤家聚會，或驅迫捉縛打殺。
如是境界，醒來一一無有，心方安樂，識知是畵，怕怖不生。
此世間眾生業果，與根塵結縛等相亦然。
今以三摩觀智之力照之，悉如夢畵等，
無有一法當情，心方安樂，怕怖不生，此便是到家消息也。 ^687a40

△三、禪那文六：一、請示圓通。
二、總詢諸聖。三、各陳證門。
四、勅文殊選圓。五、呈偈料揀。
六、聞法獲益。 ^687b14

前奢摩他中，破見思惑已，得人空慧。
後三摩鉢提，斷無明俱生惑，乃得法空慧。
人法二空，方是淨器可進。
禪那。梵語禪那，此云寂靜思惟，即默識心通之謂。
欲入此門，須要離心意識參，絕凡聖路學。
但得一念相應，乃可云入也。
然在初學分中，未免借一機一境，或拈一事，
或就一根，研窮心路，以到為期。
直得卒地折，嚗地斷，便是相應時節。
下二十五聖，即是這樣子。
所謂圓通本根，借路以入大法界，以到禪那地位，那時方好歇心也。 ^687b18

一、請示圓通。
orig::  ^687b34

阿難及諸大眾〔至〕退藏密機冀佛冥授。
commentary::  ^687b36

阿難下，呈解請。法身是諸根之總，心為萬法之宰。
前既得根解結除，人法二無，故得身心皎然，堪進道矣。
於是啟請圓通之法，成就最後之範也。 ^687b38

世尊下。敘述私願。
若以積迷言之，一向逐念昇沉，謂之飄零；
一往迷留五道，謂之孤露。
若以性覺言之，性同佛性，便是與佛同生；
覺同佛覺，便是預佛天倫。
若以本始言之，本覺不覺，是為失乳兒；
今得始覺，是為忽遇慈母。
阿難私謂：此際若得道成，則何覺與不覺之差？
若同本悟，則無聞與未聞之別。
所謂原是舊時人，不改舊時行履。
此是阿難私願，意在所得。 ^687b42

惟垂下，冀佛冥授。
阿難冀佛若惠我秘嚴，要不在乎言說，
我則退藏密機，心不起於念慮。
不起念慮，不在言說，祈在冥授圓通而已。
以此觀阿難之敘致，情理兼備，表在言外，
誠非嚮時面目帖帖然，真是工夫綿密處也。 ^687c10

△二、總詢諸聖。
orig::  ^687c18

爾時世尊普告眾中〔至〕從何方便入三摩地。
commentary::  ^687c20

禪那通科，如來不曾說一字者，有二意：
一、詶阿難所請曰：惠我秘嚴句。
秘者，秘其事；嚴者，嚴其法。
法嚴而後見情實，事秘而後知意真，是故無說也。
二、此中元無說處，即說亦說他不著，葢此乃是不思議境界，
即思議亦思議不及，是故無說也。
華嚴一部，盡是雲臺寶網所演，及諸菩薩所說，佛祇說阿僧祇與隨好光明二品而已。
問：然則二十五聖所說何事耶？
曰：二十五聖所陳者，皆是方便法也。
方便取一機一境，或拈一事，或就一根，
以止觀定慧等學謂之路，就路可以入得，非說即是禪那也。
入得後方是禪那地位，故問諸聖誰為圓通，從何方便入三摩地。
又三摩提云觀慧，以觀慧見得圓通，見得禪那爾。
是故借二十五聖所修樣子，以助阿難入道之機也。 ^687c22

△三、各陳證門。
一聲塵。
orig::  ^687c48

憍陳那！五比丘即從座起〔至〕如我所證音聲為上。
commentary::  ^688a2

佛初棄國淨飯，命家族三人：一、阿濕婆，
二、拔提，三、摩訶男拘利。
舅氏二人：一、憍陳那，二、十力迦葉。
五人#CB15888;命，後各捨去。
佛得道已，即往鹿野苑，為彼三轉法輪。
問言：解否？陳那答：已解、已知。
故名阿若多，此名解也。
解得聲是塵、是客、是生滅法。
此初心方便，緣四諦理而發解者，小也。
今則不然，悟得即聲是常，即聞是妙。
何者？覺無二覺故。
以無二覺故，得妙音密圓。
維摩云：生滅為二。
法本不生，今則無滅。
得此無生法忍，是為入不二法門。
於是知有個生滅、無生滅，乃是二見。
不知聲性元空，豈有生滅乎？ ^688a4

△二色塵
orig::  ^688a24

優波尼沙陀即從座起〔至〕如我所證色因為上。
commentary::  ^688a26

優波尼沙陀，此云塵性，又云近少。
指塵之微者，曰近少沙陀。
初觀身相不淨，如膿血，如涕唾，有何貪著。
次觀身如白骨，但見白骨，不見有我相。
再觀之為微塵，為空性。
此初心方便教也。
及至空亦是無。何者空？
是我作念故，故空亦是無。
空色二無，即一實性，方成無學。
今則不然，即色是妙，即身是常。
何者覺？無二覺故。
以無二覺故，得妙色密圓，是為真無學也。 ^688a28

△三香塵
orig::  ^688a42

香嚴童子即從座起〔至〕如我所證，香嚴為上。
commentary::  ^688a44

從覺所生，不起二見，故名童子。
以鼻、舌、身三支合中取境，故初秉佛教，觀有為法。
以有為是生滅，故即生滅見無生滅，此初心方便也。
辭佛取靜，便是無為；香來入鼻，便是有為。
今觀非木、非空、非煙、非火，香無所生。
香既無生，意何分別？
意既不有，便得無漏。
雖然，猶有塵在，未得覿體。
今則塵氣倐滅，妙香密圓，是為真無學也。 ^688a46

△四味塵
orig::  ^688b10

藥王藥上二法王子〔至〕如我所證味因為上。
commentary::  ^688b12

從佛口生，從法化生，堪補佛處，故名法王子。
法能自度，復能度他。
自度即藥王，度他即藥上。
葢藥能治眾生之病，故以此稱。
從其本味止有五數，從其小衍有五百，
從其大衍有十萬八千，此法數之大槩也。
承事如來，了知味性，葢覺能知味故，此初心方便也。
觀法非空非有，亦非離即。
何以故？無生性故。
然以身心而言者，乃是指根塵識相也。
三處推之，味無有生。
味既無生，能所即絕。
從是開悟，見得一味清淨平等，故名法王子。
且能自覺覺他，因覺明故，位登菩薩。 ^688b14

△五觸塵
orig::  ^688b32

 #CB02494;陀婆羅并其同伴
〔至〕如我所證觸因為上。
commentary::  ^688b34

 #CB02494;陀婆羅，此云賢護。
夫形而外謂之威，聲而外謂之音，此表初覺境界。
身見未具，意識未生，名言不立之時，謂之威音王佛。
若準法華，有二萬億威音王佛，相繼出世。
此賢護於初佛像法之中，為增上慢，毀法墮獄，罪畢得出。
值後威音王之時出家，隨例入浴得此水，
因悟觸性了不可得，遂發正信，此初心方便也。
因念塵無自性，何用洗塵？
觸亦幻生，又焉洗得？
性相二空，中無所有。
然此悟性未忘，身見宛在，乃至今日從佛出家，
悟見消亡，方成無學。
今則不然，即觸是常，即因是妙。
何者？覺無二覺故。
以無二覺故，得妙觸宣明，成佛子住。
又十六開士者，乃是因中起我慢知見之眷屬也。
本既成覺，支安不化？
是故同證無學，同預斯會爾。 ^688b36

△六法塵
orig::  ^688c12

摩訶迦葉及紫金光〔至〕如我所證法因為上。
commentary::  ^688c14

摩訶迦葉，此翻大龜氏，或翻飲光紫金光尼，即尊者在家婦也。
因緣具在別傳。從日月燈佛聞法修學者，即是因覺明而生正信也。
法暗以續明，佛去而塗像者，即是托勝心而成法體也。
夫婦同時發心，同感光聚者，即是蒙正因而得出纏也。
已上敘初心方便。
今觀六塵有變壞，而虗空無變動，是故修空法以滅諸意。
意滅性空，度百千劫，猶如彈指。
葢有生有滅，乃意家之境；無變無動，即空性之常。
空性不動，而法性亦不動，是以百千劫如彈指易爾。
今則不然，即法是妙，即明是常。
何者？覺無二覺故。
以無二覺故，得妙性開明，成無學道矣。 ^688c16

△七眼根
orig::  ^688c36

阿那律陀即從座起〔至〕旋見循元，斯為第一。
commentary::  ^688c40

阿那律，或阿耨樓陀，此云無貧，或云如意。
乃是淨飯王之姪，斛飯王之次子，世尊之堂弟，
阿難之從兄，羅云之叔父，非聊爾人也。
周公歎曰：我是文王之子，武王之弟，成王之叔，於天下非賤人也。
那律之謂乎？那律從佛學，以貪睡故，如來訶重，
因激七日不眠，失其雙目。
世尊示以金剛三昧者，葢稟明於心，不假於外也。
大約注緣於一，心無紛雜，用力久，自然精真洞照，
觀見十方，猶如掌果焉。
所言掌果者，亦旋見循元之騐爾。
又經云：那律修禪，得四大造色，半頭而見三千界。
今云觀見十方，精真洞照者，葢約前後天眼所見不同爾。 ^688c42

△八鼻根
orig::  ^689a14

周利槃特迦即從座起〔至〕反息循空斯為第一。
commentary::  ^689a16

周利槃特迦，此云繼道。
過去世為大法師，有徒五百，秘吝不肯教人。
後感愚鈍，以宿善故，遇佛出家，五百同授一偈，
經九十日，不能成誦。
佛教數息，治其散亂。
初則數息，後則返息，循空至剎那無容心處，
遂爾忘緣，見真實相，成無學道。 ^689a18

△九舌根
orig::  ^689a26

憍梵鉢提即從座起〔至〕還味旋知，斯為第一。
commentary::  ^689a28

憍梵鉢提，此云牛呞，緣起如文。
凡牛食必事虗嚼，尊者有是疾，人多笑之。
佛示以一味清淨法門。
所言一味者，教其嚼之於心，無嚼之於味。
嚼味無因，嚼心無味。
無味有何病？無因有何嫌？
此不特治病，亦可入道。 ^689a30

觀味下重出觀行，非體即根也，非物即味也。
謂了味之知，在物上無有，在體上亦無有，
中亦無緣，如此參之，自然得入無念。
即如今禪人，看內不放出，外不放入，若悟無生，
則本分活潑潑地，便是如鳥出籠矣。
此之工夫，全在還味旋知上，乃成無學道爾。 ^689a38

△十身根
orig::  ^689a48

畢陵迦婆蹉即從座起〔至〕純覺遺身斯為第一。
commentary::  ^689b2

畢陵伽婆蹉，此云餘習。
昔為婆羅門，餘習多慢，嘗過恒水，咄小婢駐流，恒神為之兩派。
神往訴佛，佛令懺謝，即合掌云：小婢莫瞋。
大眾笑之，懺而更罵。
佛言：本習如此，實無高心，不可樂事者，
即世間無常不淨，生死苦事。
因行乞食次，心思法門，不覺中刺，葢不覺而覺痛，身家之境也。
上知字即指所覺，下知字指能覺。
本來清淨心上，元無有能所之相，若有能所之相，便是兩覺矣。
如此參之，參到無念處，身心忽空，還得本覺，
無有身相可計，故成無學。 ^689b4

△十一、意根
orig::  ^689b22

須菩提即從座起〔至〕旋法歸無，斯為第一。
commentary::  ^689b24

須菩提，此云空生，又云善現。
在母胎中，即知空寂者，是意家之境也。
知正報是空，依報亦是空，故見十方空。
知自性是空，他性亦是空，故令眾生證得空性。
何以故？一切諸法，皆是自心所現故爾。
雖然，知空之性未斷，而結縛之相宛在，未是圓理。
今悟性覺本空，何用知得。
十方同覺，豈云自他。
由是發明真覺，頓入寶明空海。
即使諸相入非，非亦是盡。
斯則旋法歸無，即證無學道矣。 ^689b26

△十二眼識。
orig::  ^689b40

舍利弗即從座起〔至〕光極知見斯為第一。
commentary::  ^689b42

舍利弗，此翻身子，從母名也。
舍標父，利標母，雙顯父母，故言舍利弗弗子也。
前文云由明暗等二種相形，於妙圓中黏湛發見，
見精映色，結色成根，根元目為清淨四大，因名眼體。
如蒲萄朵浮根，四塵流逸奔色者，此明眼體也。
今文云我曠劫來心見清淨，如是受生如恒河沙世出世間種種變化，
一見則通獲無障礙者，此明眼識也。
心見清淨指根而言，種種變化指識而言。
我於中路下，述獲法益。
別經說於道見頞#CB00376;即馬勝，
威儀庠序，因問師法。
 #CB00376;答云：諸法從緣生，
諸法從緣滅，我師大沙門，常作如是說。
一聞即悟者，此解四諦聖法也。
今言路逢迦葉波兄弟，宣說因緣悟心無際者，此解三諦涅槃法也。
又從佛口生，從法化生，乃是寄根發明，
依智不依識，故曰心見發光，光極知見。
此悟佛知見，與法華所同。 ^689b44

△十三耳識。
orig::  ^689c24

普賢菩薩即從座起〔至〕分別自在斯為第一。
commentary::  ^689c26

鼻舌身三合中取境，合則知，不合不知。
眼耳離中取境，眼又明前不明後，猶虧一半。
獨耳性無遮蔽，十方俱擊鼓，十處一時聞，聞則聞於心。
聲有生滅，心無生滅，以覺性平等故。
今言與恒河沙如來為法王子者，耳識從覺所生，故以子稱。
十方如來教其弟子，惟此根為最。
凡發心皆名普賢行，葢行彌法界曰普，
位鄰極聖曰賢，總是心依覺起，故名普賢行也。
上明耳識自在之相，從世尊下明耳識自在之用，心聞耳識也。
眾生知見不出自心，心不違於性覺，惟覺能知，
惟覺能見，迷則是眾生，悟則是覺用，故曰分別。
眾生所有知見分別，即是無礙慧自在之用也。
言他方恒沙界外者，此性覺之體，謂非是心意識邊事，故以界外言也。
有一眾生發明普賢行者，即是見得自心平等，
見得自心現象分身所在，設有障深不見，則與性覺無損。
何者？以此修行，終當獲益，故曰我與其人暗中摩頂。
大約心聞境界，即是不思議之妙，非同他根涉境取相也。 ^689c28

△十四鼻識。
orig::  ^690a14

孫陀羅難陀即從座起〔至〕明圓滅漏斯為第一。
commentary::  ^690a16

孫陀羅難陀，此云艶喜。
艶是妻名，喜是己號。
揀放牛難陀，故兼妻言也。
前依根故，教其數息。
今依識故，教其觀白。
觀者，心駐於一也。
心如火，識如柴，息如烟。
火定則柴不然，而烟自散矣。
心定則識不行，而息自散矣。
故見鼻中出入如烟。
識既不行，身心內明，故知念之所起，界之所趣矣。
既而烟盡息除，虗明洞照，故見鼻端白猶如琉璃。
雖然，猶未忘一，尚在緣慮中生空慧，顯未得法空慧現前。 ^690a18

從心開漏盡下，方得法空慧，見一切皆如。
即出入息原是光明，見十方界無非圓妙。
此無他，葢是息久發明，明圓滅漏，故成無學爾。 ^690a32

△十五舌識。
orig::  ^690a38

富樓那彌多羅尼子〔至〕銷滅諸漏斯為第一。
commentary::  ^690a40

富樓名滿，彌多羅云慈，那是男稱，尼是女聲，總言滿慈所生子也。
葢心騰於舌，舌能生識，心持義理，舌能宣揚，然非無礙則不能矣。
且宣說苦空即小乘也，秘密法門即大乘也，
大小雖別，無非舌識所轉爾。
今如來教其音聲輪，即是悟得舌識唯是聲相，
聲無有生滅之心，即心亦無有生滅之見，
心見既無，所說非實相而何？
如此所說即是師子吼，如此所宣即是降伏魔怨，
魔怨即心見也，生滅銷滅安有心見所起耶？ ^690a42

△十六身識。
orig::  ^690b10

優婆離即從座起〔至〕一切通利斯為第一。
commentary::  ^690b12

優波離，此云近執。
佛初出家，彼為親近執事之臣也。
由初離五蘊，初出葢纏，親觀六年苦行，即是苦受。
又親見降伏魔怨，即是樂受。
此苦樂二受，是身識之相。
言降伏者，即二百五十戒，在四威儀中，成一千。
復對三聚，故成三千。
又以三千配七支，成二萬一千。
復配四分煩惱，故成八萬四千矣。
言性業遮業者，以四根本戒，不待制止，
犯即成罪，故云性業。
餘戒制止若犯，即是遮業。
此是小乘部中，執身不動，清淨律儀也。
今悟實相無相，本來寂滅。
何者？觀身是實相，豈待檢束？
觀心是無住，何處隄防？
如是執身，身得自在。
如是執心，心得通達。
豈與小乘有作止持犯，同日而語哉？
葢身心一如，身外無餘，是為通利之義也。 ^690b14

△十七意識。
orig::  ^690b38

大目犍連即從座起〔至〕久成清瑩，斯為第一。
commentary::  ^690b40

目犍連，姓也，此云采菽氏。
拘律陀，名也，此云無節樹。
優樓頻螺，此翻木瓜。
那提，此翻河，亦江。
伽耶，此翻城，又象也。
因緣義，如舍利弗所遇，但觀法隨別，謂觀林不生，
觀河不流，觀城不住。
由是悟無生之義，故曰：我頓發心，得大通達。
前文云：以湛旋其虗妄，滅生伏還元覺。
即此意也。今則不然，意滅心開，十方無礙，
法法皆我本真，何用觀耶？
如澄濁流，久成清瑩，非假他緣爾。 ^690b42

△十八、火大
orig::  ^690c8

烏芻瑟摩於如來前〔至〕登無上覺斯為第一。
commentary::  ^690c10

烏芻瑟摩，此云火頭。
葢人之一身四大，均則和之，偏則克之，此所謂相濟亦相害者也。
今烏芻瑟摩性多貪欲。
夫貪屬水，而欲火乘之，水必竭，故為害。
空王教其觀百骸四肢諸冷煖氣，乃是解沸抽薪之法也。
何則？凡氣皆虗，虗則無容心之地。
心若無心，非空而何？
是故神光內凝，伏多婬心。
神光，空性也；內凝，空力也。
只此空性之力，而成智慧之火，便非癡禪頑空之比矣。
上以明體。 ^690c12

從是下，明用。以此空智之火，遇物便燒，
觸事即空，故能伏諸魔怨，為大力士。 ^690c26

佛問下。結酧所問。
無礙流通，空智也。
生大寶燄，空力也。
空智能照，空力能用，總明空智力用成無上覺爾。 ^690c30

△十九地大
orig::  ^690c34

持地菩薩即從座起〔至〕成無上道斯為第一。
commentary::  ^690c36

心謂宰曰持，謂覺曰地，自覺覺道曰菩提，
自覺覺他曰薩埵，合而言之曰持地菩薩。
然其所敘普光如來出世者，以光能照地，
故照地險隘，照地不平，橋梁通其險隘，
負沙填其不平，或與人擎物，不取其直者，此明自覺也。
所敘毗舍浮佛在世，世多饑荒，我為負人，
唯取一錢，又為推輪，#CB15072;其苦惱，
國王延佛，我為平地者，此明覺他也。
已上標其事。 ^690c38

毗舍如來摩頂下，標其理。
大抵自覺偏於理，不取其直故；覺他偏於事，取其一錢故。
今則不然，平其心地，一切皆平。
心地平，為萬物所依；覺性平，為萬法所依。
萬法雖殊，覺無分別故；萬物雖差，地不分別故。
由是心開，見得己身微塵不是他物造，
世界微塵亦非別有，乃至上刀山、投火聚，
若正、若依，若順、若逆，總非外事，唯一覺故。
何者？塵無自性，唯一實性所化耳。
玄沙云：盡十方世界是沙門全身，盡大地是沙門一隻眼。
此便是持地之意也。 ^691a2

我於法性下。正陳悟旨。
忍者，心不起之謂。
識得諸法無自性，唯一覺性，遂不起妄分別，是謂無生法忍。
此猶小也。若迴心向大，聞如來宣妙蓮華，
觸處便證，亦不作解會，乃是佛知見。
持地悟此，為菩薩上首焉。 ^691a20

佛問下。結酬所問。
身是正報，界是依報。
此依正二塵本是如來藏，由無始虗妄發起塵勞，
今得塵消智淨，故成無上道耳。
梵語毗舍浮，此云徧一切自在，即是證得諸法平等無礙之稱也。 ^691a28

△二十、水大
orig::  ^691a36

月光童子即從座起〔至〕圓滿菩提斯為第一。
commentary::  ^691a38

月光，陰精也。師事水天，天一生水之謂。
言無奪者，心注於水，不為餘塵所侵，即是初觀涕唾。
至於浮幢王剎、諸香水海等，惟一水性，故名無奪也。 ^691a40

我於是時下。述其病緣。
然則觀體雖成，未得忘身，猶存水相。
故舍利弗於恒河岸入定，為鬼所擊，頭痛問佛。
佛語之曰：此違害鬼也。
汝若無定，身應碎壞。
今童稚投礫，忽生心痛，便是同執矣。
瓦礫雖除，身質如初者。
我執雖除，法執猶在，故曰如初。 ^691a44

逢無量佛下。述其悟益。
忘身者，法空之證也。
初入觀時惟見是水，而今性合真空水不可得。
何者？覺無別體故。
以其無別體，真空與水性無二無別也。 ^691b6

佛問下。結酬所問，如文。 ^691b12

問：入定觀水，祇應自見，云何他人亦同見之耶？
曰：此定果力也，心勝能變。
不同十徧處，入定則有，出定則無。
不同業果色，其業同感則有，無業清淨則無。
十徧處者，青、黃、赤、白、地、水、火、風、空、識。
如作青想，徧一切處皆青也。
餘色亦然，隨心想所變，自能見之爾。
浮幢王剎者，華藏世界二十重，累高故如幢，特出故稱王。 ^691b14

△二十一、風大。
orig::  ^691b26

琉璃光法王子即從座起〔至〕傳一妙心，斯為第一。
commentary::  ^691b28

琉璃，遠山名，即所望須彌山也。
寶出彼山，色似帝青。
帝青者，太空之色也。
然空實無色，因視遠而見，為蒼蒼之色也。
琉璃光法王子，從此立名。
無量聲者，即風大也。
葢風是動相，因動而有聲，因聲而有相者，妄也。
菩薩觀世界及眾生身，皆是妄緣風力所轉。
若悟本覺妙明，無有動相，無有聲相，觀世界及眾生身，
亦無有動相，無有聲相，一一是本覺實相境界，此是無量聲佛開示之法也。 ^691b30

我於下，依教觀法。
觀界者，觀地天宮殿等，皆是風大安立。
觀世者，觀三世時分，皆是風大遷流。
觀身者，觀諸根造相，皆是風大動止。
觀心者，觀塵勞識念，皆是風大鼓發。
已上若身若界，諸動無二，惟一風大變現而已。
此觀之粗也。若細觀之，蓬蓬然從何所來？
蓬蓬然去何所至？
既無所來，又無所至，而今十方世界微塵及眾生顛倒，非妄而何？
譬如置百蚊蚋於器中亂鳴相似，眾生於方寸鼓發狂閙，亦猶然也。
總一妄想變幻而已。 ^691b44

逢佛未幾下。逢佛者，即是逢無量聲佛也。
得無生忍者，即是悟實相無生之理也。
東方乃群動之首，而見不動佛者，即是悟得即動是無動，即生滅是無生滅也。
是故見得本覺妙明，洞徹無礙矣。
佛問下。結酬所問，如文。 ^691c14

△二十二、空大
orig::  ^691c22

虗空藏菩薩即從座起，〔至〕妙力圓明斯為第一。
commentary::  ^691c26

虗空藏者，十方世界及國土眾生，皆在虗空，故名虗空藏也。
又藏者，無一物可得，無一法可現，故名藏也。
設有世界國土眾生，有一物一法生現者，
皆是虗妄，不名虗空藏者。
又定光佛所得無邊身者，只是證得此理，
猶如虗空無邊，本來不動，故名定光。
上是標其理體。 ^691c28

爾時下。標其妙用。
手執四大寶珠者，表妙用也。
心現圓鏡者，表妙理也。
且未悟此理，此四大是障礙法。
及其既悟，此四大是光明義。
以此光明照十方微塵佛剎化成虗空者，
非別法也，唯一心法爾。
以此寶光流灌十方諸幢王剎，來入鏡內不相妨礙者，
亦非別法也，惟一心法爾。
只此妙心開導眾生即是佛事，只此普身善入國土即是隨順。 ^691c38

此大神力下。正陳悟旨。
神力者，指上隨順佛事而言也。
由觀四大無依，故證普身得大隨順；由悟生滅是妄，故發妙心廣行佛事。
此既如是，彼莫不然。
何以故？虗空無二佛國是同，故得十方無礙身土徧容，葢是空忍之力用也。
佛問下。結酬所問，如文。 ^692a4

△二十三識大。
orig::  ^692a14

彌勒菩薩即從座起〔至〕得無生忍斯為第一。
commentary::  ^692a16

彌勒，此翻慈氏，法華妙光菩薩八百弟子中之一數。
日月燈明，即是本覺妙明。
由覺明明極，不覺識生其中。
古德云：不察最初一念因成之假，寧免日後淪劫相續之過。
即是揀識之意也。
心重世名，即攬境生識，徧計執也。
好遊族姓，即分別名相，依他執也。
習是修習，教修惟識，治其偏空；教修唯心，治其境有。
定即遮其心外有法，收上唯識唯心圓成實性，故言入三摩地。
總之，三界唯心，萬法唯識。
了得唯識，便不墮於徧計執矣；了得唯心，
便不墮於依他執矣；會得本覺妙明，便是圓成實智矣。
此燈明教慈氏之法也。 ^692a18

次歷劫下，證離徧計。
大槩此事要會即易，擺脫極難。
非事恒沙諸佛，不能窮其識相。
今慈氏承燈明之教，歷恒沙佛，修唯識三昧，故得世名心歇。
名心既歇，便是離徧計執也。
言恒沙者，只是研盡微細惑相，證得自覺田地。 ^692a38

至然燈佛下，證離依他執。
然燈者，只是見得自己本法，修唯心三昧，故得盡空如來國土。
且如來國土既空，便是離依他執也。
又前說日月燈明是標本覺，今說然燈佛是標始覺，燈是人然故也。 ^692a46

世尊下。證圓成實性。
如是者，指上惟心唯識而言也。
證唯識故得離徧計，證惟心故得離依他。
今則不然，悟得無量如來皆從自心流出，一切萬法皆是自心化現。
何者？此是一相無相之法。
以一相故，諸佛所證即我所證；以無相故，萬法化現即我作用。
葢見得此理本來如是，不假修得，是為圓成實性也。
問：既是自性作用，何得要授記補處耶？
曰：不然。此是親證境界，當解起時故云授記，
會得自相所轉故云補處，非是依他而有授記得也。 ^692b6

佛問下。結酬所問，如文。 ^692b24

△二十四、見大。
orig::  ^692b26

大勢至法王子〔至〕得三摩地斯為第一。
commentary::  ^692b28

大勢至與五十二人同倫者，從見大而言也。
五十二者，信住行向地是五十，加等妙二覺是為五十二矣。
葢十信人見得自心是佛，十住人見得住在佛家，
十行人見得廣行佛事，十向人見得回心向佛，
十地則開心向道，等妙二覺則履道見心，
此五十二人所修不同，所見則一，如三獸渡河，
為力不同，到岸則一，故曰與五十二人同倫者，從見大而言也。
值佛名無量光者，約大勢而言也。
葢心無限量，而見亦無限量，如一念心怖魔破惡，
如是念念心怖魔破惡，其勢則大，故曰約大勢而言也。
言十二如來相繼一劫者，以根六塵六同在一時，
一覺永覺，故稱十二如來。
又超日月光者，以現量境領在機先，不流至於第二念，是為超日月光也。
教我念佛三昧者，只是教人繫心一念，
心一則實，何則？謂之空則有念，謂之有則無相，
有念無相，非覺而何？
如是而念，如是而覺，謂之一相三昧，便是超過五十二人，
超過十二如來，聖凡不揀，淨穢都攝，捷徑之法也。 ^692b30

譬如下，喻得失。專憶喻得，專忘喻失。
得即合，失即離，此離合在憶與不憶爾。 ^692c16

十方下，法喻雙提。
母念逃子歷劫難逢，喻佛念眾生雖憶何為？
若逝子憶母千里即對，喻眾生念佛必定見佛，此見不見在念與不念爾。 ^692c18

不假下，重喻法益。
葢所念是方便念，至於無念，自然心開見道。
猶如染香人，染則自然香氣襲人矣。 ^692c24

我本下。正陳悟旨。
因地，指上念佛法也。
得無生忍，則是證得果地覺也。
念佛是自度，攝念是度他，自覺覺他，正是見得大乘平等無相之法也。 ^692c28

佛問下。結酬所問，如文。
楞嚴經正見卷第五
 ^692c34
