佛祖綱目卷第十九〔暑字號〕
other:: 
# 漢平帝元始四年～東漢明帝永平六年
甲子〔漢平帝元始四年起〕丙寅〔漢孺子嬰居攝元年〕戊辰〔改元初始〕己巳甲戌〔新改天鳳〕庚辰〔新改地皇〕癸未〔漢更始元年〕乙酉丙辰〔改元中元〕戊午〔明帝永平元年〕癸亥〔東漢明帝永平六年〕
other:: 
## 十九祖鳩摩羅多傳法闍夜多
〔壬午〕十九祖鳩摩羅多傳法闍夜多
鳩摩羅多。大月氏國婆羅門之子。
昔為自在天人。見菩薩瓔珞。
忽起愛心。墮生忉利。
聞憍尸迦說般若波羅蜜多。
以法勝故。升於梵天。
以根利故。善說法要。
諸天尊為導師。以繼祖時至。
遂降月氏。既得法已。
後至中天竺國。有大士名闍夜多。
問曰。我家父母素信三寶。
而常縈疾瘵。凡所營作。
皆不如意。而我隣家久為旃陀羅行。
而身常勇徤。所作和合。
彼何幸而我何辜。
鳩摩羅多曰。何疑乎。
且善惡之報。有三時焉。
凡人但見仁夭暴壽。
逆吉義#CB04846;。
便謂亡因果虗罪福。
殊不知影響相隨。
毫釐靡忒。縱經百千萬劫。
亦不磨滅。時闍夜多聞是語已。
頓釋所疑。鳩摩羅多曰。
汝雖已信三業。而未明業從惑生。
惑依識有。識依不覺。
不覺依心。心本清淨。
無生滅。無造作。無報應。
無勝負。寂寂然靈靈然。
汝若入此法門。可與諸佛同矣。
一切善惡有為無為。
皆如夢幻。闍夜多承言領旨。
即發宿慧。懇求出家。
鳩摩羅多曰。汝何許人。
可白父母而後出家。
夜多曰。我國北印度也。
去此三千里。然吾有小術。
往返亦易。遂行其術。
與羅多。須臾達彼。
夜多既聞其父母。
羅多遂與受具。後告之曰。
吾今寂滅時至。汝當紹行化跡。
乃付法眼偈曰。性上本無生。
為對求人說。於法既無得。
何懷決不決。又云。
此是玅音如來。見性清淨之句。
汝宜傳布後學。言訖。
即於座上。以指爪#CB05338;面。
如紅蓮開。出大光明。
照耀四眾。而入寂滅。
闍夜多建塔。以奉全身。
當此土新莾十四年壬午也○漢永平四年。
明帝夜夢金人。身長丈餘。
項佩日輪。胸題卍字。
飛行殿庭。光明照耀。
旦問群臣。太史傅毅奏曰。
臣按周書異記。昭王二十四年甲寅四月八日。
平旦之時。異風忽起。
宮殿屋舍悉皆震動。
有五色光氣。入貫太微。
徧於四方。盡作青紅色。
王問太史蘇繇。是何祥瑞。
對曰。西方有大聖人生。
王曰。於此何如。對曰。
此時無他。一千年後。
聲教被及。王使鐫石記之。
南郊天祠前。以年計之。
至今辛酉。一千一十年也。
陛下所夢。將必是乎。
帝深信之。遂遣中郎將蔡愔博士王遵秦景等十有八人。
至西域。訪求其道○佛知此震旦國眾生緣熟。
將來教化。梓潼帝君。
甞言。予受業報。為卭池龍。
羈於積水之下。連年旱虐。
水復為泥。身既廣大。
無穴可容。烈日上臨。
內外熱惱。諸鱗甲中。
各生小蟲。咂囓困苦。
一日晨凉。天光忽開。
五色雲氣。浮光而過。
中有瑞相。紺髮螺旋。
金容月瑩。山靈河伯。
萬眾稽首。讚歎歡喜。
聲動天地。天香繚繞。
隨處生春。予乃仰首。
哀號乞垂。救度萬靈。
諸聖咸謂。予曰。此西方大聖。
正覺世尊。釋迦文佛也。
今以教法。流行東土。
隨教化身。將往中國。
爾既遭逢。宿業可脫。
予乃身自踴躍。入天光中。
具陳往昔報應之理。
世尊答言。善哉帝子。
汝於向來。孝家忠國。
又復憫世生護持心。
因果未周。仇敵相爭。
以人我相。肆興殘忍。
遷怒於物。業債當償。
今復自悔。欲求解脫。
汝於此時。復有冤親之想。
與夫嗔恚愚癡念否。
予聞至理。心地開明。
內外罄然。如虗空住。
自顧其身。隨念消滅。
復為男子。得灌頂智。
予皈依焉。佛祖綱目卷第十九
 ^581b4
