
xu:: 
#  No. 383-A 地藏菩薩本願經科註序
No. 383-A 地藏菩薩本願經科註序
一月普現一切水，一切水月一月攝。
此言聞者故多，而知者或寡。
苟知之，則知地藏菩薩以一身現多身，
而多身復一身，初無所作。
又經歷無量無邊佛剎微塵數劫，不間一剎那；
於一剎那經歷無量無邊佛剎微塵數劫，曾無有異。
如是則天堂地獄諸佛眾生苦樂逆順善惡好醜，
如谷響鏡華，覓其形相，了不可得。
故曰，度盡眾生，實無度者。
雖然，其奈六極之類，為無明羂所覆，未出三界，不免妄嬰諸苦。
繇是菩薩乘夙願轂，以種種方便而捄度之，
使其離苦得樂，以至無上菩提而後已。
於戲！此菩薩大慈大悲大孝大願，大威神力，悉不思議。
假使以虗空為口，雷霆為舌，盡塵沙劫，
讚嘆其無量功德海中一滴之相，猶不能盡，況區區筆墨乎！
龍飛戊辰秋，崎陽大德真常公攜浙中運遐椉法師新編地藏經科注，
將欲梓行，來謁予序。
葢以常公為法檀度，恒與四部眾演說是經，意有在也。
予輒然沈啟讀，嘆未曾有。
乃知運法師孝德道力精進勇猛，越乎倫類。
而且具般若智，獲無礙辨，得非當代教門之領袖，
與資生利物，莫越於斯，鍥而傳諸不可後矣。 ^637a7

旹貞亨五秊無射月朔日支那嗣祖沙門高泉性潡敬題於佛國方丈
xu:: 
#  No. 383-B 地藏菩薩本願經科注序
No. 383-B 地藏菩薩本願經科注序 ^637a45

原夫百川具流至海而極，一乘圓果稱性而週。
華藏十三重，處處現遮那之玅體；鐵圍百億土，塵塵顯地藏之願門。
但以四弘廣被，萬行齊彰，統神變而無窮，運悲心而叵竭。
地藏菩薩本願經者，是唐于闐實叉所譯。
故其言詞簡約，義趣幽深。
緣起無生，宛合雜華之旨；體空成事，冥符起信之文。
所以放光集會，歎世主之玅嚴；法界回施，較成佛之福利。
為欲表揚聖母之厚德，故此廣讚地藏之洪名。
良由淨法身因性空而包納，種智果從心地以發生。
然此因果圓融，主伴交徹，佛眼難窺其奧，聖心莫測其微。
故知心通則淨剎非遙，情隔則凡境是異。
煩惱業緣，甚可怖畏，受報醜惡，何忍見聞。
如因目中之赤眚，妄現燈上之毛輪；急須辦成佛之資糧，悟惟心之自性。
遂使迷途饑饉時忻逢王膳，火宅炎#CB08504;處頓獲清凉。
至於聞名覩相罪滅河沙，禮念歸依福增劫石。
良以一文之玅，攝義無遺；故一偈之功，能破地獄。
此經功德，真不可得而思議者也。
吾浙古監匡菴運遐法師者，禪觀精修，顯密備究。
甞往天谿之門。年來杜跡注釋，部帙雖多，
而此經科注，可謂獨步矣。
長崎德苑真常師信敬此經，素奉菩薩，
見而悅之，意欲轉布，甚合予願。
顧惟大士威神不可思議，故得塵剎流通，寧止四海耶。
今將授梓，屬予弁端。
予向最敬此不思議經王，遂合掌讚歎。
普願見聞隨喜者，悉得任運流入薩婆若海，以至圓滿無上佛果菩提而後已。
是為序。 ^637b14

時貞亨五年歲在著雍執徐清和浴佛日 ^637c20

東明悅峰章熏盥敬題
xu:: 
#  No. 383-C 地藏菩薩本願經科注序
No. 383-C 地藏菩薩本願經科注序 ^637c24

地藏菩薩本願經者，頓脫生死之捷徑，
速到涅槃之津梁，起死回生之良藥，閉惡興善之寶鑑也。
乃至以信手拔疑根，用戒足登樂剎，慧目定心，
無量功德，靡不具足者，其唯此經歟。
是故地藏菩薩實為羣生所依福田之根本也。
若能歸敬此菩薩者，則眾苦悉除，諸願滿足。
現在能得安隱，將來必定解脫。
若稱洪名，或歷耳根，永滅重罪，終至寶果，是皆大士不可思議慈願力之所致。
其慈山願海，實過於諸大菩薩者，日劫相倍矣。
是以釋迦世尊將人天眾囑此大士，復讚之曰：
一彈指間歸依地藏菩薩，是諸眾生，即得解脫三惡道報也。
原夫佛法寬廣，行門無量，所有諸善功德之中，而以發心起願為最要。
緬惟菩薩往昔作長者子及光目女時，
而發心起願，齊修六度，圓證三身，恒沙功德，皆悉具足。
故今播名十方，分身沙界，廣度眾生者，
皆由發大心、起大願故。
故知發心即諸願之根本，一切功德莫不由是而生。
然而本具大願從智體起，拔濟弘誓由悲用生。
始從發心，終至成道，引行趣果，願為之本，
是故成佛，莫先於願。
所謂無願多退。如牛無御，如畵無膠，如坏未火，終不可用。
故經云：比丘不發誓者，終不成佛道。
誓願之福不可稱計，得至甘露滅盡之處也。
予甞深翫是經，審以慈孝願行為宗要。
何者？以光目女有大慈愍心，為母發大願故。
然則慈能生孝，因孝發願，由願興行，開則成慈孝願行，合則為慈願也。
頃支那國有運遐法師，以自所編地藏菩薩本願經科注，寄送崎陽興福悅峯師。
師即運法師同省也。
甞聞運師於病中而注是經，凡成六卷，其功豈易言哉！
此經自唐至今，千有餘載，甫有注釋之者。
吁！亦可謂難矣。是誠菩薩護念法師善願。
病魔既退，勇猛莫超。
佛言勇猛名地藏。
然則運遐法師豈非能契佛意者歟。
予欲請此注梓行於世。
悅師諾然授之。予不勝喜，如獲異寶。
今既付梓，普願見者聞者知地藏菩薩本願功德利益之事，
則植將來之智種。
而且見果畏因，息惡勤善，遣妄歸真，仰信受持，
如食金剛，決定不消，終得佛果。
以此不思議尊經，實為羣生之慈澤，潤物無窮。
逢是妙典，多劫慶幸，莫大於此。
故不揣愚陋而為之序。 ^638a10

旹貞享五年歲次戊辰季春上澣吉旦 ^638b40

寶池釋真常稽首敬撰
xu:: 
#  No. 383-D 地藏經綸貫科注緣起
No. 383-D 地藏經綸貫科注緣起 ^638b44

地藏本願經者，乃我佛所說之孝經也。
原其所以說者，弭不知恩分之深謗隆諭親以道之大本也。
是以我佛將熄應火，昇忉利天，為母談經，
令見道跡，正以示出世之大孝，其在我釋氏歟。
然必乘時放光，集分身地藏於天宮者，舉行孝之樣子也。
以大士因地為婆羅門女及光目女，皆因救母，
始發僧那，與我佛之心同聲合響，故說此地藏本願之經也。
當知此經，我佛以未來天人付地藏於忉利，
待彌勒於華林，誠為業海之慈航，昏途之大炬，
趣人天之徑路，入佛道之要門。
捨是而之焉，恐倀倀乎無所歸矣。
今詳其由，以見其實。
原夫一經宗要大分四章，初明能化之主，
即大士分身泥犁，以孝行化令生人天之主也。
次明所化之機，即不孝二親三寶，造惡墮苦之罪輩也。
三明度脫之緣，即令人讀孝順之經，供大孝之像，成機感度脫之緣也。
四明成佛之因，即令其念佛孝名，布施順福，得成無上之菩提也。
故梵網云：釋迦牟尼佛成無上正覺已，
初結菩薩波羅提木叉，孝順父母、師僧三寶，
豈非孝順之行，為一經之正宗者哉。
序者序此，通者通此，初中後善，純一無雜，
即教主出世之本懷，諸佛大事之因緣耳。
抑豈與法華同功，而比德殆將尤大而尤難者也。
何乃化道未隆，法運仍塞。
自唐翻梵以來，迨今尚無撰集法門，殊為闕典。
先輩略不關心，抑又何也？
予自幼出俗，失奉慈嚴，既長遊學，尤疎定省，
後將迎侍，業已化去，臨風徒戚，欲養奚从，
乃於康熈己未冬，焚香繕寫一部；每遇十齋日，
披衣敬讀一過，為資冥之大猷，作酬恩之常課。
輒於展卷之初，率多鮮注之感。
今既年逾耳順，尋將之沒咸池，不即立言，
恐虗願念，雖乏懸判彌天之大筆，殊闕冥搜安祖之精思。
顧此圓經，寧容冷視。
遂綜綸貫而釋題，仍輯科注以銷句。
大要顯我佛之悲心，昭地藏之本願，補法門之闕典，啟後學之孝思而已。
稿成鋟梓，請教高明。
第吾菴向闕藏典，協力無人，寧辭掛一漏萬之誚，
儻蒙達士披詳，幸鑑愚忱所志，伏望同遵本願，
並渡生津，則令佛日長懸，朗銕圍兩山之黑暗；
可使幽關恒啟，銷泥犁億劫之辛酸。
庶不負我佛說法天宮，囑累大士一片悲孝之心，則是我等報恩之地矣。
故敘緣起，以弁簡端。 ^638c10

旹康熈上元甲子嘉平丁丑佛成道日嗣興天台教觀正宗第五世青蓮苾芻靈椉撰
other:: 
# 地藏菩薩本願經綸貫
地藏菩薩本願經綸貫 ^639a42

原夫一念自性，體元湛寂。
自性之心，用本虗靈，無相無名，絕思絕議，
作群生之依止，為萬法之根源。
究竟號中道正空，褒美稱第一義諦。
諸佛悟之則三身圓顯，眾生迷此則六道循環。
雖迷悟之有殊，而心性之無別。
故古德云：指虗空世界，悉我自心；考善惡報應，竝是惑心。
既本一心而貫諸法，故我佛法門，惟以心為道也。
華嚴經云：心如工畵師，造種種五蘊，一切世間中，無不由心造。
起信論云：有法，能起摩訶衍信根。
所言法者，謂眾生心，是心則攝一切世間、出世間法。
皆此意也。是則地藏菩薩所云，一切諸法從心所起，
與心作相，和合而有，共生共滅，同無有住。
以一切境界，但隨心所緣，念念相續故，
而得住持暫時為有者，正所以示此心地法門之指爾。 ^639b12

今且置悟，秪論其迷。
其天人修羅，循善品而輕升。
地獄鬼畜，由惡業而沉墜。
其墜之鬼畜，有輕重之分，而沉乎地獄，無大小之別。
總由無明之顛倒，致有獄戶之正邊。
故知凡夫由昧心源而隨妄念，妄造惡業，妄受苦報。
不憑至聖之大悲，曷解倒懸之極苦。
是以地藏慈王，偏向幽冥界內，以同體慈悲，
劫劫救援而未艾；釋迦文佛，特昇忉利天中，
報聖母恩德，諄諄付囑以頻申。
令向佛法中獻少水少華，並脫幽途之苦；
俾從大士前能一瞻一禮，咸蒙勝地之歡。
功莫京焉，義叵量矣。 ^639b36

椉雖生末運，幸遇真乘，聿崇隨喜之心，用作津梁之地。
聊申管見，略釋題名，冀三寶之冥加，綜諸文而融貫。
普願見聞同趣樂土云爾。 ^639c12

今先通釋名題，次乃總示觀法，三則別解經文。
準智者大師釋經方軌，先明五重玄義。
一釋名，二辯體，三明宗，四論用，五判教相。
所以五重預釋者，以是經中幽玄之義，
令人一覽即能詮名，識所詮體。
欲顯此體，須明宗要，宗成體顯，妙用得力。
然後判屬時味部教，則義旨泠然，昭乎心目。
譬之擬觀山海，先閱圖經，未出門庭，而情景宛在矣。
今以不思議人法為名，不思議性識為體，
不思議行願為宗，不思議方便為用，開顯無上醍醐為教相。 ^639c18

釋名中，地藏菩薩本願六字是別題，別諸經故；
經之一字是通題，通餘經故。
別題復分人、法。地藏菩薩是人，本願是法。
原此經名，佛自結三種。
一名地藏本願，亦名地藏本行，亦名地藏本誓力經。
今獨標本願一名者，以願必行行，行成必有與拔之力，
故舉本願一名，任運攝得餘二。 ^639c34

人名復分通別。地藏是別，菩薩是通。
地藏之名準佛說八大菩薩曼陀羅經，
應云乞灑〔二合〕訶羅惹。
義翻地藏。若準諸翻譯，應言瞿薩翻地、
俱舍、或比迦、或摘迦、翻藏。
經云：如地諸有情，所依一不斷，乃約喻立名也。
夫地本一物，而所藏者無量，葢為四大之首，
居五行之中，元氣所生，萬物之祖，其卦為坤，其德曰母。
周易云：至哉坤元，萬物資生，含弘光大，
品物咸亨，體用廣厚，德大難名，所以能持能育能載能生，此約儒書釋也。
若準四念處釋十地云：從初地具有住持生長荷負義，
至後究竟，亦具三義。
此則約性為地，因修萬行，果圓萬德，皆具三義。
十輪經云：隨所在處，若諸有情，以諸種子植於荒田或熟田中，
若勤營務或不營務，有能至心稱名念誦歸敬供養地藏菩薩摩訶薩者，
此善男子功德妙定威神力故，令彼一切果實豐稔。
所以者何？此善男子，曾過無量無數大劫，
於過數量佛世尊所，發大精進堅固誓願。
由此願力，為欲成熟諸有情故，常普住持一切大地，
常普住持一切種子，能令大地一切草木、
根#CB01930;芽莖、枝葉華果皆悉生長，
藥糓苗根，華果茂實，成熟潤澤，香潔輭美。
又云：譬如大地，一切種子樹山稼穡，地身眾生之所依止。
此善男子亦復如是，一切殊妙菩提分法之所依止。
良由菩薩於過去不可說不可說無數劫來，
散影分形，放光說法，恒處幽冥界內，常教六道眾生。
或已成佛道，或久階真因，或暫住聲聞緣覺，
或在天上人間，乃至未來眾生，天宮囑令度脫。
正如大地，一切賴以住持生長荷負。
故經云：心如大地，能安一切。
以故佛說心力為大，皆約心以明地也。 ^639c46

藏者，亦約喻立，正以世間七寶庫藏，例同出世三德秘藏。
涅槃經云：如人七寶不出外用，名之為藏
〔去聲〕；其人所以藏〔平聲〕積此寶，為未來故，
所謂穀貴、賊來侵國、值遇惡王為用贖命，財難得時乃當出用。
諸佛秘藏亦復如是。
故章安云：隱故名秘，覆故名藏。
眾生不解，稱為秘密。
法界包含攝一切法，用不可盡，名之為藏。
以眾生性具三千之寶，為煩惱六賊所覆，
意識惡王所害，乃出此三德秘藏，用贖常住之命。
今地藏之名正取乎此。
三德秘藏，蘊在一切眾生身心之內，諸佛悟之而證得，
眾生迷之而流轉，然此秘藏初無改移。
故地藏薩埵從發僧那之初，及住等覺之後，
自行化他，總不離此心秘藏也。
此心秘藏，即是涅槃。
輔行云：菩薩初心，常觀涅槃行道，自行初修也。
亦令眾生常觀涅槃，化他初修也。
安置諸子秘密藏中，化他後入也。
我亦不久自住其中，自行後入也。
故知自他初心，無不皆修；自它後心，無不皆入。 ^640b2

今準此義，輒釋其名。
梵名摩訶般涅槃那，此云大滅度。
大即法身，滅即解脫，度即般若。
此三法中，一一皆具常樂我淨，故名為德。
此之四德，不離我心。
彼之四藏，不越乎地。
如彌勒成佛時，其國有轉輪王，名曰儴佉
〔上如羊切，壤平聲。
下丘於切，音區。亦云霜佉。
此翻貝，乃珂貝耳。
賢愚經云勝伽〕，居翅頭末城。
彌勒成佛時，有四大寶藏同時顯露。
一一大藏，各有四億小藏圍繞。
伊鉢多大藏〔金藏〕在乾陀羅國，般軸迦大藏
〔銀藏〕在彌提羅國，賓伽羅大藏〔明月珠藏〕
在須羅吒國，儴佉大藏〔瑠璃藏，亦名珂貝藏〕在波羅奈古仙山處。
此之四藏，並在閻浮提地。
今之四德，咸具賴耶識中。
金譬常德，色不變故；銀譬樂德，悅人心故；
明珠譬我德，現色自在故；瑠璃譬淨德，內外明徹故。
又復應知，此之四藏未顯現時，各有龍神密護，守而不失。
既開發後，無守護者，眾人見之，心不貪著。
正喻心地寶藏，雖在迷時，隱而不失，正當悟處，證而不著。
故知心藏具足眾寶，即空假中，無不如意，心佛眾生三無差別。
地藏之名，其義若此。
故十輪經，佛告好疑問菩薩云：如是大士，
成就如是不可思議諸功德法，是諸殊勝功德伏藏，是諸解脫珍寶出處。
所以者何？地藏菩薩利益安樂一切有情，
所願滿足，如如意寶，亦如伏藏。
如是大士，為欲成熟諸有情故，久修堅固大願大悲，
勇猛精進，過諸菩薩。
是故汝等應當供養。
今我佛於忉利天宮，以法界眾生殷勤付囑地藏，
令娑婆世界至彌勒出世以來眾生，悉使解脫，
永離諸苦，遇佛授記者，正欲開示悟入佛之知見，四德大寶盡安置秘密藏中故也。 ^640b34

菩薩，具足應云菩提薩埵。
大論釋云：菩提名佛道，薩埵名成眾生。
能以智上求菩提，用悲下救眾生。
天台云：用諸佛道，成就眾生，故名菩提薩埵。
然菩薩之名，合具四教，今既開顯，的指在圓。
復貫地藏於通名之上，雖通仍別矣。 ^640c36

次釋本願之法。本即本昔；梵名尼坻，此方翻願，
希須樂欲之意，志求滿足之稱。
乃菩薩昔生為婆羅門女及光目女時，所發之大願也。
亦即本性，由菩薩托根性地以隆其願本，
所謂仰觀大覺，積劫度生，都無懈倦者，為滿本地之願也。
又即本性之力用，大士稱本立願，乃自心起信，還信自心。
譬樹之因地發根，根深本大，則枝葉依之而敷榮，華果由之而茂實。
狂風雖大，不能動搖。
願不依諦，名為狂願；諦不從心，目為邪諦。
今以心為地，諦為根，願為本，然後正行之枝敷暢，助道之葉#CB15106;葱。
七覺淨華，八正道果，成實法林之樹，莊嚴總持之苑。
故須稱本立願，方能要制其心，縱遇境風，不能沮壞。
此從本立願之大致也。 ^640c44

然有通別，通即四弘誓願。
大悲懺云：夫四弘者，依四諦起。
四諦者，二示世間苦因果，二示出世樂因果。
一切菩薩欲拔此苦，欲與此樂，故依之立四誓也。
依苦諦立，云眾生無邊誓願度。
依集諦立，云煩惱無數誓願斷。
依道諦立，云法門無盡誓願知。
依滅諦立，云佛道無上誓願成。
一切菩薩俱發，故名為通。
若七佛經中，或四願、八願、十二願及彌陀四十八願、
觀音十六願等，別在一人，故名為別。
若準今經，婆羅門女及光目女，皆為母發心，
而救六道，則以孝行為大士本時之別願也。
又復地藏菩薩所發本願，通別兼收。
總以四弘，是願本，靡時不發；別以悲心，
偏向受苦眾生，永作幽冥教主。
故若通若別，竝從本性而發。
雖分通別，無不為拔世間苦因果，為與出世樂因果，
而權實偏圓，務須甄別。
四明云，仍須了知始終等相，體性融即。
荊溪云：初心遍攝，觀惑法界，即惑成智，
即生成滅，名圓四誓。
故了前二誓，拔性德之苦；後二誓，與性德之樂。
性之苦樂，何須拔與，即無作之誓願也。
今地藏大士，於無數劫前，發弘誓願，荷負罪苦六道眾生，
教令住持正法，出生一切功德。
忍苦忍難，大慈大悲，故名地藏菩薩本願也。
釋別名竟。 ^641a20

經者，聖教之都名。
除律論外，通受此稱。
西域記：梵名素怛覽，或言無翻。
以含涌泉〔義昧無盡故〕、出生〔能生妙善故〕、
繩墨、顯示〔理示正能故〕、結鬘〔貫穿諸法故〕
之五義故，乃多含不翻。
或言有翻，翻經、翻論、翻法本、翻線、翻善語教，此皆約義而翻也。
天台且據一名為正，不使二家有怨。
從古及今，譯梵為漢，皆題為經。
以此方周孔之教，名為五經。
然眾典雖單題經，而諸論皆曰契經。
謂上契二諦之理，下契三根之機。
又訓常、訓法，各有三義。
魔外不改名教常，真正不雜名行常，湛然不動名理常。
法可軌，行可軌，理可軌也。
若佛地論：訓貫穿攝持者，用結鬘與線之意耳。
慈恩云：為常為法，是攝是貫，庶令同出苦津，終歸覺岸。
如是一種人法，兩重通別，巧借妙喻，以立題名，故云地藏菩薩本願經。 ^641b10

第二辯不思議性識為體者，約三意立。
一、憑準經論，二、迷悟根源，三、菩薩本識。
本經云：一切眾生未解脫者，性識無定，
為善為惡，逐境而生。
又云：念佛菩薩名字，歷臨終人耳根，或聞在本識。
此識乃的指第八識也。
故毗盧三摩地法及金剛頂蓮華部心皆云：是心為何物？
煩惱習種子；善惡皆由心，心為阿賴耶。
起信云：心生滅者，依如來藏故有生滅心，
所謂不生不滅與生滅和合，非一非異，名為阿梨耶識。
則無明法性共住為因，不其然乎。
真諦就名，翻無沒識，取不失之義；奘師就義，
翻為藏識，能含藏諸法種故。
葢此識體具能藏、所藏、執藏三法，故名為藏。
故宗鏡云：第八本識，廣大無邊，顯心原而無外，包性藏以該通。
擅持種之名，作總報之主；建有情之體，立涅槃之因。
據此立體，諸法咸收，可謂挈衣之領，而提網之綱矣。 ^641b38

言迷悟根源者。起信云：此依阿梨耶識，
說有無明，不覺而起，能見能現，能取境界，
故名此識為所知依；能與染淨所知諸法為依止故。
又名種子識，能徧住持世出世間諸法種子故。
此正維摩所云：從無住本，立一切法也。
荊溪釋曰：無明為一切法作本。
無明即法性，無明即復以法性為本，當知諸法亦以法性為本；
法性即無明，法性復以無明為本。
法性即無明，法性無住處，無明即法性，無明無住處。
無明、法性雖皆無住，而與一切諸法作本。
是則無住無相、事理等常，立一切法悟迷差別。
故占察經云：但從無始世來，與無明心俱，
癡闇因緣熏習力故，現妄境界。
以依妄境界熏習因緣故，起妄相應心。
計我我所，造集諸業，受生死苦。
說彼法身，名為眾生。
若如是眾生中，法身熏集而有力者，煩惱漸薄，
能厭世間，求涅槃道，信歸一實，修六波羅蜜等一切菩提分法，
名為菩薩。若如是菩薩中，修行一切善法滿足，
究竟得離無明睡者，轉名為佛。
當知如是眾生、菩薩、佛等，但依世間假名言說故，
而有差別，而法身之體，畢竟平等，無有異相〔文〕。
故知不達其具德識心，便須緣真如理，
而斷九界修染修惡，何名不思議哉。
故宗鏡云：此識建立有情無情，發生染法淨法。
若有知有覺，則眾生界起。
若無想無慮，則國土緣生。
因染法而六趣回旋，隨淨法而四聖階降。
可謂凡聖之本，根器之由，了此識原，何法非悟？
證斯心性，何境不真？
可謂絕學之門，棲神之宅。
故立此體為迷悟根原。
方顯大士恒沙界內散影分形，生死海中隨機引導，
拔根涸源，翻迷成悟，正欲顯此不生滅法性之體，秪在生滅無明妄想之中。
故南嶽云：道源不遠，性海非遙，但向己求，莫從他覓。
正斯之謂。 ^641c16

言菩薩本識者，光明玄云：阿梨耶識即是第八無沒識，
猶有隨眠煩惱〔相續中眠，故名隨眠〕，別而分之，是菩薩識。
大論云：在菩薩心，名為般若，即其義也。
葢此識為菩薩見佛勝相之本。
以如來高明身相，皆與虗空等量，以業識而見，以中智而觀。
是故地藏於忉利天宮，合分身見佛，正憑此本識也。
又復此識為中道應本起化之源，所謂闡提不斷性德之善，
遇緣善發；佛亦不斷性惡，同惡而化。
今地藏大士了達闡提等修惡之事，全體即是性惡之理，
邊邪無非中道，五逆當處解脫，普現色身，
游化諸趣，點此迷源，令知平等。
正憑此本識，而起諸大化，此即居初位而總號賴耶，處果位而唯稱無垢。
備本後之智地，成自他之利門，其功豈淺尠哉！
有此三義，故立不思議性識為今經之正體也。 ^642a24

問：有師云，性識屬事，不當為體。
應指識性之理，始是體義。
必謂準經性識而立此性，乃虗妄習性，焉可據此立經體耶？
此言殊為允當，師必不然者，何說之從乎？
答：識性之指，于義有憑，性識之立，其文可據。
如今家解維摩無住本。
法性無明，二俱作本，已引勿論。
秪如妙玄明二諦云，但點法性為真諦，無明十二因緣為俗諦。
此俗非事而何？此是即理之事。
既名理毒性惡，亦號性染隨緣。
故釋籤云：無明是迷真之始，法性則全指無明，
無始時來，奚嘗非真。
俗則百界千如，真則同居一念。
須知同一性故，方能同居一念。
輔行所謂三千不出一念法性，三千不出一念無明，是也。
況今家釋華嚴心造之文有二：一約理，
造即是具；二者約事，即三世變造等。
然竝由理具，方有事用。
故法性借力助于無明，方成六道染法。
今立此性識為體，正為利根人即事顯理故。
大經云：十二因緣名為佛性，無明與愛，
是二中間，即是中道。
但理無所存，徧在於事耳。
今既事全是理，則識即是性，胡為不許立體？
故知識性性識，俱可為體。
但今就賴耶迷邊，無明作本立法之意，
既符經論，不違祖誥故也。 ^642b2

若乃指性識之性為虗妄習性，意或未韙。
何以言之？以虗妄習性，一向無定，今奚復責無定乎？
此既指為虗妄，則下志性無定之性亦虗妄矣。
既是妄性，用志何為？
須知此性，即是法性。
法性既為無明所覆，全體屬妄，故言性識，豈非真如隨緣之義乎！
故妙玄引光明云：無明體相，本自不有，
妄想因緣，和合而有，不善思惟，心行所造，
如幻師在四衢道，幻作種種象馬纓珞人物等，
癡謂真實，智知非真。
無明幻出六道依正，當知本自不有，無明所為，
故曰六道差別，非自在等作，悉從一念無明心出。
是故立此為體，正點昔迷，令成今悟。
了修染修惡等，即是緣了佛性，就路還家，名不思議。
故知以性識為體，方使六道破無明殻，成法性身。
故吾於總示中云：今且置悟，秪論其迷，意葢在此也。 ^642b40

第三明不思議行願為宗者，準經，文殊問佛云：
地藏菩薩因地作何行，立何願，而能成就不思議事？
又大士於過去不可說劫前，身為大長者子，
因見師子奮迅具足萬行如來相好莊嚴，
因問彼佛，作何行願而得此相？
又如來自結經名，一名地藏本願，一名地藏本行。
故知行、願二法，乃一經之宗要也。
釋願如前，梵語遮梨耶，此云行。
二法必雙立者。智論問：諸菩薩行業清淨，
自得淨報，何以要須立願，然後得之？
譬如田家得穀，豈復待願？
答：作福無願，無所樹立。
願為導御，能有所成。
今乃莊嚴佛界事大，獨行功德，不能成故，要須願力。
譬如牛力雖能挽車，要須御者，能有所至。
淨世界願，亦復如是。
然四教菩薩，各有通別二願，與樂不無上中下差別。
下願致今世樂因緣，中願與後世樂因緣，上願與涅槃樂因緣。
今既是開顯部教，立願要心，唯依最上一乘，
令法界眾生，同得阿耨菩提。
發願既爾，行行亦然。 ^642c20

但行相多門，略舉三法，則戒定慧。
此是出世梯隥，佛法軌儀，處中則六度。
法華云：為求菩薩道者說，應六波羅蜜，
度生死流，登涅槃岸。
廣則萬行，乃至百千萬億。
大論云：菩薩行般若時，雖知諸法一相，亦能知一切法種種相。
今束諸法通歸一偈。
古德云：式觀應世，廣說萬行之網目；緬想契理，唯唱四句之綱要。
戒經云：諸惡莫作，眾善奉行，自淨其意，是諸佛教。
妙玄釋曰：諸惡即七支過罪，輕重非違，
如是等惡，戒所防止。
諸善乃善三業，若散若靜，前後方便，支林功德，
悉是清升，故稱為善。
自淨其意者，破諸邪倒，了知世間、出世間因果正助法門，
能除心垢，淨諸瑕穢，豈過於慧。
佛法曠海，此三攝盡。
但由觀機樂欲，為善不同。
應物隨宜，示行有異。
辯根性分信法之殊，陳行相列別圓之異。 ^643a2

今先明別行，為圓之詮。
妙玄引涅槃明五行：一、聖行，謂戒定慧，為自行因。
二、梵行，謂慈悲喜捨，為因中化他〔此二是地前修因行〕。
三、天行，謂初地已上，證第一義天，天然之理，
由理成行，故名天行。
四、嬰兒行，謂示同三乘七方便所修之行。
五、病行，謂示同九界三障身相。
今地藏大士見諸眾生破戒造罪，失人天樂及涅槃樂，
即是知集；往來生死受惡道報，即是知苦。
苦集與戒定慧相違，即無道。
無道故，不得涅槃，則無滅。
菩薩欲拔苦集而起大悲，興兩誓願；欲與道滅而起大慈，興兩誓願。
發誓願已，次則修行，三學六度，若干願行，
成就眾生，淨佛國土。
然行名進趣，非智不前，智解導行，非境不正。
智目行足，到清涼池。
而解是行本，行能成智，故行滿而智圓；
智能顯理，理窮則智息。
如此相須，則非妙行。
今大士，直達修惡即是性惡，性惡融通，
任運攝得佛界性善，照一切罪相，無非實相，
十惡五逆四重八邪皆理毒之法門，悉性染之本用。
以此妙行，教化羣生，解此性識，為所照所顯之境體；
用此智行，為能照能顯之妙宗。
初緣實相，造境即中，無不真實。
己界及佛界、眾生界亦然。
陰入皆如，無苦可捨。
無明塵勞，即是菩提，無集可斷。
邊邪皆中正，無道可修。
生死即涅槃，無滅可證。
純一實相，更無別法。
此即復有一行，名如來行，一行一切行也。
如是以智照境，以境發智，觀業實相，見罪本源。
法性無明，相融相泯，豈非能觀皆一心三觀，
所觀皆三諦一境，一而論三，三而論一，
境智行三，同名秘藏。
如天王三目，如伊字三點，若一若三，皆無缺減。
則體為宗家之體，宗為體家之宗。
故以不思議行願為宗也。 ^643a28

第四論不思議方便用者。
準經，佛告地藏菩薩云：吾於五濁惡世，
教化剛強眾生，令心調伏。
分身千百億，廣設方便。
又告四天王云：如是菩薩，於娑婆世界閻浮提中，百千萬億方便而為教化。
又告地藏：汝須百千方便，勸是等人。
又云：菩薩以方便力，拔出根本業緣。
又菩薩方便力故，使令解脫。
地藏自云：我亦百千方便，度脫是人等。
故以方便為今經之用也。
梵語漚和俱舍羅，此翻方便。
吾祖智者，以三意釋之：一曰、方者，法也；
便者，用也。巧用諸法，隨機利物。
二曰、方便者，門也。
門名能通，通於所通，方便權略，為真實作門，
真實得顯，功由方便。
三曰、方者，秘也；便者，妙也。
妙達於方，即是真秘。
前二釋竝非今品意，後一釋正是今品之意〔文〕。
亦可具足用彼三意。
例如維摩所說方等初開，故荊溪作進退之釋，容與取門祕之談。
今地藏亦然。雖主祕妙之談，必兼門法之說。
三釋咸具，庶括一經大意。
何以言之？良由地藏大士，於塵點劫前，
現身教化隨機巧逗，法用偏宜，顯實時臻，
權門可入，發菩提心於賴耶識內，點如來藏於無明心中，
斯正妙達於方，即是法華真祕。
又復一毛一渧一沙一塵，我漸度脫，使獲大利。
與法華舉手低頭，聚沙為塔，咸開小善，成佛奚差。
況乃天宮集眾，及所合分身，數逾恒沙，文殊罔測。
已成佛道者，何殊樹下分身；尚住菩薩者，宛似地中涌出。
故須三釋通收，則知大士出假利生，以發菩提心為因，
無緣大悲為根，無得方便為究竟。
利生若無方便，如救溺無舟。
彼既難出，自或淪胥；若有方便，如乘船援溺，
彼此得濟，老幼偕愉。
終日與拔，如寶月行空而無住；億劫度人，似鴈影過水而不留。
更以異方便，助顯第一義，用有成宗之功，
宗有顯用之力，故知方便正慈悲與拔之妙用。
故以不思議方便為力用也。 ^643b35

第五判無上醍醐為教相者。
凡言教者，是通途之言，但有指撝分判辯說，皆名為教。
四教義云：通言教者，以詮理化物為義。
說能詮理，化轉物心，故言教也。
化轉有三義：一轉惡為善，二轉迷成解，三轉凡成聖。
今地藏大士現身六道，於四不可說，用四悉檀赴緣，
隨機說教，化轉物心，大槩不越此三，故約此以判教相也。 ^643c48

問：大師用華嚴三照，義開平地為三，復取涅槃五味，
以對華嚴三照，兩經二義相成，以判一代聖教，
共列五時：一、華嚴時〔約經立名〕，二、鹿苑時
〔約處立名〕，三、方等時，四、般若時，五、法華涅槃時〔俱約經立名〕。
前後四時，判味有定；不屬前後所攝者，
皆收歸方等，如光明、勝鬘、大集、楞嚴等，是其例也。
今地藏本願經亦合第三方等時攝，云何判歸醍醐耶？ ^644a12

答：此有據，按統紀師云：五十三年壬申
〔指周穆王〕，佛先往忉利天，三月安居。
遣文殊詣母所，暫屈禮敬三寶。
摩耶夫人聞之，乳自流出，直至佛口。
即與文殊俱至佛所。
佛為說法，得須陀洹果。
三月將盡，欲出涅槃。
帝釋作三道寶階，佛與母別，大眾導從，
下還祗洹〔此出佛升忉利經〕。
東湖述曰：案行法經，却後三月，我當涅槃。
則知說行法在辛未十一月望。
案升忉利經，三月安居，則知說行法畢，即日往忉利。
案此經三月將盡，欲入涅槃，乃是此年二月十四日下閻浮提，
十五日入涅槃。故涅槃經云：二月十五日，將入涅槃。
今經乃是佛在忉利天為母說法時，眾集現瑞，
分身地藏來集而說，故此經的在法華經後，涅槃經前明矣。
不屬醍醐，待收何味？ ^644a24

問：約時收經，殊為有據。
然觀經文，前後略無開顯之辭，何可同二經時味耶？ ^644a48

答：法華大收，涅槃捃拾，所應記者，皆已記訖。
佛今上升忉利，為三事故。
一、為母說法，所以報鞠育之恩，酬劬勞之德，將以勵後世無恩之人也。
二、為慰別天神，所以報一期擁護，併囑末世比丘託令衛之，
無魔事也。三、為六道辛苦求出無期付囑地藏，
教護以待彌勒下生，正顯我佛慈悲，臻後劫也，
何必更有顯決之文，方許判屬醍醐？
當以像法決疑行法經等例觀，則羣疑自息矣。 ^644b3

問：孤山判楞嚴入醍醐，準彼聞妙蓮華同佛知見之說，
似有憑據，何故東湖非之曰：一化終窮，
在乎開顯，開顯之妙，功歸法華。
自餘諸經，有圓說者，皆方等四教談圓之義，
而孤山乃欲以楞嚴同法華醍醐之味，
是不思方等收經，而有失法華淳一、無雜之旨。
今觀地藏隨機說法，允屬方等四教並談，
今判類彼，得無有孤山之失乎？ ^644b18

答：楞嚴一經，賓主徵辯心見之文，的是方等彈斥之餘，
後明三科七大，宛合般若蕩相之說。
聞妙蓮華之語，允屬法華之後，此乃通五時中通後之義，豈得判同法華。
東湖駁之，文義俱當。
今地藏一經，天宮一時之說，隨機開導，
乃騰其本昔之詞，例同法華騰昔施權，那同孤山淳雜之失乎。 ^644b30

若爾，長阿含遊行經中，亦言如來不久，
是後三月當般泥洹，及涅槃後事，胡不判同醍醐耶？
曰：此不可例，藏圓逈別故。
況阿含中明涅槃後事者，此通五時中文通之類，可以收歸本部者。
今經絕無二通之意，那可據彼以難此耶？
故知今經定以開顯無上醍醐為教相也。
然皆言不思議者，準本經所說，此菩薩威神誓願，
智慧辯才，種種方便，皆不可思議。
故今名體宗用，一一稱性，皆依不思議而立也。 ^644b42

二、總示觀法者。山家立法，有教有觀焉。
教以開解，觀以起行。
如膏明相賴，目足交資，則於四門入清涼池矣。
後代傳其教者，詎可徒守文言，而不明觀行乎？
單輪隻翼，烏能遠運！
故今略述大途，以見經不徒說，而同歸於秘密藏中也。
教有藏、通、別、圓，前三為權為麤，後一為實為妙。
今經開圓常正信妙實之解，以權為所開之麤，
實乃能開之妙，正所以簡三麤，顯一妙也。
觀有析體，次與不次，如次以對四教，前三為可思議，後一為不思議。
所以具列者，欲簡思議，以顯不思議也，
具如止觀〔云云〕。 ^644c10

今經既在法華後說，唯明純圓妙解，以起叵思妙行，
則與止觀十章，以前六章開解，後四章起行同也。
故以觀眾生業緣業感等文，即空假中，
以顯地藏不思議事，則能觀無非一心三觀，所觀無非三諦一境矣。
義例云：夫三觀者，義唯三種：一者從行，
唯於萬境觀一心，萬境雖殊，妙觀理等，
如觀陰等，即其意也。
二約法相，如觀四諦五行之文，入一念心，以為圓觀。
三託事相，如王舍耆闍，名從事立，借事為觀，以導執情。
即如方等、普賢，其例可識。
詳解云：三種觀法，義蘊經疏。
天台依諸大乘經立四種三昧，修十乘觀法，
直就陰心，顯三千法，即從行觀義。
又依諸經，於言句約事相法，入心成觀。
托事，謂心為能托，依正事為所托；附法，
謂心為能附，諸法門為所附，即事法二觀之義。
荊溪者覈其義，立三種名〔云云〕。 ^644c28

縱明事相觀，亦只助成約行觀耳。
今準彼文，略明三義。
若觀今經，性識本如來藏，一念具足十界、
百界、三千性相。此如止觀簡去界入，唯觀五陰重擔。
就此五陰，先簡色法，次簡受、想、行三心所法，
唯觀六識心王，故云一念。
以前五識，必依第六意識同時而起，方能取境，造善惡業。
楞嚴云：六為賊媒，自劫家寶。
意根，賊之渠魁也，功力甚大。
以第七識為所依根，與前五根相應和合，
造諸善惡之業，皆納第八識中。
如倉庫盛物，隨時出內。
第七識常時執取第八見分為內自我。
我癡、我見、我慢、我愛，四惑常俱，故名染污識，染污真性故。
遂使第八識立含藏、賴耶之名，彰無明迷中之號。
今觀無明體相，本自不有，妄想因緣，和合而有。
因緣體虗，諸法相妄。
中論云：因緣所生法，我說即是空，亦名為假名，亦名中道義。
四明云：初約行者，直就一念觀於十界、
百界、千如妙法。雖即一念，千法宛然，全體即空，
當處即假，仍非二邊，又即雙照，不可以一多說，安以有無思？
若邊若中，皆莫能擬。
於斯觀行位中，既深進入，則六七識，不執於我，
得分別我法二空，轉成無漏，則見思染污麤垢先落。
從是進觀，教化眾生，成不思議妙假，破塵沙無知。
進破無明，俱生我法永不起得，成無生忍。
無功用道，任運流入，即捨賴耶之號，別受清淨之名。
然破惑顯性，功由六識，四明指為近而復要，為事理解行之本。
如伐樹得根，灸病得穴，此即十乘中初觀不思議境，名從行觀也。
若夫托事附法，即托總題地藏本願人法而觀之。 ^645a6

今先觀菩薩人者，以行人瞻禮地藏之際，
供養華香之時，不表觀法何以用心。
今準佛說八大菩薩曼陀羅經云：於如來前觀地藏菩薩，
頭冠瓔珞，面貌熈怡，寂然愍念一切有情。
左手安齋下托鉢，右手復合掌向下。
大指捻頭指，作慰安一切眾生想。
釋曰：頭，即一切種智。
冠，即毗盧法性。瓔珞〔梵名吉由羅，或枳由邏〕，
表總持四陀羅尼〔一法、二義、三呪術、四忍〕。
以表種智，從法性而成，故能總持一切法門也。
面貌熈怡，表從心所現慈悲相好，葢一身之相，以面為要。
諸法所依，以心為體。
相逐心生，故以表心。
寂然等者，表菩薩自住三摩地，六道以苦緣而感，菩薩以大悲而應也。
左右二手，表權實二智。
實智內自照理，權智外以鑒機。
齋下托鉢，表性識所具如來藏也。
內空外圓，表自他同具空如來藏，圓同大虗，無缺減也。
內可藏物，表不空如來藏，具足河沙性功德也。
大指捻頭指者，表迷悟一如，因果相合，而慰安六道眾生勿憂惱也。 ^645b8

次觀本願法者，占察經云：若欲依一實境界修信解者，
應學習二種觀道：一、唯心識觀，二、真如實觀。
唯心識觀者，謂於一切時、一切處，隨身口意所有作業，
悉皆觀察，知唯是心隨一切境界。
隨心有所緣念，還當使心隨逐彼念，令心自知，
知己內心自生想念，非一切境界有念有分別也。
而一切境界，未曾有想起於分別，一切法唯心想生。
若使離心，則無一法一相而能自見有差別也。
知唯妄念，無實境界，勿令休廢，是名修習唯心識觀。 ^645b40

真如實觀者，思惟心性無生無滅，不住見聞覺知，
永離一切分別之想，漸漸能過四空等境界相，得相似空三昧。
得此三昧，識想受行能分別相不現在前。
從此修學，為善知識大慈悲者守護長養，
離諸障礙，勤修不廢，能入心寂三昧；復能入一行三昧。
入一行三昧已，見佛無數，發深廣心，住堅信位，
於奢摩他、毗婆舍那二種觀道決定信解，
隨所修學諸禪三昧之業，無所樂著。
乃至遍修一切善根菩提分法，於生死中無所怯畏，不樂二乘。
以依能習向二觀心，最妙巧便，眾智所依，
行根本故〔文〕。 ^645c8

據此二觀，與今家三種觀法無少差忒，
托事附法，與從行之事觀擬同唯心識觀；從行中之理觀擬同真如實觀。
此是地藏自修之法，復令一切修之，觀惑業苦三障，
皆此心似境都如幻化，更何有生死流轉？
止觀云：發大心〔勸昏倒眾生醒悟，上求下化〕，
修大行〔勸牢強精進，止惡行善〕，感大果
〔感生梵天妙報悅心〕，裂大網〔經論開人眼目，
融通解結出籠〕，歸大處，此即地藏本願之法也。
如此人法竝在一念介爾之心。
即空、即假、即中。吾心既爾，生佛亦然。
但眾生太廣，佛法太高，初心為難，但觀己心之高廣，以扣無窮之聖應。
機成致感，逮得大利，故須觀心也。
觀音玄云：摩訶衍中，始從初心，終於後心，常觀人法俱空。
以觀人空，即是了因種子；觀法空，即是緣因種子。
故論云：始覺人空，終覺法空。
以觀人法空，即識三種佛性。
佛從初發心，觀人法空，修三佛性，歷六即位，成六即人法。
今觀地藏，即是分證等覺之人法行人，
能觀人法全是自心，如如意珠，無不具足。
即空假中始從觀行，而至分證，與地藏本願，
一而二，二而一者矣。
故曰：不表觀法，何以用心？
此托事附法觀之大途也。
總題既爾，別文亦然，始從如是，終至而退，
中間若人法、若識心、若善惡、若凡聖、淨穢、
因果、香華飲食、種種差別法門，莫不入心成觀，
如破一微塵，出大千經卷。
故於聽聞、讀誦、禮拜、供養，心不他緣，從心顯發，
方名全性起修，全修在性，則免貧人數寶之誚矣。
故於文前點出，以見立教正為觀心。
詳如一家。大小諸部，若欲修習，須近善師，
涅槃妙因，在此而已矣。 ^645c26

三、別解經文者，此經分三卷，或作上下二卷。
總實叉譯共十三品。
今先通釋品題，次乃隨文演義。
初釋忉利天宮神通品，即序分也。
今不標序品之名，而直題忉利天宮神通品者，
夫序有三：次序、序由、序述。
經前五事次第安立，次序也。
佛昇忉利，為母說法，諸佛菩薩如雲而集，
潛欲發起地藏教化因緣，故如來含笑放光，
光雲出音；復集天龍鬼神等眾，顯發地藏度脫因緣，皆敘由也。
如來與文殊問答，眾數及騰昔地藏度母因緣，乃序述也。
故但名神通品。 ^646a30

忉利正言多羅夜登陵舍，此翻三十三。
淨名疏云：若此間帝釋，是昔迦葉佛滅後，
有一女人發心修塔，復有三十二人發心助修。
修塔功德為忉利天主，其助修者作輔臣。
君臣合之，名三十三天。
即正法念經所列帝釋，中住善法堂天，
四峯三十二天，所謂住峯天等。
梵語提婆，此云天。
天然、自然、樂勝、身勝故。
宮者穹也，屋見於垣上穹隆然也，上穹下合，人居其中。
从宀〔音綿，交覆深屋也〕象覆幬，其下二口象別內外界限。
立世阿毗曇云：忉利天善見城，周圍四萬十千由旬，
純金為城，城之四面為千門樓，中央金城，
帝釋住處，凡五百門，種種寶莊不可具述。
是城中央寶樓重閣，名皮禪延多樓，長五百由旬，
廣二百五十由旬〔云云〕。
皮禪延多重閣最上當中央圓室，廣三十由旬，
周圍九十由旬，高四十五由旬，是帝釋所住處。
竝是琉璃所成，眾寶廁填。
如來升坐於此，為聖后說法乘時現通之處也。
神通有通別二意。
易曰：陰陽不測之謂神，寂然不動，感而遂通天地，
與道為體也，其妙用曰神，此依俗釋。
今準纓絡經云：神名天心，通名慧性。
天然之慧，徹照無礙，故名神通。
通有六種：一如意，二天眼，三天耳，四他心，
五識宿命通，六無漏通。
今指含笑放光，諸天同集，皆如來不思議慧性之妙用，故名神通。 ^646a46

梵名#CB02494;渠，此云品。
義類同者，聚在一段，故名為品。
亦通名也。或佛自唱，或結集所置，或譯人添足。
今觀分品之法，大似譯師自立。
諸品之始，故云第一〔准佛昇忉利說法經，
在歡喜園圓生樹下，三月安居，四眾圍繞〕。
緣由既起，正事宜彰，地藏分身，乘時集會，
其事無非皆為地藏，故居正宗之首。
身者，人之區宇也，各一乾坤，中象其心，身之主宰也。
然吾人由業所感，因茲合會，託三緣而賦質，
摶四大以成形，斯乃諸惡之源，眾苦之本。
菩薩之身，從無量功德生，由中道業識現相好光明，即法身也。
分者，施也、別也。如海一源，施開萬派。
如天一月，影現百川也。
集者，同也、聚也。如天日將瞑，眾鳥同歸，聚集樹木之上而棲息也。
會者，總也、合也。周禮云：時見曰會。
葢佛日將沒，大地欲暗，菩薩鳥王，率眾同歸棲息之所，總合而會見也。
原其分散則從體起用，從本垂迹；集會則攝用歸體，攝迹會本也。
方其分散，則一為無量；在今集會，則無量為一。
一為無量，則一不為一；無量為一，則多不為多。
一多無礙，舒卷自由，威德神通，不可思議，
感應道交，賓主嘉會者矣，故曰分身集會品第二。 ^646b40

地藏分身既集，如來摩頂告言：以己累劫分身之勤苦，慰彼末世拔濟之因緣。
憶念付囑，天宮合身受教。
待遇彌勒授記，盡命護持。
良由法界六道眾生，因惑業苦，三道洄旋，致獄鬼畜三塗流轉。
然眾生受苦之處，正菩薩攝化之門。
故下業緣、業感、獄名三品，為同體慈悲之要道，作幽冥教主之良緣。
故云眾生乃成佛道之增上緣，豈虗語哉。
維摩云：諸佛解脫，當於眾生心行中求，斯之謂也。
又此三障，互相由藉，因惑造業，由業招苦，是以三品鱗次而來也。 ^646c30

今先釋觀眾生業緣品。
梵名僕呼繕那，此云眾生。
法華文句準中阿含有三釋：劫初光音天下生世間，
無男女尊卑，眾共生世，故言眾生，此據最初也。
若攬眾陰，而有假名眾生，此據一期受報也。
若言處處受生，故名眾生者，此據五道流轉也。
業者，作動名業。妙玄云：搆造經營運動三業，
建創諸惡，名之為作，剋實而論，體即是思。
動身之思，發語之思，及思當體，三皆言業。
故知身等非即是業，動身等思，方名為業。
緣者，互相由藉之名。
而其親能生起之因，實無明顛倒心耳。
因心起業，因業受身，身還造業以受形，形復從心而作業。
昇沉隨業，苦樂從心，若影之隨形曲申，
響之隨聲大小，而無毫微差忒者也。
故佛告長爪梵志云：世由自業，業為能授，
業為生處，業為親族，業為所依。
大經云：如木有火，遇緣即發。
則知現世苦樂，由先世業。
業由貪嗔無明，故曰眾生業緣也。
然有通別，通則十界苦樂，別則三塗劇苦，皆是菩薩所觀之境。
其能觀者乃菩薩三觀之智。
先明通觀總不離自心。
如光明疏云：諦觀一念，心即空即假即中，
即是三身，何者？華嚴云：心如工畵師，造種種五陰。
若心緣破戒事，即地獄身；緣無慚愧憍慢恚怒等，
即畜生身；緣諂曲名聞，即餓鬼身；緣嫉妬諍競，
即修羅身；緣五戒防五惡，即人身；緣十善防十惡、
緣禪定防散亂，即天身；緣無常苦空、空無相願，
即二椉身；緣慈悲六度，即菩薩身；緣真如實相，即佛身。
十法界身，皆由心造，以故須觀緣起也。
若別觀三塗地獄眾生，登刀上劍，摧折色心；
餓鬼吞銅噉銕，飲血食膿；畜生魚鱗相咀、挽重牽車。
慈眼既觀，悲心即救。
既惟心造，無性緣生。
緣生之性本空，十界之業何有？
故華嚴四十八云：菩薩知諸業不從四維上下來，
而共積集止住於心，但從顛倒生，無有住處。
菩薩如是決定明見，無有疑惑，種種諸業，
而實無我，無有我所。
六趣果報，十方推求，悉不可得。
隨有修集，則受其報。
譬如幻師，幻惑人眼。
汝等昔在地獄及身，非十方來。
但由於汝顛倒惡業愚癡纏縛生地獄身，
此無根本，無有來處。
既觀一陰空無所有，則令十界皆不可得。
妙玄云：觀身由心，心由緣起，生滅迅速，
不見住處相貌，但有名字，名字亦空，故須觀眾生業緣也。 ^646c46

上品明因惑造業，此品明由業感果。
形端則影直，源濁則流昏。
感應之道，不爽毫末。
閻浮具足應云閻浮提，此翻勝金。
閻浮，樹名；提，洲名。
此洲之上，有此樹林，林中有河，底有金沙，名閻浮檀金。
以閻浮樹故，名為閻浮洲。
有五百小洲圍繞，通名閻浮提。
西域記云：南贍部洲以此土無相當故不翻，唯記音。
義中翻為穢樹，而義無出。
今準長水曰：閻浮果汁點物成金，因流入河，染石為金。
是取果汁點染為穢之嘉稱，不可秋深葉落污池之惡名也。
余考立世阿毗曇云：昔王舍城有兩比丘，
具神通力，共為朋友，往看彼樹。
遂至樹所，見樹果熟墮地而破。
其一比丘，從其蒂孔授手至中，其最長指猶不至核。
牽手而出，為果汁所染，手甲皆赤。
時有一人，名曰長脛，行至樹邊，取一果子，還奉世尊。
佛受此果，破為多片，施諸大眾。
果汁染於佛手，佛以此手擊於巖，至今赤色，如昔不異。
濕亦不燥，掌迹分明。
因昔分果為片片故，因名此石為片片巖。
此文足證點染為穢之旨。 ^647b24

感者，天機觸動也。
从心从咸，交相感也。
人與天地萬物，同體非兩，何以為感？
非一何以能感？感生於寂，故曰寂然不動，感而遂通。
則主寂而感客，學者當立其天根。
又从心咸內者何？
咸皆也，皆心之所動而感也。
起信云：不知真如法一故，不覺心動。
動則有苦，果不離因故。
南嶽云：隨緣不變名性，不變隨緣名心，豈非心動而感乎。
經云：一切眾生未解脫者，性識無定，為善為惡，逐境而生是也。
若通論十界眾生，俱為業感。
止觀云：業有三種：謂漏業〔六凡〕，無漏業
〔二乘〕，非漏非無漏業〔菩薩〕。
感於三土：謂分段、方便、實報。
報由三種煩惱：謂取相、塵沙、無明。
據此則如來三惑已斷，無漏清淨慧業，感生寂光土矣。
拾遺記云：今家妙解華嚴心造，乃有二義：
一者，理造，造即是具；二者，事造，通於三世，造於十界。
謂過造於現，過現造當，現造於現，皆由理具，方有事造。
故十界身一一皆是全性起修。
雖全是修，而因成感果，無少差忒。
故十界身皆有假實，及以依報。
無有一物從空而起。
經云：未見他作我受，我作他受，乃自作自受耳。
故佛告首迦長者云：一切眾生，繫屬於業，
依止於業，隨自業轉。
以是因緣，有上中下差別是也。
問：業感既通十界，何故獨標閻浮眾生？
答：菩薩必定十身利生，四土攝物。
今獨言閻浮者，以此眾生易造感極苦之業，故大士悲心偏向之。
何以明之？餘國土中，或純是菩薩，或三乘共居；
即凡聖同住，或造業輕微。
惟有娑婆，凡十方國土之所不攝惡逆眾生，皆托生此土。
又一一四天下，而不言餘三者。
如長阿含云：東弗婆提人多欲者，一生數至六七，亦有修行至死無欲。
西洲造業甚少。北洲聖人不生。
唯南洲人舉心動念，無非是罪，脫獲善利，
多退初心，若遇惡緣，念念增益，故特標之。
益見地藏大聖以平等慈，分身沙界，而悲心偏向南洲有情，
故云閻浮眾生業感品第四。 ^647c8

上論業感，通論十界，別論六道。
就六道論，三善苦樂相間，三惡純苦無樂。
即於三塗，鬼畜之苦稍輕，地獄之苦最劇。
本經云：罪苦之事，不忍稱說，百千歲中，卒白難竟。
故普賢既聞業感之品，輒問地獄之名，意有在也。
立世阿毗曇論云：地獄，梵名泥黎耶，正音那落迦，
或捺落迦，此云無有。
新婆沙論云：彼諸有情，無悅無愛，無味無利，無喜樂故。
舊婆沙名不自在，謂彼罪人為獄卒阿傍之所拘制，不得自在故。
此皆約正報義翻也。
地獄之處，依本經在三海之內；準新婆沙在此贍部洲下。
妙玄云：此正地獄，在地下二萬由旬。
其傍地獄，或在地上，或在銕圍山間，今從多為言，名地獄耳。
婆沙又云：南洲有正、有邊，東西二洲唯邊無正，北洲邊正俱無。
三洲人若造重罪，皆來南洲正獄及東西兩洲邊獄受苦，以正重而邊輕也。 ^648a22

名號者，地獄之聲稱。
名，自命也，命物也。
昔者黃帝正名百物，因其固然，名正，而百物止止从。
夕从口何也？周禮，大司馬掌名號，以辯軍之夜事，雖暗中亦可相別也。
號者，上之徵令，以布大信，其猶天地之風乎？
不如是，則無以鼓舞羣動矣。
亦為命物之共名，合異以為同者也，旨哉，自命之言乎。
閻羅王告罪人云：汝自作惡，非是父母君天沙門道人過也。
罪自由汝，不得以不樂故止，今當受之。
則地獄之名，皆自作而自命也。
妙哉！徵令布信之言乎。
若閻王不立地獄之號，何以警誡罪人，纖毫不爽。
鼓舞改惡從善也。
雖各循私造業，一等墮獄無差，合異為同，均名地獄矣。
然从言从犬何？訟者，如二犬爭吠。
此亡身之地，亦迴心之地也。
嗚呼！人間一人繫獄，便令九族愴惶；地獄六親墮落，聞者略不怵惕。
累我地藏慈尊，劫劫救拔，獄獄彌增。
普賢發問請說，見大行之不休，示悲心之靡間，此問地獄名號之深意也。 ^648a48

上自業緣、業感以及此品，名為三道，亦名三障。
所以明此者，欲開三道、三障為三德耳。
如止觀問：三障及三道，皆障三德。
三障開通至極，三道亦應開通至極。
答：例葢事中惑起於業，業感於苦，苦還起惑。
此三修惡，即是性三。
性指三障，是故具三。
修從性成，成三法耳。
是故三道修惡與性三惡融通，任運攝得佛界三德性善。
故大師云：當知三道體之即真常樂我淨，與三德無二無別。
所以苦道即法身，煩惱即般若，結業即解脫。
舉此三品，正欲通開久遠四惡麤智、人天世智，別開的在地獄色心假實。
若不開之，則佛之知見，永埋四趣，長沒人天，
三品邐迤而起，一道開顯已成，故地藏威神之力，不可思議也。 ^648b32

上文業緣等三品已開三道成三德，皆地藏不思議威神之力。
故如來於人天大眾之前，特申讚嘆，一、
顯地藏無數劫來慈悲神力，二、勸未來眾生，
供養得福，故有此品之來也。
梵語多陀阿伽陀或怛闥阿竭，秦言如來。
如來，假名也。名必召實，而有法、報、化三身不同。
金剛經云：無所從來，亦無所去，故名如來者，此指法身也。
若第一義諦名如，正覺名來，名如來者，此指報身也。
若云乘如實道來成正覺，名如來者，此指應身也。
今夫天宮讚歎之佛，應指何身？
須知經在法華之後，則天宮大眾，竝是圓機，
皆以業識見相，住中道實理，即此色應便為尊特，
當同龍女所謂微妙淨法身，具相三十二，
相相如海，不須現起，方名尊特。
即釋迦境本定身，而是圓實部主之真身也。
讚者，稱美之詞，乃從文以結章。
歎者，咨嗟之意，乃隨聲而歌詠。
地藏大士威德無窮，慈悲甚大，讚不足以盡其蘊，故復加之乎歎也。
問：佛何以不讚歎地藏六度功德，而獨讚歎威神慈悲之力乎？
答：如大論云：眾生有二種：一者樂善法，二者樂善法果報。
為樂善法者，讚歎諸功德；為樂善法果報者，
讚歎大神力，正與今經意同，故名如來讚歎品第六。 ^648c8

前品既讚歎威神之力，今明利益存亡，以顯其實。
古聖云：駕之於空言，不如見之於實事。
今明利益存亡者，乃見之於實事也。
利者，自私也。物各自遂，則易以私，古人嚴為之禁。
从物〔古制字〕轉注以刀，求利，則害至矣。
益者，進也。衡水於皿上，適充其量而止。
虗則尚可受，滿則不可復容。
故又為泛益之益。
別加水作溢，非。存者，在也。
獨取於子者，彰父母之憂勤也。
从才，取意也。父母生子，常恐未知存亡，
幸而不短折，至於成才而後喜可知也。
亡者，失之也。存取諸子，亡本諸親。
孝子親死，既殯，猶若臥然，既塟，反而求之弗得，
若其入於乚〔隱字〕然。
乃祭以求之，事亡如存，猶望其親去而復還也。
此依俗釋。若妙玄云：功德利益，一而無異，
若分別者，自益名功德，益他名利益。
今地藏菩薩自勸諸人，當為病人修福念佛，慎勿殺害拜祭鬼神。
與大辯長者，發明在生沒後誦經獻齋因緣，
皆不為自身，惟為存亡眾生，故唯稱利益。
明此利益有三：一、遠益，如天宮所集之眾，
自諸佛菩薩已熟脫者，種種天龍八部，久種熟未脫者是。
二、近益，自地藏於賢劫拘留孫至釋迦四佛以來，
有種、有熟、有脫，皆來天宮聞法者是。
三、當文益，即聞品後，千萬億那由他閻浮鬼神悉發無量菩提心，
及前後聞法獲益者是。
今經既同法華，亦應準妙玄略為七益，廣開十益。
但自古及今，論開顯一化高功，獨尚法華，
涅槃尚劣，豈得以天宮付囑之圓說，竝靈山開顯之極談，
三益收機，其義自足。
故明利益存亡品第七。 ^648c48

閻王品列在後者有二意：一者，始自分身地藏升忉利天時，
王與鬼眾隨從同到，不預集眾之列者，
葢賓主酬酢，事迹相連，未暇出名，故於此品承便示之。
二者，既聞地藏威神之力，又見如來讚嘆功德，
潛思大士行化幽冥，吾為檀主，安可不乘時問明劫劫度生救苦之事，
一申讚嘆乎。故有閻羅王眾讚嘆品第八之來也。 ^649b2

閻羅，具足云閻磨羅，或夜磨盧迦，此翻雙世鬼官之總司。
亦云閻魔羅社，此云雙王。
兄妹皆作地獄主，兄治男事，妹治女事。
又苦樂竝受，故云雙也。
若云閻羅，#CB08504;魔，聲之轉也。
乃鬼趣所收，或地獄趣攝。
準淨度三昧經。昔為毗沙國王，與維陀如生王共戰，兵力不敵。
因立誓願為地獄主。
臣佐十八人，領百萬之眾，頭有角耳，皆悉忿懟，
因立誓曰：後當奉助治此罪人。
毗沙王者，今閻羅王是；十八大臣者，今諸小王是；
百萬之眾，諸阿傍是。
長阿含經云：閻浮提南有金剛山，內有閻羅王宮，
縱廣六千由旬，晝夜三時，有大銅鑊，自然在前，
若鑊入宮內，王見怖畏，捨出宮外；若鑊出宮外，王入宮內。
有大獄卒，臥王熱銕上，銕鈎擗口，洋銅灌之，
從咽徹下，無不焦爛。
事竟還與采女共相娛樂。
彼諸大臣同受福者，亦復如是。
是則閻王與眾臣佐，皆欲脫冥界之苦，故申讚嘆而發菩提心也。
此據實位感生。若準下文主命鬼王本迹，
則閻王與眾皆是不思議菩薩住王三昧，
應現其中，度脫地獄眾生。
不然，何能預天宮之會，懷疑決問而申讚嘆耶！ ^649b14

前來諸品，或發明六道差別之相，或讚嘆地藏威神之力，
或廣明利益存亡之輩，若不明出苦成佛之因，
則初地藏救拔之心，期與眾生同成佛果之願未滿。
欲成佛果，必須稱佛，故有稱佛名號品之來也。
梵語佛陀，秦翻知者。
一切諸法了了覺知，故漢言覺者。
自覺覺他，覺行圓滿故。
葢對迷名知，對愚說覺耳。
肇法師云：佛者，何也？
窮理盡性，大覺之稱也。
夫生死長寢，莫能自覺，自覺覺彼者，其唯佛乎。
召體曰名，表德曰號。
則名別、號通。一切諸佛皆具十號，響頒人天。
若言名無得物之功，物無當名之實，此指世間因緣之法，
名物皆妄，兩不相到，故云然耳。
今夫諸佛名號，名實皆真，故纔舉鴻名，
萬德全備，一稱嘉號，眾罪齊消。
然念佛與稱佛略有不同。
念佛大槩約觀心，成念佛三昧。
大師立四種三昧，通名念佛。
念是能觀妙觀，佛是所觀妙境。
禪祕要法經有禪難提阿羅漢問滅罪法。
佛告禪難提，及勅阿難，汝等當教未來眾生，
罪業多者，為除罪故，教使念佛。
以念佛故，除諸業障、報障、煩惱障。
念佛者當先端坐，叉手閉目，舉舌向腭，
一心繫念，心心相注，使不分散。
心既定已，先當觀像〔云云〕。
佛又云：佛滅度後，若眾生欲滅罪者，佛雖不在，
繫念諦觀形像者，諸惡罪業，速得清淨。
故寶王論曰：浴大海者，已用於百川，念佛名者，必成於三昧。
亦猶清珠下於濁水，濁水不得不清；佛想投於亂心，亂心不得不佛。
既契之後，心佛雙亡，則萬緣萬境，無非三昧矣。
稱佛，如小彌陀經云：聞說阿彌陀佛，執持名號，
若一日、二日乃至七日，一心不亂等。
慈雲懺主云：言念佛者，或但稱名號，執持不散，亦於現身而得見佛。
此間現見，多是稱佛名號為上。
如懷感法師，一向稱阿彌陀佛名號，而得三昧，現前見佛。
故今普示稱佛之法，必須制心不令散亂，
念念相續，繫緣名號，口中聲聲喚佛，心內字字分明，
若百聲、千聲、萬聲，若一日、二日乃至七日，
並須一心一意，心口相續，如此，方得一念滅八十億劫生死之罪。
若不然者，滅罪良難。
大師釋一心稱名，有事有理。
若用心存念不間，名事一心。
若達此心，四種不生〔自、他、共、離四種性計〕，
與空慧相應〔四性既離，即知無生〕，是理一心。
是則念佛、稱佛，分而不分矣。
故曰法無定體，神而明之，存乎其人也。
但此經別立諸佛之名，諸經皆讚阿彌陀佛，
以一身一智慧，力無畏亦然。
若專念阿彌陀佛，即與稱諸佛等。
亦隨人所樂，豈可局定。
良由諸佛名號，皆是萬行萬德所成。
若念若稱，或事或理，盡脫苦輪，同生淨土者矣。
故云稱佛名號品第九。 ^649c4

稱佛名號，固為成佛根本，若無福助，則根不深，
本不大，安望其開華結果耶！
故明較量布施功德。
以明緣助也。較者，不等也；量者，寬虗容物也。
凡量，皆受法於黃鐘之容，實以子穀秬黍，
是生龠〔音藥〕。合升斗斛，所以量多少也。
本起黃鐘之龠，以井水準其槩，合龠為合
〔音閤〕，十合為升，十升為斗，十斗為斛，而五量嘉矣。
量多少者，不失圭撮。
然布施乃出世之福，福德即非福德，是名福德，奚事錙銖較量為？
當知菩薩摩訶薩，明鑒在會之眾，因是而有四悉檀益，
以大悲心，教修福行，福行初門，先行布施。
菩薩行般若波羅蜜，智慧明利，能分別施福。
施福雖同，福德多少，隨心優劣，故須較量也。
布，散也。爾雅云：祭星曰布，謂散食於地，取其象之布也。
施，惠也、與也。〔凡設施之施平聲，施與之施去聲。〕
但有二三之名不同。
二即財施、法施。財謂飲食衣服乃至妻子身命有所須者，
悉皆施與，皆名財施。
法即世間、出世間種種善法，以清淨心為人演說，皆名法施。
三即資生、無畏、法。
資生施即上財施。
無畏施者，持戒不惱無冤，忍辱不報有冤，故無畏。
法施者，精進不倦說法，禪定不差機說法，
智慧不顛倒說法，與上法施同。
然此三施體通六度。
若立檀那，餘度俱攝。
彌勒般若偈云：檀義攝於六，資生無畏法，
此中一二三，名為修行住。
資生即一，無畏有二，法施有三。
故佛道行門雖多，而布施攝盡。
布施皆有破六蔽之功，證三德之德，故言布施功德。 ^650a37

緣即因緣，生起助成之意。
謂內有信心，外有福田，中有財物，三事和合，
心生捨法，能破慳貪，是為檀那。
若三事缺一，施不成就。
故須藉緣，若得緣行施，福無量矣。
所以較量者。如地藏白佛言：我觀業道眾生，
較量布施，有輕有重，有一生十生受福，有百生千生受大福利。
故須較量。一約福田較量，二約施心較量。 ^650b40

約田，如須達經及四十二章經等，皆言施與閻浮提凡夫人，
寧施與彼仙人得福多；雖施仙人，不如施一須陀洹；
乃至雖與百辟支佛，不如施與如來，此常福多。
大論云：布施之福，在於福田。
如億耳阿羅漢，昔以一華施於佛塔，九十一劫，
人天中受樂，餘福德力得阿羅漢，以施田妙故，
得大果報，當知大福從良田生。 ^650c3

約心者，論云布施有二種：一者淨，二者不淨。
不淨者直施而已或為失財故與，或親愛故與，
或不一心、不恭敬、輕賤受者，與淨相違，名為不淨。
淨施者，治心故施，莊嚴意故施，為得第一利故施，
生清淨心、能分別、為助涅槃故施。
譬如新華未萎，色好且香，淨心布施，亦復如是。
如舍利弗以一鉢飯上佛，佛即迴施狗。
問舍利弗：汝以飯施我，我以飯施狗，誰得福多？
舍利弗言：佛施狗得福多。
以是故，知大福從心，不在田也。
以心為田主，田是外事故。
良田雖得福多，而不如心。
有如是差別，故須較量。
大要了四相之原空，達三輪之本寂，體財即法，
無住生心，是布施第一義門。
故明較量布施功德緣品第十。 ^650c15

較量施福，助成佛道，則地藏本願大意昭明；
付囑已竟，大士承領，則一經正宗之大事已訖。
此下三品，皆為流通此經也。
而地神首為護法者，南閻浮提是其所主，
故率先護之，使後世修行無障，在在宣通也。
今先明有地之由，次釋地神之義。
抱朴子云：大極初搆，清濁始分，故天先成而地後定。
魏子才釋之曰：大氣之質也。
人有恒言曰：混沌初分，其輕清者為天，
而重濁者為地，未知其本無二也。
今夫天通宇宙全體，是其周身也。
氣無厓而形有厓，故人身外裹，而心中虗。
天之大氣，包運無外，而形質結於中央成地，
萬物非此，無以生養。
因而稱乾父坤母，實則天地一身也。
此儒家之精義也。
然未知天地之原，誠中眾生業感乎！
楞嚴云：覺明空昧，相待成搖，故有風輪，執持世界。
因空生搖，堅明立礙，彼金寶者，明覺立堅，
故有金輪，保持國土。
堅覺覺成，搖明風出，風金相摩，故有火光，為變化性。
寶明生潤，火光上蒸，故有水輪，含十方界，
乃至交妄發生，遞相為種，以是因緣，世界相續是也。
既有其地，必有主地之神。
神以主宰為義。得天之陽氣而靈通者。
然地神頗多，若主南閻浮提，名堅牢地神。
若約法門明之，前四天王於正說中發問，乃住善權道為眾生法父。
此地神於流通讚勸，住善實智道，為眾生法母。
以天王是陽故如父，地神是陰故如母。
此約世界悉檀釋也。
譬如陰陽覆載卉木，智度養育，出生眾善。
此約為人悉檀釋也。
餘度各有所主，實智照了，無相無名，此約對治破惡悉檀釋也。
餘度有等有上，智度無等無上，是究竟度。
此約第一義悉檀釋也。
以具四悉檀義，故能為神，主閻浮提，而護本願法門。
故言地神護法品第十一。 ^650c40

前品護法，端為流通。
若見若聞，皆霑利益。
目光所照曰見，見屬於眼，自耳通心曰聞，聞屬於耳。
以心之致用在耳目，未有耳目陿而心廣者。
从人从目，主之者心也，使其形者也。
聞，从耳从門者，此教人開廣胸襟，闢其四門。
用天下之耳為吾耳，廓然天下一家矣。
此雖俗釋，而與吾道懸會。
若吾人於見色聞聲之際，了知一一皆心，
心尚叵得，見聞何有？
即此見聞，非見聞矣。
於無見中見如來種種輪光，於無聞中聞地藏不思議事。
即此見聞，非空非假，而空而假；雙照雙遮，絕思絕議。
由此見聞之際，即於聲色之間。
或圓伏五住，而位登五品；或先落二垢，
而得淨六根；或頓破無明，而開佛知見；
或無明斷盡，而頓圓佛果。
如此似益真益，因益果益，前利後利，淺利深利，
竝從見聞，而修而證。
故云見聞利益品第十二。 ^651a48

前來地神護法，見聞利益，皆為流通此經。
流通之要，專為六道眾生。
故於法席將終，以人天之眾囑累地藏菩薩，
救群迷於末世，待彌勒於當來，此是復宗之意。
何以故？前集地藏分身，端為末劫眾生。
今如來將下天宮入滅，復以人天付囑，故有囑累人天之品。
準法華文句有三釋：一云囑是佛所付囑，
累是煩爾宣傳，此從聖旨得名。
二云囑是頂受所囑，累是甘而弗勞，此從菩薩敬順得名。
三云囑是如來金口所囑，累是菩薩丹心頂荷，此從授受合論。
具此三意，故名囑累。
此經如來摩頂付囑，地藏互跪承任，亦具此三意，故名囑累人天品第十三。 ^651b28

釋天如前。人者，梵名摩#CB00145;賖，此云意。
昔頂生王初化。諸有所作，當善思惟、善籌量、善憶念。
即如王教，諸有所作，先思量憶念，故名人為意。
又訓為忍，於世違順，人能安忍故也。
然十方世界人天，集忉利天宮，多若河沙，焉能悉舉。
今就娑婆一剎言之。
如婆沙說，天有三十二種。
欲界有十、色界有十八、無色界有四，合有三十二天也。
欲界十者：一名於手天〔有言堅首〕，二名持華鬘天，
三名常放逸天〔亦名恒憍〕，四名日月星宿天，
五名四天王天，餘如經列。
色界十八天亦如經列。
無色四天者：一空處，二識處，三無所有處，四非非想處。
人數尤多，殊難具述。
若約方言之，即有四天下人。
若以住處言之，合有四千八處，則有四千八種之人。
若直按閻浮提一方言之，如樓炭經說，
總有三十六大國，人亦同之。
別有二千五百小國，人亦同之。
又一一國中，種類若干，漢、羌、蠻、楚、越，各隨方土色類不同。
又閻浮提種類差別，合有六千四百種人。
今但舉閻浮提人者，乃我佛悲心偏向。
以南閻浮提眾生，志性無定，習惡者多，
縱發善心，須臾即退。
以是之故，殷勤以天人眾付囑於地藏也。
又獨舉人天而不及四惡趣者何？
良由人天受化易，四惡受化難。
法華文句引經云：頗有發願，令五道同日成佛不？
佛言：不可以非器之身成無上道。
要先化三趣，令得人天，然後乃可如願。
三趣非善道，何能成佛。
如人求寶聚，不於空中求。
是以佛佛皆云：我於天人眾中，得菩提，
轉法輪，入涅槃也。
先人後天者抑又何也？
大論二十四云：若善男子能行是深般若波羅蜜者，
當知是人，人道中來。
所以者何？三惡道中罪苦多故，不得行深般若；
欲界諸天，著淨妙五欲，心則狂惑，故不能行；
色界天等，深著禪定味故不能行；無色界天無形故，故不能行。
故圓覺略疏裴休序云：嗚呼！
生靈之所以往來者六道也，鬼神沉幽愁之苦，
鳥獸懷獝狘之悲，修羅方瞋，諸天正樂，
可以整心慮、趣菩提，唯人道為能耳。
故先人後天。其四惡趣，倘蒙利益，即生人天，
亦在付囑之內，非謂秪付人天也。
問：大論云佛已斷法愛，乃至一切種智、
涅槃，不著不取相，今何以殷勤囑累人天，似如愛著耶？
答：諸佛大慈悲心從初發意，乃至到涅槃門，常不捨離。
於娑羅雙樹間，猶以金剛三昧，為眾生碎身如麻米者，
以諸佛解脫，從眾生得，以故臨涅槃時，復囑累地藏救護也。
問：何故不囑付文殊、彌勒、觀音等，而唯累地藏菩薩一人耶？
答：論云，諸大菩薩，佛滅度後，各各分散，隨至所應度眾生國土。
彌勒還兜率天上。
文殊亦至所應度眾生處。
唯地藏發願為幽冥教主，悲心偏向南閻浮提。
物機所在，故特囑之。
如父臨終，不遺命於遊學諸兒，特將諸幼子付託在家長男，
必使教令成才，毋傷我愛，此囑累人天之意也。
已上品目生起，如綸貫穿，攝持一句法言，諸妄銷落。
所集功德，不為自求，願與法界眾生，同向蓮池海會，
莊嚴淨土，記莂親承，然後廻入娑婆，分身塵剎，
亦如地藏薩埵，救苦六道眾生。
虗空有盡，我願無窮。 ^651b48

旹皇清康熙二十二年太歲在昭陽大淵獻月貞於涂日建大寒有疾頭陀靈椉書於武原匡菴之優鉢羅室
 ^652b2
