
other:: 般若綱要卷七
other:: 古南沙門　通門　閱正
author:: 七空居士　葛#CB17830;　提綱
卷三百七十二之三葉〔三漸次品〕　卷三百七十三 ^128b23

善現白佛言：菩薩摩訶薩行深般若波羅蜜多時，
為有有想、有無想不？
為有一切法想不？
為有一切法想、有一切法斷想不？
佛言：於一切法皆無有想亦無無想。
善現，若無有想亦無無想，當知即是菩薩順忍；
若無有想亦無無想，即是修道；若無有想亦無無想，即是得果。
善現當知，無性即是菩薩摩訶薩道，無性即是菩薩摩訶薩現觀。
由此因緣，應知一切法皆以無性為其自性。
善現言：世尊，若一切法皆以無性為自性者，
云何如來於一切法無性為性現等正覺，現等覺已於一切法及諸境界皆得自在？
佛言：如是，如是，我本修學菩薩道時，於諸靜慮以清淨行相無所分別具足安住，
於所發起智證通以如虗空見無所分別具足安住。
善現，我於爾時以一剎那相應妙慧，證得無上正等菩提，
謂現等覺是四聖諦都無所有，成就一切法無邊功德，
安立三聚有情差別，隨其所應方便教導，令獲殊勝利益安樂。 ^128b25

善現言：世尊！若諸菩薩摩訶薩依無性為自性法，
起四靜慮，發五神通，證得無上正等菩提，
安立三聚有情差別，方便教導令獲利樂事者，
云何菩薩摩訶薩於無性為自性法中，
有漸次業、漸次學、漸次行，由此漸次證得無上正等菩提？
佛言：諸佛世尊以無性為自性究竟證得，以無性為自性法故名佛世尊。
諸菩薩摩訶薩、一切獨覺、諸阿羅漢、一切不還、
一來、預流、諸賢善士、諸餘有情、一切行、
一切法，皆以無性為自性，乃至無有如毛端量若行若法實有自性而可得者。
是菩薩摩訶薩聞此事已，作是思惟：皆以無性為自性證得信解，
以無性為自性法故名佛、菩薩、獨覺、聲聞、
賢善士者，我於無上正等菩提若當證得、
若不證得一切有情、一切行、一切法，我定應發趣無上正等菩提，
得菩提已，若諸有情行有想者，方便安立令住無想。
是菩薩摩訶薩既思惟已，為普救度諸有情故，
作漸次業、修漸次學、行漸次行，先應修行布施、
淨戒、安忍、精進、靜慮波羅蜜多，後應修行般若波羅蜜多。
菩薩摩訶薩雖能如是作漸次業、修漸次學、
行漸次行，而觀一切都不可得。
何以故？以一切法自性無故。
是為菩薩摩訶薩依行六種波羅蜜多，
作漸次業、修漸次學、行漸次行。
復次，善現！菩薩摩訶薩作漸次業、修漸次學、
行漸次行時，從初發心以一切智智相應作意，
信解諸法皆以無性為其自性，先應修佛隨念，
次應修法隨念，次應修僧隨念，次應修戒隨念，
次應修捨隨念，後應修天隨念。 ^128c12

一切法無自性，若無所有則不可念。
所以者何？若無念、無思惟是為隨念，菩薩摩訶薩不應以一切法思惟。
是為菩薩摩訶薩作漸次業、修漸次學、
行漸次行，則能圓滿一切法，證得一切智智。
菩薩摩訶薩以無性為自性方便力故，
覺一切法皆無自性，其中無有想亦復無無想，
謂於其中尚無少念，況有念佛、念法、念僧、
念戒、念捨、念天！復次，善現！
菩薩摩訶薩修行般若波羅蜜多時，為欲圓滿作漸次業、
修漸次學、行漸次行，以無性為自性方便力故，應學一切法。
學一切法時，皆以無性為其自性，於中無少念可得，況有所念一切法！
如是諸念及所念法，若少有實無有是處。
善現！雖作漸次業、修漸次學、行漸次行，
而於其中所有一切心所行業、心所行學、
心所行行皆悉不轉，以一切法皆以無性為自性故。
善現言：若一切法皆以無性為自性者，
則應無一切法，應無佛亦無法、僧，應無道亦無果，
應無雜染亦無清淨，應無行亦無得、無現觀，乃至一切法皆應是無。
佛言：於汝意云何？
於一切法皆以無性為自性中，有性、無性為可得不？
善現言：俱不可得。
佛言：若俱不可得，云何汝今可為是問：
若一切法皆以無性為自性者，則應無一切法。
時，善現白佛言：我於是法無惑、無疑，然當來世有苾蒭等，
或求聲聞乘、獨覺乘，或求菩薩摩訶薩乘，
彼作是說：佛說一切法皆以無性為其自性者，誰染？
誰淨？誰縛？誰解？彼於染、淨及於縛、解不了知故，
破戒、破見、破威儀、破淨命，由破戒、見、威儀、
淨命，當墮地獄、旁生、鬼界受諸劇苦，輪迴生死難得解脫。
我觀未來當有如是可怖畏事，故問如來、
應、正等覺如是深義，然我於此無惑、無疑。
佛言：善哉！善哉！如汝所說。
於一切法皆以無性為自性中，有性、無性俱不可得，
不應於此執有、無性〔三漸次品竟〕。 ^129a14

卷三百七十三之十五葉〔無相無得品〕
至三百七十八之四葉 ^129b26

善現白佛言：菩薩摩訶薩見何等義，為欲利樂諸有情故，求趣無上正等菩提？
佛言：以一切法皆以無性為自性故，為欲利樂有情，求趣無上正等菩提。
何以故？諸有情類具斷、常見，住有所得難可調伏，愚癡顛倒難可解脫。
善現！住有所得者，由有所得想無得、無現觀，亦無無上正等菩提。
若無所得即是得、即是現觀、即是無上正等菩提，以不壞法界故。
若於是無所得中欲有所得、欲得現觀、
欲得無上正等菩提，當知彼為欲壞法界。 ^129b30

善現言：何因緣故，無所得者，六種波羅蜜多及諸神通皆無差別？
佛言：菩薩摩訶薩修行般若波羅蜜多時，
不得所施而行布施，不得淨戒而護淨戒，
不得安忍而修安忍，不得精進而修精進，
不得靜慮而修靜慮，不得般若而修般若，
不得神通而修神通，乃至不得有情而成熟有情，
不得佛土而嚴淨佛土，不得一切佛法而證無上正等菩提。
能行如是無所得般若波羅蜜多，一切惡魔皆不能壞。
善現白佛言：云何修行般若波羅蜜多時，
一心具攝六種波羅蜜多，亦能具攝一切法？
佛告善現：所行一切法不離般若波羅蜜多，皆為般若波羅蜜多之所攝受。
善現！如是菩薩摩訶薩修行般若波羅蜜多時，
一剎那心則能具攝六種波羅蜜多，亦能具攝一切法，
亦能具攝三十二大士相、八十隨形好。 ^129b48

佛告善現。修行般若波羅蜜多時。
所行一切法。皆為般若波羅蜜多所攝受故。
遠離二想。 ^129c28

修行般若波羅蜜多時。
為欲圓滿一切法故，即於一法中攝受一切法，
由是因緣而無二想〔七十五卷竟〕。 ^129c32

善現言：云何住無漏心而行一切法？
佛告善現：修般若波羅蜜多時，以離相心修行一切法，
所謂不見我能修一切法，我能捨此、於此、
由此、為此，如是修一切法。
住是離相無漏心中，無染、無著而修一切法，
爾時不見所修一切法，亦復不見此無漏心，乃至不見一切佛法。
如是菩薩摩訶薩住無漏心而修一切法。 ^129c36

佛告善現：菩薩摩訶薩行深般若波羅蜜多時，
能以離相無漏之心，而行六種波羅蜜多。
由離諸相無漏心力，能於一切無相、無覺、
無得、無影、無作法中，圓滿六種波羅蜜多，
亦能圓滿諸餘功德〔無相無得品竟〕。 ^129c48

卷三百七十八之五葉〔無雜法義品〕　卷三百七十九 ^130a8

爾時，善現白佛言：世尊！
云何於一切無雜、無相、自相空法中，能圓滿修布施、
淨戒、安忍、精進、靜慮、般若波羅蜜多？
云何於一切無漏、無差別法中，施設如是諸法差別及可了知？
云何於般若波羅蜜多中，攝受一切布施、
淨戒、安忍、精進、靜慮、般若波羅蜜多？
攝受一切內空、外空乃至無性自性空，
攝受一切真如、法界、法性乃至不思議界，
攝受一切四念住、四正斷、四神足、五根、
五力、七等覺支、八聖道支，攝受一切空、
無相、無願解脫門，攝受一切苦、集、滅、道聖諦，
攝受一切四靜慮、四無量、四無色定，攝受一切八解脫、
八勝處、九次第定、十遍處，攝受一切三摩地門、
陀羅尼門，攝受一切五眼、六神通，攝受一切佛十力、
四無所畏、四無礙解、大慈、大悲、大喜、大捨、
十八佛不共法，攝受一切無忘失法、恒住捨性，
攝受一切一切智、道相智、一切相智，攝受一切世、出世法？
云何於一切異相法中施設一相，所謂無相，
及於一相、無相法中施設種種差別法相？
佛言：善現！若菩薩行深般若波羅蜜多時，
安住如夢、如響、如像、如光影、如陽焰、如幻事、
如尋香城、如變化事五取蘊中，修行布施、
淨戒、安忍、精進、靜慮、般若波羅蜜多，如實了知如夢、如響乃至如變化事五取蘊皆無相。
所以者何？諸夢、響乃至如變化事皆無自性，
若法無自性是法則無相，若法無相是法一相，所謂無相。
由此因緣，當知一切布施無相、施者無相、
受者無相、施物無相。
若如是知而行布施，則能圓滿修行布施波羅蜜多。
若能圓滿布施波羅蜜多，則不遠離淨戒、
安忍、精進、靜慮、般若波羅蜜多。
安住如是布施乃至般若波羅蜜多，則能圓滿四靜慮、
四無量、四無色定，乃至亦能圓滿一切智、
道相智、一切相智。
是菩薩安住如是異熟生聖無漏諸法中，
以神通力往到十方殑伽沙等諸佛世界，
復以種種上妙所須，供養恭敬、尊重讚歎諸佛世尊，作諸有情利益安樂。
應以布施而攝益者，即以布施而攝益之；
應以淨戒、安忍、精進、靜慮、般若而攝益者，
即以淨戒乃至般若而攝益之；應以諸餘種種善法而攝益者，
即以諸餘種種善法而攝益之；應以一切殊勝善法而攝益者，
即以一切殊勝善法而攝益之。
是菩薩成就如是無量善法，雖受生死不為生死過失所染，
為欲利樂諸有情故，攝受人天富貴自在，
由此富貴自在威力，能作有情諸利樂事，以四攝事而攝受之。
是菩薩知一切法皆無相故，雖知預流果而不住預流果，
雖知一來果、不還果、阿羅漢果而不住一來、
不還、阿羅漢果，雖知獨覺菩提而不住獨覺菩提。
所以者何？是菩薩如實了知一切法已，
為欲證得一切相智，不共一切聲聞、獨覺。
如是，善現！菩薩知一切法皆無相故，如實了知布施、
淨戒、安忍、精進、靜慮、般若亦皆無相，如實了知諸餘佛法亦皆無相，
由是因緣普能圓滿一切佛法。
復次，善現！菩薩行深般若波羅蜜多時，
安住如夢、如響乃至如變化事五取蘊中，圓滿淨戒波羅蜜多。
是菩薩如實了知是五取蘊如夢、如響乃至如變化事已，便能圓滿無相淨戒波羅蜜多。
如是淨戒無缺無隙，無瑕無穢，無所取著，
應受供養，智者所讚，妙善受持，妙善究竟，
是聖無漏，是出世間道支所攝。
安住此戒，能善受持受施設戒、法爾得戒、
律儀戒、有表戒、無表戒、現行戒、不現行戒、
威儀戒、非威儀戒。
是菩薩雖具成就如是諸戒而無取著，
不作是念：我由此戒當生剎帝利大族、
婆羅門大族、長者大族、居士大族富貴自在。
不作是念：我由此戒當為小王、或為大王、或為輪王富貴自在。
不作是念：我由此戒當生四大王眾天乃至他化自在天，
當生梵眾天乃至大梵天，當生光天乃至極光淨天，
當生淨天乃至遍淨天，當生廣天乃至廣果天，當生無煩天乃至色究竟天富貴自在。
不作是念：我由此戒當生空無邊處、或生識無邊處、
或生無所有處、或生非想非非想處富貴自在。
不作是念：我由此戒當得預流果，乃至或得獨覺菩提，
或入菩薩正性離生，或得菩薩無生法忍，或得無上正等菩提。
所以者何？是諸法皆無相、咸同一相，所謂無相。
無相之法不得無相，有相之法不得有相，
無相之法不得有相，有相之法不得無相，由是因緣都不可得。
如是，善現！菩薩修行般若波羅蜜多，速能圓滿無相淨戒波羅蜜多，
證入菩薩正性離生，復得菩薩無生法忍。
既得菩薩無生法忍，修行道相智趣一切相智，
得異熟五神通，復得五百三摩地門、五百陀羅尼門。
安住此中，復能證得四無礙解，從一佛土至一佛土，
供養恭敬、尊重讚歎諸佛世尊，成熟有情、嚴淨佛土。
是菩薩為化有情，雖現流轉諸趣生死，而不為彼煩惱業報諸障所染。
譬如化人雖現行、住、坐、臥等事，而無真實往來等業；
雖現種種饒益有情，而於有情及彼施設都無所得。
如有如來、應、正等覺證得無上正等菩提，
轉妙法輪度無量眾，令脫生死證得涅槃，而無有情堪受次得無上正等菩提記者。
時，彼如來化作化佛令久住世，自捨壽行入無餘依般涅槃界。
彼化佛身住一劫已，授一菩薩無上正等菩提記已方入涅槃。
彼佛化身雖作種種益有情事而無所得，
謂不得色，不得受、想、行、識；不得眼處，不得耳、
鼻、舌、身、意處；不得色處，不得聲、香、味、觸、
法處；不得眼界，不得耳、鼻、舌、身、意界；不得色界，
不得聲、香、味、觸、法界；不得眼識界，不得耳、
鼻、舌、身、意識界；不得眼觸，不得耳、鼻、舌、
身、意觸；不得眼觸為緣所生諸受，不得耳、
鼻、舌、身、意觸為緣所生諸受；不得一切有漏、無漏法及有情。
是菩薩亦復如是，雖有所作而無所得。
如是，善現！菩薩修行般若波羅蜜多，圓滿淨戒波羅蜜多，
由此淨戒波羅蜜多得圓滿故，便能攝受一切佛法。
復次，善現！菩薩行深般若波羅蜜多時，
安住如夢、如響乃至如變化事五取蘊中，圓滿安忍波羅蜜多。
是菩薩如實了知是五取蘊如夢、如響乃至如變化事已，便能圓滿無相安忍波羅蜜多。
善現！是菩薩修二種忍，便能圓滿無相安忍波羅蜜多。
何等為二？一、安受忍；二、觀察忍。
安受忍者，謂諸菩薩從初發心乃至安坐妙菩提座，
於其中間，假使一切有情之類競來呵毀，
以粗惡言罵詈凌辱，復以瓦石、刀杖加害。
是菩薩為滿安忍波羅蜜多，不生一念瞋恨，
亦復不起加報之心，但作是念：彼諸有情深可憐愍，
增上煩惱撞擊其心不得自在，於我發起如是惡業，我今不應瞋恨於彼。
復作是念：由我攝受怨家諸蘊，令彼有情於我發起如是惡業，
但應自責不應瞋彼。
菩薩如是審觀察時，於彼有情深生慈愍，如是等類名安受忍。
觀察忍者，謂諸菩薩作是思惟：諸行如幻，
虗妄不實、不得自在，亦如虗空無我，有情乃至知者、
見者皆不可得，唯是虗妄分別所起。
誰呵毀我？誰罵詈我？
誰凌辱我？誰以種種瓦石、刀杖加害於我？
誰復受彼毀辱加害？
皆是自心虗妄分別，我今不應橫起執著，
如是諸法由自性空、勝義空故都無所有。
菩薩如是審觀察時，如實了知諸行空寂，
於一切法不生異想，如是等類名觀察忍。
是菩薩修習如是二種忍故，便能圓滿無相安忍波羅蜜多，
即便獲得無生法忍。
時，善現白佛言：云何名為無生法忍？
此何所斷？復是何智？
佛言：善現！由此勢力，乃至少分惡不善法亦不得生，是故說名無生法忍。
此令一切我及我所慢等煩惱究竟寂滅，
如實忍受諸法如夢、如響乃至如變化事。
此忍名智，得此智故，說名獲得無生法忍。
善現復白佛言：聲聞、獨覺無生法忍，與菩薩摩訶薩無生法忍有何差別？
佛言：善現！諸預流者、諸一來者、諸不還者、
諸阿羅漢若智若斷，亦名菩薩摩訶薩忍；
一切獨覺若智若斷，亦名菩薩摩訶薩忍。
復有菩薩摩訶薩忍，謂忍諸法畢竟不生，是為差別。
善現！菩薩成就如是殊勝忍故，超勝一切聲聞、獨覺。
是菩薩安住如是殊勝異熟無生忍中，
行菩薩道能圓滿道相智，常不遠離四念住、
四神足、五根、五力、七等覺支、八聖道支，
亦不遠離空、無相、無願解脫門，亦不遠離異熟神通。
由不遠離異熟神通，從一佛土至一佛土，
供養恭敬諸佛世尊，成熟有情、嚴淨佛土，
以一剎那相應妙慧，證得無上正等菩提。
如是，善現！菩薩修行般若波羅蜜多，速能圓滿無相安忍波羅蜜多，
便能證得一切智智，一切佛法無不圓滿。
復次，善現！菩薩行深般若波羅蜜多時，
安住如夢、如響乃至如變化事五取蘊中，
如實了知是五取蘊如夢、如響乃至如變化事無實相已，
發起勇猛身心精進，引發殊迅速神通。
由此神通往十方界，供養恭敬、尊重讚歎諸佛世尊，
於諸佛所植眾德本，利益安樂無量有情，亦能嚴淨種種佛土。
是菩薩由身精進成熟有情，隨其所宜方便安立於三乘法各令究竟。
如是，善現！菩薩修行般若波羅蜜多，由身精進速能圓滿無相精進波羅蜜多。
善現！是菩薩發起勇猛心精進故，引發諸聖無漏道支所攝精進，
圓滿精進波羅蜜多，於中具能攝諸善法，
謂四念住、四正斷、四神足乃至一切智、
道相智、一切相智。
是菩薩安住此中，能圓滿一切相智，永斷一切習氣相續，
諸相隨好成就圓滿，證得無上正等菩提，
放大光明遍照三千大千世界，令諸世界六種變動，轉正法輪具三十二相。
諸有情類蒙光照觸，覩斯變動、聞正法音，皆於三乘復不退轉。
如是，善現！菩薩修行般若波羅蜜多，圓滿精進波羅蜜多，
能辦自他多饒益事，速能圓滿一切佛法，證得無上正等菩提。
復次，善現！菩薩行深般若波羅蜜多時，
安住如夢、如響乃至如變化事五取蘊中，
圓滿靜慮波羅蜜多，如實了知是五取蘊如夢、
如響乃至如變化事無實相已，入初靜慮具足住，
入第二、第三、第四靜慮具足住，入慈、悲、
喜、捨無量具足住，入空無邊處定具足住，
入識無邊處、無所有處、非想非非想處定具足住，
修空三摩地，修無相、無願三摩地乃至若餘無量三摩地，如是一切皆能身證具足而住。
然於如是靜慮、無量、無色定等諸三摩地不生味著，亦不躭著彼所得果。
何以故？是菩薩如實了知靜慮、無量等及一切法皆無實相，
皆以無性而為自性，不應以無相法味著無相法，亦不應以無性為自性法味著無性為自性法。
由不味著，終不隨順靜慮、無量、無色定等諸三摩地勢力而生色、
無色界。何以故？是菩薩於一切界都無所得，
於入定者及所入定、由此入定亦無所得，
速滿圓滿無相靜慮波羅蜜多，超諸聲聞及獨覺地。
善現白佛言：云何圓滿無相靜慮波羅蜜多，超諸聲聞及獨覺地？
佛言：善現！是菩薩善學內空、外空乃自無性自性空故。
是菩薩於是諸空中不得一切法，安住此中不得預流果，
不得一來、不還、阿羅漢果、獨覺菩提，不得一切菩薩摩訶薩行、
諸佛無上正等菩提。
何以故？是諸空性亦皆空故。
由住此空，超諸聲聞及獨覺地，證入菩薩正性離生。
善現復白佛言：菩薩以何為生？
以何為離生？佛言：菩薩以一切有所得為生，以一切無所得為離生。
善現白佛言：以何為有所得？
以何為無所得？佛言：以一切法為有所得，
謂以色為有所得，以受、想、行、識為有所得，
乃至以一切菩薩摩訶薩行為有所得，
以諸佛無上正等菩提為有所得，菩薩以如是等有所得為生。
善現！無所得者，謂於如是一切法無行、
無得、無說、無示，謂於色無行、無得、無說、
無示，於受、想、行、識無行、無得、無說、無示。
何以故？色自性乃至識自性，皆不可行、
得、說、示故。乃至於菩薩摩訶薩行無行、
無得、無說、無示，於諸佛無上正等菩提無行、
無得、無說、無示。何以故？
一切菩薩摩訶薩行自性、諸佛無上正等菩提自性，
皆不可行、得、說、示故。
菩薩以如是等無行、無得、無說、無示為無所得，即無所得說名離生。
善現！是為菩薩摩訶薩生及離生。
諸菩薩證入正性離生位已，圓滿一切靜慮、
解脫、等持、等至，是菩薩尚不隨定勢力而生，況隨貪等煩惱勢力！
是菩薩若住此中造作諸業，由業勢力生四靜慮諸趣流轉，
無有是處。是菩薩雖住如幻諸行聚中，
作諸有情如實饒益，而不得幻及有情。
於如是無所得時，成熟有情、嚴淨佛土，
疾證無上正等菩提，轉妙法輪度無量眾。
如是，善現！菩薩修行般若波羅蜜多，速能圓滿無相靜慮波羅蜜多，
由是靜慮波羅蜜多，疾證菩提轉妙法輪度無量眾。
如是法輪名無所得，亦名為空、無相、無願，能作有情無上饒益。
復次，善現！菩薩行深般若波羅蜜多時，
安住如夢、如響乃至如變化事五取蘊中，圓滿般若波羅蜜多。
是菩薩如是了知一切法皆如夢、如響乃至如變化事已，便能圓滿無相般若波羅蜜多。
善現！菩薩修行般若波羅蜜多時，不見夢，
不見見夢者；不聞響，不見聞響者；乃至不見變化事，不見見變化事者。
何以故？夢、見夢者，響、聞響者，乃至變化事、
見變化事者，皆是愚夫異生顛倒所執著故。
諸阿羅漢、獨覺、菩薩及諸如來、應、正等覺，
皆不見夢亦不見見夢者，皆不聞響亦不見聞響者，乃至皆不見變化事亦不見見變化事者。
何以故？以一切法皆以無性而為自性，
非成、非實、無相、無為，非實有性與涅槃等。
若一切法皆以無性而為自性，非成、非實、
無相、無為，非實有性與涅槃等，云何菩薩修行般若波羅蜜多時，
於一切法起有性想、成想、實想、有相、有為、
實有性想、非寂滅想？
若起是想無有是處。
何以故？若一切法有少自性、有成、有實、
有相、有為、有實性、非寂滅而可得者，則所修行甚深般若波羅蜜多應非般若波羅蜜多。
如是菩薩行深般若波羅蜜多時，不著色，
不著受、想、行、識，乃至不著一切菩薩摩訶薩行，不著諸佛無上正等菩提。
由不著故能圓滿初地，而於其中不生貪著。
何以故？是菩薩不得初地，云何於中而起貪著？
由不著故能圓滿第二、第三乃至第十地，而於其中不生貪著。
何以故？是菩薩不得第二地乃至第十地，云何於中而起貪著？
是菩薩雖修行般若波羅蜜多，而不得般若波羅蜜多，
由不得般若波羅蜜多故，亦不得一切法。
雖觀般若波羅蜜多攝一切法，而於是法都無所得。
何以故？如是諸法與此般若波羅蜜多無二無別。
所以者何？一切法性不可分別說為真如、
說為法界，法性乃至不思議界法無雜、無差別故。
時，善現白佛言：若一切法性皆無雜、無差別者，
云何可說是善、是非善，是有漏、是無漏，
是世間、是出世間，是有為、是無為，諸如是無量法門？
佛告善現：於汝意云何？
一切法實性中，有法可說是善、是非善，
乃至是有為、是無為，是預流果、一來果，乃至是佛無上正等菩提不？
善現答言：不也！世尊！
佛言：善現！由此因緣，當知一切法無雜、
無差別、無相、無生、無滅、無礙、無說、無示。
善現當知！我本修行菩薩道時，於法自性都無所得，
謂若色、若受、想、行、識，乃至若諸菩薩摩訶薩行、
若佛無上正等菩提，於如是等諸法自性都無所得。
如是，善現！菩薩修行般若波羅蜜多，從初發心乃至安坐妙菩提座，
將證無上正等菩提，常應善知諸法自性，
則能善淨大菩提道，亦能圓滿諸菩薩行，
成熟有情、嚴淨佛土。
安住是法，疾證無上正等菩提轉妙法輪，
以三乘法方便調伏諸有情類，令於三有速得解脫。
如是，善現！菩薩摩訶薩以無所得而為方便，
應學般若波羅蜜多，速能圓滿一切佛法〔無雜法義品竟〕。 ^130a10

卷三百七十九之十葉〔諸功德相品〕至三百八十三之十六葉 ^133b20

善現白佛言：云何諸法都無實事，皆以無性而為自性，
自相皆空而可安立是善、是非善，是有漏、
是無漏，是世間、是出世間，是有為、是無為，乃至是預流以至是諸佛無上正等菩提耶？
佛告善現：世間愚夫無聞異生，得夢、得見夢者，
得響、得聞響者，得像、得見像者，得光影、
得見光影者，得陽焰、得見陽焰者，得幻事、
得見幻事者，得尋香城、得見尋香城者，
得變化事、得見變化事者，顛倒執著造身、
語、意善、不善行，由諸行故往來生死流轉無窮。
菩薩摩訶薩行深般若波羅蜜多，觀察畢竟、
無際二空，安住畢竟、無際二空，為彼有情宣說正法，
謂言：一切法是空，無我、我所，都無自性。
又作是言：此中無一切法，汝等虗妄分別力故，無一法中見有一切法。
當知蘊、界、處等一切法性，皆從眾緣和合建立，
顛倒所起諸業異熟之所攝受，汝等何為於是虗妄無實事法起實事想？
是時，菩薩摩訶薩修行般若波羅，善巧方便拔濟有情。
若諸有情躭著有為及果，以諸方便令住無餘般涅槃界，
成就無色、無見、無對真無漏法，安住其中為說種種大菩提道，
示現、勸導、讚勵、慶喜，令住無上正等菩提。
善現！菩薩摩訶薩觀察安住畢竟、無際二空，
雖知諸法如夢、如幻乃至如變化事都非實有、
自性皆空，而能安立是善、是非善，乃至是有為、
是無為，乃至是能證預流果，是能證諸佛無上正等菩提，皆無雜亂。
善現！汝等若知菩薩摩訶薩甚奇希有之法，
聲聞、獨覺皆非所有不能測量，於諸菩薩摩訶薩辯尚不能報，
況餘有情而能酬對〔七十九卷竟〕！
善現言：何等名為甚奇希有之法，聲聞、獨覺皆非所有？
佛告善現：菩薩摩訶薩行深般若波羅蜜多時，
施諸有情上從諸佛下至傍生，平等平等無所分別。
何以故？了達諸法及諸有情自性皆空、
都無差別故無異想，由無異想當得無異、無分別果。
復次，菩薩摩訶薩恒作是念：我為利樂諸有情故而受此身，
諸有來求定當施與。
見有乞者便作是念：今於此中誰施？
誰受？所施何物？由何而施？
為何而施？云何而施？
諸法自性皆不可得。
所以者何？如是諸法皆畢竟空，非空法中有予有奪。
住此空中而行布施，為他割截內外物時心無瞋恨，
但念：有情及法一切皆空，誰割截我？
誰受割截？誰復觀空？ ^133b24

善現言：若菩薩摩訶薩亦能得一切相智者，
與諸如來、應、正等覺有何差別？
佛言：諸菩薩摩訶薩與諸如來、應、正等覺俱住諸法無差別性，
於諸法相求正遍知，說為菩薩摩訶薩眾，
若至究竟即名如來、應、正等覺。
於一切法自相、共相照了無闇清淨具足，
住因位時名為菩薩摩訶薩眾，若至果位即名如來、
應、正等覺。 ^134a2

世間法施、出世法施。 ^134a16

如來、應、正等覺於法善巧、於字善巧，以於諸法、
諸字善巧，於無字中亦得善巧，由善巧故能為有情說有字法、
說無字法，為無字法說有字法。
所以者何？離字、無字無異佛法，過一切字名真佛法，
以一切法、一切有情皆畢竟空、無際空故。 ^134a20

善現言：若一切法、一切有情皆畢竟空、
無際空、超諸字者，則一切法、一切有情自性畢竟皆不可得，
云何菩薩摩訶薩修行一切法？
云何為諸有情宣說正法？
佛告善現：見一切法皆悉空已，為諸有情宣說諸法，
而於有情都無所得，於一切法亦無所得，
於諸空相不增不減、無取無捨，由是因緣，雖說諸法而無所說。
善現！於一切法如是觀時，於一切法得無障智，
由此智故，不壞諸法無二分別，為諸有情如實宣說。
菩薩摩訶薩行深般若波羅蜜多，為諸有情如應說法，
雖不分別破壞法相，而能如實安立有情，令其安住所應住地。
雖於有情及一切法都無所得，而令有情解脫妄想顛倒執著，
無縛無脫為方便故。
所以者何？一切法本性無縛無脫，一切法本性無縛無脫則非一切法。
何以故？一切法畢竟淨故。
復次，善現！行深般若波羅蜜多時，以無所住為方便故，
住一切法無所得中，謂以無所住為方便故。
善現！一切法無所住，一切法空無所住。
何以故？一切法無自性不可得，一切法空亦無自性不可得，
非無自性不可得法有所住故。
菩薩摩訶薩以是諸空修遣諸法，亦能如實說示有情，而於法性無轉無越。
何以故？諸法實性即是法界、真如、實際，
如是法界、真如、實際皆無自性而可轉越〔八十二卷〕。 ^134a30

善現白佛言：若真如界、真如、實際無轉越者，
一切法與法界、真如、實際為有異不？
佛言：一切法不異法界、真如、實際。
善現言：若一切法不異法界、真如、實際者，
云何世尊安立黑法感黑異熟，所謂地獄、
旁生、鬼界？安立白法感白異熟，所謂人、天？
安立黑白法感黑白異熟，所謂一分旁生、
鬼界及一分人、天？
安立非黑非白法感非黑非白法異熟，
所謂預流果、或一來果、或不還果、或阿羅漢果、
或獨覺菩提、或復無上正等菩提？
佛言：善現！依世俗諦安立如是因果差別，
不依勝義，勝義諦中不可說有因果差別。
勝義諦中一切法性不可分別、無說、無示，云何當有因果差別？
勝義諦中無生無滅、無染無淨，以畢竟空、無際空故。
善現復白佛言：若依世俗諦故安立聖果差別，
不依勝義諦者，則一切愚夫異生皆應有預流果乃至菩提。
佛告善現：一切愚夫異生如實知世俗諦及勝義諦不？
若如實知，彼應有預流果乃至應有阿耨多羅三藐三菩提。
然諸愚夫異生不如實知世俗諦及勝義諦無聖道、
無修聖道，彼云何有聖果差別？
惟諸聖者能如實知世俗諦及勝義諦有聖道、
有修聖道，是故得有聖果差別。
善現言：若修聖道得聖果不？
佛言：不也！善現！非修聖道能得聖果，亦非不修聖道能得聖果，
非離聖道能得聖果，亦非住聖道中能得聖果。
何以故？勝義諦中道及道果不可得故。
菩薩摩訶薩雖為有情安立聖果種種差別，而不分別如是聖果在有為界或無為界安立差別。
善現白佛言：若不分別，云何世尊說斷三結名預流果，
薄欲、貪、瞋名一來果，斷順下分五結永盡名不還果，
斷順上分五結永盡名阿羅漢果，令所有集法皆成滅法名獨覺菩提，
永斷一切煩惱習氣相續名為無上正等菩提？
佛告善現：所說預流、一來、不還、阿羅漢果、
獨覺菩提、諸佛無上正等菩提，如是聖果為是有為、為是無為？
善現答言：皆是無為，非是有為。
佛告善現：無為法中有分別不？
善現答言：不也！世尊！
佛告善現：菩薩摩訶薩雖為有情宣說諸法而不分別，所謂法相。
自於諸法無所執著，亦能教他於諸法中無所執著，
謂於一切法皆無執著，無執著故於一切處皆得無礙。
如諸如來、應、正等覺所變化者，雖行一切法而於彼果不受不著，
唯為有情般涅槃故。
善現！菩薩摩訶薩亦復如是，於一切法皆無所住亦無所礙。
何以故？善達諸法如實相故。
〔諸功德相品竟〕。 ^134b26

卷三百八十三之十七葉〔諸法平等品〕
至三百八十六之十一葉 ^135a10

善現白佛言：云何於一切法善達實相？
佛言：於一切法都無所行，是謂善達諸法實相，謂於法性無所分別。
善現言：云何通達諸法皆無實事？
佛告善現：彼諸如來、應、正等覺所變化者為有實事，
依斯實事有染有淨、有輪迴五趣不？
善現答言：不也！世尊！
非依彼事有染有淨，亦無輪迴五趣生死。
佛言：菩薩摩訶薩行深般若波羅蜜多時，
於一切法善達實相亦復如是，通達諸法都無實事。
善現言：為一切法皆如化不？
佛言：一切法皆如化〔八十三卷竟〕。
善現言：若一切法皆如化者，諸所變化皆無實法，
亦無實輪迴五趣，亦無實解脫生死，云何於諸有情有勝士用？
佛告善現：諸菩薩摩訶薩本行菩薩道時，不見有情可脫三界。
何以故？於一切法知、見、通達皆如幻化、都非實有。
善現言：為何事故修行一切法？
佛告善現：若諸有情於一切法了知如幻，
則菩薩不應無數劫為諸有情行菩薩道，
以諸有情自不能知皆如幻化，是故菩薩於無數劫為諸有情行菩薩道。
善現言：若一切法如夢、如幻乃至如尋香城，所化有情住在何處拔濟令出？
佛告善現：所化有情住在名、相虗妄分別，
諸菩薩摩訶薩從彼名、相虗妄分別拔濟令出。
善現言：何謂為名？
何謂為相？佛言：一切名皆是假立，為表諸義、
施設諸名皆非實有，愚夫異生於中妄執。
菩薩摩訶薩方便善巧，為諸有情說離名法。
云何為相？善現！相有二種：一者、色相；二者、無色相。
諸所有色，若過去若未來若現在、若內若外、
若粗若細、若劣若勝、若遠若近，於此剎那諸空法中，
愚夫異生分別執著，是名色相。
諸所有無色法中，愚夫異生取相分別生諸煩惱，是名無色相。
菩薩摩訶薩方便善巧，教諸有情遠離二相，
復教安住無相界中，不令其墮二邊執，
謂此是相、此是無相。
善現言：所有名、相皆是假立，云何於諸善法能自增進亦能令他增進？
佛告善現：若諸法中少有實事、有名、相者，則菩薩應於善法不自增進亦不令他增進。
以諸法中無少實事、諸名及相，是故菩薩以無相為方便，
能圓滿一切法 ^135a14

一切佛法皆由學無相、無念、無作意而得增益。
所以者何？除空、無相、無願解脫門，更無餘要所應學法，三解脫門能攝一切妙善法故。
能學如是三解脫門，則能學五蘊，亦能學十二處、
十八界，乃至亦能學諸餘無量無邊佛法〔八十五卷之五葉〕。
善現白佛言：若菩薩摩訶薩行深般若波羅蜜多時，
如實了知五蘊等法展轉差別，豈不以五蘊壞法界耶？
乃至豈不以諸餘無量無邊佛法壞法界耶？
佛告善現：若離法界餘法可得，可言彼法能壞法界，
然離法界無法可得，故無餘法能壞法界。
既知無法離法界故，亦不為他施設宣說，是故法界無能壞者。
如是，善現！應學法界無二、無別、不可壞相。
善現白佛言：欲學法界，當於何學？
佛言：當於一切法學。
何以故？以一切法皆入法界故。
善現言：何因緣故，說一切法皆入法界？
佛言：如來出世、若不出世，諸法法爾皆入法界無差別相，不由佛說。
所以者何？若一切法無不皆入無相、無為、
性空法界，是故欲學法界當學一切法，若學一切法即學法界。
善現言：若一切法皆入法界無二、無別，
云何菩薩摩訶薩當學般若波羅蜜多，乃至亦學諸佛無上正等菩提？
世尊！非法界中有如是等種種分別，將無菩薩由此分別行於顛倒，
無戲論中起諸戲論？
世尊！法界非一切法，亦不離一切法，法界即一切法，一切法即法界。
佛告善現：如是！如是！
真法界中無一切種種分別戲論。
善現！一切法非法界，亦不離一切法別有法界，
一切法即法界，法界即一切法。
若見有法離法界者，便非正趣所求無上正等菩提。
善現！菩薩摩訶薩知一切法即法界，而以方便善巧無名相法，
為諸有情寄名相說。
如巧幻師執持少物，於眾人前幻作種種異類色相，
無智男女見已驚歎，其中有智作是思惟：云何此人能現是事？
此中無有實事可得，而令眾人於無實物起實物想。
善現！菩薩摩訶薩修行般若波羅蜜多時，
雖不見有法離真法界，亦不見法界離諸法，
亦不見有情及彼施設實事可得，而能種種善巧方便說真法界。
以真法界初、中、後立常無差別，是故菩薩摩訶薩能方便善巧說真法界，
成熟有情、嚴淨佛土，修諸菩薩摩訶薩行，證得無上正等菩提。
〔諸法平等品竟〕 ^135b34

卷三百八十六之十二葉〔不可動品〕至卷三百九十 ^136a10

善現白佛言：若諸有情及有情施故皆不可得者，為誰故修行般若波羅蜜多？
佛告善現：諸菩薩摩訶薩以實際為量故，
修行般若波羅蜜多，若有情際與實際異者，
則不應修行般若波羅蜜多，以有情際不異實際，是故為諸有情修行般若波羅蜜多。 ^136a12

善現白佛言：若有情際即是實際，云何菩薩摩訶薩以不壞實際法，
安立有情於實際中？
世尊！若安立有情於實際中者，則為安立實際於實際，
若安立實際於實際者，則為安立自性於自性，
然不應安立自性於自性，云何可說以不壞實際法，安立有情於實際中？
佛告善現：不可安立實際於實際，亦不可安立自性於自性，
然諸菩薩摩訶薩方便善巧，能安立有情於實際中，而有情際不異實際。
善現！有情際與實際無二無二分。 ^136a22

善現言：何等名為方便善巧，由此方便善巧，
安立有情於實際中，而能不壞實際之相？
佛告善現：菩薩摩訶薩從初發心，成就如是方便善巧，
由此方便善巧故，安立有情於布施中，
為說布施前、後、中際無差別相，如是布施前、
後、中際一切皆空，施者、受者、施所得果亦復皆空，
於實際中都無所有、皆不可得。
安立有情於淨戒中，於諸有情應深慈愍，
離斷生命，離不與取，離欲邪行，離虗誑語，
離離間語，離粗惡語，離雜穢語，離貪欲，
離瞋恚，離邪見，如是諸法都無自性，不應分別執著，
應修安忍樂安忍法，調伏其心受安忍行。
汝所瞋法自性皆空，云何於中而起瞋忿？
見諸有情身心懈怠退失精進，方便勸導令其發起身心精進修諸善法，
為言本性空中無懈怠法、無懈怠者、無懈怠處、
無懈怠時、無由此事發生懈怠，是一切法皆本性空不越空理。
見諸有情心多散動，於諸欲境不能寂靜，
方便令入勝三摩地，勿起散亂及等持想。
何以故？是一切法皆本性空，本性空中無法可得可名散亂或名一心，
若能住此勝定，所作善事皆速成滿，亦隨所欲住本性空。
見有情類智慧薄少，愚癡顛倒造諸惡業，方便引入勝智慧門。
觀一切法本性空寂，諸所修行身、語、意業，
皆趣甘露得甘露果，必以甘露而作後邊。
是名諸菩薩摩訶薩修行般若波羅蜜多時方便善巧，
由此方便善巧故，安立有情於實際中，而能不壞實際之相。 ^136a40

菩薩摩訶薩如實了知一切法本性空已，住本性空為諸有情宣說本性空法。 ^136b40

復次，善現！若內空性本性不空，若外空性乃至無性自性空性亦本性不空者，
則諸菩薩不應為諸有情說一切法皆本性空。
若作是說壞本性空，然本性空理不可壞，非常非斷。
所以者何？本性空理無方無處，無所從來亦無所去，
如是空理亦名法住，是中無法、無聚無散、
無減無增、無生無滅、無染無淨。
是一切法本所住性，諸菩薩摩訶薩安住其中，
不見諸法有所發趣、無所發趣，以一切法都無所住故名法住。 ^136b44

善現！本性空中一切法不可得，諸菩薩摩訶薩雖為有情宣說種種本性空法，
而諸有情實不可得，哀愍彼墮顛倒法故，
拔濟令住無顛倒法，無顛倒者謂無分別。
善現！諸無分別無顛倒中無一切法，此無所有即本性空。
諸菩薩摩訶薩安住此中，見諸有情墮顛倒想，
方便善巧令得解脫一切法，亦令解脫五取蘊等諸有漏法，
亦令解脫四念住等諸無漏法。
何以故？四念住等諸無漏法，亦非如勝義諦無生無滅、
無相無為、無戲論無分別亦應解脫。
勝義諦者即本性空，此本性空即是諸佛所證無上正等菩提
〔八十七卷竟〕。 ^136c12

過去、未來、現在如來、應、正等覺，一切皆以本性空為佛眼，無離本性空而出世者。 ^136c32

善現言：諸菩薩摩訶薩雖行一切法皆本性空，
而於本性空曾無失壞，謂不執一切法異本性空。
佛告善現：如是，如是，如汝所說，一切法不異本性空，
本性空不異一切法，一切法即是本性空，本性空即是一切法。
若一切法異本性空，本性空異一切法者，
則諸菩薩摩訶薩不應觀一切法異本性空，證得無上正等菩提。
〔八十八卷〕善現，離本性空無有一法是實、
是常、可壞、可斷，本性空中亦無一法是實、
是常、可壞、可斷，唯諸愚夫起別異想，執諸法異本性空。
諸菩薩摩訶薩住本性空波羅蜜多修行般若波羅蜜多，
不執受一切法，亦不壞一切法若空、若不空。
所以者何？一切法不壞空，空不壞一切法，
謂此是法、此是空。
譬如虗空不壞虗空，內虗空界不壞外虗空界，外虗空界不壞內虗空界。
何以故？如是諸法俱無自性，不可相壞，
謂此是空、此是不空。
〔八十九卷竟〕善現白佛言：若一切法皆本性空，
本性空中都無差別，諸菩薩摩訶薩為何所住發起無上正等覺心，
作是願言：我當趣證廣大無上正等菩提？
世尊，諸佛無上正等菩提無二行相，非二行相能證無上正等菩提。
佛言：如是，如是，菩提無二亦無分別，若於菩提行於二相，有分別者必不能證。
諸菩薩摩訶薩不於菩提行於二相，亦不分別、
都無所住，發起無上正等覺心，於一切法不行二相，
亦不分別、都無所行，則能趣證廣大無上正等菩提。
善現，所求無上正等菩提，非行二相而能證得，
所有菩提都無所行，謂不於一切法行。
何以故？所有菩提不緣名聲執我、我所，
謂不作是念：我行於一切法。 ^136c36

復次，善現！諸菩薩摩訶薩所有菩提，非取故行，非捨故行。
善現言：非取故行，非捨故行，所有菩提當何處行？
佛告善現：諸佛化身所有菩提當何處行？
善現言：諸佛化身實無所有，如何可說有所行處若取、若捨？
佛告善現：諸阿羅漢夢中菩提當何處行？
善現答言：諸阿羅漢諸漏永盡，惛沈睡眠葢纏俱滅，
畢竟無夢，云何當有夢中菩提有所行處若取、若捨？
佛言：諸菩薩摩訶薩所有菩提亦復如是，
非取故行，非捨故行，都無行處，本性空故。
善現言：不行於一切法，不住菩薩殊勝神通成熟有情、
嚴淨佛土，而得無上正等菩提？
佛言：不也！善現！所有菩提雖無行處，而諸菩薩摩訶薩要行一切法，
要住菩薩殊勝神通成熟有情、嚴淨佛土，乃得無上正等菩提。 ^137a40

復次，善現！欲得無上正等菩提，應住一切法本性空，
應住有情本性空，修諸功德令圓滿已，便證無上正等菩提。
是諸法本性空及有情本性空最極寂靜，
無有少法能增能減、能生能滅、能斷能常、
能染能淨、能得果能。
現觀當知！菩薩摩訶薩依世俗言說施設法故，
說修般若波羅蜜多，如實了知本性空已，
證得無上正等菩提，非真勝義。
何以故？真勝義中無一切法可得。
善現言：若一切法皆不可得，云何行菩提行？
云何能得無上菩提？
佛告善現：汝於先時依止斷界，斷諸煩惱得無漏根，
住無間定得預流果，若一來、不還、阿羅漢果，
汝於彼時頗見有情若心、若道、若諸道果有可得不？
善現答言：不也！世尊！
佛言：若汝彼時都無所得，云何言得阿羅漢果？
善現答言：依世俗說，不依勝義。
佛告善現：如是！如是！
諸菩薩摩訶薩亦復如是，依世俗說，不依勝義。
善現！依世俗故施設有一切法，依世俗故施設有有情，
施設有菩薩、諸佛，不依勝義。
善現！諸菩薩摩訶薩不見有法能於無上正等菩提有增有減、
有益有損。以一切法本性空故，諸菩薩摩訶薩於一切法觀本性空尚不可得，
況一切法而有可得！
如是，善現！諸菩薩摩訶薩修行無上正等菩提，
證得無上正等菩提，饒益有情常無間斷。
〔不可動品竟〕。 ^137b18

卷三百九十之十八葉〔成熟有情品〕至卷三百九十二 ^137c12

善現白佛言：云何菩薩摩訶薩修菩薩道令得圓滿，能證無上正等菩提？
佛告善現：修行一切法時，不得一切法，
亦不遠離諸法，則能圓滿修菩薩道。 ^137c14

舍利子白佛言：世尊！
云何菩薩摩訶薩修行般若波羅蜜多時，勇猛正勤修菩提道？
佛言：舍利子！修行般若波羅蜜多時方便善巧，
不和合一切法，不離散一切法。
何以故？如是諸法皆無自性可合、離故。
舍利子言：若一切法都無自性可合、離者，云何菩薩摩訶薩引發般若波羅蜜多於中修學？
若不學般若波羅蜜多，終不能得所求無上正等菩提。
佛告舍利子：如是！
如是！所求無上正等菩提，要有方便善巧乃能證得。
舍利子！修行般若波羅蜜多時，若見有法自性可得則應可取，
不見有法自性可得當何所取？
所謂不取此是般若波羅蜜多，乃至此是諸佛無上正等菩提，
此是異生，此是聲聞、獨覺，此是菩薩、如來。
舍利子！如實了知一切法性皆不可取，
是不可取波羅蜜多即是無障波羅蜜多，
如是無障波羅蜜多即是般若波羅蜜多，諸菩薩摩訶薩應於中學。
舍利子！於中學時，尚不得學無少法有自性，
於如是無性為自性法中，何等是異生法？
何等是預流、一來、不還法？
何等是阿羅漢、獨覺法？
何等是菩薩法？何等是如來法？
諸法既不可得，依何等法可施設？
舍利子白佛言：若一切法皆無自性、都非實有，
依何等事而可了知此是異生，此是異生法，
乃至此是如來、應、正等覺，此是如來、應、正等覺法？
佛告舍利子：於汝意云何？
為實有一切法，如諸愚夫異生執不？
舍利子言：不也！世尊！
但由顛倒愚夫異生有如是執。
舍利子！修行般若波羅蜜多方便善巧，
雖觀諸法皆無自性、都非實有，而依世俗發趣無上正等菩提，
為諸有情種種宣說，令得正解遠離顛倒〔九十一卷竟〕。
舍利子！不見有情少實可得，唯依世俗假說有情。
菩薩摩訶薩修行般若波羅蜜多時，安住二諦為諸有情宣說正法，
謂世俗諦及勝義諦。 ^137c20

舍利子白佛言：菩薩摩訶薩雖於諸法不得一性、
不得異性、不得總性、不得別性，而擐如是大功德鎧，
不現三界、不現有為界、不現無為界。
雖化有情令脫三界，而於有情都無所得，
亦復不得有情施設無縛無解、無染無淨諸趣差別，
不可了知無業、無煩惱亦無異熟果，如何得有我及有情流轉諸趣現於三界種種差別？
佛告舍利子：如是！
如是！若有情類先有後無，菩薩、如來應有過失；
若諸趣生死先有後無，則菩薩、如來亦有過失。
先無後有理亦不然，是故如來出世、若不出世，法相常住終無改轉。
以一切法猶如虗空，云何當有諸趣生死？
云何當有成熟有情令其解脫？
唯依世俗假為有。
舍利子！以如是法自性皆空，諸菩薩摩訶薩從過去佛如實聞已，
為脫有情顛倒執著，發趣無上正等菩提。
於發趣時不作是念：我於此法已得、當得，
令彼有情已度、當度所執著處生死眾苦。
恒作是思：我必當證所求無上正等菩提，
作諸有情真實饒益，謂令解脫迷謬顛倒諸趣往來受生死苦。
舍利子！是菩薩摩訶薩雖脫有情迷謬顛倒諸趣生死而無所得，
但依世俗說有是事。
舍利子！諸菩薩摩訶薩雖作是事，而於有情及一切法都無所得，
不作是念：我以此法調伏諸有情類， ^138a30

爾時，善現白佛言：何謂菩薩摩訶薩大菩提道，
修行此道方便善巧，成熟有情、嚴淨佛土？
佛告善現：從初發心所行一切法及餘無量無邊佛法，
皆是菩薩摩訶薩大菩提道，修行此道方便善巧，
成熟有情、嚴淨佛土，而無有情、佛土等想。
〔成熟有情品竟〕 ^138b24

卷三百九十三之四葉〔嚴淨佛土品〕　三百九十四之八葉 ^138b34

爾時，善現作是念言：何法名為菩薩摩訶薩道，
安住此道能擐大功德鎧，利益安樂一切有情？
佛知其念，告善現言：總一切法皆是菩薩摩訶薩道，
若不學一切法，不能得一切智智。
善現言：若一切法自性皆空，云何學一切法？
將無世尊於無戲論法而作戲論？
佛告善現：若諸有情知一切法自性皆空，
則諸菩薩摩訶薩不應學一切法，證得無上正等菩提，
為諸有情安立宣說；以諸有情不知諸法皆自性空故，
諸菩薩摩訶薩學一切法，證得無上正等菩提，為諸有情安立宣說。
善現，初修學時應審觀察：諸法自性都不可得，
唯有執著和合所作，我當審察諸法自性皆畢竟空，不應於中有所執著。
何以故？空性不應執著空性，空中空性尚不可得，況有空性能執著空？
善現，住此學中觀諸有情心行差別，謂審觀察是諸有情心行何處，
如實了知彼心但行虗妄所執，便作是念：
彼心既行虗妄所執，我令解脫必不為難。
作是念已，安住般若波羅蜜多，方便善巧教授教誡：
今者皆應遠離虗妄所執，趣入正法修諸善行。
復作是言：行一切法，然勿恃此而憍逸。
何以故？此中都無堅實事故。
善現！是菩薩摩訶薩如是修行菩提道時，
以無所住而為方便，雖行一切法，而於其中都無所住。
何以故？如是自性、行者、行相一切空故。
是菩薩摩訶薩雖能得預流果，而於中不住；
雖能得一來、不還、阿羅漢果、獨覺菩提，而於中不住。
善現言：何因緣故於中不住？
佛告善現：有二因緣：一者、彼果都無自性，
能住、所住俱不可得；二者、於彼不生喜足，是故不住。
彼菩薩恒作是念：我自初發無上正等菩提心來，
於一切時更無餘想，唯求無上正等菩提，豈於中間應住餘果？
是菩薩摩訶薩從得初地乃至得第十地曾無異想，
於一切時心無散亂，諸有所起身、語、意業，
無不皆與菩提心俱，住菩提心起菩提道，不為餘境擾亂其心。
善現言：若一切皆不生者，云何起菩提道？
佛言：如來出世、若不出世，諸法法界法爾常住，然諸有情不能解了。
諸菩薩摩訶薩為饒益故起菩提道，由菩提道拔濟有情，令永解脫生死眾苦。
善現言：為用生道得菩提耶？
為用不生道得菩提耶？
為用生不生道得菩提耶？
為用非生非不生道得菩提耶？
佛言：不也！善現言：云何菩薩摩訶薩當得菩提？
佛告善現：不用道得菩提，亦不用非道得菩提。
何以故？菩提即是道，道即是菩提故。
善現言：諸菩薩摩訶薩已得菩提道，應已得菩提，
云何如來、應、正等覺復為彼說無量佛法令其修證？
佛告善現：汝謂佛得菩提耶？
善現答言：不也！世尊！
佛即是菩提，菩提即是佛，故不應謂佛得菩提。
佛言：如是！如是！諸菩薩摩訶薩修菩提道未得圓滿，云何可說已得菩提？
善現！諸菩薩摩訶薩若已圓滿一切法，
乃至若已圓滿無量無邊不可思議諸佛妙法，
從此無間以一剎那金剛喻定相應妙慧，
永斷一切煩惱、所知二障粗重習氣相續，
證得無上正等菩提，乃名如來、應、正等覺，
於一切法得大自在，盡未來際利益安樂一切有情。
善現白佛言：云何菩薩摩訶薩嚴淨佛土？
佛告善現：從初發心乃至究竟，常自清淨身粗重、
語粗重、意粗重，亦清淨他身粗重、語粗重、
意粗重，清淨自他三粗重故，則能嚴淨所求佛土。 ^138b36

菩薩摩訶薩修行般若波羅蜜多，發弘誓願精勤勇猛，
自修一切法，亦勸他修一切法，作此事已復發願言：
當得無上正等覺時，令我土中諸有情類，
皆不遠離一切法，由此行願便能嚴淨所求佛土。
〔嚴淨佛土品竟〕 ^139a46

卷三百九十四之九葉〔淨土方便品〕 ^139b6

善現白佛言：諸菩薩摩訶薩為住正性定聚，為住不定聚耶？
佛言：皆住正性定聚，非住不定聚。
善現言：為住何等正性定聚？
佛言：住佛乘正性定聚，非住二乘正性定聚。
善現言：為何時住正性定聚？
初發心耶？不退位耶？
最後身耶？佛言：若初發心、若不退位、若最後身，皆住菩提正性定聚。
善現言：住正性定聚，為復墮於諸惡趣不？
佛言：決定不復墮諸惡趣。
何以故？諸菩薩摩訶薩從初發心修行一切法，
伏斷一切惡不善法，由此因緣，是諸菩薩摩訶薩復墮惡趣，
無有是處。善現言：成就如是善根功德，
於諸惡處不復受生，何故世尊每為眾說自本生事若百若千，
於中亦有生諸惡處，爾時善根為何所在？
佛告善現：非菩薩摩訶薩由不淨業受惡趣身，但為利樂諸有情類而受彼身。
善現！成就如是方便善巧受傍生身，有獵者來欲為損害，
便起無上安忍慈悲，欲令彼人得利樂故，自捨身命而不害彼。
由是因緣，當知菩薩摩訶薩為欲饒益諸有情故，
為大慈悲速圓滿故，雖現受傍生之身，而不為傍生過失所染。
善現復白佛言：住何善法受如是身？
佛告善現：一切善法皆應圓滿，諸菩薩摩訶薩從初發心乃至安坐妙菩提座，
於其中間常學圓滿一切善法，學已當得一切相智，
永斷一切習氣相續，證得無上正等菩提。
善現白佛言：云何成就如是一切白淨聖無漏法，而生惡趣受傍生身？
佛言：如來化作傍生身時，是實傍生受彼苦不？
善現言：不也！世尊！
佛告善現：諸菩薩摩訶薩亦復如是，雖成就一切白淨無漏法，
而為饒益諸有情故，現受種種傍生等身，
而實非彼，亦不為彼過所染汙。
善現言：安住何等白淨勝法，能作如是善巧方便？
佛告善現：安住般若波羅蜜多，能作如是方便善巧，
雖往十方無量世界現種種身，而於其中不生染著。
何以故？於一切法都無所得，不得能染、
所染及染因緣，以一切法自性空故。
善現！如是名為不可得空，諸菩薩摩訶薩安住此中，能證無上正等菩提。
善現言：為但安住如是般若波羅蜜多能作方便善巧，為亦住餘法耶？
佛告善現：豈有餘法不入般若波羅蜜多，云何復疑為住餘法？
世尊！若自性空，云何般若波羅蜜多攝一切法？
世尊！非於空中可說有法攝與不攝。
善現！豈不諸法自性皆空？
如是，世尊！善現！若一切法自性皆空，豈不空中攝一切法？ ^139b8

一切法自性皆空，由遍觀空方便善巧，便能引發殊勝神通波羅蜜多。
住此神通波羅蜜多，復能引發天眼、天耳、
神境、他心、宿住隨念，及知漏盡殊勝通慧。
諸菩薩摩訶薩非離神通波羅蜜多成熟有情、
嚴淨佛土，是故神通波羅蜜多是菩提道。
菩薩摩訶薩皆依此道求趣無上正等菩提，
能自圓滿一切善法，亦能令他修諸善法，而於善法不生執著。
所以者何？諸善法自性皆空，非自性空有所執著，
若有執著則有愛味，由無執著亦無愛味，自性空中無愛味故。 ^139c38

修習神通波羅蜜多得圓滿故，隨意所樂受種種身，不為苦樂過失所染。 ^140a8

卷三百九十五 ^140a12

善現白佛言：何等名為菩薩摩訶薩菩提資糧？
佛告善現：一切善法皆是菩提資糧，諸菩薩摩訶薩修行一切法，
於中都無分別執著，謂作是念：此是一切法，
由此、為此而修一切法。
是三分別執著皆無，知一切法自性空故。
由是所修一切法，能自饒益，亦能饒益一切有情，
令出生死得涅槃故，說為善法，亦名菩薩菩提資糧，亦名菩薩摩訶薩道。
過去未來現在菩薩行此道故，已得當得今得無上正等菩提，
亦令有情已當今度生死大海證涅槃樂。
〔淨土方便品竟〕 ^140a14

卷三百九十五之七葉〔初分無性自性品〕 ^140a32

善現白佛言：若如是法是菩薩法，復何等法是佛法耶？
佛告善現：即菩薩法亦是佛法，謂諸菩薩摩訶薩於一切法覺一切相，
由此當得一切相智，永斷一切習氣相續。
若諸如來、應、正等覺，於一切法以一剎那相應妙慧現等覺已，
證得無上正等菩提。
善現！如是菩薩與佛有異，如二聖者雖俱是聖，
而有行向、住果差別。
若無間道中行於一切法，未離闇障，未到彼岸，
未得自在，未得果時，名為菩薩摩訶薩。
若解脫道中行於一切法，已離闇障，已到彼岸，
已得自在，已得果時，名為如來、應、正等覺。
善現！是為菩薩與佛有異，雖位有異而法無別。
善現言：若一切法自相皆空，云何得有種種差別？
佛告善現：自相空中，無數取趣、無所造業、
無異熟果差別可得，然諸有情於一切法自相空理不能盡知。
由此因緣造作諸業，謂造罪業，或造福業，
或造不動業，或造無漏業。
造罪業故，或墮地獄，或墮傍生，或墮鬼界；
造福業故，或生人趣，或生欲天；造不動業故，
或生色界，或生無色界；造無漏業故，或得聲聞果，或得獨覺果。
若知諸法自相皆空，或入菩薩摩訶薩地，或證得無上正等菩提。 ^140a34

四聖諦平等性即是涅槃，如是涅槃不由苦、
集、滅、道諦得，亦不由苦、集、滅、道智得，但由般若波羅蜜多證平等性名得涅槃。 ^140b24

菩薩摩訶薩誰遍知苦而能不起緣執苦心，
雖永斷集而能不起緣執集心，雖證於滅而能不起緣執滅心，
雖修於道而能不起緣執道心，但起隨順、
趨向、臨入無上正等菩提之心，於一切法觀察實相？ ^140b30

善現言：云何於一切法觀察實相？
佛言：菩薩摩訶薩於一切法觀自相空。
何以故？諸佛無上正等菩提及一切法皆以無性而為自性，
如是無性非諸佛所作，非獨覺所作，非菩薩所作，
非諸聲聞向果所作，但為有情於一切法不知不見如實皆空。
善現言：云何施設有諸法異，謂此是地獄、
傍生、鬼界，此是人、天，此是預流、一來、不還、
阿羅漢、獨覺，此是菩薩摩訶薩，此是如來應正等覺？
由此業故施設。世尊！
無性之法必無作用，云何可說由如是法生於地獄、
傍生、鬼界，由如是法生於人、天，由如是法得預流果乃至得成如來應正等覺，
令諸有情解脫生死？
佛告善現：如是！如是！
如汝所說。無性法中不可施設有諸法異，無業無果亦無作用。
愚夫異生不了諸法皆以無性而為自性，
愚癡顛倒發起種種身語意業，隨業差別受種種身，
依如是身品類差別，假施設有地獄、傍生、
鬼界及人，假施設有四大王眾天乃至非非想處天。
善現！為欲拔濟愚夫異生，施設聖法及毗奈耶分位差別，施設預流乃至如來應正等覺。
然一切法皆以無性而為自性，無性法中實無異法，
無業無果亦無作用，無性之中常無性故。
復次，善現！如汝所言無性之法必無作用，諸所修道是無性不？
預流、一來、不還、阿羅漢果是無性不？
獨覺菩提是無性不？
一切菩薩摩訶薩道是無性不？
諸佛無上正等菩提是無性不？
善現答言：諸所修道皆是無性，預流、一來乃至諸佛無上正等菩提亦是無性。
佛言：無性之法能得無性法不？
善現答言：不也！世尊！
佛言：善現！無性及道，是一切法皆非相應非不相應，
無色、無見、無對、一相，所謂無相。
愚夫異生愚癡顛倒，於無相法虗妄分別，
起有法想執著五蘊，於無常中起於常想，
於諸苦中起於樂想，於無我中起於我想，
於不淨中起於淨想，於無性中執著有性。
由此因緣，諸菩薩摩訶薩成就殊勝方便，
拔濟有情安置無相法中，令勤修學解脫生死，證得畢竟常涅槃樂。
善現言：頗有事是真實非虗妄不？
佛告善現：愚夫異生於中執著造作諸業，
由此因緣輪迴諸趣，不能解脫生死眾苦。
唯有顛倒虗妄執著，吾今為汝廣說譬喻，
重顯斯義令其易了，諸有智者由譬喻故，於所說義而生正解。
善現！夢中見人受五欲樂，夢中頗有少分實事可令彼人受欲樂不？
夢中頗有真實修道。
依彼修道。有離雜染。
得清淨不。明鏡等中所現諸像。
為有實事可依造業不。
諸像頗有真實修道。
依彼修道有離雜染得清淨不。
深谷等中所發諸響。
為有實事可依造業不？
諸響頗有真實修道，依彼修道有離雜染得清淨不。
諸陽焰中。現似水等。
為有實事可依造業不？
諸陽焰中水等。頗有真實修道，依彼修道有離雜染得清淨不？
諸光影中所現實相。
為有實事可依造業不？
諸光影中色相。頗有真實修道，依彼修道有離雜染得清淨不。
幻師幻作象馬車步四軍眾等。
種種幻事。此幻象等。
為有實事可依造業不。
幻事頗有真實修道，依彼修道有離雜染得清淨不。
佛所化作諸變化身。
此變化身。為有實事可依造業不。
化身頗有真實修道，依彼修道有離雜染得清淨不。
尋香城中所現物類。
為有實事可依造業不。
尋香城中物類。頗有真實修道，依彼修道有離雜染得清淨不。
善現答言：不也！世尊！
此中都無實雜染者及清淨者。
佛言：如雜染者及清淨者實無所有，由此因緣，
雜染、清淨亦非實有。
何以故？住我、我所諸有情類虗妄分別，
謂有雜染及清淨者，非見實者謂有雜染及清淨者。
如見實者知無雜染及清淨者，如是亦無雜染、
清淨〔無性自性品竟〕。
般若綱要卷七
 ^140b38
