
other:: 無異禪師廣錄卷第二十四
editor:: 住博山法孫　弘瀚　彚編
collector:: 首座法孫　弘裕　同集
宗教答響四 ^331b19

卓發之文學問。華嚴會中。
二乘如盲如聾。然亦兼攝聲聞。
以包含無量乘故。
此經雖云二乘種不生。
乃所宣道品。大小互通。
正與華嚴四聖諦品不異故。
有生彼經劫。方證小果者。
如大智度論言。彌陀亦以三乘度生。
自應二藏五教總攝。
何云不攝小乘。且既通雜華。
復不能通雜華所攝無量乘耶。 ^331b21

師云。居士既知華嚴攝無量乘。
豈上德聲聞。如身子目連杜視絕聽。
悉是如來勝方便力故。
為導引一類小機。
發起深信。信於一乘。
如法華云。佛以無數方便。
引導眾生。其實皆為一佛乘故。
此經云。二乘種不生者。
正為化導二乘執空不修淨土者。
鈔云。豈獨凡夫。亦度二乘聖人。
二乘既生。況菩薩不生。
彌陀以三乘度生。
當無疑惑。既以三乘化導。
亦攝無量乘。二經互通。
不言可喻。涅槃云。
闡提不入。非闡提不入涅槃也。
問。餘門學道。名竪出三界。
念佛往生。名橫出三界。
所謂餘門正指教中觀行故。
參禪稱為別傳。淨土亦云。
徑路皆以超越觀行故。
今云。觀即是念。念即是觀。
直以台觀當之。不反鈍置念佛耶。 ^331b33

師云。橫竪等論。鈔云。
如蟲在竹。竪則歷節難通。
橫則一時解脫。謂樂#CB15131;與苦域並峙故。
曰橫也。此是一往之說。
論一心者。橫竪皆遍。
獨淨土不具竪。而止曰橫。
彌陀經云。其佛光明無量。
照十方國。無所障礙。
觀經云。是心作佛。
心即佛故。淨土惟心。
以界曰橫。論心豈不圓具耶。
餘門非單指觀行。
實乃具一切法門。
參禪稱為別傳者。
非五教之所詮。淨土亦云徑路。
豈三觀之所及。今說觀即是念。
念即是觀。舉一念即具觀行。
以一念超越。即便往生。
非觀行成就。然後乃生故。
知念不妨攝觀。非觀行能鈍置念佛也。 ^331c12

問。觀經疏以十六觀通三諦。
今以此經。旁通觀經。
則入台觀門庭。以此經分屬圓教。
則入事事無礙法界。
然台宗以圓教。獨歸法華。
而第四法界。惟華嚴有之。
未知台宗三觀。得攝法界觀否。
此天台賢首差別處。
若為會同。 ^331c32

師云。觀經疏。以十六觀通三諦。
今以此經。旁通觀經。
亦不妨。以十六觀。
旁通此經。何以故。
彌陀經云。寶網行樹。
蓮池階道。悉以金銀琉璃玻瓈合成。
其佛光明無量。聲聞菩薩無數。
復以西方攝。懸鼓豈不具足。
一十六觀。似不必入台教門庭。
台教當入我之一念。
為徑中之徑。不亦宜乎。
謂此經分屬圓教。
天台以圓教。獨歸法華。
鈔云。事事無礙。惟華嚴有之。
既云圓教。豈不攝事事無礙。
以事事無礙。標法界觀名。
豈不攝圓彌陀分屬。
如掬海之一滴。不妨同於全潮。
天台賢首與此經疏鈔。
別而不別。不別而別。
非此之謂歟。 ^331c42

問。合論判彌陀淨土。
是權非實。淨名惟心淨土。
是實淨土。然淨名言。
菩薩成佛時。直心等眾生。
來生其國。是明言攝受眾生。
死此生彼之事。與彌陀無二無別。
正指往生事相。論中何以分作兩橛。
疏言。此指事一心者。
豈事一心。便不名惟心耶。 ^332a14

師云。合論云。彌陀淨土是權。
如云一念至。一心不亂是權實。
淨名淨土是實。如云隨其心淨。
即佛土淨。菩薩成佛時。
如云直心等眾生。
來生其國。是實中權。
如指門必入其室。
如入室必由其門。
二經大意。不妨互舉。
非分兩橛也。疏指事一心者。
重在持鈔云若達此心。
四性不生。與空慧相應。
名理一心。此即事而理。
安得不名惟心也。 ^332a24

問。此經言眾生生者。
其中多有一生補處。
大本乃言。生彼國者。
皆當一生遂補佛處。
皆當之義。不止多有。
然則中不胎生等。
皆是補處。皆為等覺菩薩耶。 ^332a38

師云。此經言。眾生生者。
多有一生補處。此多字從近而言。
大本云。皆當一生遂補佛處。
此當字。藉遠而言。
此經云。其國生者。
皆是阿#CB16014;#CB02494;致。
華言不退轉。豈非當來遂補佛位。
即中下胎生。遂補佛處。
益明非是現稱等覺菩薩。
良以延促同時。所謂徑中之徑。
於斯益信矣。 ^332a44

問。單念佛人。不修助因。
所謂但得本莫愁末。
故云不修餘行。得波羅密。
亦云。即是多善多福。
乃諸佛以萬行因華。
莊嚴法身。今念佛所證。
止可云素法身抑己具足萬行莊嚴耶。 ^332b8

師云。單念佛人。不修助因。
古人淨業中。知識殷勤化人。
念佛同生淨土。豈非助因。
不修餘行。惟念佛得到彼岸故。
信此一門。即是多善。
化彼同類。即是多福。
又夙具種性。即是多善。
夙修餘行。即是多福。
即此已具萬行莊嚴。
非素法身也。 ^332b16

問。宗門教人。參念佛底是誰。
似與別則公案無二。
未嘗回向西方。鈔云。
體究念佛。與尊宿教人舉話頭下。
疑情意極相似。此只相似。
還是直參誰字。教分四種念佛。
未列體究一門。今以攝持名中。
却似經文本無此意。
不應以此入淨業門庭。
若謂參此話頭。悟則心開。
不悟亦不失往生。
此為禪宗留一退步。
正墮偷心耳。若謂此疑不破。
便不得生。是反不如一直念去。
不起疑情者。雖不開悟。
尚得往生也。乃智徹禪師。
直以此作淨土正行。
慈照天奇毒峯。皆教人參究念佛。
此諸師又何所本耶。
雲棲若祖諸師疏鈔。
何不直拈誰字。若只相似。
又更有差別否。其相似不全是處。
何不道破。 ^332b26

師云。宗門教人參究。
貴在以期大悟。更不回向西方。
何得言留一退步。
不失往生。是居士註脚。
非宗門意。鈔中謂。
體究念佛參與體者。
不容無說。參謂參破。
體謂體貼。體貼亦有佇思之義。
宗門必不用。少林云。
心如墻壁。乃可入道。
又不與一直念去。
較其優劣。雲棲祖諸師。
亦是淨土一門。收此一類之機。
放開一線。道又何辯相似不相似也。 ^332c2

問。一切國土。惟想所持故。
以淨想換却妄想。
如子憶母必善想。
容儀歷歷可覩。今持名一門。
但令念聲相續。不取相貌。
只與讀誦無二。心易馳散故。
稱名方便。或依出入諸息。
以為藉氣束心。乃禪經中攝心調息。
諸法。似屬小乘。未為第一義諦。
將非大心凡夫所當行持耶。 ^332c16

師云。楞嚴云。憶佛念佛。
謂憶念相繼。自得心開。
非比單持名號。至一心不亂。
夫讀誦者。惟記惟解。
持名者只欲往生。
如負重擔只欲到家。
馳散何有。乃至一心不亂。
非藉氣束心比也。
生極樂國。如彈指頃。
與法華其疾如風相類。
大心凡夫。豈捨此捷徑法門。
而別求乎。 ^332c28

問。大本云。若有眾生。
發一念心。念無量壽。
定生彼國。疏中尅期。
止及十念。而不及一念何耶。
又念性剎那生滅。
此經七日。定力乃生。
則未得禪定者。無分。
若此一念。如一稱成佛。
釋作歸命一心。則大本不應繫十念之後。
若止如經文。作一念喜愛之心。
則與化經言不動如來佛剎。
不以愛戀之心。遂得往者。
難易不同。此則全無定力。
亦得往生。其勝方便。
又當超越小本耶。 ^332c40

師云。十念與此本。
相互通故。何分優劣。
以一念具一切念故。
一念未必為優。以十念即一念故。
未必為劣。是故說一念。
不妨十念。說十念。
不妨一念。又剎那際不妨七日。
七日不妨剎那際。
經云。一念普觀無量劫。
無去無來亦無住。
或說一念。或說十念。
或說七日。或說多劫。
皆如來勝方便故。
亦不論定不定喜愛不喜愛。
但一心念佛。無事不辦。
如靈丹一粒。點鐵成金。
更無疑慮。又何必以難易。
較其超越也。 ^333a8

問。此七日若平時。
姑置。待臨終方念。
已為天如所呵。今既屬平時者。
為是七日之後。盡此形壽。
更不復亂耶。為復此後雖亂。
終得往生耶。若永不復亂。
不應止名七日。若更亂者。
則已經退。何能感佛現前。 ^333a24

師云。經中云一日乃至七日。
是剋期往生。不論臨終平時。
一聞佛名。便發猛銳七日。
往生者故不論。若未生者。
在無間斷念念相續。
豈可七日得定再不念佛名。
其執持二字。何以消文。
疏中云。執者聞名受之。
勇猛果決。不搖奪故。
持者受斯守之。常永貞固。
不遺忘故。何云七日。
復隨散亂。行者一心正念。
更加猛利。以終身。
如初發念頃。何愁佛不感孚耶。 ^333a32

問。鈔中明理一心。
為觀力成就。則體究。
全屬觀門。但前言妙觀難成故。
顯持名殊勝。今乃復通觀法。
仍是定觀。勝於持名矣。
若云參誰字是體究。
則又全屬宗門。且當參話時。
不應有念。如知不二寂照難思等。
幾許理路可傍。未免兩處負墮。
義云何通。 ^333a46

師云。前言妙觀難成。
顯持名殊勝。良以娑婆之眾。
心多散亂故。持名攝念勝乎觀門。
今乃復通觀法。以觀法是淨土法門故。
如持一念。不妨具足諸觀。
讀彌陀經者。西方勝境。
孰不冥契。但以執持顯勝故。
以觀境殊勝。不妨速於持名。
以持名徑捷。不妨超於觀法。
兩處義成。何得言墮。
若宗門參究。是逗機之法。
似不必與淨土和會。
如參念佛者是誰。
即屬宗門。言語道斷。
又不可以理路為依傍也。 ^333b8

問。一部疏鈔。大意全重理持。
則所明持法。最為要害。
今既是持名。復云理觀。
既是理觀。復拈話頭。
禪淨止觀。三法混淆。
雖復義理圓融。而行人念不歸一。
將何為宗。此與一門。
深入專修無間之旨。
何復不侔。 ^333b24

師云。疏鈔一部。雖則全歸理觀。
如玄談守約則惟事持名。
文云。舉其名兮兼眾德。
而俱備。專乎持也。
統百行。以無遺。以此則知專貴持名。
不妨發明理觀。觀理明徹。
如膏益火。則更增猛熾也。
若單提參究。單論觀理。
如華嚴大部攝無量乘。
上根利智。條條是路。
亦不名混淆。但以根器相投。
亦吾師翁之善巧耳。 ^333b32

問。疏言一心。即達磨直指之禪。
又云。六祖斥無。乃門庭施設不同。
假使纔弘直指。復讚西方。
則直指之意。終無由明。
既言即是直指。復云。
為門不同。是少林與曹溪。
亦復不同耶。 ^333b44

師云。疏言一心者。
豈但直指之禪。一大藏教。
無不收盡。即歸之直指之禪者。
此是。為參究念佛者。
說非。為持名者。發機。
門庭設施不同者。
正符合。直指之道。
亦非。為持名者。發機。
雲棲以參究念佛。
收之淨土一門。此是廣被機宜。
看疏鈔者。不妨求一門深入。
譬夫入海者。而責之淮濟江河深淺廣狹。
更較其同異。不亦愚乎。 ^333c4

問。疏指至心念佛。
一聲滅八十億劫生死重罪。
屬理一心。若事一心者。
多念止滅少愆。乃又引佛名經言。
一聞佛名。滅無量劫生死之罪。
釋云。一聞則不待憶念。
無量則不但八十億劫。
然則何必獨指理一心也。
覺於此中。自相違礙。
又此經亦言聞經聞名。
皆得不退。則一切等閒發願。
散亂稱名者。咸不退耶。 ^333c18

師云。果得一心。則不論理事。
疏鈔謂多念止滅少愆者。
此是就散亂。而藉一心者說也。
聞名滅罪。眾生在迷。
亦復不知。如地獄聞名。
即得究竟。并獲往生者。
何止滅罪。葢論眾生心力之勤怠耳。
大凡教中。論事論理。
論定論散。如用兵之法式。
臨陣決勝。貴在當人。
必不以法式楷定。
然後為正論者矣。 ^333c30

問。棗柏言。華嚴一乘大道。
非往生菩薩境界。
何故華嚴長子。乃以十願。
導歸極樂。如生公說。
闡提有佛性則後出涅槃為證。
今行願全與棗柏不符。
則一論宗旨竟將安歸。
乃雲棲但拈出導歸之文。
亦不能折棗柏之誤。
當知棗柏未易輕詆。
今欲和會兩義。其說云何。 ^333c42

師云。棗柏謂華嚴非往生菩薩境界。
為顯一乘。不妨抑彼揚此。
普賢導歸極樂。正謂攝無量乘故。
棗柏為化大心凡夫。
頓入華藏故。普賢是華藏中菩薩。
以十願。導歸極樂者。
為三根普利故。如觀方入一隅。
則十方普現故。良以大心難發。
極樂易生。究竟旨歸。
彼此符合。以此則知棗柏。
原非錯誤。雲棲安得以是為非耶。 ^334a6

問。因戒生定。因定生慧。
則一心者。自制心始。
此中自當發慧所為不假方便。
自得心開也。天台念佛五門次第。
亦復如是。今以事持屬定門攝。
理持屬慧門攝。而云事持。
未能破妄。利根徑就理持。
將慧不由定。一切理路通明。
便可當覺路耶。 ^334a20

師云。因戒生定。乃至天台次第。
此是教家法則。然亦有先慧而後定者。
如云專持名號。即得往生。
自非慧根深發。莫能信也。
雲棲以事持。為定門攝。
理持為慧門攝者。
此亦教家法則。然事非慧而不持。
理非定而不發。事持既能發慧。
安得不破妄耶。又可將一句彌陀具戒定慧。
猶深入理。不可不知。
何也。為專持萬德洪名。
不生諸惡。豈非戒也。
至一心不亂。豈非定也。
自得心開。豈非慧也。
念空真。念緣起無生。
豈非理也。深入至理。
淨土惟心。生彼不離生。
此是正覺地。何必捨事持而入理解。
謂之覺路可乎。 ^334a30

問。觀雖十六。言佛便周。
如經所言。觀佛身故。
見佛心。觀佛身者。
從一相好入。則眉間白毫。
可攝念佛三昧。何故慈雲。
但教人作蓮花開合想。
鈔中亦止通普觀為助因耶。 ^334b2

師云。觀經言佛便周者。
佛以法界為身故。
觀佛身故。亦見佛心者。
謂緣勝境。入實相理故。
既從一相好入。毋論眉間白毫蓮花開合。
以十六觀門。隨緣一觀。
悉是助因。鈔中以普觀為助因者。
猶為確當。 ^334b10

問。諸經多言。念佛行人。
現前見佛。如遠公三覩聖相等。
所謂能念佛人。佛住其頂。
古德教人。決志求驗。
正在平時。今經止言臨終佛現。
豈七日功成。未能現見。
僅感臨終耶。抑必現前見已。
然後臨終得見耶。 ^334b18

師云。諸經多言。行人現前見佛。
亦有當來見佛之語。
楞嚴云。憶佛念佛。
現前當來。必定見佛。
其必定二字。深有旨趣。
如種穀得穀。必無虗棄之功也。
遠公三覩聖像。現前見佛也。
淨土諸師。臨終感佛來迎。
當來見佛也。由此觀之。
只愁不念佛。不愁行人不見佛也。
毋論平時七日。但一心不亂。
專持名號。喚醒自性彌陀。
一切佛菩薩像。皆影現其中也。 ^334b26

問。往生菩薩。心不顛倒故。
能預知時至。與本願相應。
然則坐脫立亡。庶幾來往自由。
能識死從何去者。
何為古宿全不以此勘驗。
至云死時何若欲先知耶。 ^334b40

師云。淨土菩薩。與宗門坐脫立亡。
識得死從何去者。
大不相類。淨業行人。
尅期往生。預知時至宜矣。
宗門中人知亦可。
不知亦可。發明大理。
視死生如夢幻。安得於夢幻中著脚。
以生死為實事耶。
又當知化儀既畢。
來去自由。此等不思議解脫。
惟同道者方知。又何得與淨業。
較同異耶。 ^334b46

問。觀經十念。論明臨終心力猛利。
能勝終身行力。乃大本十念。
不言臨終。此與觀經。
為同為別。若此七日。
不必定是臨終。則此十念。
亦屬平時。既非最後大心。
何能化往寶王。論反以一念為正。
是義何居。 ^334c10

師云。大本十念。克十念往生。
而不克往生者。乃日日十念。
雖不言臨終。以至臨終明矣。
論明臨終心力猛利。
此為一等猶豫。行人說恐臨終障重。
不克往生。以猛利勝之。
能勝終身行力者。
此加勉之義。使行人以遂往生。
假如平日猛利。大事已辦者。
十念七日。俱不出一念故。
何緣自生疑難。 ^334c18

問。觀音勢至。同侍彌陀。
為西方三聖。觀音反聞自性與今持名一心。
總以音聞為教體。
正應同屬耳根圓通。
又文殊亦發願往生。
何反揀去。勢至鈔言。
耳根不攝念佛。念佛能攝耳根。
是勢至。能攝觀音。
而觀音不攝。勢至將持名。
不屬音聞。而觀音不補彌陀為安養教主耶。 ^334c30

師云。耳根以聲塵。
旋入念佛。以舌上稱揚。
然俱屬音。聞出入義別。
文殊取一根深入。
安得不揀。雲棲判根塵同異。
豈可言觀音不攝勢至耶。
如論往生行業。亦不取耳根圓通。
豈勢至復不攝觀音耶。
正所謂打鼓弄琵琶。
非以諸法門。迹上較眾聖之所行處也。 ^334c42

問。世尊言。諸修行人。
用攀緣心。為自性者。
猶如煑沙。欲成嘉饌。
今此念佛心。是攀緣心耶。
非攀緣心耶。若用攀緣心者。
一切覺觀思惟。皆是生死根本。
若非攀緣心者。何言念性生滅因果殊感。
若云此生滅心即不生滅心者。
何云煑沙。此與波水之旨。
當自不倫。波即是水。
沙非是饌。大覺立喻。
應不雷同。乃法華所云。
若人散亂心。一稱南無佛。
南能所云。不斷百思想。
對境心數起者。又非即用此生滅心耶。 ^335a4

師云。世尊斥世間人。
認攀緣心為自性。
非斥用攀緣心入自性。
豈不聞。圓覺云。以幻修幻。
天台專用六識。阿難云。
供養如來。亦因此心。
永退善根。亦因此心。
以此推之。此心亦不惡。
可以為入道之玄徑。
論乎真性。何用念為論乎。
樂土非念莫生。文殊云。
念性生滅。此為選耳根圓通。
淨業智人安得。隨文殊脚跟轉文殊。
如修般舟三昧。又當以我念佛。
為良導。法華一稱。
塵勞起。而佛道成。
南能不斷妄想興。
而涅槃現。又當留待別時。
向居士一一道破。 ^335a20

問。經末先言不退。
後云往生。正以現生取辦。
超乎餘教。鈔中反開少壽多障。
不克往生一路云。
于來世得生。此墮慈照所云。
其人自不知我當生淨土。
却要來後世。再得生人中也。
乃引禪門。纔出頭來。
現成受用語為證。
則何以永明揀去。
有禪無淨。一流明淨業之諦。
當於宗門耶。 ^335a38

師云。經中先言不退。
後云往生者。謂先說淨土已生者。
後云念佛必定往生。
非現生取證也。鈔中開少壽多障。
為多障行人不信決定往生。
如信者則不障矣。
來世得生者。謂不信。
聞名亦種下。來世種子顯。
聞名殊勝。超乎餘教故。
不墮慈照之語。永明抑揚之說。
單扶淨土一路。將宗門推向。
萬丈深坑。亦不為分外禪門有。
三生打徹故。云纔出頭來。
現成受用。又何勞逐句。
與淨土合轍。 ^335b2

問。準提密圓與華嚴顯圓。
並屬第一。疏云。持名功德猶勝準提。
今念佛人。盡此報身。
方得往生。所證極果。
僅至上品。何以不如準提所開。
不轉肉身。便得往詣十方淨土。
只于此生。得證佛果耶。 ^335b18

師云。佛所設教。為當機者極成。
如此土釋經者。亦復如是。
天台歸圓法華。李長者亦多料揀。
李長者必看天台三大部。
天台未見李長者合論。
若見時。又不知當何如。
華嚴準提及淨土法門。
各有所主。不可逐一比況。
古德云。一兔橫身當古路。
蒼鷹纔見便生擒。
似不必向迹上追尋。
夙具靈根者。纔聞著一言一句。
便有出身路。所謂大藏小藏。
從自心中流出。豈可以部帙。
較優劣耶。無異禪師廣錄卷第二十四
 ^335b26
