
other:: 宗門拈古彚集卷第二十八
collector:: 古杭白巖嗣祖沙門　淨符　彚集
△青五
other:: 
## 洛京韶山寰普禪師
洛京韶山寰普禪師〔青五夾山會嗣〕 ^160a15

白頭因參。山曰莫是多口白頭因麼。
因曰不敢。山曰有多少口。
曰通身是。山曰尋常向甚麼處屙。
曰向韶山口裏屙。
山曰有韶山口即得。
無韶山口向甚麼處屙。
因無語。山便打。 ^160a17

雲門偃云。者話墮阿師。
放你三十棒。又云。
將謂是師子兒。又云。
韶山今日瓦解氷消。 ^160a25

雪竇顯云。從來疑著韶山。 ^160a29

愚菴盂云。撥草傷蛇。
惹火燒身。恁麼人在在有之。
因禪多口。直得閉殺。
韶山無口。直得屙殺。 ^160a31

清化嶾云。因白頭徧身是口。
不奈韶山一屙何。 ^160a35

慧雲盛云。盡道因白頭多口。
忽被把住咽喉。無能出氣。
徧身是的甚處去了。
設向眼睫裏識些機宜知些進退。
三十棒韶山合當自喫。 ^160a37

白巖符云。者多口阿師浪有其名。
當時待問有多少口。
何不向前劈面便掌。 ^160a43

韶山因僧問。是非不到處。
還有句也無。山曰有。
曰是什麼句。山曰一片白雲不露醜。 ^160b2

天童覺云。通身回互不觸尊嚴。
退位傍提要當宛轉。
還見韶山相為處麼。
盡力推爺向裏頭。 ^160b6

東山澓云。韶山可謂打落楚天月。
摘去漢地星。等閒道出一句。
藏鋒不露。撿點將來。
猶未勦絕。今日有問顯聖。
是非不到處還有句也無。
直云無。他若道為甚麼無。
但云秋水長天一色。
落霞孤鶩齊飛。 ^160b10

韶山有僧到參。禮拜起立。
山曰大材藏拙戶。
僧過一邊立。山曰喪却棟梁材。 ^160b18

城山洽云。前箭猶自可。
後箭射人深。 ^160b22

韶山因遵布衲訪。
值山在山下。遵問韶山路向甚麼處去。
山以手指曰。嗚。那青青點黯處去。
遵近前把住曰。久嚮韶山莫便是否。
山曰。是即是。闍黎有什麼事。
遵曰擬伸一問師還答否。
山曰。看君不是金牙作。
怎解彎弓射尉遲。
遵曰。鳳凰直入烟霄去。
惟怕林問野 #CB15179;兒。
山曰。當軒布皷從君擊。
試展家風似老僧。
遵曰。一句逈超千聖外。
松蘿不與月輪齊。
山曰。饒君直出威音外。
猶較韶山半月程。
遵曰過在甚處。山曰個儻之辭時人知有。
遵曰。恁麼則真玉泥中異。
不撥萬機塵。山曰魯班門下徒施巧妙。
遵曰。學人即恁麼。
未審師意如何。山曰。
玉女夜拋梭。織錦於西舍。
遵曰莫便是和尚家風也無。
山曰。耕夫製玉漏。
不是行家作。遵曰。
此猶是文言。如何是和尚家風。
山曰。橫身當宇宙。
誰是出頭人。遵無語。
山遂同歸至方丈。
人事了。山遽召近前曰。
闍黎有衝天之氣。
老僧有入地之謀。
闍黎橫吞巨海。老僧背負須彌。
闍黎按劍上來。老僧掗鎗相待。
向上一路速道速道。
遵曰。明鏡當臺。請師一鑑。
山曰不鑑。遵曰為甚麼不鑑。
山曰水淺無魚徒勞下釣。
遵無語。山便打。 ^160b24

黃龍新云。好打者般漢。
打殺百千萬個有甚麼過。
當時若在黃龍手裏。
棒折也未放過在。 ^160c14

何山珣云。布縵天網打鳳羅龍。
主則琢玉鏤氷。賓則攢花簇錦。
當機不讓覿面爭先。
結角螺文互存互奪。
諸方咸謂好手手中呈好手。
還端的也無。若約慧日見處。
遵布衲若能慎初護末。
待韶山指出路頭。
驟步便升堂奧。管取明窓下安排。
非唯截斷葛藤。亦免上他鈎線。
何也。一著不到處。
滿盤空用心。 ^160c18

昭覺勤云。遵布衲如虎戴角。
凜凜威風。怎奈韶山解踞虎頭收虎尾。
直得步步登高聲聲相應。
還知二老落處麼。
好手手中跨好手。
紅心心裏中紅心。 ^160c32

天童華云。死心和尚一期大驚小怪。
殊不知韶山自遭布衲毒手之後。
至今無人撿點得出。
且道誵訛在什麼處。 ^160c38

龍唐柱云。布衲何用繁辭。
烏那青青黯黯處。
便作禮云。今日親見作家。
縱使韶山有入地之謀。
也要把他作撥草瞻風人管待。 ^160c44

城山洽云。看者兩員尊宿鎗來劍去勝負難分。
正是有意氣時添意氣。
不風流處也風流。
苐可惜布衲末後落節。
還有為伊出一隻手者麼。
other:: 
## 洪州上藍令超禪師
洪州上藍令超禪師〔青五夾山會嗣〕 ^161a2

僧問。善財見文殊後。
因甚却往南方。藍曰。
學憑入室。知乃通方。
曰為甚麼彌勒却遣見文殊。
藍曰。道曠無涯。逢人不盡。 ^161a8

天寧琦云。奇特中奇特。
玄玅中玄妙。達法源底須是上藍始得。
祖師門下直是未在。
other:: 
## 福州牛頭微禪師
福州牛頭微禪師〔青五投子同嗣〕 ^161a14

僧問如何是和尚家風。
頭曰山畬脫粟飯。
野菜澹黃虀。曰忽遇上上客來又作麼生。
頭曰。喫即從君喫。
不喫任東西。 ^161a18

灜山誾云。生鐵鑄心肝。
打得丁當響。
other:: 
## 鄂州巖頭全奯禪師
鄂州巖頭全奯禪師〔青五德山鑒嗣〕 ^161a24

參德山。纔跨門便問是凡是聖。
山便喝。巖便禮拜。
洞山聞僧舉乃曰。
若不是奯公也大難承當。
巖曰洞山老漢不識好惡。
錯下名言。我當時一手擡一手搦。 ^161a26

雪竇顯云。然則德山門下草偃風行。
要且不能塞斷天下人口。
當時纔拜。劈脊便打。
非唯勦絕洞山。亦乃把定奯老。
還會麼。李將軍有嘉聲在。
不得封侯也是閒。 ^161a34

瑯琊覺云。巖頭無人問著不妨奇特。
纔被洞山腦後一錐。
便乃氷消瓦解。 ^161a42

南華昺云。巖頭一期展露。
事不徒然。無人讚歎猶較些子。
纔被洞山稱提。直得驚羣駭眾。
還會麼。無滯自然隨勢去。
有聲多為不平來。 ^161a46

昭覺勤云。德山據令而行。
只得一半。洞山通方有眼。
千里同風。巖頭既善據虎頭又能收虎尾。
大似作家戰將臨陣扣敵七事俱全。
不妨奇特。敢問那裏是一手擡一手搦處。
謂言侵早起。更有夜行人。 ^161b4

徑山杲云。猛虎不識穽。
穽中身死。蛟龍不怖劍。
劍下身亡。巖頭雖於虎穽之中自有透脫一路。
向劍刃上有翻身之機。
若仔細撿點將來。
猶欠悟在。即今莫有為巖頭作主底麼。
出來與妙喜相見。
良久喝一喝拍一拍云。
洎各停囚長智。 ^161b12

教忠光云。還知三大老落處麼。
德山通身放倒。洞山帶水拖泥。
若非巖頭具通方眼。
有格外機。怎顯功高汗馬。
且作麼生是一手擡一手搦處。
殺人刀活人劍。 ^161b22

天寧琦云。德山具咬猪狗手脚。
巖頭是煅了底精金。
驀拶相逢。更無回互。
將他八兩換他半觔。
洞山雖是作家。也只旁觀有分。
妙喜費許多氣力作什麼。
拈拄杖畫一畫云。
一。 ^161b30

南堂欲云。家肥生孝子。
國霸有謀臣。雪竇云然則德山門下草偃風行。
要且不能塞斷天下人口。
當時纔禮拜劈脊便打。
非唯勦絕德山。亦乃把定奯老。
說得道理好。歸依佛法僧。 ^161b38

報恩秀云。諸方盡謂巖頭一擡一捺。
洞山錯下名言。殊不知洞山一擡一捺更甚。
雖然巖頭擡捺洞山。
賺出洞山擡捺。萬松說破。
忽有個出來禮拜。
萬松却放過不打。
何也。為伊皮下無血。 ^161b46

雲居莊云。德山不無養子之緣。
洞山乃是因齋慶讚。
作麼生是巖頭一手擡一手搦。
不是射鵰手。徒說李將軍。 ^161c6

博山來云。問不在意裏。
答預於機先。余所謂進得德山門。
破得巖頭句。灼然兩彩一賽。
洞山雖是善因而招惡果。
又安知巖頭子為父隱直在其中耶。
鼓吹將來。三人綑作一束始得。 ^161c12

古南門云。雪竇恁麼道。
雖則看孔著楔。殊不知巖頭歷代簪纓。
若不是德山如金博金。
大難酬對。洞山向背後叉手道。
若不是奯公大難承當。
誣人之罪以罪加之。
簡點將來。四大老固雖各恃己長。
衲僧門下總欠棒在。
何故。青山只解磨今古。
流水何曾洗是非。
忽有個漢出來道。
古南也是為他閒事長無明。
合掌云。山僧罪過。 ^161c20

愚菴盂云。德山是荊山韞玉之石。
巖頭是剖玉之良工。
始終俱妙。祇不當持一條斷貫索要量無邊身菩薩身才多少長。
不免被旁人耻笑。
且道笑個什麼。笑他是貴介公子打毆儺#CB00403;門乞丐。 ^161c34

靈巖儲云。巖頭只知乘長風破萬里浪。
不顧黃河無底。德山但解驅泰華塞四滄溟。
那識黑山有根。父父子子使盡氣力。
至今無出頭分。可笑。
又有個弄巧成拙底引鬼入墻。
致令者漢棺材裏瞠眼。
唬張嚇李。古今無數知識出世。
一個個水上描根。
空中繪影。喫盡許多生受。
終沒交涉。設有僧到靈巖。
入門便問是凡是聖。
但呵呵冷笑。直教者漢脊背汗出。 ^161c42

西遯超舉大慧語畢云。
如何是欠悟處。令天下人向巖頭嘴邊東卜西卜無出頭日。
試再撿點看。撿點不出。
我大禮他九拜。有撿點得出者。
九十棒一棒也不饒。 ^162a10

演教泐云。德嶠布龍蛇大陣。
洞山設陷虎機關。
巖頭久經行陣。雖則不為所困。
其奈掩耳偷鈴。若放過則彼此無傷。
撿點來。三人盡皆是賊。
中有一個正賊。一個草賊。
且道那一個是正賊。
那一個是草賊。 ^162a18

白巖符云。德山當堂據令。
末上猶欠一籌。巖頭泥裏藏鋒。
脚跟終是不穩。并須受罰。
若夫洞山老漢且置勿論。
為什麼。留與後人撿點。 ^162a28

巖頭因辭德山。山曰甚麼處去。
頭曰蹔辭和尚下山去。
山曰子他後作麼生。
頭曰不忘和尚。山曰子憑何有此語。
頭曰。豈不聞智與師齊減師半德。
智過於師方堪傳授。
山曰。如是如是。善自護持。 ^162a34

天童覺云。德山尋常棒下不立佛祖。
及乎到者時節。得恁麼老婆。
雖然。是養子之緣。
怎免得後人撿責。
待伊道智過於師方堪傳授。
拽拄杖驀脊便打。 ^162a42

巖頭因僧問三界競起時如何。
頭曰坐却著。曰未審師意如何。
頭曰移取廬山來即向汝道。 ^162a48

徑山杲云。巖頭古佛向萬仞巖頭垂手。
鑊湯爐炭裏橫身。
葢為慈悲之故。有落草之談。
今日若有人問雲門。
三界競起時如何。
只向道快便難逢。
未審師意如何。移取雲門山來即向汝道。 ^162b4

天寧琦云。三界競起。
巖頭道坐却著。見怪不怪其怪自壞。
妙喜道快便難逢。
順水流舟更加櫓棹。
天寧道在什麼處。
長安甚閙我國晏然。
未審師意如何。待上山斫棒來却向汝道。
三段不同。收歸上科。 ^162b12

大珠口云。巖頭古佛答一轉語。
如泰華之嶽頓落千峰。
似滄溟之海截斷眾流。
葢道眼精明有刮膜之手。
今日若有問大珠。
三界競起時如何。
珍重。未審師意如何。
移取少微山來即向汝道。 ^162b20

眉山霈云。巖頭雖有殺人刀。
且無活人劍。 ^162b28

巖頭問僧甚處來。
曰西京來。巖曰黃巢過後還收得劍麼。
曰收得。巖引頸近前曰#CB01403;。
曰師頭落也。巖呵呵大笑。
僧後到雪峰。峰問甚處來。
曰巖頭。峰曰巖頭有何言句。
僧舉前話。峰便打三十棒趂出。 ^162b30

溈山喆云。者僧黃巢過後曾收得劍。
却向巖頭處施設。
及至雪峰前鋒鋩不露。
何故。為他巖頭大笑一聲。
直得天地陡暗四方絕唱。
若不得雪峰。幾乎陸地平沉。
不見道殺人刀活人劍。 ^162b38

承天宗云。可惜許者般漢。
只學得勝負之法。
殊不知勝負是生滅之因。
我當時若見。但向他道作家作家。
教他擔板過一生。 ^162b46

寶掌白云。者僧既收得劍。
因甚殺活威權全在他人手裏。
當時待他引頸向前。
何不道草賊大敗。
他若擬議。呵呵一笑便出。
不唯塞斷巖頭咽喉。
就是雪峰也只與他平展。
如今莫有恁麼人麼。
良久云。洎合停囚長智。 ^162c4

白巖符云。可惜者僧有劍不善用。
動便犯手傷鋒。當時待他引頸。
何不道降者不斬。
巖頭到者裏不獨有技無所施。
就使象骨老漢也只得從旁喝采。 ^162c14

巖頭因羅山閑問石霜。
起滅不停時如何。
霜曰直須寒#CB01926;枯木去。
一念萬年去。函葢相應去。
純清絕點去。山不契。
乃造巖頭。問起滅不停時如何。
巖喝一喝曰。是誰起滅。
山有省。 ^162c20

報恩秀云。若是萬松。
喝了便休。 ^162c28

徑山琇云。殺人須是殺人劍。 ^162c30

資福侶云。大海不著死屍。
針鋒不留蚊蚋。二大老千古提持。
兩兩相照。今人向言句上著倒。
那個有活眼那個無活眼。
所以不契。所以省去。
不惟不識二大老。
亦且不識羅山。 ^162c32

白巖符云。必大死一回。
枯木上別見春光。
參取石霜。當下點鐵作金。
化鯤鯢而騰高漢。
參取巖頭。若夫殺人刀活人劍顛拈倒用。
則又於他二老分上豈疎親可得而較哉。
如今有問起滅不停時如何。
不許循途蹈轍。試別道看。 ^162c40

巖頭到百丈。丈曰有事相借問得麼。
奯曰。幸自非言。何須譗#CB05204;。
丈曰收得安南又憂塞北。
奯劈開胸曰。與麼不與麼。
丈曰。要且難搆。要且難搆。
奯曰。知即得。知即得。 ^163a2

仰山寂云。若有人知此二人落處。
不妨奇特。若辨不得。
大似日中迷路。 ^163a10

昭覺勤云。百丈獨坐大雄峰頂。
咳#CB04394;風生。
四海英靈望崖而退。
因甚奯公到來直得弓折箭盡。 ^163a14

巖頭再到德山。山見便下繩床作抽坐具勢。
奯曰。者個且置。或遇心境一如底人來。
向伊道個甚麼免被諸方撿責。
山曰。猶較昔日三步在。
別作個主人公來。
奯便喝。山默然。奯曰塞却者老漢咽喉。
拂袖便出。 ^163a18

溈山祐云。奯上座雖得便宜。
怎奈掩耳偷鈴。 ^163a26

昭覺勤云。奯公一喝賓主歷然。
德山無語言徧天下。
溈山老子雪上加霜。
子細撿點將來。總不可放過。
乃擲下拄杖。 ^163a28

巖頭值沙汰於鄂州渚邊撑渡。
兩岸各掛一板。有過渡者擊板一下。
巖曰阿誰。或曰要過那邊去。
巖乃舞棹迎之。一日有婆抱兒渡。
乃問。呈橈舞棹即不問。
且道婆手中兒甚處得來。
巖便打。婆曰。婆生七子。
六個不遇知音。只者一個也不消得。
便拋向水中。 ^163a34

瑯琊覺云。欺敵者亡。 ^163a44

大溈智云。巖頭業在其中。
只得通身泥水。老婆雖有丈夫手段。
也是家醜外揚。 ^163a46

天奇瑞云。綿裏有針。
泥裏有刺。者婆子不妨奇怪。
若不是巖頭也大難抵對。 ^163b2

笑巖寶呵呵笑云。
者婆子圖個什麼。
巖頭當時待他纔拋。
便好連棒打入水中始較些子。
何故。不見道只者一個也不消得。 ^163b6

寶壽方云。瑯瑘道欺敵者亡。
且道在婆子分中。
在巖頭分中。 ^163b12

天童忞云。奇怪。者婆子雖是女流。
却有衲僧氣槩。看他兩兩作家相見。
如擊石火閃電光相似。
如今衲僧總情解搏量道。
拋兒奇特錯過了也。
殊不知婆子下水拖人。
巖頭逆風把柂。一個滑頭一個。
然撿點將來。二俱不了。
若是山僧。待他拋兒更與一橈打落。
教他母子俱喪。不唯塞斷今時露布。
且與者老婆爭氣。 ^163b16

崆峒慈云。者婆子抱贓呌屈。
著甚來由。奯公令雖行。
怎奈猫頭鼠尾。當時待道者個也不消得。
何不更與一橈。使伊知有宗門牙爪。
不見道。殺人須見血。
做鬼也光鮮。 ^163b30

菩曇深云。者婆子雖有丈夫氣槩。
能提正令。簡點將來。
大似徐六擔板。只見一邊。 ^163b38

安樂方云。婆子言中有刺。
巖頭棒下無情。當時若再與一頓。
者臭老婆家私不唯無處賣。
弄連性命也須斷送。 ^163b42

巖頭因僧問。浩浩塵中如何辨主。
巖曰銅砂鑼裏滿盛油。 ^163b48

天童傑云。巖頭#CB15072;貧助富未是作家。
靈隱者裏則不然。
忽有問浩浩塵中如何辨主。
向道日輪正當午。
喝一喝。 ^163c4

石霜尊云。大小巖頭只有定亂之謀。
且無出人之眼。若問山僧。
浩浩塵中如何辨主。
劈脊便棒。為甚如此。
驀地喚回秋夜夢。
舉頭惟見月當空。 ^163c10

巖頭因僧問。古帆未掛時如何。
巖曰小魚吞大魚。
又僧問。古帆未掛時如何。
巖曰後園驢喫草。 ^163c16

甌峰承云。一轉語箭鋒相拄。
一轉語天地懸殊。
有人揀辨得出。許你具一隻眼。 ^163c20

巖頭因瑞巖問。如何是本常理。
頭曰動也。曰動後如何。
巖曰不見本常理。
瑞佇思。頭曰肯即迥脫根塵。
不肯即永沉生死。
瑞乃有省。 ^163c24

東塔明云。將金博金。
瓦罐不離井上破。
以楔出楔。水母何曾離得蝦。
縱使瑞巖漆桶子快。
也是君子可入。 ^163c30

巖頭因德山曰。我者裏有兩僧入山住菴多時。
汝去看他怎生。頭遂將一斧去。
見兩僧在菴內坐。
巖乃拈起斧曰。道得也一下斧。
道不得也一下斧。
二僧殊不顧。巖擲下斧曰作家作家。
歸舉似德山。山曰汝道他如何。
巖曰。洞山門下。不道全無。
若是德山門下。未夢見在。 ^163c36

南#CB00589;問云。
巖頭大似金翅劈海直取龍吞。
二菴主雖則穩坐家堂。
到者裏也只得退身三步。
敢問諸人。洞山門下且置。
作麼生是德山門下事。
劍去久矣。徒勞刻舟。 ^163c48

雪竇正云。巖頭當場落節。
背後揚威。有什麼共語處。
若也據令而行。德山合喫拄杖。
何也。欲觀前人。先觀所使。 ^164a8

眉山霈云。雖然不趂行情。
家無滯貨不富。 ^164a14

巖頭因僧。問路逢猛虎時如何。
巖曰拶。 ^164a16

天童傑云。巖頭具殺人不眨眼底手段。
被者僧一問却向射垛後嚲避。
若也撿點得出。雖是善因而招惡果。
又云。巖頭眼觀東南。
意在西北。好一拶。
性命落在別人手裏。 ^164a18

巖頭因羅山問。和尚三十年在洞山又不肯洞山是否。
巖曰是。曰。和尚豈不是承嗣德山又不肯德山是否。
巖曰是。曰。不肯德山即且置。
祇如洞山有甚麼虧欠處。
巖良久曰。洞山好佛。
只是無光。閑便禮拜。 ^164a26

白巖符云。當機覿面提。
覿面當機捷。奯公可謂善達其旨。
然被羅山奉個三尺帽子。
却似不曾知。諸人還辨得出麼。
other:: 
## 福州雪峰義存禪師
福州雪峰義存禪師〔青五德山鑒嗣〕 ^164a34

上堂曰。南山有一條鱉鼻蛇。
汝等諸人切須好看。
長慶出曰。今日堂中大有人喪身失命。
雲門以拄杖攛向雪峰面前。
復作怕勢。有僧舉似玄沙。
沙曰須是稜兄始得。
雖然。我即不然。僧便問和尚作麼生。
沙曰用南山作麼。 ^164a40

寶峰文云。雪峰無大人相。
然則蛇無頭不行。
長慶却似怕阿家相似。
便道今日堂中大有人喪身失命。
雲門攛拄杖作怕勢。
為蛇畵足。玄沙用南山作麼。
道我見處親切。不免在窠窟裏。
更無一個有些子天然氣槩。
報寧門下莫有天然氣槩底麼。
不敢望你別懸慧日獨振玄風。
且向古人鶻臭布衫上知些氣息也難得。 ^164b2

護國元云。雪峰搖頭。
雲門擺尾。長慶為蛇添足。
玄沙一向插嘴。諸人還知者一隊漢落處麼。
妙舞也應誇徧拍。
三臺須是大家催。 ^164b16

高峰妙云。雪峰和尚雖慣作竊。
怎奈諸子不善參隨。
未免一場敗露。致令千載之下惡聲猶在。 ^164b22

報恩秀云。萬松當時若作雲門。
以拄杖攛向雪峰懷裏。
他若擬議。隨後教伊自作自受親遭一口。
為什麼。今朝二月二。
暫放龍擡頭。 ^164b26

愚菴盂云。雪峰毒氣薰蒸。
長慶拚命挨拶。雲門矢上加尖。
堪作甚麼。玄沙用南山作麼。
巧不如拙。然雖如是。
即今還有不被其所薰蒸者麼。
不妨出來與老僧相見。
罷罷。救得來已是不堪了也。 ^164b32

雪峰問僧甚麼處去。
僧曰識得即知去處。
峰曰。你是了事人。
亂走作麼。曰和尚莫塗污人好。
峰曰。我即不塗污你。
古人吹布毛作麼生。
與我說來看。曰殘羮餿飯已有人喫了也。
峰休去。 ^164b40

雲門偃別雪峰前語云。
築著便屎臭氣。又代後語云。
將謂是鑽天#CB15143;子。
元來只是死水裏蝦蟆。 ^164b48

雪竇顯出雪峰語云。
一死更不再活。 ^164c4

雪峰住菴時二僧來。
峰以手拓菴門放身出曰是什麼。
僧亦曰是什麼。峰乃低頭歸菴。
後僧到巖頭。頭問甚處來。
曰嶺南來。頭曰曾到雪峰否。
曰曾到。頭曰有何言句。
僧舉前話。頭曰他道甚麼。
曰他無語低頭歸菴。
頭曰。噫。我當初悔不向伊道末後句。
若向伊道。天下人不奈雪老何。
僧至夏末再舉前話請益。
頭曰何不早問。曰未敢容易。
頭曰。雪峰與我同條生。
不與我同條死。要識末後句。
祇者是。 ^164c6

溈山喆云。大小雪峰巖頭。
却被者僧勘破。 ^164c22

泐潭準云。且道雪峰是會末後句。
不會末後句。若道會。
巖頭又道當初悔不向伊道末後句。
若道不會。因甚如今兒孫徧天徧地。
雖與我同條生。不與我同條死。
末後巖頭雖與劈頭說破。
未免有些誵訛。久參先德一舉便知。
後學初機莫道不疑好。 ^164c24

徑山杲云。雪峰低頭歸菴。
疑殺天下人。巖頭道我當初若向伊道末後句天下人不奈雪老何。
若不同床睡。焉知被底穿。
又道雪峰與我同條生不與我同條死。
要識末後句祇者是。
殺人須是殺人刀。
活人須是活人劍。 ^164c34

博山來云。莫道無語。
其聲如雷。佛事門中商量不下。
巖頭寶#CB08504;吐華。
雪峰金針露鼻。固是難兄難弟。
若論生死同條。待別時來抹過一著。 ^164c44

甌峰承云。大小巖頭龍頭蛇尾。 ^165a2

雪峰問僧近離甚處。
曰覆船。峰曰。生死海未渡。
為什麼便覆却船。
僧無語乃回謂覆船。
船曰何不道渠無生死。
僧再來進其語。峰曰此不是汝語。
曰是覆船恁麼道。
峰曰。我有二十棒寄打覆船。
二十棒老僧自喫。
要且不干闍黎事。 ^165a4

雪竇顯於為甚麼便覆却船處代僧云。
久嚮雪峰。待峰擬議。
拂袖便行。又於末後不干闍黎事處云。
能區能別。能殺能活。
若也辨得。天下橫行。 ^165a14

昭覺勤代僧便與掀倒禪床。
復云。雪峰有驗人句。
覆船有透關眼。雪竇有陷虎機。
且道崇寧成得個什麼邊事。 ^165a20

徑山杲云。作家宗師天然有在。
然雖如是。也是作賊人心虗。
是則不干者僧事。
二十棒何須自喫。
當時但添打覆船便了。
且道渠過在什麼處。
老老大大不合與人代語。 ^165a26

天寧琦云。覆船道渠無生死。
還契得雪峰意麼。
若契得雪峰意。為什麼道我有二十棒寄打覆船。
二十棒老僧自喫。
會麼。者裏若會。便見妙喜道作賊人心虗。
勘破雪峰了也。是則不干者僧事。
二十棒何須自喫。
但添打覆船便了。
你道妙喜還有過也無。
頭上著枷。脚下著杻。 ^165a34

古南門云。覆船把髻投衙。
遡流尋源。寄打二十棒也得。
因甚雪峰却自喫二十棒。
還會麼。好事不須頻話會。
留將和氣暖丹田。 ^165a46

夾山豫代僧云。幸知和尚是作家。 ^165b4

龍華宗云。好隻無底船。
載得兩個沒巴鼻的老漢。
怎奈者僧不解把梢。
連累大家通身打濕。
當時若是個伶俐衲僧。
見雪峰恁麼道。好與震威一喝。
見覆船恁麼道。亦好與震威一喝。
若下得者兩喝。達磨一宗不致寂寥。
山僧者裏還有恁麼人麼。
良久云。出頭天外看。
誰是者般人。 ^165b6

雪峰上堂云。望州亭與汝相見了也。
烏石嶺與汝相見了也。
僧堂前與汝相見了也。 ^165b18

保福展問鵞湖孚云。
僧堂前相見即且置。
祇如望州亭烏石嶺作麼生相見。
鵞湖驟步歸方丈。
保福低頭入僧堂。 ^165b22

雪竇顯云。二老是即是。
只知雪峰放行。不知雪峰把定。 ^165b28

雲居齊徵云。此二尊宿且道會得會不得。
相見不相見。試斷看。 ^165b32

薦福璨云。雪峰老人已是傷鹽費醬。
今時師僧入了門陞了堂見了主人。
剗地握節當胸。更求指示箇入處。
啞黃連和根嚼未是苦。 ^165b36

烏石道云。雪峰布箇縵天網子打鳳羅龍。
保福鵞湖無端撞入裏許。
至今出頭不得。如今還有透得者個縵天網子底麼。
卓拄杖云。疎而不漏。 ^165b42

愚菴盂云。請和尚下涅槃堂裏去。 ^165b48

鼓山霈云。大眾。鵞湖歸方丈。
保福入僧堂。什麼處是相見處。
良久云。兩箇漆桶相揩著。
冷光射破萬重山。 ^165c2

大覺昇云。大小雪峰有年無德。
屈抑多少人。大覺則不然。
望州亭也不須相見。
烏石巔也不須相見。
僧堂前也不須相見。
何故。茫茫宇宙人無數。
那個男兒不丈夫。
喝一喝下座。 ^165c8

雪峰因僧問。聲聞人見性如夜見月。
菩薩人見性如晝見日。
未審和尚見性如何。
峰打三棒。僧復問巖頭。
頭打三掌。 ^165c16

雪竇顯云。應病設藥。
且與三下。若據令而行。
合打多少。 ^165c22

天童覺舉雪竇語畢云。
雪竇一期趂快。往往後人作行令會。
殊不知雪峰巖頭是個無固必漢。 ^165c26

南堂欲云。前三後三。
應病與藥。據令而行。
別有一著。顧侍者云。
且道是那一著。侍者擬議。
便打出。 ^165c30

愚菴盂云。雪峰打。
巖頭打。若論見性。
如隔羅縠在。 ^165c34

寶壽新云。者僧大似向班門弄斧。
怎怪得二老惡辣鉗錘。
然撿點將來。都來只得一橛。
且道那裏是他一橛處。
試道看。 ^165c36

白巖符云。者僧祇有先鋒且無殿後。
帶累他雪峰巖頭只作得個齊頭故事。
者裏還有能代者僧進一語者麼。
山僧當為你結案。 ^165c42

雪峰陞座召眾曰。
看看東邊的。又曰。
看看西邊的。汝若要會。
拈拄杖擲下曰。向者裏會取。 ^165c48

靈巖儲云。雪峰古佛剖腹露心。
將從上來家業盡情分付了也。
眾中若有克家之子。
便好一肩擔荷去。
若無。山僧不妨為伊清理一上。
東邊的。玉樹撑天。
西邊的。綠陰覆地。
擲下拄杖。四止分明。
向者裏會。都盧一契。
若人於此倜儻分明。
正好將三條篾牢束肚皮。
拈一柄鈯斧子隨處耕種去。
會麼。鐵牛吼處春光滿。
木馬嘶時夜浦平。
拄杖不知何處去。
一雙秋鴈落沙汀。 ^166a4

雪峰在洞山作飯頭淘米次。
洞問。淘沙去米。淘米去沙。
峰曰沙米一時去。
洞曰大眾喫個什麼。
峰遂覆却盆。洞曰。
據子因緣。合在德山。 ^166a20

瑯琊覺云。雪峰與麼去。
大似拋却甜桃。樹#CB00403;山摘醋棃。 ^166a26

投子青云。洞山恁麼道。
是甚道理。雖然一色乾坤。
怎奈山高水濶。所以野人云。
工夫不到不方圓。
言語不通非眷屬。
淘米去沙淘沙去米。
乃代峰出語云。無影長生桂。
經霜結子頻。大眾喫個什麼。
金鳳採香#CB03340;不盡。
玉雛食蕋葉長新。 ^166a30

天童覺云。雪峰步步登高。
不覺草鞋跟斷。若也正偏宛轉敲唱雙行。
自然言氣相合父子相投。
且道洞山不肯雪峰。
意在什麼處。萬里無雲天有過。
碧潭似鏡月難來。 ^166a40

報恩秀云。我者裏又且不然。
淘沙去米淘米去沙。
向道滌盡塵砂不遺顆粒。
大眾喫個什麼。粥將木杓舀。
飯用笊篱撈。 ^166a48

雪竇宗云。直木不棲鸞鳳。
金針已繡鴛鴦。若不是新豐老人。
便見氷消瓦解。宗門拈古彚集卷第二十八
 ^166b6
