
other:: 大方廣佛華嚴經疏演義鈔卷第九
author:: 清涼山大華嚴寺沙門澄觀撰述
orig:: 
▲第九、總釋名題中，先解經題，後明品稱。
commentary::  ^836b27

第九、總釋經題中，初總標章。
orig::  ^836b29

▲今初。總題包於別義，該難思之法門。
無名之中，強以十門分別。
commentary::  ^836b31

今初總題下別釋，於中二：先釋總題中三：初標舉。
orig::  ^836b35

▲一、通顯得名，二、對辨開合，三、具彰義類，
四、別釋得名，五、展演無窮，六、卷攝相盡，
七、展卷無礙，八、以義圓收，九、攝在一心，
十、泯同平等。
commentary::  ^836b37

二一、通顯下，列章名。
orig::  ^836b43

▲今初。諸經得名，有其多種：或以人為目，或以法為名。
人有請、說等殊，法有法、喻等別。
或體或用，或果或因，乍複乍單，其類繁廣。
commentary::  ^836b45

三、今初，諸經下，別釋。
於初章中有二：先、總舉諸經體式，二、別明今經。
前中或以人為目，或以法為名者，總說也。
以人為目，多辨法之所由；以法為名，乃略經之大體。
人有請、說等殊下，別釋。
人中舉其二類，等取所為、所說。
言請者，一、從請人得名，如思益梵天所問經、
賢護經等；二、就能說人，如無盡意菩薩經等；
三、依所為人，如須達、優填王等；四、依所說人，如金色童子經等。
法有法、喻等別者，所言等者，等取法中有多義故。
法之多義，次下當說。
喻者，如大雲經、大寶積經等。
或體，或用，或果，或因者，即法中別義也。
體者，如般若經等；用者，如神足經等；果者，如涅槃經等。
因復多義：一者、因行，如正恭敬經等；二者、
因位，如十住經等。
乍複乍單者，複中略有四雙：一、法、喻雙題，
如妙法蓮華經等；二、人、法雙舉，如勝天王般若經等；
三、體、用雙明，如十住斷結經等；四、因、果雙舉，如漸備一切智德經等。
言乍單者，通上諸義，謂法單、喻單、體單、
用單、因單、果單等。
言其類繁廣者，即上所明已是繁廣。
更有從所說時為名，如時、非時經；或從所說處為名，如密嚴經等。
結上收餘，故云其類繁廣。
並非正要，故疏略言。
orig::  ^836c6

▲今經受稱亦多種不同：一、從數彰名，
如梁攝論第十勝相中云百千經者，華嚴經有十萬頌是也。
二、從喻受名，如涅槃及觀佛三昧經，詺此經為雜華經，以萬行交雜緣起集成故。
三、從法彰名，如智論釋囑累品，詺此經為不思議解脫經。
四、從義用受名，如下離世間品及出現品各有十名者是。
commentary::  ^836c46

今經受稱下，第二別明今經得名。
於中復二：先舉異名，後彰今稱。
前中四義：一數、二喻、三法、四義。
用並可知。言梁攝論第十勝相者，論曰：
謂依大乘諸佛世尊有十相殊勝殊勝語：
一者所知依殊勝殊勝語、二者所知相殊勝殊勝語、
三者入所知相殊勝殊勝語、四者彼人因果殊勝殊勝語、
五者彼因果修差別殊勝殊勝語、六者即於如是修差別中增上戒殊勝殊勝語、
七者即於此中增上心殊勝殊勝語、八者即於此中增上慧殊勝殊勝語、
九者彼果斷殊勝殊勝語、十者彼果智殊勝殊勝語。
由此所說諸佛世尊契經諸句，顯於大乘真是佛語。
今當第十相中。言如下離世間品及出現品各有十名者，
離世間品十名經云：佛子！
此一切菩薩功德行處：一決定義果、二普入一切法、
三普生一切智、四超諸世間、五離二乘道、
六不與一切諸眾生共、七悉能照了一切法門、
八增長眾生出世善根、九離世間法門品、
十應尊重、應聽受、應誦持、應思惟、應願樂、應修行者。
能如是，當知是人疾得阿耨多羅三藐三菩提。
言出現品十名者，經云：佛子！
此法門名為如來祕密之處、名一切世間所不能知、
名入如來印、名開大智門、名示現如來種性、
名成就一切菩薩、名一切世間所不能壞、
名一向隨順如來境界、名能淨一切諸眾生界、名演說如來根本實性不思議究竟法。
即十名也。
orig::  ^837a10

▲依今梵本云摩訶毗佛，略勃陀健拏驃訶修多羅，
此云大方廣佛雜華嚴飾經，今略雜飾字耳。
commentary::  ^837b10

依今梵本下，第二、彰今目也。
於中三：初、正釋今名，二、揀前說，三、結成今義。
疏中一時併舉梵言，一時說就此語。
若別對者，摩訶言大毗佛，略云方廣，勃陀云覺者，即是佛字。
佛字略存梵音，故健拏云雜華，驃訶云嚴飾，修多羅云經。
orig::  ^837b14

▲前三異名，義多總略，二品十目，多從別名，又局當品。
commentary::  ^837b24

前三異名下。二、揀前說。
言二品十目多從別名者，不得總該，不可具舉故。
又局當品者，出現十名局於出現，離世間十名局離世間，豈得通為一部總稱？
orig::  ^837b26

▲故今譯者具以六字為名，則人、法雙題，
法、喻齊舉，具體具用，有果有因，理盡義圓，故標經首。
commentary::  ^837b34

故今譯者下。結成今義，明其具足。
前通辨類中即是複義，而具前四對之複，故理盡義圓也。
orig::  ^837b38

▲二、對辨開合者。
題中七字，有十事五對：一、教、義相對。
謂經之一字是能詮教，大等六字是所詮義。
二、就義中，法、喻一對。
謂大等是法，華嚴是喻。
三、就法中，人、法一對。
謂大、方廣是所證無障礙法，佛是能證之人，
亦名境、智一對。四、就法中，揀、持一對。
大之一字是揀，方廣是持，即揀大異小，
揀實異權，揀果異因，亦是體、用一對。 ^837b42

●大方是體，大方無隅，故廣即是用。
五、就人中，借下華字以喻其因，即因果一對，佛是果故。
是以單用華字，則但舉喻因。
若合以華嚴，則亦喻上之四字，至下當明。
commentary::  ^837c6

大方是體，大方無隅故者，然大方廣三字總有三義：
一、三字別釋，配體相用，如下廣說；二、方廣兩字合之為用，
對上大字為體；三者、大方為體，方字屬大，便成無方。
言大方無隅者，語出老子。
德經云：上德若谷，大白若辱，廣德若不足，
建德若偷，質真若渝，大方無隅，大器晚成，
大音希聲，大象無形，道隱無名。
夫唯道，善貸且成。
意云：小則有其圭角，大即絕其方隅。
隅即角也，借其言用。
今大方即法界，等於虗空，何有隅角？
言若合以華嚴，則亦喻上之四字者，即是上文二就義中法喻一對，
以嚴通能所。華為能嚴，大方廣即所嚴，佛是嚴成之果。
又以因望果，佛亦所嚴，故華嚴兩字通喻大方廣佛之四字也。
言至下當明者，即釋嚴中
orig::  ^837c14

▲三、具彰義類者，謂大等七字，義皆無量，並略以十義釋之。 ^837c40

▲初、明大十義者。 ^837c44

▲一、體大。謂若相若用等，皆同真性而常遍故，即是大字。 ^837c46

●涅槃云：所言大者，名之為常。
此明體不變易。 ^837c48

●如人最長，故名為大。
●又云：大者，其性廣博，猶如虗空。
此明體遍。
commentary::  ^838a2

一、體大下，別釋十大。
初、體大中二：先總、後別。
以二義釋大，而云即經大字者，古人亦各十義釋其七字，不知以七字互相釋。
今明大義，則七字皆大，方則七字皆方，
廣則七字皆廣，佛則七字皆佛等，故以體大配於大字。
若總舉七字，大者，體也；方者，相也；廣者，
用也；佛者，果也；華者，因也；嚴者，智也；經者，教也。 ^838a6

●涅槃云：所言大者下，證上二義。
先證常義，即涅槃第三名字功德品云：
佛告迦葉：是經名為大般涅槃。
上語亦善，中語亦善，下語亦善。
義味深邃，其文亦善。
純備具足，清淨梵行，金剛寶藏，滿足無缺。
汝今善聽，我今當說。
善男子，所言大者，名之為常。
如入大河，悉歸大海。
此經如是降伏一切諸結煩惱，又諸魔性，
然後要於大般涅槃放捨身命，是故名曰大般涅槃。
釋曰：彼經具釋大般涅槃，今但取其大字。
約體不變，故名為常。
以性出自古，非造成故。
故生公序云：夫真理自然，悟亦冥符。
真則無差，悟豈容易？
不易之體，為湛然常照。
但從迷乖之，事未在我。
苟能涉求，便返迷歸極。
歸極得本，而似始起。
始則必終，常以之昧。
若尋其趣，乃是我始會之，非照今有。
照不在今，即是莫先為大。
既云大矣，所以稱常。
常必滅累，復曰般泥洹也。
正順今意。涅槃第二十五亦云：所言大者，
名不可思議，以體絕常境故。
言如人最長者，謂無一法，先法界故。
故老子云：有物混成，先天地生。
寂兮寥兮，獨立而不改，周行而不殆，可以為天下母。
吾不知其名，字之曰道，強為之名曰大。
釋曰：彼以虗無為道，理異釋門，言可證此。 ^838a18

●又云：大者，其性廣博下，二、證上遍義。
即涅槃第五如來性品。
南經四相品文云：佛告迦葉：所言大者，其性廣博。
猶如有人，壽命無量，名大丈夫。
是人若能安住正法，名人中勝。
故遠公分此一文，成二種大：一、廣故名大，
二、勝故名大。今但取廣遍之義，義便引來。
彼更有多故名大，如藏多珍寶。
復有高故名大，如大高山，難至其頂。
復有深故名大，猶如大海，即上不思議義。
今以多即約用，高即約果，故但用二義。
於常義中，已含深勝。
如人最長，即是勝故。
又言猶如虗空，復是別文。
第二十三云：又不逼者，譬如虗空，解脫亦爾。
彼虗空者，喻真解脫。
真解脫者，即是涅槃。
orig::  ^838b10

▲二者相大，謂恒沙性德無不具故，互相即入微細重重等，
具十玄門皆其相故。
即經方字，方者法也。
commentary::  ^838b34

二、相大等者，有二意：恒沙性德與起信同，互相即入。
下即顯圓教事事無礙，亦性具矣。
然遠公釋涅槃，亦明體、相、用。
體約性淨涅槃，相約方便淨涅槃，用約應化涅槃。
此通因、果。今明所證法中有三，故不同彼。
orig::  ^838b38

▲三、用大。謂業用普周，如體遍故，即經廣字。
commentary::  ^838b48

三、用大等者，文中三：初、正釋用大。
orig::  ^838c2

▲涅槃云：又大者，能建大義。
即是約用。
commentary::  ^838c4

二、涅槃云又大下，引證，即第四經。
南經？四相品：以迦葉復問：如佛言曰：我已久渡煩惱大海。
若佛已渡煩惱海者，何緣復納耶輸陀羅生羅睺羅？
以是因緣，當知如來未渡煩惱諸結大海。
唯願如來說其因緣。
佛告迦葉：汝不應言：如來久渡煩惱大海，何緣復納耶輸陀羅生羅睺羅？
以是因緣，如來未渡煩惱大海。
善男子！是大涅槃能建大義，汝等今當至心諦聽，
廣為人說，莫生驚疑。
若有菩薩摩訶薩住大涅槃，須彌山王如是高廣，悉能取令人入於芥子。
其諸眾生依須彌者，亦不迫近，無往來想，如本無異。
唯應度者，見是菩薩以須彌山內芥子中，復還安止本所住處。
下廣說作用竟，結云：善男子！
是菩薩摩訶薩住大涅槃，則能示現種種無量神通變化，是故名曰大般涅槃。
是菩薩摩訶薩所可示現如是無量神通變化，一切眾生無能測量。
汝今云何能知如來習近婬欲生羅睺羅？
善男子！我已久住是大涅槃，種種示現神通變化。
彼經即約果用，今意明是即體之用、本有之用。
下佛果有相、用者，皆由本自有故。
orig::  ^838c6

▲良以涅槃無廣，廣與大同，故以廣釋大。
方廣無大，大與廣合，故以大釋廣。
今經具有，故名配之。
commentary::  ^838c44

三、良以涅槃下，釋妨。
謂有問言：涅槃此義本釋大字，何得以廣配之？
故今通云涅槃，但言大般涅槃，無有廣字，
故大字含廣，故以能建大義、廣家之義以釋大字。
今經大字對體，廣字對用，故自別釋因便，便通方廣之經。
謂十二分教中有方廣經，無有大字，而用大字釋方廣言。
即如下，合釋方廣云：宣說廣大甚深法故，能生無量廣大果故。
皆以大釋廣也。
orig::  ^838c48

▲四、果大，謂智、斷、依、正，普周法界故，即經佛字。 ^839a16

▲五因大，謂發菩提心，起解行願，證精勤匪懈，
成諸位故，即經華字。
commentary::  ^839a18

五因大等者，謂發菩提心即十信，發心起解即十住，
行即十行，願即十向，證即十地，精勤匪懈通策於前以成諸位。
所以廣說因中差別者，欲收攝論七大性故。
次文當知。
orig::  ^839a22

▲六、智大。謂大智為主，運諸萬行，遍嚴一切，
無所遺故，即經嚴字。 ^839a30

▲七者、教大，謂一文一句無不結通，遍於一切十方三際，
重重無盡故，即是經字。 ^839a34

▲八者義大，謂所詮法盡窮法界，乃至帝網無所遺故，即總是六字。 ^839a38

▲九者、境大。以上法門，普以無盡眾生為化境故。 ^839a42

▲十者、業大，謂盡三際時，窮法界處，常將此法利益眾生，無休息故。 ^839a44

▲如攝大乘等七種大性不離於此。
commentary::  ^839a48

如攝大乘等者，二結會他文。
而言等者，等取雜集瑜伽般若大同小異。
攝大乘第一釋大乘云：若廣釋者，七種大性共相應故，不廣說之。
瑜伽四十六云：一法大性，二發心大性，
三勝解大性，四增上意樂大性，五資粮大性，
六時大性，七圓證大性。
雜集十一說：七大性者，一者境大性，二者行大性，
三智，四精進，五方便善巧，六證得，七業。
彼論云：何等名為七種大性？
一者境大性，以菩薩道緣百千等無量諸經廣大教法為境界故。
二行大性，正行一切自利利他廣大行故。
三智大性，了知廣大補特伽羅法無我故。
四精進大性，於三大劫阿僧企耶方便勤修無量百千難行行故。
五方便善巧大性，不住生死及涅槃故。
六證得大性，證得如來諸力無畏不共佛法等無量無數大功德故。
七業大性，窮生死際示現一切成菩提等，建立廣大諸佛事故。
若般若無著論：七大性者，一法，二心，三信解，
四淨心，五資粮，六時，七果。
此與瑜伽大同。若與對法會者，一法即雜集境大性，緣大教法而為境故。
二心即是行大性，即由發心行二利行故。
三信解即智大性，信解與智於境印持於境決斷大意同故。
四淨心即精進，由精進練磨，令心淨故。
五、資粮即方便善巧，由大悲、般若而為方便，與無住涅槃為資粮故。
六、時即第七業大性，窮生死際，盡未來時，建立佛事而為業故。
七、果即雜集第六證得大性，謂證佛功德而為果故。
雜集依體起用，得果不捨，因、證居其先；
般若論中約時通因、果，故果居時後。
餘之次第，二論意同，謂依教起行，達甚深理，
精進長時，不滯二邊，證大勝果，窮生死際，
建立佛事，故名為大。
雜集即是對法，瑜伽大同般若。
今疏體大即第三智大之中所知無我之理。
二、相大，亦所知攝，亦法大性，即境攝故。
三、用大，即方便大，而是即體之用，亦境攝故。
四、果大全同。五、因大攝。
其五大性：一、發菩提心，即是心大；二、起解者，
攝勝解大；三、行、願、證，並是行大，是十地因證，
非果證故；四、精勤匪懈，即淨心、精進大；
五、成就諸位，即攝資粮大。
六、智大全同，而義小異，通了性、相、因、果等故。
七、教大即是境、法大性。
八、義通前六，但除教故。
九、名同雜集初一，而義同時大及與方便善巧。
十同第六，而具含二論。
時、業二名為對題中七字攝十，故有開、
合及次不同，而義無違，故云七種大性不離於此。
或相大一種，二論略無，理亦無失。
又通約十大，教旨小殊，不妨有異。
orig::  ^839b2

▲二、方十義者。方者，法也。
即前十大，皆名為法，謂體法、相法等。
commentary::  ^839c38

謂體法、相法。等者，等取下八，謂用法、果法等。
法是軌持，能持自性，故十皆法。
orig::  ^839c42

▲三、廣十義者，廣者，多也。
用多繁興，包無不盡故，則前十皆多。
即明一遍一切，名之為大，一攝一切，名之為廣，亦可及此。
此約離釋。
commentary::  ^839c46

三、廣十義等者，疏文有二：先離釋廣字。
orig::  ^840a4

▲若合釋方廣二字，亦有十義：一、廣依義，謂言教繁廣為生依故。
二、廣說義，宣說廣大甚深法故。
三、廣破義，破一切障無有餘故。
四、廣超義，無有諸法能比類故。
五、廣治義，具攝無邊對治之法為能治故。
六、廣攝義，通攝無邊異類法故。
七、廣德義，具攝二嚴諸勝德故。
八、廣生義，能生無量廣大果海故。
九、廣絕義，非是心識稱量所能知故。
十、廣知義，具足種智破邪見障無有餘故。
commentary::  ^840a6

後合釋順諸經論釋方廣經，於中二：先正釋十義也。
orig::  ^840a22

▲此之十義，前四即雜集第十一中四義，後六即入大乘論第一中六義。
commentary::  ^840a26

後此之十義下，結示本源。
言前四即雜集第十一中四義者，彼論云：
方廣者，謂菩薩藏相應言說，如名方廣，
亦名廣破，亦名無比。
為何義故名為方廣？
一切有情利益安樂所依處故，宣說廣大甚深法故。
為何義故名為廣破？
以能廣破一切障故。
為何義故名為無比？
無有諸法能比類故。
此方廣等，皆是大乘義差別名。
釋曰：此論標以三名，釋成四義。
以方廣中有二義故，次第無差。
言後六即入大乘論第一中六義者，彼論云：
毗佛略者，是摩訶衍。
何以故名毗佛略？
經：為諸眾生說對治法，名毗佛略；亦有眾多乘故，
名毗佛略；亦以多莊嚴具故，名毗佛略；
亦能出生無量大果報故，名毗佛略；非是稱量所能知故，
名毗佛略；斷除一切諸邪見故，名毗佛略。
釋曰：次第與疏全同，但以毗佛略隔之，以成六義。
然其第一說對治法，似雜集論第三廣破。
集約所破，此約能破，故亦不同。
五非是稱量，似於集論第四無比。
集約法不可類，此約心不能知，故並不同。
而刊定記云：以對治與破障是同，乃除入論第一。
加起論菩薩藏相應言說為五者，殊失論意。
以菩薩藏相應言說是總揀小故，總揀已竟，
方標三名，釋成四義耳。
若欲以集論之四攝入論之六者，一即第二廣攝；
二即三四，廣德、廣生皆深法故；三即一六，
對治、破見皆破義故；四即第五，廣超、廣絕大意同故。
今取小異，並開為十，則二論不同。
謂集論一約言教，入論二約所攝；集論二約通辨甚深，
入論別開；三約二嚴通因，四約能生唯果；
集論三約合明對治，入論別分。
一治煩惱，六破智障。
雜集第四似入論第五，已如前會，故成十義。
然為順二論之次，故不依題之次。
若欲配經者，一廣絕是大，體絕眾相不思議故；
二廣超是方，妙法無類故；三廣攝是廣，
攝無邊故；四廣知是佛，具種智故；五廣破、
六廣治、七廣生，三皆華字，並是因故；八廣德是嚴，
具二嚴故；九廣依是經，依言教故；十廣說是義，說甚深法是所說故。
即總上六字，亦可通七。
orig::  ^840a30

▲四、解佛十義者，即是十佛：大即法界佛，
方即本性佛，廣即涅槃佛及隨樂佛，佛即成正覺佛，
華即願佛及三昧佛，嚴即業報佛，經即住持佛。
總不離心七字，皆是心佛。
釋十佛義，如八地中及離世間品辨。
commentary::  ^840c2

四、解佛十義等者，文有三解：初、依本經。
言如八地中及離世間品辨者，上教緣中已廣其義，今更略明。
八地明十身，即離世間品十佛。
八地云：知如來身有菩提身、願身、化身、
力持身、相好莊嚴身、威勢身、意生身、福德身、
法身、智身。離世間品五十三中說十種佛，
所謂：成正覺佛、願佛、業報佛、住持佛、涅槃佛、
法界佛、心佛、三昧佛、本性佛、隨樂佛。
十佛即是十身。若欲會者，正覺是菩提身，
願佛即願身，業報佛即相好莊嚴身，住持佛即力持身，
涅槃佛即化身，法界佛即法身，心佛即威勢身，
三昧佛即福德身，本性佛即智身，隨樂佛即意生身。
今疏為順經題，故不依彼二經之次。
言大即法界佛者，大即法界體故；方即是本性智故；
廣即涅槃佛者，化周遍故；亦隨樂佛者，
隨自、他意，無不生故；佛是梵言，此即覺故；
華即願佛及三昧佛者，並是因故；嚴謂萬行之因，
嚴成相好莊嚴身故；經教住持，法不墜故；
總不離心即心佛者，是威勢身，心伏勝故。
orig::  ^840c10

▲又佛地論第一說：佛亦具十義，謂具一切智、
一切種智，離煩惱障及所知障，於一切法、
一切種相能自開覺，亦能開覺一切有情，
如睡夢覺，如蓮華開，故名為佛。
commentary::  ^840c44

又佛地論第一下，第二、引佛地論。
論無別釋，今當略辨。
攝此十句以為五對：一、能證智；二、所斷障；
三、所證理；四、所成益；五、顯覺相。
前四法說，後一喻明。
然此五對一一相屬：一、能證智，即具一切智是根本智，一切種智是後得智。
二、所斷中，以一切智斷煩惱障，一切種智斷所知障，種類而知故。
三、所證理中，一切法者即真諦法也，一切種相者俗諦法也。
以一切智總相觀法之性，以一切種智別相觀法之相，
由證法性除煩惱障，由達法相斷所知障。
四、所成益者，一則自利，二者利他。
上之三對俱通二利。
若取別義，以一切智自證法性便是自覺，以一切種智覺法之相故能覺他。
五、顯覺相中，如睡夢覺者，以一切智覺法之性，頓破無明煩惱睡故。
如蓮華開者，以於種智覺法之相開悟法門，如於華開得見蓮故。
前即覺察後即覺悟，亦可前是覺悟後為覺察，
此五無缺方稱覺滿，名曰妙覺，離覺所覺而盡覺故。
上之解釋未見經論，理必應然。
orig::  ^841a4

▲又真諦引真實論亦有十義，恐繁不引。
commentary::  ^841a38

又真諦引不引者，即真諦三藏七事記中引。
言十義者，謂覺勝天皷：一、不由他悟；二、
斷二無知；三、已過睡夢；四、譬如蓮華；五、
性淨無染；六、具足三義；七、具足三德；八、
具三寶性；九、自知令他知；十、初言覺勝天皷者，
天鼓有四德，今並過之：一、能覺諸天，賊來云賊來、
賊去云賊去；佛即不爾，能令眾生覺三煩惱，
若生知生、若滅知滅。
二、天鼓能護天眾、能破修羅；佛亦不爾，
能救三苦、能破四魔。
三、天鼓能令諸天受五欲樂；佛亦不爾，能令眾生受出世樂。
四、天鼓能令諸天生貪著心；佛亦不爾，能令眾生生出世心。
具此四過，故云覺勝天鼓。
二、不由他悟者，無師自然智故。
三、斷二無知者，即是煩惱無知、所知無知。
四、已過睡夢者，凡夫睡而不夢，唯煩惱故；
二乘亦睡亦夢，以有無明及妄智故；佛不睡不夢，
無有無明，捨妄解故。
五、譬如蓮華者，日光照觸蓮華即開，十地行成佛智自發。
六、性淨無染者，因時雖有煩惱，五義不染：
一、佛無相故，譬如煙霧不能染空；二、是對治故，
譬如鎔鐵不停蚊蚋；三、非處所故，譬如大石不能住空；
四、無轉異故，譬如白玉涅而不緇；五、妄不染真，譬如幻刀不能斫石。
因時有惑尚不能染，果時惑盡豈當有染？
七、具足三義者，即是三佛：一、假名佛，謂六神通；
二、寂靜佛，謂惑不生；三、真實佛，謂即真如。
八、具足三德者，謂摩訶般若、解脫、法身。
九、具三寶性者，謂同體三寶。
十、自知令他知者，即是二利，謂佛智慧力照真如境名曰自知，
復以慈悲力說十二部經令他知也。
釋曰：以此十義有同佛地，故恐繁文。
orig::  ^841a40

▲五、釋華十義者，一、含實義，表於法界含性德故。
二、光淨義，本智明顯故。
三、微妙義，一一諸行同法界故。
四、適悅義，順物機故。
五、引果義，行為生因，起正覺故。
六、端正義，行與願俱，無所缺故。
七、無染義，一一行門三昧俱故。
八、功成義，所修德業善巧成故。
九、芬馥義，眾德住持，流馨彌遠故。
十、開敷義，眾行敷榮，念心開覺故。
commentary::  ^841b46

五、釋華十義下，疏文有二：第一、別釋十華，
第二、總相料揀。前中即如次配於十佛。
如一含實義，表法界佛含性、德故。
為對十佛，故為此次。
亦可配於十度之因，而不依次，為順題故。
一即般若，二即智度，三即方便，四即尸羅，
五即忍辱，六即是願，七即禪定，八即是檀，
九即是力，十即精進。
此意如下普眼長者，以十度因成十身果。
故彼經云：為欲令其具佛相好，稱揚、讚歎檀波羅蜜，即成相好莊嚴身故。
二云：為欲令其得佛淨身，悉能遍至一切處故，
稱揚、讚歎尸波羅蜜，即意生身。
三、為欲令其得佛清淨不思議身，稱揚、
讚歎忍波羅蜜，即菩提身。
四、為欲令其獲於如來無能勝身，稱揚、
讚歎精進波羅蜜，即威勢身。
五、為欲令其得於清淨無與等身，稱揚讚歎禪波羅蜜，
即福德身；六、為欲令其顯現如來清淨法身，
稱揚讚歎般若波羅蜜，即是法身；七、為欲令其現佛世尊清淨色身，
稱揚讚歎方便波羅蜜，即是化身；八、為欲令其為諸眾生住一切劫，
稱揚讚歎願波羅蜜，即是願身；九、為欲令其現清淨身，
悉過一切諸佛剎土，稱揚讚歎力波羅蜜，
即力持身；十、為欲令其現清淨身，隨眾生心悉使歡喜，
稱揚讚歎智波羅蜜，即是智身。
末云：為欲令其獲於究竟淨妙之身，稱揚讚歎永離一切諸不善法，
即圓淨十度八萬四千波羅蜜門。
萬德頓具，該上十華，是故梵本名為離華。
上約相顯，別配十度；若約圓融，一一行門皆具十義，可以意得。
orig::  ^841c12

▲然華有二種：一、草木華，喻萬行因，然或與果俱，
或不與俱；二、嚴身華，通金、玉等，喻於神通、
眾相等，唯與果俱。
前十義中，一、五、九、十局於草、木，餘通二華。
commentary::  ^842a14

然華有二種下，第二、總相料揀。
其引果華亦喻生因，其嚴身華亦喻了因，此二無礙。
言或與果俱者，如蓮華等因該果海，果徹因源圓融行故。
或不與俱者，杏奈等華因果區分，行布行位不相雜故。
此二無礙是此中華。
言神通眾相等者，淨行品云：若見華開當願眾生，神通等法如華開敷。
若見樹華當願眾生，眾相如華具三十二。
神通眾相果上用故，云與果俱。
然神通雖乃通因，且就金玉之華與身俱說。
orig::  ^842a20

▲六、釋嚴者，即上十華同嚴一佛，為嚴不同，亦是十義。
commentary::  ^842a38

六、釋嚴者下，疏文有三十八義，且為三節：
初十總釋，次十別釋，後十八句互嚴。
今初，言為嚴不同者，如以十寶嚴，一、金佛，
一、真珠嚴，二、珊瑚嚴等。
一佛十嚴，歷於十佛，便成百嚴，約圓融修故。
orig::  ^842a42

▲又上十華如次嚴前十佛，即是十義，而總別無礙。
commentary::  ^842b2

又上十華等者，第二、別釋，義同一度成一佛故。
總別無礙者，總融上二，行布、圓融二無礙故。
orig::  ^842b4

▲更有十義：一、用因嚴果以成人故，是佛華嚴果，由因得故。
二、以果嚴因以顯勝，成果之後，令一一因行皆無際故。
三、以人嚴法而顯用，謂佛曠劫修因，方顯法之體用故。
四、以法嚴人以顯圓，若不得法之體用，因果不能圓妙故。
五、以體嚴用以令周，謂用不得體，不周遍故。
六、以用嚴體而知本，若無大用，不顯體本之廣故。
七、以體嚴相而知妙，謂相若有體，便即入重重故。
八、以相嚴體以明玄，體如無相，不顯體深玄故。
九、以義嚴教超言念，由所詮難思，能詮言離故。
十、諸因互嚴以融攝，如禪非智無以窮其寂，智非禪無以深其照等。
commentary::  ^842b8

更有十義下，第三、約互嚴說。
於中有二：一、別約十義，五、對以互相嚴，
二、收成四句以顯互嚴。
今初，十義在文可知，然亦是於別釋得名中釋名之義。
若約相融，皆持業釋；若約當相，皆依主釋。
如第一、用因嚴果，是華嚴之佛故；二、即佛之華故；
三、即佛華嚴之大方廣；四、即大方廣之佛華嚴；
五、即大之方廣；六、即方廣之大；七、即大之方；
八、即方之大；九、即大方廣佛華嚴之經；
十、諸因互嚴，乃含多義，謂施之戒、戒之施、
定之慧、慧之定等。
前四成對，後一非對。
但可大等嚴經，不可以經嚴大等，故不成對。
又為欲顯因互嚴故。
言禪非智，無以窮其寂等者，舉一為式，餘可類取。
謂禪無智，但是事定，若得智慧，觀於心性，
為上定故；智不得禪，乃為散善，分別慧故；
慧若有定，如密室燈，寂而能照，離動分別，成實慧故。
所言等者，等餘萬行。
如施不得戒，非是真施，破戒行施，非真福故；
戒不得施，亦非真戒，慳貪不息，非真戒故；
不捨財法，正犯戒故。
餘並可思。
orig::  ^842b30

▲又上來互嚴皆有相資、相即四句，今且約理、行互嚴以明。
commentary::  ^842c16

又上來互嚴下，第二、收成四句。
於中二：先總標；後初相資四句下，別釋。
orig::  ^842c20

▲初、相資四句者，一、理由修顯，故以行華嚴理。
二、行從理發，則以理華嚴行。
梁攝論云：無不從此法界流，無不還證此法身故。
commentary::  ^842c24

無不從此法界流者，即從本起末，證行從理發。
無不還證此法身者，攝末歸本，證理由修顯。
orig::  ^842c30

▲三、理行俱融不二而二。 ^842c34

▲非真流之行，無以契真；非起行之真，不從行顯。 ^842c36

▲良以體融行而因圓，行該真而果滿，是故標為佛華嚴也。
commentary::  ^842c38

三、理行俱融不二而二下，此句有三節：
一、此上正釋，以互融故不二，不壞兩相故而二。
非真流之行下，第二、反成上義。
上句反成行融理，次非起行之真不從行顯者，反成上理融行。
良以體融行下，三、正成前義。
言體融行而因圓者，行即是因，以體融行故因行圓滿。
行該真而果滿者，正成上行融理也。
行不該真何由得果耶？
orig::  ^842c42

▲四、理行俱泯，二而不二。
以理之行故非行，行之理故非理，是則能所兩亡，
超情絕想，非嚴非不嚴，是謂華嚴。
commentary::  ^843a8

四、理行俱泯，此句易了。
然上互融，行融理而行在，理融行而理存，故不二而二。
今理行相奪，故云二而不二。
orig::  ^843a14

▲相即四句，理行全收，准思可見，則法喻交暎，昭然有在。
commentary::  ^843a20

相即四句下，但例前釋。
若力用交徹即說相資，有體無體即言相即。
若具作者：一者、唯理，無不真故；二者、唯行，
理廢己故；三者、俱融，即行即理為一味故；
四者、俱泯，理即行故非理，行即理故非行，故雙絕也。
言法喻交暎者，以華嚴像為喻，喻以因行嚴佛故。
orig::  ^843a24

▲七、華經十義。雜心五義，已見上文。
佛地論有二義：一、貫穿所說，二、攝持所化。
即雜心結鬘一義含之。
應除結鬘，開成六義，依此方訓。
復有四義：一、常，二、法，並如前辨。
三、經義，即眾生逕路。
四、典義，令見聞正故。
寶雲經中亦有十義，恐繁不引。
commentary::  ^843a36

七、釋經十義。雜心五義已見上文者，即藏攝中，
謂：一、出生；二、顯示；三、湧泉；四、繩墨；五、結鬘。
餘則可知。
orig::  ^843a46

▲第四、別釋得名者，先得後釋。
先得名者，大以當體受名，常遍為義。
常即竪無初際，遍則橫該無外。
方以就法得名，軌持為義。
雙持體相，軌生物解故。
廣以從用得名，包博為義。
包則廣容，博則廣遍。
佛以就人得名，覺照為義。
照則朗萬法之幽邃，覺則悟大夜之重昏。
華以從喻得名，感果嚴身為義。
感果則萬行圓成，嚴身則眾德備體。
嚴以功用受名，資莊為義。
謂資廣大之體用，莊真應之佛身。
經以能詮得名，攝持為義。
持性相之無盡，攝眾生之無邊。
commentary::  ^843b2

第四、別釋得名等者，此中得名各取前七字別義，
例皆二義釋之，類前可知。
orig::  ^843b20

▲後釋名者，一、就法中體、用相對，大之方廣謂有體之相、
用故，方廣之大有相、用之體故，皆依主釋。
若相即者，即持業釋。
二、就人中果、行相望，佛之華非因位之行故，
華之佛非餘行之佛故，亦通相即。
三、以人、法相對，大方廣之佛華嚴非小權乘之佛等故，
佛華嚴之大方廣非因位所得法故，相即可知。
四、教、義相對，亦通二釋。
教望於義，及前人望於法，兼通有財，並可思准。
commentary::  ^843b24

此中釋名即前對辨開合中，五對之中俱除法喻一對，
用餘四對以法喻一對，華之一字已屬因門故略無之。
四對之中望前有二異：一前則從寬至狹故先明教義，今從狹至寬故先明體用。
又前從下釋上故先明教義，今從上釋下故後明教義。
而前五對中後明人中因果者，以因是華字，
借喻中華故在後明前，從寬至狹義已盡故。
四教義相對亦通二釋者，以易知故不出。
若具釋者，應云大方廣佛華嚴之經揀非涅槃等經故，經之大方廣佛華嚴揀非論中之所明故。
而四對皆具二釋者，約行布則依主，約圓融則持業教。
望於義下，謂四對之中後二對中通於三釋，
謂經中有大方廣佛華嚴故，如對法藏論全取他名以目經故，
佛華嚴有大方廣故，故云可思。
orig::  ^843b40

▲第五、展演無窮者，謂初於最清淨法界開為理、
智兩門，即涅槃、菩提之異。
commentary::  ^843c20

第五展演無窮等者，然此一四門皆關脉中，
意此門中彼有二義：一展一為多，二類結成本。
類結成本不異前第七部類品會中本部，故此不明。
又此展中並皆略示而有十重：一展法界為理智二門，
理即大方廣是所證，法界為涅槃，智即佛華嚴為能證。
菩提雖有六字，但是二法。
orig::  ^843c24

▲又理開體用，即大方廣。
智開因果，即佛華嚴。
總連合成詮，即題中經字。
commentary::  ^843c36

二、又展理智為題目，即大是體性包含，
方廣是業用周遍，故云理開體用。
佛即是果，華嚴是因，故云智開因果。
orig::  ^843c40

▲又展此目以為初會。
初會總故，十海是理，十智是智。
十海之中含於體用，十智之中亦含因果。
又華藏世界及遮那遍中即依正二果，皆是佛字。
大威光太子略示因華。
彼二所證所觀即大方廣，即總成一會所信因果體用。
commentary::  ^843c46

三、又展此目為初會。
於中自有二重：一、但世界成就品初牒問許說中已具題目；
二、通就一會以示品目。
言十海之中含於體用者，即初也。
十海者：一、一切世界海，二、一切眾生海，
三、一切諸佛海，四、一切法界海，五、一切眾生業海，
六、一切眾生根欲海，七、一切諸佛法輪海，
八、一切三世海，九、一切如來願力海，十、一切如來神變海。
七、九與十，此三是用，餘皆是體。
此十本具，皆是所證，故名為理。
十之相差，是事法界；十之真性，是理法界。
理、事相融，並為所證之理，故云十海是理。
言智含因果者，上言十智者，知上十海即是十智，而名小開合。
經云：佛子！諸佛世尊知一切世界海成壞清淨智不可思議：
一、知一切眾生業海智不可思議，二、知一切法界安立海智，
三、說一切無邊佛海智，四、入一切欲解根海智，
五、一念普知一切三世海智，六、顯示一切如來無量願海智七、
示現一切佛神變海智八、轉法輪智九、建立演說海智十。
此上皆有不可思議之言，唯願海是因，餘皆是果。
若約所知，一、三、四、八、九、十皆果，餘四為因，三世通因果。
又華藏世界下，二、通就一會以示品目，則題目該於一會。
言遮那遍中者，非唯遍於華藏，亦遍法界，以世界成就品亦說毗盧遍嚴淨故。
彼偈云：所說無邊眾剎海毗盧遮那悉嚴淨世尊境界不思議智慧神通亦如是。
況第六經云：毗盧遮那佛願力周法界一切國土中恒轉無上輪。
第五經云：佛所莊嚴廣大剎等於一切微塵數清淨佛子悉滿中雨不思議最妙法。
又華藏品云：華藏世界海法界等無別。
又一一塵中見法界皆普遍義，故遮那遍中之言亦已攝於世界成就品矣。
言彼二所證所觀即大方廣者，果證法界大方廣，因觀法界大方廣。
orig::  ^844a8

▲又展此會，以成後八四周因果。
各因是華，果即是佛。
其所修所證之體用，即大方廣。
commentary::  ^844b20

又展此會以成後八者，即第四節展成一部。
orig::  ^844b24

▲又展此九會周遍十方。
謂如第二會光明覺品，辨一類之會已遍十方，餘會亦爾。
commentary::  ^844b26

又展此九會周遍十方者，即第五節。
言如第二會光明覺品者，舉一會又以為體式，
謂光明覺品總有二十六節，故光最後遍周法界、
虗空界，皆云：彼一一世界皆有百億閻浮提，
乃至百億色究竟天，其中所有悉皆明現。
彼一一閻浮提中悉見如來坐蓮華藏師子之座，
十佛剎微塵數菩薩所共圍繞，悉以佛神力故，
十方各有一大菩薩，一一各與十佛剎微塵數諸菩薩俱來諸佛所等。
釋曰：此即遍十方文。
既同百億閻浮提等，故是同類世界。
言餘會亦爾者，下之七會及第一會皆遍十方，
如第二會，故諸會末多結周遍。
orig::  ^844b30

▲又展此諸會，各有主伴。
如說十住十方菩薩證云：十方國土皆說此法，
則前遍法界之會，各有重重主伴。
commentary::  ^844c4

又展此諸會各有主伴者，即第六節也。
上來但明主經之遍，今辨伴經之遍，而引第三會文，
則前遍法界之會各有重重主伴者，此言例上遍法界之九會也。
orig::  ^844c10

▲乃至遍於塵剎。
commentary::  ^844c18

乃至遍於塵剎者，第七節也。
上但遍國，今則遍塵。
orig::  ^844c20

▲異類界等。
commentary::  ^844c22

異類界等者，即第八、第九節也。
上來七節，但遍同類，八遍異類樹形等剎。
而疏言等者，等取第九節異類剎塵。
謂具類之剎，亦以塵成，塵亦有剎。
於中說經，經尤多矣。
orig::  ^844c24

▲無盡時會。
commentary::  ^844c32

無盡時會者，即第十節，謂上同類異類若剎若塵，
皆悉重重猶如帝網，時會與法皆無盡也。
orig::  ^844c34

▲皆不出大方廣佛華嚴清淨法界。
commentary::  ^844c38

皆不出等者，舉題總收也。
清淨法界者，舉本總收，明從一法界無名無相之中，展成無盡。
orig::  ^844c40

▲第六卷，攝相盡。
謂從後漸卷，乃至不出九會，九會不離初會，
初會不離總題，總題不出理智。
非理不智故，理外無智。
非智不理故，智外無理。
則理智不二，亦攝智從理。
離體無用，攝用歸體。
體性自離故，體即非體。
本來清淨，強名之清淨法界。
是以極從無盡，乃至一字無字，皆攝華嚴性海，無有遺餘。
commentary::  ^844c44

第六卷攝相盡者，相字去聲，乃至無字法界之相亦不存故。
然但解上展則解此卷，故云後後漸卷。
言乃至不出九會者，乃至二字略後五重不出九會，是第四節耳。
若具應云：一卷無盡時處歸異類界塵，
二卷異類界塵歸異類界，三卷異類界不出同類界塵，
四卷同類界塵不出同類剎主伴經，五卷主伴不出主經結遍十方，
六卷遍十方不出九會，七歸初會，八歸總題，
九歸理智，十歸清淨法界。
非理不智下是第十節卷。
理智歸法界而有二意：一者理智之中隨舉其一，
即攝於二但成一味；二者以智為用、以理為體，
但攝智歸理、不攝理歸智。
初攝二為一唯一理字，理體性離一亦不存，故云無字。
又准前展亦合云總題，不出體用因果。
因果雖殊不出一智，體用雖異不出一理，
然後方融理智，但不異前故略示耳。
若從七字倒收者，攝教從義但有大方廣佛華嚴，
攝人從法但有大方廣，攝用歸體不離於大。
古人云：一言無不略盡，殊說更無異盈。
又大體性離言思斯絕，唯證相應耳。
orig::  ^845a8

▲第七、展卷無礙者，謂正前展時，即後常卷；
正後卷時，即前常展。
展時即卷故，無量無邊法門海，一言演說盡無餘；
卷時即展故，如來於一語言中，演說無邊契經海。
commentary::  ^845a44

第七、展卷無礙者，謂說有前、後，實在一時；
隨門不同，故有三門耳。
疏：無量無邊法門海，即展時也；一言演說盡無餘，
即卷時也；如來於一語言中，即卷時也；
演說無邊契經海，即展時也。
orig::  ^845b4

▲第八、以義圓收者。
上來諸門，或以七字攝盡，如前已辨。
commentary::  ^845b12

第八、以義圓收者，疏文有二：先以法攝，後以人攝。
前中又二：先指前，不出總題。
orig::  ^845b16

▲或以教義攝盡，或以理智攝盡，或人法攝盡，或解行證攝盡。
commentary::  ^845b20

後或以教、義下，重釋攝義，疏文略舉。
若具說者，應增數明，謂：或於無字中一字攝盡，
謂：或教，或義，或性，或心。
二、或二字攝盡，疏有三節，亦更應言：或法界字攝盡。
三、或三字攝盡，疏文有一義，順後表三聖，
故亦應云：人、法界攝盡，理、行、果攝盡，從所詮故。
四、或四字攝盡，謂：教、理、行、果，教即經字，
理即大方廣，行即華嚴，果即佛也。
或教、義、成、處攝盡：一、謂文雖浩汗，唯一教字，
即題中經字；二、謂義雖無量，但一緣起義攝，即題中大方廣也。
三、成，謂：行、解、因、果、德、相、用等，雖各緣起不同，
據其成立，唯一成字攝盡，即題中佛、華嚴也。
四、處，謂：一切重重無盡，同類、異類重重塵剎，唯一處字。
故總卷之，義唯一性，教唯一文，成唯一念，
處唯一塵，此一即是一切一故。
或信、解、行、證攝盡，經有四分：初會是信，
次六明解，八約成行，九唯證故。
如下當知。五、或五字攝盡，謂：加一教字，
或理、信、解、行、證，理是所信、所解、所行、所證故。
或六字攝盡，即題中除經上之六字，是所詮故；
或理、信、解、行、願、證，理即所信等解、行、願；
三即是三賢，證通地上及極果故。
或七字攝盡，即全取一題，一題通目無盡法故。
或八字攝盡，即法界緣起理實因、果故。
或九字攝盡，謂無障礙法界緣起因、果故。
或十字攝盡，謂：體、相、智、用、因、果、教、義及境、業故。
orig::  ^845b24

▲或唯普賢、文殊、毗盧遮那三聖攝盡。
謂大方廣即普賢，普賢表所證法界故。
華嚴即文殊，文殊表能證故。
佛即遮那，具能、所故。 ^845c22

▲又大即普賢，普賢菩薩自體遍故。
方廣即文殊，文殊表即體之智故。
華即普賢，普賢行故。
嚴即文殊，文殊以解起行故。
佛即圓解行之普賢文殊，證法界體用之普賢文殊，成毗盧遮那光明遍照。
commentary::  ^845c28

或唯普賢、文殊下，第二、以人攝也。
然有兩重：先約人、法對辨二聖，後於人、法中各有二聖。
佛字當中兩重總收，可思。
orig::  ^845c36

▲第九、攝歸一心者，上來諸門，乃至無盡，
不離一心，一心即法界。
故起信云：所言法者，謂眾生心。 ^845c42

▲心體即大心之本，智即方廣，觀心起行即華嚴，覺心性相即是佛。
覺非外來，全同所覺，故理智不殊。
理智形奪，雙亡寂照，則念念皆是華嚴性海。
commentary::  ^845c46

第九、攝歸一心者，於中二：先指前總明，
謂上八門已是一心上說，故云上來諸門不離一心。
而修行禪流皆欲棄文而修觀行，故復接之以辨此門。
心體即大下，後正約觀心以釋，謂心體離念。
離念相者，等虗空界，豈非大耶？
心之本智即方廣者，上大是即智之寂，
方廣乃即寂之智，故云寂寂運無涯之照，
即心體、相、用三融為所觀也。
觀心起行即華嚴者，觀體照而即寂止也，
觀用寂而常照觀也，一心六度萬行皆起。
覺心性相即是佛者，一念相應之覺也。
故經云：佛心豈有他，正覺覺世間。
覺性無覺即根本智，覺相歷然即後得智，
此二不二是無障礙智，覺非外來全同所覺。
下上明安立六字，今明卷攝相空。
此上融成一味，此下互奪雙寂，則一不為一。
如斯觀行，未曾一念不契華嚴。
orig::  ^846a4

▲第十、泯同平等者，為未了者令了自心。
若知觸物皆心，方了心性。
故梵行品云：知一切法即心自性，則成就慧身，不由他悟。
然今法學之者，多棄內而外求。
習禪之者，好亡緣而內照。
並為佛執，俱滯二邊。
既心境如如，則平等無礙。
commentary::  ^846a32

第十、泯同平等者，此一門總融前九。
前八法匪所知，第九禪師所尚，故今會之。
於中三：初、法說；二、余曾瑩兩面鏡下，喻明，
即借帝網之喻以喻心境；三、見夫心境互照下，合喻。
意唯一而文有四節：
orig::  ^846a42

▲余曾瑩兩面鏡，鑑一盞燈，置一尊容，
而重重交光，佛佛無盡。
commentary::  ^846b2

第一節，取兩鏡及燈合之。
一鏡喻境，一鏡喻心，燈喻本智，但取明了之義。
orig::  ^846b6

▲見夫心境互照，本智雙入。
心中悟無盡之境，境上了難思之心。
心境重重，智照斯在。
commentary::  ^846b10

言本智雙入者，智性色性本無二故，知一切法即心自性故，
故此智性入心入境。
言心境重重者，合兩鏡互照。
智照斯在者，合一燈雙入。
是則以本智為能照，心境皆所照，由斯本智令心境互融。
orig::  ^846b14

▲又即心了境界之佛，即境見唯心如來。
心佛重重，而本覺性一。
commentary::  ^846b22

又即心了境界之佛下，第二、取兩鏡及一尊容以合。
尊容喻真佛，故今人只解即心即佛是心作佛，不知即境即佛是境作佛。
今明以如為佛，心境皆如，心如即佛，境如焉非？
又心有心性，心能作佛；境有心性，安不作佛？
以心收境，則心中見佛是境界之佛；以境收心，則境中見佛是唯心如來。
心佛重重者，即兩鏡之重重；而本覺性一者，即尊容之雙入。
orig::  ^846b26

▲皆取之不可得，則心境兩亡；照之不可窮，則理智交徹。
commentary::  ^846b42

皆取之不可得下，第三、雙融前二以成止觀。
心境兩亡即止，理智交徹即觀。
orig::  ^846b46

▲心境既爾，境境相望，心心互研，萬化紛綸，皆一致也。
唯證相應，名佛華嚴矣。
commentary::  ^846c2

心境既爾下，第四、結例。
一切境有多境、心有多心，各自相對一一互相融也。
萬化皆然即總結例，唯證相應則泯同果海也。
orig::  ^846c6

▲第二、釋品名者，梵云薩婆嚕鷄印拏
〔上呼〕倈〔良遐反〕驃訶奈耶鉢攞叵婆娜忙鉢里勿多，此云一切世間主莊嚴法門威德名品。
今文存略。
commentary::  ^846c12

第二、釋品名。疏文有四：一、會梵音，二、釋義理，
三、立名所以，四、會釋晉經。
今初，疏中一時總對。
若別對者，薩婆，一切也。
魯鷄，世間也。印拏倈，主也。
驃訶，莊嚴也。奈耶，法門也。
鉢攞叵婆，威德也。
娜忙，名也。鉢里勿多，品也。
orig::  ^846c18

▲世者，時也，即是世間。
主者，君也，謂即諸王及佛。
然世間有三：一、器世間，即是化處；二、眾生世間，
即所化機；三、智正覺世間，即能化主。
主則唯二：諸王及佛，主於器界及眾生故。
佛非世間，從所統受，稱
commentary::  ^846c28

世者時也下，第二、釋義理也。
於中二：先、釋世主。
orig::  ^846c36

▲妙謂法門體用，深廣難思，即主之所得。
嚴謂莊嚴，乃有多義：一、器世間嚴，謂其地堅固等。
二、眾生世間嚴，謂眾海各具法門威德故。
三、智正覺世間嚴，謂於一切法成最正覺，
三業普周，法門無盡故。
所以長行諸王之嚴，偈頌讚德，皆顯嚴佛。
commentary::  ^846c38

後妙謂下，釋妙嚴。
於中三：初、正明三世間嚴。
orig::  ^846c48

▲眾生不嚴，不感佛興。
正覺不嚴，不能為主。
器界不嚴，非真佛處。
commentary::  ^847a2

次眾生不嚴下，出嚴所以。
orig::  ^847a6

▲復由佛嚴，顯遇者有德。
眾生嚴輔，顯佛之超勝。
如是互嚴，亦為妙嚴。
commentary::  ^847a8

後復由佛嚴下，明三嚴相成。
orig::  ^847a12

▲諸經無此廣嚴，故但初名序品。
今明序已兼正，故廣讚諸嚴，以為華嚴之由序。
commentary::  ^847a14

諸經無此下，第三、顯立名所以，彰異餘宗不名序品。
orig::  ^847a18

▲舊云世間淨眼品者，謂所得法眼，能淨世間故。
餘如前說。
commentary::  ^847a22

舊云世間品下，第四、會釋晉經所得法眼，即今法門威德也。
orig::  ^847a26

▲第十、別解文義。
文分為二：初、總釋經序，二、別解文義。
初中分三：大方下，初、明題目；天冊下，二、
明造序；人蓋聞下，三、直解序文。
今初，即經序題目也。 ^847a30

大方廣佛華嚴經序。
　序如前釋。 ^847a36

▲天冊金輪聖神皇帝製。
commentary::  ^847a38

第二，明造序人。音義云：冊，測革反。
說文曰：冊，符命也。
謂上聖符信教命，以授帝位。
字或從竹，或古為圓形也。
orig::  ^847a40

▲蓋聞造化權輿之首，天道未分。
commentary::  ^847a46

演義云：蓋聞下三直解序文，分為六段：
初明佛日未興群生沉溺，二及夫下明如來出世德用難思，
三朕曩下自慶逢時聞斯聲教，四大方下別彰此典旨趣玄微，
五緬惟下傳譯古今感慶逢遇，六一窺下總釋序意歎理自謙。
初中分三：初明化法舛異，二明能化淺近，三明所化迷淪。
初中亦二：初辨淳元之始，二明三才已著。
今初蓋聞者，發語之端也。
造化者，造作變化。
易繫辭云：剛柔相推而成變化。
又云：變化者進退之象也。
權輿者，爾雅云：初哉首基肇祖元胎俶落，權輿始也。
二皆是始。言天道未分者，謂元氣混沌未分天地。
下云人文始著，即有三才始分天道。
今云未分，即五運之時也。
故易鈎命決云：天地未分之前謂之一氣，
於中有太易、太初、太始、太素、太極為五運。
運者，數也。謂時改易，初取易義。
元氣始散，謂之太初。
氣形之端，謂之太始。
形變有質，謂之太素。
質形已具，謂之太極。
轉變五氣，故稱五運。
皆是天道未分也。
言天道者，易繫辭云：易之為書也，廣大悉備。
有天道焉，有人道焉，有地道焉。
說卦云：昔者聖人之作易也，將以順性命之理。
是以立天之道，曰陰與陽。
立地之道，曰柔與剛。
立人之道，曰仁與義。
兼三才而兩之，故易六畫而成卦。
又云：在天成象，在地成形，變化見矣。
注云：象況日月星辰，形況山川草木。
又云：易與天地準，故能彌綸天地之道。
仰以觀於天文，俯以察於地理，是故知幽明之故。
原始反終，故知生死之說。
注云：幽明者，有形無形之象。
死生者，始終之數也。
周易疏云：天有玄象，而成天文也。
地有山川原濕，各有條理，故云地理。
此上皆是已分之相，因釋天道，故便舉之。
此對正在未分之前耳。
orig::  ^847a48

▲龜龍繫象之初，人文始著。
commentary::  ^847c10

龜龍繫象之初下，第二、對明三才已著之相，略如向說。
易繫辭云：是故天生神物，聖人則之；天地變化，
聖人効之；天垂象，見吉凶，聖人象之；河出圖，
洛出書，聖人則之。
孔疏云：如鄭康成之義，則依春秋緯云：
河以通乾出天包，洛以流坤吐地符。
河龍圖發，洛龜書感。
河圖有九篇，洛書有六篇。
孔安國以為河圖則八卦是也，洛書則九疇是也。
音義云：堯有神龜負圖而出，舜感黃龍負圖而現。
人文始著者，繫辭云：古者庖犧氏之王天下也，
仰則觀象於天，俯則觀法於地，觀鳥獸之文與地之宜。
孔疏云：此下明聖人法自然之理而作易象。
次易又云：近取諸身，遠取諸物，於是始作八卦，
以通神明之德，以類萬物之情。
釋曰：上云圖出八卦，今云觀乎天地者，
或見龜復象天地等，於理無違。
音義云：觀乎天文以察人變，觀乎人文以化成天下。
此非正意，後人用之耳。
君臣、父子、尊卑、上下謂之人文。
象龍舉三皇之時，斯為上古；繫象舉於夫子，即是下古。
然其文王為中古，既有卦爻之辭，已有象矣，則總該三古。
又上云天道，即言未分；今云人文，則言始著。
二言影略，則初分之時亦皆未著，直至繫象已具方曰著。
故先有者，即易有太極，是生兩儀，兩儀生四象，
四象生八卦，八卦定吉凶，吉凶生大業，即三才具矣。
orig::  ^847c12

▲雖萬八千歲，同臨有截之區；七十二君，詎識無邊之義。
commentary::  ^848a10

雖萬八千歲下，第二、明能化淺近。
按帝王甲子記云：天皇氏治一萬八千年，
地皇氏治九千年，人皇氏治四千五百年。
有本云：三皇皆治一萬八千年，故云萬八千歲。
言同臨有截之區者，詩注云：截者，齊也。
區者，域也。謂四海域內，率服齊整。
言七十二君，詎識無邊之義者，司馬相如封禪書云：
繼昭穆，受諡號，略可道者，七十有二君。
故管子云：昔者封太山，禪梁父者，有七十二家。
梁父，即太山下小山名也。
詎者，何也。明上七十二家賢明之君，何能識於稱性玄理無邊之義。
orig::  ^848a14

▲由是人迷四忍，輪迴於六趣之中；家纏五蓋，沒溺於三途之下。
commentary::  ^848a34

由是人迷四忍下，第三、明所化迷淪。
言由是者，上明化主化法二皆淺近，蓋是域中一身之作，不令所化免沉苦海。
於中上對迷理輪迴六趣，下對纏妄沒溺三途。
言四忍者，即思益經第四法品中佛言：梵天！
菩薩有四法善出毀禁之罪。
何等為四？一者、得無生忍，以諸法無來故；
二者、得無滅忍，以諸法無去故；三者、得因緣忍，
知諸法因緣生故；四者、得無住忍，無異心相續故。
是為四忍。言人迷者，人人皆迷故，但迷四忍容漂人天，故云輪迴於六趣之中。
家纏五蓋則溺三途矣。
五蓋者：一、貪欲，二、瞋恚，三、昏沉，四、掉舉，
五、疑也。言家纏者，家家纏也。
上三皆明佛未興世。
orig::  ^848a38

▲及夫鷲巖西峙，象駕東驅。
commentary::  ^848b14

及夫鷲巖下，二、明如來出世德用難思。
於中四：一、總歎化主高深；二、明能化時處長廣；
三、別歎如來勝德；四、結德歸於如來。
初中四句分二：前二句總序佛教興流，後二句寄對顯勝。
今初上句明主出西天，故云鷲巖西峙。
峙者立也，此約處歎人。
後句即化法東被也，故云象駕東驅。
言象駕者，略有二義：一、一千年後像法之時佛教方被故；
二者、象#CB00501;經故。
初雖白馬來儀本用象故，為對鷲巖故用象駕。
宋公題安國寺詩云：為龍太子去，駕象法王歸。
orig::  ^848b16

▲慧日法王，超四大而高視；中天調御，越十地以居尊。
commentary::  ^848b34

慧日法王下，第二、寄對顯勝。
初句出域，後句超因。
今初，慧日法王超四大而高視者，出域中也，則異前化在域中。
慧日者，以佛為日，略為四義：一、破闇如慧，
二、照現如智，三、輪淨如解脫，四、上三不相離如同法界。
於法自在，故稱法王。
言超四大而高視者，即老子道經云：道大，
天大，地大，王亦大。
域中有四大，而王居其一焉。
人法地，地法天，天法道，道法自然。
釋曰：然其說道乃是清淨虗通，故云道法自然。
自然者，不知其所以然而然故，即世界始成域中近事，不達業因故曰自然。
今佛出現善證真常，妙窮二諦天地造化，乃俗諦業因域中之事耳。
後句超因。言中天調御越十地以居尊者，
十地菩薩時經三祇，已斷十障，已證十如，
成十勝行，化周十方。
今比世尊猶一塊土以方大地，況於四大何足越哉？
orig::  ^848b38

▲包括鐵圍，延促沙劫。
commentary::  ^848c20

包括鐵圍下，第二、明時處長廣。
初句約處，略舉三千大鐵圍內以為化境，豈同上說有截之區？
後句約時，多劫促為一念，一念延為多劫，豈同上說萬八千歲？
orig::  ^848c22

▲其為體也，則不生不滅。
commentary::  ^848c30

其為體下，第三、別歎如來勝德中，即雙明化主、化法。
就三大歎之：初、歎體大。
經云：佛身無生超戲論，非是蘊聚差別法。
又云：佛以法為身，清淨如虗空。
又云：一切法無生，一切法無滅，若能如是解，斯人見如來。
orig::  ^848c32

▲其為相也，則無去無來。
commentary::  ^848c42

其為相下，第二、歎相。
大經云：如來非以相為體，但是無相寂滅法，
身相威儀悉具足，世間隨樂皆得見。
既無相為相故湛無去來，德周法界亦無來去。
orig::  ^848c44

▲念處正勤，三十七品為其行；慈悲喜捨，四無量法運其心。
方便之力難思，圓對之機多緒。
commentary::  ^849a2

念處正勤下，第三、歎用。
大初、約化法。化法玄妙異前域中，即行唯道品、
心唯四等，方便多門圓應難測，並如經說。
言圓對者，身則圓迴普應若月落百川，
音則稱物普聞若風吹萬籟，意則剎那頓覺若海印炳然，故云多緒。
orig::  ^849a6

▲混太空而為量，豈筭數之能窮。
入纖芥之微區，匪名言之可述。
commentary::  ^849a16

混太空下。二、約化體明用。
謂大之則無外，細之則無內。
經云：譬如虗空徧至一切色非色處，亦如虗空具含眾象。
剎塵為量，不可數知，故云豈筭數之能窮。
後句細入無間，即入纖芥之微區。
故下經云：如於此會見佛坐，一切塵中亦如是。
塵中有剎，剎復有塵，塵復有剎，重重無盡，
非心識思量之境，故絕名言。
表義名言難述，即言語道斷；顯境名言不知，即心行處滅。
亦是明化處周細。
前句化周法界，後句細無不入。
經云：一一毛端悉能容受無邊世界而無障礙，示現調伏無量眾生。
orig::  ^849a20

▲無德而稱者其唯大覺歟。
commentary::  ^849a40

無德而稱下。四、結德歸於如來。
謂上之三段皆屬如來，則歎不可盡。
論語云：泰伯其可謂至德矣。
三、以天下讓民，無德而稱焉。
故經云：剎塵心念可數知，大海中水可飲盡，
虗空可量風可繫，無能盡說佛功德。
即其事也。
orig::  ^849a42

▲朕曩劫植因，叨承佛記。
金仙降旨，大雲之偈先彰；玉扆披祥，寶雨之文後及。
commentary::  ^849b4

朕曩下，三、自慶逢時。
中分三：初、遠蒙佛記，二、彌荷太平，三、萬國朝宗。
今初。朕曩劫植因者，久遠種因，故得大覺親記。
叨者，忝也。從金仙下，別明記相。
初明大雲經，或有疑偽。
後玉扆下，明寶雨經。
鄭氏注周禮云：房，屏風也。
天子屏風以玉為飾。
寶雨經有十卷。又開元正緣第一卷中云：
爾時東方有一天子，名日月淨光，乘五色雲來詣佛所，
右繞三帀，頂禮佛足，退坐一面。
佛告天子：汝之光明甚為稀有。
天子！汝於過去無量佛所，曾以種種香華、
珍寶嚴身之物，衣服、臥具、飲食、湯藥，恭敬供養，種諸善根。
天子！由汝夙種無量善根因緣，今得如是光明顯耀。
天子！是因緣故，我涅槃後第四五百年，
法欲滅時，汝於此贍部洲東北方摩訶支那國，
位居阿#CB16014; #CB02494;致，
實是菩薩，故現女身為自在主，經於多歲，
正法理化，養育眾生，猶如赤子，令修十善，
能於我法廣大住持，建立塔寺。
又以衣服、飲食、臥具、湯藥供養沙門，於一切時常修梵行，名日月淨光。
餘如彼經。釋曰：此時更無女主弘建若是，斯言不虗。
orig::  ^849b8

▲加以積善餘慶，俯集微躬，遂得地平天成，河清海晏。
commentary::  ^849b44

加以積善下，二荷太平。
易云：積善之家，必有餘慶；積不善之家，必有餘殃。
今由積善，故得地平天成，河清海晏。
晏，猶安也。
orig::  ^849b48

▲殊禎絕瑞，既日至而月書；貝牒靈文，亦時臻而歲洽。
踰海越漠，獻賝之禮備焉；架險航深，重譯之詞罄矣。
commentary::  ^849c6

殊禎絕瑞下，第三、萬國朝宗，重譯來貢。
初兩對標，謂萬方仰德，殊異禎祥，奇絕瑞應，
日日而至，月月而書，書之史冊也。
貝牒靈文，亦時時而至，歲歲沾洽也。
二、踰海下，兩對釋成。
初成上禎瑞而至，後架險下成上貝牒臻洽。
踰海航深，皆水行也。
越漠架險，皆陸路也。
orig::  ^849c12

▲大方廣佛華嚴經者，斯乃諸佛之密藏，如來之性海。
視之者莫識其指歸，挹之者罕測其涯際。
commentary::  ^849c24

大方廣下，第四、別歎此典旨趣玄微。
於中二：初、總歎；次、別歎。
今初，先二句標其深廣；後視之者下，成上二句。
既為祕藏故視之不見，稱為性海安測邊涯？
挹者，珠叢云：以器斟酌於水也。
故文選？頭陀寺 #CB15156;云：
蓋聞挹朝夕之池者，無以測其淺深；仰蒼蒼之色者，難以知其遠近。
故今測量，若以管窺天、用蠡測海也。
orig::  ^849c28

▲有學無學，志絕窺覦。
二乘三乘，寧希聽受。
commentary::  ^849c42

有學無學下，第二、別歎。
於中三：初、約人歎，二、約法歎，三、約處歎。
初中二：先對劣顯勝，後當體顯勝。
前中初句通說三乘，後句別說三乘。
然二乘在座如聾如盲，三乘菩薩積行多劫不能測故。
窺者，左傳云：謂舉足而視。
覦者，珠叢云：有所冀望。
orig::  ^849c44

▲最勝種智，莊嚴之跡既隆；普賢文殊，願行之因斯滿。
commentary::  ^850a6

最勝種智下。二、當體顯勝。
上句約果滿，以滿二嚴成種智也。
下句約因圓，普賢之行、文殊之願二皆圓也，亦得行願通上二聖。
orig::  ^850a10

▲一句之內，包法界之無邊；一毫之中，置剎土而非隘。
commentary::  ^850a16

一句之內，下二句約法歎。
於中，上句約能詮深廣，故一句之義竭海墨而不盡；
下句約所詮事事無礙，故一毫之中置剎土而非隘也。
orig::  ^850a20

▲摩竭陀國，肇興妙會之緣；普光法堂，爰敷寂滅之理。
commentary::  ^850a26

摩竭陀國下，第三、約處歎。
舉摩竭者九會本故，不起覺場而周徧故。
舉普光者近菩提場，又說信門該於果海，故云爰敷寂滅之理。
orig::  ^850a30

▲緬惟奧義，譯在晉朝，時踰六代，年將四百。
然一部之典，纔獲三萬餘言，唯啟半珠，未窮全寶。
commentary::  ^850a36

緬惟奧義下，第五、傳譯古今感慶逢遇。
於中二：初、明前譯多闕；二、明今譯多具。
今初。緬者，遠也。惟者，思也。
六代，即晉、宋、齊、梁、陳、隋也。
言唯啟半珠未窺全寶者，即涅槃？
聖行品：雪山童子聞化羅剎云：諸行無常，是生滅法。
驚而顧視，唯見羅剎。
問羅剎云：大士！汝於何處得是過去離怖畏者所說半偈？
大士！汝於何處而得如是半如意珠？
釋曰：欠下偈義未全故。
若得聞下，生滅滅已，寂滅為樂，即全寶也。
今明先譯既闕，即為半珠也。
orig::  ^850a40

▲朕聞其梵本先在于闐國中，遣使奉迎，近方至此。
既覩百千之妙頌，乃披十萬之正文。
commentary::  ^850b10

朕聞其梵本下，第二、明今譯多具，即全寶也。
文中有六：一、邀迎；二、正譯；三、感徵；四、事畢；
五、讚益；六、慶遇。今初。
邀迎事如玄談。
orig::  ^850b14

▲#CB15470;以證聖元年，
歲次乙未，月旅沽洗，朔惟戊申，以其十四日辛酉，
於大遍空等親受筆削，敬譯斯經。
commentary::  ^850b20

 #CB15470;以證聖下第二，正譯也。
月旅沽洗者，正當三月。
言親受筆削者，則天躬自刊削。
言筆削者，漢書衛青傳云：削則削，筆則筆。
削謂刪去，筆謂增益。
有云：理書勘受，削而注之。
良以古人書木竹簡，以刀削故。
orig::  ^850b24

▲遂得甘露流津，預夢庚申之夕；膏雨灑潤，後覃壬戌之辰。
式開實之門，還符一味之澤。
commentary::  ^850b34

遂得下，第三、感徵也。
十四日是辛酉，庚申即十三日，壬戌即十五日，前後一日各有感徵。
謂則天於十三日夜夢見徧天之內皆降甘露，
十四日覃開譯經，十五日天降甘雨。
覃者，爾雅云：及，延也。
郭璞注云：謂蔓延相被及也。
式開下，成上徵祥。
此二句亦可通上二瑞，謂皆一味之澤，
亦可式開實相，成上甘露。
甘露不死之藥，況實相之常住，故一味之澤成上膏雨。
一雲一雨無異味故。
式者，用也。
orig::  ^850b38

▲以聖曆二年歲次己亥十月壬午朔八日己丑繕寫畢功。
commentary::  ^850c6

以聖曆二年下第四，事畢己亥，取於乙未，
首涉五年，繕寫方畢。
繕者，說文云：補也。
珠叢云：治故造新，皆謂之繕。
orig::  ^850c10

▲添性海之波瀾，廓法界之彊域。
commentary::  ^850c16

添性海下，第五、讚益，有二：先明益教理。
大波曰爛。方言曰：廓者張小使大。
鄭玄注禮云：彊者界也。
說文云：域者封也。
謂玄言既加添定性海開廓法界矣。
orig::  ^850c18

▲大乘頓教，普被於無窮；方廣真筌，遐該於有識。
commentary::  ^850c26

大乘頓教下，第二、辨益物機。
orig::  ^850c28

▲豈謂後五百歲，忽奉金口之言；娑婆境中，俄啟珠函之祕。
commentary::  ^850c30

豈謂下，第六、慶遇也。
於中有二：初、明慶遇。
前句約惡時得聞，是一幸也；後一句約惡處得聞，此二幸也。
初言後五百者，如來滅後有五五百年，
第一五百年解脫堅固，今當第四五百年，故云後也。
在三五之後，故金剛經中於後五百歲信受者難得。
言俄啟珠函之祕者，即智論第六十四云：
般若是如意，舍利如函篋。
舍利中雖無般若，而為般若之所熏，故得一興供養千反生天。
今用此事，則如來如函，華嚴經是如意珠也。
orig::  ^850c34

▲所冀闡揚沙界，宣暢塵區。
竝兩曜而長懸，彌十方而永布。
commentary::  ^851a4

所冀闡揚沙界下，二、發願。
於中二：先兩句橫徧沙界，麤相徧也。
言塵區者，明微細徧，徧微塵中之區域故。
後並兩曜而長懸下，明竪窮，長懸永布故。
兩曜即日月，喻如來根本後得智也。
orig::  ^851a8

▲一窺寶偈，慶溢心靈。
三復幽宗，喜盈身意。
commentary::  ^851a16

一窺寶偈下，第六、總彰序意，讚理自謙。
有三：先兩句正製序，由以披尋翫味慶喜深故。
鄭箋詩云：復謂反復。
珠叢云：復謂重審察。
即是南容三復白珪。
疏中已引。
orig::  ^851a18

▲雖則無說無示，理符不二之門；然因言顯言，方闡大千之義。
commentary::  ^851a26

雖則無說下，讚理離言必假言顯。
無說無示即淨名目連章之文。
不二之門即淨名不二法門品。
因言顯言者，若無文殊讚默之言，安知無言之為妙？
故寂滅之相假以言詮。
言大千之義者，即出現品塵含經卷喻，
故大千經卷潛塵無益，聰慧者開便能益物，
今假言顯義當開塵，示於經卷有成益也。
orig::  ^851a30

▲輙申鄙作，爰題序云：
commentary::  ^851a42

輙申已下。謙己結成。
上已略釋序竟。
orig::  ^851a44

▲第二、別解文義者。
然此經文富義博，勢變多端。
況一義一文，包攝法界。
是以古德用十例科判，欲顯難思。
其第一名本末部類，但顯此經無盡，非科今文。
前已具明，故今略之。
加前後鉤鎻，亦有十例。
commentary::  ^851a46

第二別解文義，分二：初總科判，二正釋經文。
初中分三：初標章，二列名，三解釋。
orig::  ^851b6

▲一、本部三分科，二、問答相屬科，三、以文從義科，
四、前後攝疊科，五、前後鉤鎖科，六、隨品長分科，
七、隨其本會科，八、本末大位科，九、本末徧收科，
十、主伴無盡科。
commentary::  ^851b10

一、本部下。二、列名也。
orig::  ^851b18

▲初、本部三分者，謂序、正、流通。
初品為序分，現相品下為正宗。
commentary::  ^851b20

初、本部三分下，三、解釋，分十：初、本部三分科，
分二：初、正明序正，二、別釋流通。
今初，正明序正。
orig::  ^851b24

▲流通有無，古有七釋：一、光統律師，以法果品為流通，由入法界廣無邊故。
二、隋遠法師，以法界品內善財下屬流通，寄人顯法故。
三、裕法師，以法界品後偈為流通，以歎德無盡故。
四、有云：末後二頌為流通，以結說無盡，歎德勸修故。
五、或云：經來未盡，故無流通。
六、或云：以餘眷屬經為此流通，以彼是此所流出故。
七、或云：此經總無流通，以法無盡，說無休息故。
故諸會各無流通，不同大般若諸會皆有流通故。
commentary::  ^851b28

流通有無下。二、別釋。
流通有三：初、序昔說；二、會昔義；三、申今正解。
今即序昔也。
orig::  ^851b44

▲此上七解，各是一理。
而前六皆有，第七獨無。
若義會之，應成四句：一、有序、正，無流通，如第七。
二、唯正宗，無二分，由自初暨後，皆顯玄微，並悟物故。
初雖列眾，而歎佛德；後雖寄人，有修相故。
三、具三分。四、俱不可說，即言、忘言故。
約義包含，不可局取。
commentary::  ^851b48

此上七解下。二、會昔義也。
謂會前七師融成四句：一、即第七師，三、
即前六師，二、四義加。
二、唯正宗者，意取悟入顯理為正宗故。
故河西道朗云：若因初分以得悟，則初分為正；
若因後分以得悟，則後分非傍。
即斯義也。其中有與理相應者，隨時取捨。
orig::  ^851c10

▲今依具三以分。
三分之興，彌天高判，冥符西域，今古同遵。
commentary::  ^851c20

今依具三下，第三、申今正解。
文分為四：初、立取源由，二、辨三之相，三、
例成前義，四、辨定流通。
今初。謂上顯義理包含縱成四句，依文釋義三分可依。
若無流通，序正安立？
若唯有正，起盡不明。
若約無言，如何解釋？
orig::  ^851c24

▲所以三者，夫聖人設教，必有其漸，將命微言，
先彰由致，故受之以序分。
由致既彰，當機受法，故受之以正宗。
正宗既陳，務於開濟，非但篤於時會，復令末葉傳芳，
永耀法燈，明明無盡，故受之以流通。
commentary::  ^851c34

二、所以下，辨三之相。
orig::  ^851c42

▲非唯一部，當會、當品等皆容有之，故依三也。
commentary::  ^851c44

非唯一部下。三、例成前義。
謂會品之文尚須三分，何況一部不立三耶？
orig::  ^851c46

▲雖六解皆通，今依第二以寄人進修，示物有分流通相故。
故慈氏云：若有敬慕心，亦當如是學。
commentary::  ^852a2

雖六解皆通下，四、辨定流通。
文分為三：初、取其正義，二、辨前順違，三、結歸正義。
初也。
orig::  ^852a6

▲初之一解，令正宗中闕於證入。
commentary::  ^852a10

初之一解下。二、辨前違順，出前不取。
五、釋所以。言令正宗中闕於證入者，此即光統以法界品為流通。
法界是證入因果，眾海大問，新眾遠集，
佛自入定，眾海頓證，判為流通，已抑經文，況正宗中但有信解行而無證入？
orig::  ^852a12

第三、但屬善財之一相故。
commentary::  ^852a22

第三、但屬下，此即裕公以法界後偈為流通，
但是善財五相之中顯因廣大相之一半，故非一部流通。
orig::  ^852a24

末後二偈，但結偈中佛德，非通一部。
commentary::  ^852a30

末後二偈下但言有云，即刊定記主意用此義。
言但結偈中佛德者，以普賢向讚如來言不能盡，
故總結云：剎塵心念可數知，大海中水可飲盡，
虗空可量風可繫，無能盡說佛功德。
若將結歎佛德為流通，則一部之中無菩薩德。
orig::  ^852a32

十行等末類有此偈：
commentary::  ^852a42

十行等者，上以義破、此以文破，彼非經終而有此偈，
故今此偈非是一部用為流通，但當會當品流通意耳。
言十行末偈者，偈云：菩薩功德無有邊，
一切修行皆具足，假使無量無邊佛，於無量劫說不盡。
何況世間天及人，一切聲聞及緣覺，能於無量無邊劫，讚歎稱揚得究竟。
釋曰：法界偈末結佛德無盡，此結十行菩薩之德不可盡耳。
而言等者，等取十向、十地。
十向末云：一切眾生由可數，三世心量亦可知，
如是普賢諸佛子，功德邊際無能測。
一毛度空可得邊，眾剎為塵可知數，如是大仙諸佛子，所住行願無能量。
此結迴向行願無盡。
十地末云：十方國土碎為塵，可於一念知其數，
毫末度空可知量，億劫說此不可盡。
而言此者，明此上十地德無盡耳。
是知位位、品品、德德之末皆結無盡，故非一部之流通也。
orig::  ^852a44

經來未盡，未必在後。
commentary::  ^852b26

經來未盡者，破第五師。
言未必者，容許後有，但不必定耳。
如毗盧遮那品末，或隨好品末等，既不必有，故難取定。
orig::  ^852b28

眷屬流通，但約義故。
commentary::  ^852b34

眷屬流通者，即第六師。
以約義理，於一佛乘分別說三，根本法輪攝彼眷屬，
故云攝群經為眷屬，何必將彼為此流通？
此中有序不用彼序，何獨用彼為此流通？
orig::  ^852b36

▲故依遠公。
commentary::  ^852b44

三，結歸正義也。
orig::  ^852b46

▲二、問答相屬科者。
古云：此九會中，大位問答總有五番：第一會中，
大眾起四十問，或當會答盡，名舉果勸樂生信分。
二、從第二會，初有四十問，至第七會末答盡，名修因契果生解分。
中間雖有諸問，並是隨說隨問，非是大位問答，不思議品不問因故。
三、第八會，初起二百問，當會答盡，名託法進修成行分。
四、第九會，初起六十問，如來自入師子頻申三昧，
現相答，名頓證法界分。
五福城東，善財求法等，別問別答，名歷位漸證分。
commentary::  ^852b48

第二、問答相屬科，文分為二：初、通敘昔說，
二、密示今意。今初，古云此九會者，疏意存四，
故舉古釋，以第五無大位問答故。
orig::  ^852c18

▲古德以善財猶屬正宗，故今既判入流通，
則前唯四兼取流通以為五分，未爽通塗。
commentary::  ^852c24

古德以善財下，二、密示今意。
意有其二，故但為四：一、五無大位問故，
二、第五屬流通故。
故云今既判入流通，則前唯四，第四應名依人證入。
成德分兼取流通者，順於古義，第一分中既攝一部序分，
不於正宗之四分為五分，故取流通為第五分，
理亦無違，但無大位之問，故疏合四耳。
orig::  ^852c28

▲三、以文從義科者，此經一部有五周因果，即為五分。
初會中一周因果，謂先顯舍那果德，後遮那一品明後本因，
名所信因果。二、從第二會至第七會中，
隨好品名差別因果，謂二十六品辨因，
後三品明果，亦名生解因果。
三、普賢行品辨因，出現品明果，即明平等因果，
非差別顯故，亦名出現因果。
四、第八會，初明五位因，後明八相果，明出世因果，亦名成行因果。
五、第九會中，初明佛果大用，後顯菩薩起用修因，名證入因果。
因果二門俱證入，故各分因異果，亦為十也。
commentary::  ^852c40

第三以文從義科，謂據現文但有其四，四位大問故。
就第二分中有差別、平等二義，故分為五周因果。
初明五位因等且依一相，以八相是應現故，故屬果攝。
若尅實而言，成如來力下四門方是其果，前一百九十六門皆屬因攝。
若以八相為果，果有一十九門，餘皆屬因。
言名出世因果者，品名離世間故。
言亦名成行因果者，廢於位名，意有行故。
orig::  ^853a10

▲四、前後攝疊科者，一、部分二，謂前九會是本會，
亦是佛會，佛為主故。
從文殊至福城東已後，並是末會，亦是菩薩會，以諸善知識為會主故。
二、就前中亦二：初八會明所成解行，後一顯所證法界。
三、就前中復二：初七會明歷位修成行，後一明圓融周普行。
四、前中復二：初明修生因果，後普賢下二品明修顯因果。
五、就前復二：初明修生因，後不思議法等三品明修生果。
六、就前復二：初明位中因行，後十定下六品明位後之行。
七、就前復二：初明地前比行，後第六一會明十地證行。
八、就前亦二：初位前十信行，後第三會已去三會明入位三賢行。
九、就前亦二：初明所信佛果法，後問明品下三品明能依能信菩薩行。
十、就前中復二：初會明佛依報果，後名號下三品明佛正報果。
commentary::  ^853a24

四前後攝疊科者，雖有十重總為二分，
從後倒攝節節除後，就前分二故。
初位前者，以四十二位明義，十信未成位但為住因故，
仁王詺十住為十信故，取能成信詺所成住故。
orig::  ^853b4

▲五、前後鉤鎖科亦分為十。
commentary::  ^853b12

五、前後等者，即是新意。
文中二：初、標數；二、正釋。
orig::  ^853b14

▲一、第一會為依報因果，前明依報果，後毗盧遮那品辨因。
二、更取毗盧遮那及第二會初三品為正報因果，前因後果。
三、以名號至菩薩住處，名依起因果，依於本有而修起故，前果後因。
四、從問明品至隨好品，明差別因果，前因後果。
commentary::  ^853b16

一、第一會下，第二、正釋也。
於中分三：初、通釋前四，二、別釋第五，三、通釋後五。
今初。然文有十節，謂：一、經初五品，五、毗盧遮那品，
三、名號下三品，四、問明至住處有二十三品為一節，
五、不思議至隨好三品為一節，六、普賢行品為一節，
七、如來出現品為一節，八、離世間品為一節，
九、入法界品為一節。
初後不重用，但合有八重因果，以第九離世間品及第十法界各自為一重因果，
故得為十。
orig::  ^853b26

▲五、取不思議下至普賢行品，為圓融因果、
前果、後因。
commentary::  ^853b42

五、取不思議下，二、別釋第五。
文分為四：初、正釋；二、解妨；三、引證；四、結成。
今正釋也。
orig::  ^853b46

▲以不思議等與前為果，果別於因；與後為果，則一一融攝。
commentary::  ^853c2

以不思議下。二、解妨。
謂有問言：差別、圓融二義非一，如何前差別果得為圓融果耶？
故通意云：雖不思議等經文是一，所望異故，
果別於因成差別因果，果自圓融得成圓融之果。
言圓融者，以一一德周法界故，三十六門門門之中含十句故，
所說之相難測量故，品名標為不思議故。
orig::  ^853c6

▲然有六義證成：
commentary::  ^853c18

然有六義下。三、引證。
證成不思議等三品為普賢行之果，普賢行品是不思議等因。
orig::  ^853c20

一、因果相屬科中，多先果後因故。
commentary::  ^853c24

一、因果相屬者，五周因果，所信、證入二果居先，
差別因前亦先有果，故云多先果也。
今亦先果後因，與例同也。
而言因果相屬科者，即前第三以文從義科也，謂從因果相屬之義科成五故。
orig::  ^853c26

二、四十八後未有證成。
普賢行後有證成者，結屬前故。
commentary::  ^853c34

二、四十八後等者，若不思議至隨好，唯屬差別果。
因果既終，合有現瑞證成，今却無證。
普賢行品既唯屬出現之因，既未說果，何得有證？
明知普賢行竟有證，結屬前來不思議等故。
orig::  ^853c38

三、普賢行品。初、無別發起，便即躡前云：略示如來少分境故。
commentary::  ^853c46

三、普賢行品初等者。
若不屬此品之初，應合別有故起。
既無發起，明是屬前。
orig::  ^854a2

四、以義明之，不思議法顯佛德難思，一一圓融故。
commentary::  ^854a6

四、以義等者，果德難思，不可但為差別果故。
orig::  ^854a8

五、前雖有問，不思議品初重念問故。
commentary::  ^854a10

五、前雖問有等者，即第二、會初之問。
而復問者，欲顯不思議下難思是圓融因果之初故。
orig::  ^854a12

六、第二會：初已有三業，為差別果故。
commentary::  ^854a16

六、第二會初等者，前若無果，要用不思議等為差別果。
前既已有，此不思議等全屬於後，前段差別四果亦足。
orig::  ^854a18

▲由斯六義故，普賢行品得屬前因。
commentary::  ^854a24

由斯六義下，四、結成第五、圓融因果也。
orig::  ^854a26

▲六、取普賢行及出現品為平等因果、
前因、後果。
commentary::  ^854a28

六、取普賢行已下。
三、通釋後五也。
orig::  ^854a30

七取出現及離世間品，為出現因果，前果後因，
成佛涅槃亦因現故，非說真成。
commentary::  ^854a32

成佛涅槃下。此遮外難。
恐有難云：離世間品自有因果，那得總為出現家因？
故為此通。
orig::  ^854a36

由離世間為因，方能現世。
commentary::  ^854a40

由離世間下。釋為出現因義。
orig::  ^854a42

八、離世間品，為成行因果，通辨行故，具因果故。
commentary::  ^854a44

八、離世間等者，當會自成因果。
orig::  ^854a46

九、取離世間品及法界品為法界因果、前因後果。
由離世間稱法界故，因不依位，果唯證入。
commentary::  ^854a48

九、全合兩會為一因果。
orig::  ^854b4

十法界一品，自為證入因果，先果後因。
○其善財已下，亦為無盡因果，先因後果故。
歷事至普賢一毛，因則無盡。
普賢說佛德過虗空，而果無盡，以為流通，故不明之。
commentary::  ^854b6

十、以入法界當會目成因果。
然第八會雖不鉤前，前出現品已曾鉤此第十因果，
不鈎第八會，第八會已曾鈎第九故，並得名為鉤鎻因果。
其善財下，歷事為因，普賢說佛德為果故。
orig::  ^854b14

▲六、隨品長分科者。
長分有十：
commentary::  ^854b22

六、隨品長分科者，不約會分，總為直科三十九品，以為十分耳。
orig::  ^854b24

一、通辨教起因緣分；二、現相品下，明佛果無涯大用分。
commentary::  ^854b28

二、現相下，明佛果無涯大用分者，現相品大用，在義可知。
普賢三昧言大用者，同加普賢，不來而至，
一多延促皆無礙故，毛光讚德無不周故。
成就、華藏皆說如來徧淨法界，徧應剎海，
令依正相入塵含法界，皆無涯大用也。
orig::  ^854b32

三、毗盧遮那品，舉彼住因證成分。
四、名號下三品，明大用應機普周分。
五、問明品下，至十地品末，明諸位差別今修分。
六、十定品下，至隨好品末，明差別因圓果滿分。
七、普賢行品下二品，明普行因成現果分。
八、離世間品，明因果超絕世間分。
九、法界品中前分，明大眾頓證法界分。
十、爾時，文殊下，明一人歷位漸證分。 ^854b42

▲七、隨其本會科者，亦為十分：一、初會名舉果令信分，
二、第二會明能信成德分，三、第三會初賢十住分，
四、第四會中賢十行分，五、第五會上賢十向分，
六、第六會聖位十地分，七、第七會因圓果滿分，
八、第八會普賢大行分，九、第九會初行成行成證入分，
十、善財下善友教證分。
commentary::  ^854c8

十、善財下。若據標云隨其本會科，會各一分只成九分，
欲顯圓十故開後一，據實合有十會表圓，或經來未盡且按文釋耳。
orig::  ^854c20

▲八、本末大位科者，本會為九，末會有五十五，總為六十四分。 ^854c26

▲九、本末徧收科者。
先九會為九分，文殊為六千比丘說法為第十分，
及善財歷一百一十善知識，總一百二十分。
若開諸龍及三乘會，及彌勒後文殊、普賢三人，便成一百二十五。
以慈氏云：此長者子經由一百一十善知識已，然後而來至於我所。
則彌勒已前已有一百一十故。
及三千大千世界微塵數善友，其分數彌多，
若合為一，則一百二十六分。
commentary::  ^854c30

若開諸龍者，前為百二十分，則諸龍三乘皆屬善財會初，
以初至福城本為善財故，故不別開諸乘等會。
今約雖至福城，城中善財等二千四眾尚未出城，
先說普照法界修多羅，利益諸龍及三乘人，故別開之。
餘並可知。
orig::  ^854c44

▲十、主伴無盡科者，一一會、一一品、一一法，皆結通十方。
如此間說，十方虗空法界、一切世界，乃至一切塵中，皆如是說。
此結主經也。又彼一一會等，皆有他方塵數菩薩而來證法。
此結伴也。即主伴相與，周徧法界，重疊無盡，是則段數亦無盡無盡也。
大方廣佛華嚴經疏演義鈔卷第九
 ^855a6
