
xu:: 
#  No. 1381-A 破菴語錄序
No. 1381-A 破菴語錄序
佛祖正法眼藏。初不可傳。
可傳者。筌蹄耳。然而師承真正根蔕分明。
則有言無言。無非正法。
凡所以發揚祖道。
開示後學。使人因指見月。
其可無傳乎。先破菴老和尚九坐道場。
說無義語。壁立千仞。
峭絕巉巖。售用縱橫。
打破密菴窠窟。行持高峻。
遠紹佛果家風。正令全提。
諸方風靡。大機密用。
外道潛蹤。獨運本分鑪錘。
烹鍊幾多禪衲。近世宗師。
如公無幾。 ^208a10

嗚呼。當此法弱魔強之際。
倚公一柱以障頹瀾。
今其已矣。後學將安仰乎。
予雖未識師顏。而書問往來。
商訂是事。千里同風。
固若符契。 ^208a22

今侍者圓照編次法語。
求序板行。三復玩味。
非惟如已識面。又得其心。
乃知破菴老人有不亡在。
續佛慧命。非在斯文乎。
學道高人。要須具眼。 ^208a28

嘉定壬申孟夏　浩齋居士　楊子　謹書破菴和尚語錄
other:: 
# 目錄
目錄序文〔楊浩齋〕夔府臥龍山咸平禪院語錄平江府秀峰禪院語錄臨安府廣壽慧雲禪院語錄平江府穹窿山福臻禪院語錄湖州府鳳山資福禪院語錄秉拂普說法語偈讚行狀〔附〕跋〔福臻法姪道巖〕
other:: 
# 夔府臥龍山咸平禪院語錄
夔府臥龍山咸平禪院語錄
editor:: 參學比丘　圓照等　編 ^208a36

入院。指三門。此箇大解脫門。
是離見超情。無欲無依底人之所住處。
咄。且居門外。 ^208b34

指法座。諸法空為座。
處此為說法。乃云。
也要頭上安頭。便陞座。
遂拈香云。此一瓣香。
恭為今上皇帝祝延聖壽。
萬歲。萬歲。萬萬歲。
恭願聖明逾日月。
睿算等乾坤。 ^208b38

又云。此一瓣香。奉為判府安撫太中洎合府尊官。
伏願永佐明君。長居祿位。
復拈香顧視大眾云。
還知落處麼。劫石固來終有壞。
此心毒恨恨難忘。
奉為見住明州天童景德禪寺密菴大和尚以醻法乳。
遂就座云。善舞太阿劒。
必無傷手厄。能捋猛虎鬚。
須有轉身#CB15081;。
莫有不傷鋒犯手底麼。 ^208c2

僧問。衣盂昔日親傳得。
籍籍聲名冠四川。
無限人天俱側耳。
請師一句祝堯年。 ^208c14

師云。巫山十二峯。 ^208c16

進云。皇圖祝贊人皆委。
使斾臨筵事若何。 ^208c18

師云。清風來未休。
進云。伯牙不遇子期老。
高韻那能徧九垓。 ^208c20

師云。塞斷耳根。
進云。向上一路。千聖不傳。
黃梅因什麼半夜傳衣。 ^208c22

師云。一時不著便。
進云。既有七百高僧。
為什麼衣鉢分付盧行者。 ^208c24

師云。多少人眼熱。 ^208c26

進云。明上座趂到大庾嶺頭。
為什麼提掇不起。
師云。非但明上座。 ^208c28

進云。明上座道。某甲不為衣來。
特為法來。乞行者指示。
此意如何。 ^208c30

師云。未是好心。
進云。只如行者道。
不思善。不思惡。正恁麼時。
那箇是明上座本來面目。
明便悟去。還端的也無。 ^208c32

師云。三生六十劫。
進云。見月休觀指。
歸家罷問程。 ^208c36

師應聲云。如何是你家。
僧禮拜。 ^208c38

師云。却也相似。乃云。
霧鎻長空。風生大野。
韶光溢目。萬彚敷榮。
罷遊百城。直登寶所。
是故道。我本無心有所希求。
今此寶藏。自然而至。
上是天。下是地。且道寶藏在什麼處。
這裏見得便見。判府安撫秉造化權。
持公正論。向毛錐子上點出住山鈯斧。
直得有眼者見。有耳者聞。
聞見歷然。以何為驗。
以主丈卓云。欲明少室無私句。
便是黃堂利物心。 ^208c40

復舉。麻谷問臨濟。
大悲千手眼。那箇是正眼。
濟云。大悲千手眼。
那箇是正眼。谷拽濟下禪床却坐。
濟近前云。不審。谷擬議。
濟却拽谷下禪床却坐。
谷拂袖便出。 ^209a4

師云。二大老機如掣雷。
眼似流星。未免被傍觀#CB15111;破。
且道誰是傍觀者。
良久。云。久立尊官。
伏惟珍重。 ^209a10

謝知事頭首上堂。
扶持臨濟正法眼。
出手還它勇毅人。
利物應機全體用。
叢林又見一番新。 ^209a16

上堂。舉。心月孤圓。
光吞萬象。光非照境。
境亦非存。光境俱忘。
復是何物。 ^209a20

師云。先聖一期慈悲。
未免拖泥帶水。臥龍即不然。
光境俱忘。切忌喚鐘作甕。 ^209a22

上堂。隔山見煙。便知是火。
隔墻見角。便知是牛。
乃拈拄杖云。這箇不隔一絲毫。
必竟喚作什麼。有時倚向古屏畔。
任使丹青入畵圖。 ^209a26

密菴訃音至。上堂。
客從南方來。報我天童老。
撞破太虗空。全身入荒艸。
而今子細思量。令人哭不成哭。
笑不成笑。寥寥目斷千峯曉。 ^209a32

解夏小參。未離兜率。
已降王宮。未出母胎。
度人已畢。已是起模#CB15148;樣了也。
那堪乘日輪香象示生王宮。
半夜逾城。六年苦行。
至於布漫天網。垂萬里鈎。
打鳳羅龍。隨方任器。
如印傳印。似空藏空。
全提本地風光。揭示正法眼藏。
大似傍若無人。至令守株待兔之流以為實然。
殊不知我王庫內無如是刀。
利根上智之士。終不向裏許咂噉滋味。
求覔解會。進前退後持擇論量。
向上向下盡底踏翻。
赤手拏空。羅籠不住。
呼喚不回。簸土撮塵。
飛星撒火。覔冤覔讎。
猶未能髣髴。豈不見道。
玄門無法。不立紀綱。
若欲討尋。聲前薦取。
見今三期告滿。九十日中坐臥經行。
克念修證。修證已畢。
梵行已立。且作麼生說箇聲前薦取底道理。
堪羨一堂無事客。
臥雲深處不朝天。 ^209a38

復舉。金峰問僧。你還知金峰一句子麼。
僧云。知來久矣。峰云。
作麼生。僧便喝云。
金峰一句子。今日百雜碎。
金峰云。稍曾問人。
就中闍梨門風峭峻。
僧云。不可要人檢點。
峰云。真鍮不博金。
後來圓悟道。金峰拖泥。
這僧涉水。雖然末後殷懃。
未免當頭蹉過。 ^209b16

師云。山潤石含玉。
林秀淵藏珠。珠玉兩交輝。
情窮意難極。因甚却道當頭蹉過。
路遙知馬力。歲久見人心。 ^209b24

上堂。一夏九十日。
今朝喜告畢。二千年前事。
切忌更尋覔。 ^209b30

上堂。舉。紫胡和尚中夜於僧堂前高聲云。
捉賊。捉賊。眾皆驚起。
胡乃搊住一僧云。
捉得也。捉得也。僧云。
不是某甲。胡云。是即是。
只是不肯承當。 ^209b34

師拈云。紫胡只知驚羣動眾。
賣峭誇俊。不顧傍觀。
自招其咎。何故。誣人之#CB00972;。
以#CB00972;加之。 ^209b38

上堂。德山棒。起模畵樣。
臨濟喝。翻成忉怛。
堪笑無位真人出入面門。
失却多年破襪。 ^209b44

上堂。舉。僧問嵓頭。
路逢猛虎時如何。
頭云。拶。
師云。嵓頭一拶。虗空迸裂。
父子不傳。神仙祕訣。 ^209b48

上堂。舉。藥山久不上堂。
院主白云。大眾久思法要。
山云。撞鐘著。眾纔集。
山便歸方丈。院主隨至方丈云。
和尚許為大眾說法。
何得一詞不措。山云。
經有經師。論有論師。
爭恠得老僧。 ^209c4

師云。藥山徑歸方丈。
却似箇好人。只被院主隨後輕輕一揑。
便見忘前失後。 ^209c10

上堂。暑威尚熾。喜見新秋。
潘浪倒騎驢子。梵志飜著襪頭。
堪悲堪笑。自唱自酬。
有時乘好月。特地過滄洲。 ^209c14

上堂。大家共住喫莖虀。
熟煑爛炊。麤飡易飽。
細嚼難飢。冷淡沒滋味。
從來少人知。拍膝一下。
云。此意明明說向誰。 ^209c18

上堂。舉。僧問古德。
萬境來侵時如何。
德云。坐却著。
師云。古德雖是鐵作脊梁。
未免費力。或有問臥龍。
萬境來侵時如何。
只向道。見恠不恠。
其恠自壞。 ^209c24

上堂。今朝又見開爐。
浩浩諸方煖熱。臥龍冷落門庭。
也要人前細說。夜靜更#CB15046;炭也無。
衲衣破處氷侵骨。
other:: 
# 平江府秀峰禪院語錄
平江府秀峰禪院語錄
editor:: 參學　圓照等　編 ^209c30

上堂。舉。古人道。楊岐乍住屋壁疎。
滿堂盡布雪珍珠。
縮却項。暗嗟吁。翻憶古人樹下居。 ^209c38

師云。楊岐鬪勝不鬪劣。
秀峰鬪劣不鬪勝。
秀峰乍住沒親疎。
箇箇盡懷滄海珠。
滿眼湖山看不足。
釋迦彌勒是他奴。 ^209c40

謝故舊相訪上堂。
撞著道伴交肩過。
一生參學事畢。 ^209c46

師云。先聖恁麼道。
也似平地陷人。撞著道伴交肩過。
正落曹溪第二機。
拍禪床云。不是苦心人不知。 ^209c48

上堂。舉。密菴先師道。
有問冬來事。京師出大黃。
貪它一粒米。失却半年粮。 ^210a4

師云。秀峰不恁麼。
有問冬來事。京師出大黃。
只圖一粒米。却得百年粮。
或被知事道。長老。
長老。莫道百年粮。
只得半年不少也得。
只向他道。但辦肯心。
必不相賺。 ^210a6

上堂。馬祖陞堂。百丈卷席。
正令不行。抝曲作直。
還知雪竇老人落處麼。
少林幾坐花木落。
庾嶺獨行天地寬。 ^210a14

上堂。舉。汾陽道。識得拄杖。
參學事畢。泐潭澄云。
識得拄杖。入地獄如箭。 ^210a20

師云。識得拄杖。且拈靠壁。 ^210a22

歲夜小參。一不做。
二不休。大丈大兒當自由。
掃蕩從前知解。掀翻路布葛藤。
己靈不重。聖亦不求。
無依無欲。無喜無憂。
一向恁麼冷啾啾。
徒悠悠。不如據見定。
向平田淺艸拋三放兩。
且任隨流入流。而況否極泰來。
春風滿野。韶光溢目。
萬彚發輝。拍拍是令。
物物惟新。達磨九年面壁。
搏量未就。至今厥疾弗瘳。
臨濟雖具隻眼。等閒未可同謀。
惟有主丈子。卓一下。
云。有來由。氣憤憤。
布縵天網。垂萬里鈎。
羅龍打鳳。拳踢相酬。
彼彼分緇定素。只貴知慚識羞。
為什麼如此。大海若知足。
百川應倒流。 ^210a24

復舉。睡龍和尚一日上堂。
拈起拄杖云。二十年住山。
全得者箇氣力。時有僧問。
和尚得它什麼力。
龍云。過溪過嶺。東拄西拄。
後招慶聞。云。我則不恁麼道。
僧云。和尚作麼生道。
慶將杖下地拄行。 ^210a42

師云。睡龍好條拄杖。
可惜龍頭蛇尾。更得招慶隨後打摟#CB15977;。
大似#CB15148;虎添斑。
當時待它道。和尚得它什麼力。
拈拄杖便擲。管取拏雲 #CB05181;霧。 ^210b2

上堂。向上向下。全提半提。
風行艸偃。斗轉星移。
總是諸方普請邊事。
秀峰箇裏只是多年上大人。
丘乙己。拈起則乾坤失色。
放下則瓦礫生光。
不拈不放又作麼生。
卓拄杖。下座。 ^210b8

上堂。#CB15685;夏初臨。
薰風乍扇。急景如梭。
萬化千變。惟有拄杖子。
黑輪皴。沒思算。解道厨庫揖僧堂。
三門朝佛殿。 ^210b16

密菴忌辰燒香。箇尊慈不賭。
是挨著便揑。靠著便諱。
鬼面神頭。不容擬議。
我昔被渠鈍置。至今怨入骨髓。
此怨難雪。此恨難洗。
以手加額云。南無真本福州。
唵蘇嚕悉哩。 ^210b22

上堂。身口意清淨。
是名佛出世。身口意不淨。
是名佛滅度。如是則九旬禁足。
三月護生。盡是無風起浪。
剜肉作瘡。更言過去心不可得。
見在心不可得。未來心不可得。
何異釘樁搖櫓。總不恁麼。
蝦跳何曾出得斗。
豈不見靈山會上。
廣額屠兒放下屠刀。
大肆八體。道我是千佛一數。
若過秀峰。且居門外。
自餘一釋迦。二元和。
三佛陀。當甚埦墶丘。
拍膝一下。 ^210b30

聖節上堂。祖道綿綿。
王道平平。同歌舜日。
共樂堯年。道貫無邊剎境。
德合一統乾坤。且林下道人以何報稱。
遂起身云。萬歲。萬歲。
萬萬歲。 ^210b44

開爐上堂。舉。趙州道。
我在南方行脚。火爐頭有箇無賓主話。
未曾有人舉著。 ^210c2

師云。趙州老老大大。
有年無德。殊不知火爐頭無賓主話。
觸目發輝。聞見歷然。
土曠人稀。相逢者少。 ^210c4

上堂。開口即錯。擬心即差。
倒#CB06078;蓆帽。
飜著襴衫。看看暮天欲雪。
普請各宜照顧。且道照顧箇什麼。
自云。照顧火燭。 ^210c10

上堂。要明此事。若言有道理。
也賺你。若言無道理。
也賺你。不有不無。
也賺你。何故。不是弄潮人。
莫入洪波裏。 ^210c16

上堂。寒食清明節。
韶光映林樾。壠上標墳人。
眼中流出血。生滅本無蹤。
時人當自決。君不見水潦曾經馬師踏。
直至而今笑不徹。 ^210c22

上堂。今朝五月端午。
不用書符呪語。只將者箇拄杖。
卓一下。云。用作降魔鐵杵。
楚大夫活捉獰龍。
張天師倒騎猛虎。
觸翻東海鯉魚。直得傾盆下雨。 ^210c28

上堂。一夏九十日。
今朝喜圓滿。拈得鞏縣茶缻。
摵碎饒州礠椀。冷笑布袋平欺懶瓚。
天堂不拘。地獄不管。
空腹高心擔片板。
無端瞎却頂門眼。 ^210c34

謝藏主上堂。舉。昔有一僧在藏殿裏坐。
藏主見。乃問云。上座何不看經。
僧云。我不識字。主云。
何不問人。僧乃緩緩起來。
叉手問云。這箇是什麼字。
主無語。 ^210c40

師云。從上佛祖遭這一問。
也無啟口處。諸人還會麼。
這僧問處。字義炳然。
藏主無言。文不加點。
還它老成人。扶持正法眼。 ^210c44

中秋上堂。靈山話月。
曹溪指月。玄沙已是嚼飯餧嬰孩。
寒山子無端更道。
無物堪比倫。教我如何說。
秀峰路見不平。卓拄杖云。
打破窠窟。
other:: 
# 臨安府廣壽慧雲禪寺語錄
臨安府廣壽慧雲禪寺語錄
editor:: 參學　圓照等　編 ^211a4

師在靈隱山受請陞座。
云。釋迦掩室。已見誵訛。
淨名杜詞。翻成狼籍。
若非頂門眼正。何以辨明緇素。
所以道。鏡無心而取像。
妍醜自分。劒無意以求人。
殺活自在。顯諸仁。
藏諸用。其惟至理乎。
便恁麼去。亦菴居士新建寶坊。
永延慧命。饒益一切。
可謂功不浪施。其或未然。
但有路可上。更高人也行。 ^211a14

復舉。昔有一官人。
請米倉．保壽二人齋。
官人云。請二人長老談論佛法。
壽云。請米倉師兄長答話。
倉便喝。壽云。未曾問著。
喝箇什麼。倉云。猶嫌少在。
壽却隨聲與一喝。 ^211a26

師云。二大老雖眼辦手親。
爭奈箭鋒不相拄。
直饒齊發齊中。向官人面前。
只成一場敗闕。且道官人具甚眼目。
慣從五鳳樓前過。
手握金鞭賀太平。 ^211a32

入院。陞座拈香祝　聖罷。
次拈香云。奉為建寺大檀越亦菴居士闔府貴眷增崇祿算。
乃就座云。言無展事。
語不投機。承言者喪。
滯句者迷。還有獨脫底麼。 ^211a38

僧問。破菴爐鞴諸方少。
居士門庭八字開。
等是靈山親授記。
何妨握手笑咍咍。
且道賓主相見。合談何事。 ^211a42

師云。舌頭不出口。 ^211a46

進云。得聞於未聞也。
師云。聞底事作麼生。 ^211a48

進云。學人到這裏。
結舌有分。
師云。狼籍不少。
進云。昔日世尊布髮掩泥於然燈佛前。
然燈指掩泥處云。
此處好建一梵剎。
此理如何。 ^211b2

師云。意在鈎頭。
進云。會中有賢于長者。
以標插于指處。云。
建梵剎已竟。又作麼生。 ^211b6

師云。大地震動。
進云。於是諸天散花贊嘆云。
庶子有大智矣。又且如何。 ^211b10

師云。世情偏向富門多。
進云。只如今日亦菴居士建大寶坊。
與賢于長者是同是別。 ^211b12

師云。一會儼然。
進云。可謂古今無異路。
達者共同途。 ^211b16

師云。重說偈言。僧禮拜。
師乃云。建法幢。立宗旨。
明明佛勑曹溪是。
敢問大眾。且道曹溪事作麼生。
若向個裏知得落著。
便見亦菴居士建大寶坊。
廣容佛子。俾一人人衣珠顯赫。
照世明燈。一箇箇正眼豁開。
昏衢巨燭。是謂勇義大丈夫。
希有能難能之事。
以此盡人子之義。
造次必備。以此盡臣子之心。
顛沛罔欺。夫是之謂。
躬行而不息。深入淨名不二者也。 ^211b18

復舉。適來禪客問布髮掩泥因緣。
隨說偈云。插一莖艸建梵剎。
#CB15148;出規模何太窄。
爭似亦菴新建立。
容盡十方雲水客。
鷲嶺風高。少林月白。
光明寂照遍河沙。
萬古流輝有張拙。 ^211b32

當夜小參。佛以一音演說法。
眾生隨類各得解。
敢問大眾。那個是一音所演底法。
莫是一即一切。一切即一麼。
莫是識得一。萬事畢麼。
莫是一月普現一切水。
一切水月一月攝麼。
如斯理論。鄭州出曹門。
畢竟是那個一音。
以拄杖卓一下。云。
一音既演。直得三艸二木．萬象森羅．情與無情。
隨其根性而得解脫。
雖然如是。惟有拄杖子不在其數。
為甚如此。遂卓一下。
云。單重交拆。 ^211b40

復舉。南泉示眾云。
自小牧一頭水牯牛。
擬向溪東牧。未免犯他國王水艸。
擬向溪西牧。未免犯他國王水艸。
不如隨分納些些。
總不見得。 ^211c8

師云。山僧自小亦牧一頭水牯牛。
也不向溪東牧。也不向溪西牧。
也不隨分納些些。
只是流行坎止。遇緣即宗。
一任諸方檢責。 ^211c12

上堂。眼見色。耳聞聲。
棒喝交馳。拖泥帶水。
便恁麼太乖張。人貧智短。
馬瘦毛長。 ^211c18

亦菴居士生日上堂。
佛語心為宗。無門為法門。
入得無門之門。便見天無四壁。
地絕八維。通上徹下。
是箇微妙大解脫門。
輝騰今古。逈絕見知。
全提鷲嶺拈花。揭示西來密旨。
津梁九有。利及四生。
不歷化城。直登寶所。
只如功勳不昧。又且如何。
朝廷有道。青春好門館。
無私白日閒。復說偈云。 ^211c22

鷓鴣啼處百花香。
日暖風和春晝長。 ^211c32

昨夜虗空開口笑。
祥光瑞氣滿華堂。 ^211c34

上堂。十方國土中。
惟有一乘法。閙市門頭。
張三李四。東頭買賤。
西頭賣貴。定盤星上秤來。
未免七差八錯。廣壽長老贏得張口掛向壁角。
從它露柱燈籠打瓦鑽龜。
搏量卜度。誰知笑倒黃幡綽。 ^211c36

上堂。舉。僧問洞山。
天上無彌勒。地下無彌勒。
什麼人與他安名立字。
洞山云。老僧被上座一問。
直得禪床震動。 ^211c44

師云。洞山老漢雖則口甜心苦。
也是王小破艸鞋。
或有人問廣壽。天上無彌勒。
地下無彌勒。什麼人與他安名立字。
只向他道。賊身已露。
何故。萬里崖州未是遠。 ^211c48

結夏上堂。二千年前公案。
今朝重為提撕。同住大光明藏。
無修．無證．無為。腦後依前欠一槌。 ^212a8

上堂。今朝五月端午節。
千妖百恠盡消滅。
艾虎桃符相耳語。
搖頭不肯向人說。
無端被者主杖子。
卓一下。云。對眾一時俱漏洩。
復卓一下。云。只得一橛。 ^212a12

杖錫雲簷和尚至。
上堂。曉來鵲噪一聲聲。
象駕崢嶸喜見臨。
欵聽琅琅終日語。
異苗翻秀映叢林。 ^212a18

上堂。舉。普化云。明頭來。
明頭打。暗頭來。暗頭打。
四方八面來。連架打。
臨濟令侍者去問云。
總不恁麼來時如何。
化云。明日大悲院裏有齋。 ^212a22

師云。者風顛漢。不妨令人疑著。
及至被人窮詰將來。
却只道得箇羅齋打供。
也似熟處難忘。若是廣壽即不然。
待它道。總不恁麼來時如何。
便與攔#CB05577;搊住云。
道。道。若是皮下有血。
管取價增十倍。 ^212a26

密菴忌辰燒香。老漢從來拍盲。
偏笑鼻直眼橫。大徹堂前落節。
做出許多敗缺。累及平人。
無處伸雪。閩蜀同風。
有甚交涉。六月火燒空。
由來未是熱。將此身心奉塵剎。 ^212a36

上堂。如是知。如是見。
如是信解。不生法相。
早是不著便了也。
當爐不避火。却須說破。
免見#CB15325;相鈍置。 ^212a44

上堂。達磨西來事。
今人謾度量。天河爭起浪。
月桂不聞香。何也。
見成公案。東山祖師漏逗不少。
乃云。達磨西來事。
今人謾度量。人貧智短。
馬瘦毛長。何也。兵行詭道。 ^212a48

上堂。天氣或晴或雨。
白雲乍卷乍舒。行脚漢奔南走北。
似信不信。老臊胡游梁歷魏。
似有似無。拍膝云。
劒閣路雖險。夜行人更多。 ^212b8

上堂。舉。教中道。於三七日中思惟如是事。
我寧不說法。疾入於涅槃。
釋迦老子不知思惟箇什麼事。
得恁麼難說。大眾。
如是事實難說。今日分明為饒舌。
夏有凉風冬有雪。 ^212b14

上堂。纔涉唇吻。便落言詮。
不落言詮。即耽寂默。
耽寂默。則成謗。滯言詮。
則成誑。不誑不謗。
拄杖子從頭說破。
卓一下。 ^212b22

上堂。舉。有僧辭歸宗。
宗云。向什麼處去。
僧云。諸方學五味禪去。
宗云。我這裏只有一味。
僧云。如何是和尚此間一味禪。
宗拈棒便打。僧云。
會也。會也。宗云。試道看。
僧擬開口。宗又打。 ^212b28

師云。歸宗幸自好一味禪。
無端傷鹽傷醋。却成五味了也。
而今忽有人來辭。
去諸方學五味禪。
只向他道。善為道路。
若是箇漢。必然別有生涯。 ^212b34

上堂。老東山道。先入白雲門。
次入白雲限。吞底栗蒲禪。
喫底籼米飯。君子如到來。
好好看方便。 ^212b42

師云。辦能開飯店。
誰怕肚皮寬。說甚方便不方便。
先入南湖門。次入南湖室。
吞底熱鐵丸。喫底洋銅汁。
本色人到來。沙糖更澆蜜。 ^212b44

上堂。諸法寂滅相。
不可以言宣。拍膝一下。
云。老來不著便。過犯已彌天。 ^212c4

珉講主請上堂。舉。
良遂座主訪麻谷。
得旨後。歸謂眾云。
諸人知處。良遂總知。
良遂知處。諸人不知。 ^212c8

師云。諸人知處良遂知。
良遂知處人不知。
王維已死無人畵。
留得青山對落暉。 ^212c10

上堂。不是心。不是佛。
不是物。大丈夫兒當下便担。
艸偃風行。崖崩石裂。
廣壽長老羸得合掌當#CB05577;。
道個菩薩摩訶薩。 ^212c16

聖節上堂。堯仁廣被三千界。
舜德長敷億萬年。
珍重聖恩何以報。
只憑一炷海檀煙。 ^212c22

冬節上堂。僧問。昔日溈山問仰山。
仲冬嚴寒年年事。
 #CB15092;運推移事若何。
仰山近前叉手立。
此意如何。 ^212c26

師云。點即不到。 ^212c28

溈云。情知你答者話不得。
師云。年老成魔。 ^212c30

進云。溈山復問香嚴。
子又作麼生。嚴云。
某偏答得者話。 ^212c32

師云。上頭上面得人憎。
溈山復舉前話。嚴亦近前叉手立。
又作麼生。 ^212c34

師云。到即不點。
進云。溈山道。賴遇寂子不會。 ^212c36

師云。溈山恁麼道那。
進云。那裏是它不會處。 ^212c38

師云。莫瞌睡。
進云。一等是叉手近前。
因甚肯箇不肯箇。 ^212c40

師云。果然瞌睡。
進云。溈山大似將錯就錯。
師云。甚處見溈山。 ^212c42

進云。終不隨人言語轉。
師云。你已被轉了。 ^212c44

進云。冬節已臨。和尚以何法示人。
師云。夜來菓子甚如法。 ^212c46

進云。一眾忻然去也。
師云。只是你不知慚愧。 ^212c48

僧云。為眾竭力。禍出私門。
便禮拜。
師云。逃得火災。更防水厄。 ^213a2

復舉。僧問古德。如何是冬來事。
德云。京師出大黃。
師云。有問冬來事。
京師出大黃。漢家勳業在。
樊噲與張良。 ^213a6

上堂。舉。教中道。生滅滅已。
寂滅現前。大慧道。
真生無可生。真滅無可滅。
寂滅忽現前。蝦 #CB03157;吞却月。
大眾。不見道。驗人端的處。
下口便知音。 ^213a12

退院上堂。夤緣於此得安閑。
屈指三年一瞬間。
好是今朝乘快便。
又携藜杖過它山。
other:: 
# 平江府穹窿山福臻禪院語錄
平江府穹窿山福臻禪院語錄
editor:: 參學　圓照等　編 ^213a18

指三門。常獨行。常獨步。
咄。莫來攔我毬門路。 ^213a26

上堂。拈香祝　聖罷。
斂衣就座。云。直指單傳。
已成迂曲。明宗定旨。
轉見周遮。便恁麼去。
執之失度。必入邪路。
放之自然。體無去住。
當爐不避火。點出瑕玼。
與他開山祖師相見去也。
卓拄杖一下。云。萬疊湖山磨不盡。
一天風月鎮長存。 ^213a28

上堂。百不知。百不會。
似兀如癡。隨羣逐隊。
誰云趙璧無瑕纇。 ^213a38

上堂。僧問。請和尚答話。
師云。天寒日短。兩人共一椀。 ^213a42

進云。莫便是和尚為人處麼。
師云。逢人但恁麼舉。
僧禮拜歸眾。 ^213a44

師云。無端。無端。 ^213a46

復舉。大悲和尚。有僧問。
請師便道。悲云。開口即錯。
僧云。恁麼則真是學人師也。
悲云。今日向弟子手中死。 ^213a48

師云。還知麼。甜瓜徹蔕甜。
苦瓠連根苦。 ^213b4

上堂。舉。東山和尚道。
如何是禪。閻浮樹在海南邊。
近則不離方寸。遠則十萬八千。
畢竟如何。禪。禪。 ^213b6

師云。穹窿也有箇道處。
如何是禪。閻浮樹在海南邊。
撑天拄地。拄地撑天。
巧說不得。只要心傳。
畢竟如何。禪。禪。 ^213b8

歲夜小參。智慧弓。
堅固箭。射破虗空成兩片。
海門斜去兩三行。
驚起暮天沙上鴈。
牛頭沒。馬頭回。鐵壁銀山一拶開。
上苑玉池方解凍。
湖光#CB06327;灔映崔嵬。
却笑普通年遠事。
不從葱嶺帶將來。
有般漢便道。以指喻指。
逐物却物。幽谷寒巖。
春風徧野。是則是。
斬新日月。特地乾坤。
順朱填墨。且從你諸人七顛八倒。
或若新故交參。倒轉律管。
何以明辯。須知衲僧家拄杖頭上有回天轉地底生涯。
不掛本來衣。不據空王殿。
謗於佛。毀於法。不入眾數。
過橋斷橋。得路塞路。
誰問你七十三。八十四者也。
周由也未是它棲泊處。
只如金不博金。水不洗水。
又且如何。任大也須從地起。
更高爭柰有天何。 ^213b14

復舉。欽山問德山。
天皇也恁麼道。龍潭也恁麼道。
未審和尚作麼生道。
山云。你試舉天皇．龍潭底看。
欽擬議。山便打。欽被打。
下延壽堂云。是則是。
打我忒煞。嵓頭云。
你恁麼。他時不得道見德山來。
後來雪竇道。欽山致箇問頭。
也甚奇特。爭奈龍頭蛇尾。
當時待他道。試舉天皇．龍潭底看。
以坐具便摵。大丈夫捋虎鬚。
不為分外。它既不能。
可惜德山令行一半。
令若盡行。雪峰．巖頭總是涅槃堂裏漢。 ^213b38

師云。大小雪竇錯下名言。
若人知得落著。許他喫著大虫膽。 ^213c4

病起上堂。臥病恰旬餘。
氣力無一銖。皮穿筋骨露。
勉強且支捂。無鹽無米。
誰為分疎。拈起拄杖云。
拄杖子。起來呵呵大笑。
乃卓一下。瀉出百斛明珠。
各請點檢倉庫。畢竟是有是無。
盡道內空．外空．內外空．空空．大空．勝義空．
有為空．無為空．畢竟空。
山僧不免隨後念箇蘇嚕蘇嚕。 ^213c8

上堂。舉。教中道。假使滿世間。
皆如舍利弗。盡思共度量。
不能測佛智。且畢竟如何是佛智。
乃云。雪子落紛紛。
烏盆變白盆。忽然日頭出。
依舊是烏盆。 ^213c20

上堂。十五日已前明似鏡。
十五日已後黑如漆。
正當十五日又且如何。
鶯遷喬木頻頻語。
蝶戀芳叢對對飛。
other:: 
# 湖州鳳山資福禪寺語錄
湖州鳳山資福禪寺語錄
editor:: 參學　圓照等　編 ^213c26

穹窿山受請。拈疏示眾云。
一切數句非數句。
與吾靈覺何交涉。
字義炳然。當陽一決。 ^213c36

陞座云。心鏡明鑑。
無礙豁然。瑩徹周沙界。
萬象森羅不覆藏。
一顆圓光非內外。
既非內外。則在彼在此。
初無間然。或去或留。
寧存轍迹。住福臻。
則福臻長老。住鳳山。
則鳳山主人。任器方圓。
無適不可。雖然恁麼。
猶是順水張帆。諸方共用底。
且道不墮格則一句作麼生道。
不欲當頭便拈出。
恐驚雲綻碧天寒。 ^213c40

入院。據方丈。大凡據此丈室。
亡能所。滅影像。掃蕩情塵。
不立窠臼。者裏還有與鳳山相見底麼。
良久。云。比擬張麟。
兔亦不遇。 ^214a4

陞座祝聖罷。僧問。
束三條篾。幾年簸土揚塵。
皷兩片皮。不妨說青道黑。
只如不落唇吻。作麼生道。 ^214a10

師云。箭過新羅。 ^214a12

進云。直得鳳山作舞。
霅水逆流。
師云。未是分外。 ^214a14

進云。如何是鳳山境。
師云。有山有水。
進云。如何是境中人。 ^214a16

師云。見面勝聞名。
只如人境歷然。主賓互換一句。
如何通信。 ^214a18

師云。錦衣公子貴。
林下野僧閑。
僧云。謝師答話。便禮拜。 ^214a20

師云。切忌錯流通。
乃云。離相絕言之道。
擬心即差。動念即隔。
不擬心。不動念。直下見得徹去。
便乃如龍得水。似虎靠山。
高步毗盧頂。不稟釋迦文。
一切處作殊勝因。
一切處現奇特事。
津梁九有。利及四生。
盡未來際。無有窮盡。
正恁麼時。獨脫一句作麼生道。
離相離名人不稟。
吹毛用了急須磨。 ^214a22

復舉臨濟參黃檗佛法大意因緣。
乃云。黃檗山頭喫棒。
大愚肋下築拳。佛法的的大意。
猶隔十萬八千。 ^214a34

為和王上堂。乃云。
大人具大見。大智得大用。
#CB05577;中懷六合。
掌內握乾坤。致君為堯舜之君。
使民為堯舜之民。
地久天長。河清海晏。
功業已著。勳德已成。
紫綬金章。垂蔭後世。
肅嚴梵宇。開大施門。
運出家珍。永延佛子。
成就無窮佛事。莊嚴萬古規模。
是名特達大丈夫。
能為世出世間希有事。
便乃從無住本。示有去來。
於無去來。示同生滅。
且道具如是威猛作略底人。
即今在什麼處。靈山有路平如砥。
月戶無人冷似秋。
復說頌云。 ^214a38

世出世間希有事。
顯發須還過量人。
出沒卷舒驚世夢。
蓬萊山色又重新。 ^214b6

上堂。舉。圓悟祖師道。
參禪參到無參處。
參到無參始徹頭。
後來水菴和尚道。
參禪參到無參處。
參到無參未徹頭。 ^214b10

師云。還見二大老節角處麼。
星河秋一鴈。砧杵夜千家。 ^214b14

上堂。舉。教中道。凡所有相。
皆是虗妄。遂拈拄杖云。
若道是有。心外有法。
若道是無。心法不周。
作麼生道得恰好。
卓一下。云。劒去久矣。 ^214b18

受密印師號上堂。
不坐空王殿。不掛本來衣。
何須更恁麼。切忌未生時。
又道。聖名凡號。盡是虗聲。
殊相劣形。皆為幻色。
一向恁麼。土曠人稀。
順俗和光。聊通一線。
某丘壑之姿。與艸木俱腐。
豈謂堯天霈澤。霑溉衰殘。
此乃觀使御帶。不忘付囑。
遂致林下野人有茲意外之遇。
祇受之情。不勝感佩。
復說偈云。 ^214b24

只箇垂垂白髮僧。
一生兩度受　皇恩。 ^214b34

只憑少室無私句。
地久天長祝　聖君。 ^214b36

中秋上堂。天上月圓。
人間月半。子細看來。
從頭錯算。姮娥昨夜失金鍼。
撼動玉樓尋不見。 ^214b40

上堂。不是心。不是佛。
不是物。忍俊不禁。
為諸人做個瞥脫。
卓拄杖一下。流水暗銷溪畔石。
勸人除却是非難。 ^214b44

冬至小參。宗乘一舉。
三藏絕詮。祖令當行。
十方坐斷。達磨大師眼空四海。
踰海越漠。見他武帝。
只道得箇廓然無聖。
及至對朕者誰。却言不識。
計窮力盡。打箇沒合殺。
向少室峰前堆堆冷坐。
知他是會不會。致令二祖隨後斷臂安心。
依模脫殻。及乎勘證將來。
却只禮三拜。依位而立。
大似巧盡拙出。其餘德山棒．臨濟喝．俱胝竪指．祕魔擎叉。
又何足較量。不見道。
言跡之興。異途之所由生。
若能向世界未立。
佛祖未興已前著得眼去。
方知道明暗交謝。
寒暑迭遷。全提少室單傳。
顯示自家風月。便見一陽來復。
萬彚發生。陰極陽升。
氷生於水。且涉流轉物一句又且如何。
東君漏洩陽和力。
不萌枝上也抽條。 ^214c2

復舉德山小參不答話因緣。
師云。德山老漢。雖則全璧而歸。
要且被新羅僧勘破。 ^214c26

冬節上堂。節屆書雲。
陰極陽升。冰河發焰。
枯木抽英。惟有拄杖子依舊黑輪皴。
不遷不變。無辱無榮。
卓一下。云。笑殺當年面壁人。 ^214c30

謝維那上堂。舉興化打克賓話。
乃云。興化打克賓。
猛虎驀腰騎。養子不及父。
家門一世衰。 ^214c36

上堂。種種性相義。
我及十方佛。乃能知是事。
晝見日。夜見月。坐臥經行。
曾無間歇。吽。吽。有甚交涉。 ^214c40

歲旦上堂。舊歲夜來去。
去從何處去。新年今日來。
來從何處來。既無來。
又無去。鐵壁銀山成指注。
卓拄杖。下座。 ^214c44

上堂。廣尋知見。猶如鏡裏求形。
息念觀空。大似日中逃影。
當此之時。如何即是。
僧繇雖敏手。難邈志公真。 ^215a2

上堂。舉。先聖道。今古應無墜。
分明在目前。片雲生晚谷。
孤鶴下遙天。岸柳和煙綠。
巖花帶雨鮮。無人知此意。
令我憶南泉。且道他古人意作麼生。
蒼竹掃簷碁局冷。
野雲籠石衲衣寒。
other:: 
# 秉拂
秉拂 ^215a6

華藏#CB15685;座寮解夏。
以大圓覺為我伽藍。
身心安居平等性智。
從四月十五日結也。
十方世界。若艸若木．情與無情。
盡向拂子頭上熏修練行。
宴坐經行。婢視聲聞。
奴呼菩薩。如今七月十五日解也。
十方世界。若艸若木．情與無情。
盡向拂子頭上各各以所得所證法門．所修所行行願。
遍布於微塵之中。
而彼微塵之量。亦不迫隘。
饒益一切。各得其宜。
直得小根小莖．小枝小葉．中根中莖．中枝中葉．
大根大莖．大枝大葉。
諸樹大小。隨上中下。
各有所受。一雲所雨。
稱其種性。而得生長。
幸自可怜生。被憍陳如尊者起來兜一喝。
便見三三兩兩把不定。
不往河南。便往河北。
不妨自由自在。驀然中路被人攔住。
道。只如萬里無寸艸處作麼生去。
十箇有五雙撈天摸地。
直饒總道出門便是艸。
也是蝦跳不出斗。
何故。人無遠慮。必有近憂。 ^215a16

復舉。雲門大師道。
盡乾坤大地天下老和尚。
以拄杖畫一畫。云。
百雜碎。後來雪竇道。
這老漢是則是。要且未有出身路。
如今拄杖在雪竇手裏。
乃橫按云。南北東西。
甚處得來。 ^215a44

師云。二大老一條拄杖縱奪可觀。
大似字經三寫。秉拂上座咬牙奮齒。
敢道箇瞎。諸人若甘去。
未必善因而招惡果。 ^215b2

靈巖#CB15685;座寮結夏。
聲前一句。靈山罔測其由。
肘後一機。少室何曾夢見。
便恁麼去。眼見色。
耳聞聲。又有什麼過。
因甚雲門大師道聞聲悟道。
見色明心。觀世音菩薩將錢買胡餅。
放下手。却是饅頭。
獨脫漢。善其機。通其變。
可以據菩薩乘。修寂滅行。
於如來大光明藏三期之內。
九十日中。披精進鎧。
秉智慧弓。執堅固箭。
入如來室。坐如來座。
不離此座。稱法界性。
與山河大地。若艸若木．情與無情。
異口同音。演說摩訶衍法。
離四句。絕百非。說情塵。
沒窠臼。直得坐底．立底．說底．聽底。
明明歷歷。寂寂惺惺。
拄杖子忍俊不禁。
眼笑眉垂。合掌贊善。
只道得箇以大圓覺為我伽藍。
身心安居且從你諸人。
驀拈拄杖卓一下。
云。切忌喚作平等性智。 ^215b8

復舉臨濟同普化赴齋踢倒飯床因緣。
拈云。二大老有撼動乾坤手段。
喝散白雲意氣。雖然。
世諦門中。羅齋打供則無可不可。
若是少室門風。未夢見在。 ^215b34

金山首座寮至節。
出叢林。入保社。暑往寒來忘晝夜。
面門捩轉越僧祗。
方得名為觀自在。
拈花特地乖張。面壁分明話墮。
遠水不救近火。短綆那汲深泉。
膏肓痛處著鍼。揑出從前釁罅。
臨濟問心黃檗。大愚薄處先穿。
德山意氣洋洋。活浸龍潭死水。
魯祖偏工面壁。空腹高心。
趙州喚人喫茶。禮防君子。
更說睦州擔版。到頭空過一生。
至於雪老輥毬。千古為人笑具。
總是揚聲止響。掩鼻偷香。
弔影揚鞭。投崖寄帽。
丁一卓二。當頭決斷。
往事莫追。正當君子道長。
小人道消。陰極陽升。
冰生於水。曠達之士自合乘時騰踏馬駒。
崢嶸象駕。不見靈山會上。
廣額屠兒放下屠刀。
昂昂然道。我是千佛一數。
且從你諸人飛星撒火。
論量可上可下。只如興化被大覺道箇瞎漢。
待卸下衲衣。痛與一頓。
當下便明得。臨濟當時在黃檗處喫痛棒底道理。
却又如何緇素。不是王維手。
徒說繪丹青。 ^215b40

復舉。黃檗示眾云。
汝等諸人盡是噇酒糟漢。
恁麼行脚。何處有今日。
還知大唐國裏無禪師麼。
時有僧出云。只如諸方#CB05084;徒領眾又作麼生。
檗云。不道無禪。只是無師。 ^215c22

師云。黃檗據閫外權。
持不犯令。直得威風凜凜。
韜略雙全。只被箇僧等閒一拶。
便見和身放倒。眾中莫有為黃檗作主底麼。
良久。云。先上座今夜平地喫交。 ^215c28

靈隱首座寮解夏。
大事因緣出射洪。
就中豐義更尤強。
未形問答先明得。
六用門頭盡放光。
便恁麼去。聞禪與道。
風過樹頭。說性說心。
水澆頑石。眼橫鼻直。
棒打不回。向他祖師門下。
遠之遠矣。者裏若有一箇半箇不受人瞞去。
我當斬首以謝。脫或未然。
天之高。地之厚。日月之昭回。
四生之浩渺。三年一閏。
九日重陽。今年靈隱山中。
堂頭法兄社裏。無禪無道與人商量。
一夏九十日中。只有一味清水白米。
直得有情無情渴飲飢飡。
盡證法喜禪悅之樂。
無端露柱。不甘面面相#CB15111;。
較量大小法門。曹洞五位君臣．臨濟四種料揀。
窮幽極微。至簡至要。
秉拂上堂。躡脚近前。
低頭側耳。一一聽覽分明。
不敢囊藏被葢。將為己有。
向諸人面前從頭說破。
良久。云。幾乎錯下注脚。 ^215c36

復舉。僧問雲門。秋初夏末。
前途忽有人問。如何祗對。
門云。大眾退後著。
僧云。過在什麼處。
門云。還我九十日飯錢來。 ^216a14

師云。夫善機變。審來端。
雲門有全生全煞之令。
者僧大膽麤心。擬跳龍門。
却遭點額。可惜許。
它雲門九十日飯坐在窠窟裏。
翻成隨世流布。若到諸方。
不得錯舉。
other:: 
# 普說
普說 ^216a18

華藏#CB15685;座寮告香。
凉薄之跡棲遲於此。
得依堂頭遯菴和尚席下。
將謂知照可以安閒。
乃蒙道義推挽勤切。
俾令版#CB15685;。
又復許時。茲又承鳴鼓集眾。
獎飾過分。令為兄弟提撕話頭。
深愧不敏。所謂自疾不能救。
何暇救他人。事到如此。
有不能免。只得勉從嚴命。
謾且領略。而況此間盡是諸方羅籠不住。
呼喚不回底飽參碩德。
在此韜光晦迹。藏器待時。
可謂龍象蹴踏。若遇掛牌。
並不煩見訪。恐有初機兄弟一箇半箇力志於道者。
無惜相與切瑳。葢此段事。
諸人見行作為。六根門頭放光動地。
自是諸人不自覺知。
返從他覔。所以道。
分明不了却成迷。
無限風光付與誰。
若得家山田地穩。
自然處處不思議。 ^216a28

又道。山僧十九上經過太湖水。
今年五十二。此水尚宛爾。
清清兩岸流。金沙布其底。
為物所轉人。通身便迷己。
箇是前輩參禪如實而證。
如實而解。吐露出來為光明幢。
饒益一切。可謂萬世典型。
千古榜樣。掬其旨歸。
不出一心之妙用。
妙用既的。如風行空。
不留朕迹。初不言我能我解。
馳騁於世。取笑識者。
心尚不存。何法之有。
某舊時曾見一菴主。
其菴主曾見老琮和尚。
琮參晦堂。後在昭覺圜悟會中作西堂。
嘗自屈指云。達磨大師．晦堂先師。
至老僧。其包齒漢指頭早屈不得也。
葢圓悟齒包耳悟。
嘗畏敬之。 ^216b2

嘗有法語送僧行脚云。
老僧八十有二。十八上不娶妻。
捨緣出家。十九受菩薩大戒。
而後捧秩趍筵。至二十五擔兜行脚。
出一叢林。入一保社。
亦嘗成都參二三尊宿。
於它語下殊未鈎深造入。
後至黃龍晦堂老人處。
詰風幡話。一言勘破。
而老人大笑曰。子且先求箇入處。
以為基址。然後起樓臺殿閣。
四年之後。果於老人棒下得入。
方見十方無壁落。
四面亦無門。始終一十七載。
方得穩當。今八十有二。
方且無疑。 ^216b22

今者慶上人忽來告別。
且曰。人命無常。富貴如幻。
我知之矣。殊不知其所從今欲普游天下。
究其根源。當以悟為則。
至祝。至祝。兄弟家曾如此履踐。
曾如此做工夫麼。
這箇是佗參禪底狀子一本。
且不似今時人。一向高傲濶行大步禪將去。
脚根下殊無著實。
及至被人靠著。又却面青面黃。
撞墻撞壁。葢緣打頭著脚手時。
便自錯了也。 ^216b38

又有一等兄弟。似信不信。
似做不做。不能一往直前。
遂致千差萬別。逗到頭白齒黃。
一無所成。誠可怜愍。
更有一等兄弟。皮下無血。
見人說青道黑。淨地上胡撒亂撒。
採集向情識中。將為己有。
增長我見。到處逢人浩浩商量。
張老如何說。李老如何說。
下語又如何。頌乎又如何。
只管理會別人底。
自己依舊黑漫漫地。
却不知理會底。盡是糞埽肥膩。
生臥根株。轉見婆娑。
如何得根株倒去。
等是禿却頭。壞却服。
何不一切#CB05270;捨。
晝三夜三。行住坐臥。
以智慧刀。把生臥根株東剉西斫。
一下倒去。方為快活無事人。
自然一舉萬里。豈燕#CB15179;之所能為。
雖然如是。更須知有白雲道底。
且道白雲道箇什麼。
若遇掛牌時。却來為爾說破。 ^216c2

徑山西堂寮入室罷。
眾請就座普說。乃云。
百二十日夏。過了半月日。
參禪學道人。緊急要著實。
果能兩脚踏實。便是一生事畢。
所以道。參須實參。
悟須實悟。你若自憑智眼。
觸淨有歸。佛祖病關。
永拋游刃。蓋為你出言吐氣。
亮處不孤。暗鋒自合。
塵泥自異。貴眼難諧。
道存目擊。早傷途轍。
況復守株待兔。殺瓜栖籚。
掩抑迅光。卒難緇辨。
所以睦州見僧。便道。
見成公案。放你三十棒。
或時見僧。便道。擔板漢。
且道他垂慈為人在什麼處。
何不抖搜精神。著些眼腦。
#CB15111;看是什麼道理。
參禪漢。若自無瞥地分。
參來參去。參到彌勒佛下生。
只贏得箇肚裏熱閙。
若真實以參學為要。
但只向他古人一言一句。
一機一境。崖靠將去。
自然恰恰相當。有箇奮發時節。 ^216c28

只如長慶和尚參箇驢事未了。
馬事到來。向雪峰．玄沙會裏坐破幾箇蒲團。
一日。卷簾眼豁開。
不覺漏逗。便道。也大差。
也大差。卷起簾來見天下。
有人問我解何宗。
拈起拂子劈口打。
似此。豈不驚羣動眾。
且非小根小器之所能為。
除是不鳴。鳴則九霄之間定矣。
回視尋常。室中為兄弟舉箇話頭了。
撑眉怒目。下喝下拍。
做盡萬千伎倆。寧不面熱汗下。
有愧它先賢。分明向道。
潭又不見。龍又不現。
子親到龍潭。直然領略得。
早是拖泥帶水。那堪踏步向前求覔解會。
轉疎轉遠。有時又向道。
魯祖見僧使面壁。
向這裏插得脚。入作得去。
多少省力。看他得底人。
自在乾淨處立。你自向泥坑裏輥。
輥得通身泥水。却更說道說理。
豈非大錯。 ^217a4

山僧昔曾涉獵。伶#CB03006;辛苦。
備嘗此味。以故不惜父母所生口。
奉告兄弟。果於省力徑截處擔荷得去。
便乃身心蕩蕩地無欲無依。
自然形直影端。仰不愧天。
俯不愧地。口無擇言。
身無擇行。言滿天下無口過。
行滿天下無怨惡。
正如壯士展臂。不假他力。
方謂之學佛種族。
曠達之士。出叢林。
入保社。豈徒然哉。
便可以廻天關。轉地軸。
救必死。起膏肓。建此大法幢。
然此大法炬。何往而弗利。
雖然如是。爭奈破菴未肯點頭在。
且道利害在什麼處。
良久。云。時暑各自散去。
莫妨我東行西行。
便起。
other:: 
# 法語
法語
other:: 
## 示誼禪人
示誼禪人 ^217a28

學道人立處孤危。
用處峭#CB15072;。
何止掀天撥地。換斗移星。
向生臥長夜為光為明。
為雨為露。饒益一切。
傍觀看來。只眨得眼。
除非知有。乃辨端倪。
不見臨濟參黃檗。
問佛法的的大意。
三遭痛棒。眼裏耳裏。
眯哩麻囉。逗到大愚處。
輕輕一撥。猛省起來。
不覺道。噁。元來黃檗佛法無多子。
老大虫當下睡眼豁開。
礪齒磨牙。掀騰鼓舞。
生殺全提。大方獨步。
觀其最初著脚#CB15111;捕。
已自不羣。操履堅實。
逢人便喝。擬山山崩。
擬海海竭。臨老極頭。
返被三聖倒與一喝。
却只隨摟搜。道個誰知吾正法眼藏向這瞎驢邊滅却。
所謂唱愈高。和愈峻。
其苦澀硬辣如此。
要個性燥猛烈底擔荷。
誼禪頃年在蜀。曾得聚#CB15685;。
相別既久。顧我於湖山之濵。
求語為助道之要。
謾書此段葛藤示之。
決欲究明少室之道。
不必問如之若何。
但只抵死#CB05270;生。
窮他三回賜棒。看是什麼道理。
驀地#CB15111;破。
便知道黃檗佛法無多子。
豈虗語哉。回視從前憤憤悱悱。
只贏得個咬牙切齒。
先上座一場罪過不小。
如其不然。大事為你不得。
小事各自擔當。
other:: 
## 與戢菴居士張御帶
與戢菴居士張御帶 ^217b4

道在平常日用中。
一段光明葢天葢地。
情塵瞥起。便見千差萬別。
是故趙州問南泉。
如何是道。只對他道。
平常心是道。已自當頭掇出。
却更問。還假趣向也無。
不免隨摟鎪。向道擬向即乖。
又更腦板。道箇不擬爭知是道。
轉見四稜踏地。事不獲已。
不顧傍觀。盡情剖露。
道箇道不屬知。不屬不知。
知是妄覺。不知是無記。
若達不疑之道。如太虗空。
豈可強是非耶。者個便是十八上解作活計底。
一欵子招狀了也。 ^217b42

是故寒山子見徹平常心。
便道。吾心似秋月。
碧潭清皎潔。無物堪比倫。
教我如何說。龐居士見徹平常心。
便道。心如境亦如。
無實亦無虗。有亦不管。
無亦不拘。不是聖賢。
了事凡夫。是謂一錯百錯。
無乃錯之甚矣。 ^217c8

戢菴大居士動靜可觀。
容止可法。雖居富樂。
而富樂無惑。存誠妙道。
兢兢業業。念念無間。
不肯自欺。直以大休大歇。
到不疑之地。為期登泰山。
還它有力大人也。
蒙索鄙語。不覺許多葛藤。
只欲發居士大笑一回子。
且道笑箇什麼。三賢尚未明斯旨。
十聖那能達此宗。
other:: 
## 示辯禪人
示辯禪人 ^217c16

行脚漢。出叢林。入保社。
風塵艸動。鑒在機先。
猶為不唧#CB00070;。
那堪依它作解。存知見。
懼得失。如之若何。
何止白雲萬里。是故先聖道。
舉不#CB15164;。
即差互。豈非大張羅網。
千人萬人中摝撈一箇半箇以為種艸力量漢。
眼卓朔地。法燭才點。
當下便發。無你近傍處。
做它曹溪門下客。
却須如是履踐。如是操持。
逗到崖崩石裂。猶是半提邊事。
江西辯禪人從遊既久。
器識超卓。念念以克證為期。
可謂本色道流也。
袖軸求語。愚以退閒養疴。
事不獲已。因為葛藤云。
other:: 
## 示崑山虗堂#CB15164;居士
示崑山虗堂#CB15164;居士 ^217c30

教外別傳之旨。徧布羣機之中。
而羣靈具此真心。
威德自在。全體作為。
光明炟赫。晝夜無間。
而不覺知。自作障蔽。
颺在腦後。却向他方問佛問祖。
覔禪覔道。是故名為可憐憫者。
不見古德道。汝但無心於事。
無事於心。自然虗而靈。
空而妙。若毫端許言之本末。
皆為自欺。 ^218a2

先聖垂慈愍物。當頭揭示。
只欠箇性燥勇猛。
離心意識。出凡聖路。
全機領略。一念不生。
前後際斷。仰不愧天。
俯不愧地。蕩蕩無拘。
熱則乘凉。寒則向火。
至於飢飡渴飲。復有何事。
不見龐居士道。日用事無別。
惟吾自偶諧。頭頭非取捨。
處處勿張乖。朱紫誰為號。
丘山絕點埃。神通并妙用。
運水及般柴。 ^218a12

雖則盡力描 #CB15148;出來。
未免喚鐘作甕。虗堂居士天姿洒落。
存誠妙道。徧謁當世宗師。
間以法義。數相往來。
袖軸炷香云。者回被肯堂老詰云。
你開口便是業識。
某更無開口處。却自嘆息許多時用意參禪。
枉了心力。 ^218a22

愚乃合掌告之曰。
慚愧。慚愧。見義不為。
見成槌揳。因行掉臂也。
借一槌。直饒未開口。
也是業識了也。如何道得恰好去。
速道。速道。
other:: 
## 示寫法華經求僧行者
示寫法華經求僧行者 ^218a30

止止不須說。我法妙難思。
諸增上慢者。聞必不敬信。
已是成痕成迹。那堪將青黃碧綠彩#CB15148;虗空。
添得一場熱閙。向曹溪門下天地懸殊。
要得相當。只向止止不須說。
我法妙難思處。冷地裏捋下面皮。
自笑一回。子是真勇猛。
是真精進。是名真法供養。
方知道寫經求僧也不是。
不寫經不求僧也不是。
問人討法語也不是。
不問人討法語也不是。
畢竟如何。此是選佛場。
心空及第歸。子宜往矣。
無滯於此。會有聞絃賞音者。
other:: 
## 栢堂劉居士持大慧禪師與成節使法語復藏寶光塔求#CB02494;
栢堂劉居士持大慧禪師與成節使法語復藏寶光塔求#CB02494; ^218a40

大慧老人。心手無礙。
沛然之作。流無窮矣。
展轉自成。而至栢堂。
既能寶之。奉寶光塔廟。
所謂照世燈。精進幢。
誠有在焉。
other:: 
# 偈讚

other:: 
## 達磨(已下讚偈)
達磨〔已下讚偈〕 ^218b12

梁皇殿前。不能把定。
少林山下。風波愈盛。
若解謹初護末。不到圖形#CB15148;影。
other:: 
## 六祖
六祖 ^218b20

颺下採樵斧。直入堆坊舂。
一脚踏到底。黃梅信息通。
other:: 
## 臨濟
臨濟 ^218b26

揎拳捋肘。只有一箇。
電卷星飛。擡頭蹉過。
other:: 
## 布袋
布袋 ^218b30

散誕不拘儀軌。街頭走到街尾。
逢人大笑呵呵。那個知渠肚裏。
other:: 
## 定光
定光 ^218b34

天涯海角俱行徧。
鬼面神頭只自謾。
却憶當年舊風月。
杖頭挑出與人看。
other:: 
## 戢菴居士請贊濟顛
戢菴居士請贊濟顛 ^218b40

瞎堂之子。附馬之後。
出處行藏。一向漏逗。
是聖是凡莫測。掣顛掣狂希有。
一拳拳碎虗空。驚得須彌倒走。
other:: 
## 周正字請贊　亡母宜人王氏真
周正字請贊　亡母宜人王氏真 ^218b46

 #CB15148;得十分。
依前不是端坐北堂。
琅琅仁義。文殊罔明把手行。
入定出定恣游戲。
other:: 
## 戢菴居士持壽像求讚
戢菴居士持壽像求讚 ^218c4

似僧有髮。似俗無塵。
淡默自處。惟德與鄰。
曾向鳳池親　聖訓。
更來鹿苑奪芳春。
other:: 
## 性長老寫師真請贊
性長老寫師真請贊 ^218c10

頑無所知。說無照對。
弄假像真。遭人笑恠。
花擘臨濟黃檗。佛法未夢見在。
在在在是處。清風動天籟。
other:: 
## 本禪人請贊
本禪人請贊 ^218c16

學道不根。參禪莽鹵。
似恁趣向乖疎。如何傳燈繼祖。
本禪#CB15148;出人前。
轉見和泥合土。就中更有些子誵訛。
焦尾大虫元來是虎。
other:: 
## 禪人請讚
禪人請讚 ^218c22

錯錯錯。徒名邈。#CB15148;得十成。
欠蹄少角。一任天下人貶剝。
other:: 
## 寄蔣山如一翁
寄蔣山如一翁 ^218c30

悠悠世路絕躋攀。
臥看白雲空往還。
惟有同參一句子。
肯將容易混塵寰。
other:: 
## 寄王承務
寄王承務 ^218c36

經年相別無他囑。
莫只波波意裏求。
病去藥除消息盡。
紅塵堆裏等閒游。
other:: 
## 送虎丘#CB15685;座住菴
送虎丘#CB15685;座住菴 ^218c42

劒池拾得豐城劒。
凜凜寒光射斗牛。
為報不平平底事。
艸菴蓬戶也風流。
other:: 
## 示禪人寫華嚴經
示禪人寫華嚴經 ^218c48

毗盧大經卷。塵識久埋藏。
上人筆端力。掇出放毫光。
笑他自城游歷。自倒自起自忙。
江天月曉。夢破斜陽。
一印印定。無法商量。
other:: 
## 示楞嚴座主
示楞嚴座主 ^219a6

見猶離見非真見。
還盡八還無可還。
木落霜天山骨露。
不知誰識老瞿曇。
other:: 
## 示南華行者
示南華行者 ^219a14

黃梅會裏七千指。
虎驟龍馳空點胸。
碓蹯老盧愚且拙。
坤維占斷最高峰。
other:: 
## 自詒
自詒 ^219a20

宴坐白雲裏。經行碧嶂中。
遊人窮不到。幽鳥自怱怱。
other:: 
## 真上人秉炬
真上人秉炬 ^219a26

真不立。妄本空。有無俱遣不空空。
直饒空盡無一物。
正好投身烈焰中。
other:: 
## 初上人撒骨
初上人撒骨 ^219a30

颺下娘生袴。投身大火聚。
火聚裏翻身。失却最初步。
正恁麼時如何。鴈影落寒潭。
孤舟橫野渡。
other:: 
## 然藏主撒骨
然藏主撒骨 ^219a36

小乘錢貫。大乘井索。
權實半滿。已被然藏主一時穿鑿。
如今煙滅#CB01926;飛。
尚有者些零落。雖零落。
佛祖位中難容。且向太湖安著。
other:: 
## 穎菴主撒骨
穎菴主撒骨 ^219a42

掉却錢塘佳致。湖山占得清幽。
泥牛鬪入海。便乃賦歸休。
皮膚脫落。短棹孤舟。
不著此岸。不著彼岸。
不滯中流。有時乘好月。
特地過滄洲。
xu:: 
#  No. 1381-B 行狀
No. 1381-B 行狀 ^219b2

師諱祖先。蜀廣安新明王氏子。
幼警悟。父母繼喪。
從羅漢院僧德祥出家。
時已知教外之意。
聞緣老宿者住昭覺。
有道行。往歸之。一見相投。
令奉圓悟菴香火。 ^219b11

一日。從方丈前過。
緣問。菴頭有人麼。
師云。無人。
語未竟。緣劈胷與一拳云。
你聻。師忽有省。從而奮勵。 ^219b17

緣化去。遂出峽。依澧州德山涓禪師。
識其為法器。與落髮受具。
令徧參諸方。#CB15685;謁溈山行和尚。
常請益狗子無佛性話。
行云。非有無之無。
如何。 ^219b19

師云。即今亦不少。
行云。又道不會。 ^219b25

久之。捨去。至平江萬壽旦過。
值天大雪。夜坐。乃自念言。
行脚十年矣。此回若不徹去。
又是虗生浪死。正悶悶間。
不覺鐘動。趍後架。
舉頭見照堂二字。
疑情頓釋。 ^219b27

繼見虎丘瞎堂遠．淨慈月堂昌。
後見水菴一於雙林。
嘗入室。一問。師子尊者被罽賓國王斬却頭故。
是你道西天胡子為什麼無鬚。 ^219b33

師云。非雙林不舉此話。 ^219b37

一云。今日撞著箇作家。
師云。心不負人。面無慚色。
一遂拓開。 ^219b39

師云。勘破了也。
水菴退雙林。遂往見密菴於烏巨。
眾纔滿百。然皆一時龍象。
命師為典客。常隨眾入室。
密菴為傍僧舉不是風動。
不是幡動。師聞。豁然大悟。
從此機語相契。一日。
密菴遇師於眾寮前。
謂師曰。不得問訊。
不得叉手。總不得作伎倆。
你試露個消息看。 ^219b41

師應聲云。方丈裏有客。
密菴呵呵大笑。 ^219c4

密遷蔣山。師亦侍行。
首尾凡五載。辭歸蜀。
密菴以頌送之云。 ^219c6

萬里南來川#CB05324;苴。
奔流度刃扣玄關。
頂門 #CB05233;瞎金剛眼。
去住還同珠走盤。 ^219c8

其許與之重如此。
師既歸蜀。初住果之清居．梓之望川。
未幾。復振錫而南至夔門。
時尚書楊公輔素聞師名。
以臥龍招之。留三年。
出峽至常州華藏遯菴演。
始延師分座立僧。
眾皆傾服。至於金山退菴奇．靈隱笑菴悟．徑山蒙菴聰。
師至。必延居第一座。
眾輒倍常。歷住常州薦福．真州靈岩．平江秀峰。
後居張循王所捨宅廣壽慧雲禪寺。
為開山住持。三年辭去。
眾爭留之。師云。箭既離弦。
豈有返意。眾不能強。
師平生去就多若此。 ^219c10

又住平江穹窿。學者爭為出力。
持鉢以自贍。雖藜羮糝飯。
而談道終日。有古風焉。
會楊和王府以鳳山資福延師。
師以年高。無往意。
而學者強之。居無何。
即辭。上徑山。時淨慈闕主者。
　朝旨下。諸山舉有道者三人。
師嘗預焉相繼。鎮江侍郎傅公以甘露起師。
師不樂就。葢知時節將至也。
師苦脾疾。忽一日。
付囑後事。親作遺書。
別常所厚善者。至晚。
書四句偈云。 ^219c26

末後一句。已成忉怛。
寫出人前。千錯萬錯。 ^219c40

書訖。端坐而化。
實嘉定四年六月九日也。
後三日茶毗。先是師遺囑欲弃骨山下。
主人石橋禪師為建塔於凌霄峰別峰塔之右。
壽七十六。臈四十九。 ^219c42

今略記錄親聞於師之出處。
大槩當求名世大手大書#CB15156;銘。
以傳無窮云。嘉定五年五月日。
住鎮江府昭慶禪寺嗣法宗性編次。
xu:: 
#  No. 1381-C 後跋
No. 1381-C 後跋 ^219c48

天下衲僧盡道破菴師伯擊碎破砂盆。
所以五處全提佛祖命脉。
開鑿人天眼目。正是謗他。
殊不知此老未出關時。
不開口。不動舌。已是布縵天網。
打鳳羅龍。炟爀光明。
照耀千古。豈待道巖為蛇#CB15148;足。
倒捋虎鬚。其徒持此錄來。
因獲諦觀。敬書于後。
具頂門眼者。必不於言句中尋討。
嘉定壬申元日住平江福臻法姪道巖#CB02494;。
 ^220a11
