
other:: 楞嚴經指掌疏卷五
author:: 京都拈華寺賢宗後學達天通理敬述
other:: 嗣法門人〔興宗祖旺謄清懷仁祖毓較字〕
commentary:: 
二、證釋別有結元疑二：
一、阿難別求結元。
二、如來證無他物。 ^150b27

初三：
一躡前申理，二述迷求元，三作禮佇示。 ^150b29

初。
orig::  ^150b31

阿難白佛言：世尊！
如來雖說第二義門，今觀世間解結之人，
若不知其所結之元，我信是人終不能解。
commentary::  ^150b33

如來前說第二義門，教以從根解結。
阿難自覺，不知結元，故置雖言，謂雖說無益也。
今觀世間等，正申明無益之理。
所結之元，指成結之元物。
後文云：汝知此巾，元止一條是也。
言解結之人，必知巾是一條，當於結心，解即分散。
若不知者，勢必左右牽掣，徒勞無功。
故曰：我信是人，終不能解。
是知所結之元，即指真心，然亦不離六根中性。
阿難不知，將謂別有，故躡前所說義門，以申明不知結元之無益也。 ^150b37

二、述迷求元
orig::  ^150c8

世尊！我及會中有學聲聞亦復如是，從無始際與諸無明俱滅俱生，
雖得如是多聞善根，名為出家，猶隔日瘧。 ^150c10

○惟願大慈，哀愍淪溺今日身心，云何是結？
從何名解？亦令未來苦難眾生，得免輪迴，不落三有。
commentary::  ^150c14

初、舉類述迷。無學深位，不敢謂其不知，故偏舉有學一類。
如彼解結之人，不知結元，故云亦復如是。
從無始際者，約今經則妄為明覺，約起信則不覺心起時也。
妄為明覺，因明立所業相，自是真妄不分，
生滅與俱，故云與諸無明俱滅俱生。
要知真心即是結元，正以無始與無明俱，所以迷而不知。
既不知真，徒聞無益，故曰雖得如是多聞善根，意顯其不能解結修證也。
既不能解結修證，徒稱剃染，故曰名為出家，以其無出家之實故。
瘧，瘧疾也。其疾時寒時熱，有日一發者，有隔日發者。
今阿難自以雖斷見惑，分證我空，而處胎之迷，
隔陰之昏，猶所未免，故以隔日之瘧喻之。 ^150c18

○惟願下，求示利後真心。
淪於無明，溺於生滅，非大聖真慈，無能拔濟。
故惟願大慈，哀愍初果，已超凡界，未及無學。
前此後此，姑置勿論。
故惟求如來，約今日之身心言之。
言身心現在六根，本自無恙。
佛前教我從根解結，但不知云何是結，佛其為我言之。
再結不自起，必有所結之元。
又不知元在何處，從何處下手，得名為解，佛亦為我言之。
此令既行，不惟使現前有學，得出淪溺。
且將傳示末法，永濟苦輪。
故云亦令未來等也。
苦難眾生，即身在輪迴中者。
以輪迴不出，苦難不能免故。
遒教修習，出離生死。
故云得免輪迴。三有，即輪迴之處。
輪迴既免，乘願度生，自不墮落於其中也。 ^150c40

三、作禮佇示。
orig::  ^151a16

作是語已，普及大眾五體投地，雨淚翹誠，佇佛如來無上開示。
commentary::  ^151a18

言請雖局有學，意請亦兼法會，故云普及大眾。
良以解結修證，雖無學深位，乃至圓實菩薩，亦所當求也。
五體投地者，四支傾布，頂禮佛足也。
雨淚翹誠者，感愧涕泗，聳身互跪也。
佇者，候望義。無上開示者，以下之所說，
乃十方薄伽梵，一路涅槃門故。
阿難別求結示竟。 ^151a22

二、如來證無他物五。
一、本師憐愍安慰。
二、諸佛現相證示。
三、阿難未明請益。
四、如來解釋除疑。
五、大眾承示開悟。 ^151a32

初。
orig::  ^151a36

爾時，世尊憐愍阿難及諸會中諸有學者，
亦為未來一切眾生，為出世因作將來眼，以閻浮檀紫金光手摩阿難頂。
commentary::  ^151a38

憐愍阿難及諸有學者，以前阿難請求偏為有學人故，
根結宛然猶自不知，從根即解馳心別求，故世尊憐而愍之。
未來眾生即身在輪迴未離苦難中者，
依法解結可以出離生死，故云為出世因，此應阿難得免輪迴之求。
遵教修證可以超脫迷途，故云作將來眼，此應阿難不落三有之求。
以手摩頂者，攝受安慰，亦表下之所說即是最勝頂法，兼應阿難無上開示之請。 ^151a44

二、如來現相證示二： ^151b10

一、諸佛現相；二、眾生聞證示。
初。
orig::  ^151b12

即時，十方普佛世界六種震動，微塵如來住世界者，
各有寶光從其頂出，其光同時於彼世界來祇陀林灌如來頂，
是諸大眾得未曾有。
commentary::  ^151b14

十方佛界六種震動者，表此法既行，一切有情六結俱可解故。
一一世界各各有佛，統論其數如大地塵，故云微塵。
如來現坐道場揀非過未，故云住世界者。
各有寶光從其頂出者，表諸根圓拔內瑩發光，又表下之所說即是最勝最妙法故。
其光同時於彼來林者，表浮塵器界諸變化相應念化成無上覺故。
灌如來頂者，表許為作證。
是諸大眾等慶當有巨益，以此瑞非常也。 ^151b20

二，眾聞證示。
orig::  ^151b34

於是阿難及諸大眾，俱聞十方微塵如來，
異口同音告阿難言：善哉阿難！
汝欲識知俱生無明，使汝輪轉生死結根，惟汝六根更無他物。
汝復欲知無上菩提，令汝速證安樂解脫寂靜妙常，亦汝六根更非他物。
commentary::  ^151b36

得未曾有，感佛加被，故阿難大眾俱得遠聞。
十方如來異口同音者，顯道同明可信，
故華嚴十方共證，法華諸佛同示，彌陀六方勸信，皆此意耳。
獨告阿難者，是請主故。
善哉者，讚美詞，以其所問為解結修證之關鍵故。
汝欲識知等證，以結惟在根前，阿難問以云何是結，則是欲知耳。
俱生無明即本經妄為明覺之妄，明無始與俱，
故云俱生，前云與諸無明俱滅俱生是也。
此妄一動，三細六麤展轉生起，故曰使汝輪轉生死，
是知俱生無明義當初結，餘之五結依此而生，
故名為根，體合於八識之中，用現於六根之內，
離根問結總無是處，故云唯汝六根更無他物，此證云何是結義也。
汝復欲知等證，以解惟從根前，阿難問以從何名解，則是復欲知耳。
無上菩提不可溺於果覺，且約因心言之，
葢以因該果海，無妨以無上稱之，是六性之真體同所結之元巾，
用為因心解結修證，不歷三祇頓獲二果，故云令汝速證等。
安樂即是智果，受用諸法故。
解脫即是斷果，遠離眾苦故。
此二約修德言。寂靜亦是斷果，謂寂然晏靜體自不動故。
妙常亦是智果，謂微妙真常性自無礙故。
此二約性德言。然既曰速證似屬修德，
必兼性德言者，以果徹因源故。
又真性既為結元，結在即是性在，解雖順性仍不離根，
故云亦汝六根更非他物，此證從何名解義也。
諸佛現相證示竟。 ^151b44

三，阿難未明請益。
orig::  ^151c42

阿難雖聞如是法音，心猶未明，稽首白佛：
云何令我生死輪迴，安樂妙常，同是六根，更非他物？
commentary::  ^151c44

如是法音，指上諸佛所說。
雖聞未明者，有二義：一疑，根塵識三共為一聚，何故結解唯根？
二疑，結解唯根，根應是元，何故取菩提性？
至下世尊釋疑處自見，云何令我等正持疑以問也。
此中安樂妙常與下科涅槃真淨二果各出者，以理智一如可互攝故。 ^151c48

四、如來解釋除疑〔謂解釋諸佛所說，以除阿難未明之疑〕。
二。 ^152a10

一長行，二偈頌。
初。
orig::  ^152a12

佛告阿難：根塵同源，縛脫無二，識性虗妄，猶如空華。 ^152a14

○阿難！由塵發知，因根有相，相見無性，同如交蘆。
是故汝今知見立知，即無明本。
知見無見，斯即涅槃無漏真淨。
云何是中更容他物？
commentary::  ^152a16

初釋何故結解惟根疑。
文中縛脫，即結解也。
佛意所以不取塵者，以根塵雖內外有殊，
而攝末歸本，同出一源，所謂相見皆依自證起故。
於是根縛則塵亦成縛，根脫則塵亦隨脫，初無有二故。
惟取有情之根，不取無情之塵，以有情有知，與性為近故。
若爾，則識亦有情，何不并取？
以識乃前塵虗妄相想，猶如空華，起滅無從，
無可縛亦無可脫，此所以結解唯根也。 ^152a22

○阿難下，釋何故結元取性疑。
佛意以由塵發知，無塵則知見不有。
因根有相，無根則塵相元空。
是則塵相知見，皆無實性。
同於交蘆，互相依住。
〔交蘆，異卉也。生必二莖相依，單一則不能自立。〕
以是義故，唯一自性，真知真見獨存，無容更立知見。
若於真知真見上立知立見，其猶性覺必明，
妄為明覺，故曰即無明本。
若了真知真見，無復更立知見，其猶伏還元覺，
得元明覺，故曰斯即涅槃無漏真淨。
此所以結元取性也。
涅槃斷果總名，無漏真淨斷果別相。
無漏即前解脫修德也，真淨即前寂靜性德也。
不言智果者，如上科說云何句，乃結示速證之語。
言結元既唯取性，苟得其性，則說根已非，云何是中更容他物而為結縛？
知此義者，則安樂解脫，寂靜妙常，可立證矣。 ^152a36

二，偈頌二。
一、標頌。二、正頌。
初。
orig::  ^152b14

爾時，世尊欲重宣此義，而說偈言：
commentary::  ^152b16

重宣者，長行義未周故。
說偈者，貫華易憶持故，或為根性稍鈍者設。 ^152b18

正頌分二：
一正頌長行，二結示法妙。 ^152b20

初二。
一頌釋初疑，二頌釋次疑。 ^152b22

初〔長行初疑，即結解唯根疑也〕。
orig::  ^152b24

真性有為空，緣生故如幻。
無為無起滅，不實如空華。
言妄顯諸真，妄真同二妄。 ^152b26

○猶非真非真，云何見所見？
中間無實性，是故若交蘆。
結解同所因，聖凡無二路。
commentary::  ^152b28

初超頌識性虗妄。
識有二種：一有為，謂凡夫對有起者；二無為，謂二乘對空起者。
偈中首二句，先頌有為。
真性二字，總標所依之真。
以下有為無為，皆依真性起故。
對境熾然，名有為識。
空謂無實也。然既對境熾然，而又云空無實者，
以是從緣而生，如幻法故。
灌頂立量云：真性有為是有法，空為宗因，
云緣生故，同喻如幻。
正脈云：幻法從緣生，幻法空無性。
有為從緣生，有為空無性。
無為二句，次頌無為。
強制不動，名無為識。
無動故無起，以動與起相因故。
無起故無滅，以起與滅相待故。
無起則無所從來，無滅則無所從去。
徹體虗妄，故曰不實。
不實即空，但遮詮表詮異耳。
以喻言之，猶如空華。
若以三支比量，宗因顛倒。
灌頂立量云：真性無為是有法，不實為宗因，
云無起滅故，同喻如空華。
良以空華無起滅，空華無有實。
無為亦爾。葢比量標宗，出因經偈。
依因立宗，義無違也。
若不置真性之言，當有何過？
以濫彼空宗，又失惟心義。
故言妄二句，預防疑問。
〔恐問云：權教小乘，率以有為為妄，無為為真。
今何并無為亦斥其不實耶？
故為此防。〕按權小言有為為妄，顯諸無為為真，明是待妄立真。
既待妄立真，真固非真。
是則合妄與真，同為二妄。
如掌珍論云：若有有為法，則有無為法。
中論云：若法為待成，是法還成待。
足證此義。 ^152b34

○猶非下。追頌根塵同源。
言識固無體，宜乎不取。
塵能引根，現有功用，何亦不取。
以根之與塵，同依賴耶。
即就賴耶論之，猶然非真非真。
葢上一非字，乃總遣之詞。
謂總遣真與非真，以是真妄和合，不可言真，不可言非真故。
既真與非真，俱不可言，是賴耶先無定體。
況夫見相二分，益無有實。
云何而分能見之根，所見之塵。
據此則根塵互倚，中間都無實性。
以是義故，我前說以猶若交蘆。
既若交蘆，則同源無二。
故結解同以六根為所依因，而成聖成凡，皆依六根而修。
順修成聖，逆修成凡，無二路也。
頌釋初疑竟。 ^152c28

二、頌釋次疑〔長行次疑，即結元取性疑也〕。
orig::  ^153a2

汝觀交中性，空有二俱非。
迷晦即無明，發明便解脫。
commentary::  ^153a4

汝觀交中性者，教以向根塵相交之中，
著力參究，畢竟云何是我本元自性清淨心也。
適言其空，萬有以形，適言其有，一亦莫守，故曰空有俱非。
空有俱非，中道純真，即是本元自性真心。
一念纔起，便成迷晦，即是無明，長行所謂知見立知，即無明本是也。
果其一念不生，自然發明，便成解脫，長行所謂知見無見，斯即涅槃是也。
知此義者，則結元唯取真性，無庸更疑矣。
重頌長行竟。 ^153a6

二、結示法妙四。
一趣果妙，二顯理妙，三成行妙，四立教妙。 ^153a22

初。
orig::  ^153a24

解結因次第，六解一亦亡，根選擇圓通，入流成正覺。
commentary::  ^153a26

上科已示結元，今當進示解結。
然結則從細至麤，如人著衣。
解乃從麤向細，如人脫衣。
故云因次第也。對結之六，說元是一。
結既不有，元復何名？
故云六解一亦亡。
六解一亡，純真斯現。
但六根有圓不圓，修習日劫相倍，故須於根中揀選，
擇得圓通一根，依之入流亡所，便可以漸次解結，乃至成正覺矣。
其所趣之果，不亦妙乎？ ^153a28

二、顯理妙。
orig::  ^153a40

陀那微細識，習氣成暴流，真非真恐迷，我常不開演。
commentary::  ^153a42

承上根選擇圓，即許其入流成覺者，以根中之性即是陀那識故。
陀那即賴耶異名，具云阿陀那，此翻執持，
有三義：一、執持根身，令不壞爛；二、執持種子，
令不散失；三、執取結生相續。
或有翻為無垢識者，非今經意。
言微細者，非同前六，行相麤顯，凡小皆知故。
習氣即指無明，無明稱習者，無始與俱故。
正以無始與俱，展轉熏變，生滅不停，漸起諸結，
如暴流水，故云成也。
然成結既由以妄熏真，而解結只須以真熏妄，
真妄同在此識，結解易如翻掌，所謂入流成正覺，信矣。
若爾，尋常經中何故不專說耶？
良以此識乃真妄和合，若非時而說，將恐利根眾生執妄為真，
而墮增上之慢；鈍根眾生迷真為妄，而起絕分之#CB07703;。
以是之故，我於尋常經中曾不開演，以無益而有損也。
今以時節既至，應機而說，滅妄復真，端在此舉，
其所顯之理，不益妙乎？ ^153a44

三、成行妙。
orig::  ^153b26

自心取自心，非幻成幻法，不取無非幻，
非幻尚不生，幻法云何立？
是名妙蓮華，金剛王寶覺，如幻三摩提，彈指超無學。
commentary::  ^153b28

承上所謂習氣成暴流者，謂以無明熏習力故，於陀那識變起見相。
二分同是自心，而分能取所取，故曰自心取自心也。
既同是自心，元無能所，故非幻。
變起見相，能所角立，故成幻。
是知非幻者，乃待成幻立名。
設若不取，則能所泯同，自心失待幻之名，故無非幻。
無非幻故，陀那不生。
陀那非幻，尚自不生，況夫見相幻法，復云何立？
如是則真心獨朗，是名妙法。
依此為因，因該果海，故喻以蓮華。
葢取其方華即果，可比因該果海義故。
依此斷惑，無惑不斷，故喻以金剛。
葢取其擬之即壞，可比無惑不斷義故。
依此降魔，無魔不摧，故喻之以王。
以王能勝怨，到處咸服也。
依此利生，無生不利，故喻之以寶。
以寶能濟物，有窘皆周也。
依此觀法，無法不了，故名之以覺。
以覺即是佛，具一切智也。
依此而修，修即無修，故曰如幻。
修既無修，動元不動，故無妨以三摩稱之。
得此三摩者，獲二殊勝，發三妙用，故能彈指修習，
功超無學，其成行何其妙哉！ ^153b34

四、立教妙。
orig::  ^153c20

此阿毗達磨，十方薄伽梵，一路涅槃門。
commentary::  ^153c22

此指上來所說，昔教莫及，故以阿毗達磨稱之，以阿毗達磨翻無比法故。
薄伽梵即佛之異號，略翻聖尊，詳具六義，
謂自在、熾盛、端嚴、名稱、吉祥、尊貴。
五不翻中多義，不翻十方，亦該三世。
後揀圓偈云：過去諸如來，斯門已成就。
現在諸菩薩，今各入圓明。
未來修學人，當依如是法。
是知十方薄伽梵同依此教而修，故曰一路無餘。
大涅槃無越此教而證，是名為門。
其立教又何其妙哉！
如來解釋除疑竟。 ^153c24

五，大眾承示開悟。
orig::  ^153c40

於是阿難及諸大眾，聞佛如來無上慈誨，
祇夜伽陀雜糅精瑩，妙理清徹心目開明，歎未曾有。
commentary::  ^153c42

前此阿難及眾雨淚佇示，此之開悟亦然。
是知前之雨淚，正此之開悟機也。
佛指諸佛，如來指本師。
證示無他，解釋除疑，皆為無上慈誨。
祇夜此云應頌，應長行義故。
亦云重頌，重為鈍根或後來眾故。
伽陀此云諷頌，諷功誦德故。
亦云直頌，徑以偈說故。
又名孤起頌，不應長行故。
祇夜如真性有為空等諸偈，伽陀如解結因次第等諸偈。
雜糅約祇夜言，雜謂偈對長行前後交錯，糅謂偈糅長行碎為段章故。
精瑩約伽陀言，精謂精純不雜長行，瑩謂瑩徹單偈即明透故。
雜糅故詮義玄微，精瑩故顯法明朗，故云妙理清徹。
長行未悟者因偈而悟，長行已悟者因偈轉增，故曰心目開明。
心目即是智慧，依心運用擇法辨修有目義故。
既已開悟增明，不惟兩疑并銷，且喜二果有分，所以自歎其未曾有也。
驗證以釋二疑竟。 ^153c46

三、綰巾以示倫次。
。 ^154a28

三。 ^154a32

一、阿難敘聞請益。
二、如來法喻巧示。
三、阿難蒙示無疑。 ^154a42

初。
orig::  ^154a46

阿難合掌頂禮白佛：我今聞佛無遮大悲性淨妙常真實法句。 ^154a48

○心猶未達，六解一亡。
舒結倫次，唯垂大慈。
再愍斯會，及與將來。
施以法音，洗滌沈垢。
commentary::  ^154b2

初述聞意。謝合掌禮白者，謝前請後之儀，
為拔結縛之苦，普及現未之眾，故云無遮大悲。
又無遮有二：一人無遮，不擇勝劣，普施上法，
此揀非機恐述；二法無遮，不悋祕妙，合盤托出，此揀常不開演。
大悲心中具此二義，方能流出性淨妙常、真實法句。
性淨妙常指長行所說，說結元則在纏不染，
性本自淨；說結解則出纏勝妙，常住不壞，乃偏約所詮言之。
真實法句指重演偈頌，長行已說，偈頌又說，
是出自如來真心實心，演斯五言有法章句，此偏約能詮言之。
要知能詮所詮必不相離，長行偈頌互攝無礙。
按此中大悲而云無遮，法句而曰真實，雖不言謝而意已寓之矣。 ^154b6

○心猶下，陳闕言請言。
如上所聞，理雖麤領，而義尚闕然，故云心猶未達。
未達之義有二：一、六解，一、亡，二、舒結。
倫次至下，如來答處自見，無煩預釋。
既未深領，豈甘自棄？
故求佛垂慈，再愍斯會，將來仍前普為現未請也。
良以倫次不明，則垢結難除，對六立一，
則更是沈染，故請施法音，示以二義而洗滌之。 ^154b28

二、如來法喻巧示二：
一巧示成結倫次。
答：六解，一亡，二巧示解除方便。
答：舒結倫次。 ^154b42

初二。
一、先示成結倫次，二、後答六解一亡。 ^154b44

初三：
一從一成六，二同名為結，三倫次不亂。 ^154b46

初二。
一攬几取巾，二綰結問答。 ^154b48

初。
orig::  ^154c2

即時，如來於師子座，整涅槃僧，斂僧伽黎，
攬七寶几，引手於几，取劫波羅天所奉華巾。
commentary::  ^154c4

即時者，就於阿難請益之時，顯有求便應故。
涅槃僧具云泥縛些那，此翻內衣，唐言裙，即下裳也。
僧伽黎，此翻雜碎衣，即大衣也。
坐久披靡，故整之斂之。
整謂提掩，斂謂收攝。
葢將欲攬几取巾，恐其有礙也。
七寶几，即座前案几體，以七寶成故。
攬謂取近於身，以便凭藉引伸也。
伸手於几凭之，以便取巾綰故。
劫波羅，或云夜摩，此翻時分，欲界天之第三寶。
疊華巾，是彼天人之所奉故。
佛取此巾，以喻純真之性，前文所謂結元是也。 ^154c8

二，綰結問答。
orig::  ^154c24

於大眾前綰成一結，示阿難言：此名何等？
阿難大眾俱白佛言：此名為結。 ^154c26

○於是如來綰疊華巾，又成一結，重問阿難：此名何等？
阿難大眾又白佛言：此亦名結。 ^154c28

○如是倫次，綰疊華巾，總成六結。
一一結成，皆取手中所成之結，持問阿難：此名何等？
阿難大眾亦復如是，次第詶佛：此名為結。
commentary::  ^154c32

初、問答一成。交錯相繫曰綰。
示問名何者，教以自說結名，以喻滅結也。
答以此名為結者，已知有結之名，本巾之舒相隱矣。 ^154c38

○於是下。問答二成。
疊與 #CB00626;同。
正脈云：疊華西域之帛，價值無量，今天獻猶為尊貴。
觀下文加寶字可知。
又成一結，示問名何者令其自說。
第二結名，以喻空結也。
答以亦名為結者，已知二次，於一兩結之倫次現矣。 ^154c42

○如是下，問答六成。
如是倫次等者，謂照上第一、第二倫次，
復綰四結，總成六箇結也。
一一結成持問名，何者令說三、四、五、六結名？
以喻覺、根、靜、動四結相隣而起耳。
次第詶佛，此名為結者，已知三、四、五、六法爾之前後具矣。
灌頂云：如此一一問名答結，是結時元有倫次，足知非喻眼等六相。
以彼乃同時生起，非先眼後耳等故。
從一成六竟。 ^155a2

二、同名為結。
orig::  ^155a16

佛告阿難：我初綰巾，汝名為結。
此疊華巾先實一條，第二、第三云何汝曹復名為結？ ^155a18

○阿難白佛言：世尊！
此寶疊華，緝績成巾，雖本一體，如我思惟，
如來一綰，得一結名，若百綰成，終名百結，
何況此巾，秪有六結。 ^155a20

○終不至七，亦不停五，云何如來秪許初時第二、第三不名為結？
commentary::  ^155a26

初如來許，初難後。
初綰名結，理在可許，以此巾先實一條，一巾一結正相當故。
然一巾既已成結，已失巾名，巾既不復名巾，
二綰三綰亦應不復名結，故難以第二第三云何汝曹復名為結。
曹猶輩也。 ^155a30

○阿難下。阿難答百況。
六寶疊華或是天上之華，可以紡織，故曰緝績成巾。
緝績猶紡織也。雖本一體，翻佛先實一條之語。
葢佛以先實一條，所以只許一綰名結，二綰三綰即所不許。
阿難以雖是一體，不如佛之所說，但如我思惟亦似可採。
以如來一綰既許得一結名，例知若百綰成終名百結，
何況此巾秪有六結，焉得不許耶？ ^155a38

○終不下，固諍不許之言。
言既僅有六結，是六結已盡巾量，五結巾尚有餘。
已盡巾量，無容再綰，故終不至七。
巾尚有餘，勢必至六，故亦不停五。
終不至七，七應不名為結。
亦不停五，六應還得結名。
是則六尚名結，云何如來秪許初時第二第三不名為結？
此固我所不知，想必有以教之耳。
按此中如來故為致難，阿難抗詞以諍，不為無故。
準後文耳根圓通所解六重結相，約生起則從細向麤，約還滅則由麤至細。
設不說麤相名結，將恐初心者忽於麤而始入無門。
設不說細相名結，又恐深修者住於細而終無究竟。
故假阿難固諍，顯示麤細同名為結，庶使初心從麤而無躐等之弊，
深修盡細而無中止之德矣。 ^155b2

三、倫次不亂。
orig::  ^155b28

佛告阿難：此寶華巾，汝知此巾元止一條，
我六綰時，名有六結。
汝審觀察，巾體是同，因結有異。 ^155b30

○於意云何？初綰結成，名為第一，如是乃至第六結生。
吾今欲將第六結名成第一不？ ^155b32

○不也，世尊！六結若存，斯第六名終非第一。
縱我歷生盡其明辨，如何令是六結亂名？ ^155b36

○佛言：如是六結不同，循顧本因，一巾所造，
令其雜亂，終不能得。 ^155b40

○則汝六根亦復如是，畢竟同中生畢竟異。
commentary::  ^155b42

初令審同異。結未綰時，明明一巾，故許其已知。
及乎六綰，宛爾成異，故名其有六。
一六既定，同異攸分，而又教以審觀等者，
令知由同成異，滅異還同也。 ^155b46

○於意下，擬將亂名。
於意云何者，欲將第六名一先商之也。
初綰名一，如是則次綰名二，三綰名三。
若超略言之，乃至六綰，則第六結生，顯倫次一定也。
倫次一定，而欲將六名一，明知不可，乃故意為問，令阿難定之耳。
一字下，文稍未備，若加一得字，而問意始現。 ^155c4

○不也下，阿難不許，直判不得，故以不也答之。
六結若存等，乃申明其不得之故。
縱我歷生等者，又決言其不可亂名意也。
意謂佛既問我，將謂我擅多聞，必能名六為一。
殊不知如佛所問，縱我以多聞之力，從此更歷多生，
窮盡智慧之明、口才之辯，亦覺無理可申，如何遽能令是六結亂名？
誠不敢以自欺也。 ^155c14

○佛言下。如來印定如是者。
如汝所說是矣。六、結不同者。
現見彼此各異。雖彼此各異，若各是一物，或可易彼為此。
乃循顧本因，一巾所造。
既一巾所造，先後次第，莫可改移。
故欲令其雜亂，終不得成。 ^155c26

○則汝下。以法結合。
雖言六根，實指六根中結，所謂動靜根覺空滅也。
結未生時，畢竟是同，合此巾元止一條。
結既生已，畢竟是異，合一六不得亂名。
然既知由同成異，自信滅異還同，則解結之功，又烏可少哉。
先示成結倫次竟。 ^155c34

二、後答六解。一、亡。
orig::  ^155c44

佛告阿難：汝必嫌此六結不成，願樂一成，復云何得？ ^155c46

○阿難言：此結若存，是非鋒起，於中自生，
此結非彼，彼結非此。
如來今日，若總解除，結若不生，則無彼此，
尚不名一，六云何成？ ^155c48

○佛言：六解一亡，亦復如是。
commentary::  ^156a4

初、就喻設問。嫌六不成者，謂憎嫌六結各異，不欲其成。
願樂一成者，謂羨慕一巾元同，還欲其成。
復云何得者，明知須解，乃故意設問，令自薦法中意故。 ^156a6

○阿難下，依問裁答。
此結若存，謂不知求解也。
不知求解，而欲六結亂名，眾所不許，故曰是非鋒起。
謂說是說非之機已動，如兩軍未交，鋒#CB15221;先起也。
鋒#CB15221;既起，兩軍自交，故曰於中自生等。
謂於六結之中，自生彼此相非之辯。
故總解除者，謂由六至一，次第解盡也。
解盡不生，還復元巾，故云則無彼此。
無彼此故，絕諸對待。
說一亦是強名，故曰尚不名一，以一名乃待六立故。
六云何成者，謂一尚不立，何況於六，自然不得成矣。 ^156a12

○佛言下。指法結合。
葢阿難前此喻屋求門，是嫌此六結不成，願樂一成也。
不知從根解結，凡小各住自位，是此結若存，彼此相非也。
如來六結盡解，純真絕待，是總以解除，尚不名一也。
如來欲令阿難同佛解盡，故指彼所問六解一亡而結合之。
言六解一亡者，非並真體俱失，但不立乎相待之名而已。
巧示成結倫次。答六解一亡竟。 ^156a28

二、巧示解除方便答舒結倫次二： ^156a42

一、先示解除方便，二、後答舒結倫次。
初。二。 ^156a44

一、舉法發起，二、就喻指示。
初二。
一細相三結，二麤相三結。 ^156a46

初。
orig::  ^156a48

由汝無始，心性狂亂，知見妄發。
commentary::  ^156b2

欲示解方，先出結由，故云由汝無始等也。
心性指所依真體，以是結之元故。
一念妄動曰狂，即初起無明，義當滅結，以是解盡相故。
真妄和合曰亂，即次成業相，義當空結，以轉現未分故。
知見妄發者，能見所見虗妄發起，即轉現二相，
義當覺結，以覺有能所相故。 ^156b4

二、麤相。三、結。
orig::  ^156b14

發妄不息，勞見發塵。
○如勞目睛，則有狂華，於湛精明，無因亂起。 ^156b16

○一切世間山河大地、生死涅槃，皆即狂勞顛倒華相。
commentary::  ^156b18

初法說發妄不息者，謂依於能覺所覺，
發起虗妄分別，相續無間，即智續二相，
仍屬覺結，但行相稍顯著耳。
既已顯著，必至勞亂見分。
結色成根，即執取相，義當根結，根相始著故。
根相既著，計名起業，故發塵勞。
有世間業繫苦相，義當動靜二結，以有世間，即有動靜明暗等諸塵相故。 ^156b22

○如勞下，喻明。勞目指帶勞，浮根喻帶妄。
結根之見，以妄即見之勞。
故湛精明指根中之性，喻清淨本心。
葢喻中勞雖在根而華起，却翳於見性。
法中妄雖在見而塵起，却障乎淨心。
佛意要以狂華無因，喻明塵結是妄。
知妄不循，便是初心入手解結處也。 ^156b32

○一切下。法合一切世間，總該三世間也。
山河大地，別指器界。
生死，別指有情。涅槃，別指正覺。
均為塵結，咸同華相。
近依智續，勞見顛倒。
〔無中見有，執取計名，起業是也。〕
發起遠依，無明不覺，業轉現生。
故云皆即狂勞等也。
舉法發起竟。 ^156b42

二、就喻指示二。
一、左右不解。二、中心乃解。 ^156c6

初。
orig::  ^156c8

阿難言：此勞同結，云何解除？
○如來以手將所結巾偏掣其左，問阿難言：如是解不？
不也。世尊！旋復以手偏牽右邊，又問阿難：如是解不？
不也。世尊！
commentary::  ^156c10

初進問解方此勞同結者，應云此則從狂至勞及與塵相同名為結，
但譯語傷略，以義會之可耳。
既同為結，應須解除，但不知解除之方，故問以云何。 ^156c16

○如來下，顯偏。不能將所結巾偏掣其左者，
喻凡夫迷性為有，偏住有為。
偏住有為，明知不能解除，乃故就喻問。
阿難於喻中已知，直以不也答之。
旋，遂也。遂復以手偏牽右邊者，喻二乘執性為無，偏住無為也。
問答準上可知。 ^156c22

二、中心乃解
orig::  ^156c30

佛告阿難：吾今以手左右各牽竟不能解，汝設方便云何解成？ ^156c32

○阿難白佛言：世尊！
當於結心解即分散。 ^156c34

○佛告阿難：如是！
如是！若欲除結，當於結心。
commentary::  ^156c36

初教以另設方便，偏住有為，既在動而終不能靜；
偏住無為，雖離動而亦非真離。
是則後結尚不能解，何況於前？
故就喻示，以左右各牽竟不能解。
汝設二句法中，正教以離却二邊另尋方便，
必云何解乃得成 ^156c38

○阿難下，答以當於結心。
結心者，元巾首露之處，喻自性現前處也。
自性現前，首在於境，但為動塵所障，故須入流亡所，則動結解而靜性現矣。
解即分散者，不惟動結。
若如此從中解去，則靜等五結，亦與之俱散。
佛令自說，良有以焉。 ^156c46

○佛告下，印定令其自悟。
如是如是者，重言深許之也。
既已深許，而又重印其說者，顯離此別無方便，令即喻以悟法中義故。
先示解除方便竟。 ^157a6

二、後答舒結倫次四：
一、示法可信，二、明結須解，三、就喻辯定，
四、以法結合。 ^157a14

初。
orig::  ^157a16

阿難，我說佛法從因緣生，非取世間和合麤相。
○如來發明世出世法，知其本因，隨所緣出。
如是乃至恒沙界外一滴之雨，亦知頭數。
現前種種松直棘曲，鵠白烏玄，皆了元由。
commentary::  ^157a18

初防承前疑聞。佛意以我今所說成佛之法，
固亦從緣而生，葢即以清淨本心為因，
解結修證為緣，妙合中道，是真因緣。
至若世間和合麤相，如輪繩水土因緣和合而成瓦器，
精血業識因緣和合而成眾生，凡夫取以為有，
二乘取以為空，妄計非真，是曰麤相。
類此宜破，今非彼也。 ^157a26

○如來下，顯佛語無妄。
世間法六，凡染法界。
出世法四，聖淨法界。
世間法，以業識中本具染法種子為因，宿世所造善惡不動等業為緣。
出世法，以自性中本具淨法種子為因，宿世所修諦緣六度等行為緣。
凡小不知，縱有發明，皆屬妄計，無可憑據。
如來凡有發明，真能知其本因，又能知其隨所緣出，理在可信矣。
不惟依正二報中之麤相如是，乃至恒沙界外一滴一滴之雨，
亦能知其頭數。至於現前法中種種差別，
如松生便直，棘生便曲，鵠生便白，烏生便元，
亦皆了其元由，以各有因緣故也。
據此，則依正二報中最微細者，尚能審知諦說，
況夫今說佛法因緣，豈不益可信哉？ ^157a38

二、明結須解。
orig::  ^157b14

是故，阿難，隨汝心中選擇六根，根結若除，
塵相自滅，諸妄銷亡，不真何待？
commentary::  ^157b16

承上以是佛言可信之故，則根結須解。
但六根各當其機，今即隨汝心中選擇六根，
自覺何根可入，即便依修可也。
果其依修，根中之六結自除。
根結若除，則動靜二塵再不復生，根覺空滅，諸妄永以銷亡。
此若不真，更何所待？
有志復真者，其勿忽諸。 ^157b20

三、就喻辨定。
orig::  ^157b30

阿難，吾今問汝，此劫波羅巾六結現前，
同時解縈，得同除不？ ^157b32

○不也，世尊。是結本以次第綰生，今日當須次第而解。 ^157b34

○六結同體，結不同時，則解結時云何同除？
commentary::  ^157b36

初故問同解。首舉劫波羅巾者，顯其元止一條，喻清淨本心。
次舉六結現前者，顯其業已成六，喻妄相已定。
縈，繫縛也。六結繫縛，明知不能頓解，乃故問同時得不，
令其自詳，以知法中義耳。 ^157b40

○不也下，判其不能。
阿難於喻中已知，故直以不也判之。
既已判定不也，仍須申明其故，故曰本以次第綰生，應當次第而解。 ^157b46

○六結下。應問結。
答言：設欲同時解者，須六結各是一物，
或成結元是同時，庶乎可耳。
其奈六結同體，而成結又不同時，則解結之時，云何便能同除？
決不然也。 ^157c4

四，以法結合。
orig::  ^157c10

佛言：六根解除亦復如是。
○此根初解，先得人空。
空性圓明，成法解脫。
解脫法已，俱空不生。 ^157c12

○是名菩薩從三摩地得無生忍。
commentary::  ^157c14

初總合。由阿難於喻中已知，故先為總合，令以得其要。
故言六根中隨拔一根，解除六結，亦復如彼解結還巾是也。 ^157c18

○此根下，別合。既已總合，復恐其迷於分齊，
故次為別合，令以得其詳故。
於中復三：初先解麤結。
按後圓通文云：初於聞中入流亡所，即解動結。
所入既寂，動靜不生，即解靜結。
如是漸增，聞所聞盡，即解根結。
今云此根初解者，謂依此根性，初解動結、靜結及根結也。
塵亡根盡，人無所依，故曰先得人空。
空性下，次解細結中覺空二結。
按後圓通文云：盡聞不住，覺所覺空，即解覺結。
空覺極圓，空所空滅，即解空結。
今云空性圓明者，即後圓通中覺所覺空，空所空滅義也。
謂必至覺所覺空，空性始圓；空所空滅，空性始明。
以對上但得人空，為偏空，為昧空，故既圓且明，
不惑於法，故云成法解脫。
解脫二句，方解細結中最後滅結。
按後圓通文云：生滅既滅，寂滅現前，即解滅結。
今云解脫法已，俱空不生者，即後圓通中生滅既滅，寂滅現前義也。
謂既成法脫，法不能縛，名為解脫法已。
至此則人法雙空，故云俱空。
然此俱空，猶屬待立，依然生滅。
若知有既不存，空亦不立，則是俱空不生，所謂生滅既滅是也。
如是則六結圓銷，真如孤朗，正是圓通中寂滅現前境矣。 ^157c22

○是名下。結證。良以捨此而修餘門，非真三摩地，
未到俱空不生，非真無生忍，故曰是名菩薩等也。
如來法喻巧示竟。 ^158a12

三，阿難！蒙示無疑。
orig::  ^158a28

阿難及諸大眾，蒙佛開示，慧覺圓通，得無疑惑。
commentary::  ^158a30

蒙示者，蒙佛開導，指示六解一亡，及舒結倫次義也。
慧覺圓通者，以聽聞慧覺，得六根中性，
本自圓通，如寶華巾，元止一條也。
法喻巧示，諦解分明，故曰得無疑惑。
綰巾以示倫次竟。 ^158a32

四冥授以選本根，二。
一、阿難請示本根。
二、如來冥授耳門。 ^158a40

初三：
一、述益申疑。二、慶遇恐錯。
三、三業誠請。 ^158a42

初。
orig::  ^158a44

一時合掌頂禮雙足，而白佛言：我等今日身心皎然，快得無礙。 ^158a46

○雖復悟知一六亡義，然猶未達圓通本根。
commentary::  ^158a48

初禮謝述益。一時者，會眾同一時也。
合掌者，秉其心。禮足者，敬之至。
葢以其慧覺圓通，而謝佛開示也。
內不執我，故身心皎然。
皎然者，清淨皎潔，離煩惱障故。
外不執法，故快得無礙。
無礙者，解脫法縛，離所知障故。
此亦由於慧覺圓通，暫得如是耳。 ^158b4

○雖復下，因悟申疑。
前阿難答佛有云：此結若存，是非鋒起。
乃至云：若總解除，則無彼此。
尚不名一，六云何成？
是彼已能悟知，一六俱亡義也。
既能悟知，而云雖復者，顯未達圓通本根，雖知無益故。
言本根者，有二釋：一、約世間，二、約機宜。
約世間者，以十方世界修習圓通，各有其根。
今指娑婆本根，如後文殊揀選偈云：此方真教體，
清淨在音聞，欲取三摩提，實以聞中入。
是知耳根圓通，獨為娑婆本根。
約機宜者，以一切眾生機宜不同，隨機修證，各據一根。
今指阿難本根，如佛勅文殊云：我今欲令阿難開悟二十五行，
誰當其根？文殊揀選云：願加被未來，於此門無惑，
方便易成就，堪以教阿難。
是知耳根圓通，又為阿難本根。
前如來有云：我今備顯六湛圓明，本所功德數量如是，
隨汝詳擇，其可入者，吾當發明，令汝增進。
今以自覺無智，不能辨識，故曰然猶未達。 ^158b12

二、慶遇恐錯。
orig::  ^158b44

世尊，我輩飄零，積劫孤露，何心何慮，預佛天倫？
如失乳兒，忽遇慈母。 ^158b46

○若復因此際會道成，所得密言還同本悟，則與未聞無有差別。
commentary::  ^158b48

初傷昔慶，遇我輩飄零者，自傷往昔飄蕩生死，零落諸趣也。
零落諸趣，不得聖眷濟拔，曰孤。
飄蕩生死，無有涅槃依歸，曰露。
言積劫者，極顯其孤露之久。
孤露之久，不至永沈惡道，則幸甚矣。
何能尚有心思？何能尚有智慮？
敢希預佛天倫，則今之預佛天倫者，誠望外也。
望外之慶，無可為喻。
故云：如失乳兒，忽遇慈母。
其意以失乳將死，喻昔在飄零，慧命懸危。
遇母還生，喻今預天倫，蒙化再甦。
其望外之慶，已自可見。
阿難與佛，自稱天倫者，正脈云：父子兄弟，以天合者為天倫。
君臣朋友，以義合者為人倫。 ^158c4

○若復下，感。今恐錯言預佛天倫，固為望外之慶。
若復因此者番際會，道果得成，誠為不負所遇矣。
設於今日所得密言，全無新證，還同本以文字會悟，則與未聞無有差別。
恐錯過此機，再會不知為何如耳。 ^158c24

三，三業誠請。
orig::  ^158c32

唯垂大悲，惠我秘嚴，成就如來，最後開示。
作是語已，五體投地，退藏密機，冀佛冥授。
commentary::  ^158c34

此機錯過，仍前飄零，故惟願如來乘大悲心也。
欲截飄零，須假秘嚴，故並求慈惠。
秘嚴二字，密指耳門，以是秘密深奧微妙嚴淨法故。
成就如來等者，其意以果其惠我，不惟現會受益，
亦能成就如來，為最後際眾生而作開示。
譬之慈父，本為現前子孫製作家訓，及其傳之後世，
雖遠裔殘枝，尚如面命，是不期成就後世而自然成就也。
此上皆屬口請。作是語已，五體投地者，
俯伏虔誠，以身業請故。
密機者，祕密之機，唯佛能知，非機不授。
阿難微諭其旨，不敢當場洩露，惟是避而復位，
隱而不發，故曰退藏密機。
冀，望也。望佛不須顯說，恐障悟門，但令二十五聖各陳悟由，
則聽者自能默契，是曰冥授。
此意請也。阿難請示本根竟。 ^158c38

二、如來冥授耳門；三。
一、佛問眾聖。二、眾說本因。
三、文殊揀選。 ^159a16

初。
orig::  ^159a18

爾時，世尊普告眾中諸大菩薩及諸漏盡大阿羅漢： ^159a20

○汝等菩薩及阿羅漢，生我法中得成無學。
○吾今問汝，最初發心，悟十八界，誰為圓通？
從何方便，入三摩地？
commentary::  ^159a22

初標所告。眾按後文，佛言：彼等修行，實無優劣。
是知此中諸聖名位大小、法門偏圓，皆同一味。
圓實、正脈、灌頂，咸同此說。 ^159a28

○汝等下。按定現果菩薩大乘，分果羅漢小乘。
滿果生我二句，有分不分。
分則生我法中，指菩薩說。
以彼乃從佛口生，從法化生，得佛法分故。
得成無學，指羅漢言。
以彼乃小乘法中真窮惑盡故。
若不分者二句，亦可通指。
以菩薩雖屬分果，例觀音普賢等，亦皆帶果行因。
羅漢雖屬小乘，例滿慈陳那等，亦皆內祕外現，
或分不分，本迹無礙。 ^159a32

○吾今下，詢其初因。
吾今問汝句，意有兩向：一、問圓通，二、問方便。
問圓通中，佛意以聖性互通，十八界中門門可入。
但圓與不圓，日劫相倍。
吾今問汝：當最初發心，悟得十八界中誰為圓通法門耶？
問方便中，佛意以圓通法門非可遽修，必有方便。
吾今問汝：最初從何方便入三摩地耶？
依正脈問，含二意：一、顯二十五門徧該諸法，
門門可入，非謂聖性惟通一門。
二、取諸聖各門並皆親修實證，非空談無驗之法。
今疏亦二意：一、證佛說無虗，謂前文佛說四科七大皆如來藏，
阿難雖隨語生信，終非現量。
今問諸聖，令其各陳悟處，則皆如來藏不待辨而明矣。
二、順阿難所請，謂上文阿難意請退藏密機，冀佛冥授。
設佛直言顯示，反障悟門。
今問諸聖，令其各陳悟處，則觸類旁通，當自有神會者矣。 ^159a46

二、眾說本因二。
一諸聖略說，二觀音廣陳。 ^159b26

初四。 ^159b28

一六塵圓通，二五根圓通，三六識圓通，四七大圓通。 ^159b30

初六。 ^159b32

一陳那聲塵，二優波色塵，三香嚴香塵，
四藥王味塵，五#CB00849;陀觸塵，六迦葉法塵。 ^159b34

初。三。 ^159b38

一、作禮陳白。二、歷述二證。
三、結答圓通。 ^159b40

初。
orig::  ^159b42

憍陳那五比丘即從座起，頂禮佛足而白佛言：
commentary::  ^159b44

憍陳那，此云火器，姓也，以事火命族名。
阿若多，此翻最初解，或云已知，詳見初卷顯見不動科中。
五比丘者，佛初棄國入山修道，父王淨飯乃命五人伴修：
一、阿濕婆，此云馬師；二、#CB00849;提，
此云賢；三、摩訶男拘力，此是本族三人。
又舅氏二人：一、憍陳那；二、十力迦葉。
後以不耐苦行自奔鹿苑各修異道，佛成道三七日後前往度之。
陳那先解為五人首，今舉首標總故云憍陳那。
五比丘座起意敬，禮足身敬，白佛口敬，世尊詢問理應肅儀也。 ^159b46

二、歷述二證。
orig::  ^159c16

我在鹿苑及與鷄園，觀見如來最初成道，於佛音聲悟明四諦。 ^159c18

○佛問比丘：我初稱解，如來印我名阿若多，
妙音密圓，我於音聲得阿羅漢。
commentary::  ^159c20

初、述悟證。鹿苑、鷄園，皆古王養畜之地。
鹿苑亦名仙苑，五仙居修處也。
鷄園亦名鷄林，灌頂云：昔有野火燒林，
雉鷄入水漬羽，以救其焚，故名。
按諸經論，皆言憍陳那等在鹿苑聞四諦法，成阿羅漢。
今云及與鷄園者，或五人根有利鈍，聞法同在鹿苑，
悟證有在鷄園者，故去佛成道不遠，故無妨說觀見初成於佛。
音聲者，謂三轉四諦法輪聲也。
悟明四諦者，悟得苦是逼迫性，集是招感性，
道是可修性，滅是可證性，故乘悟併銷見思。
雖道符四果，未涉事修，故判悟證。 ^159c24

○佛問下，述修證。
佛問比丘者，詢其所解。
我初稱解者，述其所悟。
所悟審實，故蒙佛印。
阿若多名，已於上釋。
妙音密圓者，進觀聲性從緣，緣滅聲銷，
銷無所銷，融歸藏性。
自是悟得藏性真心，本具微妙之聲，收來則密，放去即圓。
乘此妙悟，歷事造修，永斷見思，實證四果。
故曰：我於音聲，得阿羅漢。
此約現前修證言之。
然所悟既深，前途不止此耳。 ^159c42

三，結答圓通。
orig::  ^160a8

佛問圓通：如我所證，音聲為上。
commentary::  ^160a10

陳那意以佛問圓通，餘門非我所知，若如我所證者，惟以音聲為上。
正脈云：音聲為上者，此方真教體，清淨在音聞。
是音聞皆為教體，今陳那於音聲得力也。
陳那聲塵竟。 ^160a12

二、優波色塵三。
一、作禮陳白。二、歷述二證。
三、結答圓通。 ^160a18

初。
orig::  ^160a20

優波泥沙陀即從座起，頂禮佛足而白佛言：
commentary::  ^160a22

優波泥沙陀，或云鄔波泥沙曇，此翻近少。
謂諦觀微塵近於虗空，餘有少分色性，
析則成無，以此心開故名也。
詳於敘分中釋。 ^160a24

二、歷述二證。
orig::  ^160a28

我亦觀佛最初成道，觀不淨相生大厭離，
悟諸色性以從不淨白骨微塵歸於虗空，空色二無成無學道。 ^160a30

○如來印我，名泥沙陀。
塵色既盡，妙色密圓。
我從色相，得阿羅漢。
commentary::  ^160a34

初述悟證。自述遇佛之時，同於陳那，故云我亦觀佛最初成道。
觀不淨相者，五停心中不淨觀也。
以其初見佛時，性多貪欲，佛令觀身不淨，
始而於男女身分生大厭離，究極而至於悟諸色性，終歸於盡。
此約大略言之，若詳明其法，應俱九想：
一肨脹想，二青瘀想，三壞想，四血塗想，
五膿爛想，六蟲噉想，七分散想，八白骨想，九燒想。
九中前七，皆屬不淨之相，初起觀之，故云以從不淨。
所謂生大厭離者，由觀此故。
後二想末後觀之，故云白骨微塵。
葢微塵即是燒想，謂燒已成#CB01926;，
析為微塵，故微塵近於虗空，進析成無，故云歸於虗空。
所謂悟諸色性者，由觀此故。
空色二無者，又觀此空待色而立，色既不有，空復何存？
由此空之與色，二者俱無，體達我我所空，故云成無學道。
然亦惟是悟證，非修得也。 ^160a38

○如來下，述修證。
印以泥沙陀名者，以其觀塵性空而得道故。
塵色既盡，乃牒上空色二無。
以空色皆名塵色，二無即是既盡故。
妙色密圓者，盡無所盡，融歸藏性，自是悟得藏性真心本具微妙之色。
清淨本然曰密，周徧法界曰圓也。
乘此妙悟，歷事造修，見思二惑先已永斷，故云我從色相得阿羅漢。
此亦且約現證言之。 ^160b18

三，結答圓通。
orig::  ^160b30

佛問圓通：如我所證，色因為上。
commentary::  ^160b32

首句牒問。如我下，述答。
色因者，色塵為二證之因，自覺得力於此，故為上也。
優波色塵竟。 ^160b34

三、香嚴、香塵三。
一、作禮陳白。二、歷述二證。
三、結答圓通。 ^160b38

初。
orig::  ^160b40

香嚴童子即從座起，頂禮佛足而白佛言：
commentary::  ^160b42

由悟香塵嚴淨心地，故以香嚴為號。
下云由是意銷發明無漏是也。
童子者，不取稚齒，以其不壞童真堪進道故。
餘可知。 ^160b44

二、歷述二證二。
一、述悟證。二、述修證。 ^160b48

初。
orig::  ^160c2

我聞如來教我諦觀諸有為相，我時辭佛，晏晦清齋。 ^160c4

○見諸比丘燒沈水香，香氣寂然，來入鼻中。
我觀此氣，非木非空，非煙非火，去無所著，來無所從。 ^160c6

○由是意銷，發明無漏。
commentary::  ^160c8

初、蒙教退修。一切有為法如夢幻泡影，
非諦觀不能體悟，故如來教以諦觀辭佛者，承教退修也。
退修須避諠韜光，故曰晏晦。
晏者，晏靜，即避諠義；晦者，晦迹，即韜光義。
清齋者，清淨齋室，即退修之處。
不云室而云齋者，齋之為言齊也，意取其清淨嚴潔，
可以齊思慮、修觀行，故今人名晏居之室為齋者以此。 ^160c12

○見諸下，遇境成觀。
比丘燒香者，以香塵為佛事故。
梵語阿伽嚧，此翻沈香。
灌頂云：有等香樹，斫著地久，外朽心堅，
置水則沈，名曰沈水。
華嚴云：阿耨達池邊出沈香，名蓮華藏。
若燒一丸，普熏閻浮。
據此，則鼻不蒙煙可知。
香氣寂然者，無形無聲。
既無形無聲，而言來入者，但鼻中覺有香氣，非比常香必蒙煙也。
我觀此氣者，以香氣為觀境，欲假一相以通一切有為相故。
非木者，徒木不遠達故。
非空者，香氣不常生故。
非煙者，寂然無形聲故。
非火者，餘火無香氣故。
不聞香時，不見去至何所，故曰去無所著。
既聞香時，不知來自誰方，故云來無所從。
此言香氣本無所有耳。 ^160c24

○由是下。解通四果。
香既不緣，鼻無所偶，自無影相，落於意識，故並意識亦銷。
意識既銷，頓覺煩惱無所由起，故云發明無漏。
雖發明無漏，但是乘悟併銷，非次第盡也。 ^160c46

二、述修證。
orig::  ^161a6

如來印我，得香嚴號。
塵氣倐滅，妙香密圓。
我從香嚴，得阿羅漢。
commentary::  ^161a8

印以香嚴之號，自信所悟非虗。
雖依舊聞香，而不成障垢。
故云：塵氣倐滅，滅無所滅。
融歸藏性，自是悟得。
藏性真心，本具微妙之香。
體備於中曰密，用現於外曰圓。
乘此妙悟，漸除我執。
功由香觀，嚴淨心地。
故曰：我從香嚴，得阿羅漢。
設能不住，亦可進斷法執，而入菩薩位矣。
歷述二證竟。 ^161a12

三，結答圓通。
orig::  ^161a24

佛問圓通：如我所證，香嚴為上。
commentary::  ^161a26

首句牒前如來所問，悟十八界，誰為圓通也。
次句揀非他證，以非自境界，未敢品評，故唯約自證言之。
香嚴為上者，惟以香觀嚴淨心地，勝餘門也。
香嚴香塵竟。 ^161a28

四、藥王味塵三。
一、作禮陳白。二、歷述二證。
三、結答圓通。 ^161a34

初。
orig::  ^161a36

藥王、藥上二法王子并在會中，五百梵天即從座起，
頂禮佛足而白佛言：
commentary::  ^161a38

藥王藥上經云：過去有佛，號瑠璃光，比丘日藏，宣布正法。
時有長者，名星宿光，聞說法故，將訶黎勒諸藥，
奉日藏大眾：願我來世，能治眾生身心兩病。
舉世歡喜，立名藥王。
其弟名電光明，以醍醐上妙之藥，供養佛僧，立名藥上。
此二士得名之深因也。
下文自陳云：我無始劫，為世良醫。
是其得名之由，又不必以琉璃光王始耳。
法王子者，佛為法王，菩薩稱子，以能住法王家，
習法王業，紹法王位，故昆季皆然，故云二也。
灌頂云：五百梵天，乃是同行法道眷屬。 ^161a42

二、歷述二證二。
一、述悟證。二、述修證。 ^161b12

初二。
一口嘗世藥，二心悟法藥。
初。
orig::  ^161b14

我無始劫為世良醫，口中嘗此娑婆世界草木金石，
名數凡有十萬八千，如是悉知。
苦、酢、醎、淡、甘、辛等味，并諸和合俱生變異，
是冷、是熱，有毒、無毒，悉能徧知。
commentary::  ^161b16

無始者，遠敘多劫，謂世智莫能究其始故。
自爾已來，便為良醫，則乘願普濟，經劫忘疲可見。
準阿含經，良醫有四：一、善知病相；二、知病因起；
三、善知方治；四、畢竟不發。
一有不能，即非良醫。
口中嘗此等者，如上古神農之類。
特言娑婆世界者，顯嘗藥濟世，即在此土故。
偏於此土，有緣草木金石者，灌頂云：草如菖蒲、
紫蘇，木如桑皮、松節，金如金箔、水銀，石如雄黃、
滑石，凡總括也。十萬八千者，以類相攝，
合名與數，總統該括言之。
如是悉知等者，謂於如是等藥，悉知其何者為苦，
何者為酢，乃至何者為甘，何者為辛等故。
并諸和合等者，言不惟知其為何等味，
又復能知孰為和合性，如多藥共治一病；
孰為俱生性，如一藥單治一病，不須和合修治；
孰為變異性，如修煉炮炙，方有對治之功；
孰為冷性，能治溫熱；孰為熱性，能治寒涼；
孰為有毒、無毒，可用、不可用，須解、不須解，如是一一悉能徧知故。
既悉能徧知，則世無難療之疾，手無不活之命，所謂能治身病是也。 ^161b22

二、心悟法藥。
orig::  ^161c8

承事如來，了知味性，非空非有，非即身心，
非離身心，分別味因，從是開悟。
commentary::  ^161c10

承事如來，或即釋迦，以釋迦無始於此界成佛，
如梵網、寶積等，明菩薩無始於此界修因，
因得承事，由承事故，蒙佛開示，即味明理，故云了知味性。
非空非有等者，正脈云：舌與藥觸，熾然味現，
故非空；雖熾然味現，實無體性，故非有。
又味之為塵，乃不可見有對色，以有對，
故非空；以不見，故非有。
此初起覺心，了其無體身心。
即舌與舌識，非即非離者，正脈云：諸藥不來，
舌與識不自現於苦等，故非即身心；舌識不嘗，諸藥豈能自現苦等？
故非離身心。此後念觀察，知其無從。
又非即身心者，不從根生；非離身心者，不從藥生。
如是分別味因，來無所從，去無所著，當體全空，
空亦不立，分別都無，無分別智朗然現前，故曰從是開悟。
又開悟非空，破斷見；開悟非有，破常見；
開悟非即身心，破權宗因緣之計；開悟非離身心，
破外計自然之宗，所謂能治心病是也。
述悟證竟。 ^161c14

二、述修證。
orig::  ^161c44

蒙佛如來印我昆季藥王、藥上二菩薩名，
今於會中為法王子，因味覺明，位登菩薩。
commentary::  ^161c46

蒙印仍指過去，以下云今於會中，乃指現在也。
昆季即是兄弟，以其能治身心二病，故印以藥王、
藥上之名，亦為酬其宿願力故。
雖蒙佛印，不肯得少，為足利生嚴土，進學法王之行，
故今示於佛會，為法王子，增修前觀。
仍復因味覺明，謂前此分別味因，但惟開悟，
一切叵得；此則因於味塵，兼復覺得自性圓明，
自是任運度生，永無退轉，故云位登菩薩。
言位登者，顯是真修實證，非同初悟，但憑如來印記已也。
按前陳那等三人，悟處雖通大乘，修證暫齊小果，
今藥王、藥上二證俱大。
歷述二證竟。 ^162a2

三，結答圓通。
orig::  ^162a22

佛問圓通：如我所證，味因為上。
commentary::  ^162a24

最初以藥供養佛僧，願當來治眾生身心兩病。
行願俱在味塵，以味為因，正當其機，故自以為上。
藥王味塵竟。 ^162a26

五，#CB00849;陀觸塵。
三。
一、作禮陳白。二、歷述二證。
三、結答圓通。 ^162a30

初。
orig::  ^162a32

 #CB00849;陀婆羅并其同伴十六開士，
即從座起，頂禮佛足而白佛言：
commentary::  ^162a34

 #CB00849;陀婆羅，此云善守，或云善護。
謂能以善法自守，又能以善法護他，或守自護他，
各有方便，故二俱名善。
亦翻賢首，以位居等覺，為眾賢之首故。
同伴者，同行道伴。
開士者，菩薩異名。
正脈云：自能開悟，兼能開悟眾生者之號。 ^162a38

二、歷述二證二。
一、述悟證。二、述修證。 ^162a46

初。
orig::  ^162a48

我等先於威音王佛聞法出家，於浴僧時，
隨例入室，忽悟水因，既不洗塵，亦不洗體，
中間安然，得無所有。
commentary::  ^162b2

我指自己，等指同伴，皆威音慢眾，後遇不輕教化者也。
先即過去，謂過去於威音王佛時也。
佛稱威音王者，法華云：神智無量，將導一切。
要解云：以大音聲普徧世界，為諸法王說法無畏故也。
準法華，威音王佛相繼有二萬億數#CB02494;陀婆羅，
當在初佛像法之中，以與不輕同時。
如彼經佛結會云：爾時常不輕菩薩者，則我身是。
爾時四眾常輕是菩薩者，今此會中#CB02494;陀婆羅菩薩等是。
初為慢眾，後見不輕神力，又復信服隨從，故得聞法出家。
葢是從不輕邊聞佛遺法，出世俗家也。
今文中直言於威音王佛聞法出家者，
以是略述往事，不詳盡故。
浴僧時，即半月眾僧用浴時也。
隨例入室者，隨眾僧例，入室受浴，以佛制七眾淨浴律儀，應遵從故。
忽悟水因者，謂忽悟澁滑等觸，惟是以水為因，無實性也。
即如初洗塵時，覺有澁觸；後洗體時，覺有滑觸。
若既不洗塵，又不洗體，而根塵中間，唯是平常安然，
得無所有，自是分別不起。
論悟證已齊，無學非修得也。 ^162b6

二、述修證。
orig::  ^162b40

宿習無忘，乃至今時，從佛出家，令得無學。
彼佛名：我 #CB02494;陀婆羅，
妙觸宣明，成佛子住。
commentary::  ^162b42

宿習無忘者，謂宿世悟證習氣中間猶未忘也。
按法華，從初威音相繼二萬億同名諸佛，
復有日月燈雲自在王等，方值今佛出世，超略言之故云乃至。
今時親為及門之徒，故云從佛出家。
承教斷惑實證羅漢，故云令得無學。
然既曰宿習無忘，則是悟證猶在，及今佛出世乃曰令得，明是修證無疑。
彼謂彼時，即指令得無學時說。
准法華，慢眾以瞋恚意輕賤不輕，二百億劫常不值佛、
不聞法、不見僧，千劫於阿鼻地獄受大苦惱，
如是猶能宿習無忘守護善根，故佛以#CB02494;陀婆羅名之。
雖蒙佛印不住小道，進觀佛果微妙觸塵，
本自如來藏性發現，故曰宣明，以宣明即發現義故。
自是任運度生隨緣住世，故云成佛子住。
歷述二證竟。 ^162b46

三，結答圓通。
orig::  ^162c24

佛問圓通：如我所證，觸因為上。
commentary::  ^162c26

觀觸入道，宿習無忘，今復以觸為因，自覺易入，故曰為上。
言如我所證者，但就己為論，非強他同己也。
#CB02494;陀觸塵竟。 ^162c28

六，迦葉法塵三。
一、作禮陳白。二、歷述二證。
三、結答圓通。 ^162c32

初。
orig::  ^162c34

摩訶迦葉及紫金光比丘尼等，即從座起頂禮佛足，
而白佛言：
commentary::  ^162c36

摩訶迦葉，此云大龜。
氏，姓也。以其先人修道，感靈龜負圖而應，遂以為姓。
名畢鉢羅，以其父母無子，禱此樹神生故。
又翻飲光，以尊者身光蔽餘光故。
紫金光尼，即其婦也。
夫婦因緣，至下詳明。
等謂等其徒眾。下自述云：即我眷屬同時發心，葢相隨出家者也。 ^162c40

二、歷述二證二。
一、述悟證。二、述修證。 ^163a2

初二。
一、隨因感報，二、觀法得果。
初。
orig::  ^163a4

我於往劫，於此界中，有佛出世，名日月燈，我得親近聞法修學。
佛滅度後，供養舍利，然燈續明，以紫光金塗佛形像。
自爾以來，世世生生，身常圓滿紫金光聚。
此紫金光比丘尼等，即我眷屬，同時發心。
commentary::  ^163a6

往劫者，準法華即過去無量無邊不可思議阿僧祇劫。
於此世界者，顯非他土。
佛號日月燈者，日照晝令人作務，喻俗智照事；
月照夜令人清涼，喻真智照理；燈接日月喻無礙智。
理事雙照不異不一，乃三智圓明之號。
准彼經日月燈明佛相繼二萬，今迦葉所引似當最後一佛，
以直言佛滅後事則已，不言餘故。
若更直餘，佛應略說。
故我得親近者，初遇燈明聞法修學者方始發心。
舍利此翻靈骨。滅後供養者，受化感恩如佛在故，然燈續明紫金塗像皆供養事也。
灌頂引付法藏云：毗婆尸佛滅後塔像金色缺壞，
時有貧女丐得金錢倩匠為薄，金師歡喜治瑩佛畢誓為夫婦，
九十一劫人中天上身恒金色心恒受樂。
據此則紫金塗像乃後時事，或翻譯脫漏毗婆尸世之文，
不然則向下便云自爾以來等，無時可容貧女金師事故，
亦可本地難思各說異見，但取成益亦無妨礙。
自爾以來者，自然燈塗像以來迄於今也。
身常圓滿紫金光聚者，隨因感果果必類因，
故紫金光尼即昔之貧女，彼金師者即今之迦葉，
由昔誓故今為夫婦，故云即我。
眷屬等字如前所釋。
同時發心者，有二義：一指過去，謂同時發心塗像；
二指現在，謂同時發心出家。
二義之中後義理長。 ^163a14

二，觀法得果。
orig::  ^163b8

我觀世間六塵變壞，唯以空寂修於滅盡，
身心乃能度百千劫，猶如彈指。
commentary::  ^163b10

正觀法塵，而言六塵者，兼前五說故。
良以法無別體，惟是前五落謝之影，倘外之五塵不滅，
則內之影事終未全銷，故觀者須於前五塵起。
謂先觀五塵遷變不常，當下離念，自無影事落於意識，
再觀法塵，自然一時壞滅。
惟以空寂等者，所緣既滅，能緣亦銷，自是六識不行，名無心定。
定久功深，進滅第七末那麤分，名滅盡定。
修此定時，偏厭受想，亦名滅受想定。
此定成時，惟留第八賴耶持身及第七末那微細思量，
不受業牽，故能度百千劫，無所勞慮，故覺如彈指頃。
灌頂云：今持金襴袈裟在鷄足山，待彌勒下生。
即此定也。然此定即四果所住，但由悟心猛利所得，
非關修證，至定壞時，仍須強持。
述悟證竟。 ^163b14

二、述修證。
orig::  ^163b38

我以空法，成阿羅漢。
世尊說我，頭陀為最。
妙法開明，銷滅諸漏。
commentary::  ^163b40

承上雖住滅定，但我唯以悟得空法成阿羅漢，非修證也。
欲屆修證堪忍苦行，故蒙世尊印許，說我頭陀為最頭陀。
或云杜多，此翻抖擻。
增一云：佛言：汝年老大，可捨十二頭陀，迦葉不捨。
佛言：善哉！我佛法中頭陀苦行大，迦葉為第一。
言十二者，大品云：一、阿蘭若，二、塚間坐，
三、樹下宿，四、露地坐，五、常坐，六、常乞食，
七、一坐食，八、節量食，九、中後不飲漿，十、
次第乞，十一、糞掃衣，十二、但三衣。
以堪忍行此，便足抖擻塵勞，故稱頭陀行也。
塵勞既淨，進觀佛果微妙法塵，如來藏中開明顯現，
論悟證懸契佛果，覈修斷唯齊二乘，故云銷滅諸漏，
謂欲漏、有漏、見漏、無明漏，永以盡故。
是知此中修證，惟同陳那等三人，不同藥王等三士，以三士二證皆大故。
歷述二證竟。 ^163b44

三，結答圓通。
orig::  ^163c22

佛問圓通：如我所證，法因為上。
commentary::  ^163c24

准增一，其家巨富千倍瓶沙，然竟能捨而出家，
是其宿根已能空諸所有，觀法變壞為因，
自應易入，故以為上。
六塵圓通竟。 ^163c26

二、五根圓通。五。 ^163c30

一那律眼根，二周利鼻根，三憍梵舌根，
四畢陵身根，五空生意根。 ^163c34

初三：
一作禮陳白，二歷述合證，三結答圓通。 ^163c36

初。
orig::  ^163c38

阿那律陀即從座起，頂禮佛足而白佛言：
commentary::  ^163c40

阿那律陀，亦云阿#CB00145;樓陀，
或阿泥樓豆，此翻無貧，亦云如意，亦云無滅。
由往昔以稗飯供辟支佛，自爾以來，九十一劫，
不受貧窮，常得如意，受福無滅故。
今為白飯王子，佛之堂弟，阿難之從兄也。 ^163c42

二、歷述合證〔精進猛利，悟證即兼修證，
故不分說，惟合而明之也〕。
orig::  ^164a2

我初出家，常樂睡眠，如來訶我為畜生類。
我聞佛訶，啼泣自責，七日不眠，失其雙目。 ^164a4

○世尊示我樂見照明金剛三昧，我不因眼觀見十方，
精真洞然如觀掌果，如來印我成阿羅漢。
commentary::  ^164a6

初、自述被訶失目。
最初出家，聞法不解，故常樂睡眠。
訶為畜生者，見其愚癡之甚，深激之也。
聞訶愧甚，故啼泣自責。
責不徒責，痛發精進，故七日不眠。
精進過度，浮根見傷，故失其雙目。
增一云：佛在給孤園為眾說法，那律於中眠睡。
佛說偈訶云：咄咄何為睡？
螺螄蚌蛤類，一睡一千年，不聞佛名字。
那律精進，七日七夜眼不交睫，肉根隨壞。
今那律自述略也。 ^164a12

○世尊下，自述蒙教得果。
世尊愍其失明，故示以三昧。
三昧名樂見照明金剛者，謂初起觀時，
只須樂見照明之性，亦入流亡所也。
若所入既寂，明暗不生，如是漸增，見所見盡，則受金剛之名。
謂依此盡根之力，進破深惑，通解餘結，
如金剛之利，亦同耳門。
三昧名金剛王，寶覺義也。
三昧既成，發本明耀，故不因眼觀見。
灌頂云：十方者，大千界中之十方也。
逈脫根塵，故曰精真洞然。
謂見精真性，洞然無礙。
若以喻言之，如觀掌果。
據此，則天人報得天眼，恐未能與尊者較左右，比勝劣耳。
印成羅漢者，以其精進猛利，二證俱發，
非比陳那等悟證之後，仍須修證。 ^164a26

三，結答圓通。
orig::  ^164a48

佛問圓通，如我所證，旋見循元，斯為第一。
commentary::  ^164b2

旋見者，旋彼緣塵之見，外脫塵累。
循元者，循其元有真見，內脫根結。
按後耳根圓通義齊，聞所聞盡，准前舒結倫次義當。
此根初解三昧，名樂見照明是也。
乘此勝進，則後之諸結可立，而解三昧名金剛是也。
然那律正患迷塵，世尊教以旋見忘塵。
那律正憂根壞，世尊教以循元離根。
正對其機，自然易入，故云斯為第一。
那律眼根竟。 ^164b4

二、周利鼻根三。 ^164b16

一、作禮陳白。二、歷述二證。
三、結答圓通。
初。
orig::  ^164b18

周利槃特迦即從座起，頂禮佛足而白佛言：
commentary::  ^164b20

周利，法華云周陀，此翻路邊，兄名也。
槃特迦，法華云莎伽陀，此翻為小，合云路邊小。
若順義迴文，當云小路邊，弟名也。
或云繼道，謂其母隨夫他國，兩度垂產歸家，
路邊生子，兄名道生，其弟以繼別之。
二歷述，二證，二 ^164b22

一、述悟證。二、述修證。
初二。 ^164b30

一根鈍蒙教，二觀息悟證。
初。
orig::  ^164b32

我闕誦持無多聞性，最初值佛聞法出家，
憶持如來一句伽陀，於一百日得前遺後、得後遺前。 ^164b34

○佛愍我愚，教我安居，調出入息。
commentary::  ^164b36

初述昔根鈍我闕誦持等者，謂自述根鈍闕念誦憶持，無廣多聽聞性故。
最初值佛等，正詳引闕無之事。
增一云：其兄先入佛道，怪弟無知遺令還俗，
槃特詣祇桓門泣淚，佛回憐愍牽詣靜室，教執掃 #CB00416;誦之。
今云最初值佛聞法出家，憶持如來一句伽陀是也。
又云：誦掃忘#CB00416;、誦#CB00416;忘掃。
今云於一百日得前遺後、得後遺前是也。
又一句伽陀者，准大論佛愍槃特教一偈云：
守口攝意身莫犯，如是修行得度世。
又法句經云：槃特出家稟性暗塞，佛令五百羅漢日日教之，
三年不得一偈。又譬喻經云：槃特於迦葉佛時作三藏沙門，
有五弟子，三藏悋惜經義不肯訓導，從昔至今諸根暗鈍。
然諸經論雖因緣稍異，大意皆為顯其根鈍，故并引之以備參考。 ^164b40

○佛愍下。蒙教調息。
佛愍我愚等者。自述如來愍其愚暗，苦於誦習，
且教以晏安靜室，調息攝心也。
息謂鼻中氣息，而有四相，謂有聲曰風，
結滯曰氣，出入不盡曰喘，不聲不滯，出入俱盡曰息。
正脈云：經雖云調，即兼於數調者。
按天台止觀，當離風、氣、喘等，而幽綿自在也。
數則從一至十，或至百，而後逆數至一。
良以暗鈍，遠因雖本愚癡，近緣亦由散亂，
故令數息攝心，亦對症施藥耳。 ^164c18

二，觀息悟證。
orig::  ^164c34

我時觀息，微細窮盡，生住異滅，諸行剎那，
其心豁然，得大無礙。
commentary::  ^164c36

我時觀息者，謂正數正調之時，諦觀此息，
來何所從，去何所至也。
微細窮盡等者，謂精心研究，生無生相，
住無住相，異無異相，滅無滅相，以此諸行，
唯在剎那，剎那無體，惟在一念，念性不實，
唯是一心，研究至此，頓覺全息全性，故曰其心豁然。
豁然者，貫通義，既已貫通，則根身器界，
應念化成無上知覺，故云得大無礙，是悟證已齊佛境界矣。
述悟證竟。 ^164c40

二、述修證。
orig::  ^165a6

乃至漏盡，成阿羅漢，住佛座下，印成無學。
commentary::  ^165a8

既悟證已齊佛境，似應無惑可斷，但理由頓悟，
乘悟併銷，事非頓除，因次第盡，故云乃至漏盡等。
謂不以悟證為足，仍復歷事修斷，乃至諸漏永盡等，是修證唯齊小涅槃也。
既惟齊小，尚須依佛，故云住佛座下。
恐墮增慢，不復進求，姑且印成小果，令知前途更有事故。
歷述二證竟。 ^165a10

三，結答圓通。
orig::  ^165a20

佛問圓通，如我所證，反息循空，斯為第一。
commentary::  ^165a22

反息者，不緣外塵，反觀息相。
循空者，窮諸行空，循順空理。
良以齅性本圓，香塵元空，都緣出息吐故，
入息納新，以致齅性局於香塵，香塵雜乎齅性。
今既反息循空，則出息不涉眾緣，入息不住陰界，
常轉如是，經百千萬億卷，回視前後互遺，
分若天淵，故自稱第一。
周利鼻根竟。 ^165a24

三、憍梵舌根三。
一、作禮陳白。二、歷述二證。
三、結答圓通。 ^165a34

初。
orig::  ^165a36

憍梵鉢提即從座起，頂禮佛足而白佛言：
commentary::  ^165a38

憍梵鉢提，此云牛呞，謂食後虗哨如牛呞故。
准下自敘，乃輕弄沙門之報。
增一云：牛跡，因過去作比丘，摘他粟田，後五百歲作牛償之。
今雖證無學，猶有餘跡也。 ^165a40

二、歷述二證二。
一、述悟證。二、述修證。 ^165a46

初。
orig::  ^165a48

我有口業，於過去劫輕弄沙門，世世生生有牛呞病，如來示我一味清淨心地法門。 ^165b2

○我得滅心，入三摩地觀味之，知非體非物，應念得超世間諸漏。
commentary::  ^165b4

初、因病蒙教。我有口業者，自述往昔有因口所造業也。
於過去劫等，正明其因口造業事故。
弄謂戲弄，即譏誚義。
灌頂云：昔見老僧無齒而食，誚其如牛轉哨，
世世感生牛舌，常如牛呞，故云有牛呞病。
一味清淨法門，或指念佛。
如溫陵云：佛為遮謗，賜以數珠，令常念佛是也。
愚謂文既不顯，念佛不必定指。
或可因其報感，牛舌不得飲食正味，佛令忘諸塵味，
反觀舌根一味清淨，即是本元心地。
依之修習，可成三昧，故曰法門。 ^165b8

○我得下。觀知悟證。
我得滅心者，滅緣味心，忘諸塵味也。
入三摩地者，反觀舌根，工夫綿密也。
於綿密中，精研嘗性，故曰觀味之知。
謂諦觀嘗味之知，來自何所也。
非體者，非根體生。
非物者，非塵物現。
以唯根唯物，皆不能有知故。
准四卷末，結示真常因果文云：若棄生滅，
守於真常，常光現前，根塵識心，應時銷落。
今此中我得滅心，即棄生滅也。
入三摩地，即守真常也。
觀味之知，非體非物，即常光現前也。
若爾，則根塵識心，應時銷落。
故曰應念得，超世間諸漏。
良以世間諸漏發起，皆由於根塵識故。
而言應念得者，顯是乘悟併銷，非次第盡故。 ^165b26

二、述修證。
orig::  ^165b48

內脫身心，外遺世界，遠離三有，如鳥出籠。
○離垢銷塵。法眼清淨，成阿羅漢。
如來親印，登無學道。
commentary::  ^165c2

初牒前悟證。謂由非體故，悟得此性，不屬根結，故云內脫身心。
由非物故，悟得此性，不為塵縛，故云外遺世界。
由超漏故，悟得此性，永脫輪迴，不受界繫，
故曰遠離三有，如鳥出籠。 ^165c6

○離垢下。成後修證。
識由悟證力故，歷事漸修。
不惟內脫身心，并能脫之根性亦亡。
不惟外遺世界，并所遺之塵習亦盡。
故曰離垢銷塵。如前云想相為塵，識情為垢，二俱遠離是也。
二俱遠離，正見豁開，故云法眼清淨。
如前云則汝法眼應時清明是也。
乘此法眼清明，進斷見思，得證四果，故云成阿羅漢。
是上之所謂應念超漏者，至此乃次第盡矣。
如來親印者，即就現證印之。
登無學道者，謂印其權果已極，令發進求佛道心故。
歷述二證竟。 ^165c12

三，結答圓通。
orig::  ^165c30

佛問圓通：如我所證，還味旋知，斯為第一。
commentary::  ^165c32

還味者，還滅味塵。
旋知者，反觀知性。
正對舌病之機，故自稱第一。
憍梵舌根竟。 ^165c34

四。畢陵身根三。 ^165c36

一、作禮陳白。二、歷述二證。
三、結答圓通。
初。
orig::  ^165c38

畢陵伽婆蹉即從座起，頂禮佛足而白佛言：
commentary::  ^165c40

畢陵伽婆蹉，此云餘習。
因過去五百世為婆羅門，性多憍慢，今雖證果，猶有餘習故。
如每過恒河，便呼河神云：小婢斷流。
神雖為斷，懷瞋白佛。
佛令向神求懺，遂合掌向神曰：小婢莫瞋。
大眾皆笑。佛言：實無慢心，乃餘習耳。 ^165c42

二、歷述二證二。
一、述悟證。二、述修證。 ^166a2

初。
orig::  ^166a4

我初發心從佛入道，數聞如來說諸世間不可樂事。 ^166a6

○乞食城中，心思法門，不覺路中毒刺傷足，舉身疼痛。 ^166a8

○我念有知，知此深痛，雖覺覺痛，覺清淨心，無痛痛覺。 ^166a10

○我又思惟：如是一身，寧有雙覺？
攝念未久，身心忽空。
commentary::  ^166a12

初發心#CB15166;教。
發心者，發小乘心。
從佛者，從佛剃落。
入道者，入出世道。
此自述機在小乘也。
聲聞入道，以苦諦為初門。
如來鑑機時，常為說苦諦，故得數聞也。
世間不可樂事，即是苦諦，如三苦八苦等是也。 ^166a16

○乞食下。思法遇苦。
乞食猶思法門者，顯時時處處不忘苦諦境也。
只顧思法，忘其有身，故不覺毒刺傷足。
雖一時不覺，而毒發難當，故致舉身疼痛。
正脈云：奉教思苦，而適遇苦事，亦發悟之機也。 ^166a24

○我念下。念知會覺。
我念有知知此深痛者，謂正當疼痛時，
自念身中宛爾有箇能知之性，及所知之痛也。
雖覺覺痛句，二覺字，即是上之知字。
以知覺同體，變文互用故。
覺清淨心無痛痛覺者，謂承上雖有能覺之性，
及所覺之痛，而正當能所歷然時，又分明有箇覺清淨心。
其間亦無所覺之痛，及覺痛之覺。
是又於妄覺之中，會得真覺清淨心矣。 ^166a32

○我又下，深思悟證。
二覺縈懷轉復深思，故曰我又思惟。
如是一身寧有雙覺者，謂一身一覺自他共許，
今有雙覺自亦難信，故曰寧有。
葢深疑之耳。攝念者，澄心觀察。
未久者，少時便悟。
身心忽空者，常光現前，根塵識心應時脫落也。 ^166a46

二、述修證。
orig::  ^166b6

三七日中，諸漏虗盡，成阿羅漢，得親印記，發明無學。
commentary::  ^166b8

上云身心忽空，固已無惑可斷，但是乘悟併銷，
非次第盡，故復於三七日中而研斷之。
諸漏者，謂見漏、欲漏、有漏、無明漏也。
既斷現行曰虗，無發業用故。
又斷種子曰盡，窮眠伏體故。
惑盡真窮，道證四果，故曰成阿羅漢，得親印記。
許以發明無學道者，顯小果已圓，當進求大乘故。
歷述二證竟。 ^166b10

三，結答圓通。
orig::  ^166b22

佛問圓通：如我所證，純覺遺身，斯為第一。
commentary::  ^166b24

思惟寧有雙覺？悟得純覺未久，身心忽空，便能遺身。
遺身故，三七可證小果；純覺故，回心便入佛乘。
故曰斯為第一。畢陵身根竟。 ^166b26

五、空生意根三。 ^166b30

一、作禮陳白。二、歷述二證。
三、結答圓通。
初。
orig::  ^166b32

須菩提即從座起，頂禮佛足而白佛言：
commentary::  ^166b34

須菩提，或云蘇部底。
什公云：秦言善業。
稟性慈善，將護物心，不令起礙，嫌行即住，
嫌住即行，故稱無諍第一。
餘如序分中釋。 ^166b36

二、歷述二證二。
一、述悟證。二、述修證。 ^166b40

初。
orig::  ^166b42

我曠劫來心得無礙，自憶受生如恒河沙，
初在母胎即知空寂，如是乃至十方成空，亦令眾生證得空性。
commentary::  ^166b44

我曠劫來者，自敘遠本也。
心指意根。無礙者，正脈云：無隔陰之昏，處胎之昧也。
自憶受生者，謂自能記憶曠劫受生事故。
曠劫受生，捨身受身，算數莫及，強以喻明，故曰如恒河沙。
華嚴云：所積身骨如毗富羅山，所飲母乳如四大海水。
可證此義。初在母胎即知空寂者，自憶恒沙身命次第銷亡，
比知母胎之身亦復不有，當體空寂，喚誰為我？
此述在母胎時已悟人無我理也。
如是乃至者，謂如是念念在空，乃至出胎亦然。
我既不有，界復誰名？
故云十方成空。此又以人無我比知法無我理耳。
厥後助佛揚化，常以二無我理開示眾生，故云亦令眾生證得空性。
此又以自悟二無我理，轉復為人演說二無我理也。 ^166b48

二、述修證。
orig::  ^166c24

蒙如來發，性覺真空。
空性圓明，得阿羅漢。
頓入如來，寶明空海。
同佛知見，印成無學。
解脫性空，我為無上。
commentary::  ^166c26

上雖悟空說空，不達全空全性，由此蒙佛如來發明此空，
非離色，非析色，乃全體即性即覺，故曰性覺。
雖即性即覺，不妨性覺雙寂，故曰真空。
然上云母胎知空，我空也；十方成空，法空也；
令眾證空，以空為是也。
性覺真空，遣以空為是之執，顯空性圓明之體也。
圓則顯其非偏，明則顯其非斷。
乘此妙悟，先斷見思，故曰得阿羅漢。
雖得羅漢，不以小果自足。
又復重觀性空，空亦不立，故能頓入如來寶明空海。
言寶即是體，明即是用，同一第一義空，
甚深廣大，猶如大海，故易名空海。
言頓入者，謂佛發性覺真空，原為遣執，
縱使空性圓明，亦屬待立。
今以重觀性空，並此空性亦亡，故得頓入佛空。
既頓入佛空，其知見亦自廣大無際，故云同佛印成。
無學者，按漸修，已屆四果解脫；性空者，
就圓解，可同佛證，超前諸聖，故為無上。
此大小雙印，異前印小不印大也。
歷述二證竟。 ^166c30

三，結答圓通。
orig::  ^167a12

佛問圓通：如我所證，諸相入非，非所非盡，
旋法歸無，斯為第一。
commentary::  ^167a14

始而人法雙空，故云諸相入非，非即空也。
繼而空執亦除，故云非所非盡，謂能空之執與所空之相二俱盡也。
此乃以意旋法，歸於空性圓明，若於此不住小聖，
自然進入佛空，故云斯為第一。
五根圓通竟。 ^167a18

三、六識圓通。六。 ^167a26

一身子眼識，二普賢耳識，三孫陀鼻識，
四滿慈舌識，五波離身識，六目連意識。 ^167a34

初三。 ^167a38

一、作禮陳白。二、歷述二證。
三、結答圓通。 ^167b2

初。
orig::  ^167b4

舍利弗即從座起，頂禮佛足而白佛言：
commentary::  ^167b6

舍利弗，此云鶖子，或身子，釋見敘分。
灌頂云：師事梵志沙然，道術盡得。
然有弟子，悉付與之。
及出家七日，佛法皆通。
佛說一句為本，過七日已，更出異句異味，
宣無窮盡，增一稱為智慧第一。
葢以眼識明利，一見則通，故成大智也。 ^167b8

二、歷述二證二。 ^167b16

一、述悟證。二、述修證。
初。
orig::  ^167b18

我曠劫來，心見清淨，如是受生，如恒河沙，
世出世間，種種變化，一見則通，獲無障礙。 ^167b20

○我於中路，逢迦葉波，兄弟相逐，宣說因緣，悟心無際。
commentary::  ^167b22

初眼識本利曠劫者，遠敘多生，心即眼識，
見即隨念分別，以似根難辨故。
亦名見清淨者，境不能擾，正以如是，故雖受生如恒沙，而無隔陰之昏及處胎之昧也。
世間六凡法界，出世四聖法界，六凡法界隨善惡以升沈，
四聖法界由勤惰而進退，故云種種變化。
此約因果釋之。若約法門釋者，謂法無定相，
施設隨機，機既始終殊根，法亦前後異說，亦變化義也。
一見則通者，一念初起，本末洞然。
不似眼識昏昧者，必待五俱及獨頭識故。
獲無障礙者，塵不能障，根不能礙，所謂心見清淨者此耳。 ^167b26

○我於下，逢教增悟。
中路者，半路途中。
逢，值遇也。迦葉波，此云龜氏，以龜為姓。
緣見前疏。佛弟子中，同姓甚多，今是優樓頻螺兄弟，兼伽耶那提也。
三人追隨而行，故云相逐。
宣說因緣者，準增一云：舍利、目連同師沙然梵志，
盡得其術，更求勝法，無師可事。
後遇額#CB16014;〔即是馬勝〕，
見其威儀庠序，問：以師為是誰？
所說何法？答云：諸法從緣生，諸法從緣滅，
如是滅與生，我師如是說。
舍利聞已，即得初果。
今云逢迦葉波等者，長水云：同時所遇，非獨一人。
經互舉耳。則師亦云：宣非一人，彼此互出。
悟心無際者，悟得從緣無性，舉識全真。
真既無際，識心豈有際乎？
此約融事歸理言之。
又悟心無際者，悟得藏海不動，識浪從緣。
緣起無際，識心自應無際。
此約依理成事言之。
又悟得依理成事，則理隨事變，一多緣起無際，屬理事無礙。
悟得融事歸理，則事得理融，千差涉入無際，屬事事無礙。
是知身子雖跡居小乘論，悟證已齊四法界矣。 ^167b44

二、述修證。
orig::  ^167c30

從佛出家，見覺明圓，得大無畏，成阿羅漢，
為佛長子，從佛口生，從法化生。
commentary::  ^167c32

聞法開悟，知師非常，故亦從佛出家。
蒙佛開示，轉更增明，隨見即覺，無障無礙，故云見覺明圓是。
又於眼家識性，成就無障礙智也。
智無障礙，故千難殊對而不滯，萬機感應而無違，故云得大無畏。
為接樂小之儔，權取四果，故云成阿羅漢。
欲彰幹蠱之力，跡示智魁，故云為佛長子。
親蒙印記，故云從佛口生。
慧依教成，故云從法化生。
歷述二證竟。 ^167c36

三，結答圓通。
orig::  ^168a2

佛問圓通：如我所證，心見發光，光極知見，斯為第一。
commentary::  ^168a4

即眼識而成無障礙智，故云心見發光，光即智也。
雖權在小乘，若究而極之，則是佛知佛見，
依此修習，決定成佛，故云斯為第一。
身子眼識竟。 ^168a6

二、普賢耳識三。
一作禮陳白，二歷述位行，三結答圓通。 ^168a12

初。
orig::  ^168a14

普賢菩薩即從座起，頂禮佛足而白佛言：
commentary::  ^168a16

梵語邲輸#CB02494;陀，此云普賢。
古德釋云：起大悲願曰普，廣度眾生曰賢。
此約地前資加二位，所謂位前普賢是也。
又云：行彌法界曰普，位隣極聖曰賢。
此約十地等覺，所謂當位普賢是也。
又云：果無不極曰普，不捨因門曰賢。
此約帶果行因，所謂位後普賢是也。
此下自敘為法王子，正是當位普賢。 ^168a18

二、歷述位行二：一、述已證之位，二、述現前之行。 ^168a30

初。
orig::  ^168a32

我已曾與恒沙如來為法王子，十方如來教其弟子菩薩根者修普賢行，
從我立名。
commentary::  ^168a34

恒沙如來者，顯事佛之多。
為法王子者，顯入位之深。
所謂位隣極聖是也。
華嚴三昧品諸菩薩讚云：佛子我曹常見汝，諸如來所悉親近。
又行願品云：一切如來有長子，彼名號曰普賢尊。
此二偈可證此語。
十方如來深知普賢之行，徧於法界，窮乎盡際，
故教其弟子中菩薩根者，倣效修習，名普賢行。
故自敘從我立名。
必從普賢立名者，有二義：一者為令行人知所宗襲故，二者為令普賢有所如被故。 ^168a38

二，述現前之行。
orig::  ^168b6

世尊！我用心聞分別眾生所有知見，若於他方恒沙界外，
有一眾生心中發明普賢行者，我於爾時乘六牙象，
分身百千皆至其處，縱彼障深未得見我，
我與其人暗中摩頂，擁護安慰令其成就。
commentary::  ^168b8

我用心聞者，惟用耳識心聞，不假五俱及獨頭識故。
眾生知見，有邪有正，有大有小，有權有實，
是等尋常，必假明了及與獨頭，方能分別。
今則不爾，葢由多劫修習，耳識圓通，如後云心聞洞十方，生於大因力是也。
若於他方者，指娑婆之外，至云恒沙界外，又他方之最遠者也。
一生修行，似應無足加被，乃必為現身者，
統上有三重況顯：一者他方尚加，況於娑婆；
二者恒沙界外尚加，況於近者；三者一生尚加，
況於多生，自應無不加矣。
發明普賢行者，謂先悟毗盧性海，後入普賢行門，
所謂稱性起修，徧法界，窮盡際故。
我於爾時者，及時而應乘六牙象等現相以加。
象必六牙者，準法華，象是白象，總表梵行清白；
象具六牙，別表六度施設；乘之者，表以此為因，到如來地也。
法華云：其有讀誦法華經者，我爾時乘六牙白象，現其人前。
守護安慰等，大同此意。
分身百千者，雖一界一生，若多界則有多生。
一一分身，徧應或現百身，或現千身，非定言一百千也。
一身一機，故云皆至其處。
此明中現相也。下乃暗中摩頂。
障深者，惑重業強報劣，由此能障遇聖善根，故云未得見我。
而言縱彼者，謂縱彼如此，我亦不忍遽捨，仍於暗中摩頂而加被之。
擁護二字，承上摩頂，葢為擁護加持，令其內障外障以潛消故。
安慰二字，承上現身，葢謂安慰提獎，令其若身若心而俱進故。
身心俱進，則深位可階。
內外障銷，而前途有望，故曰成就。
謂能成就普賢廣大行願心故。
歷述位行竟。 ^168b16

三，結答圓通。
orig::  ^168c18

佛問圓通：我說本因，心聞發明，分別自性，斯為第一。
commentary::  ^168c20

答：意謂佛問圓通，如我上來所說是也。
若欲令我說其本因，亦由心識能聞，發起智慧之明，
於一切法分別自在，即今現前位行，莫不資始乎此，故曰斯為第一。
普賢耳識竟。 ^168c22

三、孫陀鼻識三。
一、作禮陳白。二、歷述二證。
三、結答圓通。 ^168c28

初。
orig::  ^168c30

孫陀羅難陀即從座起，頂禮佛足而白佛言：
commentary::  ^168c32

孫陀羅，亦云孫陀利，此云極端正，妻名也。
難陀，此云歡喜，佛之親弟，為揀牧牛難陀及阿難陀故，連妻為名。
慈恩譯為豔喜，以其妻為豔色，自名歡喜，
合而稱之，約義略翻也。
四月九日生，短佛四指，容儀挺特，與世殊異。
若入眾中，有不識者，謂是佛來。
功德論云：阿難二十相銀色，難陀三十相金色，佛度出家。
詳如雜寶藏說，茲不繁引。 ^168c34

二、歷述二證二。
一、述悟證。二、述修證。
初。
orig::  ^168c48

我初出家從佛入道，雖具戒律，於三摩地心常散動，未獲無漏。
世尊教我及俱絺羅觀鼻端白： ^169a2

○我初諦觀，經三七日，見鼻中氣出入如煙，
身心內明，圓洞世界，徧成虗淨，猶如琉璃。
commentary::  ^169a4

初因機蒙教。我初出家者，出世間家。
從佛入道者，入出世道。
雖具戒律者，但能以事制身。
三摩常散者，未能以理澄心。
由此雖能防非，不能斷惑，故曰未獲無漏。
俱絺羅，身子之舅，俱云摩訶俱絺羅，此云大膝。
雖觸問能答，而三摩常散，與難陀同。
故於教難陀時，亦及之也。
觀鼻端白者，致心一境，對治散亂心故。
良以修三摩時，色聲味觸，俱可迴避。
唯是香氣，寂然來入鼻中。
鼻識首起明了，隨之展轉，引生餘識，故致心常散動。
若依教諦觀於白，自能忘情於香，而致心一境矣。
古德云：鼻端白，氣息相也。
愚謂非氣息相，即垂目自視，鼻尖微有白色，
至下見鼻中氣，又定深別境耳。 ^169a10

○我初下，觀鼻悟證。
諦觀者，諦觀白相。
三七者，尅期攝心。
攝心既久，定力轉深，故得見鼻中氣。
以尋常散心不見，今乃見之如煙，視微若著，其定力轉深可知。
身心即指鼻識，以肉形同身故，無妨借稱。
內明者，內自發明全識全性也。
全識全性，徹照無遺，故能圓洞世界。
然世界本自虗淨，皆由眾生分別執有，遂成礙染。
今以內明離於分別，故不惟圓洞，且徧成虗淨也。
虗淨莫狀，取喻琉璃。
以琉璃內外明徹，淨無瑕穢。
當世界虗淨時，有類乎此，可以意會耳。
暫得如是，尚屬悟證，至下自見。 ^169a32

二、述修證。
orig::  ^169b4

煙相漸銷，鼻息成白，心開漏盡，諸出入息化為光明，
照十方界得阿羅漢，世尊記我當得菩提。
commentary::  ^169b6

不住悟證，仍依本修，定益深，氣方靜，故得煙相漸銷，
轉氣成息，化濁為清，故曰鼻息成白。
自是不唯內明外洞，兼復內外一體，故曰心開，謂如來藏心全體開現也。
全體開現，無復能所對待，見思二惑無所從起，
故曰漏盡，謂諸漏永盡也。
心開故，鼻息稱性，化為光照十方；漏盡故，
永以不生，得成大阿羅漢。
世尊知其不甘小乘，故記以當得菩提，今自述也。
歷述二證竟。 ^169b10

三，結答圓通。
orig::  ^169b24

佛問圓通：我以銷息，息久發明，明圓滅漏，斯為第一。
commentary::  ^169b26

始而觀鼻攝心見氣如煙，繼而煙相漸銷鼻息成白，故曰銷息。
銷息謂銷氣成息，非并息全銷，以并息全銷自屬下句故。
息久發明者，謂鼻息久靜稱性化光也。
光照十方故曰明圓，得阿羅漢故曰滅漏。
佛記當得菩提，亦權輿於斯門，故稱第一。
孫陀鼻識竟。 ^169b28

四、滿慈舌識三。
一、作禮陳白。二、歷述二證。
三、結答圓通。 ^169b38

初。
orig::  ^169b40

富樓那彌多羅尼子即從座起，頂禮佛足而白佛言：
commentary::  ^169b42

富樓那，亦名布喇那，此云滿願。
彌多羅尼，亦名梅呾麗衍尼，此云慈女。
梵語弗呾羅，此云子。
從略合稱，云滿慈子。
釋見敘分。然舌識功能有二：一別味，二流辨。
滿慈於曠劫已來，不循味而復性，故能令舌識稱性，流演洪辯而無礙也。 ^169b44

二、歷述二證二。 ^169c4

一、述悟證。二、述修證。
初。
orig::  ^169c6

我曠劫來辯才無礙，宣說苦空深達實相，
如是乃至恒沙如來祕密法門，我於眾中微妙開示得無所畏。
commentary::  ^169c8

準法華，佛稱滿慈於過去九十億諸佛所，
護持助宣佛之正法，故自述我曠劫來辯才無礙，
至究其所以得辨之故，文雖不顯，殆亦由於不染味塵，
諦觀識性無我，遂能流辨演說苦空等諸小乘法也。
深達實相者，謂於正說苦空等諸小乘法時，
進觀識性虗妄，舉體全真，所謂即識性而深達實相，非別有也。
如是者，謂深達實相，如是不惟宣說一佛之法，
乃至恒沙如來之法；不惟宣說小乘苦空等法，乃至大乘祕密深奧法門皆能宣說。
故云我於眾中微妙開示。
然既曰眾中，則根器不齊；既曰微妙，則高低普應。
根器不齊故，未免奇攻異難；高低普應故，
頓令屈於言下，魔外捲舌，人天歸心。
故云得無所畏。 ^169c12

二、述修證。
orig::  ^169c36

世尊知我，有大辨才，以音聲輪，教我發揚。
我於佛前，助佛轉輪，因師子吼，成阿羅漢。
世尊印我，說法無上。
commentary::  ^169c38

悟證事在過去，故上云我曠劫來；修證事在今生，故此云世尊知我。
世尊即指今佛，以今佛而知過去之辯者，
為有宿命及他心智，故佛以說法音聲轉入機心，名音聲輪。
又輪有運載、摧碾二義，如來說法音聲能運載眾生從因至果，
能摧碾眾生麤惑細障，故借以為喻，令其如佛所說開敷展演，
即是教以發揚，自是當隨於佛遵教宣揚，名為助佛轉輪。
因說法無畏，降魔制外，同獅子之善吼；
借眾生砥石，磨盡殘思，成羅漢之正果。
智冠餘眾，辨勝羣賢，故世尊印其說法無上。
歷述二證竟。 ^169c42

三，結答圓通。
orig::  ^170a14

佛問圓通：我以法音降伏魔怨，銷滅諸漏，斯為第一。
commentary::  ^170a16

法音降魔者，準法華，魔有四種：一、煩惱；
二、五陰；三、死；四、天。
惱亂自他，故稱為怨。
滿慈以說法、無畏二利俱成，故能降伏。
四魔既降，諸漏永殄，故云銷滅。
然說法本為化他，盡漏反成己利，一點水墨，
兩處成龍，斯為第一。
誠哉是言！慕斯門者，只須諦觀此識於諸味未來之前，體何所潛？
諸味正來之際，用自何起？
諸味既去之後，滅向何去？
於此一一參詳，識得潛處、起處、滅處，則滿慈妙辨即在吾人舌端上現矣。
滿慈舌識竟。 ^170a18

五，波離身識三。
一、作禮陳白。二、歷述二證。
三、結答圓通。 ^170a34

初。
orig::  ^170a36

優波離即從座起，頂禮佛足而白佛言：
commentary::  ^170a38

優波離，此翻近執，以佛為太子時，彼為親近執事臣故。
或翻上首，以其持律為眾綱紀故。
正音鄔波離，今云優者，譌耳。
據下自敘，乃相隨太子伴修者也。
然身識功用亦二：一別觸，二持戒。
吾人若能於別觸之際，離諸分別，則全識全性，
全性全識，以斯治身，而身無不治，以斯調心，
而心無不調，是為轉別觸之功，成持戒之用。
波離圓通，如是而已。 ^170a40

二、歷述二證二。
一、述悟證。二、述修證。
初。
orig::  ^170b6

我親隨佛逾城出家，親觀如來六年勤苦，
親見如來降伏諸魔、制諸外道，解脫世間貪欲諸漏。
commentary::  ^170b8

逾越也。逾城出家者，準普曜經，佛為太子時，
於十九歲願求出家，父王嚴兵防守，夜令車匿鞁犍陟
〔馬名也〕從北門出，行三由旬至閑靜林，以劍自剃鬚髮身服袈裟。
波離既為近侍之臣，自應相隨，彼經不出者，非所急故。
彼言從北門出，今言逾者，或是從北門上故。
六年勤苦者，準普曜經，既出家已進伽闍山苦行林，
天獻麻米日食一粒等，波離伴修，故應親觀。
降伏諸魔者，準處胎經，菩薩坐閻浮樹四十八日，
波旬夢見三十二變，從覺恐怖，告四魔女先往令壞，
現三十二媚相，佛令變為老母。
又準觀佛三昧經，三女粧飾盻目妖冶，
菩薩身心寂然不動，白毫擬之，女身九孔二藏八萬蟲戶，
自見厭惡嘔吐而去，魔怒興兵並不得近。
此亦波離目覩之事，故曰親見。
此下應有成道之語，以魔降道成不言可知，故略之也。
制諸外道，乃成道以後之事，如三迦葉波等向屬外道，俱蒙如來制伏攝歸正法。
然此中曰親隨、曰親觀、曰親見者，意顯悟證有由，
葢以從始至終目覩親見，信出世之有益、
厭世間之無常，深知貪欲為諸漏之本，
狂心頓歇，歇即菩提，故能解脫世間貪欲諸漏。
貪欲諸漏而言世間者，且約見思二惑言之，
然亦但是乘悟併銷，非次第盡也。 ^170b12

二、述修證。
orig::  ^170c6

承佛教戒，如是乃至三千威儀、八萬微細性業遮業，
悉皆清淨，身心寂滅，成阿羅漢。 ^170c8

○我是如來眾中綱紀，親印我心，持戒修身，眾推為上。
commentary::  ^170c10

初持戒證果，將謂頓悟，即是不知漸修，故承佛教以持戒。
教以持戒，正令其漸修意也。
如是者，遵佛所教，如是修持，不唯篇聚無虧，
乃至三千威儀，八萬微細，亦所不遺。
葢言其防之嚴，守之密耳。
溫陵曰：行住坐臥，律儀各二百五十，對三聚成三千。
復以三千配身口七支，成二萬一千。
復配貪瞋癡等四分煩惱，成八萬四千
〔經文略零，只言八萬微細〕。
按法數所載，及灌頂所說，與此亦未全同。
大約皆以兩乘戒相，展轉配對。
雖已凑合數目，於理似有未妥。
愚以寡聞，未閱律藏，不敢輒為定評。
但既曰威儀，似惟持身，或是小乘戒外細行。
既曰微細，似兼持心，或是大乘戒外細行。
姑令闕疑，再俟參考。
性業遮業，總該兩乘戒品。
性業者，性元是罪，不待佛制。
持即是善，犯即是惡。
犯之得兩重罪，一業道，二違制，如殺盜淫妄等。
遮業者，制前無犯，制後犯罪。
犯之者，但結違制，如飲酒墾土等。
悉皆清淨者，言如上所說，細行尚然不遺，
況夫性業遮業，自應如水去泥，如玉絕瑕也。
身心寂滅者，小乘制身，故身識寂然不動。
大乘制心，故心意滅而不生。
見思二惑，自此永盡，故曰成阿羅漢。 ^170c14

○我是下。首眾蒙印。
總統曰綱，維持曰紀。
以波離能持戒故，佛令稽察持犯，處斷重輕，
總統佛眾，維持律學，故自云我是等也。
大乘制心之學，唯佛能知，故親蒙印許。
小乘持戒修身，眾所同許，故眾推為上。
如智度論云：長老優波離，於五百羅漢中，持律第一。
據此，則大乘制心，是其密行。
小乘制身，是其顯跡。
今以落草槃桓，乃真贓畢露耳。
歷述二證竟。 ^171a4

三，結答圓通。
orig::  ^171a18

佛問圓通：我以執身身得自在，次第執心心得通達，
然後身心一切通利，斯為第一。
commentary::  ^171a20

先以小乘執身，身識不行，於觸塵中得大自在。
次第以大乘執心，意識無別，於法塵中獲妙通達。
然後身心互用，乃至眼耳等識，一切皆能通利。
據此則斯為第一句，語雖似通，意實別指執身，以是最初入手方便。
又此科亦特為標顯身識故也。
波離身識竟。 ^171a24

六，目連意識三。
一、作禮陳白。二、歷述二證。
三、結答圓通。 ^171a34

初。
orig::  ^171a36

大目犍連即從座起，頂禮佛足而白佛言：
commentary::  ^171a38

目犍連，此云采菽。
氏，姓也。大揀同族，又以其神通大，故詳見敘分。
然人皆知目連神通，不知其得通之由。
今自敘由，於旋識復湛，心光發宣。 ^171a40

二、歷述二證二。
一、述悟證。二、述修證。
初。
orig::  ^171a46

我初於路乞食，逢遇優樓頻螺、伽耶那提、
三迦葉波，宣說如來因緣深義，我頓發心得大通達。
commentary::  ^171a48

初指未出家時，準增一舍利，目連同師沙然梵志，盡得其術。
然臨終微笑，問其故，乃曰：我見金地國王沒，
夫人投火，願共生一處。
後見金地商人，問之果然。
二人追悔，未盡其術，更求勝法，無師可事。
一日路遇頞#CB16014;，聞說因緣，
隨至佛所，得度出家。
今云路逢三迦葉波者，已於舍利圓通中辨。
優樓頻螺，此云木瓜林，依林住故。
亦云木瓜癃，胸前有癃，如木瓜故。
伽耶，山名。那提，河名。
為揀同族，各以住處立號，皆佛之弟子。
依佛所說，為彼敷揚，故云宣說如來因緣深義。
然因緣之義，一往而論，似唯對治無因及與邪因。
若究極而言，實能導達佛乘。
如中觀論云：因緣所生法，我說即是空，
是亦名為假，亦名中道義。
夫既三觀齊舉，三諦並照，何教不收？
何道不致？非局小道權宗，故義言深也。
我頓發心者，頓發改邪歸正之心。
得大通達者，圓悟即空即假即中之義。
自是旋分別虗妄之識，復湛然不動之性，論悟證可齊佛境界矣。 ^171b4

二、述修證。
orig::  ^171b36

如來惠我袈裟著身鬚髮自落，我遊十方得無罣礙神通發明，
推為無上成阿羅漢。
寧唯世尊，十方如來歎我神力圓明清淨自在無畏。
commentary::  ^171b38

一見佛時，即蒙如來慈惠，但呼善來比丘，即具僧相。
故云袈裟著身，鬚髮自落。
自是心光發宣，故得遊方無礙。
良以神通發自性明，眾中推為無上。
涉世既久，見思永寂，故曰成阿羅漢。
是修證先且獲效於四果也。
寧唯世尊者，言我之神力，豈獨為世尊心許，
即十方如來，亦皆歎我神力。
徧遊十方，作諸佛事，故曰圓明。
一真不動，纖塵無干，故曰清淨。
此嘆其涉世無礙德也。
任運施為，不假作意，故曰自在。
是魔皆降，有怨皆摧，故曰無畏。
此歎以任運折伏德也。
如降龍經，佛昇兜率，毒龍為障，目連化身大小，
龍懼鑽齧，遂服。又志心經，外道移山，制之不動，
目連平為大地，與民除患等。
皆自在無畏之驗。
歷述二證竟。 ^171b44

三，結答圓通。
orig::  ^171c20

佛問圓通，我以旋湛，心光發宣，如澄濁流，
久成清瑩，斯為第一。
commentary::  ^171c22

首句牒問，我以下結答。
旋湛者，圓悟因緣無所用其分別，旋意識而復湛然性故，
但前以意含，此方說出。
心光發宣者，見佛出家旋湛既久，即分別而化心地光故，
由此發宣運用，故有神通，亦前以意含，此方說出也。
如澄濁流者，謂旋識復湛，如澄濁流還復湛水也。
久澄清瑩者，謂旋湛既久，心光發宣，故有神通，
如水久澄，便成清瑩之水，有像斯鑑也。
斯為第一句，語雖似通，意實偏指旋湛，
良以圓悟因緣為旋湛之前導，心光發宣為旋湛之後功，
是知不有旋湛，則圓悟徒成狂解，心光惟許性有，
既不能涉塵勞而漸修，又何由斷見思而實證？
宜乎其以旋湛為第一也。
若依古德前無意含之義，則此中旋湛等語無所從矣。
六識圓通竟。 ^171c26

四、七大圓通。七。 ^172a4

一烏芻火大，二持地地大，三月光水大，
四琉璃風大，五空藏空大，六彌勒識大，七勢至根大。 ^172a6

初三：
一、作禮陳白。二、歷述二證。
三、結答圓通。 ^172a10

初。
orig::  ^172a12

烏芻瑟摩於如來前，合掌頂禮佛之雙足，
而白佛言：
commentary::  ^172a14

溫陵曰：烏芻瑟摩，此云火頭。
灌頂云：即火首金剛神也。
示為護法，法不應坐，故不言座起，而直云於前。
特標合掌者，以先是擎拳持杵，不合掌故。
又特標禮佛雙足者，以較之諸聖禮佛，分外加敬故。 ^172a16

二、歷述二證二。
一、述悟證。二、述修證。
初。
orig::  ^172a24

我常先憶，久遠劫前，性多貪欲。
○有佛出世，名曰空王。
說多淫人，成猛火聚。
教我徧觀，百骸四支，諸冷煖氣。 ^172a26

○神光內凝，化多淫心成智慧火，從是諸佛皆呼召我名為火頭。
commentary::  ^172a30

初昔性多淫，常與嘗同，猶曾也。
我常先憶久遠者，自述曾於先世記的久遠劫前事故。
性多貪欲者，謂歷世著婬，積習成性，生來即多貪欲，如普門品多於淫欲者是也。 ^172a34

○有佛下。佛教觀火。
佛名空王者，深證第一義空，於諸法中得自在故。
法華經佛顯阿難本云：我與阿難同於空王佛所發心。
是知烏芻瑟摩亦與佛同時發心。
但為護法現力士之迹，遠究深本，實難思議。
說多淫人成猛火聚者，令其知懼，息多淫心，亦對症施藥也。
灌頂云：淫本暖觸，迫發多淫，即成多火，故云火聚。
火者，以焚燒為義。
然欲火不唯燒諸善根，而內外相感，實能燒諸形命天祠、
焚身火床等報，可為明證。
教以徧觀冷煖氣者，令其自驗之意。
言百骸四支於淫心未動之時，本自清冷。
及欲念一交，則舉體燥熱。
以冷形煖，自信火聚之言非虗妄矣。 ^172a40

○神光下。成觀得名。
火觀既成，淫心頓息，火氣不能外洩，反以資益精神，故稱神光。
內凝者，凝聚於內，不洩於外。
如世少欲之人，多身輕體徤，即神光內凝之驗。
諺云：精滿不思欲。
今既神光內凝，自應欲念永銷，故云化多淫心。
然婬心熾盛，必至癡迷燥熱。
淫心既化，自應轉癡迷作智明，變燥熱為慧#CB08504;，
照耀性地，焚燒惑薪，故云成智慧火。
從是上契佛乘，與諸佛心印懸通，故蒙諸佛召以火頭之名。
火頭云者，正印其由火觀而入，為圓通之首也。 ^172b14

二、述修證。
orig::  ^172b32

我以火光三昧力故，成阿羅漢，心發大願：
諸佛成道，我為力士，親伏魔怨。
commentary::  ^172b34

觀火成定，故稱火光三昧。
以此定力，先斷見思，故得成阿羅漢。
云心發大願者，不住小乘法故。
大乘之願，應有多門，今以護法為門，故云諸佛成道，我為力士。
力士即金剛神也。
親伏魔怨者，正法念經云：昔有國王，第一夫人生千子，
欲試當來成佛次第，俱留孫探第一籌，
釋迦當第四籌，乃至樓至當千籌。
第二夫人生二子，一願為梵王，請千兄轉法輪；
一願為密跡金剛神，護千兄教法。
今云諸佛成道，或指賢劫千佛；我為力士，或即密跡金剛。
良以道重魔高，行芳見嫉，故凡諸佛成道說法，
多有天魔橫生留礙，誓願親伏，決不姑容。
意以借此嚴土利生，圓滿菩薩行也。
歷述二證竟。 ^172b38

三，結答圓通。
orig::  ^172c12

佛問圓通，我以諦觀，身心煖觸，無礙流通，
諸漏既銷，生大寶#CB08504;，
登無上覺，斯為第一。
commentary::  ^172c14

身熱心燥，皆為煖觸。
由身及心，乃名諦觀。
故前約初起，但教觀身；此兼深修，并言觀心。
必至身心並觀，乃成三昧。
無礙流通者，三昧既成，兼身與心，無能礙於煖觸。
自上而下，時覺流轉通融，所謂神光內凝是也。
化多淫心，因而諸漏永盡，成智慧火，故云生大寶#CB08504;。
降伏魔怨名大，護法利生名寶，爍惑照真名#CB08504;，
所謂火光三昧是也。
迹為力士，本契佛乘，故云登無上覺。
然貪為惱本，婬稱罪魁，一火觀而俱盡，故曰斯為第一。
烏芻火大竟。 ^172c18

二、持地地大三。
一作禮陳白。二歷述修證。
三結答圓通。 ^172c36

初。
orig::  ^172c38

持地菩薩即從座起，頂禮佛足而白佛言：
commentary::  ^172c40

菩薩名持地者，準寶雲經，地有十義：一、
廣大，二、眾生依，三、無好惡，四、受大雨，五、
生草木，六、種子所依，七、生眾寶，八、生眾藥，
九、風不動，十、師子吼不驚。
菩薩持心如之。若別合者，能發廣大菩提心故，
能與生死眾生作依止故，於諸眾生無揀擇故，
承受諸佛大法雨故，生長一切諸功德故，
菩提種子所依托故，出生利益眾生法故，
出生對治煩惱法故，世間八風所不動故，聞說深法不驚疑故。
依本經，則外平界地，內平心地，持此為因，
用求佛果，故名也。
二、歷述修證〔此菩薩初修，即依事行，非同前之諸聖先悟後修，
故直言修證〕二：一、歷修事行，二、因悟證果。 ^172c42

初三：
一、初修唯事平地，二、中間兼事代持，三、後修更兼濟溺。 ^173a14

初。
orig::  ^173a16

我念往昔普光如來出現於世，我為比丘，
常於一切要路、津口、田地險隘，有不如法妨損車馬，
我皆平填，或作橋梁，或負沙土。
commentary::  ^173a18

往昔者，亦約過去世言。
佛名普光者，身光智光二俱周普，乃五十三佛之首也。
見佛發心出家具戒，故云我為比丘。
要路者，陸行緊要之路，往來所必由故。
津口者，水陸交接之口，津濟所必經故。
田地者，田間種植之地，耕穫所便行故。
高下不平曰險，溝岸迫陜曰隘，葢要路津口田地皆有此等處也。
不惟此等，但有不如法處必至妨損車馬，
如車有失轄折軸之憂，馬有陷脛失足之苦，車馬尚損餘可知矣。
我皆平填者，平高填下因其勢而夷之，
或作橋梁者架木負石掠其勢而避之，
或負沙土者掩水覆泥逆其勢而治之，
務使險者坦隘者博，車無妨馬無損也。 ^173a24

二，中間兼事代持。
orig::  ^173a46

如是勤苦經無量佛出現於世，或有眾生於闤闠處要人擎物，
我先為擎至其所詣，放物即行不取其直。
commentary::  ^173a48

如是勤苦者，謂如是平填道路，架橋負河，
可謂極其勤勞，極其辛苦矣。
經無量佛出現於世者，顯常行不輟，是知菩薩漸修之行，已非羣賢可及。
此是結前平地，下乃兼明代持。
或有眾生者，謂正修前行之時，設或遇有眾生，指劣弱少力者言。
於闤闠處，要人擎物者，灌頂云：市垣曰闤，市門曰闠。
愚謂二皆貿易之處。
要人擎物者，謂貿得之物，自力所不能勝故。
我先為擎者，人且索直，菩薩倡先為擎，
即攝三施：一、身擎財施，以身為內財故；
二、索者，感化法施；三、物主無畏，即無畏施。
詣，猶往也，謂至其所往處也。
放物，即行者不索其直。
不取其直者，與亦不取，此又於財施中足外財義故。 ^173b4

三、後修更兼濟溺。
orig::  ^173b28

毗舍浮佛現在世時，世多饑荒，我為負人，
無問遠近，唯取一錢。
或有車牛被於泥溺，我有神力為其推輪，拔其苦惱。
commentary::  ^173b30

佛名毗舍浮，梵言也，此云徧一切自在，
謂於諸法中得自在故，乃過去莊嚴劫最後佛也。
據此，則持地菩薩始從普光佛所發心，
中間經歷五十三佛及莊嚴劫九百九十九佛，
至最後毗舍浮佛出世時，常行平地及代持之行。
是知上云經無量佛者，乃大略言之，或可千佛之上更有別佛，
足成無量，亦未可定。
現在世時，揀非佛滅已後事故。
世多饑荒者，穀不熟，食不給也。
上云擎，此云負者，謂輕則手擎，重則背負，
前後各出，其實互具。
總一、代持之行，遠近有二：一、路徑遠近；
二、人情遠近。二、俱無問者，一、顯難易不較；
一、明怨親平等。總一、無分別心，惟取一錢者，
以時世饑荒，乞食難得，略取資身，無多貪故。
此上皆屬舊行，下乃更兼濟溺。
或有車牛被於泥溺者，車以牛駕，非同馬之利便，
兼以泥溺，則執御者並受其累。
我有神力者，積劫願行所致，福報所感。
為其推輪者，助牛出車。
拔其苦惱者，不唯牛脫泥溺，并執銜者亦令免其累焉。
歷修事行竟。 ^173b36

二、因悟證果二。
一、蒙教開悟。二、漸次證入。 ^173c22

初。
orig::  ^173c24

時大國王延佛設齋，我於爾時平地待佛。
○毗舍如來摩頂，謂我當平心地，則世界地一切皆平。 ^173c26

○我即心開，見身微塵與造世界所有微塵等無差別，
微塵自性不相觸摩，乃至刀兵亦無所觸。
commentary::  ^173c28

初仍修本行。延，請也。
國王請佛者，為國修福，屈九五之尊，迓萬德之聖，
故廣列珍羞無上妙味，故曰設齋平地，是其本行。
且又知佛降臨，故即於爾時待之。 ^173c34

○毗舍下。佛教平心摩頂者，愍其事行久勞，
攝授加持，令其以理融事故。
當平心地者，如來藏心，本無高下。
一念瞥起，淨染繁興。
若果能離於念相，則內心平矣。
內心既平，外相斯夷。
雖陵谷變遷，而常自如如。
滄棄更易，而由來坦坦。
故曰：則世界地，一切皆平。
維摩云：欲得淨土，當淨其心。
隨其心淨，則佛土淨。
天台云：娑婆心險，感陵谷之高深。
極樂心平，致平地之如掌。
皆斯義也。 ^173c40

○我即下，得大開悟。
我即心開者，聞佛平心之教，念相離而藏心開現也。
藏心開現，無分別智湛然。
根身器界，應念化成無上知覺。
故曰：見身微塵，與造世界所有微塵，等無差別。
既等無差別，則世界地，一切皆平矣。
然身界俱以微塵稱者，以同是微塵所造。
依所造，彰能造。亦欲顯示同為大地故也。
微塵自性者，由上等無差別，進觀身界二塵，同一自性。
既同一自性，於中實無能觸所觸，能摩所摩。
故曰：不相觸摩。豈唯身之與界，不相觸摩。
乃至身臨刀兵，亦無所觸。
如六祖延頸刺客，三揮利刃，俱如斬影。
即其證也。又此以上，通以四法界會之，其義更明。
如前但平外地，專務事修，即事法界。
蒙教平心，以理奪事，即理法界。
心開見塵，則理不礙事。
身界無差，則事不礙理。
即理事無礙法界。
至於微塵法界，不相觸摩，則互相容。
即刀兵臨身，無所觸傷，則互相涉入。
即事事無礙法界。
但此且約見處言之。
所謂得大開悟者，以此。 ^174a6

二，漸次證入。
orig::  ^174a40

我於法性悟無生忍，成阿羅漢，迴心今入菩薩位中，
聞諸如來宣妙蓮華佛知見地，我先證明而為上首。
commentary::  ^174a42

身界二塵，該一切法。
彼既同一自性，則一切法皆同一自性，誰為能生？
誰為所生？由此於一切法性，悟無生理，忍信不疑。
按悟處已齊八地，但以伏斷分齊，方盡見思，故云成阿羅漢。
悟處既深，不住淺證，故於賢劫迴心，至今永入菩薩位中。
諸如來，指賢劫前三佛，兼他方諸佛言之。
妙蓮華，即指楞嚴，以此經亦名大方廣妙蓮華王故。
佛知見，即經中所顯如來藏心，在眼名見，在意名知。
六用舉二，以攝其餘，以同一體故。
我先證明者，倡先領修，引攝後進故。
既為引攝後進，眾皆推崇，故曰而為上首。
此約其從賢劫迴心已來說也。
歷述修證竟。 ^174a46

三，結答圓通。
orig::  ^174b20

佛問圓通：我以諦觀身界二塵等無差別，
本如來藏虗妄發塵，塵銷智圓成無上道，斯為第一。
commentary::  ^174b22

正脈云：此備述前悟而已。
諦觀二字，即前蒙教心開，以無分別智諦審觀察也。
因了二塵無差，知其本於藏性，依本求末，
無別自體，故云虗妄發塵。
然發塵雖屬虗妄，而動念即成違礙。
若能奮起精進，永離念相，妄塵既銷，真智斯圓，
無上覺道，不成何待？
是據持地修證，惟以平地為門，故云斯為第一持地。
地大竟。 ^174b26

三月光水大，三。
一作禮陳白。二歷述修證。
三結答圓通。 ^174b38

初。
orig::  ^174b40

月光童子即從座起，頂禮佛足而白佛言：
commentary::  ^174b42

菩薩名月光者，月為水大之精，故前云：
諸婆羅門和合幻藥，手執方諸承月中水，
由此菩薩觀水入圓得水之精，承此精華照臨法界，
與諸眾生而作利益，若彼月光故以為名。
此約本經義釋。若依華嚴，月有四種奇特：
一、映蔽星宿；二、示現虧盈；三、有水現影；
四、見皆對目。菩薩映蔽二乘，示有智斷有感必應，
眾生各見對我，與彼月光義相似也。
正脈云：童子乃菩薩別名，表童真德也。
亦可童子即法王之子，如文殊師利亦有以童子稱者。 ^174b44

二、歷述修證。二。 ^174c12

一遇佛教觀，二依教修證。
初。
orig::  ^174c16

我憶往昔恒河沙劫，有佛出世名為水天，教諸菩薩修習水觀入三摩地。 ^174c18

○觀於身中，水性無奪。
初從涕唾，如是窮盡津液精血，大小便利，
身中旋復，水性一同。
見水身中，與世界外浮幢王剎諸香水海，等無差別。
commentary::  ^174c20

初教以觀水，事在過去故云往昔，時經多世故云沙劫，謂逆推從此至彼所過劫數如恒河中沙也。
佛名水天者，因觀水性徹證第一義天，
乃三十五佛之一，如決定毗尼經明。
教諸菩薩者，非特為一人說故，如其所證以度一類之機，
故唯教修習水觀，觀成得忍故云入三摩地。 ^174c28

○觀於下，詳示修法，復有二義：一、先觀內水。
外水懸遠，難以攝心，故先教觀於身中。
水性無奪者，水性在身，餘大無能奪，故初從涕唾等，轉釋無奪之義。
在鼻曰涕，在口曰唾，此水之近於外，顯然而易見者。
在咽下嚥曰津，在喉外溢曰液，此水之近於內，隱然而可覺者。
在骨在髓者曰精，在筋在肉者曰血，此水之寓於內，幽微而難見難覺者。
飲食變退曰大小便利，此又水之入於上，運轉而注於下者。
如是從外向內，由上至下，一一推窮極盡，
無非徧體流動，故云身中旋復。
旋復即流動義也。
水性一同者，正脈云：涕唾津液，水之清相。
精血便利，水之濁相。
清濁雖異，水性無別。
愚謂一同者，一體通同，地火風等不能陵滅，上云水性無奪是也。
見水下，次觀外水。
言雖一體通同，未免為身所礙，是須引伸外觀，故曰見水。
身中等，謂一向見水之在身中者，又觀其與世界外香水通也。
乳峰摘脈云：按華藏莊嚴世界海下有大蓮華，名種種光明蕊香幢。
此華生於普光摩尼香水海中，此華內有十佛剎微塵數香水海，
一一海中各有一剎種，每一剎種皆有二十重佛剎，累高如幢。
愚又補之曰：超出如王，合名幢王剎也。
今此中世界外指總香水海，所謂普光摩尼，
以此海在蕊香幢大蓮華下，屬世界之外故。
浮幢王剎指別香水海，所謂十佛剎微塵數，
以此海在蕊香幢大蓮華內，如幢如王之佛剎於中浮故。
總別合論，故云諸香水海。
若分別論之，應云與世界外總香水海及浮幢王剎別香水海也。
等無差別者，一體通同故。
既內外一體通同，則不見有身為礙。
若進能亡界，則性合真空耳。
然此上自觀於身中下，古德直作領旨修觀解釋。
今細詳其文，並無領旨之義。
葢是水天如來既教修習水觀，復為詳示修習法也。
遇佛教觀竟。 ^174c38

二、依教修證三：
一初成內觀，二次修外觀，三證水合空。 ^175b4

初。
orig::  ^175b6

我於是時，初成此觀，但見其水，未得無身。
○當為比丘，室中安禪。
我有弟子，窺窻觀室，唯見清水，徧在室中，了無所見。
童稚無知，取一瓦礫，投於水內，激水作聲，顧盻而去。
我出定後，頓覺心痛，如舍利弗，遭違害鬼。 ^175b8

○我自思惟，今我已得阿羅漢道，久離病緣，
云何今日忽生心痛，將無退失？ ^175b16

○爾時，童子捷來我前，說如上事。
我則告言：汝更見水，可即開門，入此水中，除去瓦礫。
童子奉教，後入定時，還復見水，瓦礫宛然，開門除出。
我後出定，身質如初。
commentary::  ^175b18

初證水局身是時者，依教修習時也。
境智相應，是曰初成。
此觀證得水性，一同餘大，無能奪滅，故云但見其水。
雖但見其水，依然在身中旋復，故曰未得無身。
是雖知身中無我，尚未了五蘊皆空也。 ^175b26

○當為下，顯身為礙。
言既未得無身，仍是小乘，故云當為比丘，謂當時尚在比丘位故。
室中安禪者，仍是修習前觀禪，而云安者，
以境智相應，不勉而中故。
弟子者，執侍巾瓶之人，見其久在室中，
不敢直入，故惟窺窗觀室，意為探其動與靜也。
唯者，揀餘。言地水火風，咸同一性，無緣不興，興必待緣。
今以水觀為緣，餘緣不復興起，故唯見清水徧室，餘則了無所見。
灌頂云：此即實定果色。
後梁法聰禪師、漢州水觀和尚，室為水淹，可證此義。
童稚，即指童子。凡八歲以上，十五以下者，皆可稱之。
事理未諳，故曰無知。
由無知故，起二種疑：一疑明知比丘安禪，何得室中無人。
二疑明知室是觀堂，何得惟見於水。
二疑交懷，故取瓦礫投水，葢為試其有人無人，是水非水耳。
激，振起也。水既作聲，信知是水。
雖信知是水，猶唯恐有人，且看且走，故云顧盻而去。
出定心痛者，雖是瓦礫在中，以未得無身，為身所礙故也。
如舍利弗遭違害鬼者，灌頂云：身子於恒河岸，
居蘭若中，入定被違害鬼，以手掌之，出定頭痛。
今出定心痛，同一為身礙故。 ^175b32

○我自下不知，反疑思惟者，自疑自怪意也。
今我已得等者，自謂阿羅漢道，不惟今日始得，亦早已得故。
病緣有二：一、宿業所感，二、現業所招。
言久離者，以既得羅漢，自應無有現業，
早已便得，亦應無有宿業，如是則不應有痛故。
自疑云何忽生，自怪將無退失，不知但是未能亡身，為身所礙耳。 ^175c22

○爾時下，以除為驗。
爾時者，正當自疑自怪時也。
童子捷來者，欲釋其疑怪意故。
捷猶速也。說如上事者，謂如上見水徧室，
投礫於中等事，一一詳報故。
我則告言等者，謂自覺由於身礙，教以汝更見水，
開門除礫，為試其猶痛否耶。
童子奉教等，亦但解遵諭除礫。
其教以除礫之意，依然不知耳。
我後出定等，乃自驗知。
所以心痛者，為有身故。 ^175c34

二、次修外觀。
orig::  ^175c48

逢無量佛，如是至於山海自在通王如來，方得亡身。
commentary::  ^176a2

自知心痛，由於身礙，擬欲引伸外觀，求佛攝受，故又逢無量佛。
如是於無量佛所，引伸外觀，至於山海自在通王如來，外觀始成也。
如來名山海自在通王者，亦水大圓通之號。
言水本流通，遇山成礙，佛以水性圓通，
融山成水，故於若山若海，同一自在流通。
然山屬地大，地大既融而為水，餘大可知。
是知此佛，惟以水大圓通，逈超餘門，故稱為王。
而月光進修外觀，必至此佛乃成者，亦同氣相求，同聲相應義也。
外觀既成，則見水身中，與世界外浮幢王剎，
諸香水海，等無差別，故曰方得亡身。 ^176a4

三、證水合空。
orig::  ^176a24

與十方界諸香水海。
性合真空無二無別。
今於如來得童真名預菩薩會。
commentary::  ^176a26

上科雖引伸外觀，惟約一華藏界諸香水海，
是雖得亡身，未能亡界，以界相未空故。
今於亡身之後，更以深觀之力，擴充外水，
與十方華藏莊嚴世界諸香水海，一體通同。
外此則無界可融，無水可觀，但見其依於真空，
與真空合其體，故曰性合真空。
既性合真空，則空水融即，故曰無二無別。
前文所謂性水真空，性空真水，清淨本然，
周徧法界者，此則極證之矣。
今於如來者，如來即指今佛，言前此雖得亡身，
未能亡界，名跡猶是羅漢。
今於如來出世，方得童真之名，參預菩薩之會，
以我證得水性合空，已到法空地故。
歷述修證竟。 ^176a30

三，結答圓通。
orig::  ^176b2

佛問圓通：我以水性一味流通，得無生忍圓滿菩提，斯為第一？
commentary::  ^176b4

味，氣分也。答：意謂我以觀於內外水性，
同一氣分，不過流動通融，尚未亡水，及至性合真空，
並水亦亡，由此證得無生法忍。
法忍既成，菩提不遠，若欲取證，不須更求餘門，
故曰圓滿菩提，斯為第一。
月光水大竟。 ^176b8

四。琉璃風大三。
一作禮陳白。二歷述修證。
三結答圓通。 ^176b16

初。
orig::  ^176b18

琉璃光法王子即從座起，頂禮佛足而白佛言：
commentary::  ^176b20

琉璃內外明徹，淨無瑕穢。
下文菩薩自敘身心發光，洞徹無礙，即得名之由。
故正脈云：取後所悟洞徹，得琉璃號。
又梵語吠琉璃，此云青色寶。
由此菩薩常放青色光明，同彼琉璃，故取以為名。
灌頂云：此即涅槃經中琉璃光，菩薩放青色光至釋迦座前者也。 ^176b22

二、歷述修證。二。 ^176b32

一遇佛教觀，二依教修證。 ^176b34

初。
orig::  ^176b36

我憶往昔經恒沙劫，有佛出世名無量聲，
開示菩薩本覺妙明，觀此世界及眾生身，皆是妄緣風力所轉。
commentary::  ^176b38

佛名無量聲者，以修習風觀為號。
言一切諸法，莫不有聲。
聲不自聲，因風而有。
若直觀於風，恐隱顯不常，難以成觀，是須以聲觀風。
然聲既無量，則風亦無量。
如是而觀，則在在皆成觀境。
故佛以之名，俾修習風觀者，知所從也。
又觀成之時，融風歸性。
然後依於性風，發而為無量音聲，應機說法。
故佛以之名，俾成就風觀者，知所用也。
開，謂開顯理性。示，謂指示觀法。
菩薩，即所被機也。
本覺妙明句，正明所開之理。
由來靈鑑曰本覺，無始不昏曰妙明。
前文所謂性覺妙明，本覺明妙是也。
觀此世界等，正明所示之觀。
觀字，指能觀智。世界眾生，即所觀境。
妄，即一念妄動。世界眾生，依此而有，故名為緣。
而又言風力者，以妄動屬風，能與身器為緣，即名為力。
轉猶變也，謂初依本覺妙明，一念妄緣風力而有業相，
由業故轉成能見而有轉相，由能見故有境界妄現而成現相，
是世界眾生之細相現矣。
至於智續執計起業，由此而有業繫苦相，則世界眾生之麤相著焉。
是知世界眾生始於一念妄緣風力展轉變起，故云皆是等也。
然彼佛為顯本覺妙明而却示以此觀者，
葢以覺雖本具，明雖妙成，奈為一念妄緣風力展轉變起根身器界，
內封我執，外結法縛，流蕩忘返，愈趣愈下，
則本覺反成不覺，妙明永沈無明。
佛示此觀，令知風力無依，身器元空，內不執我而分段無因，
外不縛法而變易絕絆，即本覺而頓成妙覺，
緣妙明而轉入圓明，圓通極致盡於是矣。 ^176b42

二、依教修證四。
一觀風體同，二了風性虗，三觀成得忍，四心開證果。 ^176c44

初。
orig::  ^176c46

我於爾時，觀界安立，觀世動時，觀身動止，
觀心動念，諸動無二，等無差別。
commentary::  ^176c48

我於爾時者，即於彼佛開顯理性，指示觀門時也。
為資風觀，以復本覺妙明，故於世界身心，周徧觀察。
觀界安立者，謂先觀東西南北四維上下，必由動而安立。
設無有動，誰為安立？
觀世動時者，謂次觀過去現在未來，必由動而成時。
設無有動，誰為遷流？
觀身動止者，謂更觀前後左右，必由動而成止〔止定相成〕。
設無有動，定相誰分？
觀心動念者，謂又觀生住異滅，必由動而成念。
設無有動，念相誰立？
如是次第徧觀，情器各二，故云諸動。
所動之法雖異，能動之體不分，故曰無二。
唯一風性，故云等無差別。
此觀異歸同，約初心入手言也。 ^177a4

二、了風性虗
orig::  ^177a24

我時覺了此羣動性，來無所從，去無所至，十方微塵顛倒眾生同一虗妄。
commentary::  ^177a26

前觀既成，又復細心體察，故云我時覺了。
此羣動性，即指風言。
來無從，去無至者，顯當處出生，隨處滅盡，
徹體虗妄，杳無實體可跟究耳。
十方微塵，即指器界，以是聚微成故。
顛倒眾生，即指根身，以因迷倒有故。
然迷倒固為業緣，聚微亦屬風力，咸為動性，但內外異耳。
彼且來無所從，去無所至，況夫聚微而成十方世界，
迷倒而有異類眾生，若狂華起於翳睛，
類幻人成於術力，故曰同一虗妄。
此體一歸，盡約深修增進言也。 ^177a30

三，觀成得忍。
orig::  ^177a46

如是乃至三千大千一世界內所有眾生，
如一器中貯百蚊蚋啾啾亂鳴，於分寸中鼓發狂閙，逢佛未幾得無生忍。
commentary::  ^177a48

承上多界眾生，既已虗妄如是，況夫少界眾生，
乃至一界眾生，其益為虗妄可知。
三千大千等，即近指一世界內，所有異類諸眾生也。
然體察虗妄，必由遠而至近者，以遠境邈茫，
易信其虗，近境現在，難知其妄，葢是以易信例難知耳。
雖已例明，猶恐難知，故又以器貯蚊蚋喻之。
一器者，或瓶或鉢之類。
方言：楚曰蚊，秦曰蚋。
其嘴如針，刺人作癢，而夜間尤甚，乃飛蟲之最小者。
啾啾，微小聲也。喻意以三千大千，隨風飄皷，
如一瓶鉢小器，隨手運轉。
其中眾生，種類各別，如撲捉百頭蚊蚋，貯放器中。
各以妄緣風力，諍人競我，如啾啾亂鳴。
至於諍王圖 #CB00649;，
開疆展土，建功立業等事，亦不過如在分寸之中，皷發狂閙。
皷，動也。狂，亂也。上云亂鳴，此言狂閙者，形聲異故。
要知一器非久長之物，蚊蚋非大年之生，
一朝器壞，而蚊蚋撲滅，彼啾啾亂鳴，皷發狂閙者，竟何所有。
用此為喻，則根身器界，同一虗妄之旨，益昭昭矣。
逢佛未幾者，謂總計逢佛教觀，依教修習，未經幾多時也。
由遠而近，體觀身器虗妄，當下離念，於三界內，
不見有少法生滅，名為得無生忍。
此體似歸真，約觀成悟證言也。 ^177b6

四，心開證果。
orig::  ^177b46

爾時心開，乃見東方不動佛國，為法王子，
事十方佛，身心發光，洞徹無礙。
commentary::  ^177b48

無生，理顯本覺，妙明自現，故曰爾時心開。
梵語阿閦#CB16014;，此云不動，五十三佛中一也。
國名歡喜，亦名妙樂，或名妙喜，異譯不同故。
夫東方為羣動之首，佛名不動者，表即動而證不動之理。
菩薩觀風得忍，與彼心印懸通，故曰乃見，
顯未契此理者，不能見故。
法王即指彼佛，菩薩所證，克肖於彼，能傳其道，故為子也。
雖為彼佛之子，亦能徧事十方諸佛，以所證之理，圓通一切諸佛法故。
下文所謂合十方佛傳一妙心者，以此即幻身而證法身，
即妄心而證真心，故身心皆能發光。
由發光故，表裏洞徹，猶如琉璃，映現諸法，而無障礙。
如法華身根清淨文云：雖未得無漏，法性之妙身，
以清淨常體，一切於中現。
菩薩所以名琉璃光也。
歷述修證竟。 ^177c4

三，結答圓通。
orig::  ^177c30

佛問圓通：我以觀察風力無依，悟菩提心入三摩地，
合十方佛傳一妙心，斯為第一。
commentary::  ^177c32

來無所從，去無所至，故曰風力無依。
然根身器界皆以妄緣風力所轉，風既無依，
則根身器界一切皆空，所謂諸妄銷亡是也。
諸妄既銷，本覺妙明自然現前，故曰悟菩提心，所謂不真何待是也。
從此不見有法得無生忍，即動而證不動之理，
故云入三摩地，所謂那伽常定是也。
以自所證質之十方諸佛，而彼諸佛遞代相傳之妙心不越乎此，
故云合十方佛等。
是知斯門為真實圓通，故稱第一。
琉璃風大竟。 ^177c36

五、空藏空大三。
一作禮陳白，二歷述體用，三結答圓通。 ^178a4

初。
orig::  ^178a6

虗空藏菩薩即從座起，頂禮佛足而白佛言：
commentary::  ^178a8

因觀四大無依，銷礙入空，得無邊身，故以虗空為名。
依此出生無礙神力，故名為藏。
前云虗空體非羣相，不拒諸相，發揮菩薩之身，
體用同此，至下經文自見。 ^178a10

二、歷述體用〔此菩薩批空，便說體用。
至於修證，唯末後略顯耳〕。
四。 ^178a16

一、以理奪事。二、理事無礙。
三、事事無礙。四、結由原證。 ^178a18

初〔身界為事，虗空為理，唯顯虗空，不留身界，故為以理奪事〕。
orig::  ^178a20

我與如來，定光佛所，得無邊身。
○爾時，手執四大寶珠，照明十方微塵佛剎，化成虗空。
commentary::  ^178a22

初先空內身。我與如來者，如來即指釋迦，顯同佛一時修因也。
定光佛，乃指因中所事之佛，梵語提洹竭。
瑞應經翻為定光，無量壽經翻為錠光，法華經翻為然燈。
大論云：太子生時，身光如燈，直至成佛，亦名然燈。
是釋迦如來第二僧祇授記本師，故得與同事也。
得無邊身句，乃菩薩自述所證，未必與如來同得，但譯者略欠眉目。
若於得字上加時我二字，則分明矣。
正脈云：無邊身，即佛十身中虗空身也。
清涼云：混虗空為體性。
大集會中，菩薩來時，純現虗空相，謂阿難言：
我身即是虗空，以虗空證知一切法，為虗空所印。
又菩薩言：我以虗空為庫藏，雨十方無量阿僧祇世界所有寶物、
衣服、飲食。偈云：虗空無邊量，亦無有高下。
故知無邊身，即虗空身焉。
而不言云何得者，留待後文中出故。
如後云：由我諦觀，四大無依，妄想生滅，虗空無二。
既四大無依，妄想生滅，自不以色心和合為身。
既虗空無二，即惟以虗空為身。
此其所以得無邊身也。 ^178a26

○爾時下，次空外器。
言當爾之時，雖得無邊之身，若外器不空，
有二不便：一者身相不純，以有世界礙故。
二者界不我用，以不能隨空轉故。
故須并外器亦空。
手指空慧，言菩薩既以空性為身，即應以空慧為手。
故以空慧手保任前之四大空性，不令有失，即是執持四大寶珠。
四大空性稱為寶珠者，可珍重故，能轉照故。
保任既久，四大空性不失，仍復以內例外，即是照明十方。
內之四大既空，例知外之四大亦復不有，故云微塵佛剎化成虗空。
後云佛國本同，葢以外之四大本同內之四大，
以內例外，二俱成空，不見有少法生滅，故後云於同發明得無生忍。 ^178b12

二、理事無礙。
orig::  ^178b34

又於自心現大圓鏡，內放十種微妙寶光，流灌十方盡虗空際。 ^178b38

○諸幢王剎，來入鏡內，涉入我身，身同虗空，不相妨礙。
commentary::  ^178b40

初、理不礙事。上科身界俱空，得無生忍，即是自性真心現前時也。
但已得其體，未獲其用，恐墮理障，終礙事修。
故又於自心現大圓鏡，大圓鏡即是無障礙智也。
依自心現，理事並照，如大圓鏡，色空俱現。
故內放十種微妙寶光者，即是依於無障礙智，
對十法界機，現起十種差別智也。
流灌十方，盡虗空際者，即是依於十種差別之智，
演出十種差別法門，展轉流通十方空際，所謂無不從此法界流也。 ^178b44

○諸幢下。事不礙理。
諸幢王剎，略於水大中釋。
今依灌頂引華藏圖說，更詳釋之。
彼云：世界最下，有十層須彌山微塵數風輪，持上普光摩尼香水海。
海中出生一大蓮華，名種種光明蕊香幢。
此華內有無量香水海，海有無量剎種。
每一剎種，皆有二十層佛剎，累起如幢，高大稱王。
今云諸幢王剎，即無量香水海中諸剎種也。
而云來入鏡內者，且約觀想之力致，故言說法善巧，如上已明。
欲彰嚴土方便，故運想諸幢王剎。
〔即照華嚴、華藏世界品義想也。〕
想久觀成，則諸幢王剎，時時顯現於無障礙智中，故云來入鏡內。
又觀智從心現，故帶剎從心，而涉入身內。
雖涉入身內，由前已得無邊之身，同於虗空，
不相妨礙，所謂無不還歸此法界也。
據此，則智流光徧，度盡十方眾生，唯依自心，
剎入我身，嚴淨無邊佛土，不須遠到。
是且以理事無礙，而為度生嚴土之大善巧大方便也。 ^178c12

三，事事無礙。
orig::  ^178c42

身能善入微塵國土，廣行佛事得大隨順。
commentary::  ^178c44

上科理事無礙，猶資觀照融通。
此則不假觀照，任運現起。
不離本處，而徧應塵國，故云身能善入。
於一塵中，而轉大法輪，故云廣行佛事。
無機不應，有感即通，故云得大隨順。
據此，則妙用等佛，非心思所能到。
惟證乃知，豈言語之可及。
此乃以事事無礙，而為嚴土利生之真功德，真妙用也。 ^178c46

四、結由原證。
orig::  ^179a10

此大神力，由我諦觀四大無依妄想生滅，
虗空無二佛國本同，於同發明得無生忍。
commentary::  ^179a12

此大神力，指上理事無礙，事事無礙二科。
以是從體起用，非跛驢所能為故。
由我諦觀等，先空內身也。
言一切眾生，妄認四大為自身相，妄認六塵緣影為自心相，
執我我所，妄受生死。
菩薩為出生死，先觀內身。
言諦觀者，謂離於分別，驀直看去也。
看得地水火風，從因緣有。
妄想分別，依塵境生。
因緣別離，則四大無依。
塵境變壞，則妄想亦滅。
心色俱空，幻身不有，故與虗空無二。
所謂得無邊身者，即在此時。
佛國本同句，次空外器也。
言佛國亦是四大所成，本同內之四大。
內之四大既空，以內例外，則外之四大亦空。
所謂微塵佛剎，化成虗空者，即在此時。
於同發明者，謂於此內外同空之理，既已發明，
自不見有少法生滅，故曰得無生忍。
已得全體，當起大用。
是知理事無礙，事事無礙，皆發端於此。
歷述體用竟。 ^179a16

三，結答圓通。
orig::  ^179a44

佛問圓通：我以觀察虗空無邊入三摩地，妙力圓明斯為第一。
commentary::  ^179a46

身剎俱空，故無邊際。
住忍不動，即是三摩。
由理事無礙而至事事無礙，故曰妙力圓明，謂微妙神力圓徧而明照也。
空藏得力於此，故曰斯為第一。
空藏空大竟。 ^179b2

六，彌勒識大三。
一作禮陳白。二歷述修證。
三結答圓通。 ^179b8

初。
orig::  ^179b10

彌勒菩薩即從座起，頂禮佛足而白佛言：
commentary::  ^179b14

彌勒清涼云：具曰迷帝#CB00618;。
西域記：名梅怛麗耶。
溫陵曰：正音梅怛利曳那，此翻慈氏姓也。
名阿逸多，此云無能勝。
謂依惟識觀起，同體慈力最強。
故正脈云：慈隆即世，悲臻後劫，愍物迷識，示迹發明也。
二、歷述修證。三。 ^179b16

一、遇佛教觀。二、修習證果。
三、果後勝用。 ^179b24

初。
orig::  ^179b26

我憶往昔經微塵劫，有佛出世，名：日月燈明；
我從彼佛而得出家，心重世名：好遊。
族姓！ ^179b28

○爾時，世尊教我修習唯心識定，入三摩地。
commentary::  ^179b30

初自述好名。法華云：如過去無量無邊不可思議阿僧祇劫，
爾時有佛號日月燈明，如是相繼有萬佛，皆號日月燈明。
彌勒埀跡乃在最後佛時，去前所過之劫惟取後佛，
至今僅可以塵數計之，故云經微塵劫。
佛號日月燈明者，日有導至成熟二義，
月有除熱得涼二義，燈有破暗傳照二義。
故玄贊云：佛能導迷至覺成器熟根，日也；
除煩惱熱得涅槃涼，月也；永破愚癡化生傳法，燈也。
亦可以識性圓明無微不燭，如日月燈故。
又法華文殊謂其是妙光弟子，今云從佛出家者，
或出家後轉師妙光，如明燈八子。
事例。名與利相因，既心重世名，則身為利役可知。
既身為利役，必將奔走豪門趨逐權勢，故曰好遊族姓。
法華云貪著於名利，求名利無厭，多遊族姓家，棄捨所習誦是也。 ^179b34

○爾時下，佛示唯識。
世尊因其貪名著利，向外馳求，令知三界惟心，
萬法唯識，故教以修習唯心識定。
依修故，名利所不能牽，族姓所不能屈。
其心常澹泊，未曾有散亂。
身體及手足，靜然安不動。
故曰入三摩地。 ^179c12

二，修習證果。
orig::  ^179c22

歷劫以來，以此三昧事恒沙佛，求世名心歇滅無有。 ^179c24

○至然燈佛出現於世，我乃得成無上妙圓識心三昧，乃至盡空。
commentary::  ^179c26

初、以藥除病。歷劫以來者，從昔至今，經歷塵劫以來，
以此三昧者，用此攝心，轉馳名逐利之役，
成嚴土利生之因，隨順諸佛，行菩薩道，故云事恒沙佛。
法華云亦行眾善業，得見無數佛，供養於諸佛，隨順行大道是也。
惟識定深，萬境如電，視虗名若谷響，鄙微利為蠅摶，
故將從前求世名心，歇滅無有。 ^179c30

○至然下。藥病雙亡。
然燈即是定光，從什譯故。
準法華，燈明八子相繼成佛，最後者號曰然燈。
今云至然燈，則彌勒初於燈明佛所出家，
至第八子成佛時，猶在菩薩地。
故雖在菩薩之地，而內證漸深。
故曰：我乃得成無上妙圓識心三昧。
然識心三昧，仍前唯心識定。
而無上妙圓，乃寓有淺深之義。
言歷劫以來，修習此三昧時，先觀一切諸法，唯依賴耶變現。
賴耶具足一切諸法，名圓識心。
以此事恒沙佛求世，名心歇滅無有。
次觀賴耶，唯依真如，隨緣成立。
雖隨緣而不變，名妙識心。
如是至於然燈佛時，又觀真如，乃待妄而立。
待妄立真，妄真同妄。
唯依一心而為本源，名無上識心。
今云無上妙圓等，乃原始要終言之。
葢初得圓識心時，惟是以識遣法。
次得妙識心時，又復以性遣相。
後得無上識心時，乃是以一遣待。
要知待既不立，說一亦是強名。
況復三昧，又從誰立。
故曰：乃至盡空。是知三昧，方也。
立法、立相、立性，病也。
無上妙圓，皆對症之藥也。
及乎病盡藥除，并方亦無所用。
夫是之謂言語道斷，心行處滅，乃究竟真唯識性也。 ^179c42

三、果後勝用。
orig::  ^180a32

如來國土淨穢有無，皆是我心變化所現。
世尊，我了如是唯心識故，識性流出無量如來，今得授記次補佛處。
commentary::  ^180a34

已得其體，當現其用。
如來國土等，先現國土為所依之處。
國土有三：一法性土，無淨無穢；二受用土，
有淨無穢；三變化土，有淨有穢。
故統言淨穢有無，並非惑現及與業招，故云皆是我心等。
葢由菩薩乘本願力，從於一切盡空之清淨心中，
神通變化之所示現，謂雖空而不礙於有也。
又既云變化，即非實有，又雖有而不礙於空也。
世尊我了等，次現如來為教化之主。
言如來國土淨穢有無，本惟心變，眾生不知，
謂是實有，唯菩薩能了能知。
以是之故，例知佛亦唯心故。
又於識性流出無量如來，是彼時雖未成佛，
已能現土現佛，成辨諸佛所應作事。
今佛知此，乃與授記補處，故云得也。
歷述修證竟。 ^180a40

三，結答圓通。
orig::  ^180b16

佛問圓通：我以諦觀十方唯識，識心圓明，
入圓成實，遠離依他及徧計執，得無生忍，斯為第一。
commentary::  ^180b18

我以諦觀等者，謂初修此觀時，先觀十方所有根身器界，唯是識心之所變現。
此觀成時，則識心具一切法，照一切法，故曰圓明。
若更觀識心從緣，真如有待，唯是一心，
乃至盡空一切，是為圓滿成就真實之性，故曰入圓成實。
從此名相依他，妄想徧計，二俱不立，故曰遠離依他及徧計執。
清涼引護法釋三性云：一切心及心所，
由熏習力所變，見相二分，從緣生故，皆依他起。
以斯妄執，定實有無、一異、俱不俱等，此二方名徧計所執。
二空所顯，圓滿成就諸法實性，名圓成實。
徧計如蛇，有名無體故。
依他如繩，有相無性故。
圓成如#CB15444;，是彼體性故。
灌頂云：離徧計執，無我也。
遠離依他，無法也。
入圓成實，即得無生法忍也。
彌勒以此修證，故曰斯為第一。
彌勒識大竟。 ^180b22

七、勢至根大三。
一、作禮陳白。二、歷述教修。
三、結答圓通。 ^180b48

初。
orig::  ^180c2

大勢至法王子與其同倫五十二菩薩即從座起，
頂禮佛足而白佛言：
commentary::  ^180c4

灌頂云：梵語摩訶那鉢，此云大勢至。
觀經云：以智慧光普照一切，令離二途得無上力，是故名大勢至。
思益云：我投足處震動大千及魔宮殿，故名大勢至。
悲華經寶藏佛言：由汝願取大千世界，今當字汝為大勢至。
法華列眾中名得大勢，以其能成辨一切所應作事故。
若依本經釋者，謂菩薩以念佛心得無生忍大勢力故，
攝念佛人不勞而化，故益以至。
言同倫有二：一同修、二同化。
同修者，謂恒河沙劫同修念佛三昧。
同化者，謂今在娑婆同攝念佛眾生。
同修淺深不同，有住乾慧者、有住信位住位乃至等覺位者。
同化示現不同，有示乾慧者、有示信位住位乃至等覺位者。
故總以五十二數計之。 ^180c8

二、歷述教修。二。 ^180c32

一、詳述佛教，二、略述依修。
初三：
一、總教念佛。二、別詳念法。
三、結示利益。 ^180c34

初。
orig::  ^180c36

我憶往昔恒河沙劫，有佛出世，名：無量光；
十二如來相繼一劫，其最後佛，名：超日月光，彼佛教我念佛三昧。
commentary::  ^180c38

梵語阿彌陀，此翻無量光，或翻無量壽。
葢名含二義，翻譯互出。
但既云往昔，且言恒河沙劫，似非現在彌陀，乃古彌陀也。
十二如來者，準大本彌陀經，阿彌陀佛自具十三號，
謂無量光、無邊光、無礙光、無對光、#CB08504;王光、
清淨光、歡喜光、智慧光、不斷光、難思光、
無稱光、超日月光，合本號為十三。
今始終二號既同，或中間亦同，以佛道通同，古今無異故。
言相繼一劫者，似是前前後後，轉相補處，未必即是一佛異名。
然諸佛境界，不可思議，但能成就利益，無所不可。
是一是異，是古是今，勿甚拘泥。
教其念佛者，或亦因其多障緣故。
念佛三昧，有事有理。
事念則專注一佛，念念相繼，念久成定，名曰三昧。
理念則正念佛時，反觀自心，觀久心開，名曰三昧。
灌頂云：念佛法門有四：一持名，二觀像，
三觀想，四實相。前三後一，事理對論。
正脈云：據下文，即都攝六根，淨念相繼也。 ^180c42

二、別詳念法。
orig::  ^181a24

譬如有人，一專為憶，一人專忘；如是二人，
若逢不逢，或見非見，二人相憶，二憶念深；
如是乃至從生至生，同於形影，不相乖異。 ^181a26

○十方如來憐念眾生，如母憶子。
若子逃逝，雖憶何為？
子若憶母，如母憶時，母子歷生不相違遠。
commentary::  ^181a30

初、如同人相憶，生佛雖異，心性無殊，故總以人喻，如法華經喻以親友之類。
一、專為憶者，喻佛生生世世，常念眾生心性同佛，皆應成佛也。
一、人專忘者，喻眾生展轉流浪，不知念佛，
求佛攝授，接引往生也。
若與或同，不期而遇曰逢，有意而會曰見。
若逢不逢者，喻眾生生值佛世，不知念佛，依舊沈淪也。
或見非見者，喻諸佛現相人中，人不念佛，佛亦難度也。
二、人相憶者，謂彼此互相憶念，喻佛念眾生，眾生亦念佛也。
二、憶念深者，喻眾生念佛，悲感情切；佛念眾生，慈應恩深。
如是則感應道交，不惟現前成益，乃至生生世世，
佛常護念眾生，眾生常近諸佛，故又喻以同於形影，不相乖異。
既爾常護常近，則緣勝因深，生可成佛，而佛可如願矣。 ^181a36

○十方下，如母子相憶。
眾生久沈生死，故為如來所憐。
雖久沈生死，而佛性不失，故又為如來所念。
既憐且念，無時能已。
故喻云：如母憶子。
諺云：兒行千里母擔憂。
則母之憶子，無時能忘可知。
若子逃逝者，喻眾生不知念佛，流浪生死。
雖憶何為者，喻佛雖憐念，亦無如之何矣。
子若憶母，如母憶時者，喻眾生設若念佛，亦如佛念眾生時之諄切。
如是則感應道交，自然生生世世，常得見佛。
故喻以母子歷生，不想違遠。
然彼佛既教念佛，而又連舉二喻者，葢欲念佛眾生，
始而如同人相憶，久則如母子相憶。
庶念佛之功，日親日近，當必獲其效矣。 ^181b12

三、結示利益。
orig::  ^181b38

若眾生心憶佛念佛，現前當來必定見佛。
○去佛不遠，不假方便，自得心開。
如染香人，身有香氣，此則名曰香光莊嚴。
commentary::  ^181b40

初示決定見佛。若眾生心者，謂設若眾生心信我說也。
心信我說，自然憶佛念佛。
憶佛者，繫心佛境，如觀像觀想之類。
念佛者，事理一心，如持名實相之類。
又憶念雖各分二種，四者亦互用無礙。
現前見佛者，如禪觀之中，夢寐之際，得見阿彌陀佛金色之身，
得歷阿彌陀佛寶嚴之土。
當來見佛者，如臨命終時，捨報安詳，生極樂國。
華開見佛而言必定者，確許其決無不見，用以堅行人之心故。 ^181b46

○去佛下。示自然心開。
承上既必定見佛，則是去佛不遠。
既去佛不遠，則護念緣勝，故不假方便，自得心開。
謂不假餘門為方便，只此念佛，便得心開。
所以華嚴？妙嚴品謂念佛三昧，名無邊海藏門，以能總攝一切諸法門故。
染，襲近也。襲近於香，被香所熏，自然身有香氣。
與彼去佛不遠，蒙佛護念，自然心開見佛，
事理相類，故以為喻。
據此，則念佛三昧，亦可名香光莊嚴。
以念佛者，去佛不遠，蒙佛光莊嚴其心。
亦如樂香者，襲近於香，被香光莊嚴其身故。
詳述佛教竟。 ^181c12

二、略述依修。
orig::  ^181c32

我本因地以念佛心入無生忍，今於此界攝念佛人歸於淨土。
commentary::  ^181c34

我本因地，即指昔在超日月光佛時也。
蒙佛所教，如法憶念，不假方便，自得心開，故曰入無生忍。
謂正當心開之時，一念不動，萬有皆空，不見生滅法也。
因中以念佛得益，果上以念佛度生，故今於此界攝念佛人。
此界即指娑婆，或亦分身他土。
今對釋迦，且約此界言之。
淨土即指安養。不歸他土，唯歸安養者，
略明五義：一、勢至菩薩本修因處故；二、
諸大菩薩尚願生彼故；三、阿彌陀佛願力深重故；
四、三輩九品皆得往生故；五、十方諸佛同讚西方故。
此皆事論。若以理論者，自心即是彌陀，法性即是淨土。
違真逐妄，背覺合塵，即是捨安養而生娑婆。
反妄歸真，背塵合覺，是其所宜，故惟攝歸淨土。
歷述教修竟。 ^181c38

三，結答圓通。
orig::  ^182a14

佛問圓通：我無選擇，都攝六根，淨念相繼，
得三摩地，斯為第一。
commentary::  ^182a16

那律選眼，空生擇意等，各有選擇。
勢至不爾，故云無也。
都攝六根者，謂眼不觀色，耳不聽聲等，
攝六和合，歸一精明也。
一精明心，離於分別，如是念佛，名曰淨念。
常念常淨，常淨常念，名曰相繼。
入無生忍，證不退轉，名曰得三摩地。
較之餘門，獨為直捷簡易，故曰斯為第一。
總結諸聖略說竟。
楞嚴經指掌疏卷五
 ^182a20
