
other:: 大毗盧遮那成佛神變加持經義釋演密鈔卷第二
author:: 燕京圓福寺崇祿大夫檢校太保行崇祿卿
author:: 總秘大師　賜紫沙門　覺苑　撰
後正釋疏文，分為三段：初解題名，次旌作者，後釋本文。
初文分二：初疏題如前；後指卷次者，即卷第一三字。
卷即紙卷四塵，為性，是體，是實；第者，次居不亂；
一者，數之首唱，是義，是假。
義不離體，假不離實。
第一即卷，名卷第一。
又卷即所依色、香、味、觸四塵，疏即能依聲、
名、句、文四法，是卷第一之大毗盧遮那成佛神變加持經義釋名。
大毗盧遮那成佛神變加持經義釋卷第一。 ^535a25

次旌作者，即沙門、一行、述記。
此中分三：初沙門二字，標釋子之通名；
次一行二字，彰疏主之別諱；後述記二字，顯述作之謙稱。
且初言沙門者，是略梵語。
具足應云沙迦懣曩，翻就此方，即云息惡，謂息塵垢之惡故。
總有四種：一、勝道沙門，二、說道沙門，三、
活道沙門，四、壞道沙門。
今此疏主若居凡地，即屬中二；若在聖位，通前三種也。 ^535a39

次釋別諱者，如前已明。 ^535b6

後顯述作之謙稱者，述謂敘述，記謂記錄，
以我疏主敘述記錄諸教及三藏所說文之與義，
成斯疏矣，非自作也，故云沙門一行述記。 ^535b8

後釋本文者。 ^535b12

【疏】梵音毗盧等者，此名義雙標也。
毗云遍盧，遮那云光明照，為順此方，云光明遍照。
故華嚴疏云：身智能所，合為一身，圓明獨朗，
具德無邊，故立斯號。
言是日之別名者，如此方呼日為靈曜，
或云朱明、大明、陽烏等。
今亦如是，或云普光、普明、大光明等，皆日之別名也。
言即除暗等者，謂以身智二光，除滅無明暗障，
照見心法明道，覺自心本不生，其心常住，
生大慧光明，普照無量法性，見諸佛所行之道，故云除暗等也。 ^535b14

【疏】然世間至而無所增等者，總有三喻。
初云然世間日則有方分者，方謂方所，
分謂分限，謂有內外晝夜等方所分限故。 ^535b30

【疏】復次，日行等者，第二、喻也。
日行者，日之行度也。
閻浮提者，正云閻浮那提，即是林名，謂此南州，
從林立名，呼云南瞻部州。
今就省略，但云閻浮提也。 ^535b36

【疏】又如重陰等者，第三喻也。
究竟諸法實相者，且佛心之日，久離戲論，
一切眾生為無明煩惱所覆障故，見有生滅、
斷常、去來、一異之相。
若知諸法本來平等，遠離八不，唯是一法界體時，即是究竟諸法之實相也。
此之三喻，前一是相大，次一是用大，後一是體大。
又初是報身，次是化身，後是法身。
思之！ ^535b42

【疏】以如是等者，釋通妨難也。
如有難云：且世間之日，則有方分、晝夜、
照不照殊、生滅等異；遮那之日，既無方分、
晝夜等殊、壞滅、始生等異，如何得將以為喻耶？
故通釋云：以如是等種種因緣，而實世間之日，不可為喻縱也。
奪云：但取其少分相似，不全取以為喻，
故加以大，名曰摩訶毗盧遮那。
故有經云：帝釋千目之身，方於如來，猶如聚墨。
又此摩訶，應流至於下云摩訶成佛、摩訶神變加持等。 ^535c6

【疏】成佛者者，成謂成就，佛謂覺者，即是成就正覺之者也。
准梵文釋時，若言菩提，但得名覺；若言佛，
#CB00501;也，即云覺者。
今但略故，謂以一切如來從凡夫地始發覺心，
或漸或頓，修種種德，斷種種障，功德滿時，
即於一念不起而證菩提，名為成佛。
又成佛之說，隨教不同，且依顯教，總有六種：
一、藏教說一生成佛，謂小乘說菩薩三劫練修仍是凡夫，
菩提樹下三十四心方成正覺，謂資糧位斷下八地俱生分別盡，
依第四禪起四善根，入見道八忍、八智，
前十五心見道，第十六心修道，四斷忍中一分斷有頂四諦，
下一地分別不出第十六心，起九無間、
九解脫，斷證有頂九品俱生，以此十八足前十六，
故三十四心：一、坐成佛。
二、三祇成佛，唯識論云：謂具大乘二種性者
〔本智為二〕，備歷三祇，具經五位，方始成佛。
三、相盡成佛，終教義也，但以染相盡時，即說成佛。
四、初住成佛，亦終教義，即起信論說：初發心位，
則得少分見於法身，隨其願力，能現八相，廣利眾生。
此約悲、智無二，事、理雙修，觀行成佛。
故華嚴云：若諸菩薩能與如是觀行相應，
於諸法中不生二解，一切佛法疾得現前。
初發心時，即得阿耨多羅三藐三菩提，
知一切法即心自性，成就慧身，不由他悟。
五、一念成佛，頓教義也。
謂無始妄認眾生一念悟時，全體是佛。
此門大意，無佛可成，無妄可遣。
入其門者，豈不佛乎？
六、本來成佛，圓教義也。
故華嚴云：菩薩應知自心念念常有佛成正覺。
如自心，一切眾生心亦爾。
又云：如來成正覺時，普見一切眾生成正覺，
乃至普見一切眾生入涅槃，皆同一性，所謂無性等。
然上六說成佛之義，如起信鈔。
後依此宗成佛，而有二種：初顯，後密。
且顯說者，如下文云：越百六十心，三重妄執，成等正覺。
或約百心成等正覺，所謂歡喜地，自有十心。
故華嚴經云：謂利益心、柔軟心、隨順心、
寂靜心、調伏心、寂滅心、謙下心、潤澤心、
不動心、不濁心。從初心至第四心，得度五通境界
〔即配四地〕；從第五心至第八心，得度二乘境界
〔即配八地〕；從第九心一向行菩薩道，至第十心，名為成佛。
佛者，覺也，謂覺自心性淨，本來常寂滅相。
然此十心，從第一至第八，名為見道；從第九至第十，
名為觀道〔此與常教異也〕。
見，謂見於諦理，約此進修；觀，謂一向觀於如來不思議境界秘密功德。
如是秘密之境，非所見法，出過心量，故別名觀道也。
覺者，是覺知義。謂已度二乘境界，了知二乘心與菩薩心異。
若入二地時，如前初地，亦至第四心度五通，
第八心度二乘，第十心成佛。
准此，有信及入位，與初地十心不異。
但此十心，轉復光顯離垢也。
乃至第十地，亦有十心。
即凡有一百心，一一轉勝。
如華嚴真金之喻，可准知耳。
此初地十心滿，即能分身百佛土等，如彼具說。
但百心成佛，是寶炬陀羅尼經所說。
此經未到東土〔阿闍梨親傳〕。
已上是依顯明。今依密釋者，且以四字略示一隅，即是正等覺心真言句也。
謂十方三世一切諸佛，各以無量無邊巧度門，
種種因緣、譬喻、言詞，演說諸法。
統而論之，原其旨趣，不出四字門故。
所謂阿〔上〕、阿〔引〕，暗惡也。
以阿字門故，一切眾生，本有佛知見性。
眾生不自覺知，如來以種種因緣，為彼淨除眼翳，使得開明。
即法華第一句云：開佛知見，使得清淨。
即是此中淨菩提心也。
既淨菩提心，當廣示法界藏中不思議境界。
如善財童子，入彌勒閣，普見一切善知識，遍學一切諸度門。
故法華第二句云：示佛知見。
即長阿字，大悲萬行義也。
已具大悲萬行，次以娑羅樹王華開敷智成大菩提，
故法華第三句云悟佛知見，即暗字門也。
既成佛已，即以加持方便普門垂迹導利眾生，
了知常住之時如來眾迹都盡，以無迹故名般涅槃，
故法華第四句云入佛知見，即是惡字門也。
若依字輪對如來方便智，更有第五長聲惡字門，以無別體故此中不說。
又此五字統收一切佛法無有遺餘，故名為正等覺心。
又今且約一途修行次第作淺深差別說，
其實此五字各成一切如來智，各各統收一切佛法，
是故下文脩觀行時隨學一心即見一切如來心，即是華嚴如來成正覺時普見一切眾生皆成正覺也。
如是一心見一切心旋轉無礙，故名正等覺心也。
言具足梵音等者，成字是唐言三菩提，
此云正覺亦名正知，准華嚴經無有最字，
故彼疏云成最正覺亦能覺智，開悟稱覺、
離倒為正、獲得名成，此當相解。
若揀別者，凡夫倒惑、佛覺重昏，二乘雖覺不名為正，
但知法有未知法空，但悟我空未知我有，
有厭生死、空沉涅槃，顛倒未除豈得稱正？
菩薩雖正，有上有修不得稱最，設位極稱最亦未名成佛獨能，
故云成三菩提。 ^535c22

【疏】神變加持者，神是智之妙用，變是智之所了。
又神即神通，變即變化，俱屬智也。
瑜伽云：一、能變通，謂改轉故；二、能化通，謂化現故。
能轉所餘有自性物，令成餘物，名為能變；
隨欲為作諸未有事，故名能化。
今此中言變不言化者，變廣而化狹。
變具十八，化唯三種。
變十八者：一、震動，二、熾然，三、流布，四、示現，
五、轉變，六、往來，七、卷，八、舒，九、眾像入身，
十、同類往趣，十一、顯，十二、隱，十三、所作自在，
十四、制他神通，十五、能施辯才，十六、能施憶念，
十七、能施安樂，十八、放大光明。
如下疏云：然以佛神力故，令瑜伽行者於無量劫，
謂如食頃或演食頃為無量劫，延促自在，
咸適眾根，無定相可得，即是第一能變通。
化三者：一、化為身，二、化為境，三、化為語。
化為身者，化自、他身為他自身，或一或多，如是等類。
化為境者，化似眾寶、飲食、資具等。
化為語者，妙音、廣音繫屬自、他。
又下疏云：謂將說此平等法門故，先以自在神力感動大眾，
悉現普門境界秘密莊嚴不可思議未曾有事，因彼疑問而演說之。
所謂莊嚴藏者，謂從一平等身普現一切威儀，
如是威儀無非密印；從一平等悟普現一切音聲，
如是音聲無非真言；從一平等心普現一切本尊，如是本尊皆是三昧。
然此三業差別之相皆無邊際，不可度量。
如是毗盧遮那普於十方世界一一皆現佛加持身，
是一一身各有十佛剎微塵等菩薩、金剛大眾，
此諸人眾諸根相好亦復無邊，如胡麻中油，
遍滿法界，無空隟處。
如是莊嚴相，顯時無所從來，隱時亦無所去，
畢竟平等，不出於如，即是第二、能化通也。
上是神變。言加持者，加謂加被，持謂任持。
佛以如上神力加被、任持現前大眾，得見如是不思議莊嚴境界。
如來若捨加持之時，則不復現神變之加持，故云神變加持也。 ^536c28

【疏】然此自證等者，然者，然前起後之詞。
言自證者，但是佛佛自證，不從他得也。
故下疏云：如是自證之境，說者無言，觀者無見，不同手中菴摩勒果可轉授他人。
若可以言語授人者，釋迦菩薩蒙定光授決之時，
即應成佛，何故具修方便，要待無師自覺，方名佛耶？
一切心地者，有心量之地也。 ^537a38

【疏】加持三昧者，三昧是定，亦名為誓，即是住於自在神力加持之定也。 ^537b2

【疏】因陀羅者，帝釋也者，梵語因陀羅，此云尊。
帝釋者，帝之一字，即是因陀羅，梵語訛也。
正云印涅哩〔二合〕，略云帝，蓋聲勢相近。
今時帝王，順天立號，猶得梵名耳。
釋者具足，應云釋迦囉主也，即三十三天之主也。
今言帝釋者，即尊主也。
皆就略音，故曰帝釋。
言猶如千日者，謂天帝威德光明，類乎千日，
如經云帝釋所有光明，猶如千日等，為釋天之主也。 ^537b6

【疏】次云入真言門住心品者，釋此品題，
分為二段：初別明真言，後總釋品目。
且初文者，曲論真言體相不同。
一者、真言通體，即唯阿字，通與一切真言教法而為體故。
不唯真言，至如萬類名言，皆有此能詮音聲，下文備顯。
凡開口之處，盡帶阿音，如書一字入一切字中。
但初下筆，若點若#CB15148;，
便當阿字輪表體，便是法界本不生性，即與諸法而為實體。
由此梵王世界壞時，吞噉眾字，於口角邊，
唯留阿、漚二字。阿表於無，漚表於有，即當佛法中真空妙有法界體也。
雖成諸字，而不壞其本體，如水全波，而不失濕之自性。
常是隨緣，常是不變。
二者、真言別體，即三十四字，各各隨其功義，與彼真言而為體性。
且如五方真言體者，東方以吽字為體，
南方以怛囉〔二合〕字為體，西方用迄嘌
〔二合〕字為體，北方用惡字為體，中方用#CB04337;字為體。
若論三部真言，如來部以阿字為體，蓮華部用娑字為體，金剛部用嚩字為體。
如下普通真言藏品中，明法界漫荼羅聖眾，
隨一一真言，各有字門而為體故，總是辨真言體。
次明真言相者，或彰句義，或辨二合。
加圓點以表果滿，置傍#CB15148;而顯因修。
聲分男、女，字具界、緣。
既生、不生而無雜，乃性、非性而有殊。
具說其相，臨文可知。
問：既以阿字為真言體，遍在隨方教法皆有真言，何故但論天竺之音乃曰真言？
答：但如來現出世之迹始自天竺傳法者，且約梵文作一途明義爾。
如下疏有此答。問曰：既約梵文一途明者，豈西方梵文俱是真言耶？
答曰：雖梵文是同，而顯、密有異。
若作真言說處，則為密教；若作顯言說處，則是顯教。
且如此方言音亦有顯言，亦有呪語，如急急如律令等語，
呪火不燒，呪#CB04231;令停，
蓋作呪用，不同顯言。
不可一切言音都屬呪語，都屬顯言。
既爾，且如此經亦有顯言，應屬顯教。
釋曰：密宗一一文言無非字門秘密加持而為體性。
雖有顯言，從宗、體俱屬秘藏，如法華？
陀羅尼品。若隨顯教宗尚，俱屬顯教；若隨密宗所尚，俱屬密攝。
或說真言，或稱神呪，或號陀羅尼，但名、
義有殊，皆屬密藏。
次總釋品目者，入者，達解。
達解真言之道理故，以智為體。
真言者，真謂真實，離妄倒故；言謂言音，悟眾生故。
以教為體，言是其體，真是其用。
謂此言音之上，有彼離妄離倒之義用。
舉體就用，言即真故；攝用歸體，真即言故。
名曰真言門者，無擁義，為出入之通由，即是其用。
謂彼真言體有，彼無擁用。
舉體就用，真言即門；攝用歸體，門即真言，名真言門。
又真言門為所入，入為能入，能入從所入以得名。
是真言門之入，名入真言門，依主釋也。
住心者，住謂安住，令菩提等願不動故；
心者靈明，是知見之真實相故。
又住是三昧，於三昧中即見自心，即疏云自心發菩提等。
住是能住，心是所住，能所相望，作依主釋。
又上入真言門是因，住心是果，因果相望，亦依主釋。
品者，類也，別也，即諸品之通名。
入真言門住心，乃此品之別號。
以通從別，以別簡通，是入真言門住心之品，名入真言門住心品。
或以此品即當經之序品，如華嚴世主妙嚴品，故疏云此品統論經之大意也。
言說竊謂等者，竊者，私也，即疏主自謂也。
如有難云：此品梵本既有二題，必應義理各殊。
今略去修行，但存住心，豈不違於梵本，乖於修行耶？
答云：竊謂入住之義，已兼修行，故離繁文，
但著其一，於理無爽。 ^537b20

【疏】自心發等者，自心者，即本心也。
以一切眾生雖知自心本有佛知見性，
若不練修，終難得顯。
是以諸佛如來以神力加持，說此三密方便為所入門，
令修行之者措心有地，依教懃行，安心彼中而修趣之，
然後克證，不從他得。
若離自心執有，發修見證，終無得理。
譬如磨塼取鑒，鑽氷求火，徒受疲勞耳。
又此中有六箇心字：前二是因，後四是果。
又前一是菩提心，第二是大悲，後四是方便。
又中間二心是自利，後二是利他，前二通二利。
言從因至果等者，謂從初發菩提，乃至嚴淨佛國，
從因至果，皆不離自心。
因亦是自心，果亦是自心，心即菩提，故云皆以等。
天台云新佛成舊佛，舊佛成新佛是也。
又下疏云：行者欲知真言行及果者，當於心處求之。
意云：入此真言門者，即能識於自心之處。
若知是處，即得真言之果也。
又此果字，有本是無字，即皆以無所住而住其心。
謂行者入真言門，修三密時，貪著其事，
則不離我、人、壽者之相，不得名住。
何以故？有所住故。
若觀如是三密之相，雖從緣生，不異於如，
即是不住而住，住而不住。
初發心時，便成正覺，不由他悟，故云皆以無所住而住其心也。
經如是我聞等者，如來說經有五種成就：
一、信成就，二、時成就，三、教主成就，四、處成就，
五、眾成就。言如是我聞者，信成就也。
一時者，時成就也。
薄伽梵者，教主成就也。
住如來加持法界宮，乃至大寶王樓閣等，處成就也。
次云其金剛名曰虗空無垢等，眾成就也。
准智論，又說六成就，開信與聞而為二故。
世親菩薩般若燈論亦有六義，如彼頌云：前三明弟子後三證師說一切修多羅其事皆如是。
言如是者，結集者指斥之詞也。
謂指此經，如我所傳，是佛所說，故稱如是。
注無量義經云：至人說法，但為顯如，唯如為是，故云如是。
言我聞者，結集者言：若從他傳聞，不必如是。
我親承金口而聞，而非謬矣。
又佛臨般涅槃時，侍者請曰一切經首當置何言佛勅阿難當置如是我聞故大術經阿難請問四事一佛滅度後諸比丘等以誰為師二依何處住三惡性比丘如何調伏四一切經首當置何言佛告阿難：
我滅度後，以波羅提木叉為汝大師，依四念處住惡性比丘梵壇治之。
梵法默然，不應打罵，但默擯故。
一切經首當置如是我聞等。
言一時者，一者，簡數之語；時者，一期之號。
時無別體，依法假立。
今言一時，謂即簡去四時、八時、十二時等，
但取說聽，會遇無差，生滅不二，故名一時。
又如來說經，時有無量，不能遍舉，一言略周，故云一時。
言薄伽梵者，翻就此方，或名能破，或云持眾德，
或名有德，或名世尊。
謂佛地論有二義釋：初成德義，後破魔義。
初成德者，薄伽梵聲依六義轉：一、自在義，
永不繫屬諸煩惱故；二、熾盛義，炎猛智火所燒鍊故；
三、端嚴義，三十二相所莊嚴故；四、名稱義，
一切殊勝功德圓滿無不知故；五、吉祥義，
一切世間親近供養咸稱讚故；六、尊貴義，
具一切德，常起方便利益安樂一切有情無懈癈故。
初一斷德，次一智德，後四恩德，如次應知。
後破魔者，謂能破壞四魔怨故，如下具明。
言住如來加持者，住謂居住，即是出現之義。
如來者，上言薄伽梵，即是毗盧遮那本地法身；
今言如來，是佛加持身，即是應身，謂從加持而現起故，加持之身名加持身。 ^538a32

【疏】今此宗等者，謂此秘密宗中也。
對彼稱此，謂彼顯宗之中具足六義，都名一薄伽梵，更無別義。
今此宗中，以字義釋之，復有多名，故云今此。
言其本末有等者，謂人體上本無能破之名，
但由執持利器世間之人，觀其事相之迹，強以之號能破者。
易云：以物得通謂之曰道，以微妙不測謂之曰神，以應根變化謂之曰易。
總而言之，皆虗無之謂也。
聖人以事名之，隨其義理以立其號矣，故云其本等。 ^538c42

【疏】二乘雖破等者，此通妨也。
謂有難云：謂佛如來具大智慧，能破無明煩惱，稱薄伽梵。
二乘之人亦能有之，何不名為薄伽梵耶？
答：二乘雖破三毒，但破我執，法執仍存，
雖除種子，未盡習氣，如盛香器，餘氣現在，故曰亦不了了等。 ^539a10

【疏】欲求等者，求者希求，欲即是求。
作持業釋，如對法第十六卷，即欲界五趣一切種類，
皆欲求故，由欲求力，不脫欲界，招欲界苦等。
此中義別，謂善法欲也。 ^539a20

【疏】即是般若佛母者，般若即佛母故。
故大品云：欲為諸佛內眷屬，欲得大眷屬，當學般若波羅蜜。
欲過聲聞、辟支佛地，住阿毗跋致地，當學般若波羅蜜等。
若得與此相應，煩惱戲論皆悉永息。
非如世間五欲熱惱，雖小止息，而實更增。
如擔重易肩，何曾有樂？
又涅槃經云：若常愁苦，愁遂增長。
如人憙眠，眠即資多。
躭婬嗜酒，亦復如是等。
是為此中女人義也。
言以密教不可直宣等者，不可直說是般若佛母，故言女人。
此宗多有如是隱密之語，修學之者，應當觸處類例而思之耳。 ^539a26

【疏】一切世間至如佛者，一切世間者，即三世間，
謂眾生世間、器世間、智證覺世間，俱名一切。
今但約眾生名為一切，謂眾生世間種種差別，
無量無邊，名為一切。
名聲者，名謂名號，即十號等；聲謂音聲，即說法等。
如法華經神力品云：爾時世尊於文殊師利菩薩及比丘、
比丘尼八部眾前，現大神力，出廣長舌，
上至梵世，一切毛孔放於無數光明，遍照十方世界，
普皆見此娑婆世界無量無邊眾寶樹下師子座上諸佛，及見釋迦共多寶如來在寶塔中坐師子座。
見是事已，得未曾有。
即時諸天於虗空中高聲唱言：過此無量無邊百千萬億阿僧祇世界，
有國名娑婆，是中有佛名釋迦牟尼，今為諸菩薩說大乘經等。
如是名聲，一切世間無有等者，或名謂名稱，
聲謂聲譽，即是名稱普聞無量世界之謂，故云一切世間等。 ^539a46

【疏】本地法身者，即實相法身也。
一真實相為萬化之本，猶如於地為萬物之依，故曰本地。
言法身者，謂此實相能軌持萬化，即此軌持假名為身。
法即身故，本地即法身，並持業釋。
又法身有五。清涼云：一、法性生身，言其生，
則本之法性故；二、功德法身，推其因，則功德所成故；
三、變化法身，就其應，則無感不形故；四、
實相法身，語其妙，則無相無為故；五、虗空法身，
稱其大，則彌綸虗空故。
於此五中，今當第四實相法身。
以別揀通，即本地之法身。
言次云如來是佛加持身者，即應身他受用也。
次疏釋成，其所住處名佛受用身。
言如來心王等者，如來是所住，心王為能住。
如一切諸佛說法儀式，皆住於應身，即本地身為教主也。
約別就勝，唯是真身。
故經云應化非真佛亦非說法者，推功歸本，言法身說。
又下說法處即如來身，師子座亦爾。
依、正尚猶無礙，豈佛身真、應而局定耶？
亦得名如來身說、國土身說、菩薩身說等。
今但說真、應二身，如般若論說有二佛：
一、真佛，即法身；二、非真佛，即應、化身。
又華嚴云諸佛真身本無二應物分形滿世間，又云佛以法為身清淨如虗空所現眾色形令入此法中等。
然諸經論或說三、五、九、十身等，統而明之，一法身也。 ^539b26

【疏】既從遍一切處等者，即法界處也，即從法界加持力生。
故下經云：時薄伽梵廣大法界加持。
疏釋云：毗富羅是廣大義，謂深廣無際，
不可測量，如是諸法自體，名為毗富羅法界。
諸佛實相、真言實相、眾生實相，皆是毗富羅法界。
以此更相加持故，故名法界加持也。
生者，出現義。又此應身既從本地加持功德力生，即與本地無相法身無二無別。
清涼云：如冥室#CB04647;光，
隨孔而照，光雖萬殊，而本是一。
故曰既從遍等。 ^539c20

【疏】離諸過罪者，離四句、百非也。
四句者，謂有、無、亦有亦無、非有非無，清涼云四句之火莫焚是也。
百非者，然眾生迷執雖多，不出一、異、有、無四句。
約此以明百非，謂一、亦一、非一非非一、
異、亦異、非異非非異，有、無亦然，共成十六；
三世各十六，成四十八；斷、常二見各四十八，成九十六。
并本四句，都成一百，皆違正理，故云非也。 ^539c36

【疏】此與釋論三種金剛三昧等者：一、金剛三昧，
得此三昧者，能貫穿一切諸法，亦無不見，
是三昧能通達諸三昧，是名金剛三昧；
二、金剛輪三昧，得此三昧者，即能持諸三昧，
是名金剛輪三昧〔輪者，攝持義故〕；三、如金剛三昧，
得此三昧者，能破一切煩惱結使，無有遺餘，
譬如天帝釋手執金剛，破修羅軍，是名如金剛三昧。
故云釋論等。 ^540a2

【疏】所謂如來實相智身者，此之法界，全是如來實相之身。
既是如來實相之身，何有處耶？
由加持故，即是真實功德莊嚴之處也，亦是華嚴十身中之智身也。 ^540a16

【疏】故曰宮也者，釋名曰：宮，穹也，言屋見於垣上，
穹崇然也〔即高顯皃〕。
易曰：上古穴居而野處，後代聖人易之以宮室，
上棟下宇，以待風雨，蓋取諸大壯，此其始也。
若以心王所都，即佛身名宮；若以摩醯首羅住處，即是器界。
今為如來有應之處，無不是此宮，即屬應身，
是加持住處，隨世為名，故曰宮也。 ^540a22

【疏】五種那含住處者，那含者，即不還也。
此有五種：一、中般那含，謂處中有而般涅槃者；
二、生般那含，謂處生有及本有中而般涅槃者；
三、行般那含，謂加行精進而般涅槃者；
四、無行般那含，謂有速疾道，不假加行而般涅槃者；
五、上流般那含，謂從下向上而般涅槃。
此般涅槃，謂得果義，謂阿那含而得阿羅漢，名般涅槃。
廣如義林。言住處者，是五種那含所依住處，
謂無煩、無熱、善現、善見、色究竟。
言淨居者，謂離欲諸聖，以聖道水濯煩惱垢，
故名為淨；淨身所居，故名淨居。
或此天中無異生雜，純聖所止，故名淨居。
何因得生？為謂聲聞雜修靜慮，新造引業，故能生於五淨居天。
俱舍二十四云：應知此中無漏勢力，熏修有漏，
令感淨居，故名雜修。
初、後剎那無漏，中間剎那有漏，以初、後心資於中間有漏定心，
令感淨居，名為引果。
若大乘說，與彼全殊，謂初、後有漏，中間無漏。
無漏定力，展轉資昔，感生業種，令勢殊勝，生五淨居。
以初念有漏而為加行，復除定障；次念無漏為無間道，
正除定障；後念有漏為解脫道，故熏修滿。
若以有漏為中、無漏為初、後者，豈以無漏與彼有漏為加行耶？
故異小乘也。 ^540a34

【疏】兼得淺深等者，淺謂執持，執持金剛杵也；
深謂任持，任持金剛印也。 ^540b26

【疏】約菩提等者，雖法與人能有異，然恐難解，今以漫荼羅釋之。
漫荼羅者，聖賢集會之處也。
謂於漫荼羅中，若但置印，名法漫荼羅，
即是約菩提義，即有無量無邊金剛智印故。
若於彼中置一切聖賢，一一聖賢復各持其印，
依位而住，即是約佛陀義，有無量無邊持金剛者。 ^540b30

【疏】然以自在神力等者，謂如是智德，唯佛與佛乃能持之。
若諸佛但住如是境界，則眾生不能以是蒙益，是故然以自在神力等。 ^540b42

【疏】持大空之戰具者，楞伽云：大慧！
何者第一義聖智大空？
謂自身內證聖智法空，離諸邪見熏習之過，是名第一義聖智大空。
大空即智也。今此諸執金剛，各從一門內自證智，
遍一切處，破諸眾生無明障染，義名戰具大空。
智即戰具，名大空戰具，作持業釋。 ^540b48

【疏】言之者，乃語助詞也。
或執金剛者，各隨一門法界幖幟，謂是杵等，
是大空之戰具，可作依主。 ^540c10

【經】遊戲神變者，謂以如來本行菩薩道時，
以一體速疾力三昧，行種種諸度門，自利利他，
現諸神變，遊履快樂，即是踊躍超昇義。
或將菩薩身作佛身等，或以涅槃現生死。
華嚴經云：謂以眾生身作剎身，而亦不壞眾生身，
是菩薩遊戲；以剎身作眾生身，而亦不壞剎身，是菩薩遊戲。
或以涅槃示生等，皆不壞其相。
乃至於定出入，自在無礙，眼根門中入正定，
耳根門中從定出，六根六境，逆順超越，
自在無礙，是類皆遊戲也。 ^540c14

【疏】信解者，即信謂印忍信向，解謂解行。
一切眾生，從無始來，未聞出世三寶，但歸依世間外道天神。
後遇善知識，為說佛法殊妙，則能印順忍可，名之為信。
後發菩提心，乃至成佛，中間起種種行願，名之為解。
下文廣釋。言始從真正發心者，離妄稱真，遠邪為正。
妄謂分別，邪即二邊。
若有是相，不名真正，如常發菩提心已。
然為顯示真正之相，云今所發覺心，遠離諸性，
相乃至空，性圓寂故等。
若與此相應，即是真正發心。
儻朱其旨，非真正也。
此等行相，下疏備陳，宜細體焉。 ^540c32

【疏】如善財等者，華嚴經云：爾時善財童子恭敬右遶彌勒菩薩摩訶薩已，
而白之言：唯願大聖開樓閣門，令我得入。
時彌勒菩薩前詣樓閣，彈指出聲，其門即開，命善財入。
善財心喜，入已還閉。
見其樓閣廣愽無量，同於虗空，阿僧祇寶以為其地，
阿僧祇宮殿、阿僧祇門闥、阿僧祇牕牖。
乃至善財童子於一處中見一切處，一切諸處悉如是見。
乃至爾時彌勒即攝神力，入樓閣中，彈指作聲，
告善財言：善男子！
緣起法性如是。此是菩薩知諸法智因緣聚集所現之相。
如是自性，如幻、如夢、如影、如像等。
疏主！今取此文意者，若真言行者見、聞、
觸、知此境界時，即同善財入彌勒閣中，
於一處中見一切處，一切處中悉如是見。
即觀十緣生句，與華嚴宗不相異也。 ^541a2

【疏】上說金剛等者，上以金剛法界屬如來智身宮，即如來應身。
次明樓閣寶王亦是如來身者，即國土身。
今云師子座，即菩薩身。
如理應思。 ^541a28

【疏】於九十六種者，謂西方外道有九十五種，
若兼佛法，成九十六。
謂佛法中，有人雖披至典，不達聖旨，心行理外，
亦名外道一乘；不希大果，亦名外道他教。
廣序不繁具引。 ^541a34

【疏】問曰：佛所說經等者，此問意云：佛所說經，
即應直宣正宗，何須先住處及眷屬耶？
答曰：譬如國王，乃至下文易見。
今又通云：謂佛設教，必不徒然。
若不先明住處，眷屬何存？
若不次辨眷屬，當根則闕。
故五種成就，闕一不可，是故次第須如是也。 ^541a42

【疏】如淨虗空等者，如淨虗空體，離一切障翳垢染，
無能取也；及離一切分別，無所取也。
若於虗空體上見有障染，名為執諍；若於虗空上分別是淨是垢，
即名戲論。虗空不爾，故能遠離也。
淨菩提亦復如是，法合易知。 ^541b4

【疏】次虗空遊步等者，即是前遊戲神變義。
彼中疏釋云：梵云微吃哩抳多，是踊躍遊戲神變義。
謂初發心已來，深種善根，起種種願行，
莊嚴佛土，成熟眾生，恒殊勝進，不休息故，即是超昇騰躍義。
如是遊戲，即是菩薩自在神通等，正與此同。 ^541b14

【疏】復次，虗空等者，謂此無垢執金剛即是菩提心，阿字門平等種子亦即是菩提心。
此菩提心即是三句義中第一、菩提心為因句。
言修無住行者，即是遊步金剛長阿字之行。
此行即是三句義中第二、大悲為根句。
雖有菩提心願，若不起行，願必虗故，所謂菩薩發大心，決定修諸行。
言譬如等，譬如世間雖有種子，不以播殖方便，
根芽無由生起；雖有菩提因種，若不以大悲萬行播殖方便，
終不生根。言故次明等者，結成所以也。 ^541b24

【疏】如萌芽等者，謂由大悲為根，萌芽已生，
四大時節為緣〔此上屬大悲句〕。
又以虗空不礙，令此萌芽念念滋長。
言菩提心亦如是等者，為如萌芽已生，
雖有水土等緣，若不得空，有增上礙，不能滋長；
若得於空，無增上礙，乃能滋長。
淨菩提芽亦復如是，雖有萬行為緣，若有所得，不能滋長。
今此萬行皆無所得，名為大空。
善巧方便，令菩提芽高出無極，名真實生，亦名大空生。
大空之生，故以為名也。
言所謂大空者，即不可得空暗字門生。
此空即是三句義中第三方便，為究竟句也。 ^541b42

【疏】如萌芽增等者，謂此萌芽念念增長，
然後莖葉華實漸次滋繁，華果殊芳，故名雜也。 ^541c14

【疏】復次以種種法界等者，謂種種法界色，
即是萌、芽、莖、葉、華、實。
染謂莊嚴之染，非垢染也。
言成大悲漫荼羅者，漫荼羅，聖賢集會之處，萬德交歸之所。
故下經云：爾時金剛手白佛言：世尊！
云何名此漫荼羅？
〔從因為名。〕佛言：此名發生諸佛漫荼羅。
〔諸佛無不從此生故。〕
疏釋云：下菩提心種子於一切智心地中潤以大悲水，
照以大慧日，皷以大方便風，不礙以大空空，
能令不思議法性芽次第滋長，乃至彌滿法界，成菩提樹王。
故以發生為稱，名發生諸佛漫荼羅也。 ^541c18

【疏】曲中者，曲謂委曲，中〔去〕謂不失。
諸佛威儀，無不委曲成就於物，雖成於物而未曾失於規矩，
方圓任器也。或以曲謂隨他意言，中謂順自意語，皆成佛事也。 ^541c36

【疏】然上來等者，通疑、妨也。
問：若一切諸法入此如實智時，究竟平等，
同一實際者，何故說有因果、自他、有為、無為等深淺之異耶？
答：為欲分別令易解故。 ^541c42

【疏】發同體悲愍等者，謂直取一切眾生身，
與己身無異，故名同體。
起信鈔云：直見眾生如父母，亦未若見同己身。
拔苦之心，可謂深矣。
言眾生等者，若無同體方便者，尚不能自救，況救一切眾生耶？
言此是如來一德者，謂佛具有四德：一、
行願德，二、慈悲德，三、無上慧德，四、三昧德。
今當四中第二德，故名如來之一德也。 ^541c48

【疏】如一闡提等者，言一闡提者，是樂欲義。
樂生死故，而斷善根，無成佛之壽命，故名必死。
二乘已死者，謂二乘之人，於空作證，入於#CB01926;斷，
故名已死。如是必死、已死二種之人，雖世有良醫，見之拱手。
諸佛醫王則不如是，明見一切眾生皆有如來知見性故，必定師子吼。
師子吼者，涅槃經云：決定說也。
決定宣說一切眾生皆有佛性也。 ^542a14

【疏】為此一事因緣等者，即一大事因緣也。
清涼云：無二無三故名一，佛因佛果故稱大，
因果幹能令物解脫並稱為事，如來因此故出現爾。
大事，即因緣也。又正因佛性為因，緣因佛性為緣，
了因所了為因，生因所生為緣，皆為成於佛果大事大事之因緣也。
如來為此大事之因緣故，出現於世，故云唯等。 ^542a28

【疏】譬如真金，體性純淨者，頓悟也。
謂頓悟菩提之心，本離諸障，即南宗云明鏡本清淨也。
言若種種煉冶者，漸修也。
謂初質尚與微垢共住，要假煉冶磨拂，
方得明淨，即北宗云時時劬拂拭也。
若得此意者，則南北二宗不相仇讐矣。
又前離一切障等者，此中有四：初、法；次、
喻；三、指義；四、結名。
今初為始，後大心眾金剛道功德之相，
以次段刃迅之稱，是究竟智也。
今約因中，具有麤、細、極細三重妄執，障翳菩提。
即以地前秘密方便，越初一重麤妄執，
名離一切障，出世間心、生見心、明道時，淨菩提心始得顯現。
如是練修至八地時，越第二劫一重細妄執，
名離一切障，其菩提心逾勝逾增，更益方便。
乃至金剛道中，越第三劫極細妄執，名離一切障，其菩提心與如來等。
此位但有四分之一，佛地之障存焉。
次喻。譬如真金體性純淨者，出鑛之金也。
種種練冶眾寶磨瑩者，迤邐融明倍增光彩也。
三、指義。初質尚與微垢共任者，對彰法喻也。
謂金纔出鑛則喻見、道見、未曾見，謂之初質。
鑛妄已除細者尚在，名為微垢。
種種練冶得至八地，細妄雖斷極細者俱，
眾練磨瑩復倍於前，至金剛定越極細妄執，
唯佛地障解脫道斷，故此乃四分之一最後微垢也。
是則三劫有物質之實，二位遣微垢之妄，故曰初質尚與微垢共住。
能持已下，第四、結名，可知。
又解：言初質者，謂本覺體根本名初，微垢即微細無明也。 ^542a40

根本淨覺自體無染，與細障俱也。
問曰：本覺之體既在纏位，應與麤惑共住，何言微垢耶？
答：根本無明與本覺齊，覺與不覺相對立故，最相近故。
麤惑枝末與始覺相當，由是本覺斷時先斷細者，
始覺斷時先斷於麤，義相可解。 ^542b38

【疏】一切難斷處等者，此所斷法有多不同，
即變易、生死二障習氣根本無明，即是第三重妄執等，名難斷處。
唯佛可除，乃至十地滿心未能斷故，唯佛智能斷，名為難斷。
又下疏云：一生補處菩薩尚有一死，未離怨對。
如來智身本不生故，則無有死，是永離怨對。
是故不動明王能煞灌頂菩薩麤重之身，
斷其變易之命，況餘三界眾生極暴惡者！
言難伏處悉滅者，總以三毒為難伏法，
所謂眾生以貪、瞋、癡三為根本故，乃至如來為欲調伏閻浮提眾生故，
以補處身從兜率天下而轉法輪，乃至於舍衛國現大神變，
制諸外道及曠野鬼神、訶栗底母種種難化眾生。
世尊初成正覺，於金剛界漫荼羅攝召三千世界普門大眾。
時有摩醯首羅天王，即是三千大千世界主，
住於世界最中，以慢心故，不肯從命，而作是言：
我是三界之主，更有何等世尊而召我耶？
於時不動明王白佛言：世尊！
此有情故，犯三世諸佛三昧耶法，當以何法治之？
佛言：可斷其命。時不動明王即以左足蹋彼頂上寶冠半月中，
右足蹋彼妃首冠半月中。
爾時摩醯首羅尋即命絕，即於悶絕之中證無量甚深三昧，
得無生記。乃至深釋者，三千大千世界主即是無始無明，
於一切生死中而得自在，唯此菩提心王能制伏之，
乃至煞彼無常之身命，令得常命等。
如下疏引，故云難伏處等。 ^542b48

【疏】如來甲所謂大慈等者，謂即諸佛之慈，非因位之慈。
如釋迦如來菩提場中將成道，是時天魔領諸魔屬，
欲壞菩薩，不得成道，菩薩爾時被大慈甲魔不能為害。
言不為一切煩惱斷傷者，降煩惱魔也。
故下疏云：是中更有難降伏處，所謂諸煩惱等魔，
無有形相方所，亦無足迹，難可覺知，於一念中亦皆殄滅，故云不為一切等。 ^542c46

【疏】所謂住大空慧者，即無分別之慧也。
安住此空慧，即是住無戲論。
言是處等者，是處即指緣起實相處，謂於是處不觀生滅、
斷常、去來、一異，名戲論息，即同於涅槃。
若真言行者住此空時，應深觀察，若失般若方便，
多墮二乘地，證小涅槃。
故下疏云：此名極無言說處。
爾時心住無為法相，若失方便，則墮二乘。
然以菩提心勢力，還能發起悲願，不墮二乘也。 ^543a12

【疏】如是妙權等者，妙是妙權，即是佛加持智。
此方便智從如來十力生，即十力是能生，方便是所生。
故智論云：以是處、不是處智力，分別籌量眾生是可度、是不可度。
即智力是能生，分別等下是所生。
下准此知。以業報智力，分別籌量是人業障、
是人報障、是人無障；以禪定、解脫、三昧智力，
分別籌量是人著味、是人不著味；以上下根智力，
分別籌量眾生智力多少；以種種欲智力，
分別籌量眾生所樂；以種種性智力，分別籌量眾生深心所趣；
以一切至處智力，分別籌量眾生解脫門；
以宿命智力，分別籌量眾生先所從來；
以生死智力，分別籌量眾生生處好醜；
以漏盡智力，分別籌量眾生得涅槃。
佛用是十種力度脫眾生，審諦不錯，名十力生。 ^543a26

【疏】皆有多聲等者，多聲者，應云：梵語誐誐曩尾羅惹南，
誐誐曩尾訖哩柅多南，乃至野又鉢底南。
南者多聲，即是等義。
眾義如云：佛#CB00501;南，
達磨南，僧伽南。問：又云佛#CB00501;耶等，
與此南字，一耶？異耶？
答：野是假者，即目覺者，義無相濫。 ^543b4

【疏】然統其綱要等者，謂大本有十佛剎微數塵等。
今此統其大領所要用者，上首一十九數枝未眷屬，皆悉隨之。
於此持明宗中通途用者，不以為闕少耳。
又解：宗通之用者，然此經宗有通該法界之用，
若人若法，皆無盡故。
今言十九，既局數數，豈不違於宗通之用耶？
答：若准梵本，皆帶多聲，即是等言。
今置等言局，過斯遣矣。
又此所列一十九眾，皆是如來內德所現，為影響眾。
其當根眾，何者是耶？
故下疏云：然此諸解脫門所現善知識，
各引無量當根，同入法界漫荼羅。
即此所引為當根眾也。 ^543b14

【疏】世界海等者，上顯如來差別智印，其數無量。
且以如來十力，各對一佛剎微塵，表眾會之數，
未知諸佛所化分劑，由是疏指釋論顯之。
彼論五十五云：復次三千大千國土，名一世界，
一時起，一時滅。如是等十方如恒河沙等世界，
是一佛世界；如是一佛世界數如恒河沙等世界，
是一佛世界海；如是佛世界海數如十方恒河沙世界，
是佛世界種；如是世界種十方無量，是名一佛世界。
於一切世界中取如是分，是名一佛所度之分也。 ^543b34

【疏】形色性類，皆有表像者，形謂凞怡忿怒，
色謂青黃赤白，蓋分性類差別，故表息增降敬。
餘法門例爾。 ^543c4

【疏】能令三業同於本尊等者，謂行人三業即是本尊三業，本尊三業即是行人三業。
如是本末平等無二，自然從此一門得入法界，即是普入一切法界門。
如從一門見王，即是遍入千門萬戶；行人隨從一門，
即須直入，但恐門首稽留，或外事所牽，終不得見如來法王也。 ^543c8

【疏】復次，行人等者，謂修行之人，雖學於慧，
若無禪定，但名狂慧。
猶如將燈安向風中，閃爍不定，照用不得分明；
若置室內，停停不動，照用即得分明。
故次文殊妙慧明除蓋障三昧也。 ^543c20

【疏】佛身四德者：一、行願彌綸；二、佛宗不斷；
三、大悲演法；四、深定除障。
如是次第而配屬之。 ^543c28

【疏】大邪見、大愛等者，涅槃云：一切煩惱，
邪見攝盡，謂破壞三寶，焚燒善根。
戒經十種謗，三寶為最重，故邪見稱大。
若據發潤生死，流轉無明，愛、取為大；若據遠隨現行，
障無學道，我愛、慢為大；餘可名輕。
若煩惱當體相望，則十大煩惱為重，隨惑為輕等。
今此智人，必能說法破壞，故名摩訶薩。 ^543c32

【疏】此索哆等者，前云薩埵，直呼於人；今云索哆，
乃屬人之功業，即是忍樂修行，堅持不捨。
言聲明有如是法者，即八轉聲法也。
謂前云薩埵，直目眾生之體，即體聲也；
今云索哆，直屬眾生之業，即業聲也。
如言薄伽梵、薄伽伐帝，言薄伽梵，即體聲也；
言薄伽伐帝，即轉聲中業聲也。
聖教多譯為薩埵者，蓋相傳習學之者，隨順其言辭耳。 ^543c44

【疏】一者、愚童者，愚謂愚癡，童謂孾童，取未會分別也。
下經云：愚童凡夫類，猶如羝羊。
疏釋云：羝羊是畜生中，性最下劣，但念水草及婬欲事，餘無所知。
故順西方語法，以喻不知善惡因果，愚童凡夫也。
法華經第一：入生死險道，相續苦不斷，
深著於五欲，如犛牛愛尾等〔云云〕。 ^544a10

【疏】二者，有識者，謂有所識知者也。
對前愚童，故稱有識也。 ^544a22

【疏】出過一切等者，一切之言，攝盡內外。
有諸外道計我自性，即同欲界，或同色、
無色界，乃至謂非想處即是涅槃，或言梵王、毗紐天等生一切法。
又如犢子阿毗曇中說：譬如四大和合故有眼法，
五眾和合則有人法，是人法在不可說藏中。
又說一切有道人言：神人，一切法門中求不可得，
如龜毛、兔角常無，而陰、界、入實有自性。
以如是等戲論法故，蓋由不識其心。
今此菩提出過如是臆度戲論種種過失，
一向純淨，即是眾生本心。
了知此者，名之為菩提薩埵也。 ^544a26

【疏】即經所謂越三時至法門也者。
言越三時者，越謂超越，三時即是過、現、
未來三時分也，謂超越彼三世之時分故。
且世間時分，則有過去、未來、現在，剎那不住，脩短之異。
此遮那實相之日，圓明常住，湛若虗空，無有如是差別之相。
又釋論云：諸佛有無礙解脫，菩薩有不可思議三昧，
能令多時作少時，少時作多時。
又如說法華經六十小劫，謂如食頃〔云云〕。
此說經之時分，復當云何？
故天台云：夫心冥至道，則渾一古今。
法界無生，本亡時分，況無涯之說，念劫圓融哉！
故今以無時之時，名越三時矣。 ^544a44

【疏】三、十時等者，智論云：日名從旦至旦，
初分、中分、後分，夜亦三分，一日一夜有三十時。
春、秋分時，十五時屬晝，十五時屬夜，餘時增減。
五月晝十八時，夜十二時，十一月翻。
此言十五時屬晝，三分中各五時也。 ^544b16

【疏】如法華序分等者，故法華經序品云：
爾時佛放眉間白毫相光，照東方萬八千世界，靡不周遍。
乃至雨曼荼羅、曼殊沙華、栴檀香風，悅可眾心。
以是因緣，地皆嚴淨，而此世界六種震動。
乃至文殊當知，四眾龍神瞻察：仁者為說何等？
爾時文殊師利語彌勒菩薩摩訶薩及諸大士：
善男子等，如我惟忖，今佛世尊欲說大法。
又云：我見燈明佛，本光瑞如此。
以是知今佛欲說法華經。
言從地涌出品者，經云：爾時他方國土諸來菩薩而白佛言：
願於娑婆世界護持此經。
佛言：不須汝等，我娑婆世界自有六萬恒河沙等菩薩，各引爾所眷屬護持此經。
言訖，有無量千萬億菩薩同時涌出。
乃至我於伽耶城，菩提樹下坐，得成最正覺，轉無上法輪。
爾乃教化之，令初發道心，今皆住不退，悉當得成佛。
因此彌勒及諸菩薩壞疑云：父少而子老，舉世所不信。
如來為破此疑，方說三身壽量。
今此亦爾，現普門不思議境界，感動大眾。
因彼疑問，說此平等句法門也。 ^544b24

【疏】內脩般舟三昧者，般舟，此云佛立。
摩訶止觀云：般舟三昧，翻為佛立三昧。
佛立有三義：一、佛威力，二、三昧力，三、行者本功德力。
能於定中見十方現在佛在其前立，如明眼人晴夜觀星，
見十方佛亦如是多，故名佛立三昧。 ^544c10

【疏】和合亦無者，謂行者於般舟三昧中，
見此不思議加持境界時，作四不生句觀之：
如是境界之相，由自心淨故生耶？
若由自心生者，即不異外道。
計一切法從自性生，或計從他生，謂計梵王能生等，亦不異外道。
行者如是觀自他都無所得，乃合觀之：如是境界為共生耶？
若共生者，則有二過。
何以故？若謂內心為自待佛加被而得生者，即此自心中先有佛耶？
為先無耶？若先有之，佛之加被則無所用；
若先無之，佛之加被復何所用？
故共亦不生也。 ^544c20

【疏】軌匠其心者，軌者，法也；匠者，工也；匠之作不失於法也。
如美玉薀在石璞之中，不得良工琢磨，則不成至寶。
眾生菩提心寶在煩惱石中，若遇如來說法方便，
軌而匠之，則成法器也。 ^544c38

【疏】因陀羅等者，因陀羅者，即帝釋也。
如天帝釋殿，以珠網覆上，一明珠內，萬像俱現，珠珠皆爾。
此珠明徹，互相現影，而無窮盡。
今此亦爾，一塵剎內，萬像俱現，剎剎皆爾。
此剎體空，更相現像，像復現像，而無窮盡，故云因陀羅等。 ^544c46

【疏】今略舉三聖等者，謂有難云：上舉四菩薩為上首，
表佛四德有所偏闕，則不成無上菩提。
今又舉三聖，有何所以耶？
故疏通釋云：上舉四菩薩，前已備彰。
今標三聖，即表三部，謂漫荼羅莊嚴之藏所具聖眾，
雖差別無量，三聖攝盡，所以偏舉也。
謂執金剛是金剛部，赤色有降伏；普賢是如來部，
白色有寂災；觀自在是蓮華部，黃色有增益。
言舉此三點者，即此三聖亦是摩訶般若解脫法身，
謂執金剛般若德，普賢法身德，觀音是解脫德。
又釋三點者，即梵書伊字。
常途釋云：如摩醯首羅，面上三目。
今又顯之，出梵書伊字^mc-CFC8也。
湛三點者，此之謂也。 ^545a8

【疏】如外覩漫荼羅等者，形內稱外，謂大悲胎藏漫荼羅，
而分三重，從內向外，此當第三，故以名焉。 ^545a30

【疏】若離如是實相等者，謂第三重漫荼羅所現莊嚴眷屬，
多是諸天、魔、梵八部之眾，及鬼子母、鳩槃荼等。
雖現如是種種相狀，然皆即是實相之印。
行者觀行，與此相應，以此為門，皆見中臺大日之尊。
若不知如是秘號，皆隨愛見所生，與天魔外道作諸塵勞伴侶耳。 ^545a34

【疏】復次，行者初發等者，謂從初發菩提心時，
便得入於阿字之門，即是從如來金剛性生。
金剛性，謂如實智堅固性也。
言當知之，芽者，菩提芽也。
此芽生已，中間運運者，地地增進，乃至成菩提樹王，更無行可增等。 ^545a46

【疏】唯以一行一道者，謂從初發心入菩薩位，
乃至滿足十地，但以一真言之行、一真言之道而成正覺。 ^545b8

【疏】若於異方便門等者，謂入佛方便有無量門，
門雖無量，若開顯密意，則皆不離此一實乘矣。 ^545b12

【疏】得至虗空無垢等者，猶如虗空畢竟清淨，
不為一切塵垢所染；心亦爾，不為薀、處、
界等諸垢所染，故以為名。
至下第六、無畏處廣明。 ^545b16

【疏】然以四不生義觀之者，謂一切法不自生，
不他生，不共生，不無因生，如下文說。 ^545b22

【疏】將欲開權顯實，說法華經者，古有多義，且依清涼。
故華嚴鈔云：謂有問言：若會三歸一者，為會昔三而為一耶？
為會昔三歸今一耶？
答：具斯二義：初則會取昔三，為今之一；
後則癈昔之三，立今一故。
取則昔小皆取，廢則昔大亦廢。
然開、廢等言，有局、有通。
局者，約教，則廢三立一，三教者虗設故；
約理，則開三顯一，開無三理，一極自彰故；
約行，則會三為一，三乘之行皆佛因故；
約果，則會三歸一，三乘之因同歸一果故。
通者，唯廢一種，則約於教；開、會等言，並通三種。
言約開三顯一，則三者、一者，約理，則昔說三種，
閇於一實；今云無三，則一理自現，故云開方便門，示真實相。
約行，則昔說三乘行，別方便門，閉於一實；
今會為一，則方便門開，一實顯矣，故云汝等所行是菩薩道。
約果者，昔說三果不同，是方便門，閉於一實；
今云三果虗設，唯有極果無上菩提，故云心生大歡喜，
自知當作佛，則實相顯矣。
更有多義不煩具引，故云開權顯實說法華經也。
又慈恩一乘章云：雖依諸教總會此四，
然法華中顯會教理，密會行果。
會教理者，經云：諸佛智慧及智慧門一雨普潤，
會教也；牛車寶所，會理也。
此以所詮名之為理，非要真如。
欲顯所得甚深難解，有所言說意趣難知，
道場所得法無能發問者，我意難可測亦無能問者。
亦顯法華開方便門示真實相，即是法華開敷秀出。
密亦通會行果二種，乘此寶乘直至道場，
即會行故；中設化城為至寶所，即會果故。
此則正顯昔權今實故也。
言將演遍一切乘者，謂次下文所說種種法門，各是一種運生之義。
又一一門皆遍一切處，名遍一切乘也。
言自心成佛之教者，即是所說平等句法門也。
若有行者住於此乘，初發心時便成正覺，
不由他悟，故曰自心成佛之教也。
是故如來所現十佛剎微塵數等諸善知識及法界門，為表之也。 ^545b26

【疏】智者見其至宗本者。
智者，執金剛秘密主也。
秘密主覩佛示現無盡莊嚴之迹，則喻曉如來自證之智。
如觀樹之枝葉，可以知其根本；又如觀水之流派，可以究其源穴。 ^545c40

【疏】其所蹂踐者，蹴蹋也。
龍象蹴蹋，非驢所堪。
象迹喻經云：如觀象迹，即見象身，若究真詮，必達真理也。
又解：既云象跡超絕群託，蹂踐復明更方深秘。
觀迹可見其大，蹂踐亦知其力，故曰身力必大也。 ^545c48

【疏】懷山襄陵者，此出尚書。
帝曰：咨！四岳，湯湯洪水方割〔湯湯，流貌。
洪，大；割，害也。言大水方方為害〕，蕩蕩懷山襄陵，浩浩滔天。
又准尚書正義，帝曰：咨，咨嗟也，嗟水災之大也。
呼掌四岳之官，而告之須人之意〔欲人治水〕。
汝四岳等，今湯湯流行之水，所在方方為害人，
其勢奔#CB03944;，蕩蕩然滌除在地之物，
包裹高山，乘上丘陵，浩浩盛大，勢若漫天。
在下之人，其皆咨嗟，其病大水矣。
今但取大水之皃。 ^546a8

【疏】曲成佛事者，曲謂委曲，成謂成就，即是委曲成就所作佛事。
佛事，即化物之事也。
此出周易繫辭云：範圍天地之化而不過，曲成萬物而不遺。
言本末因緣等者，本者，如來三業也；末者，所現之相也。
即本之末，即末之本，自在難思，故曰本末因緣，究竟無礙。
言照俗之權等者，照俗之權，即後得達俗智之方便也；
契實之境，即根本證如智實相也。
意云：如來所現加持之迹，尚如是爾，自證真實之境，當復云何？ ^546a26

【疏】若法不然等者，法謂如來自證之智，
然即如是之詞，微謂微淺，尋謂尋求。
今此意云：如來自證甚深之智，設以神力加持，亦不可示人。
若不如是耳，則有微淺之迹，可以尋求。
言我以等者，謂我於加持之迹，雖已盡觀，
縱也奪云然，不知此如來自證之法，從何得之，即正是發起疑問之意也。 ^546a46

【疏】阿闍梨意存等者，謂一切眾生皆有安樂性，
欲令去至涅槃安樂處故，所以但存如去。
又去是自利，說是利他，故存如說。
古云：如來者，到已還乘如實道，來成正覺，故名如來也。 ^546b10

【疏】阿羅等者，謂羅字是塵義，塵即煩惱故。
訶是風輪，即降伏義，降伏即害也，謂是應以永害煩惱賊故。
言釋論謂之煞賊者，彼結頌云：佛以忍辱鎧，
精進為剛甲，持戒為大馬，禪定為良弓，
智慧為好箭，外破魔王軍，內滅煩惱賊，是名阿羅訶。 ^546b18

【疏】三十六俱胝者，起信疏云：問：六道如環巡歷，行相如何？
答：三界、五趣，共三十五處，所謂三塗、四洲、六欲天。
此界十三處，并色界十八天處，無色四天處，
如是三十五處，生死輪轉。
今開修羅，即三十六俱胝，梵語此當百億。
趣者，類也，三十六俱胝趣類也。 ^546b28

【疏】性名積習等者，由本性故，能積薰習之相，
漸生欲樂，順性起業，即當本性住也。
性先有欲，得因緣而生，譬如先有瘡，得觸因緣，然後血出。
或時從欲為性者，由欲數數希望不捨，
遂成其性，即習所成也。
謂若人今世、後世常習是欲，則成為性。
然性與欲而有差別，用性作業，必當受報；
若用欲作業，不必受報。
何以故？性在內，欲在外；性重，欲輕；性難除，欲易捨。
性名染下，辨性不同，謂性有淨染利鈍。
今明染心，事謂事業，即染心為業。
欲名隨緣起者，通染淨緣，謂惡欲眾生隨邪師教，
常入惡故鈍；善欲眾生隨善友等樂道，脩助道法故利。
或可言染心者，非惟不善有覆名染，但約躭著其事名善，具通三性。
性欲之義，如釋論明。 ^546b38

【疏】且如有人等者，謂如有人志心悕求五通智道。
五通者，神境、天耳、天眼、他心、宿住也。
言現韋陀者，韋陀此云明，即是外道四明也，
謂聲、因、醫、內等。梵志者，梵者淨也，謂以淨行為志，名為梵志。
形即身形，謂從漫荼羅第四重內，現此梵志之身，為說瞿曇仙等真言。
瞿曇，梵語具足，應云喬答摩，此云日炙種。
准五分律云：始從賢劫立共許王，自後諸王此王為首，
乃至最後大茅草王，緣無子息。
王作是念：上世已來皆是仙種，我若不習，應斷仙宗。
作是念已，國付大臣，便自退身，入山修道。
後經時歲，得五通仙，年既將深，頭皆自白。
有諸弟子取果汲薪，去後多時，被獸嬈觸，
弟子來見，以籠盛之，後更取汲，掛在樹上。
有諸獵者遙瞻覩之，謂是白鷺，以箭射之，
仙人中箭，命乃隨終，有兩滴血墮在地上，生二甘蔗。
因日炙開，一生童男，一生童女，男名善生，
女名善賢，人貴其種，共標剎帝利名。
從是以後，望在喬答摩，即五通仙法。 ^546c14

【疏】無非毒皷因緣者，即涅槃經如來性品云：
譬如有人，以雜毒藥用塗大鼓，於眾人中擊之發聲，
雖無心欲聞，聞之皆死，唯除一人不橫死者。
皷合涅槃，死喻滅惑，不橫死者喻一闡提。
此況漫荼羅所現之身，所說之乘，雖四重差別無量，
若隨門趣入者，無不能滅惑，無不能至涅槃，故以相況耳。 ^546c46

【疏】譬如虗空界者，界即體性義。
言離一切分別者，夫虗空體離於分別，
而眾生分別虗空是青、是黃，乃至高、下、
長、闊等，是有分別，乃有病斯起，此則麤分別。
於此分別境上更增分別，謂有質礙、無質礙等，此則細分別。
言離一切分別者，遣麤分別也；言無分別者，遣細分別也。
如上麤、細二種分別雖遣，然能遣空病復增，
如鳥履沙，未亡其迹，故雙遣云無無分別。
上無是能無，下無是所遣，即前麤、細二種能遣之空，
皆不當情，則遣之又遣，以至於無遣，當句迹絕。
是則言語道斷，心行處滅，如鳥履空。
故華嚴出現品云：了知諸法性寂滅，如鳥飛空無有迹。
故云譬如虗空等。 ^547a10

【疏】所以重言等者，劫跛已下，應長勢讀之，
應云劫跛、劫跛、夜帝。
劫跛者，分別也。夜帝之言，即是更義，謂分別之上，更生分別也。
此則於麤分別上，更生細分別，是以疏引例云如尋、伺等。 ^547a32

【疏】世間八風等者，八風者，謂是利、譽、衰、
毀、稱、謗、苦、樂。不動者，利、譽、稱、樂干之不喜，
衰、毀、謗、苦逼之不憂，故曰八風等。 ^547a40

【疏】乃至緣縛皆盡者，此言緣縛，而有二種：
一者、能緣縛，即所緣境為能緣心縛，如阿賴耶名，
由能執故；二、所緣縛，能緣王所，為境所拘，名所緣縛。
又准義燈，縛義多種：或說相應縛，能緣王所，
與惑俱時，不得自在，為相應法之所縛故。
相應即縛，持業為名。
或說相縛，心為相所拘，名為相縛。
但有漏相，皆名相縛，通於八識。
或說麤重縛，總攝諸文，麤重有四：一者、
現行，通有漏諸心、心所；二者、二障；三者、
二障種子；四者、二障習氣。
俱名麤重。疏不備舉，故云乃至緣縛等。
大毗盧遮那成佛神變加持經義釋演密鈔卷第二
 ^547a46
