
other:: 佛說觀無量壽佛經疏玅宗鈔會本卷第五
other:: 日東　沙門　實觀　分會
commentary:: 
【鈔】五、第十一，勢至觀二：初、分科敘意二：
初、分科。 ^320b23

【疏】第十一、勢至中，有三：初明因光神力制二種名；
次此菩薩天冠有五百寶下，明與觀音同異；
後除無量劫罪下，勸修。 ^320b25

【鈔】二、敘意二：初、略；無下，約當門明闕真觀。 ^320b31

【疏】略無觀法，當不異上，故不重明。 ^320b33

【鈔】觀佛真身，乃立觀云正觀佛身等。
觀音中云正明觀菩薩身，今勢至觀但云因光、
神力制二種名，及云與觀音辯同異，何不例上各立觀法？
故疏出意云：略無觀法，當不異上，以大勢至與觀世音身量大小皆悉同等。
此令行者辯異之後，用觀音觀觀勢至身，何須別立？ ^320b35

○二、所以下，兼觀音明無像想。 ^320b45

【疏】所以觀佛先作像想，後觀法身，菩薩直明法身者，
但佛法身玅極，不可一往而觀，故先作像想流利，後觀法身則易。
菩薩者，觀佛既竟，次二大士是眷屬莊嚴，
如王來即有營從，有佛必有菩薩也。 ^320c4

【鈔】觀成見佛真法身後，觀二侍者，豈須更修像想方便耶？ ^320c12

○二、依科列經三：初、因光神力制。
二、名子科二：初、徧示諸光。
orig::  ^320c14

次觀大勢至菩薩，此菩薩身量大小，亦如觀世音圓光，
面各百二十五由旬，照二百五十由旬，
舉身光明，照十方國，作紫金色，有緣眾生，皆悉得見。
commentary::  ^320c18

【鈔】二、但見下，正立二名。
orig::  ^320c24

但見此菩薩一毛孔光，即見十方無量諸佛淨玅光明，是故號此菩薩名無邊光。
以智慧光普照一切，令離三塗得無上力，是故號此菩薩名大勢至。
commentary::  ^320c26

【鈔】光照十方，故立無邊光為名；令三途人得佛十力，故立大勢至為名也。
行者應知，即舉身光名智慧光，以是鄰極，色心不二。
若不爾者，焉得色相名為法身？ ^320c32

○二、明與觀音同異。
子科三：初、此菩下，正明同異。
orig::  ^320c38

此菩薩天冠有五百寶華，一一寶華有五百寶臺，
一一臺中十方諸佛淨玅國土廣長之相皆於中現，
頂上肉髻如盋頭摩華，於肉髻上有一寶瓶，
盛諸光明普現佛事，餘諸身相如觀世音等無有異。
commentary::  ^320c42

【鈔】二、此菩下，更示行坐。
orig::  ^321a2

此菩薩行時，十方世界，一切震動，當地動處，
有五百億寶華，一一寶華，莊嚴高顯，如極樂世界。
此菩薩坐時，七寶國土，一時動搖，從下方金光佛剎，
乃至上方光明王佛剎，於其中間，無量塵數分身無量壽佛，
分身觀世音、大勢至，皆悉雲集極樂國土，
畟塞空中，坐蓮華座，演說玅法，度苦眾生。
commentary::  ^321a4

【鈔】觀音行、坐，豈不動地集佛等耶？
但於勢至觀中說耳。
若不然者，何得云除頂上寶瓶，餘與觀音等無有異？ ^321a16

○三、作此下，結成觀相。
orig::  ^321a20

作此觀者，名為觀見大勢至菩薩，是為觀大勢至色身相。
觀此菩薩者，名第十一觀。
commentary::  ^321a22

【鈔】經云色相，疏稱法身。
若非全色是心，色由心造，安令色相即名法身？
此乃三諦一境之法身，發我三觀一心之般若相、
冥見相，則三脫圓彰，故云佛法界身入心想中。
疏云：念佛三昧，解入相應；非此相應，不發勝相。 ^321a26

○三、除無下，滅罪以勸修。
orig::  ^321a34

除無數劫阿僧祇生死之罪。
作是觀者，不處胞胎，常遊諸佛淨妙國土。
此觀成已，名為具足觀觀世音、大勢至。
commentary::  ^321a36

【鈔】名為具足觀，觀世音、大勢至者，以二菩薩唯有頂上化佛寶瓶二種有異，
餘相皆同，同異分明，名具足見。 ^321a42

○六、第十二、普往生觀二：初、疏科二：初、對雜辯異。 ^321a46

【疏】第十二，普觀。普、雜何異而為二耶？
普觀作自身往想，稱彼境界，一一具觀。
雜觀明佛菩薩神力自在，轉變非恒，大小不定，
或隨物現，故名為雜。
以此為別。 ^321b2

【鈔】二、普中下，就普分科。 ^321b10

【疏】普中有二：初從見此事時，當起自心下，
作自身往想；次無量壽佛化身下，佛及菩薩化身來現也。 ^321b12

【鈔】二、經文二：初、明自身往想。
orig::  ^321b16

見此事時，當起自心，生於西方極樂世界，
於蓮華中結加趺坐，作蓮華合想、作蓮華開想。
蓮華開時，有五百色光來照身想、眼目開想，
見佛菩薩滿虗空中，水鳥、樹林及與諸佛所出音聲皆演妙法，
與十二部經合。若出定之時，憶持不失。
見此事已，名見無量壽佛極樂世界。
是為普觀想，名第十二觀。
commentary::  ^321b18

【鈔】上來諸觀，先依，次正，先主，次徒。
雖皆觀成，未為普總，又未想身生彼親見。
故今令想身終生彼，一時普見，非獨所觀境界頓足，亦乃往生心想成就。
可類前文依報之觀，初地、樹、池等別觀，
至樓觀成，四事總見，名為總觀。
然但能總依報四事，今想生彼普見、普聞依、
正諸相，故名普觀。
問：上品上生乘金剛臺，上品中生乘紫金臺，上品下生入金蓮華。
今三聖觀成，方修普觀，合是上品上生之者，何故同彼上品下生耶？
答：十六觀人對九品位，義有多途。
今且一往以三聖觀及普觀成，當上、中品雜及三輩，
四觀成者，方是上上。
故上、中品終時，雖見坐紫金臺，此臺到彼成大寶華，經宿則開。
此文亦云：生極樂界，於蓮華坐，作開合想，
蓮華開時，見佛滿空，及說妙法。
正合上品中生之相。
若上品下生，華開七日，乃得見佛，仍於眾相心不明了。
故知此文與上、中品生相正齊。
若其以品對別、圓位，至三品觀，方得委論。 ^321b30

○二、無量下，明三聖來現。
orig::  ^321c14

無量壽佛，化身無數，與觀世音，及大勢至，
常來至此，行人之所。
commentary::  ^321c16

【鈔】上想終後，生於彼土，見佛菩薩；今想未終，
三聖常來，入我心想。
良由當念即是來際，故能預想將生之事；
復由生佛體不別故，故令三聖不來而來。
斯乃三觀一心，作是雙運，致令心佛往彼來此，故知觀體不可言思。 ^321c20

○七、第十三、雜明佛、菩薩觀。
今評此觀，略有二意：一、為前觀佛及菩薩勝相不成者，
乃令捨大而觀丈六；二、為觀前勝相已成之人，
令其更觀勝、劣、化用，徧十方界，使品位增進。
若謂不然，前觀既成，修後諸觀，有何益耶？
疏：從前意故，作拂疑，生重釋。
以觀成者，自知經意，是故大師從初意示。
釋此為二：初、分科。 ^321c28

【疏】第十三、雜觀，有二：第一、觀丈六像；第二、
無量壽佛身量無邊下，明彌陀變現，自在堅固，
行者常令習觀，修行不倦。 ^321c42

【鈔】二、隨釋二：初、佛告下，觀丈六像。
orig::  ^321c48

佛告阿難及韋提希：若欲至心生西方者，先當觀於一丈六像在池水上。
commentary::  ^322a2

【鈔】經：若欲等者。行人於前依、正諸觀，修雖不入求生之意彌加敦督，
名為至心。故令此人捨勝觀劣。
未觀二侍，前想彌陀，故云先當觀於一丈六像。
行人欲託彼土蓮池，故令觀像在池水上。
應知勝身既心作心是，豈今丈六非作是耶？
圓人作為皆了唯心，全具而變，全變是具，
具變不二，故觀佛相勝、劣皆然。 ^322a6

○二、明彌陀變現子科二：初、示化主隨物二：
初、如先下，勸常修觀。
orig::  ^322a18

如先所說，無量壽佛身量無邊，非是凡夫心力所及。
然彼如來宿願力故，有憶想者必得成就，
但想佛像得無量福，況復觀佛具足身相？
commentary::  ^322a22

【鈔】二、阿彌下，拂去眾疑。
orig::  ^322a28

阿彌陀佛神通如意，於十方國變現自在，
或現大身滿虗空中，或現小身丈六八尺，所現之形皆真金色。
圓光化佛及寶蓮華，如上所說。
commentary::  ^322a30

【鈔】疏二、初所觀下，示相問疑。 ^322a36

【疏】所觀若大若小，皆是佛身，拂去眾疑，生人重意。
眾云何疑？ ^322a38

【鈔】二、前聞下，示疑明破。 ^322a42

【疏】前聞廣大無量，今聞觀小，疑非佛身，
於小不敬，故須拂去，明皆是佛生其重意。 ^322a44

【鈔】勝身觀法，修雖不成，而且得知廣大無量。
今聞觀小，頓違前說，寧免輕疑？
為拂此疑，故說彌陀、神通、如意，能大能小，皆全法界。
但以重心觀令成就，勿疑身謝不生西方。 ^322a48

○二、明補處同生二：初、觀世下，明劣應同眾生。
orig::  ^322b6

觀世音菩薩及大勢至，於一切處身同眾生。
commentary::  ^322b10

【鈔】佛應既隨萬物，補處亦同眾生。
○二、但觀下，倣勝身論觀法。
orig::  ^322b12

但觀首相，知是觀世音，知是大勢至，此二菩薩助阿彌陀佛普化一切，
是為雜想觀，名第十三觀。
commentary::  ^322b16

【鈔】前明觀音勝身觀法，先想冠髻，則令眾相次第皆明。
勢至觀中，髻有寶瓶，其餘身相不異觀音。
以此二種是二大士身之別相，令修觀者但觀別相。
別相若顯，同相則明。 ^322b20

【疏】但觀手相者，有作頭首解者，上言觀音頭上天冠中有一立化佛，
勢至頭上有寶瓶，以此為別。
作手解者，上云其手柔輭，有八萬四千畫，以此寶手接引眾生。
皆是經文，用無在也。 ^322b28

【鈔】疏：釋首、相雖通兩說，然頭、首之首，手、
足之手，皆是別相，悉可以別而顯於通。
應知觀佛丈六之身，先觀白毫，方彰眾相。
備如前疏，約釋迦說。 ^322b36

○三、後三觀明三輩往生四：初、立觀所由。 ^322b40

【疏】第十四，上品生觀。
此下三觀，觀往生人者，有二義：一、為令識三品往生，
捨於中下，修習上品；二、為令識位之上中下，即是大本中三品也。 ^322b44

【鈔】此中二義：初即雜觀觀劣應者，位在中下，
令識三品，進修勝觀，登於上品；次義即是前觀勝應及修雜想，
了隨機化，在八九信，今令此人以妙三觀分別九品，
即大本三輩，事理窮深，登第十信。
既云此下三觀觀往生人有二義，乃是修前觀法行者，
觀於九品往生之相，非是凡小求生之者。
讀今三輩經文，改轉行業，縱通此義，亦是傍兼，非今增進觀行意也。 ^322c2

○二、釋會經論二：初、會論。
即無量壽經論，今云往生論是也。
天親所造，有十七成就。
至第十六大義門成就中，偈云：大乘善根界，
等無譏嫌名，女人及根缺，二乘種不生。
長行釋云：故淨土果報，離二種譏嫌過：
一者、體，二者、名。體有三種：一、二乘人，二、
女人，三、諸根不具足人。
無此三種過，故名離譏嫌也。
名亦三種，非但無三體，乃至不聞二乘、
女人、諸根不具三種名故。
此十七成就，俱明彼土果報，故無二乘等，
悉約彼土，非是此方二乘等不得生也。
恐惑者不曉，故和會解釋之。
分二：初、會二乘二：初、會不生。 ^322c16

【疏】釋會經論者。問：依往生論，二乘不得生，
此經中輩，小乘得生？
答：正處小行不生，要由垂終發大乘種，爾乃得生。
經說現今，論舉本始。 ^322c38

【鈔】且據彼論二乘種不生句，竝於此經小戒得生，
以具足戒及沙彌戒等是小乘種，故二說相違而為詰問。
今以住小迴心以會釋之：堅住小道，志趣無餘，
不求淨土，故云正處；若迴小向大，轉小乘業，
作淨土因，故云要由。
經就現今向大時說，是以得生；論就本始住小時說，是故不生。
然論說彼土無二乘人，由在此身因轉故也。 ^322c44

【疏】何故復證小果？
釋：雖復垂終發大心，先多學小，至彼聞苦、
空、無常，發其本解，先證小果。
得小果已，於小不住，必還入大。 ^323a10

【鈔】二、何故下，釋證果。
云垂終迴小向大，方生彼國，何故中輩三品行人生彼，復證小乘果耶？
今釋意者，迴心故得生，慣習故證小，知大證小，
不執偏真而為究竟，不久證大也。 ^323a16

○二問論下會女人。 ^323a22

【疏】問：論女人根缺不生，此經韋提希及五百侍女同皆往生？
釋言：論說女人根缺不生者，就彼為言。
生彼國者，淨根離欲，故無女人；身根精上，故無根缺。
經語初往，故有善心，一切得往。 ^323a24

【鈔】復舉論偈女人根缺不生之文，竝於此經韋提侍女得生之說，
而為詰問。今約彼此會釋二說：論就轉報，
是故彼土無有女人及根不具者，若名若體；
經就此土，修淨業者，故有善心，一切得往，
故大彌陀經薜茘多，蠢動蜎蜚皆得往生。
故知經論無少相違。 ^323a32

○二、問大下，會經二：初、對經雙問。 ^323a42

【疏】問：大本五逆謗法不得生，此經逆罪得生。 ^323a44

【鈔】逆罪得生，即下品下生文。
○二、釋有下，立義雙釋二：初、悔有輕重。 ^323a46

【疏】釋有兩義，約人造罪，有上有下。
上根者，如世王造逆，必有重悔，令罪消薄，
容使得生；下根人造逆，多無重悔，故不得生。 ^323b2

【鈔】上即利根，下即鈍根。
俱舍云：愚智所犯，輕重不同。
愚作罪小亦墮惡，智為罪大亦脫苦。
如團鐵小亦沈水，為盋鐵大亦能浮。
涅槃云：智者有二：一者、不造諸惡，二者、作已懺悔。
愚者亦二：一者、作罪，二者、覆藏。
如阿闍世王殺父害母，至涅槃會，身瘡腫熱，
生重慙愧，悔過自責。
耆婆勸往佛所，佛為說法，得無根信。
文載涅槃梵行品。
此經明逆罪得生淨土者，即同闍王上根利智，能重心懺也。
彼經不生者，下根愚人，至於臨終，不能重悔也。 ^323b8

○二二者下，約行有定散。 ^323b24

【疏】二者、約行，行有定、散。
觀佛三昧名定，修餘善業說以為散。
散善力微，不能滅除五逆，不得往生。
大本就此，故言不生。
此經明觀，故說得生。 ^323b28

【鈔】大本就此者，指上散善力微也。
此經明觀者，即觀佛三昧。
問：若定力得生，下下品云：此人苦逼，不遑念佛。
善友告言：若不能念者，應稱無量壽佛。
如是至心，令聲不絕，具足十念。
此與大本散心十念，理應無別。
答：此雖造惡，已曾修觀，故使臨終善友勸稱十念，
定心則成，亦是法行乘急戒緩人也。
修觀故乘急，造惡故戒緩，由乘急故，得值善友。
縱現世不修三昧，亦是宿種今熟，故得往生。
所以華開見二大士說實相法，自非定善，孰至此乎？
故十疑論云：臨終遇善知識，十念成就者，
竝是宿善業彊，始遇知識等。
當知作此解釋，方合此中定善之義。
若本不修三昧之者，則屬前悔，有輕義也。 ^323b34

○三、依品定位二：初、通示九品二：初、就三下，示三中具九。 ^323c8

【疏】就三品中，更為九。 ^323c12

【鈔】經文顯示三輩各三。
○二判九品屬三二。
初上品下約位判。 ^323c14

【疏】上品之人，始從習種，終至解行菩薩。
中品者，從外凡十信已下。
下品，即是今時悠悠凡夫。 ^323c18

【鈔】雖分九品，以義定之，不出三位，即內凡、外凡及悠悠者。
然習種解行及十信名，乃是別教地前凡位。
以為今經往生位者，略有三意：一、別位次第，
對品顯故；二、別具四觀，收機廣故；三、九品多判，所觀人故。
若以九品判今能觀、圓觀位者，則以三賢對今十信，彼之十信對今五品。
悠悠即對名字人也，以名字位通修、未修故。
應知疏用此之三位判九品人，其意深細，不可麤心。
今試略言：葢一切善若能迴向，皆淨土因；
仍一切惡若能懺願，亦淨土因。
故種種善，修之淺深，無非九品。
其一一惡，約懺功力，亦皆九品。
故上上品善通下下品，下下品惡通上上品。
三心六念，或聞或修，未能伏惑，屬下三品。
以此伏惑，入中三品，能破二惑，方預上三。
如五逆罪，臨終十念為能消功，屬下下品。
闍王重悔，得無根信，即是上輩三品所攝，豈非五逆？
隨於懺功，自分九品。
中間七品，若善，若惡，若修，若懺，隨功淺深，一一皆須明於九品。
若據經文，下三唯惡，中下世善，中中、中上即小乘行，上三唯大。
疏則純用大乘三位判九品者，以中三品迴向大乘故，
下三品人依大滅罪故，故九品行一一成大。
隨一品行，若至三賢，皆上三品；若至十信，
皆中三品；全未伏惑，即下三品。
應知經為收機盡故，故以大小、善惡分其九品，
葢約增勝、高下互顯也。
大師得意，乃約三位判乎九品，則何機不攝？
何行不深？乃由妙解大小觀行，善惡之業全修即性，
一一具於四種淨土；但能迴向，隨功能顯四種樂#CB15131;。
如是說者，多約一行隨功淺深歷於九品，亦自有人節節改行歷於九品。
若以三位定其高下，改與不改皆悉不濫。
問：今十六觀既是圓修，為一一觀皆通九品？
為須節節改觀入品？
答：雖俱圓觀，而所託境隨其宜樂，有改、
不改，合有二途。若就現文，多從改觀歷於九品，
以初心人雖了根、塵皆是法界，而心想羸劣，
勝境難觀，是故如來設異方便，先觀落日，於西定心。
疏云：除五逆罪，下輩自論。
故知妙觀想落日成，當下下品。
次以三觀想水結氷，合在下中；轉想瑠璃，
麤見彼地，可對下上；若得三昧，見彼寶地及寶樹、
寶池，雖五品初，而五住圓伏，名得三昧，
品當中下；總見依報五品中心，合當中中；
華座觀成五品後心，即中上品。
此之三品雖成三昧，能伏五住，見惑未斷，
事識猶存，未可即觀勝妙身相，故修三觀，
觀於寶像，像想現前，見思俱盡。
所以盡者，以事定力深，能伏思、見，斷即登圓。
第七信即上、下品，事、識既盡，全依業識，可觀三聖真法之身及普觀成。
在八、九信即上、中品，故難思相、法界光明、十方佛事悉能洞見。
後修雜觀及三輩觀成。
當第十信即上、上品，內、外塵沙任運除盡。
故隨機應相及差別行業，觀察明了，宣示無窮。
此約修者，從微至著，三聖觀成。
後修雜觀及三輩觀，故當如此。
若觀勝相不成就者，始依雜觀及丈六身。
此人或在下之三品，或沾中輩。
今觀九品，必能進功，從劣觀勝，求預上流。
是故疏云：令識三輩往生，捨於中、下，修習上品。
此從節節改觀，次第入品，如是說也。
有因改觀超品位者，不可定判。
此上皆從次第改境修觀者說。
其不改者，十六境中宜樂何境？
即用妙觀修之不捨，乃從名字修成觀行，
入相似位，歷乎九品。
然十六中，佛境最宜，從劣觀勝，成於九品。
故疏令觀釋迦毫相，以為初心入門之漸。
雜觀令觀一丈六像，經雖不云從一相入，據理合然。
若般舟經，則從足下千輻輪相次第上觀，至頂肉髻。
故知但解今家住前三位以判九品，於境、
於行，改與不改，次比自成也。
非獨今經九品如此，法華五品，其義亦然，解一千從矣。 ^323c22

○二、何以下以經驗。 ^324b48

【疏】何以得知？上品見佛聞法，便悟無生，
故是道種人；下品備造四重眾罪，亦得往生，類此似爾。 ^324c2

【鈔】以無生忍位在別、圓初地、初住，非別十向、
圓第十信，何能見佛便登此位？
上上既爾，諸品例知。
復以造罪驗下三品，以別、圓教內外凡位不造眾惡，
既約罪說，知是未入外凡人也。
類此似爾者，經不明示，故以得悟及造罪等比類驗之。
此乃大師尊經，謙己近人，判解不遜者多。 ^324c6

○二、別明上三二：初、上品下，約三位定。 ^324c16

【疏】上品位當道種，中品位當性種，下品位當習種。 ^324c20

【鈔】上以三品判於九品，下至悠悠。
今則別明上輩三品，故約種性以分三位。
瓔珞經明六種性：一、十住習種性，二、十行性種性，
三、十向道種性，四、十地聖種性，五、等覺性，
六、妙覺性。問：今此上品是出假位，合在穢土利益有情，何故求生淨土耶？
答：大論四十三正有此說。
故彼問云：菩薩法應度眾生，何以但至清淨無量壽佛國土中？
答曰：菩薩有二種：一者、有慈悲心，多為眾生；
二者、多集諸佛功德。
樂多集功德者，至一乘清淨無量壽國土；
好多為眾生者，無佛、法、眾處讚歎三寶之音。
故知一等斷惑菩薩，而好、樂不同，故有二別。
又論第四十五云：菩薩有二：有先自成就功德，
然後度眾生；有先成就眾生，然後自成就功德者。
故知今十向菩薩求生淨土，乃是先自成就功德人也。
故十疑論明未得無生忍已，還要須常不離佛，故須求生。 ^324c22

○二、一得下，約二義求。 ^325a2

【疏】一、得道有遲疾。
二、所乘有異。初則金剛臺，中紫金臺，下金蓮華。 ^325a6

【鈔】上上生已，即悟無生法忍；上中經七日，
得不退轉；上下經三小劫，住歡喜地。
得無生忍，證念不退，即歡喜地也。 ^325a10

○四、隨文解釋三，即十六中後三觀也。
疏：前標云：此下三觀，觀往生人。
若但讀文，不名為觀。
必須覽經所詮之相，入一念心，用空、假、
中微妙之觀，照於心性本具淨土因、緣、
果、報，生、佛咸然，三無差別。
諸佛淨土因、果已滿，能應眾生；眾生由具淨土因、
果，能感諸佛。感、應、緣起，不一不異，一一融妙，
相相宛然，隨品隨功，感佛感土。
觀之不已，則難思俗諦，淨土因、緣自然明了。
明了之位，大判有三：若相似明，當上三品；
若觀行了，即中三品；名字觀解，屬下三品。
論斷、伏等，雖有高、下，而皆了知一切善、惡。
迴向、懺悔，皆通九品，或共、不共，或超、不超，
或改、不改，或進、或否，狀類萬差，難以言具。
若不爾者，豈得名為觀於三輩往生人耶？
初、十四上品生觀三：初、上品上生二：初、分科。 ^325a14

【疏】就初中，文為三：第一、標；第二、若有眾生願生彼國下，
正釋；第三、從是名下，結。
釋中復四：初、明修因；第二、從生彼國時下，
明值緣；第三、從行者見已下，正明得生；
第四、從生彼國下，生後利益。 ^325a42

【鈔】二、隨釋三：初、標。
orig::  ^325b2

佛告阿難及韋提希：上品上生者。
commentary::  ^325b4

【鈔】二、釋四：初、明生因。
orig::  ^325b6

若有眾生願生彼國者，發三種心即便往生。
何等為三？一者、至誠心，二者、深心，三者、迴向發願心。
具三心者必生彼國。
復有三種眾生當得往生。
何等為三？一者、慈心不殺具諸戒行，二者、
讀誦大乘方等經典，三者、修行六念迴向發願願生彼國。
具此功德，一日乃至七日即得往生。
commentary::  ^325b8

【疏】至誠心者，即實行眾生。
至之言專，誠之言實。
深者，佛果深高，以心往求，故云深心。
亦從深理生，亦從厚樂善根生，故十地經言入深廣心，
涅槃經云根深難拔，故言深心。
六念者，佛、法、僧、施、戒、天六事，安心不動，稱之為念也。 ^325b20

【鈔】經有二段：初段既云發三種心即便往生，
知此三心是一人發；次段乃云復有三種眾生當得往生。
據此，合是三人各修成三種行。
然修之在人，或別一行，或兼餘行，或具足修。
但能位至別教道種，圓第十信，即得名為上品上生。
言至誠等三心者，此與起信論中三心義合。
彼云：一者、直心，正念真如故；二者、深心，
樂集一切諸善行故；三者、大悲心，欲拔一切眾生苦故。
今初，至誠，疏以專實釋之，非念真如。
豈名專實解於深心？
疏雖三義，而不相捨，求高深果，順契深理。
欲契深理，須厚樂善根。
此乃立行依理求果也。
二經證成三種深義，不出彼論樂集一切諸善行也。
經迴向發願心，疏雖不解，義當彼論大悲拔苦之義。
葢以真如實念趣果善心，二心功德善巧迴向，
願生淨土，速證法忍，廣拔一切眾生苦惱。
然此三心順於三法。
何者？初念真如平等一性，次二即是自行、化他二種修義。
既是修二性一，乃就圓融三法而發心也。
今此三心一念中修，見、思、塵沙任運先去，
入第十信，故當此品。
若此三心但能圓伏，即中三品；若全未伏，當下三品。
文在此中，義該下八。
經慈心不殺，具諸戒行者，以無緣慈，不害物命，
知性離非，心具諸戒。
讀誦方等者，隨文成觀也。
修行六念者，涅槃疏云：前三念他，後三念自。
戒、施是自因，生天是自果。
戒是止善，施是行善。
天有近果、遠果，遠即第一義天也。
安心下，釋念義。謂念同體三寶，一心戒、
施，第一義理，悉不為二邊所動，故通名念。
經迴向發願等者，總論不殺等，皆須善巧迴向，願生淨土。
證無生後，廣度含識。
經具此功德者，或全，或分，皆得。
言具一日乃至七日即得往生者，上一一行修之成就，
至道種位，長時彌善；下至七日，或唯一日，皆得預於上上品生也。
此等悉須約於斷伏及全未伏分下八品。
若不爾者，豈令初修六念等人三惑尚熾，便登極品耶？
須知九品難將法定，只可隨功。
此去科節，經、疏分明，鈔不標也。
orig::  ^325b30

生彼國時，此人精進勇猛故，阿彌陀如來與觀世音、
大勢至、無數化佛、百千比丘、聲聞大眾、無量諸天七寶宮殿。
觀世音菩薩執金剛臺，與大勢至菩薩至行者前。
阿彌陀佛放大光明照行者身，與諸菩薩授手迎接。
觀世音、大勢至與無數菩薩讚歎行者，勸進其心。 ^326a2

行者見已，歡喜踊躍，自見其身乘金剛臺，
隨從佛後，如彈指頃，往生彼國。 ^326a14

生彼國已，見佛色身眾相具足，見諸菩薩色相具足，
光明寶林演說玅法，聞已即悟無生法忍。
經須臾間，歷事諸佛，徧十方界，於諸佛前次第受記，
還至本國，得無量百千陀羅尼門。
commentary::  ^326a18

【疏】無生忍，言登初地也。
陀羅尼者，一、能持善，二、能遮惡，是總持也。
orig::  ^326a26

是名上品上生者。
commentary::  ^326a30

【疏】上品中，生者有三：第一、標；第二、釋；第三、結。
釋中有四：初、往生因；第二、行此下，明值緣；
第三、行者，自見下，得生；第四、行者，身作紫磨金色下，往生利益。
orig::  ^326a32

上品中生者。 ^326a38

不必受持讀誦方等經典，善解義趣，於第一義心不驚動，
深信因果，不謗大乘，以此功德迴向願求生極樂國。
commentary::  ^326a40

【鈔】上品中，生明生因。
云不必受持方等經典，善解義趣等者，
是義持人不樂讀誦，但於經中取一句偈，
深窮旨趣，於絕言思深廣之理，心不驚動。
又復其心安住中道，不為二邊之所驚動，
了達因果皆是實相，名為深信。
雖不徧習，或聞大教，赴機異說，知顯一理，不生疑謗。
此一種因亦通九品，但令此觀位至圓教八、
九信位，故當此品。
若第一義解全未伏惑，秪在下品，三品攝也。
如常不輕，不專讀誦，但以一句禮拜授人，
深知義故，多年不懈。
此以第一隨喜品行，始從名字歷於五品，至六根淨。
故知讀誦等四品行，皆可從於名字修之，至六根淨。
若證分真，無偏修者也。
orig::  ^326a46

行此行者命欲終時，阿彌陀佛與觀世音、
大勢至，無量大眾眷屬圍繞，持紫金臺至行者前，
讚言：法子！汝行大乘，解第一義，是故我今來迎接汝。
與千化佛一時授手。 ^326b22

行者自見坐紫金臺，合掌叉手，讚歎諸佛，
如一念頃，即生彼國七寶池中。
此紫金臺，如大寶華，經宿則開。
行者身作紫磨金色，足下亦有七寶蓮華。
佛及菩薩，俱時放光，照行者身，目即開明。
因前宿習，普聞眾聲，純說甚深第一義諦，
即下金臺，禮佛合掌，讚歎世尊。
經於七日，應時即於阿耨多羅三藐三菩提，
得不退轉；應時即能飛行，徧至十方，歷事諸佛，
於諸佛所，修諸三昧，經一小劫，得無生忍，現前受記。
commentary::  ^326b30

【疏】甚深第一義者，謂諸法實相，言語道絕，
心行處滅，名之深妙精進，最稱第一。
阿耨不退轉者，謂道種菩提，亦通是道種地不退位。
現前受記者，四種受記，一往現前也。 ^326b46

【鈔】生後利益中，疏云名之深玅精進等者，
以聞眾聲說第一義，能成趣理不思議觀，
既頓泯絕情塵微礙，是故進趣，其疾如風，
比餘事行，雜而且滯，故此精進最稱第一。
疏牒阿耨不退，釋云道種菩提等，以阿耨多羅三藐三菩提翻為無上正等覺，
斯是行人心之本性所求之果。
於此不退，其位有三：若破見、思，名位不退，
則永不失超凡之位，習種性也；伏斷塵沙，
名行不退，則永不失菩薩之行，當性種性及道種性也；
若破無明，名念不退，則永不失中道正念，聖種性也。
上、中、生者，此土已得性種菩提，到彼一劫，
始得無生聖種不退；今於七日所得菩提不退轉者，義當道種菩提不退也。
通名地者，凡、聖所依，皆名地故。
四種授記，一往現前者，淨名大疏出四受記，
謂未發心記、密記、現前記、無生記。
言一往現前者，以現前記通於凡、聖，今無生位，
佛就一往，通名現前耳。
orig::  ^326c6

是名上品中生者。
commentary::  ^326c38

【疏】上品下，生中有三：初、標；第二、亦信因果下，
釋；第三、是名下，結。
釋中有四：第一、明往生之因；第二、行者命欲終時下，
值緣；第三、見此事時下，得生；第四、一日一夜下，生後利益。
orig::  ^326c40

上品下生者 ^326c48

亦信因果，不謗大乘，但發無上道心。
以此功德迴向，願求生極樂國。
commentary::  ^327a2

【鈔】上品下生，亦信因果，不謗大乘，同上中品，故名為亦。
彼以解了第一義諦而為別行，此以但發無上道心而為別行。
究理攝生，標心雖異，從凡入聖，歷位無殊。
謂依無作四諦妙境，發四誓願，名為真正發菩提心。
未度苦者，誓令得度，陰、入皆如故；未解集者，
誓令得解，塵勞本淨故；未安道者，誓令得安，
即惑成智故；未證滅者，誓令得證，即生成滅故。
發此道心，亦通九品。
名字中發，自有靜、散，即下三品；觀行五位，
即中三品；相似既分三般種性，即上三品。
今習種發，故當此品。
此心深運，分真可階，豈不能至上上品耶？
約位判之，無法非九。
orig::  ^327a6

行者命欲終時，阿彌陀佛，及觀世音、大勢至，
與諸眷屬，持金蓮華，化作五百佛，來迎此人。
五百化佛，一時授手，讚言：法子！
汝今清淨，發無上道心，我來迎汝。 ^327a28

見此事時，即自見身坐金蓮華，坐已華合隨世尊後，即得往生七寶池中。 ^327a34

一日一夜，蓮華乃開。
七日之中，乃得見佛。
雖見佛身，於眾相好，心不明了。
於三七日後，乃了了見。
聞眾音聲，皆演玅法。
遊歷十方，供養諸佛。
於諸佛前，聞甚深法。
經三小劫，得百法明門，住歡喜地。
commentary::  ^327a38

【疏】得百法明門者，地論云：入百法明門，
增長智慧，思惟種種法門義故。
歡喜地者，初證聖處，多生歡喜也。 ^327a46

【鈔】生後利益中。經雖見佛身，於眾相好，
心不明了，於三七日後，乃了了見者，以此品人，
位當習種，見思雖破，塵沙未除，故於眾相，心不明了。
過三七日，進入性種，侵斷塵沙，故八萬相，一一分明。
自此三劫，遊歷十方，供佛聞法，進入道種，
登於初地，此地即得百法明門。
言百法者，如百法論所出名數。
今於此法，皆證三諦，乃以百法而為明達三諦之門。
三諦若明，則了一切。
是故論云：增長智慧，思惟種種法門義。
明此義故，心大歡喜，故名歡喜地也。
orig::  ^327b4

是名上品下生者，是名上輩生想，名第十四觀。
commentary::  ^327b22

【疏】第十五，中品生觀。
中品上生者有三：第一、標；第二、從若有眾生下，
釋；第三、從是名下，結。
釋中有四：初、明生因；第二、從臨命終時，
阿彌陀佛下，值緣；第三、從行者見已下，
得生；第四、從當華敷時下，明生後利益。
orig::  ^327b24

佛告阿難及韋提希：中品上生者。 ^327b34

若有眾生，受持五戒，持八戒齋，修行諸戒，
不造五逆，無眾過患，以此善根，迴向願求生於西方極樂世界。
commentary::  ^327b36

【疏】五戒者，不殺、盜、婬、妄語、飲酒也。
八戒者，加不上高牀，不著華鬘、瓔珞、香塗身、
薰衣，不得歌舞作樂及往觀聽也。 ^327b40

【鈔】中品上生，明生因中，但言眾戒，斯乃略舉三學之初也。
若據生彼，聞讚四諦，便成羅漢。
三、明八解，以果驗因，不專持戒，合修小乘理觀事禪。
但未證果，猶在賢位，於臨終時，聞讚方等，
迴心向大，願生淨土。
然迴向心，須至別教七信已上，圓教觀行四、
五二品，方是中品上生人也。
若其小行，已至忍位及世第一，但案位迴，即當此品。
若在煗、頂及外凡者，須猛利迴，超入此品。
大約小乘并世間善，從迴向心深淺高下，判於九品。
orig::  ^327b46

臨命終時，阿彌陀佛，與諸比丘，眷屬圍繞，
放金色光，至其人所，演說苦、空、無常、無我，
讚歎出家，得離眾苦。
行者見已，心大歡喜，自見己身，坐蓮華臺，
長跪合掌，為佛作禮，未舉頭頃，即得往生極樂世界。
蓮華尋開，當華敷時，聞眾音聲，讚歎四諦，
應時即得阿羅漢道，三明六通，具八解脫。
commentary::  ^327c16

【鈔】生後利益，疏二：初、正釋經文。 ^327c28

【疏】四諦者，苦、集、滅、道也。
羅漢者，應供、不生、殺、賊也。
三明者，過、現、未來明也。
六神通者，天眼、天耳、他心、宿命、漏盡、身得、如意。
此六悉皆無壅，故為通。
八解脫者，一、內有色相外觀色，二者、內無色相外觀色，
三者、淨，四、空處，五、識處，六、無所有處，七、
非非想處，八、滅盡解脫也。
此八中，前三種微妙五欲，無染無著；中四於下得離；
後一能脫心慮，故名解脫，亦名背捨。
背者，背彼淨潔五欲也；捨者，離是著心也。 ^327c30

【鈔】四諦者，既是共二乘行，由宿習故，而聞生滅、無生二種四諦也。
生滅者，苦則三相遷移，集則四心流動，
道則對治易奪，滅則滅有還無。
無生四者，苦無逼迫相，集無和合相，道不二相，滅無生相。
次三明者，過去宿命明，現在漏盡明，未來天眼明。
此三名明，復得名通。
餘三但得名通者，婆沙云：身通但是工巧，
天耳但是聞聲，他心緣他別想而已，是故非明。
宿命知過去苦，生大厭離；天眼知未來苦，
生大厭離；漏盡正觀斷惑。
是故此三稱明。大論：問：通、明何別？
答：直知過去等名通，知過去等因緣行業名明。
次釋八解脫。一、內有等者，內色即內身骨人也。
為修八色流光故，存骨人欲界結使難斷故，以不淨心觀外色也。
位在初禪，能脫自地及下欲界。
二者、下位在二禪，二禪內淨故，壞滅內身骨人，
欲惑難斷故，猶觀外不淨之相。
三者下，除外不淨相，但於定中練八色光明，
清淨皎潔，故名淨也，位在三禪。
四空處者，若滅根本四禪及三背捨等色，
一心緣無邊虗空而入定，即觀此定依陰入故，
有無常苦空虗誑不實，心生厭背而不受著。
五識處者，若捨空緣識入定，即觀此定虗誑不實而不受著。
六無所有處者，若捨識緣無所有，入定時乃至而不受著。
七非非想處者，若捨無所有處緣非非想，入定時乃至而不受著。
八滅盡等者，背滅受想諸心數法也。
諸佛弟子患厭散亂，心欲入定休息，以涅槃法安著身中，故云身證而想受滅也。
前三等者，位在色界，能離自地五欲也。
中四等者，位在無色界，皆展轉離下地。
然前三亦離下，中四亦離自地，互現說耳。
後一可知。亦名下背捨，因稱解脫，果名。 ^327c46

○二、釋會下，釋諸疑妨三：初、會小乘不生疑。 ^328b6

【疏】釋會者，論明小乘不生者，決定不生，
此中得生退菩提心，得生至彼處，無漏道熟，即證第四果。
大論亦然，或接引小乘，然彼實無。 ^328b8

【鈔】疏與釋論取法華意，會於今經及往生論。
論云不生據決定性入無餘者，今經云生是退菩提取小乘者，
疏：前會云：正處小行不生，要由垂終發大心故生。
若無宿種，豈能垂終迴小向大？
故知與前義不相反。
仍釋伏疑：既因迴心向大得生，何故至彼却證小果？
故釋云：無漏道熟等，以退大既久，習小功深，
是故彼佛稱習說小，且令證果。
或接下，再出經、論引小之意。
今經釋論說至彼土證小果者，意欲別接小乘求生。
其若生已，咸慕大乘，必不證小。
然雖出此意，前義為正。 ^328b14

○二、中品下，釋中不及下妨。 ^328b32

【疏】中品應時即得羅漢，何以不及九品？
解云：是退菩提聲聞，往生彼國，無漏道熟，
便證小果，不守小位而住，還起大心，進行彌速，
或五劫，或十劫，得成初地。
如是階級，猶是其勝。 ^328b36

【鈔】以下下品生彼聞法，應時即發菩提之心；
中上生彼，何故只證無學果也耶？
以大小故，難第四品，不及九品。
解云：下以登地速而為答也。
中上順習，雖證小果，不逾十劫，必入初地；
九品惡重，十二大劫，方得出胎，雖發大心，
更經多劫，方階法忍。
故以速證，比彼為勝。 ^328b44

○三、大本下通中不出家難。 ^328c6

【疏】大本上品明其出家，中品不明出家。
此中所明，是則中品。
若其不出家，經云一日一夜持沙彌戒，故知有也。
而大本不明，據長時始終為語；今言出家者，就短時而論。 ^328c8

【鈔】彼明中品云雖不能行作沙門，故云不明。
出家長時始終者，謂盡形出家者。
就短時者，謂一日一夜也。
是知若據短時，大本約義亦有；若論長時，此經約說亦無。
此乃二經事同也。
orig::  ^328c16

是名中品上生者。
commentary::  ^328c24

【疏】中品中，生者有三：初、標；第二、從若有眾生下，
釋；第三、是名下，結。
就釋中有四：初、明生因；第二、從如此行者下，
明值緣；第三、從行者自見下，明得生；第四、
在寶池中下，明生後利益也。
orig::  ^328c26

中品中生者。 ^328c34

若有眾生，若一日一夜持八戒齋，若一日一夜持沙彌戒，
若一日一夜持具足戒，威儀無缺，以此功德，
迴向願求生極樂國，戒香熏修。
commentary::  ^328c36

【疏】十戒者，即前八戒更足，不捉金銀生像，
及不過中食，為十戒也。
具足戒者，二百、五十戒、五百戒等。 ^328c42

【鈔】中品中，生修因中。
疏云：十戒者，釋經持沙彌戒也。
金銀生像者，南山云：胡、漢二彰。
謂胡言生像，此翻金銀也。
善見云：生色似色。
似即像也。此謂金則生是黃色，銀則可染似金，故云生像。
若爾，生像此方之言，何謂胡語耶？
答：謂五竺之北，胡地言音，有涉漢者，故謂生像。
胡人重譯，又却入漢，故存胡音。
orig::  ^328c46

如此行者命欲終時，見阿彌陀佛與諸眷屬，
放金色光，持七寶蓮華，至行者前。
行者自聞空中有聲讚言：善男子！
如汝善人，隨順三世諸佛教故，我來迎汝。 ^329a10

行者自見坐蓮華上，蓮華即合，生於西方極樂世界，
在寶池中，經於七日，蓮華乃敷。
華既敷已，開目合掌，讚歎世尊，聞法歡喜，
得須陀洹，經半劫已，成阿羅漢。
commentary::  ^329a16

【疏】須陀洹者，翻修習無漏，或逆流也。
orig::  ^329a22

是名中品中生者。
commentary::  ^329a24

【疏】中品下生者，有三：初、標；第二、從若有下，
釋；第三、是名下，結。
釋中有四：初、明因；第二、此人命終時下，
明緣；第三、從聞此事下，得生；第四、從經七日下，生後利益也。
orig::  ^329a26

中品下生者 ^329a34

若有善男子、善女人，孝養父母，行世仁慈。
commentary::  ^329a36

【鈔】中品下，生修因中。
經云：孝養父母，行世仁慈。
此凡夫善，不能伏惑，豈預中輩？
疏：前判位中輩人，當別教十信，即圓五品。
斯由垂終，善友廣說阿彌陀佛隨順本性，
取極樂國，及談法藏，稱理發願。
行者聞已，解悟大乘，發迴向心，求生淨土。
經雖不云發迴向心，既聞廣說，豈不迴心？
特是影略臨終發心，心猛利故，能入別、圓。
外凡初位，通惑頓伏，故令世善當此品位。
大師唯就大乘三位，對於九品，深有其致。
orig::  ^329a38

此人命欲終時，遇善知識，為共廣說阿彌陀佛國土樂事，亦說法藏比丘四十八願。 ^329b8

聞此事已，尋即命終。
譬如壯士屈伸臂頃，即生西方極樂世界。 ^329b12

經七日已，遇觀世音及大勢至，聞法歡喜，得須陀洹。
過一小劫，成阿羅漢。
commentary::  ^329b16

【鈔】生後利益中，過一小劫，成阿羅漢。
問：到彼證小，皆順本習。
今此行人，本習世善，是人天因，非聲聞行，至彼那得阿羅漢耶？
答：孝養仁慈，大小基址，何教不談，而其阿含偏論此善？
以果驗因，是依三藏行孝順等。
雖行世善，心在無常，既久標心，無漏道熟，故證小果。
orig::  ^329b20

是名中品下生者，是名中輩生想，名第十五觀。
commentary::  ^329b32

【疏】第十六、下品生觀。
下品上生者，有三：初、標；第二、從或有眾生下，
釋；第三、從是名下，結。
釋中有四：初、明因；第二、從爾時，彼佛下，
明緣；第三、從作是語下，明得生；第四、經七七日下，明生後利益也。 ^329b34

【鈔】第十六、下三品人造罪輕重，值緣得滅，為往生因。
須知經意為易解故，以三業等惡滅為下三品因，
迴向凡、小為中三品因，以大乘諸善為上三品因。
此乃上下互相顯映，為觀法境。
若稱實觀，依義而說，大小善惡，逐迴向心，
隨滅罪力，淺深階位，各論九品。
今之三人，聞法稱佛，雖業障滅，全未伏惑，
位在名字，故屬下三。
若滅罪心，利入別、圓，外凡即中三品，能至內凡即上三品。
闍王悔逆，得無根信，是其類也。
orig::  ^329b42

佛告阿難及韋提希：下品上生者。 ^329c12

或有眾生作眾惡業，雖不誹謗方等經典，
如此愚人多造惡法，無有慙愧。
命欲終時，遇善知識為說大乘十二部經首題名字，
以聞如是諸經名故，除却千劫極重惡業。
智者復教合掌叉手，稱南無阿彌陀佛，
稱佛名故，除五十億劫生死之罪。
commentary::  ^329c14

【鈔】下品上生經云雖不誹方等經典者，
此品不謗，顯罪猶輕。
至下下品云五逆、十惡，具諸不善，則謗經等一切惡業無不造作，
故言具也。圓頓教說，罪無輕重，悔則皆滅。
如仙預殺諸婆羅門、地獄三念，知謗方等，
心生改悔，即生佛國。
orig::  ^329c24

爾時，彼佛即遣化佛、化觀世音、化大勢至，
至行者前讚言：善男子！
以汝稱佛名故，諸罪消滅，我來迎汝。 ^329c34

作是語已，行者即見化佛光明徧滿其室，
見已歡喜，即便命終，乘寶蓮華，隨化佛後，生寶池中。 ^329c38

經七七日，蓮華乃敷。
當華敷時，大悲觀世音菩薩，及大勢至菩薩，
放大光明，住其人前，為說甚深十二部經。
聞已信解，發無上道心。
經十小劫，具百法明門，得入初地。 ^329c42

是名下品上生者。
commentary::  ^330a2

【疏】下品中，生者有三：一、標；二、釋；三、結。
釋中有四：初、明因；第二、從吹諸天華下，
明緣；第三、從如一念頃下，明得生；第四、
從經六劫下，明生後獲利也。
orig::  ^330a4

佛告阿難及韋提希：下品中生者。 ^330a10

或有眾生，毀犯五戒、八戒及具足戒，如此愚人，
偷僧祇物，盜現前僧物，不淨說法，無有慚愧，以諸惡業而自莊嚴。
如此罪人，以惡業故，應墮地獄。
命欲終時，地獄眾火一時俱至，遇善知識，
以大慈悲，即為讚說阿彌陀佛十力威德，
廣讚彼佛光明神力，亦讚戒、定、慧、解脫、解脫知見。
此人聞已，除八十億劫生死之罪，地獄猛火化為清涼風。
commentary::  ^330a12

【鈔】下品中，生經偷僧祇物，盜現前僧物者，
所盜之物，不出四種常住：一、常住常住，
謂眾僧廚庫、寺舍眾具、華果樹林、田園僕畜等，
以體通十方，不可分用故；二、十方常住，
如僧家供僧常食，體通十方，唯局本處；
三者、現前現前，謂僧得之物；四、十方現前，如亡五眾輕物。
若未羯磨，從十方僧得罪；若已羯磨，望現前僧得罪，則屬第三現前現前。
盜前二種，名偷僧祇物；盜後二種，名現前僧物。
不淨說法者，但求名利，非益物也。
無有慙愧者，屏處為惡，不慙於天；顯露為惡，不愧於人。
慙愧，猶羞恥也。
orig::  ^330a26

吹諸天華，華上皆有化佛菩薩迎接此人。 ^330a46

如一念頃，即得往生七寶池中蓮華之內。 ^330a48

經於六劫，蓮華乃敷。
觀世音、大勢至以梵音聲安慰彼人，為說大乘甚深經典。
聞此法已，應時即發無上道心。 ^330b2

是名下品中生者。
commentary::  ^330b8

【疏】下品下，生，有三：初、標；二、釋；三、結。
釋中有四：初、明因；第二、從見金蓮華下，
明緣；第三、從如一念頃下，明得生；第四、
從於蓮華中下，明獲利。
orig::  ^330b10

佛告阿難及韋提希：下品下生者。 ^330b16

或有眾生作不善業，五逆、十惡具諸不善，
如此愚人以惡業故應墮惡道，經歷多劫受苦無窮。
如此愚人臨命終時，遇善知識種種安慰，
為說妙法教令念佛，彼人苦逼不遑念佛。
善友告言：汝若不能念彼佛者，應稱無量壽佛。
如是至心令聲不絕，具足十念，稱南無阿彌陀佛。
稱佛名故，於念念中除八十億劫生死之罪。
commentary::  ^330b18

【鈔】下品下，生疏釋修因中二：初稱無下，明念佛滅罪。 ^330b32

【疏】稱無量壽佛至於十念者，善心相續至於十念，
或一念成就，即得往生。
以念佛除滅罪障故，即以念佛為勝緣也。
若不如此者，云何得往生也？ ^330b36

【鈔】二、引大論問答二：初、問；云下，約少時責。 ^330b42

【疏】問：云何行者以少時心力，而能勝於終身造惡耶？
大論有此責。 ^330b44

【鈔】二、是心下，約猛心答。 ^330b48

【疏】是心雖少時而力猛利，如垂死之人，必知不免。
諦心決斷，勝百年願力，是心名為大心。
以捨身事急故，如人入陣，不惜身命，名為健人也。 ^330c2

【鈔】此猛利心，從二緣發：一、值善友，二、為苦逼。
心怖惡道，耳聽佛名，是故牢強，至誠稱念。
既境勝心猛，故時少功多，能超百年悠悠願力。
若此二緣猛心不發，此人乃是合墮地獄也。
orig::  ^330c8

命終之時，見金蓮華，猶如日輪，住其人前。 ^330c16

如一念頃，即得往生，極樂世界。 ^330c18

於蓮華中滿十二大劫，蓮華方開。
觀世音、大勢至以大悲音聲，為其廣說諸法實相，除滅罪法。
聞已歡喜，應時即發菩提之心。 ^330c20

是名下品下生者，是名下輩生想，名第十六觀。
commentary::  ^330c26

【鈔】二、明利益二：初疏科。 ^330c28

【疏】第二、利益中，有二：初、明夫人道悟無生；
二、明侍女發心也。 ^330c30

【鈔】二、釋經二：初、夫人悟道。
orig::  ^330c34

說是語時，韋提希與五百侍女，聞佛所說，
應時即見極樂世界廣長之相，得見佛身及二菩薩，
心生歡喜，歎未曾有，豁然大悟，逮無生忍。
commentary::  ^330c36

【鈔】經豁然大悟，逮無生忍者。
以凡夫心聞十六觀，即聞即修，頓入圓住。
葢由了知依正應色，即報即法，非縱非橫，
三一融妙，全心作佛，全心是佛，能所既忘，
思議泯絕，三德秘藏當念頓開，是故名為豁然大悟。
悟通觀行及相似位，是故特云逮無生忍，顯此大悟的在分真。
若十六觀非妙宗者，豈令當機頓入圓位？
經文結益，顯此觀門非偏非漸，信不可用，事相銷文。 ^330c42

○二、明侍女發心。
orig::  ^331a8

五百侍女發阿耨多羅三藐三菩提心，
願生彼國，世尊悉記皆當往生。
生彼國已，得諸佛現前三昧。
無量諸天發無上道心。
commentary::  ^331a10

【鈔】經文但云發無上正等覺心，是何位耶？
經示夫人無生忍後，別云發心，驗非真發。
淨名疏云：菩薩柔順忍，方有發義。
故多約相似，明發心位。
名字觀行，亦有發義，去無生遠，故不得論。 ^331a16

○大段第三、流通分。
金光明疏云：流名下，澍；通名不壅。
欲使正法之水從今以澍當聖教筌#CB04590;，
不壅於來世，是故此下舉名舉益，勸人修習。
若不爾者，安令法水下，澍不壅？
疏二：初、總別分科。 ^331a22

【疏】第三、流通，亦二：第一、明王宮流通；第二、
爾時，世尊足步下，明崛山流通。
初有四：一、列名教持；二、行此下，明修有益，
勸人奉信；三、告阿難下，付囑令持；四、說此下，目連等聞歡喜。 ^331a32

【鈔】二、隨科解釋。今經兩處流通觀道：初於王宮，
佛自囑勸；次迴靈鷲，阿難備述。
初文自四：初、列名教持二：初、阿難問二：
初、當何下，問經名。 ^331a40

【疏】初中，阿難先問發；何名下，問經名字。
orig::  ^331a46

爾時，阿難即從座起，白佛言：世尊！
當何名此經？
commentary::  ^331a48

【疏】上來所說，言義非一，當於何義而名此經？ ^331b2

【鈔】疏云：言義非一等者，經文別示三種淨業、
十六妙觀，未審以何而為總目？ ^331b4

○二、此法下，問持法。 ^331b6

【疏】此法之要，云何受持？
問受持法。
orig::  ^331b8

此法之要，當云何受持？
commentary::  ^331b10

【鈔】二、如來答二：初、佛答前問。 ^331b12

【疏】佛答：名觀極樂無量壽佛、觀音、勢至，
亦名淨業，生諸佛前，對其初問。
orig::  ^331b14

佛告阿難：此經名觀極樂國土無量壽佛、
觀世音菩薩、大勢至菩薩，亦名淨除業障生諸佛前。
commentary::  ^331b18

【鈔】觀之一字，心觀妙宗也。
極樂三聖，實相圓體也。
此從宗體而立此名。
淨除業障，極至五逆，生諸佛前，該於九品，此名從用。
總此三義，即是釋名。
此四既圓，即當教相。
故示二名，五章意足。
信今釋題，冥符佛旨。 ^331b22

○二、汝當下，答後問。 ^331b30

【疏】汝當受持，無令忘失，對其後問。
orig::  ^331b32

汝當受持，無令忘失。
commentary::  ^331b34

【鈔】無令忘失，即是念心，念心能成欲等四法。
良以欲進，巧慧一心，若其忘失，皆不成就。
佛令不忘，則具五法，受持之功，於茲盡矣。
orig::  ^331b36

行此三昧者，現身得見無量壽佛及二大士。
commentary::  ^331b42

【鈔】二、舉益勸修三：初、明生善滅惡二：初、
次明下，直明生見佛善。 ^331b44

【疏】次明有益，行前十六觀門，得大利益，現身得見彼佛菩薩。 ^331b48

【鈔】能見彌陀及二菩薩真法之身，生善極也。
以深比淺，何善不生！
orig::  ^331c4

若善男子及善女人，但聞佛名、二菩薩名，
除無量劫生死之罪，何況憶念！
commentary::  ^331c8

【鈔】二、善男下，況顯滅生死罪。 ^331c12

【疏】善男子、善女人聞名下，明其念佛菩薩之益。
但得聞名，除無量罪，何況憶念，明念佛菩薩有大利益，舉劣況勝。 ^331c14

【鈔】聞名是聞慧，憶念是修慧。
舉聞之劣，況其修勝？
行者應知：前無忘失，亦是憶念，然屬方便；
今之憶念，乃是正修。
名同義異，善須分別。
orig::  ^331c20

若念佛者，當知此人則是人中分陀利華。
commentary::  ^331c26

【鈔】二、明身勝友勝二：初、念佛下，喻白蓮明身勝。 ^331c28

【疏】念佛者，人中分陀利華，明其身勝。 ^331c30

【鈔】分陀利者，此云白蓮華。
涅槃云：水生華中，分陀利最為第一。
顯修圓觀，超餘一切修道之人，即七方便也。
orig::  ^331c32

觀世音菩薩、大勢至菩薩為其勝友。
commentary::  ^331c38

【鈔】二、觀音下，類補處明友勝。 ^331c40

【疏】觀音勢至為勝友，伴勝。 ^331c42

【鈔】二、聖本修圓念佛定，今為補處。
行者今修，亦是此定。
位雖高下，所修法同，故可為友。
其猶世人道術之交，豈分貴賤？
orig::  ^331c44

當坐道場，生諸佛家。
commentary::  ^332a2

【鈔】三、當坐下，明得果起行。 ^332a4

【疏】當坐道場，得通之場，名曰道場。
菩提樹下得道，故名為坐；依之得果，義說為坐；
依之起行，名生佛家也。 ^332a6

【鈔】事相解釋：菩提樹下坐金剛臺，此處成佛，名為道場。
事本表理，今觀本性彌陀覺體，此體即是所坐道場、
所生佛家，理一義異，名場名家。
此理為場，坐必得果；此理為家，生必起行。
果即分果，行即真修。
此觀本期分證之果，無功用行，欲以病行及嬰兒行度眾生故，
修念佛觀，求生淨土，生彼速獲，故云當坐。
orig::  ^332a12

佛告阿難：汝好持是語，持其語者即是持無量壽佛名。
commentary::  ^332a26

【鈔】三、結名下，結名付囑。 ^332a30

【疏】結名付囑，亦名觀無量壽佛，亦名滅除業障也。 ^332a32

【鈔】經好持者，好即妙也。
以不縱橫，絕思議心，方能受持此經章句。
別文既妙，是故能持經之總名。
上以三一融妙釋者，意在於此。
此寄阿難囑今人也。
orig::  ^332a34

佛說此語時，尊者目犍連、尊者阿難及韋提希等，
聞佛所說，皆大歡喜。
commentary::  ^332a40

【鈔】四、歡喜下，眾聞歡喜。 ^332a44

【疏】歡喜者，三義故喜：一、能說人清淨，佛無礙智，
無有錯謬，名為清淨；二、所說法清淨，能令眾生得證三昧；
三、依法所得果清淨，依法修行，滿足身證清淨果也。 ^332a46

【鈔】言三義者：一、遇人，二、聞法，三、得果。
文出大論，義歸此經。
人既是佛，佛必具足四無礙智，謂法、義、詞及以樂說。
說觀佛法，離於錯謬，故名清淨。
今遇此人，寧不歡喜？
法是觀法，一十六門曲盡其妙，能令凡心入深三昧，
離虗設故，名為清淨。
聞如是法，豈不歡喜？
果即修觀剋獲之果，韋提希等聞法即修登分真果，
侍女諸天得相似果，目連、阿難同佛化機，
或能增道，莫測淺深，各以離惑，名為清淨。
得如是果，豈不歡喜？
此三相，由得果，由法法，由人說，彼眾歡喜，具茲三義。
我於今日，雖面不覩金容，而為妙智所被，
又得聞此微妙觀法，但未獲果，是故闕於第三喜耳。
orig::  ^332b6

爾時，世尊足步虗空，還耆闍崛山。
commentary::  ^332b30

【鈔】二、崛山流通二：初、耆山下，佛步空還。 ^332b32

【疏】耆山流通中。初佛步空，還耆闍崛山，
為增物敬，奉順其言，故現此變。 ^332b34

【鈔】前赴請時，從崛山沒，於王宮出；今步虗空，
還於崛山，二俱神通。
前隱後顯者，前欲施化，化法未成，故但密往；
今宣妙觀，當機已益，欲使同遵此法，是故現變彰灼而還。
orig::  ^332b38

爾時，阿難廣為大眾說如上事，無量諸天、
龍、夜叉聞佛所說，皆大歡喜，禮佛而退。 ^332b46

佛說觀無量壽佛經。
commentary::  ^332c2

【鈔】二、次阿下，阿難重述。 ^332c4

【疏】次阿難及天龍等，聞法歡喜，作禮而去也。 ^332c6

佛說觀無量壽佛經疏。 ^332c8

【鈔】王宮機悟，崛山未知，故遣重宣，普令信受。
阿難所述，即是佛言。
是以文云聞佛所說，皆大歡喜，理合同前三義故喜。
佛說觀無量壽佛經疏妙宗鈔會本卷第五
〔終〕
 ^332c10
