
other:: 宗鑑法林卷三十
editor:: 集雲堂　編
大鑒下十一世
other:: 
## 滁州瑯琊山慧覺禪師
滁州瑯琊山慧覺禪師〔汾陽昭嗣〕 ^462b6

上堂。拈拄杖曰。盤山道。
向上一路滑。南院道。
壁立千仞險。臨濟道。
石火電光鈍。瑯琊有定乾坤底句。
各各高著眼。卓拄杖下座。 ^462b8

白巖符云。三大老被瑯琊各與一杓惡水潑了也。
更道我有定乾坤句。
祇如他卓拄杖下座。
是定乾坤句不是定乾坤句。
良久云。者杓惡水却是瑯琊自潑了也。
　元一融云。瑯琊與麼拈提。
將謂出他三老一頭地。
未免起模畵#CB15828;。
好與三老一狀領過。
屏山有定乾坤句。
便下座。 ^462b16

瑯琊上堂。汝等諸人在我者裏過夏。
與你點出五般病。
一不得向萬里無寸艸處去。
二不得孤峰獨宿。
三不得張弓架箭。
四不得物外安身。
五不得滯於生殺。
何故。一處有滯。自救難為。
五處若通。方名導師。
汝等諸人若到諸方遇明眼作者。
與我通箇消息。貴得祖風不墜。
若是常徒即便寢息。
何故。躶形國裏誇服飾。
想君太煞不知時。 ^462b28

曲蟺蹋著兩頭#CB15827;。
啞子得夢自家笑。
笑到天明說向誰。
烏鴉解作麒麟叫。
〔正堂辯〕 ^462b42

瑯琊指出五般病。
舉世良醫發藥難。
直下為君俱擊碎。
延齡何必九還丹。
〔少室睦〕 ^462b46

瑯琊因長水法師問。
清淨本然。云何忽生山河大地。
師厲聲曰。清淨本然。
云何忽生山河大地。 ^462c2

薦福信云。先行不到。
末後太過。　五祖演云。
金屑雖貴。落眼成翳。
　靈隱嶽云。日長夜短。
諸人還猛省麼。　理安問云。
瑯琊祇知轉身句。
不識出身句。 ^462c6

混混玲瓏無背面。
拈起有時成兩片。
且從依舊欲相當。
免被旁人來覰見。
〔白雲端〕 ^462c12

當明不犯體全彰。
進步剛然要論量。
妍醜祇因逢古鏡。
回頭滿面負慚惶。
〔大洪遂〕 ^462c16

青天復青天。打失髑髏前。
看看日又夜。爭教人少年。
〔靈隱岳〕 ^462c20

不設陷穽。不揮雪刃。
一箭穿楊。神目不瞬。
翻思昔日李將軍。
射虎之機猶是鈍。
〔虗堂愚〕 ^462c24

嬰兒為食苦飄零。
陌路逢親喚一聲。
知得阿孃腸斷處。
從教鐵漢淚如傾。
〔紫柏可〕 ^462c28

瑯琊示眾。與麼來者。
上間安排。不與麼來者。
下間挂搭。向上人來。
獨自凄凄暗渡江。 ^462c32

國清燈云。買帽相頭。
看孔著楔。瑯琊固是作家。
未免有分別在。國清則不然。
今歲未留門外客。
上下何妨安分居。 ^462c36

瑯琊示眾。進前即死。
退後即亡。不進不退。
落在無事之鄉。何故如此。
長安雖樂。不是久居。 ^462c42

徑山杲云。啼得血流無用處。
不如緘口過殘春。 ^462c46

瑯琊因僧問。拈椎豎拂即不問。
瞚目揚眉事若何。
師曰。趙州曾見南泉來。
曰學人未曉。師曰今冬多雨雪。
貧家怎奈何。 ^462c48

寶壽方云。瑯琊與麼答話。
可謂寶藏大開。怎奈不遇高鑑。
功成浪施。雖然。不因夜來鴈。
爭見海門秋。 ^463a6

瑯琊示眾。記得僧問老宿如何是佛。
宿曰不封不樹。大眾會麼。
若不會。重下注脚去也。
不封不樹以棘欒。 ^463a10

不封不樹。廁以棘欒。
乾天為葢。厚地為盤。
聚斂兮魂魄。賢愚兮一棺。
日炙風吹無障閉。
千古萬古長漫漫。
〔平陽忞〕
other:: 
## 瑞州大愚守芝禪師
瑞州大愚守芝禪師〔汾陽昭嗣〕 ^463a16

示眾。三世諸佛不知有。
狸奴白牯却知有。
乃拈起拂子曰。狸奴白牯總在者裏放光動地。
何謂如此。兩段不同。 ^463a22

徑山杲云。大愚若無後語。
洎合被狸奴白牯換却眼睛。
雖然如此。也未免秤錘蘸酢。
　愚菴盂云。大愚拈箇狸奴白牯。
還曾夢見麼。 ^463a28

大愚因僧問通身是眼口在什麼處。
師曰三跳。曰不會。
師曰。章底詞秋罷。
歌韻向春生。 ^463a34

愚菴盂云。大愚果有懸河之辯。
怎奈者僧無眼。 ^463a38

大愚示眾。大家相聚喫莖虀。
若喚作一莖齏。入地獄如箭射。 ^463a40

應菴華云。好語要且無來處。
有人辨得出。與你一兩金。
　古鼎銘云。宗師為人。
如蠱毒之家置毒於飲食中。
未嘗不欲斷人命根。
雖然。是冤者能有幾人。
　能仁鑑云。若不喚作一莖齏。
亦入地獄如箭射。
畢竟如何。但能飯向無心盌。
自有人提折脚鐺。 ^463a44

殺活全機覿面提。
大家相聚喫莖齏。
後人不省者箇意。
祇管茫茫打野榸。
〔松源岳〕 ^463b6

硬如綿。軟如鐵。諸人飲水須防噎。
堪笑灘頭老大愚。
至今弄巧反成#CB15300;。
〔枯禪鏡〕 ^463b10

觚棱金碧照山高。
萬國珪璋捧赭袍。
四海一家無一事。
將軍把鏡泣霜毫。
〔鐵容一〕 ^463b14

大愚示眾。豎窮三際。
橫亙十方。拈起也帝釋心驚。
放下也地神膽戰。
不拈不放。喚作什麼。
自云。蝦蟇。 ^463b18

靈巖儲云。祥符則不然。
豎窮三際。橫亙十方。
拈起也至簡至易。
放下也同天同地。
不拈不放。喚作什麼。
自云。阿嚏。　雪巢松云。
大愚老漢提唱箇事。
可謂竭盡玄微。祇得玉鳳金鸞分疎不下。
今日松上座敢將狗尾續貂。
豎窮三際。橫亙十方。
拈起也縱橫自在。
放下也自在縱橫。
不拈不放。喚作甚麼。
呵呵大笑云。是甚乾矢橛。 ^463b22

大愚問侍者曰。你問訊了一邊立地。
是什麼道理。曰不會。
師曰過者邊立。者便過。
師曰無端無端。 ^463b36

天寧琦云。成人者少。
敗人者多。　廣胤標云。
侍者却難得。何以見得。
不因夜來鴈。怎見海門秋。 ^463b40

大愚因僧問如何是佛。
師曰鋸解秤錘。 ^463b44

鋸解秤錘無縫罅。
風吹日炙朝復夜。
雖然不許亂商量。
一任稱提四天下。
〔白雲端〕 ^463b46

手把金鞭擊鐵牛。
大千世界任遨遊。
恒沙岸上相逢著。
默識無言自點頭。
〔保寧勇〕 ^463c2

鋸解秤錘。出老杜詩。
香稻#CB10437;殘鸚鵡粒。
碧梧棲老鳳凰枝。
〔懷玉宣〕 ^463c6

鋸解秤錘兩分明。
觸著猶能碎眼睛。
箇是紅爐親煉出。
古今能有幾人醒。
〔廣燄燈〕
other:: 
## 舒州法華全舉禪師
舒州法華全舉禪師〔汾陽昭嗣〕 ^463c10

到瑯琊覺處。瑯問近離甚處。
師曰兩浙。曰船來陸來。
師曰船來。曰船在甚處。
師曰步下。曰不涉程途一句作麼生道。
師以坐具摵一摵曰杜撰長老如麻似粟。
拂袖而出。瑯問侍者此是甚麼人。
者曰舉上座。瑯曰莫是舉師叔麼。
先師教我尋見伊。
遂下。旦過堂問。上座莫是舉師叔麼。
莫怪適來相觸忤。
師喝。復問。長老何時到汾陽。
瑯曰某時到。師曰我在浙江早聞你名。
元來見解祇如此。
何得名播寰宇。瑯遂作禮曰。
某甲罪過。 ^463c14

徑山杲云。賓則始終賓。
主則始終主。二大老驀劄相逢。
主賓互換。直下發明臨濟心髓。
苟非徹證向上巴鼻。
具出常情正眼。未免作得失論量。
　雲門信云。拳來脚去本分鉗錘。
若將破籃盛水救火。
笑殺旁觀。三十年後有人說破。
　東山澓云。向二尊宿舌頭上打得箇鞦韆過來。
方得道出常情。非特不被是非絆却。
抑且即是非而作佛事。
不然。君向西秦。我之東魯。
　雲巖學云。舉上座可謂竿木隨身逢場作戲。
雖然。若無瑯琊唱拍相隨。
那能陽春白雪。 ^463c34

相罵無好言。相打無好拳。
何似風恬并浪靜。
一江明月滿溪船。
〔大洪恩〕 ^464a4

奪得驪龍珠便回。
小根魔子盡疑猜。
拈來拋向洪波裏。
攃手大家歸去來。
〔徑山杲〕 ^464a8

漁翁瀟灑任東西。
蘆管橫吹韻不齊。
夜靜月明魚不食。
扁舟臥入武陵溪。
〔夢菴信〕 ^464a12

水不洗水。金不博金。
昧毛色而得馬。靡絲絃而樂琴。
結繩畵卦有許事。
喪盡真淳盤古心。
〔心聞賁〕 ^464a16

揭天犪鼓噪紅塵。
徧地刀槍解出身。
結角羅紋隨處入。
銀山鐵壁是通津。
〔伊菴權〕 ^464a20

黑霧紛紛潑面來。
手持玉笏嘆悠哉。
電光影裏穿鍼眼。
線脚重重挑不開。
〔語風信〕 ^464a24

盡謂當關逢敵手。
更驚納款豎降旗。
明修棧道人皆見。
暗度陳倉却不知。
〔理安問〕 ^464a28

雲從龍。風從虎。北山晴兮南山雨。
放行也皓魄騰空。
擒住也須彌倒拄。
明暗交參敲唱雙舉。
無限魚蝦努眼睛。
扶搖贏得播寰宇。
〔百愚斯〕 ^464a32

倒握靈符懸肘後。
橫抽寶劍挂眉端。
大家拋出當陽看。
佛口蛇心輥一團。
〔峨月朗〕 ^464a38

後瑯琊舉似慈明。
明曰。舉公見處纔能自了。
而汝負墮。何以為人。 ^464a42

紀功敘殿老譚兵。
却要將渠此話行。
一夜秋風動鄉思。
八千子弟共歸耕。
〔理安問〕 ^464a46

法華示眾。釋迦不出世。
達磨不西來。佛法徧天下。
譚玄口不開。 ^464b2

徑山杲云。做賊人心虗。
　愚菴盂云。大小法華龍頭蛇尾。
　一指海云。既云譚玄。
為什麼又道口不開。
乃以如意擊案云。
若將耳聽終難會。
眼裏聞來方始親。 ^464b6

法華因僧問。生死事大請師相救。
師曰洞庭湖裏失却船。 ^464b12

洞庭湖裏失却船。
赤脚波斯水底眠。
盡大地人呼不起。
春風吹入杏花村。
〔雪菴瑾〕
other:: 
## 南嶽芭蕉大道谷泉禪師
南嶽芭蕉大道谷泉禪師〔汾陽昭嗣〕 ^464b16

同慈明山行。遇一毒龍湫。
師捉明同浴。明掣肘去。
師解衣跳入。霹#CB15439;隨至。
腥風吹雨。林木震搖。
明蹲艸中。意師死矣。
須臾睛霽。師乃引頸出波間曰#CB01403;。 ^464b20

理安問云。谷泉拌得一條窮性命。
要驗天下衲僧。却被慈明老漢勘破。
　道峰珍云。一人死中得活。
一人艸裏蹲身。總被天下衲僧勘破。
　資福廣云。谷泉賣弄。
若無慈明證據。不免徒勞。 ^464b28

谷泉到慈明。明問。
白雲橫谷口。道人何處來。
師左右顧視曰。夜來何處火。
燒出古人墳。明曰未在更道。
師作虎聲。明以坐具便摵。
師接住推明置禪牀上。
明却作虎聲。師大笑曰。
我見七十餘員善知識。
今日始遇作家。 ^464b36

天童華云。二老漢當時若蹋著臨濟向上底。
我等今日飯也無喫。
還知薦福落處麼。
　龍翔訢云。一人得體不得用。
一人得用不得體。
如何敢稱臨濟兒孫。
你若檢點得出。非惟圓他古人舊話。
亦免今日鈍置我無傳和尚。
拈拄杖卓一卓云。
棒頭有眼明如日。
要識真金火裏看。
　天寧琦云。錯下名言。
當時慈明怎容得者風顛漢恁麼道。
更與一坐具。看他作箇什麼伎倆。
纔眼目定動。便連棒趁出。
臨濟法道未致寂寥。 ^464b46

兩陣交鋒出戰時。
旗槍倒卓鼓無槌。
絲毫不犯將軍令。
獨脚機關各自提。
〔瞎堂遠〕 ^464c14

一文一武偶相逢。
說盡英雄各不同。
俱往長安朝聖主。
姓名終是達天聰。
〔虗堂愚〕 ^464c18

好看兩虎上高山。
頭角低昂不等閒。
奪去攙來多意氣。
清風明月動人寰。
〔福嚴容〕
other:: 
## 安吉州天聖皓泰禪師
安吉州天聖皓泰禪師〔汾陽昭嗣〕 ^464c22

僧問如何是佛。師曰黑漆聖僧。 ^464c26

聖僧黑漆實希奇。
莫把丹青點污伊。
合掌燒香人不敬。
寒山拾得笑攢眉。
〔海印信〕 ^464c30

天聖到瑯琊。琊問埋兵挑鬬未是作家。
匹馬單槍便請相見。
師指琊曰將頭不猛帶累三軍。
琊打師一坐具。師亦打琊一坐具。
琊接住曰。適來一坐具是山僧令行。
上座一坐具落在甚麼處。
師曰伏惟尚饗。琊拓開曰五更侵早起更有夜行人。
師曰賊過後張弓。
琊曰且坐喫茶。 ^464c34

白巖符云。二老相見。
可謂遇故鄉人說故鄉話。
然本色固是本色。
未免俱帶些客氣。
other:: 
## 舒州浮山法遠圓鑑禪師
舒州浮山法遠圓鑑禪師〔葉縣省嗣〕 ^464c46

僧問如何是祖師西來意。
師曰平地起骨堆。 ^465a2

嫩艸疎斜徑。山泉帶碧流。
文曾要渭水。恥任列莊周。
〔投子青〕 ^465a6

平地起骨堆。三春震地雷。
祇聞千里去。不見一人回。
〔本覺一〕 ^465a10

平地起骨堆。金毛獅子吼。
誰知無味譚。塞斷眾人口。
〔地藏恩〕 ^465a14

滯貨不入市。行情何足論。
有期酬價者。天遠自臨門。
〔元初誕〕 ^465a18

浮山因僧問。師唱誰家曲。
宗風嗣阿誰。師曰八十翁翁輥繡毬。
曰。與麼則一句迥然開祖胄。
三玄戈甲振叢林。
師曰李陵元是漢朝臣。 ^465a22

投子青云。水深魚隱。
葉落巢疎。復頌。 ^465a28

月裏無根艸。山前枯木花。
鴈回沙塞後。砧杵落誰家。 ^465a30

古殿莓苔滿。天河斗柄垂。
金鷄纔報曉。玉女下階遲。
〔天寧璉〕 ^465a32

舜目重瞳禪帝堯。
嘉聲千載奏蕭韶。
聞音忘味成何事。
草莽無由帝力驕。
〔伴我侶〕 ^465a36

浮山示眾。汾陽有三種師子句。
一超宗異目。二齊眉共躅。
三影響音聞。若超宗異目。
見過於師。可為種艸。
方堪傳授。若齊眉共躅。
見與師齊。減師半德。
若影響音聞。野干倚勢。
異類何分。所以先德付囑曰。
若當相見。切須仔細。
窮勘不得鹵莽。 ^465a40

豹略龍韜妙有權。
超師寧復假師。傳虎鬚倒捋渾閒事。
鼈鼻生揩恣便嬛。
敵勝果然全勝槩。
輸機還却占機先。
天生邁種何人共。
獨許滹沱得一玄。
〔平陽忞〕 ^465b2

浮山因僧問如何是向上一路。
師曰正月孟春猶寒。 ^465b8

正月孟春猶寒。從頭萬種千般。
昨夜虗空落地。和風搭在欄杆。
〔別峯印〕
other:: 
## 潤州金山曇穎達觀禪師
潤州金山曇穎達觀禪師〔石門聰嗣〕 ^465b12

曰。七佛是性隷。萬法是心奴。
且道主人翁在甚麼處。
自喝曰。七佛已下出頭。
又自諾曰。各自祇候。 ^465b16

斷橋倫云。喚七佛為性隷。
指萬法是心奴。達觀自謂有出身之路。
及乎自喝自諾。又是奴隷邊事。
主人翁何曾夢見。
大眾要見麼。以拂子拂一拂云。
曉來一陣春風動。
開徧園林百樣花。 ^465b22

金山因僧問如何是長法身。
師曰拄杖六尺。曰如何是短法身。
師曰算子三寸。曰恁麼則法身有二也。
師曰更有方圓在。 ^465b30

理安問云。古人一期施設。
可謂四棱蹋地。檢點將來。
也是隨語脉展演。
或有問山僧如何是長法身。
拄杖六尺。如何是短法身。
劈脊便打。恁麼則法身有二也。
擲拄杖云。兵隨印轉。
將逐符行。且道與古人是同是別。
復頌。 ^465b36

萬疊長江浪裏遊。
月隨漁父上扁舟。
釣竿收放憑吾手。
不計工程得便休。
other:: 
## 都尉李遵勗
都尉李遵勗〔見石門聰〕 ^465b46

因堅上座來辭次。
尉問曰近離上黨。
得屆中都。方接塵譚。
遽回虎錫。指雲屏之翠嶠。
訪雪嶺之清流。未審此處彼處的的事作麼生。
堅曰。利劍拂開天地淨。
霜刀纔舉斗牛寒。
尉曰恰值今日耳聵。
堅曰一箭落雙鵰。
尉曰上座為什麼著艸鞵睡。
堅以衣袖一拂。尉低頭曰今日可謂降伏也。
堅曰普化出僧堂。 ^465c2

芙蕖浴浪澄江淺。
紅蓼夭風鴈影斜。
獨自晚來江上望。
無邊秋色屬誰家。
〔粟菴鼎〕
other:: 
## 宋內翰楊文公億
宋內翰楊文公億〔見廣慧璉〕 ^465c16

公字大年。問廣慧曰。
某曾問雲巖諒監寺。
兩箇大蟲相齩時如何。
寺曰一合相。某曰我祇管看。
未審恁麼道還得麼。
慧曰者裏即不然。
公曰請和尚別一轉語。
慧以手作曳鼻勢曰。
者畜生更#CB01387;跳在。
公有省。有偈曰。八角磨盤空裏走。
金毛師子變作狗。
擬欲將身北斗藏。
應須合掌南辰後。 ^465c20

梅翁杲云。看者一道真言。
直得天左旋地右轉。
雖然。是處池中有月。
誰家竈裏無烟。任他大年說得悟得。
向太虗空裏之乎者也。
爭似你諸人識取一句子好。
且道是那一句。喝一喝。 ^465c34

內翰攀南斗倚北辰。
廣慧轉天關飜地軸。
寥寥千古許誰知。
斷絃須是鸞膠續。
〔石巖璉〕 ^465c42

白石鑿鑿。韞爾美璞。
君子道晦。君子斯樂。
〔虗堂愚〕 ^465c46

文公問廣慧。承和尚有言。
一切罪業因財寶所生。
勸人疎於財寶。而況閻浮提眾生以財為命。
#CB15131;國以財聚人。
教中有財法二施。
何得勸人疎於財寶。
慧曰旛竿頭上鐵籠頭。
公曰海壇馬子似驢大。
慧曰楚鷄不是丹山鳳。
公曰。佛滅二千年。
比丘少慚愧。 ^465c48

夜叉頭。菩薩面。鬼擣穀。
佛跳牆。同門共戶不相識。
邁古超今無寸長。
燈心#CB05232;破石頭脚。
扁鵲盧醫爭主張。
〔或菴體〕 ^466a12

已知客夢烟霞裏。
肯厭猿鳴夜雨中。
謾謂衡湘音信斷。
年餘鴈陣過巴東。
〔鐵容元〕 ^466a18

文公問慈明。如何是上座為人一句。
慈曰切。公曰長裙媳婦拕泥走。
曰誰得似學士。公曰作家作家。
曰放你三十棒。公以手拍膝曰者裏是甚麼所在。
慈拍手曰也不得放過。
公呵呵大笑。 ^466a22

風和日暖正春濃。
柳色如金花影重。
入到桃源舊遊處。
一層峰鎖一層峰。
〔柏庭永〕 ^466a30

全身拶入蒼龍窟。
#CB15072;得珊瑚幾樹來。
打落尋常柴艸價。
換錢沽酒醉花街。
〔嘯月朗〕
other:: 
# 大鑒下十二世
大鑒下十二世
other:: 
## 袁州楊岐方會禪師
袁州楊岐方會禪師〔慈明圓嗣〕 ^466a34

因僧問如何是佛。
師曰三脚驢子弄蹏行。
曰莫祇者便是麼。
師曰湖南長老。 ^466a40

天童華云。大小楊岐話作兩橛。
且道薦福為人眼在什麼處。
　徑山琇云。大小楊岐被者僧一問。
未免手脚俱露。　雲門信云。
要會三脚驢子落處。
須向驢胎馬腹裏走一遍來。
見楊岐始不難。 ^466a46

三脚驢子弄蹏行。
兩浙江南秋復熱。
西北風霜怯早寒。
閉門愁見楊花落。
〔卍菴顏〕 ^466b6

法出奸生。垛生招箭。
三脚驢子。是誰親見。
若親見。釋迦老子那吒面。
〔佛照光〕 ^466b10

三脚驢子弄蹏行。
鼓動清風入骨寒。
蹋破毗盧光影斷。
不須平地起波瀾。
〔月菴果〕 ^466b14

一箭射落天邊鴈。
千人萬人著眼看。
不知此箭自何來。
湖南長老何曾見。
〔中菴空〕 ^466b18

東風花暖色依依。
在處牆頭蝴蝶飛。
竈婦不聞天子敕。
太平晝夜不關扉。
〔語風信〕 ^466b22

強飲沽來酒。羞看讀了書。
閒花更滿地。惆悵復何如。
〔鐵容玄〕 ^466b26

楊岐因慈明忌設齋。
眾集。師於真前以兩手掜拳安頭上。
以坐具畫一畫打一圓相便燒香。
退身三步作女人拜。
首座曰休掜怪。師曰首座作麼生。
曰和尚休掜怪。師曰兔子喫牛嬭。
第二座近前打一圓相便燒香。
亦退身三步作女人拜。
師近前作聽勢。座擬議。
師與一掌曰者漆桶也亂做。 ^466b30

法林音云。當斷不斷。
反招其亂。 ^466b42

一棚傀儡木雕成。
半是神形半鬼形。
歌鼓歇時天未曉。
尚餘寒月挂疎櫺。
〔虗堂愚〕 ^466b44

楊岐聽勢印千差。
今古令人愛作家。
但握祖師三印在。
不妨掜怪亂如麻。
〔圭堂居士〕 ^466b48

楊岐上堂。天得一以清。
地得一以寧。君王得一以治天下。
衲僧得一堪作甚麼。
良久云。鉢盂口向天。 ^466c4

妙喜杲云。楊岐老漢大似溺却一船蔴却來戽斗裏掃。
　伏龍長云。大小楊岐熟處難忘。
衲僧得一且作麼生。
以拄杖卓一卓。喝一喝下座。 ^466c8

鉢盂向天底時節。
十方世界一團鐵。
少林面壁謾多年。
衲僧眼裏重添屑。
〔白雲端〕 ^466c14

衲僧一拶。鉢盂口闊。
天下楊岐。望梅止渴。
〔松源岳〕 ^466c18

楊岐因僧問少林面壁意旨如何。
師曰西天人不會唐言。 ^466c20

西天人不會唐言。
端坐巍巍少室前。
剛被流支打齒缺。
至今有理不能宣。
〔佛性泰〕 ^466c24

西天人不會唐言。
旱地雷聲徹大千。
九年面壁無人會。
玉兔金烏火裏旋。
〔無菴全〕 ^466c28

楊岐因慈明上堂。
師出問。幽鳥語喃喃。
辭雲入亂峰時如何。
明曰。我行荒艸裏。
你又入深邨。師曰官不容鍼更借一問。
明便喝。師曰好喝。
明又喝。師亦喝。明連喝兩喝。
師禮拜。明曰此事是箇人方能擔荷。
師拂袖便行。 ^466c32

起綱宗云。作家相見縱奪可觀。
檢點將來。不無滲漏。
發明臨濟四喝。彷彿依俙者多。
四喝之餘為之亂喝。
且道慈明是亂喝不是亂喝。 ^466c42

將出驪珠遇大商。
金盤撥動有餘光。
無煩一句論高價。
把手歸家笑幾場。
〔白雲端〕 ^466c48

試問人間有底忙。
好將春事報春光。
直饒日日花前醉。
一季都來九十場。
〔正堂辨〕 ^467a4

貓全插血功。虎備起屍德。
無奈阿勇何。不傳上樹訣。
〔南巖勝〕 ^467a8

馬轉牛回豈是誇。
爛泥中刺當行家。
霜刃一揮全意氣。
坐令千載定龍蛇。
〔無菴全〕 ^467a12

璨若驪珠出匣輝。
鐵牛機印印全機。
桃花浪裏春雷疾。
逴得風雲滿路歸。
〔理安問〕 ^467a16

電掣雷奔作者酬。
相將輥入角尖頭。
同心繡就鴛鴦譜。
把手高歌上玉樓。
〔#CB15162;菴敏〕 ^467a20

楊岐上堂。楊岐乍住屋壁疎。
滿牀盡攃雪珍珠。
縮却項暗嗟吁。良久曰。
反憶古人樹下居。 ^467a24

破菴先云。楊岐鬬勝不鬬劣。
秀峰鬬劣不鬬勝。
秀峰乍住沒親疎。
箇箇盡懷滄海珠。
滿眼湖山看不足。
釋迦彌勒是他奴。 ^467a28

枯柳殘楊雪片輕。
艸堂墜落兩三楹。
板門久不關風月。
趙老葫蘆挂不成。
〔徑山信〕 ^467a34

楊岐因僧問撥雲見日時如何。
師曰東方來者東方坐。 ^467a38

堯舜垂衣萬國賓。
撥雲見日意休陳。
東方來者東方坐。
艸木重霑雨露新。
〔白雲端〕 ^467a42

楊岐因白雲端參乃問受業師為誰。
曰茶陵郁和尚。師曰。
吾聞伊過橋遭跌有省。
作偈甚奇。能記否。
端誦曰。我有明珠一顆。
久被塵勞關鎖。今朝塵盡光生。
照破山河萬朵。師笑而趨起。
端愕然。通夕不寐。
黎明咨詢之。適歲暮。
師曰汝見昨日打毆儺者麼。
曰見。師曰汝一籌不及渠。
端復駭曰意旨如何。
師曰渠愛人笑汝怕人笑。
端大悟。 ^467a46

護國元云。楊岐大笑。
眼觀東南。意在西北。
白雲悟去。聽事不真。
喚鐘作甕。檢點將來。
和楊岐老漢都在架子上將錯就錯。
若是南明則不然。
我有明珠一顆。切忌當頭蹉過。
雖然覿面相呈。也須一槌打破。
舉拂子云。還會麼。
棋逢敵手難藏興。
詩到重吟始見工。 ^467b12

江上貪觀浪勢高。
被人奪却手中橈。
隨風飄蕩渾無主。
幸得漁翁借一舠。
〔紫柏可〕 ^467b22

殺活機籌格外操。
尋常那識笑中刀。
明珠晃晃形山上。
共鑑春風放碧桃。
〔古南門〕 ^467b26

鴆毒潛藏遊宴中。
殺人性命疾如風。
絲頭截斷聖凡路。
馬腹驢胎滅正宗。
〔默菴慧〕 ^467b30

楊岐入院陞座畢下座。
九峰勤把住曰今日喜得箇同參。
師曰作麼生是同參底事。
曰九峰牽犁楊岐曳耙。
師曰。正恁麼時。楊岐在前。
九峰在前。勤擬議。
師拓開曰。將謂同參。
元來不是。 ^467b34

天寧琦於擬議處代峰便喝。
　龍翔訢云。二老壎篪迭奏今古罕聞。
龍翔今日對眾舉揚。
貴要大家知有。且道知有箇什麼。
祖翁田地無多子。
努力同心兩弟兄。
　南#CB00589;謙代云。
念兄今日新做長老。 ^467b42

一曳耙。二牽犁。平田淺艸且相隨。
恰到饑時無艸料。
放開頭角便東西。
老楊岐。老楊岐。盡道從來解弄蹏。
〔上方益〕 ^467c2

金剛圈上生毛刺。
栗棘蓬拋熱#CB08504;騰。
百萬鐵騎衝不破。
風規從此擅縱橫。
〔山夫正〕 ^467c8

楊岐上堂。薄福住楊岐。
年來氣力衰。寒風凋敗葉。
猶喜故人歸。囉囉哩。
拈却死柴頭。且向無烟火。 ^467c12

天目禮云。淨慈亦有一頌。
自住南山寺。年荒遇水災。
風凄蒲柳變。不見故人來。
正恁麼時如何。相思黃葉落。
白露點蒼苔。 ^467c16

楊岐問僧。栗棘蓬你作麼生吞。
金剛圈你作麼生跳。 ^467c22

昨夜發新雷。毒蛇離窟穴。
居常口不開。蹋著迸鮮血。
〔或菴體〕 ^467c26

肘後驀生閒落索。
風前忽布閙叉撐。
那吒八臂空惆悵。
夜半三更白晝行。
〔天童淨〕 ^467c30

楊岐金圈與栗蓬。
吞跳依前事不同。
大海都來一口吸。
更無南北與西東。
〔照堂一〕 ^467c34

巨海垂香餌。漫天布網羅。
從他吞跳者。我祇笑呵呵。
〔天童悟〕 ^467c38

東十八鬲。西十八鬲。
南十八鬲。北十八鬲。
無救無遮。八寒八熱。
當墮畜生。地獄罪畢。
〔漢關喻〕 ^467c42

楊岐問僧。雲深路僻高駕何來。
曰天無四壁。師曰蹋破多少艸鞵。
僧便喝。師曰一喝兩喝又作麼生。
曰你看者老和尚。
師曰。拄杖不在。且坐喫茶。 ^467c46

高駕何來釣象犀。
翻身全不帶纖泥。
驀然一喝高千丈。
劫外相看誰得知。
〔圭堂居士〕宗鑑法林卷三十
 ^468a4
