
pin:: 大方廣佛新華嚴經合論卷第五十三
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 十迴向品第二十五之十二
orig:: 
【經】佛子！菩薩摩訶薩於彼一切諸佛剎中，
於一佛剎、一方、一處、一毛端量，有無量無邊不可說數諸大菩薩，
皆悉成就清淨智慧，充滿而住。
如一佛剎、一方、一處、一毛端量，如是盡虗空徧法界一一佛剎、
一一方、一一處、一一毛端量，悉亦如是。
是為菩薩摩訶薩以諸善根而為迴向，普願一切諸佛國土悉具種種妙寶莊嚴。
如寶莊嚴，如是廣說；如是香莊嚴、華莊嚴、
鬘莊嚴、塗香莊嚴、燒香莊嚴、末香莊嚴、
衣莊嚴、蓋莊嚴、幢莊嚴、幡莊嚴、摩尼寶莊嚴，
次第乃至過此百倍，皆如寶莊嚴，如是廣說。
commentary::  ^359b27

【論】第二十一、佛子已下，至如是廣說，有十一行經，
明菩薩願以菩薩身徧諸佛剎及寶莊嚴，倍過前百千倍分。
如此段中，明願以菩薩身莊嚴佛剎，充滿其中。
下文都結。如上莊嚴復過百倍，以此善根以將迴向。
orig::  ^359c2

【經】佛子！菩薩摩訶薩以法施等所集善根，
為長養一切善根故迴向；為嚴淨一切佛剎故迴向；
為成就一切眾生故迴向；為令一切眾生皆心淨不動故迴向；
為令一切眾生皆入甚深佛法故迴向；
為令一切眾生皆得無能過清淨功德故迴向；
為令一切眾生皆得不可壞清淨福力故迴向；
為令一切眾生皆得無盡智力，度諸眾生令入佛法故迴向；
為令一切眾生皆得平等無量清淨言音故迴向；
為令一切眾生皆得平等無礙眼，成就盡虗空徧法界等智慧故迴向；
為令一切眾生皆得清淨念，知前際劫一切世界故迴向；
為令一切眾生皆得無礙大智慧，悉能決了一切法藏故迴向；
為令一切眾生皆得無限量大菩提，周徧法界無所障礙故迴向；
為令一切眾生皆得平等無分別同體善根故迴向；
為令一切眾生皆得一切功德，具足莊嚴清淨身、
語、意業故迴向；為令一切眾生皆得同於普賢行故迴向；
為令一切眾生皆得入一切同體清淨佛剎故迴向；
為令一切眾生悉觀察一切智，皆趣入圓滿故迴向；
為令一切眾生皆得遠離不平等善根故迴向；
為令一切眾生皆得平等無異相深心，
次第圓滿一切智故迴向；為令一切眾生皆得安住一切白法故迴向；
為令一切眾生皆於一念中證一切智，
得究竟故迴向；為令一切眾生皆得成滿清淨一切智道故迴向。
佛子！菩薩摩訶薩以諸善根，普為一切眾生如是迴向已。
commentary::  ^359c12

【論】第二十二、佛子已下，至佛子！
菩薩摩訶薩以諸善根普為一切眾生如是迴向已，有二十八行。
經明菩薩總為眾生如是迴向分。
orig::  ^360a12

【經】復以此善根，欲普圓滿演說一切清淨行法力故迴向，
欲成就清淨行威力得不可說不可說法海故迴向，
欲於一一法海具足無量等法界清淨智光明故迴向，
欲開示演說一切法差別句義故迴向，
欲成就無邊廣大一切法光明三昧故迴向，
欲隨順三世諸佛辯才故迴向，欲成就去、
來、現在一切佛自在身故迴向，為尊重一切佛可愛樂無障礙法故迴向，
為滿足大悲心救護一切眾生常無退轉故迴向，
欲成就不思議差別法無障礙智、心無垢染、
諸根清淨、普入一切眾會道場故迴向，
欲於一切若覆若仰、若麤若細、若廣若狹、
小大染淨如是等諸佛國土常轉平等不退法輪故迴向，
欲於念念中得無所畏、無有窮盡種種辯才妙法光明開示演說故迴向，
為樂求眾善、發心修習、諸根轉勝、獲一切法大神通智、
盡能了知一切諸法故迴向，欲於一切眾會道場親近供養、
為一切眾生演一切法咸令歡喜故迴向。
commentary::  ^360a18

【論】第二十三、復以此善根已下至咸令歡喜故迴向，有十九行。
經明菩薩以如上迴向，但欲令說法及行安樂一切眾生，令圓滿如法界分。
orig::  ^360b2

【經】佛子！菩薩摩訶薩又以此善根如是迴向，
所謂：以住法界無量住迴向，以住法界無量身業迴向，
以住法界無量語業迴向，以住法界無量意業迴向，
以住法界無量色平等迴向，以住法界無量受、
想、行、識平等迴向，以住法界無量蘊平等迴向，
以住法界無量界平等迴向，以住法界無量處平等迴向，
以住法界無量內平等迴向，以住法界無量外平等迴向，
以住法界無量發起平等迴向，以住法界無量深心平等迴向，
以住法界無量方便平等迴向，以住法界無量信解平等迴向，
以住法界無量諸根平等迴向，以住法界無量初、
中、後際平等迴向，以住法界無量業報平等迴向，
以住法界無量染淨平等迴向，以住法界無量眾生平等迴向，
以住法界無量佛剎平等迴向，以住法界無量法平等迴向，
以住法界無量世間光明平等迴向，以住法界無量諸佛菩薩平等迴向，
以住法界無量菩薩行願平等迴向，以住法界無量菩薩出離平等迴向，
以住法界無量菩薩教化調伏平等迴向，
以住法界無量法界無二平等迴向，以住法界無量如來眾會道場平等迴向。
commentary::  ^360b8

【論】第二十四、佛子已下，至如來眾會道場平等迴向，有二十二行。
經明菩薩以如法施，及大願莊嚴，廣願化眾生，
總令住法界平等，故迴向分。
orig::  ^360b46

【經】佛子！菩薩摩訶薩如是迴向時，安住法界無量平等清淨身，
安住法界無量平等清淨語，安住法界無量平等清淨心，
安住法界無量平等諸菩薩清淨行願，
安住法界無量平等清淨眾會道場，安住法界無量平等為一切菩薩廣說諸法清淨智，
安住法界無量平等能入盡法界一切世界身，
安住法界無量平等一切法光明清淨無畏，
能以一音盡斷一切眾生疑網，隨其根欲皆令歡喜，
住於無上一切種智、力、無所畏、自在神通、
廣大功德、出離法中。
佛子！是為菩薩摩訶薩第十住等法界無量迴向。
commentary::  ^360c4

【論】第二十五、佛子已下，至第十等法界無量迴向，有十一行半。
經明以如上迴向一切善根時，得如是身、
口、心業及十種安住法界清淨分。
從佛子已下，舉十種迴向所有，如文具悉。
orig::  ^360c24

【經】菩薩摩訶薩以法施等一切善根如是迴向時，
成滿普賢無量無邊菩薩行願，悉能嚴淨盡虗空等法界一切佛剎，
令一切眾生亦得如是；具足成就無邊智慧，
了一切法，於念念中見一切佛出興於世，
於念念中見一切佛無量無邊自在力，
所謂：廣大自在力、無著自在力、無礙自在力、
不思議自在力、淨一切眾生自在力、立一切世界自在力、
現不可說語言自在力、隨時應現自在力、
住不退轉神通智自在力、演說一切無邊法界俾無有餘自在力、
出生普賢菩薩無邊際眼自在力、以無礙耳識聞持無量諸佛正法自在力、
一身結跏趺坐周徧十方無量法界於諸眾生無所迫隘自在力、
以圓滿智普入三世無量法自在力。
又得無量清淨，所謂：一切眾生清淨、一切佛剎清淨、
一切法清淨、一切處徧知智清淨、徧虗空界無邊智清淨、
得一切差別言音智以種種言音普應眾生清淨、
放無量圓滿光普照一切無邊世界清淨、
出生一切三世菩薩行智清淨、一念中普入三世一切諸佛眾會道場智清淨、
入無邊一切世間令一切眾生皆作所應作清淨。
如是等，皆得具足，皆得成就，皆已修治，
皆得平等，皆悉現前，皆悉知見，皆悉悟入，
皆已觀察，皆得清淨，到於彼岸。
commentary::  ^360c32

【論】第二十六、菩薩摩訶薩已下，至到於彼岸，有二十四行。
經明菩薩以如上法施等善根迴向，皆願一切眾生得見佛，
入佛知見，同佛所得分。
此已上是正舉十箇迴向門竟。
orig::  ^361a26

【經】爾時，佛神力故，十方各百萬佛剎微塵數世界六種震動，
所謂：動、徧動、等徧動，起、徧起、等徧起，踊、
徧踊、等徧踊，震、徧震、等徧震，吼、徧吼、等徧吼，
擊、徧擊、等徧擊。佛神力故，法如是故，雨眾天華、
天鬘、天末香、天諸雜香、天衣服、天珍寶、
天莊嚴具、天摩尼寶、天沉水香、天栴檀香、
天上妙蓋、天種種幢、天雜色幡、阿僧祇諸天身。
無量百千億不可說天妙法音，不可思議天讚佛音，
阿僧祇天歡喜音，咸稱善哉。
無量阿僧祇百千那由他諸天，恭敬禮拜。
無數天子常念諸佛，希求如來無量功德，心不捨離。
無數天子作眾妓樂，歌詠、讚歎、供養如來。
百千阿僧祇諸天放大光明，普照盡虗空徧法界一切佛剎，
現無量阿僧祇諸佛境界。
如來化身出過諸天，如於此世界兜率陀天宮說如是法，周徧十方一切世界兜率天宮悉亦如是。
commentary::  ^361a34

【論】長科第十三。佛神力故已下，至一切世界、
兜率天宮，悉亦如是，有十六行經，明佛威動。
地興供分，如地震動段中，動有三義：一、
說教威感動，二、大眾聞法悅樂動，三、推佛神德致令動。
諸天興供有二義：一、說法教門招感供，
二、諸天聞法歡喜供。
興供中有二義：一、華香、幡蓋供，二、諸天歌讚、
禮敬、放光等供。如供養色數，如經可知。
如一切佛剎現無量阿僧祇諸佛境界，
如來化身出過諸天者，此是說法現德，
法境相稱故現，非由天供也。
一切世界、兜率天宮，悉亦如是，都結。
十方同此。
orig::  ^361b14

【經】爾時，復以佛神力故，十方各過百萬佛剎微塵數世界外，
各有百萬佛剎微塵數諸菩薩而來集會，
周徧十方，咸作是言：善哉！
善哉！佛子！乃能說此諸大迴向。
佛子！我等皆同一號，名：金剛幢，悉從金剛光世界金剛幢佛所來詣此土。
彼諸世界，悉以佛神力故而說是法；眾會眷屬，
文辭句義，皆亦如是，不增不減。
我等皆承佛神力，從彼土來，為汝作證。
如我來此眾會為汝作證，十方所有一切世界兜率天宮寶莊嚴殿諸菩薩眾來為作證，
亦復如是。
commentary::  ^361b34

【論】第十四、爾時復以佛神力故已下，至亦復如是，
有十行經，明同號菩薩來集作證分。
爾時佛神力故，十方各舉過。
百萬佛剎微塵數者，十住百，十行百千，
此位百萬，明昇進知見智之增廣之量。
如是百萬世界塵數之外而來者，處迷不及云外，昇進悟解入位云來。
百萬佛剎微塵數菩薩，同名金剛幢，來歎善哉！
稱歎金剛幢菩薩者，明智會道同，名亦同故；
亦明今時之智會，與古合故；亦是達如是等剎塵之境，
總是金剛智，無迷惑故。
世界名金剛光亦如是。
orig::  ^361c4

【經】爾時，金剛幢菩薩承佛神力，觀察十方一切眾會暨于法界已，
善知文義，增廣大心，大悲普覆一切眾生，
繫心安住三世佛種，善入一切佛功德法，
成就諸佛自在之身，觀諸眾生心之所樂，
及其所種一切善根，悉分別知，隨順法身，
為現清淨妙色之身，即於是時而說頌曰：
commentary::  ^361c24

【論】第十五、爾時已下，有六行半經，明金剛幢菩薩說頌，
分明歎金剛幢菩薩說頌之德，如文可知。
已下有九十四行頌，兩行一頌，如文自具。
其中隨位授記作佛，漸漸經劫廣者，明隨位昇進智慧大悲廣故，
非是有時日歲月劫量延促廣也。
皆是約修行之位，安立佛果之名。
orig::  ^361c36

【經】
　　菩薩成就法智慧，悟解無邊正法門，
　　為法光明調御師，了知無礙真實法。
　　菩薩為法大導師，開示甚深難得法，
　　引導十方無量眾，悉令安住正法中。
　　菩薩已飲佛法海，法雲普雨十方界，
　　法日出現於世間，闡揚妙法利羣生。
　　常為難遇法施主，了知入法巧方便，
　　法光清淨照其心，於世說法恒無畏，
　　善修於法自在心，悉能悟入諸法門，
　　成就甚深妙法海，普為眾生擊法鼓。
　　宣說甚深希有法，以法長養諸功德。
　　具足清淨法喜心，示現世間佛法藏。
　　諸佛法王所灌頂，成就法性智藏身，
　　悉能解了法實相，安住一切眾善法。
　　菩薩修行第一施，一切如來所讚喜，
　　所作皆蒙佛忍可，以此成就人中尊。
　　菩薩成就妙法身，親從諸佛法化生，
　　為利眾生作法燈，演說無量最勝法。
　　隨所修行妙法施，則亦觀察彼善根。
　　所作眾善為眾生，悉以智慧而迴向。
　　所有成佛功德法，悉以迴施諸羣生。
　　願令一切皆清淨，到佛莊嚴之彼岸。
　　十方佛剎無有量，悉具無量大莊嚴，
　　如是莊嚴不可思，盡以莊嚴一國土。
　　如來所有清淨智，願令眾生皆具足，
　　猶如普賢真佛子，一切功德自莊嚴，
　　成就廣大神通力，往詣世界悉周徧。
　　一切眾生無有餘，皆使修行菩薩道。
　　諸佛如來所開悟，十方無量諸眾生，
　　一切皆令如普賢，具足修行最上行。
　　諸佛菩薩所成就，種種差別諸功德，
　　如是功德無有邊，願使眾生悉圓滿。
　　菩薩具足自在力，所應學處皆往學，
　　示現一切大神通，普詣十方無量土。
　　菩薩能於一念頃，覲等眾生無數佛，
　　又復於一毛端中，盡攝諸法皆明見，
　　世間眾生無有量，菩薩悉能分別知，
　　諸佛無量等眾生，大心供養咸令盡，
　　種種名香上妙華，眾寶衣裳及幡蓋，
　　分布法界咸充滿，發心普供十方佛。
　　一毛孔中悉明見，不思議數無量佛，
　　一切毛孔皆如是，普禮一切世間燈。
　　舉身次第恭敬禮，如是無邊諸最勝。
　　亦以言辭普稱讚，窮盡未來一切劫。
　　一如來所供養具，其數無量等眾生，
　　如是供養一如來，一切如來亦復然。
　　供養讚歎諸如來，盡彼世間一切劫。
　　世間劫數可終盡，菩薩供養無休懈。
　　一切世間種種劫，於爾所劫修諸行，
　　恭敬供養一如來，盡一切劫無厭足。
　　如無量劫供一佛，供一切佛皆如是，
　　亦不分別是劫數，於所供養生疲厭。
　　法界廣大無邊際，菩薩觀察悉明了，
　　以大蓮華徧布中，施等眾生無量佛。
　　寶華香色皆圓滿，清淨莊嚴甚微妙，
　　一切世間無可喻，持以供養人中尊。
　　眾生數等無量剎，諸妙寶蓋滿其中，
　　悉以供養一如來，供一切佛皆如是。
　　塗香無比最殊勝，一切世間未曾有，
　　以此供養天人師，窮盡眾生數等劫。
　　末香燒香上妙華，眾寶衣服莊嚴具，
　　如是供養諸最勝，歡喜奉事無厭足，
　　等眾生數照世燈，念念成就大菩提。
　　亦以無邊偈稱述，供養人中調御者。
　　如眾生數佛世尊，皆修無上妙供養，
　　如眾生數無量劫，如是讚歎無窮盡，
　　如是供養諸佛時，以佛神力皆周徧，
　　悉見十方無量佛，安住普賢菩薩行。
　　過去未來及現在，所有一切諸善根，
　　令我常修普賢行，速得安住普賢地。
　　一切如來所知見，世間無量諸眾生，
　　悉願具足普賢行，為聰慧者所稱讚。
　　此是十方諸大士，共所修治迴向行。
　　諸佛如來為我說，此迴向行最無上，
　　十方世界無有餘，其中一切諸眾生，
　　莫不咸令得開覺，悉使常如普賢行。
　　如其迴向行布施，亦復堅持於禁戒，
　　精進長時無退怯，忍辱柔和心不動，
　　禪定持心常一緣，智慧了境同三昧。
　　去來現在皆通達，世間無有得其邊。
　　菩薩身心及語業，如是所作皆清淨，
　　一切修行無有餘，悉與普賢菩薩等。
　　譬如法界無分別，戲論染著皆永盡，
　　亦如涅槃無障礙，心常如是離諸取。
　　智者所有迴向法，諸佛如來已開示，
　　種種善根悉迴向，是故能成菩薩道。
　　佛子善學此迴向，無量行願悉成滿，
　　攝取法界盡無餘，是故能成善逝力。
　　若欲成就佛所說，菩薩廣大殊勝行，
　　宜應善住此迴向，是諸佛子號普賢。
　　一切眾生猶可數，三世心量亦可知，
　　如是普賢諸佛子，功德邊際無能測，
　　一毛度空可得邊，眾剎為塵可知數，
　　如是大仙諸佛子，所住行願無能量。
commentary::  ^361c48

【論】第二、隨文解釋者。
云何為等法界無量迴向？
釋曰：如法界無中邊，迴向心無中邊；如法界無作者，
迴向心無作者；法界無來去遠近，迴向心無來去遠近；
法界如虗空，迴向智如虗空；法界不思議，
迴向智不思議；法界無所依，迴向智無所依；
法界一切諸佛之所共住，如無依智一切佛之所共住；
法界非三世及一切生滅時分所攝，迴向之智非三世時分所攝；
法界圓滿三世事業在於現前，迴向之智圓三世事業在於現前；
法界有無自在，迴向之智有無自在；為令自他皆如法界，無礙自在如諸佛故。
以是名為等法界無量迴向。
大意令一切發菩提心者，一如法界諸德用自在圓滿，
廣大無限，離大小性，不屬一二三百千萬，
等有限量故；等無限量法，世間、出世間，
大智、大悲、喜、捨，等法界、眾生界故。
若不如是迴向，設求菩提，但得二乘住寂菩提，
菩薩樂生淨土，皆住門外，三車、露地、白牛不當其分。
此十迴向令諸三乘得出世心者，令達世間生死之性，
自性法界，令起大悲，與一切眾生，皆得令見眾生性是法界智，
故得平等悲門，入普光明圓智之宅，故不令久住草庵化城。
即如維摩居士所說一期法門，是令三乘迴向之少分。
法華露地白牛之乘，略陳一分之寶，所總與法界門普光明大智佛果普賢行海，
是普終畢也。如此當部經中十迴向門，
為迴十住十行中大悲大智，法身萬行，
功德莊嚴，自他滯障，悲敬不真，知見不廣，
悲心不普，心不廣大，不稱無限法界，將此迴向，
均治令等，稱法界無礙無限自在性故。
若不如是，以無限迴向，發願普為無限法界眾生，
即自住真門，偏生淨土，不依法界無礙垢淨平等無限同體大悲，
不成佛果故。如是十迴向，均十信十住十行，
及十地十一地行門，總在其中。
此義十地位，更不別配佛果，但取此位十箇佛果，
上名總同，同名為妙菩薩名號。
十地位中，菩薩上名，與此十迴向位菩薩，總名金剛。
但幢與藏，別明妙用之佛果，及所行之法，與此無殊。
但蘊積功終，大悲功滿，名之為藏，非是異此迴向位外別法也。
是故善財十迴向中，善友即長者，天神地神所表十地知識，
九箇夜天總是女眾，一箇是如來為太子時妻，
以表純修大悲之位，明十住十行修行智位。
十迴向以願力均融，令智悲等進，十地蘊修，
令大智大悲深廣成備，故以十箇女眾表之。
十一地悲滿，成普賢行門，即明以悲興智，
即以佛母摩耶為十一地初善知識，能生一切諸佛為表。
母是悲位，佛是智故，以悲生智，故云摩耶生佛故，故得幻生法門。
此明悲智德成，普賢行滿，故明其進修次第，如是安立。
若以修行一時同進，即如善財十住位中，
第二海門國海雲比丘，是成就初發心住悲智門。
以此義故，於中有阿脩羅王等十王，是表入生死之行故。
又海雲是此迴向位中，能入生死大海故。
又生死海即佛海故，故云有佛出現，說普眼經，
著十王等，表萬行自在也。
乃至十住第七住，休捨優婆夷等亦是，但以成熟慣習增降處論之。
又此五位法門，總不出一剎那際，始終成故，總無前後之義故。 ^363a44

第六會，他化自在天宮，說十地法門。
pin:: 
# 十地品第二十六

pin:: 十地品第二十六之一
commentary::  ^364a6

【論】約釋此品，以四門分別：一、釋品名目，
二、釋品來意，三、敘其昇進次第，四、隨文解釋。
第一、釋品名目者。
何故名為十地品？
釋曰：以明如來普光明智以成地體，如經如是菩薩已踐如來普光明地，
即大圓鏡智是。所說四智及一切種、一切智之差別，以此為智體。
以諸菩薩雖登十住、十行、十迴向，不離此體，
道力未充，更以十波羅蜜十重進修，令其道力圓滿，名為十地。
又以一波羅蜜中而自具十法，名為十地。
十十之中具百，百不移十，故名為十地。
乃至十百、十千、十萬、十千萬、十億，乃至十不可說，
明十數該含，一多無盡，故云十地。
此十地之法通因十，即通十信、所信十箇佛果。
即以普光明殿所說十箇佛果，不動智佛為初信故，
乃至無礙智佛、解脫智佛通十箇智佛為所信之果。
進修之中，經十住、十行、十迴向，還將十信之中十箇智果以成此十地之體。
十箇智佛以不動智佛為本，不動智佛以普光明智為本，普光明智以無依住智為本。
又無依住智以一切眾生為本，如善財見彌勒菩薩，
彌勒菩薩還令善財却見初善知識文殊師利，是其義也。
乃至於五位滿，不離初信之佛果也。
以此十地之法通初徹末一際法門，是故號名十地品。
品者，均分義。一多次第是進，同別階級義故。
此乃是無昇進中進修，無層級中層級。
且略言之，十地之體若無十信能信自心初佛果者，十地亦不成故。
十信之初心無十地十一地之佛果，亦無成信心故，始終總全是不動智之果故。
能信自心者亦佛果故，所信佛果亦佛果故，
修行之身亦佛果故，如是信心方得成信，其所修因果終始不異不動智佛故。
是故此經十住十行十迴向，皆有隨位進修因果十佛號故。
十地十一地以取十迴向中佛果通號，更不別立佛名號故。
為此後十地十一地，但取十迴向中理智大悲妙用蘊積，使德行功熟更無異法。
以此義故，十迴向中十箇佛果總同名號之為妙。
為明十迴向已和會理事悲智妙用法成故，
以此如來亦不云昇天，他化天王亦不云遙見，亦無迎佛及以興供。
古人云：十地無迎佛及敷座者，以經來文未足者，此非為得經之意也。
但為法則如十迴向中大願及智悲修令圓滿，如彼故無敷座等事。
為明法則依地前舊法，不更別有加行進修，
以十地法門但依十信十住中法則，以不動智為體，
以十住中十箇月佛、十行中十箇眼佛、
十迴向中十箇妙佛，以為十信中不動智佛。
上加行進修十地同此，准知不移初法。
第二釋品來意者，為明己說地前三十心竟，
以十迴向方法和會理智大悲及廣興大願竟，
但依前法則以積行蘊修，令使功成滿前智願，
令使大悲深厚功畢，以是此品須來。
是故善財以九箇夜神皆是女天，以表慈悲故。
一箇佛為太子時妻號曰瞿波，以表十地慈悲法喜以悅一切眾生，
以此十地是蘊積慈悲滿前智願故，以此十地之初歡喜地得願求一切佛法心故，
如後地中所說故。
又以三十七箇菩薩俱名為藏，亦表此十地俱依地前之法，
以三十七助菩提分法助成地前志樂智悲大願，
令行滿故含容眾德，成滿無功諸佛德門名之為藏。
一箇菩薩獨名解脫月，是三十七箇助菩提行中得法清涼之果故。
一一皆有所表，思之可解。
是故以此十地品成就地前志樂智悲大願，令功畢故此品須來。
第三敘其昇進次第，約立三門：一明三乘一乘十地同異，
二明隨位進修次第，三明重敘說法之處及座體。
一明三乘一乘十地同異者，有二義：第一三乘十地，第二一乘十地。
第一三乘十地者，如仁王經雖安立內凡外凡菩薩，
修六波羅蜜作六種人王，若修檀波羅蜜得作小國王，
并修戒波羅蜜作粟散王，并修忍波羅蜜得作鐵輪王王一閻浮提，
并修精進波羅蜜作銅輪王王二天下，
并修禪波羅蜜作銀輪王王三天下，并修般若波羅蜜得作金輪王王四天下，
具足千子。自檀戒二度是外凡夫菩薩信心位，
自忍進定慧四種度門是內凡位，是十住十行十迴向中位也。
十地中名十聖位，修十波羅蜜，得作十種天王該管。
已上天位，自忉利為首。
若約斷惑見道之中，三乘中地前修六波羅蜜，
以空觀折伏現行五見及五鈍使，且令伏息所有煩惱，
如呪毒蛇不能害物，伏而不起。
空觀心成，達心境本性無生，名為見道。
修道小乘以空觀滅情入寂，身智總亡。
地上菩薩得三種意生身，而不隨空而滅智故，
為不了根本無明住地是如來根本智故，
受三界外變易生死故，已捨分段生死。
三種意生身者，初、二、三地得三摩#CB02494;提樂意生身，
明從定發正慧念用故；四、五、六地得覺法自性意生身，
明覺法自性任性生故；七、八、九、十地得種類俱生無行無作意生身，
明無功任運生無作意故。
五見者，一、身見，二、邊見，三、見取，四、戒取，
五、邪見。此已上五見名利使，能障見道與見道作煩惱。
小乘修空滅智，菩薩達法是空，有智慧、
有慈悲之行，或生淨土、或處世間，利生隨意樂自在。
五鈍使者，一、貪，二、嗔，三、癡，四、慢，五、疑。
通前為十使，此能障修道上隨事之行，不能稱理。
如是十使煩惱，小乘先斷見道上煩惱，
後斷修道中煩惱；大乘菩薩於諸煩惱，
以諸波羅蜜如理通融，無斷無證，如上總明權教。
大乘中菩薩約簡斷惑地位得果，如是十地菩薩修法。
空無生菩薩得十種意生身，於三界業外受變易生死，是生死無明住地未能了知。
如是菩薩猶於一乘佛果華嚴經未聞，
設聞不信不順不證不入，猶有厭苦心多，
一向樂求出世淨土，猶忻淨土在於他方，佛果在三祇之後。
華嚴經云：設有菩薩無量劫行六波羅蜜得六神通，
及修種種菩提分法，為不聞此大方廣佛華嚴經，猶名假名菩薩不真菩薩。
設復聞時不信不順不證不入，如法華經不退諸菩薩亦復不能知，
總其例也。又云：設有菩薩讀誦八萬四千法藏悉皆通利，
為人解說得六神通，此未為難，暫讀此經是即為難。
或為一分劣解眾生發菩提心者，三祇之劫方成佛故。
三乘不退菩薩是十真如觀，或是觀空不退，不是無明為根本智發心不退。
此已前明時劫定實，淨土及穢土全隔在於他方，忻厭之徒安立諸地故。
第二一乘十地者，從十信之心，即信自心根本無明具分別見，
便為不動智佛，即文殊師利、覺首、目首等菩薩是其位也。
以自信自心無始無明為不動智，文殊師利即為自心理智妙慧用也。
法界大智大悲門普賢行海是自己所行之行，
如是信已以為信心，是故從經之初為例如來成道之果，
及十普賢并海月光大明菩薩，及神天等五十眾以為現果成信門，
諸菩薩神天等眾示現入法獲益，所有入法皆同佛所得故。
明信從自心無明上見不動智佛故。
信亦是佛，悟亦是佛，以不異佛智體用為進修故。
作此信時，普見一切眾生所有心量皆從如來大智而有，
凡聖一體，同一智慧，無有二性。
如金光明經天女發願：此語不虗者，願三千大千世界眾生悉皆金色，
具大人相。當時稱願一切眾生悉皆金色，
具大人相，如彼經廣明。
又如此經如來出現品云：眾生種種樂，
及諸方便智，皆依佛智起。
又云：應信自心中常有諸佛出興於世，轉正法輪。
從如是信已，以方便三昧發生悟入，現本智慧，
與佛契同，名生如來智慧家，為真佛子。
從此初住，住佛所住，種如來性，名清淨智慧。
從此慧已，經十住、十行、十迴向位，位之中配十箇所修行之人、
十箇世界國土、十箇修行。
行下之佛果，如前釋。
十信、十住、十行、十迴向位中所配當者，
是今此十地位中修行之人，即金剛藏等三十八箇菩薩是。
三十七箇是三十七助道法，助前十迴向中悲智妙用功，終不立自位佛果。
為明十迴向中以大願力已圓，理智大悲事畢，
十地但以助道行力成之使熟，及至十一地佛果，總如十迴向位也。
解脫月菩薩一人，表是能請法之人，亦表三十七助道之中解脫清涼之法樂也，
故有此三十八菩薩。
三十七同名為藏，唯一人名解脫月，即是表三十七助道之中無煩惱之果故。
大方廣佛新華嚴經合論卷第五十三
w:: 音切
note:: 鬘 ^364a10

〔莫班切。〕蘊
〔於粉切。〕裳
〔市羊切。〕隘
〔於介切。〕暨
〔居義切。〕瞿
〔求于切。〕
 ^366a4
