
other:: 大方廣佛新華嚴經合論卷第七
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
other:: 
## 第八明攝化境界

【論】第八、明攝化境界。 ^54b11

夫佛境無邊順機各異，隨情廣狹見有差殊，
非是如來分其量數，情微即境狹、量廣即境寬。
若也智契真源，佛境彌綸法界，或見閻浮為化境、
或見四洲以濟生、或見形滿大千、或見報身十海，
如是種種器有萬端，設教不同千差萬別，發蒙始學憑准何依？
略示五門識其權實，使得捨諸條而從本、
返末而還源，速證菩提無令稽障。
一、人中見佛境界；二、諸天見佛境界；三、
二乘見佛境界；四、權教菩薩見佛境界；
五、實教菩薩見佛境界。
第一、人中見佛，但見化一閻浮提眾生。
第二、諸天見佛者，但應自見境，見佛亦然，隨自見廣狹故。
如帝釋、梵王及諸天王即是菩薩位，即依菩薩位配所見佛攝化境界廣狹，
不可依諸凡見天人之類，如帝釋即是二地菩薩位，乃至漸昇至梵天王是十地菩薩位也。
或時以佛暫時佛神通力成就眾生，亦令人天中凡夫及二乘并小菩薩總得見佛報土境界故，
即如維摩經佛以足指按地所現淨土是也。
或時以佛神力亦令人天總得相見故，
即如大集經中所說，寶坊之上處欲界上色界下，
大集人天之眾總在其中，如彼經說。
第三、二乘中羅漢見佛攝化境界者，如大羅漢以天眼力得見佛攝化三千大千之境界也，
即如阿那律云：我以天眼見釋迦牟尼佛土三千大千世界，
如觀掌中庵摩勒菓。
如小羅漢即不定，或見佛攝化一閻浮提，
此即以久伏忍力能斷結使，未有定力亦名斷結，未有神力通變等事。
如以次羅漢，或見佛攝化四洲及上三界境界也。
此廣說在小乘諸部中。
第四、權教菩薩見佛攝化境界者，初地百佛，
二地千佛，三地萬佛，境界以此漸增，如三乘大乘教說。
第五、實教菩薩見佛攝化境界者，初地菩薩即見多百佛，
多千佛即是無盡之百，不是一百之百；
二地菩薩即見多千佛等，即是無盡之千；故三地菩薩即云多千萬等。
以實之說，諸地菩薩皆悉齊見，如帝網等三賢菩薩亦然。
非但十佛剎塵蓮華藏為其報境，法界虗空總皆平等，
為十住初心初見道時，即已無大小見故，
即總見佛化境皆如法界，不分大小，行布之中寄位階降。
如此經初地見多百佛境界者，即明滿義故，
非如三乘單百之百，此多百者即齊無盡之數故。
如三乘教，化佛即攝一四天下，報佛即云攝化千百億四天下為一釋迦報境，
如梵網經所說，如華嚴經所說毗盧遮那攝化境界。
且約立一大蓮華藏世界海，廣大無際，
與法界虗空等，但為化眾生故，約陳形狀，
令眾生心廣大，發開狹劣心故。
於此大蓮華中，總言有十不可說佛剎微塵數世界種，為教文有限。
且立其一百一十一箇世界種中心，有十一箇世界種，上下各具二十重蓮華藏世界。
最下重中，有一佛世界微塵數廣大世界圍遶。
次上第二重，二佛世界微塵數。
次上第三重，三佛世界微塵數。
此十一箇世界種，皆悉如是，從下向上，轉轉倍增。
最上重中，具足二十佛世界微塵數廣大剎，一一剎各有十佛剎微塵數諸小剎圍繞。
其十一箇二十重世界外，有一百箇一重世界種，圍繞十一箇二十重世界。
此一百箇世界種外，近金剛山，復有十箇四重世界種。
其中國剎，重重之內，如上所說。
於金剛山內，圍繞如上。
諸世界種等，如天帝網分布而住，如來所化，
周徧其間，淨穢純襍。
諸世界海等，如三乘中所說。
世界種者，數三千大千之剎，至一恒河沙，為一世界性。
數性世界，至恒河沙，為一世界海。
數海世界，至恒河沙，為一世界種。
如此經世界，竝數一佛剎微塵、二佛剎微塵、
三佛剎微塵，如是倍增，至最上重中二十佛剎微塵數世界。
如是上下通數，總二百一十佛剎微塵數廣大剎，
始成一世界種，非為恒沙以限其數。
三乘之中，多取恒河沙數為量。
如此經中，常取一佛剎塵、十佛剎塵為表，無盡為其數。
如是增廣，令小狹劣眾生，知佛攝化境界，發菩提心。
其佛攝化境界，一一塵中，境界與法界、
虗空界等，不言獨化三千大千世界。
於中表法，至後釋華藏世界品廣明。
other:: 
## 第九明因果延促
第九明因果延促 ^54b13

夫法界圓寂，無始無終；理智虗空，非因非果。
但為有情存量，假寄其名；情亡量絕，何名能立？
名不自施，本由量起；量亡情盡，名亦自真。
今以無名之真名，談無果之真果；以無說之真說，談無因之真因。
啟蒙之士，不可以滯其名；始學之流，不可以廢其說。
滯名則名立，廢說則言亡。
當可任性隨緣，起為法起；若無緣者，滅唯法滅。
有此法者，性不相知。
今談因果延促，如空中鳥跡，如石女之子。
但為眾生，情有愚智，隨心照惑，遲速不同；
劈竹登梯，稱機各別。
因茲之類，延促不同，非謂日月與作時分。
教不自施，因機故起；教隨根應，有根教生。
今以依根，約立十門因果延促，使得啟蒙之士，後學無疑也。
第一，小乘善來得阿羅漢果；第二，小乘一生得阿羅漢果；
第三，小乘三生得阿羅漢果；第四，小乘六十劫得阿羅漢果；
第五，緣覺四生得緣覺果；第六，緣覺遲經百劫得緣覺果；
第七，依權教，菩薩成佛，定經三僧祇劫得成佛果；
第八，依法華經實教，會三歸一，令龍女一剎那成佛。
破彼三乘，經於多劫，方始成佛。
第九、華嚴經說兜率天子三生得十地果。
第十、善財童子一生成佛。
如上所說，皆是三乘及一乘聖教。
依根約器所說，各各依其部教，自有和會。
今欲廣引諸義，文句繁多，根有萬端，依根教別。
今以略分十種大意，得果延促不同，意令知權向實，
不滯虗乘，入真實門，速成佛道。
如龍女破三乘之定劫，成剎那之實門。
涅槃經屠兒廣額，授賢劫中成佛之記者，
破闡提之無性，說越三僧祇之功。
兜率天子明一乘之教，殊勝之力，聞之生信。
為不修故，設入地獄中，亦能成種。
蒙光觸身，來生兜率天上，登十地位，一如隨好光明功德品說。
舉此一事，意令信此諸佛所乘。
以難信故，信即必定成種。
為信解內熏，必至成佛。
設暫著樂，遇苦便修。
若至十住初心，位齊十地，更無退轉。
如善財童子一生成佛者，明於十住初心，
一剎那際，情亡想盡，三世一念，更無所生，名為一生。
不取存情立劫時分之生，如是無生，便成佛果。
如本生故，名為一生。
還同龍女一剎那際，情盡時亡，名之為佛。
other:: 
## 第十明會教始終
第十明會教始終 ^55b10

夫慧日世尊，稱法界而徧照；智周萬有，與凡聖而同真。
理事互融，體用相入。
即四十品之勝典，終始交羅；百萬頌之妙言，前後參映。
十處十會，如帝網之重重；十剎十身，若鏡像之相入。
舉一門，眾門俱發；談一品，諸品齊麾。
道樹始成，九天同屆；普光一集，十處咸登。
今古無差，舊新一念。
不離一位，便分五位之門；一行之中，乃建塵沙門海。
法界體上，安立訓俗之詮；果德性齊，施設引生之教。
文殊以贊明法體，普賢為成備行修。
二人悲智參光，使得雲滋寶澤；法界品內，復令善財重修。
倣此一部之經，一一行其行相；菩薩接生之軌，各各次第分明。
發心求進，師資差別，具陳法則，令使童蒙易解，學者不枉功程。
一念與道相應，便得超過永劫。
今分十法，以約紀綱，教體參差，略知分劑。
第一明毗盧遮那始成正覺，第二明示果勸修，
第三明信心成備，第四明入真實證，第五明發行修行，
第六明理事相入，第七明蘊修成德，第八明隨緣無礙，
第九明因果位終，第十明令凡實證。 ^55c36

第一、明毗盧遮那始成正覺者，即世主妙嚴一品經是。
言始成正覺者，以自身心證盡三世古今等法，
在一念中無久近相，於一念中而亦不壞眾生三世久近劫智，
及種種眾生差別知見智。
如經智入三世而無來往，如是有十種智，具在經說。
如是上下前後四十品經，總於始成正覺時，
於一剎那際以法界海智印三昧門，一時頓印身色言音說諸佛法，
及一切塵中諸國剎海普宣流布，及入涅槃不移。
一時一際一性皆是法如，是故前佛後佛古今如是，總在一時。
隨諸眾生現差別法，古今相徹，名之為始；
契法如是，名之為成；依法如是，非心造作，
名之為正；智達斯理，名之為覺。
此經在晉朝初譯有三十四品，今於唐朝再譯為三十九品。
又檢菩薩瓔珞本業經云：佛子！
吾先於第六天說十地道化天人，今故略開眾生心，汝等受行。
又下文：佛子！第四十一地心者，名入法界心。
又此下文：佛子！吾先於第三禪中集八禪眾，
說一生補處菩薩入佛華三昧定，說百萬億偈。
今以略說一偈之義開眾生心，汝等受持。
此品即在十地品後，是十一地等覺位，
計此品名還名佛華品，為依法為名故。
又下文：佛子！吾先在此樹下說法界海時，
有八萬無垢菩薩現身得佛，故今為此大眾略開佛果行處，
汝應頂受。如瓔珞本業經，即是說華嚴經竟，
化諸三乘眾來詣菩提樹下，一一重敘初成正覺時所說華嚴五位法門，
具如彼經說。為華嚴經少十一地一品經，
今將彼對勘方知次第，後有聞者不須生疑，但取彼經勘驗可知皁白。
今以第三禪中說十一地佛華品，即總有十處十會四十品，
竝在初成正覺時，以一剎那際海印法門一時頓說，
以依本法無前後故，為法本如是故，以本身以本智示本法故，
無重會普光明殿及三會等事故。
若重重重重無盡之重不論三會，以其法界海門總收三世，
一念前後竝是一時，亦無往彼重來入此，如來但以本智對現色身海印門故一時普示。
今言於普光明殿重重三會者，此非如是，總是一時頓印之法。
如經云：如來於一言說中，演說無邊契經海。
但從法門品類，為表法故菩薩名殊，非是先來後來之眾，
於法界海內不可以情作前後之想，違本法故。
於一念之內現三世事者，為眾生故，非於本法而有三世。
此為明本法不可從末，前已覆車後須改轍，不可直推先德以為龜鏡。
檢參經意都無重會之名，以文字敘致法門似有重意，
不觀品中經意總是敘其前後，通括一時一際一法界之智用法門。
如十定品、離世間品皆云：如是我聞，一時佛在摩竭提國菩提場中始成正覺。
普光明殿入剎那際三昧者，但隨法位菩薩名別，
非是如來去已重來，以普光明殿為法界果智體故。
於一時之際會其理事，不離無作定門，以十定門是法界體故。
以普賢行是法界用，即離世間品是也。
會此二品，不離普光明殿果德大宅，智之本都如此。
三度之說，總是一處、一時、一法界、一會之說，非是如情所見前後往來。
通餘九會，總在一會、一時、一法界、一智海。
法門重重，一時隱現，無障無礙。
今於一法界內，隨其進修方便行相門中，
寄處表法，以分其十處。
十會者：一、菩提場第一會，二、普光明殿第二會，
三、昇須彌山頂第三會，四、昇夜摩天第四會，
五、昇兜率天第五會，六、昇他化自在天第六會，
七、昇三禪天第七會，八、給孤獨園第八會，
九、覺城東大塔廟處第九會，十、於一切國剎及塵中一切虗空法界會。
名為十處十會。普光明殿中，會此經中五位六位法門、
十定妙理、普賢萬行、始終體用。
十處十會，總在普光明殿一真法界，因圓果滿，報居之宅之所含容。
十方世界，都為一法、一處、一時、一體用際，
攝末歸本，不可別分作前後往來三會之說，不可以己情塵翳障真教。
又此經中諸法，皆以十為圓數，不可但言七處九會之說。
又問：何故至第七會，但至三禪，集八天眾，
說十一地法門，何故不至第四禪天者？
答曰：為四禪天，依其次第，是佛果處。
故佛正於菩提場中，正證佛果，通收四禪及十方世界，總為一普光明殿。
法界之宅，報居之都，更無上下往來進修所在可得之相。
明佛四禪，心相無依，無進修處，故無往來也。
情絕應真，同法界故，是佛第四禪。
以菩提樹下，寄同阿蘭若處普光明殿，即是本居之報宅。
以此三說始終因果，重敘前初成佛之時，以明前後不離菩提體本智海故。
如此圓融始終因果，成一際門。
於此經中，前後有六處和會也。
示果勸修門中有二處。
巳信修行門中有四處。
一、如初會中，普賢菩薩入如來藏身三昧，
以世界海漩法門，示佛本源法界十蓮華藏世界海因果始終報得之門，
即普賢菩薩是其行，如來藏身是其體，
即明以用入體，理事徹故。
二、毗盧遮那所坐之座諸有莊嚴，亦明因果始終體用相徹故，
即以遮那佛以為報果，以一切法空本智為座體，以普賢萬行為用莊嚴。
以此一切莊嚴具，即還以輪臺戶牖諸莊嚴具中出眾菩薩，
有十佛世界微塵數雨寶供佛，即明如來果德常居一切法空之座，
普賢眾行妙用常感依報之所莊嚴，理事因果體用常相益故。
又以信修行門中有四度和會，因果無二門者，
即普光明殿三說始成正覺攝末歸本一際法界，是一度和會。
二、三十七品名如來出現品，如來放眉間光灌文殊頂，
放口中光灌普賢口，令此二人共相問答，
說佛出現果德之門，即文殊為本智法體，
普賢為行，為明和會體用徹故。
以此徹處，即名為佛。
初會中佛，即明佛所自成佛也。
三十七品中佛，即明菩薩自力所及也。
因初佛故，而起信進所修，以信進修行故。
自力所及，自佛果故，以自佛果與前所信無異故。
三、祇園之中，如來以師子頻伸三昧門，
舉五位因果，導利人天。
四、善財童子彌勒樓閣中和會，文殊、普賢始終因果，
及彌勒菩薩始終因果，都為一際，體用徹故。
通前示果勸修門中，普賢菩薩毗盧遮那二處和會，
及後普光明殿如來出現品給孤獨園，
及彌勒樓閣，四處通為六處和會，體用因果，無二一際法門。
是故彌勒樓閣，名毗盧遮那莊嚴藏，與初會中普賢菩薩所入三昧，
名如來藏身，前後名字，一相似故。
但取經文品類意況尋之，參驗可見。
如來會通，總為一時一際，以剎那際根本智宅門，
出生滅度，及常住在世，轉正法輪，總無虧一念成正覺時。
是故經言：智入三世，而無來往。
此經總有十處十會。
四十品經，於九會中，雲集都眾，總有三百四十二種眾，
并第三禪中一會九種眾，亦在其數。
如是之眾，各各云有佛世界微塵數，或云十佛世界微塵數。
如是眾會，一時俱會，在始成正覺一剎那際，
猶如大海，周徧十方，互相參映，無障無礙。
若以第十會一切國剎，及塵中虗空法界，
一切會中者，即十方世界虗空法界，及纖塵之內，
及一切眾生身塵毛孔，海會如海，十方無間，
重重重重，無盡無盡，諸佛菩薩，眾海常然，
三世一念，古今咸即，今時之際，過去未來無盡之劫，同時無虧一念成正覺時也。
如是時體，成佛不成佛，覺與不覺時，法如是故。 ^56a24

第二、明示果勸修者，即如來現相品、普賢三昧品、
世界成就品、華嚴世界品、毗盧遮那品，如是五品經是也。
於現相品，如來口中眾齒之間放光，以光中音聲十方告眾，
使令咸集。普賢菩薩為佛長子，治佛家法，
入佛三昧，舉佛果德，令眾敬愛，起信樂修。
如來於自身及座，舉體用因果門，令眾咸知。
以佛自身為法界大智身，以諸莊嚴具為普賢行用報果，
以一切法空為座身，以此三法齊平興悲智門，
無始無終，示悟眾生，名之為佛如來。
又於眉間毫相中放光明，名一切菩薩智光明，
普照耀十方世界藏，其狀猶如寶色燈雲，
普照十方世界已，右遶於佛，從足下入，
及於眉間毫相之內，出十佛世界微塵數菩薩眾，
於其佛前共坐一蓮華之座，復讚歎佛境界甚深，此明因果無二。
光入足下，明以果成因。
眉間光者，十地智果之光，今入佛足下，以果成因。
十信之位，還從足下輪中出此光也。
至十住位內，次至足指端出十行之內，
從足趺上出十迴向之內，膝上出十地之內，
還至眉間出，終而復始。
毫相光明是十地之果光，其中出菩薩是其因行，
明因從果出，明此已上五品經是示佛果德，令眾信樂故。 ^57c24

第三明信心成備者，即第二會中如來名號品、
四聖諦品、光明覺品、菩薩問明品、淨行品、賢首品已上六品經是也。
此六品經共成十信之一位：一如來名號品，信佛名號十方世界隨生不同。
二四聖諦品，信知十方世界法門名字差殊，皆以四聖諦為本。
三光明覺品，知光明本從果而來入佛足下，今還從足下放彼果光用成信位。
四菩薩問明品，信菩薩所問之法門。
五淨行品，明信菩薩淨行從大願力生。
六賢首品，信知成佛以信為首。
信此六品法門共成信位。
此六品經於普光明殿中說，以普光明殿是佛智用果滿報居之本宅，
還從中說信位法門，為明說果成信。
既信果德，從茲已後至十地十一地佛華品已來，
方明入道進修五位成滿，階降同別一通一切通，
為從因至果不隔時故，皆以根本不動智等十箇佛以為所信之門，
還以自心根本不動智佛以為會體用故。 ^58a18

第四明入真實證者，從第三會昇須彌山頂上，
於如來兩足指端放光明，於中說六品經是：
一、昇須彌山頂品；二、須彌頂上偈讚品；
三、十住品；四、梵行品；五、初發心功德品；
六、明法品。此六品經中，如須彌山頂品及偈讚品兩品經，是帝釋諸天迎讚如來歎佛功德及處之勝。
十住品、梵行品、初發心功德品、明法品四品經，
明創證法門住佛所住、生在佛家，同佛智性功德解行理智，
如佛初發心時便成正覺。
此會兩足指端放光者，明初證法門發足之始。
昇須彌山頂者，明從前信心今昇十住法王山頂，
至法之際智照無礙，如上高山至相盡處故。
又山者表定，能發慧故。
從茲已去任法無功始終俱佛，不從八地方具無功。
瓔珞經云：三賢菩薩法流水中任運至佛。
初水後水一性水者，因佛果佛一性佛故，於其中間無初中後不隔念故。
依本法故無念可隔，因果便終一念相應。
一念佛故不論相好及與神通，相好神通從此正覺中得。
若證正覺即不著諸相，但以覺道恒相應故，通變相好不求自至。
設至於後福智終時，三世一時不隔念故。
第五發行修行者，從第四會昇夜摩天上，
於如來兩足趺上放光，說四品經：一、昇夜摩天宮品；
二、夜摩天宮偈讚品；三、十行品；四、十無盡藏品。
如此會中昇夜摩天宮品、夜摩天中偈讚品兩品，是諸天迎佛讚歎佛功德及歎處之勝。
十行品、十無盡藏品兩品經，明從智身具普賢行，
悲智具足理智行門所成，依正二報福智無盡。
此位從如來兩足上放光及昇夜摩天上說者，
為明從須彌山頂至相盡際，證佛智身至夜摩天下，
依法空本智起普賢萬行門故，以處表法令易解故，如彼諸天離地際故。
此天依空而住，為明十行依本智法空而行故。
第六明理事相入者，從第五會昇兜率天宮，
於如來膝上放光說十迴向，有三品經：
一昇兜率天宮品、二兜率天宮偈讚品、三十迴向品。
前之二品經是諸天迎讚如來敬歎佛德及歎處之勝，後之一品是正說十迴向之法門。
迴向者，令諸事法皆入理故，以十行事法入前十住中，理事無礙故名迴向。
前十住即是文殊法身本智，後十行即是普賢之萬行，明二人體用相徹名為迴向。
膝上放光者，明理事卷舒自在故，猶如人膝屈伸迴旋皆由於膝。
何故兜率天說此位者，為明此天於欲界之中處中故，又於天上五位五處五會之中故。
向下有帝釋宮夜摩之兩會，向上即有他化三禪之兩會，
處五會中故，於欲界中此天處中故，故說十迴向令會理事無礙。
根本智、差別智、智悲均融處於中道，以處表法故，須此處說十迴向之門故。 ^58b2

第七、明蘊修成德者。
從第六會，昇他化自在天宮中，如來眉間放光明，名菩薩力#CB08504;明。
此光與初會中，如來眉間所放光明，終而復始，
至本處故，說十地一品經是也。
何故無昇他化天宮品，無偈讚品者？
為明十地果終，住法本宮，恒徧一切，功終行極，更無昇進。
乃至三禪十方世界，亦同此也。
為表果終，十地智滿，無進修故，常對諸佛現在前故，為非新來無稱歎故。
此十地門，但於十住、十行、十迴向中，蘊積功成，
使令淳熟，更無所住，任運而成，自令具足一切諸法。
何故於此天處而說十地法門？
為此天依他起化，以成自樂，名之他化自在天。
此位菩薩，依眾生故，而行悲智，興諸行雲，
雨諸法雨，以此為樂，無自心想，作諸行相，
以處表法，故須此處而說十地法門。
依藏法師說此品時，有三加五請者。
檢尋經意，佛有十三種加，金剛藏菩薩、解脫月及諸菩薩有四重請。
十三種加者：一、十方同號佛現身，以言讚慰使令說法。
又十方佛與十種智及目善根力、勝智力、法如是力。
十二、十方佛手摩金剛藏菩薩頂許令說法。
十三、毗盧遮那如來放眉間光照金剛藏身，光中說偈勸令說法。
是名十三明。以言讚慰是語業加，與十種智是智業加，
手摩頂是身業加，眉間光照光中說法是法力加。
總通言讚，與十智手摩頂及光照身，都為十三種加。
四種請者：一、解脫月菩薩舉大眾疑請，金剛藏菩薩止而不說。
二、解脫月重請，金剛藏重止。
三、解脫月三請。四、諸大菩薩一時同請。
都為四請。未知三加五請從何而來？
若但取身語意業為三加者，即與十智眉間光照金剛藏身及光說法，
其加即有餘。若但取十方諸佛言讚使說為五請者，
佛位居尊，軌則之中不合為請。
以此之義總有十三種加。
四種請與十種智業，雖是智體不殊，為不迷法相成差別智，
故用時各別，不可直取同門。
以一同中有十三種所加各別，四度重請皆殊。
超昇之義前已說訖。 ^58c44

第八、隨緣無礙者，於第七會第三禪天，
集八禪眾，說一生補處菩薩入佛華三昧定，說十一地等覺位中普賢法門。
十地已終，明自分道終。
等覺位中行普賢行，徧明入俗，徧周法界。
行門重疊，廣及虗空，及微塵中諸國剎海，
重重無礙，究竟如法界，廣大如虗空，名為等覺位中普賢行也。
言佛華三昧者，華之言行，能堪可觀，開敷感果義也。
此為佛行法門。佛者，覺也。
明十一地等覺行，用明十地成佛已終，
次十一地覺行滿也，故名佛華法門。
三昧者，法界本體大寂法門，定亂情盡，名為本寂。
以此定故，行普賢行門。
一切三昧，此乃為本體。
故於彼天處，為於色界、無色界八禪之眾，
說一生補處菩薩入佛華三昧定門，有百萬億偈。
以此位菩薩入佛華法門，善明入俗，廣利含生自在，故名隨緣無礙。
此位明法界行周。
何故在彼天處說十一地法門？
為彼天處憂苦情亡，唯三昧樂。
為明此位菩薩定亂情亡，唯智悲利眾生樂故。
以處表法故，於此處說十一地法門。
地位行門，廣如瓔珞經說。
此以當華嚴經來，文未足 ^59b16

第九、明因果位終者，從十定品、十通品、
十忍品、阿僧祇品、壽量品、諸菩薩住處品、
不思議法品、如來十身相海品、如來隨好光明功德品、
普賢行品、如來出現品、離世間品，已上十二品經是也。
何以然者，為十定品至離世間品總該五位，十地佛位及普賢萬行始終因果門前後徹故。
是以十定品、離世間品二品經，初皆却敘初會及第二會，
云如是我聞：一時佛在摩竭提國阿蘭若法菩提場中始成正覺，
於普光明殿入剎那際諸佛三昧者，非是重來集會，
但為十定及離世間二品是體用門，通始終故。
於普光明殿如來重敘，依其法門菩薩眾名號差別，
非是去已還復重來，於十住、十行、十迴向、
十地、十一地法徧諸天處，一時頓說諸位。
此之二品意明體用，徹於始終佛因果門故。
十定體是文殊，離世間法是普賢，是故如來出現品中放光和會。
二人因果相徹門故，放眉間光入文殊頂，
放口中光入普賢口，令其理事自相問答，說佛果門。
佛果之門總在二人根本智、差別智之際，以定慧力照之可見。
此之十二品經，一時都會，諸會六位十一地，總入普光本智法堂果德大宅法界之門故。
是故十定品及離世間品，皆敘前之初一二之會。
說此經時，譬如空中置百千寶鏡，置一佛像在於地上，
以眾菩薩圍繞莊嚴，於彼百千寶鏡之中一時頓現，
一一鏡中影像互相參入，都無往來。
如來亦爾，於始成正覺之時，天上人間十方國土一時頓現，
互相參徹，都無來去，故彼此言音句義悉皆參入，都無來去。
不論重會，不得作世間情解，作往來重會之心，如前已述。
事須計會，至而復說。
此之經末，須知和會始終。
如來出現品，明五位十一地果終之門，
一部之經始終之際，以是義故，流通付囑總在其中。
出現品前普賢行品，即明自己佛果修行之行。
出現品後離世間品，即明自己佛果之後利生之行。
明佛果之後，所行大悲智行，諸習總盡，
雖行普賢萬行，不染世間，名離世間品。
自修佛果，前普賢行，明是自所乘，并勸他學佛果也。
後普賢行，自己佛果已終，果後純是利他，以此能令三寶不斷。
十通十忍，亦是十定，徧通五位，體徹始終也。
通者，總通明義也。
忍者，法忍之門。阿僧祇，乃明數量之門。
壽量者，乃明佛壽量。
隨人菩薩住處者，明菩薩所為人，攝化住持境界，常在不滅。
不思議法者，為明如來化儀，法則自在，非諸二乘及三乘權學所知。
如來十身相海品者，明十世界海，十毗盧遮那，
皆有九十七種相，及十華藏世界微塵數相。
如來隨好光明功德品，為明如來隨好光明照燭功德，蒙光獲益。
普賢行品，為明果前進修之行。
如來出現品，為明五位菩薩自力果終，出現因果位極。
離世間品，為明佛果之後，純是利他。
此已上三十九品，經六位、五位因果位終，
利及諸天、諸神王眾。
入法界一品，經如來入師子頻伸三昧，
還舉佛果五位，利及人間。
已前總結初會、二會，乃至十一地七會之中，佛位因果法門竟。
八會在祇園中，後當更敘。 ^59c6

第十明令凡實證者，從第八會在祇園之中，
如來入師子頻伸三昧門，還舉法界果德現諸世間，令生信樂達佛實相。
五百聲聞、目連、鶖子示同不聞，寄同二乘有信不信。
如初會中五十五眾，及覺首等十首菩薩、
功德林等十林菩薩、金剛幢等十幢菩薩、
金剛藏等三十七箇藏菩薩，如是各各有十佛剎微塵數菩薩共集，
隨位倍增寄成諸位，令諸人天凡夫得此法門。
如此會中六千比丘明是凡夫，於文殊師利所頓明十耳十眼，
此眾雖居在路，發心境界不離佛會，路上發心為表進修，非是即離其佛會。
乃至第九會覺城東會一萬龍眾、五百優婆塞、
五百優婆夷、五百童子、五百童女，竝明是凡夫同證佛位，是故今言令凡實證。
第九會覺城東過去佛大塔廟處，文殊師利說普照法界修多羅門，
無量諸龍得生人趣，一萬諸龍發菩提心，
覺城五眾俱登佛果，但舉善財一人為首，
俱及其五百之數，法皆同然。
五百者表五位，六千者表六位，信亦在中。
一萬龍者表其萬行之門故，無有一事浪施設故，皆表法門。
過去諸佛大塔廟處為其會者，明古佛今佛道跡不殊，還同如來會內一種。
善財南詢諸友，還明進修，又明菩薩攝化眾生之行相。
第十會者，一切國剎及塵中虗空法界一切會，
此十會徧一切剎塵中虗空法界有情身塵毛孔之內，如來重重重重海會無盡故。
如是法界佛果法門，諸有信解及初發心證入之者，
猶如師子王之子初生之時，雖則未能如其師子王力勢自在，
然則師子相全體無異，一切諸獸皆當畏之。
如於此華嚴經佛果法門，修信解及初證入者亦復如是，
能信自己身心性相全體同諸佛果，自體恒真，本大智故。
及證入者，同諸如來佛果之門，本無修造，自體全佛。
以此真門成備進修差別萬行，恒無始終。
一真果德雖未能堪，力用如佛，是則名為種佛種子在於身田，
以信為始。以定慧力證入之者，初發心時，
十住之首已入佛智慧，是則名為生在佛家，為佛真子。
已與佛智同故，具足如來諸善根故，便即超彼三乘，
得神通菩薩九地等見，一切三乘人天外道智所不及。
是故應當根堪之士一心奉行。
大方廣佛新華嚴經合論卷第七
w:: 音切
note:: 劈 ^60b14

〔普擊切。〕熏
〔許云切。〕轍
〔直列切。〕牗
〔與久切。〕驗
〔魚欠切。〕
 ^61a2
