
other:: 大方廣圓覺脩多羅了義經近釋卷六
author:: 明二楞庵釋通潤　述
other:: 
## 普覺章

orig:: 
於是普覺菩薩在大眾中，即從座起，頂禮佛足，
右繞三帀，長跪叉手而白佛言：大悲世尊！
快說禪病，令諸大眾得未曾有，心意蕩然，獲大安隱。
世尊！末世眾生去佛漸遠，賢聖隱伏，邪法增熾，
使諸眾生求何等人，依何等法，行何等行，
除去何病，云何發心，令彼羣盲不墮邪見？
作是語已，五體投地，如是三請，終而復始。
commentary::  ^537b9

雖四相已明，病根盡顯，若不識正知見人，
則不值正法，不知正行，不去正病，不發正心，
亦不得究竟成就，覺心未普，此普覺所以乘機發問也。
快說禪病者，謂說得禪病，極痛快也。
禪本無病，由習禪者以病為法，不得其門，
不能得入，故說為病。
今一聞之後，病根已除，故心意蕩然，毫無疑滯，得大安隱矣。
世尊下。正請師者，人以模#CB17629;邪正之所自出，
故問求何等善知識為增上緣，則不墮邪見。
良以師為指南，教為繩墨，故古人悟後，
要須得遇真善知識，深錐痛劄，去其所重，
方是正法，不然便落窠臼。
故藥山云：纔有所重，便成窠臼。
故問依何等法。且行以成德，不可不擇其要，故問行何等行。
若所依之法，有執而不去，則執藥成病，
認病為法，不唯無益，而且有損，故問除去何病。
發心為入道之初，邪正大小，全在最初一步，故問云何發心。
若知此五種，自眼既明，亦能普覺諸盲，入於正道。
若己眼不明，是以盲引盲，未有不墮坑塹者。
orig::  ^537b21

爾時，世尊告普覺菩薩言：善哉，善哉！
善男子！汝等乃能諮問如來如是修行，
能施末世一切眾生無畏道眼，令彼眾生得成聖道。
汝今諦聽，當為汝說。
時，普覺菩薩奉教歡喜，及諸大眾默然而聽。
commentary::  ^537c10

無畏道眼者，謂具五種性，則能辨龍蛇、
分邪正，決能直進不生怯故。
orig::  ^537c18

善男子！末世眾生將發大心求善知識欲修行者，
當求一切正知見人，心不住相，不著聲聞、
緣覺境界，雖現塵勞，心恆清淨，示有諸過，
讚歎梵行，不令眾生入不律儀，求如是人即得成就阿耨多羅三藐三菩提。
末世眾生見如是人，應當供養，不惜身命。
彼善知識四威儀中常現清淨，乃至示現種種過患，
心無憍慢，況復摶財、妻子、眷屬！
若善男子於彼善友不起惡念，即能究竟成就正覺，心華發明照十方剎。
commentary::  ^537c22

先答：第一、求何等人也？
謂末世眾生，將發大心，欲求善知識為師，
依之而修，要先擇正知見人為師。
以師如良醫，善知藥忌；師如導師，善知通塞，故須先擇也。
所謂正知見者，謂離凡夫境界，心不住色相；
離二乘境界，心不住空相。
既不住色空，即是菩薩根器。
故雖現塵勞，而不染塵勞。
如淨名云：雖有妻子，常修梵行；示有眷屬，常樂遠離是也。
示有諸過，而讚歎梵行者。
如淨名經云：入諸淫舍，示欲之過是也。
此皆內祕外現，與人作同事攝，不令眾生入不律儀。
若求如此正知見人為師，則能與人抽釘拔楔，
換骨換髓，成就菩提。
故遇如是正知見人，應當不惜身命，盡心供養。
如雪山捨身，神光斷臂之類。
此善知識，具大作用，能實能權。
或時以順境化人，現清淨相，則慈悲藹然。
或時以逆境接人，現貪瞋相，則棒喝交馳。
所謂或順或違，皆名增上。
如慈明之罵，德山之棒，臨濟之喝，汾陽之肉，
誌公之鴿，遇賢之酒等，皆逆行也。
若遇此境，不當便生憍慢，不起恭敬。
故智度論云，於諸師尊，如世尊想。
若能開釋深義，解散眾疑，於我有益，則盡心恭敬，不念餘惡。
如弊囊盛寶，不以囊惡故，不取其寶。
又如夜行險道，弊人執炬，不以人惡故，不取其照也。
縱使現種種過患，尚不當生心憍慢。
況復祇是摶取財物，及有妻子僕從，便生憍慢哉。
若事善知識，不生憍慢，即驗此心穩貼，
不起愛憎，平等一相，決能究竟入清淨覺。
覺華自然發明，圓滿清淨，照十方剎。
orig::  ^537c38

善男子，彼善知識所證妙法，應離四病。
云何四病？一者、作病，若復有人作如是言：
我於本心作種種行，欲求圓覺。
彼圓覺性非作得故，說名為病。
二者、任病，若復有人作如是言：我等今者不斷生死，不求涅槃。
涅槃、生死無起滅念，任彼一切隨諸法性，欲求圓覺。
彼圓覺性非任有故，說名為病。
三者、止病，若復有人作如是言：我今自心永息諸念，
得一切性寂然平等，欲求圓覺。
彼圓覺性非止合故，說名為病。
四者、滅病，若復有人作如是言：我今永斷一切煩惱，
身心畢竟空無所有，何況根塵虗妄境界一切永寂，欲求圓覺。
彼圓覺性非寂相故，說名為病。
離四病者則知清淨，作是觀者名為正觀，若他觀者名為邪觀。
commentary::  ^538a42

此答第二依何等法也。
此善知識所證妙法，應離四病，方是正法。
此四病者，即前所修三觀，及無修無證之圓覺。
由執而不化，遂轉成病。
故不起執心，即病是藥；若起執心，即藥成病。
古德所謂通身是藥，通身是病也。
言作病者，是服三摩提藥所成也。
彼意自謂此圓覺性，必須劬勞肯綮，作種種行，
度諸眾生，方得成就。
不知彼圓覺性，本非可作，妙性靈臺，不受熏鍊，
豈可修種種行，而妄得之乎？
此則迷天真而事竅鑿，故名作病。
言任病者，是服圓覺清淨本無修證之藥所成也。
彼意自謂生死本空，不必更斷；涅槃本寂，亦不必求。
故不求涅槃，不斷生死，但是任意而行，
信緣而去，隨諸法性，逢貪即貪，遇瞋即瞋，
逢衣便著，遇食便喫，了無忌憚，不避譏訶，
起如是心，欲求圓覺。
此則恃天真而不修，常居幻化，不得解脫，故名任病。
疏云：前則驅馳覓佛，此則放縱身心。
設令善惡不拘，亦墮無記之性。
七賢豈是大道？四皓寧為聖人？
尚昧欲天，焉冥覺體？
行人至此，溺水沉舟，宜自警懷，勿沾斯病。
止病者，是服奢摩他藥所成也。
彼意自謂永息安心，猶如木石，方能對境，
不生分別，得與一切法性契合，寂然平等。
欲以止息妄想而求圓覺，不知覺性如水上葫蘆，
按著便轉，如日中寶石，色無定形，而欲以止契合之乎？
起如是心求圓覺者，名為止病。
言滅病者，此服禪那藥所成也。
止則但止徧計，滅則并滅依他。
彼意自謂永滅根本枝葉二種無明，則身尚無所有，況世界乎？
以彼無明為器界之本，若斷其源，流則自絕。
故欲滅盡無明以求圓覺，不知彼圓覺性不變，
而能隨緣成一切相，頭頭上彰，法法上顯。
起如是心，欲斷盡煩惱求圓覺者，名為滅病。
所謂生心動念，即涉迷倒，謂但有纖毫，即是塵也。
然則如何除此四病？
前不云乎：居一切時，不起妄念，於諸妄心，亦不息滅等。
如是而修，方離四病。
故古德云：莫動著，動著即頭角生。
故離四病者，則能離念，若能離念，則見清淨覺性。
若於此法作如是觀，名正知見。
若於此法略有沾帶，即墮四病，即名邪見。
故曰：般若如大火聚，四面不可入。
又云：般若如清涼池，四面皆可入。
故知作止任滅，亦是藥，亦是病。
前四相約能證故說，證取方現，我體悟已，超過一切證者等。
此四病約所證故說，作種種行，欲求圓覺，
任彼一切，欲求圓覺等。
orig::  ^538b18

善男子！末世眾生欲修行者，應當盡命供養善友、事善知識。
彼善知識欲來親近，應斷憍慢；若復遠離，應斷瞋恨。
現逆順境猶如虗空，了知身心畢竟平等，
與諸眾生同體無異，如是修行方入圓覺。
commentary::  ^539a2

此答行何等行也。
自具佛性為正因，善知識為增上緣。
如木中火性，是火正因。
若無外緣，火不能發。
故知供事善知識，是第一修行。
以善知識難遇，如優曇華故也。
言盡命者，謂不惜身命。
身命不惜，何況其他。
彼善知識，若來親近，勿以其近之而生憍慢。
若復遠離，勿以為遠之而生瞋恨。
近如四祖之訪牛頭，遠如石門之罵浮山。
若遇此二境，而心不動，猶如虗空。
非真見自他身心，平等無二者，不能也。
若能如是，方得證入。
若使近之不遜，遠之則怨。
是斗筲之器，非載道之具也。
惡足道哉。
orig::  ^539a10

善男子！末世眾生不得成道，由有無始自他憎愛一切種子，
故未解脫。若復有人觀彼怨家如己父母，
心無有二，即除諸病。
於諸法中，自他憎愛亦復如是。
commentary::  ^539a30

此答除去何病也。
末世眾生精勤修習不成聖果者，由有無始我人憎愛種子為膏肓之疾，
致令心不平等，執我執法不得解脫。
若盡憎愛怨親等觀，心無有二，則諸病皆除。
若怨親既等，於諸法中生死涅槃悉皆平等，則不二法門應念得入矣。
orig::  ^539a36

善男子，末世眾生欲求圓覺，應當發心作如是言：
盡於虗空一切眾生，我皆令入究竟圓覺，
於圓覺中無取覺者，除彼我人一切諸相。
如是發心不墮邪見。
commentary::  ^539a46

此答發何等心也？
盡於虗空一切眾生，大心也。
我皆令入究竟圓覺，第一心也。
於圓覺中無取覺者，常心也。
除彼我人一切諸相，不顛倒心也。
若發此四心，不墮邪見。
是故修圓覺者，最初若無正知見人為導師，則緣不具。
若無離四病法為正因，則因不具。
因緣既具，若不盡命事善知識，則行不滿足。
雖盡心事善知識，而我相不盡，病根不除，不能入覺。
四緣既具，方得自覺清淨。
若不發後四心，不能覺人，而覺心不普。
故必五行具足，方得自覺覺他，名普覺矣。
orig::  ^539b4

爾時，世尊欲重宣此義，而說偈言：普覺汝當知，
末世諸眾生，欲求善知識，應當求正見。
心遠二乘者，法中除四病，謂作止任滅，親近無憍慢。
遠離無瞋恨，見種種境界，心當生希有，還如佛出世。
不犯非律儀，戒根永清淨，度一切眾生，究竟入圓覺。
無彼我人相，當依正智慧，便得超邪見，證覺般涅槃。
commentary::  ^539b24

心遠二乘，是頌求正知見人。
法中二句，頌求何等法。
親近五句，頌事善知識行。
不犯下，頌發心。
other:: 
## 圓覺章

orig::  ^539b36

於是圓覺菩薩在大眾中即從座起，頂禮佛足，
右繞三帀，長跪叉手而白佛言：大悲世尊為我等輩廣說淨覺種種方便，
令末世眾生有大增益。
世尊！我等今者已得開悟，若佛滅後，末世眾生未得悟者，云何安居修此圓覺清淨境界？
此圓覺中三種淨觀以何為首？
惟願大悲為諸大眾及末世眾生施大饒益。
作是語已，五體投地，如是三請，終而復始。
commentary::  ^539b40

此問道場儀式及加行也。
由此一問，則下根亦得進修，方便皆得悟入，
而覺體始圓，故圓覺乘機發問也。
云何安居者，問建立壇儀也。
三觀以何為首者，問加行也。
orig::  ^539c6

爾時，世尊告圓覺菩薩言：善哉，善哉！
善男子！汝等乃能問於如來如是方便，以大饒益施諸眾生。
汝今諦聽，當為汝說。
時，圓覺菩薩奉教歡喜，及諸大眾默然而聽。 ^539c14

善男子！一切眾生若佛住世、若佛滅後、
若法末時，有諸眾生具大乘性，信佛祕密大圓覺心欲修行者，
若在伽藍安處徒眾，有緣事故隨分思察，如我已說。
若復無有他事因緣，即建道場當立期限，
若立長期百二十日、中斯百日、下期八十日，安置淨居。
若佛現在當正思惟，若佛滅後施設形像，
心存目想生正憶念，還同如來常住之日，
懸諸旛華經三七日，稽首十方諸佛名字求哀懺悔，
遇善境界得心輕安，過三七日一向攝念。
若經夏首三月安居，當為清淨菩薩止住，心離聲聞不假徒眾。
至安居日，即於佛前作如是言：我比丘、
比丘尼、優婆塞、優婆夷某甲，踞菩薩乘修寂滅行，
同入清淨實相住持，以大圓覺為我伽藍，
身心安居平等性智，涅槃自性無繫屬故。
今我敬請不依聲聞，當與十方如來及大菩薩三月安居，為修菩薩無上妙覺大因緣故不繫徒眾。
善男子！此名菩薩示現安居過三期日隨往無礙。
commentary::  ^539c22

此先答安居也。住世，正法也。
滅後，像法也。法末，末法也。
具大乘性者，昔具聞熏種性也。
信佛祕密大圓覺心，而欲修行者，信是修行最初事，
若不信便不修，不修便不入，故不信為不善之本，
而信根為諸善之首，必信而後可說修行也。
故欲修者，必選擇伽藍，安處徒眾。
伽藍，此云眾園。若有度生緣事，不得空閒，
則隨空閒時分，而以正念觀察，不立期限。
此在普眼章中已說。
若無他事，及他因緣，即當建立道場，剋定期限。
如古人封紙衾，自誓此生不悟，當不開此衾之類。
期有上中下，必須安置淨居，離諸諠雜。
若佛在世，則不須設像，但當正念真如，則觸處無非聖境。
若佛滅後，必須設佛形像，心存目注，如對聖容，不令心生散亂。
如是三七日內，一心禮敬諸佛，行懺悔法。
若見佛相，或見光明，則昏掉皆離，故得身心輕安。
過三七日，當一向攝心，住於正念。
是正念者，當知唯心，無外境界也。
已上三期，是修奢摩他安置淨居法式也。
若使安居結夏，當為清淨菩薩止住之法，
心遠二乘故不安徒眾，唯是清淨獨居獨行獨步，至安居日即於佛前陳情發願。
踞菩薩乘者，簡小乘也。
同入清淨實相住持等者，謂與清淨菩薩同入清淨覺地，
住持大光明藏，即用此大光明藏為我自己清淨伽藍，故不入眾園也。
昔趙州掃地次，有僧問曰：既是清淨伽藍，為甚麼有塵？
州曰：有一點也。故知一念不起、妄識不行，
則住清淨伽藍，身心安居平等性智。
以涅槃自性空寂境界本無處所，不依倚一物故無所繫屬，
若是八識王所即有繫屬，故一有繫屬即有染汙，
不得平等以大圓覺為伽藍，而身心安居平等性智也。
今我下，出不繫徒眾之所以。
以我所修無上妙覺大事因緣，與小乘志願不同，
如水火不同器，故不同居也。
或修圓覺者，不與萬物為侶、諸塵作對，
獨往獨來，故不繫徒眾。
此名菩薩示現安居修禪那之法式也。
過此三月則任意所往，即得事事無礙。
問：何故修奢摩禪那者各有安居之式，而修三摩者無安居法耶？
答：三摩修萬行，故不用安居也。
orig::  ^540a6

善男子！若彼末世修行眾生，求菩薩道入三期者，
非彼所聞，一切境界終不可取。
善男子！若諸眾生修奢摩他，先取至靜，
不起思念，靜極便覺，如是初靜，從於一身至一世界，覺亦如是。
善男子！若覺徧滿一世界者，一世界中有一眾生起一念者，
皆悉能知，百千世界亦復如是，非彼所聞，一切境界終不可取。
善男子！若諸眾生修三摩鉢提，先當憶想十方如來、
十方世界一切菩薩，依種種門，漸次修行勤苦三昧，
廣發大願，自熏成種，非彼所聞，一切境界終不可取。
善男子！若諸眾生修於禪那，先取數門，
心中了知生、住、滅念分劑頭數，如是周徧四威儀中，
分別念數無不了知，漸次增進，乃至得知百千世界一滴之雨，
猶如目覩所受用物，非彼所聞，一切境界終不可取。
是名三觀初首方便。
commentary::  ^540b30

次答加行。先總標。
非彼所聞一切境界終不可取者，謂信解行證，
當始終如一，不當雜用心也。
下別答。先別答修靜觀。
靜極便覺者，言靜至極處，覺心自然顯發。
如普眼章中，一身靜則覺徧一身，一世界靜則覺徧一世界。
若覺徧一世界，則此一世界有一眾生起念，皆悉能知。
一界既爾，百千世界亦然。
若修靜者，始終唯以靜觀入覺，其餘終不可取者，恐岐路多而用心不專也。
次別答修幻觀。依種種門者，即六度萬行也。
前威德章是以行資願，此章以願資行。
良以有行無願，行必茫然。
有願無行，願唯虗設。
必須行願相資，熏成上求下化之種，而現行自生，不勞餘力也。
三別答修寂觀數門者，謂觀察生住異滅分劑頭數，是其所滅之無明也。
論云：若得無念者，則知心相生住異滅。
蓋一念中有九十一剎那，一剎那中有生住異滅。
如是四威儀中，分別生滅之數，無不了知。
生滅既了，如是乃至百千世界雨滴之數，
亦皆了知，毫無錯謬，如觀掌中庵摩羅果。
故總結云：是名三觀初首方便。
然觀雖有首，而圓覺實無首，故易稱羣龍無首。
orig::  ^540c10

若諸眾生徧修三種勤行精進，即名如來出現於世。
commentary::  ^540c48

此明徧修三觀，若三觀皆成，現世即佛，
所謂若得圓證，即成正覺也。
orig::  ^541a2

若後末世鈍根眾生，心欲求道不得成就，
由昔業障當勤懺悔常起希望，先斷憎愛、
嫉妬、諂曲，求勝上心三種淨觀，隨學一事此觀不得，復習彼觀心不放捨漸次求證。
commentary::  ^541a6

此為鈍根別開互修三觀也。
此觀不得復習彼觀者，疏云：有人色相所礙，
空靜之觀難成，先觀色幻，幻即全空，靜觀方成。
復有執定實色，礙於心識，難修幻觀，先知其體本無，
而不妨現相，方成假觀。
復有修中難成絕待，先知假全空而無假，
空全假而無空，空假俱無，絕諸對待，方成寂觀。
又有人直見心源，方知諸法即性故空，
不壞相故假，或從性現故假，無別所現故空，
先後綺互，如前中間二十一輪是也。
問：何故前云非彼所聞，終不可取，此中又云此觀不得復習彼觀？
答：前約別修，要當專一，此約互修，必須復習，皆對機說法也。
orig::  ^541a14

爾時，世尊欲重宣此義，而說偈言：圓覺汝當知，
一切諸眾生，欲求無上道，先當結三期，
懺悔無始業，經於三七日，然後正思惟，
非彼所聞境，畢竟不可取。
奢摩他至靜，三摩正憶持，禪那明數門，
是名三淨觀，若能勤修習，是名佛出世。
鈍根未成者，常當勤心懺，無始一切罪，
諸障若消滅，佛境現前
commentary::  ^541a36

正憶念者，即不忘所發大願也。
明數門，謂分別了知生住異滅，分濟頭數，毫無錯謬也。
other:: 
# 流通分

other:: 
## 賢善首章

orig::  ^541a48

於是，賢善首菩薩在大眾中即從座起，
頂禮佛足，右繞三帀，長跪叉手而白佛言：大悲世尊廣為我等及末世眾生開悟如是不思議事。
世尊！此大乘教名字何等？
云何奉持？眾生修習得何功德？
云何使我護持經人流布此教至於何地？
作是語已，五體投地，如是三請，終而復始。
commentary::  ^541b4

題目為一經之總綱，故以一部之要義，撮聚五名。
若證此五種名，即名無上法王，為賢善之首，故賢善乘機發問也。
問有五：一問立名，以有義必有名，故先德云：
離經一字，即同魔說。
故問名字何等。二問云何奉持此教，守而不失。
三問修習此經，得何功德。
四問護持之法。五問流通之地。
orig::  ^541b16

爾時，世尊告賢善首菩薩言：善哉，善哉！
善男子！汝等乃能為諸菩薩及末世眾生，問於如來如是經教功德名字。
汝今諦聽，當為汝說。
時，賢善首菩薩奉教歡喜，及謂大眾默然而聽。 ^541b28

善男子，是經百千萬億恆河沙諸佛所說，
三世如來之所守護，十方菩薩之所歸依，十二部經清淨眼目。
是經名大方廣圓覺陀羅尼，亦名脩多羅了義，
亦名祕密王三昧，亦名如來決定境界，
亦名如來藏自性差別，汝當奉持。
善男子，是經唯顯如來境界，唯佛如來能盡宣說。
commentary::  ^541b36

先答名字是經者，正指此一部大經言也。
諸佛所說者，以穿破諸佛鼻孔故。
如來守護者，諸寶之中法寶為上，如來護念如驪龍之護如意珠故。
菩薩歸依者，托此立身、依此度生故。
清淨眼目者，是涅槃妙心正法眼藏故。
大方廣者，謂其體大、其德方、其用廣故。
德何以言方？謂大體中具足戒定慧等性德，
此不是彼、彼不是此，各有定名、各有對治故。
陀羅尼云：總持，總一切法持無量義故。
了義者，一字不立、一義不遺故。
祕密王者，近在目前望之不見故，深固幽遠無人能到故。
決定境界者，森羅萬象一法所印故，自證法門物不能轉故。
已上四名皆顯如來藏性不變義，下一名顯隨緣義也。
如來藏自性差別者，以如來藏不守自性，隨緣而成五性差別故。
惟顯如來境界者，十二菩薩皆為圓覺故。
唯佛如來能盡宣說者，唯如來究竟實相，
亦唯如來能盡宣說故，以諸佛智慧甚深無量故。
orig::  ^541b48

若諸菩薩及末世眾生依此修行，漸次增進至於佛地。
commentary::  ^541c32

此答至於何地也。
謂行人依此五種名字，發心修行，漸次增進，
自十住、十行、十回向、十地，以至佛地。
此經亦從發心流布，直至佛地，所謂依名證實也。
orig::  ^541c34

善男子，是經名為頓教大乘，頓機眾生從此開悟，亦攝漸修一切羣品。
譬如大海不讓小流，乃至蚊蝱及阿脩羅，飲其水者皆得充滿。
commentary::  ^541c40

此答云何奉持也。
此經三根普被，頓漸俱收，喻如大海能運大鯤大鵬，
能運小魚小鰕，江河入之而不辭，溝瀆入之而不阻，
故細而蚊蝱，大而脩羅，悉隨其量而得充滿，
則知此經大小奉持，未嘗失也。
orig::  ^541c46

善男子！假使有人純以七寶積滿三千大千世界以用布施，
不如有人聞此經名及一句義。
善男子！假使有人教百恆河沙眾生得阿羅漢果，不如有人宣說此經分別半偈。
善男子！若復有人聞此經名信心不惑，
當知是人非於一佛、二佛種諸福慧，如是乃至盡恆河沙一切佛所種諸善根聞此經教。
commentary::  ^542a6

此答修習功德也。
以大千七寶布施，福已無量，然不及聞此經一義者，
一是世寶，一是法寶，世寶有盡，法寶無窮，
世寶可壞，法寶不壞，故教百河沙眾生得四果，福已無盡。
不如有人宣說此經半偈者，一是木難火齊，
一是如意寶珠故，一是神蛟，一是神龍故。
是以不但聞此全經得解了者，是恆沙佛所種善根者，
即聞五種名而心不惑者，亦從恆河沙諸佛所種善根來者，
方得此經著耳。法豈易聞哉？
orig::  ^542a18

汝善男子，當護末世是修行者，無令惡魔及諸外道惱其身心，
令生退屈。
commentary::  ^542a34

此答護持經人也。
謂末世若依此經而修行者，汝等當以神力冥加護持，勿令魔外動其心而生退屈也。
正宗分竟。
orig::  ^542a38

爾時，會中有火首金剛、摧碎金剛、尼藍婆金剛等八萬金剛并其眷屬，
即從座起，頂禮佛足，右繞三帀而白佛言：世尊！
若後末世一切眾生有能持此決定大乘，
我當守護如護眼目，乃至道場所修行處，
我等金剛自領徒眾晨夕守護，令不退轉，
其家乃至永無災障，疫病消滅，財寶豐足，常不乏少。
commentary::  ^542a44

此下流通分，先金剛藏神守護流通，火首金剛即烏芻瑟摩，
以此經是非幻不滅之體，故金剛藏神守護也。
無災障者，斷二障故。
消疫病者，離四病故。
財寶豐足者，具足一切智寶故。
orig::  ^542b8

爾時，大梵王、二十八天王，并須彌山王、
護國天王等，即從座起，頂禮佛足，右繞三帀，
而白佛言：世尊！我亦守護是持經者，常令安隱，心不退轉。
commentary::  ^542b16

此天王守護流通也。
二十八天，總指三界二十八天王也。
須彌山王，別明帝釋。
護國天王，別明四王也。
心不退轉者，無諸魔擾，心不惱動故。
orig::  ^542b22

爾時，有大力鬼王名吉槃茶，與十萬鬼王即從座起，
頂禮佛足，右繞三帀而白佛言：世尊！
我亦守護是持經人，朝夕侍衛，令不退屈。
其人所居一由旬內，若有鬼神侵其境界，我當使其碎如微塵。
commentary::  ^542b28

三，鬼王守護也。吉槃茶食人精血，其疾如風，
統諸鬼神，故號為王。
故知能持此經者，即惡鬼神俱為護法，況善神乎？
修行者唯患道力之不堅，勿患鬼神之不護也。
orig::  ^542b36

佛說此經已，一切菩薩、天、龍、鬼神、八部眷屬，
及諸天王、梵王等一切大眾，聞佛所說，
皆大歡喜，信受奉行。
commentary::  ^542b44

五眾流通也。大方廣圓覺脩多羅了義經近釋卷六
〔終〕
 ^542b48
