
other:: 宗門拈古彚集卷第十九
collector:: 古杭白巖嗣祖沙門　淨符　彚集
△青三
other:: 
## 澧州龍潭崇信禪師
澧州龍潭崇信禪師〔青三天皇悟嗣〕 ^109a23

因德山來參。直上法堂曰。
久嚮龍潭。及至到來。
潭又不見龍又不現。
潭引身曰。子親到龍潭。
德山無語。遂棲止焉。 ^109a25

雪竇顯云。將錯就錯。 ^109a31

雲峰悅云。大小德山向虀甕裏醃殺。 ^109a33

黃龍心云。雪竇與麼道。
為是德山將錯就錯。
龍潭將錯就錯。識休咎的衲僧必知去處。
未過關者亦宜辨取。
還相委悉麼。縱饒栽種得。
不是棟梁材。 ^109a35

天童悟云。既是潭又不見龍又不現。
因甚道子親到。大似方木逗圓竅。
諸仁者。且道甚麼處見親到處。
試斷看。 ^109a41

古南門云。龍潭老漢就身打劫。
可惜德山牙如劒樹口似血盆。
驅而納諸#CB05321;獲陷穽之中。
而莫之知避也。且道利害在什麼處。 ^109b2

棲霞成云。龍潭將蝦釣鯉。
德山認奴作郎。兩個老漢好與三十痛棒。
或曰德山且置。龍潭過在甚處。
向道不當魔魅人家男女。
other:: 
## 京兆翠微無學禪師
京兆翠微無學禪師〔青三丹霞然嗣〕 ^109b8

龍牙問。自到和尚法席。
每每上參不蒙一法示誨。
意在於何。翠曰嫌少個甚麼。
牙又問洞山。山曰爭怪得老僧。 ^109b14

法眼益別云。祖師來也。 ^109b20

雪竇顯云。兩個老漢被這僧穿却。
唯有法眼與他同參。
若是雪竇門下。喫棒了趂出。 ^109b22

雲居齊云。此三尊宿還有親踈也無。
若有。那個親。若無親踈。
眼在什麼處。 ^109b26

翠微因清平參問。
如何是西來的的大意。
微曰待無人即向你道。
平良久曰。無人也。
請和尚道。微下禪牀引平入竹園。
平又曰。無人也。請和尚道。
微指竹曰。這竿得恁麼長。
那竿得恁麼短。平乃有省。 ^109b30

天童忞云。向翠微未屙已前薦去已是第二頭。
若竹園裏悟得底。
直是第八首。畢竟作麼生。
顧眎大眾云。咦。洎合打破蔡州。
other:: 
## 吉州孝義性空禪師
吉州孝義性空禪師〔青三丹霞然嗣〕 ^109b38

僧參次。義乃展手示之。
僧近前却退後。義曰。
父母俱喪。略不慘顏。
僧呵呵大笑。義曰少間與闍黎舉哀。
僧打筋斗而出。義曰蒼天蒼天。 ^109b44

昭覺勤云。展開兩手。
只見錐頭利。進前退後。
不見利頭錐。呵呵大笑。
笑裏有刀。連哭蒼天。
弓折箭盡。且道畢竟如何。
良久云。若不共同橋上過。
爭信橋流水不流。
other:: 
## 僊天和尚
僊天和尚〔青三大川嗣〕 ^109c4

因僧參擬作禮。天曰野狐兒見什麼了便禮拜。
曰老禿奴見什麼了便恁麼問。
天曰苦哉苦哉。僊天今日忘前失後。
曰要且得時終不補失。
天曰爭不如此。曰誰甘。
天呵呵大笑曰遠之遠矣。
僧四顧便出。 ^109c12

高峰妙云。一問一答有賓有主。
盡謂二俱作家。若據山僧檢點。
這僧猶自可。僊天笑殺人。 ^109c22

陽山頂云。盡道這兩個漢箭鋒相拄拳踢相應。
若據陽山檢點將來。
直是天地懸隔。 ^109c26

白巖符云。大澤之龍。
深林之虎。驀拶相逢。
風號雲卷則不無。
其奈上古淳風為之瓦解。 ^109c30

僊天因新羅僧到參。
纔展坐具天便捉住曰。
未發本國時。道取一句來。
僧無語。天便推出曰。
問伊一句。便道兩句。 ^109c34

寶壽方云。這僧無語。
不妨將成九仞之山。
爭奈末上欠進一簣之土。
若是個頭尾相稱的漢。
待道問伊一句便道兩句。
便好向道却悔某甲遠來。
管教僊天這漢大開東閣有分。 ^109c40

廣胤標云。且道那裏是這僧道底兩句。
試分析看。若分析得出。
僊天被汝看破。分析不出。
辜負僊天勞力。
other:: 
## 漳州三平義忠禪師
漳州三平義忠禪師〔青三大顛□嗣〕 ^109c48

問大顛。不用指東話西。
請師直指。顛曰幽州江口石人蹲。
平曰猶是指東話西。
顛曰。若是鳳凰兒。
不向那邊討。平作禮。
顛曰若不得後句。
前話也難圓。 ^110a6

昭覺勤云。徹底老婆心。
不向那邊討。父子要投機。
無端入荒草。 ^110a14

三平陞座次。有道士出眾。
從東過西。又有一僧從西過東。
平曰。適來道士却有見處。
師僧未在。士出作禮曰謝師接引。
平便打。僧出作禮曰乞師指示。
平亦打。復召眾曰。
此兩件公案作麼生斷。
還有人斷得麼。如是三問。
眾皆無對。平曰。既無人斷。
老僧為斷去也。乃擲下拄杖歸方丈。 ^110a18

溈山喆云。若不是三平老漢。
幾乎作道理斷却。
不見石鞏道三十年一張弓兩隻箭。
只射得半個聖人。
果然。 ^110a30

三平有偈曰。即此見聞非見聞。
無餘聲色可呈君。
個中若了全無事。
體用何妨分不分。 ^110a36

天童覺云。正相逢。
沒交涉。六戶不掩。
四衢絕蹤。遍界是光明。
通身無向背。正恁麼時作麼生。
機絲不掛梭頭事。
文彩縱橫意自殊。
other:: 
## 本生和尚
本生和尚〔青三大顛嗣〕 ^110a40

示眾。拈拄杖曰。我若拈起。
汝便向未拈起時作道理。
我若不拈起。汝便向拈起時作主宰。
且道老僧為人在什麼處。
時有僧出曰。不敢妄生節目。
生曰也知闍黎不分外。
曰。低低處平之有餘。
高高處觀之不足。
生曰節目上更生節目。
僧無語。生曰。掩鼻偷香。
空招罪犯。 ^110a46

雪竇顯云。者僧也善能切磋。
怎奈弓折箭盡。總不如本生是作家宗師。
拈起也天回地轉。
應須拱手歸降。放下也草偃風行。
必合全身遠害。還見本生為人處麼。
復拈拄杖云。太平本是將軍致。
不許將軍見太平。 ^110b10

古南門云。本生雪竇俱是作家宗師。
竭力為人。怎奈節目太多。
不若者僧一時坐斷。
何故。不見道毗婆尸佛早留心。
直至如今不得妙。
拋下拄杖云。是什麼。 ^110b20

雪竇正云。者僧雖有衲僧氣魄。
怎奈少捋虎鬚的作略。
當時若與抝折拄杖。
不獨見其牙爪。亦且免雪竇在節目上更生節目。
other:: 
## 潭州石室善道禪師
潭州石室善道禪師〔青三長髭曠嗣〕 ^110b28

每見僧來便豎起拄杖曰。
三世諸佛盡由者個。
對者少得冥契。長沙聞乃曰。
我若見。即令放下拄杖。
別通個消息。三聖將此語祇對。
被室認破為長沙語。
杏山聞三聖失機。
乃親到石室。室見來乃潛入碓房碓米。
杏曰行者接待不易。
貧道難消。室曰。穿心盌子盛將來。
無底盤子合取去。
說甚麼難消。杏便休。 ^110b34

昭覺勤云。石室置個問端不妨孤峻。
若非長沙怎得投機。
雖然只知恁麼。不知不恁麼。
遂舉拄杖云。過去諸佛不恁麼。
現在諸佛不恁麼。
未來諸佛不恁麼。
或若總道放下拄杖子。
我也知你只是個學語之流。
生機處道將一句來。 ^110b48

天寧琦代杏山云。
何得將常住物入衣鉢下用。 ^110c10

報恩琇云。一個綿包特石。
一個鐵褁泥團。放行則在廟之圭璋。
把住乃處堂之燕#CB15179;。
拈拄杖云。恁麼也不是。
不恁麼也不是。放下不放下總不是。
卓拄杖云。倚天長劒逼人寒。 ^110c12

慧雲盛代杏山云。
切忌脹破肚皮。
other:: 
# 南四
△南四
other:: 
## 睦州龍興道明陳尊宿
睦州龍興道明陳尊宿〔南四黃檗運嗣〕 ^110c20

因僧問。高揖釋迦不拜彌勒時如何。
州曰昨日有人問。
趁出了也。曰和尚恐某甲不實那。
州曰拄杖子不在。
笤帚柄聊與三十。 ^110c24

雪竇顯云。睦州只有受璧之心。
且無割城之意。 ^110c30

南堂靜云。衲僧家高揖釋迦不拜彌勒不為分外。
也須是本分鉗錘方能辨其真偽。
何故。出羣須是英靈子。
敵勝還他師子兒。
選佛若無如是眼。
直饒千載亦奚為。 ^110c32

西禪需云。若要扶持大法。
舉唱宗乘。者老漢却較些子。
諸人要見睦州麼。
劒為不平離寶匣。
藥因救病出金瓶。 ^110c40

南堂欲云。雪竇與麼批判。
深屈古人。山僧道睦州和盤托出。
只是罕遇知音。 ^110c46

古南門云。雪竇祇見一邊。
殊不知睦州老漢量才補職。
得人一牛。還人一馬。 ^111a2

龍華體云。雪竇只見錐頭利。
不見鑿頭方。殊不知睦州大似金翅劈海直取龍吞。
雖然如是。怎奈被者僧勘破。 ^111a6

睦州問僧甚處來。
曰那邊劄。州曰老僧屈。
曰和尚知即得。州曰擔枷過狀漢。
劈脊便打。 ^111a12

雲峰悅云。睦州何用繁辭。
那邊劄。劈脊便打。 ^111a16

睦州示眾。我見百丈不識好惡。
大眾纔集以拄杖一時打下。
復召大眾。眾回首。
乃曰是什麼。有甚共語處。
黃檗和尚大眾纔集。
以拄杖一時打下。
復召大眾。眾回首。
乃曰月似彎弓少雨多風。
猶較些子。 ^111a18

雪竇顯云。說甚猶較些子。
直是未在。據雪竇眾集一時打下便休。
或有個無孔鐵錘。
為眾竭力善能擔荷。
可以籠#CB00746;今古把斷乾坤。
乃驀拈拄杖云。放過一著。 ^111a26

瑯瑘覺云。若入洪波裏。
須是弄潮人。 ^111a34

靈隱嶽云。轉見誵訛。
者幾個漢出來張羅布網。
却向平地上撈蝦摝蜆。
用盡自己心。笑破他人口。 ^111a36

昭覺勤云。百丈將棒喚狗。
未免相顧睚眦。黃檗香餌綴鈎。
吞者喪身失命。睦州當眾舉覺。
與賊過梯。雪竇要人擔荷。
無風起浪。崇寧今日總不恁麼。
各請歸堂。 ^111a40

古南門云。睦州借劒殺人。
雪竇停囚長智。雖然為眾竭力。
要且鈍置百丈黃檗不少。
會麼。楖#CB05175;橫擔不顧人。
直入千峰萬峰去。 ^111a48

睦州問僧近離甚處。
僧便喝。州曰老僧被你一喝。
僧又喝。州曰三喝四喝後作麼生。
僧無語。州便打曰。
者掠虗漢。 ^111b6

泐潭清云。者僧只解瞻前不能顧後。
恁麼行脚鈍置殺人。
黃龍即不然。待道三喝四喝後如何。
將坐具一摵拂袖便行。
非唯截斷睦州葛藤。
且與天下衲僧出氣。 ^111b12

靈隱嶽云。老睦州甚生氣槩。
却向者僧手裏呈欵。 ^111b20

睦州一日喚僧曰大德。
僧回首。州曰擔板漢。 ^111b22

雪竇顯云。睦州只具一隻眼。
何故。者僧喚既回頭。
因甚却成擔板。 ^111b24

黃龍新云。雪竇亦只具一隻眼。
者僧喚既回頭。因甚却不成擔板。 ^111b28

鼓山珪云。睦州和尚被者僧勘破。 ^111b32

天童悟云。睦州與麼道。
且道是賞伊罰伊。
若道罰伊。者僧喚既回頭。
甚麼處是擔板處。
若道賞伊。睦州因甚道擔板。
諸人撿點看。莫只學矮子看戲。 ^111b34

南#CB00589;問舉雪竇黃龍二語畢云。
路見不平。以楔出楔則不無三大老。
撿點將來。一總是擔板漢。
何故。字經三寫烏焉成馬。 ^111b40

睦州因秀才相訪。
州問蘊何事業。曰會二十四家書。
州以杖空中點一點曰會麼。
曰不會。州曰又道會二十四家書。
永字八法也不識。 ^111b46

黃龍南云。睦州一點直在威音王已前。
及乎八法論書。却被個俗人勘破。
若是黃龍即不然。
孔門弟子無人識。
碧眼胡僧笑點頭。 ^111c4

溈山#CB15223;云。
睦州雖然用得者一點妙。
大似倚勢欺人。大溈即不然。
乃畵一圓相云會麼。
字義炳然。文不加點。 ^111c10

徑山印云。睦州大似如風吹水自然成文。
惜乎逞俊太過。翻覺烏焉成馬。
山僧今日有秀才來。
雖有拂子拄杖束之高閣。
何故。文不在茲。 ^111c16

天童忞云。睦州一點偶爾成文。
秀才罔措字義炳然。
只為少年時順硃頑了。
兼之舊本頗有錯簡。
山僧不免為諸人改正。
二十四家書會盡。
空中一點便茫然。
休茫然。從來小生八九子。
大人乙己化三千。 ^111c22

□□薰云。睦州善註。
黃龍善判。要且二俱不了。
畢竟作麼生。拈拄杖畫一畫云。
我不似睦州打葛藤。 ^111c32

睦州上堂。裂開也在我。
揑聚也在我。僧便問如何是裂開。
州曰三九二十七。
菩提．涅槃．真如．解脫．即心即佛。
我且恁麼道。你又作麼生。
曰某甲不與麼。州曰盞子撲落地。
碟子成七片。曰如何是揑聚。
州乃斂手而坐。 ^111c36

雲峰悅云。相罵饒你接嘴。
相唾饒你潑水。 ^111c46

天童覺云。睦州用處直是長三短五七縱八橫。
撒在面前拋向腦後。
不妨奇特。然則門庭施設自是一家。
入理深談不啻百步。 ^111c48

靈隱嶽云。也好笑。
睦州被者僧拶得恰似落湯螃蠏。
七手八脚一時露。 ^112a6

天井新云。者僧贏得一擔輸却兩頭。
睦州老漢眼光爍破四天下。
到者裏也只得斂手而坐。 ^112a10

寶壽新云。陳老師與麼說話。
雖則有權有實有放有收。
子細看來遭人怪笑。
何故。祇如庭前金菊殿後芙蓉。
是裂開耶是揑聚耶。 ^112a14

甌峰承云。者僧擬冲霄漢。
却遇漫天網子。睦州雖然頭正尾正。
未免傍觀者哂。 ^112a20

萬壽範云。將纘先王之舊蹟。
擬收天下之逸民。
睦州可謂才醇傑異。
其奈被者僧即將民事以試之。
便乃法令寬弛流而為#CB07055;屑之弊。
雖欲救之無術矣。 ^112a24

睦州問僧近離甚處。
曰趙州。州曰趙州有何言句示徒。
僧舉喫茶去話。州乃呵呵大笑曰慙媿。
却問僧趙州意作麼生。
曰只是一期方便。
州曰。苦哉苦哉。趙州被你將一杓屎潑了也。
便打。州却問沙彌。
你作麼生會。彌便設拜。
師亦打。其僧往沙彌處問。
適來和尚打你作甚麼。
彌曰若不是我。和尚不打某甲。 ^112a32

雪竇顯云。者僧克由尀耐將一杓屎潑他二員古佛。
諸上座若能辨得。
非唯與趙睦二州雪屈。
亦乃免雪竇與天下老宿無過。
若道不得。到處潑人卒未了在。 ^112a44

徑山杲云。雪竇只知一杓屎潑他趙睦二州。
殊不知者僧當時被趙州將一杓屎潑了。
却到睦州又遭一杓。
只是不知氣息。若知氣息。
什麼處有二員古佛。 ^112b4

天寧琦云。者僧不會喫茶意旨。
不知潑屎氣息。帶累好人墮屎窖中。
合喫多少拄杖。雪竇妙喜一時放過。
也須替他入涅槃堂始得。 ^112b12

法海猊云。雪竇妙喜恁麼批判。
雖則各資一路。殊不知自身亦被者僧塗污。
即今還有不受塗污者麼。
山僧傾湘江之水與古人去穢滌垢去也。
卓拄杖下座。 ^112b18

睦州晚參。汝等諸人還得個入頭處也未。
若未得個入頭處。
須覓個入頭處。若得個入頭處。
已後不得孤負老僧。
時有僧出禮拜曰某甲終不敢孤負和尚。
州曰早是孤負我了也。 ^112b26

雲峰悅云。古人與麼道。
和身放倒了也。汝諸人還相委悉麼。
若相委悉。孤負睦州。
若不相委悉。雲峰亦遭連累。 ^112b34

法雲秀云。還會麼。
睦州便是陳蒲鞋。
若見。可謂大施門開更無壅塞。
其或未然。莫道不窒礙好。
參。 ^112b40

白雲端云。睦州老兒可謂經事多矣。
要坐便坐要行便行。
雖然如是。天無全功。 ^112b44

雲居莊云。大小睦州通身泥水。
我則不與麼。遂厲聲召眾云。
退後退後。眾擬議。
拈拄杖一齊趁出。 ^112b48

棲霞成云。與麼說話。
所謂曾為浪子偏憐客。
是則是。棲霞即不然。
若得個入頭。逢人切忌錯舉。 ^112c4

白巖符云。我要問尊宿。
你當時底入頭處試為我說看。
待他動靜。便撫掌云者。
老漢却自孤負了也。 ^112c8

睦州見僧來乃曰。
現成公案。放汝三十棒。
曰某甲如是。州曰寺門頭金剛為什麼豎拳。
曰金剛尚乃如是。
州便打。 ^112c12

雲門偃云。睦州正恁麼時。
天下人披枷帶鎻。 ^112c18

雲峰悅於放汝三十棒處云。
作賊人心虗。妙喜曰又添一個。
道了問僧云。你道我恁麼道還有過也無。
僧云作賊人心虗。
妙喜曰三個也有。 ^112c20

徑山杲云。雖然無孔笛撞著氈拍板。
直是五音調暢六律和偕。
仔細檢點將來。未免旁觀者哂。
且道誰是旁觀者。
良久云。不得動著。
動著打折你驢腰。 ^112c26

東禪嶽云。臨危不變真大丈夫。
當時若不是者僧。
幾被打破蔡州。諸人還識睦州麼。
貧無達士將金贈。
病有閑人說藥方。 ^112c32

天寧琦云。睦州與者僧二俱作家。
二俱不作家。還有人辨得出麼。 ^112c38

白巖符云。者僧硬作主宰。
尊宿有放無收。俱難為明眼。
我若作睦州。待道金剛尚乃如是。
便起身云老僧今日不奈你何。
竟歸方丈。 ^112c42

睦州因天使吳尚書至門首見便問。
三門俱開。從那門入。
州召尚書。尚書應諾。
州曰從者門入。 ^112c48

雪竇顯別云。客是主人相師。 ^113a4

睦州問武陵長老。
了即毛端吞巨海。
始知大地一微塵。
長老作麼生。曰和尚問誰。
州曰問長老。曰何不領話。
州曰你不領話我不領話。 ^113a6

雪竇顯云。墮也墮也。
復云。者葛藤好與劃斷。
拈拄杖云。什麼處去也。 ^113a12

天童覺云。睦州武陵總道不領話。
其間有貪觀白浪失却手橈。
乃豎起拂子云。看。 ^113a16

開先金云。雪竇道墮也墮也。
還是武陵墮睦州墮。
試為我斷看。若斷不出。
無將閒學解。埋沒祖師心。 ^113a20

古南門云。兩個老漢奪鼓攙旗。
仔細看來直是好笑。
且道笑個甚麼。若人辨得。
毛端吞巨海。大地一微塵。 ^113a24

睦州因雲門偃參。
纔見來便閉却門。
偃乃扣門。州曰誰。
曰文偃。州曰作甚麼。
曰己事未明乞師指示。
州開門一見便閉却。
如是扣門者三。至第三日。
州開門偃乃拶入。
州便擒住曰道道。
偃擬議。州便推出曰秦時 #CB01323;轢鑽。
遂掩門。損偃一足。
偃從此悟入。 ^113a30

萬壽範云。睦州忍心害理。
雲門雪屈無地。天涯知己情原我。
鴻鴈來時滿地秋。 ^113a40

睦州因僧問如何是展演之言。
州曰量才補職。如何是不展演之言。
州曰伏惟尚饗。 ^113a44

徑山杲云。睦州古佛恁麼答話。
美則美矣。也只得八成。
若是徑山則不然。
或問如何是展演之言。
向道問一答百有何妨。
如何是不展演之言。
喝一喝云。莫屎窖沸。 ^113a48

報恩琇云。妙喜老人土上加泥。
直饒道得十成。猶是五十步而笑百步也。
報恩則不然。如何是展演之言。
不說一字。如何是不展演之言。
其聲如雷。 ^113b8

神鼎澤云。二尊宿恁麼答話。
大似喫李子只向赤邊咬。
若是菩提則不然。
如何是展演之言。
今日正月初十。如何是不展演之言。
孟八郎漢又與麼去也。
且道與古人是同是別。
復喝一喝。 ^113b14

睦州因僧問。以字不成八字不是。
未審是何章句。州彈指一聲曰會麼。
曰不會。州曰。上來講讚無限良因。
蝦蟇#CB01387;跳上天。
蚯蚓驀過東海。 ^113b22

徑山杲云。者僧只問經頭一字。
睦州盡將善知眾藝差別字輪。
以龍龕手鑑唐韻玉篇從頭註解。
撒在者僧懷裏。者僧也不妨奇特。
直下便肯承當。且道什麼處是他承當處。
聽取個註脚。以字不成八字不是。
彈指未終普天匝地。
擘開四十二般若波羅密門。
參透華嚴會中善知眾藝。
教內教外一時收。
世出世間皆周備。
無邊罪咎如火消氷。
無量勝義如恒沙聚。
更有個末後句。堅牢庫藏永收藏。
總屬山前熊伯莊。 ^113b28

天寧琦云。經頭一字是什麼字。
睦州彈指一下。將黃面老人四十九年說不盡底一時吐露了也。
妙喜矢上加尖道更有末後一句。
諸人還委悉麼。良久云。
山斷疑休去。峰高又起來。 ^113b46

睦州因僧問一言道盡時如何。
州曰老僧在你鉢囊裏。 ^113c6

雲門偃有僧問一言道盡時如何。
門曰裂破。 ^113c10

雪竇顯云。我則不然。
一言道盡時如何。
乃彈指三下。 ^113c12

徑山杲云。或有問山僧一言道盡時如何。
向道者漆桶。 ^113c16

天寧琦云。有人來問天寧一言道盡時如何。
隔。 ^113c20

白巖符云。抵戶撑門。
拋珠擊玉。在諸老各擅其長。
符上座者裏又且不然。
一言道盡時如何。
今歲六橋春事好。
環湖惟見是雕鞍。 ^113c22

國清英云。有問國清一言道盡時如何。
但呵呵大笑。 ^113c28

睦州因僧參。纔禮拜州便叱曰。
你因甚麼偷常住果子喫。
僧曰。某甲纔到。和尚為甚麼道偷果子。
州曰贓物現在。 ^113c32

寶掌白云。誣人之罪以罪加之。
睦州者漢好與二十棒。 ^113c38

睦州因僧問祖意教意是同是別。
州曰。青山自青山。
白雲自白雲。曰如何是青山。
州曰還我一滴雨來。
曰。道不得。請師道。
州曰。法華鋒前陣。
涅槃句後收。 ^113c42

天童覺云。若向者裏識得睦州。
釋迦出世。達磨西來。
總是不守本分底漢。
還識得麼。臂長衫袖短。
脚瘦草鞋寬。 ^113c48

報恩秀云。睦州老漢尋常辯若懸河。
及乎者僧問著。便乃分踈不下。 ^114a6

睦州示眾。老僧在此住持。
不曾見個無事人到來。
汝等何不近前。時有一僧方近前。
州曰。維那不在。汝自領去山門外與二十棒。
僧曰某甲過在甚麼處。
州曰枷上更著杻。 ^114a10

通玄奇云。睦州恁麼。
早是自己昏昏。焉能使人昭昭。 ^114a18

獅峰機云。大小睦州自語相違。
好與者僧一狀領過。
復顧左右云。險。 ^114a22

睦州上堂問眾曰。
首座#CB15076;。
答曰在。寺主#CB15076;。
答曰在。維那#CB15076;。
答曰在。州曰。三段不同。
今當第一。向下文長。
付在來日。便下座。 ^114a26

昭覺勤云。一等是借路經過。
就中睦州奇特。若是崇寧又且不然。
首座#CB15076;。
在。寺主#CB15076;。
在。維那#CB15076;。
在。因行不妨掉臂。
打草只要驚蛇。若能一撥便轉。
免致撒沙撒土。 ^114a32

睦州示眾。大事未明如喪考妣。
大事既明亦如喪考妣。 ^114a40

青峰楚因僧問。大事既明。
為什麼亦如喪考妣。
楚云。不得春風花不開。
及至花開又吹落。 ^114a44

天目禮云。大事未明如喪考妣則固是。
大事既明因甚亦如喪考妣。
曾經巴峽猿啼處。
不待三聲已斷魂。
宗門拈古彚集卷第十九
 ^114a48
