金光明經文句新記卷第六
author:: 永嘉沙門釋　從義　撰
pin:: 
# 釋四天王品第六
釋四天王品
大章第三釋流通分，文分為二：初別釋四王品題，次從此下通釋一十三品。
初文為二： ^448a8

初約因緣釋上升等者，下沈為地上升為天，
天復分於三界不同，四王既是上升之初下界之始，故云元首及初天也。
居半須彌者，梵語須彌，此云安明亦云妙高，
四寶所成名之為妙，出七金山名之為高。
須彌山高八萬四千由旬三百三十六萬里，
而四王天乃居半山，即高四萬二千由旬。
若準樓炭經，半須彌山廣二十四萬里，
若讀法華文句須知此說〔云云〕。
俱舍頌云：妙高層有四，相去各十千，傍出十六千，八四二千量。
堅首及持鬘，恒憍大王眾，如次居四級，亦住餘七山。
四天王是帝釋外臣，如武將也。
東西南北皆言埵〔丁果切〕者，即土埵也。
乾闥婆，此云嗅香，以香為食亦云香陰，其身出香即是天帝俗樂神也。
富單那，此云主熱病鬼。
鳩槃茶，此云甕，形似冬瓜。
薜茘多，此云祖父，餓鬼中劣者也。
毗舍闍，此云噉精氣鬼，噉人及五糓之精氣也。
夜叉，此云捷疾鬼。
羅剎，此云食人鬼。 ^448a12

次約觀心釋者，此即託事觀也。
法華文句亦云：觀四諦智即是四王，一諦下除愛見二惑，即是護八愛見也。
今文先以東西南北對於四諦，乃是因果次第相生，所以謂之東集南苦西道北滅。
若乃約於因果相對，是則應云東集西苦南道北滅。
四諦理是四天王者，天然之理也。
第一義天而為所依，王為能居，故以觀四諦智為四王也。
苦諦下有利鈍見思者，身見等是利名見，
貪嗔等是鈍名思，乃至滅諦亦有見思，準此可見。
法華指此為鬼神者，彼譬喻品火宅偈中，
從鴟梟鵰鷲下有六行偈，明禽獸被燒，譬五鈍使也。
次從處處皆有下有十行偈，明鬼神被燒，譬五利使也。
夫鬼神有通有智，禽獸則無，故以利使譬鬼神，鈍使喻禽獸也。
今文且從五利而說，故云指此為鬼神耳。
又四諦下八十八使，於中乃有五十二思，
依見以為本，是故亦可喻之鬼神，若迷事思則不然矣。
迸亦散也，控者引也，御者理也。 ^448a42

次通釋一十三品，文自分二：初敘意分文，季亦末也。
翳者，隱也，障也。正真者，甚深法性也。
獎亦勸也，又助也，成也，譽也，厲也。
方軌者，軌者，法也。
天神等者，天神曰神，地神曰祇。
利益深重下，令經法大行也。
下皆注云云者，此有二意：一令釋出科語之意，二指下文隨品所釋。
膏〔公勞切〕，神之液也，肥也。
瞍〔與朱切〕，亦肥也。
腴字下多一箇味字，後人妄加耳。
攘者，以手禦也，除也，逐也，止也。 ^448b26

次從四天王品者，有六番下，隨文釋義，
自分為七：初釋四王品至散脂品，凡有五品，明天王發誓勸獎人王弘宣此經。
文為五： ^448b42

初釋四王品明天力擁護請者，文為二：
初分文，要字平聲。
次敘敬下釋義，文為六： ^448b48

初釋第一番白佛，述有護國之能。
文為二：初釋四王白佛。
又為二：分釋經家敘。
言如文者，如經文可見也。
下去準知。然西域君父師皆面東，則以北方為上，故經家先列毗沙門也。
又弟子詣師必須興敬，故偏袒右肩右膝著地，不同此土肉袒而謝過也。
斯乃東西二土風俗之不同耳。
言胡跪者，古來翻譯方言未通，便謂西域言是胡言、跪是胡跪。
自隋至唐諸師方乃胡梵甄分，具如大部補注中示〔云云〕。
故須了知西梵之儀乃是互跪，三處翹聳、
曲身合掌、目注尊顏，非謂胡國之跪也。 ^448c4

次釋正白佛，文為二：初敘意。
分文歎三則略攝於廣者，以前正說其文雖多，今流通歎三乃是略攝於廣也。
若總此三則是釋名，若分別之乃是教相也。
故釋題五義符文可知。
次法性之理下隨文釋義，文為三：初釋歎體。
法性之理佛所護念者，覺智冥理護倒不生持理不失。
文者經也，理者王也，文為能詮、理為所詮。
詮者顯也召也，舉能顯所是故謂之，文詮此理故言經王。
若玄義云文號經王教攝眾典，乃是以所而顯於能，故能詮教攝於眾典。
一家諸文其例甚眾，四明不曉妄有所斥。
既言經王知是歎體者，即序中云諸經之王，是敘體也。
而今經文上句謂之是金光明者，雖帶題名正在歎體耳。
又言微妙者，即無量甚深法性不縱不橫也。
然雖三德不縱不橫，當須別指法性為體，
恐體濫故，故約三德簡出二德，剋取法身以為體耳〔云云〕。
次約體下釋歎宗中云約體修行等者，
即文句記云體非因果，依之以辨因果也。
故行始為因能令菩薩具二莊嚴，行終為果所以能令至於極地。
然今經以常果為宗，而果由因剋，是故云爾。
具二莊嚴者，即是修德緣了二因也。
了是顯了智慧莊嚴，緣是資助福德莊嚴，
由二為因乃成極果智斷二德，是故經云深妙功德也。
故玄義云莊嚴菩薩深妙功德以為宗也。
世天下三釋歎用者，經文始從常為諸天之所恭敬下是歎用也。
故玄義云照耀諸天心生歡喜以為用也。
四明記中從世天下為經宗者，恐不便也。
又復文中既乃結云知是歎體、知是歎宗、
知是歎用，那不思之。
世天等者，大涅槃經？
德王品云有四種天：一者世間天，如諸國王；
二者生天，從四天王天至非非想天；三者淨天，
從須陀洹至辟支佛；四者義天，即十住菩薩見一切法是空義故。
經云諸天不出此四，今文唯列三種天者，恐是脫落耳。
非謂天王本是生天，而疏中不出也。
三業供養即是生善，故知經用之文須從常為諸天已下是也。
若不爾者，金龍尊王敬禮讚歎經用生善，如何會之？
又下從地獄上至菩薩等者，上明三業供養既是經用生善，
故今乃明經用滅惡，又之一字良由此也。
經文既云是經能令地獄餓鬼畜生諸河焦乾枯竭，
復云能除一切憂惱、能滅一切百千苦惱，故知須云下從地獄上至菩薩無明未盡通有熱惱。
若不爾者，一切之言如何消釋？
歎用文下注云云者，令如此說也。 ^448c24

次從世尊下釋述能護國，文為二：初分文#CB15081;，
謂智慧籌謀也。次釋義，文為二：初釋內以法護國，
文為四：初釋護國之由，身等四益尋經可解，
然此四益並且從事，事必有理，是故復云理獲二益，故知經云身力心德事理兩兼。
次述所以下釋法護國者，即是述其以法護國之所以也。
所以如何？以由我等能說正法及修行等也。
此義正與觀心相應者，以能說能行與夫觀心之意符合故也。
是故前約觀心解釋四王品題，良由於此心數不行般若乃行此義，
例如諸法不生般若生也。
由智導故，故云即是能說正法。
觀心諦智名之為內，是故謂之內有如此護國所以。
護國所以既名為內，當知護國即是於外，是故經云為世法王以法治世也。
四明云護國所以有內有外，內即心法外即世法者，恐不然也。
三師黨下釋以天黨護國，帥導也引也，
黨長也所尊長也，即諸天也。
又徒黨也輩也，即龍鬼等也。
此亦與觀心相應者，亦如前約觀心解云八部者，苦集滅道下皆有利鈍見思等是也。
如諸天王共眷屬遮惡鬼者，以內觀心之意例外遮惡之說，
故云如也。如轉輪王下正釋外用帥黨護國，
於中先引輪王為例，次四王下正申帥黨護國遮惡。
經中下文既云我等各各自有五百鬼神常當隨逐，
是說法者而為守護，是故今云共五百也。
轉輪聖王七寶千子，文出法華。
言轉輪者，出於輪寶旋轉威伏一切故也。
言七寶者，一輪、二珠、三象、四馬、五主兵、
六主藏、七女。又有相似七寶，一劒、二皮、
三殿、四牀、五林、六衣、七履。
用天眼下，四釋以天眼護國。
經云二十八部者，具如下文釋散脂品中〔云云〕。
言報得天眼者，大論明報得天眼在肉眼中，
天眼開闢、肉眼見色。
梵王報得天眼於自住處則見大千，餘方不見。
那律天眼隨所至處皆見大千。
若藏通二乘則是修得天眼，別圓地住乃是發得天眼。
又復修發俱通四教，如法華文句解阿那律中〔云云〕。
微〔丑列切〕，通也。幽，隱也。
爥〔之欲切〕，應作矚，視也。
若作燭，照也。防，禦也。
隄，防也。萌謂萌芽，糓芽初啟曰萌，豆等初啟曰句。
言防萌者，防其始也。
杜者，遏也，塞也。漸者，次也，進也，稍也，事之端也，先覩之始也。
次釋外以#CB15081;護國。
文為二：初標科，次從一若下釋義。
文為三：初釋智#CB15081;勸往攘災。
文為二：初正釋。又為二：初釋外緣。
如日出朝陽者，爾雅云：山西曰夕陽〔暮乃見日〕，
山東曰朝陽〔旦乃見日〕。
雰〔府文切〕，亦作氛，氛侵妖氣也。
又霧氣也。霧者，爾雅云：地氣發天不應曰霧，霧謂之晦。
又陰陽亂為霧，霧者胃也，氣蒙冐覆地之物也。
歇〔許竭切〕息也。次王心下，次釋內因。
災承者，承字當為乘字。
一人有慶等者，語出尚書。
慶者，利也，善也。次若外下，總結可見。
經云饑饉等者，爾雅云：糓不熟為饑，蔬不熟為饉
〔凡草#CB15602;可食者，通名為蔬〕，
果不熟為荒〔果不子〕，仍饑為荐〔連歲不熟。
左傳云：今又荐餓〕。
國者，小曰#CB15131;，大曰國。
邑者，說文云：國也。
周禮云：四井為邑。
郡者，說文云：周制，天子地方千里，分為百縣，縣有四郡。
故春秋傳云：上大夫受郡是也。
秦初制三十六郡，以監其縣。
郡者，群也，人所群聚也。
縣者，懸也，懸於郡也。
次釋勸王傾財惠施。
言流行者，流者行也。
衍〔去聲〕者，溢也，亦豐也。
注云云者，令辨以此外施之緣，對前內心明慧之因，和合共致豐年流衍耳。
經云比丘等者，眾經音義引分別功德論云：
世人饑饉於欲色，比丘及尼除此，故名除饉男女也。
優婆塞、優婆夷，即清信士女也。
三、釋勸王三業供養。
先王之德行者，孝德之行也。
先王之法言者，軌範之言也。
今勸王三業供養等者，孤山云：勸王重道尊師，修功補過也。
身意恭重，謙以自卑，即道德之行也。
讚歎在口，即典詰之法言也。
夫高以下為基者，明謙卑之意也。
王高而民下，為國者以民為本，故當勞謙以聚之。
辯以訥為師者，訥以內照清淨，故外絕矜飾，即大辯若訥也。
故能為俗中小辯之師矣。
治身治國，尚當如此，況今請出世之法，
祈人民之福，豈宜倨慢乎？
儒禮以父事三老，兄事五更，屈王之尊，
敬卑為師，況釋氏之法乎？
羽檄〔胡狄切〕者，唐章懷太子注後漢書引說文云：
檄以木簡為書，長一尺二寸，謂之檄，用微召也。
魏武奏事云：其有急事，則插以鷄羽，謂之羽檄也。
今云羽檄稱讚，即告之以文辭，述其休明之意耳。
又文心雕龍云：檄者，曒也。
宣露於外，曒然明白也。
亦稱露布，蓋露板不封，布諸視聽也。
顒顒〔魚容切〕者，何也？
爾雅云：顒顒昂昂，君之德也。
〔道人君者之德望也。〕
如風之靡草者，靡者，偃也。
論語云：君子之德風，小人之德草。
上之風必偃。國人牛馬草葉者，葉字誤也。
字應作萊〔落哀切〕，藜草也。
或作菜字，亦恐誤也。
溢者，漏也。云云兩字，合當注在可見字下。
意云此義經文分明，尋之可見，不煩委示，故注云云耳。
經云欽尚者，欽者，敬也。
尚者，庶幾也。羨〔去聲〕慕者，羨亦慕也。
次釋如來述成，文為二：初分文。
言合述者，上文四王歎經有三，謂體、宗、
用，今文佛述經中但言善哉善哉，故望前三，此乃是合也。
四明云四王所讚經體宗用，既合佛證三德妙理，
謂之合者甚違文旨〔云云〕。
次從四王初歎下釋義，文為二：初釋合述歎經故。
言佛合述者，言字剩也。
其上總歎一教等者，四王總歎一大乘教方等經典三德之法，
佛乃述其恭敬尊重徧讚無量百千諸佛，
以由諸佛莫不皆從一大乘教方等法生，
故佛舉其多讚諸佛，以述成於四王總歎一大乘典方等之法也。
次釋述其能護，文為二：初分文，次上明下釋義，
文為二：初釋述以法護國，文為四：初釋述成護國之由。
由聞經得益者，即前所謂聞此甘露無上法味，增益身力心進勇銳具諸威德也。
佛述今益者，述於四王今日聞於甘露利益也。
良由先種者，由於過去百千佛所種諸善根也。
發心者，圓教初發心住也。
畢意者，妙覺究竟也。
二不別者，因果理同始終不二也。
如是二心前心難者，理雖不二事有難易，
故初發心是則為難，故迦葉禮初發心也。
此文出自大經迦葉讚佛偈中。
此舉前者，舉其過去先種善根也。
以成後者，述成今日聞經利益也。
言述後者，即是述於今日聞經也。
以顯前者，顯者明也彰也，前者即是先種也。
次釋述成以法護國，注云云者，略有二義：
一者經文炳然，二者解釋具在前文，故前文云此義正與觀心相應等也。
三釋超述天眼護國，言超述者，即越次也。
以由上文第三科是天黨護國，第四科是天眼護國，
而今第五乃是天眼，第四方是天黨護國，
故云超述小不次第，雖不次第於義何乖？
故無失也。四釋追述天黨護國，追者却也退也。
次釋述以智眼護國，上云智策，今云智眼者，以由智照即是智眼故也。
上云請法師入境等者，上文有三：第一文云我等四王當共勸請，
令是比丘以我力故疾往彼所國色等也。
却者退也，天王得勝則修羅陣退也。
汝勸王聽經者，亦是初文，故上文云是王應當往是人所聽受經典等也。
供給四眾者，即第二文，故上文云若諸人王有能供給施其所安等也。
佛述其內智外福者，內智即是經文中云汝等若能護念此經，
故上釋云王心無智災承闇入，若有明慧變怪不生，
是故若能護念此經，即是內心智慧明了也。
外福即經文中云若四部眾受持此經，汝等亦應勤心守護。
又復須知守護之言，亦兼上文第三勸王三業供養，
注云云者，意令學者作此點示耳。 ^449b6

次釋第二番白佛述其護國之事。
文為二：初分文，次一是下釋義。
文為二：初釋四王白佛。
又為二：初釋王用正法天隱形護。
言顯益者，令無留難及除患難皆是顯益也。
經云天律者，律者法也，又法四時春夏秋冬生長肅殺。
王者法天亦有賞罰，賞必以功而生成之，
罰必以罪而威沮之，賞罰無濫則是用於天律治世。
故論語云：唯天為大，唯堯則之。
言勇銳者，銳者利也。
次釋鄰敵來侵天令退散。
懅〔強魚切，又其據切〕怯也，亦戰慄也。
軍者，萬二千五百人為軍，天子六軍、諸侯三軍。
尚不擾〔而沼切，亂也〕邊者，即是經云彼國兵眾尚不能到也。
況能壞中者，即是經云況復當能有所破壞也。
注云云者，令引事證之。
昔迦葉摩騰嘗遊西印度，有一小國請講金光明經，
俄而鄰國興師來伐，既將踐境輒有事礙兵不能進，
彼國兵眾疑有異術，密令人觀，但見群臣安然共坐聽其所講，
於是彼國請和求法。
故知乃是諸天鬼神護持是經，令彼怨敵自然退散耳。
經云四兵者，象馬車步也。
規往討罰者，規者求也，或作親字，傳寫誤也。
討者治也誅也，罰當為伐。
左傳云：有鐘鼓曰伐。
白虎通云：伐者敗也，欲敗去之也。
罰者曰罰，即折伏也。
此非經意，故知須作伐字也。 ^451a2

次釋如來述成，文為二：初標科，次從爾時下釋義。
文為二：初釋述成初意。
言其上者，其之一字指四王也。
諸王無鬬訟是僧寶者，僧名和合，既無鬬訟故是僧寶也。
言護一者，欲使經弘是一法寶也。
言成三者，法不孤立必具佛僧，故但述護一任運成三也。
次釋述成後意。言自豫者，豫謂安豫，即自安也。
企者，望也。夭〔於兆切〕，屈也。
佛告帝釋等者，大經十七梵行品云：帝釋問佛：一切人天云何增益？
復以何緣而致損滅？
佛答帝釋：鬬諍因緣而致損滅，善修和敬則得增益。
帝釋白佛：若以鬬諍而損滅者，我從今日更不復與修羅戰也。
佛言：善哉！諸佛說於忍辱之法是菩提因。
帝釋聞已禮佛而退。
注云云者，令以此意對消經文，顯然可見也。
經云娛樂者，娛亦樂也。
又媦歡娛，樂謂快樂也。
楚撻者，楚亦名荊，可以為杖。
撻者，打也。沃者，柔也、美也、濕也。
壤者，土也。書傳云：土無塊者曰壤也。
時不越序者，四時和正不乖其次也。
而貪吝者，無貪故不求，無吝故不惜。
嫉妬者，楚辭注云：害賢曰嫉，害色曰妬。
后妃采女者，天子一后、三夫人、九嬪妃、
二十七世婦、八十二御女。
風俗通云：采女者，采擇其有容色之女也。 ^451a42

三、釋第三番白佛示其軌模。
文為二：初、釋四王白佛。
又為二：初、分文。次、願欲有六下，釋義。
文為二：初、釋出其願欲。
細分雖有六節，經文只是一科，故云六願，如文也。
次、釋示其軌模。軌謂軌則，模謂規模。
雖不次第者，上安妻子文在第二，今當第五耳。
栢梁者，漢時殿名也。
災者，天火也。栢梁有災，遂以海中鴟魚之尾安於殿脊，
其災乃息，故云無災。
世云鴟吻者，誤也。
琦者，玉名也。校飾者，莊校嚴飾也。
敦〔都昆切〕，厚也。八紘者，八方也。
休者，美也，善也，慶也。
竭者，盡也。地神等者，探取下諸品意而說耳。
言內外者，內謂宮內后妃等也。
勵者，勉也，亦勸也。
四海者，爾雅云：九夷、八狄、七戎、六蠻，謂之四海。
郭璞注云：九夷在東，八狄在北，七戎在西，六蠻在南。
博物誌云：天地四方，海水相通，地在其中，蓋無幾也。
故九夷皆近於海也。
諡〔彌畢切〕，靜也，安也。 ^451b34

次釋如來述成，文為二：初分文敘意。
言方法者，即軌模也。
次從佛告四王下，隨文釋義，文為二：初釋別述成，
又為二：初釋述成軌模。
秪〔音支，亦作只字，專辭也〕弘經聽經者，指今爾時人王應著白淨等文也。
言羽儀者，漢書云：紀信乘王車，黃屋左纛〔徒到切〕。
注云：以黃繒為蓋。
纛，毛羽幢也，以#CB02243;尾為之，
大如斗，繫於左騑〔音妑〕馬軛上。
以纛是毛羽幢，乃天子儀仗，故云羽儀也。
躬者，親也。次從汝等下，釋述成願欲。
經云：棘者，棘兵器也，應作戰。
刺者，爾雅云：殺也。
陵者，犯也，侮也。次從汝等四王下，釋總結成，如文可解。 ^451c16

四釋第四番白佛要其法利，文為二：初敘意分文。
言此由第三段末者，前第三番示其軌模述成文中，
末後又乃總結成云亦當迴此所得最勝功德之分，
施與汝等及餘眷屬諸天鬼神，故今四王遂乃白佛要斯法利。
次隨文釋義，文為二：初釋四王白佛，又為二：
初明人王運心，此科經文必須至於為我等故燒種種香供養是經，
若不爾者，如何消於人王運心？
次從人王心存下釋天宮相現，文為二：
初約因緣釋人王心存至典者，此舉初科人王運心為我等故燒種種香供養是經也，
是經乃是至深妙典耳。
香作金光者，此經既乃名金光明，是故人王心存至典，燒香供養乃作金光。
玄義判為金光明事，解釋具如順正記中〔云云〕。
迴施得等者，人王若以自己功德迴施我等，
我等必得如斯法利，是故天宮有茲相現。
三法界者，以龍宮是畜生界故，此之三法各有界分，
故云法界，乃是事用之法界耳。
三諦法界不出事理，具如輔行，人不見之尤多妄說。
次約觀心釋然者，燒也。
注云云者，令釋事理體用之相。
何者？觀心不出三諦三觀，三諦三觀不出事理體用之義。
是故自行唯在空中，即理體也；化他妙假，
即事用也；以智慧火然實相香，是託事觀顯理體也；
亦是遮故，法爾空中也；起戒定慧三學之煙，
即是全於理體而起事用也；亦是照故，三千恒具也。
雖非前後，遮照宛然，會之彌分，派之彌合。
實相是真法，故言金光者，此舉理體以明事用耳。
即玄義云：真諦有名，從無住本，立一切法也。
戒慧與理冥，故徹照無礙者，舉體明用。
既言金光，以事符理，故皆周徧，所以徹照無障礙也。
如是方見三觀一心，理事不二，體用即也。
經云：摩醯首羅，此云大自在，三目八臂，是色天主。
金剛密迹者，孤山引正法念經云：昔有國王，
第一夫人生於千子，即是賢劫千佛也。
第二夫人生於二子，一願為梵王，請千兄轉法輪；
一願為密迹金剛神，護千兄教法。
今伽藍之門有二身者，乃後人立之以相對耳，其實但有一人也。
孤山約於應變無方，立多亦得，恐不然也。
摩尼#CB02494;陀，此云威伏行。
阿耨達，此云無熱惱。
娑竭，此云鹹海。 ^451c36

次釋如來述成。文為二：初標科，次先述下釋義。
文為二：初釋述成天宮相現。
言先述者，即超述也。
四王白佛：香光但至天龍鬼神三法界爾。
如來述成乃徧十界，以徧三千大千世界但是六道，
又徧十方諸佛世界不出四聖，以諸佛世界必有二乘菩薩之界故也。
故總言之，不出十界耳。
經云三千大千世界者，俱舍頌云：四大洲日月，
蘇迷盧欲天，梵世各一千，說名小千界。
此小千千倍，說名中千界，此千倍大千，皆同一成壞。
大小鐵圍者，繞相。
非非相者，孤山云：夫百億者，即大千也。
而四無色及第四禪但有一耳，則無百億也。
故第四禪覆大千界，第三禪覆中千界。
以大千言之，則有一千三禪。
第二禪覆小千，則有百萬二禪。
唯禪及四大洲等乃有百億耳。
今非非想有百億者，以下望上言之耳。
又恐譯者之誤，以義淨重翻最勝王經，
則無百億非想之言〔云云〕。
今謂經文語勢存略，上句既云百億三十三天，故知乃至百億之言。
且從夜摩已上乃至初禪大梵耳，而二禪百萬，
三禪一千，及第四禪并三無色並且略之，是故但言非非想耳。
若其然者，則非非想及三無色并四禪等則無百億，故與義淨重譯之文亦非乖也。
故不可云以下望上便謂非想亦有百億也。
若法華文句云：佛得道聲徧至百億阿迦尼吒，
又徧十方無量無邊世界尼吒者，此非一種三千大千世界。
論百億三千大千世界及十方無數三千大千世界，故有百億尼吒及十方無量無邊世界尼吒也。
而今經下文既云不但徧此三千大千世界，
亦徧十方無量無邊恒沙世界，故知徧此三千大千世界百億四天下等，
但是一箇三千大千世界耳。
則四禪已上，非想已還，但有一耳，則無百億也。
百億大鐵圍山者，繞於大千百億世界，
故名百億大鐵圍山，非謂大鐵圍山有百億也。
惑者不見，尤多妄說。
南山靈感傳天神謂南山律師云：印度諸師說鐵圍山高下不同。
若南印度并執師子國法師說四大洲外是小鐵圍山，
繞一日月，量等夜摩，此言其倍倍增量。
繞小千鐵圍，量等兜率；繞中千鐵圍，量等化樂；
繞大千鐵圍，量等他四等，次第倍增。
齊欲界頂，雖云鐵圍，其實金剛所成，堅不可壞。
為防中間他處，毗嵐大風起無時節，若不倍高者，須彌山等將何防護？
中印度及東西諸師說初齊夜摩，次齊欲頂，
三齊四禪，四齊色空竟。
北印度師說初齊夜摩，次齊初禪火災界，
三齊徧淨水災界，四齊光音四禪下即風災界。
然此三說下，同上不同。
眾議評云：應取最後說者為當也。
乃至云萬億日月為一大千世界〔云云〕。
次釋述成。人王運心經文從於諸佛世尊聞是妙香至諸菩薩即不退於阿耨菩提，
是讚因成也。從爾時十方下，盡此一段經文，是讚果滿也。
如文可解，故不委釋。 ^452b10

五釋第五番白佛雙述興衰。
文為二：初分文，次從一人王下釋義。
文為二：初釋四王佛白。
文為三：初釋舉興勸。
文為四：初釋人王弘經四王聽受，次釋釋梵八部皆來聽受，
三釋以是人王為善知識，四釋既得法利護國勸。
此之四科對文消釋並皆可解，故總示云皆如文也。
下去凡云如文，並例此說之。 ^453a4

次釋舉衰勸。文為二：初標科，次從一人王下釋義。
文為四：初釋人王不弘經天失甘露，次釋釋梵舊神並皆遠捨，
三釋惡鬼亂行災毒競起，四釋展轉結成災。
經文但云我等四王并諸舊神遠離去時生如是惡，故無量惡即是災起。
然此災起必由惡鬼亂行，而前第三經文但說災毒競起，
則惡鬼亂行其可知矣，故不煩文。
然惡鬼亂行必由天神遠離，而天神遠離蓋由不聞法食，
而不聞法食乃由王不弘經，是則經文但舉四王諸神遠離生無量惡，
任運兼於惡鬼亂行、不聞法食、王不弘經，所以文句乃云展轉結成災也。
又第三科災毒起中經云彗星等者，爾雅云：
彗星為攙〔初衒切〕搶〔初庚切〕。
注云：亦謂之孛，言其形孛似掃彗也。
奔星為彴〔市若切〕約。
注云：流星也。孤山引星說云：絕迹而去曰奔星，光迹相連曰流星也。
又續漢書說天狗星狀如大流星。
注云：星有尾，旁有慧，下有如狗形者，亦太白之精也。
五星者，輔行云：熒惑星、鎮星、歲星、太白星、
辰星，更加日月，名為七曜。
復有羅睺星、彗星，通為九星。
故普徧光明陀羅尼經云：如是等九執，凌逼本命宿。
即熾盛光經云：九執，大天也。
日月薄蝕者，語出漢書。
孟康注云：日月無光曰薄。
韋昭云：氣往迫之曰薄，虧缺曰蝕，稍小侵虧，如蟲食於草木之葉也。
白黑惡虹〔戶公切〕者，爾雅云：螮〔都計切〕
蝀〔多動切，又音東〕，虹也。
音義云：雙出鮮盛者為雄，雄曰虹；暗昧者為雌，
雌曰蜺〔音倪〕。或作霓，江東呼為雩〔于句切〕，俗呼為美人。
釋名云：虹者，攻也，純陽攻陰也。
暴風者，爾雅云：日出風謂之暴。
詩云：終風且暴也。
惡雨者，爾雅云：暴雨謂之涷〔音東〕，又風而雨土為霾〔音埋〕。
釋名云：霾者，晦也，如物塵晦之色也。
勇貴者，勇者，猛也；勇貴者，言乎大貴也。
侵掠者，掠謂抄掠，劫人財物也。 ^453a16

三釋正勸，文為二：初標科，次從一欲得下釋義。
文為六：初釋欲得現利故必定聽，次釋天飲法食故必定聽，
三釋出過三論故必定聽。
四韋陀等者，韋陀亦言毗陀，此翻智論，即邪智之論耳。
輔行引摩蹬伽經云：如昔梵天修學禪道，
有大知見，造韋陀論流布教化。
其後有仙名為白淨，造四韋陀：一名讚誦，
二名祭祀，三名謌詠，四名禳災。
一一韋陀各四萬偈，一偈乃有三十二字。
又有婆羅門名為拂沙，有二十五弟子，
於一一韋陀廣分別之，遂成二十五韋陀。
後諸弟子展轉造成一千二百一十六韋陀。
今且從根本以四為定也。
梵淨離欲，是故經云說出欲論也。
毗伽羅論者，此云字本。
河西道朗法師云：世間文字之根本也。
典籍音聲之論宣通四辨，訶責世法讚歎出家，
言詞清雅義理深#CB15035;，
雖是外論而無邪法，將非善權之所造乎？
忉利天主因修十善，是故造論名善論也。
法華文句云：毗伽羅，此云記論，婆尼尼造，明種種經書并諸雜語等。
僧佉，此云無頂，因人名論，故言迦毗羅。
迦毗羅者，此云黃頭，亦云黿種，造論名僧佉。
輔行云：僧佉，此云數術，衛世師論優留佉造，
此翻最勝，亦云無勝。
勒沙婆，此云苦行，以算數為聖法，造經有十萬偈，名尼乾子。
此等諸論說學通事，即是有漏神通外道耳。
以無漏盡通故，但有五通耳。
注云云者，令如此釋也。
四、釋始終得益，成就菩提，故必定聽。
經云悉是如來正徧知說者，即十號中第一、第三號也。
五、釋教主勝於釋、梵，故必定聽。
過諸梵天等者，如來以無緣大悲普覆法界眾生力故，
勝於梵天四無量心，但在大千眾生也。
如來以難行苦行曠劫利物力故，勝於帝釋一世所修易行之十善也。
六、釋諸法之本，故必定聽。
經云世、出世間，皆因此經者，止觀引大經云：
一切世間外道經書，皆是佛說，非外道說。
又引此經云：一切世間所有善論，皆因此經。
若深識世法，即是佛法。
輔行云：大經、光明並云世法即出世法。
然兩經語同，而有顯密。
大經在於法華之後，已開權竟，是故顯說。
金光明中但云世間皆因此經，斯乃密示。
又大經雖云是佛所說，仍不云所即是妙理。
深識世法即出世法，一一世法無不為令眾生出世，是故云耳。
又今文句科目既云諸法之本，何殊淨名從無住本立一切法？
故知今經從於法性無住之本立一切法，而一切法皆因今經法性之本而立故也。
故淨名疏云：從無住本立一切法，即是世間。
三界六道紛然而有，則立世間一切諸法。
若解無住，即有四種出世聖法〔云云〕。 ^453b26

次釋如來述成，文為二：初標科，次從初番下釋義。
文為二：初釋述成舉興勸。
不弘則衰等者，以舉興勸乃是弘經，所以不弘則知是衰，故無可述也。
言前番者，即初番也。
則兩述成者，意云初番自含興衰兩種述成故，而與安樂下出兩種述成也。
次釋述成正勸。注云云者，四王白佛正勸之文，
雖有六段不出聽經，故佛述成但舉弘經利益眾生，
任運收於前之六段令示此意，故注云云耳。
擾〔而沼切〕，亂也。恬〔徒兼切〕，亦請也。
六釋第六番白佛說偈頌德，文為二：初分文，次釋義。
文為二：初經家敘，次夫三身下正釋白佛。
文為三：初釋四王說偈歎，又為三： ^454a12

初釋歎三身，文為二：初標示，次依文下解釋。
又為二：初釋別。言依文者，依經文也。
言是別者，別對三身也。
是故乃以空及日月對於三身。
然經文中但舉日月，而空可知，故不煩文。
良以日月必依空故，故不可執經無空字，便謂不名依文是別。
況下文云佛真法身猶如虗空，故今依文空是法身，亦何乖爽？
法身無相故，猶如虗空；報智昭了故，如日暉曜；
應用無染故，如月清淨。
次釋通，文為二：初依今文意，釋空及日月別對爾，通則不然。
何者？日雖是報，必依於空及現於水，是故佛日別雖屬報，通亦具三。
佛日既爾，佛月及空準例可知。
然空復含兩種之三，故云空是法身，日中空是報身，水中空是應身。
月亦如是者，應例上云空是法身，月中空是報身，水中空是應身也。
次依結歎文釋中，云空是法身者，以結歎中，
經文顯云：佛真法身，猶如虗空。
月是報身等者，經文既云：應物現形，如水中月。
故知水月即是應身，天上之月即是報身。
若無天月，何有水月？
報身上冥，復能下應，良由於此。
日是報身等者，經但云#CB08504;，
不言日者，良以#CB08504;是日之光 #CB08504;。
舉#CB08504;知日，故以#CB08504;為應，
以日為報。日必依空，報必冥法，是故以空為法身也。
化法等者，經云：如化必兼於三。
故以化法而為法身。
化主是報，化事是應。
孤山云：化法即是變化之術，化主即是有術之人，化事即是所變之物。
雖復別說，義則通融等者，經文雖復別說水月及如#CB08504;等，
其義必通天上日月及化法等。
若不爾者，經文那云無有障礙？
既無障礙，故知即是其義融通也。
經云佛日暉曜，放千光明者，起世經云：
日有五百光下照，五百光傍照，故云千光也。
若準最勝王，則是千日光。
故彼經云：佛面猶如淨滿月，亦如千日放光明。 ^454a34

次釋歎身相，文為二：初標科，次初一行下釋義。
文為二：初正釋經，文自為五：初釋歎上兩相。
言上兩相者，以目與齒兩相在於身分最上故也。
經云如蓮華根者，爾雅云荷芙渠〔別名芙蓉，
河東呼荷〕，其莖茄〔音加〕，其葉蕸〔音遐〕，其本蔤
〔音密，蔤者莖下白蒻在泥中者〕，其華菡萏
〔上戶感切，下徒感切〕，其蓮實，其根藕，其中的
〔蓮中子也〕，的中薏〔音憶，薏中心苦者〕。
次釋歎智斷兩德。
謂智三昧者，智淵無邊即智德也。
淵，深也。百千三昧即斷德也。
故止觀中以止為斷德，即百八三昧。
以觀為智德，即摩訶般若。
三釋歎下兩相。足下平滿者，即足下平安如奩底也。
千輻相現者，即足下千輻輪相也。
足指網縵〔莫半切，說文云繒無文也〕等者，
法界次第云手足指合縵網勝餘人，故舉喻云猶如鵝王也。
若爾，此科兩行亦可云三相，謂平滿是一、
千輻是二、足指是三〔云云〕。
四釋絕言歎，五釋結歎，文皆可見。
夫相好下，次簡示。
云相好不獨在，應報法亦通等者，以由經中五行半文是歎身相，
此歎身相文既云如來面目及智淵三昧等，
故知此之五行半經歎相好文不獨在於應身，亦通報身法身也。
莊嚴父母生身等者，此如前解。
金龍尊王讚佛中云生身佛相如林微園，
舉手攀樹化右脇生，相相炳明決定成佛，即生身相也。
尊特身相，如釋論云巍巍堂堂如須彌山映臨大海，
不同常身常光常相，即報身相也。
法身佛相即無身之身、無相之相，以一切智為頭、
第一義諦為髻、十八空舌、三三昧腰〔云云〕，即法身相也。
然前文云今經正讚尊特身相，上兼法性下攝生身，
處中而明讚者之巧，今文乃云歎於智斷，即法身相。
又引下文結歎中云無有障礙非獨專歎一種身相，是故當知今五行半歎身相文及下結歎兩處之文各具三身。
若結歎文具於三身，此即如前以空為法、
天月為應〔云云〕。若五行半歎身相文具三身者，
法身相好如文，自指智淵無邊百千三昧。
法身既爾，尊特生身報應可知。
何者？如來面目齒白無垢，足下平滿千輻相現，
既是生身丈六相好，若非尊特，報智上冥，將何下應？
是則報身尊特相好，更不煩文。
若不爾者，經文但云如水中月，文句那云水月是應，月是報邪？
況復經云：佛功德山，光明晃耀，如寶山王。
此與前文龍尊讚云佛光巍巍，明#CB08504;熾盛，
不亦同邪？況義淨譯最勝王云：佛身光耀等金山，
清殊特無倫匹，亦如妙高功德滿，故我稽首佛山王。
故知此文即是尊特報身相好矣。
文中既許讚於智斷是法身相，豈可不得指功德山光明晃耀以尊特？
豈可不得指上兩相及下兩相以為生身？
然此生身上下之相，既是報智冥法身體而起大用，
則不可以藏通偏真所見佛相業惑構造，而釋此中生身相也。
又尊特身，前文既指如釋論說巍巍堂堂如須彌山，
不同常身常光常相，則不可云丈六相好機緣自見，
無有分齊，名報身相也。
又法身相，前文既指一切智為頭，第一義諦為髻等，
則不可云大身小身、多相少相皆性本具，名法身相也。
以今經云佛真法身猶如虗空故也。
今經既爾，諸經咸然。
故華嚴云：一切法無相，是則真佛體。
大涅槃云：法身非色質等。
諸經既爾，祖語豈乖？
故大師云：法身無像實，不假地所居等〔云云〕。
故知法身是無身之身、無相之相也。
況無相之相是諸相之上，何得聞於法身相好之言，便作身相大小而說？
妙玄文句既約二身三身解釋，龍女偈讚之文何不讀之，
輙將性具大身小身、多相少相是法身相邪？
斯蓋不知法身之體猶如虗空，亦如明鏡，如如意珠。
法身之德具三十二，如珠雨寶，如鏡現像。
是故須知現像乃是妙有事用，鏡體乃是真空本理。
欲彰真空之體具於妙有事用，故說法身具於應身三十二相、
八十種好耳。故金剛錍明體德云：身說土說，大小一多亦復如是。
體德雖然，大小一多含攝無礙，而第一義真空之體，
一法尚不可得，豈有大小一多乎？
他既不知，故聞法身相好寂滅，便謂同於小乘偏真。
豈今經中四天王讚小乘之理偏空法身，謂之法身如虗空邪？
豈四天王讚詞同於外道斷見邪？
由是言之，四明建立三身之義，既違聖旨，難可承用。
後學迷深，人情結託，自謂道真，誠可悲矣。 ^454b44

偈初標下，三、釋結歎。
文為三：初、正釋。偈初標佛月者，即偈初云佛月清淨也。
今先結佛月為三身者，如前指此結歎文云空是法身，
月是報身，水月是應身也。
次結三身通融，無有障礙等，並如前文所說也。
言四身者，化、應二身但是開合。
何者？合則化、應其體大同，開則應身同於始終，化身乃是無而歘有。
言皆具者，謂經中云：如化如#CB08504;，
水月虗空，一一無不皆具三身。
此義具如前文已說。
若具三身，即具四身，無有障礙，良由於此。
禮於佛月者，即稽首佛月也。
既禮佛月、佛日、佛化，則可知矣。
言稽首者，謂首至地也。
問：今經既云佛真法身猶如虗空，荊谿那云非謂大虗名為圓佛？
答：非謂太虗名為圓佛，已如前文通序記中點示所以。
又復須知，凡所引喻不必盡取，或取小分，
或取多分，或復全取。
何者？今經歎於法身之體無相周徧，雖如虗空，
然而體德具一切相，須以明鏡現像喻之。
故淨名記明下三土即是寂光，乃云：若爾，
三尚徧有，三外虗通何得不有？
又問：若爾，虗通之有，為與太虗同邪？
異邪？答：若同太虗，那徧三土？
若異太虗，豈得通三？
問：三土之外，何殊太虗？
答：徧同理別。應知徧同雖如虗空，理別復如明鏡現像。
是故寂光法身理通，如鏡如器；三土報應事用別異，如像如飯。
故荊谿云：夫以事喻法，皆是分喻。
於中鏡喻，其意最親，異乎伊字三點，首羅三目。
故不可以體德鏡像，諸相宛然，妨於體量，如空無相矣。
故法華云：微妙淨法身，具相三十二。
即法身之德具應用之相也。
今經謂之佛真法身，猶如虗空，即法身之體量同虗空，無所不徧也。
二經之旨，意必融通，以體性、體量、體德三義，
舉一即三，非前非後故也。
故混而不雜，離亦不分，雖一一徧，亦無所在。
幸希後德，試為詳之。
次品初下，明初後辭異意同。
所言歎經，又言歎體等者，以初歎經，文自有三，
即歎體等，故茲云爾。
歎經是法，讚佛是人，人法雖分，其理無別，
故體、宗、用即是三身。
若非天辯，孰臻斯妙？
問：空譬下，三、料簡中，文有三番。
初番簡於空譬法身，文自為二：初問可解。
次答中言亦不作非月者，非月即是水中月也。
水月喻應，故云非報也。
中道法身雙非報應，故云法不作報，亦不作非執也。
法身雙非，其意雖爾，然而報應不離法身，故云報非報必依於法也。
次番簡於月譬報身，文亦為二：初問中言影非影者，
影譬勝應也，非影譬劣應也。
月不作影，亦不作非影者，即報身不作勝應、劣應也。
次答文中應引前文壽量中云法身非身非不身，
智既應冥，亦非身非不身，以解此文報智與夫法身相冥，
法報一體，並皆雙非，由斯乃顯問中云月亦是法身，不須疑也。
孤山云非影是機，四明云非影是化，九法界身，恐非今文之意也。
注云云者，既簡法報，亦須簡應，即是簡於水月譬應也。
若欲簡者，應如法華文句云應身同緣，
緣長同長，緣促同促云云。
自彼於我何為？文句記云：此有三意：初明功能，
次緣長下明於應用，三云云下明應即體。
應既即體，豈非應身亦是法界邪？ ^455b34

三、簡動不動譬機，文亦為二：初、並意者，並謂比並亦相並也。
影不作動與不動者，譬應不作機與非機也，
以動則非機、不動是機故也。
動不動必依於水者，以動不動不離於水故也。
水亦是法界邪者，問：法報應三既皆是法界，眾生機感亦是法界乎？
次、答，為二：初、正答。
機有生熟，動則喻生、不動喻熟，生熟雖分然皆可化，故動不動並譬於機。
大經既云一切諸法中悉有安樂性，是故水譬機是法界，有何所妨？
以由安樂之性即是法界故也。
又淨度下，次、引證者，淨度三昧經有三卷，
舊錄或謂是偽，大周錄中方乃編之入藏耳。
機為法界者，平等大慧常鑑法界，由生性具非權非實為權實機，
故得眾生機為法界。
眾生既爾諸佛例然，以佛果具非權非實為權實應，是故應亦名為法界。
物機應契身土無偏，同常寂光無非法界，不其然乎？ ^456a36

次釋如來偈答，文為二：初經家敘，次佛答下正釋。
又為二：初敘意標科。
佛能說法者，說金光明體宗用等微妙之法也。
法能成佛者，由體宗用之法能成如來三種身也。
佛三種身從方等生，斯之謂也。
法能成立一切凡聖者，從於法性無住之本，能立世間及出世間若凡若聖之人故也。
次初一行下隨文釋義，文為三：初釋歎經體以答法身，
次釋歎經宗以答報身，三釋歎經用以答應身。 ^456b18

三、釋四王歡喜。發誓經云：悲喜者，悲昔不聞，喜今得聞也。
喜之極故，所以感激。
涕淚〔力遂切〕交流者，交字恐誤，應作橫字。
以大經是讖公所譯，而彼經中乃云橫流。
又如文選王粲登樓賦云：悲舊鄉之擁隔兮，涕橫墜而未禁。
舉身戰動，胑節怡解者，怡者，和悅也。
解，胡買切，舒散也。
pin:: 
# 釋大辯品第七
釋大辯品 ^456b34

初釋品題為二：初通明四辯，文為二：初標列，次無漏下解釋。
無漏屬空即三藏教，三乘自行恒沙是假即是通教，
菩薩利他雙辯空假即別菩薩，日利兼人中道雙非復能雙照即是圓教，
故名大辯。故文句釋平等大慧云：中道理等故名平等，
此理高廣故名為大，平等雙照故名大慧。
若準法界次第明四無礙辯者，謂義、法、
辭、樂說也，亦名四無礙智。
良以菩薩於此四法智慧捷疾，分別了了通達無滯，是故皆名無礙智也。
況下正釋大辯，天云住於智慧莊嚴法門，
又下釋經云以樂說辯加於法師等，故知大辯不異四無礙智也。
義無礙智者，知諸法義了了通達無滯也，又知一切義皆入實相義也。
法無礙智者，法名一切義名字，為知一切義故智慧通達，諸法名字分別無滯故也。
辭無礙智者，以語言名字義種種莊嚴言語，隨其所應能令得解也。
樂說無礙智者，菩薩於一字中能說一切字，
一語中能說一切語，一法中能說一切法，
於所說法皆是真實，隨可度者而有所益〔云云〕。 ^456b48

此天住下，次別釋大辯。
文為二：初約自行釋；以自在下，次約化他釋。
又為二：初正釋。悅即世界，宜即為人，對即對治，悟即第一義。
此四悉文中皆言一二三四者，即初文中通明四辯也。
次對佛下，結示立品之意。
良以加於說者，不出以自在力為悅眾生等故也。 ^456c36

文為三下，次釋品文，自分為二：初分文皆言加者，
加謂加被，即是與其大辯力等，名為加被耳。
次釋義，文為三：初釋以大辯力加益法師，
樂說與辭，如上已示。
大智是義辯者，由智方能知諸法義故也。
總持是法辯者，法含持軌，總攝故也。
最勝王經云：大辯財天女，依高山頂勝住處，
葺茅為室在中居，恒結輭草以為衣，在處常翹於一足，
常以八臂自莊嚴，各持弓箭刀矟斧，長杵鐵輪并羂索，
端正樂觀如滿月，言詞無滯出雅音〔云云〕。
次釋以感應力加於化道，能化所化，永永不絕，皆由天以感應力加故也。
三釋以行力加於聽者，行始為因，行終為果，
從因至果，皆由天以行力加之。
文言雖略者，謂此品文望於諸品，此文最略也。
誓願甚深者，謂以大辯感應行力加被，
令其從因至果，豈非誓願甚深，為益大矣乎？
pin:: 
# 釋功德天品第八
釋功德天品 ^456c48

初、釋品題者，最勝王云：大吉祥天女品。
孤山云：智既有三，福能助智，以嚴本理，故福亦三。
應知智即三般若，福即三解脫，所嚴所顯，
即是三身，若總若別，皆金光明之異名耳。
故知大辯及以功德，咸具三法，悉備二嚴，
為引徧好，各立一名耳。
攝一切法者，能攝所攝，必生歡喜，即世界也。
所須無之，豈不生善，即為人也。
思惟深義，能破偏淺，即對治也。
速成菩提，由於頓悟，即第一義也。 ^457a30

此是天王下，次釋品。
文為二：初敘意標科，次一從下隨文釋義。
文為六： ^457a46

初釋發誓以四事資給法師。
言四事者，即指經云衣服、飲食、臥具、醫藥也。
經云我當隨其所須之物等者，此由法師內觀無量甚深法性第一義空，
忘於生法性相之執，外隨物宜，流通大乘金光明典，
說法開導，故功德天誓以四事而資給之。
以功德天尊重大乘甚深妙典，故隨所須，令無所乏耳。
然在家者，若能受持此金光明，供養三寶，
亦為天力之所護念，故能增長金銀珍寶、糓米牛羊。
苟或內闕觀空，外乖開導，不恭敬供養三寶，
唯貪四事，但慕七珍，懇禱於功德天神，
以望於所須之物，亦猶緣木而求魚也。
是以大經明於聖行，先持淨戒，次修定慧，
觀四聖諦，苦集滅道，生死根本，七種之苦。
世間眾生，貪著生相，厭患老死。
菩薩不爾，觀於初生，已見過患。
如有女人，顏貌端正，入於他舍。
主人問言：汝為是誰？
女人答言：是功德天。
主人復問：汝所至處為何所作？
女天答言：我所至處能與金銀種種寶物。
主人聞已心生歡喜，即便燒香恭敬禮拜。
復於門外見一女人形容醜陋，主人問言：汝為是誰？
女人答言：我名黑暗，我所至處能令其家財寶衰耗。
主人聞已即便驅逐，此女報云：汝家中者即是我姉，
我常與姉進止共俱，汝若驅我亦應逐彼。
主人即言：若有如是好惡事者，我皆不用各隨意去。
是時二女至一貧家，貧人歡喜俱請令住。
菩薩亦爾，不願生天，以生當有老病死故，是以俱棄曾無受心。
凡夫愚人不知過患，是故貪受生死二法。
由是而知，不觀甚深第一義空流通大乘，
唯慕天神四事資給，即同凡愚貪著生死姉妹相隨，
興已復表與夫眾魔為害一揆，庶幾後德一為思之〔云云〕。 ^457b2

次釋福德之由者，由於過去寶華瑠璃佛所種善根故，方能今日隨所利益也。
如來等者，菩薩善戒經云：無虗妄名如來，
良福田名應供，知法界名正徧知，具三明名明行足，
不還來名善逝，知眾生國土名世間解，
無與等名無上士，調他心名丈夫，為眾生眼名天人師，
知三聚名為佛，壞波旬名婆伽婆。
七寶者，準大論中，金、銀、瑠璃、車磲、頗梨、
赤珠、碼碯，名為七寶。
然此七寶，經論之中出沒不定，或沒頗梨出琥珀，或除珊瑚取赤珠。
大論云：金出沙石赤銅中，銀出燒石中。
珊瑚，珠名也。說文云：生海中，其色赤。
真珠出魚腹中、竹中、蛇腦中。
硨磲色青白，碼碯色或白或青，如馬之腦，故以名之。
後人或加石加玉而作耳。
琥珀者，珠名也。博物誌云：松脂入地千年化為茯苓，茯苓千年化為琥珀。
廣誌云：生地中，其上及傍不生草木，深者八九尺如斛，削去皮中是琥珀也。
璧者，瑞玉也。外圓象天，內方象地。
珂者，石次玉也。亦碼碯，潔白如雪者也。
亦螺屬，生海中。貝者，海介蟲也。
爾雅云：貝居陸贆〔音標〕，在水者蜬〔音含〕。
大者魭〔音抗，大具如車磲〕，小者鯖。 ^457c8

三、釋勸示行法。注云云者，令對經文分於廣略。
從若有人下，至所須之物，即略示也。
從於此北方下，即廣示也。
又此行法，具如百錄中明金光明懺悔，故注云云耳。
經云有城名阿尼曼陀者，最勝王云：城名有財蓋，華梵立出耳。
有最勝園名金幢七寶等者，最勝王云：
有勝殿，七寶所成耳。
散灑諸方者，最勝王云：散擲餘方，施諸神等。
爾時當說如是章句。
以此明之，未施食時未可誦呪，今時諸處於道場內先誦呪者，
恐乖行法。最勝王云：即當誦呪，召請於我。
故知須於施食之所誦呪散食，雖違眾人，
余依法也〔云云〕。法華文句云：呪是鬼神王名，
稱其王名，部落敬主，不敢為非，世界意也。
又呪者，如軍中密號，唱號相應，無所訶問，為人意也。
又呪者，密默治惡，對治意也。
又呪是諸佛密語，第一義意也。
為此義故，皆存本音，譯人不翻，蓋由此也。
若竺法護譯正法華，乃翻神呪文句，記中破之〔云云〕。
言章句者，最勝王云：法句，諸經亦云真言，又云陀羅尼。
章謂章段，句謂句逗，真言即是真誠法言。
陀羅尼者，此云總持，惡不起，善不失，世界意也。
又云遮持，能持善，能遮惡，為人對治意也。
又能遮邊惡，能持中善，第一義意也。
言灌頂者，孤山云：以法性水，灌十地頂，受法王職。
今密談此法，故云灌頂也。
今謂三十二相中，佛頂相最勝；一切真言中，佛頂真言第一。
必定等者，最勝王云：是灌頂法句，定成就句，
真實之句，無虗誑句，是平等行。
於諸眾生，是正善根。
今云中者，中即正也。
八戒者，此在家戒也。
南山引薩婆多云：從五眾受，必無人者，
但心念口言，自皈三寶，我持八戒亦得。
大論云：受一日戒法，長跪合掌，應作是言：
我某甲今一日一衣皈依佛〔法僧例然〕，
為淨行優婆塞〔三說〕。
某甲皈依佛竟〔法僧例然〕，我某甲身口意業，
過去今生如是罪業，今日誠心懺悔，三業清淨，受行八齊。
次為說相云：一、如諸佛盡壽不殺，某甲一日一夜不殺生亦如是。
次不盜，三、不婬，四、不妄語，五、不飲酒，六、
不坐高大牀，七、不著華鬘瓔珞及香塗身重衣，
八、不自歌舞作樂及故往觀聽。
並準最初不殺戒說〔云云〕。
如是已受八戒，如諸佛盡壽不過中食，
我某甲一日一夜不過中食亦然〔云云〕。
是名八支齊法〔云云〕。
阿蘭若，此云閑靜。
此有二種：一、空逈地，二、空逈住處及閑靜伽藍〔云云〕。 ^457c44

四、釋誓臨影響。
五釋要〔平聲〕，求同行經文可見。
六、釋別示皈敬最勝王經。
此皈敬文，在誦呪前，同一梵文，誰是誰非〔云云〕。
pin:: 
# 釋堅牢地神品第九
釋堅窂地神品 ^458b22

初釋品題，文為二：初正釋，又為二： ^458b30

初約四悉總釋四字。
上諸天者，四王等也。
此天者，地神也。善權方便等者，維摩經云：
智度菩薩母，方便以為父，一切眾導師，無不由是生。
應知善權即是方便，故竺法護譯正法華名善權品，
什譯妙經名方便品，故知善權即方便也。
權必對實，故云善實。
言智度者，即實智也。
實智有能顯出法身之力，如母能生也。
方便者，權智也。權智外用能有成辦，如父能營求長成也。
故金剛般若云：如來善護念諸菩薩，即實智為母也；
善付囑諸菩薩，即權智為父也。
言一義者，初世界意也。
權實既異，故屬世界耳。
陽是天覆，喻於權智；陰是地載，喻於實智。
卉是草之總名，木是樹之都稱。
言二義者，次為人意也。
餘度各有所主者，主猶對也，如檀對慳，乃至第五禪定對散。
未亡未泯者，以前五度雖各有對，若無第六般若遣蕩，
而惑累未亡、塵勞未泯。
亡者，無也；泯者，滅也。
故須般若實智照了，方得諸法無相無名。
言三義者，即對治意也。
言四義者，無等無上，即是究竟第一義也。 ^458b32

智度下，次約四德別釋四字，即以堅窂地神四字別對四德。
堅窂二字常德也，地之一字樂淨二德也，神之一字我德也。
何者？堅窂無變是故屬常，地能荷負不厭疲苦，
又能生物鮮潔無染，故是樂淨。
神既陰陽不測妙用無方，豈非我德自在邪？
從此下，次總結，文可見。 ^458c18

次此品下釋品文，自分為二：初敘意分文，次從白佛下隨文釋義。
文為三： ^458c30

初、釋地神白佛，又為三：初、釋己身利益。
法味增長者，即指經云：我聞法已，得服甘露無上法味。
氣力增長，即指經云：增益身力。
餘之六事，對尋經文，其意可解。
言五果者：一、壽命，二、色，三、力，四、辯，五、安。
一期曰壽，連持曰命。
色謂顏色，力謂力用，辯謂詞辯，安謂安寧。
又大經明常住五果〔云云〕。
經云聚落者，南山引十誦多論云：人民共住，名為聚落。
韋昭注漢書云：小鄉曰聚，人之所居也。
左傳云：聚者，眾也。
廣雅云：落者，居也。
眾所共居，故云聚落耳。
山澤者，陂澤也。釋名云：下有水曰澤也。
言宿衛者，宿夜衛護也。
師子座者，約所表說，非謂作於師子之形。
故大論云：佛為人中師子，故佛所坐名師子座，佛之所說名師子吼。
諸聲聞人述佛所說，尚得名為作師子吼，
況佛菩薩乎〔云云〕？
言金剛際等者，最勝王云：金剛輪際。
故大論釋金剛座云：土在金輪上，金輪在金剛上，
從金剛際出，如蓮華臺，直上持菩薩坐處，令不陷沒。
以是故，此道場坐處名為金剛〔云云〕。
次、釋眷屬利益，如文可見。
經云縱廣者，縱字平聲。
南北曰縱，東西曰廣。
廣者，橫也。三、釋報恩增長，亦如文可解。
經云一四句偈者，以一四句而為一偈，是故謂之一四句偈。
增一集云：隨取經中要偈，如四諦之流是也。
是故諸經無不皆云：乃至受持一四句偈，
人不見之，便生局執〔云云〕。 ^458c34

次釋如來述成，文為二：初標科，次一約下釋義。
文為二：初釋述成聞經增長，即是述前八事之中初聞法法，
故味增長也。從天世至出世等者，此取次文以廣今文耳。
何者？次文既云欲界天女共相娛樂，日夜常受不思議等，故知今文三十三天亦乃日夜常受不可思議妙樂。
經文既云不可思議，豈非出乎？
次釋述成供養增長，即是述前八事之中第七事也。
注云云者，意令提於初文來此說之耳。 ^459a30

三釋地神發誓弘經。
文為二：初標科，次從一誓護下隨釋。
文為三：初釋誓護說法者，次釋誓護化道不絕，三釋誓護聽法者。
pin:: 
# 釋散脂鬼神品第十
釋散脂鬼神品 ^459a46

初、釋品。顯文為三：初、翻名。
言梵音者，彼土元是梵天之種，還作梵語及以梵書，
具如大部補注中示〔云云〕。
最勝王云：僧慎爾耶藥叉大將品。
而彼經文云：我名正了知。
故知彼題存梵，彼文存華。
是故彼經云了知，即今經云我知一切法等也。 ^459b6

密有下，次釋義，文為二：初正釋。
注云云者，令將四義以對四悉，謂聞密名世界歡喜，
見行密行為人生善，用於密智對治破惡，證於密理入第一義。
又下文中委談密義，故注云云。
蓋北方下，次明所屬，文為二：初正明所屬，
又為二：初明屬於北方。
蓋者，發語之端也。
此散脂修摩蓋屬北方多聞天王下大將耳，是故經云散脂鬼神大將也。
次示餘三方。北方既爾，三方如何？
故此示之。次管領下，兼示所管者，上明所屬，
蓋言大將屬於天主耳；今明所管，乃是大將所領部從耳。
於中為二：初標，次釋。
又為二：初準孔#CB15179;經管領等者，
以由經云及二十八部，故釋顯中散脂大將乃兼示於所管領耳。
言六方者，東、南、西、北、上、下也。
方者，正也。言四維者，東、南、西、南、西、北、東、北也。
維者，隅也。部謂部伍、部類也。
次引說者釋。說者者，解說此經之人也。
者，即是人也。故地水等五皆有鬼神所主，故云五部耳。
聞經下，三、結示。注云云者，應具四悉，且約世界，故云歡喜。
又復若約觀心釋者，即指前釋四王品顯。
又北方大將既發誓護於說者、聽者，餘三方大將豈不然乎？
又天既發誓於前，大將乃發誓於此，有此諸意，故注云云耳。 ^459b16

文為四下，次釋品。
文為二：初分文，次初段下釋義。
文為四： ^459c8

初釋發誓護持，文為二：初釋經家敘，次釋正發誓。 ^459c12

次釋述有能護之德，文為二：初分文，次釋義。
文為二：初釋標。經云唯然者，唯字上聲。
禮記？曲禮云：父召無諾，先生召無諾，唯而起。
注云：應辭唯恭於諾。
自當證知者，指於世尊也。 ^459c14

次釋述，文為二：初據義總釋，又為二：初智境正釋，
文為三： ^459c22

初分文示意。經文三番皆稱世尊，故知乃是智，
境乃是正，三種意也。
況初番云：知一切法，了一切法。
了知之言，豈非屬智？
述境述正，尋經可解。 ^459c26

次神既下隨文釋義。
文為二：初標示，次智若下解釋。
文為三： ^459c32

初釋述智，文為二：初簡偏淺深等者，即次第三智也。
故別教十住從假入空，破見思惑，證一切智；
十行從空出假，破塵沙惑，證道種智；十迴向修中破無明，
登初地，證中道一切種智。
此之三智淺深前後，則不名為微妙秘密，是故簡之。
次即一下，顯圓，又為二：初正明智密。
一智一切智等者，四明云：初句是空智，次句是假智。
今謂不然。何者？止觀中明不思議三智云：
一智一切智，即因緣所生法，亦名為假名，
是道種智，即權智也。
一切智一智，即我說即是空，是一切智，即實智也。
非一非一切，而一而一切，即亦名中道義，是一切種智。
雙遮權實，雙照權實也。
故此三智在一心中，會之彌分，派之彌合，是故名為不可思議。
不可思議名為秘密，故大經明秘密之藏〔云云〕。
次若得下，例通經文者，謂若得向來三智之旨，
將此之意例通經文五句，則可知也。
言五句者，知一切法、一切緣法合為，一句也；
了一切法，二句也；知法分齊，三句也；如法安住一切法如性，
四句也；於一切法含受一切法，五句也。
五句一句者，即一切智一智也。
一句五句者，即一智一切智也。
非一非五而一而五者，中道雙遮雙照也。
故止觀明不思議三智文後乃云：一權一切權，
一實一切實，非一非一切，非權非實等。
例於前文，一空一切空，假中皆空，總空觀也；
一假一切假，空中皆假，總假觀也；一中一切中，
假空皆中，總中觀也。
輔行云：釋向三觀以成總相也。
三觀既爾，三智亦然。
故知今文五句一句，即止觀云：一空一切空，
假中皆空，總空觀也。
一句五句，即止觀云：一假一切假，空中皆假，總假觀也。
非一非五而一而五，即止觀云：一中一切中，
空假皆中，總中觀也。
但須了知初文一智一切智等，乃是止觀正明三智。
今文例釋，則是止觀釋向三觀，成於總相耳。
二意相成，方能顯密。
四、明斥云：若指諸法為一切者，未必盡備；
以空假中為一切者，更無遺餘。
恐不可也。 ^459c36

問：唯數唯密者，永嘉宿覺大師既用天台宗旨，何故乃云一切數句非數句與吾靈覺何交涉？
答：彼楞伽經云數句非數句是帶方便之說，
故與圓頓靈覺敻殊，故宿覺云何交涉耳？
又復應知數及非數偏滯二邊，若滯二邊則非靈覺實相法身甚深源底。
又復若乃定執數句及非數句則同魔外，
若乃離於性計執已，明於數句及非數句方成圓頓不思議法，
亦如中論因緣生法即空假中，定性四句則成戲論，假名四句方可為門乃得見道。
故楞伽經云數句非數句，與今文云唯數唯密，
皆是無名相中假名相說耳，豈同定計邪？
但未了者未離性執，是故斥云與吾靈覺何交涉耳。
故自行靈覺與假立不同，故云自行唯在空中化他三千赴物，
至述境中當更示之〔云云〕。
若謂今文唯數唯密與永嘉云靈覺之旨無交涉者，
何故永嘉宿覺集中用於天台圓頓教云三諦一境，
法身之理恒清；三智一心，般若之明常照；
境智冥合，解脫之應隨機。
又云圓中三應須具，偏中三應須簡，有一無二故不圓，
不圓故非性等，此與今文圓妙之旨唯數唯密及簡偏等不亦同乎？
況今文云唯數唯密，非獨為申散脂之名，
亦乃顯於大經三德秘密之理，故今之中委作三身三佛性等，
良由於此。學禪高德試為思之。 ^460b4

次若境，文為二：初簡偏。
前簡偏智既簡淺深次第，今簡偏境乃簡可知及以可說者，
應知淺深次第即是可知可說，但是變文以示其相耳。
是故偏教若境若智可知可說淺深次第，
皆非圓妙不成秘密，故須簡之。
是故須知由智照境、由境發智，四句擬度並隨性執，俱是思議皆屬方便。
何者？以圓境智是不思議。
照者方照，非方便教口說可窮；照者應說，
非方便教智照可了；說者方說，非方便教智照可窮；
說者應照，非方便教口說可了。
是故不同世謂頑境以為所照，又亦不同偏小妄心以為所照，
又亦不同假立真如以為所照。
所照既爾，能照然不可率爾，具如止觀。
請尋讀者常用照懷〔云云〕。
次不可智知下顯圓，文為二：初正明境密。
不可智知等者，不可作於由智照境等智而知，
不可作於由智照境等識而識，不可作於由智照境等名而名，
不可作於由智照境等說而說，以離性執之過故。
不可以智知，不可以識識，不可以名名，
不可以言說，以由智知及識識等皆可思議，是方便故。
故離斯執，名不思議，乃是真實。
何者？以第一義中一法尚不可得，何得作於智知、識識等而得之邪？
是故當知，若有所得，則濫群邪，皆隨性過。
若能超達一異縱橫，則百慮都亡，萬端成遣，
方名圓頓不可思議絕待秘密微妙境界，
具如止觀〔云云〕。次而約下，例通經文。
上文簡偏，既乃離於由智照境等，而今經文約於五數而論密者，
以今之境例前之智，則可知也。
則可知者，以由境智既得云一智一切等，
境亦例然；智既得云五句一句等，境亦例然；
智既得云唯數唯密，境亦例然，所以謂之例前可知也。
然須了知一智一切智、一境一切境等，乃是約於悉檀因緣假立之耳。
故此境智但有名字，不在內、外、中間，常自有等，
故知但是為他徧立，所以謂之一智一切智、一境一切境等。
是故經云：我知一切法、一切緣法，了一切法。
乃至云：我現見不可思議智光、不可思議智炬等，唯數唯密。
故知乃是不可思議無名相中假名相說。
亦可得云：智能照境，境能照智，更互相照，無所妨礙。
以心亦能照，能所俱心，心體俱徧，心心相照，於理甚明。
故不可思議境，初云境即是觀，以是得為四句分別，
境照於境，境照於智，智照於境，智照於智。
是故若不先蕩性計，然後明於悉檀假立，
則同魔外，將何以明不可思議智光等邪？
文句記云：若無因緣，尚不殊外計。
良由於此，人不見之，如何領解？
散脂修摩，此翻為密，如何傳授止觀之法？
故龍樹作論，申於佛意，先以不可得空，
洗蕩封著，淨諸法已，然後點空，廣說諸法，結四句相。
此語虗立，亦無住著，如病除已，乃可進食，食乃消化。
故淨名云：善能分別諸法相，於第一義而不動。
文字性離，即是解脫，非離文字，別有解脫。
如何計著發顯，便言由智照境，由境發智？
根本之惑，尚自未除，而今又更對於新執，
其猶長冰，又乃增水，豈不增結，何可消融？
具如止觀義例纂要〔云云〕。 ^460b48

次若對下釋述正者，應知上文先智次境，
恐謂境智前後隔別，故此述正融前境智令皈一揆，
即智外無境、境外無智，境智一如無前無後皆是法界，
方得名為正解正觀，得正分別、正解於緣、正能覺了也。
於中為二：初簡偏對邪。
明正等者，對於生死魔外之邪，以明涅槃真空之正，
復更對此有無二邊說於中道，故此涅槃正則非正，
此離邊中則非是中，以由淺深次第故也，故非融妙不思議密。
次即邪下顯圓，又為二：初正明密義。
即邪等者，章安云：陰入皆如無苦可捨，
無明塵勞即是菩提無集可斷，邊邪皆中正無道可修，
生死即涅槃無滅可證，無苦無集故無世間，
無道無滅故無出世間，純一實相，實相之外更無別法。
即此意也。是故當知邪正中邊其體本融，
故得名為無二無別，良以體即實相無有分別，故無中邊邪正之異。
復更須知，實相體同，雖則無異，諸法用殊，
中邊邪正，不可混濫，以由用則立法，差降不同故也。
故一切賢聖，皆以無為法而有差別，是即體之用，
故此分別，則無累清淨也。
然今正明體同，故云無別耳。
次引思益證者，即是證於實相體同，無二無別，
故云若不以心分別，則一切法皆正也。
故法華云：亦不行不分別，即此意也。
即不分別邊邪中正，及以上中下法也。
以邊邪等，其性叵得，猶如虗空，實無所有故也。
如此方顯今經正解正觀，得正分別矣。
又復應知，邊邪中正，無二無別，與上境智五句一句，
一句五句，非一非五，而一而五，辭異意同。
何者？以由體同，無二無別，方乃五句即是一句，一句即是五句等也。 ^461a48

三我行下釋結者，即是釋經世尊以是義故名散脂大將也。
故云我行正道，若境若智從此得名也。
所以標云唯然世尊自當證知，良由於此。
然則密義不可具述，故且約於智境及正，故證知下注云云耳。 ^461c4

次又此下約三密釋一往等者，以散脂之言總括包含微妙秘密，
而不彰灼顯了明判，是故今且一往約於身口意密，
別別對於三番之文耳，所以謂之言不彰露是密義也。
又此三番雖復別對，而三番文亦乃一一圓具三密，若不爾者則微妙不成也。 ^461c12

次如此下對文別釋，文自分三：初結前生後。
言甞味者，甞口味之也，謂甞味於微妙秘密之法義也。
無已者，無者不也，已者止也，無已即不止也，義味甚深故使甞之而無已也。 ^461c22

次世尊下正釋，文為二：初約三德釋，又為二：
初約離合釋，又為二：初約離釋一十五句，
文為三： ^461c30

初約三觀釋初五句，又為三：初總標，次從知一切法下別釋。
言所生為緣者，孤山改所生為所對，恐不可也。
言凡聖者，凡謂六凡，聖謂四聖，即十法界也。
無有差別者，孤山四明皆改無字為而字，
今謂無字不須改之，但改別字作於謬字，其語宛順即無有差謬也。
又但依字不須改之，亦不乖升，以無有差別即無有差謬，非謂理體無差別也。
餘文可解，不煩委示。
若三觀下，三簡顯。
文為二：初簡偏，次即一下顯圓。
欲知智在說等者，經既云知，知豈非智？
由智故說，說乃顯智，故云欲知智在於說。
說即口密，前正約智故屬意密，今正明說而由於智故屬口密。
然上既以三觀解釋，今那云智？
應知觀智有同有異。
所言異者，觀因智果，故止觀云：止觀為因，眼智為果。
所言同者，觀即是智，故今約於三觀解釋，乃云欲知智在說也。
又以智果顯於觀因，故三觀後乃言智也。
故諸文明一心三觀，乃引釋論三智實在一心中得，即此意也。 ^461c34

次約三諦三脫釋第二五句，文為三：初總標，次從現見下別釋。
法如如等者，文句記云：境智各雙言之者，
只是能如如於所如，所如如於能如，此用金光明意也。
故輔行引金光明第一云：是如如智不見相及相處，
故境界清淨智亦清淨，處即是境境智俱淨。
又云：法如如智如如，即是境智相稱故也。
境如如於智，智如如於境，是故境智各言如如。
今謂所如如於能如，故云如如智，即是境如如於智也。
能如如於所如，故言照如如境，即是智如如於境也。
冥者合也。應知三智照三諦境成三解脫，
此中但是撮要點示，具足在於止觀中說〔云云〕。
若三下三簡顯，文為二：初簡偏，次以不下顯圓。
應云意密，但言密者文之略耳。
前明三觀智在於說，既云口密，故知今文智照於境須屬意密也。 ^462a18

三約三身釋後五句，文為三：初總標，次正解下別釋。
言正解能顯體等者，體謂中道法性之理，
解即是智，智能顯體此智屬果，例如法華信解品題〔云云〕。
是故須知果有二種：分果、滿果。
今經智果分滿二種，未敢局判〔云云〕。
解既顯體，是故體顯乃名正觀，正觀乃是報身義也。
正解正觀俱是報者，以報身具智斷二德：
一者智德菩提習果即是正解，二者斷德涅槃報果即是正觀。
四明判正解屬於相似，體是性德般若，
諒非經意〔云云〕。不待時等者，待之與過俱有差忒，
不待不過方乃名為感應道交，故普應一切即是應身也。
無覺無不覺等者，此如前文法身非色質非心智之義也。
何者？心智覺了故，無覺非了即非心智也，
無不覺非不了即非色質也，名覺名了即法身佛也。
故宿覺云：法身雙非十界所無，覺非了即非四聖之覺了，無不覺非不了即非六凡之不覺不了也。
又覺不覺及了不了皆滯二邊，是故中道法身並非，方得名為正覺正了也。
若此下三簡顯，文為二：初簡偏，次非一下顯圓。
正即密者，即身密也。 ^462a46

約正明法身下，次就合釋結名顯德。
向明三身三脫三觀，既是約離即一而三，
故今乃就即三而一以明於合，故合報應以明法身，即是經題金之一字。
約觀約脫準此思之，具如前文釋壽量題〔云云〕。
微密之藏及教行理等，具如涅槃疏〔云云〕。 ^462b34

復次下，次約互融相成釋者，謂更互相釋以成圓妙也。
注云云者，如正解、正觀等五句既名為正，
若以前之十句釋成此五句，則十五句皆名正解、正觀等也。
餘準思之。 ^462b44

次又作下，約五佛性釋，文為二：初、大師釋。
初五句又為二：初、示五種佛性。
然五種佛性具如涅槃疏，而正乃緣、了三種佛性之名，
古、今所立不異。但餘之二種佛性之名，
諸師取、捨不無異、同，故一家取果性、境界性，
一家取果性、果果性。
下文既乃謂之因性，故此亦應更引一家取於因性及因因性。
然此五性並是古、今去取消釋，涅槃經文具在疏中，不煩委引。
今為釋於經文五句，是故又用五種佛性。
所言正者，正謂中道本理，即一切諸法中悉有安樂性也。
緣謂福德資助，即無量功德低頭、舉手等也。
了謂智慧顯發，即般若空慧等也。
果性等者，孤山云：以緣、了因，得智、斷果，總名果性。
因中善、惡差別事異，名境界性。
若開智、斷，則以智德名為果性。
涅槃斷德名果果性，即智德果上又加斷德之果也。
單約十二因緣事境名為因性，兼取觀因緣智名為因因性也。
若作等者，和會兩家只是開合故有存沒。
何者？若依次家作果果性，即沒初家境界性為緣因所攝，
以緣因是萬行之善，而境界之性不出緣因之善故也。
而初家果性即次家果性，故不會之，所以但會果果境界耳。
言若開者，向沒境界為緣因攝即是合義，
今復開之存於境界，即沒果果為果性攝，
由有智德方有斷德，故以斷德為智德攝，
是則境界及以果果有開合耳，而兩家果性則非開合也。
又復若沒因性況因性因因性者，因性則為正因所攝，
因因性為了因所攝，義皆可見。
雖則有此開合不同，然而終竟但是五數耳。 ^462c4

次今以下以經五句對五佛性。
安樂性者，即心性不動也。
低頭舉手者，如法華云或復小低頭乃至舉一手。
世間等者，章安止觀序則以苦集為世間因果，
道滅為出世間因果，世與出世善惡因果宛然無謬，故云不濫。
既是因中知法分齊，故取所知邊即是境界因佛性也。
又四諦與十二因緣但是開合，故世出世境界事異，亦可謂之因佛性也。
究竟安住如中者，釋如法安住如性是果性之義也。
此既謂之雙照，故安住如性即雙遮也。
克果智照分明為果性者，驗知向以知法分齊為因性，乃是因中分別也。
安住如性及以含受為果果者，如法華云安住實智中我定當作佛，
故知安住即是智德。
大般涅槃攝一切法，知含受即是斷德。
智德果上更明斷果，故云果果。
令如此示，故注云云也。 ^463a6

次若然下章安例釋，後兩五句準須釋出等者，今依前義略對消之。
何者？前文既以知一切法為正因性，故今智光及以正解亦當正因。
智炬正觀即是前文一切緣法緣因佛性，
得正分別智行即是了一切法了因佛性，正解於緣智聚即是知法分齊境界因性。
覺了智境雙遮，乃是如法安住一切如性，即果性也。
覺了智境雙照，還是果性含受一切法耳。
若作果性乃取智聚，正解於緣為界性，蓋由克果智照分明以為正解智聚耳。
覺了智境為果果性，智斷二德也。
今例前文故作此對。
若依孤山，乃以次番智光為了因性，智炬是境界性，
智行是緣因性，智聚是果性，智境是正因性。
若作果果性，則以智炬為果性，智聚是果果性〔四明同〕。
又以第三我於諸法為正因性，正解正觀為了因性
〔四明以正解為了因性，正觀為果性〕，得正分別是境界性，
正解於緣是緣因性〔四明同〕，正能覺了是果性〔四明以此為正因性〕。
若作果果性，乃指得正分別是也。
然此三五密義多含，上文既約三觀三諦三脫三身離合互融相成等釋，
故今約於五種佛性釋於三五，亦可依前以五佛性次第對消，
亦可將於五種佛性互對諸句，故存孤山四明兩說耳。 ^463a34

世尊以是下，第三、釋結文也。 ^463b24

三釋誓以智力充益說者，文為二：初分文，次從益能化為三下釋義。
又為二：初釋益其能化，能化之人即說法者，
今散脂以智力充益令其能化，說法之者言辯不絕身力心進也。
次釋益其所化，此消文大好者，謂以種熟脫三消文，顯然符合經旨也。
四明問云：既得智聚又攝福聚，斯乃真似二種莊嚴，
合居方便及實報土，經那但云人天受樂？
仍自答云：須知十益皆悉不離二十五有，
此中乃是人天方便、人天實報〔云云〕。
今謂不然，上文釋於地神品云：從人世至天世、
從天世至出世，日夜受於不思議樂，即出世也。
以彼例此，今文亦然。
何者？人天之樂豈非人世至於天世？
不可思議福智之聚，未來值佛成三菩提盡苦無餘，豈非出世？
緣了之因、智斷之果，文意照然，何須異論？
況妙玄明十番利益方便實報，既約生於界外變易，豈可斥同外道經說？
斯由不曉三身四土體同故常即、用異故常分，
致使消文一向混沌〔云云〕。 ^463b26

四、釋歸敬。本師孤山云：佛說一切等者，
謂結集經者，皆有歸敬之辭，在通序之前，
此方好略，故譯人刪之。
亦有存者，如薩遮尼乾子經初云：歸命大智海，毗盧遮那佛。
又復注云：外國本一切經首，皆有此句。
諸論初亦先歸敬者，如馬鳴菩薩起信論初云：
歸命盡十方，最勝業徧知等。
此文是說竟等者，此是散脂自說之後，
有茲歸敬，非謂此是集經者辭。
歸依三寶，在文可尋者，寶華，釋迦佛寶也；
微妙法炬，法寶也；功德大辯，僧寶也。
僧有二種，謂菩薩僧及比丘僧。
今此二釋，即菩薩僧。
僧有二和，今是理和也。
歸依者，歸命也。梵音南無，如法華文句委釋，學者尋之。
金光明經文句新記卷第六
 ^463c10
