
other:: 宗門拈古彚集卷第二十
collector:: 古杭白巖嗣祖沙門　淨符　彚集
△南四
other:: 
## 鎮州臨濟義玄禪師
鎮州臨濟義玄禪師〔南四黃檗運嗣〕 ^114b17

問黃檗。如何是佛法的的大意。
聲未絕檗便打。如是三度問三度被打。
不契遂辭去。檗指見大愚。
愚問甚處來。濟曰黃檗來。
愚曰黃檗有何言句。
濟曰。某甲三度問佛法的的大意。
三度被打。不知某甲有過無過。
愚曰。黃檗與麼老婆心切。
為汝得徹困。更來這裏問有過無過。
濟於言下大悟。乃曰原來黃檗佛法無多子。
愚搊住曰。這尿牀鬼子。
適纔問有過無過。
如今却道黃檗佛法無多子。
你見個甚麼道理。
速道速道。濟乃於大愚肋下築三拳。
愚拓開曰。汝師黃檗。
非干我事。濟遂回黃檗。
檗見便問。這漢來來去去。
有甚了期。濟曰祇為老婆心切。
檗問甚處去來。濟曰昨蒙和尚慈旨令參大愚去來。
檗曰大愚有何言句。
濟遂舉前話。檗曰。
大愚這漢饒舌。待來痛與一頓。
濟曰。說甚待來。即今便打。
隨與一掌。檗曰這風顛漢來這裏捋虎鬚。
濟便喝。檗喚曰侍者引這風顛漢參堂去。 ^114b19

溈山祐舉問仰山。
臨濟當時得大愚力。
得黃檗力。仰云。非但騎虎頭。
亦解把虎尾。 ^114c6

中峰本云。汝師黃檗非干我事。
大愚肋下更合喫拳。
這風顛漢來這裏捋虎鬚。
黃檗面門猶欠一掌。
致使尿牀鬼子邪見勃興。
賺他後代兒孫一個個鼓粥飯氣。 ^114c10

白巖符云。臨濟大似從禹門霹#CB15439;聲中立。
見 #CB05181;霧拏雲於九霄之上。
其得意亦至矣。然細檢將來。
猶未脫黃檗網子在。
具眼者試辨看。 ^114c18

廣胤標云。金烹大冶。
玉出藍田。養子之緣輸他黃檗好手。
劒刃翻身須是臨濟白拈。
語云。福生有基。禍生有胎。
不其然乎。 ^114c24

臨濟在滹沱河側住院。
一日謂普化克符二上座曰。
我欲於此建立黃檗宗旨。
汝且成褫我。二人便珍重下去。
三日後普化却上來問。
和尚三日前說什麼。
濟拈棒便打。三日後克符上來問。
和尚前日打普化作甚麼。
濟亦打。 ^114c30

長蘆仁云。普化克符不可放過。
臨濟老人放過不可。
若是且菴。一生擔板無人成褫。
然雖恁麼。須知遠烟浪。
別有好商量。 ^114c40

天童忞云。一賓一主。
一挨一拶。生鐵鑄就。
渾剛打成。建立黃檗宗旨。
發明從上心髓。須是這般漢。
但惜二人珍重下去。
臨濟不與當下勦絕。
致令後人向三日前三日後弄精魂。
今日山僧路見不平。
不免為伊勦絕去也。
諸仁者。山僧亦欲於此建立天童宗旨。
敢問諸人作麼生成褫山僧好。
為復珍重下去耶。
為復三日後上來耶。
為復從東過西耶。
為復良久默然耶。
為復拂袖出堂耶。
為復繞座三匝作女人拜耶。
為復揚眉瞬目豎指擎拳耶。
為復掀倒法座喝散大眾耶。
上來做處總是弄精魂。
畢竟作麼生出隻手眼共山僧建立宗旨聻。
還會麼。鶴有九臯難翥翼。
馬無千里謾追風。 ^114c46

古南門云。河北正宗機如掣電。
而克符普化乃當場不戰陣後興兵。
要成褫臨濟未得在。
山僧今日欲於本山建立臨濟宗旨。
或有個衲僧見義勇為單刀直入上前云和尚道什麼。
山僧劈脊便棒。或有第二員衲僧上前云和尚適來為甚打這僧。
山僧也劈脊便棒。
且道與臨濟相去多少。
驀拈拄杖云。棒頭有眼明如日。
要識真金火裏看。 ^115a22

佛日晳云。握閫外威權。
據寰中正令。不無臨濟。
若是建立黃檗宗旨。
大遠在。何故。既是建立宗旨。
因甚只要二人成褫。
晳上座恭奉綸音於此建立天童宗旨。
已賴聖天子出一隻手。
祇如現前大眾又作麼生成褫。
卓拄杖云。潑天門戶同撐起。
萬國來賓法海寬。 ^115a36

演教泐云。臨濟縱寰中殺活。
握閫外威權。直得氣槩驚羣風標獨立。
建立宗旨則不無。
仔細檢點將來。也是賊過後張弓。 ^115a48

臨濟示眾。夫為法者不避喪身失命。
我於先師處三度問佛法的的大意。
三度被打。如蒿枝拂相似。
如今更思一頓。誰為下手。
時有僧出曰某甲下手。
濟拈拄杖度與。僧擬接。
濟便打。 ^115b6

雪竇顯云。臨濟放去較危。
收來太速。 ^115b14

五祖戒云。臨濟大似貧兒思舊債。 ^115b16

雪竇宗云。且道臨濟今日用底棒與當時喫底棒是同是別。
若道同。孤負他黃檗。
若道別。屈他臨濟。
若也盡其機來。且道在阿誰分上。
乃拈拄杖云。退後退後。 ^115b18

靈隱嶽拈拄杖云。
臨濟據令而行。不知孤負黃檗。
雪竇盡力擔板。也只見得一邊。
且道薦福節文在甚麼處。
擲下拄杖。 ^115b26

徑山琇云。臨濟固是貧兒思舊債。
這僧渾若餓狗喫縴纏。
雪竇道臨濟放去較危收來太速。
醉我落花天。借他絃管裏。 ^115b32

南堂欲云。說什麼放去較危收來太速。
雖知臨濟有陷虎機。
這僧未具透關眼。
待道再思一頓誰為下手。
便與掀倒禪牀。非惟塞斷這老漢咽#CB15287;。
抑且出身有路。 ^115b38

伏龍長云。雪竇靈隱二尊宿。
一人聾雙耳朵。一人瞎隻眼睛。
不惟辜負臨濟亦乃喪我兒孫。
無明今日路見不平。
且要與渠雪屈。良久云。
不得動著。動著打折你驢腰。 ^115b46

通玄奇云。臨濟若官居相位不忘落魄之時。
這僧恰似寒微庶子擬作侯門之客。 ^115c6

寶掌白云。臨濟大師貴買賤賣不勝潦草。
這僧抗節衝鋒不顧喪身失命。
祇如道蒿枝拂相似。
意作麼生。雲鬟梳未整。
香滲露花枝。 ^115c10

清化嶾云。這僧也是個初生犢兒不畏虎。
若是個見義勇為底漢。
當時奪轉棒頭。何處更有臨濟。 ^115c16

龍華體云。臨濟誘人犯法。
固非好手。這僧棒雖喫。
要且不甘。 ^115c20

東塔熹云。大小臨濟若無這僧。
幾乎一場懡#CB01334;。
雖然。我若作這僧。
待道再思一頓誰為下手。
便拽下禪牀痛與一頓。
看伊如何合煞。 ^115c24

五峰甫云。大小臨濟與麼做處雖謂頭正尾正。
爭奈鼻孔在這僧手裏。 ^115c30

臨濟見僧來舉起拂子。
僧禮拜。濟便打。又有僧來濟舉起拂子。
僧不顧。濟亦打。又有僧來濟舉起拂子。
僧曰謝和尚指示。
濟亦打。 ^115c34

雲門偃代云。祇宜老漢。
大覺云。得即得。猶未見臨濟機在。 ^115c40

愚菴盂云。有賓有主有照有用。
其中一棒超諸佛之先。
一棒為列祖頂門。
一棒撐天拄地。若人揀辨得出。
許伊為臨濟兒孫。
旁僧云。這老漢。這裏是什麼所在。
分先分後。論佛論祖。
盂便打趂出。 ^115c44

臨濟因普請鋤地次。
見黃檗來。拄钁而立。
檗曰這漢困那。濟曰钁也未舉困箇甚麼。
檗便打。濟接住棒一推推倒。
檗乃喚維那。扶起我來。
維那扶起曰。和尚爭容得這風顛漢無禮。
檗却與維那一掌。
濟遽钁地曰。諸方火塟。
我這來活埋。 ^116a4

仰山寂云。正賊走却。
邏贓人喫棒。 ^116a14

溈山喆云。黃檗倒地。
維那扶起。火塟活埋。
清風未已。 ^116a16

三交嵩云。正狗不偷油。
雞#CB03340;燈盞走。 ^116a20

通玄奇云。臨濟喫棒亦快。
黃檗喫跌甚甘。唯代罪者不得辭其責。
臨濟與麼道。太煞欺人。 ^116a22

白巖符云。城門失火殃及池魚。
大有恁麼事。且置勿論。
一等家富兒驕。實謂難為情理。
還有與黃檗出一隻手者麼。
有僧纔出。巖云你擬放驕麼。
直打出方丈。 ^116a26

臨濟栽松次。黃檗曰深山裏栽許多松作麼。
濟曰一與山門作境致。
二與後人作標榜。
道了乃將鋤頭築地三下。
檗曰。雖然如是。子已喫吾三十棒了也。
濟又築地三下噓一噓。
檗曰吾宗到汝大興於世。 ^116a34

溈山#CB15223;云。
臨濟與麼大似平地喫交。
雖然如是。臨危不變方稱丈夫。
黃檗云吾宗到汝大興於世。
也是憐兒不覺醜。 ^116a42

天童華云。黃檗道雖然如是子已喫吾三十棒。
養子之緣固當如是。
臨濟正令雖行。可惜甘向钁頭邊活埋。
應菴今日捋下面皮要與諸人相見。
驀拈拄杖卓一卓云。
驚羣須是英靈漢。
敵勝還他獅子兒。 ^116a48

臨濟上堂。赤肉團上有一無位真人。
常在諸人面門出入。
未證據者看看。時有僧出問如何是無位真人。
濟下禪牀搊住曰道道。
僧擬議。濟托開曰無位真人是什麼乾屎橛。
便歸方丈。 ^116b10

雪峰存云。臨濟大似白拈賊。 ^116b18

雪竇顯云。善竊者鬼神莫知。
既被雪峰覰破。臨濟不是好手。
召眾云。雪竇今日換却你諸人眼睛了也。
你若不信。各歸寮舍裏自摸索看。 ^116b20

瑯瑘覺云。臨濟可謂氷稜上度。
九#CB15084;劒刃上得全身。 ^116b26

天寧琦云。臨濟若無後語。
洎被打破蔡州。雖然。
家無白澤之圖。必無如是妖怪。 ^116b30

仰山欽云。臨濟如金翅劈海直取龍吞則且置。
祇如這僧被臨濟扭住。
畢竟是有語無語。
見月休觀指。歸家罷問程。 ^116b34

龍翔訴云。兩鋒相直者不虗發由基之箭。
斵堊不變者始可運郢人之斤。
臨濟尋常氣宇如王。
却作小廝兒戲。幾乎法道遇大風而止。
龍翔今日作死馬醫。
無位真人築著磕著。
證據將來依然是錯。
且道是臨濟錯龍翔錯。
從教天下人卜度。 ^116b40

天寶樞云。無位真人乾屎橛。
臨濟未是白拈賊。
千古長如白練飛。
一條界破青山色。 ^116c2

烏石道云。臨濟具羅龍手段陷虎機關。
怎奈被者僧看破。
雖然。他道無位真人是什麼乾屎橛。
又作麼生。卓拄杖云。
黃花開滿地。徧界盡鋪金。 ^116c6

南堂欲云。殺人刀活人劒。
乃上古之風規。亦今時之樞要。
龍睛鶻眼一覰覰破。
便可驅耕夫之牛。
令他苗稼滋盛。奪饑人之食。
令他永絕饑虗。政如上將軍臨陣破敵掣鼓搴旗。
寸刃不施橫尸萬里。
直教四夷入貢八表來降。
豈不是大丈夫兒成就大丈夫事。
其或未然。莫把是非來辨我。
浮生穿鑿不相干。 ^116c12

古南門云。往往道臨濟大師是個白拈賊。
且道曾竊得個什麼。
雪竇云既被雪峰覰破。
且那裏是覰破處。
古南今日雖不及古人善竊。
却與諸人分明說破。
乃拽拄杖一時打散。 ^116c26

金粟元云。臨濟放去較危收來太速。
若也識得。面門出入是無位真人。
若也不識。無位真人亦在面門出入。
識未識且置。乾屎橛作麼生道。 ^116c34

靈隱禮云。大慧與麼道。
大似帝釋尊天#CB15210;復三有大城。
未須奮杵震威便把斷要津了也。
還委悉麼。喝一喝云。
不看頑石吞金鏃。
那識將軍射虎心。 ^116c40

龍華體云。者僧當時若是個漢。
待臨濟纔下禪牀便與震威一喝。
管教者漢進前無路退不容身。
雖然。臨濟且放過一著。
雪峰雪竇遞相作竊放過不可。
乃驀拈拄杖一時打散。 ^116c46

資福廣云。此段話。
吾不取其放而獨取其收。
何謂也。葢為伊有當斷不斷不招其亂的劒。 ^117a6

崇慶古云。臨濟婆心片片。
未免平地骨堆。當時賴是者僧。
若是個漢。待道無位真人是什麼乾屎橛。
便與劈面掌云。者漢錯下名言。
管取臨濟退身有分。 ^117a10

西遯超云。臨濟大師一生#CB15072;虎鬚抝龍角。
何今日便為人下註脚。
當時我若在。即拍手大笑云。
者老漢著甚死急。
不打自招。 ^117a18

白巖符云。大小臨濟放去若憨收來最捷。
直是個水面上葫蘆轉轆轆地。
那裏有你捉摸處。
雖然。於他無位真人只好作個下使。 ^117a24

曹山雍云。臨濟胸藏韜略收放自如。
固為好手。者僧雖然排闥直入不顧危亡。
可惜龍頭蛇尾。當時待他擒住。
便好與一掌。直饒臨濟有陷虎之機。
也須倒退三千里。 ^117a30

海門廣云。大小臨濟一面添花錦上。
一面腦後抽釘。若是無位真人。
要且未在。 ^117a38

西渡金徵云。既是無位真人。
因甚在赤肉團上。
試撿點看。 ^117a42

臨濟問院主什麼處去來。
曰州中糶黃米來。
濟曰糶得盡麼。曰糶得盡。
濟以拄杖劃一劃曰。
還糶得者個麼。主便喝。
濟便打。適值典座至。
濟舉前話。座曰院主不會和尚意。
濟曰你又作麼生。
座禮拜。濟亦打。 ^117a46

黃龍南云。寺主下喝不可放過。
典座禮拜放過不可。
臨濟令行。歸宗放過。
三十年後有人說破。 ^117b6

黃龍新云。典座禮拜有過無功。
院主一喝有功無過。
既是有功為甚麼却被打。
棒頭有眼明如日。
要識真金火裏看。 ^117b10

天童華云。二尊宿雖則力提綱要。
撿點將來。未免依草附木。
殊不知大小臨濟被者兩個漢破家散宅。 ^117b16

西禪需云。院主一喝電卷雷奔山摧地裂。
典座禮拜雲收雨散月白風清。
雖然如是。因什麼總被痛棒。
不見道。臥龍纔奮迅。
丹鳳便翱翔。 ^117b22

報恩秀云。院主被棒。
賞不避仇讐。供養主蒙恩。
誅豈擇骨肉。 ^117b28

天童悟云。臨濟大師謾他一點不得。
且什麼處是謾他不得處。
乃拈拄杖云。棒頭有眼明如日。
要識真金火裏看。
遂擲下。 ^117b32

廣教玉云。院主典座雖竭力擔荷。
怎奈臨濟當時祇令行一半。
若據令盡行。何處更有今日。
你諸人還曾夢見麼。
乃拈拄杖一齊打散。 ^117b38

慧雲盛云。院主下喝。
典座禮拜。各有見處。
臨濟乃俱不放過。
何也。黃金自是黃金價。
怎肯和沙混賣人。 ^117b44

臨濟上堂。有一人論劫在途中不離家舍。
有一人離家舍不在途中。
阿那個合受人天供養。 ^117c2

徑山杲云。賊身已露。 ^117c6

雲巖游云。識取鈎頭意。
莫認定盤星。 ^117c8

徑山及云。臨濟見處偏枯。
果然只具一隻眼。
山僧昨抵昌國訪諸官寮。
從東過西從西過東。
波波挈挈。竟日只在途中。
且如何說個不離家舍。
比日歸來。山門頭合掌。
佛殿裏燒香。穿僧堂入厨庫。
總是自家屋舍。又如何說個不離途中。
衲僧家只要據實而論。
若不據實而論。謂之脫空謾語漢。
怎受人天供養。隆教與麼告報。
也是小脫空。且平實一句作麼生道。
乃云。從來不唱脫空歌。
把火燒山拾田螺。
白榔樹梢魚扇子。
急水灘頭鳥作窠。
好大哥。以拂子擊禪牀一下。 ^117c10

雲居莊云。離家舍不離家舍。
在途中不在途中即不論。
山僧道盡大地止有一人合受人天供。
養諸人還識那一人麼。
擊拂子云。莫教開却眼。
#CB15143;子過新羅。 ^117c30

天界盛云。者小廝兒與麼說話。
更要喫蒿枝在。 ^117c38

天童忞云。臨濟大師話墮了也。
還有檢點得出者麼。
若也檢點得出。許你與伊同參。
合受人天供養。如或未然。
喝一喝云。莫把是非來辨我。
浮生穿鑿不相干。 ^117c40

臨濟因一老宿參乃曰禮拜即是不禮拜即是。
濟便喝。宿便拜。濟曰好個草賊。
宿曰賊賊。便出去。
濟曰莫道無事好。
時首座在傍。濟乃問還有過也無。
曰有。濟曰賓家過主家過。
曰二俱有過。濟曰過在什麼處。
座便出去。濟曰莫道無事好。 ^117c48

南泉願云。官馬相踏。 ^118a10

保寧勇云。者一羣賊。
其間有正賊有草賊。
且道那個是正賊那個是草賊。
還辨得麼。口欵易招。
贓物難認。 ^118a12

護國元云。老宿身挨白刃。
臨濟功不虗施。首座不善旁觀。
惹得一身泥水。雖然如是。
且道前頭無事與後頭無事相較幾何。
於此緇素分明。不但穿却臨濟鼻孔。
亦許你眼光爍破四天下。
其或未然。莫道無事好。 ^118a18

臨濟因黃檗入厨問飯頭作什麼。
曰揀眾僧米。檗曰一日喫多少。
曰二石五。檗曰莫太多麼。
曰猶恐少在。檗便打。
飯頭舉似濟。濟曰與汝勘過者老漢。
乃往見檗。檗舉前話。
濟曰。飯頭不會。請和尚代轉一語。
檗曰汝但舉。濟曰莫太多麼。
檗曰來日更喫一頓。
濟曰說甚來日即今便喫。
遂與檗一掌。檗曰者風顛漢又來者裏捋虎鬚。
濟喝一喝便出去。 ^118a28

溈山祐云。養子方知父慈。 ^118a42

仰山寂云。黃檗大似勾賊破家。 ^118a44

寶壽方云。臨濟者漢慣得其便。
大似家富兒驕。正眼看來。
古佛家風又何止掃土而已。 ^118a46

臨濟示眾。你要與佛祖不別。
但莫外求。你一念清淨心光。
是你屋裏法身佛。
一念無分別心光。
是你屋裏報身佛。
一念無差別心光。
是你屋裏化身佛。
此三種身是你即今目前聽法的人。
只為不向外馳求。
有此功用。 ^118b2

獅林則云。大小臨濟原來是個弄光影底。
我當時若見便與一喝喝住。
掀倒禪牀。非唯坐斷渠儂舌頭。
亦免後代兒孫向光影裏作活計。 ^118b12

白巖符云。盡謂臨濟宗單主直截痛快。
視他家稍涉語言便貶為聯纖為葛藤。
使其讀大師此語又當何如。
獅林雖能子為父隱。
然亦祇知其一不知其二。
殊不知大師乃善言言者。
濶大波瀾如大海焉。
無物不具。豈小家兒得一升喫一頓者可得而知之哉。 ^118b18

臨濟曰。我有時一喝不作一喝用。 ^118b30

獅林則云。字經三寫烏焉成馬。
老僧一喝只作一喝用。
臭肉爛鮓賣與要者。
有過無過。諸人試定當看。
喝一喝。 ^118b32

臨濟曰。一喝分賓主。
照用一時行。 ^118b38

昭覺勤喝一喝云。
且道是賓是主。是照是用。
還委悉麼。千峰勢到嶽邊止。
萬派聲歸海上消。 ^118b40

城山洽喝一喝云。
且道是賓是主。眾中道賓主歷然。
我要問他如何是歷然底事。
擬議不來。劈脊便棒。
何故。不見道照用一時行。 ^118b44

臨濟聞德山示眾曰。
道得也三十棒。道不得也三十棒。
謂洛浦曰。你去問他。
道得為什麼也三十棒。
待伊打你。便接住棒推一推。
看他作麼生。浦如教而問。
德山便打。浦接住推一推。
德山便歸方丈閉却門。
浦回舉似濟。濟曰我從來疑著者漢。
雖然如是。你還識德山麼。
浦擬議。濟便打。 ^118c2

雲居齊云。只如臨濟道我從來疑著者漢。
是肯語是不肯語。
為當別有道理。試斷看。 ^118c14

白巖符云。者赤稍鯉不唯蹉過德山。
亦乃蹉過臨濟。若是符上座。
當時待德山歸方丈閉却門。
便好向門上書箇封字。
歸來待臨濟道你還識德山麼。
便震聲一喝。拂袖而出。
雖然。還知臨濟德山總被洛浦一狀領過麼。 ^118c18

臨濟因兩堂首座相見同時下喝。
時有僧問。還有賓主也無。
濟曰賓主歷然。 ^118c28

廣慧璉云。兩堂首座相見同時下喝。
諸人且道還有賓主也無。
若道有。祇是個瞎漢。
若道無。亦是個瞎漢。
不有不無。萬里崖州。
若向者裏道得。也好與三十棒。
若道不得。亦與三十棒。
衲僧家到者裏作麼生出得山僧圈繢。
良久云。苦哉。蝦蟆蚯蚓#CB01387;跳上三十三天。
撞著須彌山百雜碎。
拈拄杖曰。一隊無孔鐵錘。
速退速退。 ^118c32

承天宗云。臨濟此語走殺天下衲僧。
我即不然。當時見問還有賓主也無。
但云一對無孔鐵錘。 ^118c46

大溈智云。作麼生是賓主歷然底道理。
若也會得。一雙孤鴈撲地高飛。
其或未然。一對鴛鴦池邊獨立。 ^119a2

天童覺云。殺人刀活人劒在臨濟手裏。
雖然如是。當時道賓主歷然。
便與震威一喝。直饒大騁神通也只得同聲相應。 ^119a8

愚菴盂云。試檢點看。
那家是賓那家是主。
何處是賓主互換。
若道無賓主。現道賓主歷然。
若道有賓主。同時一喝向何處分賓分主。
卓拄杖一下。喝一喝云。
我者裏也有賓有主有照有用。
若檢點得出。可與二首座同參。
有麼有麼。否則山僧自道去也。
復喝一喝拽杖竟行。 ^119a14

雲菴悅云。當時者僧見道賓主歷然。
便好與掀倒禪牀。
直饒臨濟別運機籌。
也須落二落三。 ^119a26

臨濟臨終謂眾曰。
吾遷化後不得滅却吾正法眼藏。
三聖出曰怎敢滅却和尚正法眼藏。
濟曰。已後有人問你。
向他道甚麼。聖便喝。
濟曰誰知吾正法眼藏向者瞎驢邊滅却。 ^119a30

溈山秀云。古者忍死待來。
因何正法眼藏却向瞎驢邊滅却。
臨濟行計速速。三聖又却匇匇。
因斯父子情忘。遂使後人失望。
若不得流水。還應過別山。 ^119a38

中峰本云。認他財為己物。
將官路當人情。濟之心亦濫矣。
三聖當時見他道不得滅却吾正法眼藏。
便與掩却臭口猶較些子。
乃云怎敢滅却。噫。
以聖較濟。又豈止濫而已哉。 ^119a44

報恩倫徵云。祇如三聖與麼喝。
正法眼藏可窺不可窺。
見徹見不徹。諸人試斫額看。 ^119b4

博山來云。驅耕奪食須是滹沱。
補網張風還他三聖。
然要傳持他正法眼藏。
且緩緩。 ^119b8

雲巖學云。臨濟問處孤危。
三聖答處超絕。檢點將來。
臨濟老漢也是憐兒不覺醜。 ^119b12

臨濟問洛浦。從上一人行棒。
一人行喝。阿那個親。
浦曰總不親。濟曰親處作麼生。
浦更喝。濟便打。 ^119b16

仰山欽云。二大老雖是啐#CB10437;同時。
要且未會轉身句。
或有問山僧如何是轉身句。
顧侍者云。牢記取。 ^119b20

臨濟陞堂。有僧出。
濟便喝。僧亦喝便禮拜。
濟便打。 ^119b24

翠巖芝云。臨濟也心麤好彩。
賴是者僧。若是今時衲僧。
且作麼生即得。 ^119b26

東禪觀云。臨濟除是不作。
作則萬竅怒號。者僧搏扶搖而上九萬里。
噫。 ^119b30

雲居莊云。譬如水母無目。
求食須假於鰕。明眼衲僧不妨辨取。 ^119b34

臨濟因僧問如何是吹毛劒。
濟曰禍事禍事。僧禮拜。
濟便打。 ^119b38

白巖符徵云。者僧禮拜是好心不是好心。
臨濟便打是吹風劒不是吹毛劒。
要做脚下兒孫。者裏也不得草草。 ^119b42

臨濟見僧來乃豎起拂子。
僧禮拜。濟便打。 ^119b48

翠巖芝云。者僧有理難伸死而不弔。
且作麼生會。如今作麼生與者僧出氣。 ^119c2

臨濟小參。我有時奪人不奪境。
有時奪境不奪人。
有時人境兩俱奪。
有時人境俱不奪。 ^119c6

中峰本云。有時奪人。
錯。有時奪境。錯。有時人境兩俱奪。
錯。有時人境俱不奪。
錯。臨濟大師到者裏鎻却咽喉了也。
莫有為伊出氣者麼。
切忌將錯就錯。 ^119c10

臨濟曰。我者裏是活祖師西來意。
一切臨時。要用便用。 ^119c16

獅林則拈拂子搖拽示眾云。
我者裏也是活底。
要用便用。一切臨時。
且道與臨濟是同是別。
以拂子一擊便擲下云。
臨濟猶欠者一著在。 ^119c20

車溪冲拈拄杖云。
我者裏一切臨時。
要用便用。不論死活。
雖然。以拄杖畵圓相云。
臨濟天如總出者個不得。 ^119c26

臨濟問僧甚處來。
曰定州來。濟拈棒。
僧擬議。濟便打。僧不肯。
濟曰已後遇明眼人去在。
僧後參三聖。纔舉前話。
聖便打。僧擬議。聖又打。 ^119c32

天童華云。臨濟三聖當時若有轉身句。
後代兒孫未至掃土。
驀拈拄杖云。更有一個甚麼處去。
卓拄杖一下。 ^119c38

愚菴盂云。竹上泉通竹下水。
#CB00589;東花發#CB00589;西紅。 ^119c44

廣教玉云。諸方盡謂此僧少振作。
待濟拈棒。直掀翻禪牀而出。
不惟坐斷臨濟舌頭。
亦可與三聖同參。
殊不知臨濟父子總被者僧看破。 ^119c46

臨濟曰。第一句薦得。
堪與佛祖為師。第二句薦得。
堪與人天為師。第三句薦得。
自救不了。 ^120a4

天寶樞喝一喝云。
且道是那一句。若喚作第一句。
自救不了。喚作第二句。
萬里崖州。喚作第三句。
定光金地遙招手。
智者江陵暗點頭。 ^120a8

石霜尊云。石霜亦有三句。
第一句薦得。紅爐飛片雪。
第二句薦得。一劒定烟塵。
第三句薦得。歸依佛法僧。
具眼者試辨看。 ^120a14

臨濟半夏上黃檗。
見檗看經。濟曰我將謂是個人。
元來是唵黑豆老和尚。
住數日便辭去。檗曰。
汝破夏來。何不終夏去。
濟曰義玄暫來禮拜和尚。
檗便打趁令去。濟行數里。
疑此事却回。終夏後一日辭黃檗。
檗問什麼處去。濟曰不是河南便歸河北。
檗拈棒。濟約住。遂與檗一掌。
檗呵呵大笑。乃喚侍者曰。
將百丈先師禪板几案來。
濟曰侍者將火來。
檗曰。不然。你但將去。
已後坐斷天下人舌頭去在。 ^120a20

焦山體云。賓主歷然。
師資道合。輕來重答。
不墮常情。分付禪板几案。
貴圖坐斷天下人舌頭。
正是憐兒不覺醜。
假饒索火燒却。終不向別處托生。
會麼。老婆心切呵呵笑。
一任傍人說短長。 ^120a36

臨濟示眾。我有時一喝如金剛王寶劒。
有時一喝如踞地獅子。
有時一喝如探竿影草。
有時一喝不作一喝用。
你作麼生會。僧擬議。
濟便喝。 ^120a44

天寧琦喝一喝云。
且道者一喝落在什麼處。
為復是金剛王寶劒。
為復是踞地獅子。
為復是探竿影草。
為復是一喝不作一喝用。
試辨看。若辨不出。
報恩與你註破。金剛王劒。
目前可驗。擬議不來。
墮坑落塹。踞地獅子。
直下便是。打破髑髏。
拈却牙齒。探竿影草。
好也不好。左手扶起。
右手推倒。有時一喝不作喝用。
大小臨濟只管說夢。
便與麼會。猶欠一喝在。
喝一喝。 ^120b2

開先金云。者僧擬議。
臨濟便喝。還是金剛王寶劒。
還是踞地獅子。還是探竿影草。
還是一喝不作一喝用。
者裏緇素得出。權衡佛祖號令人天未為難事。
其或未然。山僧更為你指出。
喝一喝。 ^120b18

東明際喝一喝云。
且道是金剛王寶劒耶。
是踞地獅子耶。是探竿影草耶。
是一喝不作一喝用耶。
向者裏緇素得出。
許你具參學眼。其或未然。
光陰迅速生死事大。
切須薦取。復喝一喝。 ^120b26

臨濟因座主相看。
乃問業何經論。主曰某甲荒虗麤習百法論。
濟曰有一人於三乘十二分教明得。
有一人於三乘十二分教明不得。
是同是別。主曰。明得即同。
明不得即別。侍者洛浦曰。
者裏是什麼所在。
說同說別。濟回問浦曰汝又作麼生。
浦便喝。濟送座主回。
遂問適來是汝喝老僧那。
浦曰是。濟便打。 ^120b34

廣胤標云。洛浦可謂將成九仞功虧一簣。
當時待問是汝喝老僧那。
但向道劒去久矣。
管教臨濟老漢括目相待。 ^120b46

瓶山謙云。我若作洛浦。
待問是汝喝老僧那。
便彈指三下。不惟築斷者漢咽喉。
亦且自有出路。宗門拈古彚集卷第二十
 ^120c4
