
xu:: 
#  No. 254-A 圓覺經心鏡序
No. 254-A 圓覺經心鏡序。
原聖建名，蓋為開深進始，咸令視聽俱成解脫良因。
尋途趣遠，理極元明；繡淡精微，緣無自性。
護善遮惡，故曰總持；止散澄昏，名為圓覺。
但群生未寤，日用蔽於塵勞；迷失本心，窮露不知旋復。
假十二位大士，請發潮音；演二十五定輪，心通法遍。
遂使妄情頓歇，空華無結實因由；聞復醫除，分別絕緣塵影事。
既多弘闡，孰為敷揚？
念昔截舌，以讚圓乘；故今投針，似覺有地。
〔智聰〕蚤登台嶺，晚會清修，遇慈室每講斯經，
閱圭峯諸家疏記，鈎深索隱，各具雌黃。
且夫采幽蘭者，寧唯於楚澤？
求美玉者，奚必於荊山？
況摭言辨惑，豈限於宗徒？
披礫揀金，何嫌於取捨？
媿蠡管之見，不足以道鳴；悲末葉之秋，聊伸於墜緒。
惟通心君子，知我於是非之間，亦會我言詮之外。
或者曰：理雖無於私隱，妍醜未易彰之，故出圓覺心鏡以示之。
一致於此，孰能隱乎？ ^378a7

時皇宋寶慶丁亥夏六月立秋日，　前住台州赤城山崇善教寺
〔釋智聰〕序。
other:: 
# 圓覺經心鏡目次
圓覺經心鏡目次卷第一自序文殊師利菩薩章普賢菩薩章卷第二普眼菩薩章金剛藏菩薩章卷第三彌勒菩薩章清淨慧菩薩章卷第四威德自在菩薩章辨音菩薩章卷第五淨諸業障菩薩章普覺菩薩章卷第六圓覺菩薩章賢善首菩薩章 ^378a35

圓覺經心鏡目次〔終〕大方廣圓覺修多羅了義經心鏡卷第一
author:: 前住台州赤城山崇善教寺釋智聦述
other:: 
# 經題

orig::  ^378b37

大方廣圓覺。
commentary::  ^378c12

此經迺窮理盡性之書，潔靜精微之教，
部雖屬於方等，教味唯歸一圓。
瞿曇示因地之良規，妙德啟修行之正路，
故褒之以大方廣，實之以修多羅。
今言圓即大也，曰規；覺即方也，曰矩。
蓋聖人用此模範眾生，能成十方諸佛軌則，名善法行也。
又圓是圓融，覺是覺性，真覺之性，圓融之道，
如大海水，澄湛圓融。
楞嚴云：覺海性澄圓，圓澄覺元妙。
又圓則寂也，覺則照也，照而常寂故曰圓，寂而常照故曰覺。
覺取照義，圓取寂義，照而寂，寂而照，寂照同源，故曰圓澄覺元妙。
此非獨取廣大無邊之義為圓覺，須知眾生旅泊三界，
生死結根，無明業識，非圓覺寂照之功，
幻翳空華，孰能銷殞？
故圓覺之義，義盡於斯。
orig::  ^378c14

修多羅。
commentary::  ^378c40

此翻契經，契理契機，故曰契經。
orig::  ^378c42

了義。
commentary::  ^379a2

了義者，法華以前圓教之外皆不了義，盖權實未融故也。
今既聞開顯同法華之圓並為了義，所以事理圓融、
因果頓足，佛法之妙豈復有過於此？
orig::  ^379a4

經
commentary::  ^379a10

經者，徑也。經由聖人心口，故得萬古同遵，百世不易。
準佛地論解，則能貫能攝。
此方儒書，則訓法訓常。
餘如常釋，不復繁引。
other:: 
# 譯師

orig::  ^379a12

罽賓沙門佛陀羅譯
commentary::  ^379a18

沙門，或云桑門。肇云：出家都名。
阿含經云：捨離恩愛，出家修道，攝御諸根，
不染外欲，故號沙門。
郊祀志云：沙門，漢言息心。
削髮出家，絕情洗欲，而歸於無為也。
瑞應云：息心達本源，故號為沙門。
梵語佛陀多羅，唐言覺救，北印土罽賓人也。
於東都白馬寺，譯圓覺一部，不載歲月。
譯者，易也。以彼方言，易成華語也。
〔次序分〕
other:: 
# 序分

orig::  ^379a20

如是！
commentary::  ^379a34

理無不如之謂是，事無不是之謂如，亦是信順之詞，文如理是也。
orig::  ^379a36

我聞：
commentary::  ^379a40

阿難！稱我者，非人我之我，謂方法皆備於我之我，
本是耳聞，蓋我是耳之主宰故也。
orig::  ^379a42

一時。
commentary::  ^379a46

一者，多之所宗謂之一，又一之所起謂之時。
又天上人間長短不同，天竺國不分春夏秋冬，只云三際。
今言一時者，已包四季故也。
orig::  ^379a48

婆伽婆！
commentary::  ^379b8

說經教主即佛也，亦曰婆伽婆，亦名薄伽梵。
佛頂云：十方薄伽梵，一路涅槃門。
具足六義：自在、熾盛、端嚴、名稱、吉祥、尊貴。
如是六德義圓滿，應當總號薄伽梵。
諸經多稱為佛，蓋譯師取與不同，非有他也。
今定說經，定是何身？
所說佛有法身、報身、應身。
法身有二種：理體法身，用中法身。
報身亦二種：有自報、他報。
應身亦二種：有勝應，有劣應。
今定用中法身亦曰他報，亦曰勝應，三身一體也。
亦云即生身為尊特身佛。
蓋釋迦來此南閻浮提，八千返親近父母生身，
五十年說法，三百會談經，只此丈六四八之相。
華嚴云：父名淨飯，母名摩耶，吾名悉達。
但大小乘機見不同，大乘住地菩薩用業識見之，
即此丈六即尊特身，即用中法身。
龍女所贊微妙淨法身，具相三十二也。
二乘凡夫只用六識見是父母生身三十二相，
說小乘法同一座席，二見不同。
但此尊特身有二種：一者、示現尊特，如光明法華，
圓光一尋能照無量，凡窮一相皆不可得，
如應持不窮其頂，目連莫究其聲。
外道欲量佛身，南山斫丈六竹量之，佛頭在丈六竹上。
古云：斫盡南山竹，仍舊長丈六。
二者、現起尊特，如十蓮華藏海微塵相好。
又十六觀經真法身高六十萬億，眼如四大海水，
眉間白毫如五須彌山，皆是現起尊特也。
不思議德豈容凡夫以有思惟心之所測度也？
orig::  ^379b10

入於神通大光明藏〔至〕於不二境現諸淨土。
commentary::  ^379c8

神名天心，通名慧性。
大即法身德，光即般若德，明即解脫德。
此之三德，會無量三諦法，歸秘密藏，包一切善法曰藏。
三昧，翻調直定。正受者，即正心行處也。
三昧梵語，正受華言。
今華梵双舉，其實一切聖賢，皆用三昧正受為出入之門。
以無分別智，緣無相理，故曰正心行處。
光嚴者，即了因智慧也。
住持者，即緣因福德也。
一切如來，皆用緣了二因莊嚴，本有正因而成佛。
是諸眾生者，諸之一字，不一之辭。
該十法界，皆云眾生。
佛亦謂之無上眾生，性淨之理，故曰覺地。
在佛曰果，在眾生曰因。
今將佛果對眾生因地，並具圓覺妙明之性。
無身心相，故曰寂滅。
亦無差別相，故曰平等。
經中凡言十方，即是十法界也。
今言十界，界界融通，入妙圓覺，故曰圓滿。
只一本覺真如佛性，隨染淨緣，故曰不二。
隨順於不二境，正明現土，即穢為淨，即娑婆穢，為寂光淨。
行法云：釋迦牟尼，名毗盧遮那，徧一切處。
其佛住處，名常寂光。
常波羅蜜所攝成處，我波羅蜜所安立處，
樂波羅蜜滅受想處，淨波羅蜜不住身心相處，不見有無諸法相處。
又十六觀經：佛與韋提希夫人，現諸淨土。
或有國土，純是蓮花。
或有國土，如玻#CB00224;鏡。
或有國土，如自在天宮。
豈非即此靈山，便是報國無上報事。
不須壞此靈山，突出寂光。
恐人狐疑，不免諄複曉之。
〔以後列名位〕
orig::  ^379c10

與大菩薩摩訶薩十萬人俱，其名曰：
commentary::  ^380a8

梵語菩提薩埵，秦人好略略去提埵二字，
只云菩薩翻大道心成就眾生，亦可云菩提翻道又翻覺。
此十萬眾皆隣真亞聖地住聖賢，或權或實或顯或晦，同入寂光啟揚圓覺。
此經不入二乘之手，不列聲聞緣覺眾也。
最後流通却列凡夫眾，須彌山王并吉槃荼火首金剛等，
以知同在靈山，但凡聖所見有異也。
orig::  ^380a10

文殊師利菩薩！
commentary::  ^380a24

文殊久成正覺，即龍種上尊王佛，降尊就卑，
佐輔牟尼，又翻妙德，又曰妙首。
昔因女人而發道心，又昔為妙光菩薩，
化八王子次第成，最後第八王子乃然灯佛。
彼時釋迦為儒童，買五莖蓮花供養然灯，并布髮掩泥。
然灯與之授記曰：汝將來於五濁世為佛，號釋迦牟尼。
以然灯往望妙光九代祖師瞿曇，乃玄孫也。
orig::  ^380a26

普賢菩薩。
commentary::  ^380a40

曲濟無遺曰普，鄰極亞聖曰賢，乃東方寶威德上王佛國菩薩也。
聞靈山說法花經，法會將終方至。
駕白象王，入我娑婆，即法花經勸發品也。
orig::  ^380a42

普眼菩薩。
commentary::  ^380a48

徧觀為義，普觀法界眾生，皆具大圓覺性。
orig::  ^380b2

金剛藏菩薩。
commentary::  ^380b4

金取銛利為義，剛則剛健，喻般若之慧能斷眾惑。
包覆因果善惡曰藏。
orig::  ^380b6

彌勒菩薩。
commentary::  ^380b10

翻。慈氏，姓也。阿逸多，字也。
昔為國王，駕白象遊城外，其象見野雌象而欲性狂發，
王幾失命，乃懲治調象人。
象人答王曰：其象本自可調，為見野象欲心發生，不然請王令調之。
象至王前燒紅鐵彈丸曰：汝於王得罪，令吞銕丸。
令象開口吞之，丸從後出跪而伏調。
王見是事發慈悲心，故以姓號慈氏也。
王曰：汝既能調，如何令之有失？
曰：臣能調象身，不能調象心，其象心非臣之所能調。
王曰：世間孰有善調心者乎？
曰：唯有佛善能調心。
王往問佛，佛曰：世間調心各有方法，調象調牛馬若干諸類，
欲調之無遏所欲，隨其所好而漸調之，如禽畜烏鳶螻蟻之屬皆可調之。
淨名云：先以欲鈎牽，後令入佛智。
其難調者唯世人心爾。
古云：高可射，深可釣，唯有人心咫尺間，咫尺人心難可料。
所以須菩提首問降心，此經示二十五定輪、
三種妙觀，正是調心之術。
人心散即用止止之，止即息攀緣之心也。
昏即用觀觀之，其昏即朗。
止觀乃明靜之法，明靜即寂照，散即止寂也，昏即觀照也。
以此為藥，無明之病不遠而復也。
orig::  ^380b12

清淨慧菩薩。
commentary::  ^380c2

澄心如月，虗己若潭，月皎潭清，神清慧朗，斯之謂歟。
orig::  ^380c4

威德自在菩薩。
commentary::  ^380c8

圭峰云：三藏成就，功用猛利，邪魔不能嬈，妄惑不侵故也。
今云人之動靜，莫過四威儀，行住坐臥，道在乎動靜之間。
此聖流行如象王，威如獅子，進退以禮，
折旋俯仰，威儀詳序，以模範後賢，故斯名不朽也。
orig::  ^380c10

辨音菩薩。
commentary::  ^380c20

此菩薩善能辨別隨類圓音，故曰辨音。
orig::  ^380c22

淨諸業障菩薩。
commentary::  ^380c24

一切業障，盡依四相而生。
此菩薩身、口、意三業，如珠玉無瑕玼，泯絕諸惡，奉行眾善。
orig::  ^380c26

普覺菩薩。
commentary::  ^380c30

自覺亦能覺他，念起即覺。
是也覺，非也覺，覺是覺非。
所以針艾隨身，膏肓之鬼自懼。
orig::  ^380c32

圓覺菩薩。
commentary::  ^380c36

理無不圓，事無不覺，故曰圓覺。
orig::  ^380c38

賢善首菩薩等。
commentary::  ^380c40

近聖曰賢，順理曰善，故曰賢。
善首一會，法眾十萬人俱，故曰等。
orig::  ^380c42

而為上首，與諸眷屬皆入三昧，同住如來平等法會。
commentary::  ^380c46

十二開士，皆唱導之師，故曰上首。
與諸眷屬者，則十萬人俱是也。
後歎德云皆入三昧，即大光明藏也。
謂法界圓融，真如清淨，因人果人，同住一處，故曰同住平等法會。
other:: 
# 正宗分

other:: 
## 文殊師利菩薩章

orig::  ^380c48

於是文殊師利菩薩〔至〕長跪叉手而白佛言：
commentary::  ^381a10

諸經皆云爾時，唯此經獨言於是者，蓋此間不列雜眾，
首列二六大士名目於前，故臨文但云於是，
亦躡上之辭，發語之端。
若云爾時，只當爾之時，非列名之始也。
圭峰云：指注之辭。
慈室云：兼發起，故云於是。
〔二、正陳辭句，分二問。〕
orig::  ^381a12

大悲世尊願為諸來法眾〔至〕求大乘者不墮邪見。
commentary::  ^381a22

一問如來本起清淨因地法行〔此問觀法，故云法行增深觀〕。
如來本起因地有二種：一本門因地，如法花本門，
壽量如五百千萬億三千大千世界，抹為微塵，
一塵為一劫，我成佛來，復過於此，此非凡力所及也。
二迹門因地，遠推自大，通前覆講，及遇阿私仙，
捨身為牀座，採薪汲水，為求妙法，及中間遇然灯，
買五莖蓮花供養，布髮掩泥，蒙記為釋迦牟尼，
捨身求偈，剜灯問法，飼虎代鴿，如是足跡可尋。
今云本起因地，乃跡中因地，此等皆以慈修身，
非穢濁之行，故曰清淨。
法行者，深觀也。法句經云：吾博學無厭，
奉法不懈，精進持戒，心不放逸，緣是得道，自致泥洹。
此非深觀，忍力修心，安能解黏去縛，而成佛道？
故得妙德發揚，意在規凡入聖也。 ^381a24

二問：菩薩於大乘中，發清淨心，遠離諸病。
菩薩發心，如善財南，求見五十三善知識，
皆云：我已先發阿耨多羅三藐三菩提心。
又如常啼東，請求般若波羅蜜，賣身割肉，
供養曇無竭，聞法證無生忍。
菩陀波倫，打骨取髓，以求般若。
此等皆是菩薩為法亡軀，遠離諸病。
行法經中，阿難亦發三問：一問：如來滅後，
云何眾生起菩薩心，修行方等經典，正念思惟一實境界？
二問：云何不失無上菩提之心？
三問：云何復當不斷煩惱，不離五欲，得淨諸根，
滅除諸罪，父母所生清淨常眼，不斷五欲，而能得見諸障外事？
此三問略爾，廣如彼文，同是發清淨心，遠離諸病。 ^381a48

三問，能使未來末世眾生求大乘者，不墮邪見。
法華云，此經佛在世時，猶多怨嫉。
況佛滅後，去聖逾遠。
聖賢隱伏，附佛法。
外道增熾，多學邪空。
訶佛毀教，不存土木，毀滅緣生。
引不吉人，恣行非法。
謂婬怒痴，盡是菩提。
豈知一慢尊容，長淪暗道。
一輕聖典，永墜邪林。
自墜見坑，復引盲者。
當此之際，孰能關正。
故文殊不憤，特啟激揚。
為末世眾生，箴此見病，故設此問也。
〔問畢，三展誠。〕
orig::  ^381b22

作是語已，五體投地，如是三請，終而復始。
commentary::  ^381b40

說如上語已，四支及頭，如泰山崩，悉投於地。
如是頭面接足，歸命敬禮，周而復始。
至于三請者，以表 #CB05418;誠之心也。。
orig::  ^381b42

爾時世尊告文殊師利〔至〕汝今諦聽，當為汝說。
commentary::  ^381b48

此經意讚其所請，敘其所陳，誠其所聽〔次佇聽〕。
orig::  ^381c2

時文殊師利菩薩奉教歡喜，及諸大眾默然而聽。
commentary::  ^381c4

圭峰云：既蒙許說，願樂欲聞。
潔己虗心，収視反聽而寂嘿也。
〔次入正宗經文，答上三問。〕
orig::  ^381c6

善男子！無上法王有大陀羅尼門，名為：圓覺。
commentary::  ^381c10

世之為王君臣朝會，統攝萬#CB15131;光宅天下，
法王啟運寂默以證真，捨金輪而馭大千，耀玉毫而制法界。
涅槃云法無上者，涅槃是眾生，無上者佛是。
陀羅尼者，天台云：三昧與陀羅尼乃相成之法，相成乃互具也。
法花云：普現色身三昧與陀羅尼，猶是解一切眾生語言陀羅尼。
三昧者又名三摩提，翻正心行處，亦云調直定，
蓋從始以來常曲不端，得此三昧故正心行處。
陀羅尼翻能持，集聚種種善法持令不散不失。
又云遮持，能遮一切惡不善根令不起故。
又翻總持，若名若義行地功德皆悉任持，故號總持。
但三昧專論持善，陀羅尼兼遮惡義，或相應或不相應，分二名義。
行法云：心純是法與法相應。
又此陀羅尼三昧唯佛菩薩所行之法行，
持此法門得成佛道，所以不共二乘也。
門者未必專取出入為義，自凡修因得入聖果以立門義。
有云：方便門、解脫門、普門、婆羅門等，豈專一義？
今取遮惡持善，如世兵甲之器，外遮鎗刀，
內固名利衣甲，即今之圓覺也。
遮其外惡，持其內善，但此覺性俱攝百界千如善惡性相，
故得遮六凡之惡，持四聖之善。
究論善惡，乃全性之善惡，諸佛所以不斷。
佛若斷此之惡，普現色身從何而立？
當知圓融覺性，運一切善，遮一切惡，心、
佛、眾生三無差別。
名為圓覺者，既陀羅尼名為圓覺，圓覺亦可為陀羅尼，
但詮名有異，其體本同，如火名熱，亦名為燒。
陀羅尼遮持義圓者，如珠走盤，圓無際故。
覺者乃明義，如十鏡環繞，中燃一灯，灯體交參，東西莫辨。
須知圓覺以百界千如為體，緣生性具，各各自圓。
但迷之為無明，悟之為法性，故云：三千在理，
同名無明；三千果成，咸稱常樂；三千無改，
無明即明；三千並常，俱體俱用。
又須知照用同時，眾生無始，無明業識非圓照覺相，以何遣迷？
以何破障？故裴相國云：統眾德而大備，
爍群昏而獨照，故曰圓覺。
orig::  ^381c12

流出一切清淨真如、菩提、涅槃及波羅蜜，教授菩薩。
commentary::  ^382a28

圓覺妙心，具足十界百界千如三千世間，
生佛依正色心染淨諸法，故曰一切。
以由圓覺無自性故，遇染則情生，十界俱染。
在理則性淨，十界俱淨。
亦非研究而然，乃本來淨也。
今從淨緣修發，不改不變，故曰清淨真如。
菩提翻道，涅言不生，槃言不滅。
大道無形，不生不滅。
波羅蜜翻到彼岸，已攝六度，一一度皆到彼岸。
真如，法身德也。菩提，般若德也。
涅槃，解脫德也。此之三德，皆從圓覺生，故云流出。
菩薩以此為軌則，故曰教授。
眾生性具此三德，故一念能感。
佛證此，故無謀而應。
神通用此，故化化無窮。
父子得此，故天性相關。
知之者，可以脫生死，度含靈。
此圓覺之大略耳。
〔次牒其所間。〕
orig::  ^382a30

一切如來本起因地，皆依圓照清淨覺相。
commentary::  ^382b6

三世十方，故曰一切。
乘如實道，來成正覺，故曰如來。
圓照者，照之一字，即三觀也。
空觀破一切法，假觀立一切法，中觀妙一切法，此三觀名三而體一也。
故云圓照者，圓融圓妙，三只是一，一即是三，
此三立則俱立，破則俱破，亦云始覺。
楞嚴云：妙奢摩他，空一切法也。
覺相者，即真諦、俗諦、中諦三諦也。
此三諦亦一體異名，全本覺而起，謂之不思議境也。
此之境智，境如砧，智如槌，砧槌鑪鞴，發躍中間，
無明業識，謂之淳朴，安能不變？
無明即明煩惱為菩提，苦道即法身，不得此妙境智，
無明不斷，佛道如何得成？
今人擔簦負笈，隻笠腰包，行盡無限之山水，坐消數載之春風。
達磨到梁，常以四卷楞伽為標準，故得十方諸佛、
三世如來，莫不皆依圓照清淨覺相，是知經教不可偏廢也。
今恐多有不曉境觀，錯用身心一生空過，
再出境智為入道之要，莫嫌多事。
然此境智，人皆知之，所解終成二物相合，蓋以不曉境智之體故也。
欲知境體，須簡頑境及偏小妄心，假立真如，此境安能與智不二？
今依馬鳴立境體者，所謂本覺；其智體者，所謂始覺。
故起信論云：所言覺義者，謂心體離念。
離念相者，等虗空界，無所不遍。
法界一相，即是如來常住法身，依此法身說名本覺。
此覺是性，全性起修，名為始覺。
論云：始覺者，即同本覺。
既云離念，豈有思議？
既等虗空，無所不遍，豈有一時、一塵、一心而非本覺及始覺耶？
是故得云：三世十方生佛依正為所觀境，三世十方生佛依正為能觀智。
境智名別，其體不殊，是故能所二非二也。
此不思議境智，一切如來皆依圓照清淨覺相成於佛道，到此不可不苦口也。
orig::  ^382b8

永斷無明，方成佛道。
commentary::  ^382c18

無明因何得斷？因圓照覺相也。
圓照即三觀，覺相即三諦。
三諦，真俗中道第一義也。
三觀，空假中也。向下二十五定輪，亦只三觀也。
如世藥方治一切眾生種種諸病，眾生生死結根無明妄識，
非此為藥治之，無明安得永斷？
故諸如來以如如智照如如境，境智融融，
妄識無逃避處，只得轉為法性妄識，只我見前一念虗妄浮心也。
此虗妄雖本是佛天然之性，爭柰逐迷。
如演若達多晨朝以鏡照面，頭在身上，
放下鏡了，不見自頭，只一向問人討頭。
佛云：此人虗妄，顛倒心狂，其狂若歇，歇即菩提。
今此妄心若歇，則無達多之狂。
要破此迷，始由觀力專假因緣。
性欲為因，師教為緣，因緣成觀，達本三障，
無明業識即轉為明，名菩提灯。
若非感應因緣之力，豈得無明永斷？
故知成佛全假因緣也。
orig::  ^382c20

云何無明？善男子！
一切眾生從無始來種種顛倒。
commentary::  ^382c48

一切眾生，括十法界。
從無始來，迷真逐妄，為風火識。
馳此一念無明業識，入父母胎，攬父母遺弃，
為此色身，於中顛倒行事。
如教中文殊問淨名曰：善不善以何為本？
曰：身為本。又問：身孰為本？
曰：欲貪為本。曰：欲貪孰為本？
曰：虗妄分別為本。
曰：虗妄分別孰為本？
曰：顛倒想為本。曰：顛倒想孰為本？
曰：無明為本。曰：無明孰為本？
曰：無住為本。文殊師利！
從無住本，立一切法。
無住即無明，無明即法性。
如氷與水，水即是氷，氷水無二也。
四大三毒，為身心之病，而常情不覺。
今佛反從無住本逆推，從無住生顛倒，
從顛倒生虗妄分別，從虗妄生欲貪，從欲貪生身。
身造善惡，皆生死本。
究其元由，即無明為本。
今永斷無明，無明破即轉為法性，法性即佛道也。
〔下引喻〕
orig::  ^383a2

猶如迷人，四方易處。
commentary::  ^383a30

喻上無始以來，種種顛倒。
東西南北，本來定位。
遊人自迷，不識定方。
遂認南為北，指東作西。
非方位之相易，迺迷者之自惑。
過在迷人，不在方位。
此一節經意，皆因妄動其風火，識馳我入胎，攬其遺弃之時。
此時不識本來面目，故生下文妄認。
orig::  ^383a32

妄認四大為自身相，六塵緣影為自心相。
commentary::  ^383a44

此文正明生法二空境。
妄認四大，四大性各自起滅，不同業因緣，故名曰緣生。
認之為身，風火摶識入胎，攬赤白二滴，水大也。
生髮毛爪齒皮肉，地大也。
認此為身，生我所相，名色陰也。
領納遺弃，即受陰也。
內生苦樂，想陰也。
隨業造作，名行陰也。
識住其中，名識陰也。
此五陰亦名五蘊。
至此且論在胎受身，謂之生空境。
色受想行識，眾共而生，故曰生空，亦曰人空。
相者，即境也。既認為身相，豈非生空境也。
以上未涉根塵識也。
至六塵緣影，方具根塵識三。
根即六根，塵即六塵，識即六識也。
此根塵識，方涉外塵，遂起五欲境界。
至此為法空境。六根六塵六識，三六十八，
為十八界，謂之諸法空相。
既云為自心相，相即境也。
此是法空境相。若能覺此四大五陰皆空，
根塵識三皆無我相，可謂四病出體。
小乘悟此，成阿羅漢。
大乘菩薩，造境即中。
破無明，證三德，成初住佛。
法華三周授記作佛，即初住佛也。
〔下引喻明二空觀。〕
orig::  ^383a46

譬彼病目，見空中華。
commentary::  ^383b32

無明為病目，全空作華，故曰空華。
若觀上四大五陰本性空寂，一一皆是圓覺實性，
則無是身相，故曰生空。
觀四大五陰不滅不破，則永受輪迴。
楞嚴云：見聞如幻瞖三界。
若空華觀成，則身滅三界可出也。
orig::  ^383b34

及第二月。
commentary::  ^383b44

此法空觀，只謂妄認六塵緣影為實身心體。
眼緣色影，耳緣聲影，嗅香、甞味、覺觸乃至心緣法塵，此緣塵心皆是虗妄。
如揑目人見第二月，錯認月外之月廼真月之影為月，非真月也。
阿難認聽法之心為心，佛咄叱為非心，此乃法塵分別影事。
是以楞嚴七處徵心，八還辨見。
今認六塵緣影為自心相，如認第二月影為真月，
二影無差，皆是虗妄。
若能了緣塵二月本如來藏，見圓覺性，是則名為法空觀也。
如前四大、五陰、六根、六塵，其體皆是無明業識虗妄病源，並是眼病。
雖分二空，如藥治病，但求虗妄病消。
今總歸一科，共釋病源，不出無明病眼空花二月也。
〔下直喻前文。〕
orig::  ^383b46

善男子！空實無華〔至〕亦復迷彼實華生處。
commentary::  ^383c22

如人不識真金，認鍮為金。
又不識瓜，認瓠為瓜。
金鍮不辨，瓜瓠不分。
不識真空，認華為空。
以由迷真起妄，執妄為真。
此猶眾生不知自己是佛，迷為眾生造種種業，輪迴生死。
若達無明業性本空，則無是生死輪迴。
病者是無明，只知無明業識，不知是自己真空，故以翳目見是空華。
若知花從翳生，則知真空不生花翳。
不知瞖目生花，故以惑此虗空自性。
若知花從翳有，則不迷實花生處。
只緣一著不到處，滿盤空用心，
orig::  ^383c24

由此妄有輪迴生死，故名無明。
commentary::  ^383c42

四大五陰，本如來藏，只緣自己主宰，不守自性，
妄生愛欲，攬四緣生，為己色身，因是輪迴，生死不息。
今推妄因業起，極其所起業性，體是無明，
無明無體，體是法性，如氷與水，二無二也。
若不達性，生死不了，如飛蛾赴明燭，不能自止，
故曰無明〔向下窮無明體〕。
orig::  ^383c44

善男子！此無明者非實有體。
commentary::  ^384a6

無明無體，以法性為體。
無明轉為明，如清濁水，濁為本有。
又推法性亦無自體，以無明為體。
冰以水為體，水以冰為體。
若無自性，遇緣成就也。
又須知悟了即無明為法性，迷時即法性為無明。
其名雖轉，其體不轉也。
總是眾生一念妄心。
若也離念，則鐵牀非苦，變易非遷。
故我佛圓明之體，即是眾生凡夫本具性德。
故云，毗盧身土，不逾下凡之一念。
阿鼻依正，全處極聖之自心。
〔下引喻夢中人出無明無實體。〕
orig::  ^384a8

如夢中人，夢時非無，及至於醒，了無所得。
commentary::  ^384a24

須知無明有二義，一體空義，二成事義。
云夢時非無，乃成事義也。
因無明心發，善惡之事成，及至於醒，了無所得，此體空義也。
醒時尚記夢中所作事，則事事無實。
可見體空者，雖曰無明無體，人人未免全夢作醒，全體作夢。
故云，人人盡道此身如夢，何曾夢裡知身。
〔下引喻真妄同源。〕
orig::  ^384a26

如眾空華滅於虗空〔至〕何以故。
無生處故。
commentary::  ^384a38

此言真妄同源。如眾空華，妄也；滅於虗空，真也。
空本不曾生華，今何用論滅？
言有滅者，已知是妄；既知是妄，滅無生處。
妄動而生，妄滅即滅。
本圓覺性，誰生誰滅？
眾生未滅，妄見生滅；諸佛已滅，寂滅為樂〔下明妄動〕。
orig::  ^384a40

一切眾生於無生中妄見生滅，是故說名輪轉生死。
commentary::  ^384b2

一切眾生，本來是佛。
佛自生迷，迷生為佛。
佛若不迷，生即是佛。
生若是佛，即無輪迴。
真隨妄轉，佛即是生。
是故說名輪轉生死。
orig::  ^384b4

善男子！如來因地修圓覺者〔至〕非作故無，本性無故。
commentary::  ^384b10

如來因地為凡夫，入山採樵，遇弗沙佛修火光三昧於巖穴間，
以一偈七晝七夜讚佛云：天上天下無如佛，十方世界亦無比。
一切世間我盡見，世間無有如佛者。
因此精進，功超彌勒九劫。
今知之一字，即上文圓照覺相也。
圓照即觀也，覺相即境也。
以斯觀照斯境，此無明業識，不得不轉為明。
即此空華，全無明作。
觀此無明，即空華相。
全性為華，全華為性。
亦無無明，亦無無明盡。
乃至無老死，亦無老死盡。
無苦集滅道，無智亦無得。
證斯境界，即無輪轉也。
觀四大五陰皆空，故曰亦無身也。
觀六塵緣影亦空，即無心也。
既無身心，誰受生死。
既無生死，此生死為作故無，為不作故無。
須知凡夫性德真常，本無生死。
五陰既空，不容主宰所住。
既不住生死，亦不住涅槃。
亦不住聖，亦不居凡。
當知此說，以性奪修，成無作行。
生死涅槃，猶如昨夢。
故云非作故無，本性無故也。
〔次展轉拂迹，釋成正因。〕
orig::  ^384b12

彼知覺者猶如虗空〔至〕是則名為淨覺隨順。
commentary::  ^384b44

彼知覺者，知者智也，覺者照也。
此之智照，亦云始覺。
全本覺起，即是凡夫見前一念無明業識。
修三昧者，以此為境，以此為觀，為生為住為滅。
又此妄覺，則無有體，以無明為體。
此無明亦本無體，故云猶如虗空。
又須知知虗空者，即始覺也。
此始覺復覺虗空，即空華相。
此謂之智照於境，境復照智。
智照於境，曰空華相。
境照於智，曰猶如虗空。
所以凡修行者，不可廢此境智。
若不用此境智，則無始以來無明業識，如何銷殞？
故云亦不可說無知覺性也。
以此知覺性，雖從不覺而起，以全本覺起於修覺，
有破惑之功，是不可廢也。
業惑若盡，如湯消氷，能所俱亡，有無双遣，唯真如智獨存。
良由修圓覺者，觀性德苦樂而興與拔，以即理毒害為所消伏。
修性德三因，名性德行。
報應二身，即名法身。
蓋以性而泯於修，苦則拔無拔相，毒則消無消形，
行乃即修無修，佛乃即證無證。
故得有無俱遣，方名淨覺隨順也。
〔後徹拂所由，釋歸圓覺。〕
orig::  ^384b46

何以故？虗空性故〔至〕究竟圓滿徧十方故。
commentary::  ^384c32

此節經意，謂前有無俱遣，淨覺隨順，明觀成相。
不動即今剎那之念，而能盡未來際，作三千化事。
此之剎那，即法界故，有何窮盡？
故云虗空性故。微塵本含法界，芥子常納須彌，
因果互融，色心不二，故曰不動。
藏者，即戒藏、定藏、因果藏、佛性常住藏、
秘密藏，總取包含為義。
此言如來藏性也。
藏性即第一義諦，不生不滅，無去無來，
通三際，亘十方，豈容有有起有滅？
有起滅者，非如來藏，即四大、五陰、根、塵、
識，此則有起滅也。
若如來藏，無生死，無涅槃，無凡無聖，非如非異，
非染非淨，故諸佛之所師，眾生之體性。
經云：法華經藏，深固幽遠，無知見者，無身心相。
如法界性者，法界即十界法，六凡四聖也。
大圓覺性，廓十法界，界界互融，出生無盡。
自行則淨穢亡泯，無不空中化；化則帝網交羅，三千皆假。
故曰究竟圓滿徧十方，即如上十界也。
orig::  ^384c34

是則名為因地法行〔結上問因地法行深觀也〕。
菩薩因此於大乘中發清淨心〔此結上問菩薩發心〕，
末世眾生依此修行不墜邪見〔此結上末世修行不墮邪見也〕。
commentary::  ^385a16

已上文殊發此三問，世尊一一答三問。
以物來斯現，鏡像分明，其間被未曉者老婆心切，
重說偈言：
orig::  ^385a22

爾時，世尊欲重宣此義，而說偈言： ^385a26

文殊汝當知一切諸如來〔至〕修此免邪見。
commentary::  ^385a28

如來說一代時教，大小乘有九部十二部，此經具有之。
即此長行為之散花一部，重說偈為之貫花亦一部。
佛世時，人以花來供佛，前風飄去，後以線貫之，故曰貫花也。
other:: 
## 普賢菩薩章
○普賢菩薩章
commentary::  ^385a30

諸經中多先列文殊、普賢者，蓋二聖來此土佐輔釋迦，
凡說經處無不居其左右，如觀音、勢至輔弼彌陀。
二聖乃淨土中良伴，文殊已成正覺，號龍種上尊王佛，
觀世音號正法明王如來，普賢、勢至未詳所聞也。
凡此聖流，皆下喬木，出幽谷，降尊就卑，
共成一化，慈熏眾生，發明圓覺。
今第二章普賢菩薩啟請，其意有三，大科分四，
不異前章，更不重列。
orig::  ^385a40

於是普賢菩薩在大眾中〔至〕長跪叉手而白佛言：
commentary::  ^385b6

普賢者，伏道之頂其因周徧曰普，斷道之後隣于極聖曰賢，
又翻徧吉。從座而起，請問世尊儀式，並如前釋。
〔下發三問。〕
orig::  ^385b8

大悲世尊願為此會〔至〕清淨境界云何修行。
commentary::  ^385b14

徧吉因聞前章，知是空華，即無身心，受彼生死，
動宿疑情，啟揚三問〔一問，以幻修幻〕。
orig::  ^385b16

世尊！若彼眾生知如幻者〔至〕云何以幻還修於幻。
commentary::  ^385b20

太虗水月，並喻體空。
兔角龜毛，皆況名假。
因動背定，比舟行而岸移。
由妄迷真，譬雲駛而月運。
故經云：心如幻化，馳騁六情。
既知是幻，此幻如何滅之？
答意：還以幻智滅此幻心。
普賢方且興難云：既以幻智滅於幻心，
必竟以幻修幻，幻幻何窮？
orig::  ^385b22

若諸幻性一切盡滅〔至〕云何復說修行如幻。
commentary::  ^385b34

既用幻智，滅自心幻。
心智俱滅，幻觀幻境俱遣，復誰作主宰？
云何復說修行如幻？
如古德云：弟子問師：如何是佛？
師云：佛在眼前，爾自不見。
曰：如何不見？曰：為汝有我在，是故不見。
曰：如和尚無我，還能見否？
曰：纔分爾我，轉加不見。
曰：無爾無我，人還能見否？
曰：既無爾，又無我，教誰能見？
今之幻心，亦復如是。
以聲止聲，如谷答響。
orig::  ^385b36

若諸眾生本不修行〔至〕令妄想心云何解脫。
commentary::  ^385c4

古德云，要免心中閙，應須看古教。
若不看古教，不免心中閙。
三世十方諸佛，莫不依教修行出塵。
若不依教，退失者多。
如#CB15106;頭藍弗，得非非想定，
居山為飛禽所惱，居水邊為魚龍皇惑。
念欲殺是禽，魚後退墮，作飛狸形。
如大鵬一飛，何啻九萬兩翅。
収錄眾生，如夜蝙蝠拾於蚊蚋。
善星比丘，往昔為菩薩子，今生近佛，一向毀謗，生身陷入地獄。
此等並無師教為緣，縱任妄心，以受輪轉。
此虗妄心，不依圓照觀力，破此業識，則永沉生死。
故啟三問，慇懃發明。
〔次請修之方便。〕
orig::  ^385c6

願為末世一切眾生〔至〕令諸眾生永離諸幻。
commentary::  ^385c26

真歇科為第四問。
今謂此因，發上三問，如尋病根。
今此願為，如請藥方。
若能依此法印，無明心識，氷泮雲消，故作結上三問也。
今請世尊處方，合藥治病，故云願為末世方便，漸次修習。
〔次展誠〕
orig::  ^385c28

作是語已，五體投地，如是三請，終而復始。
commentary::  ^385c36

三請為禮，誠至意切。
orig::  ^385c38

爾時，世尊告普賢菩薩言〔至〕修習菩薩如幻三昧。
commentary::  ^385c40

焰幻之名，通於偏圓，今從圓說，一心三幻。
楞伽云：如工幻師，依草木瓦石作種種幻，
起一切眾生若干形色，起種種妄想。
今之如幻三昧，乃依了義大乘圓頓全性起修。
如水月精神，本自無體，雖然無體，水月宛然。
昔猿猴見月在池底，云：今夜月死在池內，我等救之。
一人攀樹枝，次第相綰，直至池底，樹枝忽斷，眾猿墮水而亡。
皆由眾生愚癡，探於水月，不識方便，如幻三昧至以生死不息也。
orig::  ^385c42

方便漸次令諸眾生〔至〕及諸大眾默然而聽。
commentary::  ^386a10

若非諸佛方便點示如幻三昧，究其體性幻實幻虗滅幻法門，
則我等永受輪轉。
故誡之諦聽。〔次正答。〕
orig::  ^386a12

善男子！一切眾生種種幻化，皆生如來圓覺妙心。
commentary::  ^386a16

一言幻者，蓋三種幻：一者四性無生幻，
二者一理隨緣幻，三者以性奪修幻。
前二種屬偏前衍門之幻，為權實未融故也。
今之幻者，乃以性奪修之幻。
此幻乃圓具諸法，偏發由熏，以性奪修，
法法無作，亦謂之性德行。
一塵應色，無非法身，自他依正，不逾秘藏，
方為色香中道，起對法界。
此非虗幻之幻，乃依圓覺妙心而起。
此幻為之有本之幻，不同無本之幻也。
一切眾生者，十法界之眾生，即四聖六凡也。
眾生諸佛，所有依正色心，四大五蘊，六根六塵，謂之種種幻化。
此種種幻，全本覺妙明真心而生，故云皆生如來圓覺妙心。
如地獄餓鬼，刀山劒樹，鑊湯爐炭，全是圓覺妙心，大用發生。
觀經云：地獄猛火，化作清凉風。
調達地獄種性，法華授記為天王如來，
龍女畜類中身，即往南方成佛。
此等經論，若非理毒害性德行，皆以性奪修，如何銷釋？
只謂眾生無始無明，強生隔礙，至以生佛體殊，色心不泯。
若也順性圓修，覺觀寂照之功，始覺有力，
體用顯現，成就自性本具圓覺。
然後迷悟體用不二，波水濕性無殊。
其或不然，精義必無二，至當止歸於一也。
〔次引喻〕
orig::  ^386a18

猶如空華，從空而有。
commentary::  ^386b10

此喻圓覺妙心中，本無眾生，亦無諸佛。
只為真如不守自性，無明熏發。
本覺妙明，轉作無明，故有生死。
今於生死中，具有菩提種性。
遇佛出世，及善知識，教修圓覺寂照。
復觀生死結根，知是空華。
此生死空華，亦復從何而有。
此亦全本覺大圓覺性而生，非別有生處。
氷從水結，妄從覺生。
猶如空華者，空華是妄。
從空而有者，且指覺性。
但此覺性，亦是妄覺，未可認為真覺。
亦是月外之月，其實名為始覺。
又如空華，從眼翳生。
此翳無根，體是無明。
此無明，又從法性而生。
故云從空而有，暫指為真。
雖為真性，亦是全妄之真。
此真名為始覺，有破妄之功。
緣被眼翳之累，真還成妄。
若始本一合時，無明法性俱遣。
境觀双亡，無復差別。
〔次釋疑。〕
orig::  ^386b12

幻華雖滅，空性不壞。
commentary::  ^386b38

幻翳若滅，幻華亦隨滅病除也。
空性不壞者，此空性名為始覺，畢竟不壞，
且存藥方，故云不壞。
修顯極時，復本妙明，始本一合，有無俱遣，境智双融。
金剛云：法尚應捨，何況非法。
〔次合法譚本義。〕
orig::  ^386b40

眾生幻心，還依幻滅。
commentary::  ^386b48

幻心，境也，即一念陰心是，此幻陰心，亦起作幻智，
還照幻境，亦一念也，謂之境照於境，智照於智，
如燃火杖，亦復自燃，智起為幻，滅幻為智，
滅幻之智，非智不滅，故云眾生幻心，還依幻滅，
滅幻之智，智即是幻，如湯消冰，如木生火，斯之謂歟。
orig::  ^386c2

諸幻盡滅，覺心不動。
commentary::  ^386c12

諸幻，指眾生四大五陰，色心依正，種種諸法，
皆名為幻，故云諸幻也。
盡滅者，諸幻從覺生，覺生即幻滅。
滅幻之覺，猶如虗空，故云不動。
須知諸幻，本從翳生，翳滅幻滅。
翳幻本一體，翳幻從覺起，覺還滅幻翳。
本是一家人，心生故分二。
既是心中病，還將心藥醫。
如以水洗水，以湛合湛，以屑出屑。
佛頂經云：舜若多性可銷亡，爍迦羅心無動轉。
與今文會，如上答。
以幻修幻竟〔次問誰為修行〕。
orig::  ^386c14

依幻說覺亦名為幻〔至〕說無覺者亦復如是。
commentary::  ^386c30

此答第二問。問云：若諸幻性一切盡滅，
則無有心，誰為修行？
偈中亦有三句。初句云：幻從諸覺生。
覺只是一，何云諸覺？
推其問中云：若諸幻性緣上幻性有種，種曰諸。
今以幻智滅於諸幻，故覺亦有諸，故云諸覺。
依幻說覺，覺亦名幻，故云猶未離幻。
此覺，妄覺也，亦云始覺，屬修也。
今家以性泯之，以性奪之，故修與覺並皆為幻。
此覺既從妄而生，還能滅妄，破惑有功，立名始覺。
妄既滅了，此覺亦須自滅。
如獵犬相似，獵既盡已，其犬自烹；妄既盡已，覺不容住。
四大既空，我神無主，但能塵銷覺圓，不須復問誰作主宰修行也。
說無覺者，亦復如是。
上文云：亦不可說無知覺性。
若無覺妄之智，如渡無船，安能到岸？
須用此妄覺，如火燃木。
無此覺智，舊病仍生，眾生長受生死。
但今文若說有覺者，有覺亦妄，是妄皆除。
到此聖凡情盡，若羚羊挂角，靈龜曳尾，
絕蹤絕跡，方見圓覺。
orig::  ^386c32

是故幻滅名為不動。
commentary::  ^387a16

上問中云：諸幻盡滅，則無有心，將誰修行？
今意但除其幻，了其生死，何慮無修行人？
偈云：幻滅覺圓滿，覺心不動故，舟乃自行岸，實不動如上。
答第二問竟〔次遠離幻化〕。
orig::  ^387a18

善男子，一切菩薩〔至〕一切幻化虗妄境界。
commentary::  ^387a26

此第三問。上文云：若諸眾生，本不修行，
於生死中，常居幻化，令妄想心，云何解脫？
今乃勸云：應當遠離。
應當，即勸修也。眾生若不依教修觀，無明業識，如何解脫？
則輪迴無際也。若依師教，以教照心，則遠離一切幻化生死。
況生死結根，如銅墻鐵壁，非幻智如何得出？
故說云：應當遠離一切幻化虗妄境界。
境界者，即是我等現前六根六塵。
故心經云：無眼界，乃至無意識界。
根塵既淨，覺圓滿故。
即上文淨覺隨順也。
orig::  ^387a28

由堅執持遠離心故〔至〕得無所離即除諸幻。
commentary::  ^387a48

以上四離、四幻，皆是徵釋幻心執情。
執情不遣，幻妄復生。
此之幻智，展轉微細，眠伏藏識，最為難遣。
今為四離離之，諸家解釋不同。
今用天台解法華經，知法常無性；用龍樹大論緣生四句解，
知法常無性。云：無自生性相，無他生性相，
無共生性相，亦無無因生性。
性相無，相亦無，故曰實相。
實相即今圓覺妙心也。
今觀此四維、四幻，即龍樹四句性計也。
一者、遠離一切幻化虗妄境界，即論中云無自性也。
既遠離幻化境界，即我一念根塵境界虗妄浮心。
若執之不遠離，即計自性也。
今既以性奪修，即自性計根塵一一無作，
六根清淨也，即自性離計也。
由堅執持遠離心故者，遠離心即始覺也，
亦即從妄中起此覺也，即妄覺之智。
此遠離心智雖從性起，大似從外而有，
似有能覺，即論中計他生性也。
既非他生，故云亦復遠離也。
遠離為幻，亦復遠離者，此論中共性計也。
遠離屬他，為幻屬自，自他共成執計。
破云：離時既無，共時安有？
既非共生，計執自亡，故云亦復遠離。
離遠離幻，亦復遠離者，此論云無因性計。
計其無因而生，即非有非無，不因有無而有，
此謂之無因，故此謂之計自然執也。
破云：此非無因不生，有因緣故，亦可得生。
即今文遠離是觀是智，離幻一句是妄是境。
既遠離，則無觀智；既云離幻，則無有妄心。
若執境智，計之為執，今復遠離，故云無無因性，亦復遠離也。
故大論云：諸法不自生，亦不從他生，不共不無因，是故說無生。
如上四離四幻，皆計四性自他共離。
四離若有一，計四四十六；四幻亦各有，四計亦有十六。
四幻四離，共三十二。
今推此三十二，一一無根，皆從圓覺妙心而有。
今反觀圓覺妙心從我心有，今觀我心自空，罪福無主。
又觀心無心，法不住法，不住結使，不離使海，
雖離煩惱，不離煩惱，四病出體，心華發明，
故云得無所離，即除諸幻。
〔下引喻。〕
orig::  ^387b2

譬如鑽火，兩木相因，火出木盡，#CB01926;飛烟滅。
commentary::  ^387c18

以木鑽木而火生，以幻修幻而幻滅。
今云二木相因，所因之木譬妄，執心即為之境也。
能因之木喻觀，即幻智即能觀觀也。
能所相即，境與觀合，境觀相研，中間無明陰妄方盡。
又中二木可喻砧槌，所因之木曰砧，即境也。
能因之木曰槌，即觀也。
砧槌自分能所，中間無明虗妄即物也。
鑪#CB17529;既發，砧槌現前，
中間之妄心無逃避處，不得不消。
妄心消處，真覺妙明顯發也。
二木相因，一木是遠離，即能觀觀也。
一木是所觀陰境，故云一切幻化虗妄境界陰消也。
此等自分一重能所也。
火出木盡者，火喻空觀，能壞一切法，能空一切相。
經云：由堅執持，遠離心故。
遠離心即上能空觀。
若更執此能空觀，藥還成病，故須遠離，即二重能所也。
#CB01926;飛喻空觀，本是藥能治病，病去藥亡。
又復執此藥，藥還成病。
藥病之執如#CB01926;，亦云執空之病。
既空一切相，復執於空，此為之空病。
圭峯云：本烟在前#CB01926;在後，謂譯師之倒。
今謂不然，正是#CB01926;前烟後。
何謂也？此是藥病。
 #CB01926;尚有形相，喻遠離為幻。
此幻尚麤，故以喻#CB01926;之，非譯師之倒。
此藥上之病亦須遠離，此第三重能所砧槌也。
烟滅者，喻上藥病。
更合新藥治舊藥病，此是新藥病、空上空病，故云離遠離幻。
有兩箇離字者，便見藥上之病、空上空病。
祖云：智還成障，亦此經菩薩為解礙也。
可謂大聰明人。前果有三尺暗，故云亦復遠離。
此四離、四幻，但分麤細。
此四離等，如鐵、銅、銀、金為鎻，雖分貴賤，
鎻義是一，並須去除。
若於此四外更起計著，又如之何亦須斷除？
今且云四者，事不過三〔次結四離、四幻，亦是合法〕。
orig::  ^387c20

以幻修幻亦復如是〔至〕離幻即覺亦無漸次。
commentary::  ^388a26

以幻修幻，合兩木相因也。
諸幻雖離，不入斷滅，合上火出木盡。
知幻即離，不作方便，合#CB01926;飛。
離幻即覺，亦無漸次，合烟滅也〔次結幻離〕。
orig::  ^388a28

一切菩薩及末世眾生〔至〕如是乃能永離諸幻。
commentary::  ^388a34

此總結普賢三問，若能依此四離四幻修行，故得永離諸幻也。
orig::  ^388a36

爾時，世尊欲重宣此義，而說偈言：
　　普賢汝當知，一切諸眾生，無始幻無明，
　　皆從諸如來，圓覺心建立，猶如虗空華。
　　依空而有相，空華若復滅，虗空本不動。
commentary::  ^388a40

〔此答第一問，此幻修幻。〕
orig:: 
　　幻從諸覺生，幻滅覺圓滿，
　　覺心不動故。
commentary::  ^388a48

〔此答第二問，諸幻盡滅，無人修行。〕
orig:: 
　　若彼諸菩薩，
　　及末世眾生，常應遠離幻，諸幻悉皆離。
commentary::  ^388b2

〔此答第三問，永不修行，云何解脫，後通途引譬四離四幻。〕
orig:: 
　　如木中生火。
　　木盡火還滅。
commentary::  ^388b6

〔木火#CB01926;烟，四皆並滅〕。
orig:: 
　　覺則無漸次。
　　方便亦如是。
大方廣圓覺修多羅了義經心鏡卷第一
 ^388b8
