大方廣佛新華嚴經合論卷第二十七
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 
# 四聖諦品第八
四聖諦品第八
commentary:: 
【論】於此一品之中，義分為三：一、釋品名目，
二、釋品來意，三、隨文釋義。
一、釋品名目者，諦者，實義也。
明如來說四種實義，令諸眾生起信解故。
問曰：何故不說多，但云四？
答曰：此四種諦義，總攝多故。
為明一切世間不離苦、集，一切出世間不離滅、道。
滅盡諸苦，名為滅諦；滅盡涅槃，名為道諦。
三乘涅槃皆有可得，此大涅槃無餘可得，名為道諦。
以二乘趣寂，菩薩多生淨土，又推淨土在餘他方。
又云：菩薩留惑潤生故。
若不故留煩惱，還應必有涅槃可證，或有他方淨土可生。
是故三乘涅槃皆有可得。
又閻浮提成正覺佛，木樹、草座是化佛，
上方摩醯首羅天、紅蓮華上佛是實報，皆有忻厭故。
是故三乘四諦，厭苦、集，忻滅、道，名四諦法輪。
此一乘經言四聖諦者，是其實義。
何以故？達苦性真，無忻厭故；無有他方別佛剎、
別淨土故；無有染、淨涅槃、生死，有忻厭所修道故。
所修道者，住如法住，修如法道，不厭、不著，
不欣、不取，一如法界，無去來性，無住處性，
身、塵、毛孔、心之及境，皆稱法性。
如是信解，如是修道。
以是義故，一乘四聖諦、三乘四諦，各各差別，各有信解。
如來依根方便設教，皆非凡夫能立。
如今修道者，但隨自信解力便處即作，不可例然。
如法華經為聲聞人說四諦法，為緣覺人說十二因緣，
為諸菩薩說六波羅蜜，亦是如來隨時之說。
如此經十地品，五地菩薩作十種諦觀，
以四聖諦為體，六地菩薩作十種十二緣生觀，此是如來隨位進修之法。
大要總言此四聖諦十二緣生法門，但一切諸聖、
一切凡夫起信樂佛法心道未滿者，皆從初心觀自他苦故，
發菩提心樂求道法，但依大小勝劣不同，
四諦十二緣各別，但一切世間法四諦義無不該通，此是如來語業說法徧周故。
如纓珞經立九乘法門者，意明三乘參用四諦十二緣各自得道差別。
其九乘者，一聲聞聲聞乘、二聲聞緣覺乘、
三聲聞菩薩乘，如是三乘同觀四諦十二緣法各自得道不同。
如是三乘中各有三通為九通，此法界不思議乘於解脫道中總有十乘，
皆得究竟無三界苦，諸餘道門皆是人天世間生滅之法，
設得少樂終竟不離苦本，三乘雖得出三界，
其道未真，未是佛果乘故。
二釋品來意者，為明前名號品是說如來身業隨方名號不同各別，
此品說如來隨方語業隨方說法不離四聖諦，故此品須來。
三隨文釋義者，於此一品經文，於中總有十二段經。
orig::  ^180c4

【經】爾時，文殊師利菩薩摩訶薩告諸菩薩言：諸佛子！
苦聖諦，此娑婆世界中，或名：罪，或名：逼迫，
或名：變異，或名：攀緣，或名：聚，或名：刺，或名：
依根，或名：虗誑，或名：癰瘡處，或名：愚夫行。
諸佛子！苦集聖諦，此娑婆世界中，或名：
繫縛，或名：滅壞，或名：愛著義，或名：妄覺念，
或名：趣入，或名：決定，或名：網，或名：戲論，
或名：隨行，或名：顛倒根。
諸佛子！苦滅聖諦，此婆娑世界中，或名：
無諍，或名：離塵，或名：寂靜，或名：無相，或名：
無沒，或名：無自性，或名：無障礙，或名：滅，
或名：體真實，或名：住自性。
諸佛子！苦滅道聖諦，此娑婆世界中，或名：
一乘，或名：趣寂，或名：導引，或名：究竟無分別，
或名：平等，或名：捨擔，或名：無所趣，或名：
隨聖意，或名：仙人行，或名：十藏。
諸佛子！此娑婆世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼密訓世界中，
或名：營求根，或名：不出離，或名：繫縛本，
或名：作所不應作，或名：普鬬諍，或名：分#CB00701;悉無力，
或名：作所依，或名：極苦，或名：躁動，或名：形狀物。
諸佛子！所言苦集聖諦者，彼密訓世界中，
或名：順生死，或名：染著，或名：燒然，或名：
流轉，或名：敗壞根，或名：續諸有，或名：惡行，
或名：愛著，或名：病源，或名：分數。
諸佛子！所言苦滅聖諦者，彼密訓世界中，
或名：第一義，或名：出離，或名：可讚歎，或名：
安隱，或名：善入趣，或名：調伏，或名：一分，
或名：無罪，或名：離貪，或名：決定。
諸佛子！所言苦滅道聖諦者，彼密訓世界中，
或名：猛將，或名：上行，或名：超出，或名：有方便，
或名：平等眼，或名：離邊，或名：了悟，或名：
攝取，或名：最勝眼，或名：觀方。
諸佛子！密訓世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼最勝世界中，
或名：恐怖，或名：分段，或名：可厭惡，或名：
須承事，或名：變異，或名：招引怨，或名：能欺奪，
或名：難共事，或名：妄分別，或名：有勢力。
諸佛子！所言苦集聖諦者，彼最勝世界中，
或名：敗壞，或名：癡根，或名：大怨，或名：利刃，
或名：滅味，或名：仇對，或名：非己物，或名：
惡導引，或名：增黑暗，或名：壞善利。
諸佛子！所言苦滅聖諦者，彼最勝世界中，
或名：大義，或名：饒益，或名：義中義，或名：
無量，或名：所應見，或名：離分別，或名：最上調伏，
或名：常平等，或名：可同住，或名：無為。
諸佛子！所言苦滅道聖諦者，彼最勝世界中，
或名：能燒然，或名：最上品，或名：決定，或名：
無能破，或名：深方便，或名：出離，或名：不下劣，
或名：通達，或名：解脫性，或名：能度脫。
諸佛子！最勝世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼離垢世界中，
或名：悔恨，或名：資待，或名：展轉，或名：住城，
或名：一味，或名：非法，或名：居宅，或名：妄著處，
或名：虗妄見，或名：無有數。
諸佛子！所言苦集聖諦者，彼離垢世界中，
或名：無實物，或名：但有語，或名：非潔白，
或名：生地，或名：執取，或名：鄙賤，或名：增長，
或名：重擔，或名：能生，或名：麤獷。
諸佛子！所言苦滅聖諦者，彼離垢世界中，
或名：無等等，或名：普除盡，或名：離垢，或名：
最勝根，或名：稱會，或名：無資待，或名：滅惑，
或名：最上，或名：畢竟，或名：破印。
諸佛子！所言苦滅道聖諦者，彼離垢世界中，
或名：堅固物，或名：方便分，或名：解脫本，
或名：本性實，或名：不可毀呰，或名：最清淨，
或名：諸有邊，或名：受寄全，或名：作究竟，
或名：淨分別。諸佛子！
離垢世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼豐溢世界中，
或名：愛染處，或名：險害根，或名：有海分，
或名：積集成，或名：差別根，或名：增長，或名：
生滅故名：障礙，或名：刀劍本，或名：數所成。
諸佛子！所言苦集聖諦者，彼豐溢世界中，
或名：可惡，或名：名字，或名：無盡，或名：分數，
或名：不可愛，或名：能攫噬，或名：麤鄙物，
或名：愛著，或名：器，或名：動。
諸佛子！所言苦滅聖諦者，彼豐溢世界中，
或名：相續斷，或名：開顯，或名：無文字，或名：
無所修，或名：無所見，或名：無所作，或名：
寂滅，或名：已燒盡，或名：捨重擔，或名：已除壞。
諸佛子！所言苦滅道聖諦者，彼豐溢世界中，
或名：寂滅行，或名：出離行，或名：勤修證，
或名：安隱去，或名：無量壽，或名：善了知，
或名：究竟道，或名：難修習，或名：至彼岸，
或名：無能勝。諸佛子！
豐溢世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼攝取世界中，
或名：能劫奪，或名：非善友，或名：多恐怖，
或名：種種戲論，或名：地獄性，或名：非實義，
或名：貪欲擔，或名：深重根，或名：隨心轉，
或名：根本空。諸佛子！
所言苦集聖諦者，彼攝取世界中，或名：
貪著，或名：惡成辦，或名：過惡，或名：速疾，
或名：能執取，或名：想，或名：有果，或名：無可說，
或名：無可取，或名：流轉。
諸佛子！所言苦滅聖諦者，彼攝取世界中，
或名：不退轉，或名：離言說，或名：無相狀，
或名：可欣樂，或名：堅固，或名：上妙，或名：
離癡，或名：滅盡，或名：遠惡，或名：出離。
諸佛子！所言苦滅道聖諦者，彼攝取世界中，
或名：離言，或名：無諍，或名：教導，或名：善迴向，
或名：大善巧，或名：差別方便，或名：如虗空，
或名：寂靜行，或名：勝智，或名：能了義。
諸佛子！攝取世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼饒益世界中，
或名：重擔，或名：不堅，或名：如賊，或名：老死，
或名：愛所成，或名：流轉，或名：疲勞，或名：
惡相狀，或名：生長，或名：利刃。
諸佛子！所言苦集聖諦者，彼饒益世界中，
或名：敗壞，或名：渾濁，或名：退失，或名：無力，
或名：喪失，或名：乖違，或名：不和合，或名：
所作，或名：取，或名：意欲。
諸佛子！所言苦滅聖諦者，彼饒益世界中，
或名：出獄，或名：真實，或名：離難，或名：覆護，
或名：離惡，或名：隨順，或名：根本，或名：捨因，
或名：無為，或名：無相續。
諸佛子！所言苦滅道聖諦者，彼饒益世界中，
或名：達無所有，或名：一切印，或名：三昧藏，
或名：得光明，或名：不退法，或名：能盡有，
或名：廣大路，或名：能調伏，或名：有安隱，
或名：不流轉根。諸佛子！
饒益世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼鮮少世界中，
或名：險樂欲，或名：繫縛處，或名：邪行，或名：
隨受，或名：無慚恥，或名：貪欲根，或名：恒河流，
或名：常破壞，或名：炬火性，或名：多憂惱。
諸佛子！所言苦集聖諦者，彼鮮少世界中，
或名：廣地，或名：能趣，或名：遠慧，或名：留難，
或名：恐怖，或名：放逸，或名：攝取，或名：著處，
或名：宅主，或名：連縛。
諸佛子！所言苦滅聖諦者，彼鮮少世界中，
或名：充滿，或名：不死，或名：無我，或名：無自性，
或名：分別盡，或名：安樂住，或名：無限量，
或名：斷流轉，或名：絕行處，或名：不二。
諸佛子！所言苦滅道聖諦者，彼鮮少世界中，
或名：大光明，或名：演說海，或名：簡擇義，
或名：和合法，或名：離取著，或名：斷相續，
或名：廣大路，或名：平等因，或名：淨方便，
或名：最勝見。諸佛子！
鮮少世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼歡喜世界中，
或名：流轉，或名：出生，或名：失利，或名：染著，
或名：重擔，或名：差別，或名：內險，或名：集會，
或名：惡舍宅，或名：苦惱性。
諸佛子！所言苦集聖諦者，彼歡喜世界中，
或名：地，或名：方便，或名：非時，或名：非實法，
或名：無底，或名：攝取，或名：離戒，或名：煩惱法，
或名：狹劣見，或名：垢聚。
諸佛子！所言苦滅聖諦者，彼歡喜世界中，
或名：破依止，或名：不放逸，或名：真實，或名：
平等，或名：善淨，或名：無病，或名：無曲，或名：
無相，或名：自在，或名：無生。
諸佛子！所言苦滅道聖諦者，彼歡喜世界中，
或名：入勝界，或名：斷集，或名：超等類，或名：
廣大性，或名：分別盡，或名：神力道，或名：
眾方便，或名：正念行，或名：常寂路，或名：攝解脫。
諸佛子！歡喜世界說四聖諦，有如是等四百億十千名；
隨眾生心，悉令調伏。
諸佛子！此娑婆世界所言苦聖諦者，彼關#CB00441;世界中，
或名：敗壞相，或名：如壞器，或名：我所成，
或名：諸趣身，或名：數流轉，或名：眾惡門，
或名：性苦，或名：可棄捨，或名：無味，或名：來去。
諸佛子！所言苦集聖諦者，彼關#CB00441;世界中，
或名：行，或名：憤毒，或名：和合，或名：受支，
或名：我心，或名：襍毒，或名：虗稱，或名：乖違，
或名：熱惱，或名：驚駭。
諸佛子！所言苦滅聖諦者，彼關#CB00441;世界中，
或名：無積集，或名：不可得，或名：妙藥，或名：
不可壞，或名：無著，或名：無量，或名：廣大，
或名：覺分，或名：離染，或名：無障礙。
諸佛子！所言苦滅道聖諦者，彼關 #CB00441;世界中，
或名：安隱行，或名：離欲，或名：究竟實，或名：
入義，或名：性究竟，或名：淨現，或名：攝念，
或名：趣解脫，或名：救濟，或名：勝行。
諸佛子！關#CB00441;世界說四聖諦，
有如是等四百億十千名；隨眾生心，悉令調伏。
諸佛子！此娑婆世界所言苦聖諦者，彼振音世界中，
或名：匿疵，或名：世間，或名：所依，或名：慠慢，
或名：染著性，或名：駛流，或名：不可樂，或名：
覆藏，或名：速滅，或名：難調。
諸佛子！所言苦集聖諦者，彼振音世界中，
或名：須制伏，或名：心趣，或名：能縛，或名：
隨念起，或名：至後邊，或名：共和合，或名：
分別，或名：門，或名：飄動，或名：隱覆。
諸佛子！所言苦滅聖諦者，彼振音世界中，
或名：無依處，或名：不可取，或名：轉還，或名：
離諍，或名：小，或名：大，或名：善淨，或名：無盡，
或名：廣博，或名：無等價。
諸佛子！所言苦滅道聖諦者，彼振音世界中，
或名：觀察，或名：能摧敵，或名：了知印，或名：
能入性，或名：難敵對，或名：無限義，或名：
能入智，或名：和合道，或名：恒不動，或名：殊勝義。
諸佛子！振音世界說四聖諦，有如是等四百億十千名；
隨眾生心，悉令調伏。
commentary::  ^181a40

【論】從爾時，文殊師利已下十一段，是通中心，
并十方正說、四聖諦義，各別不同。
orig::  ^183b10

【經】諸佛子！如此娑婆世尊中，說四聖諦，
有四百億十千名；如是，東方百千億無數無量、
無邊無等、不可數、不可稱、不可思、不可量、
不可說，盡法界、虗空界所有世界，彼一一世界中，
說四聖諦，亦各有四百億十千名，隨眾生心，悉令調伏。
如東方，南、西、北方，四維、上、下，亦復如是。
諸佛子！如娑婆世界，有如上所說十方世界；
彼一切世界，亦各有如是十方世界。
一一世界中，說苦聖諦，有百億萬種名；
說集聖諦、滅聖諦、道聖諦，亦各有百億萬種名，
皆隨眾生心之所樂，令其調伏。
commentary::  ^183b14

【論】末後一段，是總都說十方世界無盡名目，皆是四聖諦為體。
從此四諦上，分作種種法門：五蘊、十二緣，
總在其內；八萬四千塵勞解脫，總在其內。
如文具說，不煩更釋。
已上佛名號品。四聖諦品，是自己信進修行中所信之法。
已下光明覺品，現佛境及所行。
行門徧周，如文具明。
如是已上十信門，以根本普光明智為殿體。
如是進修，究竟不離此智也。
pin:: 
# 光明覺品第九

pin:: 光明覺品第九
commentary::  ^183b32

【論】將釋此品，約作三門分別：一、釋品名目，
二、釋品來意，三、隨文釋義。
一、釋品名目者。此品名光明覺品，為明因如來放十信中足輪下光，
照燭十方。初云一三千大千，以次十三千大千，
以次增廣至不可說法界、虗空界，為明無盡。
令信心者，了心境廣大，無盡無礙，與法界、
虗空界等，明其自己法身、智身、願、行亦等故。
以光所照，覺悟信心，令修行故。
以是因緣，名光明覺品。
修行者，一一隨光觀照十方已，能觀之心亦盡，
即與法身同體，入十住初心。
入信心者，一一隨此寶色燈雲光，觀內心及方所，
總令心境無有內、外、中間，方可入方便三昧，入十住法門。
若不作此寶色光明觀，不成一切普賢願海、
神通道力、諸佛大用，皆悉不成。
二、釋品來意者。為此第二會中，普光明殿說十信心，明成凡夫自心所契佛果。
信其前之如來名號品，舉佛身、眼、耳、鼻、
舌等，及名號徧周。
四聖諦品，明如來口業說法，行行徧周，總明佛果徧也。
令此品放如來信位教行之光，覺悟一切。
令信心者，自信自心智境界，身行徧周，
即一切處不動智佛，一切處文殊師利，
一切處覺首、目首、財首等十首菩薩是也。
即明信心者，自己身、語、意業，名號徧周，一如佛故。
此品須來明已上不動智佛等十箇智佛，
是信心中所信之果，是自己之智，與佛本同。
文殊師利即是自心妙理之慧，餘九是行，十色世界是所見之法。
三、隨文釋義者。
orig::  ^183c2

【經】爾時，世尊從兩足輪下，放百億光明，
照此三千大千世界百億閻浮提、百億弗婆提、
百億瞿耶尼、百億 #CB15106;單越、
百億大海、百億輪圍山、百億菩薩受生、
百億菩薩出家、百億如來成正覺、百億如來轉法輪、
百億如來入涅槃、百億須彌山王、百億四天王眾天、
百億三十三天、百億夜摩天、百億兜率天、
百億化樂天、百億他化自在天、百億梵眾天、
百億光音天、百億徧淨天、百億廣果天、
百億色究竟天；其中所有，悉皆明現。
如此處，見佛世尊坐蓮華藏師子之座，
十佛剎微塵數菩薩所共圍遶；其百億閻浮提中，百億如來亦如是坐。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其名曰：文殊師利菩薩、覺首菩薩、
財首菩薩、寶首菩薩、功德首菩薩、目首菩薩、
精進首菩薩、法首菩薩、智首菩薩、賢首菩薩。
是諸菩薩所從來國，所謂：金色世界、妙色世界、
蓮華色世界、薝蔔華色世界、優鉢羅華色世界、
金色世界、寶色世界、金剛色世界、頗黎色世界、平等色世界。
此諸菩薩各於佛所淨修梵行，所謂：不動智佛、
無礙智佛、解脫智佛、威儀智佛、明相智佛、
究竟智佛、最勝智佛、自在智佛、梵智佛、觀察智佛。
爾時，一切處文殊師利菩薩，各於佛所，
同時發聲，說此頌言：
commentary::  ^184a4

【論】從初、爾時，世尊已下，有二十四行半經。
於中大意，義分為五：一、舉光出處，二、舉光所照境界遠近，
三、舉一切處百億眾會菩薩同集，四、舉一切處佛剎根本智佛，
五、明一切處文殊同聲一時說頌。
一、舉光出處者，經云：爾時，世尊兩足輪下放百億光明。
此光是初會中如來放眉間光，名一切菩薩智光明，普照耀十方藏。
此光是教化十方菩薩，安立十信及五位、
十地法門，次第令隨位進修，開敷智眼，
成其無量福智之海，是故名之照耀十方藏。
又藏者，有二義：一、眾生善根堪受此法，名之為藏。
如文殊師利歎善財童子：善哉功德藏，能來至我所。
二、大願、大悲、大智法身，總名為藏。
此光明常照耀十方法界善根眾生，而能成就大菩提心。
大願、大悲、大智饒益眾生藏者，故此如來兩足輪所放光明，
是彼現相品中眉間之光。
照十方已，其光還來入佛足下，為欲以十地果光用成十信故。
是故於此品中，還放彼第一會中所入如來足下之光，以成十信。
如今如來兩足輪下放光，是現相品中所入之光故。
明足下放光者，是以果成信初始故。
如十住位中，於如來足指端放光，即明入聖之始，
發跡應真之初故，是初生諸佛大智家故。
十行位中，足趺上放光；十迴向位中，膝上放光；
十地位中，眉間放光。
終而復始，還依舊果。
初以果成因，因修果體，至功終位極，本末不移，至位更明。
今此放兩足輪中之光明，以果成信故，
乃至修行常修果體，使慣習成熟故。
如此從眉間放光，足下輪中放光，足指端放光，
足趺上放光，膝上放光，眉間放光。
出現品中又於眉間放光，名如來出現光明。
如此六度放光，總明成就十信、十住、十行、
十迴向、十地、十一地因果法門，進修之行相一終故。
法界品又眉間放光者，明此一部之經，
菩薩五位進修，及如來出現所證本法，總法界為體故。
明法界一品是過、現、未來一切諸佛之本末故，
是恒法故，是法常道不思議故，是一切眾生本末故，是一切法之本體故。
二、舉光照遠近者，初照三千大千之境界，次照十百千乃至十億及不可說。
問曰：何故不一時普照而有漸次耶？
答：是一時中漸次，為法界中無前後故。
漸次者，為十信中修勝進增勝故。
三、舉一切處百億眾會菩薩同集者，明自己信行徧周故。
四、舉一切處佛世界及十智如來者，明信心者自己智德果徧周故。
五、一切處文殊師利同時說頌者，明信心者自己妙慧釋法徧周，
總明自有，非是他法。
從初自信如是十色世界、十智如來、十首菩薩，
總是自己果行法性大智，萬行徧周，以成信故。
從此修行，經歷五位，不離此也。
是故發心畢竟二不別，如是發心先心難。
自未得度先度他，是故我禮初發心。
初發以為天人師，超勝聲聞及緣覺。
一、如涅槃經說。此明從凡入信心者難，故為凡夫。
總自認是凡夫，不肯認自心是不動智故，是故入十信難。
明十信心成就，任運至十住，初發心住故，乃至究竟佛果故。
如三乘中修十信心，經十千劫。
此教中為以根本智法界為教體，但以才堪見實即得，不論劫量。
如覺城二千之眾，善財為首者，是路上發心。
六千比丘之眾，亦皆是智慧猛利，人類精奇，
一聞多曉悟，謙恕仁慈，專求大道，以利含生，皆是一生信滿發心入位人也。
若不信自心元是不動智佛者，即永劫飄淪，何能利人濟物？
如經所說：若自有縛，能解彼縛，無有是處。
是故發心有二種：一、修信解發心，但修十信解故，
即如前十智如來、十首菩薩是。
二、信滿發心，十住位初，名初發心住故，
即十慧菩薩、十箇月佛是其因果也。
又就此說頌門中，義分為二：一、明文殊師利說十偈頌，
歎如來十種德，令信心者信解增廣；二、
明信心者心地增廣，其光漸增。
其光漸增者，明信心漸勝，如文可知。
一一隨光所照之境，以心觀之，隨方令心無礙，盡十方總。
然十方觀徧，唯有能觀心在。
復觀能觀之心，亦無內外，即十方無礙，方入十住初心。
一、從文殊說頌中，歎如來十種德，令信心者漸漸增廣。
orig::  ^184a46

【經】
　　若有見正覺，解脫離諸漏，不著一切世，
　　彼非證道眼。　若有知如來，體相無所有，
　　修習得明了，此人疾作佛，能見此世界。
　　其心不搖動，於佛身亦然，當成勝智者。
　　若於佛及法，其心了平等，二念不現前，
　　當踐難思位。　若見佛及身，平等而安住，
　　無住無所入，當成難遇者。
　色受無有數，
　　想行識亦然，若能如是知，當作大牟尼。
　　世及出世見，一切皆超越，而能善知法。
　　當成大光耀。　若於一切智，發生迴向心，
　　見心無所生，當獲大名稱。
　眾生無有生，
　　亦復無有壞，若得如是智，當成無上道。
　　一中解無量，無量中解一，了彼互生起。
　　當成無所畏。
commentary::  ^185a38

【論】一、從初十行頌，歎如來法身無體性德。
orig::  ^185b18

【經】爾時，光明過此世界，徧照東方十佛國土；
南、西、北方，四維、上、下，亦復如是。
彼一一世界中，皆有百億閻浮提，乃至百億色究竟天，
其中所有，悉皆明現。
如此處，見佛世尊坐蓮華藏師子之座，
十佛剎微塵數菩薩所共圍遶；彼一一世界中，
各有百億閻浮提、百億如來，亦如是坐。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　眾生無智慧，愛刺所傷毒，為彼求菩提。
　　諸佛法如是，普見於諸法，二邊皆捨離。
　　道成永不退，轉此無等輪。
　不可思議劫，
　　精進修諸行，為度諸眾生，此是大仙力。
　　導師降眾魔，勇健無能勝，光中演妙義，
　　慈悲故如是。　以彼智慧心，破諸煩惱障，
　　一念見一切，此是佛神力。
　擊于正法鼓，
　　覺悟十方剎，咸令向菩提，自在力能爾。
　　不壞無邊境，而遊諸億剎。
　於有無所著，
　　彼自在如佛，諸佛如虗空，究竟常清淨。
　　憶念生歡喜，彼諸願具足。
　一一地獄中，
　　經於無量劫，為度眾生故，而能忍是苦。
　　不惜於身命，常護諸佛法，無我心調柔，
　　能得如來道。
commentary::  ^185b20

【論】二十行頌，歎如來大慈悲德，為眾生求菩提心故。
orig::  ^185c20

【經】爾時，光明過十世界，徧照東方百世界；
南、西、北方，四維、上、下，亦復如是。
彼諸世界中，皆有百億閻浮提，乃至百億色究竟天，
其中所有，悉皆明現。
彼一一閻浮提中，悉見如來坐蓮華藏師子之座，十佛剎微塵數菩薩所共圍遶。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　佛了法如幻，通達無障礙，心淨離眾著，
　　調伏諸羣生。　或有見初生，妙色如金山，
　　住是最後身，永作人中月。
　或見經行時，
　　具無量功德，念慧皆善巧。
　丈夫師子步，
　　或見紺青目，觀察於十方，有時現戲笑，
　　為順眾生故。　或見師子吼，殊勝無比身，
　　示現最後生，所說無非實。
　或有見出家，
　　解脫一切縛，修治諸佛行，常樂觀寂滅，
　　或見坐道場，覺知一切法，到功德彼岸。
　　癡闇煩惱盡。　或見勝丈夫，具足大悲心，
　　轉於妙法輪，度無量眾生。
　或見師子吼，
　　威光最殊特，超一切世間，神通力無等，
　　或見心寂靜，如世燈永滅，種種現神通，
　　十方能如是。
commentary::  ^185c24

【論】三十行頌，歎如來了法如幻德，應緣現身故。
orig::  ^186a22

【經】爾時，光明過百世界，徧照東方千世界；
南、西、北方，四維、上、下，亦復如是。
彼一一世界中，皆有百億閻浮提，乃至百億色究竟天；
其中所有，悉皆明現。
彼一一閻浮提中，悉見如來坐蓮華藏師子之座，十佛剎微塵數菩薩所共圍遶。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　佛於甚深法，通達無與等，眾生不能了，
　　次第為開示，我性未曾有，我所亦空寂。
　　云何諸如來，而得有其身，解脫明行者？
　　無數無等倫，世間諸因量，求過不可得。
　　佛非世間蘊，界處生死法，數法不能成，
　　故號人師子。　其性本空寂，內外俱解脫，
　　離一切妄念，無等法如是，體性常不動。
　　無我無來去，而能悟世間，無邊悉調伏。
　　常樂觀寂滅，一相無有二，其心不增減。
　　現無量神力，不作諸眾生，業報因緣行。
　　而能了無礙。　善逝法如是，種種諸眾生，
　　流轉於十方。　如來不分別，度脫無邊類，
　　諸佛真金色，非有徧諸有，隨眾生心樂，
　　為說寂滅法。
commentary::  ^186a24

【論】四十行頌，歎如來以甚深法德為眾開示故。
orig::  ^186b22

【經】爾時，光明過千世界，徧照東方十千世界；
南、西、北方，四維、上、下，亦復如是。
彼一一世界中，皆有百億閻浮提，乃至百億色究竟天；
其中所有，悉皆明現。
彼一一閻浮提中，悉見如來坐蓮華藏師子之座，十佛剎微塵數菩薩所共圍遶。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　發起大悲心，救護諸眾生，永出人天眾。
　　如是業應作，意常信樂佛，其心不退轉。
　　親近諸如來，如是業應作。
　志樂佛功德，
　　其心永不退，住於清涼慧，如是業應作。
　　一切威儀中，常念佛功德，晝夜無暫斷。
　　如是業應作，觀無邊三世，學彼佛功德。
　　常無厭倦心，如是業應作。
　觀身如實相，
　　一切皆寂滅，離我無我著，如是業應作。
　　等觀眾生心，不起諸分別，入於真實境。
　　如是業應作，悉舉無邊界，普飲一切海。
　　神通大智力，如是業應作。
　思惟諸國土，
　　色與非色相，一切悉能知，如是業應作。
　　十方國土塵，一塵為一佛，悉能知其數。
　　如是業應作。
commentary::  ^186b24

【論】五、十行頌，歎佛救護眾生德。
勸修心者，有十種業應作故。
orig::  ^186c22

【經】爾時，光明遍十千世界，徧照東方百千世界；
南、西、北方，四維、上、下，亦復如是。
彼一一世界中，皆有百億閻浮提，乃至百億色究竟天；
其中所有，悉皆明現。
彼一一閻浮提中，悉見如來坐蓮華藏師子之座，十佛剎微塵數菩薩所共圍遶。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　若以威德色種族，而見人中調御師，
　　是為病眼顛倒見，彼不能知最勝法。
　　如來色形諸相等，一切世間莫能測，
　　億那由劫共思量，色相威德轉無邊，
　　如來非以相為體，但是無相寂滅法，
　　身相威儀悉具足，世間隨樂皆得見。
　　佛法微妙難可量，一切言說莫能及，
　　非是和合非不合，體性寂滅無諸相。
　　佛身無生超戲論，非是蘊聚差別法，
　　得自在力決定見，所行無畏離言道。
　　身心悉平等，內外皆解脫，永劫住正念。
　　無著無所繫，意淨光明者，所行無染著。
　　智眼靡不周，廣大利眾生。
　一身為無量，
　　無量復為一，了知諸世間，現形徧一切。
　　此身無所從，亦無所積聚，眾生分別故。
　　見佛種種身，心分別世間，是心無所有。
　　如來知此法，如是見佛身。
commentary::  ^186c26

【論】六十五行，頌歎如來無相之相德，隨其見者，皆得見故。
orig::  ^187a30

【經】爾時，光明過百千世界，徧照東方百萬世界；
南、西、北方，四維、上、下，亦復如是。
彼一一世界中，皆有百億閻浮提，乃至百億色究竟天；
其中所有，悉皆明現。
彼一一閻浮提中，悉見如來坐蓮華藏師子之座，十佛剎微塵數菩薩所共圍遶。
悉以佛神力故，十方各有一大菩薩，一一各與十佛剎微塵數諸菩薩俱，
來詣佛所。其大菩薩，謂：文殊師利等；所從來國，
謂：金色世界等；本所事佛，謂：不動智如來等。
爾時，一切處文殊師利菩薩，各於佛所，
同時發聲，說此頌言：
　　如來最自在，超世無所依，具一切功德，
　　度脫於諸有，無染無所著，無想無依止，
　　體性不可量，見者咸稱歎。
　光明徧清淨，
　　塵累悉蠲滌，不動離二邊，此是如來智。
　　若有見如來，身心離分別，則於一切法，
　　永出諸疑滯。　一切世間中，處處轉法輪，
　　無性無所轉，導師方便說，於法無疑惑。
　　永絕諸戲論，不生分別心，是念佛菩提。
　　了知差別法，不著於言說，無有一與多，
　　是名隨佛教。　多中無一性，一亦無有多，
　　如是二俱捨，普入佛功德。
　眾生及國土，
　　一切皆寂滅，無依無分別，能入佛菩提。
　　眾生及國土，一異不可得，如是善觀察。
　　名知佛法義。
commentary::  ^187a34

【論】七十行頌，歎如來無依自在德，具一切功德，令信心者修學故。
大方廣佛新華嚴經合論卷第二十七
w:: 音切
note:: 癰 ^187b32

〔於龍切。〕瘡
〔楚良切。〕諦
〔帝音。〕顛
〔端年切。〕擔
〔都濫切。〕營
〔于經切。〕 #CB00701;
〔息音。〕鬪 ^187b44

〔都豆切。〕諍
〔側迸切。〕躁
〔精到切。〕歎
〔他斡切。〕敗
〔蒲賣切。〕仇
〔求音。〕鄙
〔彼音。〕賤 ^187b46

〔才線切。〕麤
〔倉胡切。〕獷
〔孤猛切。〕攫
〔居博切。〕噬
〔常制切。〕續
〔似欲切。〕渾 ^187b48

〔戶昆切。〕濁
〔直角切。〕乖
〔古懷切。〕慚
〔昨含切。〕恥
〔敕里切。〕炬
〔其呂切。〕揀
駭 ^187c2

〔呼解切。〕憤
〔符粉切。〕坏
〔滂回切。〕匿
〔奴力切。〕疵
〔疾移切。〕慠
〔五到分。〕慢〔莫晏切。〕
駛 ^187c4

〔疎利切。〕鬱
〔紆欻切。〕單
〔丹音。〕越
〔曰音。〕兜
〔當矦切。〕蘊
〔於問切。〕紺 ^187c6

〔古暗切。〕砦
〔咨此切。〕滌
〔徒歷切。〕
 ^187c8
