
xu:: 
#  No. 1208-A 自序
No. 1208-A 自序
夫修行捷徑。莫如念佛。
念佛之要。必先觀心。
心若不明。徒勞脣吻。
雖口親佛號。而不知念者是誰也。
夫一念相應。九品同符。
理事持名。皆不虗棄。
苟於能念之心所念之佛。
直下雙忘。心佛齊泯。
忽爾淨智妙明。廓然洞徹。
寂光真境。頓了目前。
所謂自性彌陀。唯心淨土之義也。
古德云。禪淨雙修。
自他兼濟。目足齊運。
到清涼池。又云。念佛不作福。
入道多苦辛。作福不念佛。
未免受沈淪。作福兼念佛。
如筏渡迷津。則悲智齊融。
方提得起這一句佛也。
是故當勤精進。急辦前程。
一句阿彌陀。異口同音。
一句阿彌陀。善惡不分。
一句阿彌陀。凡聖正因。
一句阿彌陀。解脫冤親。
一句阿彌陀。普濟羣生。
一句阿彌陀。萬善同登。
一句阿彌陀。六度齊行。
一句阿彌陀。淨穢澄清。
一句阿彌陀。東西合并。
一句阿彌陀。包括古今。
一句阿彌陀。函葢乾坤。
一句阿彌陀。證入無生。
一句了然超百億。
十方世界現全身。
祇因蓮社道友。請益禪淨唯心之旨。
不覺逗漏。遂成話墮。
雖有言說。毫無交涉。
夫損己利人。智為先導。
開之以方便門。示之以解脫道。
橫超直往。誓不退轉。
定有到家時節。如肯余言。
終不虗行。唯心集
author:: 海湧小白花海岸山人　乘戒定慧　著
other:: 
# 偈頌上
 ^816b10

臥聽鄰雞第一聲。
五更曙色漸分明。
整衣束帶思何事。
十念彌陀信願行。 ^816c16

唯願臨終神不亂。
預知時至體安然。
皮膚脫落根塵淨。
託質金臺上品蓮。 ^816c20

死生大事實堪憂。
戳破機關萬慮休。
無始劫來至今日。
何曾動著一絲頭。 ^816c24

禪餘無事課彌陀。
為度眾生出愛河。
九品咸令登彼岸。
奚須留戀此娑婆。 ^816c28

心心起滅花開謝。
念念存亡雲往來。
彈指頓超三際斷。
剎那消盡劫塵#CB01926;。 ^816c32

但知佛在心頭念。
不信花從舌底生。
花即是心心即佛。
心花開處佛來迎。 ^816c36

諸佛如來淨法身。
思惟憶念便相親。
本同一體無差別。
只要當人認得真。 ^816c40

趙州不喜吾偏喜。
漱口三朝吐妙香。
法界藏身安樂國。
眼前何處不西方。 ^817a2

東方日出落西方。
想見西方無量光。
大地山河非外物。
法空寶覺是心王。 ^817a6

世間難得是人身。
既得人身要認真。
罔極恩深何以報。
無如念佛度雙親。 ^817a10

閒忙動靜不妨修。
耕讀漁樵亦可求。
貴賤賢愚無揀擇。
但稱六字便相投。 ^817a14

佛度眾生如一子。
眾生念佛若雙親。
不相違遠常相憶。
覿面依然是本人。 ^817a18

彼方歸去實非去。
此土往生無不生。
大道直通三界外。
六街原不禁人行。 ^817a22

汲汲波波汲汲波。
何如一句阿彌陀。
屠刀放下便成佛。
七日功夫猶是多。 ^817a26

在家念佛在家中。
晝夜晨朝不住功。
況在家中多少好。
無拘無束念頭空。 ^817a30

豐饒富有千鍾祿。
榮耀尊為一品官。
難免衰殘老病死。
浮生爭及樂#CB15131;安。 ^817a34

生佛體同本大均。
蹉跎又自逐風塵。
向時不肯勤精進。
流落娑婆作嬾民。 ^817a38

愚迷不達境唯心。
日逐驅馳向外尋。
覓即知君不可得。
空花水月景沈沈。 ^817a42

人生多事多煩惱。
百年長壽恐難保。
忙裏偷閒念一聲。
南無阿彌陀佛好。 ^817a46

是男是女總堪修。
親切無如自己求。
異口同音一句佛。
渾家送上渡船頭。 ^817b2

此方正教重音聞。
雪曲巴歈巧樣分。
六字彌陀真絕調。
一聲清響遏行雲。 ^817b6

身當強健精神旺。
病臥牀幃力不支。
猛省回頭早覺悟。
是真精進丈夫兒。 ^817b10

燈盞無油火不明。
昏瞢直入暗中行。
冥冥長夜何時且。
夢裏驚聞佛一聲。 ^817b14

三灾八難孰為拘。
但念彌陀當處無。
迷即眾生悟即佛。
祇因迷悟有差殊。 ^817b18

日落西山憶故鄉。
終須檢點辦資糧。
等閒整頓好行李。
莫待臨時手脚忙。 ^817b22

火宅無安不久長。
化城豈是舊家鄉。
要知凡聖同居土。
畢竟終歸常寂光。 ^817b26

夢想西方到幾回。
金繩交絡玉樓臺。
心開意解蓮花放。
真實何曾有去來。 ^817b30

未許栽蓮結淨因。
忽傳口信寄來人。
由他世路多魔障。
一句彌陀身外身。 ^817b34

真如界內離生滅。
平等法中無自他。
若俗若僧皆有分。
春來何處不開花。 ^817b38

無明殻破金蟬蛻。
幻滅空懸白澤圖。
淨土必無如是怪。
柰何不信有疑狐。 ^817b42

繁華叢裏一聲佛。
閙熱場中四字經。
我慢貢高跳不出。
鐵牛無脚過窗櫺。 ^817b46

赤白青黃四色花。
池中開滿大如車。
凡夫俗眼何曾見。
到者方知果不差。 ^817c2

了知自性阿彌陀。
那裏工夫有許多。
聖解凡情休卜度。
一刀斬斷葛藤窠。 ^817c6

六根清淨諸佛現。
所護念經唯一心。
讚歎稱揚當信是。
更於何處覓知音。 ^817c10

如切如磋如琢磨。
擬心作佛便成魔。
娑婆有箇無名氏。
終日深居安樂窩。 ^817c14

無分淨穢與中偏。
是處蓮花朵朵鮮。
正好修行好供養。
何須特地假莊嚴。 ^817c18

觀想眉間白玉毫。
我王庫內有何刀。
但看天際一輪月。
夜夜清光照爾曹。 ^817c22

前三三與後三三。
此話文殊親口談。
無量無邊多少眾。
不消一句總包函。 ^817c26

下品下生憑十念。
其人業重罪非輕。
緣何得與蓮池會。
實是彌陀願力宏。 ^817c30

毀齋破戒本難寬。
一念回光願力完。
下品中生原不少。
心中佛月自團欒。 ^817c34

妄為妄作無慚愧。
感發方知念佛真。
頓覺聲消諸想寂。
儼然下品上生人。 ^817c38

深信彌陀六八因。
仁慈行世孝雙親。
良由值遇善知識。
中品下生脫苦津。 ^817c42

中品中生精進力。
不分寒暑念頭堅。
威儀細行無虧犯。
當處能生一朵蓮。 ^817c46

中品上生持五戒。
兼修十善願西方。
回心向大超三學。
直證菩提解脫場。 ^818a2

上品蓮花得下生。
深通因果願心明。
心心密諦趨無上。
百法門中自在行。 ^818a6

上品中生心不動。
能於第一義中修。
原來第一猶難執。
迅速還源得自由。 ^818a10

上品上生花自開。
巍巍端坐紫金臺。
三心圓證無生忍。
不枉翹勤授記來。 ^818a14

不容議論豈容思。
信口稱揚已覺遲。
一念無生真淨土。
唯心之旨少人知。 ^818a18

南無阿彌陀。佛有甚奇怪。
不過稱虗名。誘人出三界。 ^818a22

南無阿彌陀。佛無有奇特。
我法妙難思。止止不須說。 ^818a24

南無阿彌陀。佛度有緣人。
一到蓮池內。花開不待春。 ^818a26

南無阿彌陀。佛道難思議。
頓覺自心開。直入如來地。 ^818a28

南無阿彌陀。佛有大威德。
九品度眾生。受樂無窮極。 ^818a30

南無阿彌陀。佛為一大事。
凡生我國中。摩頂親授記。 ^818a32

念佛是誰。無孔鐵錘。
虗空擊碎。淨土花開。 ^818a34

念佛不參禪。只要念頭堅。
一心終不亂。三界忽超然。 ^818a36

念佛又參禪。出世大因緣。
隨流而化物。唱導利人天。 ^818a38

不參不念佛。放下狂心歇。
善惡莫思量。唯此一事實。 ^818a40

人我交攻為底忙。
不勝久矣未安#CB15131;。
攢天烏兔冲霄漢。
伏櫪駑駘繫楛樁。
撲不碎惟生死塊。
挽難迴是利名艭。
也知多少忙忙者。
爭肯消閒月半窗。 ^818a42

父母非親孰是親。
雙亡雙照本來人。
雖無解虎降龍術。
却有穿衣喫飯身。
鶴樹彫殘甘露滅。
鹿園唱徹道風新。
爾來深得閒中趣。
水月雲山為比鄰。 ^818a48

得罷休時且罷休。
此身何異水中漚。
冤親聚會情難却。
恩愛別離計莫留。
蓮漏滴殘今古夢。
篆煙消盡短長愁。
不如三界見三界。
空起許多閒念頭。 ^818b6

能所施為似奕棊。
爭如勿著更便宜。
獨操勝算難逃數。
落盡枯枰轉更虧。
莫使浮華名過實。
由他疑謗自無欺。
長安古道行人少。
往往窮途泣路歧。
other:: 
# 孝思篇
孝思篇 ^818b12

家家有佛二尊。胡為世人不識。
堂上父母雙親。便是釋迦彌勒。
不用點燭燒香。只要鞠躬盡職。
隨時菽水承歡。婉容敬順顏色。
晨昏定省毋違。祇候起居晏息。
恭惟鞠養劬勞。恩深昊天罔極。
我今長大成人。應當盡心竭力。
生事死葬以禮。春秋蒸嘗勿忒。
履善惟孝為先。世間第一功德。
治國齊家修身。無越者箇法則。
看他反哺烏鴉。豈以人而勿及。
不思孝順爺孃。此身從何而得。
幸資父母生成。功業由斯而立。
在家出家一般。皆承父母恩德。
不解孝敬尊親。為僧亦無利益。
我佛大聖仁慈。救親析肉析骨。
知恩要解報恩。至孝在明明德。
三教道理本同。法爾為天下式。
終身惟疾是憂。敬畏小心出入。
製奉寒暑衣裳。供養時鮮飲食。
必也念茲在茲。無違一時一刻。
回思抱恨終天。子道須當愛日。 ^818b20

余幼歲出家。父早逝。
唯慈母在堂。胞兄終養。
世為農業。幸藉菽水無匱。
余雲遊在外。未遑歸省。
逮乎成立。欲報私情。
詎意見背。嗚呼痛哉。
恭惟鞠養生我劬勞。
罔極之恩。深固高厚。
生不供甘旨。歿不克烝嘗。
真世間之大罪人也。
每一念興。不勝悲噎涕淚。
噫生我者父母。成我者師友。
將近耳順之年。唯是追遠之心不能已已。
遂作孝思篇。以自警云。
other:: 
# 偈頌下
 ^818b48

學道如登萬仞山。
孤峯頂上絕躋攀。
直須行到無行處。
始覺天地非人間。 ^818c14

向上本來無一物。
菩提非樹鏡非臺。
行深般若波羅密。
曠劫無明當下#CB01926;。 ^818c18

明眼人前三尺暗。
金剛腦後一尋光。
虗空背上翻觔斗。
撞倒泰山石敢當。 ^818c22

正睡著時夢也無。
碧天雲淨月輪孤。
主人公在什麼處。
跳出楊岐三脚驢。 ^818c26

狗子佛性有。舌頭不出口。
一喝魂膽飛。山河空裏走。 ^818c30

狗子佛性無。門前叫子湖。
逢人齩一口。無毒不丈夫。 ^818c32

門裏出身易。身裏出門難。
觸目不知道。對面九嶷山。 ^818c34

我有一句子。不便與人說。
舌動是非生。言詞相寂滅。 ^818c36

萬法歸一。銀山鐵壁。
一歸何處。心空及第。 ^818c38

舉起吹毛。直截痛快。
但盡凡情。別無聖解。 ^818c40

一棒一喝。雷轟電掣。
語言道斷。心思路絕。 ^818c42

佛祖公案。法王正令。
不透言句。學人心病。 ^818c44

偽不掩真。曲不藏直。
偷心不死。佛法中賊。 ^818c46

智不是道。心不是佛。
離相離名。水天一色。 ^818c48

話頭舉起。斬釘截鐵。
聖凡情盡。顛倒想滅。 ^819a2

大疑大悟。小疑小悟。
不疑不悟。當面錯過。
唯心集〔終〕
 ^819a4
