
other:: 
# No. 674-11 法華懸譚
No. 674-11 法華懸譚
author:: 古法華山僧伽　淨挺　著
other:: 臯亭鶴山道人王益朋　始寧且庵禪者顧豹文　閱
問。蓮華未出水時如何。
答云蓮華。問。出水後如何。
答云荷葉。於此會得。
則襲襲香風涼生殿角。
吹去萎花更雨新者。
一剎那間說法已畢。
可笑他黃面老子費盡許多神力。
說法華經。文殊牽犁。
普賢拽耙。駕著一匹大白牛。
引動他許多天子天女。
情與無情。人非人等。
聽得耳熱。看得眼花。
一家有事百家忙。
大樂說菩薩。智積菩薩。
藥王菩薩。藥上菩薩。
彌勒菩薩。勇施菩薩。
得大勢菩薩。宿王華菩薩。
上行意菩薩。莊嚴王菩薩。
無盡意菩薩。觀世音菩薩。
華德菩薩。或有說或無說。
拖拖扯扯。扶起破沙盆。
於其中間。喜得不曾說著一字。
且道如何是法華經。
若說四諦法。尋常為聲聞人說過的。
非法華經。若說十二因緣法。
尋常為辟支人說過的。
非法華經。若說六波羅蜜法。
尋常為菩薩說。說了又說。
亦非法華經。若謂眉間白毫放光。
頂髻放光。現廣長舌相上至梵天。
是說法華經。尋常舍衛國裏。
白鷺池邊。時時出現也。
是除夜舊門神。一總沒交涉。
若謂入於三昧嘿然不動。
止止不說。是說法華經。
這個越發。是摩竭國中現成圈繢。
有甚希奇。恁般賣弄。
是了是了。佛不云乎。
如優曇華時一現耳。
世尊不起於座。天雨曼陀羅華曼殊沙華。
說法華經已竟也未必然。
須菩提宴坐。帝釋雨華。
此土華林園中天雨金屑寶花。
不聞是說法華三昧。
這不是。那不是。畢竟如何是法華經。
呀呀呀。錯過了也。
去年今日此門中。
人面花華相映紅。
人面不知何處去。
桃花依舊笑春風。
耆闍崛山好個消息。
說無量義經。入無量義處三昧。
此世界他世界。今世界古世界。
攪做一塊。混做一團。
不消雨華。不消放光。
人人鼻孔朝天。個個脚跟著地。
盡大地一切眾生一時授記作佛了也。
乃往古世妙音菩薩得妙幢相三昧。
法華三昧。淨德三昧。
宿王華三昧。無緣三昧。
智印三昧。解一切眾生語言三昧。
集一切功德三昧。
清淨三昧。神通遊戲三昧。
慧炬三昧。莊嚴王三昧。
淨光明三昧。淨藏三昧。
不共三昧。日旋三昧。
總不出此無量義三昧。
當爾之時。文殊師利法王子斬關而入。
掀倒禪床。喝散大眾。
馬祖陞堂。百丈卷席。
不為分外。待他老瞿曇粧模做樣。
放出一道白光。射東方小小國土。
撒泥撒砂。堪作甚麼。
十方齊擊鼓。十處一時聞。
何不放他百千萬億寶光。
射遍百千萬億塵沙諸國。
可可的射到東方。
堪作甚麼。諸仁者莫眼花麼。
曼殊童子隨邪逐惡。
說許多般屋裏。販揚州赤土塗牛妳。
妙光菩薩七佛之師。
果然果然。爭奈瞿曇面前出一個女子定不得。
日面佛月面佛日月燈明佛。
都在他老瞿曇面門出入。
乃至百千萬億文殊。
在在處處。遍滿恒河。
喚那一個作曼殊童子。
然燈老古錐。也在他家屋簷頭下過來。
如法王子受灌頂位。
八王子十六王子歷歷分明。
洞山五位王子煞有來由。
從這裏去。知麼知麼。
如來為一大事因緣出現於世。
開示悟入佛之知見。
種種方便譬喻言辭而為說法。
第一希有甚深難信之法。
惟佛與佛乃能證知。
增上慢人不堪任受。
五千退席。退亦宜矣。
長老舍利弗抖擻精神。
承當個事。取鉢袋來。
取火來。瞎驢滅却。
若是個皮裏有血的。
決定不入這個保社。
爭奈他智如鶖子。
忍俊不禁。大踏步向前道。
今日乃知真是佛子從佛口生。
從法化生。頭上寶華冠是脫不去的了。
十大弟子。舍利弗智慧第一。
迦葉頭陀第一。須菩提解空第一。
目連神通第一。迦旃延論義第一。
滿慈說法第一。阿難多聞第一。
羅睺羅密行第一。
一總成就了也。惟有優波離阿那律。
不在其內。總而論之舍利弗等是化生王子。
文殊師利法王子等是誕生王子。
然燈佛等八王子阿閦佛等十六王子是內生王子。
五百羅漢學無學人是朝生末生王子。
分內紹外紹。別臣種王種。
不足疑矣。惟一乘法。
分別說三。有頓有漸。
緣立宗趣。是一是二。
雪山產大白牛。食其糞穢。
能已諸疾。車若不行。
打車即是。打牛即是。
三界無安猶如火宅。
出火宅坐安車。大丙為御。
七聖同途。朝發崑崙。
夕遊天門。莊周屈平莫謂不道。
如來等慈視諸眾生。
正猶一父之子。有大家業。
須付其人。挂敝由來顯妙傳。
糞掃堆頭。#CB05192;#CB05192;實事。
當日飲光尊者在百萬人天中破顏微笑。
正法眼藏涅槃妙心。
已將徹過一邊。家醜外揚。
又是重新提起。龍王一味普雨所潤。
不同文殊令善財採藥。
信手拈來。總只一相一味之法。
傳金欄袈裟外。倒却門前剎竿。
從此祖禰不了。冤有頭。
債有主。十六王子。
一名阿閦。二名須彌頂。
一名師子音。二名師子相。
一名虗空住。二名常滅。
一名帝相。二名梵相。
一名阿彌陀。二名度一切世間苦惱。
一名多摩羅#CB02494;旃檀香神通。
二名須彌相。一名雲自在。
二名雲自在王。一名壞一切世間怖畏。
二名釋迦牟尼。八元八愷彼彼同時。
這黃面瞿曇那裏是什麼。
淨飯王家悉達太子。
大通智勝佛多年老古錐。
原來是個不唧#CB00070;漢。
一佛出世。二佛升天。
坐久成勞。瞌睡還不曾醒。
一葉落天下秋。雷光石火轉个身來。
受他無央數釋梵天王請說法要。
嘿然者久之。情知這老漢也道不得。
及乎一五一十。向人天眾前。
應個時節。依舊是趙錢孫李周吳鄭王。
四諦十二因緣。聲聞辟支佛法。
我道你有多少奇特。
原來原來。有口只堪挂壁。
被人拶著。鼓粥飯氣。
轉見不堪。他於法一切不受的人。
略有些子衲僧氣槩。
休休休。請過一邊。
推爺向裏頭去。見麼見麼。
他這十六個不孝闡提之子。
一哮吼時。祖父俱盡。
轉輪聖王妙德尊。
寰宇高明朗太虗。
不是小可的也。只得忍氣吞聲。
同他一班。沒意智的人。
眼睜睜好看。古人道。
同時不識祖。這裏還理會得麼。
他寶鏡三昧分明道。
個子順于父。又道是寶鏡堂前轉身就父。
為甚麼日月燈明佛口如匾擔。
大通智勝佛手似擂椎。
都讓他八王子十六王子出向人前之乎者也。
不見道。還鄉盡屬兒孫事。
祖父從來不出門。
譬如王子能成一國之事。
法爾如然。不可強也。
纔到化城。未為寶所。
波羅蜜波羅蜜。過一程又一程。
那邊更那邊。未是到家田地。
如何是到家田地。
聻。客舍并州已十霜。
歸心日夜憶咸陽。
無端更渡桑乾水。
却望并州是故鄉。
辛辛苦苦。五百阿羅漢。
二千學無學人。齒落髮白。
斷送了一生也。指望個出頭日子。
罷罷將錯就錯。一總發付了。
他牟尼珠人不識。
如來藏裏親收得。
趙州道。佛之一字吾不喜聞。
又道。有佛處不得住。
無佛處急走過。三千里外逢人不得錯舉。
摘楊花摘楊華。且作麼生。
聻。迦葉傳阿難。阿難傳商那和修。
如是乃至優波毱多提多迦彌遮迦馬鳴龍樹。
西天四七。東土二三。
和他天台賢首一班義學禪和。
一個大帽子一齊都#CB16336;下了。
善男子善女人。一針一草。
一色一香。禮拜供養。
念佛行持。一入其中。
自然開悟。譬之鑿井漸入漸深。
佛言誠實不欺汝也。
虗空講經。無情說法。
有多寶塔從地湧出。
贊言善哉善哉。急著眼看。
有者道。石言於晉。
神降於莘。禍事禍事。
還諦當麼。 #CB15179;離浮圖今現在。
佛滅度後。八萬四千舍利。
造八萬四千塔。一一舍利。
一一全身。佛身充滿於恒沙。
在在處處築著磕著。
且往古世劫#CB01926;飛盡。
這多寶佛又不知在。
威音王已前。威音王已後。
龍龍鐘鐘。半死半活。
六根不具。七識不全。
走向人前討甚麼盌。
如今人只解道三身一身。
釋迦佛是報身佛。
多寶佛是法身佛。
他方百千萬億是化身佛。
說此大乘經典。三身普會異口同宣。
現前大眾湧入虗空得未曾有。
莫錯莫錯。眉橫鼻直。
鵠曰烏玄。文殊是文殊。
文喜是文喜。毗目仙人執善財手。
即自見身遍滿虗空。
及乎放手。原在本處。
孫行者者行孫。老瞿曇使個障眼法兒。
哄弄人家男女。具不要采他。
只這藍藍縷縷。多寶老凍儂。
也是個魂不散的死漢。
然雖如此。渠不是我。
我正是渠。倩女離魂。
畢竟那個是真那個是假。
若人識得。只消道個勘破了也。
此土丘陵坑坎荊棘瓦礫。
原來是黃金七寶所成。
我道珊瑚琉璃真珠瑪瑙。
正是坑坎丘陵荊棘瓦礫。
有兩樣麼。有利無利不離行市。
老瞿曇却也知非。
且退身在寶塔中。
道個老僧罪過。貧兒思舊債。
猛可的想。著他惡友。
太子多生。歷劫把髻投衙。
却也全得他力。龍象蹴踏非驢所堪。
全得他力。咬牙封雍齒。
泣涕斬丁公。他提婆達多。
灑灑落落。好個丈夫。
爭肯受伊。囊藏被蓋。
待世尊入地獄。我乃出地獄。
幾乎錯喚你做魔王。
男兒自有衝天志。
不向他人行處行。
切忌切忌。他龍女八歲。
竟往南方世界成等正覺。
且道承誰恩力。老瞿曇好不耐煩。
終日口巴巴的。授記作佛。
待未來世。待未來世有甚了期。
這小妮子。獨步大方。
如壯士展臂。不藉他力。
曼殊童子因風吹火。
借婆衫子拜婆年也。
只解看舍利弗。舍利弗當日毗耶會裏遇月上女。
失却一機。如今又來納些敗缺。
靈照一個籃子。從他屍陀林中七賢女處傳授將來。
與伊凌行婆俞道婆燒庵婆子偷笋婆子臺山婆子鄂渚婆子。
一類倚草附木之魂。
成羣逐隊走也。若到老僧手中。
和他八歲小女兒。
在無垢世界喚將轉來。
貶向銕圍山去。他波闍波提比丘尼耶輸比丘尼看得眼熱。
思量奪市搶行。釋迦老子硬如生銕。
軟似綿團。便不違所請。
莫不是虗妄授記麼。
見道容易。守道難。
道人行處如火消氷。
卒難近傍。不是與人難共住。
大都緇素要分明。
除二時粥飯外。是雜用心。
于法不得放逸。不戲論說法。
平等說法。不多說法。
方便隨宜說法。誓不為小乘人說法。
四十九年不說一法。
如髻中珠不妄授人。
如來為一大事因緣出現于世。
時節若至。其理自彰。
現前異類諸眾生等。
鬍張三。黑李四。東村王大姐。
間壁小二哥。十字街頭廖鬍子。
和他燈籠露柱凳子香臺。
壯丹花。木犀花。石敢當。
痒和子。猫兒狗子。
蚯蚓烏龜。#CB04762;蜋蟭螟。
乃至一絲一粟。一色一聲。
頭頭上顯。物物上彰。
三十二相八十種好。
所在圓成。不移而具。
如來應供正徧知明行足善逝世間解無上士調御丈夫天人師佛世尊。
吾今為汝保任此事。
終不虗也。快哉快哉。
百千萬億諸菩薩等。
在於娑婆世界之下虗空中住。
今悉夾集。撞頭磕額。
是處產芳草。滿街皆聖人。
有甚疑惑。住住住。
耆闍崛山在王舍城中。
佛最後說法。將次涅槃。
這年歲是有限的。
屈指算來也。不多幾日。
動云五十小劫六十小劫。
欺誑誰來。當初在木菩提樹下。
三七思維。開口便經塵劫。
恐人不信。却道無邊剎海。
自他不隔於毫端。
十世古今。始終不離於當念。
如今從直供招。謂祗如半日。
祗共彈指。這也罷了。
却又道從生至生。
我實不死。趙人欒大。
燕人李少君。方士徐福。
大言不慚。丫角女子白頭兒。
此則難信。乘白象降王宮。
豈不是生。露雙足出金棺。
豈不是死。那知他雲駛月運。
舟行岸移。旋嵐偃嶽而不動。
江河競注而不流。
日月麗天而不周。
野馬飄鼓而常靜。
東湧西沒。捨身現身。
如世良醫。憐子失心。
實未嘗死而謂已死。
移山門入佛殿。舉芥子內須彌。
三脚驢子弄蹄行。
兩個泥牛鬬入海。
鉢裏飯桶裏水未為奇特。
盡大地是一卷經。
盡大地是一隻眼。
以如是眼。持如是經。
出息不入眾緣。入息不居陰界。
常轉如是經百千萬億卷。
有麼有麼。財法二施等無差別。
莫更向這裏下得一轉麼。
啞人解語。聾人解聽。
枯木裏龍吟。髑髏裏眼睛。
論什麼八百功德千二百功德。
楞嚴會上也不較多。
這裏重來著楔。睦州問陳操尚書。
見說尚書看法華經。
經中道。治世語言資生產業皆與實相不相違背。
且道非非想天幾人墮位。
只此一問。他陳操尚書目瞪口呆。
還說什麼六根清淨。
雖然雖然。我不敢輕于汝等。
汝等諸人終當作佛。
往昔劫中。然燈佛為王子時。
我為常不輕菩薩。
每向人作如是說。
呀呀。話墜也。話墮也。
舌頭不在口裏。出廣長舌相。
身諸毛孔放百寶光。
如帝網珠。光光相入。
翣時之間。十方世界通達無礙如一佛土。
此土他方不容揀擇。
十方無壁落。四面亦無門。
上至有頂。下至阿鼻。
有多少隔礙。琉璃古殿照明月。
三更不借夜明簾。
諸人曾見麼。眾生界盡。
眾生名字悉空。都來總是菩薩了摩菩薩頂。
授記說法。祗說這個法。
於其中間。不一不異。
爾時十方諸佛各還本土。
天是天。地是地。山是山。
水是水。你是你。我是我。
大抵還他肌骨。好不搽紅粉也。
風流一期。佛事約莫成辦了也。
却有一段菩薩因緣。
不曾說破。藥王菩薩於往古世。
得現一切色身三昧。
燒身燒臂。供養如來。
大死却活。無手人行拳。
是和身拶入的一個樣子。
阿逸多阿逸多。號為求名。
相去多少。如今還有恁般人麼。
無志之徒自甘退屈。
南天台北五臺。踏翻許多州縣。
向外尋求。驀地歸來。
眉毛只在眼上。我此道場巍巍堂堂。
文殊已擎香水去。
普賢又負淨瓶來。
過去七佛與未來千佛在拂子拄杖頭。
過東過西。奔走聽命。
頂門上一道寶光。
直射梵天。飛過威音那畔。
重重無盡。主伴交參。
他妙音菩薩分明向娑婆世界。
按下雲頭。稽首作禮。
三萬二千師子之座。
維摩丈室不迫不隘。
何況於今。諸仁者莫自退屈。
彼既丈夫。我亦爾爾。
娑婆世界七寶莊嚴。
攝入三千大千。十方諸佛一切國土。
十六王子一時作佛。
奔走輻輳。齊至娑婆。
低頭合掌。他黃面瞿曇口喃喃道。
渭城朝雨浥輕塵。
客舍青青柳色新。
勸君更盡一杯酒。
西出陽關無故人。
我為法王。于法自在。
這普現色身三昧。
比比皆然。非菩薩非不菩薩。
大眾莫退屈好。華德菩薩。
在過去雲雷音王佛前。
夙植德本。於今分身無數。
徧十方剎。不可思議。
觀世音菩薩。過去正法明如來。
其隱自在神足之力。
亦分身無數。徧十方剎不可思議。
或現辟支佛身。或現聲聞身。
乃至或現天龍夜叉乾闥婆阿修羅迦樓羅緊那羅摩睺羅伽人非人等身。
頭長三尺。頸濶二分。
夜叉心菩薩面。木鷄啼午夜。
芻狗吠天明。切莫正眼覷著。
大事因緣一時了畢。
如來尋常說法。即說陀羅尼謂為密部。
使人受持。今日倒行。
此令菩薩乃至諸天鬼神鬼子母。
撥動琵琶。共歌一曲。
見麼見麼。鴉之嗚嗚。
鵲之唶唶。吽吽吽。
咩咩咩。一齊演出。
且道滯羸尫藤林荒禪子訝中眉垂。
是密部不是密部。
藥王藥上身上出水。
身下出火。身下出水。
身上出火。大中現小。
小中現大。入地如水。
履水如地。你諸人莫作奇特商量麼。
日月燈明佛。雲自在王佛。
娑羅樹王佛。一佛二佛。
三四五佛。直說到樓至如來。
有甚麼限。說得一丈。
不如行得一尺。說得一尺。
不如行得一寸。文殊智。
普賢行。如車二輪。
如鳥二翼。這普賢菩薩是少他不得的。
東震旦國有人親見普賢綰雙髻持梵夾。
法華會上普賢後來。
乘六牙白象。說陀羅尼。
畢竟普賢毛孔是多少大。
爾時世尊與多寶佛。
在寶塔中。同聲唱言。
久嘿斯要。不務速說。
時多寶塔忽然不現。
天山雪後海風寒。
橫笛偏吹行路難。
磧裏征人三十萬。
一時回首月中看。
法華懸談〔終〕
 ^785a35
