
other:: 大佛頂如來密因修證了義諸菩薩萬行首楞嚴經合論卷第九
orig:: 
阿難！世間一切所修心人，不假禪那無有智慧，
但能執身不行婬慾，若行若坐想念俱無，
愛染不生無留欲界，是人應念身為梵侶，如是一類名梵眾天。
欲習既除離欲心現，於諸律儀愛樂隨順，
是人應時能行梵德，如是一類名梵輔天。
身心妙圓威儀不缺，清淨禁戒加以明悟，
是人應時能統梵眾為大梵王，如是一類名大梵天。
commentary::  ^77c8

補曰：道書曰：太乙者，元一之氣，始生於太虗之上，
有玉京之天，乃玉京山也。
四方各有八天，三十二帝居之。
玉京之上，有玉清、上清、不清三清之天。
三清之上，有虗皇十天，元老元尊與天真九皇居之。
無盡曰：內經所謂玉京三十二帝者，豈非佛之須彌山頂忉利天乎？
虗皇天者，豈非佛之大梵天乎？
內經謂天皇降九氣為混沌西天，以大梵天為世界主。
內經所謂三清天者，豈非佛之空居天乎？
列子所謂無極之外無極，無盡之外無盡，豈非佛之所謂無量無邊？
河沙世界乎？若夫大梵天王之上，陰陽之所不及，
其天少光、無量光、光音，以至於色究竟天，
雖大梵王有所不知，六合之外，孔老亦置而不論。
此釋迦文佛所以超乎無想之外，出乎空識之表，而謂之不可思議者也。
orig::  ^77c22

阿難！此三勝流一切苦惱所不能逼，雖非正修真三摩地，
清淨心中諸漏不動，名為初禪。
阿難！其次梵天統攝梵人圓滿梵行，澄心不動寂湛生光，如是一類名少光天。
光光相然照曜無盡，映十方界徧成瑠璃，如是一類名無量光天。
吸持圓光成就教體，發化清淨應用無盡，如是一類名光音天。
阿難！此三勝流一切憂懸所不能逼，雖非正修真三摩地，
清淨心中麤漏已伏，名為二禪。
阿難！如是天人圓光成音，披音露妙發成精行通寂滅樂，如是一類名少淨天。
淨空現前引發無際，身心輕安成寂滅樂，如是一類名無量淨天。
世界身心一切圓淨，淨德成就勝託現前歸寂滅樂，如是一類名徧淨天。
阿難！此三勝流具大隨順，身心安隱得無量樂，
雖非正修真三摩地，安隱心中歡喜畢具，名為三禪。
阿難！復次天人不逼身心，苦因已盡樂非常住久必壞生，
苦樂二心俱時頓捨，麤重相滅淨福性生，如是一類名福生天。
捨心圓融勝解清淨，福無遮中得妙隨順窮未來際，如是一類名福愛天。
阿難！從是天中有二岐路，若於先心無量淨光福德圓明修證而住，
如是一類名廣果天；若於先心雙厭苦樂，
精研捨心相續不斷，圓窮捨道身心俱滅，
心慮#CB01926;凝經五百劫，
是人既以生滅為因，不能發明不生滅性，
初半劫滅後半劫生，如是一類名無想天。
阿難！此四勝流，一切世間諸苦樂境所不能動，
雖非無為真不動地，有所得心功用純熟，名為四禪。
阿難！此中復有五不還天，於下界中九品習氣俱時滅盡，
苦樂雙亡下無卜居，故於捨心眾同分中安立居處。
阿難！苦樂兩滅鬪心不交，如是一類名無煩天；
機括獨行研交無地，如是一類名無熱天；
十方世界妙見圓澄，更無塵象一切沈垢，
如是一類名善見天；精見現前陶鑄無礙，
如是一類名善現天；究竟羣幾窮色性性入無邊際，如是一類名色究竟天。
阿難！此不還天，彼諸四禪四位天王，獨有欽聞不能知見，
如今世間曠野深山聖道場地，皆阿羅漢所住持故，世間麤人所不能見。
阿難！是十八天獨行無交未盡形累，自此已還名為色界。
commentary::  ^78a2

論曰：四禪者，一有漏、二無漏、三亦有漏亦無漏、四非有漏非無漏也。
俱舍曰：三靜慮各有三，第四靜慮八者，不分廣果之無想天也。
彌勒曰：色界十八處，謂梵眾天、梵前益天、
大梵天，此三由#CB02547;中上品熏修初靜慮故。
少光、無量光、極靜光，此三由#CB02547;中上品熏修第二靜慮故。
少淨天、無量淨天、遍淨天，此三由#CB02547;中上品熏修第三靜慮故。
無雲天、福生天、廣果天，此三由耎中上品熏修第四靜慮故。
無想天即廣果天攝，無別處所。
復有諸聖住止不共五淨居地，謂無煩、
無熱、善見、善現及色究竟，由耎中上上極品熏修第四靜慮故。
彌勒所言梵前益天者，此經梵輔天也。
又言無雲天者，此經福愛天也。
而於福愛中分二岐路者，敘無想天也。
問曰：何名有二岐路？
曰：若以直往則至廣果天，若以迂往則至無想天。
又問：何名廣果？曰：以發心已來不帶異計，
唯修根本四禪而離下諸地位之染，歷四位而至福愛天，又增勝定廣果前之福生勝處是也。
又問曰：何名無想天？
曰：若帶異計，六行伏惑，漸厭漸離，而至福愛天，
以得捨力故，捨心圓融，不復相續，反窮所捨之法，
捨心亦亡，不計身心，故曰身心俱滅，然遂執以為涅槃心是也。
此妄想相也，而以之為真者，特以第六識暫不行，
如水中之魚，已捨心相，不知微細心生滅未捨耳。
俱舍曰：此天於生死時有異，方其初生也，
凡經半劫，乃入無想異熟也，故曰初半劫滅。
及其欲死也，則自無想異熟而出，又經半劫，
乃有心相，心相現而後乃化，故曰後半劫生。
生死之間，四百九十九劫，一向無想，甚矣末那之難離也，以無想定治之而復在也。
鬪心不交則無諍，故名無煩。
研交無地則無摩，故名無熱。
有妙見故名善見，有妙現故名善現。
機括獨行，無待也。
研交無地，無對也。
陶鑄無礙，能發化也。
陶鑄水火而已，精性水也，見性火也。
究竟羣幾者，動之微也。
於此究竟窮色性性者，色性空，空性覺，覺則所謂色性性也。
若但窮色性，非色究竟也。
色空互為性，故楞伽曰：住色究竟天，離諸過失處，於彼成正覺也。
orig::  ^78b24

復次，阿難！從是有頂色邊際中，其間復有二種岐路。
若於捨心發明智慧，慧光圓通便出塵界，
成阿羅漢入菩薩乘，如是一類名為迴心大阿羅漢。
若在捨心捨厭成就，覺身為礙消礙入空，如是一類名為空處。
諸漏既銷無礙無滅，其中唯留阿賴耶識，
全於末那半分微細，如是一類名為識處。
空色既亡識心都滅，十方寂然迥無攸往，如是一類名無所有處。
識性不動以滅窮研，於無盡中發宣盡性，
如存不存若盡非盡，如是一類名為非想非非想處。
此等窮空不盡空理，從不還天聖道窮者，如是一類名不迴心鈍阿羅漢。
若從無想諸外道天窮空不歸，迷漏無聞便入輪轉。
阿難！是諸天上各各天人，則是凡夫業果酬答，答盡入輪。
彼之天王即是菩薩，游三摩提漸次增進，迴向聖倫所修行路。
阿難！是四空天身心滅盡定性現前，無業果色從此逮終，名無色界。
此皆不了妙覺明心積妄發生，妄有三界中間，
妄隨七趣沈溺，補特伽羅各從其類。
commentary::  ^78c48

論曰：無色界天無四種，雖無業果色，然有定果色，為色所依故。
俱舍曰：無色界無處所。
何也？曰：彌勒曰：無色界有四處所，或無處所。
有情量建立者，謂贍部洲人身量不定，
或時高大或時卑小，然隨自肘三肘半量。
東毗提訶身量決定，亦隨自肘三肘半量，身又高大。
又如東毗提訶，如是西瞿耶尼、北拘盧洲身量亦爾，轉復增高大。
四天王眾天身量如拘盧舍四分之一，三十三天身量復增一分。
帝釋身量半拘盧舍，時分天身量亦半。
此上一切如欲天身量，當知漸漸各增一分。
梵眾天身量半踰繕那，梵前益天身量一踰繕那，
大梵天身量一踰繕那半，少光天身量二踰繕那。
此上一切餘天身量各漸倍增，除無雲天，應知彼天減三繕那。
又大那落迦身量不定，若作增長極重惡不善業者，
彼感身形其量廣大，餘則不爾。
如大那落迦，如是寒那落迦、獨一那落迦、
近邊那落迦，旁生、餓鬼亦爾。
諸非天身量大小如三十三天。
當知無色界無有色界，故無有身量。
以彌勒之論，知其俱舍可信也。
問曰：何名復有二種岐路？
曰：於色邊際中若能發智慧光，則不復登空識無所有非想非非想四天，
故名迴心大阿羅漢也。
若但有捨心而已，則是樂定那含，故名空處也。
又問曰：何名半分微細、全分末那耶？
曰：阿賴耶第八識也，末那第七識也，分別事識第六識也，三者相依而有。
八識之體無同無異，六識之相分麤分細，
麤則外緣色空等一切諸法，細則內緣賴耶末那兩種耳。
獨末那行相難辯，雖以執受我相與癡慢愛見相應，然推窮之不見歸宿。
古師以日中設水器為喻，曰：水器是第八識也，
日六識也，日以器中之水為緣故。
壁間浮動之影，影末那也。
於此言全分末那者，此識但內執弗外緣故。
半分微細者，六識內緣賴耶末那兩種之細相也。
如人食卵剝殻而爪分之，視其黃處賴耶也，曰處全分末那也。
已棄之殻，六識外緣色空等一切諸法之麤相也。
尚有其微膜，其白處半分微細相。
又問曰：何名如存不存、若盡非盡耶？
曰：雖見識在而不起，如存不存也。
雖見盡而識在，若盡非盡也。
言非想者，識性不動，第六麤識想不起故。
非非想者，雖麤不起，第八流注恒不息故。
又問曰：無身量有壽量乎？
曰：以識所依之報是有法，有法必有終盡故。
雖名無色界亦有壽量。
彌勒曰：贍部洲人壽量不定，彼人以三十日夜為一月，
以十二月為一歲，或於一時壽量百歲，
或於一時壽量八十歲，或於一時壽量漸減乃至十歲。
東毗提訶人壽量決定二百五十歲，西瞿耶尼人壽量決定五百歲，
北拘盧洲人壽量決定千歲。
又人間五十歲是四天王眾天一日一夜，
以此日夜三十日夜為一月，以十二月為一歲，後諸天眾壽量五百歲。
人間百歲是三十三天一日一夜，以此日夜如前說，彼諸天眾壽量千歲。
如是所餘乃至他化自在天，日夜及壽量各增前一倍。
又四天王眾天滿足壽量，是等活大那落迦一日一夜，
即以此三十日夜為一月，以十二月為一歲，彼大那落迦壽量五百歲。
以四天王眾天壽量成等活大那落迦壽量，
如是以三十三天壽量成黑繩大那落迦壽量，
以時分天壽量成眾合大那落迦壽量，
以知足天壽量成號叫大那落迦壽量，
以化樂天壽量成大號叫大那落迦壽量，
以他化自在天壽量成燒熱大那落迦壽量，應知亦爾。
極燒熱大那落迦有情壽半中劫，無間大那落迦有情壽一中劫，
非天壽量如三十三天，旁生餓鬼壽量不定。
又寒那落迦於大那落迦次第相望，壽量近半應知。
又近邊那落迦獨一那落迦，受生有情壽量不定。
梵眾天壽二十中劫一劫，梵前益天壽四十中劫一劫，
大梵天壽六十劫中一劫，小光天壽八十劫中二劫，
自此已上餘色界天，壽量相望各漸倍增，
唯除無雲天，當知彼天壽減三劫。
空無邊處壽二萬劫，識無邊處壽四萬劫，
無所有處壽六萬劫，非想非非想處壽八萬劫，
除北拘盧洲，餘一劫處悉有中夭。
補特伽羅，此云數取趣，謂凡夫造善惡業緣，
或生天趣或墮三塗，取七趣不定故也。 ^79a34

補曰：寂音所論壽量，於器界成壞，劫數增減，猶未之盡。
彼七趣壽量時數，皆以贍部洲為標準。
且以住劫中，一增一減，凡二十增減言之。
曰增劫者，如贍部州人壽異時止，年十歲者，
生子便倍增至十五歲，漸漸倍增至八萬四千歲，故曰增劫。
曰減劫者，如百歲減一歲，自八萬四千歲，漸漸減至十歲。
如是一增一減，名一中劫也。
又減劫，人壽減至三十歲時，饑饉劫起，經七年七月七日方滿。
人於是時，起下品厭離心。
過此饑饉劫已，人壽又減至二十歲時，
疾病劫起，經七月七日方止。
人於是時，起中品厭離心。
過此疾病劫已，人壽又減至十歲時，刀兵劫起，經七日方息。
人於是時，起上品厭離心。
過此刀兵劫已，是名小三灾劫也。
此小三灾劫，但壞有情，不壞器世界。
如是二十中劫成〔句〕，謂成器世界也。
器世界成時，先自上成色界三禪天，次第成下，至欲界#CB08504;摩天。
此依空居者，故自上而成下也。
其次先自下風輪，次第成上，至忉利天。
此依地界者，故自下而成上也。
如是二十中劫成已住〔句〕，謂世界已成，能安住有情故也。
此二十住劫，每一增劫，增至八萬四千歲時，有轉輪王出治于世。
其減劫，於二十減劫中，有千佛出化于世。
如賢劫中，至第九劫，有四佛出化于世。
減至六萬歲時，拘留孫佛出化于世。
又減至四萬歲時，拘那含牟尼佛出化于世。
復減至二萬歲時，迦葉佛出化于世。
至百歲時，釋迦牟尼佛出化于世。
前八萬劫中，無佛出世。
至第十劫，減至八萬歲時，彌勒佛出化于世。
十一至十四劫，亦無佛出世。
至第十五劫，有九百九十四佛，次第出化于世。
十六至十九劫，亦無佛出世。
至第二十劫，婁至佛出化于世。
然此住劫，器世界中，有千須彌盧，千日月輪，
千四大洲，作一輪圍山，其頂高至二禪天，名一小千界。
千小千界，作一輪圍山，其頂高至三禪天，名一中千界。
千中千界，作一輪圍山，其頂高至四禪天，名一大千界。
是名三千大千世界，總名娑婆世界。
是一佛所化之境，同一成壞。
於一四洲中，有一化身，故名千百億化身。
如是二十中，劫住已壞〔句〕。
謂住劫已滿，壞劫時至也。
一火劫，其俱生火起，壞至二禪天。
二水劫，其俱生水起，壞至三禪天。
三風劫，其俱生風起，壞至四禪天。
而四禪天不壞，為捨念清淨故，是名大三灾劫也。
此大三灾劫，但壞器世界，不壞有情。
而有情徙於別界，或有福願，及三摩提力者，得生四禪天中也。
如是二十中，劫壞已空〔句〕。
謂器世界已壞，空劫時至也。
空二十劫時數已，復成器世界。
如是器世界成壞，首尾連環，源源不絕，故曰成住壞空。
總八十中劫，名一大劫也。
orig::  ^80a28

復次，阿難！是三界中復有四種阿修羅類。
若於鬼道以護法力成通入空，此阿修羅從卵而生，鬼趣所攝。
若於天中降德貶墜，其所卜居隣於日月，
此阿修羅從胎而出，人趣所攝。
有修羅王執持世界力洞無畏，能與梵王及天帝釋四天爭權，
此阿修羅因變化有，天趣所攝。
阿難！別有一分下劣修羅，生大海心沈水穴口，
旦遊虗空暮歸水宿，此阿修羅因濕氣有，畜生趣攝。 ^80c24

阿難，如是地獄、餓鬼、畜生、人及神仙、天暨修羅，
精研七趣，皆是昏沈諸有為相，妄想受生，
妄想隨業，於妙圓明無作本心，皆如空華，
元無所著，但一虗妄，更無根緒。
阿難，此等眾生不識本心，受此輪迴，經無量劫不得真淨，
皆由隨順殺、盜、婬故。
反此三種，又則出生無殺、盜、婬，有名鬼倫，
無名天趣，有無相傾，起輪迴性。
若得妙發三摩提者，則妙常寂，有無二無，
無二亦滅，尚無不殺、不偷、不婬，云何更隨殺、
盜、婬事？阿難，不斷三業，各各有私，因各各私，
眾私同分，非無定處，自妄發生，生妄無因，無可尋究。
汝勗修行，欲得菩提，要除三惑。
不盡三惑，縱得神通，皆是世間有為功用，
習氣不滅，落於魔道。
雖欲除妄，倍加虗偽，如來說為可哀憐者。
汝妄自造，非菩提咎。
作是說者，名為正說；若他說者，即魔王說。
commentary::  ^80c40

補曰：諸師所判流通分，未見定論者，或指第八卷文殊問名後為流通，
或指第九卷七趣後為二種流通，或指第十卷阿難若復有人後為流通。
夫若以問名後為流通者，阿難何得躡前妙明妙心，而起七趣之問乎？
若以七趣後為二種流通者，如來何特於此流通行門乎？
按經，始自阿難殷勤啟請妙奢摩他、三摩、
禪那最初方便，以至如來謂阿難曰：汝雖強記，
但益多聞，於奢摩他微密觀照，心猶未了。
遂於將罷法座之後，復告大眾及阿難曰：
汝猶未識修奢摩他、毗婆舍那微細魔事，
原始要終，不出修奢摩陀、三摩、禪那觀行之旨。
由是而知，問名已後，俱為正宗，直至若復有人下，方屬流通也。
問曰：何謂有名鬼倫，無名天趣？
曰：隨順殺、盜、婬是有〔句〕，故淪墮於四惡趣，鬼倫其一也。
反此三種，不隨順殺、盜、婬是無〔句〕，故出生三善趣，天趣其一也。
蓋舉一例諸，以定七趣之所自耳。
然四惡三善中，三業所犯，亦有兼不兼之謂。
善惡雖異，輪迴則一，故有無相傾，流轉七趣，無有休息。
若能妙發三摩提者，尚不存無二之心，
況隨順殺、盜、婬事哉？
阿修羅義，見第五卷福備眾生下。
orig::  ^81a20

即時如來將罷法座，於師子牀攬七寶几，
迴紫金山再來凭倚，普告大眾及阿難言：
汝等有學緣覺、聲聞，今日迴心趣大菩提無上妙覺。
吾今已說真修行法，汝猶未識；修奢摩他、
毗婆舍那微細魔事，魔境現前，汝不能識。
洗心非正，落於邪見，或汝陰魔，或復天魔，
或著鬼神，或遭魑魅，心中不明，認賊為子。
commentary::  ^81b12

補云：前文已嘗開顯陰濁之相狀，而未詳敘眾魔之次序。
今重出之，俾學者安住禪那，不為勝妙之境所移，
則眾魔不戰而自屈，此實成佛之大旨也。
自古義學之師，多以通經大略為能事，
不以進修三昧為要訣，遂判為流通矣。
吾宗明悟之士，多亦醉心於徵辯之文，
不能怡神於精研之域，於三決定義失其嚴奉，
故觸境遇緣，為魔所拆困，惜哉。
陰有五種者，能蓋覆真性，滋發無明，總妄想為其原也。
故色陰以堅固為妄想，受陰以虗明為妄想，
想陰以融通為妄想，行陰以幽隱為妄想，識陰以罔象虗無顛倒為妄想。
於奢摩他中，不明諸魔所入，如認賊為子。
故曰：洗心非正
orig::  ^81b24

又復於中得少為足，如第四禪無聞比丘，
妄言證聖，天報已畢，衰相現前，謗阿羅漢，
身遭後有，墮阿鼻獄。
汝應諦聽，吾今為汝子細分別。
阿難起立，并其會中同有學者，歡喜頂禮，伏聽慈誨。 ^81b48

佛告阿難及諸大眾：汝等當知，有漏世界十二類生，
本覺妙明，覺圓心體，與十方佛無二無別。
由汝妄想，迷理為咎，癡愛發生。
生發徧迷，故有空性；化迷不息，有世界生。
則此十方微塵國土非無漏者，皆是迷頑妄想安立。
當知虗空生汝心內，猶如片雲點太清裏，況諸世界在虗空耶？
汝等一人發真歸元，此十方空皆悉消殞，云何空中所有國土而不振裂？
汝輩修禪飾三摩地，十方菩薩及諸無漏大阿羅漢，
心精通#CB04474;，當處湛然。
一切魔王及與鬼神、諸凡夫天，見其宮殿無故崩裂，
大地振坼，水陸飛騰，無不驚慴。
凡夫昏暗，不覺遷訛。
彼等咸得五種神通，唯除漏盡，戀此塵勞，如何令汝摧裂其處？
是故鬼神及諸天魔、魍魎、妖精，於三昧時僉來惱汝。
然彼諸魔雖有大怒，彼塵勞內汝妙覺中，
如風吹光，如刀斷水，了不相觸。
汝如沸湯，彼如堅氷，煖氣漸隣，不日銷殞。
徒恃神力，但為其客，成就破亂。
由汝心中五陰主人，主人若迷，客得其便。
當處禪那覺悟無惑，則彼魔事無奈汝何。
陰消入明，則彼羣邪咸受幽氣。
明能破暗，近自消殞，如何敢留擾亂禪定？
若不明悟，被陰所迷，則汝阿難必為魔子，成就魔人。
如魔登伽殊為眇劣，彼唯呪汝破佛律儀，
八萬行中只毀一戒，心清淨故尚未淪溺。
此乃隳汝寶覺全身，如宰臣家忽逢籍沒，
宛轉零落，無可哀救。
commentary::  ^81c8

論曰：無聞比丘以精勤不息，自初禪至四禪，
已離八灾患，謂已證阿羅漢果矣，更不修進。
及於化時，四禪中陰乃見尚有生，故忽然起謗，遂成邪見。
天中陰滅，墮於惡趣中。
故曰得少為足也。
世尊以此會緣阿難，故宣示深奧。
尚念後世墮少聞障，故重說五陰，各各自麤至細，
殞滅之時，有十境界。
譬如慈母扶女登車，渠渠勸誡，隄防其失，而懸憂之。
問曰：一人發真歸元，十方虗空皆悉銷殞，我自可也。
而曰一切魔王及與鬼神、諸凡夫天，見其宮殿無故崩裂，何也？
曰：凡曰本無今有者，便不可信。
何以故？是假法故。
假法依情，情以計而有。
如水中之月，非眼處收，意計為有故。
若悟三界唯心，但一寂滅。
寂滅之中，容有魔王、鬼神、凡夫天類。
譬如#CB08504;爐之內，有一縷線。
故曰：云何空中所有國土而不振裂？
補曰：當知虗空生汝心內，猶如片雲點太清裏，
即空生大覺中，如海一漚發也。
況諸世界在虗空耶？
即迷妄有虗空，依空立世界也。
汝等一人發真歸元，此十方空皆悉銷殞，
即漚滅空本無，況復諸三有也。
orig::  ^82a4

阿難當知，汝坐道場銷落諸念，其念若盡，
則諸離念一切精明，動靜不移憶忘如一，當住此處入三摩提。
如明目人處大幽暗，精性妙淨心未發光，此則名為色陰區宇。
若目明朗，十方洞開無復幽黯，名色陰盡，是人則能超越劫濁。
觀其所由，堅固妄想以為其本。
阿難！當在此中精研妙明四大不織，少選之間身能出礙，此名精明流溢前境。
斯但功用暫得如是，非為聖證。
不作聖心名善境界，若作聖解即受羣邪。 ^82a42

阿難！復以此心精研妙明其身內徹，是人忽然於其身內拾出蟯蛔，
身相宛然亦無傷毀，此名精明流溢形體。
斯但精行暫得如是，非為聖證。
不作聖心名善境界，若作聖解即受羣邪。 ^82b10

又以此心內外精研，其時魂魄、意志、精神，
除執受身，餘皆涉入，互為賓主，忽於空中聞說法聲，
或聞十方同敷密義，此名精魄遞相離合，成就善種。
暫得如是，非為聖證。
不作聖心，名善境界；若作聖解，即受羣邪。
又以此心澄露皎徹，內外發明，十方徧作閻浮檀色，
一切種類化為如來，于時忽見毗盧遮那踞天光臺，
千佛圍繞，百億國土及與蓮華俱時出現，
此名心魂靈悟所染，心光研明，照諸世界。
蹔得如是，非為聖證。
不作聖心，名善境界；若作聖解，即受羣邪。 ^82b18

又以此心，精研妙明，觀察不停，抑按降伏，制止超越。
於時忽然十方虗空，成七寶色，或百寶色，
同時徧滿，不相留礙，青黃赤白，各各純現，此名抑按功力逾分。
暫得如是，非為聖證。
不作聖心，名善境界。
若作聖解，即受羣邪。 ^82b36

又以此心，研究澄徹，精光不亂，忽於夜半，
在暗室內，見種種物，不殊白晝，而暗室物，
亦不除滅，此名心細。
密澄其見，所視洞幽，暫得如是，非為聖證。
不作聖心，名善境界；若作聖解，即受羣邪。 ^82b46

又以此心圓入虗融，四肢忽然同於草木，
火燒刀斫，曾無所覺。
又則火光不能燒熱，縱割其肉，猶如削木，此名塵併。
排四大性，一向入純，暫得如是，非為聖證。
不作聖心，名善境界；若作聖解，即受羣邪。 ^82c6

又以此心，成就清淨。
淨心功極，忽見大地，十方山河，皆成佛國，
具足七寶，光明徧滿。
又見恒沙諸佛如來，徧滿空界，樓殿華麗。
下見地獄，上觀天宮，得無障礙。
此名欣厭。凝想日深，想久化成，非為聖證。
不作聖心，名善境界。
若作聖解，即受羣邪。 ^82c14

又以此心研究深遠，忽於中夜遙見遠方市井街巷、
親族眷屬，或聞其語，此名迫心，逼極飛出，
故多隔見，非為聖證。
不作聖心，名善境界；若作聖解，即受羣邪。
又以此心研究精極，見善知識形體變移，
少選無端種種遷改，此名邪心，含受魑魅，
或遭天魔入其心腹，無端說法，通達妙義，非為聖證。
不作聖心，魔事銷歇；若作聖解，即受羣邪。 ^82c24

阿難！如是十種禪那現境皆是色陰，用心交互故現斯事。
眾生頑迷不自忖量，逢此因緣迷不自識謂言登聖，大妄語成墮無間獄。
汝等當依如來滅後，於末法中宣示斯義，
無令天魔得其方便，保持覆護成無上道。
commentary::  ^82c38

補曰：諸魔依妄想而住，陰屬想也。
想滅陰消，魔自潛伏。
陰存想在，魔得伺其隙矣。
入三摩提者，要在不迷五陰主人，而親識主人面目，知主人住處。
若識其面目，知其住處，魔將何所施力？
豈待煖氣漸憐，始能消殞耶？
世尊謂慶喜曰：若不識知心目所在，則不能得降伏塵勞是已。
故古之宗師，常自召曰：主人翁。
復自應之曰：諾。又曰：惺惺著，他時後日，莫受人瞞。
嗚呼，此其可謂真知真識者也。
倘未能真知真識，遇禪那現境，當遵如來警誨，
不作聖證，則庶幾矣。
入此色陰，則銷落諸念，動靜不移，如明目人處大幽暗，以心未發光也。
於四大不織，則身能出礙，故流溢前境。
其身內徹，則身相宛然，故流溢形體。
內外精研，則互為賓主，故遞相離合。
澄露皎徹，則照諸世界，故靈悟所染。
觀察不停，則功力逾分，故不相留礙。
精光不亂，則密澄其見，故所視洞幽。
圓入虗融，則排四大性，故曾無所覺。
靜心功極，則得無障礙，故凝想日深。
研究深遠，則逼極飛出，故多隔見。
研究精極，則含受魑魅，故無端說法也。
劫濁依色陰而有，此陰若盡，則十方洞開，
非空見不分，故能超之。
四肢，集解作四體。
orig::  ^82c48

阿難，彼善男子修三摩提，奢摩陀中色陰盡者，
見諸佛心如明鏡中顯現其像，若有所得而未能用，
猶如魘人手足宛然見聞不惑，心觸客邪而不能動，此則名為受陰區宇。
若魘咎歇，其心離身返觀其面，去住自由無復留礙，名受陰盡。
是人則能超越見濁，觀其所由，虗明妄想以為其本。 ^83a40

阿難！彼善男子當在此中得大光曜，其心發明內抑過分，
忽於其處發無窮悲，如是乃至觀見蚊虻猶如赤子，
心生憐愍不覺流淚，此名功用抑摧過越，
悟則無咎非為聖證，覺了不迷久自銷歇。
若作聖解，則有悲魔入其心腑，見人則悲啼泣無限，失於正受當從淪墜。 ^83b4

阿難！又彼定中諸善男子，見色陰消受陰明白，
勝相現前感激過分，忽於其中生無限勇，
其心猛利志齊諸佛，謂三僧祇一念能越，此名功用陵率過越。
悟則無咎非為聖證，覺了不迷久自銷歇。
若作聖解，則有狂魔入其心腑，見人則誇我慢無比，
其心乃至上不見佛、下不見人，失於正受當從淪墜。 ^83b16

又彼定中諸善男子，見色陰銷受陰明白，
前無新證歸失故居，智力衰微入中隳地逈無所見，
心中忽然生大枯渴，於一切時沈憶不散，
將此以為勤精進相，此名修心無慧自失，悟則無咎非為聖證。
若作聖解，則有憶魔入其心腑，旦夕撮心懸在一處，失於正受當從淪墜。 ^83b28

又彼定中諸善男子，見色陰銷受陰明白，
慧力過定失於猛利，以諸勝性懷於心中，
自心已疑是盧舍那得少為足，此名用心亡失恒審溺於知見。
悟則無咎，非為聖證。
若作聖解，則有下劣易知足魔入其心腑，
見人自言：我得無上第一義諦。
失於正受，當從淪墜。 ^83b40

又彼定中諸善男子，見色陰消受陰明白，
新證未獲故心已亡，歷覽二際自生艱險，
於心忽然生無盡憂，如坐鐵床如飲毒藥，
心不欲活常求於人，令害其命早取解脫，此名修行失於方便。
悟則無咎，非為聖證。
若作聖解，則有一分常憂愁魔入其心腑，
手執刀劒自割其肉欣其捨壽，或常憂愁走入山林不耐見人。
失於正受，當從淪墜。 ^83c2

又彼定中諸善男子，見色陰銷受陰明白，
處清淨中以安隱後，忽然自有無限喜生，
心中歡悅不能自止，此名輕安無慧自禁，悟則無咎非為聖證。
若作聖解，則有一分好喜悅魔入其心腑，
見人則笑，於衢路傍自歌自舞，自謂已得無礙解脫，失於正受當從淪墜。
又彼定中諸善男子，見色陰銷受陰明白，
自謂已足，忽有無端大我慢起，如是乃至慢與過慢及慢過慢，
或增上慢或卑劣慢一時俱發，心中尚輕十方如來，何況下位聲聞緣覺？
此名見勝無慧自救，悟則無咎非為聖證。
若作聖解，則有一分大我慢魔入其心腑，
不禮塔廟摧毀經像，謂檀越言：此是金銅或是土木，經是樹葉或是疊華。
肉身真常不自恭敬，却崇土木實為顛倒。
其深信者，從其毀碎埋棄地中，疑誤眾生入無間獄，失於正受當從淪墜。 ^83c16

又彼定中諸善男子，見色陰銷受陰明白，
於精明中圓悟精理得大隨順，其心忽生無量輕安，
己言成聖得大自在，此名因慧獲諸輕清，悟則無咎非為聖證。
若作聖解，則有一分好輕清魔入其心腑，
自謂滿足更不求進，此等多作無聞比丘，
疑誤眾生墮阿鼻獄，失於正受當從淪墜。 ^83c44

又彼定中諸善男子，見色陰消，受陰明白，
於明悟中得虗明性，其中忽然歸向永滅，
撥無因果，一向入空，空心現前，乃至心生，
長斷滅解，悟則無咎，非為聖證。
若作聖解，則有空魔入其心腑，乃謗持戒，名為小乘。
菩薩悟空，有何持犯？
其人常於信心檀越，飲酒噉肉，廣行婬穢，
因魔力故，攝其前人，不生疑謗。
鬼心久入，或食屎尿，與酒肉等一種俱空，
破佛律儀，誤人入罪，失於正受，當從淪墜。 ^84a8

又彼定中諸善男子，見色陰銷，受陰明白，
味其虗明，深入骨髓，其心忽有無限愛生，
愛極發狂，便為貪欲，此名定境安順入心。
無慧自持，誤入諸欲，悟則無咎，非為聖證。
若作聖解，則有欲魔入其心腑，一向說欲為菩提道，化諸白衣平等行欲。
其行婬者，名持法子，神鬼力故，於末世中攝其凡愚，
其數至百，如是乃至一百、二百，或五、六百，多滿千萬。
魔心生厭，離其身體，威德既無，陷於王難，
疑誤眾生，入無間獄，失於正受，當從淪墜。 ^84a24

阿難！如是十種禪那現境，皆是受陰用心交互，故現斯事。
眾生頑迷，不自忖量，逢此因緣，迷不自識，
謂言登聖，大妄語成，墮無間獄。
汝等亦當將如來語，於我滅後，傳示末法，
徧令眾生開悟斯義，無令天魔得其方便，
保持覆護，成無上道。
commentary::  ^84a42

補曰：入此受陰，見諸佛心，如明鏡中像，
若有所得，而未能用，故同魘人也。
得大光曜，則無復留礙，故發無窮悲。
勝相現前，則生無限喜，故陵率過越。
智力衰微，則生大枯渴，故無慧自失。
慧力過定，則得少為足，故汩於知見。
歷覽二際，則生無盡憂，故失於方便。
心安隱後，則無限喜生，故無慧自禁。
自謂已足，則大我慢起，故無慧自救。
圓悟精理，則獲諸輕清，故更不求進。
得虗明性，則一向入空，故長斷滅解。
味其虗明，則無限愛生，故誤入諸欲矣。
此受除盡，能離身及觀，無復留礙，故超見濁。
永明垂戒曰：若見端正男女，如死屍相似，乃可行婬。
若割心肝，如木石相似，乃可食肉。
若飲酒，如屎尿相似，乃可飲酒。
此亦方便語也。以如來之言觀之，正為空魔所入。
噫嘻，其可哉。大般若經曰：魔能入一切眾生心，
令歸依魔黨，如膠如漆，斷手截臂，不以為難。
魔力之故，人皆信伏。
法華經曰：深著虗妄法，堅受不可捨。
乃謗持戒等也。
orig::  ^84b4

阿難，彼善男子修三摩提受陰盡者，雖未漏盡心離其形，
如鳥出籠已能成就，從是凡身上歷菩薩六十聖位，得意生身隨往無礙。
commentary::  ^84b38

補曰：結位文有三節，於十迴向後，則曰盡是四十一心，次成四種妙圓加行。
於十地後，則曰如是皆以三增進故，善能成就五十五位真菩提路。
於受陰盡處，則曰從是凡身，上歷菩薩六十聖位，
得意生身，隨往無礙。
愚始人眾讀是經至此，竊自謂曰：前之結文，
以乾慧、十信、十住、十行、十迴向為四十有一，
次增四加行、十地為五十有五，此必以三增進、等妙二覺為六十也。
後讀集解，見孤山所箋之語，與愚所見若合符契，知愚於過去世中亦甞精研之爾。
及讀無盡海眼，且曰此一節是譯人之誤，
況無六十聖位之文，而注釋者又從而率合，
愈障真理，即刪去已能成就隨往無礙二十四字。
不知此三增進在四種名誨之外，冠初乾慧地之前，
別攝一類大根器凡夫，故曰反流旋一，
六用不行，又曰是人即獲無生法忍，於後復曰如是皆以三增進故，
善能成就五十五位真菩提路，豈徒然哉。
既曰從是凡身，上歷菩薩六十聖位，得非以三增進與夫等妙二覺合而結之乎。
若止立五十五位，則等妙二覺其何所歸。
雖地前皆屬賢位，然此位非諸天外道所升之階，
乃三世如來所遊之徑，故通稱為聖。
葢四十一心、五十五位皆未至極果，故不該及今受陰盡。
如熟寐寱言，將極聖位所以併結之也。
orig::  ^84b44

譬如有人熟寐寱言，是人雖則無別所知，
其言已成音韻倫次，令不寐者咸悟其語，此則名為想陰區宇。
若動念盡、浮想消除，於覺明心如去塵垢，
一倫生死首尾圓照，名想陰盡，是人則能超煩惱濁。
觀其所由，融通妄想以為其本。 ^84c42

阿難，彼善男子受陰虗妙，不遭邪慮圓定發明，
三摩地中心愛圓明，銳其精思貪求善巧。
爾時，天魔候得其便，飛精附人口說經法。
其人不覺是其魔著，自言謂得無上涅槃，來彼求巧善男子處敷座說法。
其形斯須，或作比丘令彼人見，或為帝釋，
或為婦女，或比丘尼，或寢暗室身有光明。
是人愚迷惑為菩薩，信其教化搖蕩其心，
破佛律儀潛行貪欲，口中好言災祥變異，
或言如來某處出世，或言劫火，或說刀兵，
恐怖於人，令其家資無故耗散。
此名恠鬼，年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。 ^85a4

阿難！又善男子受陰虗妙，不遭邪慮圓定發明，
三摩地中心愛遊蕩，飛其精思貪求經歷。
爾時天魔候得其便，飛精附人口說經法，
其人亦不覺知魔著，亦言自得無上涅槃，
來彼求遊善男子處，敷座說法自形無變。
其聽法者忽自見身坐寶蓮華，全體化成紫金光聚，一眾聽人各各如是得未曾有。
是人愚迷惑為菩薩，婬逸其心破佛律儀潛行貪欲，
口中好言諸佛應世，某處某人當是某佛化身來此，某人即是某菩薩等來化人間。
其人見故心生傾渴，邪見密興種智銷滅，
此名魃鬼，年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。 ^85a26

又善男子受陰虗妙，不遭邪慮圓定發明，
三摩地中心愛綿#CB04474;，澄其精思貪求契合。
爾時天魔候得其便，飛精附人口說經法，
其人實不覺知魔著，亦言自得無上涅槃，來彼求合善男子處敷座說法。
其形及彼聽法之人外無遷變，令其聽者未聞法前，
心自開悟念念移易，或得宿命、或有他心、
或見地獄、或知人間好惡諸事、或口說偈、
或自誦經，各各歡娛得未曾有。
是人愚迷，或為菩薩綿愛其心，破佛律儀潛行貪欲，
口中好言佛有大小，某佛先佛、某佛後佛，
其中亦有真佛假佛、男佛女佛，菩薩亦然。
其人見故，洗滌本心易入邪悟，此名魅鬼，
年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。 ^85b2

又善男子，受陰虗妙，不遭邪慮，圓定發明。
三摩地中，心愛根本，窮覽物化性之終始，
精爽其心，貪求辨析。
爾時天魔，候得其便，飛精附人，口說經法。
其人先不覺知魔著，亦言自得無上涅槃。
來彼求元善男子處，敷座說法，身有威神，
摧伏求者，令其座下，雖未聞法，自然心伏。
是諸人等，將佛涅槃菩提法身，即是現前我肉身上。
父父子子，遞代相生，即是法身，常住不絕。
都指現在，即為佛國，無別淨居，及金色相。
其人信受，亡失先心，身命歸依，得未曾有。
是等愚迷，惑為菩薩，推究其心，破佛律儀，潛行貪欲。
口中好言，眼耳鼻舌，皆為淨土，男女二根，即是菩提涅槃真處。
彼無知者，信是穢言，此名蠱毒，魘勝惡鬼，
年老成魔，惱亂是人。
厭足心生，去彼人體，弟子與師，俱陷王難。
汝當先覺，不入輪迴，迷惑不知，墮無間獄。 ^85b28

又善男子受陰虗妙，不遭邪慮圓定發明，
三摩地中心愛懸應，周流精研貪求冥感。
爾時天魔候得其便，飛精附人口說經法，
其人元不覺知魔著，亦言自得無上涅槃。
來彼求應善男子處敷座說法，能令聽眾暫見其身如百千歲，
心生愛染不能捨離，身為奴僕四事供養不覺疲勞，
各各令其座下人心知是先師本善知識，別生法愛黏如膠漆得未曾有。
是人愚迷惑為菩薩，親近其心破佛律儀潛行貪欲，
口中好言：我於前世於某生中先度某人，
當時是我妻妾兄弟，今來相度與汝相隨，歸某世界供養某佛。
或言：別有大光明天佛於中住，一切如來所休居地。
彼無知者信是虗誑遺失本心，此名癘鬼，
年老成魔惱亂是人，厭足心生去彼人體，弟子與師俱陷王難。
汝當先覺不入輪迴，迷惑不知墮無間獄。 ^85c8

又善男子受陰虗妙，不遭邪慮，圓定發明，
三摩地中心愛深入，克己辛勤，樂處陰寂，貪求靜謐。
爾時，天魔候得其便，飛精附人，口說經法。
其人本不覺知魔著，亦言自得無上涅槃。
來彼求陰善男子處敷座說法，令其聽人各知本業。
或於其處語一人言：汝今未死，已作畜生。
敕使一人於後踏尾，頓令其人起不能得，於是一眾傾心欽服。
有人起心已知其肇，佛律儀外重加精苦，
誹謗比丘，罵詈徒眾，訐露人事，不避譏嫌，
口中好言未然禍福，及至其時毫髮無失。
此大力鬼年老成魔，惱亂是人，厭足心生，
去彼人體，弟子與師俱陷王難。
汝當先覺，不入輪迴；迷惑不知，墮無間獄。 ^85c36

又善男子受陰虗妙，不遭邪慮，圓定發明，
三摩地中心愛知見，勤苦研尋，貪求宿命。
爾時，天魔候得其便，飛精附人，口說經法。
其人殊不覺知魔著，亦言自得無上涅槃，
來彼求知善男子處，敷座說法。
是人無端，於說法處，得大寶珠。
其魔或時化為畜生，口銜其珠，及雜珍寶，
簡策符牘，諸奇異物，先授彼人，後著其體。
或誘聽人，藏於地下，有明月珠，照曜其處。
是諸聽者，得未曾有，多食藥草，不餐嘉饌。
或時日餐一麻一麥，其形肥充。
魔力持故，誹謗比丘，罵詈徒眾，不避譏嫌。
口中好言，他方寶藏，十方聖賢，潛匿之處。
隨其後者，往往見有奇異之人，此名山林、
土地、城隍、川嶽、鬼神，年老成魔。
或有宣婬，破佛戒律，與承事者，潛行五欲。
或有精進，純食草木，無定行事，惱亂是人。
厭足心生，去彼人體，弟子與師，多陷王難。
汝當先覺，不入輪迴，迷惑不知，墮無間獄。 ^86a10

又善男子受陰虗妙，不遭邪慮，圓定發明，
三摩地中心愛神通種種變化，研究化元，貪取神力。
爾時，天魔候得其便，飛精附人，口說經法。
其人誠不覺知魔著，亦言自得無上涅槃，來彼求通善男子處敷座說法。
是人或復手執火光，手撮其光，分於所聽四眾頭上。
是諸聽人頂上火光皆長數尺，亦無熱性，曾不焚燒。
或水上行如履平地，或於空中安座不動，
或入瓶內，或處囊中，越牖透垣，曾無障礙，唯於刀兵不得自在。
自言是佛，身著白衣，受比丘禮，誹謗禪律，
罵詈徒眾，訐露人事，不避譏嫌，口中常說神通自在。
或復令人傍見佛土，鬼力惑人，非有真實，
讚歎行婬，不毀麤行，將諸猥媟以為傳法。
此名天地大力山精、海精、風精、河精、土精、
一切草木積劫精魅，或復龍魅，或壽終仙再活為魅，或仙期終計年應死。
其形不化，他恠所附，年老成魔，惱亂是人，
厭足心生，去彼人體，弟子與師多陷王難。
汝當先覺，不入輪迴，迷惑不知，墮無間獄。
又善男子受陰虗妙，不遭邪慮，圓定發明，
三摩地中心愛入滅，研究化性，貪求深空。
爾時，天魔候得其便，飛精附人，口說經法，
其人終不覺知魔著，亦言自得無上涅槃。
來彼求空善男子處，敷座說法，於大眾內其形忽空，
眾無所見，還從虗空突然而出，存沒自在，
或現其身洞如琉璃，或垂手足作栴檀氣，
或大小便厚如石蜜，誹謗戒律，輕賤出家，
口中常說無因無果，一死永滅，無復後身及諸凡聖。
雖得空寂，潛行貪欲，受其欲者亦得空心，
撥無因果，此名日月薄蝕精氣、金玉芝草、
麟鳳龜鶴，經千萬年不死為靈，出生國土，
年老成魔，惱亂是人，厭足心生，去彼人體，弟子與師多陷王難。
汝當先覺，不入輪迴，迷惑不知，墮無間獄。
又善男子受陰虗妙，不遭邪慮，圓定發明，
三摩地中心愛長壽，辛苦研幾，貪求永歲，
棄分段生，頓希變易，細相常住。
爾時，天魔候得其便，飛精附人，口說經法，
其人竟不覺知魔著，亦言自得無上涅槃。
來彼求生善男子處，敷座說法，好言他方往還無滯，
或經萬里瞬息再來，皆於彼方取得其物。
或於一處，在一宅中，數步之間，令其從東詣至西壁。
是人急行，累年不到，因此心信，疑佛現前，
口中常說：十方眾生皆是吾子，我生諸佛，
我出世界，我是元佛，出世自然。
不因修得，此名住世自在天魔，使其眷屬如遮文茶及四天王、
毗舍童子未發心者，利其虗明，食彼精氣。
或不因師，其修行人親自觀見，稱執金剛與汝長命，
現美女身，盛行貪欲，未逾年歲，肝腦枯竭。
口兼獨言，聽若妖魅，前人未詳，多陷王難，
未及遇刑，先已乾死，惱亂彼人，以至殂殞。
汝當先覺，不入輪迴，迷惑不知，墮無間獄。
阿難當知，是十種魔於末世時，在我法中出家修道，
或附人體，或自現形，皆言已成正徧知覺，
讚歎婬欲，破佛律儀。
先惡魔師與魔弟子婬婬相傳，如是邪精魅其心腑，
近則九生，多踰百世，令真修行，總為魔眷，
命終之後，必為魔民，失正徧知，墮無間獄。
汝今未須先取寂滅，縱得無學，留願入彼末法之中，
起大慈悲，救度正心，深信眾生，令不魔著，得正知見。
我今度汝已出生死，汝遵佛語，名報佛恩。 ^86a40

阿難！如是十種禪那現境，皆是想陰用心交互，故現斯事。
眾生頑迷，不自忖量，逢此因緣，迷不自識，
謂言登聖，大妄語成，墮無間獄。
汝等必須將如來語，於我滅後，傳示末法，
徧令眾生開悟斯義，無令天魔得其方便，
保持覆護，成無上道。
commentary::  ^86c46

論曰：慢有七種，於此言六，何也？
曰：慢，不敬也。所謂慢、過慢、慢、過慢、我慢、
增上慢、下劣慢、邪慢也。
過慢者，謂已過彼起慢故。
慢、過慢兼二慢，既不敬，又作意凌之故。
我慢，計蘊有我，以我慢彼故。
增上慢，謂己增上故。
卑劣慢，慢尊勝者故。
邪慢，慢正故，以於定中緣持正法故，不言邪慢也。
又問曰：何謂意生身？
曰：入楞伽經曰：意生身者，喻意去速疾無礙。
自初地至十地，有三種意生身，隨往無礙。
然此心離身，即意生因也。
陀羅尼集經有遮文茶天、遮文茶毗舍童子，皆食精氣者也。 ^87a8

補曰：入此想陰，能心離其形，則得意生身，如寱言耳。
謂人已知其必能上歷聖位，與所言已成音韻倫次，咸悟其語者同也。
而於心愛圓明，則銳其精思，故貪求善巧。
心愛遊蕩，則飛其精思，故貪求經歷。
心愛綿#CB04474;，則澄其精思，故貪求契合。
心愛根本，則窮其物化，故貪求辨析。
心愛懸應，則周流精研，故貪求冥感。
心愛深入，則克己辛勤，故貪求靜謐。
心愛知見，則勤苦研尋，故貪求宿命。
心愛神通，則研究化元，故貪取神力。
心愛入滅，則研究化性，故貪求深空。
心愛長壽，則辛苦研幾，故貪求永歲也。
然此十種發明境中，唯在不迷，以至先覺則無咎。
此陰若盡於覺，明心如去塵垢，故能超煩惱濁。
昔長蘆祖照和禪師，於定中所見數十里內之事，而人未甞有知之者。
後以莊僧聞過，故出揚于外，師即入圓寂。
又道場顏禪師，有僧冥坐於祖閣，光焰透戶，師聞而曳杖往扣之。
僧舉目，師徑以杖擊逐之出寺。
夫以祖照之不泄外，道場之不惑眾也如是。
今而靜勝工夫，尚未臻於古人之域，汲汲然唯患人之不己知也。
葢弟子與師，所謂俱陷王難者有之矣。
悲夫。大佛頂如來密因修證了義諸菩薩萬行首楞嚴經合論卷第九
undefined:: 
w:: 音切
note:: 勗 ^87a26

〔詐玉切。〕恬
〔音聒。〕耎
〔而兗切。〕繕
〔音賤。〕膜
〔音莫。〕 #CB04474;
〔音泯。〕坼
〔丑格切。〕慴
〔音接〕黯 ^87b26

〔乙減音。〕蟯
〔音饒。〕隙
〔綺戟切。〕魘
〔於琰切。〕中墮
〔與隳同。〕寱
〔音藝。〕魃
〔音鈸〕謐 ^87b28

〔音密。〕訐
〔音孑。〕猥
〔烏罪切。〕媟
〔音洩。〕薄蝕
〔音博食。〕
 ^87b30
