
other:: 
# 彌陀經疏鈔演義定本
彌陀經疏鈔演義定本卷一
author:: 雲棲　古德法師　演義
other:: 門人　慈帆智願　定本
題義
開卷佛說等八字是法題，後學等十二字是人題。 ^704a11

法題，下自細釋。今入文之先，理應略陳。
總一題中，約有四對：一、通、別一對，通則經之一字，別則佛說等五字。
二、能、所一對，能是能詮，即經之一字；所即所詮，即上五字。
三、教、理一對，佛說經是教，阿彌陀即是理。
四、人、法一對，佛說即是人，阿彌陀即是法。 ^704a15

首佛字，即釋迦牟尼佛，從兜率降生王宮，
為悉達太子，出家苦行六年，成等正覺者。
若釋其義，則佛字是梵語，此翻覺者，謂覺了性相之者，
具有三義：一、自覺，覺知自心本無生滅；
二、覺他，覺一切法無不是如；三、覺滿，二覺理圓，稱之為滿。
若準起信，亦彰三義：一、始覺，即能證智；
二、本覺，即所證理；三、究竟覺，即智與理冥，始本不二。
今經所云佛者，乃是三覺俱圓，釋迦世尊也。
又佛地論說佛有其十義，天台六即，華嚴十身，詳具後文。 ^704a25

說者，以宣演得名，暢悅為義，四無礙辯為體。
暢則暢出世之本懷，悅則悅眾生之獲益。
今以如來久修久證念佛三昧，蘊之在懷適得機宜，
隨以四辨宣演暢悅本懷，令隨機獲益，故云說也。 ^704a43

阿彌陀是梵語，此云無量。
以功德、智慧、身相、光明，一切皆悉無量，故是無量。
佛往昔因中為法藏比丘時，發四十八願，
今在西方攝念佛人，歸于淨土，故釋迦如來為眾宣揚也。 ^704b6

經者釋有多種，不出常、法、貫、攝四義。
常者三世不易，一切諸佛皆如是說，故云常。
法者十界同軌，四聖六凡由之解脫，故云法。
貫者貫穿所應知義，若無文字無以貫穿，
義理煥然可觀，故云貫。
攝者攝持一切眾生，若無語言不能開曉眾生出生死海，故云攝。
千葉良規百靈常軌，詮真利物目為經也。 ^704b14

又此經唐譯為稱讚淨土佛攝受經，今為此名者，
以佛名人所樂聞，又一切功德言佛便周故。 ^704b26

疏者，疎也，通也。謂經中義理甚深微妙，
未易窺測，故以疏疎通，使無疑滯也。
又亦疏理之義。古云：人有髮兮，旦旦疏理。
身有心兮，胡不如是。
今乃疏理經中奧理，使人得開通心地也。 ^704b30

鈔者，抄略也。隨順本疏，略加解釋，使經疏妙義，渙然冰釋也。 ^704b38

卷者，卷懷之義。一軸之中，包含無盡義理，無量法門故。 ^704b42

人題中學者，效也。
後覺者，必效先覺之所為。
故古人有大徹之後，乃終身居學地者。
今大師自稱後學，亦此意也。 ^704b46

古杭，古稱杭州，南宋建都，更名臨安，今曰杭州，復古也。
雲捿，寺名，在五雲山之麓。
先是，山之巔有五色瑞雲盤旋其上，因以名山。
已而五雲飛集山西隖中，經久不散，時人異之，號為雲棲隖。
宋時有志逢禪師建寺，號曰雲棲寺，歲久蕪廢。
大師愛其岑寂，趺坐其間，時人為之搆室，寺復興焉。 ^704c2

沙門，此云勤息，勤修戒定慧，息滅貪瞋癡也。
有勝道、說道、活道、汙道四種不同。
勝即佛菩薩等，說謂說正法者，活謂修善品者，汙謂諸邪行者。 ^704c12

袾宏，是法諱，號蓮池，仁和人。
從性天和尚祝髮，徧參知識。
於笑巖處有所契入，遂結茅深谷，主張淨土。
僧臘五旬，世壽八十。
化緣既畢，念佛而逝。 ^704c18

述者，傳述也。樂記云：知禮樂之情能作，識禮樂之文能述。
作者謂之聖，述者謂之賢。
此經雖有古疏數家行世，詞雖切而太簡，理微露而不彰。
今茲疏鈔，合天台賢首會性相二宗，事理雙融，
宗說兼暢，言先聖之欲言，發前賢之未發，可謂千古獨創。
今言述者，乃謙詞也。 ^704c24

科分
科中通序大意者，含二義：一、通序一經大意，
以明性、贊經二科發揮自性彌陀、唯心淨土為修持之本，
然後依解起行，執持名號，求願往生。
其鈍根者，單由事相，專持名號，亦得往生。
三根普被，上下兼收，作末法最後方便，為一經大旨也。
二、通序作疏大意，以感時、述意二科明此一經事理雙融，
性相通備，時機執性執相各滯一邊，至令廣大法門迷而不覺，
故竭思累載，數易韋編，作此疏鈔也。 ^704c36

開章者，是別開章段，即總啟十門是。
釋文者，是消釋經文，即別釋文義是。
大意雖明，本文未委，故別開章段，銷釋經文，
使一經玄文，委悉詳盡，人人曉了也。 ^705a4

結釋呪意者，呪本不可釋，而呪意可釋。
呪意者，拔業根生淨土也。
此呪本不附經，而今歸結於此，為之解釋者，
正顯此淨土法門，顯密圓通，事理無礙也。
又見此持名念佛，是大神呪、大明呪、無上無等等呪也。 ^705a10

序正流通三分者，晉道安法師，判釋東流一代時教，為序正流通三分。
序者，端緒也。如絲之得緒，能盡一繭之絲。
經之得序，能知一經之旨。
又序者，東西牆也。
如觀牆序，則知堂奧之淺深。
觀首序，則明全經之妙義。
正宗者，一經正所宗尚。
如法華之唯有一乘法，無二亦無三。
楞嚴之發明常住真心，專修圓照三昧。
此經之依正清淨，信願往生是也。
前之序，正序此。後之流通，正流通此也。
流者無住，通者無塞。
使此妙法，自此界以及他方，由現在以及未來，
無有留礙，名為流通。 ^705a18

為順者，言剖出經心，方挈出塵之端緒，故通序順序分。
隨文入觀，方知大道之攸歸，故開章順正宗分。
拔業障根，自然流入清淨海，故結釋順流通分。 ^705a36

淨業者，業居苦之先，煩惱之後，十法界不同，皆由所作之業不同。
古云：假使百千劫，所作業不忘。
又云：佛十力中，業力甚深。
又云：十方諸國土，皆依業力生。
故業不可不淨。信者，不疑之謂，於淨土妙理，深信不疑。
行者，趨造之謂，於彌陀名號，念念明了。
願者，樂欲之謂，於極樂世界，心心向往。
此淨土三資糧也。 ^705a42

亦順者，契其大端，自能深忍，故通序順信。
資：善讀經者，隨文入觀，故開章順行。
資：識所攸歸，無不向慕，故結釋順願。
資： ^705b4

初明性者，性即常住真心，全體是極樂世界阿彌陀佛。
初明者，恐人認阿彌陀佛在自性之外，
故古云：若認他是佛，自己却成魔。
又云：求人不如求自己。
但以無始暗動，障此靜明，故託彼名號，顯我自心耳。
然西方亦實有阿彌陀佛，而即此西方佛，
亦不在自心外，即事即理，即理即事，大師恐狂愚錯認，故首明也。 ^705b12

二、贊經者，經即佛說阿彌陀經。
讚者，以此經是一大藏中第一方便故，
是十方諸佛同所贊歎故，以四字名號普接三根直通五教故，
以依經執持能顯自性，於一生中可從博地直登十地故。 ^705b24

三、感時者，時即今末法之時。
感者，以時丁末法，根多淺薄，法門中人，非愚即狂。
故微妙法門，或攘臂排為小教，或大笑斥作權乘，
又或終日唯動數珠，或窮年但數黃荳。
大師婆心甚切，能不為之傷心也？ ^705b32

四、述意者，意即大師作疏之意。
述，陳也，與前述字解稍異。
大師本意，全在兼利，欲發起眾生之真信，故極論念佛之宏功爾。
蓋欲以一句彌陀，徧引羣生出於苦海，那容不饒舌耶？ ^705b40

五請加者，加是三寶加被，請者祈請也。
佛滅度後，凡有著述，皆皈三寶，冥希加被。
良以自己一人，心力有限，而佛具無緣大慈，
能令精誠祈請者，自得勝智，故請加也。 ^705b48

通序
靈明二句是純真，非濁二句是絕妄。
靈明是照洞徹，言此照體橫徧十方。
湛寂是寂常恒，言此寂體豎窮三際。
即楞嚴所謂常住妙明，不動周圓也。 ^705c8

修證即不無，染污即不得，故非濁。
一切浮塵相無，非妙覺體，故非清。
迷時似背，而此本不屬迷，故無背。
悟時似向，而此本不屬悟，故無向。
即圓覺所謂一切眾生本來成佛，生死涅槃猶如昨夢也。 ^705c14

大哉，是贊詞。以非幻不滅，故云真體。
見猶離見，見不能及，有何可思？
三世諸佛到此，口挂壁上，有何可議？
其唯者，歸結之辭。 ^705c22

註
此經以自性為宗者，自性謂眾生性德之佛，
非自非他，非因非果，即是圓常大覺之體。
而此經所談行法，正為顯此之覺體。
蓋以據乎心性，稱彼名號，名號可彰；託彼名號，
觀于心性，心性易發也。
又復經中一切依正，皆彰我自心。
無量光即自性照，無量壽即自性寂，觀音即自性悲，
勢至即自性智，聲聞即自性真，菩薩即自性俗，種種莊嚴即自性萬德萬行。
若一毫法從心外生，則不名為大乘法也。 ^705c28

問：全彰自性，乃屬華嚴。
降此以還，何得有此？
答：華嚴乃諸經王，諸經皆華嚴眷屬。
今經以華嚴性海為宗，既宗華嚴，何妨約性？
又諸經從法華開顯之後，不論何經，總皆#CB16199;妙，
皆可稱性故。 ^705c44

諸經不離自性者，三乘十二分教，教教皆歸妙性，言言盡攝真如。
若離自性，皆為魔境故。 ^706a4

靈覺者，不同木石之無心，虗空之頑冥。
明顯者，體露堂堂，無遮無障。 ^706a8

不得稱靈者，日以陽明照晝，月以清涼照夜，
雖有光明而不顯靈覺，彼既不自顯，人自不得稱也。 ^706a10

無緣而照，勿慮而知，謂之神解。
大地莫能識其端，至聖猶未窮其頂，謂之不測。 ^706a14

不照覆盆者，以日月之光屬相不屬性故。 ^706a16

輝天地，透金石者，以心光徧乎法界，一切諸法無非佛法故。 ^706a18

靡所不徹者，若通與隔對，是通還成隔，
非對隔說通之徹，乃真徹也。 ^706a20

不染者，從來不與染法相應，不與諸塵作對。
不搖者，萬古如如，無有變異。
不得稱湛者，大地雖常自寂然，而土石諸山穢惡充滿，不湛也。 ^706a26

如淨琉璃，內外瑩徹，謂之瑩淨。
寸絲不挂，纖塵不立，謂之無滓。 ^706a30

難逃壞劫者，以三災到時劫火洞然，須彌七金悉為#CB01926;燼故。 ^706a32

推之無始，引之無終者，以真如自體，非前際生，
非後際滅，畢竟常恒，不斷不異故。 ^706a36

無恒不恒者，恒外有不恒，此恒亦非恒，
恒不恒二邊俱遣，乃真恒也。
云有不受一塵者，濁者，有也。
具足諸法，方謂之有。
今自性離一切法差別之相，所謂非有相、
非無相、非雙亦相、非雙非相、非一相、非異相、
非非一非異相、非一異俱相，是不立一塵非有也，何濁之有？ ^706a38

云無不捨一法者，清者，無也。
不立一塵，方謂之無。
今自性滿足一切功德，所謂有大智慧光明義故，
徧照法界義故，真實識知義故，常樂我淨義故，
乃至滿足無有所少義故，名為如來藏。
是不捨一法，非無也，何清之有？ ^706b2

捨此而有所去，方可謂之背。
今則匪離跬步，湧現寶華，不出戶庭，圍繞行樹，
雖欲縱之，將去何所？
故無背。迎之而有自來，方可謂之向。
今則無行無住，如是而來，不動不起，如是而來，
若欲迎之，從何所迎？
故無向。意該善惡凡聖等者，孟子道性善，
天台說性惡，一則就事造邊說，一則就理具邊說。
今則如實空中，善既不立，惡亦何存？
祖云：廓然無聖，非聖也。
經云：凡夫者，即非凡夫，非凡也。
有無如上，性無前際，非生也；性無後際，
非滅也；本自具足，無法可增，非增也；本無一物，
無法可減，非減也；染淨千差，非一也；一味平等，非異也。
以一切言說，假名無實，但隨妄念，不可得故。 ^706b12

當體得名者常，言大者對小之稱。
今則不然，直指性體，名之曰大。
具常徧二義者，涅槃云：所言大者，名之為常。
此明體無變易。又言大者，其性廣博，猶若虗空。
此明體性周徧。無法可比者，世間最大，莫若虗空。
經云：迷妄有虗空。
空乃有始，此法無始。
又云：一人發真歸元，十方虗空悉皆消殞。
空乃有終，此法無終。
是豎窮無法可比也。
又云：十方虗空生汝心內，猶如片雲點太清裏。
空乃有際，此法無際。
是橫徧無法可比也。
喻金喻月，亦復如是，無可比也。 ^706b34

三界虗偽，唯此真實者，虗者不實，如空中華，
本無所有；偽者不真，如鍮似金，畢竟非金。
所謂太山有崩裂，大海有枯竭，一切榮華皆有衰謝，一切眷屬皆有別離也。
唯有真如，諸法中實，所謂有物先天地，
無形本寂寥，能為萬象主，不逐四時彫是也。 ^706c4

非幻不滅，出圓覺經。
經云：幻身滅故，幻心亦滅；幻心滅故，幻塵亦滅；
幻塵滅故，幻滅亦滅；幻滅滅故，非幻不滅。
蓋謂此性無有變異，畢竟常住，不同諸幻終消滅也。 ^706c14

不可破壞。出起信論。
論云：從本以來，離諸名相，畢竟平等，不可破壞。
蓋謂此性在染不破，法身不壞，不同有為可破壞也。 ^706c22

萬法不出一心之體者，謂一切萬法皆吾心體，非離萬法別有心體。
起信云：心真如者，即是一法界大總相法門體。
楞嚴云：此見及緣，元是菩提妙淨明體。
又云：一切浮塵諸幻化相，其性真為妙覺明體。
所謂撲落非他物，縱橫不是塵，山河及大地，全露法王身也。
體該相用，名之為體者，起信云：一者體大，
謂一切法真如平等不增減故；二者相大，
謂如來藏具足無量性功德故；三者用大，能生一切世間出世間善因果故。
今則若相若用，俱歸此體，為真體也。 ^706c28

不可思議者下，是先合解心言路絕，謂從本以來離言說相、
離心緣相，一切法不可說、不可念，名為真如故。 ^706c46

不可思者下，是次分解法無相想，謂有相可思、
無相難思，汝暫舉心塵勞先起，是思之有過也。
思亦徒勞，是思之無功也。
心欲緣而慮亡者，舉心欲緣思慮先亡，以真如無相想即心絕故。 ^707a4

理圓者，理性圓融，不可分析，如一多交徹，
大小互融，真妄交參，染淨不二等。
言偏者，如言一則遺多，言大則失小，談真則違俗，說染則違淨等。
所謂開口成雙橛，揚眉落二三也。
是言之有過也。言不能盡，是言之無功也。
口欲談而詞喪者，開口欲談，言謂先喪，
以至理絕言，無容措口故。
如善天女者，華嚴云：自在天王有天采女，
名曰善口，於其口中出一音聲，則與百千種樂而共相應等。 ^707a12

至理極名者，如名真如則可以不妄不變思議，
或名圓覺則可以滿足虗靈思議，或名佛性則可以離過絕非思議，
皆非至理極名。今名不可思議，則至理之極名無以加也。 ^707a28

法性、佛性者，智度論云：佛名曰覺，法名不覺。
是乃以智為佛，以理為法。
賢首據此，故云無情無知覺，指其性為法性；
有情有知覺，指其性為佛性。
然二性雖分屬情與無情，法性亦可通有情，
以眾生乃諸法中之一法故，故曰兼無情分中謂之法性。
佛性唯局有情，不通無情，以木石等無知覺故，故曰獨有情分中謂之佛性。 ^707a36

且指佛性而言者，自性實通二種，如華嚴云：
若人欲識真空理，心內真如還徧外，情與無情同一體，處處皆同真法界。
今云爾者，但以此經重一心念佛求願往生，
乃借彼佛境顯我自心，故且指有情佛性也。 ^707b2

性而曰自，自有二義：一、自然之自，二、自己之自。
法爾如然，非作得者，妙性天然，不因修得，
迷時無失，悟時無得，有物渾成，本自如如，故此自然之自也。
是我自己，非屬他者，以外道或計自然，
或計因緣，或計虗空，或計天與，不一而足，
此皆迷己為物所轉，不知此性本非天降，
不屬地生，亦非人與，乃當人自己，不屬於他，故此自己之自也。 ^707b10

對萬法曰本心，對始覺曰本覺。
無知之知謂真知，無識之識謂真識。
無有虗妄，無有變異，名為真如。 ^707b22

若就當經下，是解釋序文已竟，下復配屬諸經。
今先就當經配光、壽也。
絕待交融者，光與壽似對待法，而其實舉光則融壽，
舉壽則融光，原非二物，有何對待？ ^707b28

一切功德，謂無漏性功德。
無量者，具足圓滿不可思議也。
而以此句當非濁非清二句者，以但有清濁向背，
即有對待不融通，便不是性功德，便非無量。
今無清濁向背，是一切功德皆無量也。 ^707b34

全體是當人者，謂梵語阿彌陀，此云無量壽、
無量光，而自性寂即是無量壽，自性照即是無量光，
寂照不二即是光壽交融，則阿彌陀佛豈不即是當人自性？ ^707b40

又初句明無下，配三大也。
用大者，謂眾生心具有無邊妙用。
論云：三者、用大，能生一切世間、出世間善因果故。
今此靈明無所不照，即是能生一切世、出世善因果也。
相大者，謂眾生心具有如來智慧德相。
論云：二者、相大，謂如來藏具足無量性功德故。
今此湛寂無所不含，即是具足無量性功德也。
體大者，謂眾生心是一法界大總相法門體。
論云：一者、體大，謂一切法真如平等，不增減故。
今此靈心絕待，迥絕二邊，即是不增不減，一味平等也。 ^707b48

即三即一，雙泯雙存者，體非相用，乃至用非體相，即三也。
而又離體無相用，離相無體用等，即一也。
一即三則一泯，三即一則三泯，雙泯也。
而又一即三則三存，三即一則一存，雙存也。
存時即泯，泯時即存，非泯非存，不可思議。 ^707c16

又初句言照下，配三德。
智慧光明徧照法界，名為般若；離一切染得大自在，
名為解脫；心體離念法界一相，名為法身。
是三種皆具常樂我淨四德，故皆云德。
然有果上修成三德，因中性具三德，今指因中性具而言也。 ^707c26

又以四法界，下配四法界。
法者，軌則也。界有性分二義：事法界，界字是分義，
以眾生色心等法，一一差別，各有分劑故。
理法界，界字是性義，以眾生色心等法，
雖有差別，同一體性故。
事理無礙法界者，理由事顯，事得理成，
理事互融，性分交徹故。
事事無礙法界者，一切分齊事法，稱性融通，
一多相即，大小互融，重重無盡故。 ^707c36

不可思議配事事無礙者，以前三法界同教一乘猶可思議，
後一唯華嚴別教一乘不可思議也。 ^707c48

分攝於圓者，或曰：事事無礙唯屬華嚴，今經何得有此？
故曰：一大時教唯華嚴為圓，圓為能攝一切，故諸經無不攝歸華嚴。
今此經有少分事事無礙，故得分攝於圓也。 ^708a4

然通序大意，先明性者。
一切法門，全歸自性。
千經所演，無有餘因。
今此念佛往生，必先明自性，彌陀為本。
然後一心稱名，求願往生。
必於寶剎，速證無生。
直入聖階，度生亦廣。
所謂先悟毗盧法界，後修普賢行門也。
設使不明性體，罔意造修。
縱得往生，祗成末品。
先明自性，意在斯乎。 ^708a12

序
澄濁二句，先敘工夫。
三祇二句，次贊超勝。
澄濁而清者，以佛名號投于亂心，亂心不得不淨，
如水清珠投于濁水，濁水不得不清也。
返背而向者，一向流落他鄉，不思故國，
今則迴神寶剎，將覲慈尊也。
一念是智，片言是境，越僧祇謂智超勝，齊諸聖是境妙圓。
僧祇者，無數劫也。 ^708a24

問：三祇行滿，即坐道場，成正覺。
今念佛者，縱得往生，尚未得佛，何乃便越三祇耶？ ^708a36

答：今三祇是約信解，以三昧功成之人，
雖功行未滿，而法身已明，三祇極果，以解了故，亦可言超也。
此約解言，不論功行。 ^708a38

又越僧祇是實語，不必但約解說。
以三祇行滿方得成佛，此是藏教果頭佛。
今經是圓頓教，但得上生即登初地，而果頭佛上與圓教七信齊，
豈不是越僧祇于一念？ ^708a42

妙用有二：在如來說經，是利生之妙用，
以四字徧引眾生出於苦海，豈非至妙？
在眾生持名，是自利之妙用，以四字直使初心登乎智地，又豈非至妙？ ^708b4

註
畢竟平等者，論云：一切諸法，從本以來，
離諸名相，畢竟平等，唯是一心。
今寂照之體，無有清濁向背，正是等同一味，
唯一真如，故云畢竟平等，唯是一心也。 ^708b10

約生滅門者，上明性一科是約真如門說，今讚經是約生滅門說也。
論云：依一心法有二種門：一者心真如門，二者心生滅門。
心真如者，即是一法界大總相法門體。
心生滅者，依如來藏故有生滅心，所謂不生不滅與生滅和合非一非異，
名為阿黎耶識云云。
此即生滅門也。 ^708b18

以不如實知，不覺有其念者，論云：阿黎耶識有二種義：
一者覺義，二者不覺義。
所言覺義者，謂心體離念，即是如來平等法身。
所言不覺義者，謂不如實知真如法一，故不覺心起而有其念。
〔今釋〕不知真如法一，謂不了如理一味也。
得見心性，心即常住，名如實知。
即此不知，即是根本無明。
心起有念，即是業相。
論云：依不覺故心動，說名為業也。
然此雖動念，而極微細，緣起一相，能所不分，即當黎耶自體分也。 ^708b30

無明所覆，失本流末者，無明即根本，無明即不如實知也。
覆謂覆葢真性，本即真性，末謂三細六麤，
既失本，自流末。 ^708b46

渾亂真體者，如楞嚴云：譬如清水，清潔本然。
有諸世人，取彼土塵，投於清水，水亡清潔，
容貌汩然，名之曰濁。 ^708c2

復使淨潔者，楞嚴云：如澄濁水，貯於淨器，
靜深不動，沙土自沈，清水現前，名為初伏客塵煩惱。
去泥純水，名為永斷根本無明。 ^708c6

無明所引等，此無明亦即根本無明，覺即本覺，塵即三細六麤。
由無明生業相，乃至造業受報，是漸遠真如之覺，
隨逐境界之塵，如窮子捨父逃逝，故名曰背。 ^708c12

返其去路者，謂不須別尋歸路，即就路還家，便得返身見父。
先破執取計名，空其人執。
次破相續智相，蕩其法執。
次破三細賴耶，歸於覺體。
斯之謂向也。 ^708c18

修證即不無者，南岳讓禪師參六祖，祖問：甚處來？
讓云：嵩山。祖云：恁麼物？
恁麼來？讓云：說似一物即不中。
祖云：還假修證否？
云：修證即不無，染污即不得。
今謂且就眾生一期修證，似有澄返之蹟，
修證即不無也；而於自性實無得失增損，染污即不得也。 ^708c24

不退有四：以未斷煩惱生同居土，為願不退；
破見思生方便土，為行不退；破塵沙分破無明生實報土，
為智不退；破三惑盡生寂光土，為位不退。
則不退名同，而淺深自別。 ^708c34

力用力字，內含三義：一者本性功德力，
二者行人念力，三者彌陀願力。
本性如舟船，念力如櫓棹，願力如順風，
三力周圓，必登彼岸故。 ^708c42

三藏，謂經、律、論，又佛藏、菩薩藏、聲聞藏。
十二部，謂修多羅、重頌、授記、孤起、無問、
自說、因緣、譬喻、本事、本生、方廣、未曾有、論議。 ^708c48

用從體相而出者，佛證平等真如恒沙性德，
然後流出報化之用，演說此經，是如來之用，固從體相而出。
今眾生依經念佛，頓超即證，亦以本有真如，
本具性德，方有如是力用，故云從體相而出也。 ^709a6

稱性而談指華嚴，正直而說指法華。
方便未彰者，以華嚴唯談性海圓融，緣起無礙，
相即相入，帝網重重，六相十玄，四種法界等，
二乘賢聖，尚如聾啞，末法下凡，豈能修證，故方便未彰。
法華正直捨方便，但說無上道，開方便門，
示真實相，開權顯實，會三歸一，皆不明示進修方便，故亦方便未彰。
浩博難持，如廣修萬行等。
幽深罔措，如直悟一心等。 ^709a14

即方便成圓頓者，稱彼名號，方便法也。
上品上生，即登初地，豈非圓頓。
為通#CB16199;祕訣，換骨神丹，如後文所贊。 ^709a28

又前是下，是總結兩節。
性德修德，出天台教。
自性清淨，離垢清淨，出起信論。
性淨障盡，出圓覺經。
互融一句，總頂上三種。
互融不二者，謂全性起修，全修即性，性外無修，修外無性也。
又舊云：性淨障盡，互融不二者，以全性起修時，
破全性之無明，斷全性之生死，終日本體，
終日工夫，性淨即障盡也。
以全修即性時，雖破無明，破無所破，雖斷生死，
斷無所斷，終日工夫，終日本體，障盡即性淨也。 ^709a34

序
故我世尊，乍說三乘者，故字，承上妙用來。
我者，親之之辭。乍說三乘，指華嚴之後，
法華以前，四十年所說之法。 ^709b2

終歸一實者，指法華經。
此經蕩化城之執教，解草庵之滯情，開方便之權門，示真實之妙理。
故。 ^709b8

等頒珍賜者，如諸子出宅等賜大車，其車高廣眾寶莊校等。 ^709b12

更錫殊恩者，殊恩言異常之恩，因上有如是至妙之用，故於一代時教中復出此經也。 ^709b16

註
非究竟者，隨宜之權，非出世本懷也。
如經云：我此九部法，隨順眾生說，入大乘為本，以故說是經是也。 ^709b20

乘本無三者，如經云：十方佛土中，唯有一乘法，無二亦無三。 ^709b24

權說有三者，如經云：除佛方便說，但以假名字，引導於眾生。 ^709b26

始成正覺演大華嚴者，謂如來於菩提場成等正覺，
與四十二位法身大士，及宿世善根成熟天龍八部等，
如雲籠月，為說圓滿修多羅菩薩萬行因華，莊嚴一乘果海。 ^709b30

大教難投者，如文殊、普賢諸大菩薩，各各領解得益。
其上德聲聞、積行菩薩，如聾如盲杜視絕聽。
於是如來脫舍那珍御之服，著丈六弊垢之衣，
退歸鹿苑，說四諦、十二因緣、六波羅蜜之三乘權法。 ^709b36

後乃會權歸實者，阿含之後，復經方等彈呵，
般若淘汰，四十年餘，至法華會上，方能會歸一乘也。
權即三，實即一，大車謂大白牛車，即大乘妙法也。 ^709b44

不論大根小根三句，對上始成正覺演大華嚴說。
謂華嚴純接上根下根絕分，今則上自不退菩薩，
下及悠悠凡夫，三根普利故。 ^709c2

亦不待根熟四句，對上大教難投五句說。
謂法華待根成熟，方乃會歸。
今則不俟彈呵，無煩淘汰，即得西歸故。 ^709c8

不次之擢者，言此土修行，漸漸斷惑，方出生死。
如授官者，必循資格，次第升授。
今念佛法門，不必漸漸斷惑，但得往生，即超生死。
喻如不循次第，頓授高官也。 ^709c14

蔭序之官者，言此土修行，功圓行滿，方成聖果。
如得官者，必明經中式，或汗馬成功。
今念佛法門，不必功行圓滿，仗佛願力，疾登彼岸。
喻如祖宗遣廕，現膺爵祿也。 ^709c20

念佛恩中之殊者，念佛之比其餘法門固為殊恩，
而念佛一門復有多種，如觀像、觀想、實相等。
而觀像則像去還無，因成間斷；觀想則心麤境細，
妙觀難成；實相則上智乃克承當，中下未能領荷。
唯此持名，至簡至易，普攝諸根，鶴沖鵬舉，
驥驟龍飛，殊恩中之殊恩也。 ^709c28

序
指四十八願門者，法藏比丘，於世自在王佛所，
發四十八願，佛乃一一拈出，指示眾生，故曰指。
四十八者，如國中無三惡道願，乃至最後即得諸忍究竟願。
願曰門者，門門不同，此非彼故。 ^709c40

開一十六觀法者，因韋提啟請，乃為宣說，
今日始創，故曰開一。
十六者，始自落日懸鼓觀，終至三輩往生觀。
觀曰法者，各有法則，修不一故。 ^709c48

歸乎普度者，如四教四弘，各有四種，今則純是眾生無邊誓願度也。
普，謂豎窮橫徧。歸者，謂雖有四十八種不同，
而要其所歸，則無非普度也。 ^710a6

宗乎妙心者，宗猶主也，謂雖有一十六種不同，
而究其所主，則無非妙心也。
妙心者，謂十六觀中，若依若正，皆以法界心觀法界境，生於法界依正色心也。 ^710a12

註
悉是空假，中道圓寂。
一心者，觀法有二：有事、有理。
事觀者，且如日觀行人，面西正坐，觀日欲落，
狀如懸鼓，閉目開目，日相現前，名為事觀。
理觀者又二：有次第一心。
次第三觀者，先觀此日，由想所成，全體性空，
無有自性，為空觀。
復有觀想因緣，成此日相，則不壞假相，為假觀。
以此二觀為方便。
次觀假處全空，空處全假，非空非假，為中觀。
是乃先空、次假、後中，為次第三觀也。
一心三觀者，所觀之境，即真、即俗、即中；
能觀之觀，即空、即假、即中。
以一心三觀，觀三諦一境，而境外無觀，
觀外無境，境觀雙忘，唯一妙心。
此即以具日之心，觀於即心之日，令本性日顯現其前，為一心圓妙之觀法也。 ^710a18

序
廣以廣多、廣博為義。
廣多者，如來性中，本有妙用，潛興密應，無有窮盡。
廣博者，此無盡願，一一同於覺性，無有分限。
大以豎窮、橫徧為義。
豎窮者，此願盡未來際，無有休息。
橫徧者，此願充滿十方，無有邊際。 ^710a42

先有始義，即行遠自邇之意。
又先有急義，即先務之為急意。 ^710b2

貴在知先者，由彌陀悟入法性，從性起願，
性無盡故，願亦無盡。
故知欲入彌陀願海，必先悟徹自心，不悟廣大之心，不入廣大願海故。 ^710b4

深謂觀深妙，玄謂理幽玄。
經中觀法，乃以法界心觀法界境，生於法界依正色心，豈非深妙？
經中依正，但應色一相，可照三身，依報一塵，
即寂光土，豈不幽玄？ ^710b10

約者，簡約也。唯此四字，更無別法，何等簡易。
又約者，要約也。念佛功成，無事不辦，何等要約。
尤應守約者，以十六妙觀，乃全性成修，全修成性。
悟心上士，乃克行持。
初學行人，無由湊泊故。 ^710b16

舉名兼眾德者，由名召體，體外無名，體具眾德，
則名亦兼眾德，故一稱名，即稱佛眾德也。 ^710b24

專持統百行者，以一心持，名萬緣自捨，
即布施行；一心持，名三業自淨，即持戒行等。 ^710b26

註
幽顯聖凡者，幽指三途，顯指人天，聖指三乘，凡指六道。
茫無畔岸者，以心無盡，故願無盡也。 ^710b32

初心靡及者，妙宗鈔云：觀雖深妙本被初心，若能進功何憂不就？
而大師如此說者，葢有二義：一者以今正建立持名法門故。
二者初心亦甚不同，有具足圓解之初心，乃至有茫然未識之初心故。 ^710b36

守約，謂修身。施博，謂天下平。 ^710b42

但得見彌陀者，永明四料簡云：無禪無淨土，
鐵牀并鐵磨，萬劫與千生，沒個人依怙。
有禪有淨土，猶如帶角虎，現世為人師，將來作佛祖。
有禪無淨土，十人九錯路，陰境若現前，瞥爾隨他去。
無禪有淨土，萬修萬人去，但得見彌陀，何愁不開悟？ ^710b46

先務之急者，孟子云：知者無不知也，當務之為急。
堯、舜之知而不徧物，急先務也。 ^710c6

觀雖十六言佛便周者，十六觀經題曰觀無量壽佛經者，
以十六觀法不出依正主伴，佛是正報舉正足以攝，依日地行樹寶池等無不攝故。
佛是化主舉主足以攝，伴觀音勢至乃至九品往生無不攝故。 ^710c12

佛雖至極，唯心即是者，佛雖萬德果人，
實不離當人現今一念，以心外覓佛，即邪魔故。 ^710c18

至簡至易者，一心執持，至簡而不繁，至易而不難，此守約也。 ^710c22

萬法唯心者，古云：三界唯心，萬法唯識。
又云：應觀法界性，一切唯心造。
心清淨故，何事不辦者，既得其本，不愁其末也。
下文六句，正釋此句之義。 ^710c24

運想宛然者，謂三昧既成，想行樹則行樹明，
想寶池則寶池現，想菩薩則菩薩在前，
想如來則如來宛爾，以三昧心中隨心現相故。 ^710c30

舉念便登者，解脫長者言：我欲見阿彌陀佛，隨意即見是也。
此施博也。 ^710c36

大聖悲憐者，天如云：觀法理微，眾生心雜，
雜心修觀，觀想難成。
大聖悲憐，直勸專持名號。 ^710c40

彌陀即是全體一心，有二義：一者阿彌陀佛即是全體一心，
以佛復本源，究竟覺體。
故起信云：離念相者，等虗空界，無所不徧。
法界一相，即是如來平等法身。
夫法界一相，是離念之心體也，而即是如來，則如來豈不是全體一心？
二者阿彌陀佛四字，即是全體一心。
此四字在我心中，明明歷歷，迥然獨照。
四字之外無我心，我心之外無四字，豈不即是全體一心？
又復真念佛者，唯色唯心，唯觀唯境，一名一字，
無非實相，豈不即是全體一心？ ^710c44

心包眾德者，以真如體中具足無漏性功德故。
此心不為三際遷流曰常，不為二死逼迫曰樂，
具八自在我曰我，離五住污染曰淨，本來妙明曰本覺，
方始出纏曰始覺，不妄不變曰真如，離過絕非曰佛性，
諸佛所得之智曰菩提，諸佛所證之理曰涅槃。 ^711a14

四諦者，苦、集、滅、道也。
苦為逼迫相，集為招感相，此世間因果也。
道為可修相，滅為可證相，此出世間因果也。
此四諦通大小乘，有生、滅、無生、無量、無作，四教不同。
然四諦是境非行，今云行者，舉所觀之境，顯能觀之行也。 ^711a24

序
萬慮咸休，是妄心初息。
一心不亂，是正念成就。
從茲承專持來，究極根咸休來。 ^711a34

註
念念塵勞者，塵者不淨，勞者不逸，聚緣內搖，
趨外奔逸，是其相也。 ^711a38

剎那中有九百生滅者，剎那時極速也。
經云：眾生一念有九十剎那，一剎那中有九百生滅。 ^711a40

生、住、異、滅者，有為四相也。
生表此法先非有，滅表此法後是無，異表此法非凝然，住表此法暫有用。 ^711a44

分齊頭數者，此非彼曰分齊，各有緒曰頭數。 ^711a48

甲滅乙生者，約彼此說，如貪滅瞋生等。
俄去倐返者，約一法說，如纔滅復現也。 ^711b2

獅子杲日，喻正念。
百獸與霜，喻萬慮。 ^711b4

出窟潛蹤者，獅子出窟時，四足踞地，振尾出聲，
水性之屬潛沒深淵，陸行之類藏竄孔穴，
飛者墮落，諸大香象奔走失糞。 ^711b6

名咸休也以上是正釋，故永明以下是引證。 ^711b12

數息者，數息觀也。
數出入息，從一至十，對治散亂法也。
此法通世間、出世間禪，如根本禪多由數息而入，
而六妙門亦先以數息為首，請觀音亦必以數息為助也。
初心在緣曰覺，細心觀察曰觀，正是此人數息工夫。
但渠工夫既成，更欲增進覺，覺觀不休，
亦即是病，遂借稱名為轉治也。
但字字分明亦是覺，句句接續亦是觀。
云何即破覺觀？葢是以毒攻毒，用兵止兵，
毒盡兵消，身心安樂耳。
又或此人徑就理持，研究之極，頓入無心三昧，亦不可知。
此正是一個咸休樣子，故取之以為驗也。 ^711b14

休之又休，即所謂精進更精進，放下又放下也。
源本，是萬慮之源頭根本。
近言之，即是融通妄想以為其本。
窮謂浮想消除，於覺明心如去塵垢，此即是事一心也。
遠言之，則是罔象虗無，顛倒妄想以為其本。
窮謂倐然隳裂，圓明精心於中發化，此即是理一心也。
事理一心，皆為成就念佛三昧。
三昧者，梵語，此云正定，亦云正受。
離邪名正，離散名定。
以一心不亂，不同凡夫之不定，外道之邪定也。
不受諸受，名為正受。
以一心不亂，無一法當情，名正受也。 ^711b34

序
乃知下，是明理一心境界。
匪離四句，正說唯心淨土也。
處處兩句，言觸處洞然。
珍禽兩句，言一味平等。
〔細玩註中自見。〕 ^711c4

跬步湧華者，謂心華燦發，左右逢源，清淨光明之體，當處出生也。
又心包法界，既妙悟一心，即萬億剎外之蓮華，亦不離寸步也。 ^711c10

戶庭繞樹者，謂覺林增長，道樹滋榮，長養眾善之體，隨處發現也。
又法界唯心，既妙悟一心，即萬億剎外之行樹，亦不出戶庭也。 ^711c16

彌陀說法者，鵲噪鴉鳴盡是深談般若，溪光山色無非全露遮那也。
處處者，即古人所謂熾然說無間歇也。 ^711c22

蓮華化生者，從悟而迷，是為胎藏受生；
從迷而悟，是為蓮華化生也。
時時者，即經中所謂常在於其中，經行及坐臥也。 ^711c28

禽鳥指有情，堂院指無情，舉此二種，見情與無情同成正覺也。
偕音並彩，正是法平等，無有高下處。 ^711c34

註
既得四句明即此一心即是淨土，何必四句明不必往生方成淨土？
然則四句顯唯心境界無差別相，等同一味也，故曰句。
總結。 ^711c38

印壞文成者，涅槃二十七云：譬如蠟印印泥，
印與泥合，印滅文成。
以喻凡夫現在陰滅，中有陰生。
今借此文，以喻往生行人，此土陰滅，彼國陰生。
須知垂終自見坐金蓮身，已是彼國生陰故也。
成論明極善極惡，俱不經中陰，如#CB00267;矛離手也。 ^711c44

序
念空真念者，念即念佛之念，真念即真如體。
念到極處，和念脫落，頓離念相，謂之念空。
離念相者，等虗空界、法界一相，即是平等法身，故云真念。 ^712a6

生入無生者，生即生死之生，無生即無生忍。
生本無體，以念為體。
起信云：一切諸法，唯依妄念而得住持。
今既念空，所謂皮既不存，毛將安附？
自然髑髏粉碎，五陰消亡，從有生悟入無生矣。 ^712a12

又生即念佛之心，無生謂無生之理。
雖念性元生滅，既由有念得入無念，是從生滅頓入無生矣。 ^712a18

念佛念心者，既到真念田地，則其念佛已無能所，
能念心外無有佛為我所念，所念佛外無有心能念於佛，
智外無如、如外無智，如智不二名念佛，即是念心也。 ^712a24

生彼生此者，既到無生田地，則其淨土已無彼此。
遊神億剎，實生乎自己心中；孕質九蓮，匪逃乎剎那際內。
彼即是此，此即是彼，彼此無分，云生彼不離生此也。 ^712a32

心佛眾生一體者，佛者，果德之稱；眾生，
穢惡之號；心者，靈明之體。
念佛未至一心，心不是佛，佛不是生，判然不一。
今既念佛，即是念心，則反本還源，不見生佛假名，
惟一妙明，周徧法界，以即佛之生，念即心之佛，無二相也。 ^712a40

中流兩岸不居者，苦域是此岸，樂#CB15131;是彼岸，
非苦非樂是中流。
念佛未至一心，中流兩岸截然不同。
今既生彼，不離生此，則不見彼岸，不見此岸，并不見非彼非此之中流矣。
古云：海藏多羅一葉舟，不居兩岸不中流。
一篙撐出虗空外，惹得春風笑點頭是也。 ^712b2

註
念極而空，約修邊說。
念體本空，約性邊說。
無念之念，是終日無念，終日念佛也。
念實無念，是終日念佛，終日無念也。
又此二義，亦乃相須。
由念極而空，方知念體本空。
工夫不到，不悟本體也。
又由念體本空，方得念極而空。
本體不空，縱念不空也。 ^712b12

達生體不可得者，由心空故，大地平沈，
虗空粉碎，推求五陰色心，了不可得也。 ^712b22

不生而生者，如以不生為不生，非真不生也。
生即不生，是真不生。
故永嘉謂誰無念，誰無生，若實無生無不生等。 ^712b24

又生即念念生滅，此生滅妄心，本自虗妄，
無有實體，故云體不可得。
達者，悟心之本空也，既悟心空，則終日念佛，
終日無念，生而不生也，終日無念，終日念佛，
不生而生也，生而不生，則生元不可得，
不生而生，則不生亦不可得，是真無生也，故云以念佛心入無生忍。 ^712b30

三無有別者，謂迷此法有眾生名，悟此法有諸佛名，此法諸法中實有心名。
然而迷悟本空中邊不立，諸佛眾生及心皆假名也。
假名無實全體即真，故三法相即無有差別。 ^712b42

二邊謂有無，中道謂非有非無。
亦有亦無，不著不安，正是離四句處。 ^712c2

自心是佛是禪者，自心覺照即是佛，自心靜慮即是禪。 ^712c6

謗自本心者，以淨土乃自心之淨土故。
是謗佛者，以不離自心即是佛故。
是自謗其禪者，以不離自心即是禪故。 ^712c8

序
此則理之一心者，以一心念佛，有事有理，
上文所指，乃理一心也。 ^712c14

全歸上智者，以理一心，無方所，無形相，
不可湊泊，無容擬議，非宿具般若靈根，
單刀直入者，鮮能悟入。 ^712c16

通乎事相者，不悟自性彌陀，唯心淨土，
但以妄念念佛，離此生彼，是則生佛宛然，淨穢歷然。
以我之生，求彼之佛，厭此五濁，欣彼樂#CB15131;，
與彼理性，全無交涉，此則鈍根所行也。 ^712c22

序
守愚之輩者，愚亦不能障道，故云人一能之，已百之等。
而過在守字，乃高推聖境，畫地自限之輩。
小慧之流者，學般若菩薩，須求大智慧。
小慧者，狂慧也，偏慧也，非真慧也。
又此二人之病，在執著兩字。
故經云：眾生處處著，引之令得出。 ^712c30

註
事依理起者，事不自事，因理而事。
因自性彌陀故，勸人念彌陀；因唯心淨土故，勸人生淨土。 ^712c40

理得事彰者，理不自彰，由事乃彰。
因念彌陀，方顯自性彌陀。
因求淨土，乃悟唯心淨土。
由是心是佛，方乃是心作佛。
因是心作佛，方顯自心是佛故。 ^712c42

數他寶者，華嚴云如人數他寶，自無半錢分等。 ^712c48

判然心不是佛者，是口口談空步步行。
有喫得肉已，飽求尋僧說禪者。 ^713a2

是故下，伸正意。約理無可念者，以實相理中絕思絕議，
舉心即錯、動念即乖故。 ^713a8

念即無念者，以即事即理，即念無念，捨念而求無念，
是猶撥波求水，滅器求金，是斷滅見，豁達空，非無念本體也。 ^713a12

即本智求佛智者，本智即本有之智，不因修得，
不由學成，本自具足者，所謂本覺是也。
佛智由斷惑而顯，修證而成，出纏方得者，即所謂始覺是也。
本智約理具，佛智約事造也。 ^713a18

序
相繼，謂一字一字分明，一句一句接續。
不虗入品者，謂但能念念接續，無有間斷，
則已能伏妄，得少分淨，可成末品。
又或此人夙有靈根，即於此時頓明諦理，
隨其淺深，或中或上，俱不可知，故曰不虗。 ^713a26

明謂於自本心忽然契合，即所謂一發一切發也。 ^713a34

反受禍者，謂若是修行人則墮邪外，若凡夫外道則福盡受輪，
若口口談空步步行有者，則徑墮三途無有休息，故云受禍。 ^713a36

註
著事而信不切者，如今世人口念彌陀，
心馳五欲，空談淨土，繫念娑婆也。 ^713a42

成就淨身者，謂三業毫無污染，即所謂純清絕點，一條白練也。
永明云：求淨土者，縱饒未明道眼，也須成就淨身。 ^713a44

心實了明，謂三智一心中得，已登初地，
入無生忍，於自本心有大開悟者。 ^713b2

不正之謂狂。狂慧者，雖有智慧，非真慧也。
有從學問得者，有從工夫得者，有從邪師得者，種種不同。
馳騁者，大率謂十方諸佛一口吞盡，何處更覓彌陀？
十方世界徹底掀翻，何方別求淨土？
再說念佛求生，早是鉢盂安柄，頭上加頭也。 ^713b4

不明之謂頑。頑虗者，雖著空理，非真空也。
如癡人口口談空，凡夫四無色定，外道無想，
以及非非想陰境空魔，乃至圓虗無心，種種不一。
耽著者，大率堅守執著，一向入空，各各自謂成無上道也。 ^713b12

輕談，謂形於口。蔑視，謂存於心。 ^713b20

不咎鈍人，反抑利者，謂著事鈍根，不知理性，
應當呵責，開其慧性，破其愚蒙，使由事入理可也。
何乃捨彼愚夫，反抑利者？
葢以鈍人自知，不如斤斤自守，無驕無恃，無過無非。
利者不然，故抑之也。 ^713b24

畫虎弗就者，馬援戒子云：龍伯高敦厚周慎，杜季良豪俠好義。
效伯高不得，猶為謹敕之士，所謂刻鵠不成尚類騖者也。
效季良不得，陷為天下輕薄子，所謂畫虎不成反類狗者也。 ^713b32

序
遂使垂手徒勤者，彌陀慈父終日垂金色臂，
接引念佛眾生，眾生不肯念佛，是垂手徒勤。
彌陀終日望眾生求生淨土，如慈母倚門望子，
眾生不肯念佛，是倚門空望。
若約理觀者，手表提攜之悲，目表照了之智。
同體之悲不離眾生，為垂手深淵；自然之智徧在六趣，為倚門望子。
徒勤空望，是真如內熏無明，而無明全不顧真如也。 ^713b40

今生多生，一誤百誤者，今生遇此殊勝法門，
如久客他鄉，乍聞家信，應當勇猛精進，
求願往生，而乃悠悠揚揚，漠然不顧，豈非大誤？
又不唯今生之誤，今生以及多生，一誤而成百誤也。
古云：狹路相逢如不薦，者回要見定還難是也。 ^713c6

註
凡厥有心定當作佛者，圭峰云：頃以道非常，
道諸行無常；今知心是佛，心定當作佛。
故佛教持名，非教念他佛也，乃念我自心；
非教成彼佛也，乃成我自佛耳。 ^713c16

序
末法對正像言。正者，證也，以現量智證實相理，
初一千年有教行理果，故曰正也。
像者，似也，以比量智依稀見道，彷彿不真，
第二千年有教行理而無果證，故曰像也。
末法則空騰似量，唯尚鬬爭，徒有教理而無行果，故曰末也。 ^713c24

四教各有內外凡，若乃未通四教，博地凡愚，名下凡也。 ^713c32

陬者，偏隅也。窮，極也。
此方在閻浮之極東，故名震旦國。 ^713c36

大師一生自居學地，不敢以先輩自處，故稱晚學。
罔通玄理，謂未能實契妙心，空談即依通禪客文字。
學人聽其言也，超賢聖之前；稽其行也，落凡庸之後。
素鄙，謂平素自鄙。 ^713c38

註
自量二字極佳，聖之所以成聖，賢之所以益賢也。
生之不時者，不生正像，去聖時遙也。
報之不勝者，非聖賢應蹟，是業繫凡夫也。
見之不廣者，不生中華佛國，親炙多賢，廣其聞見也。
智之不深者，非為耆師宿德，久修道行，智慧深遠也。 ^713c46

序
斯經贊揚極樂，勸生極樂，故望樂國為家鄉；
斯經指示彌陀，勸念彌陀，故仰慈尊如怙恃。
千生流浪，不知何處是我家鄉；萬劫逃亡，未識何人是我父母。
斯經指出，敢不懸望而企仰耶？ ^714a8

註
既揣鈍根者，為人不可不自揣。
自揣若果利根，則丈夫自有沖霄志，不向如來行處行。
今既鈍根，必須師古。
師古二字出尚書，謂後覺者必效先覺之所為也。 ^714a16

寂滅淨土下，實就理說。
但飄泊思歸，亦可雙約事理。
寂滅淨土，即常寂光土也。
此乃當人故鄉田地，是安我法身，立我慧命處。
捨離飄泊者，迷自本心，隨逐六塵也。
約事則是不願往生，貪戀此土。
思歸一念，是念念稱理，而觀大事未明，如喪考妣也。
約事則是常憶常念，字字分明，句句接續。
行住坐臥，唯此一念，無第二念也。
古云：身雖未到蓮華土，先送心歸極樂天。
又云：西方勝友待多時，收拾身心早歸去。
是也。 ^714a24

佛以大慈下，雙約事理。
約事，則四十八願廣度有情，是接引眾生；
此方念佛，彼土標名，是懷我以聖胎；水鳥樹林咸宣妙法，
是飼我以法乳；佛慈加被，身心精進，不退菩提，是荷其恩力而得成立也。
約理，則自性彌陀念念不離，是慈悲接引；
真如本覺內熏無明，是懷我以聖胎；復作境界之性引發現行，
是飼我以法乳；折旋俯仰，穿衣喫飯，不離者箇，是荷其恩力而得成立也。
古云：野老負薪歸，村婦連宵織，看他家事忙，且道憑誰力？
問翁翁不知，問渠渠不識，嗟哉今古人，幾箇知恩德？
是也。 ^714a40

劬勞之德者，詩云：哀哀父母，生我劬勞。
欲報之恩，昊天罔極。
螟蛉異姓者，詩云：螟蛉有子，蜾螺負之。
教誨爾子，式穀似之。 ^714b10

懷慕終身者，書云：人少則慕父母，知好色則慕少艾，大孝終身慕父母。
左右無方者，禮記檀弓篇云：事親有隱而無犯，左右就養無方。 ^714b16

定省不違者，禮記曲禮上篇：凡為人子者，
冬溫而夏清，昏定而晨省。
此三句，約理則念念迴光反照，隨順真如；
約事則從生至老，行住坐臥，夙興夜寐，一句彌陀無間斷也。 ^714b20

序
心是大師普心，道是佛法大道。
尟見其全者，古來非無妙疏，但於斷簡殘編略見一二，尟見全文也。
數解僅行者，惟海東疏、越溪解、大佑略解而已。 ^714b28

總收部類者，此經與大彌陀經為同部，與十六觀鼓音王後出彌陀偈經為同類。
部者部書，其文雖不同，而同一行門，是一部書也。
類者流類，為行雖不同，而同歸淨土，是一流類也。 ^714b34

一行者，文殊般若會：云何名一行三昧？
佛言：法界一相繫緣法界，是名一行三昧。
修是三昧者不取相貌，繫心一佛專稱名字，
隨彼方所端身正向，於一佛念念相續，即一念中能見過去未來諸佛等。 ^714b42

會歸玄旨者，以淨土一門，會歸華嚴十玄妙旨，如後分圓中所明。 ^714c2

貫穿諸門者，以念佛一門，貫穿一代時教諸行法門，如後釋一心不亂處所明。 ^714c4

銷歸自己，即如後文節節稱理之談是也。
迴向菩提，即如下文同證寂光無上果是也。 ^714c8

註
不可思議，不出依正因果。
依則同居即寂光，正則應化即法身，因則七日便得功成，
果則一生便即不退，何可思議。 ^714c12

肌膚在表，所入不深者。
初，祖欲返天竺，命門人曰：汝等盡言所得。
道付對曰：如我所見，不執文字，不離文字，而為道用。
祖曰：汝得我皮。尼總持曰：我今所解，如慶喜見阿閦佛國，一見更不再見。
祖曰：汝得我肉。道育曰：四大本空，五陰非有，
而我見處，無一法可得。
祖曰：汝得吾骨。最後，慧可禮拜，依位而立。
祖曰：汝得我髓。今言膚者，謂所見甚淺也。 ^714c18

堯、舜尚竭心思者，書云：堯、舜之道，不以仁政，不能平治天下。
又曰：既竭心思焉，繼之以不忍人之政，而仁覆天下矣。 ^714c32

性海為宗者，華嚴四分、五周、六相、十玄、
四種法界、二十重華藏及無量香水海，
皆從一心流出，故以性海為宗也。 ^714c38

世出世間不出心外者，世間染法、出世淨法，
染淨雖殊不離自心，以離心無六道、離心無三乘故。 ^714c44

淨土依正皆是本覺者，依即寶池行樹等，正即佛及菩薩三輩九品等。
如後文所明，寶池即自性之汪洋沖融，
行樹即自性之出生眾善，聲聞即自性真，
菩薩即自性俗，佛即自性中等。
又復一念具足三千，而三千中生陰，二千為正國土，
一千屬依國土，依正既居一心，一心豈分能所，故曰一一皆是。 ^714c48

器器唯金，是全妄全真義。
流流入海，是會妄歸真義。 ^715a10

無不從此法界流，無不還歸此法界者，
法界謂一真法界，即起信心真如門。
流有流出義，謂從平等法界，一念不覺，流出三細六麤種種境界。
還有還轉義，謂若離心念，則無一切境界之相，而一切境界全是妙明。 ^715a14

鬼神與通者，管子云：思之思之，又重思之，
思之不得，鬼神其將通之。
非鬼神之與通，乃精誠之極也。 ^715a22

序
偈中初八句是先皈命，次八句是正請加。
初中又二：初四句就本經三寶，後四句指無盡三寶。
次中有三：初二句先出請加所以，中三句是正求加被，後三句是迴向菩提。 ^715a26

娑婆，此云堪忍。佛具三緣，慈名大慈。
此經聲聞眾中舍利為首，菩薩眾中文殊為首，故特標出。 ^715a34

二土句是橫徧一切處，過去句是豎徧一切時。
如來清淨心者，如來從實相般若流出文字般若，故此經即是如來清淨心。
寂光無上果者，四十一位法身大士皆證寂光而非無上，唯妙覺一位乃為無上果也。 ^715a36

註
歸投者，如鳥投林，如客投主，如貧人投大家。 ^715a46

總攝六根者，六根是別，身命是總。
還歸一心者，元依一精明，分成六和合，
今返六和合，還歸一精明也。
孺子封侯者，陳平微時，為里社分肉甚均，
社老稱孺子善宰，平曰：使平得宰天下，亦如是肉矣。
孺子遂以此知名。
後魏無知薦於高帝，封功臣，時封陳平為曲逆侯，
平曰：臣非魏無知，無由得進。
帝曰：若子可謂不背本矣。 ^715a48

臨終先供釋迦者，劉遺民臨終見佛，乃焚香謝云：
若非釋迦如來贊揚淨土，焉有今日事？
拜謝已，乃隨佛往生。 ^715b14

現生接引者，不現身語，冥冥加被，精心陰速，發彼神識也。 ^715b20

臨終接引者，現身語意，攝其神識，歸於淨土也。 ^715b22

希有者，如隋珠卞璞世所希有，今佛則如優曇華時一現耳，
法則如來因中捨身而求半偈，僧則天帝尚發願為末法比丘，
豈非以希有之故？ ^715b26

離垢者，如美玉無瑕，精金出鑛。
今佛破五住污染法，稱離欲僧，離世染也。 ^715b30

勢力者，如錢可通神，能使亡者續，死者生，勢力也。
今三寶能降伏諸魔，制諸外道，何等勢力？ ^715b34

莊嚴者，如瓔珞嚴身、七寶嚴土莊嚴也。
今三寶現微妙身、成微妙土、說微妙法、化微妙眾。
何等莊嚴？ ^715b38

最勝者，世間勝妙無過七寶，今佛稱兩足尊，
法稱離欲尊，僧稱眾中尊，是最勝也。 ^715b40

不改者，精金百煉，愈新愈妙。
今佛則法身常住，無有變異；法則火不能焚，
水不能漂；僧則逢魔不退，遇難轉堅，是不改也。 ^715b44

事理同別者，住持三寶為事，一體三寶為理，佛不是法等為別。
又佛有三身、四教，法有教、行、理、果，僧有十聖、
三賢、四果、四向，皆別也。
同體三寶為同，內自約理，外他約事。 ^715c2

著述皆皈三寶者，示學有所宗，不敢自用自專也。 ^715c10

用蠡測海者，東方朔客難云：以管窺天，
以蠡測海，以挺撞鐘，豈能通其條貫，考其淺深，發其音聲哉？ ^715c12

如來真淨土者，上三土未為真，而寂光乃為真。
然寂光亦有淨穢不同，四十一位法身所居為穢土，唯佛一人所居為淨土。
今曰如來真淨土，則是常寂光淨土也。
名之為真者，妙宗云諸佛如來所游居處，
真常究竟，極為淨土是也。 ^715c16

寂照不二者，謂寂而常照，照而常寂，即寂即照，即照即寂。 ^715c24

名常寂光者，常即法身，寂即解脫，光即般若，
是三點不縱橫，並別名祕密藏，諸佛住處無量甚深法性也。 ^715c26

圓滿大覺者，離迷曰覺，離小曰大，離因曰圓滿。
更無過者。天台云：無上士者，如十五夜月，
圓滿具足，眾星中王，最上最勝，威德特尊，更無過者是也。 ^715c32

一切種智者，究盡諸法實相，邊際智滿，種覺頓圓也。 ^715c36

經云下。是防伏難。
恐有人問：纔得往生，何乃便證無上果？
故云云也。 ^715c40

開章
教起所因者，聖人言不虗，發動必有由，
非無因緣而宣斯典，故首之以起教因緣。
佛教雖廣，不出三藏十二部，未委此經何所攝屬，故受之以藏教等攝。
已知此經三藏之中修多羅攝，五教之中屬終頓圓，
未知頓圓之義深淺廣狹，故受之以義理深廣。
既知義理包博沖深，未審此經被何根器，故受之以所被階品。
已知此經被機普徧，未知能詮何為體性，故受之以能詮體性。
已知能詮之體如是該羅，未審所宗尊崇何義，故受之以宗趣旨歸。
已知此經旨趣沖玄，未審當部等類為有幾種，故受之以部類差別。
已知部類詳略同別，未委譯自何時，凡有幾譯，
以至註釋持誦有何靈驗，故受之以譯釋誦持。
大旨既陳，隨文解釋，先明總題，使知綱領，故受之總釋名題。
總義雖知，別文難曉，從如是我聞至終，
為何等文，是何等義，使沈隱之義彰於翰墨，故受之以別解文義也。 ^715c44

註
五重玄義者，乃能召之名，所詮之體，會體之宗，宗所成用。
上四教相，如天台教，今賢首則有十門差別，大同小異。 ^716a26

稍有詳略者，此詳彼略也。
此中釋名，即天台名。
此中能詮體性，即天台體。
宗趣旨歸，即天台宗。
所被階品，即天台用。
餘五即天台教相也。 ^716a30

章
先明總者，總括一代時教也。
一大事因緣者，非三非五為一，稱體而周曰大，
出世儀則曰事，眾生本具為因，諸佛指示為緣。 ^716a36

開示悟入佛知見者，三智圓顯曰佛知，五眼圓明曰佛見。
諸佛知見，眾生本具住行向地，為開示悟入。
開者如開千年寶藏，示者一一指陳，悟者豁然曉了，入者和身一倒也。 ^716a40

念佛心，即最初事理二持之心。
入佛知見，乃最後寂光無上果。
即此事理二持，皆從有念而起。
念之既久，根塵自空，諸念自落。
若復精進不已，和念佛之念亦復脫落，
頓入無心三昧，自然五陰俱銷，圓明發化。
如是乃超十信、十住、十行、十迴向、四加行心，
菩薩所行金剛十地，等覺圓明，入於如來妙莊嚴海，
圓滿菩提，歸無所得，是之謂入佛知見也。 ^716a48

註
本欲度生成佛者，法華云：佛自住大乘，
如其所得法，定慧力莊嚴，以此度眾生。
若以小乘化，乃至於一人，我則墮慳貪，此事為不可。 ^716b14

不得已權說三乘者，法華云：我所得智慧，
微妙最第一，眾生諸根鈍，云何而可度？
尋念過去佛，所行方便力，我今所得道，亦應說三乘。 ^716b18

後至機熟，會三歸一者，法華云：十方佛土中，
唯有一乘法，無二亦無三，除佛方便說。
唯此一事實，餘二則非真，終不以小乘，濟度於眾生。 ^716b24

方酬本意者，法華云：我本立誓願，欲令一切眾，
如我等無異，如我昔所願，今者已滿足。 ^716b28

種種法門，淺深不一者，如阿含保證，方等彈呵，般若淘汰等。
何須徧歷三乘者，如前越三祇於一念，齊諸聖於片言等。 ^716b34

章
憫念末法者，末法則去聖時遙，聖賢隱伏，
邪法熾盛之時，最可憫故。 ^716b40

出勝方便者，眾生有恒沙煩惱，佛說恒沙法門皆方便也，
唯此法門方便中之方便，故曰勝方便。 ^716b44

激揚生死凡夫者，凡夫出生入死，曠劫沈淪，
不知生死可厭，涅槃可欣。
如法華經云：不識苦盡道，不知求解脫故。 ^716b48

化導二乘者，二乘但證徧空，不悟法性，
沈空滯寂，中止化城，不信有他方淨土故。 ^716c6

勉進初心者，初發心菩薩，欲於娑婆世界救度眾生，
忍力未充，自他俱溺，有何利益？
必須求生淨土，親見彌陀，得忍方可還來故。 ^716c10

盡攝利鈍者，教小則不被大根，教大則下根絕分。
今則上自菩薩，下及悠悠凡夫，無機不接故。 ^716c16

護持多障者，此土業風浩大，塵境麤強，難於修進。
今則念佛眾生，佛常住頂，永無魔事故。 ^716c20

的指有念心者，有念即念佛之心，無念即真如之體。
一切法門，無非教人離念，歸於真如。
今此法門，不必捨念，得入無念故。 ^716c24

實悟無生者，法本無生，眾生迷昧，於無生中妄見生滅，
受大苦惱，縱欲滅生歸無，其生轉熾，今乃巧示往生，實悟無生故。 ^716c30

悟無生有二：或於此土，理一心成，即悟無生；
或往生之後，見佛聞法，乃悟無生。 ^716c34

徑中之徑者，念佛已是修行徑路，而持名念佛，
但以四字洪名，直登不退，事不繁而功極大，故為徑中之徑。 ^716c38

註
念入無念者，念體本空，因妄故有。
今以妄息妄，如以毒攻毒，病愈體平，妄窮真露故。 ^716c44

生得無生者，生無有體，以念為體，念不空則生不空，念空則生空故。 ^716c46

章
為作津梁者，津，濟度處；梁，橋也。
以一句彌陀運此岸眾生置於彼岸，是為作津梁也。 ^717a4

佛成道下，雖文有三轉，說大悲有三，而正意重在末法，觀題中末法二字可知。 ^717a6

註
二萬歲時，即入劫濁者，以二萬歲前，煩惱輕微，
邪見薄少，人天眾盛，三惡道稀，壽命久長，時猶未濁故。 ^717a12

釋迦出時，人壽百歲者，於住劫中，今當第九轆轤小劫，
有四佛出劫：初八萬歲，減至六萬歲，拘留孫佛出；
減至四萬歲，拘那含佛出；減至二萬歲，
迦葉佛出；減至百歲，釋迦佛出；減至三十歲，
小三災即起，至於十歲，減之極也。
又過百年，增一歲，增至八萬四千歲，金輪王出世，增之極也。
過是以後，第十小劫，又過百年，減一歲，
減至八萬歲時，彌勒下生。
此後復有九百九十五佛相繼而出，盡二十小劫滿，
大三災起，壞世界也。 ^717a16

經道滅盡者，始自首楞嚴經，般舟三昧經，
終至十二分教，悉皆滅盡。
獨留阿彌陀經，住世百年，最後方滅也。 ^717a34

法滅時，袈裟自然變白，藏經自然無字。
十六羅漢盡收世間一切經法，貯於銅塔，
遶塔經行，歎言：釋迦法滅，然後此塔沈至金剛際，則世界法滅也。 ^717a38

滔天之際，大夜方沈者，喻眾生煩惱日深，無明日厚。
古云：癡雲靉靆性天昏，識火交煎心鼎沸是也。 ^717a42

章
入道多門者，如楞嚴二十五人各說圓通方便，淨名三十二士共談不二法門等。 ^717a48

不值佛世，謂釋迦已過，慈氏未來。
得常見佛有三義：一臨終之際佛來接引，
二已生之後常見彌陀，三禪觀之中得覩聖相。 ^717b4

不斷惑方便者，如小乘必斷盡見思，方出三界；
大乘人直至命根斷盡，業識枯乾，始出生死。
故云：毫釐繫念，三途業因；瞥爾情生，萬劫羈鎖。
今此念佛，但能伏妄，即得往生故。 ^717b10

不修餘行方便者，如布施必須三輪空寂，
持戒則不缺不破，乃至隨定具足，方曰波羅蜜，誠非易修也。
今茲念佛，不出一心，萬行具足故。 ^717b18

得疾解脫方便者，依餘法修，千生煉性，
百劫調心，方得解脫。
禪門雖云一生了道，亦乃多劫熏修。
如永嘉云：吾早曾經多劫修，不是等閒生誑惑是也。
今茲念佛，但稱念彌陀，疾登彼岸故。 ^717b24

註
法門者，軌生物解曰法，聖智通游曰門。
道體幽#CB16199;者，道無形相，
無方所，不可湊泊，無容擬議。
論語云：仰之彌高，鑽之彌堅，瞻之在前，忽焉在後是也。 ^717b32

從門始入者，楞嚴云：忽蒙天王賜與華屋，要因門入。
論語云：不得其門而入，不見宗廟之美，百官之富。 ^717b38

權巧接引，令得入門者，此門徧一切處，
頭頭可入，法法堪歸。
古云：處處綠楊堪繫馬，家家有路透長安。
其如眾生不知，處處逢渠，頭頭錯過也。 ^717b42

崎嶇難行者，如前浩博難持，幽深罔措等。 ^717b46

紆迴難到者，如僧祇積行，曠劫勤修等。 ^717b48

韋提徧觀，願生極樂者，世尊從頂放光，
照十方界，復收寶光，結為金臺，其中普現十方佛土，
令韋提徧觀，韋提獨願生於極樂也。 ^717c2

真如三昧，有正觀，有方便。
正觀即法界一相，一切諸法，平等無二。
方便者，謂推求五陰，色之與心，終不可得。
若能觀察，知心無念，即得隨順，入真如門故。 ^717c8

二門止觀者，止謂止一切境界相，有離境、
除心二法；觀謂分別因緣生滅相，有法相、
大悲、大願、精進四行。 ^717c12

是法指修行五門，謂一施、二戒、三忍、四精進、五止觀也。 ^717c18

初學是法者，指不定聚眾生修信未滿者。
其心怯弱，是內心既劣；娑婆不常值佛，是外缺勝緣。
故信行難成，將欲退也。 ^717c20

信心有四種：一者、信根本，所謂樂念真如法故；
二者、信佛有無量功德，常念親近供養恭敬，
發起善根願求一切智故；三者、信法有大利益，
常念修行諸波羅蜜故；四者、信僧能正修行自利利他，
常樂親近諸菩薩眾，求學如實行故。 ^717c24

就者，成就，即信成就發心也。
論云：信成就發心者，發何等心？
略說三種：一者、直心，正念真如法故；二者、
深心，樂習一切諸善行故；三者、大悲心，欲拔一切眾生苦故。 ^717c32

難者，謂修行信心，經一萬劫方得成就故。
終無有退，約有三種：一、如蓮花未開時，
信行未滿，未名不退，但以處無退緣，故稱不退；
二、信位滿足以去，華開見佛，入十住位，
得少分見法身，住正定位也；三者、三賢位滿，
入初地以去，證徧滿法身，生無邊佛土，
如佛記龍樹等，住初地，生淨土也。 ^717c40

此經則七日二句是引本經為證，而四段文中皆引本經為證者，
明分此四種，非臆見也。 ^718a2

直至惑盡始得出離者，思惑不盡不出三界，
塵沙不盡不出二乘界，無明不盡不出菩薩界。 ^718a8

帶惑往生者，觀經上上品生者斷無明惑，
中上品生者斷見思惑，乃至中下品生者始斷見惑，
若下輩三品則全未斷惑，但稍能伏妄成就淨身即生彼國，
故云帶惑往生也。 ^718a10

六度萬行，有大小乘，事理不同，而理中又復深淺，如天台四教所明。 ^718a20

不出一心，萬行具足者，此一心亦分事理。
若理一心具足，萬行自不必說。
即事一心，雖未入理，而於藏教事六度、
事萬行，亦可云具足也。 ^718a22

智論中罪即是障，以罪能障道故復云障也。
此念佛乃得滅者，彼佛有不思議威神力故，
不思議大願力故，故此念阿彌陀即大般若，如人從地倒還從地起也。
此疾得解脫之一證。 ^718a28

十住斷結經中，死此生彼，皆因欲故。
西方無欲故，頓超生死。
此疾得解脫之二證。 ^718a34

起精進力聽此法門者，聽法有三：耳聽、心聽及於神聽。
下士耳聽，如風過耳；中士心聽，頗能解義；
上士神聽，深悟實相。
今言精進聽法，是不以緣心聽法，以神聽也。 ^718a38

蟻山風水者，蓮宗寶鑑云：餘門學道，如蟻子上於高山；
念佛往生，似風帆揚於順水。 ^718a44

章
激揚生死凡夫者，生而死，死而生，萬劫千生，
無有窮已，故名生死凡夫。
激者，激勵令人起厭。
揚者，鼓揚令人起忻。 ^718a48

沈迷自性者，迷者，昏迷。
沈者，迷之極也。自性，即註中平等法門。
由最初一念無明，生起六麤三細，遂性心失真，
顛倒行事輪迴，是中自取流轉也。 ^718b4

示苦樂兩土者，謂樂#CB15131;之與苦域，
金寶之與泥沙，胎獄之望華池，棘林之比瓊樹，
誠由心分垢淨，見兩土之升沈也。 ^718b12

開折、攝二門者，眾生耽戀娑婆，佛則極言娑婆之苦以折伏之；
眾生罔知淨土，佛則極言淨土之樂以攝受之。
是於念佛一法，具折、攝二門也。 ^718b16

勝心，謂勇猛心，精進心。
淨業所以不得成就，皆由悠悠揚揚，心不猛利耳。
果能一日用力，發大勇猛，發大精進，工夫無不成就。
故云勝心既發，淨業斯成。 ^718b22

註
迷心逐境者，不知心之本空，從始洎終，
念念生滅，是謂迷心。
不識境之本寂，隨逐六塵，對境造業，是謂逐境。 ^718b28

田蛙井鮒者，莊子云：田蛙不可語於海者，拘於#CB11237;也。
易經井卦爻辭云：井谷射鮒。 ^718b32

於事何濟者，謂若是大鵬金翅，搏風九萬，
水激三千者，可責以沖霄，田蛙井鮒，責之何益？
若是上根利智，心遊域外，足蹈大方者，
可教直悟自心，生死凡夫，教之何用？ ^718b34

得無生忍者，無生指法性而言，無少法生，
無少法滅，故曰無生。
忍者指始覺智言，以始覺智，契法性理，
心中了了，吐露不出，如忍事人，非懷非出，名無生忍也。 ^718b42

章
二乘執空者，二乘人單修正觀者，但念空、
無相、無作；兼修助觀者，多由四空以入滅盡，故皆執空。
又復聲聞人多於四諦中居滅已休，更不前進成纏空種；
緣覺人多於覺明中即立涅槃，而不前進生不化種，故多執空。
不修淨土者，自謂已得涅槃故，又復厭離有為故。 ^718b48

乍得我空者，空有四種：一、人空，二、法空，
三、空空，四、空空亦空。
今但初得人空也。 ^718c12

即生耽滯者，謂沈空滯寂，墮無為坑，飲三昧酒也。 ^718c14

淨佛國土教化眾生者，淨名經云：菩薩取於淨國，皆為饒益諸眾生故。
寶積當知，直心是菩薩淨土，菩薩成佛時不諂眾生來生其國；
深心是菩薩淨土，菩薩成佛時具足功德眾生來生其國，乃至六度萬行等。 ^718c18

心不喜樂者，向由著有，故受輪迴。
今得人空，輪迴乍息，味著偏空涅槃之樂。
聞說菩薩廣行萬行，淨土化生，自然不生一念好樂之心也。 ^718c26

註
但悟蘊中無我，不知蘊亦是空者，空有二：
一、我空，謂無我、人、眾生、壽者，此是二乘所證；
二、法空，謂無色、受、想、行、識，此是菩薩所證。
今文蘊中無我，是我空也；蘊亦是空，是法空也。
小乘觀身不淨、觀受是苦、觀心無常、觀法無我，故悟蘊中無我。
若照見五蘊皆空，則是大菩薩境界，故彼不知。 ^718c32

亦是空者，以五陰法自性不生，則無有滅，本來涅槃故。 ^718c42

如諸下。引華嚴為證。 ^718c44

古謂下。引古語為證。
無他佛之說者，小乘但知有釋迦，不知十方諸佛，此句影略大教有他方諸佛。 ^718c48

有剎海之談者，如華藏世界品，有十不可說佛剎微塵數世界種，
一一世界種有二十重無盡世界。
此句影略，小乘唯知有娑婆。 ^719a4

諸佛菩薩具三緣悲、四種智、涅槃五行、
無作四宏故，為廣大無盡。 ^719a10

心即境故不礙境，境即心故不礙心。 ^719a12

楞嚴云：見與見緣，并所想相，如虗空花，本無所有。
故云本性自空。一切諸法，不出色心二種。
今眾生是色法，度生是心法。
既一切自空，豈非終日度生，終日無度？ ^719a14

乃知二字，直貫至終日無度，中有兩節。
諸佛菩薩四句，應上文淨土化生，心不喜樂。
心不礙境六句，應上文執境為有，唯欲避境趨寂。
大率小乘病根，只在但悟蘊中無我，不知蘊亦是空兩句。
以但悟蘊中無我，故唯知所證為極，不復知有大乘妙用，
聞淨土化生，自心不喜樂也。
今日回心，乃知大乘妙用，如是廣大，如是無盡爾。
以不知蘊亦是空，故不知一切浮塵幻化，
當處出生，隨處滅盡，遂執境為有，唯欲避境趨寂也。
今日回心，乃知本不相礙，當體全空，度而無度耳。 ^719a20

章
初心菩薩有四教不同，藏通兩教菩薩乃至別教初地以前、
圓教初住以前皆是。
何以故？觀經上上品方登初地，此初地者圓初住也，
則此初心菩薩是別圓地住以前皆是，自可想見。
又復起信論十信位人懼信心難就當求生淨土，
及信心成就而為信成發心，乃是三心圓發，
正是圓教初住，則此初心菩薩是別圓地住以前皆是，更可想見。
別圓既如此，藏通益可知。 ^719a40

大心雖建者，初發心菩薩上求佛果、下化眾生，
不同二乘不求佛道、不教眾生故。 ^719b6

勝忍未成者，勝忍，無生法忍也。
初心菩薩煩惱未除、無明未破，未證無生理故。 ^719b8

正定聚，指極樂世界說，以彼土人皆有定力不退轉故。
若論斷惑，則信成就發心者，方名入正定聚，彼土唯上品上生者是也。 ^719b14

忍證無生句，是倒語法。
以法忍有三種：一者、音響忍，二者、柔順忍，
三者、無生忍。今謂所證之忍，乃是無生也。 ^719b18

且夫六心下，謂若不求生淨土，便欲苦海度生，則有舍利等之覆轍可鑑也。 ^719b24

自足者，初心菩薩，必各有所得，往往就所得處，自生滿足。
即如圓人十信滿心，尚有頂墮之病。
是知自足兩字，是初心病根，故此特為指出。 ^719b26

註
註中三引智論文字，自具縛凡夫〔至〕由此墮落為第一段，是總證勉進全文之意。
自又喻二人救溺〔至〕如得船者為第二段，是別證正文乘大願船二句。
自又云譬如嬰兒〔至〕救度眾生為第三段，是別證正文弱羽纏枝二句。 ^719b34

具縛，縛字是內，為煩惱所縛。
聲色所縛，縛字是外，為六塵所縛。 ^719b44

未得忍力，聲色所縛者得忍。
菩薩視色如盲，聞聲如聾，所謂百花叢裏過，一物不沾裳。
龐公云：但自無心於萬物，何妨萬物常圍繞？
鐵牛不怕師子吼，恰似木人看花鳥。
今不然也。 ^719b46

凡夫無力下，當雙合二喻，謂若離彌陀，
或墮三途坑井，或渴法乳而亡。
又若近彌陀，依淨土之樹枝，成無生之翅翮，
方能飛三界之空，自在無礙也。 ^719c6

已證六住者，別教七住方名不退，今止證第六故尚有退緣。 ^719c12

因逢乞眼者身子，因中發大乘心，因天帝化作婆羅門為之乞眼，
身子與之，婆羅門即棄地踐踏，由是退失大心。 ^719c14

覩相獲益者，華嚴云：大威光太子覩波羅蜜善眼如來成正覺，
獲十種益，首自念佛三昧，名無邊海藏門，
終至得智光明，名一切佛法清淨藏。
以世人觀德人之容，尚能意消，況見佛妙相，甯不得益也？ ^719c20

良由下。是明以念佛為父。
葢有二義：一、方便義；二、親種義。
方便者，淨名云：智度菩薩母，方便以為父。
而今即以妙心緣歷名號，正是最勝方便，故為父也。
親種者，親傳真種，而今即念彼佛成我自佛，
即念本佛成今始佛，正是親傳真種，故為父也。 ^719c28

即真涉事者，念體本空，則念處即真，不妨念佛，則不礙涉事。
即真而不涉事，是理非方便；涉事而不即真，
是有為之法與無為隔，亦非方便。
今即真而復涉於事，是名方便也。
又復真謂真理，事謂念佛。
即真涉事者，謂雖即觀理，而歷念佛事也。
此於附法、託事、從行三種觀中，正是從行、
歷事、觀理也。 ^719c36

能以清淨妙行莊嚴佛土者，知空不著空，是名為真空。
淨名云：雖知諸佛國，及與眾生空，而常修淨土，教化於眾生。
此證七地念佛往生也。 ^720a2

了知佛法皆唯心量者，悟一切法皆自心現量也。
得隨順忍者，唯心妙理隨順忍可。
此三賢位比觀相應，或入初地則現觀相應矣。
龍樹初地往生者，佛云：南天竺國中大名德比丘。
厥號為龍樹能破有無宗。
世間中顯我無上大乘法。
得初歡喜地往生安樂剎。
摩差末得忍往生者，菩薩生地經云：時摩差末得不起法忍，
五百清信士女皆得不退轉地，壽終俱生無量壽佛國。
已上證三賢初地往生也。 ^720a6

至如文殊、普賢等，則等覺菩薩亦欲往生。
如華嚴偈中說： ^720a22

了達自心無不化往者，論云：若觀彼佛真如法身，
常勤修習，畢竟得生，入正定故。 ^720a26

汝若悟心，萬牛莫挽者，悟心之士，知淨土唯心，
生淨土者，非生淨土，生自己心中也。 ^720a28

雖曰了明，去佛尚遠者，古云：頓悟雖同佛，
多生習氣深，風停波尚涌，理現念猶侵。
又云：識冰是水，猶賴湯氣以消鎔；悟妄即真，尚依佛慧而熏煉也。 ^720a32

註
杜視絕聽者，清涼云：高不可仰，積行菩薩曝腮鱗於龍門；
深不可窺，上德聲聞杜視聽於嘉會。
今釋曝腮者，如禹門三級，魚躍不過者，曝腮而還也。 ^720a40

常法即是依律定罪。
毋擾亂其心者，謂當直談罪性本空，不在內外中間等也。 ^720a46

擬之螢光者，證道歌云有二比丘犯淫殺，
波離螢光增罪結，維摩大士頓除疑，猶如赫日消霜雪是也。 ^720a48

不淨數息者，舍利弗教弟子一修不淨觀，
一修數息觀，久之皆不成，心欲返道，往見世尊。
世尊問二人在家何業？
修數息者曰：守墳墓。
修不淨者曰：冶金器。
世尊乃令二人易觀，修之不久，皆證道果。 ^720b6

三心，即觀經所云，一者至誠心，二者深心，三者迴向發願心。
圓者，圓頓無次第故，又圓融無彼此故，
又圓滿無缺少故，此是圓人就圓融三法而發心也。
當知發此三心，是因是未生淨土時事，是圓十信位中事。
直入無生，是果是已生淨土時事，是證圓初住時事。
三心圓發，直入無生者，謂但能三心圓發者，
生淨土時，即直入無生也。 ^720b14

十念舊有兩釋，一謂但至心稱念十聲，即為十念。
一謂不論句數，但盡一口氣為一念，盡十氣為十念。
又有臨終始十念者，如張善和是也。
有一生行十念者，如智仙法師是也。
成功亦可分事理說，如但得信力成就，
稍能伏妄，是事成功。
若根器大利，觀力成就，疾能破妄，是理成功。
大率即此一行，隨其根器，隨其用心，可分九品也。
又當知此句是因，下句亦生彼國方是果。
又復當知此等十念成功者，皆因夙世有大善根，
或今現生素習禪觀，故一時用力，頓斬塵勞。
若根器稍劣，素無質地者，不可圖此僥倖，而廢專持名號也。 ^720b28

五欲、三毒、無量煩惱是鈍使，偏乘外道一切見病是利使。
但偏乘已斷見惑者，則不名使，而亦是病。
如楞嚴生纏空種與不化圓種，豈不是見病耶？ ^720c2

大生、廣生者，易經繫辭云：夫乾，其靜也專，
其動也直，是以大生焉。
夫坤，其靜也翕，其動也闢，是以廣生焉。 ^720c6

章
正念分明，即後文事理二持。
大率根鈍者，聞佛名號，常憶常念，以心緣歷，
字字分明，前句後句，相續不斷，行住坐臥，
唯此一念，無第二念，是為正念分明。
根利者，聞佛名號，不惟憶念，即念反觀，
體察究審，鞫其根源，體究之極，於自本心，
忽然契合，是為正念分明。
此正念分明，正是不虧正見，正是願力威神，
正是大光明中，正是直至道場，誰能嬈者？ ^720c12

寶鏡遁妖，可將王度事說。
王度將寶鏡懸樹，樹即為雷所擊，大蛇死於樹下。
又復以鏡照一女子，女子即乞藏鏡，願得一醉而死。
醉後臥牀，乃一死狐。 ^720c24

註
禪是禪定，觀是觀想。
今合言禪觀，乃舉一切三昧之總名也。
若分言之，則禪有世間禪、出世間禪、出世間上上禪，
觀有析空觀、體空觀、次第三觀、一心三觀等。
陰是五陰，魔謂魔羅，此云殺者，能殺行人法身慧命故。
此陰魔，若如楞嚴所說，不出天魔、心魔、見魔三種。
擊是擊動，發是發現。
眾生有此陰，即有此魔，不修觀行，故隱而不發。
今既修禪，將破此陰，遂擊動諸魔，魔即現也。 ^720c32

易識易遣者，正念分明即般若智照也。
識者智能辨故，遣者智能破故。
如起信云：或有眾生無善根力，則為諸魔外道鬼神之所惑亂，
若於坐中現形恐怖，或現端正男女等相，
當念唯心，境界則滅終不為惱。
又天台止觀中具明識遣之法，檢彼自知。 ^720c48

智照精朗，魔不得便者，良由正念分明，即是第一遣魔之法。
故楞嚴云：主人若迷，客得其便，當處禪那覺悟無惑，則彼魔事無奈汝何。
汝如沸湯，彼如堅冰，煖氣漸鄰，不日消殞。 ^721a10

章
心本無念者，心即真心，念即妄念，真心之中，
本無妄念，起念念佛，豈不反乖其心？ ^721a18

以毒攻毒，用兵止兵者，妄想之念，能害我法身，
傷我慧命，乃毒也，兵也；念佛之念，念念生滅，
未與般若相應，亦毒也，兵也。
然非念佛之毒，不能攻妄想之毒；非念佛之兵，不能制妄想之兵。
雖同一妄想，有雜有專，有淨有穢，迥不同故。 ^721a22

病愈冦平者，如妄想既遣，即妄即真，無離妄念，別求真念。
永嘉云：無明實性即佛性，幻化空身即法身。 ^721a32

註
心體離念者，起信云：所言覺義者，謂心體離念。
離念相者，等虗空界，無所不徧。
法界一相，即是如來平等法身。 ^721a36

實相念佛者，離一切諸相，方名實相，即所謂直心正念真如也。 ^721a42

麤念暫息，細念猶存者，即楞嚴所謂內守幽閒，猶為法塵分別影事。
又雖覺明虗靜，無復麤重前塵影事，而生滅根元，猶如野馬熠熠清擾。
祖師云：百尺竿頭坐的人，雖然得入未為真。
百尺竿頭重進步，十方世界現全身。 ^721a46

即緣慮作修進者，古云：善用兵者，不必別動干戈，
即以賊攻賊，用盜殺盜，亦名就路還家也。 ^721b8

念一佛名，換彼百千雜念者，雜念因六塵有，
離塵則無，念念扳緣，心心不住，乃違真之念。
念佛之念，雖亦是妄，從信心生，專注一境，近真之念也。
古云：如將蜜果換苦葫盧是也。 ^721b12

妄從真起者，謂念佛雖妄，而又離真無妄，
妄從真起，如波逐水生也。 ^721b20

即念即空有二義：一是念極而空，即用心之極，
和念脫落也；二是念體本空，即終日念佛，終日無念也。 ^721b22

居然本體亦二義：一、反妄歸真義，謂妄窮則真露也；
二、全妄全真義，即觀相元妄，觀性元真也。
然此兩句中，二義都重前一義，葢以本文題目的指有念得入無念故。 ^721b26

萬法虗偽唯是一心者，謂一切境界唯心妄起故有。
若心離於妄動，則一切境界滅，唯一真心無所不徧。 ^721b34

觸目菩提者，頭頭皆是，法法皆真。
明明百草頭，明明祖師意。
東坡云：溪聲盡是廣長舌，山色無非清淨身。 ^721b38

章
現相者，如雞後鳴，瞻顧東方，已有精色。
七地僅名者，以此地無相觀雖已成，分別智雖已離，
而現識未亡，於一切色未大自在，故僅得現相耳。 ^721b44

八地乃得者，以此地現識已亡，入一切法如虗空性，
入一切法本來無生無起無相，初中後際皆悉平等無分別，
如如智之所入處，是名真得無生法忍也。 ^721c2

亟欲滅生求無生者，古云：大患莫若於有身，
故滅身以歸無；勤勞莫先於有智，故泯智以淪虗。 ^721c8

入有得空，即凡成聖者，求生淨土，入有也；
乃悟無生，得空也。
入有為凡夫，得空成聖果也。 ^721c10

註
淨無量身、口、意者，七地菩薩以深淨心成就身業、
成就語業、成就意業，所有一切不善業道，
如來所訶，皆已捨離；一切善業，如來所贊，常善修行故。 ^721c16

意略同此者，天台教云：初住即得無生。
清涼云：初地已去，但得無生法忍，明相現前，未為真得。
則天台說初住得者，亦得無生法忍光明也。 ^721c22

離一切心意識分別者，了別名識，指第六言；
籌量名意，指第七言；集起名心，指第八言。
然第八中有業、轉、現三相，今所離者，乃是現相，即楞伽所謂現識也。
分別者，此六、七、八雖麤細不同，俱各有種種分別，
今至八地，一切皆離也。 ^721c28

滅非真滅者，乃斷滅之滅，非寂滅之滅也。
斷滅之滅乃妄滅，寂滅之滅為真滅。
楞嚴云：生滅既滅，寂滅現前是也。 ^721c38

終成輪轉者，如無想外道，五百劫定力已過，
中有現前謗阿羅漢，身遭後有，墮落地獄，輪轉諸趣也。 ^721c42

如牛壞車者，牛以牽車為苦，便壞其車，主人復造。
如人厭身為苦，速滅其身，不知此身雖滅，復受餘身。 ^721c46

求生而不乖無生者，證道歌云：誰無念，
誰無生，若實無生無不生。
喚取機關木人問，求佛施功早晚成。 ^722a4

升仙。如許仙拔宅飛昇，蕭史乘鸞羽化。
驟貴如虞舜發於#CB15431;畝，膠鬲舉於魚鹽。 ^722a8

捨祕訣而耕空言，謂不念彌陀，為尋文索義之教。
棄神丹而服狂藥，謂不求淨土，為捕風捉影之禪。 ^722a10

章
萬里迢遙者，漸漸斷惑，漸漸證真，漸離生死。 ^722a16

鶴沖鵬舉者，古云：百鳥不到處鷹能到，鷹不到處鶴能到。
又南華云：北海有魚，其名曰鯤。
鯤之大，不知其幾千里也。
化而為鵬，怒而飛，其翼若垂天之雲，搏扶搖而上者九萬里，
去以六月息者也。 ^722a18

驥驟龍飛者，凡馬日行不過百里，良驥有追風逐電之能，
然不及神龍，變化飛騰，人莫能測也。 ^722a26

註
多種淨業，如觀經修觀鼓音持呪等。
今以持名與之較量，則彼是徑路，持名是徑中徑也。 ^722a30

本部大本即廣陳依正，備載修持等。
今以持名為之揀別，則彼是徑路，持名又徑中徑也。 ^722a32

豎出三界者，先斷欲界九品思，方出欲界；
次斷色界三十六品思，方離色界；次斷四空三十六品思，方超無色界。
又先修根本四禪，方出欲界；次修四空定，
方離色界；次修滅盡定，方超無色界。
橫出者，即不斷惑、不修禪，但得稱名一心，便帶惑往生出三界也。 ^722a38

重處偏墜者，如前云以施戒力，或作王臣富貴自在，
乃至廣作眾罪，由此墮落等。 ^722a48

易無思無為等者，凡物有心必有思，惟易無心也，何有於思？
何有於為？方其蓍未揲，卦未求，辭占象變，
隱而無蹟，寂然不動矣。
及其感而揲蓍求卦也，則受命如響而來，
物之遂知通變極數，而爻象之畢洩，遂通天下之故也。
葢無思而無不思，無為而無不為，極天下之至神，乃能如此。
不然，寂則淪於靜矣，感則滯於動矣，其孰能寂能感之如此哉？ ^722b4

為力稍難，是不甚簡易，須行乃至也。
為時稍久，是不極迅速，須疾乃速也。
不稽歲月，是極迅速，不疾而速也。
不假作為，是極簡易，不行而至也。 ^722b18

章
廣陳依正者，小本依報如池水，則但曰有七寶池、
八功德水，大本則廣談池之量、池之數及水之隨心作用等；
小本正報如弟子，則但曰聲聞弟子無量無邊，
大本則廣談諸上善人講經、誦經、聽經、坐禪等。
備載修持者，此則執持名號一心不亂，
大本則備說捨家離俗而作沙門等、懸繒散華飯食僧眾等。 ^722b24

繁簡就經文說，博約就行門說。
又更無他說，單指持名，正是崇簡去繁。
但得一心，便生彼國，正是舉約該博。 ^722b36

註
為樂廣樂略者，如來說法隨機不定，如良醫應病授藥。
楞伽云：彼彼諸病人，良醫隨處方，諸佛為眾生，隨機應量說。 ^722b42

辭簡而益明，就能詮之文說；事約而倍勝，指所詮之義說。 ^722b48

廣談諸福，細分三輩，辭繁也。
但持名號，但生彼國，辭簡也。
即為多善多福，俱得不退菩提，理益明也。
廣談諸福，猶分三輩，事博也。
但持名號，但生彼國，事約也。
即為多善多福，俱得不退菩提，功倍勝也。 ^722c2

章
前九為通者，前之九因，通四種念佛。
後一為別者，後一徑中之徑，別在持名。
兼前總義者，總一代時教，為一大事因緣，出現於世也。 ^722c10

註
為教眾生念佛者，不教眾生修餘行，此句指前九因，猶通四種念佛。 ^722c16

為教眾生持名念佛者，不教眾生觀像念佛等，
此句指後一因，唯持名念佛。 ^722c18

為教眾生持名念佛而入佛知見者，不教眾生念佛往生淨土而已。
此句兼前總義，為入佛知見也。 ^722c20

章
藏教分中者，藏有含攝義，謂含攝一切所應知義故。
教有開示義，謂開示眾生令得正見故。
分有分劑義，謂分劑頭數各各不同故。 ^722c26

各何攝屬者，言藏教分三種各有不同，
今在藏中是屬何藏，在教中是屬何教，在分中是屬何分也。 ^722c30

註
此云契經者，謂上契諸佛之理，下契羣生之機。
若契理而不契機，則法不逗機，是閒言語，非經也。
契機而不契理，如樵歌牧唱，治世語言，
不詮妙理，亦非經也。 ^722c36

調伏者，謂調煉三業制伏過非，使身口意悉歸清淨。 ^722c42

對法者，法有二種：一、勝義法，即涅槃，是善、
是常，故名勝；二、法相法，通四聖諦，相即體、
性、相、狀也。對亦有二：一者、對向，謂向前涅槃；
二者、對觀，觀前四諦。
其能對者，即無漏淨慧及相應心所。 ^722c44

俱有多義者，契經或曰線、或曰蓆，經井索聖教等。
對法或名伏，能勝伏他論故。
或名通，能通釋經文故。
調伏或名尸羅，此云清淨。
或名波羅提木叉，此云保解脫等。 ^723a2

十藏品顯戒律者，第二戒藏廣談戒律，
始從普饒益戒，終至無毀犯戒，明十種戒律故。 ^723a10

問：明品顯論議者，十首菩薩互相問答。
論量妙理經中，始從文殊以一心種種差別問，覺首以萬法體虗顯性答。
終至覺首復以佛境界問，文殊以生界法界無別答。 ^723a14

章
菩薩藏是大乘法，如華嚴、法華所說等。
聲聞藏是小乘法，如四阿含所說等。 ^723a22

註
緣覺人不藉教者，緣覺有二：一、緣覺出有佛世，
稟如來十二因緣而得覺悟；二、獨覺出無佛世，
獨宿孤峰，觀緣悟道，所謂觀物變而悟非常，覩秋零而入真道。
今之所指，乃獨覺也。 ^723a26

自利利他者，始為眾生求生淨土，終以證忍還來度生故。 ^723a34

華嚴包無量乘者，清涼序云：若乃千門潛注，
與眾典為洪源；萬德交歸，攝羣經為眷屬是也。
葢以華嚴如大海，諸經如百川；華嚴如天子，
諸經如侯王，無不攝故。
二乘種不生者，往生論云：大乘善根界，
等無譏嫌名，女人及根缺，二乘種不生。 ^723a38

暫有終無者，小乘臨終，迴心向大，得生淨土。
以二乘根熟故，聞水鳥樹林，說無常苦空等法，
順其夙習，暫證小果，而心則已入大乘也。 ^723a46

章
判教，謂判釋東流一代時教，亦頗有不同。
如劉虬二教，南中三教，天台四教等。
今不依彼，乃依賢首所判五教也。
但說偏空曰小。初示衍門為始，終歸一實為終。
一念不生全體現，故謂之頓。
重重法界總圓融，故謂之圓。 ^723b6

註
人空即前蘊中無我，法空即前蘊亦是空。
縱少說法空者，如經云：無誰老死？
無是老死？上句人空，下句即法空也。
又曰：諸法無有我，亦復無我所，人法亦然。 ^723b16

六識三毒等者，小乘不信有八識，獨有六識。
三毒為能熏，六識為所熏。
三毒熏六識，流轉生死，為染根本。
三毒不熏六識，以戒定慧熏六識，即證涅槃，為淨根本也。 ^723b22

未盡法源者，尚未窮七識，況八識真如耶？ ^723b28

由第二時但明於空者，法相宗中，以佛初於鹿苑轉四諦法輪，
說諸法為有為初時。
第二時中，依徧計所執，說諸法皆空，即諸部般若之一分是。
然依他圓成，猶未說有為二時。
第三時具說徧計性空，依圓是有，契合中道，方為了義。
今賢首合彼二三兩時為始教，以第二時但明於空，空是大乘初門。
第三時定說三乘隱於一極，皆非至極，故總為始也。 ^723b32

廣談法相者，謂色法十一，心法八五十一個，
心所法二十四個，不相應六個，無為成百法。 ^723b44

其所云性亦是相數者，以六無為是性，
既有六種，亦是相數也。 ^723b48

依生滅八識者，法相宗中，真如凝然不動，
不許隨緣，以依生滅八識建立諸法。
如云無始時來界，一切法等依，由此有諸趣，及涅槃證得是也。
界為因義，即第八識種子。 ^723c2

中道妙有者，真空、妙有，二而不二。
空即有故，定性聲聞得成佛；有即空故，定性闡提亦得成佛。 ^723c10

方盡大乘至極之說者，以一切眾生皆有佛性，
皆當作佛，方為盡理也。 ^723c12

其所云相亦會歸性者，如云：三世五陰法，
說名為世間，彼滅非世間，如是但假名。
又云：有諍說生死，無諍即涅槃，生死及涅槃，二俱不可得等。 ^723c16

如來藏即自性清淨心，八識即黎耶體。
依如來藏八識者，謂非生滅八識，乃依不生滅心之八識也。
論云：依如來藏故，有生滅心。
所謂不生不滅，與生滅和合，非一非異，名為阿棃耶識是也。 ^723c22

隨緣，謂真如隨緣。
如楞伽云：譬如巨海浪，斯由猛風起，洪波鼓冥壑，無有斷絕時。
成立者，謂此識之中，以不覺熏本覺故，
生諸染法，流轉生死；以本覺熏不覺故，
生諸淨法，反流出纏，成於始覺。
依此二義，徧生一切染淨諸法，而一切諸法仍不離自性，故云隨緣成立諸義類也。 ^723c28

不說法相，唯說真性者，起信云：一切諸法，唯依妄念而有差別。
若離妄念，則無一切諸法自相可得等。 ^723c40

一念不生即名為佛者，古云：心有也，曠劫而墮凡夫；
心無也，剎那而成正覺。 ^723c44

統該前四者，前之四教，前淺後深，不該攝故，不圓滿故。 ^723c48

無盡法界者，統惟一真法界，分為事、理等四法界，
有為、無為等五法界，乃至無量法界也。
性海圓融等者，性海圓融，不礙緣起，法法相即，
法法相入，如千珠寶網，重重無盡也。
以四法界對之，則性海是理法界，緣起是事法界，
圓融無礙是事理無礙法界，相即下是事事無礙法界。 ^724a2

章
所具義理，當復云何者，以圓頓二字，自是名相，
而有名必有實，有相必有體，其中所應知之義，
所當證之理，尚未細明，故云當復云何。 ^724a14

註
其事甚難者，難行能行，難忍能忍，斷難斷之惑，證難證之真。 ^724a20

其道甚遠者，從初發心直至成佛，經五十五位真菩提路，如楞嚴中說。
又起信云：經一萬劫成就信心，經一僧祇滿足十向，乃至三僧祇滿方得成佛。 ^724a22

彈指圓成者，古云：彈指圓成八萬門，一生取辦僧祇果。 ^724a28

章
五法、三自性等，出楞伽經。
一念不生，是心體離念，無念則無一切境界之相，故悉空悉遣。 ^724a32

註
名相妄想，攝盡世間法；正智如如，攝盡出世間法； ^724a36

名相是妄計性者，妄計是六七識徧計性，安名執相？
無有定體，是虗妄計度，故曰妄計。 ^724a40

妄想是緣起性者，妄想指八識自體，此八識仗因託緣而生，
故曰緣。故教中云：眼識依九緣生起，耳識依八緣，
鼻、舌、身三識各依七緣，意識依五緣，七與第八皆四緣生起也。 ^724a42

正智如如是圓成性者，正智即無分別之智，
如如即無分別之理，理智不二乃圓滿成就之性，故曰圓成。 ^724b2

賴耶，此云含藏，以含藏根身器界諸種子故。
末那，此云傳送，以此識內則依第八以為我體，
外則依第六以為我用，自無體用，故曰傳送識。 ^724b8

人無我、法無我者，我見為內屬人，我所見物為外屬法。
能性若空，是人無我；所相亦空，是法無我。 ^724b14

已上亦皆入五法者，一八識入五法，謂八識自體入妄想，
六識所計屬名相，轉識成智屬正智，所證屬如如。
二無我入五法，謂人法二執屬名相，妄想二無我理屬如如，
證二無我之智屬正智。 ^724b18

亦屬正智。如如下，當配三自性。
而文中不言者，以上文三性已入五法中故。
若欲配之，則所念之佛屬妄計，能念之心屬緣起，念力成就屬圓成。 ^724b26

不以有心念等者，有心墮妄想，乃增益謗。
今則若言其有，則能念之心，本體自空，
所念之佛，了不可得，非有也。 ^724b32

無心墮斷滅，乃損減謗。
今則若言其無，則能念之心，惺惺不昧，
所念之佛，歷歷分明，非無也。 ^724b36

亦有亦無，墮相違謗。
今則有處全空，空處全有，互奪兩亡，非雙亦也。 ^724b38

非無非有，墮戲論謗。
今則因有念顯無念，因無念顯有念，互成雙立，非雙非也。 ^724b42

又不以有心念，居一切時不起妄念也。
不以無心念，於諸妄心亦不息滅也。
不以亦有亦無心念，住妄想境不加了知也。
不以非有非無心念，於無了知不辨真實也。 ^724b44

更有何念者，四句既離，百非亦絕也。
念而無念，是名一心者，云念則非空，云無念則非有，
念奪無念，無念奪念，互奪兩亡，則雙遮二邊。
因念成無念，因無念又成念，互成雙立，則雙照二邊。
以照奪遮，以遮奪照，非遮非照，唯是一心。 ^724c4

註
事謂緣起無邊。理謂性海無盡事。
理謂圓融無礙。事事謂主伴重重，相即相入。 ^724c14

華嚴全圓，今得少分者：一、無情說法同，
二、一含無量同，三、不動周徧同，四、見聞獲益同，
五、八難頓超同，六、出生無盡同，七、雙垂兩相同，
八、教主法身同，九、不可思議同，十、頓齊佛境同。
此十配華嚴十種#CB16199;門，可以意得。 ^724c18

如本無差別，即不動寂場。
無量無等，謂無量世界、無等世界，即徧周法界也。 ^724c28

圓覺佛者，謂道窮妙覺，位極於茶，究盡諸法實相，
邊際智滿，種覺頓圓，圓顯十身，富有萬德，
如十五日月，圓滿具足最上最勝究竟覺也。 ^724c30

普門法者，普是徧義，門曰能通。
華嚴中具無量波羅蜜門，一一門中復出無量法，
乃至一一句能充徧法界，一一字能通大涅槃，故曰普門。 ^724c36

八難，謂地獄、餓鬼、畜生、盲聾瘖瘂、世智辨聰、
佛前佛後、北俱盧洲無想天，以受此果報不得聖化，故稱為難。
此是凡夫住事八難。 ^724c40

又復有餘中三十心為三惡道，住無我法名為北洲，
地前法愛如長壽天，未有初地十種六相名諸根不具，
地前智淺如世智辨聰，不窮中理如佛前佛後，此是二乘住理八難。 ^724c46

舍那、釋迦雙垂兩相者，兩相謂千丈圓滿報身與丈六老比丘相，
雙垂即二始同時不動寂場而游鹿苑也。 ^725a4

淨名名小不思議者，如借座鐙王，請飯香土，
室包乾象，手擲大千，及菩薩種種不思議解脫，皆不可思議也。 ^725a8

不動智，謂不生不滅心，即是一法界大總相法門體也。
同為華嚴流類者，謂華嚴是源，而此則是其流。
華嚴是本，而此則是其類。
此類字，與聖人之於民亦類也類字相似。
此流字，與流流入海流字相似。 ^725a12

章
定善、散善者，十六觀門為定善，定心成觀故；
執持名號為散善，散心稱名故。 ^725a22

彼經妙觀宗乎一心者，以若就事上直觀依正，豈名微妙？
今觀若依若正，乃法界心觀法界境，生於法界依正色心，
是則名為唯依唯正、唯色唯心、唯觀唯境，豈不名妙？
故知妙觀皆宗一心，心性徧周，無法不造，無法不具。
若一毫法從心外生，則不名為妙觀也。 ^725a26

註
已非全散，何況理一者，若據事持，應名散心。
今專注一境，已非全散。
理一心者，悟自本心，本自不生，本自不動，何為散也？ ^725a36

即空、即假、即中，是一心三觀，觀三諦一境也。
斯乃稱性而觀，絕待而照。
修此觀時，祇一觀而三觀，觀於一諦而三諦，
即一而三，即三而一。
故空為法界，一切法趨空，無假、無中、無不空；
假為法界，一切法趨假，無空、無中、無不假；
中為法界，一切法趨中，無空、無假、無不中也。
此觀成時，證一心三智，亦名一切種智。
中論云：因緣所生法，即空、即假、即中。
釋論云：三智實在一心中得。
即此意也。 ^725a42

超乎次第者，以有次第三觀，先修從假入空觀，
次修從空入假觀，然後雙遮雙照，流入薩婆若海。
此是別教行相，今是圓觀，故頓超也。 ^725b8

了不可得者，能所性空故。
能所歷然者，不礙緣起故。
非空非假，互奪兩亡，雙遮中道也。
常空常假，互成雙立，雙照中道也。
遮照同時，故不可思議。 ^725b14

觀即念，念即觀者，觀乃注想一境，念乃明記不忘，則觀念似別。
然觀曰心觀，念曰心念，則同宗一心。
彼則以法界心觀法界境，此則以法界心念法界佛，
毫無差別，故言即也。 ^725b20

名念佛三昧者，執持名號故。
一行三昧者，繫緣法界，專稱名字故。
諸佛現前三昧者，一心功成，佛現其前故。
般若三昧者，一心不亂，即大般若故。
普等三昧者，一心功成，無法不攝故。 ^725b28

智者大師於觀經分散分定者，觀經中因韋提希啟請：
唯願世尊教我思惟，教我正受。
故世尊以三種淨業答思惟，十六妙觀答正受。
天台疏云：三種淨業，散心思量，名曰思惟。
十六正觀，說名正受。
是即屬散屬定也。 ^725b36

三種淨業者，一者孝養父母，奉事師長，
慈心不殺，修十善業。
二者受持三皈，具足眾戒，不犯威儀。
三者發菩提心，深信因果，讀誦大乘，勸進行者。 ^725b44

若修三種福，為三惑染不稱淨業，於十六境不照三諦不名妙觀。 ^725b48

四性不生者，謂達此心自他共無，因不可得，無心無念也。
與空慧相應者，空慧即大般若智，以無虗妄心念，離一切法差別之相也。 ^725c6

註
但名故名散善者，以若有定心佛身自現，
今不見身顯是無有定力，故名散善也。 ^725c12

劣應故名散善者，以定力若深，則所見之身自然高大。
今是劣應，顯是無深定力，故云散善也。 ^725c16

劣應是丈六身，凡夫小乘依事識所見者。
勝應是圓滿報身，是大乘人依業識所見者。 ^725c18

非木菩提樹下之身者，以劣應身在木菩提樹下成道，
以吉祥草為座；報身則七寶樹下成道，以天衣為座也。
即勝即劣生法。 ^725c22

不二者，劣即生身，勝即法身。
言相即不二者，以佛真法身，猶若虗空，
應物現形，如水中月，紛紜自彼，於我何為故？ ^725c28

華局故名散善者，以若有深定則所見之華自然廣大，
今局於小顯是無深定力，故名散也。 ^725c34

五逆不生名散善者，以具大定者速入聖階，
度生亦廣，今濟度功狹，顯是無有大定，故名散也。 ^725c38

止屬下品名散善者，以具正定者必於寶剎速證無生，
今止成下品，顯是無有正定，故名散也。 ^725c42

獨要三意者，一謂佛身不屬諸數，而那由恒沙不無數計，則此經為獨要一也。
此可對前佛是劣應一疑。
二謂用心不涉次第，而先日次水自覺繁長，則此經為獨要二也。
此可對前但聞佛名一疑。 ^725c46

三、謂游歷不分高下，而上輩三品乃徧十方，則此經為獨要三也。
此可對前止屬下品一疑。 ^726a6

生身尊特猶待辨疑者，有言六十萬億那由他之身乃是生身，
葢以淨土之身勝於穢土，穢土生身丈六，淨土生身宜爾許高大也。
四明尊者，以十三重問答辨此，決是尊特身也。 ^726a8

註
隨其心淨佛土淨者，經云：是故寶積！
若菩薩欲得淨土，當淨其心，隨其心淨則佛土淨。
肇註云：淨土葢是心之影響耳。
欲響順必和其聲，欲影端必正其形，此報應之定數也。 ^726a18

淨名，即維摩詰五百童子之一也。
以此經由淨名示疾說起，故遂以名經。 ^726a24

深者，佛果深高，以心往求，故云深心。
亦從深理生，亦從厚樂善根生。
故十地經云：入深廣心。
涅槃經云：根深難拔。
故言深心。 ^726a28

法華者，實相妙理巧喻蓮華，法喻雙彰名實並顯，云妙法蓮華也。 ^726a32

般若，此云智慧。從方等之後，出大般若，
轉教付財，融通淘汰。
約時則禺中時，約味則從生酥出熟酥也。 ^726a36

圓者，滿足周備，此外更無一法。
覺者，虗明靈照，無諸分別想念，即當人自性也。 ^726a40

觀佛三昧者，以此經是說念佛法門修行正定故。 ^726a44

六念者，佛、法、僧、施、戒、天六事，安心不動，稱之為念也。
涅槃疏云：前三念他，後三念自。
施、戒是自因，生天是自果。
戒是止善，施是行善。
天有近果、遠果，近即二十八天，遠即第一義天也。
然謂菩薩六念，則是念同體三寶，一心戒、
施，第一義理也。 ^726a46

涅槃，此云大滅度，是如來斷德，具常樂我淨四義。
此經是第五時所說。 ^726b6

十心向往者，一於眾生起大慈無損害心，
二於眾生起大悲無逼惱心，三於佛法不惜身命樂守護心，
四於一切法發生勝忍無執著心，五不貪利養敬重淨意樂心，
六求佛種智於一切時無忘失心，七於眾生尊重恭敬無下劣心，
八不著世論於菩提分生決定心，九種諸善根無有雜染清淨之心，
十於諸佛捨離諸相起隨念心。 ^726b10

寶積者，此部廣談妙法，猶如珍寶積集豐盈也。 ^726b22

一經大旨，即念佛往生也。
維摩丈室容八萬座者，維摩詰從須彌燈王佛所借三萬二千獅子座，
皆高八萬四千由旬，置於丈室，無所妨礙。
於毗耶城及四天下，亦不迫迮，悉見如故。 ^726b26

起信，謂令人發起大乘信根。
因緣分者，此論通有五分：一者因緣分，
二者立義分，乃至第五勸修利益分。
今當第一說造論因緣有八種也。 ^726b34

信位初心，謂十信中初信心也。
有四種機者，論文云：五者、為示方便，消惡業障，
善護其心，遠離癡慢，出邪網故；六者、為示修習止觀，
對治凡夫、二乘心過故；七者、為示專念方便，
生於佛前，必定不退信心故；八者、為示利益，勸修行故。
有如是等因緣，所以造論疏云：自此下四種機，當信位初心。
四中，前三為下、中、上三人，後一策以勸修也。 ^726b40

禮懺滅罪者，論云：若人雖修行信心，以從先世來多有重罪惡業障故，
為諸魔鬼之所惑亂，或為世務牽纏，或為病苦所惱，
應當精勤，晝夜六時禮拜諸佛，誠心懺悔，
得免諸障，善根增長。
故被初機者，疏云：此當下品也。 ^726c6

修習止觀者，論云：所言止者，謂止一切境界相是。
依真如門止諸境相，無所分別，即成根本無分別智。
所言觀者，謂分別因緣生滅相是。
依生滅門分別諸相，觀諸理趣，即成後得智。
被中機者，疏云：此當中品也。
求生淨土者，論云：若人專念阿彌陀佛，
願生彼界，即得往生。
常見佛故，終無有退。
若觀彼佛真如法身，常勤修習，畢竟得生，依正定故。
被上機者，疏云：此當上品也。 ^726c16

註
信生佛不二者，迷此心為眾生，悟此心為諸佛。
諸佛乃覺悟之眾生，眾生乃沈迷之諸佛。
古云：諸佛心內，眾生塵塵流轉；眾生心中，諸佛念念證真也。
又復此信，即是起信信根本，慈雲信自心。
而彼根本外，尚有信佛、信法、信僧；不疑自心外，
尚有不疑師、不疑法。
今獨舉根本自心者，以信淨土唯心，為淨業之獨要也。 ^726c32

如子憶母者，楞嚴言：十方諸佛憐念眾生如母憶子，
子若憶母如母憶時，母子歷生不相違遠。 ^726c46

不堪承受甘露法味者，楞嚴云：如淨器中除去毒蜜，
以諸湯水并雜#CB01926;香洗滌其器，後貯甘露。
今羸劣破漏，豈堪承受？ ^726c48

雖有諸過，亦名為器者，如觀經下三品，
皆五逆十惡，臨終發心，皆得往生。 ^727a6

註
下智觀者等，下智是但解偏空而根稍鈍者，
彼即觀思議生滅十二因緣，從他聞聲而解了故，成聲聞菩提。 ^727a10

中智亦但解偏空而根大利者，彼即觀思議不生滅因緣，
悟解甚深因緣法故，成緣覺菩提。 ^727a14

上智是解但中理者，彼即觀不思議生滅因緣，
心廣無量故成菩薩，廣大行故得菩薩菩提。 ^727a18

上上智是解，不但中理者，彼即觀不思議不生滅因緣，
一切種清淨故，一切佛法皆成就故，得佛菩提是。
同是十二因緣一法，而因智慧不同，觀察不同，
而所得遂各各不同也，非隨因感果而何？ ^727a20

諸天共器者，淨名經云：譬如諸天共寶器食，
隨其福德，飯色有異。 ^727a28

三獸同河者，永嘉集云：譬如象、馬、兔渡河，
足有長短，而分深淺。 ^727a30

註
下品猶勝天宮者，如云：六欲諸天具五衰，
三禪尚自有風災，假饒修到非非想，不若西方歸去來。 ^727a36

章
先明隨相者，相即文義之相。
隨有二義：一者文隨於義、義隨於文，文義二相交相隨順而為教體故。
二者且未會歸一心，先隨文義外相談能詮體故。 ^727a40

十門推本者，一音聲語言，二名句文身，
三通取四法，四諸法顯義，五攝境唯心，
六會緣入空，七理事無礙，八通攝所詮，
九事事無礙，十海印炳現。 ^727a46

二、謂所詮義者，或難云：此明能詮體性，何故所詮之義亦作能詮耶？
當知以義對名、句、文，則義為所詮；若以義對理而言，
義為能詮，理為所詮也。 ^727b4

註
或以聲為教體者，攝假從實故。
名等有展轉義，非正教體故。
依聲有名、依名有義，如依父有子、依子有孫，父為體故。 ^727b10

或以名句文身為教體者，以體從用，故唯識云：
此三離聲，雖無別體，而假實異，亦不即聲等。 ^727b14

名詮法自性者，如無量壽佛，無詮非有自性，
量詮分限，壽詮永年，佛詮大覺。 ^727b20

句、詮法差別者，如無量壽佛詮法則廣大，若云量壽佛詮法則少狹矣。 ^727b22

文為上二所依者，藉文彩連合之功，方顯名句之用也。 ^727b24

假實體用兼資者，名句文為假，二十四不相應行攝故聲為實，
十一色法所攝故聲為體，名句文為用。 ^727b28

註
法能顯義者，色聲香味觸法，塵塵皆為教體；
眼耳鼻舌身意，根根盡入圓通。
所謂翠竹黃華，無非般若；白雲流水，盡是真如。
松風昨夜熾然說，自是聾人不肯聽。 ^727b32

章
唯識者，唯有揀擇、決定、顯勝三義，識有了別義。
略而言之，唯遮境有，識揀心空，故曰唯識。 ^727b40

文義皆識所變者，變有二：一者、因緣變，
有實體用，是前五及第八識；二者、分別變，
但可為境，是六、七二識。
今聲為因緣變，有實體用故；名、句、文及所詮義乃分別變，
但可為境，無實體用故。 ^727b44

本影四句者，本者實有本質，影者自心影像。
本如鏡外之物，影如鏡中所顯之影，識如鏡體。 ^727c4

註
唯本無影者，是認影為本。
小乘不知唯識現者，以小乘人不達三界唯心，
心外有境，如小兒執鏡中之影為實，不知乃鏡光所現之影故。 ^727c8

淨識即第六識心王，以六識相應心所既轉成妙智，則心王豈不是淨識？
以純無漏故。 ^727c14

妙觀察智者，唯識論云：轉八識相應心所成大圓鏡智，
轉七識相應心所成平等性智，轉前五識相應心所成成所作智，
轉六識相應心所成妙觀察智。
五、七、八三智能現種種身，唯妙觀察智能於大眾中雨大法雨。 ^727c16

聞者識上所變者，他佛宣說若文若義，
本質聞者識上變起文義而緣，如鏡對像自變影故。 ^727c24

增上是助意。互為增上者，佛無眾生，佛不說法，
是眾生於佛為增上緣；眾生無佛說法，
眾生亦不能自變文義而緣，是佛於眾生為增上緣。
如月無水不能現影，水無月亦不能現影，是互為增上意。 ^727c28

離眾生心更無有佛者，謂佛本是無，心淨故有，
以心淨故諸佛即現，若離眾生心更無有佛也。
何以故？法身妙理無有色相迭相見故，
教中云佛果無別色心功德，唯有如如及如如智獨存是也。 ^727c38

大悲即眾生緣，無心攀緣一切眾生，而於眾生自然現益。
如涅槃經：我實不往，慈善根力能令眾生見如斯事。 ^727c44

大智即法，緣無心觀法，而於諸法自然普照，如日照物無所分別。 ^727c48

為增上緣者，如涅槃云：波羅奈城，有優婆夷，
屈請眾僧，奉施醫藥。
有一比丘，身嬰重病，良醫診之，當須肉藥。
是優婆夷，割其股肉，切以為羮，施病比丘。
服已病差，女人患瘡苦惱，發聲稱佛。
我在舍衛，聞其音聲，於是女人，起大悲心。
是女尋見，我持良藥，塗其瘡上，還復如本。
善男子！我於爾時，實不往至波羅奈城，持藥塗彼。
當知皆是慈善根力，令彼女人，見如是事。
此即大悲大智，為增上緣也。 ^728a4

根熟眾生心中現佛說法者，華嚴云：諸佛無有法，佛於何有說？
但隨其自心，謂說如是法等。 ^728a18

不教之教者，如維摩詰嘿然無言。
文殊歎曰：是真不二法門。
世尊洗足已，敷座而坐。
須菩提讚言：希有世尊！
經云：法性本空寂，無取亦無見，性空即是佛，不可得思量是也。 ^728a24

尊者無說，我乃無聞者。
空生宴坐石室中，空中帝釋散華供養。
空生曰：散華者誰？
曰：我天帝釋也。何以散華？
曰：以尊者善說般若。
尊者曰：我本無說。
帝釋曰：尊者無說，我乃無聞，乃真說般若也。 ^728a30

此四皆言唯識者，唯識有二：一、勝義唯識，
二、世俗唯識。今初句，唯本無影，非唯識，即前之隨相門。
二句，亦本亦影，是世俗唯識。
三句，唯影無本，通世俗勝義。
以無本質，應是勝義；以有影像，應通世俗故。
四句，非本非影，唯是勝義唯識也。
勝義唯識，即後歸性一門，此當門名世俗唯識。
四句料簡，實通前後也。 ^728a38

心樂出離五句，是唯影無本，而實無說無聽，是非本非影。
既不離此二句，此文此義非識所變，而何故識為教體也？ ^728b2

章
歸性者，因一念無明，迷此性體，而現起八識，
次從八識體變起萬境，今遡流及源，反末歸本，故歸性也。 ^728b8

八識即心生滅門，所謂不生不滅，與生滅和合，
非一非異，名為阿黎耶識也。
此識有覺、不覺二義，今是不覺義中，無明不覺，
生三細境界，為緣長六麤，故云能變之八識也。 ^728b14

一心即本源之一心，所謂是心，則攝一切世間出世間法，
依於此心，顯示摩訶衍義也。
此心有真如生滅二門，是雖體絕有無，
相非生滅，而迷之則生死無窮，解之則廓爾大悟，故云能現之一心也。 ^728b22

註
從真如流出教法者，具足言之，則從真如流出根本智，
從根本智流出後得智，從後得智流出大悲心，從大悲心流出十二分教。
今但依源頭說，故云從真如流出也。 ^728b30

重頌如、授記如者，謂重頌亦是真如，授記亦是真如。 ^728b36

一切皆如者，一切差別教法，皆從緣無性，即是真如。
是故虗相本盡，真性本現也。 ^728b38

出仁王經。經云：波斯匿王白佛言：云何十方諸佛、一切菩薩不離文字而行諸法相？
佛言：大王！法輪者，重頌如、授記如、十二分教一切皆如等。 ^728b42

譬之物不離夢者，物譬隨相，夢譬唯識，人譬歸性。 ^728b48

生法是因緣所生之法，生法本無，一切唯識，即物不離夢。
識如夢幻，但是一心，即夢不離人。 ^728c2

皆以一實相印為教體者，印有二種：一、
三法印；二、實相印。
凡經詮空、無相、無願三法，乃小乘經；詮一實者，乃大乘經也。 ^728c6

章
無礙者，前二科攝末歸本，會相歸性，前淺後深，不能相融。
今此一門，本末融通，性相不二，舉一全彰，圓融無礙也。 ^728c12

心境理事，本自交徹者，心外無境，境外無心，
心者全境之心，境者全心之境，則心境不二。
理外無事，事外無理，理者即事之理，事者即理之事，則理事圓融。 ^728c16

註
生滅門者，謂迷此法界為三細六麤，為流轉門；
滅此三細六麤歸一法界，為還滅門。
此二門，迷時妄生真滅，悟時真生妄滅，總為生滅門也。 ^728c24

真如門者，謂真如自體，迷時不見妄生真滅，
悟時不見真生妄滅，非生非滅，非染非淨之體，即真如門也。 ^728c28

一心原有二門者，論文云：依一心法有二種門。
云何為二？一者心真如門，二者心生滅門。
是二種門皆各總攝一切法是也。 ^728c32

真如即是生滅者，以真如不守自性，五道隨緣，
故全真如為生滅，不變隨緣也。 ^728c40

生滅即是真如者，雖五道隨緣，而緣起無性，
故全生滅即真如，隨緣不變也。
心即是土下，乃以理成事門，理隨事變，一多緣起之無邊也。 ^728c42

土即是心，下乃全。
事歸理門，事得理融，千差涉入而無礙也。 ^728c48

章
通論佛教因緣為宗者，教中云：諸法從緣生，
諸法從緣滅，我佛大沙門，常作如是說。
乃至法華最後極談亦曰：以一大事因緣出現於世。 ^729a4

註
無因邪因者，計萬法從虗空生，從自然生等，是無因。
或從冥諦生，或從自在天生，或從太極生等，皆邪因也。 ^729a10

因緣故生滅者，謂因緣和合虗妄有生，因緣別離虗妄名滅。 ^729a16

因緣故即空，是因緣所生法，我說即是空。 ^729a18

因緣故即假，是亦名為假名。
因緣故即中，是亦名中道義。 ^729a20

此四句，若對五教言，因緣故生滅是小乘教，
即空即假是始教，即中是終頓圓三教。
以終為雙照二邊中道，頓為雙遮二邊中道，圓為遮照同時不思議中道也。 ^729a22

若對四教言，生滅為藏教，即空為通教，
即假為別教，即中為圓教，以別教但中，對圓為假故。 ^729a28

不出有空等者，以第一我法俱有宗此唯有，
第二法有我無宗，第三法無去來宗，第四現通假實宗，
此三通有空二法，第五俗妄真實宗，第六諸法但名宗，
此二唯空，第七三性空有宗為法相，第八真空絕相宗亦是空，
第九空有無礙宗為法性，第十圓融具德宗為圓融。 ^729a34

註
論言者，是天親論。 ^729a46

章
宗乎法性者，以此經屬終頓二教，終教多談法性少及法相，
其所云相亦會歸性，出中道妙有一切作佛，此經正是中道妙有皆登不退故。
頓教總不說法相唯說真性，一念不生即名為佛，此經一心不亂即得見佛故。 ^729a48

註
兼備交資而得往生者，有信願而無依正，則信願何法？
故必依正清淨以資信願也。
有依正而無信願，彼依正清淨自是清淨，於我何為？
故必信之願之，以資親證彼依正二報也。
皆不出自心者，恐問云既是依正信願往生為宗趣，何又言法性為宗？
故云也。彼經亦兼眾說者，華嚴經有以無礙甚深法界為宗，
有以緣起為宗，法界緣起相即入故。
有以因果為宗，以此經廣明菩薩行位之因及所成果故。
有以海印三昧理實為宗，有以因果理實合為宗，
以因果是行位，理實是法界故。
以上各各互缺，今賢首總兼眾說共為宗趣也。 ^729b10

上句為宗，下句為趣者，彼經因果緣起為宗，
理實法界為趣；此經依正清淨為宗，信願往生為趣。 ^729b32

章
別明者，展轉推尋也。
正是大師極論其宏功，令人發起真信處。
世人多疑此經文義麤淺，教義一對足以破之；
愚者多執事而迷理，事理一對足以破之；
狂者多執理而遺事，境行一對足以破之；
或疑念佛正涉有為，行寂一對足以破之；
或疑念佛自救不了，寂用一對足以破之。 ^729b36

一、教義者，教謂言教，義謂義理。
智者能於一字中尚解無量義，愚人雖讀盡貝書，祇是尋行數墨而已。
故教義一對，不可不發明也。 ^729b48

二、事理者，事即依正信願等事，理即一一消歸自性。
彼執事而迷理，正由不知旨趣故。 ^729c6

三、境行者，境謂法界，境即阿彌陀佛是；
行是法界，心即一心執持是。
此即所謂繫緣法界，專稱名字，一行三昧也。 ^729c10

四、行寂者，行即一行之行，寂即寂光之寂。
修一行三昧，欲證寂光無上果也。 ^729c16

五、寂用者，寂即常寂本體，用即恒沙妙用。
證此本體，發起妙用，還度眾生，方是大乘妙旨也。 ^729c20

註
不徒為語言文字者，古云汝終日轉經，
不知終日經轉，葢以其徒為語言文字故也。
所以說誦經千卷，不如解經一偈。 ^729c24

顯發事中所具至理有二義：一是隨文入觀，
即一一消歸自己；一是依事造修，往生彼國，發明自性唯心之理。 ^729c30

徒為事緣之蹟，即所謂終日死鑽故紙，與終日喃喃但掐數珠者。 ^729c34

以境為宗，境字若依後文解釋標念境者，
以四字名號為境，則此處當云境即是所稱之名。
而言即是所觀之理者何？
良由所念阿彌陀佛四字全體即是法界，
全體即是當人自心，而自心一念具足三千性相，
自心一念即空即假即中，豈不是所觀之理？ ^729c38

能觀之智，即當人稱念之心，靈靈不昧，無有間斷者是。 ^729c46

對能觀之智，故名為境者，以所念之佛，
對能念之心，即名為境也，而其實心外無境，
境外無心，又復自性唯心之理，忘能所，
絕對待，何言境也，故云理雖非境，對能觀之智，亦得言境也。 ^730a2

正欲即此以為真境者，當知此字即自性唯心，
即所觀之理，即阿彌陀佛四字名號，離我心性別無名號，
離此名號別無心性，全體法界為真境也。 ^730a8

而起觀行，執持名號者，謂以此名號為真境，而起執持之觀行也。
此正是從性起修，性既離言，行亦無住，
雖云執持，實離四句，絕百非，無念之念也。 ^730a14

強抑妄心者，有定無慧，名曰癡禪。
若墮無想，則成外道。
故理體雖寂，不妨起行持名，以幻修幻，
以楔出楔，幻盡覺圓，乃歸真寂也。 ^730a22

今依正觀，即是後文理持。 ^730a26

至於一心，即後理一心。
有作是有為有作，對無作說。
妄計是虗妄徧計，對圓成說。
謂若不歸空寂，則是有為有作之修，多劫終成敗壞故。 ^730a28

沈空滯寂者，耽著空寂之體，不起利生之用，乃二乘有餘涅槃之境也。 ^730a34

註
平等即壽命，清淨即光明，覺即佛也。
支婁迦讖等是五譯人。
支婁迦讖，漢明帝時人，光武中興故名。
後漢明帝即光武子也。 ^730a38

康僧鎧，魏人。曹丕篡漢，國號曰魏。 ^730a42

支謙，吳人。孫權稱帝，國號曰吳。
法賢，趙宋時人。趙匡胤為天子，國號曰宋。 ^730a44

菩提流志。南北朝魏人。
魏主本姓拓#CB02494;，改姓元，國號魏。 ^730a46

亦有未盡，謂已盡美、未盡善也，亦可。
舊文緊要處，彼亦採取未盡。 ^730b2

高下失次者，下品不發，則不發為劣矣。
上竟不言，上亦劣耶？
上竟不言，不言為勝矣。
下言不發，不發亦為勝乎？
故曰失次也。 ^730b6

同一發心正往生要旨者，不發菩提心，
則小乘而已，二乘種不生，故知發心乃往生根本也。 ^730b12

註
伽陀，此云孤起頌。
十大願王者，一者禮敬諸佛，二者稱讚如來，乃至第十普皆迴向。
華嚴稱性而談，法華正直而說。
二經皆歸極樂者，以欲入毗盧性海，先歸淨土#CB16199;門。
欲悟一乘實相，先入西方安養。
二經始終既爾，中間諸經可知。
故知淨土一門，一代時教之總持，法界眾生之歸地也。 ^730b16

章
詳略同別者，詳謂大本，略謂此經，同謂同類，別謂非部非類。 ^730b28

註
嬴秦者，周時有非子者，是伯益之後，善養馬，
周孝王愛之，封於陝，國號秦，後并吞列國而有天下，
以其姓嬴，故云嬴秦。 ^730b32

苻秦者，東晉時氐種也。
苻堅強盛，雄據關中，國亦號秦，是為苻秦。 ^730b36

姚秦者，羗種也。姚萇為苻堅將，後堅為晉兵所敗，
萇遂據關中，傳子興，是為姚秦。 ^730b38

周禮，掌四方之語者，東曰寄，南曰象，西曰狄鞮，
北曰譯，皆官名也。
寄，言能寄寓風俗之異於此。
象，言能倣像風俗之異於彼。
狄鞮，則欲別其服飾之異。
譯，則欲辨其語言之異。
周官通謂之象胥，而世俗通謂之譯也。
又譯，釋也，猶言謄也。
謂以彼此言語相謄釋而通之也。 ^730b42

遣將呂光者，秦苻堅建元十三年，使呂光伐丘茲國，
破之，擁眾歸至涼州，因據州稱涼王。
光死，姪呂隆降秦，乃迎師入關，居逍遙園。 ^730c4

章
二經聯比者，聯謂聯續，比謂比並。
什師譯之於前，奘師譯之於後，有聯續義。
兩經意義無相違背，有比並義。 ^730c10

註
卓然自立者，師十一歲時，見諸沙彌劇談戲笑，
乃呵曰：夫出家者為無為法，何得更為兒戲？
可謂空喪百年。識者知師德器非凡矣。 ^730c16

註
孤山十疏通經者：一、文殊般若經；二、遺教經；
三、般若心經；四、瑞應經；五、四十二章經；
六、不思議法門經；七、無量義經；八、普賢觀經；
九、阿彌陀經；十、首楞嚴經。
世稱十經。疏主云： ^730c22

註
寶王論等者，草堂飛錫法師作念佛三昧寶王論，
天台智者大師作釋十疑論，龍舒居士王日休作淨土文，
無盡居士張商英作求生淨土文，侍郎王古作直指淨土決疑集，
吳群沙門大佑作淨土指歸集，無功居士王闐作淨土自信錄，
慈雲懺主遵式作淨土略傳。
善導和尚作偈，偈云：漸漸雞皮鶴髮，看看步行龍鍾，
惟有徑路修行，但念阿彌陀佛。
永明壽禪師作神棲安養賦、諸家懷淨土詩，
如中峰、西齋、楚石諸師等。 ^730c30

註
枝低只為挂金臺者，詩云：我師一念登初地，
佛國笙歌兩度來，惟有門前古槐樹，枝低只為挂金臺。 ^730c48

註
如西齋、空谷、天奇、毒峰等。
皇明楚石琦禪師有西齋淨土詩。
空谷隆禪師有空谷集。
天奇禪師號#CB00671;絕老人，有煢絕集。
毒峰善禪師有語錄行世。 ^731a4

章
羣星悉皆拱北者，論語云：為政以德，譬如北辰，居其所而眾星拱之。 ^731a10

註
永明以宗門上上品生者。
永明壽禪師秉單傳之旨，作宗鏡錄、萬善同歸集等。
入滅後，有僧經年遶其塔，人問故，曰：我病入冥，
見殿左供一僧像，王勤敬禮，密詢之，乃杭州壽禪師也。
凡人死皆經冥府，此師已往西方上品上生矣。 ^731a14

圓照標名蓮境者，宋時圓照本禪師。
初參天衣有省，後一志念佛，住淨慈。
有雷峰材法師神遊淨土，見一華殊麗，
問之，曰：待淨慈本禪師耳。
又資福#CB04647;公至師所，禮足施金而去。
人詁其故，曰：吾定中見金蓮華，人言以俟本禪師耳。
後臨終坐逝，諡圓照。 ^731a24

僧叡蓮華出榻者，僧叡從羅什法師稟受經義，後預廬山蓮社。
宋元嘉十六年，忽告眾曰：吾將行矣。
面西合掌而化。眾見叡榻前一金蓮華倐爾而隱，有五色香煙從其房出。 ^731a34

清照說偈西歸者。
宋清照亨律師，初依靈芝習律，專修淨業六十年。
臨終念佛，說偈曰：彌陀口口稱，白毫念念想。
持此不退心，決定生安養。 ^731a42

九流者，謂儒流、道流、陰陽法流、名流、墨流、
縱橫雜流、農流。 ^731a48

文潞公名彥博，為宋宰相，封潞公。
蘇長公名軾，為翰林學士，自號東坡。
十萬緣者，勸人念佛，書名蓮錄，滿足十萬人。
西方公據者，長公往來南北，每帶一西方，變相而行。
人問之，曰：此我生西方公據也。 ^731b4

捨仙學而回心者。
宋葛濟之，句容人，久事仙學。
妻紀氏，獨精誠念佛。
元嘉三年，方在機杼，忽覺空中清明，乃瞻仰四表，
見西方有佛現身，寶葢幢幡，映蔽雲漢。
喜曰：經言無量壽佛，其即此耶？
遂五體投地。濟之驚異，就之。
紀氏指示佛所，濟之亦見佛半身，祥雲五彩，親里咸覩。
濟之由是回心念佛。 ^731b12

焚仙經而修觀經者後魏曇鸞，性嗜長生，受陶隱君仙經十卷。
後遇菩提流志，乃問曰：佛有長生不死術乎？
志笑曰：長生不死，吾佛道也。
乃授十六觀經，曰：學此則三界無復生，六道無復往。
其為壽也，恒沙劫石莫能比焉。
此吾金仙氏之長生也。
曇大喜，遂焚仙經而修淨土。 ^731b24

業岐黃而念佛者，元吳子章業醫，一生念佛，
至正間，無疾念佛而逝。
岐黃者，岐伯與軒轅黃帝問答，作內經等書，為醫家之祖。 ^731b36

荷耒耜而稱名者，晉張銓，高逸好學，耕鋤間帶經不釋。
後入廬山蓮社，研窮內典，多有悟入。
宋景平元年，無疾西向念佛而逝。 ^731b42

冥君敬禮，即壽禪師。
羅剎休心者，有羅剎在一聚落，其民日送子與食。
有子歸信三寶，一心念佛，遂不能食，因得歸。 ^731b48

真際所詣。詣者，在也。 ^731c4

不疑何卜者。唐太宗為秦王時，與太子建成相忌，
欲舉兵，眾疑恐不勝，命卜之。
張公謹取龜投地曰：卜以決疑，不疑何卜？
彌陀經疏鈔演義卷一
 ^731c6
