下本法華統略卷下〔本〕
author:: 胡吉藏　撰
other:: 
# 釋五百弟子授記品第八
五百弟子授記品
問：下根人云何得悟？
答曰：此經雖三周說法，大宗終是開權顯實，
下根人悟於權實入佛知見，故得佛記。
今更以五門辨於權實：一、開合門；二、有無門；
三、生滅無生滅門；四、實不實門；五、邪正門。
開合門者，今品正就涅槃權實，以二乘人正保執涅槃，故須斥之。
昔教明三乘人同一涅槃、同度一生死，
故前云佛說一解脫義，我等亦得此法到於涅槃，此是合義故名為權。
今教辨開義，開者明三乘人二生死、二涅槃，
二乘人度分段生死，一乘度變易生死，
二乘人分段外有涅槃，大乘佛變易外有涅槃，故昔合為權今開為實。
有無門者，昔日四種有無皆是方便。
言四種者，涅槃中有無、生死中有無。
涅槃中有無者，唯有一涅槃也。
所言無者，更無大涅槃，唯有一生死為有、
更無生死為無，故此四有無皆是方便。
今亦就涅槃中論有無則番，昔唯有大涅槃無有小涅槃，實有無二生死無有一生死也。
次生滅無生滅門明權實者，二乘涅槃是生滅義故是權，今日涅槃是無生滅故實。
二乘是生滅者，有分段四住生滅，此二種得於涅槃名之為滅，
故四諦中苦集相生滅道還滅，此是權教。
今明五住二死本自不生今亦無滅，無生無滅即是涅槃，
即是度二生死名無生滅，教稱為實也。
次別就今教明生死涅槃實不實門，凡有四種：
一者以二乘度分段立涅槃此是權，今度立涅槃此是實，此一往今昔權實對二乘用也。
二生死涅槃皆是權，非生死非涅槃名實。
所以立此一位者，有三意：一義權，本有生死可有涅槃，竟未曾有生死何有涅槃？
又至涅槃時無復生死，云何有涅槃？
如薪無故不得有火。
二釋經，華嚴云：生死及涅槃，二俱不可得。
又云：生死非雜亂，涅槃非寂靜。
三者斥病，惑者但云小涅槃如化城，謂大涅槃是實城者，
昔為著生死故說涅槃明小涅槃，今為拔小見故說大耳，云何捨小更封大？
三者生死涅槃為二，非生死非涅槃是非二，
二與不二皆是方便，非二不二方名為實。
所以有此者，為著中道也。
聞前生死涅槃是二邊，非生死非涅槃是中道，捨二邊而著中道。
經云：遠離二邊不著中道。
亦應云：大聖說中道，為離於偏故。
若復見有中，諸佛所不化。
故二不二皆是方便，非二非不二方便真實。
四明上來四句皆是方便，離四句方是真實。
故下經云：諸法寂滅相，不可以言宣也。
問：此四句權實的出何文？
答曰：但令對病散釋眾經，二事便足，何須問文？
必欲出者，中論觀法品彼云：為下根人明生死不實，涅槃實也。
為中根人生死涅槃皆不實，非生死涅槃是實也。
三為上根俱泯前二，故云非實非不實。
論云：此四句皆是門，為通絕四之理方是實。
前四皆不實，此是龍樹自作，勿不依之。
次破邪門釋法華，唯有三師。
光宅云：壽量佛終歸無餘，即是化城，故壽量佛終以化城為涅槃。
又終是化城，竟無寶所。
又終是化城，終無度二百。
此說大悲。次云：#CB00832;相明常，
前顯了開權，明化城是方便。
何故#CB00832;相於辨寶處為真實？
此是開門顯了，示像隱#CB00832;自於害也。
既不得顯示其像，何事廣開於門？
既廣開門，何事#CB00832;於像？
又經分明辨二乘度三百，分明辨佛度二百，
分明辨小涅槃是化、大涅槃非化，何乃云隱#CB00832;耶？
次明此經辨佛是常，具得開二生死、二涅槃，
但謂二死決定無名斷見，涅槃定有是常見。
故中論成壞品云：涅槃時滅生死相續，是則為斷滅。
又此但得今四方便因中之一支因耳，
用尚未圓，何猶得體？
無體何有用？故一切失也。
今五百弟子、學無學人得如此了悟，與佛悟同，故得佛記。 ^502c35

問曰：既得此悟，即應是佛。
答曰：本不可知。據迹而言，初迴小入大，是初心佛也。 ^503c10

釋繫珠喻。初先敘師三說，次敘弟子三領。
師三說者，初周略說，次周處中中說，後周廣說。
三說不同，為三根故。
利根須略，中下根廣說亦爾。
轉勢說法，故有三種不同。
初周略說者，始自法身照機，次有根本法輪枝末，
及攝末歸本即起三輪化，故從華嚴竟法華也。
次周處中說者，亦辨自法身照機，次起三輪之化，
長明三一不虗，及初為父子，故云此諸子等生育甚難，
乃至先因遊戲來入此宅，故名處中說。
第三周廣明三世及以三時。
三時者，過去初結緣時，中途流浪乃至得羅漢時，後至靈山為說法華得了悟時也。
弟子三領者，初領略說作略說解，次領處中說作處中領解，
後領廣說作廣說領解。
身子兩義故：一人略，但敘己身；二時略，謂從鹿薗已去竟於法華也。
次四大聲聞人法俱處中，人則四大聲聞，
法則從過去失鄉竟今委囑家業，後周俱廣人則五百。
法具三時：一聞大法時，二中途忘大取小時，三捨小悟大時也。
利根難得故有一人，中根稍多有四大聲聞，下根無數略陳五百也。
次合三周作法譬二說，初周法說，次兩周並是譬說，三領亦然。
身子作法說而領，悟二作譬說而領也。
又三周為二：初二周作父教子義，後周作兄教弟喻。
三根聲聞為十六沙彌，竝共受大通智勝佛學，故俱是法子。
十六先悟如兄，三根聲聞後學如弟，此是大通智勝他也。
現在猶存兄弟，故作導師徒侶之喻，故三周唯有父兄二說。
三周亦唯有子弟二領，初二周作子領父說，次周作弟領兄說也。 ^503c14

釋繫珠譬，先敘大意。
明貧窮弟者，敘凡夫過也。
忘珠困苦者，鄣二乘失也。
故知凡滯有為過，二乘沈空亦惑也。
初明繫珠者，為菩薩時利物也。
後明示珠者，成佛道益物也。
故有凡聖兩迷，佛菩薩之二益。
示珠者，破凡迷排聖惑，令悟中道直登一極理也。
讚歎珠者，勸一切眾生發菩提心，一句染神歷劫不朽也。 ^504a16

設酒譬者，敘始終、迷悟、欣憂不同，凡有三譬：
初、繫珠，二、忘珠，三、示珠。
如疏。今就三譬各二：初二者，第一、說教譬。
二、繫珠譬中二者：一、忘大乘譬，二、取小譬。
後二者：一、親友會遇譬，二、示珠譬。
初說教譬中三句：第一、至親友家，謂稟教譬。
珠之一字是說教譬。
從醉已下，第三、明迷教譬。
酒正喻法華教。所以因酒喻法華教者，
正道絕名、無名相中，佛欲令人悟解，故上來種種名字說之，
序品文殊借大雨及#CB00657;皷喻之。
初周中直名妙法蓮華。
第二周中三種名字：初、名机案，次、一門，
次、大車。机案是父身所憑、足之所履，欲以父物出子不得，即是用佛道化物不得也。
次作一門而復狹少，喻至理微妙虗通如門，
不容一豪斷常如狹少，是三世佛所乘，故名大車。
第三周中對化城，故名寶所。
寶所即是寶城，顯二乘位處是化城，如涅槃中亦明真化，
故云汝今值此正法寶城，云何取此虗偽物也。
三周領解中名字者，身子云：開佛柔濡音，演暢清淨法。
即是妙法蓮華，不為諸垢所染，名為清淨。
第二周中名為傍人喚子不得，如大乘化；
不從人有示悟教令之功，如大法有詮理化人之用。
其後種種名字，謂向本國至城到舍住門見父，
其家業珠寶至理是眾生舊居，本國防斷常邪非，
為城可以栖神，為舍至妙虗通，為門中道能生正觀，為父可貴重珍寶。
今第三周作酒名者，約教而言正喻觀樂，
兄弟共聚必共作樂，說法華經既明盡理之法暢眾聖心，故化主樂也。
眾生聞教現在得記未來成佛，心大歡喜如身子之流。
又方便品云：是等聞得佛，大喜充遍身。
二者酒能益體，如教長養法身也。
三酒能治病，喻此經能破凡夫二乘及菩薩病。
四酒能宣藥，如教能詮理也。
次約緣亦有四義：一初飲酒未醉時，二大醉時，
三小醒時，四大醒時。
三根聲聞始終亦有四時：一逸去，初聞經發菩提心如未醉時，
次忘菩提心流浪生死如大醉時，三發小心行小行如小醒起行時，
四為說法華得悟解如大醒時。
問：饍喻何物？答曰：若酒饍合設令其飽溫，
酒為禮主喻教令發菩提心，饍喻令修菩薩行也。
若偈中明酒長行辦饍，如信解中初老弊使人後作塗足油者，
即是轉譬並喻教也。
一者富貴兄，設弟百味暢於兄心則兄樂也。
二飢人得百味美食必大喜樂，聞法華亦然。
三者食長養身命，法華教長養法身慧命。
四食能治飢渴苦，如教能破一切惑 ^504a28

是時親友官事當行者，第二、繫珠譬。
前教今譬說，教令譬受解，即令發菩提心也。
又三：初、明繫珠意；以無價寶下，第二、正繫珠；
與之而去下，第三、明感盡應息。
官事當行者，初、繫珠意也。
私事可住，官事必行。
一、他土機熟不得不去者，其人醉臥即是起迷鄣聖，謂感應息也。
酒喻教，珠喻菩提心。
珠有五義：一、菩提心是中道種子，故圓正如珠；
二、辨無價之得市當樂佛果；三、珠不可朽滅，
如菩提心種子不可滅；四、可寶重，如華嚴云菩提心寶一切寶中最上；
五、正取繫著內衣裏，喻以菩提心種子在眾生心內。
天親論明一切種子皆在梨耶識中。
問：為是繫罷醉？為是醉罷繫？
若醉罷繫則醉無所知，云何得發菩提心？
此乃得文而害義。
若繫罷方醉，發菩提心竟然後起迷，此釋得義而違譬文。
答曰：他曰醉竟方繫，眾生有無明煩惱如醉，
今其發菩提心如繫，此不成喻。
其醉臥一無所知，云何得發菩提心耶？
今明繫竟方醉，初設酒時即是已繫珠，初設法華時已令發心。
今明醉臥不覺知時繫者，欲顯菩提心種子不朽滅義。
若初設酒即辨繫珠者，不得顯不朽滅。
今欲明後起迷，亦有菩提種子不失，故就酖臥時繫。
問：以何文證繫忘後醉？
答曰：余久久方見。
文合譬中，先明發菩提心，後辨癈忘，文甚分明。
問：何故說繫珠譬？
答曰：欲勸一切眾生聽法華發菩提心，
若一發心，則永不朽滅，復還得續發菩提心也。
二、欲斥二乘人心內自有真實，而不知求身外之偽珍，
即令捨二乘，見其人醉臥，都不覺知。
第二、忘大取小譬，即為二別：初、明忘大起已遊行，
謂取小，如疏也。 ^504c10

是時親友下，第三、示珠譬，亦二：初、明會遇相見；
二、辨示珠。會遇者，小志移、大機熟，感應相稱也。
會遇見者，求衣食時已是見佛，既求二乘是貪財人非是兄弟，
如信解中客作也。
得悟一乘始是兄弟，故名親友。
相見如信解得悟，故名父子。 ^505a16

咄哉下，第二、示珠，為二：初、呵取小；次、令求大。
丈夫不應求衣食，如菩薩不應取二乘也。
我昔已下，第二、令求大，還敘三時：初、敘過去兄弟相見與珠時；
而汝不知下，明中途忘失時，即不知是忘大；
懃苦下，取小也。汝今可以下，第三、示大時也。
other:: 
# 釋學無學人授記品第九
學無學人授記品 ^505a26

釋三周文各異，初周有授記、有領解，文少故不立品。
次周俱有二事，以文多俱有二品。
三周亦有亦無，有授記文多故立二品，有領解文少故不立品。
次論前後，前二周先領解、次授記，以其利根故解心明淨，故即與記。
後示鈍根，雖復聞法解心猶昧，待得記竟解方明了決，故方述解也。
次論有無，前二周皆有述成。
三周無者，前二述成，為欲與記故有之也。
第三已授記竟，故無述成也。
三周授記異者，初直授記不論總別，故不立品。
次明四大聲聞同是無學，以人同立一品。
第三周中以人異故立於異同，故品前五百同是無學、
同有領解，現在同皆得記、未來同皆成佛，故同立品。
次同有學無學、同無領解、同得記、同成佛，故同立一品。
前分二人，初是變化、次是退菩提心、二權實不同、
三有述解不述解不同、四嘿念述解不述解不同、
五願行有別，故立二人。
後兩人者，阿難、羅云權行，二千人是實行。
前二人願行同，次二千人願行同，前是顯名、次是密行。
初二人前後得記、前後成佛，二千人同時得記、
同時成佛，前是佛眷屬、後非佛親屬，故分二人。
對上品者，上無學中初權人、次實人，今亦初權後實，欲攝一切聲聞得記盡也。
亦應分者，同餘權實二人也。
又我下超異諸人也。
但同眾人尚應得記，況復異也。
唯有如來我所歸者，意在求佛示迹，為聲聞顯述解也。 ^505a38

釋學無學人於空王佛所發心，因此明縮觀義。
智度論云：菩薩行性空，佛行畢竟空，畢竟空是空王。
性空者，一切法自性是空。
橫論生死涅槃等萬法，及竪論有無等四句，皆是無自性。
無自性則無物，無物故名為空。
畢竟空者，佛了達橫竪畢竟清淨，名畢竟空。
故畢竟是無遺餘之名，宜約於佛。
菩薩雖習畢竟空觀，但照猶未盡，但有性空之稱也。
彼佛得此畢竟空觀，因以為名，故云空王佛也。
釋迦與阿難亦初習畢竟空觀，故名初發心，則初後不二。
但初習畢竟空，破有所得難，後去則易，其猶破竹初節也。
大品云：從初發心，則行無所得。
無所得者，不得一切法。
謂橫竪一切法皆不可得，名不可得。
華嚴云：初發心時，則是佛心故。
亦是此意。 ^505b36

問曰：畢竟空云何乃是發菩提心？
答曰：一切法不生，彼若則生，不發一切諸心，即是發心。
佛若發生死、涅槃、有無四句、內外一豪心，則佛心不發也。
我常懃精進故得佛，阿難樂多聞故後成佛者，
良以釋迦常懃習畢竟空故先成佛，阿難樂多聞不懃習一觀故後成佛也。
問曰：云何懃習？答曰：寄南北三師明習觀成佛義。
長安二攝論師，一云聞薰習滅、二云滅，次江南亦滅不滅。
金剛心無常，實法義自滅，假名相續轉金剛作佛，是故不滅。
前二互淨復與第三諍，第三與前二諍，
以三各諍各相破，俱不成也。
又互執則互起愛見，於自起愛、於他起瞋，
無明常在其中，具足三毒是煩惱因緣，
煩惱因緣惑起業，因業受諸苦執。
如來懸見末世有此三執，初是無見、次是有見、後亦有亦無見。
故楞伽經記龍樹菩薩云：南天大國中，
有龍樹菩薩，為人說大乘，能破有無見，往生安養國。
今檢中論文，具破三家義：一明因滅失於前，誰生於果？
二明因不滅失，則因至果名常，亦不生果。
若轉因至作果復有失滅義者，則一法有兩體，
若是一因體者，滅則無可作果，不得言滅令遂有滅。
復有轉作則成二體者，一十地滅，復有一十地轉作佛也。
故三法不成，云何有佛？ ^505c14

問曰：今云何得作佛耶？
答曰：亦見有三家義，故成有所得，故不得佛。
正以求三義不可得，脫一切有所得，蕭然無寄，即是佛也。
又原此三家心路根本，謂有八妄想、八顛倒，
而後習無生觀除之，故顛倒漸滅，觀門漸生，
故諍此觀行有滅、不滅、亦滅不滅。
今更足一家，乃至滅、非不滅，蓋是四宗病原也。
中論？顛倒品云：正破此病，今且示之。
other:: 
# 釋法師品第十
法師品 ^506a8

兩義明流通：一者、上三周明妙道，三根人已悟，
今令其悟；二、世未悟眾生前，即是令發菩提心，今令修菩薩行。
二者、上與其淨土成佛記，夫得清淨土者，
要由自他心俱淨，土已得自淨。
自淨者，火宅破凡夫心，信解破二乘心，
藥草破菩薩心，故自心今還以悟他，亦令他淨故徒眾淨，
自淨故化主淨，故感國五淨教門，所以得淨土成佛也。
二、令諸菩薩及一切凡夫弘通法華，亦得四淨也。
上弘大法下為物師，即上弘下化名為法師，即具四淨故得淨土也。
因藥王者，藥王稟法華得悟，捨身命財弘通利物，
以報佛及法華恩，今八萬人亦爾，今三根聲聞亦爾。
次別四眾三乘人云：聞此經一偈皆與授記者，
三義故來：一者、令八萬人及三根聲聞弘經也。
以聞經一偈即得記成佛有斯大利，八萬及三根一切凡夫豈不努力弘經？
二者、即是勸一切眾生聽法之義，聞一偈既得記成佛，寧得不聽法華耶？
三者、上但授聲聞記，今欲並授一切聞經人記，故說此言。
佛滅度後弟子文來亦具三義，如向釋也。
又上來但授三根記，今授一切聽法人記者，
欲明一切得佛記，佛語無二則一切人皆成佛無疑，即是欲顯唯有一無二也。 ^506a24

問曰：聞經得記，不聞不得記，何得云一切眾生皆成佛耶？
答曰：一切雖有佛性正因，要由聞經發菩提心，
緣由因故，得成佛也。
問曰：一念隨喜，云何得記？
答曰：隨順此妙，妙既絕四句，超百非，言忘慮寂，
心亦順如此妙，則與妙相應，妙即是佛乘，
與佛乘相應，故得佛記也。
問曰：何故明佛滅度後弟子？
答曰：舉佛滅後，弟子令八萬大士及三根聲聞化之，
又聞經一偈，即得佛記。
佛滅後，弟子聞此利益，努力持經。
問曰：何故明二世法師？
答曰：二世弘經，有大利益，故令法師努力弘經也。
問曰：云何於此經卷敬如佛耶？
答曰：經詮於妙，所詮之理既妙，能詮之文亦妙，
妙理既是佛文，妙文亦是佛，故敬如佛。
又所詮之理是妙，妙既絕，能詮之文妙，
能詮之文亦絕，故天女云：既知解脫無言，宜知言即解脫。
所詮之理妙，妙絕四句，斷百非是法身，
能詮之文亦絕四句，百非亦是法身，故敬經如法身佛，亦即法身佛也。
問曰：此法用何心供養經？
答曰：既體悟妙道，得於妙觀，因此妙心，
設於妙供養，即餘經論中行法供養也。
若以凡夫、二乘有所得不淨心，則不名供妙法也。
問曰：此人何故供養十萬億耶？
答曰：十萬億佛所習此妙觀故，能敬妙道。
未來成佛者，以行妙因故，未來得妙果也。
次供養者，既得妙觀，即是妙因，宜應供也。
下明願生者，得妙觀，受妙生，而生麤處，當知是願生也。
下明說一句者，不煩一句，但說妙字，泯寂諸邊，發生正觀也。 ^506b16

釋毀持經人罪重義。
問曰：云何罵讀誦法華人罪重佛耶？
答曰：帶法罵人，故罪重佛。
如人正讀經，忽有人罵云：癡人！
何用讀此經為？此言中帶法罵人，故罪重也。
問曰：若爾，佛正說法華者，人罵佛癡，何用說此法耶？
亦是帶法罵佛，此罪大重，何故云輕？
答曰：帶毀法罵人，人聞癈，自行不成佛；
濟度化他，他不成佛，故罪重。
雖復毀佛，佛聞毀譽，不動不癈，自行化他，故罪輕也。
智度論云：巧罵婆羅門，以五百曲罵佛，佛無憂色。
其見佛不憂，更轉前五百曲罵，作五百曲嘆佛，
如來無喜色，故不妨自行化他。
問曰：何故明罪福？
答曰：欲遮法師之失，誡前人之惡，故明罪；
欲與法師之樂，觀前人行善，故明福。
次一長行一偈，歎人所弘法，亦前嘆弟子，今歎於師。
以法為師，故法為和上，人為弟子也。 ^506c16

釋已說、今說、當說。
法華最難信難解，法華最深極廣，故難信難解。
極廣者，如上所明，總攝十方三世佛三輪及釋迦一化三輪也。
窮深者，不一不二之非權非實，言忘慮絕。
又此經多就秘密門說之，故難信解。
諸師講此經多迷，余自眼所見，自耳所聞，未曾有人如此釋也。 ^506c44

釋全身在塔中。光宅云：謂佛無常磨滅，但有碎身耳。
 #CB00832;相常者，#CB00832;相全身亦不可見，
故塔內不見全身也。
執常見者，塔內但觀常見，眾生何處有法身耶？
今明此經辨佛無生滅、壽無始終，故有全身。
既無生滅，亦非斷常，豈是常見？
以衣#CB00832;既行妙理，
與理相應，則為理攝；名#CB00832;與理相應，
與佛相應，為佛護念。
同栖一理，是實知宿；同入生死，是權知宿。
既同佛權實，是佛真子，為佛摩頂也。 ^507a8

釋未善行菩薩道，破三乘中菩薩、聲聞、
般若等大乘，復言有二乘，作小大二解，
則未識道，道豈二哉？
以未識道，何猶解行道耶？
善行道者，精識道體，未曾三一，因有三一，故能行道也。 ^507a24

釋高原譬。問曰：此與上善行、不善行何異？
答曰：善行據始，近道約終，故異也。
又上破三乘中大乘菩薩，未解權實，則無二智，故不善行。
今破一乘中未生三慧及有所得菩薩也。
問曰：此品中行故，數破菩薩。
答曰：上三周已破聲聞成菩薩，恐墮有所得大乘菩薩，
復恐墮有所得一乘菩薩，故破之。
此經正明教菩薩法，令菩薩不起凡夫、
二乘，亦不起大小見，亦捨三一見也。
問曰：云何是高原求水？
答曰：今以三義釋之：一、就二乘釋；二、約大乘釋；
三、約一乘釋。就二乘釋者，有人渴乏須水者，
水喻佛性，即是一乘理，理絕四句百非，
窮盡深妙，如在高原下也。
又高原喻教，教下有理，如水也。
渴乏須水者，一心求見佛性，佛性顯，成法身也。
今於二乘教中求佛，去佛性遠，如於高原求水。
故大品云：於聲聞經中求薩婆若，名不點也。
今毗曇、成實中用此求佛，即其事也。
二、用三乘中大乘教求佛，去佛亦遠。
三乘中大乘即是法華，但為爾時未癈二乘始行菩薩作三乘異解，
不識一道何由近道，故作有所得大乘解，故佛道遠也。
三者、一乘中未生三慧人去佛道亦遠，
令明此經乘絕三一，車非大小、道無近遠，
方便一往用一破三、假遠斥近，如此始是聞故，
從聞生慧乃至思修，故去佛近也。
問：尋高原始終是一原，而有去水遠近，
則始終是法華教去佛道遠近，於教未生三慧為遠、
生三慧為近，則但於法華近遠，何得對餘經耶？
答曰：於一乘經不生三慧尚去佛遠，況復餘經具含諸意。
釋開方便門，一往以三為方便、一為真實乃至四重，作之近遠亦四重也。
釋無人能到，天魔是毒虫、外道為惡鬼，
二乘在門外，三乘中大乘菩薩執大小異，並不能到也。
又如上方便品九人不到，唯佛能到也。
菩薩驚疑怖畏者，若明低頭舉手之善皆成佛者，何所驚疑？
令明此經窮深極大，如向不一不三乃至五句，
其心依倚無有處所，故驚疑耳。
二乘亦爾，若定有一破三、破三歸一、有一可歸者，
二乘亦不拒逆，良由退捨二乘、進不著一，
蹤迹不可尋求，故驚疑耳。 ^507a32

釋坐如來座。夫論不忍者，見有眾生及有自心故爾。
依正觀五求眾生不得，五求心不得，何處不忍耶？
問曰：何人總菩薩耶？
答曰：法華經破上七人來總菩薩也。
other:: 
# 釋見寶塔品第十一
見寶塔品 ^507c4

此品來意，義非一途。
若三分明者，初辨乘權乘實，次明身權身實。
此經文雖七卷，宗歸一乘，但一乘有二，謂能乘人及所乘之法。
具能乘、所乘，乘義乃備。
乘權乘實，明所乘之法；身權身實，辨能乘之人。
然正道未曾人法無名，於中為眾生故，
假名相說，故作人法之名，欲令眾生因此名相悟無名。
於前章已明所乘之法竟，令次辨能乘之人。
問曰：何故先明所乘法，後辨能乘人？
答曰：所乘之法即是教，能乘人謂化主。
但教正被緣，緣稟三乘之教，遂生對執，
故破於三病，明三是方便法，一乘是真實法。
辨教既竟，次論教主，故明身權身實。
又乘權實中，此是自病；身權實中，謂迷他病。
自病者，自非究竟，謂是究竟；他病者，迷佛真應兩身。
自病為切，故先破之；他病賖緩，故後破之。
又說身權實者，為成乘權實也。
若能乘之人，身者有生滅，壽有始終者，則一乘義不成。
以一乘即是法身，法身既生滅始終，一乘亦生滅始終，
則與二乘同，何名一極？
又昔教明二乘人，今教又是二乘，即破十方三世佛一乘根本教。
既無一乘，亦無二乘，則破權實、世出世一切法也。
今明二乘自生滅始終，一乘則無生滅始終，故與二乘為異。
又見塔品正破執法華經佛是無常者，
以佛見未來有人謂此經明佛是生滅無常，
故多寶涌現，明法身不生滅故常住也。
下明開塔為破 #CB00832;相常者，
開塔了了見多寶不滅，則悟法身亦然。
問曰：若爾，則同半滿明佛是常？
答曰：上來已設多寶，所以現者，為對無常病故說常耳。
無常病消，常藥亦癈，故不同半滿也。
又正道未曾常無常，亦非常無常，作無常方便，即釋迦是也。
今非常無常作常方便，謂多寶是，欲令因此常無常悟法身非常無常，
未曾釋迦亦非多寶。
又約緣故來者，明乘權實正破二乘，令二乘迴小入大，
故經云為聲聞說是法華經，三根聲聞並皆得記。
今說身之權實為諸菩薩，令菩薩修因趣果。
問曰：為何等菩薩？
答曰：從此去竟經有二種菩薩：一、三根是迴小入大菩薩；
二、直往菩薩。此之二人聞身權實並皆得悟，故分別功德品明十二種菩薩利益。
問曰：前章亦為菩薩不？
答曰：傍為也。故經云菩薩聞是法，疑網皆已除，
菩薩無自保，究竟之病不生，為菩薩也。
問曰：後段亦應有為聲聞？
答曰：後文無復聲聞，故法師品云聞法華經一偈一句，一念隨喜皆與授記。 ^507c14

問：云何是身權實耶？
答曰：如三種法輪：一者雙說、二者雙#CB00832;、
三者雙開。發說者，十方三世佛為大事因緣故出現於世，
謂說身無生滅、壽無始終，為令一切眾生捨生滅身始終之壽，
即是逼引教門令起欣厭之觀。
說法身無生滅、壽無始終，令物欣之；辨生滅身始終壽，便物厭之。
此謂十方三世佛出世大意，但為眾生不堪聞無生滅身無始終壽故。
#CB00832;實身實壽說生滅之身始終之壽，
所以雙#CB00832;，明為欲同物故。
所以須同者，佛身無生滅、壽無始終，眾生身有生滅、
壽有始終，何由猶得與物同？
今先與物同，然後令物同。
聖身身亦有生滅始終，既脩道成聖，眾生亦然，
喻如同前外道，然後方得返之。
但執教之流更謂佛身實有生滅、壽有始終，
不識如來真實身壽，於佛身起輕劣想、
不求佛道，是故雙開。
明生滅身是方便、無生滅身是真實，壽亦然也。
始終是方便、無始終是真實，是雙開。
又前用生滅身壽始終調柔其心，然後始得真實身壽也。
此是十方三世根本身壽、支末身壽，攝末歸本身壽。
十方既爾，釋迦亦然。
但約一期凡有三種：一約時，初成道為大菩薩說根本身壽，
次為凡夫二乘小行菩薩八相成道說支末身壽，至靈山還說根本身壽。
二者其間不定，為二乘自說支末，為菩薩說根本。
三言一時之中隨所聞見，如上祕密法輪，
二乘自聞支末，菩薩自聞根本。
釋迦既有此三，十方諸佛亦爾也。
問曰：為菩薩說無生滅身，為二乘說生滅身，此事可明。
昔亦得為二乘說無生滅身不？
答曰：昔為二乘說大乘，令密捨小得大；
為二乘說法身，亦令密捨求佛身也。
問曰：昔既得說法身無生滅，亦得說壽無始終。
答曰：若辨法身無生滅，即非三世故無始終，二乘亦得聞也。
若如壽量品明久已成佛，則昔未說也。
問曰：華嚴之會說無生滅始終，何佛說之，釋迦亦爾？
答曰：若論教主則不定，且據華嚴分二佛二土二教二徒眾者，
華嚴是盧舍那佛說法身無生滅始終，
梵網經明華葉釋迦往舍那聽法，後還七處八會說之，則是釋迦說也。
若為二乘人者，一化始終但是丈六釋迦說，一切教菩薩隨所見而說也。
問曰：分二身二土，但初成道有，華嚴後去亦有耶？
答曰：菩薩所見乃至未有釋迦，及釋迦已滅常有淨土舍那教門徒眾，
故祇桓時有華嚴事。
像法決疑經云：或見我今夜涅槃，或見我為報佛百千釋迦圍遶。
乃至此經明淨土不毀，須總相知，不可具敘也。 ^508a44

就此章大開為二：初明身權身實，次辨流通。
前乘權實義亦如是，初明身權實即是智慧，次辨流通敘其功德。
初是辨果，次明其因。
二門各四。初門四者：一辨寶塔涌現，二明現塔之意，
三者開塔，四兩佛竝坐。
初章總有十句，大分二別：九句敘塔之形，一句明佛出聲。
九句中復二：初八句正明塔現，次句敘天龍供養，八句即為八義。
爾時者，明塔涌現時，乘權乘實中云所以未曾說，
說時未至故，今正是其時，決定說大乘。
身權身實義亦如是，自昔乃至經之初分並得說，今是說時故出現也。
佛者，第二句多寶。
所以現者，為開釋迦佛法身，佛不生滅方便生滅，故明佛也。
前者，第三句敘出方，即是上於諸菩薩中正直捨方便但說無上道，
今欲於佛前捨生滅方便說無生滅真實也。
有七寶塔，第四句敘塔名。
所以多寶塔現者，上乘權實以人開法，
故以釋迦之人開二乘為方便、一乘為真實；
今以人開人，故以多寶之人開釋迦之身。
權實所以用人開人者，明古佛既其不滅，今佛豈是滅耶？
又已謝之身既其不滅，當滅之佛豈是滅耶？
又眼見已滅之佛既其不滅耳，開釋迦當滅寧是滅耶？
是故舉塔。又上乘權實名為自開，以釋迦昔自於一說三，
故還自開三顯一；今是他開，要須前敘他佛不滅為證，然後釋迦順同故明他。
又上是說法輪，今是神通輪，開二章皆得互現也。 ^508c28

高五百由旬廣二百五十者，敘塔形量也。
未深見旨聊擬儀之，大車之中有其高廣，
大車即是寶塔，車為所乘、人為能乘，塔為所住、
人為能住，故經云佛自住大乘，但隨義立名故有車有塔。
車中之高對凡夫之下，辨廣形二乘之小，今亦然矣。
高出凡夫四生之外，故云五百。
是故不生橫超二死之表，稱二百五十名為不滅，
即序中四趣無以攝其生、二死無以化其體，明法身不生滅也。
又高出四句之表，故云五百。
龍樹云如來在世時不言有與無、亦有及亦無、
非有與非無，佛滅後亦有此四句，可例之。
多寶之亡道超四句，釋迦之存義亦如是。
廣二百五十者，前明超四句之外，今序出百非之表。
初釋影經，後意依論從地涌出，疏中已辨。
一示涅槃之體本自有之，故或裂而現。
二昔生滅之教#CB00832;無生之身，
今癈生滅方便，無生之身便顯。
三眾生心垢之地，鄣寶相之身故不得說，垢累將傾便得聞教也。
住在空中明塔出處，寶塔所以昇空者，
欲明法身栖實相土，即土照權實義。
土權實者，此品明三身三土。
三身者，多寶表法身分，身謂應身，釋迦為化身。
三土者，法身住實相土，應身居寶玉之淨，
化身處土沙之穢，實相土是實，餘二是方便。
今欲令捨淨穢二悟、非淨穢不二，故多寶爾實於土也。
種種寶物而莊挍之，此明塔莊嚴具，准大車高廣敘超凡超聖，
明累無不盡，今謂德無不圓。
五千欄楯者，例大車中即力、無畏，十力內照如欄，無畏外用為楯。
龕室千萬者，例嘆長者德中多有田宅，
即是慈悲蔭#CB00832;於物，故稱龕室。
遍遮眾苦普與物樂，故言千萬，即大車白牛義也。
無數幢幡，即大車中張設幰蓋，謂智慧力，智慧高顯如幢。
又摧邪顯正下利上弘，並是慧力，故如幢也。
七辨巧說迴轉適悅如幡，八音美妙故稱瓔珞。
寶鈴萬億而懸其上者，即大車中四面懸鈴，謂佛有大神力覺悟一切也。
四面出香者，淨名中以戒品為塗香配，此文不便。
依無量義，大莊嚴王菩薩嘆佛道風德香薰一切，
此既結句，當知圓德內充外勳一切，使無德者同佛旃檀。
其諸幡蓋者，上來別敘諸德，今歎一一德皆攝一切德也。
高至四天王宮，明塔所至處唯是法身，
乃窮常樂我淨四德之理，無常苦四事為生死之下，
常樂我常四德是法身之高，故普賢觀云：
毗盧遮那住常寂光土，常波羅蜜所攝成處，
我波羅蜜所安立處，淨波羅蜜滅有相處，樂波羅蜜離身心相處。
普賢觀還論法華及多寶事，故用彼釋此。
三千三天下，自上八章稱嘆法身，此下明因崇於果，謂三十心人以十地諸菩薩等崇仰果德。 ^509a26

爾時寶塔中，第二、明塔出聲。
敘出聲有二：初、嘆印於法，成乘權乘實，
使未信者信，已信者逾明；二、顯法身不滅，開身權身實義也。 ^509c14

爾時四眾第二明塔現意。
總現意略有三種：一寶塔昇空，謂明一實相土，
歎印於法辨唯有一法，多寶發聲明唯有一人。
所以顯此三者，欲合一切眾生同住一實相土，
同乘一乘法，同成能乘人，無復九道處，
無復九道法，亦無九道人，即是上文一相一味常寂滅相。
就文為二：初段問，次佛答。
問中先大眾疑，次興問。
皆得法喜者，既是法身相出，#CB04452;資眾會令悟法身，
故得法喜。大樂說者，眾生大樂機欲將發，
菩薩知之仍為興問，名大樂說。
佛答中亦二：初開兩章門，次發釋二門。
兩章門者，一寶塔，二全身乃往過去。
釋二章門為二：初正釋二章門，次明涌現意。
意有二：初通明十方涌現，次別明釋迦佛所涌現。
敘多寶於十方世界出現者，欲遍十方諸佛土權實、
法權實、身權實也。
以遍開十方佛三種權實，則正無不顯，
遍彼十方諸佛稟三種權實之迷，謂邪無不摧。
又遍開十方三種權實，即上無不弘，遍破十方三種之迷，
下無不利，多寶為益不可勝言。
普賢觀經禮十方佛□□□竟，別禮多寶重罪鄣，
今塔涌出，以此推之知有重益。
問：何故敘多寶十方涌現？
答：既開三種權實，恐物驚憚，謂多寶化偏，
故明十方道同，故此會生信也。
次明今日涌現意，正破釋迦緣迷，開釋迦三權實也。
問曰：具開十方及釋迦三權實，以何為正也？
答：身權實為正也。 ^509c20

釋普集分身，而所乘之法唯有於三，謂二乘及佛乘。
能乘之人亦有三人，即是三佛。
多寶是法身之相，為法身佛；分身在淨土中化諸菩薩，
謂應身佛；釋迦居穢國，謂化身佛。
所乘法中亦有三種：一者、用一破二，故經云：
唯此一事實，餘二非真。
二、借二破三，故經文：尚無緣覺之第二，寧有聲聞之第三？
三者、用權破實，故經云：三是方便，非真實也。
然所乘法中既具三義，能乘之人亦具三義：
一、用一破二，唯法身是實，餘二身非真。
金光明云：唯法身是實，餘二身是假名有，非真實也。
二者、用二破三，明淨土、應身尚皆非實，穢土丈六寧是實也？
故此經敘分身佛皆云是化，則知釋迦是化中之化，故非真也。
三者、用權破實，唯有一乘，方便說三，故三非真。
今亦爾，唯有法身是其真實，方便說三，故三非真實。
次將身例土，亦有三義：一、用一斥二，唯一實相土是真，淨之與穢皆是方便。
二、借二破二，十方淨土之佛既其是化，所栖淨土寧是真耶？
十方淨土尚其非真，釋迦穢國寧是實耶？
三者、用權破實，唯是一土，故方便說三，故三非真實。 ^510a16

問曰：三身三乘既有根本支末，攝末歸本土亦得然不？
答：其義亦類根本土。
尋十方諸佛為欲令眾生住法如中道第一義土故出現於世，
但眾生未堪栖此土，為例情薄者示七寶之淨，煩惱重者現土？
沙之穢。所以示淨穢者，欲令眾生悟非真淨穢住中道土也。
問曰：何以知分身佛是三身中應耶？
答：此經敘十方分身皆是淨土，純有菩薩無有二乘，
而同性經、金光明、攝論等皆明應身化菩薩居淨土，化身化二乘住穢國也。
問：此經乃明分身是化佛，云何是應身？
答曰：斯有深旨，淨土妙身望於真佛猶尚是化，穢土丈六麤質豈是真耶？
又應身從法身出，化身從應身出，應身尚是化而非真，
化身是化中之化，豈是真實？
問曰：攝論云：二乘及地前菩薩見化身佛，登地已上方見應身。
今云何二乘普見應身？
答曰：金光明云：有四句：一者、應身非化身，謂地前身。
則知應身位通從地前，乃至登地皆有應身。
今攝論云：初地見應身者，此明初地已上見真如故。
應身與真如相應者，即是內應身，取本有義名法身，
與如相應始有之義名應身，初地已上見此應身也。
今言分身為應身者，此是外應身，位通上下。
今約大小二人故開二身，化菩薩為應身，化二乘名化身。
此義後廣論之。 ^510b4

問曰：何故前明多寶，後辨分身？
答曰：有二次第：一、事次第；二、義次第。
事次第者，前有多寶出次令集分身，後明釋迦開塔。
一義次第者，多寶是法身相故，前明由法身有應身、由應有化。
如金光明云：化身依應身，應身依法身，法身無所依。
淨名亦云：依無住本，立一切法無所依也。
三土亦次第，要由住非淨穢土故，能示應身淨土。
由應身淨土故，乘化身故有穢土，故文中前明多寶土也。
問曰：何故多寶唯一，分身則多？
答曰：多寶示法身相故，多寶唯一應身迹用，故須多也。
問曰：何故分身多，釋迦唯一？
答曰：事中取釋迦，當今教主則一，有十方分身故多。
據理之示，十方淨土皆是化，非真一穢。
丈六身豈是十方淨土？
唯明一乘，故一乘是實一。
穢土明三，故三是方便。 ^510b46

問曰：亦得應身一、化身多以不？
答曰：亦得。梵網經盧舍那一身示千百億釋迦，此明本一迹多也。
問曰：亦得云分身釋迦是實佛，多寶為化不？
答曰：亦得。分身實是應身，丈六實是化身，故名實佛。
但是法身相，故非真佛。
問曰：何故兩佛不明相，法身辨於相耶？
答曰：法身絕四句不可示，故假相辨之；
二身可示，故不假相辨也。
土亦爾，法身土不可示，故寄虗空相辨之；
二土相顯，不寄相辨也。 ^510c24

次普集分身稱多寶願者，多寶有行願二事，
遍破二病、遍開二身。
行門即是涌出及發聲，破無常病及顯法身，如上釋。
願門普集十方分身佛遍破法界，謂迹身為實、
開丈六為方便，有行門顯法身、願門開應化，故以行願二門顯三身壽也。
問曰：何故開塔？答曰：欲使此土十方義皆分明。
上雖云多寶開釋迦三權實及十方佛三種權實，
猶未分明開塔，覩形聞聲前義方顯，是故開塔。
問曰：何故十方佛及釋迦同開塔？
答曰：欲明說應化兩身同開法身，如上說二乘為開一乘。
問曰：何故令釋迦開而不共開？
答曰：多寶分身並為開釋迦也。
以釋迦之緣稟教，謂佛無常及丈六為實，
故多寶顯釋迦常、分身明釋迦丈六非實，故令釋迦開即是開釋迦也。
問曰：何故放白豪光召分身？
答曰：前表說中道法，今表說中道人，並是開人法權實，義最顯明如白豪也。
又前示無漏法，今表無漏人也。
放一光者，上明雖有三乘，唯一佛乘是實，
今辨三身，唯一法身是實，故放一光也。
反淨者，身權既顯則化主淨，故教門淨及國土徒眾並淨，
乘權實中未得四淨，故淨名云：梵王與身子見土，
身子見土不淨，梵王見淨。
此明二乘斷常生滅觀，不依佛慧不得正觀，故不見淨土。
上來二乘執已破則心淨，故見淨土也。
移天人者，今是應身淨土，唯菩薩見，人天二乘皆不見，故移耳。
此欲分大小化意也。
無地獄天人者，無凡夫愛見心，故見淨也。
此等具愛見，故不見淨土，故云移之。
無山海者，顯無高下，故見平坦土也。
遣一侍者問訊者，正欲開一法身用，故將一人來使之也。
問曰：大眾見多寶，佛何故嘆未曾有？
答曰：昔聞多寶已謝，今見其不滅，既覩非常之事，故發未曾有嘆也。 ^510c40

釋二佛共坐，多寶開塔出聲，則閇塔明常；
開塔出聲，故開塔明常，則多寶常義已顯。
所以顯多寶常者，意在顯於釋迦，故要之就座。
又多寶出聲，是多寶不滅，則成毗盧舍那。
多寶昇空者，住常寂滅光土；釋迦不滅，
亦成毗盧舍那昇空，亦住常寂光土。
今古二佛既爾，一切諸佛類然。
又法華論二佛竝坐，共成大事者，謂共開二種權實，
共破三迷，則上弘大道，下利群生，名為大事。
接眾生在空者，自上已來，二佛互相顯，
並成毗盧舍那，同住寂光土，此明能化事竟。
所以明能化者，意在為物。
今日大眾亦成毗盧舍那，同住真如土，故接之昇空。
若爾者，則一切佛及一切眾生同栖一土也。 ^511a48

以大音聲下，第二大段，次辨流通，亦是明因。
就文有四：此品初、命覓持經人提婆一品；
第二、歎於經力成命持經之義；第三、大眾自誓持經，
即持品也；第四、出持經方法，即安樂行品。
就初又二：前、長行略命；次、偈廣命。
長行二意：一、命持經；二、發涌出緣由。
所以命持經者，令眾起大願行即是行因，故得三權實果也。
發涌出緣由者，前已開身權實，今欲開壽權實成上身權實，
故大音普告令下方聞之。
又因命持經故，他方大士請佛持經止其所請，
開發涌出緣由故命弘經，而言大音普告八方大士及下方菩薩，
故稱大也。又令諸菩薩護持大法得法身果，故名大音。
又因此得開壽量大法，故名大音。
又因此說於遠壽有十二種大益、八不思議瑞相，故名大音。
欲以法華付囑有在者，寄八方大士護法為法身因，唯因果二事故云有在。
又寄在涌出菩薩得開果壽成於法身，故言有在。 ^511b24

偈為二：初、頌二佛集意；次、命持經人。
所以開此二者，凡有兩義：頌二佛集以明果，
勸護法以脩因；二、以高勵下。
古佛、今佛尚為護法故來，大眾是當來佛，寧不弘護？
頌二佛集即兩意。
多寶集中三義：初、意勸人；次、意嘆法；第三、
意正為開法身，即是教門。
分身亦三：初、意勸人；次、意開法身；後、意令。
意令久住者，以開法身常名久住也。
又十方佛集世界清淨，眾生見之起奇特想，因此持經故法得久住。 ^511c6

告諸大眾下命持經人，四命、四釋。
命弘經者，令起大願行弘通利人，即是行因得法身果。
初釋云三佛集當知此意者，有兩義：三佛即法應化，而同集者欲開身權實也。
恐眾未知，云當知此意。
二者三佛共集為欲弘經，須解佛集為弘經意。
問曰：現見弘法華者布滿南北，云何難耶？
答曰：略有三人，非究竟及#CB00832;相常二人，
如前所述。第三師謂經是常住亦非弘經，
經是中道非常無常，而以常義弘經，乃弘於常非中道。
又是中道家總，此總判別。
三師別約文明者，眾人多謂前分明因、
後章辨果，亦非弘經。
前分實是辨果，而謂明因以果為因，乃弘因經非弘果也。
又後果分實顯了明常謂是無常，及#CB00832;相明常非弘果經。
又度三百而立化城、度二百立真城，則化城居分段之外、
真城出變易之表，不明斯意亦非弘經。
又十方淨土三世佛集盛開身權實，而謂但是命覔弘經之人，
故非弘法身之經。
問曰：安樂行品不許論說他人好惡長短，
亦不輕慢諸餘法師，今云何敘他過失？
答曰：大品云：不說魔事魔罪示道邪正，則是眾生大惡知識。
今欲申明正教破於邪說，是慈悲行故無過也。
十方三世諸佛慇懃稱嘆、凡夫毀呰，豈不痛哉？
又若聞究竟之經，即受持讀誦生難之想；
若聞不了之義，即起輕劣之心。
上非圓諸佛，下誤群生耶？
other:: 
# 釋提婆達多品第十二
提婆達多品 ^511c22

此品來意義有多途，依七會明之。
上辨所乘之法及能乘之人開順權實竟，今此一品次開違權實。
釋迦一期有兄弟二人，明違順兩用。
上已敘其順，今以明於違。
釋迦既爾，諸佛亦然。
問曰：云何開違權實耶？
答曰：違順互相開也。
以順開違者，昔明三乘真實故閇方便門隱真實相，
今明三乘方便故方便門開，唯有一乘故真實相顯。
昔明身有生滅故方便門閇真實相隱，
今明生滅方便故方便門開，身無生滅真實相顯。
釋迦既爾，調達亦然。
昔為三逆故方便門閇真實相隱，今明方便示惡故方便門開，
實是善人故真實相顯。
次以違開順者，塔品雖明迹身無常本是常住，
但執情既久取信未明，故引調達為例，
實是極窮善，權示極惡。
釋迦亦然，實無生滅，權示生滅，故以違開順也。
又涅槃云：明具足信義，謂信佛常住一實之道。
調達實不破僧，用此為具足信者，若但信明一實之道，
及信法身常住，則但信聖人順用，猶未信大聖違用，故信不具足。
今欲令信具足，故違順雙明。
又此品接上生者，塔品四命持經，今三嘆經力，成前四命。
三嘆經力，一嘆經成果力，嘆成因力，三嘆速成因果力，故說此品。
又此品來者，聖教無方，適機而說，或見塔而受悟，
或說人而得道，即根緣次第，故有此品來也。
又上現塔神通門，今說法門，皆是適機也。
提婆者，天也。達多者，熱也。
諸天見其生時，知造大罪，壞亂佛法，心生熱惱，故云天熱。 ^512a20

品開三章：一、明調達事，即嘆經成佛力；
二、文殊、智積論義，嘆經成因力；三、龍女，嘆經速疾力。
初章又四：一、過去世事；二、會古今，明現世事；
三、授記，明未來世事；四、說品利益。
初章又二：前長行，次偈頌。
長行為三：初、求經；二、說經；三、報恩。
文處易知。偈頌三則三：初、頌求經；二、頌說經；
三、頌報恩。 ^512b20

佛告已下明現在世事，即是廣述果德，
皆由值提婆所辨及歎經力，明嘆調達欲開違，用美經力勸人持經。
次明授記者，小乘法中記調達從地獄出當成辟支號曰骨髓，
此經記之成天王佛，良以非善非惡故能善能惡，
不大不小大小適機，亦非因非果，非過去非當體，
絕百非應形萬，用難思議。
天王佛者，因既返常會道，果亦同世順真。
智度論云天王佛即俗人佛也，食不須鉢衣異袈裟，
如天王之治世，故云天王佛也。
二十中劫者，毗曇以十小劫為中劫，善生經用十九小劫為一中劫。
次說品利益云不生疑惑者，昔明其人造三逆罪，
今辨弘一乘經，恐物驚憚故誡令勿疑。
信此品得五種果報，凡有二義：一識大聖智慧善巧違順適機故種智慧業，
二信窮善之人示為極惡，則知大聖慈悲深厚種福德因，
以具殖二因故得五果報，如文所列。 ^512b32

於時下方，第二、歎經能成因力。
上明由經得佛謂成果力，今明由經二種菩薩並皆成就謂成因力。
二種菩薩者：一、直往；二、迴小入大。
顯在後文。此章七句：一、智積請多寶還發起論端；
二、釋迦心其所請欲顯經力。 ^512c14

爾時文殊下，第三、明文殊從海宮來。
問曰：前不見文殊之去，今云何辨來？
答曰：有二義：一、例如涅槃，初明文殊來，
中途共純陀而去，後還與純陀共來。
今亦爾，序品中明文殊來，中間或可往化龍去，
但文略不述，今辨還來。
二者、肇公云：近不可知者其唯物性乎？
言動而靜似去而留，可以神會不可事求，物性尚爾況至人乎？
問曰：上品中已各變八方為淨土，無大海山河，今云何文殊從海出耶？
答：不體經旨謂是相違，今明有其深意，
欲示淨穢無定出彼兩緣，淨緣則見淨如上淨土，
穢緣見穢故有龍宮，如人自見水、餓鬼則見火，此欲明非淨非穢實相常寂光土義也。
既明土非淨非穢，淨穢出兩緣，亦法身非應化，
應化出兩緣，亦得即顯乘無大小，大小出兩緣。
又淨穢有二義：一、異質異處；二、異質同處。
上明異質異處，今明異質同處。
又上明異質異見，今明同質異見。 ^512c24

智積問文殊，第四、問明也。
文殊下，第五、辨答。
本聲聞在虗空中者，上化直往今化迴小入大，
昔住但空今迴但空，悟不但空成菩薩也。
爾時智積下，第六、嘆。
初偈嘆弘道之人，次嘆所弘之法。
文殊言下，第七、智積雖有雙嘆，文殊推功法華成佛命持經義。 ^513a6

智積問下，第三、嘆經速成因果力。
上違順皆是遲方便，今明速方便，上男今女，
上人今畜，上長今幼。
此經開一切方便門，示一切真實相，非遲非速，故能遲能速。
男女等亦爾。方便一近，為成提婆違；方便二遠，成釋迦人法權實也。
亦有七章：一、問；二、答；三、難；四、龍女來；五、
身子難；六、龍女答；七、時眾悟道。
第二章云剎那頃發菩提心者，依伽耶山頂經明四種發心：
一、初發心，謂初地已證聖處，名初發心；
二、行發心，自二地至七地更脩諸行，名行發心；
三、不退轉發心，八地已上勉於三退，名不退發心；
四、一生補處發心，謂十地終心。
龍女若實成佛，則是後發心；若應成佛，通前三也。
智積菩薩下，第三、難。
言論未訖下，第四、龍女來。
時舍利弗下，第五、重難。
爾時，龍女下，第六、答。
龍女以一珠奉佛者，上獻一珠，下酬兩難。
財檀既具，法施亦圓，此則辨才無滯，下明成佛神力自在。
又前無礙口，次無礙身，即具無礙意。
爾時，娑婆下，第七、說品利益也。
other:: 
# 釋持品第十三
持品 ^513a16

塔品中四命弘經，次品三歎經力。
大小二眾開上四命及三嘆經力，咸於佛前自誓持經，故以目品。
亦有三：初直往菩薩自誓於此土持經，
次迴小入大自誓於他方持此經，三重命直往菩薩周旋十方弘通此經。
初二人者，藥王命乘權乘實之終，樂說告身權實之始，
欲令異世同聞，故自誓宣持。
次迴小中亦二人：初比丘，次比丘尼，各為二。
比丘二者：一顯名無學，二密行學。
無學自誓於他方持經，凡有二義：一示直往，
是十地深行忍辱力強大、慈悲心厚，故能住此土弘經。
迴小入大為十信，信義淺行忍力猶弱、
慈悲未深，故他方弘經。
二藥王、樂說住此，呵迴小入大流，欲寄彼斥此令此改過，故託迹他方。
尼中有二：初授記，次弘經。
文處易知。第三中有二：初明弘經，二者受命。
命弘經有三意：一前二人各居彼此，猶未稱佛心，
故命令周旋十方，彼此雙化故重命也。
二欲令諸菩薩述弘經之方便，弘道者依而行之。
三者上弘經人少未暢佛心，故重命多菩薩。
問曰：何故眼視？答曰：一欲顯諸菩薩懸得佛意；
二欲表諸菩薩既懸得佛意，亦懸解經旨堪弘道利人；
三欲誡諸菩薩 ^513b2

受命中有二：初、嘆德；即從座起下，第二、受命弘經。
又二：一者、住謙讓門；二者、順佛意門。
住謙讓門者，佛雖嘆諸菩薩懸知佛意及識經旨歸，
而諸菩薩不自顯德，故物不知佛意，一思不解，
重思未悟，故云復作是念。 ^513b40

時諸菩薩下，第二、順佛意，即是三思方達，
亦二：初、長行順佛意，略自誓持經，請佛加護；
二、偈順佛意，廣自誓持經。
偈三：初、標自誓弘經；次、釋自誓弘經；三、結自誓弘經。
釋中有二：初、忍惡人自誓弘經；次、為善人自誓弘經。
忍惡人中二：初、忍天魔外道惡；次、忍封執二乘惡。
鄣於一乘唯此四人，故皆忍也。
惡世中比丘下，忍二乘惡，又二：初、明惡人；
次、明人惡各二。惡人中二者：一、邑；二、山。
文易知。而作如是言下，次、明人惡，亦兩：
一、明作惡；二、明作惡意。
作惡中二章：一、惡言謗法毀人，菩薩能忍；
二、善言謗法毀人，菩薩能忍。
初中又二：一、私處謗法毀人；二、在眾中謗法毀人，菩薩皆忍。
為斯所輕言下，第二、善言謗法毀人，菩薩能忍。
以大乘經皆說眾生本來是佛，故華嚴云：
心佛及眾生，是三無差別。
中論云：如來所有性，即是世間性。
小乘人聞此言，則指斥學大乘者，云：汝學大乘，
明眾生是佛，汝應是佛耶？
此言重意輕，故為名過。
又此經云：持此經者，隨所至方，皆應禮拜，當以佛供而供養之。
小乘人聞於此言：若爾，汝是佛耶？ ^513c2

濁劫惡世中下，明第二、作惡意，亦二：初、
明外緣惡，菩薩能忍；世尊！
自當知下，內因惡，菩薩能忍。
前是天魔惡，後是小乘惡；又前是愛惡，後為是見惡。 ^513c38

諸聚落城邑下，第二、為善人弘經，餘結誓易知。
other:: 
# 釋安樂行品第十四
安樂行品 ^513c44

玄意及來意，如本疏。
又上來明一法、一人、一土，皆是借一破異。
若異病雖除，更封於一，一復成病，便不得安樂。
此五句皆是執病，不與道相應，為五見所纏。
今能心無所依，諸見皆淨，與道相應，始是安樂。
又釋迦佛及十方佛有體、用二門，昔非同非異，
作於異門；今非異非同，作於同門。
若執此同、異，皆與理隔；若因此同、異，悟非同、
異，始是妙法，方是安樂。
又此品來者，上標乘、標度，今釋乘、釋度。
標乘者，乘是寶乘，直至道場；標度者，度五百由旬。
今明若依四行，則五百可越，一場便到，故是釋也。
又此品來者，明懺悔、斷惑、坐禪、行道之要也。
懺悔者，罪從妄心生，能生之心既妄，所生亦妄，事中懺悔還是妄耳。
但借其輕妄以除重妄，故妄根未拔。
此品明實相觀，實相之境既實，所生之觀亦實，
故以實除妄，故妄便息，名實懺悔。
斷煩惱者，無始來動，心若不除，墮凡夫、
二乘，便起有所得心取相。
今得實觀，此三自寂，前念觀為無礙，後念觀為解脫，故煩惱清淨。
言坐禪者，凡夫、二乘有所得，生心動亂，
得實相觀，斯事皆寂，即第一義。
禪亦如斯而行，即是行道。
又得如實觀，眾行具足，無慳，即檀遮，非為戒。
餘類爾。 ^513c48

又說此品者，上來明持經，今辨持經，如一一行中各明果報。
又下嘆夢覺安樂等生起四行，第一畢竟空行正明菩薩妙於淨觀，
餘三行教菩薩外巧於涉動。
菩薩內得實相觀，外為物弘經，凡對四境以三行治之。
言四境者：一、劣己境；二、勝己境；三、小乘境；
四、大乘境。劣己境者以無慢行治之，勝己境者用無嫉行治之，
小乘境者則起悲心，於大乘境起於慈行，故用三行對於四境便得安樂。
又菩薩內外兩病，無始世來取相有得惱，
惱名內病，初行治之；外有四境，餘三行治之。
初行又有二：前明方便觀，次正體觀。
住忍辱地者，一於窮惡之世弘極善道，
理教相違必多魔事，宜須行忍。
又始行人久習凡夫二乘有所得煩惱，
此名為病；今欲行無所得觀，即是服藥。
夫論服藥必動諸病，宜應覺知須忍也。
柔和善順者，不令他惱，是故柔和。
他若來惱，巧須將順。
菩薩知是顛倒狂人，故將忍心。
不驚之者，邪正二形，邪正兩教。
菩薩見聞，不應驚動。
設見普賢，亦須安心。
魔尚作佛，況普賢邪？
但須觀其所說，與實相應即受。
若不與實相應，即須廻魔到實相內。
論云：自知不隨他寂滅，又復於法無所行。
第二正體觀，有二義。
今前明兩義，次融會之。
兩義者，無戲論。也初辨虗實兩冥，緣觀俱寂，名行處。
初於法無所行，謂不行虗妄四句，而觀諸法實相，即是行絕四句實相觀。
此初歎意也。亦不行者，亦不行實相觀也。
小品云：如來所得法，無實無虗。
大品云：菩薩不行真實法，亦不行無真實法。
即其事也。不分別者，上求虗實兩冥，今緣觀俱寂，
不見境智能所照，及能發所發。
境為所緣，境為能發，智為所發。
智度論云：緣是一邊，觀是一邊。
離此二邊，名為中道。 ^514a40

次依後偈及正法華釋。
此文從初至亦不行，辨法無生觀。
故後偈云：又復不行上中下法、有為無為、實不實法。
故知辨法無生。不分別者，明眾生無生觀。
故後偈云：亦不分別是男是女。
即其事也。所以辨法無生，後明人無生者，
有兩義：一者、今是說門，從深至淺，故前除法，次泯於人。
二者、前淺後深，修行次第。
前正辨法空，後破人者，辨無觀主，即是泯觀。
故下半偈云：不得諸法，不知不見。
即證也。然生法兩緣觀俱寂，此中說為行處。
涅槃中用為聖行，有四諦、二諦、一諦。
無諦無論，今文具之。
見虗實緣觀，即是邪觀，名集諦。
集諦感苦，即是苦諦。
若了虗實緣觀本自不生，故虗實滅，名為滅諦。
如斯了悟，即是道諦，故具四諦也。
二諦者，於顛倒人有虗實緣觀，名世諦。
於菩薩即畢竟空，為第一義，故具二諦。
一諦者，緣觀本不生，故無苦集；今亦不滅，
故無滅道，即一諦也。
有多故有一，多無故一亦無，即無諦也。
又此文即佛性隱顯義也。
有緣觀故，佛性即隱也；緣觀俱寂故，佛性顯也。 ^514b48

釋近處與上意者，前明虗實兩冥，緣觀俱寂，故為深。
今但寂緣，未明泯觀，所以為淺。
今文正辨菩薩作二諦觀者，欲離惡父母，求善父母。
離惡父母者，無始來貪愛為母，無明為父，受六道生。
今欲別此父母故，學二諦觀。
學第一義，發生正智；學世諦觀，生於後智。
二慧具故，法身便成。
二諦是佛法大宗，迷悟根本，不可不知。
但此義難明，釋之多謬也。
今依龍樹中論四諦品云：一切法本性空，
於凡夫顛倒謂為有，名世諦。
諸賢聖真知顛倒性空是實，於聖是第一義。
故涅槃云：一切世諦，於如來是第一義諦。
亦應云：一切第一義，於凡為世諦。
問曰：無四於凡四，有四句起不？
答曰：於凡謂起，理實不起。
以實不起故，無六道起，亦無二乘起、九道起，
亦無無起，乃至四句。
問曰：為觀令不起，為本不起？
答曰：本不起。故經云：諸法從本來寂滅相。
中論亦云：諸業本不生，以無定性故。
問曰：四句本不起，於凡心外有四句境起不？
答曰：細觀論文，於凡心外有四句境起，心外實無四句境。
故百論云：心想言有炎中水，炎中實無水起。
攝論明幻等八喻亦同。
問曰：心外無四句起，今四句息，心亦息不？
答曰：心謂四句，即是心作。
故一切經論皆是破心想，不破四句法。
故淨名經云：但除其病，不除其法。
問曰：心外無四句境，有此想心以不？
答曰：能想如所想。
四句既本來無，能想之心亦空。
故普賢觀經明十方諸佛同令行者觀心畢竟空不生。
問曰：十方佛何故勸觀無心？
答曰：從心謂有四句。
如此觀心不生，有何可示？
問曰：凡夫無四句，謂有四句。
聖人何故說四句？
答曰：隨俗故說，欲令因四悟本無四。
問曰：凡夫無四，謂四聖。
隨凡說四，有四句起教不？
答曰：凡四尚不起，聖四寧有？
凡四不起，故本無六道。
聖四不起，亦無三乘界，故不增有六道可化。
亦無三世佛出，亦不吐一言。
故像法決疑經云：從初得道乃至涅槃，
不度一人，不說一教。 ^514c34

釋文觀一切法空如實相者，觀一切法空，
明菩薩見空義如實相，見不空義但觀於空，
此與二乘不異，不名智者見空及以不空行中道也。
不顛倒者，離邪觀也。
不動者，安住實相不動，明正觀也。
不退者，內惑不能壞也。
不轉者，外緣不能轉也。
如虗空者，上是法說，今弘喻如中論及智度論，明虗空絕四句也。
無所有性者，上法譬辨空似如破法，今明本性空也。
一切言斷者，上明心境絕，此辨言語斷也。
不生不出不起者，無六道因故，果不從六道業因生；
無六道煩惱緣故，六道果不從緣出。
六道果不起，故云不起。
無有六道外名亦無內相，故云無名無相。
無所有者，明向是實說非為權教，無量已下亦不可尋求。
但以因緣有下，明世諦觀。
菩薩知六道常四絕名第一義，失於緣四絕常六道名世諦。
從顛倒生故說常樂者，上明菩薩知二諦，
今明眾生不知世諦，是因緣故橫計有常樂。
問曰：何故不明眾生不知第一義？
答曰：眾生尚不知世諦，云何得知真諦？ ^515a48

釋偈又復不行上中下法三意：初偈明法無生觀，
次半偈明人無生觀，後半明境智法無生俱寂。
初泯昔法下中上即三乘，又人天為下、
二乘為中、大乘為上。
次半泯今，初泯上身權實故不見為無為，次泯上權實也。
次半明不見男女者，泯今昔教所被人，
即不見三乘人，亦不見一乘菩薩人也。
不得諸法下泯境智也。
二無生理為境，二忍為智，生法既忘境智便俱寂也。
無有常住者，不見此身是常，亦不見是無常，故離常無常二邊為正觀也。
又不見涅槃常，亦不見生死無常，亦是中道觀。 ^515b34

顛倒分別下，敘失，即明今昔倒不倒義。
法華教不到者，判昔有二倒，謂三乘異倒及佛身無常，
今一乘及佛常為不倒，二至此品今昔俱倒。
昔倒如向。今明八倒者，乘權實有四倒，
謂決定有一、決定無三，此有無二倒。
又一定實、三定虗，即虗實二倒也。
於法身亦四決定，唯有法身定無應化身，此有無二倒。
法身定實、應身定虗，故有四倒。
故經云：顛倒分別是有無、是實非實、是生滅也。
問曰：上佛自作此說，今云何倒？
答曰：佛借一以破三、三除一，捨假脩以斥短，
短息而常消，即領佛智耳。
今捨三著一、捨無常著常，又道非三一而執三一，與道相翻故名為倒。
又分別有無者，若決定二我為非、二無我為是，
世諦定有、真諦定無，皆是顛也。
在閑處攝心者，出息倒之方，若三病息，
一病生者，用三破之：一、用相待門破之，
無三可待，即無一也；二、用實相門破之，
實相絕一異等四句，云何存一耶？
三、用名字破之，既名為倒，即知非有，若其實有，不名不為倒也。
故下云不生不出，不生者顛倒，本不曾生乘權實四倒，
既作此破，身四亦爾。
釋第二、離慢行，正為一乘。
菩薩既妙解今昔倒不倒竟，多起心謂己為得，
乖道者為失，以有得失，自舉陵他，內有此意，
外生是非，故令離之。
諸餘法師者，雖作大乘，作大乘學者，有異小之大，
異大之小，二有所得，執定常等。
如上八倒者，雖知其失，不得起輕心，及自恃於聲聞人，
上令於大乘人用心法，今令於小乘人用心法。 ^515c6

長行中有二：初離過行，二習德行。
偈二：初頌習德，次頌離過。
各四：初四者，一外淨，二內淨，三說法淨，四問答淨。
文易知。離過四者，一離嬾墮，二離懈怠，三離憂令慈心起行。
次離貪發大誓願，前明離過果，次明習德果。
文易知。第三行前因後果，因中二：前離過，次習德。
各三：初三者，初明內德無諂嫉，二外不惱人，三不戲論法。
文易知。習德三者，初下有所愍，三上有所敬，三解法之方。
三果易知。
other:: 
# 釋涌出品第十五
涌出品 ^516a6

始從塔品，終竟壽量，三世佛集十方土，
淨不思議徒眾，微妙教門必有具大事，
明深利益，余雖不面覩靈山，而心眼似有所見。
今略以四門明其大意：一、能所門；二、開#CB00832;門；
三、迷悟門；四、因果隱顯門。 ^516a24

能所門者，身權實有能開所開、能破所破。
能開有二：一、多寶佛顯法身不滅，淨土佛顯丈六非真，
故能開唯有二佛，所開但本迹兩身。
能破所破者，兩佛即是能破，二迷即是所破。
多寶顯法身不滅，破迷法身；淨土佛明丈六非真，破報迹身實也。
壽權實中亦具能開所開、能破所破。
能開謂涌出菩薩，所開即壽權實也。
前開有二，今亦然矣：一、菩薩數多，二、大士德備。
若但數多皆是心初，不得顯成佛久，要須數多德備方得顯伽耶非始、
成雙樹非終，法身無始、方便有始終。
能破所破數多德備即是能破，迷實壽、執權壽即所破也。
又上能化開能化以佛為佛事，謂弘道利人；
今所化開能化菩薩為佛事，弘大道十二種利人，
故佛與菩薩是真善知識，同開大道、同利眾生。
又上以過去人開，今用現在人開。
過去人開者，多寶是過去佛，古佛既不滅，今佛云何滅？
現在人開者，現在有所化菩薩數多德備，故知釋迦成道已久。
又上通開、今明別。
通開者，一切佛皆法身無生滅、方便有生滅；
別開者，釋迦成佛已久，不得云一切佛皆成佛已久也。
此論所開通別。能開通別者，多寶開十方佛法身無生滅，
方便有生滅，亦得開釋迦。
故經云：多寶於十方佛說法華處皆涌現，及於釋迦會現也。
千世界菩薩但是釋迦所化，但開釋迦，
不得開餘佛，故能門別也。
又多寶唯得開方身不滅，不得開久已成佛，此別開身也。
涌出菩薩唯得開已成佛，不得開法身不滅，此亦開別也。
又所開通別者，一切佛法身皆無生滅，
壽亦無始終，此是通義。
若論久已成佛者，此義則別，過去佛是久成，現未非久成。
問曰：今品明佛壽，為是通？
為是別耶？答曰：有二義：若論法身無生滅，
本有非始終，則通一切佛；若論久證法身者，但是釋迦。
又上略開釋迦教，從此廣開釋迦一化法門。
又經初已來明少時益，今辨多時，如五十小劫及十二種益。
又上來少現瑞相，今現多瑞相，如下八種瑞。
又上來略明功德，從此去廣明持經功德，如下略明七品及廣明三品等。
又上塔品略說三身，多寶為法身，分身為應身，釋迦為化壽。
量品廣明三身，伽耶為化身，久成為應身，無有生死為法身。
上但示其相，今廣辨之。 ^516a32

第二、開#CB00832;門。
問曰：直明塔浮空而至，菩薩從十方來，
亦得能顯所顯、能破所破，何故二品要從地涌出？
答曰：此有深旨，就教辨開#CB00832;義，
凡有三時：一、寂滅道場發開實身壽，此是無地#CB00832;時；
二者、為二乘人隱實身壽說方便身壽，
即是有地#CB00832;時；三、
靈山癈方便身壽顯實身壽，即地裂涌出時。
如塔與菩薩亦有三時：一、塔初顯時；二、
中途隱地時；三、地裂塔現涌出時。
菩薩亦三時，故下經云：昔伽耶城化得豈生，非在地上時？
後居地及涌出，寧非二時？
故借隱顯三時以開佛教。
次三時：一、過去大通佛說實身壽，謂無地時；
佛初出世說方便身壽，是有地時；法華會是地裂涌出時。
第三、通論十方三世佛為大事因緣出明實身壽，
是無地時；曲為二乘不堪聞實說方便身壽，
是有地時；癈身壽兩權實辨於二寶，是地裂涌出時。 ^516c8

三、迷悟門。眾生煩惱，名之為地。
亦約前三時：寂滅道場，菩薩身淨，堪聞二實，
是無地時；二乘有煩惱，故不堪聞，是有地時；
今斷常煩惱將傾，堪聞大法，是地裂時。
次三時：大通佛所堪聞，是無地時；中途迷失，
是有地時；今日得悟，是地裂時。
故繫珠中三：初未酒醉時，中途醉忘珠時，後小醒起行乃至大醒見珠時。
第三重亦爾。 ^516c36

次因果門。涅槃中大明二義：一、果德義；
二、論佛性隱顯。果德義中略明二果：一、
壽命品明長壽果及壽命因；二、金剛身品明法身果及法身因。
一切諸佛唯身與命，護法弘經為法身因，慈悲不敬為長壽因。
今此經亦明兩果二因：塔品明法身果，
涌出明壽命果，從四命至持品亡身弘道即法身因，安樂品正明智慧慈悲為壽命因也。
次明佛性隱顯者，如力士額珠為隱、後見為顯，
所以明隱顯為成上果義，隱顯更無二體。
此經亦爾，猶如一塔有隱有顯更無二體，
涅槃之體本自有之，即隱顯俱名法身。
又云：隱名自性身及如來藏，顯名法身。
今亦隱，則色等涌出開顯名法身，故地下菩薩正喻佛性也。
問曰：何以得知？答曰：道理必無千世界塵數菩薩聚在娑婆地下。
令在地下者，因地下以為教門，明一切眾生有佛性，為煩惱地#CB00832;故不現。
問曰：前隱顯俱是塔，可隱顯法身；合隱顯俱菩薩，亦應隱俱佛性。
答：亦得如此，故有因佛性、果佛性。
攝論明三佛性：自性、住佛性、弘出佛性、果德佛性。
但借事為教門，不必曲令合之。
又明菩薩一人兼二義：一、明佛性在於地下；
二、為欲將所化開能化故出，猶名菩薩。
問曰：隱名佛性、顯名法身，此因果義足，何故須護法慈悲為因？
答曰：因有二種：一、正因；二、緣因。
如種子為正因、外土為緣因，故互得生。
佛性是中道種子正因，慈悲護法是緣因，故法身互得生。
問曰：但是種子成互、水土不成互，但佛性成法身萬行不行，
不成法身則萬行並應滅，同舊來地論及攝論師習滅義。
若水土亦成互，則同令轉習因成報佛。
答曰：安此喻不得種獨成互、水土不成。
若種獨成互，應不須水土。
若習因作報佛，水土應作互，故二師俱失。
今所明者，二師立定性義，別有佛性異眾生、
別有緣因異正因，故取相作義。
今說一偈半：眾生本生，眾生是菩薩。
隱、顯、開、#CB00832;。
涅槃寄貧女、寶藏等譬，明隱、顯、開、#CB00832;。
問曰：法華已此經已明身壽緣正因果，與涅槃何異？
答：此經就能化所化菩薩明隱、顯、開、#CB00832;。
涅槃寄貧女、寶藏等譬，明隱、顯、開、#CB00832;。
問曰：法華已明隱、顯、開、#CB00832;竟，何須涅槃？
答曰：若一部明般若及八部勝鬘等，明一乘之，何用法華？
今示般若無量門，一乘隱顯亦有無量門。
又此經為利根略說便悟涅槃、為鈍根未了故，
迦葉數十問，佛次第答之，即是廣說，亦是料簡法華。
又利根於法華中並悟解隱、顯、開、#CB00832;，不須涅槃。
如燈明及迦葉，佛不說涅槃也。 ^517a2

就品中大開有二：初正說，二流通。
初是智慧，後明功德。
又初明果，後辨因，兩門各五。
初章五者，一明涌出菩薩開顯壽量，二者疑間，
三略答開權顯實動執生疑，四執動疑生申疑致請，五廣開權顯實斷疑生信。
一一章各二，合十段也。
初章二者，一明涌出緣由，二正辨。
涌出緣由有二：初請持，二止持。
總論有三：初大音普告，二他方請持，三釋迦止持，以三因緣發起出佛。
答中六萬恒沙者，實有千世界塵數菩薩，
但云六萬者，略舉初人與六萬恒沙眷屬，
二顯此菩薩起六趣薄地中令已成就，欲顯釋迦得佛久也。 ^517b34

佛說是時下，第二、正明菩薩涌出。
於中又二：初、明千世界塵數菩薩涌出，
顯釋迦證法身；次、別明四大菩薩問訊，顯埀應久。
初有十章。前明涌出時者，欲顯今是開壽權時。
娑婆世界地裂者，明涌出處，欲明此菩薩昔於此處初發道心；
又顯此土菩薩為釋迦眷屬，開釋迦久成佛。
虗空中住者，一、顯法身無始終，不為惑染；
二、表佛性雖在煩惱，性常清淨，不為惑染；
三、顯法身住實相土；四、顯菩薩常行畢竟空。
華嚴云：菩薩清涼月，遊於畢竟空。
聞釋迦發音來者，聞上塔品大音普告也。
質、樂二佛住二佛前者，多寶已開實身，
今開實壽不滅，彌顯欣、樂二佛。 ^517c6

釋四大菩薩問訊。
問曰：何故別明四大菩薩問訊釋迦？
答曰：上通稱嘆多寶釋迦及分身佛，今欲顯涌出意，
正為開釋迦壽量，故別問訊釋迦，此是所開別。
又顯是釋迦眷屬，非餘佛，故能開別。
問曰：何故問訊能化、所化耶？
答曰：欲明眾生易度，則有千世界塵數並成。
既有此菩薩，則得顯成佛久。
四人普稱行者，行安樂行，故能發教弘經，
但一妙行，隨義立四名。
如來安樂者，眾生受化，德無不圓，故如來安樂；
示眾生受化，累無不盡，故如來少病。
又眾生得度二死苦諦，故如來安樂；眾生得脫五住惑業，故如來少病。
諸菩薩隨喜者，前明千世界菩薩成就，
則顯成佛有十二種益，故菩薩而生歡喜。
佛答於如來起隨喜心者，諸菩薩隨喜，
本為開佛壽權實，但前所化開能化，次問所化還成能化，
都為成佛壽權實，故隨 ^517c28

爾時彌勒菩薩下方他下，第二、大眾疑問。
有二：初、此土疑問；次、他方疑問。
所以二人問者，佛說應化兩身同歸不二法身，故化身侍者及應身侍者皆問也。
又欲令穢土眾生、淨土菩薩同入法身，故淨穢土人同問應化。
又二身既歸法身，淨穢二土同開不二。
彌勒問二意：一、據實行，既是窮因欲趣佛極果，
令餘人亦然；二、下方涌出，上方彌勒同欲開壽量，
故一人涌出；一、問所由，以共弘通利物也。 ^518a8

彌勒偈為二：初、總問總請；第二、偈去，別同。
別請即二：就別問中，前問弟子，次問師。
問弟子者，問所化涌出意。
問師者，以所化開能化意。
問弟子中，前問來處來意，即明弟子德稱積數多，開久成佛。
此並是彌勒顯發密教，調伏眾生。
問曰：分身佛何故不答，令釋迦答？
釋云：今正欲開釋迦壽，為釋迦緣故。
彌勒前問分身侍者，後問意亦如是。 ^518a24

第三釋迦告彌勒下佛略開權實，亦二：
一緣由、二正答，各有長行、偈頌。
初長行四意，偈頌亦然。
長行四意者，一歎、二勸、三誡、四許。
宣示諸佛智慧者，若未開壽權實則佛慧未顯，
今既開之則明理盡之法暢佛神慧，亦用佛慧以為身壽，故開壽即開慧也。
偈云甚深叵分別者，若實長壽何故不可分別？
良由說長斥短、短息長癈乃至五句，故叵分別名為甚深。
次正答中，前長行、次偈。
長行正答發心問，以初從釋迦發心故知成佛已久。
次答來處問，而釋來處不釋來意者，若釋來意則妨壽量。
廣說次第四彌勒執動生疑申疑致請，
亦二：初疑、次問，餘並如舊也。
法華統略卷下本下末法華統略卷下末
other:: 
# 釋壽量品第十六
壽量品 ^518a38

玄義。今疏具足此品，明三種如來、三種壽量，故云壽量品。
今依金光明經，略以十五門釋三身義：
初、列次第門，謂化、應、法，與此經及法華論同也。
此是從末至本以為次第。
從本至末，其義易知。
二、為緣門，為三緣故，立於三身。
雜為眾生說種種法，現種種身，名為化身；
但為菩薩說一味法，現於一身，謂奇特相好，
以為應身；累無不盡，德無不具，唯以如如及如如智以為法身。
三、權實門，明前二身是願力起，假名非實；
法身是實，唯有如如及如如智。
故雖合用如如及如如智為法身，如如是自利，
如如智是利他，正與法華佛眼見六道相應，
謂如如智；見六道，見無所見，即如如；無所見而見，謂如如智。
四、感應門，如如與如如智無有分別，而能現應身及以化身。
喻如日、月無分別，水、鏡無分別，日、月光無分別，
三事無分別，而有顯現：一、如如，二、如如智，
三、願自在。因眾生感，故得有應、化兩身影。
五、約涅槃論三身門，依應、化二身不住涅槃，
以二身念念滅，數數出現故，不住涅槃。
法身不住般涅槃。
般涅槃者，入涅槃也。
法身既常，不入滅也。
次明三涅槃義。二身是有餘涅槃，以二身非究竟故也。
法身是無餘涅槃，以法身是究竟故也。
三身合論，是無住處涅槃。
法身不住生死，二身不住涅槃，名無住處也。
六、三相門。為凡夫有三相故：一、凡夫有思惟分別相，
二、有依他相，三、有成就相，故不得三身。
佛能解分別相，滅依他相，淨成就相，故有三身。
此意應是攝論，三無性理是法身。
七、滅三心門。凡夫有三心：一、起事心，二、
依根本心，三、根本心。
初是六識，次是陁那，後是本識。
依伏道，起事心滅。
依法斷道，依根本心滅。
依勝拔道，根本心滅。
起事心滅，得顯化身。
依根本心滅，得起應身。
根本心滅，得顯法身。
此初伏六識，次斷陀那，後除本識。
八、三同門。化身與佛同事，唯應身與佛同意，法身與佛同體。
同事者，利物也。同意者，明一味法化菩薩也。
同體者，如如智與如如境一體，故云同體。
九有三意門，初依眾生意有多故現多身，
次依菩薩意一故現一身，次明法身絕相非一非多。
十依無依門，化身依應身，應身依法身，法身別無依。
十一常無常門，化身常，說法化緣故名為常，而用未具足故名無常。
應身亦常，化緣故常，而用具足異於化身，
但非本故名無常，而法身則常。
十二治三鄣門，煩惱鄣淨能現應身，業鄣淨能現身，
化智鄣淨能現法身，此明前斷四住，斷四住故業壞，更進斷智鄣也。
十三三淨門，明性照清淨攝受法身，智慧清淨攝受應身，三昧清淨攝受化身。
十四二無所有門，經云法身二無所有，
謂相及相處二無所有，即攝論云相識見識，
相識是識，相是前塵，見是能識，法身無此二也。
十五料簡門，有四句料簡：一化身非應身，
謂入涅槃後以願力故現身，此是現種種身。
二應身非化身，謂地前身，此但化佛身。
三亦應亦化身，住有餘涅槃現如來身，具作二身。
四俱非，謂法身也。
此是經文，亦須知之。 ^518b25

此品亦有二章：一、勸信；二、正說。
勸信者，凡有三重體用：一、法身常為體，
應化無常為用；二、常無常皆用，中道為體；
三、四句皆用，不四為體。
四宗、五時無此三重，半、滿二藏有初重意。
既無有二，前一義亦不成。
問：何經論作此說？
答：華嚴云：一切有無法，了達非有無，若能如是解，則見真實佛。
楞伽第七卷常無常品偈云：離於常無常，
非常非無常，若見如是佛，彼不墮惡道。
中論云：如來寂滅相，寂滅相中無，常無常等四。
以此言難信，故佛勸信也。 ^519a28

釋祕密神通力。此標品大意也。
從過去初證法身，盡未來際請，謂時長也。
遍于法界，謂化廣也。
時長化廣，不可思議，昔所未說，謂秘密神通。
又如過去之始，盡未來之終，如此長時，即是一念。
雖復一念，而長時宛然。
故華嚴云：無量劫一念，一念無量劫，元來無積聚，而現諸劫事。
謂甚深祕密也。又雖遍遊十方，而不動足。
肇公云：應愈動，神愈寂，故為甚深也。
餘如本疏。 ^519a46

釋一切世間天人。
此文來二意：一、牒執情，即凡夫、二乘、假名菩薩，
不出三善道攝；二、牒彌勒新疑處，正謂伽耶始成，
故作父少子老之疑，今將斷疑，故敘疑處也。 ^519b12

釋久成佛。此品明證法身久，即顯法身無始終義。
略有四意：一、用四悉檀義。
四十餘年執佛實有生滅始終，是故為病。
今對治始終病，故說無始終，此是對治悉檀。
昔說始終，今說無始終，各各為人悉檀說始終、
無始終，皆隨俗語耳。
謂世界悉檀非始終、非無始終，即第一義悉檀。
二者、明具足滿義。
非始終、非無始終，始終、無始終具足，方是滿字。
昔但明始終，今但明無始終，及但明非始終、
無始終，皆非具足。
三者、始終、無始終二邊不相離義。
然法身未曾始終、無始終，而始終、無始終雙遊，以常有今昔兩緣故。
常有二教，但昔一邊獨遊，今方具足。
故下云：或時為此眾，說佛壽無量，久乃見佛者，為說佛難值。
四者、明權實義。以始終為權，無始終為實，此是一往之言。
具足四重，上來已辨。 ^519b20

次明化身之迹，即是法身義。
大乘學者聞法身，自謂法身不得是化身，化身不得是法身。
今明即此化無所化，故化即法身。
法身四絕，化滿十方，故法身即是化。
雖滿十方，常是四絕，故化即法身。
故涅槃云：吾今此身即是法身也。
問：二乘人不見法身及應身，得見化身不？
答：他云見，今明不爾。
此是不動而化滿十方，雖滿十方，常是四絕，二乘實不見此化。
又二乘人謂丈六是實身，不知是化身，
故二乘人不見三身，是不見佛人也。
以不見佛，豈聞法乎？
二乘昔非但不聞一乘，亦不聞三乘，以不識三是一故也。 ^519b48

次簡化身無生義。
若不二二，即以無生滅生滅為化生滅法。
二不二義，亦化生滅即無生滅也。
問：就化身有無生滅不？
答：亦有。如來是不生生故，非是生故生。
如世諦非實生，真無假生，法身無假生，化身無實生。 ^519c20

次釋我成佛復過此數至阿僧祗劫。
上明世界不可數，末世界為塵，塵不可數。
成佛復過此無量劫，劫不可數。
須明如此久遠者，非但明久已成佛，即寄此明法身無有始終義。
如肇公云：隨之不得其蹤，迎之罔眺其首。
即法身無始終義也。
法身既無始，報身亦無始。
以行因報得名報身，故名為報。
法身既無始，還得無始報。
應身亦爾。與法身相應，名相應身。
無始應身亦然。法身絕四句超百非，應身亦爾。
問：法身因云何？答：他云脩萬行感得法身。
今明法身果絕四句超百非，亦還脩絕四句超百非因，方得法身果。
問：若爾，不行布施等萬行耶？
答：安樂行品明菩薩行處，正以虗實並冥、
緣觀俱寂，以此心行此施等。
此則法身因，萬事例然。 ^519c28

釋：於是中間，上明兩實，今開二權。
兩實者：一、證法身久；二、垂應久。
今開二權者：一、過去因權；二、開現在果權。
二實攝實盡，二權攝權周。
二權中各有二，皆初略後廣，即解之方也。
燃燈佛明過去一方便事，即是因方便也。 ^520a18

若有眾生下，第二、廣開過去方便。
此文來有三：初、上明因方便，今明過去果方便，
因果總攝一切；二者、上明過去化物，今辨化物儀則；
三者、上略說，今廣說。
此中有三，謂感、應、益也。
應中三輪：初、他心輪，法身遍照而無所照，如波若無知而無所不知。
處處說名字者，如華嚴名號海，雖號遍十方而無一稱。
年紀大小者，遍示短長而未曾有近遠。
亦復現言入涅槃者，上明存不為有，今亡不為無。
問：何故常作此語？
答：總標祕藏甚深之事，故不同人之常情也。 ^520a28

釋皆為度脫眾生。
夫既諸佛說經、菩薩造論，但為令眾生度苦海、脫苦因。
智度論呵五百部云：各執諸法有決定相，不知佛意為解脫故。
或說己身下。出度脫之方。
前度脫之意即他心輪，今明解脫之方謂神通輪、說法輪。
己身、他身者，化主也；己事、他事者，教門也。
如娑婆世界以音聲為佛事，無言國土以寂漠入道也。 ^520a46

皆實不虗下，此文望前望後各有二義。
望前有二義者：一者、遠釋三身，伽耶得道，
化身也；久已成佛，報身也。
今明十不，辨法身也。
此從末至本以為次第。
昔為二乘故示化身，對化身故辨報身，
由報身得法身，故舉法身釋成報、化二身。
二者、今文明佛性，見佛性故方有法身及以報、
化，故舉佛性釋成三身。
望後二義者：一、不虗，二、得失。
不虗有二：一、內證法身故外用不虗，二、令物得實益故不虗。
今總標二不虗章門。
所以者何？不釋二不虗門，即前釋內證不虗，即是辨得。
而文中明三界即是十不者，恐眾生謂法身超百非、
絕四句在於身外，則起眾生法身高下二見，
又於物無益，故今明三界即是十不也。
肇公云：道遠乎哉？
觸事而真。聖遠乎哉？
體之則神。豈非妙達三界即是四絕？
法身無有生死者，可具二義：一者、法身無虗妄，
生死即空，無諸累義；二者、四生不能生法身，
二死不能化其體，故云無有生死。
若退若出者，明非隱顯義。
惑不能隱故不退，約緣悟言顯，體非新起故言不出。
亦無在世及滅度者，即王宮非生、雙林非滅。
此句與華嚴同，故彼文云：欲令眾生生歡喜，
現王宮生；欲令眾生生戀慕，善示雙林滅。
法身實不出世亦不涅槃，此句破執無常及#CB00832;相常也。
非實非虗者，智度論師用實相為佛，成實論師用世諦虗假為佛，
今並異之，故俱非也。
非如非異者，江南尚禪師用真如為佛，攝論師亦然。
謂佛出二諦外者，謂佛異於真如，真如是妙無，
佛果是妙有，今並非之。
總而言之，超百非，絕四句，七辨不能說，三眼不能照。
又形不可見者，法身絕相也。
不如三界見於三界者，凡夫不知三界常絕四句，
故四絕於凡夫成三界，故成如來藏。
如來藏者，即如來胎。
有所得人聞三界#CB00832;佛性，言即佛性在三界中成。
壁中有柱，乃優樓迦義。
今明四絕於緣成，三界雖覆，實無所藏。
佛則知三界宛然常絕四句，雖復四絕於緣，宛然三界。
故凡夫見聖不見，不見聖所見；聖見凡不見，復見凡所見。
問曰：聖見凡不見，聖可得異凡夫；聖見凡所見，聖與凡何異？
答曰：聖雖見凡迷，不如迷所見，以凡見三界，名為三故三。
聖見三界者，此是不三三。
中論云：語言雖同，其心則異。
華嚴云：隨順眾生故，普入諸世間，智慧常寂然，不同世所見。 ^520b10

以諸眾生有種種欲者，第二、明益物不虗，即是辨失。
上見三界而常四絕，今見雖復四絕於緣宛然三界，即是失佛性故成六道紛然也。
以種種因緣所作佛事者，欲令眾生知三界宛然常是四絕，
故示應化兩身、淨穢二教常不絕也，即是益物不虗也，亦即是欲令眾生見佛性故常作不絕。 ^520c36

如是我成佛來至常住不滅者。
上顯二實，開兩權，斷新疑，破舊執，今第三方得結成常住不滅。
曰五時者，惡聞此經常住之字。
若言此經明常，即破義宗，喪失名利，故作百種釋之。
今明三身俱常，法身常住，故不得言應化兩身。
常化大小，兩緣不絕，亦名為常。
又即應化亦常，以不動而應十方現前，
雖十方現前，常自不動，故應化是常。
問：云何示其相？答：應化是因緣，因緣即寂滅，故中觀論？
如來品云：寂滅是如來。
故知應化即是法身，故名為常。 ^521a12

釋我本行菩薩道，此文舉長因以證長果。
法華論云：本願未滿，所得壽命復倍上數。
本願未滿者可有二意：一、顯壽長。
所以爾者，本願度一切眾生令盡成佛，
眾生若盡佛壽乃盡，眾生未盡佛壽則無盡。
顯常壽義，常有法身壽，故常起應化度眾生滿本願也。
問：俗書尚知忘內外一死生，佛法豈欣長齡而忘促壽？
答：今為度眾生故語其常壽耳，豈復存長短乎？
地論十盡句亦作此說，眾生若盡我願乃盡等。
二、破小乘人明佛義，故有此文。
小乘謂本願度一切眾生，而眾生未盡佛已入無餘也，此是圓誓佛也。
又初欲普度即初心為勝，後入無餘即後果翻劣，大乘佛無斯二過也。 ^521a30

所成壽命復倍上數者，釋滿本願也。
以滿本願常度眾生，故壽命常住。
而言倍者，上直云過去不可知，而終有初心後證，則是有始。
今明一證已後湛然無滅，故復倍然。
應法二身具有二義：一者法身本有無始終義，於緣故有始始。
若起顛倒見即生死之終，如其了悟故是生死之終。
如法身之始而應身始無始者，約應始與法身相應，故名為始。
而法身無始，應身與無始相應，法身既無始，故應身亦無始。
問：何故不分明辨常，而言復倍上數耶？
答：如今所解復倍上數，勝直辨常住。
若直明常而不覺其長，上已明三不可知：
一世界不可知、二末為塵不可知、三久成佛不可知。
今云復倍，則絕一切思議境界，即彌覺其長，
使惡短者欣此長齡，故有勝常矣。
又勝者凡有二：一者新成佛始終證常。
今明釋迦久已證常，非止今也。
法皆如是者，三世佛法不滅示滅，令物得實益，以得實益故非虗妄。 ^521b6

釋良醫喻中，初開十喻，二攝十為六，三收六為三，
次攝三為二，次攝二為一，次泯一歸無句，而句數滿十方。
十喻者：一、良醫有子喻，二、父去子病喻，
三、父子相見喻，四、請治授藥喻，五、正子服藥喻，
六、狂子憚藥喻，七、父醫示滅喻，八、狂子醒悟喻，
九、父醫還家喻，十、父無虗妄喻。
次就文明攝十為六時：一、父醫養子時，
二、父去子病時，三、父還救子時，四、不滅示滅時，
五、父醫還家時，六、無有虗妄時。
次攝六為三，即三世益物：一、從本成道至釋迦未出世，
謂過去未出時，從是時其父還來歸家；
第二、釋迦現在益物時，是時其父還來歸家，
咸使見之；第三、未來益物時。
次攝三為二：雖有三世，不出無生滅，示生滅二種化物。
如父醫去，雖復去留，不出留存亡利子。
次攝二歸一，令悟生滅、無生滅一法身，故攝二歸一也。
次一句歸無句者，若有生滅二，可有不生滅不二。
既無生滅二，云何有不二，乃至亦二不二、非二不二耶？
故舒之彌綸三世，卷之無有蹤跡。
雖無蹤跡，而常滿十方；雖化滿十方，竟未曾開；
卷無蹤跡，亦未曾合。
問曰：何故作此釋耶？
答曰：佛將答彌勒前誡大眾，令聽甚深祕密神通之力，此實難思。
前約父子，合有十喻。
次就子有六時：一、初有父時；二、父去感患時；
三、見父請救時；四、正子服藥患差時；五、
狂子憚藥不服時；六、服藥醒悟見父時也。
次收六為三，即三根：初有父時，是上根；
次服藥病愈，謂中根；醒悟見父，謂下根。
次攝三歸二，雖有三根，不出迷悟，如雖有三子，唯有病與無病也。
次收二歸一，返迷成悟，故無迷有悟。
次泯一歸無，既其無迷亦無悟，故非迷非悟，
非佛非眾生，如是五句也。
然未得斯悟，即六道紛然；今得此悟，泯無蹤跡。
然六道紛然時，即是泯無蹤跡；泯無蹤跡時，
眾生不減，佛界不增；六道紛然時，眾生不增，佛界不減也。
須深照此意也。 ^521b38

釋良醫有二：一、欲開方便義；二、欲息方便義。
開方便者，實未曾佛不佛而作佛者，為欲度眾生故，如為治病故立醫師。
二、息方便者，病若除醫即癈，眾生若悟即佛亦忘，
故華嚴云為度眾生故有佛有世界，若於真實中無佛無世界，
若除妄而存真無眾生有佛，此無薪有火義。
良醫者，餘醫但用藥治病，不能用醫治病，今具此二故名良。
用醫治病，如父示死子得悟，佛具此二故名良。
多諸子息下，第一、良醫有子喻。
遍十方窮三世皆是病子，欲父明醫盡未來際常住不滅，
遍治法界子病，故云多也。
若十二十百數者，從初得佛至今一期出世成佛，
略為三根：從初成佛竟未出世之前所化得者為上根，
即千世界菩薩之流也；從華嚴會竟法華化得悟者為中根；
所以齊此為中根，明根本枝末攝末歸本，
一期事盡所應悟者皆已悟竟，故為中根；
從歷開三輪不悟，即狂子憚藥竟唱滅，
乃至涅槃已後像正中得道為下根，亦從此已後盡未來際得悟悉屬下根。
此亦是不思議事也者，佛去世後若無佛法，
世界受五欲及外道邪教為毒藥，生愛見為得病。
若佛去世，於像正中值有所得大乘師，
有所得法即是毒藥，生有所得名無得病。 ^522a2

飲他毒藥下，第二、父去子病喻。
佛去世後無佛世，則受五欲及外道邪教為他毒藥，
生愛見為得病，感心苦為悶亂，感身苦為宛轉。
又一惑具二力，迷中道鄣正觀為悶亂，受生死苦報為宛轉也。 ^522a42

是時其父下，第三、父子相見喻。
初父見子，次子見父，是佛出世眾生見佛形也。
問曰：云何為遙見？
答曰：他云去理遠為遙，今明是近義亦見即喜，故云遙見。
問曰：上明飲毒起愛，見是煩惱鄣佛，云何感佛？
答曰：如見窮子中釋內三力：一、有佛性正因；
二、既有良醫之子，有菩提心緣因，因不滅三法，種眾苦樂求涅槃。
外三力隨逐化中，有他心說法現通也。
問曰：云何為失本心、不失本心？
答曰：為取本解不現前，即二子俱失。
今就機中強弱論之，顛倒強、菩提心弱者為失，反之為不失。 ^522b2

我等下，第四、請治授藥喻。
初、請治也。父見子下，授藥也。
其諸子中，第五、正子病除喻。
餘失心者下，第六、狂子憚藥喻。
父作是念下，第七、父醫示滅喻。
說三輪竟更無藥治之，唯當示滅。
又作生不能救，為子示死救之，明大悲深莫復過也。
問：至涅槃時說涅槃教，云何言無教能治之？
答曰：終說涅槃時事是死也。
又要須示滅方乃說教，故以示滅為正。
問曰：遣幾使耶？答曰：釋迦全碎二舍利為兩使也。
是時諸子下，第八、狂子醒悟喻。
是時其父，第九、父醫還家喻。
於意云何下，第十、不虗妄喻。 ^522b22

次偈頌有二：過去無始與未來無終也。
但頌過去則略未來便偈廣者，夫論常義要在未來滅與不滅，
不在過去久與近故，廣頌不滅廣破無常。
廣論常義二章各兩，初章二者：一、頌證法身久；
二、頌垂應久。億載阿僧祇者，振旦之數極謂載，即地所不能載也。
阿僧祇天竺之數，謂不可說。
舉二數不能數者，欲明佛壽出數量之表，即常義也。 ^522b42

為度眾生故下，頌未來不滅，亦二：初、釋疑，
二、不虗，各三。初三者：初、正果釋疑，二、依果釋疑，
三、雙結依正。不虗中三者，謂法、譬、合也。
然釋疑中雖有三段，但鉤鏁相接，次第凡釋十疑。
第一疑云：既證法身久則可不滅，何故唱滅？
是故釋云：為度物故言滅，實不滅也。
第二疑云：若常住此土不滅，何故不常見耶？
故釋云：雖常住此，以神通力令近而不見。
第三疑云：令不見有何利耶？
故釋云：以不見故得種佛善根。
第四疑云：種善根復有何利？
故釋云：則見從靈山出事。
第五疑云：若佛出者當知前滅，今復更生則是生滅，何名常耶？
故釋云：我實不生滅，為度物故示生滅。
第六疑云：云何為物示生滅耶？
故釋云：此土不見為滅，彼土見為生，故是示現生滅。
第七疑云：佛幾處幾時作此方便？
故釋云：阿僧祇劫及一切處。
第八疑云：若在靈山，則靈山可不被燒。
故釋云：穢土被燒，淨土不被燒。
第九疑云：若淨土不毀，穢土被燒，何物眾生見淨見穢耶？
故釋云：罪障眾生見穢不見淨，直心者見淨不見穢。
第十疑云：淨穢出二緣者，佛壽復云何耶？
故釋云：為穢緣說短，為淨緣說長。
論淨穢土義。問曰：云何是法身土？
答曰：世間聞佛住大涅槃則不疑，住土則疑，此是異名也。
諸佛所乘故名乘，至人所栖稱土。
普賢觀經云：法身住常寂光土。
問曰：土與身何異？
答曰：法身有能照所照義分境智，有能證所證義分人土。
問曰：經明唯有自性清淨心顯名法身，
此外並是虗妄，云何分人土？
智度亦云：除實相外皆是魔。
實相即法身，云何有人土耶？
答：攝論師云：法身是真如，更無有土。
蓋是未精見論意耳。
今此淨心及真如在煩惱中，不為煩惱壞，
亦不可變異，故名如。
取照用名智，智非但知非如，亦知於如。
既有能知所知，何無能住所住？
故有人土也。
other:: 
# 釋分別功德品第十七
分別功德品 ^522c8

從此以去，第二、明流通，即是辨因。
前五章中各有二，合十章。
今亦五章，章各有二，亦十章也。
言五章者：一、辨聞經得益；二、感諸靈瑞；
三、彌勒稱嘆；四、格量勸信；五、總論持經功德。 ^523a22

初章又二：一、總明功德；佛告下，第二、別明功德。
說餘經得道人少，說此經明得道多者，
此經具開一切權實，略有五種，如上明之。
問曰：何故壽量品後明得道者多？
答曰：上來但開釋迦一期近事，今明過去之始、
未來之終，謂時長明遍法界，化謂明化廣，
則釋迦始終事盡，應得道者悉皆取悟。
論生數有三家：一者、江南法華師云：初六位界內得道，次八生已上五位界外七地去得道。
今明不然，此經前後明轉、不退轉皆在八地，云何乃言六地？
二者、天親論八生得菩提者，謂地前人八遍受分段生，得入初地菩提也。
此既是論文置而不辨，今從多為論三義，
不似此釋：一、依此經文，從初得無生至一生，此是轉增明義。
初明得無生，論文已判屬初地，今八生還復屬初地，
乃是後淺於前，一不可也。
二者、文次第各有所得，初得無生，次得不退轉，
八生乃至云得菩提，不應是初地。
又下偈中分明云成佛成一切智，亦非初地也。
又舉塵數從多至少，所以然者，為表從淺至深也。
淺悟易故多，深悟難故少。
若爾，八生云何乃劣上來諸位耶？
二、不可也。三、依淨名經云：一生得菩提，乃是十地經一生得佛菩提。
三、不可也。三者、龍樹云：三生菩薩、一生菩薩，皆辨得佛菩提。
從多論門，宜用八生已上明得佛菩提。
就文有三位得道：一、八世界眾生發心，
地前得益；二、從得無生六位，十地得益；
三、從八生已上，就十地中得佛，開為五品，
謂下、中、上、上中、上上。
問曰：十地中云何五品受生？
答曰：攝論云：金剛心一念是無有生死，十地是有有生死。
則十地多過受生死，何故無五品？
又二生死義，即變易中論其五品。
若不許五品，何故有三生、一生菩薩耶？
問曰：一生、三生是應生，何以為例？
答曰：今寄應生以顯變易中大位，判時節作五品，故云五生耳。
問曰：十地已上何故作生論之？
答曰：地位但十也，不可作餘位明之，故但說八生、一生得成佛也。
問曰：八生、一生幾許時？
答曰：不可知。瓔珞經明無垢地菩薩學佛威儀凡經千劫，無垢地即十地人。 ^523a30

佛說是時下，第二、明感瑞相，亦二：初、明感瑞所由；
時、虗空中下，正明感瑞。
彌勒領解中亦二：初、長行；次、偈頌。
格量勸信中亦二：初、長行；次、偈頌。
總明功德中亦二：初、略明功德；二、廣明功德。
略明中二：初、佛在世三品功德；次、佛滅後四品功德。
問曰：上明八十萬億那由他劫行五度，
不及一念信壽量，今云何持經人福即是起塔寺耶？
答曰：此中歎持經人有二種功德：一、嘆持經人即極敬，
謂頂載如來；二、極供養。
供養者凡有二時供養：一、佛滅後起於高塔，
長時供養舍利；二、造栴檀寺，現前供養佛僧。
此二供養稱順佛心，持經人亦稱順佛心，
取此義邊，故云持經人即是造寺起塔供養。
又上明五度是有所得，故不及信壽量；
今明起塔寺是無所得心，故與持經福等。
何以得知？既稱持經人即是起塔寺，持經既是無所得，起塔寺亦然也。
other:: 
# 釋隨喜品第十八
隨喜品 ^523c2

昔四十餘年執五權迷五實，今開五權顯五實，
多逆耳違心不能隨喜，故建首論隨喜有四重隨喜、
五種權實也，所以頓得如斯功德也。
四重者如上數辨，要具二慧隨喜方成，
聞三是方便、一是真實，次聞無生滅身是真實、
生滅身是方便，次聞始終壽是方便、無始終是真實，
淨穢兩土是方便、非淨穢土是真實，次調達惡是方便、
善是真實，謂順五種權實而生隨喜，名初重隨喜。
今略辨之有四重隨喜：一者三乘為權、
一乘為實，生滅身權、無生滅身實，淨穢土權、
非淨穢實，始終壽權、無始終實，提婆達多惡權善實，
於五權實而生歡喜，名初重隨喜。
二者借一除三，若除三捨一，三一並權、
不三一實，身壽土等權實亦爾。
三者三一為二、非三一為不二，二不二權、
非二不二實，餘三種例爾。
四者二不二非二不二方言極，此蓋是無言言皆是方便，
因無言言悟言無言，乃是究竟無餘極說。
於此四重而生歡喜，名為隨喜。
今明隨喜其義大難，但有波若不成隨喜，
但用方便亦不成隨喜，要具二慧隨喜方成。
知能所宛然本來寂滅，名方便波若；雖本來寂滅而能所宛然，
名波若方便也。問：此隨喜何故勝於財法兩施？
答：財法兩施不及初重隨喜，初重隨喜已明作佛，財法兩施但是世間二乘善根也。
又四重隨喜即是理內，財法兩施是理外也。
又四重隨喜具佛四智，一一重中皆具四智，
故隨喜之人即生四智，是初心佛也。
如華嚴云：初發心時便成正覺。
故以自隨喜生四智，故自作佛。
又教化隨喜令他生四智，化他作佛，故功德勝財法兩施。
自他俱不生四智，並不成佛，故劣也。
問：此隨喜何故勝財法兩施？
答：財法兩施未乃無所得隨喜，明作佛財寶有得是世間法，
故財法兩施皆不成佛，故劣 ^523c34

釋長行偈頌五人次第。
長行明五人者，為答彌勒問，及令執昔五乘人生於信心故。
初明隨喜，第二舉心動出來聽，第三先來聽竟後人來容之坐存。
前二自來，第三味他人來，第四一心聽人及一心說人，亦前四是聽人後是說人。 ^524b8

偈頌五人即頌隨喜，二人即二也。
頌餘四人亦四，但不次第。
初前頌第四人者，初隨喜轉教人是口業，
第四人亦口業，故一類頌之。
餘二人同是身業，故一類頌之。
二、口業中，初人為他說，次人勸他聽，故分二也。
二、身業中，初人自來聽，次人容他坐，故分二人也。
問曰：五人五？一人五？
答曰：具也。一人五者：初、來；次、容他坐；三、
勸他來；四、一心聽；五、聽已還歸為他說。
一人具得此五功德也。
問曰：何故格量最初人勝最後人？
答曰：最後人功德已無邊，況最初人？
今欲嘆隨喜功德深，令人信此經，故作優劣說。
又親聞與傳聞無定，今欲令人親到法坐，
復生動出之善，故說親聞為勝。
問曰：乘天宮等，何以知明動出果耶？
答曰：動是而來，故得乘天宮之報。
因果相似，後文皆爾也。
other:: 
# 釋法師功德品第十九
法師功德品 ^524b18

釋告常精進有二義：一、令菩薩懃遮凡夫、
二乘有所得心，不令入；二、懃習無所得中道觀。
具此二懃，得六根淨也。
昔來恒約十善釋六千功德，今更示功德之因。
讀誦者須依四智，如讀是因緣義，要因牙舌方得。
讀經即是因緣，因緣所生法即寂滅相。
若識此一句，四智即生。
了因緣讀經本來寂滅，即生如來智；雖本寂滅而讀經宛然，
即生佛智。此觀明了無礙，任運智生，讀無所讀。
無所讀而讀，即自然智。
行者不復須師，恒得現前智，謂無師智也。
讀經既具四智，即破除二障，得度五百由旬。
知讀本寂滅而讀經宛然，即生如來智，
破凡夫有見；雖本寂滅而讀經宛然，即生佛智，破二乘空見。
既破除凡夫、二乘有無二見，亦破五住煩惱。
以五種法師具足四智，即意根淨，故餘五根亦淨也。
一一根中無凡夫、二乘有所得煩惱，是故六根清淨也。 ^524b46

次約六根用辨功德果，亦不同二乘、凡夫。
今更引三文作之：一、淨名經明阿那律得天眼，見大千世界。
淨名問云：為作相而見？
無作相見？作相見者，作能見、所見相而見？
為不作能見、所見相？
若作相見，則同外道；若不作相，則墮無為，不應有見。
故失對當時，受屈於二難。
次梵天問世：就有真天眼者不？
答：有也。即佛世尊悉見諸佛土，不以二相見，二相宛然無所見。
雖見無所見，而無所不見，即是四智。
以見無所見故，不同外道破凡夫有見；
無所見而見，破那律空見。
故知眼見破二惑也。
次簡凡夫、二乘六根用義。
菩薩讀經時，知讀本來寂滅。
雖知寂滅，常讀經，觀心轉利，即得二智無礙。
二智無礙故，六根無礙。
故於一根得六根用，是則行無礙因，得無礙果也。
而諸小乘經論，三根合中知，三根離中知者，
此是說凡夫、二乘有所得，鄣礙因果耳。
次簡凡夫所見異於菩薩。
凡夫見千世界，二乘見大千界，菩薩亦見大千界。
凡夫、二乘未得四智觀，但見其麁，未見其細，
亦不見無色界色，不知上界有香。
菩薩讀妙經，得妙觀明徹，故麤細皆見聞耳。
問：若讀經時，即生四智，破五住，度五百由旬，與佛何異？
又地前菩薩何未得法性身耶？
答：菩薩已破其麤，未破其細，故與佛不同也。
佛悟因緣六，本來無六。
前悟無六，究然六窮，四智邊竟，五住惑傾，得三身之用。
悟六本來無六，故得法身。
無六為眾生故，現六有應、化兩身。
無六而有妙六，故有大小相好，於淨土成佛，
即是應身，故金光明說應身亦有相好也。
無六身同眾生相好，於穢土中為化佛。
然六無六既窮實相邊竟，無六而六盡因緣之原，
故眼徹見十方，故與菩薩異也。
讀經既生四智，破五住惑，餘四亦爾，乃至菩薩三業、
四儀皆因緣，則常生四智，念念入佛知見。
淨名說二慧為父母，始行之子不得暫離父母，離父母即破正觀法身。
大品說二慧為健兒人，健兒人扶持老病，
百八煩惱為病，六十二見為老，必常須用二慧扶持至佛，度五百由旬也。 ^524c28

釋六根果：初、眼耳直明能遠見聞，事與二乘略同；
鼻根全異外道，二乘無鼻通而菩薩有之；
二者、外道二乘鼻不能遍聞，菩薩能聞；
三、外道二乘不能知上界微細香，菩薩能知也。
此三根果歎菩薩能知他用，又直明菩薩自用也。 ^525a46

舌根具二義：一、感自報，謂上味好聲等；
二、能利他用。此中明八果：一、上味果，以菩薩淨心為因緣，
感得上味果；若以舌根下，二、得好聲果；
能入其心下，三、明巧說果；又諸天子下，
四、明得眷屬果。眷屬果中，前明幽眾；又諸比丘下，
明顯眾；以是菩薩下，五、明供養果；又諸聲聞下，
六、眾聖樂見果；是人所在方面下，七、諸佛護念果；
又能下，八、出法音果。
上明下順眾生音，今出上弘道音。
又持經是大福慧人，發言說法時，言音之中出於通氣，
令人聞之，自然發道心。
攝山師即是其人，余親聞說如此也。 ^525b8

釋意根中雖有六根，不出三業。
四根屬身業用，舌根口用，今是意用。
又上五根正就神通門，意根中明說法用。
長行明四果：一、法無礙；果通達下，明知義無礙；
解是義下，明辭無礙；三千下，明知機說、樂說無礙。 ^525b28

偈文有四：初、頌得四無礙義果，即四也；
十方無數佛，第二、得總持果；悉知諸法相下，
第三、得經旨趣果；此人有所說下，第四、時無所畏果。
要須此四生起，可知也。
other:: 
# 釋常不輕品第二十
常不輕品 ^525b36

此品重示菩薩破病顯道之方，前密後顯。
前密有三雙意：一、往身禮口嘆，顯一乘破三執；
二、身禮以開正因，口嘆以辨緣因；三、身禮稱深敬，明望理。
眾生本是佛，口歎明理雖是，於眾生恒非，既是常佛也。
眾生是佛，用如來智；於眾生恒非，用於佛智。
故身禮口嘆有三雙之義，此時宜中須作此方便也。
惡人罵菩薩無智者，彼謂佛說菩薩作佛，
二乘不作佛，是有智。
今忽言皆作佛，謂不解大小乘，故是無智也。
虗妄記者不作佛，既實說作佛，則虗也。
常不輕得十果、八果，如本疏。
復有能說法果，從得常眼根淨已，後更值佛，
此得二地乃至十地果後，方成佛也。
大饒益諸菩薩者，常不輕得三報益：初、
宿罪除，六根淨，得現益；次、命終得值佛，
生報益；次、更命終登地至佛，皆後報益。
問曰：常不輕但身禮口嘆，云何得宿罪除及六根淨益耶？
答曰：此菩薩常作無所得觀，故虗妄稍滅，故六根淨也。
今無緣大悲，還欲令眾生得六根淨，故往禮歎之，
令習觀行，滅凡夫二乘見，同菩薩根也。
問：佛說住古因緣，於今何益耶？
答：於緣有三益：現報執除，生報滅苦果，後報於菩薩不退也。
other:: 
# 釋如來神力品第二十一
如來神力品 ^525b46

此品有四意：一、證上五權實不虗，又總證持經必得三品功德不虗，
故出舌相也；二、欲令上聞法華人心生歡喜，
轉加精進求於佛道，聞此經皆發佛心，
今見佛有如斯神力，故大歡喜轉加懃行，
故下云為求佛道者現如是神力也；三、
欲更歎持經有七種功德，令物持經故現神力；
四、欲顯經功德，諸佛有大神力，累劫長時說持經福不盡，故知歎所不能歎也。
何以知之？初明乘權實中，三根聲聞及聞一偈一念隨喜皆授記，
即穢土人得益；次開三權實，十二種淨土中人得益，
今欲為十方窮虗空一切淨穢土眾生說法華經悉令得益，
故更現神力也。故分經有三會：一、穢土會，
二、淨土會，三、通淨穢土會也。
又知別是會說一法者，如智度論初現七種瑞召集有緣，
佛自說般若利益竟；次舌相品更出舌相光明，
召集於須菩提等有緣之徒，故復現瑞。
今亦爾，上來現瑞利淨穢緣竟，今三世佛共利十方有緣眾生，
故共現神力及說法華也。 ^525c38

千世界塵數菩薩自誓持經有二意：初、
正自誓持經；次、釋自持經。
前化他、後自行，雖言自行意在化他。
真淨大法者，五實為真，開五權無復隱#CB00832;為淨，
具攝權實。 ^526a24

為大千世界塵數菩薩，來意有二：別弘、
別利；二、總弘、總利。
別弘者，開身壽權實皆由彌勒。
別利者，十二蒙益也，並由其人也。
總弘者，分身滅後總弘斯教利益群生，
又由其人立誓如來現五神力普為十方說教，謂總弘也。
總利者，十方同聞隨喜供養皆當成佛也。 ^526a32

佛現神力亦二：初長行，次偈頌。
長行二：初現神力，次歎教勸修。
現神力中兩感兩應，初應中現五神力為三：
初出舌放光為色瑞，次彈指下明聲瑞，次動地瑞如疏。
出舌二意：一成前未信者令信、已信者逾明，二令十方及未來生信也。
放光亦二：一為令十方通同使彼此相見，二示佛神德難思令求佛道也。
出聲亦二：一覺悟十方令知說法華，二者表轉道聲於二世。
動地亦二：一驚悟二世令知說法華，二表二世成佛。
問曰：何以故釋分身放光現舌多寶嘿無所為？
答曰：大聖動靜應機，前為顯常所為而言，
今明寂絕是故致嘿，應化是迹故有形聲，
故放色現舌多寶，示本無言像故嘿無所為，即令十方同悟三身權實。
空中聲告者，前是身權實，今演教令異方同聞。
虗空天有二事：一勸隨喜以生慧，二勸供養以生福。
下還受此二勸，既於法華生福慧，即並至佛果也。
變成大帳，表法身果遍#CB00832;眾生。
十方通達無礙者，十方聞經皆成佛故。 ^526a42

偈中有二：初明現瑞意，初偈文是也。
次別明現瑞意，分五瑞為二：初為現在眾生現舌放光，即令生信及見此土。
次三瑞為未來者，前二是聲，以聲教傳流十方，故未來得聞。
地六動者，未來聞經，故六道成佛。
然五瑞皆通二世，約義便故，佛作此分之嘆。
持經人見二佛者，准法、報、化也。
秘要法不久當得者，即五權實也。
因緣次第者，因緣即經旨趣門，次第者，
如三輪，前為菩薩說根本，中為二乘說枝末，後明攝末歸本也。
other:: 
# 釋囑累品第二十二
囑累品 ^526b28

前住三土說法並利現在，今欲益未來故付諸菩薩。
又三會於佛有緣者皆以得悟，今為菩薩有因緣付之宣通，
故以付囑。又令諸菩薩滿本願，又令菩薩進行成佛，故付囑也。 ^526b46

初、從法坐起者，有三意：一、欲以手周遍摩十方菩薩頂，
在塔內不得現此事，故諸下起出塔；二、
欲以數尺之手遍摩十方菩薩頂，現此奇特普令十方見之，
故出塔；三、欲顯說果分經竟還歸本座也。 ^526c6

釋付囑意。若有慳無慈，不得施法，故明無慳有慈也。
若有怖畏，不能施法，故明無畏。
此經宗明慧故辨智，佛雖萬德，智為其宗。
又群生唯有心，心外無法，若妄心息，唯有真智，故但明智。
餘深法者，即三乘中大乘、小乘。
人聞此大乘，謂是菩薩法，二乘自謂究竟，故信三中大也。
問曰：若爾，說此大乘，於二乘何益？
答曰：此大乘中有二教：一、付財密化；二、
陶練小心，可得入佛慧方便諸菩薩。
又一切乘有三，謂小、大。
一說小，但增其執，無得佛理；說大，即得毀小嘆大，有遠得佛義。 ^526c14

歡喜者，本願於十方弘道利人，今命之稱，本願故喜。
又菩薩自欲進行作佛，今見佛勸稱，本心故喜。 ^526c32

釋散座三佛集者，欲開三身：土、壽、利物。
今弘道化人竟，各令還也。
多寶閇塔分身還本土者，將分身對釋迦以辨去留，
欲顯釋迦化身住穢土利人，應身往淨國化物。
多寶閇塔欲表法身在空，不在淨穢利人。
問曰：何故見分身來而不覩去？
答曰：欲明無去來故見其去，來故去無所去。
又示迹故不來而來，顯本故去無所去，即是法身。
問曰：多寶表法身不滅，即通為二佛之本，何故偏住釋迦穢土？
答曰：淨土菩薩中無，執迹無常、迷本常住，故不須住淨土。
穢土中凡夫二乘假名菩薩，執迹迷本，故須住穢土。
問曰：多寶照其不滅，分身顯丈六非真，
去則俱去，何故一去一留？
答曰：丈六非真其義易信，故分身還土。
法身常住其言難明，乃至涅槃猶執無常，故多寶猶停用斥之耳。 ^526c36

若就事中者，多寶為聽經故來說果，雖竟未說因，故多寶住也。
又分身本為開塔來，今塔已還閇，宜各還本土耳。
又多寶與妙音等有重因緣，故下經云命妙音來，故猶停也。
分身無此因緣，所以去矣。
問曰：分身既去，淨土應隱，何不明之？
答曰：示適緣精麤，故前明其變，顯理無垢淨，改後無所改。
問曰：佛何故喜耶？
答曰：三佛土三會及未來眾生聞經得益，又辨盡理法暢佛心故喜。
大眾喜者：一、聞三會五種權實並皆領悟故喜；
二、重覩諸佛去留之義，於三身三土解心明決故喜也。
此經名秘密教，多據事相以顯深理，難信難解事顯於斯也。
other:: 
# 釋藥王品第二十三
藥王品 ^527a14

此下六品，第二、分明菩薩乘。
問曰：菩薩乘為因，佛乘為果，何先果後因？
答曰：有二義：一、有佛昔說三乘，今欲開乘權實；
二、乘果是方便，佛果是真實，故得會三歸一及破二顯一，是以先要須明果竟方得明因。
二者、此經結會釋迦一化始終五權實，
以眾生正與佛結因緣來久，令一期得悟，故先辨佛法也。
又十二門論釋大乘，亦前明諸佛所乘，
後明菩薩因中大人所乘，故名大乘。
所以先就佛後約菩薩者，大名唯在佛，
果不在因，但因人求大，從所求立名，故名大人。
此經明果，既聞說大果，方後求大，故後辨因。
此說門次第，今此中後欲辨諸菩薩弘果乘經義，後明菩薩乘也。
果分六會，今亦六會，即六品果也。
分四權實，今亦四：初二、上弘佛道；次兩品下，
利益眾生；第三、勸善知識降伏邪人；四、勸發護正法。
又上三會亦三：初二、明一乘體，觀音從體起用；
後三、攝用歸體，至京師見天竺僧云囑累之。
後明陀羅尼品，而羅什以藥王在初者，
六意：一、明宣道所寄，故法師品云因藥王告八萬大士；
二、娑婆重緣，故問云何遊此娑婆世界；
三、根緣所宜，即下菩薩得道；四、悟解之首，
故明聞經得現一切色身三昧；五、報恩之初，
捨身命財報恩供養；六、即勸人持經，藥王由經得益，
欲如藥王者當持此經；又勸人弘經，欲尊人重道當如藥王。
又上來說法華經，此一品揄揚讚嘆，即說嘆次第。 ^527a38

藥王者，一如舊釋，二此經平等。
大慧是眾藥之王，以遍治凡夫二乘病，
悟此藥王從法受名，如身子受華光之稱。
下明懃精進。得一切色身三昧者，經以三智為宗，
菩薩悟解三智故，得現一切色身三昧。
九道身本來寂滅故雖多常一，即智雖一常多故，
了悟一道清淨故，現一切身轉身供養。
供養中有二：初明佛在世時事，次明佛滅後事，各四章。
初中四者，一明受生。
所以還生王家者，欲以上化下也。
還生此佛土者，一欲報恩，二受佛付囑。 ^527b36

次偈第二、為文說燒身意。
初偈明感佛恩，次明報恩。
所以為文說此事者，明文但能生一身，
由佛得現一切身；文但能生肉身，佛能生法身，
故報恩供養，釋文疑也。 ^527c6

第三、明燒身果者，前聞經得現諸身三昧果，
能示一切色身；今燒身能解一切聲果。
重敘聞經果者，欲往佛所，恐文王留礙，
故明於佛邊多獲利益，更往佛所。 ^527c14

爾時，一切眾生喜見菩薩下，第二、佛滅後供養。
亦四：一、問涅槃；二、答涅槃；三、外財供養；
四、內身供養。文易知。
問曰：上云無四惡道即無脩羅，今何故天、
人、阿修羅見其無臂憂惱？
答曰：上實無，今化示有；亦可上明此土無，
今從他方來，或翻經人錯。
次嘆法華者，前嘆所益人，今美能益之教，二意都為勸人持經。
又法華通因果，上明佛能乘，今辨能乘、所乘也。
又前嘆弘道人，今美所弘之教。
持一偈勝大千寶施者，上燒指勝捨大千寶，
燒指為難，物多憚之；持一偈勝大千寶，
持經為易，物多從之，都為勸持經也。
持一偈必為法身種子，物施但感人天，故持經勝。
問：持一偈何如燒指？
答曰：小般若云：日三時捨身，不如信心不逆。
況燒指耶？ ^527c20

次十喻嘆法華者，初以海為喻，嘆此經五根本、
五支末、五攝末歸本，故無不收，故大也。
究竟之道，超四句，絕百非，謂之深也。
次山喻者，昔明三乘皆究竟山，如無高下，
今唯佛乘究竟，餘乘非究竟，如須彌之高，眾山為下。
三乘既爾，三身壽土亦然。
次日月喻者，此經敞一切權，開一切實，如月照明也。
破凡夫、二乘、菩薩三人，及除封執五權之病，
為滅一切不善暗故，月喻顯理，日譬破病也。
次人天王者，王有二義：一、歸往喻，收五權，
歸五實；二、自在從，五實出，五權廣，即一切也。
次凡聖者，梵王為眾生之父，一道清淨，
是六道原，三乘之得本也。
由法華經出生三身，故是三身本，亦是一切權實體用本。
初段經出生一切果本，後段經出生一切因本，
故藥王等皆從法華生，故說此品即是嘆經，令人持經也。
既為得失之宗，是故第一，如四果辟支之第一也。
次因果者，菩薩因中之上，佛是果中之極，
如妙因妙果，一切因果中最上。
聞此品，得無量功德者，此品明得益之人妙，嘆能利之教妙。
又藥王為因，法華為果，因果略備，故聞之福多。
捨女身者，以染著而受女身，故持一品正以離著為本，脫女身也。
則聞藥王全燒一體，別燒兩臂，重道輕身，於身不著。
病則消滅者，法華論云：火宅治凡夫病，
窮子治二乘病，藥草治菩薩病。
聞此經，三病消滅。
破此三病，便得佛，不復老死。
問曰：持經女人云何即得無生？
答曰：有二義：一、是久行人，示同女像度物，
如勝鬘之流，聞經進悟；二、持經生彼，彼土中修行，得無生也。
other:: 
# 釋隨喜功德品第二十四
妙音品 ^527c46

藥王妙音。俱稟一道，同得現一切色身三昧。
前以身財報恩，妙音弘道酬澤。
又法華有遍治病之功德如藥王，故藥王彼破病以受稱。
妙法之教能顯至理稱為妙音，從顯理之教得名。
二人既為弘經之瑞，具取經之兩義為目。
佛放中道光召來者，明其人弘中道經得中道悟也。
法華明中道有四，如上說之。
問曰：何故名彼菩薩來？
答曰：有五義故來：一者欲引彼菩薩得化彼人及此土，故放光召來。
二者藥王、妙音文中並云救護娑婆，故知於此土有重緣，
今土還穢正於此土行化，故偏召之。
三者上明果德有種種果，今明因行亦有種種因，故上說藥王今辨妙音。
四者欲勸人持經，故妙音由法華成就，欲得如妙音者當持此經。
五者欲顯淨穢故來。
既從淨土來，佛誡之勿生下劣相者，尋妙音必無斯念，
但寄彼誡此土眾生見土還復穢，覩彼從淨土來故起高下想，
故逆誡之令知淨穢土從緣土無定實。
土無定有二義：一者約緣為言，於淨緣見淨、
於穢緣見穢，故土無定，因此悟非淨非穢，得住常寂光土。
二者望佛淨穢皆是方便土，實未曾淨穢，
亦令因土權實悟土非權實，乃得無生忍。 ^528b2

次顯乘權實者，妙音欲來化作八萬四千白蓮華者，
欲顯法華一乘之相，明八萬四千法藏皆是法華。
問曰：釋迦令多寶召來，妙音問訊，多寶云：
無病、少惱、安穩、堪忍、久住不？
答曰：上來諸事欲明多寶不滅，既云少惱、
堪忍、久住不？故知未曾滅。
小乘橫云佛滅，謗佛也。
問曰：妙音請見多寶，何不明見事，但述多寶歎之？
答曰：元求見之意在顯常，多寶稱嘆即知不滅，何須辨見耶？
形不可見者，法身絕相也。
而聲可聞者，教中說有也。
作此意復一種形勢顯本迹，又且得明見，略不述之。 ^528b40

白佛已下。敘一切處弘經益物，即說五權實也。
住普現色身三昧者。
了多為一，以一為多，亦名現一切說三昧，彼此得益也。
other:: 
# 釋觀音普門品第二十五
觀音普門品 ^528c12

尋聖人無名強立稱，有二菩薩名者，妙音從所弘法門立名，
觀音以所度眾生受稱。
良由菩薩德唯有二：上弘大道，下度眾生。
故二人相接，總攝眾義也。
然妙音遍十方而弘一道，實無所弘；觀音入六道而度四生，
實無所度。平等真法界，佛不度眾生，悟無所弘，所度即是弘大道也。
常須以三智為意也。
問曰：妙音弘一道，即度四生，何煩觀音度四生，復弘一道？
答曰：流通法華有二：妙音周十方而弘一道，
謂攝用歸體；觀音遍五趣而說三乘，即從體起用。
體用具足，化道乃圓，故要須矣。
問：二人各用何方便？
答：二人俱用三輪，但妙音正明弘經，用說法輪度物，
即滅惑生解；觀音用神通輪度物，即拔苦與樂。
又妙音弘一乘，辨生滅無生滅方便，令凡夫二乘有所得，
菩薩滅惑生解，捨生死取涅槃，次彰平等。
大慧！是故令悟惑本自不生竟無所滅，
無生死可捨涅槃無可證，即令悟不生不滅不取不捨中道。
大慧！謂妙音用也，但根性未堪受斯大道，
交為眾苦所縈，拔苦與樂滅惑生解，蓋是觀音之方便也，雙泯之。
然生與無生皆為斥病，故生病若息無生亦忘，乃契環中之妙術耳。
又妙音以法門度物為弘一乘，觀音以人門利他，
謂三名三德並是人也，今說名德以人利物也。
又歎觀音名德皆由法華而成，若欲得如觀音者當持此經也。
又上來明菩薩行，今明行本，行本者謂大悲也。
華嚴云：譬如金剛從金剛性生不從餘物生，菩提心寶從大悲救護眾生生。
今此品正說大悲救護眾生，故名行本，行本若成眾行自立也。 ^528c20

觀音普門者，具三輪度人，即又三普也。
於法身地遍察法之機，謂他心普；隨類現身知病識藥，
謂神通普；隨緣說法應病授藥，謂說法普也。
問：觀音名何故境智感應？
答：要具二義，前觀幾為境智，後得益為感應，故名中含兩。
問：三名具機，通乃示現。
答：觀世意是他心通，即是示現。
觀世音為天耳，觀世身為天眼，此二是通非示現。
三普中即是三示現。
三明中說法普是漏盡明，餘二非明。
又三普是三通。上下名德相對者，觀音是弘道之人，普門是所弘之法道。 ^529a24

約三身辨次第，上是法身，下明應化。
次三輪次第，上是他心，今是現通說法。
次明悲心悲事，上是悲心，今是悲事。
問：境智具幾種？答：具論有四諦、二諦。
無諦因緣生，音聲所生是苦，能生是集，
謂苦集因緣生，畢竟不生，即滅道也。
了因緣不生，生謂世諦，生無生第一義，即二諦觀。
了因緣生，本不生故，不苦不集，今無所滅故，
不滅不道，即一諦觀。
因緣生，既不四亦不一，即無諦觀也。
問：觀音正是何諦？
答：是世諦及苦諦也。
問：感應有幾種？答：有二種：一、相應感，謂雖復稱名，
是因緣之名，雖有無名，知無為謂波若、
方便，名無名方便。
波若、觀音即二慧為體，稱為名，具二慧，與觀音相應。
如此人感，多得相應益，名相應。
二、直聞名生重心，不識前二義與觀音不相應，
但得不相應益，謂脫火水等耳。
問：二名得論顯密不？
答：正是也。觀音是密應顯感，普門是密感顯應，
就文如此互相兼成四句，攝一切感應事盡。
又初章是理外感、理內應，以脫水火等為理外感，菩薩應之為理內應也。
普門中明得度義，即理內義也。
問：理外是有所得，云何感理內？
答：理外感有二：一者、理外轉入理內故感理內，
此是外將傾，無得得應發人；二者、理外感但得理外益，
如脫水火及得男女等，此人未必見理內菩薩身及教，但得感見理外事。
問：若爾，還是理外事感理外事，云何感理內？
答：此是理內人示理外事，於菩薩恒是內，於眾生常是外也。
問：云何密感顯應耶？
答：眾生不三業求請，而有諸佛出世及觀音現身，是密感顯應也。
依求請現身，請說法而不見，聞身教而得益，是顯感密應也。 ^529a42

稱觀音名乃滅三毒者，蓋是大悲純原從重至輕，
一切眾生皆為身心火所燒，而身火切故前救之，心火於物賖故後令滅矣。
觀音是法身，法身絕四句，今見法身即四句心斷，三毒豈生？
又以波若為觀音體，論云：在菩薩心名波若，在佛心名薩波若。
歎波若偈云：波若遍無所依止，過一切言語。
念觀音即是波若，故一切惑斷。
又念己身是念觀音，經云：觀身實相，觀佛亦然。
論云：如來所有性，即是世間性也。 ^529b46

白佛言：云何遊下，前明大悲拔苦，謂身心有四苦；
今與四樂，謂三乘樂及世間樂也。
問：何者是觀世音？
答：世人云：常云觀音是人名。
今明只觀世音，即是妙法蓮華也。
今取三菩薩，約法華三義。
妙法有治病義，即藥王是也。
得於妙悟，為物宣通，是故名妙。
音即妙用，遍觀法界眾生機，故名觀世音。
問：下更有餘人，復云何耶？
答：妙法是諸佛秘法，能有所消伏，有所護持，故名神呪。
無處非妙，故妙普賢。
賢者，妙也。故隨義立名，不二而二。
上明如是所證，故名所乘法；今取能照義，故名觀世音也。
問：何者為如法？答：有人、法見，即名麤。
言有二無我理，無人、法見，亦有亦無，非有非無，皆是麤法。
淨如此麤，故名為妙。
以有諸見之麤，故不能照明六道。
今麤法既淨，即觀無不明，故明見四生。
故經云：一切法不生，即波若生也。
問：眾生何故不見觀音？
答：觀音非是有，而眾生起有見，則與觀音隔，何猶見觀音？
如是亦有亦無，乃至常、無常，真、妄等。
今若習無生觀，則四句不生；絕四句故，則觀音現。
觀音即波若也。問：習無生故，觀音即現，此事不疑。
若叵有無生未現，觀音現不？
答：習無生，若明生滅將滅，觀音若現，身即得悟。
故智度論云：滅惡生善，見佛聞法也。 ^529c14

釋應以佛身得度，乃至而為說法。
應化二身，淨穢兩土，權實教門也。
故此一句，網羅一切。
雖現應化而不動，雖說二教而無言。
不動而現身，不言而說法，即開義也。
雖現不動，雖說無言，謂卷義也。
雖開不舒，雖卷不合，即三密不思議也。
觀音既爾，十方佛亦然。 ^530a6

釋辟支佛有八方便、八實行，謂少、大、一、雙。
七生人是鈍根，但約聞教即成鈍根，羅漢自悟成鈍，辟支極利取百劫人。
次於本乘辟支亦有利鈍一雙，極鈍四世、極利百劫。
次獨覺及部行一雙，有徒眾眷屬名部行緣覺，無眷屬獨靜山林名獨覺。
次明一人多人一雙，一人世出謂本乘人發願獨生無佛世出，
多人出世謂如五百仙人一時成辟支佛。
次菩薩，辟支佛本乘人。
智度論云：菩薩不值佛法，退證四諦成辟支。
此通利鈍，既為八人可知。
問曰：辟支不能令人得#CB00193;法及四果，能令人成辟支不？
答曰：能也。如五百仙人初人成辟支竟，教餘四百九十九人並成辟支。
所以者何？聖人應在無佛世，根就故能令人成聲聞也。
問曰：云何人非人？
答曰：現為人復有非人相，故云人非人也。
分舉二佛者，經有兩義：一、三身義，須立分身佛。
復有二身本迹義，但有多寶法身、釋迦迹用，
故上明三身、今明二身也。
other:: 
# 釋陀羅尼品第二十六
陀羅尼品 ^530a16

有二義故來：一、根緣次第。
眾中有六萬八千人應聞秘密法門得悟，故諸菩薩應機而說。
二義次第者，觀音謂通救護一切眾生，今別救持經人。
問曰：神呪應遍救一切，何故但救持經人耶？
答曰：此是嘆經力，以受持經之因，感神呪救護，餘不持者不感。
欲得救者，當持此經。
初藥王問持經福多少者，顯持經福多，勸人持經。
又持經福多，還感經護。
此神呪即是法華，上顯法華能消伏煩惱，是通神呪義。
大品云：般若是大神呪、大明呪。
法華亦爾。今嘆秘密說法華有消伏邪魔惡鬼之力也。
又法華能消伏生滅邪想之力，故下明聞之得無生忍也。
other:: 
# 釋妙莊嚴王品第二十七
妙莊嚴王品 ^530b2

亦二義故來：一、上品明菩薩見機故說神呪，
今品是佛見眾中八萬四千人得法眼淨故，
應機說於古事，故佛菩薩共聚靈山弘道利物。
二、望流通法華意者，弘一乘有三留難：
一、凡夫二乘；二、天魔惡鬼；三、外道邪見。
上藥王妙音弘通一乘降伏二乘人，次陀羅尼降伏魔邪惡鬼，
今降伏外道邪見，伏此三方得弘宣大道。
又此品來者，上品護正人令其進行心不退轉，
謂說法輪；今品降伏邪人令迴邪入正，
現世得記未來成佛，謂神通輪。
又此品正歎善知識力，令一切眾生種善根，
生生值善知識更相救護，遂致成佛。 ^530b26

品中有二：初、明緣起；二、正陳本事。
緣起易解。 ^530b46

爾時彼佛，第二正明本事。
於中有二：初說本事，次品未明時眾悟道。
本事有二：初明古事；佛告大眾於意云何下，次會古今事。
於中有二：初述二善知識共化一邪見王；
次王迴邪入正，現世得記未來成佛，嘆二善知識也。
初二善知識即二：前明菩薩善知識化王，
令迴邪入正以生信心； ^530b48

爾時彼佛為王說法下，次、明佛善知識化王滅惑生解。
二文各六。初文六者：一、佛逆為集眾說經；
二、菩薩現通令迴邪信正；三、菩薩出家；
四、勸父母令見佛聽法；五、敘王眷屬有堪聞之德，
釋成不虗勸意；六、王眷屬受勸至佛所。
初、明為引導。王說一乘者，王有權有實，
若是實行則王為邪見之王，以上化下則一切人皆行邪道。
今佛欲伐其邪本，則天下皆迴邪入正，
同龍樹出世欲弘佛法，前化邪王心也。
若是權行者，王初同邪後迴邪入正，亦令一切邪迴也。
二子白母下，第二、佛既說經，今菩薩勸往聽也。
爾時二子下，第三、請求出家。
前引令迴邪入正，今欲引父母令捨家學道，故嘆佛難值及脫難為難。
爾時二子白母下，第四、勸至佛所也。
當聽我等下，前但私白母，今具啟父母，意欲通化父母令聽法及出家也。
妙莊嚴王後宮下，第五、敘王眷屬有堪聞之德，釋成勸意。
爾時下，第六、至佛所也。 ^530c12

爾佛時下，第二、明善知識，亦六：一、為王說法；
二、王聞法歡喜捨財供養。
化成大臺下，第三、佛現神力，表王行因得成佛相也。
爾時王下，第四、王覩相歡喜自發意求佛也。
爾時佛下，第五、授記也。
其王即時下，第六、敘王出家得益也。 ^530c44

即昇虗空白佛下，第二大段、王得益歎二善知識，
即二：前、歎二菩薩；次、歎佛。
嘆菩薩中，初、正嘆；二、佛述歎。
述歎中，初、通嘆一切善知識，勸人種善根；大王！
汝見此二子不下，次、發二子迹，別嘆善知識也。 ^531a6

爾時，大王下，第二、嘆佛，為四：初、嘆佛；爾時，
王讚嘆佛；如是下，次、嘆教；於來前下，正嘆法；
我爾下，第三、明服藥病差，生心自誓；第四、
稱嘆竟，禮佛而退。
次、會古今及得益，文易知也。
other:: 
# 釋普賢勸發品第二十八
普賢品 ^531a14

亦二義故來：一、根緣次第。
此會中應有大千世界眾生行與普賢相應，
故普賢為之現形即得悟道，故有此品。
二義次第者，是第四護正法行。
上果門有四，謂乘權實、身權實、壽權實、土權實。
辨今菩薩行亦四：初二弘佛道行，次兩救眾生行，
次一降邪人行，次一護正法行。
故四德攝一切果德，四行攝一切因行。
次攝四為三。果德三者，初穢土中明乘權實，
次淨土中明餘五權實，次會遍為十方總明四權實，此說教周化緣遍。
今攝四行亦三：初明弘佛道行明攝用歸體，
觀音一品明從體起用，從陀羅尼竟普賢還攝用歸體，可熟者文方見此意。
所以初後皆攝用歸體者，正弘一道之教及理無二，唯教一人也。
次攝三為二者，前雖有三，但有權實，實即體，權即用也。
果德唯有體用，今雖有攝用取體，從體起用，亦只有體用也。
次攝二歸一者，前雖有體用，亦是果門，
是佛法之事；今雖有體用，但是因門，謂菩薩事，故云一因一果也。
次明因是果因，果是因果，因果故非果，
果因故非因，乃明非因果中道妙法。
再放眉間光，顯於折中，豈是虗哉？
然妙起對於麤，中對於偏，其法華時，無復於麤，云何亦麤亦妙？
如是五句，皆無蹤跡，佛不能行，亦不到論。
說大乘行竟，亦結云：諸法不可示，滅一切戲論，
無人亦無處，佛亦無所說也。
末又結云：一切法空，何有邪見正見？
即是無麤亦無妙矣。
若不信龍樹，亦不信佛，故龍樹權佛作此說也。 ^531a24

釋普賢。普有二義：一、體普，二、用普。
體普者，華嚴云：普賢身相猶如虗空，依於如如，不依佛國。
依如如者，以如為身，如遍一切處，六道三乘皆在如內。
淨名云：一切眾生皆如也，乃至諸賢聖皆如也；
一切法亦如也，眾賢聖亦如也。
攝論云：無有眾生界出法身外。
又一切法不出於如。
大品云：如外更無有法。
問曰：何故明六通三乘皆在如內、普賢身內耶？
答曰：欲明六道眾生皆是普賢，普賢絕四句、超百非。
六道亦然，常須安普賢己身心，達此身心本來四絕故，即是普賢性。
故中論云：如來所有性，即是世間性。
又云：生死及涅槃際，無有二際。
作此觀行，方見普賢。
若作有所得，與普賢隔，是故不見普賢也。
問曰：攝論云：初地得遍滿真如。
與今何異？答曰：今眾生謂六道與普賢異，故明遍耳。
既無六道不遍，云何有遍？
既無不如，云何有如？
故經云：如如不異。
又中論云：寂滅相中，無邊無邊等也。
四、明次用普者，十方有六道，一切國土身，皆是普賢身。
所以明用普者，欲令眾生悟於體普。
既無用普之不一，寧有體普之不二也？
問曰：何故最後明普賢？
答曰：欲顯此經明因果皆究竟。
上已辨果究竟，後明究竟因。
普賢既是究竟，即顯因門究竟也。
欲勸持經故，未能持此經，則行普賢行。
欲得如普賢者，當持經也。
問：開內云：多寶照其不滅，普賢顯其不成。
云何是耶？答：普賢不明成佛，顯法身無始成終滅義也。
法華統略卷下末〔終〕
 ^531b24
