得依釋序文緣起
undefined:: 
通塞隆夷。理所固有。
道之興廢。必繫乎人。
得其人則其道興。
亡其人則其道廢。
人能弘道。道假人弘。
其斯之謂歟。我佛之道。
戒定慧而已矣。而惟戒律壽命于道。
故南山曰。律為法命。
弘則命全。若其不弘。
正法斯滅。嗚呼。戒律可廢矣哉。
支那戒律。自靈芝大智祖入無聲定之後。
雖代不乏人。而其法漸晦。
元明以來。典型盡失。
萬曆間有古心律師。
傑出于世。而法復大興。
亦道假人弘也。 ^392a7

律師諱如馨。字古心。
溧陽楊氏子。既出俗。
慨律學荒蕪。步禮五臺。
求見文殊受戒。至半山中。
見一婆子捧僧伽梨問曰汝求何事。
曰求見文殊菩薩親受大戒。
婆曰持衣來否。曰未。
婆曰此衣與汝。師手接衣。
婆標指曰那不是文殊麼。
纔一回顧。婆子不見。
菩薩於雲中垂手摩師頂曰。
古心比丘。文殊為汝受戒竟。
師於言下頓悟心地法門。
視大小乘律如自己胸中流出。
遂還金陵中興戒法。
時有雪浪法師。奉敕修長干寶塔。
工將告竣。塔頂艱舉。
其心勿悅。少頃隱几而臥。
夢神人慰曰。異日優波離尊者振錫繞塔。
頂竅自投。爾何疑慮。
明旦師率弟子執杖繞時。
頂果自上。世人咸信為波離再轉也。
時神宗皇帝御讚曰。
瞻其貌。知其人。入三昧。
絕六塵。昔波離。今古心。
遷寂諡號慧雲。其嗣法者三昧律師。 ^392a23

律師諱寂光。號三昧。
瓜渚錢氏子也。初依雪浪法師習賢#CB09462;教觀。
次求古心律師受具足大戒於潤州甘露寺。
親炙有年。惟律儀是任。
心師嘉其行解。傳授毗尼。
師始行道豫章。緇素敦請開戒於廬山東林寺。
陸地忽透千葉白蓮一十八朵。
昔慧遠大師臨滅度時對眾示曰。
若有白蓮重開。吾當再來教化矣。
自晉迄明。枯而不榮。
池久為地。師到此山。
白蓮花開。時人憶昔符讖。
皆稱師為遠師再來也。
師自萬曆乙卯至庚申。
六載住山。闡揚淨土。
四方學者來歸不下二千指。
後於金陵預定時日端坐而化。
生平神異甚多。詳如銘傳。
其傳法上#CB15685;曰見月律師。 ^392b6

律師諱讀體。號見月。
俗姓許氏。滇南白鹿郡之人。
祖籍江南句容。洪武初開滇黔。
以軍功封昭武將軍。
世襲指揮使。遂世居白鹿焉。
父胤昌。母吳氏。夢明月投懷而生師。
師生而神敏。稍長輒有曠致逸情。
善繪事。尤工大士像。
人爭寶之。一時稱為小吳道子。
年十四父母繼卒。
伯無子。育師為嗣。
至二十七。忽念世相無常。
棄襲爵而去於劒川州赤宕嵓。
遇一蘭若老僧。與語甚契。
授華嚴。閱世主玅嚴品有省。
遂詣寶洪山亮如法師乞度。
先一夕如夢一人身披袈裟。
眾僧擁跽而求剃染。
及旦見師。喜為再來人也。
遂與禁戒。聞江南有三昧律師。
慕之。偕友成拙携瓢笠東行。
艱苦備常。先入南岳參傘居道人顓大師。
代演楞嚴四依解。
繼登破額山馮茂山禮諸祖道場。
進九華。朝五臺。再渡大江。
始遇昧師于海潮菴。
圓具戒。充上座。代講梵網。
四眾莫不稱善。師猶欿然不自足。
乃于藏中撿四分廣律及餘部律文覈之。
遇壅滯。禱佛求解。
默坐移時。渙然冰釋。
次從昧師傳戒于金陵報恩寺。
座下千人。師臨壇教授。
忽憶昔時夢至一大寺。
金碧交輝。苾芻雲集。
自顧已成僧相。一瞿曇丹衣高座。
招上授經命講。眾皆跪聽。
汗流而覺。及是所見恍符前夢焉。
後隨昧師主華山。
以教授兼掌院務。
廢寢忘飡。始終不怠。
昧師甞語眾曰。老人三十年戒幢。
若非見月。幾被摧折。
示寂日。取榮昌公主法衣并諸部戒本付之。
師嗣席。即以十誓勵眾。
一不與剃度為徒。
二不受納資養老。
三不攢單給疏。四不積蓄香儀。
五不私備果食。六不私設廚庫。
七不避作務。八不行弔賀。
九不立化主募緣。
十不許絲衣晚食。
有違約者決不留住。
自後依律受具。結界安居。
人見聞者咸謂南山再世也。
順治三年官兵入山搜捕土賊。
師與大眾悉被押赴軍前。
時巴廒二將軍憤師容。
隱欲加極罪。常住田產悉沒於官。
師雖在劒戟林中。
神色不變。從容對曰。
華山大路焉能禁彼往來。
遂感巴廒諸公舒誠敬服。
願為護法。請師還山并復田地。
給帖永照。於是躳修般舟三昧。
為眾楷模。九十晝夜不坐不臥。
如此者二次。復遵祇園遺制。
建石戒壇于銅殿之右。
斸基之夜。感大士現瑞炳然。
壇殿交光。直冲霄漢。
師開壇說戒。少則五千指。
多至萬四千指。受別請如常州之天寧。
真州之五臺。金陵之碧峰及紫竹林。
宿遷之極樂并本山慈應天隆。
所至道俗老幼闐咽街衢。
將謝世。示微疾。囑諸門人曰。
勿進湯藥。更七日行矣。
至期端坐而逝。師生于萬曆辛丑年三月三日。
示寂于康熈己未年正月二十二日也。
世壽七十九。僧臘四十四。
坐夏三十三。經七日茶毗時。
四眾弟子遐邇皆集。
悲鳴徧野。佛聲震天。
#CB08504;光中或見佛相。
紫煙內或現蓮華。
火滅後收取靈骨。
獲舍利五色者不可勝數。
師一生來八坐道場。
開戒七十餘期。法嗣六十餘人。
門弟子以數萬計。
所著止持會集〔十六卷〕．作持續釋〔十五卷〕．
傳戒正範〔四卷〕．大乘玄義〔一卷〕．藥師懺法
〔一卷〕．剃度正範〔一卷〕．僧行軌則〔一卷〕．三歸五八戒正範
〔一卷〕．教誡尼正範〔一卷〕．黑白布薩〔一卷〕．
幽冥戒正範〔一卷〕等諸書。
竝行於世。身長大。
頂肉髻。聲若鉅鐘。
貌類古佛。有一善士自滇南來參云。
弟子曾禮鷄足山求見迦葉。
夢感韋天示云。尊者已至華山弘律。
爾欲親覲可往見焉。
故來禮拜。師恐眾惑。
祕不容傳。至於馬陵之枯泉自溢。
龍眠之三世冤消。
冥戒歸依。神龍護法。
種種靈奇難可具錄。
餘詳御史李模督河孫在豐二墖銘。
翰林尤侗侍御方享咸二傳。
及方伯丁思孔道行#CB15156;中。 ^392b28

有宜潔律師者。係師法嗣。
名書玉。宜潔字也。
別號佛菴。今現住古杭昭慶。
說法度生。其學才挺拔。
道德高明。固是一世之雄。
而不忝為慧雲老祖四世之孫者也。
辛巳夏予甞應請抵肥後州熊本城講梵網於神護教寺。
肥前州島原城江東禪寺主慇請開戒於其寺。
因留錫結冬安居。
制前寺主要予遊長崎。
既到。#CB15685;訪東明山興福寺。
寺主悅峰章禪師。
支那人也。喜予來訪。
#CB15328;待優渥。
促榻對談。霏霏如吐玉屑。
出毗尼日用切要香乳記二卷見贈。
毗尼日用切要即見月和尚所集。
而宜潔律師隨而箋之曰香乳記。
予恭讀之。又因禪師所談。
方知律師現在昭慶。
遂乃託禪師以六物圖依釋四卷附商舶寄貽。
律師見而隨喜。序以證之。
并贈其所著羯磨儀式二冊#CB15030;予。
今茲戊子秋九月二十五日敬而領之。
輒述一偈以誌其喜。
前貽依釋。今領此贈。
竝賴東明禪師勞神用也。
序文既梓。冠於卷端。
私恐人不審其所由。
撰緣起一篇。諸師事實皆依香乳記出之。
兼取於廬山志。其文全存而不敢殺者。
令人知支那戒律中興繼承有得其人。
保佛道壽命於濁末之運云。 ^393a46

旹 ^393b36

寶永五年歲在徒維困敦冬至後三日 ^393b38

江左安養蘭若苾芻湛堂淑槃譚識
 ^393b40
