讀教記卷第十四
author:: 天台沙門　法照
other:: 
# 文句(七)
文句〔七〕
other:: 
## 舍利
舍利
orig:: 
文句〔八〕〔十二〕。夫佛生處、得道、轉法輪、入涅槃等處，法王所遊皆應起塔。
此經是法身生處、得道之場、法輪正體、大涅槃窟。
此經所在須塔供養，不復安舍利者，釋論云：
碎骨是生身舍利，經卷是法身舍利。
此經是法身舍利，不須更安生身舍利。
生法二身各有全碎，皆可解〔云云〕。 ^78a10

記〔八〕〔二十一〕。生處，得道、轉法輪、入涅槃等處，具如止觀第七化身八相。
此四相處尚應起塔，況復五師及此經所在？
即是法身四處皆應起塔，況經著塔中？
則為已有法身全身舍利，故引論證。
生法二身各有全碎云云者，令釋出四相生身全碎，如釋迦多寶。
法身二者，諸方便教法身碎也，法華一實法身全也。
四教五時委簡可見，故知諸經全碎相半，
唯此法華法身全身，更無餘法皆入實故。 ^78a22

玅玄〔七〕〔十七〕，六年苦行，三十四心斷結〔云云〕。
以火闍毗，收取舍利者，此三藏佛涅槃相。 ^78a38

輔行〔九下〕〔十五〕方便土中通佛涅槃，不可亦同界內通佛 #CB01926;身入滅，
唯留舍利等。
commentary::  ^78a42

大小兩乘皆留舍利者，小為人天福田故，大表化化無窮故。
若順教旨空中，則大有小無，如章安說；
若順同居化儀，則小有大無，如玅玄；若就法性土，
則大小俱無，如輔行。
相傳謂一生修行，其火燒不壞，擊之則碎；
二生修行，燒擊不碎；三生非但不碎，亦有光明也。
other:: 
## 法華分身
法華分身
orig::  ^78a46

瓔絡本業經〔上〕。釋迦文佛分身百億，悉徧其中，
為彼國說賢聖本業瓔絡之行〔云云〕。
若近相見，皆來集此金剛寂滅道場樹會。 ^78b12

戒壇經。佛告目連：汝往祗園戒壇，鳴鐘召十方僧，
如觀音、普賢等集。
我分身百億釋迦，各乘樓觀，至戒壇所。 ^78b18

華嚴經〔五〕。往昔勤修多劫海，能轉眾生深重障，
故能分身徧十方，悉現菩提樹王下。 ^78b24

籤〔二〕〔十八〕，首楞嚴下卷：堅首菩薩白佛言：
世尊〔云云〕。阿難言：如我解佛所說，彼佛是釋迦異名。
佛告阿難：汝承佛力，乃知是事。
乃至上方有土，名一燈明等，竝釋迦分身。 ^78b28

文句〔八〕〔二十〕諸佛同與欲開塔，如僧中作法與欲意也。
大集明若干佛與欲，華嚴亦說十方若干佛同說華嚴，
大品亦云千佛同說般若，皆不云是釋迦分身。
準今經者，應是分身，彼帶方便，故時中不顯說耳。
今經非但數多，亦直說是分身，咸來與欲也。 ^78b36

玅樂〔八〕〔三十〕。如僧中與欲者，不必全同僧中法事，故云如耳。
多寶願力須諸佛集，復令時會知分身多，故此諸佛為開塔集。
集又不至，但遣侍者傳問訊等狀如與欲，故諸侍者但申問訊無說欲辭。
大集若干諸佛與欲者，於欲色二界大空亭中，
廣集十方一切諸佛〔云云〕。
今已開權，次欲顯遠使諸佛道同，故令諸佛與欲 ^78b46

釋籤〔一〕〔二十三〕，況同居分身寂光地踊，
覩已咸信一道無偏，不同華嚴云是眷屬，
大集亦無分身之言，般若但云問者加說名字咸同，故知此經與餘經異。
顯密意別，思之可知。
commentary::  ^78c12

按疏記言分身，但今昔多少，顯密異耳。 ^78c20

逸堂曰：諸文竝不曾一槩斷昔日無分身，但只可云對諸經揀。
蓋前人不曉，便謂在昔不說分身，乃問者之過。
應知今經與諸經對辨有二義：一者名義，
如華嚴、大集、般若但有分身之義，今經有義有名。
二者多少，昔經縱說分身而數不多，今經數多。
或云本迹異，迹中今成分身則通，本門久成分身則局。
other:: 
## 三變土田
三變土田
orig::  ^78c22

玅經〔四〕，是寶塔品文句〔八〕〔二十〕。
三變土淨者，此正由三昧。
三昧有三：初變娑婆是背捨，能變穢為淨；
次變二百那由佗是勝處，轉變自在；後變二百那由佗是一切處，
於境無礙。又初一變淨表淨除四住，次一變淨表淨除塵沙，
後一變淨表除無明〔云云〕。 ^78c40

記〔八〕〔二十九〕。三變淨土由背捨等者。
問：佛有楞嚴三昧之力，何以仍用小乘事禪，又表破三惑復非所治？
答：是定聖行攬因成果，果地事用無爽於理，
即楞嚴中具諸三昧，非昔因時見禪法界，豈背捨等變過三千？
然化佛事宜附小名，故大論中亦是準小，
故云欲得自在修勝處，欲得廣普修一切處，若但小用唯於三千。
又初一變下表破三惑者。
既楞嚴中即理之事，不妨一一皆破三惑，
況今三昧直論功用，破惑乃是所表而已，表前破已表後更破。 ^79a4

記〔九〕〔十八〕今云變者，穢為施權，變表顯實。
穢屬五濁，元在小機，機會權開，變土為表〔云云〕。 ^79a22

記〔八〕〔三十四〕。問：三千之外各四百萬億無復大海，文殊何故仍云海來？
答：事釋未爽，況不思議。
今三義通之：一者既移天人及變大海，從所移處來應無遠弊。
二者海眾縱移而龍宮不動，龍謂不動而所居已變，從變而不變處來有何不可。
三者無緣者被徙、有緣者今來，此不思議山海宛然令眾不見，
但是變見非謂改體。
文殊既不起而往，其土亦即穢而淨，故淨名云：移置他土都不使人有往來想。
此中乃使有往來想而本不移，故知應有機者而土變眾移而尚來，
其無緣者土復眾來而不至。
所以理雖無動、化事成規，故使所見不同、來往時異。
菩薩化儀尚爾，豈佛設變同凡？ ^79a26

玅玄〔七〕〔十四〕復次，三、變土田者，或是變同居之穢，令見同居之淨。
或見方便有餘淨，例如壽量云：若有深信解者，
見佛常在耆闍崛山，共大菩薩、聲聞、眾僧者是也。
或見實報淨，例如見娑婆國土皆紺琉璃，
純諸菩薩，即其義也。
或見寂光等也。法華三昧之力，使見不同耳。 ^79b2

釋籤〔八〕〔五〕。三變土田或見同居淨乃至方便有餘者。
三變之淨，若據土相似同居淨，據移天人置於他土，
純諸寶樹寶獅子座，唯有諸佛及諸菩薩，
則似方便有餘，故著或言。
準文又應亦似實報無障礙土。
commentary::  ^79b14

或問：淨名丈室，容受三萬二千獅子寶座，及一切大眾。
又華嚴中，無礙法界，於一毛端，現寶王剎。
何法華開顯，反不及二經，須用三番變淨耶？
曰：淨名現座，大士空室，正彰彈斥故。
華嚴法界，毛端現剎，乃果上無礙故。
法華更變，機會權開，表破三惑故。
應知淨名華嚴，不變而變。
法華開顯，變而不變。
隨順物宜，無優劣也。
other:: 
## 龍女成佛
龍女成佛
orig::  ^79b22

玅經〔四〕，提婆達多品。
當時眾會，皆見龍女，忽然之間，變成男子，
具菩薩行，即往南方無垢世界，坐寶蓮華，
成等正覺，三十二相，八十種好，普為十方一切眾生，演說玅法。 ^79b38

文句〔八〕，〔二十七〕。正示因圓果滿。
胎經云，魔梵釋女，皆不捨身，不受身，悉於現身得成佛故。
偈言，法性如大海，不說有是非。
凡夫賢聖人，平等無高下。
唯在心垢滅，取證如反掌〔云云〕。
南方緣熟，冥以八相成道。
此土緣薄，秪以龍女教化。
此是權巧之力，得一身一切身，普現色身三昧也。 ^79b46

記〔八〕〔三十四〕。問：為不捨分段即成佛耶？
若不即身成佛，此龍女成佛及胎經偈云何通耶？
答：今龍女文從權而說，以證圓經成佛速疾，
若實行不疾權行徒引，是則權實義等理不徒然，故胎經偈從實得說。
若實得者，從六根淨得無生忍，應物所好容起神變現身成佛，
及證圓經既證無生，豈不能知本無捨受，何妨捨此往彼？
餘教凡位至此會中，進斷無明亦復如是。
凡如此例，必須權實不二以釋疑妨。
言權巧者，不必一向唯作權釋，只云龍女已得無生，
則約體用而論權巧，非謂專約本迹而為權巧也。
故權實二義經力俱成，佗人釋此或云七地十地等者，不能顯經力用故也。 ^79c10

教行錄〔答日本十問中〕。
commentary::  ^79c34

愚謂北峯承廣智云：龍女是實人，在海已證無生。
今作始證體用權實釋，非同古人判是十地人，權示此說不可易矣。
竊詳圓果一科，經文自有現身成佛捨此往彼之義。
大師標因圓果滿文，初云現成明證，即是龍女現身成佛以證圓經，
故引胎經偈現身成佛是同，未分權實之異。
記主詳考二文，雖皆現身成佛，而權實不同，
故云今龍女文從權而說，故胎經偈從實得說。
因修北峯科，令記文明白。
記文初問下，約龍女及胎經現身成佛問；
二、答下，約權實現成捨。
此答有四：初、約權實義等消文；二、若實下，
約實體權用答即捨；三、凡如下，囑必須權實不二釋妨；
四、言權下，釋歡喜文，斷體用權實俱顯經力。
然言權下，雖是歡喜科文，而意與上連屬也。
次又二：初、明圓人當教；二、餘教下，例從偏入圓。
初又二：初、以體用正釋現身疑；二、既證下，以體用結釋不捨疑。
記云從六根清淨得無生忍，即前文殊言龍女得不退轉也。
記云應物所好容起神變現身成佛，即今龍女因圓果滿現身成佛也。
看胎經證字、今經變字，則體用明矣。
記云不必一向唯作權釋，又云非謂專約本迹而為權巧，蓋對斥古人通本迹義也。
other:: 
## 壽量四句
壽量四句
orig::  ^79c36

文句〔九〕〔十六〕鷸蚌相扼，我乘其弊，應具四解。
謂實有量而言無量，彌陀是也。
實無量而言量，如此品及金光明是也。
實無量而言無量，如涅槃云唯佛與佛其壽無量是也。
實有量而言量，如八十唱滅是也。
品文具有此義，豈可是一而非三耶。 ^80a32

記〔九〕〔二十四〕。品文具有此義者，即此品後文具三句義，還攬此三分為四句。
是故應知今品題意，迹中指本、本具三身，故不偏執常與無常。
今正應以本地之長用開迹短，曉長本已方達本理無復長短，
故借迹中三身四句對本以釋。
當知本迹俱具四句，本四俱本、迹四俱迹。 ^80a42

句〔九〕〔十八〕。今正詮量本地三佛功德，故言如來壽量品〔云云〕。
此品詮量通明三身，若從別意正在報身。
何以故？義便文會。
義便者，報身智慧上冥下契三身宛足，故云義便。
文會者，我成佛已來甚大久遠，故能三世利益眾生，
所成即法身、能成即報身，法報合故能益物，故言文會。
以此推之，正意是論報身佛功德也。 ^80b6

記〔九〕〔二十五〕。今正下，結歸品意，乃指今之本佛〔云云〕。
問：法、報是本，應身屬迹，何以乃言本地三佛？
答：若其未開，法、報非迹；若顯遠已，本、迹各三〔云云〕。
此品下，約身以文義判品，令知久成。
又三：初、正出本、報；何以故下，釋出所以。
上冥法本，下契物機。
三、以此下，結成本、報。
記〔九〕〔二十二〕。彌勒問涌出菩薩從誰發心等者，
意疑伽耶成來未久，如何所化身相難思？
本既不疑長壽，何須以非長而長為答？
但先以長為答，顯所化多長壽之由。
其唯法、報，是故今以三身釋之。
法華論意亦復如是。
commentary::  ^80b18

鑑堂傳覺庵之說壽量四句，收一代名言，今取之。
余重講如來壽量品，嘗曰：如來十號，盡是假名；
壽量三身，初非實法。
雖非實法，三身炳然；雖是假名，十號宛爾。
應知如來三世利益，竝是應身。
故頌云：應身壽量還知否？
塵劫分明在目前。
處處同行復同住，相逢不必語生年。
other:: 
## 品信開合
品信開合
orig::  ^80b38

玅經〔五〕，分別功德品。 ^80c4

文句〔十〕〔六〕，一現在四信，二滅後五品。
云何四信？略解三人，廣說二人，觀成一人，
信通四人，故言四信也。
四信者，一一念信解未能演說，二略解言趣，
三廣為佗說，四深信觀成〔云云〕。
初二品是聞慧位，廣聞廣說是思慧位，
觀行相成是修慧位，自淺之深成六根清淨十信位也。 ^80c6

記〔十〕〔九〕。云何四信者，問意兩兼：一問云何但立四數，二問云何四俱名信。
略解去釋也。四人通名為信，則二義俱成，攝五成四不須至五。
又名從初得，故俱名信。
略解三人者，去通從別則受別名，廣及觀成必有略故，
故略通三人唯除初信，初無解故廣說二人。
除略解者，廣局第三不通前二，觀成一人復除廣解不通餘三，
除信一事餘不通四，唯信通四名為四信。
若一念信解未有下三，乃是初信最局，
略具初信、廣具初二，觀必具三故後漸寬，
但後後者勝於前前，故成後局。 ^80c18

文句〔十〕〔七〕五品者，一直起隨喜心，二加自受持讀誦，
三加勸佗受持讀誦，四加兼行六度，五加正行六度。
此五人者，通論皆自行化佗，下文云五十人展轉相教也。
既皆有自行通稱弟子，皆有化佗通稱法師也。
別論二人但自行，三人具化佗作法師，往名在三不在五。
自行既通，所以皆稱弟子也〔云云〕。
結此五品，前三人是聞慧位，兼行六度思慧位，
正行六度是修慧位，都是十信位前耳。
或云初隨喜品是入信心位，分一品為兩心，
五品即十信心，即是鐵輪六根清淨位也〔云云〕。
不久詣道樹者，其位在鐵輪，不久得入銅輪，
能八相作佛也〔云云〕。
此第五品與第四信齊，同是修慧位。
若論入位，同是六根清淨位也，而有現未佛世滅後之異耳。 ^80c38

記〔十〕〔十二〕第五品齊第四信者，以初二品當初信，
解第三品當第二信，故二處判三慧，將二信及此三品共在聞慧位也。
問：何故現在唯四信，滅後立五品？
答：其義既齊四五無別，但是滅後加讀誦位為第二品耳。
記〔十〕〔八〕自非今家準法華文判，以法師功德六根互用為十信位而為內凡，
於十信前以分別功德末如來滅後已下文立五品位為外凡，
寧判十信斷三界苦，仁王經意何由可消？ ^81a16

玅玄〔五〕〔七〕。此經分別功德品，明初心五品弟子之位，文甚分明。
法師功德品，明六根清淨相。 ^81a32

止觀〔七〕〔三十一〕若爾，五品之位，在十信前。
若依普賢觀，即以五品為十信五心。
但佛意難知，赴機異說，借此開解，何勞苦諍。 ^81a36

句〔十〕〔十〕前是相似功德，今是相似位初功德耳。
記〔十〕〔十六〕前是相似功德等者，指分別功德品中云滅後五品，
大師有時依普賢觀判五品位在六根內，故云相似。
若指四信，正當相似。 ^81a42

句〔十〕〔十〕。初品既爾，四品加然。
相似既爾，分真倍然。 ^81b2

記〔十〕〔十六〕四品加然者，明發不定，始自隨喜終至正行皆發六根，
何必過五方入相似？
言加然者，以初望後，初尚得入後四加前。
相似既爾等者，以分真中根淨倍前，以真望似故云倍也。 ^81b4

記〔十〕〔十二〕在三不在五者，師從利佗，故除初二。
準法師品，讀誦亦得通名法師，但此中文意且資理，是故爾耳。 ^81b12

句〔十〕，〔十〕。法師義如上說。 ^81b18

記〔十〕〔十六〕。問：此品既云是隨喜果，法師之名何以指前？
〔意謂今品明法師自當十信，何以釋名却指上品？
莫也淺深不便。〕答：弟子通初後，法師唯二三，義亦兼後二。
或全未入品。何者？
若以五品入六根中，五師但為六根因耳。
縱以五品在六根外，五師不云修於觀行。
但以誦說名通，且通第二三品，說復該於四五，故且一往似通。
若具約位簡之，一向未入凡位。
〔若約位簡，則五師未入五品外凡位也。〕
以法師名，彼品釋廣，故須指彼以消今名。
法師之稱既通，不隔四信五品，故指彼文用申品目。
五師受持讀誦解說書寫五品隨喜讀誦勸他兼行正行
commentary::  ^81b20

品既合信，從品言之，五品即十信之五心耳。
若一品為兩心，五品即十信也。
或問：品伏信斷，義安可合？
曰：品伏開也，品斷合也，不可以開妨合。
普賢觀明無生忍前十種境界是相似位，
於中有深信大乘、受持讀誦等五品之義，故知五品合十信也。
北峯師云：明斷伏故位開，約赴機故文合，
即伏即斷，理亦無殊。
other:: 
## 六根盈縮
六根盈縮
orig::  ^81c4

玅經〔六〕，法師功德品。 ^81c20

文句〔十〕。〔十一〕今按：三業安樂行，即有十善。
一善有十，即百善。
一善中有十如，即千善。
就化佗為二千，約如來室、如來衣、如來座，即成六千。
五種法師悉具六根清淨，一一根皆有一千功德也。
復次，一心中具十法界，一一界皆有十如，即成一百。
一根通取六塵，即有六百。
約定、慧二莊嚴，即是一千二百。
根根悉用定、慧莊嚴，等千二百也。
若論六根清淨，清淨則不言功德若少、若多。
若言莊嚴，能盈、能縮、能等。
等莊嚴者，根根六千。
若言千二，顯其能盈。
若言八百，顯其能縮。
若言清淨，無盈、無縮、無等。
六根互用，根自在故，不可思議。
故記〔十〕。〔七〕此土三根強弱，引大論文，全不應此。
此文眼、鼻、身八百，耳、舌、意一千二百。
論中眼、耳、意三用強，故不相當〔云云〕。
今依安樂行以明三業，正當法師依於弘經方軌，
故令獲得六根清淨〔云云〕。
準華嚴，六根各十，十義亦與此中文同，
但真、似別耳。是則五、十俱通真、似。
又五與十，但離、合異。 ^81c22

玅玄〔六〕〔十〕問：若以六根為六通者，云何功德有增減？
答：大論四十云：鼻、舌、身同稱覺，眼稱見，
耳稱聞，意稱知。三識所知為一？
三識所知為別？而三識助道法多，故別說；
三識不爾，故合說。
又三識但知世間事，故合說；三識亦知世間，
亦知出世間，故別說〔云云〕。
若例此義，三根種種義強，故有千二百功德；
三根力弱，故但八百功德者，蓋一途別說，非經圓意。
正法華功德，正等等千。
今經顯六根互用，將三根足二百，向三根而互用耳，自在無礙。
能等，如正法華說；能縮，如身、眼、鼻之八百；
能盈，如耳、舌、意千二百。
經云：若能持是經，功德則無量，如虗空無邊，其福不可限。
互用之意彰矣！ ^82a6

籤〔七〕〔三〕言三根增減者，此引大論四十文。
云鼻舌身三者，但引彼論云有增減，若對六根與今不同。
意云：論文許有增減，何妨今經眼鼻身三數劣餘三，是故引論以例今經。
故云：若例此義，餘如所說。 ^82a28

楞嚴經〔四〕第二義者，汝等必欲發菩提心，
於菩薩乘生大勇猛，決定棄捐諸有為相。
應當審詳煩惱根本，此無始來發業潤生，誰作誰受？
阿難，汝修菩提，若不審觀煩惱根本，則不能知虗妄根塵何處顛倒。
處尚不知，云何降伏取如來位？
阿難，汝觀世間解結之人，不見所結，云何知解？
不聞虗空被汝隳裂。
何以故？空無相形，無結解故。
則汝現前眼、耳、鼻、舌及與身、心，六為賊媒，自劫家寶。
由此無始眾生世界生纏縛故，於器世間不能超越。
阿難，云何名為眾生世界？
世為遷流，界為方位。
汝今當知，東、西、南、北、東南、西南、東北、西北、
上、下為界，過去、未來、現世為世。
方位有十，流數有三。
一切眾生識妄相成，身中貿遷，世界相涉。
而此界性，設雖十方定位可明，世間秪目東、
西、南、北、上、下無位，中無定方，四數必明與世相涉。
三四四三，宛轉十二，流變三疊，一十百千，
總括始終，六根之中，各各功德，有千二百。
阿難，汝復於中，克定優劣，如眼觀見，後暗前明，
前方全明，後方全暗，左右傍觀，三分之二，
統論所作，功德不全，三分言功，一分無德，當知眼唯八百功德。
如耳周聽，十方無遺，動若邇遙，靜無邊際，當知耳根圓滿一千二百功德。
如鼻齅聞，通出入息，有出有入，而闕中交，
驗於鼻根，三分闕一，當知鼻唯八百功德。
如舌宣揚，盡諸世間出世間智，言有方分，
理無窮盡，當知舌根圓滿一千二百功德。
如身覺觸，識於違順，合時能覺，離中不知，
離一合雙，驗於身根，三分闕一，當知身唯八百功德。
如意默容，十方三世，一切世間出世間法，
唯聖與凡，無不包容，盡其涯際，當知意根圓滿一千二百功德。
commentary::  ^82a36

如英法師云：楞嚴一經無逾解行，先依圓心明解脫竟，次示起行之門。
欲使機緣悟入圓通，先令審觀煩惱根本，作達理之處。
然煩惱本不出根塵覩對，世界相涉，故曰則汝現前眼耳舌鼻及與身心六為賊媒，
自劫家寶，由此無始眾生世界生纏縛等。
此由總示過患，殆至以世界歷六根，別明行相數量多少，
則曰世為遷流，界為方位，乃至四數必明與世相涉，
三四四三，宛轉十二，流變三疊，一十百千，總括始終。
六根之中各各功德有千二百，是知此一節經文乃別明凡夫見聞覺知行相數量也。
但經文幽隱，解者多說，或但筭數而法義無表，
或專理趣而數目不明，翻令學者終日遲迴。
余謂流變三疊者，流變則是從小增多之謂也，三疊則是三番也。
但此經乃房公潤筆，措詞文雅，故云疊也。
上明五濁中，亦云五疊渾濁也。
一十百千者，則出其三疊之數也。
一十乃初疊，百則次疊，千則第三疊耳。
纔言一十，便該十二也。
此乃總舉其數，以一字貫三，謂一十、一百、
一千，或謂之四數，恐未可也。
且十二是初疊者，當知眾生現行境界，
一念心起，根塵纔對，便落方世，以此方世三四相涉，故成十二也。
此乃六根六塵所依之處也。
若於此中便論優劣，則眼等三便只有八，
以前明後暗、左右傍觀等。
其意等十二，反說可知。
然既根塵相對，則必於中起貪、瞋、癡，身三口四，
故曰身、口、意三作殺、盜、婬，自業所感，作其習因。
今且以一塵起十惡示之，十惡業體既依塵起，還應不離方世十二。
以此十惡徧造業故，則謂之業有十惡等；
以此十惡在前念故，則謂過去有十惡等。
宛轉相涉，一中有十，是故成百二十，為次重增數，是第二疊也。
其實只十惡，但隨方世召之，成百二十。
當知初疊之中唯論四方三世，故成十二。
其如一方涉世，亦只一四方，但亘乎三世，
以謂世世皆四方，故成十二。
上來方世既爾，故今依方世造十惡，亦不出只一十惡，徧方世而成百二十也。
例如今家只一千如，以對實法、國土、假名，故成三千也。
若眼根等三只成八十，雖則十惡無虧，但所依方世元闕一分故耳。
其次熾然作此十惡，必能互相莊嚴，於中趣一惡為所嚴，必以餘九為能嚴。
且如欲殺者，寧不由有瞋、有癡、有盜、婬等所以行殺？
是知九能莊嚴一也。
餘九互嚴，準說可知。
其實亦只一十惡，但由互嚴，故一中有十，則成百也。
亦例今家只一十界，以談互具，故成百界也。
然既互嚴成百，應知此百惡體還亦不離前來方世十二，
一中有百，故成千二百，為第三重增數，成第三疊也。
眼等三根亦只成八百，例上可知。
然此三疊，初則十惡所依之處；次則正論十惡所起，
但徧十二，故成百二十也；三則明乎十惡互嚴，
其實雖有三疊成千二百，不出十惡耳。
是知經意大率欲明六根三業為煩惱本耳，
但其根塵所造必依方世，仍須互嚴，故成三疊，
增至千二百，以為極數耳。
蓋法理而然，豈復心多耶？
然其根根各千二百者，此乃總括始終，以六根能分別識性相同為言也。
蓋眼等一期對境之時，雖則前明後暗，
而有增減，其實能分別性還有顧視四方之德，
既通四方，則成千二百也。
身、鼻亦爾。故經曰：汝等見聞，元無異性，
眾塵隔越，無狀易生，性中相知，用中相背。
孤山釋曰：元無異性者，了別之心唯一故。
眾塵隔越者，六塵不同故。
然其六根所作十惡皆名功德者，蓋由此十惡體全是性惡法門，
故如來欲令機緣當處解脫，全體圓通，
言中有響，則以功德明之。
故下勸詳擇。經云：我今備顯六湛圓明，
本所功德數量如是，隨汝詳擇，其可入者，
吾當發明，令汝增進。
又曰：生死結根，唯汝六根，更無他物；安樂玅常，
亦是六根，更非佗物。
三四四三，宛轉十二者，以三世涉四方有一二，以四方涉三世亦十二也。 ^82b42

按經三四四三，宛轉十二，流變三疊，一十百千者，
謂以三世涉四方有十二，以四方涉三世亦十二，故曰宛轉。
蓋一念纔動，便落方世，成十二數，即此十二各變為十，
成百二十，又即百二十各變為十，成千二百也。
以世涉方，以方涉世，比說可知。
是則變一為十是第一疊，變十為百是第二疊，
變百為千是第三疊，故曰流變三疊，一十百千。
然則一念之功未至三疊，而勢不可已，
既至乎三疊，又不可復增，雖無量世之不同，
要且不出乎三，雖無邊方之不等，豈逾於四耶？
夫千二百之功而兆於一念，善若有力，
惡亦有力，猶水能載舟，亦能覆舟也，可不謹歟？ ^83b28

北峯問曰：楞嚴與法華竝以眼、鼻、身具八百功德，
耳、舌、意具千二百功德，根數既同，文意同否？
答：有二不同：一、迷悟不同；二、數法不同。
初義者，楞嚴明煩惱根本，乃就凡失迷，
妄說六根業用優劣，劣故八百，優故千二百；
法華明持經得悟，發相似聖，用六根互用功德，
論能盈能縮，縮故八百，盈故千二百。
次義者，楞嚴約三世四方十二之上各有十惡，
成百二十；又約十惡互嚴，一一具十，成千二百；
法華約一心具十法界，一一界皆有十如，
即成一百；一根通取六塵，即有六百；約定、
慧二莊嚴，即是一千二百；根根悉用定、
慧莊嚴等，有千二百也。
又問：谷響引晉本華嚴三十五云：菩薩有十種眼，
謂肉眼、天眼、慧眼、法眼、佛眼、智眼、明眼、
出生死眼、無礙眼、普眼，餘根亦然。
與法華何異耶？答：法華六根各五，即是似位；
華嚴六根各十，即是真位。
位雖高下，法體是同，但離合異耳。
謂法眼離智眼，慧眼離生死眼，佛眼離明眼、
無礙眼、普眼也。
other:: 
## 文殊位次
文殊位次
orig::  ^83c4

玅經〔七〕，玅音品。 ^83c40

文句〔十〕〔二十二〕問：若文殊位下，辭不應求見。
若文殊位高，相來那忽不識？
答：雖同一位，有始中終。
止此一事不知，無忝高位。
又眾中見瑞不了，發起令知，故問佛耳。 ^83c42

記〔十〕〔三十五〕。若文殊位下等者，玅音辭彼佛時云：
及見文殊，豈可遠來求見下位？
文殊位高見華應識，何以問佛以何因緣等？
答中二義竝文殊位高，或同是補處，一位之中分始中終；
或同是古佛則無高下，同位居始未謝不知。
忝者辱也，豈一事不知成屈辱耶？
又大眾無敢問者，文殊雖高，為欲發起示為不知？ ^84a2

別行玄〔上〕〔八〕，下品不知上品，冥顯兩益，如文殊不知玅音。 ^84a14

記〔上〕〔二十三〕，上不測上，亦通圓人，故引玅德，不知玅音。 ^84a18

別行疏〔下〕。〔十一〕、真佛者，據玅覺法身究竟極地，毗盧遮那乃名真佛。
真佛淵遠，不可說示，云何能解？
如妙音所作，文殊不知，況下地凡夫為示真身耶？ ^84a22

記〔下〕〔十一〕。問：妙音東來，先現八萬四千眾寶蓮華，
文殊見已而問於佛，據此亦是不識應相，那忽引證不知真身？
答：斯乃見迹，不識其本，即是不知真身也。
故下問云：是菩薩種何善本？
修何功德？行何三昧？
三昧即真法也。
commentary::  ^84a28

按疏記二文，自言文殊亦是高位人，非謂文殊高於玅音也。
讀教記卷第十四
 ^84a38
