
other:: 
#  No. 520-A 注仁王般若經科
No. 520-A 注仁王般若經科
author:: 大宋沙門　淨源　錄
○注仁王般若經科〔二〕初題目〔二〕初注題二述人二疏文
〔二〕初通敘宗旨〔三〕初儒釋對辨〔三〕初標
〔夫儒〕二釋〔彼以〕三結〔斯皆〕二正敘經旨
〔三〕初標難〔知茲〕二中義〔二〕初王請安民
〔是故〕二聖慈護國〔至聖〕三引例〔三〕初合辨
〔#CB15210;五〕二敘失〔二〕初敘義
〔昔人〕二顯夫〔中是〕三明得〔二〕初正明〔唯大〕
二引證〔故有〕三具彰疏解〔二〕初敘昔解
〔二〕初釋義有廣略〔若夫〕二流傳有隱顯
〔然則〕二申今義〔三〕初明所宗〔淨源〕二報國恩
〔庶乎〕三資臣德〔夫然〕二別釋經文〔二〕初題號
〔二〕初解所詮〔四〕初釋仁王〔夫仁〕二釋護國
〔護者〕三釋般若〔梵語〕四轉波等〔波羅〕二釋能詮
〔三〕初正釋〔經者〕二敘歎〔然則〕三通妨〔或謂〕
二經文〔二〕初科判〔三〕初科判源由〔次釋〕
二約品分文〔然此〕三辨三之相〔所以〕二隨釋
〔三〕初序分序品第一〔文句〕〔二〕初懸示〔三〕
初證信序〔諸經〕二發起序〔二發〕三辨品數
〔品者〕二牒釋〔二〕初證信〔三〕初建立所以
〔二〕初立由〔然證〕二立意〔意為〕二科定經文
〔雖具〕三依科正解〔二〕初說經時處〔二〕初釋文
〔信成〕二通妨〔或曰〕二兩眾俱聞〔二〕初總敘分科
〔二兩〕二隨科別釋〔三〕初明當機眾〔六〕初聲聞眾
〔二〕初正釋二眾〔二〕初僧眾二尼眾二會通緣覺
〔若按〕二菩薩眾〔二〕初標類舉數二敘歎行德
〔三〕初總歎二別歎〔二〕初敘義〔二別〕二釋文
〔初歎〕三結德三在家眾四七賢眾五國王眾六異生眾
〔二〕初釋經〔欲界〕二示注〔昔圭〕二釋輔翼眾
〔二〕初總敘〔二〕初指同大經〔二輔〕二明世間嚴
〔今文〕二釋經〔四〕初現土宣教〔二〕初釋經
〔土雖〕二引證〔二〕初引文〔賢首〕二會通〔論上〕
二座現寶華三主伴齊現〔二〕初釋經文
〔果數〕二會同異〔若準〕四諸佛說法三敘眾就坐二發起○二正宗○三流通○○二發起序
〔二〕初敘意〔二發〕二釋經〔五〕初彰說法時
〔二〕初釋經〔具無〕二通妨〔或謂〕二入定放光三諸天雨華
〔二〕初別列總指〔華色〕二略示無色〔然無〕
四震地警眾〔二〕初釋經震地〔震即〕二引文警眾
〔勝思〕五騰疑表法〔六〕初敘昔疑今二匿王申門
〔四〕初念法利生二問眾述疑三眾無答者四奏樂供佛三放光召眾四光中宣教
〔二〕初別釋今經〔光現〕二會同楞嚴〔然今〕
五徧集有緣〔三〕初總標二別列三結數六獻供禮敬○二正宗分
〔二〕初示品分科〔此下〕二依科別釋〔二〕初三品明內護
〔二〕初觀如來品明護果〔三〕初來意〔二〕初釋分來
〔來意〕二釋品來〔二品〕二釋名〔二〕初釋觀字
〔二釋〕二釋如來〔具如〕三解經〔七〕初如來起定許說
〔二〕初懸牒諸王念請二許說內護誡聽二匿王忻讚散華三詢問因果奧旨四廣答護果觀門
〔二〕初化四生有情〔三〕初牒果以四生為境二修因以二行為觀
〔二〕初約色蘊略明二例餘法廣辨三徵釋相如結觀心
〔三〕初雙牒二雙釋三總結二示三種般若
〔二〕初通示所宗〔二示〕二別釋經文〔二〕初從本起末以順釋
〔三〕初實相明所觀真性〔三〕初能所相違問二空有雙照答
〔二〕初約真諦明空二約俗諦明有三斥問妄分別二觀照辨能觀玅慧
〔二〕初能觀所觀問二非空非有答〔二〕初略明二廣釋
〔二〕初述觀料經〔二廣〕二約文申義〔二〕初真空絕相觀
〔四〕初會色歸空觀〔三〕初約境明空二約智觀空三因果俱空二明空即色觀三空色無礙觀四泯絕無寄觀二理事無礙觀
〔二〕初躡前示後〔二理〕二正釋經文〔二〕初明聖證十地二辨等玅二覺三文字釋詮上之教
〔三〕初諸佛同宣二校量顯勝三徵釋所以
〔二〕初徵二釋〔二〕初忘詮得旨勝二約法顯人勝二攝末歸本以反結
〔三〕初結觀字詮觀之教〔二〕初總標三種妄見二別明詮上之教
〔二〕初三有果空〔三〕初總標二別列三顯空二三界因空二經觀照能觀玅慧
〔三〕初明十地空二辨等覺空三示玅覺空三結實相所觀真性五略示因人護果六問答何相觀佛
〔二〕初略今淨名〔六問〕二正釋今經〔三〕初覺帝垂問二仁王申答
〔三〕初總答二別答〔二〕初示教義二釋經文
〔謂所〕三結答三印例斥邪七總結時眾護益二菩薩行品明護因○三二諦品雙資因果○二三品辨外護○○二菩薩行品明護因
〔三〕初來意二釋名三解經〔二〕初通妨〔然清〕
二釋文〔二〕初匿王請問二如來酬答〔二〕
初科定經文〔二如〕二依科申義〔二〕初總答前二問
〔六〕初如來闡教〔二〕初五忍法答修何行業
〔三〕初總示二別釋〔二〕初指他教〔二別〕二釋今經
〔五〕初伏忍〔二〕初釋經文〔三〕初下品十住明十心
〔三〕初總標十住二別明觀行〔三〕初緣境發心二取信成位
〔二〕初會同異〔楞嚴〕二通外難〔然諸〕三明化利益
〔三〕初引論敘義〔二明〕二依論釋經〔論云〕
三仰祖證成〔吾祖〕三結成功業二中品十行明十治
〔三〕初總標十行二別明觀門三結成功業三上品十向明十忍
〔三〕初總標十向二別明觀門三結成功業二敘所宗
〔上來〕二信忍〔四〕初標位斷障二總修諸行三別指根本
〔二〕初正釋經文〔從發〕二重示行本〔然信〕
四現身顯益三順忍〔二〕初標位斷障二現身顯益
〔二〕初釋經文〔億之〕二會影略〔然證〕四無生忍
〔二〕初標位斷障二現身顯益〔二〕初釋經文
〔七地〕二會隱顯〔然前〕五寂滅忍〔二〕初分科
〔五寂〕二隨釋〔四〕初標位斷障〔二〕初標位分兩品
〔二〕初明忍同〔二〕初正釋文〔此位〕二會同
〔華〕二示品異二斷障證二覺二現身顯益
〔二〕初真身二應身三辨正揀邪〔二〕初辨正
〔二〕初凡迷三界〔三〕初示經文〔不出〕二申經義
〔一切〕三釋諸根〔然二〕二聖化三有〔二〕初釋經
〔報化〕二通妨〔或曰〕二揀邪四敘昔明果
〔二〕初敘昔告眾〔二〕初釋經〔既斷〕二通妨
〔然他〕二明果指本三通結二十王位答化諸眾生
〔二〕初牒問二正答〔三〕初寄位度生〔三〕初略標二廣釋
〔文有十段〕三總結二例諸如來三大眾供讚二匿王偈讚○三時眾獲益四敘昔得果五印成歎法
〔二〕初印成所說二敘歎忍法〔四〕初總標因果二別釋因果
〔二〕初徵二釋〔二〕初果德境智二因行境智
〔二〕初約法釋二約人釋三稱量罔及〔二〕
初約境空〔三〕初諸法空二諸行空三境界空二約智空
〔三〕初約法明權實二約人明申道三凡小墮有無四心言罔測
〔三〕初所說益物二舉人喻說〔二〕初敘二解
〔有謂〕二辨差當〔初解〕三果知因讚六勸修指同
〔六〕初修顯三世同二因果一路同三標忍生信同四超罪得果同五因名果說同六大眾奉行同二別答第三問○○二匿王偈讚
〔二〕初標說儀〔二〕初明諸頌〔然頌〕二出所以
〔為何〕二正說偈〔二〕初分科敘意〔二正〕二隨文釋義
〔三〕初總讚三寶二別讚五忍〔二〕初略示二廣釋
〔五〕初伏忍〔三〕初兼讚十善二正讚三賢三讚信成位
〔二〕初推詳文義〔三讚〕二引經略釋〔賢首〕
二信忍〔二〕初敘經述宗〔二信〕二約文申義
〔二〕初別讚三品〔三〕初讚下品〔二〕初釋下品
〔謂成〕二釋住地〔智與〕二讚中品三讚上品二總明斷障三順忍
〔二〕初別讚三品〔三〕初讚下品二讚中品三讚上品二總明斷障四無生忍
〔三〕初讚下品〔三〕初正明下品二敘進中品三約行斷障
〔二〕初釋偈讚〔中道〕二會長行〔前文〕二讚中品三讚上品五寂滅忍
〔二〕初讚下品〔二〕初正明下品二通前斷障二讚上品
〔四〕初正讚果德二揀因異果三通讚三業四別讚益物○二別答第三問
〔二〕初敘義分科〔二別〕二隨科別釋〔三〕初牒匿王致問二明如來正答
〔三〕初略示二廣釋〔四〕初依真成妄識二隨識生染淨三約證示地位四約修辨諸假
〔二〕初總明觀行〔四約〕二別釋經文〔八〕初顯法眼如幻化
〔三〕初妄識生色心二色法生根大三總結皆幻法二明受假如睡夢三辨名假如聲響四相續假如陽焰五觀待假如電光六形待假如第二月七緣成假如水泡八因成假如空雲三雙結
〔二〕初別結廣略二文〔二〕初結略示二結廣釋二總結自他二利三敘時眾獲益○三二諦品雙資因果
〔三〕初來意〔二〕初明前品〔初來〕二顯當品
〔又如〕二釋名〔二〕初正釋〔次釋〕二揀非〔若依〕
三解經〔五〕初匿王致問二如來正答〔三〕
初實相明真俗境〔二〕初長行略示〔二〕初敘昔示義
〔二〕初釋經〔過去〕二引證〔故華〕二勅聽許說
〔二〕初釋當文〔誡令〕二釋互望〔然此〕二偈頌廣答
〔二〕初總科偈文〔二偈〕二依科別釋〔三〕初真俗絕待二二諦互陳
〔三〕初約假明二諦二約空明二諦〔三〕初法二喻三合三雙遣明中道
〔二〕初法二喻〔二〕初喻真俗二喻迷悟三雙結真俗二觀照辨權實智
〔二〕初總標二別釋〔二〕初分科述意〔二如〕
二隨科釋義〔四〕初能所不二〔三〕初能度所度二能求所求
〔二〕初略徵釋二互同釋三徵釋所以二惑智不二三絕待不二四因果不二三文字顯上二義
〔三〕初匿王致問二如來正答〔二〕初通示所宗
〔二如〕二別釋經義〔二〕初文字性空即實相
〔二〕初文字性空二教體實相〔二〕初正明二揀非二文字性空即觀照
〔二〕初躡前起後二修證觀照〔二〕初明諸佛成護果
〔二〕初正明佛果二兼示九界二顯菩薩成護因
〔二〕初示教道三賢緣修二明證道十聖真修三結成二護三躡前請益
〔二〕初匿王申問二如來總答〔三〕初正答二徵釋
〔二〕初徵二釋〔二〕初約根相異性一二約諦真一俗二
〔二〕初揀非二顯是三通結四諸佛同說
〔四〕初一佛例多二顯功德多〔二〕初明能說多二顯所說多三舉少況多四校量勝多
〔二〕初舉一念信超苦二況四法行得樂五聞法悟道○次三品辨外護
〔二〕初分品〔大文〕二隨釋〔三〕初護國品正顯外護
〔三〕初來意二釋名三解經〔四〕初勅聽許說二正陳護國
〔三〕初明護時二示護法〔三〕初弘經置像
〔二〕初釋經〔置佛〕二止濫〔然近〕二備設供儀三說聽除難三彰護益
〔三〕初總明能護二別列所護〔二〕初列幽明二列依正三由教示益
〔二〕初持經文二獲福袪難〔二〕初獲福二袪難三引昔護國
〔三〕初引天王二引人王〔二〕初班足依邪教
〔二〕初遇邪師二取千王二普明遵正法
〔四〕初陳願允從二敷座請講三正說偈辭
〔二〕初總敘〔三正〕二別釋〔二〕初標說人二正說偈
〔四〕初演無常二宣八苦三說法空四闡無我四因偈獲益
〔五〕初普明受偈益二諸王誦偈益三班足聞偈益四敘誤還國益五出家獲證益
〔二〕初示位〔即證〕二示跡〔然班〕三例諸王
〔三〕初例過去二例現在三例未來四聞法悟道二不思議品兼陳外護○三奉持品廣前二護○○二不思議品兼陳外護
〔三〕初來意二釋名〔二〕初相用不思議〔二釋〕
二本迹不思議〔碧海〕三解經〔四〕初聞法忻躍二大眾散華
〔三〕初正明散華〔四〕初華成寶座〔三〕初散華成座二佛坐說法三持華成輪二華為雲臺
〔三〕初散花成臺二臺中說法三持華供佛三華作寶城
〔二〕初散華作城二諸佛說法四華成雲臺
〔二〕初通前述意〔四華〕二別釋經文〔成一〕
二王等發願三佛即勸持三佛現神變
〔二〕初總標二別列〔五〕初諸華相入二佛土相入三塵剎相入四巨細相入五凡聖相入
〔三〕初明正報身二顯依報土三雙結依正四眾覩獲益
〔二〕初釋經〔得神〕二通難〔或謂〕○三奉持品廣前二護
〔三〕初來意〔二〕初廣內護二廣外護二釋名三解經
〔四〕初見佛說教〔三〕初釋本文〔賢首〕二會梵網
〔然梵〕三辨見者〔矧匿〕二匿王申問三如來正答
〔三〕初法師奉持〔三〕初修觀為法師二勅眾令供養三列廣賢聖位
〔二〕初長行〔五〕初三賢法師〔二〕初總敘所宗
〔三廣〕二別釋經文〔三〕初十住法師〔二〕初正明初賢
〔三〕初總標二別列三結品二攝信成位
〔三〕初總明三聚二修觀顯位三結住進行二十行法師
〔四〕初總標中賢二別列十位三修觀明空四結行進向三十向法師
〔四〕初總標上賢二別列十位三修觀受生四結賢進聖
〔二〕初解經〔諸三〕二通妨〔準諸〕二十聖法師
〔四〕初躡前起後〔二十〕二通敘所宗〔又此〕
三別釋經文〔十〕初歡喜地法師〔四〕初創入聖位二證如斷障三觀智利物
〔二〕初約法明權實二兼喻示權實四結位成行二離垢地法師
〔三〕初證如斷障二觀智利物三結位成行三發光地法師
〔三〕初證如斷障二觀智利物三結位成行四燄慧地法師
〔三〕初證如斷障二觀智利物三結位成行五難勝地法師
〔三〕初證如斷障二觀智利物三結位成行六現前地法師
〔三〕初證如斷障二觀智利物三結位成行七遠行地法師
〔三〕初證如斷障二觀智利物三結位成行八不動地法師
〔三〕初證如斷障二觀智利物三結位成行九善慧地法師
〔三〕初證如斷障二觀智利物三結位成行十法雲地法師
〔四〕初地行入心二證如斷障三觀智利物四引皈一乘四評量翻譯
〔然不〕三始終伏斷〔二〕初望果名伏二望因名斷四等妙修證
〔三〕初修證明等妙二知見辨等妙三法喻顯等妙
〔二〕初等覺二妙覺五雙結勸修〔三〕初結菩薩二結諸佛三總勸修二偈頌
〔二〕初標舉二重頌〔三〕初總頌三賢二別頌十聖三結頌佛果二付囑奉持○三說呪奉持○四時眾獲益○○二付囑奉持
〔五〕初滅度災興〔二〕初明所護二明能護二付囑所以三救護七難
〔三〕初廣陳化境二略說七難〔二〕初總示二別列
〔七〕初日月改變二眾星失度三諸火燒物四時序遷易五風蔽兩耀六二儀為災七四方兵起三彰能護教四匿王驚問五如來為答
〔二〕初正出所因二總開能護〔二〕初以法合喻
〔三〕初法二喻三合二令尊聖教〔三〕初申供儀二示出處三例人天○三說呪奉持
〔五〕初來福去災二勅聖護國〔三〕初總示護國二別列三立像申供三菩薩說呪
〔三〕初整儀白佛二述呪功能三正說呪辭
〔二〕初標舉二說呪四如來讚述五普勸受持○四時眾獲益
〔四〕初大眾發願二國王出家三諸趣得法四菩薩證道
〔二〕初散華獲忍二修定成佛○三流通分囑累品第八
〔文三〕初來意〔二〕初明分來〔初來〕二辨品來
〔又前〕二釋名〔二〕初囑內護〔二釋〕二囑外護
〔又囑〕三解經〔四〕初述時付囑〔二〕初勸誡述時二以經付囑二惡主滅法
〔二〕初別列〔六〕初敘滅佛法〔二〕初立法制僧二舉喻兵奴二誡滅國土三非法繫僧四總顯自壞
〔四〕初約喻彰壞二約法減壽三別受三報
〔三〕初順現報二順生報三順後報四總喻合法
〔二〕初總喻二合法五立籍驅役六背聖從愚二總結三仁王依教
〔三〕初諸王誡心〔二〕初聞誡悲號二至心依教二大眾悲歎三約義辨名
〔二〕初匿王問二如來答〔二〕初法喻雙陳二喻德勸持四大眾奉行
〔二〕
注仁王經科〔終〕注仁王護國般若經卷第一并序
author:: 大宋國傳賢首祖教沙門　〔淨源〕　撰集
xu:: 
# 序
 ^533a100

夫儒典之述誠明，猶釋教之談寂照焉。
彼以聖人自誠而明，類玅覺即寂而照矣；
賢者自明而誠，比等覺即照而寂歟。
斯皆為教不同，而同歸乎善者也。
矧茲聖誥，雖控禦三乘，而優遊中道。
是故仁王勤請，袪七難以安民；至聖垂慈，敷百座而護國。
恢五忍則祚升覺帝，其唯寂照乎？
歷十地則位登聖王，其唯誠明乎？
昔人不究儒釋垂範，大同而小異，多以三學之文治乎心，
謂之域外教矣；六經之訓治乎身，謂之域內教矣。
由是寂照誠明之縕，前代未融耳。
唯大廣智不空三藏，學究二諦，教傳三密，
通月#CB15131;之寂照，洞中華之誠明，
推校詳譯，獨得其奧。
故有唐睿文孝武皇帝御製經序，載之詳矣。
若夫依經辨理，文富義豐，則良賁法師解之於前；
根道抵慧，辭簡旨要，則體元大士注之於後。
然則廣疏盛行於三京，而其略注沉隱於二浙。
〔淨源〕雖無似行思坐誦，摭兩疏之舊章；
苦志勞身，解三藏之新譯。
庶乎揚十力之玅訓，報萬乘之鴻恩。
夫然，則由誠明而護國，豈唯樂熈寧於兆民，抑亦資忠孝於百辟者矣。
other:: 
# 經題

orig::  ^534a13

仁王護國般若波羅蜜多經
commentary::  ^534b8

夫仁之為德，有能仁焉，有至仁焉。
至仁罰不仁，興利除害也；能仁以濟眾，兼愛無私也。
以斯來于生民，故曰：王者，天下之所歸往也。
護者，加衛也；國者，疆域也。
然護之為義，亦有二焉：心安于道，行發于教，
內護也；城壍三寶，澤及萬#CB15131;，外護也。
是故經明百座之敷演，諸王之奉持，斯皆內、外護之明効耳。
梵語般若，此方云智慧，因、果合辨也。
在因為三慧，所謂聞、思、修也；在果成三德，
所謂智、恩、斷也。由是五方菩薩說呪以加持，
即祕密般若也；十方諸佛發言而擁護，即顯了般若也。
波羅蜜多，此譯到彼岸，謂離生死塗炭此岸，到涅槃富壽彼岸。
故經文有離七難之苦，到五忍之樂焉。
經者，以貫、以攝，訓法、訓常，謂貫穿義華，
攝化羣品，諸佛演之而無窮，百王奉之而不易。
然則尊崇護國之典，莫若於華、梵。
故下文云：置經寶案，若王行時，常導其前。
豈非諸佛演之而無窮，百王奉之而不易乎？
或謂：智者解題，折五重玄義；賢首釋經，闢十門玅旨。
今述斯文，但略注經題，而不開懸談者，何耶？
答：夫達節善變，弘之由人。
至如孤山注四十二章，豈有玄義？
碧海箋淨名奧典，亦無懸談。
然心經略疏雖有五門，總列一處；今疏三章，散在諸品。
故曰：弘之由人。良有謂乎。
other:: 
# 序品第一

commentary::  ^534b10

△次釋經文分三。
第一序分，二正宗分，三流通分。
以三分之興，彌天高判，冥符西域，今古同遵。
然此經一部，具列八品。
初一品序分，次六品正宗，後一品流通。
所以三者，夫聖人設教，必有其漸。
將命微言，先彰由致，故受之以序分。
由致既彰，當機授法，故受之以正宗。
正宗既陳，務於開濟，非但為於時會，復令末葉傳芳，故受之以流通。
今初。
orig::  ^534c4

序品第一
commentary::  ^534c18

諸經多有二序：一、證信序，謂如是之法，
我從佛聞，標記說處，時眾同聞，以為證據，令物信受。
二、發起序，發明生起正宗之法，或唯入定，
或但放光，今經兼而有之。
品者，分義類以彰名，此經具有八品，此品冠於群篇，故稱第一。
然證信之立，由阿難問，佛令置之，意為斷疑息諍及異邪故。
雖具六種成就，今均廣略，總分為二：初、
說經時處，二、兩眾俱聞。
今初。
orig::  ^534c20

如是！
commentary::  ^534c36

信成就也。信則所言之理順，順則師資之道成。
如是者，感應之端也。
如以順機受名，是以無非為稱。
眾生以無非為感，如來以順機為應。
此約感應離釋如是。
若兼我聞合釋，謂如是一部經義，我昔親從佛聞。
orig::  ^534c38

我聞：
commentary::  ^534c48

聞，成就也。我，即阿難。
五蘊假者，聞謂耳根發識，領受聲塵，雖因耳處，
廢別從總，故稱我聞。
orig::  ^535a2

一時。
commentary::  ^535a6

時，成就也。師資合會，說聽究竟，故言一時。
諸方時分，延促不同，故但言一。
orig::  ^535a8

佛。
commentary::  ^535a12

主，成就也。具云佛陀，此翻覺者，謂覺了性相之者。
然具三義：一、自覺，覺知自心本無生滅；
二、覺他，覺一切法無不是如；三、覺滿，二覺理圓，稱之為滿。
orig::  ^535a14

住王舍城鷲峯山中。
commentary::  ^535a20

處成就也。出化王城，入止鷲峰，名之曰住。
智論云：摩伽陀王先所住城，城中失火，
一燒一造，如是至七。
王求住處，見其五山周帀如城，即造宮殿，
於中止住，是故名王舍城也。
鷲峰山亦名靈鷲，此山棲鷲鳥，鳥實靈異，故號靈鷲。
然處成就山城雙舉者，法華論云：王舍城勝餘城，鷲峰山勝諸山。
山城俱勝，表法勝故。
或曰：清涼釋華嚴，圭峯述圓覺，於證信序前四成就，
皆約五教辨淺深，諸師解同異。
今注斯經而杜絕其辭，敢問焉。
對曰：昔吾祖賢首啟廸梵網，則廣開章門；
發明心經，則申以略疏。
斯皆著述之宏規，立言之懿範。
何者？梵網#CB15210;張戒條，
則深文不得不廣；心經昭灼真空，則奧義不得不略。
今茲仁王般若既與心經同宗，亦準賢首略疏。
若辨五教之淺深，諸解之同異，而比華嚴、圓覺者又何異？
但見秦俗好武，而不知魯國尚文者也。 ^535a22

△二、兩眾俱聞者，一、當機眾，廣列三乘諸趣。
二、輔翼眾，略明化佛八部。
初當機中，具列六眾。
初、聲聞僧眾二：初、標類舉數。
orig::  ^535b2

與大比丘眾，千八百人俱。
commentary::  ^535b10

與者，并也，共也。大者，名高德著。
比丘，梵語，此含三義：一、怖魔；二、乞士；二、破惡。
眾者，理和事和。俱者，一時一處。 ^535b12

△二、敘歎行德三：初、總指。
orig::  ^535b16

皆阿羅漢。諸漏已盡，無復煩惱，
commentary::  ^535b18

阿羅漢，此翻為應，應已永害煩惱賊故，
應受人天玅供養故，應不受分段生故。
此果住三義，由輔比丘因行三義，如次對之，
漏有三種皆已斷盡，種現煩惱更不再生，故云無復。 ^535b20

△二別歎。
orig::  ^535b26

心善解脫，慧善解脫。
commentary::  ^535b28

分別已亡，得心解脫。
俱生永除，得慧解脫。
亦同大乘，斷煩惱障，得心解脫。
斷所知障，得慧解脫。
皆約斷麤細二種惑，以明心慧二解脫。
舊解謂羅漢有利根者，名心解脫。
鈍根者，名慧解脫。
orig::  ^535b30

九智、十智，所作已辦。
commentary::  ^535b38

九智斷分別之麤，十智斷俱生之細，二惑既亡，故所作已辦。
九智即世俗智、法智、類智、苦智、集智、滅智、
道智、他心智、盡智耳。
十智即後無生智，舊解謂鈍根無學有前九智，利根羅漢具後無生智。
orig::  ^535b40

三，假實觀。
commentary::  ^535b48

法假實觀，受假實觀，名假實觀。
假即世俗境，實即勝義境。
觀之一字，即能照智。
依大般若，亦通大乘。
故智論云：應化聲聞，實是菩薩。
orig::  ^535c2

三，空門觀。
commentary::  ^535c8

空觀、無相觀、無作觀，即俱舍論三解脫門。
△三、結德。
orig::  ^535c10

有為功德，無為功德，皆悉成就。
commentary::  ^535c14

無間道，修有為也。
解脫道，證無為也。
所施曰功，皈已為德，故云成就。 ^535c16

△二、尼眾。
orig::  ^535c18

復有比丘尼眾八百人俱，皆阿羅漢。
commentary::  ^535c20

尼，女聲也。若按羅什所譯之本，即有緣覺眾，
故彼經云：復有八百萬大仙緣覺，非斷非常，
四諦十二緣，皆悉成就。
今不空重譯，但列聲聞，即攝緣覺，由其理果同故。
例如約人辨二藏，唯出聲聞藏耳。 ^535c22

△二、菩薩眾二：初、舉數標類。
orig::  ^535c28

復有無量無數菩薩摩訶薩。
commentary::  ^535c32

釋菩薩義，具如下文。
梵語摩訶，此方云大，皆地上大士耳。 ^535c34

△二、敘歎行德三：初、總歎。
orig::  ^535c36

實智平等，永斷惑障。
方便善巧，起大行願。
commentary::  ^535c38

實智有窮幽之鑒，了惑障而本空；權智有應會之用，起行願而涉有。
此亦般若之門，觀空則實智平等也；漚和之門，涉有則方便善巧矣。 ^535c40

△二、別歎。然今經說十地，具有六段：一、
菩薩眾，密歎十地。
二、五忍位，合辨十地。
三、十王位，各對十地。
四、匿王偈，雙讚十地。
五、法師位，斷證十地。
六、佛說偈，重頌十地。
今釋密歎十地，更不引他經論，但取當經五處文義，
或長行，或偈頌，與此符合者以注之。
夫然，則非但疏是經文，乳非城內亦見六篇，
更資而科，義有準焉。
又若所引長行、偈頌，其間有三明、五通、
四辨、十力，至下本文具釋，無煩預云。
orig::  ^535c44

以四攝法饒益有情。
commentary::  ^536a14

初歡喜地下，偈云：由初得覺悟，名為歡喜地。
長行云：行四攝法：布施、愛語、利行、同事，善能安住饒益眾生。
orig::  ^536a16

四無量心，普覆一切。
commentary::  ^536a22

二、離垢地下，偈云：具戒清淨德，名為離垢地。
長行云：修四無量：慈無量心、悲無量心、
喜無量心、捨無量心。
orig::  ^536a24

三明鑑達，得五神通。
commentary::  ^536a30

三、發光地下。偈云：善能通達三摩地，隱顯自在具三明。
長行云：具足勝定，得五神通。
orig::  ^536a32

修習無邊菩提分法。
commentary::  ^536a36

四#CB08504;慧地下偈云：
清淨菩提分，遠離身見智。
長行云：行菩提分法，教化一切眾生。
orig::  ^536a38

工巧技藝，超諸世間。
commentary::  ^536a42

五、難勝地下偈云：世間諸技藝，種種利羣生。
長行云：文字、醫方、工巧、呪術。
orig::  ^536a44

深入緣生，空無相願。
commentary::  ^536a48

六、現前地下。偈云：現前菩薩自在王，照見緣生相無二。
長行云：得上順忍，住三脫門。
orig::  ^536b2

出入滅定，示現難量。
commentary::  ^536b6

七、遠行地下。偈云：方便三摩地，示現無量身。
長行云：住於滅定，起殊勝行，雖常寂滅，廣化眾生。
orig::  ^536b8

摧伏魔怨，雙照二諦。
commentary::  ^536b12

八、不動地下。偈云：自在破魔軍，名為不動地。
長行云：雙照平等，化諸眾生。
orig::  ^536b14

法眼普見，知眾生根；四無礙解，演說無畏；
commentary::  ^536b18

九、善慧地下，偈云：得四無礙解，一音演一切。
長行云：以四無礙智，化一切眾生。
orig::  ^536b20

十方玅智雷震法音，近無等等金剛三昧。
commentary::  ^536b24

十、法雲地下。偈云：普灑甘露法，名為法雲地。
長行云：金剛三昧現在前時，而亦未能等無等等。 ^536b26

△三、結德。
orig::  ^536b28

如是功德，皆悉具足。
commentary::  ^536b32

始從歡喜，終至法雲，皆以修度為功，證理名德。
△三、在家眾
orig::  ^536b34

復有無量優婆塞、優婆夷眾，皆是聖諦。
commentary::  ^536b38

優婆塞、優婆夷，此云近事男、近事女。
由具五戒，堪可親近承事大僧尼，故言皆見聖諦名。
謂初果聖人，以其淨慧照四諦境，斷見道惑，即見聖諦。
具如佛地論。 ^536b40

△四、七賢眾。
orig::  ^536b46

復有無量修七賢行。
commentary::  ^536b48

一、五停心觀，二、別相念住，三、總相念住，
四、#CB00193;善根，五、頂善根，
六、忍善根，七、世第一善根。
此七法行隣近聖位，故總名賢。
orig::  ^536c2

念處、正勤、神足、根、力。
commentary::  ^536c8

四念處、四正勤、四神足、五根、五力，此二十二品有漏位修，故屬七賢。
若七覺支、八正道，餘一十五品屬無漏位聖人，故經無文。
orig::  ^536c10

八，勝處。
commentary::  ^536c16

一、內有色想，觀外色少；二、內有色想，觀外色多；
三、內無色想，觀外色少；四、內無色想，觀外色多；
五、觀青；六、觀黃；七、觀赤；八、觀白。
能制伏境，心勝境處，故名勝處。
orig::  ^536c18

十徧處。
commentary::  ^536c26

謂周徧觀地水火風、青黃赤白及以空識二無邊處，
周徧觀察無有間隟，故名徧處。
orig::  ^536c28

十六、心行
commentary::  ^536c32

修四聖諦，於一一諦有四行相，故成十六心，
即能緣行相，行緣能所合，說名為心行。
orig::  ^536c34

趣諦現觀。
commentary::  ^536c38

趣謂能趣，即十六所。
諦現觀者，是所趣故。
辨其觀義，如俱舍論。 ^536c40

△五國王眾。
orig::  ^536c42

復有十六大國王、波斯匿王等，各與若干千萬眷屬俱。
commentary::  ^536c44

波斯匿，此方云和悅，楞嚴疏翻云勝君，
獨標匿王者，謂發起上首也。
若干者，設數之辭也。
十六國名，下經具列。 ^536c48

△六、異生眾。
orig::  ^537a4

復有六欲天王、釋提桓因等，與其眷屬無量天子俱。
commentary::  ^537a6

欲界六天：一、四王，二、忉利，三、#CB08504;摩，
四、兜率，五、化樂，六、他化。
梵語釋提桓因，此方云能天帝，即忉利天王，三十三天帝主也。
orig::  ^537a8

色四靜慮諸大梵王，亦與眷屬無量天子俱。
commentary::  ^537a14

色界四禪天，靜揀散心，慮揀無慧，止觀均故，此界竪論。
十八天皆有梵王為主，諸天之名備如華嚴。
orig::  ^537a16

諸趣變化無量有情，阿脩羅等若干眷屬俱。
commentary::  ^537a20

此八部有情，皆承宿因，得變化通，有其五種。
亦如俱舍阿修羅等者，等取迦樓羅、緊那羅、
摩睺羅伽、夜叉王、龍王、鳩槃荼、乾闥婆，
此八部眾，常隨佛故。
昔圭峯祖師發揮金剛蘭盆，合而辨之，
則先列經文，後申疏義。
若夫開拓圓覺起信，離而釋之，或別解一字，或總注數行。
蓋經旨有隱顯，而節文有合離矣。
故今所述，亦離而注之，吾從古也。 ^537a22

△二、輔翼眾。然今經證信序有輔翼眾，亦同華嚴序分輔翼不空三世間嚴耳。
彼疏云：眾即淨土，輔翼不空。
以其菩薩有輔翼圓滿，而言不空者，即眷屬圓滿。
是皆寄穢土以顯淨故。
今文亦具三世間嚴。
經謂復有變現十方淨土，即器世間嚴。
其中諸佛宣說般若，即智正覺世間嚴。
無量菩薩四眾八部，即眾生世間嚴。
若天融三世間而為十身，具如華嚴大疏。
文有四段：初、現土宣教。
orig::  ^537a34

復有變現十方淨土。
commentary::  ^537b4

土雖多種，不出其三：一、法性土，二、受用土，
三、變化土。若開受用，有自有他，則成四土。
經云變現者，非第三變化土，通取變現他受用報化色相功德耳。
orig::  ^537b6

而現百億，師子之座。
commentary::  ^537b12

人中師子處之。又說：無畏之法故得法空者，何所畏哉？
orig::  ^537b14

佛坐其上，廣宣法要。
commentary::  ^537b18

他受用身，為地上大士說一味之經。
若就機宜，亦現化身，為地前菩薩說三賢法門。
賢首梵網疏引攝論云：隨他受用身，為地上菩薩於淨土中現身說法，
為地前機現化身佛。
斯皆明文有據矣。
論上句云：於淨土中，即此經復有變現十方淨土。
下句云：現身說法，即此經佛坐其上，廣宣法要。
然以論通經，祖師遺訓，次第對之，如指諸掌。 ^537b20

△二座現寶華。
orig::  ^537b32

一一座前，各現一華。
commentary::  ^537b36

表行布行，如十地菩薩各修一度。
orig::  ^537b38

是百億華，眾寶嚴飾，
commentary::  ^537b40

表圓融行，如一地之中各具諸地功德。
△三、主伴齊現。
orig::  ^537b42

於諸華上一一復有無量化佛、無量菩薩，四眾八部悉皆無量。
commentary::  ^537b46

果數因數悉皆無量者，表修因行無量，證果德亦無量也。
而其主伴皆在諸華之上者，表因該果海，果徹因源。
若準華嚴，主在華臺，伴在華鬚。
故彼疏云：正助不等，臺鬚有差。
其故何耶？蓋彼經明因主即勝音菩薩，因伴即世界海微塵數菩薩。
今經明果主即無量化佛，因伴即同生異生二眾。
其僧尼士女四眾大分，亦異生耳。
然二經表法，悉具微旨，可以虗求，勿厭繁文。 ^537c2

△四、諸佛說法。
orig::  ^537c16

其中諸佛各各宣說般若波羅蜜多，展轉流徧十方恒沙諸佛國土。
commentary::  ^537c18

其中諸佛，牒前化佛。
△三、敘眾就坐。
orig::  ^537c22

有如是等諸來大眾，各禮佛足，退坐一面。
commentary::  ^537c24

此一唱經，總結二眾。
若唯結輔翼而不該當機者，此得於近而失乎遠矣。 ^537c26

△二、發起序。然金光明經唯顯入定，法華玅典但明放光，
豈若今經先入禪定，續放光明？
以體資用，發起般若正宗。
文有五段：初、彰說法時。
orig::  ^537c28

爾時，世尊！
commentary::  ^537c36

具無量德，為世所尊。
orig::  ^537c38

初年月八日。
commentary::  ^537c40

即說般若之初年正月八日。
所以清涼引真諦三藏云：七年前說四諦，名轉法輪。
七年後說般若，具轉照二輪，以空照有故。
既言七年後說般若，即當第八年之初耳。
或謂據下文說八部，般若在初，此經居後，其旨何哉？
答：夫教有本迹，時有後先。
語其本，則一音頓演，隨類各解。
言其迹，是八部初說，此經後陳。
儻能達本而忘迹，同一音之妙唱，不執時之先後者，
則般若玄旨，庶幾乎有在焉。 ^537c42

△二、入定放光
orig::  ^538a8

入大寂靜，妙三摩地。
commentary::  ^538a12

心與境冥曰入，言思道斷曰妙。
大寂靜，語至定也。
三摩地，翻云慧也，即寂照雙流耳。
若依楞嚴疏，三摩提，此云觀，約因行以翻。
orig::  ^538a14

身諸毛孔放大光明，普照十方恒沙佛土。
commentary::  ^538a20

身毛即正報，佛土即依報。
入定既寂照雙流，放光乃依正交徹。 ^538a22

△三、諸天雨華。
orig::  ^538a24

是時欲界，無量諸天，雨眾妙華，
commentary::  ^538a26

華色非一曰眾。徧悅羣機曰妙。
orig::  ^538a28

色界諸天亦雨天華，眾色間錯甚可愛樂。
commentary::  ^538a30

分枝埀布，眾色交暎，故云間錯。
華品殊絕，靜觀無厭，故稱愛樂。
orig::  ^538a32

時，無色界雨諸香華。
commentary::  ^538a36

依定發通，香華彌布。
上雙標，下雙釋。
orig::  ^538a38

香如須彌，華如車輪。
commentary::  ^538a40

氛氳騰起，玅而且高，故如須彌；芳菲在空，
旋而復轉，故如車輪。
然欲界諸天但雨妙華，色界天華間錯可樂，
無色界天香華併下，此亦界地升降不同，致使香華有異。
上別列，下總指。
orig::  ^538a42

如雲而下，徧覆大眾。
commentary::  ^538b2

然無色有情，雖無業果色，而有定果色，
是故雨香似山，散華如輪。 ^538b4

△四、震地警眾。
orig::  ^538b6

普佛世界，六種震動。
commentary::  ^538b8

震即是聲，動即是形。
聲兼吼、擊，兼形起、涌，故有六種。
此六各三，成十八相。
具如華嚴經。疏勝思惟梵天經中說有七因：
一、令諸魔生驚怖故，二、令時眾心不散故，
三、令放逸者生覺悟故，四、令眾生念法相故，
五、令眾生觀說處故，六、令成熟者得解脫故，
七、令隨順問正義故。 ^538b10

△五、騰疑表法六：初、敘昔疑今。
orig::  ^538b20

爾時，大眾自相謂言：大覺世尊前已為我等說摩訶般若波羅蜜多、
金剛般若波羅蜜多、天王問般若波羅蜜多、大品等無量無數般若波羅蜜多。
commentary::  ^538b24

般若具有八部，經文但列其三，故有等言，
謂等取小品道行放光，光讚文殊問也。
orig::  ^538b30

今日如來放大光明，斯作何事？
commentary::  ^538b34

△二、匿王申問四：初、念法利生。
orig::  ^538b36

時室羅筏國波斯匿王作是思惟：今佛現是希有之相，
必雨法雨，普皆利益。
commentary::  ^538b38

室羅筏，此翻豐德，謂具足財寶、欲塵、多聞、
解脫等，即印度憍薩羅國都城之名。
準西域記，有南北二憍薩羅國，揀異南國，故城國雙舉也。 ^538b42

△二、問眾述疑。
orig::  ^538b46

即問寶蓋、無垢稱等諸優婆塞：
commentary::  ^538c2

在家眾也。寶積長者持蓋奉佛，故立斯號。
無垢稱，即淨名居士。
orig::  ^538c4

含利弗、須菩提等諸大聲聞。
commentary::  ^538c8

小乘眾也。舍利弗，此方云鶖子。
須菩提，此云善現。
orig::  ^538c10

彌勒、師子吼等諸菩薩摩訶薩。
commentary::  ^538c12

大乘，眾也。彌勒，此云慈氏。
師子吼，即處眾說法，得大無畏。
上問眾，下述疑。
orig::  ^538c14

言：如來所現是何瑞相？
commentary::  ^538c18

匿王！法身大士既覩現瑞，知必宣揚八品極唱，由茲發起。 ^538c20

△三、眾無答者。
orig::  ^538c22

時，諸大眾無能答者。
commentary::  ^538c24

佛智幽深，因人罔測，表其所說，必造玄微。
△四、奏樂供佛。
orig::  ^538c26

波斯匿王等承佛神力，廣作音樂，欲、色諸天各奏無量天諸技樂，
聲徧三千大千世界。
commentary::  ^538c30

詢問無答，不可徒然。
奏樂供佛，以竢法音。
△三、放光召眾
orig::  ^538c34

爾時世尊。復放無量阿僧祇光。
其明雜色。
commentary::  ^538c38

前放光明。不言其數。
表根本智證理。今此放光。
而言無量雜色者。
表後得智說法度人。 ^538c40

△四光中宣教。
orig::  ^538c42

一一光中。現寶蓮華。
其華千葉。皆作金色。
上有化佛。宣說法要。
commentary::  ^538c46

光現蓮華。皆作金色。
表自性無染。佛說法要。
含果法故。又光現蓮華表行法。
皆作金色表理法。
上有化佛表果法。
宣說法要表教法。
然今經光中宣教。
與楞嚴放光說呪。
觀其文則小異。究其旨則大同。
何者。彼經謂于時世尊頂放百寶無畏光明。
即同此文爾時世尊復放無量阿僧祇光也。
彼云光中出生千葉寶蓮，即此一一光中現寶蓮華，其華千葉也。
彼云有佛化身結加趺坐宣說神呪，即此上有化佛宣說法要也。
而又所表法門皆在發起序中。
夫然，則二經玅唱雖有後先，統其要旨誠謂殊塗而同歸者也。 ^539a2

△五、徧集有緣三：初、總標。
orig::  ^539a22

是佛光明普於十方恒河沙等諸佛國土，有緣斯現。
commentary::  ^539a24

即感應道交，不失良機矣。
△二、別列。
orig::  ^539a26

彼他方佛國中，東方普光菩薩摩訶薩。
commentary::  ^539a28

放光徧照，不擇怨親。
orig::  ^539a30

東南方蓮華手菩薩摩訶薩，
commentary::  ^539a32

眾行無染，普接羣機。
orig::  ^539a34

南方離憂菩薩摩訶薩。
commentary::  ^539a36

障無不盡，稱真離憂。
orig::  ^539a38

西南方光明菩薩摩訶薩，
commentary::  ^539a40

智光內照，身光外明。
orig::  ^539a42

西方行慧菩薩摩訶薩，
commentary::  ^539a44

所行萬行，以慧為光。
orig::  ^539a46

西北方寶勝菩薩摩訶薩，
commentary::  ^539a48

智寶嚴心，勝諸凡小。
orig::  ^539b2

北方勝受菩薩摩訶薩，
commentary::  ^539b4

勝德已備，受法王位。
orig::  ^539b6

東北方離塵菩薩摩訶薩，
commentary::  ^539b8

智證真如，離諸塵障。
orig::  ^539b10

上方喜受菩薩摩訶薩。
commentary::  ^539b12

以教導物，喜而受之。
orig::  ^539b14

下方蓮華勝，菩薩摩訶薩，
commentary::  ^539b16

自性無染，勝諸芳英。
orig::  ^539b18

各與無量百千俱胝菩薩摩訶薩皆來至此。
commentary::  ^539b20

俱胝者，唐三藏譯為千萬。
△六獻供禮敬。
orig::  ^539b22

持種種香，散種種華，作無量音樂，供養如來，
頂禮佛足，默然退坐。
commentary::  ^539b24

默然者，即是願樂欲聞。
十地經云：如渴思冷水，如飢念美食，如病憶良藥，
如蜂貪好蜜，我等亦如是，願聞甘露法。
orig::  ^539b28

合掌恭敬，一心觀佛。
commentary::  ^539b34

前證信序但言各禮佛足退坐一面，今發起序復云合掌恭敬一心觀佛者，
謂發起正宗有其二義：一者、品題，即觀如來品是也；
二者、經文，即觀身實相，觀佛亦然。
other:: 
# 觀如來品第二

commentary::  ^539b36

△此下六品明正宗分。
初三品明內護，後三品明外護。
今初，護果略啟三門。
orig::  ^539b42

觀如來品第二
commentary::  ^539b46

來意有二：先分來，後品來。
今初，三分之中，自下正宗。
由致既彰，正宗宜顯，故次來也。
二、品來者，曲有二義：一、前辨眾集，今顯教主；
二、先為因人備陳果護，故次來也。
二、釋名者，妙慧為能觀，如來為所觀，能、
所雙標，以立其稱。
且如來一號，有其五義：一、就理顯，謂法性名如，出障名來。
二、唯就行，瑜伽云：言無虗妄，故名如來。
三、理、智合說，轉法輪論云：第一諦名如，正覺名來。
四、離相說，般若云：無所從來，亦無所去，故名如來。
五、融通說，謂一如無二如，若理若智，若開若合，
無不皆如，故名如來。
如外無法，來亦即如，如是來者，是真如來。 ^539b48

△三、解經，於中有七：初、如來起定許說二：
初、懸牒諸王念請。
orig::  ^539c20

爾時。
commentary::  ^539c24

眾已集時。
orig::  ^539c26

世尊！從三昧起。
commentary::  ^539c28

梵語三昧，此翻等持。
orig::  ^539c30

坐師子座告大眾言：吾知十六諸國王等咸作是念：
世尊大慈普皆利樂，我等諸王云何護國？
commentary::  ^539c32

實智內照，權智外明，故知諸王念請護國。
△二、許說內護誡聽。
orig::  ^539c36

善男子！
commentary::  ^539c40

順理剛斷之稱。
orig::  ^539c42

吾今先為諸菩薩摩訶薩說護佛果、護十地行。
commentary::  ^539c44

王請護國而先為說護因果者，此有二意：
一、謂欲令佛種不斷，則莫若善付囑，故先為菩薩也；
二、謂若無內護因果，則外難無由悉滅矣。
orig::  ^539c46

汝等皆應諦聽！諦聽！
善思念之。
commentary::  ^540a4

誡令審諦，無以生滅心行，聽實相法。
以諦聽即聞慧，善思即思慧，念之即修慧。
若具三慧為因，必證五忍之果。 ^540a6

△二、匿王忻讚散華。
orig::  ^540a10

是時，大眾波斯匿王等聞佛語已，咸共讚言：善哉！
善哉！
commentary::  ^540a12

重言善哉者，智論云：善之至也。
以因果二護諸佛法要，內隆三寶外袪七難，
既蒙許說利樂實多，大眾忻躍故重讚之。
orig::  ^540a16

即散無量諸妙寶華，於虗空中變成寶蓋，
覆諸大眾，靡不周徧。
commentary::  ^540a22

若表法門，於虗空中變成寶蓋，即動用於一虗之中；
覆諸大眾，靡不周徧，即寂寥於萬化之域。 ^540a26

△三、詢問因果奧旨。
orig::  ^540a28

時，波斯匿王即從座起，頂禮佛足，合掌長跪而白佛言：世尊！
菩薩摩訶薩云何護佛果？
云何護十地行？
commentary::  ^540a32

從座而起者，謂請業則起、更端則起，今問二護即更端也。 ^540a36

△四、廣答護果觀門二：初、化四生有情三：
初、牒果以四生為境。
orig::  ^540a38

佛告波斯匿王言：護佛果者，諸菩薩摩訶薩應如是住。
commentary::  ^540a42

實智照真不住有，權智達俗不住空，權實無礙，成無住行。
orig::  ^540a46

教化一切，卵生胎生，濕生化生，
commentary::  ^540b2

教化一切四生，有悲也；實無四生可化者，有智也。
釋四生義，有受生、依止、境界三種差別，
如華嚴、金剛二疏。 ^540b4

△二、修因以二行為觀二：初、約色蘊略明。
orig::  ^540b8

不觀色相，不觀色如。
commentary::  ^540b10

以有智故，了色即真空，不觀色相也。
以有悲故，達色是幻有，不觀色如也。 ^540b12

△二、例餘法廣辨。
orig::  ^540b14

受想行識，我人知見，常樂淨倒，
commentary::  ^540b16

先例餘四蘊，後明四倒。
然我倒言人知見者，謂依蘊妄執，故有人執妄知妄見。
若以觀門例前以釋，即悲而智不觀受相，即智而悲不觀受如。
餘七倣此。上例染境，下例淨境。
orig::  ^540b18

四攝六度，二諦四諦。
commentary::  ^540b26

亦以悲智二行，不觀相與如。
orig::  ^540b28

力無畏等，一切諸行，
commentary::  ^540b30

十力四無畏，又等十八不，共法一切行，即因中萬行。
orig::  ^540b32

乃至菩薩、如來亦復如是，不觀相、不觀如。
commentary::  ^540b36

始自受想，終至如來，皆以悲智二行不觀相如，故總例云亦復如是。 ^540b38

△三、徵釋相如結觀心三：初、雙徵。
orig::  ^540b40

所以者何？
commentary::  ^540b44

所以不觀相如者何耶？
△二、雙釋。
orig::  ^540b46

以諸法性即真實故。
commentary::  ^540b48

由諸法性即真空實體故。
orig::  ^540c2

無來無去，無生無滅。
commentary::  ^540c4

體絕迷悟，故無去來；性非染淨，故無生滅。
orig::  ^540c6

同真際，等法性，無二無別，猶如虗空。
commentary::  ^540c8

一如無二如，故云無別。
虗空有二義：一、周徧義，同真實際；二、含容義，等諸法性。
上釋有悲不觀如，下釋有智不觀相。
orig::  ^540c10

蘊、處、界相無我、我所。
commentary::  ^540c16

歷推三科，非但無我，亦無我所。
△第三、總結。
orig::  ^540c18

是為菩薩摩訶薩修行般若波羅蜜多。
commentary::  ^540c20

△二、示三種般若。
賢首國師云：一、實相，謂所觀真性；二、觀照，
謂能觀妙慧；三、文字，謂詮上之教。
今準此科經，潛申宗趣耳。
文二：初、從本起末以順釋三：初、實相明所觀真性三：
初、能所相違。問：
orig::  ^540c22

波斯匿王白佛言：世尊。
若菩薩眾生性無二者。
菩薩以何相。而化眾生耶。
commentary::  ^540c30

問意謂。能化菩薩。
所化四生。性既無二。
則用何化相。而化眾生乎。
然經文謂。若菩薩眾生。
性無二者。即躡前不觀色相，不觀色如以何相而化眾生，即躡前應如是住教化四生。 ^540c34

△二、空有雙照答二：初、約真諦明空。
orig::  ^540c40

佛言：大王！色、受、想、行、識，常、樂、我、淨法性。
commentary::  ^540c44

總明五蘊四倒，皆以法性為本。
已辨所觀，次釋能觀。
orig::  ^540c46

不住色，不住非色、受、想、行、識；
commentary::  ^541a2

上二句，不住色，不住非色；貫下四蘊，不住受，不住非受。
餘三倣此。
orig::  ^541a4

常樂我淨，亦不住淨，不住非淨，
commentary::  ^541a8

下二句不住淨、不住非淨，蒙上三倒，不住常、
不住非常，餘二亦然。
orig::  ^541a10

何以故？
commentary::  ^541a14

徵意謂：以何義故悉皆不住耶？
下釋云：
orig::  ^541a16

以諸法性悉皆空故。
commentary::  ^541a18

謂五蘊四倒，自性皆空也。
△二、約俗諦明有。
orig::  ^541a20

由世諦故。
commentary::  ^541a22

上句總標，下皆別列。
orig::  ^541a24

由三假故。
commentary::  ^541a26

法受名三。
orig::  ^541a28

一切有情蘊、處、界法。
commentary::  ^541a30

五蘊。十二處。十八界。
orig::  ^541a32

造福非福，不動行等。
commentary::  ^541a34

造福人天，善業非福，四趣惡業，不動行等，即四禪四空也。
然大般若明福業、非福業、不動業，其文雖廣，與此大同。
orig::  ^541a36

因果皆有。
commentary::  ^541a42

通明三界惡因苦果、善因樂果，皆名為有。
上明六凡，下辨四聖。
orig::  ^541a44

三乘賢聖所修諸行。
commentary::  ^541a48

大乘三賢十聖，小乘七賢四聖。
orig::  ^541b2

乃至佛果，皆名為有。
commentary::  ^541b4

次下，別明外道。
orig::  ^541b6

六十二見，亦名為有。
commentary::  ^541b8

計我是色，許我異色，我在色中，色在我中，乃至識亦如是。
一陰計四四五二十過未斷常，成六十二。 ^541b10

△三、斥問妄分別。
orig::  ^541b14

大王，若著名相分別諸法六趣、四生、三乘行果，即是不見諸法實性。
commentary::  ^541b16

若分別二乘四生為所度，菩薩佛果為能度，即不見實相真性也。 ^541b20

△二、觀照辨能觀玅慧二：初、能觀所觀。
問：
orig::  ^541b22

波斯匿王白佛言：諸法實性，清淨平等，
非有非無，智云何照？
commentary::  ^541b26

問：意謂所觀之境即非有非無，能觀之智如何雙照耶？ ^541b30

△二、非空非有答二：初、略明。
orig::  ^541b32

佛言：大王！智照實性非有非無。
commentary::  ^541b34

以中道之玅智，照實相之真性，不執常非有也，不著斷非無也。
上正答，下徵釋。
orig::  ^541b36

所以者何？
commentary::  ^541b40

以何義故非有無耶？
orig::  ^541b42

法性空故。
commentary::  ^541b44

以諸法性即第一義空。
△二、廣釋。昔賢首以圓融三觀，通般若心經，而判屬實教。
今推斯文，以一念妙慧之因，證諸地分滿之果，乃屬一乘同教。
故準祖師觀門，以科經旨。
文二：初、真空絕相觀，二、理事無礙觀。
初中有四：初、會色歸空觀三：初、約境明空。
orig::  ^541b46

是即色、受、想、行、識、十二處、十八界、士夫六界。
commentary::  ^541c8

地、水、火、風、空、識，是名六界。
上明六凡，下明四聖。
orig::  ^541c10

十二因緣、二諦、四諦，一切皆空。
commentary::  ^541c12

二諦即中道，菩薩分證，如來極證。
上正明境空，下會生滅空。
orig::  ^541c14

是諸法等，即生即滅，即有即空。
commentary::  ^541c18

當處出生即有也，隨處滅盡即空也。
orig::  ^541c20

剎那剎那，亦復如是。
commentary::  ^541c22

每一剎那皆具空有生滅，故云亦復如是。
上總明，下徵。釋云：
orig::  ^541c24

何以故？一念中有九十剎那，一剎那經九百生滅。
commentary::  ^541c28

從微至著，顯微細生滅，非凡夫妄心之所識，非小乘淺智之所知。
下通結云：
orig::  ^541c30

諸有為法悉皆空故。
commentary::  ^541c34

諸法若不空，則無道無果。
△二、約智觀空。
orig::  ^541c36

以甚深般若波羅蜜多，照見諸法一切皆空。
commentary::  ^541c38

謂以法空般若，照諸法自性皆空，即二空理，深慧所見也。
上總明，下別列。
orig::  ^541c40

內空。外空。
commentary::  ^541c44

內空即六根，外空即六境。
orig::  ^541c46

內外空。
commentary::  ^541c48

內根外境共，生六識亦空。
orig::  ^542a2

空空。
commentary::  ^542a4

了十八界空，此空亦空。
orig::  ^542a6

大空。勝義空。
commentary::  ^542a8

大空即等空，不動智能證空也。
勝義空即中道，無相理所證空也。
等空即十方空。
orig::  ^542a10

有為空，無為空。
commentary::  ^542a14

有為生死空，無為涅槃空，
orig::  ^542a16

無始空。畢竟空。散空。
commentary::  ^542a18

過去無始空，未來畢竟空，現在無住，名為散空。
orig::  ^542a20

本性空，自相空。
commentary::  ^542a22

本性真諦空，自相俗諦空，
orig::  ^542a24

一切法空。
commentary::  ^542a26

始自六根，終乎二諦，由諸法相待，皆屬緣生，故結一切皆空也。 ^542a28

△三、因果俱空
orig::  ^542a30

般若波羅蜜多空，因空，佛果空。
commentary::  ^542a32

能證般若既空，修因證果俱空。
orig::  ^542a34

空空故空。
commentary::  ^542a36

所空諸法既空，能空之智亦空。
△二、明空即色觀。
orig::  ^542a38

諸有為法。
commentary::  ^542a40

世、出世間有為法也。
上總標，下別列。
orig::  ^542a42

法集故有，受集故有，名集故有。
commentary::  ^542a44

三，假也。緣聚而成，故名為集。
orig::  ^542a46

因集故有，果集故有。
commentary::  ^542a48

四諦也。世出世間，因果皆有。
orig::  ^542b2

六趣故有，十地故有，佛果故有，一切皆有。
commentary::  ^542b4

六趣輪迴皆凡夫，十地佛果皆聖人，并前二乘四諦，則十法界一切皆有。 ^542b6

△三、空色無礙觀。
orig::  ^542b8

善男子！若菩薩住於法相，有我相、人相、
有情知見，為住世間，即非菩薩。
commentary::  ^542b10

謂此菩薩不了色相舉體是空，故住世間。
orig::  ^542b14

所以者何？一切諸法悉皆空故。
commentary::  ^542b16

以色是幻色，不礙真空。
故終南觀云：是故菩薩看色，無不見空也。 ^542b18

△四泯絕無寄觀。
orig::  ^542b20

若於諸法，而得不動，
commentary::  ^542b22

以生心動念，即乖法體故。
orig::  ^542b24

不生不滅。
commentary::  ^542b26

即空故不生，不即空故不滅。
orig::  ^542b28

無相，無無相。
commentary::  ^542b30

即幻色故無相，不即幻色故無無相。
orig::  ^542b32

不應起見。
commentary::  ^542b34

非解所見，是謂行境。
orig::  ^542b36

何以故？一切法皆如也，諸佛、法、僧亦如也。
commentary::  ^542b38

法法皆如，即理法界，於茲顯矣。
△二、理事無礙觀。
前文會色歸空，明空即色，皆揀情顯解。
空色無礙，解終趣行，泯絕無寄，正成行體。
雖有四門，方為真如之理。
今此理事無礙觀，觀事當俗，觀理當真，
令觀無礙，即顯真如之妙用。
文二：初、明聖證十地。
orig::  ^542b40

聖智現前最初一念，具足八萬四千波羅蜜多，名歡喜地。
commentary::  ^542c2

據下經文明十四忍，初地菩薩行檀波羅蜜，
今最初一念具足八萬四千者，謂菩薩妙行有其二種：
一、行布，二、圓融。行布是教相施設，圓融是理性德用。
行布不礙圓融，故最初一念具足八萬四千；
圓融不礙行布，故初地聖人行檀波羅蜜。
賢劫經中但辨行布，唯此經與華嚴具二無礙，
故彼經初地云：一地之中具攝一切諸地功德。
以此證之，則今經屬一乘同教，其言不誣矣。
orig::  ^542c6

障盡解脫。
commentary::  ^542c22

上明初地，此辨餘九。
謂地地之中，皆斷一障二愚，即證解脫果。
orig::  ^542c24

運載名乘。
commentary::  ^542c28

謂運重載遠，即是大乘。
梁攝論亦云：來大性故，名為大乘。 ^542c30

△二、辨等妙二覺。
orig::  ^542c32

動相滅時，名金剛定。
commentary::  ^542c34

動相即無明也。下經云：觀勝義諦，斷無明相，是為等覺。
亦以金剛喻定耳。
orig::  ^542c36

體相平等，名一切智智。
commentary::  ^542c40

以根本智照體，後得智觀相，體相境不二，
根後智不殊，即寂而照，其唯妙覺歟。 ^542c42

△三、文字釋詮上之教三：初、諸佛同宣。
orig::  ^542c44

大王！此般若波羅蜜多文字章句。
commentary::  ^542c48

句詮差別章者，解句。
orig::  ^543a2

百佛千佛，百千萬億，一切諸佛，而共同說。
commentary::  ^543a4

諸佛道同，所說不異。
下菩薩行品。大眾亦見恒沙諸佛說十四忍，如我世尊所說無異。 ^543a6

△二、校量顯勝。
orig::  ^543a8

若有人於恒河沙，三千大千世界，
commentary::  ^543a12

俱舍偈云：四大洲日月，蘇迷盧欲天，梵世各一千，名一小千界。
此小千千陪，說名一中千，此千陪大千，皆同一成壞。
orig::  ^543a14

滿中七寶。
commentary::  ^543a20

金、銀、琉璃、珊瑚、碼碯、赤真珠、頗黎。
orig::  ^543a22

以用布施，大千世界一切有情皆得阿羅漢果。
commentary::  ^543a24

上校量，下顯勝。
orig::  ^543a26

不如有人於此經中，乃至起於一念淨信。
commentary::  ^543a28

金剛云：信心清淨，則生實相，故超羅漢，自利偏真也。
orig::  ^543a30

何況有能受持讀誦解一句者。
commentary::  ^543a34

信力故受，念力故持。
對文曰讀，離文曰誦。
解一句者，非非句也。 ^543a36

△二、徵釋所以二：初、徵。
orig::  ^543a38

所以有何？
commentary::  ^543a40

一念淨信所以勝者何耶？
△二、釋二：初、忘詮得旨勝。
orig::  ^543a42

文字性離，無文字相。
commentary::  ^543a46

淨名云：文字性離，無有文字，是則解脫。
orig::  ^543a48

非法非非法。
commentary::  ^543b2

天親論云：非法者，一切法無體相故。
非非法者，彼真如無，我實相有故。 ^543b4

△二、約法顯人勝。
orig::  ^543b6

般若空故，菩薩亦空。
commentary::  ^543b8

上句法，下句人。次徵釋云：
orig::  ^543b10

何以故？於十地中，地地皆有始生、住生及以終生，此三十生悉皆是空。
commentary::  ^543b12

以歡喜地最初見道，名為始生。
於初地中具修勝行，名為住生。
初地將滿，進求後地，名為終生。
餘九例此，即成三十。
亦是地地中入、住、出三心也。
上明因空，下例果空。
orig::  ^543b16

一切智智亦復皆空。
commentary::  ^543b24

一切智、根本智、下智字、後得智。
△二、攝末歸本以反結三：先、結文字詮上之教二：
初、總標二種妄見。
orig::  ^543b26

大王！若菩薩見境、見智、見說、見受，即非聖見，是愚夫見。
commentary::  ^543b30

見實相之境，觀照之智，文字說受，非聖智真見，乃凡愚妄見也。 ^543b34

△二、別明詮上之教二：初、三有果空三：
初、總標。
orig::  ^543b36

有情果報，三界虗妄。
commentary::  ^543b40

六趣輪迴，即有情世間正報也。
三界虗妄，即器世間依報也。
然虗妄之言，總該四惡趣及四洲等。
故楞嚴云：此等亦皆自虗妄業之所招引。 ^543b42

△二、別列。
orig::  ^543b46

欲界分別所造諸業。
commentary::  ^543b48

欲界六天，諸識分別所造諸業，即修上品十善及施戒等。
分別，謂心跡也。楞嚴又謂：如是六天，形雖出動，心跡尚交。
orig::  ^543c2

色四靜慮，定所作業，
commentary::  ^543c8

色界四禪天，定慧雙修，為所作業。
靜定也，慮慧也，定慧均平，方稱靜慮。
楞嚴亦云：不假禪那，無有智慧。
orig::  ^543c10

無色四空定所起業。
commentary::  ^543c16

無色界四空天，定果色起，業果色滅。
楞嚴又謂：是四空天，身心滅盡，定性現前，無業果色。 ^543c18

△三、顯空。
orig::  ^543c20

三有業果，一切皆空。
commentary::  ^543c22

四趣惡業果，人天善業果，上界禪定果。
△二、三界因空
orig::  ^543c24

三界根本無明亦空。
commentary::  ^543c28

三界有情皆以無明而為根本，故俱舍頌云：
無明諸有本，前業果既空，今惑因亦空。 ^543c30

△二、結觀照能觀妙慧三：初、明十地空。
orig::  ^543c32

聖位諸地，無漏生滅。
commentary::  ^543c36

地上菩薩分得無漏之智，證無生滅之理。
上通辨十地，下別明七八。
orig::  ^543c38

於三界中，餘無明習。
commentary::  ^543c42

七、遠行地，斷餘無明習氣。
故下偈云：順道法愛無明習，遠行菩薩獨能斷。
orig::  ^543c44

變易果報，亦復皆空。
commentary::  ^543c48

八、不動地受變易果，報行純熟。
如下偈云：不動菩薩二禪王，得變易身常自在。 ^544a2

△二、辨等覺空。
orig::  ^544a4

等覺菩薩得金剛定，二死因果空，一切智亦空。
commentary::  ^544a6

分段變易二種生死為果，由其煩惱所知二障為因所斷，
因果既空，則能斷一切智亦空也。 ^544a8

△三、示妙覺空。
orig::  ^544a10

佛無上覺，種智圓滿，擇非擇滅，
commentary::  ^544a14

以慧揀擇斷無明惑，佛果無斷，故非擇滅。
起信云：無明頓盡，名一切種智。
上顯涅槃斷果，次明菩提智果。
orig::  ^544a16

真淨法界，性相平等，應用亦空，
commentary::  ^544a22

性相不二，本唯一真，依真起應，用化羣生，
羣生本如，應用皆空也。 ^544a24

△三、結實相所觀真性。
orig::  ^544a26

善男子！若有脩習般若波羅蜜多。
commentary::  ^544a28

躡前觀照
orig::  ^544a30

說者聽者，譬如幻士。
commentary::  ^544a32

即真而俗，有說有聽。
orig::  ^544a34

無說無聽，法同法性，猶如虗空，
commentary::  ^544a36

即俗而真，無說無聞。
orig::  ^544a38

一切法皆如也。
commentary::  ^544a40

真俗不二，唯一實相，世出世法皆如也。
△五、略示因人護果。
orig::  ^544a42

大王！菩薩摩訶薩護佛果為若此。
commentary::  ^544a46

由其內護佛果，則能外護國土，內外更資，
皆由般若，其德如是。 ^544a48

△六、問答何相觀佛。
夫能對揚妙訓，隱顯其迹，皆法身大士。
今經與夫淨名總相問答，文勢全同，故以匿王例維摩詰。
唯別答中大同小異，抑又彼廣此略耳。
文三：初、覺帝埀問。
orig::  ^544b2

爾時，世尊告波斯匿王言：汝以何相而觀如來？
commentary::  ^544b10

全同彼經。問：維摩詰云：汝欲見如來，為以何等觀如來乎？
羅什釋曰：若自有慧眼，則能玄照，不能觀形；
若無慧眼，則對形而隔。
故問其所以何等觀如來。 ^544b12

△二、仁王申答三：初、總答。
orig::  ^544b18

波斯匿王言：觀身實相，觀佛亦然。
commentary::  ^544b20

即同維摩詰言：如自觀身實相，觀佛亦然。
肇公釋云：佛者何也？
蓋窮理盡性，大覺之稱也。
其道虗玄，固以玅絕常境。
心不可以智知，形不可以像測。
同萬物之為，而居不為之域；處言數之內，而止無言之鄉。
故經曰：見實相法為見佛也。 ^544b22

△二、別答。然淨名經別答中，羅什三藏，
生、肇二師，各申義解。
今依本宗，正解深文，而獨取肇師，兼明奧旨。
若夫以教收經，如下文謂不住三際、不離三際等，皆終教收。
非施非慳等，皆頓教攝。
亦準演義鈔文科判耳。
orig::  ^544b30

無前際，無後際，無中際。
commentary::  ^544b40

謂所觀實相，不從前際來，非向後際去，
不於現在住，是則三際泯絕，一念斯忘矣。
orig::  ^544b42

不住三際，不離三際。
commentary::  ^544b46

三際求心心不有，不住也；三世悉在無有餘，不離也。
是則時無別體故不住，念劫圓融故不離。
orig::  ^544b48

不住五蘊，不離五蘊。
commentary::  ^544c4

實色非真空故不住，真空即幻色故不離。
orig::  ^544c6

不住四大，不離四大。
commentary::  ^544c8

地水火風，緣生而有，不住也。
清淨本然，周徧法界，不離也。
orig::  ^544c10

不住六處，不離六處。
commentary::  ^544c14

見聞如幻瞖，三界若空華，不住六處也。
於諸如來常，了了分明見，不離六處也。
orig::  ^544c16

不住三界，不離三界。
commentary::  ^544c20

實相淨而娑婆穢，不住三界也。
而穢國與實相融通，故不離三界也。
orig::  ^544c22

不住方，不離方。
commentary::  ^544c26

法身無在而無不在，無在故不住方，無不在故不離方。
orig::  ^544c28

明無明等。
commentary::  ^544c32

實相無相，體順三明，雖有三明，而不異無明也。
orig::  ^544c34

非一非異。
commentary::  ^544c36

無像不像故非一，像而無像故非異。
orig::  ^544c38

非此非彼，非淨非穢。
commentary::  ^544c40

處生死而非此岸，非穢國；居涅槃而非彼岸，非淨 #CB15131;。
orig::  ^544c42

非有為，非無為。
commentary::  ^544c46

欲言有為，無相無名。
欲言無為，備應萬形。
orig::  ^544c48

無自相，無他相。
commentary::  ^545a2

冥穢潛應無自相，攝應會真無他相。
orig::  ^545a4

無名無相。
commentary::  ^545a6

不可以名名，不可以相相。
orig::  ^545a8

無強無弱，無示無說。
commentary::  ^545a10

理絕上智，無強無說也。
事泯下愚，無弱無示也。
orig::  ^545a12

非施非慳，非戒非犯，非忍非恚，非進非怠，
非定非亂，非智非愚。
commentary::  ^545a14

真性具德，非六度之所修；玅慧圓通，非六蔽之能障。
orig::  ^545a18

非來非去，非入非出。
commentary::  ^545a22

物感而顯，非王宮出來；感畢而隱，非雙樹入去。
orig::  ^545a24

非福田，非不福田。
commentary::  ^545a26

無心應物，非福田也。
有求皆益，非不福田。
orig::  ^545a28

非相非無相，非取非捨。
commentary::  ^545a30

非相故，不可以有心取；非無相故，不可以無念捨。
orig::  ^545a32

非大非小，非見非聞，非覺非知。
commentary::  ^545a34

非小故，展之徧法界，非凡夫眼見耳聞也。
非大故，卷之入一塵，非二乘身覺智知也。 ^545a36

△三、結答。
orig::  ^545a38

心行處滅，言語道斷，同真際，等法性。
commentary::  ^545a40

心行處滅，不可以心思也。
言語道斷，即等法性，不可以口議也。
orig::  ^545a42

我以此相而觀如來。
commentary::  ^545a46

我以實相而觀法身如來。
故前文云：觀身實相，觀佛亦然。 ^545a48

△三、印例斥邪
orig::  ^545b2

佛言：善男子！如汝所說，諸佛如來力、無畏等恒沙功德，諸不共法悉皆如是。
commentary::  ^545b4

如汝所說，觀佛實相離於諸非，而諸佛力、
無畏等離非亦然，故云悉皆如是。
言恒沙功德諸不共法，即如來一百四十不共功德。
上印例，下斥邪。
orig::  ^545b8

修般若波羅蜜多者應如是觀：
commentary::  ^545b14

以觀照玅慧，冥實相真性。
orig::  ^545b16

若他觀者，名為邪觀。
commentary::  ^545b18

除實相外，餘皆魔事，故名邪觀。
△七、總結時眾獲益。
orig::  ^545b20

說是法時，無量大眾得法眼淨。
commentary::  ^545b24

覆推此文，近結第六、遠結前五，原始要終通結一品。
得法眼淨者，亦同楞嚴聞說圓通遠塵離垢得法眼淨，即初地見道位也。
然肇法師釋淨名經得法眼淨即須陀洹道者，
彼約佛現國土嚴淨，諸天及人知有為法悉是無常得小乘益，
方今大教其猶螢光與杲日爭輝耳。
注仁王護國般若經卷第一
 ^545b26
