大方廣圓覺修多羅了義經註序
author:: 龍沙章江禪院傳法沙門如山　註序
orig:: 
金紫光祿大夫守中書侍郎尚書門下平章事充集賢殿大學　裴休　撰
commentary::  ^433a9

裴公，河東濟懸人。
登進士甲科，應賢良方正，官至平章政事。
先世名許玄度，建越州塔，未終而化。
後託梁武之孫，姓蕭名詧，因訪曇彥禪師，
為入定觀，明其宿因。
師云：許玄度，來何暮？
昔日浮屠今如故。
後眾請師修龍江大殿，師云：非吾所為，
三百年後，自有非衣功德主。
遂銘之。至唐三生為裴休，果如其言。
orig::  ^433a13

夫血氣之屬必有知，凡有知者必同體，
所謂真淨明妙，虗徹靈通，卓然而獨存者也。
commentary::  ^433a27

血氣滋運，一切同體，故曰屬。
血氣既同，必同有知，所謂真淨明等，皆具足於同體中，
有聖不增，有凡不減，故曰獨存。
orig::  ^433a31

是眾生之本源，故曰心地。
是諸佛之所得，故曰菩提。
commentary::  ^433a37

二是字，皆指上文真淨明等，總是諸佛眾生心地菩提本源同得。
故經註云：諸佛光嚴住持，即眾生淨覺妙明心地是也。
orig::  ^433a39

交徹融攝，故曰法界。
commentary::  ^433a45

會上十法界身心，聖凡交徹，理事融攝，
同歸寂滅，平等本際。
orig::  ^433b2

寂靜常樂，故曰涅槃。
不濁不漏，故曰清淨。
不妄不變，故曰真如。
離過絕非，故曰佛性。
護善遮惡，故曰總持。
commentary::  ^433b6

護善有不失之功，內持萬德；遮惡有不入之義，外遣百非。
梵語陀羅尼，此云總持。
orig::  ^433b10

隱覆含攝，故曰如來藏。
commentary::  ^433b14

真如隱覆在藏識之中，亦能含攝恒沙性功德。
orig::  ^433b16

超越玄悶，故曰密嚴國。
commentary::  ^433b18

超越重玄之悶，證秘密妙莊嚴域。
此上十義，収歸別教之極談。
orig::  ^433b20

統眾德而大備，爍群昏而獨照，故曰圓覺。
其實皆一心也。
commentary::  ^433b24

總結上文義，皆歸圓覺之妙心。
orig::  ^433b28

背之則凡，順之則聖。
迷之則生死始，悟之則輪迴息。
親而求之，則止觀定慧。
推而廣之，則六度萬行。
commentary::  ^433b30

親近隨順止觀定慧，是本覺之內薰。
推究止觀定慧而開廣之，則成六度萬行，是圓覺之妙用。
orig::  ^433b34

引而為智，然後為正智；依而為因，然後為正因。
其實皆一法也。
commentary::  ^433b38

引依六度萬行為正因。
上來皆以任持自捨，成究竟覺。
從因至果，皆遵稟一法之規範也。
orig::  ^433b42

終日圓覺而未甞圓覺者，凡夫也。
commentary::  ^433b46

下凡真隨妄轉，唯背無順，持珠作丐，所謂眾生日用而不知也。
orig::  ^433b48

欲證圓覺而未極圓覺者，菩薩也。
具足圓覺而住持圓覺者，如來也。
commentary::  ^433c4

欲證者，謂菩薩歷地位階梯，等覺已前，
細念未斷，故曰未極具足。
而住持者，唯佛與佛，廼能究盡安住任持也。
orig::  ^433c8

離圓覺無六道，捨圓覺無三乘。
commentary::  ^433c14

反顯六道性中，皆具足圓覺。
終日圓覺，而未甞圓覺之義。
六道受生，更無別法。
謂迷此本覺妙心，派成三界業果。
故云離圓覺，別無六道可得。
三乘聖位，亦非別法。
但悟此覺心，斷惑證真，成無上道。
orig::  ^433c16

非圓覺無如來，泯圓覺無真法，其實皆一道也。
commentary::  ^433c24

裴公該而収之，不出一道。
orig::  ^433c26

三世諸佛之所證，盖證此也。
如來為一大事出現，盖為此也。
三藏十二部一切修多羅，蓋詮此也。
commentary::  ^433c28

三世諸佛同證圓覺，非別有法。
如來為一大事因緣故，出現於世，亦無別事。
即此圓覺為一大事也。
三乘十二分教，一切契經，皆詮圓覺，更無別法。
orig::  ^433c32

然如來垂教，指法有顯密。
commentary::  ^433c38

顯說修多羅，密示陀羅尼。
orig::  ^433c40

立義有廣略。
commentary::  ^433c42

就辨音章，二十五輪為廣；就威德章，三觀行相為略，粗可明矣。
orig::  ^433c44

乘時有先後。
commentary::  ^433c48

華嚴頓開智眼，不歷諸漸，乘時先也。
涅槃直指人心，不務速說，乘時後也。
orig::  ^434a2

當機有深淺。
commentary::  ^434a6

對文殊破無明，言簡而當，機深者也。
對金剛藏破無明，辭繁而備，機淺者也。
圓覺一法，而該備八義。
orig::  ^434a8

非上根圓智，其孰能大通之。
故如來於光明藏，與十二大士，密說而顯演潛通，
廣被以印定其法，為一切經之宗也。
commentary::  ^434a12

密說則非器不傳，潛通後進。
顯演則觀機授法，廣被當來。
以圓覺一印，印定為諸經之宗。
orig::  ^434a18

圭峯禪師。
commentary::  ^434a22

終南一峯，其形如圭，師遯其下，故以稱焉。
orig::  ^434a24

得法於荷澤嫡孫南印上足道圓和尚。
commentary::  ^434a26

西京河南府有荷澤寺，因祈雨得驗，故名荷澤。
神會禪師居之，乃六祖高弟。
先六祖曰：吾有一物，無名無字。
神會出云：是諸佛之本源，神會之佛性。
祖云：喚作一物即不中，汝喚作佛性，若此子有片瓦遮頭，只是成這箇知解宗徒。
會乃自立為七祖。
此下滋州法如禪師，如出為荊南惟忠禪師傳法。
法如之印，蓋出南能宗下，故曰南印。
道圓和尚乃南印之門人。
圭峯於道圓得法，此明起教之因。
orig::  ^434a28

一日，從眾僧齋于州民任灌家，居下位，以次受經。
commentary::  ^434a44

染削之後，隨眾赴供，以﨟小居下位。
orig::  ^434a46

遇圓覺了義，卷未終軸，感悟流涕，歸以所悟告其師。
師撫之曰：汝當大弘圓頓之教，此經諸佛授汝耳。
禪師既佩南宗密印，受圓覺懸記，於是閱大藏經律，
通唯識、起信等論。
commentary::  ^434a48

經律論為三藏，唯識乃戒賢法師所傳，起信是馬鳴菩薩所造。
orig::  ^434b8

然後頓轡於華嚴法界，宴坐圓覺妙場。
究一兩之所霑，窮五教之殊致。
commentary::  ^434b12

後閱華嚴，如來良馬，頓#CB15081;其轡，更不他適。
詳其本末，與圓覺無差，遂游心於法界，
宴坐於妙場，究如來一味之法雨。
五教者，小乘教、始教、終教、頓教、圓教，差別不同，故云殊致。
orig::  ^434b16

乃為之疏解。凡大疏三卷，大鈔十三卷，
略疏兩卷，小鈔六卷，道場修證儀一十八卷，並行於世。
commentary::  ^434b24

在智炬寺，并退居草堂，造此疏鈔等。
orig::  ^434b28

其敘教也圓，其見法也徹，其釋義也端如折薪，其入觀也明若秉燭。
commentary::  ^434b30

剖釋其義，如折薪。
折宗從斧，徑直分破，故曰端。
毛詩云：南山折薪，匪斧不克。
今以疏喻於斧，經喻於薪。
入三觀之妙門，如秉炬火。
orig::  ^434b34

其辭也，極於理而已，不虗騁。
其文也，扶於教而已，不苟飾。
commentary::  ^434b40

辭研性理，不是虗誕馳騁；文扶聖教，不是苟間花飾。
orig::  ^434b44

不以其所長病人，故無排斥之說；不以其未至羞人，故無胸臆之論。
commentary::  ^434b48

不以己長而疾惡他人所短，故無毀斥之說；
若以己短而蓋覆彼人所能，是為臆度之論。
圭峯皆離此過。
orig::  ^434c4

蕩蕩然實十二部經〔注見經中〕之眼目，三十五祖之骨髓。
commentary::  ^434c10

竺乾四七，唐土二三，兼之荷澤。
orig::  ^434c12

生靈之大本，三世之達道，後世雖有作者，不能過矣。
其四依之一乎？或淨土之親間乎？
何盡其義味如此也。
commentary::  ^434c14

涅槃四依品云：依法不依人，依義不依語，
依智不依識，依了義不依不了義。
又唐稱生肇融叡四法師為四依，故裴休亦稱美圭峯為四依之一。
或有淨土與十二大士親聞如來所說乎？
orig::  ^434c20

或曰〔設難〕：道無形，視者莫能覩；道無方，行者莫能至。
況文字乎？在性之而已。
commentary::  ^434c28

悟性之者，不立文字，直指人心。
orig::  ^434c32

豈區區數萬言而可詮之哉？
對曰：噫！是不足以語道也。
前不云乎：統眾德而大備，爍群昏而獨照者，圓覺也。
蓋圓覺能出一切法，一切法未甞離圓覺。
今夫經律論三藏之文，傳于中國者五千餘卷，其所詮者何也？
戒定慧而已。修戒定慧而求者何也？
圓覺而已。圓覺一法也，張萬行而求之者，行眾生之根器異也。
commentary::  ^434c34

上根之士，不待言詮，中下根劣，故廣張義相，引令悟入。
orig::  ^434c46

然則大藏皆圓覺之經，此疏乃大藏之疏也。
commentary::  ^435a2

大藏既是一大圓覺，今疏圓覺者，即是一大藏也。
orig::  ^435a4

羅五千軸之文，而以數卷之疏通之，豈不至簡哉？
何言其繁也？及其斷言語之道，息思想之心，
忘能所，滅影像，然後為得也，固不在詮表耳。
commentary::  ^435a6

此結答前難者說。
謂今以數卷之疏，該通一藏，可謂省力。
若能絕言思，忘能所，了無相狀，是即圓覺清淨境界，何用詮表耳。
orig::  ^435a12

嗚呼！生靈之所以往來者，六道也。
鬼神沈幽愁之苦，鳥獸懷獝狘之悲，修羅方瞋，
諸天正樂，可以慗心慮，趣菩提，唯人道為能耳。
人而不為，吾未如之何也已矣。
commentary::  ^435a18

鬼神者，此說地獄餓鬼二道，常沒於幽暗哀愁之苦。
獝者，鳥驚飛#CB15032;。
狘者，獸走#CB15032;。
畜生道中，唯知畏死貪生，何由出離。
修羅以瞋業好戰，何暇進修。
諸天躭樂，不了妙覺，明心福盡，還墮上五不可。
惟人界中，可修苦心勞慮，攝歸正念，趣向菩提。
師教聞薰，前言住行，悟入圓覺。
雖六道皆為苦趣，然作佛作祖，亦從人道。
但盡凡心，別無聖解，人而不為，無奈之何也已矣。
orig::  ^435a26

休常遊禪師之閫域，受禪師之顯訣，無以自斆，輙直讚其法而普告大眾耳。
其他備乎本序云。
commentary::  ^435a42

公既入禪師之閫奧，受顯了妙訣，無以自効親傳之報，
直讚美圓覺之法，其佗備盡經中綸貫之旨。
請觀圭峯本序。
 ^435a46
