維摩詰所說經無我疏卷第九
author:: 天台山幽溪沙門　傳燈　著
other:: 
# 佛道品第八

commentary:: 
○八、釋佛道品二：初、釋品題。
orig::  ^688b17

維摩詰所說經佛道品第八。
commentary::  ^688b19

佛道者，諸佛果位所證菩提究竟大道，三惑淨盡二死永忘之玅覺也。
文殊下，問云何通達佛道，正問此道之因，云何修之可以通達也。 ^688b21

○二、釋經文三：初、明云何通達佛道二：
初、文殊問。
orig::  ^688b27

爾時，文殊師利問維摩詰言：菩薩云何通達佛道？
commentary::  ^688b29

肇公曰：如上所云，諸佛之道，以無得為得。
此道虗玄，非常行之所通，通之必有以，是故問之。 ^688b31

○二、維摩答二：初、總答。
orig::  ^688b35

維摩詰言：若菩薩行於非道，是為通達佛道。
commentary::  ^688b37

有非道，有佛道。非道者，九法界之道也。
若以十惡道而通達三途之道，以十善道而通達三善之道，
以四諦十二因緣而通達二乘之道，以六度萬行而通達菩薩之道，
此皆以非道而通達非道者也。
若如此經三心九行等，法華定慧力莊嚴，
華嚴一心法界如虗空，楞嚴正修行處，
圓覺有大陀羅尼等，此以佛道而通達佛道者也。
此之二種，皆為經常之道。
圓頓初心，背乎非而修乎是，順乎經而行乎常，乃十方三世不易之道也。
若今之行於非道，通達佛道，言雖反而理實正，迹雖逆而本恒順。
如曰：行五無間而無惱恚，至於地獄無諸罪垢。
尚何道而非佛乎？
然亦不得已而故為是道也。
苟得其已，則一向於是道而通達佛道，何必定反經而逆常乎？
前不云乎：龍象蹴踏，非驢所堪。
豈凡下廝劣之可希冀哉？
若夫初心有行非道，通達佛道，則又有維摩問章六十二見為如來種，
此為觀於非道，通達佛道。
鑛沙精金，又不可以不辨也。 ^688b39

○二、別答二：初、問行於非道。
orig::  ^688c28

又問：云何菩薩行於非道？
commentary::  ^688c30

○二、答行於非道十六：初、約三惡之果報示三：
初、地獄道。
orig::  ^688c32

答曰：若菩薩行五無間而無惱恚，至於地獄無諸罪垢。
commentary::  ^688c36

肇公曰：五逆罪必由惱恚生，此罪捨身必入地獄，受苦無間也。
菩薩示行五逆而無惱恚，是由不以逆為逆，故能同逆耳。
若以逆為逆者，孰敢同？
又曰：罪垢，地獄因也。
示受其報，實無其因。 ^688c40

○二畜生道
orig::  ^688c48

至于畜生，無有無明、憍慢等過。
commentary::  ^689a2

肇公曰：癡慢偏重，多墮畜生。 ^689a4

○三餓鬼道。
orig::  ^689a6

至于餓鬼，而具足功德。
commentary::  ^689a8

肇公曰：慳貪無福，多墮餓鬼。
燈曰：行五無間，至于地獄，至于餓鬼、畜生，行於非道也。
無恚惱罪垢，無有無明憍慢，而具寶手功德，佛道也。
此並以十不善道而通達佛道者也。 ^689a10

○二、約色無色界示。
orig::  ^689a18

行色、無色界道，不以為勝。
commentary::  ^689a20

凡夫不了生色、無色界，恃果報極勝。
今雖示生，為化同天，初不以之為勝。
此以行十善，世禪非道，而通達佛道者也。 ^689a22

○三、約三惡之因示。
orig::  ^689a28

示行貪欲，離諸染著；示行瞋恚，於諸眾生無有恚礙；
示行愚癡，而以智慧調伏其心。
commentary::  ^689a30

前約示行三途果報以明。
如調達之示行五逆，生身墮獄，佛遣親弟慶喜至獄問安：兄今苦否？
答曰：吾在地獄，如受三禪之樂。
此正行五無間而無惱恚也。
今行三途之因，文勢略同，義不為重。 ^689a34

○四約六蔽示。
orig::  ^689a42

示行慳貪而捨內外所有，不惜身命；示行毀禁而安住淨戒，
乃至小罪猶懷大懼；示行瞋恚而常慈忍；
示行懈怠而勤修功德；示行亂意而常念定；
示行愚癡而通達世間、出世間慧。
commentary::  ^689a44

示行六蔽，行於非道也。
而不乖六度，通達佛道也。 ^689b4

○五、約諂憍示。
orig::  ^689b6

示行諂偽，而善方便，隨諸經義。
commentary::  ^689b8

諂偽，邪道也。經義，正道也。
雖示行邪而心隨正，正故能通達佛道也。 ^689b10

○六、約憍慢示。
orig::  ^689b14

示行憍慢，而於眾生，猶如橋梁。
commentary::  ^689b16

示行憍慢，而形迹雖若高山；度生謙光，則又卑如橋梁。
謂菩薩和光同塵，濟人利物，有若此也。 ^689b18

○七、約諸煩惱示。
orig::  ^689b22

示行諸煩惱，而心常清淨。
commentary::  ^689b24

煩惱汙染，非道也。
心常清淨，故能通達佛道矣。 ^689b26

○八、約魔道示。
orig::  ^689b28

示入於魔，而順佛智慧，不隨他教。
commentary::  ^689b30

魔道愚癡，因隨他教，與佛智慧順理反。
今言菩薩雖示入於魔之非道，其實順佛智而通達佛道也。 ^689b32

○九，約二乘示。
orig::  ^689b36

示入聲聞，而為眾生，說未聞法。
commentary::  ^689b38

聲聞人但能從佛聞說四諦聲而自了，不能以佛道聲令一切聞。
今菩薩迹同本異，故能於此而通達也。 ^689b40

○十、約辟支佛示。
orig::  ^689b46

示入辟支佛，而成就大悲，教化眾生。
commentary::  ^689b48

聲聞如獐獨跳，不顧後羣；辟支如鹿於邑，悲亦奚為？
是則於聲聞雖曰有悲，於菩薩未為悲也。
今菩薩雖示行辟支之小悲，實成就菩薩之大悲，故能通達佛道也。 ^689c2

○十一、約貧窮下賤示。
orig::  ^689c10

示入貧窮，而有寶手，功德無盡；示入形殘，
而具諸相好，以自莊嚴；示入下賤，而生佛種性中，
具諸功德；示入羸劣醜陋，而得那羅延身，
一切眾生之所樂見；示入老病，而永斷病根，超越死畏。
commentary::  ^689c12

貧窮、形殘、下賤等，非道也；而有寶手功德等，佛道也。
迹行非道，而本通佛道；菩薩功德，固不可得而思議也。 ^689c20

○十二約資生眷屬示。
orig::  ^689c26

示有資生，而恒觀無常，實無所貪；示有妻妾綵女，而常樂遠離五欲淤泥。
commentary::  ^689c28

○十三約訥鈍示。
orig::  ^689c32

現於訥鈍而成就辯才，總持無失。
commentary::  ^689c34

什公曰：如太子慕魄比之也。 ^689c36

○十四、約邪濟示。
orig::  ^689c38

示入邪濟，而以正濟，度諸眾生。
commentary::  ^689c40

肇公曰：津河可度處名正濟，險難誑處名邪濟。
佛道名正濟，外道名邪濟也。 ^689c42

○十五，約遍入諸道示。
orig::  ^689c46

現遍入諸道，而斷其因緣。
commentary::  ^689c48

眾生輪迴六道，以有十二因緣為之牽連故也。
菩薩先已斷此因緣，示現入之，是以能通達佛道也。 ^690a2

○十六，約般涅槃示。
orig::  ^690a6

現於涅槃而不斷生死。
commentary::  ^690a8

眾生背涅槃而順生死，二乘背生死而順涅槃，
菩薩於是不偏不倚，會於中道不斷生死，
所以能入六道，隨形化度現於涅槃，所以如蓮華出水離於淤泥。 ^690a10

○三、總結。
orig::  ^690a18

文殊師利！菩薩能如是行於非道，是為通達佛道。
commentary::  ^690a20

約教者，此皆別圓地住菩薩乃能行之，不入藏通菩薩之手也。 ^690a22

觀解者，觀一念心，具足十界，本具佛界，
圓滿清淨，即是佛道。
若九界心現起之時，皆名非道。
行人不撥非道，而別觀佛道，了九界心，無非修惡。
而此修惡，乃全法界之水，以為九法之波。
能觀修惡，即是性惡。
性惡融通，無法不趣，任運攝得佛界性善。
如全波即水，水外無波，是為觀心行於非道，通達佛道也。 ^690a26

○二、明云何為如來種二：初、維摩問。
orig::  ^690a40

於是維摩詰問文殊師利：何等為如來種？
commentary::  ^690a42

或問：上問佛道，與今問如來種，同異何如？
答曰：同而不同，不同而同。
曷為同？佛即如來，如來即佛，豈有二體？
是故同也。修性因果，二門各異，故不同也。
葢佛道屬果，菩薩行於非道，因能通果。
今如來種，猶約眾生因地以論，一不同也。
豈非前答論修，今答說性？
二不同也。故曰同而不同。
言不同而同者，前答菩薩行於非道，通達佛道，皆是性惡法門中事。
人獨知菩薩能行於非道，通達佛道，不知此之法門，
其來有本，正文殊所答六十二見，及一切煩惱，皆是佛種。
惟其如此，非道皆是佛種，是故菩薩於其果上，
證此法門，隨機化導，稱性行之，而與佛道不相違背，
而能通之達之，故曰不同而同也。
故予所著性善惡論，約六即以明性惡法門，正在乎此。 ^690a44

○二、文殊答二：初、約有為明種二：初、歷法明種五：
初、總指。苦道即法身。
orig::  ^690b24

文殊師利言：有身為種。
commentary::  ^690b28

身即苦道，有身即有苦故也。
迷之則法身為苦道，悟之則苦道即法身，故為如來種。
此指正因佛性以為種也。 ^690b30

○二指惑道，即般若。
orig::  ^690b36

無明有愛為種，貪恚癡為種，四顛倒為種，五葢為種。
commentary::  ^690b38

此之四法，皆煩惱道攝。
迷之則即智明以為癡暗，悟之則即癡暗以為智明，故為如來種。
此指了因佛性以為種也。 ^690b40

○三重指苦道即法身
orig::  ^690b46

六入為種。
commentary::  ^690b48

前云眼、耳、鼻、舌、身、意皆為淨土，故六入皆為種也。
此亦指正因為種也。 ^690c2

○四重指惑，道即般若。
orig::  ^690c6

七、識處為種。八、邪法為種。
九、惱處為種。
commentary::  ^690c8

什公曰：初禪中，除劫初梵王及劫初諸小梵，自後合為一識住。
劫初唯有梵王，未有餘梵，梵王念欲有餘梵，
餘梵爾時遇會來生，梵王因起邪見，謂是己造，
餘梵亦自謂從梵王生，雖有精麤，其邪想不異，
是名異身一想，第二識住也。
二禪形無優劣，而心有若干，除入解脫，
種種異念，是名一形異想，是第三識住也。
三禪形無精麤，心無異想，所謂一樂想，是第四識住也。
并無色前三地，是名七識住地。
識住，識得安住也。
識念分明，無有惱患，無壞者，是名為住。
惡趣則苦痛壞，四禪則無想壞，非想滅定壞，
亦彼地心想微昧，念不分明，故識不安住也。
問曰：欲界亦惡趣所壞，云何立識住也？
答曰：取地壞，不取界壞。
欲界惡趣、善趣，趣乖地異，苦樂殊致，義不相涉，故不相壞也。 ^690c10

燈曰：七識雖住，未破煩惱，皆煩惱道。
煩惱即菩提，故為如來之種。
八邪準常說，亦屬煩惱道。
九惱處。 ^690c36

什公曰：愛我怨家，憎我知識，惱我己身，
一世則三，三世則九。
又義云：九結亦煩惱道攝。 ^690c40

○五指業道，即解脫。
orig::  ^690c46

十不善道為種。
commentary::  ^690c48

十不善惡，業道也。
迷之即解脫而為纏縛，悟之即纏縛而為解脫，故為如來之種。
此指緣因佛性以為種也。 ^691a2

○二、舉要明種。
orig::  ^691a8

以要言之，六十二見及一切煩惱，皆是佛種。
commentary::  ^691a10

六十二見及一切煩惱，皆惑道攝。
文殊所示如來之種，總不外三道，即三佛性。
其所說三道，又不外三世十二因緣。
葢一切諸法即三德性，眾生無始迷故，以為三道染。
此三道染，又散殊為十二因緣。
如經文所指有身、六入、七識處為種，即十二支中現在識、
名色、六入、觸、受五支，并未來生、緣、老死二支，皆苦道也。
所指無明、有、愛、貪、恚、癡、四顛倒、五蓋、八邪、
九惱、六十二見、一切煩惱，即十二支中過去無明支，
現在愛、取二支，皆惑道也。
所指十不善道，即十二支中過去行支，
現在有支二支，皆業道也。
所謂迷法身以為苦道，故此法身因在迷故，而轉名為正因佛性。
迷般若以為惑道，故此般若因此迷故，而轉名了因佛性。
迷解脫以為業道，故此解脫因在迷故，而轉名緣因佛性。
三因佛性即如來種也。
故大般涅槃經云：十二因緣名為佛性。
天台大師釋云：無明愛取既是煩惱，煩惱即是菩提，
菩提通達無復煩惱，煩惱既無即究竟淨，了因佛性也。
行有是業道即是解脫，解脫自在，緣因佛性也。
名色老死是苦道即法身，法身無苦無樂是名大樂，
不生不死是常，正因佛性也。
故經言：無明與愛是二中間即是中道，
無明是過去、愛是現在，若邊若中無非佛性，並是常樂我淨。
無明不生亦復不滅，是名不思議不生不滅十二因緣。
是故眾生迷此以為三道三識三因佛性，
菩薩修之轉為三般若三菩提三大乘，
諸佛果上成就三身三涅槃三寶三德，故文殊菩薩指之以為如來種也。 ^691a12

○二、斥無為非種二：初、問起。
orig::  ^691b16

曰：何謂也？
commentary::  ^691b18

問：意謂法有有為無為，種則俱種，非則俱非，何獨指有為而不言無為耶？ ^691b20

○二、釋明二：初、單斥無為之過。
orig::  ^691b24

答曰：若見無為入正位者，不能復發阿耨多羅三藐三菩提心。
commentary::  ^691b26

十二因緣之觀有二種：一生起，二還滅。
生起觀者，所謂無明緣行，行緣識，乃至生緣老死憂悲苦惱。
還滅觀者，無明滅則行滅，行滅則識滅，乃至生滅則老死憂悲苦惱滅。
菩薩修之，則以寂滅為滅，觀三道相無三道性，
故能觀苦道即法身，煩惱道即般若，業道即解脫。
二乘則以絕滅為滅，必破三道以成無為。
一證無為而即入正位，以#CB01926;身滅智而為究竟涅槃。
證此涅槃，不復更於三界受身發菩提心而化導眾生也。 ^691b30

○二、雙譬無為有為三：初、重法譬，明有為無為功過二：
初、譬喻。
orig::  ^691b48

譬如高原陸地不生蓮華，卑濕淤泥乃生此華。
commentary::  ^691c4

○二合法
orig::  ^691c6

如是見無為法入正位者，終不復能生於佛法，煩惱泥中乃有眾生起佛法耳。
commentary::  ^691c8

此正喻二乘見無為而入正位，猶如高原陸地不生蓮華；
若反喻菩薩見無為而不入正位，則譬如高原陸地能生好堅。
是則菩薩得二喻，無地而非可；二乘得一喻，獨可取喻於高原陸地不生蓮華耳。 ^691c12

○二、重法譬明有為無為功過二：初、譬喻。
orig::  ^691c22

又如殖種於空，終不得生；糞壤之地，乃能滋茂。
commentary::  ^691c24

○二合法
orig::  ^691c26

如是入無為正位者，不生佛法，起於我見，
如須彌山，猶能發於阿耨多羅三藐三菩提心，生佛法矣。
是故當知，一切煩惱為如來種。
commentary::  ^691c28

此亦正喻二乘見無為而入正位，猶如殖種於空，終不得生。
若反喻菩薩，初在凡夫糞壤，殖菩提種而得滋茂；
次則菩提樹長，依空婆娑而蔭覆一切。
是則菩薩得二喻，無適而非可；二乘得一喻，
獨可取喻殖種於空，終不得生也。 ^691c34

○三、重法喻獨顯有為之功二：初、譬喻。
orig::  ^691c44

譬如不下巨海，不能得無價寶珠。
commentary::  ^691c46

○二合法
orig::  ^691c48

如是不入煩惱大海，則不能得一切智寶。
commentary::  ^692a2

肇公曰：二乘既見無為，安住正位，虗心靜漠，
宴寂恬怡，既無生死之畏，而有無為之樂，
淡泊自足，無希無求，孰肯蔽蔽以大乘為心乎？
凡夫沉淪五趣，為煩惱所蔽，進無無為之歡，
退有生死之畏，兼我心自高，唯勝是慕，
故能發迹塵勞，標心無上，樹根生死，而敷正覺之華。
自非凡夫沒命洄淵，遊泳塵海者，何能致斯無上之寶乎？
是以凡夫有反復之名，二乘有根敗之恥也。 ^692a4

燈曰：煩惱大海，雖具智寶，泛而沒命，害莫大焉。
自非勇猛丈夫，堅持浮囊，以智方便，沒淵深入，
智慧大寶，豈即易得？
故曰：魚子菴摩羅，菩薩初發心，三事因中多，及其成果少。
成功之難，其不易如此。 ^692a20

又前肇公之言固是一說，不知更有一說在於執教滯情耳。
夫執教因滯情而興，滯情又因執教而起，其所由來十二年矣。
一旦聞維摩之所呵，文殊之所斥，甘心自屈，
下意自居，人稱愚法，信愚法也。
曷以言之？正以二乘根性自退大習小以來，
躭湎五欲，沉淪生死，不惟退大，兼又失小。
由是厭三界逼迫猶如牢獄，慕涅槃閒曠譬若虗空，
即自救之不暇，又何暇以援人？
佛初出世，順此滯情而設茲拙教，令其知苦以斷集，
慕滅以修道，斷十二緣起以為功，證偏空涅槃以為道，
先滅心智煩惱勞累之因，後#CB01926;色身生死繫縛之果，
謂無分段生，不復更知有變易生，亦復不知雖證真無生而更有方便生。
且復一證無生而謬當真子之印，妄擬菩薩果為比兒之稱，
甘心以化導而讓人，堅志以獨跳而自習，
根本不敗而自謂之敗，芽本不焦而自傷之焦，
封化城拙教而不進，守草菴滯情而不歸，
自非此經彈斥調之停之，復假般若空慧洮之汰之，
然後蒙法華佛慧蕩之破之開之示之，
則是輩愚法真為畢世愚矣，可勝言哉！ ^692a28

○三、二乘自鄙無分獲彈斥益三：初、法說。
orig::  ^692b18

爾時，大迦葉歎言：善哉，善哉！
文殊師利！快說此語，誠如所言。
塵勞之儔為如來種，我等今者不復堪任發阿耨多羅三藐三菩提心，
乃至五無間罪猶能發意生於佛法，而今我等永不能發。
commentary::  ^692b20

○二、譬說。
orig::  ^692b28

譬如根敗之士，其於五欲不能復利。
commentary::  ^692b30

○三、合法二：初、約二乘單合。
orig::  ^692b32

如是聲聞諸結斷者，於佛法中無所復益，永不志願。
commentary::  ^692b34

○二、約聖凡雙合二：初、立義。
orig::  ^692b36

是故，文殊師利！凡夫於佛法有反復，而聲聞無也。
commentary::  ^692b38

○二、釋成。
orig::  ^692b40

所以者何？凡夫聞佛法，能起無上道心，
不斷三寶；正使聲聞終身聞佛法力、無畏等，永不能發無上道意。
commentary::  ^692b42

約教判者，理屬圓頓可知。
若約觀解，觀現前一心屬十二因緣，如因眼見色而生愛心即無明支，
為愛造業名行支，至心專念名識支，識共色行名名色支，
六處生貪名六入支，因入求愛名觸支，
貪著心是受支，纏綿不捨名愛支，求是等法名取支，
如是法生名有支，次第不斷名生支，次第斷故名老死支。
此十二支中，無明、愛、取三支屬煩惱道，
無明即明，即般若了因佛性種子；行、有二支屬業道，
五無間業道皆解脫相，即緣因佛性種子；
識、名色、六入、觸、受、生、老死七支屬苦道，
無離生死說涅槃，無苦無樂名大涅槃，即正因佛性種子。
如此三德，如來之種在凡夫一念心中悉皆具足。 ^692b46

○三、明法門攝，屬二：初、普現色身菩薩問起。
orig::  ^692c22

爾時，會中有菩薩名普現色身，問維摩詰言：居士！
父母、妻子、親戚、眷屬、吏民、知識，悉為是誰？
奴婢、僮僕、象馬、車乘，皆何所在？
commentary::  ^692c24

此章假普現色身菩薩問起者，以維摩居士之所示現，無非菩薩普現色身三昧邊事故也。
維摩既以普現色身三昧現居士身，而居家必有父母妻子以至象馬車乘，
豈不一一而示現之？
普現色身菩薩慮不了之徒覩迹而略本，
是以啟以明之，庶令悟者即迹而得本也。
或問曰：菩薩從本垂迹，理固然也。
特是依一理本而示乎眾迹，是則事迹雖有若干，理本原無若干。
今所答示，似世間有一事迹，而法門有一理本。
迹本差殊，理將安在？
答曰：夫本者迹之本，迹者本之迹，未有本無而迹有，本有而迹無者也。
葢法界之本，其猶形聲；事相之迹，其猶影響。
是故世間事相有一迹，而法界之理亦必有一本。
正以真如之本性具萬法，其體終日不變而隨緣，終日隨緣而不變。
六道眾生，從無始際，以染緣感之扣之。
故真如之形聲，應其影響，為父母，為妻子。
故曰：真如有一本，世間有一迹。
聲不和而響不順，形不直而影不端，自然之理，無足辨者。
今淨名大士之所示現，乃以淨緣扣理法界，故一一稱本。
以實智為母，權智為父，形直影端，聲和響順，亦自然之理也。
或又問曰：今菩薩示為居士，故家緣妻子，事事有之可爾。
至于成佛，則無其事迹，而理本諸法，不空無乎？
答曰：成佛事迹，有之與無，本無定在。
若彌陀成佛，父母妻子，雖無暇論，而釋迦成佛，其事則有。
總而言之，有之則隨緣而普應，事事悉本于法門；
無之則斂迹以還源，法法皆歸于真實。
若智度，若方便，若法喜，若慈悲，無不歸於法界不思議之大本，
何必定言其父母妻子哉？ ^692c30

○二、維摩居士答出四：初、歷事明法二：
初、具足大體十八：初、答父母。
orig::  ^693a36

於是維摩詰以偈答曰：智度菩薩母，方便以為父。
commentary::  ^693a40

智、度實智、方便權智也，即法華諸佛智慧甚深無量，其智慧門難解難入是也。
然此二智固是生諸佛導師之本，而二智又由權實二理，
故法華云：唯佛與佛乃能究盡諸法實相。
諸法權理也，實相實理也，因究實理得生實智，
因究權理得生權智，實由理智和合方能出生諸佛，
故曰：一切眾導師，無不由是生。 ^693a42

○二答己身
orig::  ^693b8

一切眾導師，無不由是生。
commentary::  ^693b10

○三答妻子
orig::  ^693b12

法喜以為妻，慈悲心為女，善心誠實男。
commentary::  ^693b14

權實二智，出生導師，能事己畢，證法歡喜，猶君子得淑女以生喜也。
女相柔和，心多慈悲，故以慈悲而為女也。
男子有貞固之性，能成就家業，故善心誠實以為男也。 ^693b16

○四答房舍
orig::  ^693b24

畢竟空寂舍。
commentary::  ^693b26

舍，捨也，捨眾以獨棲者也。
菩薩以畢竟空寂而為房舍，作休息萬行之地，
止息之玅，何玅如之？ ^693b28

○五答弟子
orig::  ^693b32

弟子眾塵勞，隨意之所轉。
commentary::  ^693b34

師畜弟子，所以隨吾之所轉，俾之服役，
俾之進修，俾之得成道果而已。
今菩薩則以八萬四千塵勞而為弟子，
轉生死而依涅槃，轉煩惱而依菩提可也，
成就總持門、波羅蜜門亦可也。
以此而為弟子，何玅如之？ ^693b36

○六答知識。
orig::  ^693b46

道品善知識，由是成正覺。
commentary::  ^693b48

法華云：善知識者，是大因緣，所謂化導令得見佛。
今菩薩以三十七道品為善知識，即以之為教授可也，
同行可也，外護可也。
由成正覺，不在茲乎？ ^693c2

○七答法侶。
orig::  ^693c8

諸度法等侶。
commentary::  ^693c10

菩薩行道，法須等侶。
今以六度萬行而為等侶，真勝友也。 ^693c12

○八答妓女
orig::  ^693c16

四攝眾妓女，歌詠誦法言，以此為音樂。
commentary::  ^693c18

妓女之奏樂，人所悅隨。
菩薩以四攝法而攝人，使之聞法樂以證涅槃玅果，
則樂莫勝焉，而樂莫大焉。 ^693c20

○九答園林。
orig::  ^693c26

總持之園苑，無漏法林樹，覺意淨妙華，解脫智慧果。
commentary::  ^693c28

世之園苑，能總持華木。
今菩薩以圓覺大陀羅尼門而為園苑，
總三德于一心，持萬法于性具，能使無漏法林之樹，
根荄窮真如之地，扶疎亘法界之天，開七覺如意之玅華，
結八解智慧之上果，情非蕩逸，理有攸歸，
日涉成趣，何樂如之？ ^693c30

○十答浴池
orig::  ^693c40

八解之浴池，定水湛然滿，布以七淨華，浴此無垢人。
commentary::  ^693c42

什公曰：水之為用，除垢去熱，解脫之性，亦除熱去礙也。 ^693c44

生公曰：止則能鑒，水之義也。
既定慧意足，湛然滿矣。
七淨華者。 ^693c46

什公曰：一、戒淨，始終淨也。
身口所作，無有微惡，意不起垢，亦不取相，
亦不願受生，施人無畏，不限眾生。
二、心淨，三乘制煩惱心，斷結心，乃至三乘漏盡心，名為心淨。
三、見淨，見法真性，不起妄想，是名見淨。
四、度疑淨，若見未深，當時雖了，後或生疑，
若見深疑斷，名度疑淨。
五、分別道淨，若能見是道宜行，非道宜捨，是名分別道淨。
六、行斷知見淨，行謂苦難、苦易、樂難、樂易四行也。
斷謂斷諸結也。學地中盡，未能自知所行所斷，
既得無學，盡智、無生智，悉自知見所行所斷，
通達分明，是名行斷知見淨。
七、涅槃淨也。浴此無垢人者，無垢而浴，為除熱取適也。
菩薩無結而入八解者，外將為眾生，內自娛心也。 ^693c48

肇公曰：總持強記，萬善之苑也。
於此苑樹無漏之林，敷七覺之華，結解脫之果，
嚴八解之池，積禪定之水，湛然充滿，布七淨之華，羅列水上。
而後無垢之士，游此林苑，浴此華池，閑宴嬉遊，樂之至也。
豈等俗苑林水之歡乎？ ^694a24

○十一、答象馬。
orig::  ^694a34

象馬五通馳，大乘以為車，調御以一心，遊於八正路。
commentary::  ^694a36

什公曰：駕大乘車，遊於十方，自在無礙，
兼運眾生，至道場也。
一心，梵本云和合道品。
心中有三相：一發動，二攝心，三名捨。
若發動過則心散，散則攝之，攝之過則沒，
沒則精進，令心發動。
若動靜得適，則任之令進，容豫處中，是名為捨。
捨即調御，調御即和合也。
譬如善御，遲則#CB15081;之，
疾則制之，舒疾得宜，則放之令去，縱步夷塗，必之所往也。 ^694a38

肇公曰：五通為象馬，大乘為上車，一心為御者，遊於八正道也。 ^694b2

○十二、答相好
orig::  ^694b6

相具以嚴容，眾好飾其姿。
commentary::  ^694b8

如來色身，則具足三十二相、八十種好；
菩薩大率相同，惟肉髻頂相少不如耳。 ^694b10

○十三、答服飾
orig::  ^694b14

慚愧之上服，深心為華鬘。
commentary::  ^694b16

眾人衣服所以蔽羞恥、禦風寒，菩薩雖無風寒之可禦，
亦有羞恥之當遮，即以所羞慚愧而為上服，飾莫勝焉。
上服嚴身，華鬘、首飾二者掩映，一不可虧，
即以深心信樂，修種種善法以莊嚴之，世間服飾無能及矣。 ^694b18

○十四、答資財。
orig::  ^694b28

富有七財寶，教授以滋息，如所說修行，迴向為大利。
commentary::  ^694b30

什公曰：七寶者，信、戒、聞、捨、慧、慚、愧也。
處家則能捨財，出家則能捨五欲及煩惱也。
由信善故持戒，持戒則止惡，止惡已則應進行眾善，
進行眾善要由多聞，聞法故能捨，能捨則慧生，故五事次第說也。
五事為寶，慚愧為守人，守人於財主亦是財，故七事通名財也。
世間多財，必出於人，以長滋息。
菩薩亦然，即以己寶而教授於人，俾人人得如說而修行，
化功歸己，利莫大也。 ^694b32

○十五、答安寢
orig::  ^694b48

四禪為床座，從於淨命生，多聞增智慧，以為自覺音。
commentary::  ^694c2

床座休息之處。學道四事，皆從淨命而得，床座其一也。
西國貴勝，眠欲起時，微奏音樂，使之自覺。
菩薩亦然，一切禪以四禪而為根本，異外道根本禪，
從於邪命生，休息萬行。
入禪之時，當以多聞所增智慧，覺之起之，
使不墮於隻輪單翼之偏枯，則大道可躋矣。 ^694c4

○十六、答飲食。
orig::  ^694c16

甘露法之食，解脫味為漿。
commentary::  ^694c18

帝釋天宮有圓生樹，樹生華，華產甘露，猶人間之百華產蜜。
三十三天遊戲園中，共採甘露食之，能獲長生不死。
佛法中則以涅槃甘露養其慧命，使永永而無斷絕。 ^694c20

什公曰：解脫味有四種：一、出家離五欲；
二、行禪離憒亂煩惱；三、智慧離妄想；四、涅槃離生死。
亦有二種解脫：一、解脫煩惱；二、解脫於礙也。
亦云：愛性無厭，名之為渴。
愛斷則得解脫，解脫止愛渴，故名為漿。
四味亦以除愛渴，故為漿也。 ^694c26

○十七、答澡浴
orig::  ^694c36

淨心以澡浴。
commentary::  ^694c38

什公曰：心淨則無染，無染即為浴，亦名遊八解脫也。 ^694c40

○十八、答塗香
orig::  ^694c44

戒品為塗香。
commentary::  ^694c46

西天貴勝，澡浴之後，則以香水塗身，經久不散。
曾於番禺，見暹羅人貢薔薇露器五合，價五十金。
言宮中澡浴，以涓滴入水，沐浴其身，香氣經月不散，此其效也。
菩薩則五分法身為香，戒香是其始也。
已上皆答其菩薩具足大體，從始洎終，
表以成人，內外緣足，可為佛法王家美丈夫奇男子。
下文乃答示現大用也。 ^694c48

○二、示現大用十四：初、能摧滅煩惱。
orig::  ^695a14

摧滅煩惱賊，勇徤無能踰。
commentary::  ^695a16

煩惱有三種：一、見思自利時斷，二、塵沙利人時斷，
三、無明覺行圓滿時斷。
利根上智斷此煩惱，勢如劈竹，一斷一切斷也，故曰勇徤無過。 ^695a18

○二能降伏魔冤
orig::  ^695a24

降伏四種魔，勝幡建道場。
commentary::  ^695a26

四、魔釋如前。
什公曰：外國破敵得勝，則竪立勝幡，道場降魔，亦表其勝相也。 ^695a28

○三、能無生示生。
orig::  ^695a32

雖知無起滅，示彼故有生。
commentary::  ^695a34

肇公曰：知無起滅，則得法身，無復生分。
為彼有生，故無往不見。 ^695a36

○四、能現諸國土。
orig::  ^695a40

悉現諸國土，如日無不見。
commentary::  ^695a42

諸國土者，竪則同居，方便實報昇降不同，橫則十方淨穢有異。 ^695a44

○五、能供養諸佛。
orig::  ^695a48

供養於十方，無量億如來，諸佛及己身，無有分別想。
commentary::  ^695b2

菩薩證無生，與十方諸佛同一三德、一身、
一智慧，力、無畏亦然，故無分別之想。 ^695b4

○六、能常修淨土。
orig::  ^695b8

雖知諸佛國，及與眾生空，而常修淨土，教化於羣生。
commentary::  ^695b10

諸佛國土及與羣生，如虗空華，本無所有，故一切皆空。
此土及生，元是菩提玅淨明體，故常修淨土化羣生，證之成之。 ^695b12

○七、能隨類現形。
orig::  ^695b18

諸有眾生類，形聲及威儀，無畏力菩薩，一時能盡現。
commentary::  ^695b20

十界眾生形聲威儀一時盡現，以得普現色身三昧故也。 ^695b22

○八、能覺魔示魔。
orig::  ^695b26

覺知眾魔事，而示隨其行，以善方便智，隨意皆能見。
commentary::  ^695b28

既覺魔已，而後示隨，此不為魔轉而能轉魔者也。 ^695b30

○九、能示老病死
orig::  ^695b32

或示老病死，成就諸羣生，了知如幻化，通達無有礙。
commentary::  ^695b34

○十、能示三災二：初、示大三災二：初、略現火災。
orig::  ^695b36

或現劫盡燒，天地皆洞然，眾生有常想，照令知無常。
commentary::  ^695b38

眾生常想，多以天地不壞為主見，乃謂此身受命於天，
稟質於地，天地常故，人命亦常，故恒起常見。
菩薩欲破其想，或非劫燒時而現為劫燒，
大地為之洞然，即須彌至固而尚為微塵，矧所生眾生不無常耶？
略示火災水風可知。 ^695b40

○二、眾求菩薩。
orig::  ^695c2

無數億眾生，俱來請菩薩，一時到其舍，化令向佛道。
commentary::  ^695c4

先現火災，令知無常。
然後機動，來請濟度。 ^695c6

○三、種種化導四：初、以技藝化。
orig::  ^695c8

經書禁呪術，工巧諸技藝，盡現行此事，饒益諸羣生。
commentary::  ^695c10

○二化以眾道
orig::  ^695c12

世間眾道法，悉於中出家，因以解人惑，而不墮邪見。
commentary::  ^695c14

什公曰：以同習相感，先同而後乖也。
出家人有德，為物所宗，故現入出家，修德引物也。 ^695c16

肇公曰：九十六種，皆出家求道。
隨其出家，欲解其惑，不同其見也。 ^695c18

○三化以諸天
orig::  ^695c24

或作日月天，梵王世界主。
commentary::  ^695c26

什公曰：劫初時未有，日月亦未有，眾生幽冥處，
初不見日月，故為作日月，令得照明也。 ^695c28

○四、以四大化
orig::  ^695c32

或時作地水，或復作風火。
commentary::  ^695c34

什公曰：劫初地未成，以神力令六方風來吹水，結而成地。
或見人入海，船欲沒時，為化作地，令得安隱。
至須水、火、風處，皆應其所求也。
或化作，或以身作也。
食及藥中，亦如是也。 ^695c36

○二、示小三災三：初、救疾病災。
orig::  ^695c44

劫中有疾疫，現作諸藥草，若有服之者，除病消眾毒。
commentary::  ^695c46

什公曰：或令除病，或得昇仙，因而化之，使入正道。
外國有奇玅藥章，或似人形，或似象馬。
形似象馬者，有人乘之，徑淩虗而去。
或但見聞此藥，眾病即消也。 ^695c48

○二、救饑饉災。
orig::  ^696a8

劫中有饑饉，現身作飲食，先救彼饑渴，却以法語人。
commentary::  ^696a10

○三、救刀兵災二：初、以慈悲息諍。
orig::  ^696a12

劫中有刀兵，為之起慈悲，化彼諸眾生，令住無諍地。
commentary::  ^696a14

什公曰：將來世劫盡時，刀兵起，人壽十歲。
婆須密從忉利天下，生王家作天子，化眾人言：
我等祖父壽命極長，以今瞋恚無慈故，
致此短壽，是故汝等當行慈心。
眾人從命，惡心漸薄，此後生子，壽二十歲。
如是轉續，至彌勒時，八萬四千歲也。 ^696a16

○二、以等力安和
orig::  ^696a26

若有大戰陣，立之以等力，菩薩現威勢，降伏使和安。
commentary::  ^696a28

什公曰：兩陳相對，助其弱者，使之力等。
二力既均，無相勝負，因是彼此得相和安。
如宜僚弄丸，尚使解兵，矧菩薩慈力被之，自然釋諍矣。 ^696a30

○十一、能濟三途
orig::  ^696a36

一切國土中，諸有地獄處，輙往到於彼，勉濟其苦惱。
一切國土中，畜生相食噉，皆現生於彼，為之作利益。
commentary::  ^696a38

什公曰：如過去世時，人無禮義，殘害長老，
菩薩現猴象及鳥，推敬先輩，令人獸修善，咸相和順。
如大智度論，說文略闕，餓鬼具論應有。 ^696a42

○十二、能令憒亂。
orig::  ^696a48

示受於五欲，亦復現行禪，令魔心憒亂，不能得其便。
火中生蓮華，是可謂希有，在欲而行禪，希有亦如是。
commentary::  ^696b2

肇公曰：欲言行禪，復受五欲；欲言受欲，復現得禪。
莫測其變，魔羅所以憒亂。
自非靜亂齊旨，孰能兩之？ ^696b6

燈曰：菩薩示現受欲者，欲以欲鈎牽之，令入佛道也。
惟欲令其入於佛道，是故受欲而又復行禪。
禪者，那伽大定禪也。
世之談口頭禪者，無以此藉口可也。 ^696b10

○十三、能示欲鈎
orig::  ^696b18

或現作婬女，引諸好色者，先以欲鈎牽，後令入佛智。
commentary::  ^696b20

欲鈎者，菩薩以欲而為香餌，以鈎眾生之邪思，入於佛智也。
葢眾生所嗜，惟在於欲，苟先以離欲而劇化之，是拂其性而拒教矣。
是以先順其欲而鈎之，漸以誘之，令終入於佛智而後已也。 ^696b22

○十四、雜明諸化六：初、同事祐眾。
orig::  ^696b30

或為邑中主，或作商人導，國師及大臣，以祐利眾生。
commentary::  ^696b32

○二寶藏濟貧。
orig::  ^696b34

諸有貧窮者，現作無盡藏，因以勸導之，令發菩提心。
commentary::  ^696b36

○三消伏憍慢
orig::  ^696b38

我心憍慢者，為現大力士，消伏諸貢高，令住無上道。
commentary::  ^696b40

肇公曰：慢心自高，如山峰不停水。
菩薩現為力士，服其高心，然後潤以法水。 ^696b42

○四、施以無畏。
orig::  ^696b46

其有恐懼眾，居前而慰安，先施以無畏，後令發道心。
commentary::  ^696b48

○五離欲仙人
orig::  ^696c2

或現離婬欲，為五通仙人，開導諸羣生，令住戒忍慈。
commentary::  ^696c4

什公曰：世無賢聖，眾生下劣，不入深法，故化以戒忍也。 ^696c6

○六僮僕供事
orig::  ^696c10

見須供事者，現為作僮僕，既悅可其意，乃發以道心。
隨彼之所須，得入於佛道，以善方便力，皆能給足之。
commentary::  ^696c12

○二、指法無量。
orig::  ^696c16

如是道無量，所行無有涯，智慧無邊際，度脫無數眾。
commentary::  ^696c18

○三、諸佛所讚。
orig::  ^696c20

假令一切佛，於無數億劫，讚歎其功德，猶尚不能盡。
commentary::  ^696c22

○四、結指勸修。
orig::  ^696c24

誰聞如是法，不發菩提心？
除彼不肖人，癡冥無智者。
commentary::  ^696c26

如上所說，大體大用，具於一心，稱性施設。
發僧那於始心，此也；終大悲於赴難，此也。
一一現成，毫無造作，凡有心者，皆當必得。
故曰：誰聞如是法，不發菩提心。
除彼芽焦種敗，不成法器，乃與菩提不肖類人，
兼世間愚癡暗冥，了無知覺之者，則不能發此心也。
此品始於佛道，中於如來種，後於法門攝屬，
生起三相，宛有次序。
葢謂菩薩欲行非道，通達佛道，必須具足六十二見，為如來種。
果得其種，而行佛道，則法門攝屬，大體大用，必成就也。
若判教者，圓頓可知。
至於觀心，則又為此章正宗，其間大意，又不可不明。
何也？葢諸觀法，雖義趣多門，要惟天台所立三種觀法，攝無不盡。
三種者，荊谿大師止觀義例中云：夫三觀者，
義惟三種：一者從行，唯於萬境觀一心，
萬境雖殊，玅觀理等，如觀陰等，即其意〔文〕。
此如今經菩提大道，當於眾生心行中求，
行於非道，通達佛道等。
楞嚴等經，觀陰入處界，即其義也。
二約法相，如約四諦五行之文，入一念心，
以為圓觀〔文〕。此如今經，處處皆有，不能具引。
三託事相，如王舍耆闍，名從事立，借事為觀，
以導執情，即如方等普賢，其例可識〔文〕。
此正如今品實智菩薩母，方便以為父，
一切眾導師，無不由是生，畢竟空寂舍，
總持之園苑等，皆其義也。
以此而知，則天台所立觀法，甚符佛旨。
今若復欲作觀解者，如觀一念心，具足十法界，
九界為權，佛界為實，所觀即是諸法實相，
能觀即是實智菩薩母，方便以為父也。
又如是之心，無非佛心，即是一切眾導師，無不由是生也。
如此種種，以類而觀，離指識月，可以意知也。
維摩詰所說經無我疏卷第九
 ^696c28
