
other:: 大佛頂如來密因修證了義諸菩薩萬行首楞嚴經卷第十
author:: 師子林沙門　惟則　會解
author:: 天台山沙門　傳燈圓通疏
orig:: 
○四行陰二：初、結前生後二：初、結前想盡。
阿難，彼善男子修三摩地想陰盡者，是人平常夢想消滅，
寤寐恒一，覺明虗靜，猶如晴空，無復麤重前塵影事。
觀諸世間大地山河，如鏡鑑明，來無所粘，
過無蹤迹，虗受照應，了罔陳習，惟一精真。 ^936b10

○二、生後行相二：初、示二相二：初、不盡相。
生滅根元從此披露，見諸十方十二眾生畢殫其類，
雖未通其各命由緒，見同生基，猶如野馬熠熠清擾，
為浮根塵究竟樞穴，此則名為行陰區宇。
commentary::  ^936b16

【觧】溫陵曰：通敘想滅行現也。
浮動妄習，晝明則想，夕瞢則夢，汩亂性真，
莫得而一，擾動覺明，莫得而靜。
故想陰盡者，夢想消滅，寤寐恒一，覺明虗靜，猶如晴空也。
五陰前麤後細，故想盡則無麤重影事，
雖觀萬象，而無想念，故如鏡鑑明，無粘無迹，
虗受照應，了無陳習，惟一精真，明極如此，
故幽隱行陰，於是披露也。
行為萬化生滅根元，故其相披露，則十二類生之元，
無不殫見，各命由緒識也。
同生基，行也。擾動幽隱，故譬野馬，乍生乍滅，故曰熠熠。
無復麤影，故曰清擾。
根塵運止，皆本於此，故曰究竟樞穴也。
孤山曰：雖未下，謂雖未能別相，見彼眾生，
修因趣果，因由端緒，已能總相，見彼生類，
俱由行起，名此行陰，為同生基。
野馬，陽#CB08504;浮埃也。
熠熠，光耀閃爍之貌。
清擾，即下文幽清擾動是也。 ^936b24

【疏】天台曰：想陰盡者下，先牒定。
想盡是人去，釋成。
先明想盡之體，次明想盡之用。
言是人平常夢想消滅，寤寐恒一者，蓋夢因想有，
日既結為諸想，雖見聞不惑；夜則發為六夢，
即顛倒錯亂，故寤寐不得恒一。
今之行者，想陰既盡，則平常夢之與想，
二俱消滅；寤之與寐，其心恒一。
而本覺妙明，虗而無物，靜而不動，猶如晴明虗空，
無復麤重前塵，如浮雲微風之影事矣。
次明想盡之用。謂既得此體，則六根之用，亦復微妙。
故觀諸世間大地山河六塵之境，凡對根之時，
如鏡鑑明，雖形對像生，物來心亦不為塵之所粘，
而趣外奔逸；物去塵亦不為心之所覽，而聚緣內搖。
體則虗其所受，而用則無不照應。
惟其如此，故六根照用，而了罔陳習，獨一精真虗靜覺明而已。
此結前想盡之相也。
次生後行相中，初明不盡相。
蓋想陰既滅，而行陰現前，生滅根元，從此披露。
猶如磨鏡，又刮去一層麤垢，則行陰之微細影事現前。
故見諸十方十二眾生，畢殫其類，雖未通其各命由緒者，言識陰猶為行陰所覆也。
見同生基，猶如野馬，熠熠清擾。
此正指行陰微細影事，猶如野馬，其相熠熠。
謂清擾之狀，既如陽#CB08504;，
又如熠耀，而似有似無，而乍明乍暗也。
蓋行陰遍前三陰，其動也麤；今在本陰，
其生滅也細，乃為浮塵根。
究竟樞穴，正以六門開閉，所司者在于樞穴，
想固當其先，而猶未若行以為之究竟，是為行陰區宇也。
補遺云：周禮？列子：夢有六候：一曰正夢，
平居自夢；二曰蘁夢，驚愕而夢；三曰思夢，
思念而夢；四曰寤夢，覺時道之而夢；五曰喜夢，
喜悅而夢；六曰懼夢，恐怖而夢。
法華文句云：唯佛不夢無疑，無習氣故，從五事故有夢。
如偈說：以疑心分別，學習因現事，非人來相語，因此五事夢。
五事六候，皆本想陰熏聞云。
智論第九十二云：眠有二種：一者眠而夢，二者眠不夢。
阿羅漢非為安隱著樂故眠，但受四大身法，
應有食息眠覺，是故少許特息名為眠，不為夢眠。
orig::  ^936c4

○二盡相若此清擾，熠熠元性，性入元澄，
一澄元習，如波瀾滅，化為澄水，名行陰盡，是人則能超眾生濁。 ^937a24

○二、顯妄源觀其所由，幽隱妄想以為其本。
commentary::  ^937a26

【觧】溫陵曰：行陰習擾成性，故稱元性元習。
能滅擾習，則歸元澄之本，而遷流相盡矣。
故如波瀾滅，化為澄水也。
生滅不停，業運常遷，名眾生濁，故行陰盡則超之。
行陰密移，曾無覺悟，故曰幽隱妄想。 ^937a30

【疏】天台曰：清擾熠熠，方言行陰之相；元性，正言行陰之體。
謂此清擾熠熠，正生滅之根元，能為前三陰作枝流，故曰元性。
行陰若盡，遷流性澄，歸于識陰湛不搖處，故曰性入元澄。
一入識湛，則行陰本習皆空，故曰一澄元習云云。
蓋以喻言之，則行陰微細，如水之波瀾，
此陰若破，則波瀾滅，化為澄水。
然此湛非真，流急不見，與而言之，故喻澄水。
orig::  ^937a38

○二、正明發相二：初、正明十相十：初、二無因論二：
初、正心絕魔。阿難當知，是得正知奢摩他中諸善男子，
凝明正心，十類天魔不得其便。 ^937b4

○二、窮元發見三：初、總述。
方得精研窮生類本，於本類中生元露者，
觀彼幽清圓擾動元，於圓元中起計度者，是人墜入二無因論。
commentary::  ^937b6

【觧】溫陵曰：夢想消亡，寤寐常一，故稱正知。
奢摩他，又稱凝明、正心，皆想盡之相也。
外魔皆因心召，故想盡凝明，則天魔不至。
從此惟是修禪失趣，狂解妄計，是即陰魔也。
生類本，即同生基也。
於本類中生元露者，於同生基見已行元也。
幽清動元，即行元也。 ^937b12

【疏】天台曰：是得正知者，想陰既盡，夢想俱空，則尋常所知而無不皆正。
下云凝明正心，心即知也，所謂得正知也。
若於此而起邊見，則亡正徧知。
是則正知但是文略具足，應云得正徧知。
蓋圓人具六徧知，今云得正徧知，非在相似，
則在觀行奢摩他中，猶言禪定中也。
凝明正心，則內護有力，魔不得便，則邪不干正。
方得精研，窮生類本，謂行陰既已當情，
方得用止觀之功，精細研究，以窮乎行陰生類之本。
於本類中，即十二類也。
生元露者，正指所觀行陰也。
觀彼幽清，圓擾動元者，即以奢摩他觀行陰之相，
動中有常住真心不動者在，以事乎圓修也。
已上皆示境觀現前也。
於圓元中，起計度去，方明於行起非之相，
即於圓元早生住著，以為滿足菩提，見道不真，
以起乎計度，成二無因論。
此計重在元字，元即因也。
二無因論，蓋本於此。
論者，立言詮辯也。
偏見既得之于心，言說必形之於論，凡西天外道立無因論，
皆祖於此。下去例然。
故知外道悉本于內理，蓋緣見道不諦，莫不皆以影響而測度乎形聲之所使然也。
orig::  ^937b24

○二、別顯二：初、計本無因二：初、正明。
一者、是人見本無因。
何以故？是人既得生機全破，乘于眼根八百功德，
見八萬劫所有眾生，業流灣環，死此生彼。
只見眾生輪迴其處，八萬劫外，冥無所觀。
便作是解：此等世間十方眾生，八萬劫來，無因自有。 ^937c14

○二、結過由此計度，忘正徧知，墮落外道，惑菩提性。
commentary::  ^937c22

【觧】吳興曰：生機全破者，機喻擾動，即行陰也。
不為想陰所覆，故云全破。
眼根八百功德，既約三世四方論之，今見本無因，
即乘過去功德；下見末無因，即乘未來功德。
斯由定中發宿命通，乃令眼根彰此力用。
業流灣環，行陰流轉也。
冥無所觀，外道冥諦也。
夫善惡業緣，惟識變造，是人八萬劫外，
尚不見行，何況於識？
故從此來，起無因計。 ^937c24

【疏】天台曰：見本無因者，由眼根八百功德之力而見之也。
此之功德，有以世涉方，以方涉世兩種之辯。
以世涉方，則以橫遍五方者為本，非此中意。
今以以方涉世，豎窮三世者為因，此之功德，兩處所論不同。
今經明因心本具，非此中意，當取法華似果所論，以其約修成故也。
又若相似中，顯既見真諦之理，不復更有此計，
將是觀行位人圓伏五住，以觀行八百眼根功德見而生計也。
orig::  ^937c38

○二、計末無因二：初、正明。
二者、是人見末無因。
何以故？是人於生，既見其根，知人生人，
悟鳥生鳥，烏從來黑，鵠從來白，人天本豎，
畜生本橫，白非洗成，黑非染造，從八萬劫，無復改移。
今盡此形，亦復如是。
而我本來不見菩提，云何更有成菩提事？
當知今日一切物象，皆本無因。
commentary::  ^938a6

【觧】溫陵曰：謬執生根，不達化理，以人竟為人，
乃至黑竟為黑，無復改移。
因而例我，本不見道，末亦無成，是末無因也。
結文本字，合是末字。
吳興曰：無復改移者，此見一分人畜之類，
有經長時，業果未轉，故起斯計。
如智論明舍利弗觀鴿子身，前後皆八萬劫，不改其類。
今行陰中，既見此相，乃執一切自然而然，此即不知十二類生各命由緒也。
今盡此形等，明未來無因，亦應見八萬劫，以外道通同聲聞故。 ^938a16

【疏】天台曰：上文則依本而計乎本，謂本無因；
此本則以本而例乎末，計末無因。
不獨此也，且以所見六道無復改移者，
本來不見菩提，良由內有邪解之夙種，故致妄成邪解之計執也。
orig::  ^938a34

○二、結過由此計度亡正徧知，墮落外道，惑菩提性。
○三、結示是則名為第一外道立無因論。
commentary::  ^938a42

【觧】吳興曰：肇師云：外道末伽梨，謂眾生苦樂，
不因行得，皆自然耳。
前經云：末伽梨等，都言此身死後全滅。
今計無因，雖不云死滅，必至劫滿，亦同其倫。
當知諸見不出四句，謂斷、常、雙，亦雙非也。
上二無因，即斷見；下四徧常，及一分無常、
一分常，乃至死後俱非，即後三句。
餘之所計，皆源流於此。
orig::  ^938a46

○二、四徧常論二：初、正心絕魔。
阿難！是三摩中諸善男子，凝明正心，魔不得便。
○二、窮元發見三：初、總述窮生類本，觀彼幽清常擾動元，
於圓常中起計度者，是人墜入四徧常論。
commentary::  ^938b10

【觧】長水曰：行陰生滅，相續不失，故名常。
所計四種，徧一切法，故名圓。
溫陵曰：前言圓擾動元，此言常擾動元者，
以生滅之元皆圓，於此遂執為常，而起徧常論。
徧即圓也。故此標名徧常，後結名圓常。 ^938b16

【疏】天台曰：前於行陰圓元中以起計。
元者，本也，故初計本無因；又因本而計乎末，故名末無因。
今於圓常中以起計，故立四徧常論。
是皆於行陰徧十二類處謂之圓，生滅流急不見處謂之常，
所謂於生滅中早計真常。
若果見真常，則何計之有！
orig::  ^938b24

○二、別顯二：初、正明四：初、二萬常。
一者、是人窮心境性，二處無因，修習能知二萬劫中十方眾生所有生滅，
咸皆循環，不曾散失，計以為常。
commentary::  ^938b34

【觧】溫陵曰：由妄計行陰為生滅圓元，遂於心境四大等，皆計為常也。
真際曰：心境二處，雖則無因，二萬劫來，
相續不斷，故計為常。 ^938b40

【疏】天台曰：心境性，心境二處之性也。
此四徧常論，乃從前本無因中發來，故言二處無因。
前由眼根八百功德，故謂之見；今依意根千二百功德，故謂之知。
以此意知，豎見十方眾生微細行陰，計以為常。
但所獲意通，比前為小，故但修習，能知二萬劫中之事也。
orig::  ^938b46

○二、四萬常二者、是人窮四大元，四性常住，
修習能知四萬劫中十方眾生所有生滅，
咸皆體恒，不曾散失，計以為常。
commentary::  ^938c10

【觧】溫陵曰：眾生依地水火風生滅，而四性元則常住，
則諸生滅法，咸皆體常。 ^938c16

【疏】天台曰：上於心境二性生計，其見尚寬，則遍色遍心。
今窮四大元，四性常住，其見則狹，但四大之色而已。
此中意根功德，比前倍大，故言四萬。
言修習能知者，乃想破行現之後，重加修習，方能知之也。
orig::  ^938c20

○三八萬常三者、是人窮盡六根末那執受心意識中本元由處，
性常恒故，修習能知八萬劫中一切眾生循環不失本來常住，
窮不失性，計以為常。
commentary::  ^938c30

【觧】溫陵曰：六根及末那執受，即八識也。
心意識中本元，即識性也。
謂其本性恒常，眾生依之，循環而住，不曾散失。
此認識神而妄計也。
真際曰：言六根者，舉所依根，顯能依識也。
既云心意識中，故知觀八識也。
吳興曰：按楞伽云：阿梨耶識，除佛及八地菩薩，
諸餘二乘、外道修行者，皆不能知。
由是觀之，今行陰未盡，豈能於此計以為常？
應知心意識者，通舉八識也。
本元由處，別指行陰也。
良以首楞嚴定，頓窮八識，圓伏五住，而於想陰盡處，
不了行陰微細生滅，妄認為常，非謂定中已見第八。
慤師云：若了八識，何得異計？
斯語善焉。天如補註曰：俱舍云：集起名心，
思量名意，了別名識。
百法疏云：八識名心，七識名意，六識名識。
又婆沙云：心即意識，如火名燄，亦名為熾，亦名燒薪。
只是一心，有三差別。
此中諸解，當取岳師通舉八識，別指行陰之說，為近理也。 ^938c36

【疏】天台曰：前第二則依四大而計常，今則依內色、
受、想、行四陰而計常。
意根為末那、執受二識之所依，舉能彰所，未必外道能見八識也。
此中意根功德，比上又復倍寬，故云八萬。
餘如舊說。
orig::  ^939a20

○四不生滅常四者，是人既盡想元生理，更無流止運轉。
生滅想心，今已永滅，理中自然成不生滅。
因心所度，計以為常。
commentary::  ^939a28

【觧】溫陵曰：想元，想陰也。
生理，行陰也。妄謂流轉生滅皆屬想心，
今已永滅，則不生滅理自然屬行，不知行陰即生滅元也。
長水曰：此於生滅計不生滅，故執為常。
吳興曰：前指本元為常，即於生滅計不生滅，
如見細流，謂之止水也。
今取理中為常，乃於不生滅計不生滅，
如見虗空，謂之常住也。
斯亦妄認行陰為理耳。 ^939a34

【疏】天台曰：前則約四陰為生計之本，今則捨寬從狹，獨於行陰而起計。
應知外道迷理，依邪理而計理，孰不謂五陰皆空，
已度苦厄，已證真理！
如來以正智而鑒其所依，畫其所計以指其非，
俾後世鑒此失者以歸乎正轍，庶不為邪解之所轉也。
orig::  ^939a48

○二、結過由此計常，亡正徧知，墮落外道，惑菩提性。
○三、結示是則名為第二、外道立圓常論。
commentary::  ^939b10

【觧】吳興曰：此四徧常所窮之境，從廣至狹，而成次第。
初通五陰，二局色陰，三惟行陰，四但是行陰，不生滅理。
若言第三計八識，第四復計行陰，其義既失，所次亦非。
orig::  ^939b14

○三四一分常論二：初、正心絕魔。
又三摩中諸善男子，堅凝正心，魔不得便。
○二、窮元發見三：初、總述窮生類本，觀彼幽清常擾動元，
於自他中起計度者，是人墜入四顛倒見，
一分無常，一分常論。
commentary::  ^939b22

【疏】天台曰：此非確然於自己他人中而起計度，乃即於行陰而作自他計。
如二於國土，三於我心，四於行流，皆名於自他中而起計度。
以例第一，一切眾生於我心中自生自死，
一惟自之行陰所具十二類生，以之為他，乃於無自他中而妄計自他者也。
orig::  ^939b28

○二、別顯二：初、正明四：初、我常彼無常。
一者、是人觀妙明心徧十方界，湛然以為究竟神我，
從是則計我徧十方，凝明不動。
一切眾生於我心中自生自死，則我心性名之為常。
彼生滅者，真無常性。
commentary::  ^939b40

【觧】吳興曰：觀妙下，重舉觀行。
湛然下，正明起計。
亦由不了行陰生滅，妄謂此處心性湛然，以為神我。
言神我者，外道名主諦，謂一切法皆是我所，悉以此神而為其主。 ^939b48

【疏】天台曰：觀妙明心，雖是觀行，乃指想盡行現之心為妙明心。
蓋圓頓行人，乃觀迷即悟，即以五妄想元為所觀事境以成理觀。
若觀之審諦，則破陰元以顯真常；認之不諦，則執想元以為妙明。
今於想盡行現之中，觀彼幽清常擾動元，
計之為妙，為明，為徧，為湛，為究竟神我。
故以幽清常者為常，以十二類擾動者為生滅無常，故為一分無常一分常。
論常則為自，無常計以為他也。
orig::  ^939c8

○二、劫壞、劫不壞二者、是人不觀其心，
徧觀十方恒沙國土，見劫壞處，名為究竟無常種性。
劫不壞處，名究竟常。
commentary::  ^939c24

【觧】吳興曰：謂三禪以下，終為三灾所壞，名無常種性。
四禪以上，灾不能壞，名究竟常。 ^939c28

【疏】天台曰：不觀其心，徧觀國土者，此指行陰，徧前色陰以外色言之也。
雖然，亦將是以己所歷階位，自下昇高，
至三禪四禪，了其三灾，有可壞不可壞之處。
以計常無常論，當則為自所證涅槃之處，無常則為他生死之處也。
orig::  ^939c32

○三、我如微塵轉。
三者、是人別觀我心精細微密，猶如微塵流轉十方，
性無移改，能令此身即生即滅。
其不壞性，名我性常。
一切死生從我流出，名無常性。
commentary::  ^939c42

【疏】天台曰：此約行陰遍於內色以起計也。
蓋人身之逐於生滅，有主之者，行陰是也；
有受其所遷者，捨外從內言之，色陰是也。
乃妄計以行不壞性，名我性，常為自有；
生滅之色，從我流出，名無常，性為他。
orig::  ^939c48

○四行常，餘無常。
四者、是人知想陰盡，見行陰流。
行陰常流，計為常性。
色、受、想等今已滅盡，名為無常。 ^940a10

○二、結過由此計度一分無常，一分常故，
墮落外道，惑菩提性。 ^940a12

○三、結示是則名為第三外道一分常論。
commentary::  ^940a14

【觧】吳興曰：前觀我心，雖流轉十方，性無移改，
不知我是行陰，其體常流。
今雖見流，仍未見識陰之相，故對色受想等，為常無常也。
此四顛倒，初觀神我及一切眾生，即正報也。
次觀國土與劫，即依報也。
此二對他，明常無常。
三觀我心及身，四計陰等。
此二約自色心，明常無常，亦從廣至狹也。 ^940a18

【疏】天台曰：此計從想滅行存而起，意謂行存已屬真常，更無可滅。
色受想已滅，則可滅者真無常性，乃以可滅者為他，不可滅者為自己。
orig::  ^940a30

○四、四有邊論二：初、正心絕魔。
又三摩中諸善男子，堅凝正心，魔不得便。
○二、窮元發見三：初、總述窮生類本。
觀彼幽清常擾動元，於分位中生計度者，是人墜入四有邊論。
commentary::  ^940a36

【觧】溫陵曰：分位有四，謂三際分位，見聞分位，
彼我分位，生滅分位。 ^940a42

【疏】天台曰：四種分位，不外時之與處。
如第一第四，約時以言之；第二第三，約處以言之。
又以時為分，以處為位，合時與處，成四種分位，亦通。
orig::  ^940a46

○二、別顯二：初、正明四：初、三世。
一者、是人心計生元，流用不息。
計過未者，名為有邊。
計相續心，名為無邊。
commentary::  ^940b4

【觧】溫陵曰：生元流，用行陰也。
因遷流計三際，以過者已滅，來者未見，故名有邊。
現在相續，故名無邊。
不知真際，本非有邊非無邊也。 ^940b8

【疏】天台曰：此以色受想三陰已破者為過去，以識陰未當情者為未來。
過去既過去，未來還未來，名為有邊。
以行陰正當情，心計生元，流用不息，有相續心，名為無邊。
orig::  ^940b14

○二眾生二者、是人觀八萬劫，則見眾生。
八萬劫前，寂無聞見。
無聞見處，名為無邊。
有眾生處，名為有邊。
commentary::  ^940b22

【觧】吳興曰：後八萬劫亦合如前，今恐存略。
溫陵曰：前以不見為有邊，此以無聞為無邊，乃迴互倒計也。 ^940b26

【疏】天台曰：意謂無邊故使我不得見聞，
有邊故可以聞見，不知定力有限，妄計無邊有邊。
orig::  ^940b32

○三、心性三者、是人計我徧知，得無邊性。
彼一切人現我知中，我曾不知彼之知性，
名彼不得無邊之心，但有邊性。
commentary::  ^940b36

【觧】孤山曰：我曾下，謂但見彼人現我知中，
而不能知彼人性徧，故計彼性以為有邊。 ^940b42

【疏】天台曰：正徧知性，自他同等，一室千燈，受用有別。
豈以知己徧而不知人徧，妄計我大為無邊，今小為有邊乎！
orig::  ^940b46

○四生滅四者是人窮行陰空，以其所見心路，籌度一切眾生。
一身之中，計其咸皆半生半滅。
明其世界一切所有，一半有邊，一半無邊。 ^940c4

○二、結過由此計度有邊無邊墮落外道，惑菩提性。 ^940c8

○三、結示是則名為第四外道立有邊論。
commentary::  ^940c10

【觧】溫陵曰：因窮行空，昔有今無，遂以一陰為半生半滅，
而內根外器，一切皆然。
以生為有邊，滅為無邊。
吳興曰：此四有邊，初惟約自，二單約他，
三具自他，四重計他。
一切依正，斯則前狹後廣，以成其次。 ^940c12

【疏】天台曰：窮行陰空者，明功用也。
半生半滅者，所觀行陰之境也。
一身之中，半生半滅，約行陰遍內色以生計也。
世界所有，有邊無邊，約依色以生計也。
orig::  ^940c20

○五、不死矯亂論二：初、正心絕魔。
又三摩中諸善男子，堅凝正心，魔不得便。
○二、窮生發見三：初、總述窮生類本，觀彼幽清常擾動元，
於知見中生計度者，是人墜入四種顛倒不死矯亂徧計虗論。
commentary::  ^940c28

【觧】資中曰：準婆沙論釋：外道計天常住，名為不死。
計不亂答，得生彼天。
若實不知而輙答者，恐成矯亂。
故有問時，答言：祕密言辭，不應皆說。
或不定答。佛法訶云：此真矯亂。
故名不死。矯亂虗論。
溫陵曰：以邪倒故，於知見中，狂解不決，遂矯亂其語也。
今之邪人，妄謂得道，而中無主正，矯惑於人者，多類此。
四。 ^940c34

【疏】天台曰：於知見中者，即觀彼幽清常擾動，元為所知所見之道體。
見道不諦，真妄無分，而妄生計度，成不死矯亂虗論。
orig::  ^940c48

○二、別顯二：初、正明四：初、計總。
一者、是人觀變化元。
見遷流處，名之為變。
見相續處，名之為恒。
見所見處，名之為生。
不見見處，名之為滅。
相續之因性不斷處，名之為增。
正相續中中所離處，名之為減。
各各生處，名之為有。
互互亡處，名之為無。
以理都觀，用心別見。
有求法人，來問其義。
答言：我今亦生亦滅，亦有亦無，亦增亦減。
於一切時，皆亂其語。
令彼前人，遺失章句。
commentary::  ^941a6

【觧】長水曰：於一生滅行陰，分為八義別見，
謂變恒、生滅、增減、有無也。
答中略舉六義，以不能定其道理，但兩楹而答，故云亦生亦滅等。 ^941a20

【疏】天台曰：只一行陰遷流相續之相以為根本，成八見以起八計。
初於根本中，一以有遷流處計之為變，
變則不恒也；一以見相續處計之為恒，恒則不變也。
由是充擴其見，以行陰生住異滅者而為之計。
見所見處，即生住二相，名之為生；不見見處，
即異滅二相，名之為滅。
四相前後，無有間斷，後後生上，名之為增；
四相相續，生已而住，住已而異，異已而滅，
正相續中，取中所離處，前前減去，名之為滅。
生住異滅，各各生處，生故名有；生中無住，
乃至滅中無異，互相無處，名之為無。
以理則八相而都觀，用心則八相而別見。
方其別見於生，故有人來問其義，即以所見而答之云我今亦生；
別見於滅，即答之云亦滅等。
適見生，既答其生矣；忽見滅，又答之以滅。
即一人前後之問，報答無定，是以令彼前人遺失章句。
orig::  ^941a26

○二計無二者是人諦觀其心，互互無處，因無得證。
有人來問，惟答一字，但言其無。
除無之餘，無所言說。
commentary::  ^941b8

【觧】溫陵曰：互互無，即念念滅相也。
得證者，悟一切法皆無也。 ^941b12

【疏】天台曰：互互無，即生中無滅等。
又，生能互無其滅，滅能互無其生，亦名互互無。
前則枝於八，今則定於無也。
orig::  ^941b16

○三計有三者，是人諦觀其心，各各有處，因有得證。
有人來問，惟答一字，但言其是。
除是之餘，無所言說。
commentary::  ^941b22

【觧】溫陵曰：各各有，即念念生相也。
言無言，是皆不明答。 ^941b26

【疏】天台曰：各各有處，生中有生，住中有住等，
秪是生住異滅，循環不失，故云各各有。
因有待證者，謂證驗非虗也。
但言其是者，應是有人來問：諸法生耶？
答曰：是。住耶？答曰：是。
問：異與滅？皆答曰：是也。
orig::  ^941b30

○四俱計四者是人，有無俱見。
其境枝故，其心亦亂。
有人來問，答言：亦有即是亦無，亦無之中不是亦有。
一切矯亂，無容窮詰。 ^941b38

○二、結過由此計度，矯亂虗無，墮落外道，惑菩提性。 ^941b42

○三、結示是則名為第五外道四顛倒性不死矯亂徧計虗論。
commentary::  ^941b44

【觧】吳興曰：從二至四，於前八中，有無分出也。
二三單計，第四兩亦。
有即是無，如氷是水也。
無不是有，如水非氷也。
四句之中，但涉三句，未見雙非，其計猶麤。 ^941b48

【疏】天台曰：計因境立，故其境既枝，其心亦亂。
亦有即是亦無者，行陰之生，終歸於滅也。
亦無之中不是亦有者，滅者不能使之再生也。
夫有之與無，即則俱即，非則俱非，未有有既即無而無不即有之理。
今所計既殊，故成矯亂。
orig::  ^941c8

○六十六、有相論二：初、正心絕魔。
又三摩中諸善男子，堅凝正心，魔不得便。
○二、窮元發見三：初、總述。
窮生類本。觀彼幽清常擾動元，於無盡流生計度者，
是人墜入死後有相，發心顛倒。 ^941c18

○二、別顯二：初、正明二：初、本計。
或自固身，云色是我。
或見我圓含徧國土，云我有色。
或彼前緣隨我迴復，云色屬我。
或復我依行中相續，云我在色。
皆計度言死後有相。
如是循環有十六相。
commentary::  ^941c22

【觧】資中曰：無盡流，即行陰也。
由見無盡，故言死後有相。
溫陵曰：或自下心顛倒，故固執色身，以色是我。
又謂我體圓徧，則色為我有。
前緣，即目前之色也。
行相續相，亦色也。
於色作此四計，於受想行亦然，故成十六相，皆計死後復有也。
擕李曰：不言識陰者，所計之我，即識陰也。
吳興曰：不爾，外道六法，我與識異，今行陰未破，
識未當情，故不言耳。
問：前三陰既破，何故與我復計四句邪？
答：但破其計，不破其法，色等生滅，念念不停，即無盡流也。
然此行陰，與常塗所辯，麤細不同，如百論家以識陰為初，
想陰居次，受陰第三，三皆無記，未能成業，
至於行陰，方起煩惱，造作諸業，是則四陰之中，
行陰最麤，此據未平常破時說也。
今觀行中，已破受想，須知行陰，麤相亦盡，
惟細相在，故通前三陰，俱見遷流，幽隱之元，其實難曉。 ^941c30

【疏】天台曰：無盡流者，吳興所謂色等生滅，念念不停是也。
既破而又依之以起計者，三陰之徧計雖忘，
而依他之性未忘，現存色等而生滅者依然，故依之以起四四一十六相。
外道十六知見，蓋本乎此。
此約行陰為我，色受想識為緣，彼我互論也。
而云或復我依行中相續者，正以色之生滅者為行也。
orig::  ^942a12

○二、別計從此或計畢竟煩惱，畢竟菩提，
兩性並驅，各不相觸。 ^942a26

○二、結過由此計度死後有故，墮落外道，惑菩提性。
○三結示是則名為第六外道立五陰中死後有相心顛倒論。
commentary::  ^942a28

【觧】吳興曰：上四陰與我，既死後有相，或復妄計煩惱、
菩提，理亦如是。以煩惱由陰而生，菩提由我而證。
言畢竟者，即兩性不相陵滅，入未來際，此皆後有也。
言五陰者，通結五陰，正在前四。
又雖在前四，義惟行陰耳。 ^942a32

【疏】天台曰：煩惱菩提，二俱畢竟者，所謂無盡，流其流者而無有盡也。
此計行陰之我為菩提，四陰之相為煩惱。
既於四陰云是我我有，屬我我在，豈非惑智二俱畢竟，
兩性並驅，各不相觸，五陰死後有相乎？
orig::  ^942a42

○七、八無相論二：初、正心絕魔。
又三摩中諸善男子，堅凝正心，魔不得便。
○二、窮元發見三：初、總述。
窮生類本，觀彼幽清常擾動元，於先除滅色受想中生計度者，
是人墜入死後無相，發心顛倒。 ^942b4

○二、別顯二：初、正明二：初、本計。
見其色滅，形無所因。
觀其想滅，心無所繫。
知其受滅，無復連綴。
陰性消散，縱有生理，而無受想，與草木同。
此質現前，猶不可得，死後云何更有諸相？
因之勘校，死後相無。
如是循環，有八無相。
commentary::  ^942b8

【觧】溫陵曰：陰性消散，謂色受想滅也。
生理即行也，謂無受想，則行亦滅也。
此約四陰，現在因亡，未來果滅，因果合論，故成八相。 ^942b18

【疏】天台曰：前計死後有相，約徧計雖破而依他未忘者以起計。
今以徧計既破者以例依他，終歸永滅。
故曰：於先除色受想中生計度者，是人墜入死後無相，
發心顛倒，因亡果滅。
合論以成八相。
orig::  ^942b24

○二、別計從此或計涅槃因果，一切皆空，
徒有名字，究竟斷滅。 ^942b32

○二、結過由此計度，死後無故墜落外道，惑菩提性。
○三、結示是則名為第七外道立五陰中死後無相心顛倒論。
commentary::  ^942b34

【觧】吳興曰：涅槃因果，依現陰而修，後陰而證。
陰既叵測，修證何有邪？ ^942b38

【疏】天台曰：若準前十六相，約煩惱、菩提二俱畢竟，謂之死後有相。
例今八相，涅槃因果合是對生死而說，
謂前三陰為生死，行陰為涅槃，如是因果一切皆空，
終歸斷滅，謂之死後無相。
orig::  ^942b42

○八、俱非論二：初、正心絕魔。
又三摩中，諸善男子堅凝正心，魔不得便。
○二、窮元發見三：初、總述。
窮生類本，觀彼幽清常擾動元，於行存中兼受想滅，
雙計有無自體相破，是人墜入死後俱非，起顛倒論。
commentary::  ^942c2

【觧】溫陵曰：行存則有相也，受想滅則無相也。
以前後相例，則存者終無，雖有非有。
滅者曾有，雖無不無。
四陰雙計，故成八非。
吳興曰：雙計有無，至死後俱非者，此有二義：
一亦有亦無，二非有非無。
下文先計雙亦，次計雙非。 ^942c8

【疏】天台曰：行存與前色受想三陰滅者相例，略去色字。
蓋是文窄，外人計拙，故自體相破以成雙非。
若以雙亦言之，應有自體相成之句，文無者恐略也。
orig::  ^942c18

○二、別顯二：初、正明二：初、本計。
色受想中，見有非有。
行遷流內，觀無不無。
如是循環，窮盡陰界八俱非相，隨得一緣，皆言死後有相無相。
commentary::  ^942c26

【觧】吳興曰：此計雙亦也。
見有非有，謂色受想無也。
觀無不無，謂行陰有也。
如是循環等，例立雙亦。
謂三陰無，亦如行陰之有。
行陰有，亦如三陰之無。
四陰各二，故名八俱非相。
言俱非者，對前偏計有無得名，文意且在雙計有無耳。
故總結云：有相無相。
溫陵曰：隨得一緣者，於四陰隨舉，皆生計執。
orig::  ^942c32

○二、別計又計諸行性遷訛故，心發通悟，
有無俱非，虗實失措。
commentary::  ^942c44

【觧】吳興曰：此計雙非也。
色、受、想等，皆名諸行，悉有遷訛。
下文云：甲長髮生，氣消容皺，及念念不停，即其相也。
於前四陰，雙計有無，亦有八俱非義。
此見既細，所以的就行陰言之。 ^942c48

【疏】天台曰：此中二計，對前二計，共成四句：
前死後有相，即有句，亦常見也；次死後無相，
即無句，亦斷見也；三雙亦，即亦常亦斷也；
四雙非，即非常非斷也。
orig::  ^943a8

○二、結過由此計度死後俱非，後際昏瞢無可道故，
墮落外道，惑菩提性。 ^943a16

○三、結示是則名為第八外道立五陰中死後俱非心顛倒論。
commentary::  ^943a18

【觧】溫陵曰：昏瞢無可道者，不能明知死後之事也。 ^943a22

【疏】天台曰：釋中雖立雙亦，結中但云俱非。
蓋論雖義立雙亦，見實但成俱非，一歸於斷見而已。
orig::  ^943a24

○九七、斷滅論二：初、正心絕魔。
又三摩中諸善男子，堅凝正心，魔不得便。
○二、窮元發見三：初、總述窮生類本，觀彼幽清常擾動元，
於後後無生計度者，是人墜入七斷滅論。
commentary::  ^943a28

【觧】溫陵曰：見行陰念念滅處，名後後無。
由是妄計，設生人天七處，後皆斷滅。
orig::  ^943a34

○二、別顯二：初、正明。
或計身滅，或欲盡滅，或苦盡滅，或極樂滅，或極捨滅。
如是循環，窮盡七際，現前消滅。
滅已，無復 ^943a38

○二、結過由此計度，死後斷滅，墮落外道，惑菩提性。 ^943a40

○三、結示是則名為第九外道立五陰中死後斷滅心顛倒論。
commentary::  ^943a42

【觧】溫陵曰：身滅，即欲界人天二處也。
欲盡，初禪也；苦盡，二禪也；極樂，三禪；極捨，四禪及無色也。
是名七際。謂七際事相，皆現前消滅，更無復生，終歸斷滅也。
吳興曰：此計應從第七外道流出。
但前約橫論，今約豎說。
若攝橫歸豎，則前無相屬。
今身滅 ^943a46

【疏】天台曰：第九，外道雖於行陰後，後無生乎計度。
觀後結文云，立五陰中，死後斷滅，則不獨計行，
兼計四陰，悉歸斷滅。
orig::  ^943b8

○十五、現涅槃論二：初、正心絕魔。
又三摩中，諸善男子堅凝正心，魔不得便。
○二、窮元發見二：初、總述窮生類本。
觀彼幽清常擾動元，於後後有生計度者，是人墜入五涅槃論。 ^943b14

○二、別顯二：初、正明。
或以欲界為正轉依，觀見圓明，生愛慕故；
或以初禪性無憂故；或以二禪心無苦故；
或以三禪極悅隨故；或以四禪苦樂二亡，不受輪迴生滅性故。
迷有漏天，作無為解，五處安隱，為勝淨依。
如是循環，五處究竟。
commentary::  ^943b18

【觧】溫陵曰：見行滅復生名後，後有妄於五處計涅槃果。
轉依者，轉生死依涅槃也。
或於欲界悟圓明理，遂以欲界即轉依處。
或以初禪離憂，二禪離苦，三禪極喜，四禪極捨，即轉依處。
是謂五涅槃也。迷有等者，不知此天皆屬有漏，
非無為果，非究竟處也。 ^943b28

【疏】天台曰：斷滅計七處者，兼欲界人道與無色界也。
涅槃計五處者，除欲界人道，并無色界也。
不計人道者，現居生死故；不計無色者，
以四禪、無想天為涅槃故。
orig::  ^943b40

○二、結過由此計度五現涅槃，墮落外道，惑菩提性。
○三、結示是則名為第十外道立五陰中五現涅槃心顛倒論。
commentary::  ^943b48

【觧】吳興曰：前標後後，今結五現者，影互其文也。
此計應從第六外道流出，橫豎攝屬，亦如七九之類。
orig::  ^943c4

○二、結過勸示。阿難！
如是十種禪那狂解，皆是行陰用心交互，故現斯悟。
眾生頑迷，不自忖量，逢此現前，以迷為解，
自言登聖，大妄語成，墮無間獄。
汝等必須將如來語，於我滅後，傳示末法，
徧令眾生覺了斯義，無令心魔自起深孽，
保持覆護，消息邪見，教其身心開覺真義，
於無上道不遭枝岐，勿令心祈得少為足，作大覺王清淨標指。
commentary::  ^943c8

【觧】溫陵曰：前云禪那現境，乃天魔候得其便。
此云禪那狂解，乃心魔自起深孽。
凡見道不真，多岐妄計，皆即狂解，是謂心魔，最宜深防也。
汝等下令弘宣人，將如來語，徧為羣生保持覆護，
使魔不侵，孽不作，不墮邪岐，不取小證，
而直登覺位，是謂作大覺王標指也。
吳興曰：此云心魔，後識陰云見魔。
心見不出見愛二惑，即煩惱魔也。 ^943c22

【疏】天台曰：溫陵師言見道不真，多岐妄計，此言深中乎學者之膏肓。
蓋世之修行，多墮二種失：一，師心自立，
無有師承，徒仰古德之高風，深入蘭若之絕境，
邪推妄畫，忽爾心空，如氷夾魚，謂為真道，
因之起見，墮入邪宗，建立門庭，證引祖教，
以鍮石而比黃金，將碔砆以亂白璧，自陷及人，竟落魔黨。
一，秉承不久，研味非精，好作人師，自立規矩，
既不甘以品位而下人，復欲援眾流而歸己，
禪肩一豎，宗頭愈高，嘗藥品既不關於神農，施湯劑豈能同於仲景！
藥非應病，病不合方，一槩妄投，視民如草，
初雖少益，後致大妨，入邪見之叢林，墮波旬之羅網，
建言立論，垂範後昆。
本師失足，入火坑而不知；弟子盲牽，墮險途而罔覺。
皆由未見道而遽修道，依邪道而悞證果故也。
orig::  ^943c36

○五識陰二：初、結前生後二：初、結前行盡二：
初、敘行盡之相。阿難！
彼善男子修三摩地行陰盡者，諸世間性幽清擾動，
同分生機倐然隳裂，沉細綱紐補特伽羅，酬業深脉感應懸絕。 ^944a16

○二、敘行盡體用於涅槃天，將大明悟，如鷄後鳴。
瞻顧東方，已有精色。
六根虗靜，無復馳逸。
內外湛明，入無所入。 ^944a20

○二、生後識相二：初、示二相二：初、不盡相。
深達十方十二種類受命元由，觀由執元，
諸類不召，於十方界已獲其同，精色不沉，
發現幽祕，此則名為識陰區宇。
commentary::  ^944a24

【觧】溫陵曰：通敘行滅識現也。
行為世間遷流之體性，擾動生機之綱紐，
補特酬業之深脉，能隱晦性天，馳逸六根，
汩擾內湛，為浮根塵，究竟樞穴。
故行陰盡者，生機綱紐，倐然隳裂，補特深脉，
感應懸絕，而性天將大明悟，六根無復馳逸。
以不馳逸，故內外湛明，以無樞穴，故入無所入，
反動而靜，深之又深，故曰內外也。
涅槃性天，為五陰所覆，昏如長夜，前三陰盡，
如鷄初鳴，雖為曙兆，猶沉二陰，精色未分，
此行陰盡，如鷄後鳴，惟餘一陰，故將大明悟也。
受命元由識陰也。
以行滅識現，故深達，無樞穴，故可觀，無遷流，
故可執，無生機，故不召，遂了十方依正，
皆識所變，故已獲其同，性天精色，雖未明徹，
而幽祕之相，已漸發現，此識陰之相也。
吳興曰：受命元由者，識息煖三，和合成命，
受生之際，識陰為先也。 ^944a30

【疏】天台曰：識陰敘文為三：初、敘行盡之相，
二、敘行盡體用，三、敘識現之相。
行盡中，合前有三喻：初喻六門開閉，以行為樞穴；
次喻類生網目，以行為網紐；三喻業報感應，以行為深脉。
行陰若盡，則樞穴息，網紐裂，深脉絕，此皆行盡之相也。
二、敘行盡體用，則以長夜五更喻生死五陰，
清旦初暘喻涅槃性天，以一更喻一陰，厥數甚齊。
故行陰盡，如鷄後鳴，瞻顧東方，已有精色，
所未盡者，才識陰之一間爾，此皆喻體也。
六根虗靜去，則明行盡之用。
言六根虗靜者，行陰未盡，則根猶有乎物存，物存則不得不亂。
故行盡則虗而無物，靜而不亂，內外湛然，
塵既不緣，根無所偶，無復馳逸，入無所入也。
三、敘識現之相，亦以行盡方能達類生受命元由。
識既現前，則由可觀而元可執，諸類不召矣。
性天將明，故精色不沉；精色不沉，故如來藏心，
一向為諸陰幽祕者，悉皆發現。
然但幽祕發現而已，若破去識陰，則同清暘之昇天，
而無幽不燭，無祕不開，故曰此則名為識陰區宇。
orig::  ^944b12

○三、盡相若於羣召，已獲同中消磨，六門合開，
成就見聞，通鄰互用，清淨十方世界及與身心，
如吠琉璃，內外明徹，名識陰盡，是人則能超越命濁。 ^944b48

○二、顯妄源觀其所由，罔象虗無，顛倒妄想，以為其本。
commentary::  ^944c4

【觧】溫陵曰：羣召同中，即十二類之命元識陰也。
若於此中，以定慧力，消磨六門，使根合而不分，
界開而不隔，則見聞圓通，六根互用。
由是外之世界，內之身心，為復留礙，此識陰盡之相也。
性本一真，由塵隔越，性用之間，同異失準，
名為命濁，故識盡則超之。
識乃妄覺影明，元無自體，由顛倒起，故名罔象，虗無顛倒妄想。
吳興曰：六用不隔，皆悉通鄰。
即法華所明六根清淨也。
孤山曰：罔象亦倣象，皆不實貌。 ^944c8

【疏】天台曰：若於羣召，已獲同中，正言識陰現前也。
消磨六門，正言境觀相貌也。
消者，消化三止之功，體識即真，如湯消氷，當體化成無上菩提也。
磨者，磨礱三觀之力，破惑成智，如石攻玉，徹體圓成廣大涅槃也。
下文合開成就，見聞通鄰，互用清淨，總是智斷成就之相。
須陀洹人，雖得六消，猶未亡一，名合未成就。
一切眾生，六用隔歷，常受汙染，名開不成就。
又一切眾生，六時不能一，一時不能六，總名合開不得成就。
今六門消磨，合之為一，而六用森然，開之為六，而一心自在。
由是見聞覺知，六門雖異，而和為一家，
共為一主，四通八達，或為見也。
不妨即見色而聞聲齅香，即見色而見聲見香，
惟其如此，故見色而不為色黏，而色亦不能黏見，是為六根互用清淨也。
此總言五陰正報清淨也。
下言色陰依報清淨，故言十方世界。
又云及與身心等者，乃舉依兼正，類顯圓融。
蓋三界惟心，萬法惟識，因迷性覺，為識為行，
為想為受，及以為色。
今識性還元，故五種妄想，悉皆化為無上知覺，
故內身外境，如吠琉璃，光明皎徹，直至如此，方名識陰盡相也。
orig::  ^944c26

○二、正明發相二：初、正示十相十：初、因所因執二：
初、行空還元。阿難當知，是善男子窮諸行空，
於識還元，已滅生滅。 ^945a18

○二、由識發境二：初、正明發相。
而於寂滅精妙未圓，能令己身根隔合開，
亦與十方諸類通覺，覺知通#CB04474;，能入圓元。
若於所歸立真常因，生勝解者。 ^945a20

○二、起著成邪二：初、正示。
是人則墮因所因執，娑毗迦羅所歸冥諦成其伴侶，
迷佛菩提，亡失知見。 ^945a24

○二、結顯是名第一立所得心，成所歸果，
違遠圓通，背涅槃城，生外道種。
commentary::  ^945a26

【觧】溫陵曰：識由行流，故行空則還元。
既空行陰，故已滅。
生滅尚依識元，故寂滅未圓。
而能漸破識陰，消磨六門，故已六。
知根#CB04474;合無隔，諸類覺性通融不二，故能入圓元。
圓元，即融根隔通諸類之識元也。
若以此為真所歸地，而立為真因，則墮因所因執。
蓋真因非所，有所皆妄。
娑毗外道認阿賴耶識未形之前，冥然初相，
為所歸真因，正同此也。
以心有所得，果有所歸，即因即果，皆墮所妄，
所以違圓通，背涅槃也。
吳興曰：覺知通#CB04474;，
能入圓元者，示觀中所發之相也。
斯亦功用暫得，如是不生勝解，名善境界。
由起邪執，故墮外道種類。 ^945a30

【疏】天台曰：識元有二：一真元，即菴摩羅；
一妄元，即阿陀那。
今云還元，即八識也。
彼寂滅精妙者，即真常淨識。
行陰未盡，則識未還元。
已滅生滅，正言行陰已盡。
而於寂滅精妙未圓，正言雖還妄元，猶未還其真源也。
能令己身根隔合開，言雖未真得六根互用清淨，而根門總相。
既得還元，則合開成就者已萌其兆，因之而能入其真常之圓元。
已上總言行滅識現之德也。
下去則舉其過，即若於所歸識陰立真常因，下文所謂於未足中生滿足證是也。
餘如舊說。然五受陰五種妄想，約生起滅除，
雖細麤成異，論眾生日用，實無時而不遍諸根門。
如首卷一言識精元，明能生諸緣，即五陰俱備。
則今言識陰稱還元，稱所歸，即行人諸根門中未生諸緣者，
名陀那微細識。生死窟穴，資始乎此；外道冥諦，亦資始乎此。
果能於是而見見聞聞，嗅嗅甞甞，覺覺知知，
如伐樹得根，灸病得穴，千枝百病，自然消殞，
是為不觀色而色自破，可為蛻骨之良方，迴生之妙劑也。
orig::  ^945b4

○二、能非能執二：初、行空還元。
阿難！又善男子窮諸行空，已滅生滅。
○二、由識發境二：初、正明發相。
而於寂滅精妙未圓，若於所歸覽為自體，
盡虗空界十二類內所有眾生，皆我身中一類流出生勝解者。 ^945b40

○二、起著成邪二：初、正示。
是人則墮能非能執。
摩醯首羅現無邊身，成其伴侶。
迷佛菩提，亡失知見。 ^945b44

○二、結顯是名第二立能為心，成能事果，
違遠圓通，背涅槃城，生大慢天，我徧圓種。
commentary::  ^945b48

【觧】溫陵曰：執識元為自體，而謂一切眾生自此流出，
遂執我能生彼，而實不能，故曰此非能執。
摩醯首羅，即色頂魔王也。
妄計我能現起無邊，眾生亦能，非能類也。
能為心、能事果者，計我能為彼依，能成彼事也。
大慢天，即摩醯也。
不能謂能，故名大慢也。
徧圓者，計我體圓徧空界也。 ^945c4

【疏】天台曰：前行陰雖為十二類生，同分生基，
而此生基又本於識，則十二類生從識陰之所流出者誠矣，
獨不知有自性之十二類生焉，他性之十二類焉。
若言自性十二類生從識陰之所流出則可，
而言盡虗空界十二類內所有眾生，皆我識陰身中一類流出，
此惡乎可？此則不惟於識陰覽為自體，
以妄為真，兼且不知己他生佛共而不共之理。
今之談性具者，類墮此失，既未熟乎一家之宗，
作如是言，又何足怪！
orig::  ^945c16

○三、常非常執二：初、行空還元。
又善男子！窮諸行空，已滅生滅。
○二、由識發境二：初、正明發相。
而於寂滅精妙未圓，若於所歸有所歸依，
自疑身心從彼流出，十方虗空咸其生起，
即於都起所宣流地，作真常身無生滅解。
在生滅中早計常住，既惑不生，亦迷生滅，
安住沉迷，生勝解者。 ^945c34

○二、起著成邪二：初、正示。
是人則墮常非常執，計自在天成其伴侶，迷佛菩提亡失知見。 ^945c42

○二、結顯是名第三立因依心，成妄計果，
違遠圓通，背涅槃城，生倒圓種。
commentary::  ^945c44

【觧】溫陵曰：以識元為所歸依，故疑彼能生我及一切法，
遂計生起流出之處，為真常無生之體。
此則在生滅中妄計常住，既惑真不生性，
又迷現生滅法，以非常為常，故名常非常執。
既計彼能生我，即於計自在天能生一切者同矣。
由依識元妄計常住，故曰：立因依心，成妄計果。
前計我圓生物，此計彼圓生我，故名倒圓。
吳興曰：從彼流出者，此指所歸識陰為彼，非指他人也。 ^945c48

【疏】天台曰：前則以識陰為自為此，十方類生，
從我流出；今則以識陰為他為彼，自疑身心，
從彼流出，十方虗空，咸其生起。
以此而作真常身無生滅解，不惟於生滅中早計真常，亦於圓種中妄生顛倒。
orig::  ^946a16

○四、知無知執二：初、行空還元。
又善男子，窮諸行空，已滅生滅。
○二、由識發境二：初、正明發相。
而於寂滅，精妙未圓。
若於所知，知徧圓故。
因知立解，十方草木皆稱有情，與人無異。
草木為人，人死還成十方草樹。
無擇徧知，生勝解者。 ^946a24

○二、起菩成邪二：初、正示。
是人則墮知無知執。
婆吒霰尼執一切覺，成其伴侶。
迷佛菩提，亡失知見。 ^946a30

○二、結顯是名第四計圓知心，成虗謬果，
違遠圓通，背涅槃城，生倒知種。
commentary::  ^946a32

【觧】溫陵曰：所知，即所觀識陰也。
謂識有知，而一切法由知變起。
因計知體，圓徧諸法，遂立異解。
謂無情徧皆有知，無所簡擇，故曰無擇徧知。
此以無知為知，故名知無知。
執婆吒、霰尼，二外道也。
執一切覺，謂執一切有知也。
此謬計圓知以為因心，則果終虗謬矣。
以無知為知，是倒知也。
孤山曰：問：前說無情有性，無情作佛，何異此文邪執乎？
答：不然。常住真心，一體無二。
用諸妄想，依正乃分。
是故眾生草樹，悉如空華。
當知草樹山河，皆是有情自心所變。
故說有情有佛性時，即草樹有性。
說有情成佛時，即草樹成佛。
以心外無境故，華外無空故，波不離水故。
執情不了，乃謂一一草木，各各有知。
遂說木死為人，人死為木。
未明一體，謬計徧圓也。 ^946a36

【疏】天台曰：此人於識還元，將證惟識境界，
見所知之識，識徧圓故，則一草一木皆惟識所現，
而不知識造草木，草木即識。
謬謂一草一木各有知識，皆稱有情，與人無異。
無情與無情之分，草木既有知識，當必為人，
人雖有識，亦必還成草木，謂之無擇遍知。
故墮知無知執，生倒知種，亦愚惑之甚也。
orig::  ^946b14

○五、生無生執二：初、行空還元。
又善男子，窮諸行空，已滅生滅。
○二、由識發境二：初、正明發相。
而於寂滅精妙未圓，若於圓融根互用中已得隨順，
便於圓化一切發生，求火光明，樂水清淨，
愛風周流，觀塵成就，各各崇事，以此羣塵發作本因，立常住解。 ^946b26

○二、起著成邪二：初、正示。
是人則墮生無生執。
諸迦葉波并婆羅門，勤心役身，事火崇水，
求出生死，成其伴侶，迷佛菩提，亡失知見。 ^946b32

○二、結顯是名第五計著崇事。
迷心從物，立妄求因，求妄冀果，違遠圓通，
背涅槃城，生顛化種。
commentary::  ^946b36

【觧】溫陵曰：識陰盡者，消磨六門，諸根互用。
今此未盡，則纔得隨順而已。
因隨圓互，於是計一切法，皆能圓化，發生勝果。
謂火能顯發光明，乃至塵能成就器界。
遂則邪求邪觀，而勤心崇事，執為能生勝果，
而實不能，故名生無生執，即三迦葉波諸外道之儔也。
既迷真心，從物求冀，則因果皆妄，顛倒化理，名顛化種。
吳興曰：圓化者，謂觀中所見，圓融變化，惟識之境也。
一切發生，即四大之相也。
觀塵成就，別名地大。
以此羣塵，通指四大。
既見此等並由圓化，乃計修因證果，不出火之光明，
水之清淨等，故曰發作本因，立常住解。
迦葉波，亦婆羅門別姓。
下所并者，總攝其類。 ^946b42

【疏】天台曰：此亦於圓融根互用中，已得隨順惟識境界。
見火即惟識而有光明，乃事而求之；水即惟識水有清淨，
師而樂之；風即惟識風能周流，宗而愛之；
塵即惟識塵能成就，崇而觀之。
以此羣塵為發作光明清淨等之本因，立常住解。
不知妄識盡而本體光明自現，生滅滅而性分清淨自彰，
礙融而徹體周流，塵亡而當處成就，乃以不能生者而為生生之本，
是為生無生執，生顛化種也。
orig::  ^946c18

○六、歸無歸執二：初、行空還元。
又，善男子！窮諸行空，已滅生滅。
○二、由識發境二：初、正明發相。
而於寂滅精妙未圓，若於圓明計明中虗，
非滅羣化，以永滅依為所歸依，生勝解者。 ^946c34

○二、起著成邪二：初、正示。
是人則墮歸無歸執無想天中。
諸舜若多，成其伴侶，迷佛菩提，亡失知見。 ^946c38

○二、結顯是名第六圓虗無心，成空亡果，
違遠圓通，背涅槃城，生斷滅種。
commentary::  ^946c40

【觧】溫陵曰：觀理不諦，誤墮虗無。
故於圓明性中，計皆虗無。
於是絕滅羣化，歸於永滅，而不知其非，名歸無歸執。
舜若多云空，言無想舜若，即執斷空外道也。
以執斷空，故圓虗無為因心，成空亡之斷果。
永滅依，即外道之涅槃也。
吳興曰：非滅羣化。
非，猶破也。羣化，即四大等。 ^946c44

【疏】天台曰：圓明於識，還元之圓明也。
雖有識陰微細生滅，已無行陰麤重生滅，以此無生滅者為圓明。
以計明中虗，由是破滅群化，以永滅依為所歸依。
是中有二岐路：若破去識陰，計明中虗，
非滅羣化，即#CB01926;身滅智；
以永滅依屬下第九，為所歸依。
聲聞人生纏空種者，今即無想外道，計識性幽幽綿綿者為永滅依，
以破去麤想為非滅羣化者也。
orig::  ^947a8

○七、貪非貪執二：初、行空還元。
又善男子，窮諸行空，已滅生滅。
○二、由識發境二：初、正明發相。
而於寂滅精妙未圓，若於圓常固身常住，
同於精圓長不傾逝，生勝解者。 ^947a22

○二、起著成邪二：初、正示。
是人則墮貪非貪執。
諸阿斯陀求長命者，成其伴侶。
迷佛菩提，亡失知見。 ^947a26

○二、結顯是名第七執著命元，立固妄因，
趣長勞果，違遠圓通，背涅槃城，生妄延種。
commentary::  ^947a28

【觧】吳興曰：識陰精明，湛不搖處，名之為常。
今見其常，乃執色身，同此精圓也。
身本無常，實不可貪，以為長久。
今堅貪著，故云貪非貪執。
溫陵曰：阿斯陀，此云無比，即長壽僊也。
彼雖延長，終歸壞滅。
今此欲固妄身，以求常住，則空長勞耳，妄延耳。
長水曰：長勞果者，勞應作牢，聲之誤耳。 ^947a32

【疏】天台曰：此亦謬見。
惟識遍、身遍、心遍、依遍，正將謂色身同識圓常。
於此圓常，而欲固其色身常住，同於識陰精圓，長不傾逝。
不知不淨身種，終從變壞，實不可貪。
今固貪之，故墮貪非貪執。
今之內教弟子，亦效性命雙修，謂之僊佛俱宗，皆此類也。
orig::  ^947a44

○八、真無真執二：初、行空還元。
又，善男子！窮諸行空，已滅生滅。
○二、由識發境二：初、正明發相。
而於寂滅精妙未圓，觀命互通，却留塵勞，
恐其銷盡，便於此際坐蓮華宮，廣化七珍，
多增寶媛，恣縱其心，生勝解者。 ^947b6

○二、起著成邪二：初、正示。
是人則墮真無真執，吒枳迦羅成其伴侶，
迷佛菩提，亡失知見。 ^947b10

○二、結顯是名第八發邪思因，立熾塵果，
違遠圓通，背涅槃城，生天魔種。
commentary::  ^947b14

【觧】溫陵曰：以識陰為命元，互通三際。
識陰若盡，我命亦盡，誰證真常？
故便於定中化諸欲境，以留塵勞，不令銷盡也。
依此邪思，欲證真常，而不知其非，名真無真執。
吒枳迦羅能化欲境自娛，即欲頂自在天類也。
因其邪思，感生天魔，惟恣塵欲，名熾塵果。
媛，美女也。 ^947b18

【疏】天台曰：觀命互通三際，恐其銷盡。
此解通小乘。欲化他，則必留惑以潤生；
欲涅槃，則必#CB01926;身以滅智。
今天魔之種，則異乎是，乃化七珍，增寶媛，
恣縱其心，却留塵勞，此其所以為天魔種也。
不知生死之身有盡，而性具之法無窮，
般若所謂因滅是色，獲得常色。
受想行識，亦復如是，捨生滅身，得真常身，
棄生死樂，證涅槃樂。
其為身也，具微塵相好；其為樂也，備清淨妙報。
舍此而不為，以行吒枳迦羅教，惑亦甚矣。
orig::  ^947b30

○九、定性聲聞二：初、行空還元。
又，善男子！窮諸行空，已滅生滅。
○二、由識發境二：初、正明發相。
而於寂滅精妙未圓，於命明中分別精麤，
疏決真偽，因果相酬，惟求感應，背清淨道。
所謂見苦斷集，證滅修道，居滅已休，更不前進，生勝解者。 ^947b48

○二、起著成邪二：初、正示。
是人則墮定性聲聞，諸無聞僧增上慢者，
成其伴侶，迷佛菩提，亡失知見。 ^947c6

○二、結顯是名第九圓精應心，成趣寂果，
違遠圓通，背涅槃城，生纏空種。
commentary::  ^947c8

【觧】溫陵曰：命明者，因窮識陰，深明眾生受命元由也。
以生滅由識，精麤由業，故依四諦分別決擇，
以苦集為麤偽，以滅道為精真，於是專修道因，
求感滅果，以少為足，故居滅即休，斯特定性聲聞上慢之儔也。
此則圓精應為因心，成趣寂之小果。
精應者，即決擇麤業，惟求精應，證於偏真，纏空趣寂而已。
孤山曰：背清淨道者，既發小解，乃背圓融常樂我淨之道。
今於四德，略舉一耳。 ^947c12

【疏】天台曰：夫分別精麤，疏決真偽，因果相酬，惟求感應。
見苦斷集，證滅修道，為入佛道之初門，
登菩提場之要路，亦求其精麤真偽之何如爾。
蓋有三界內之苦集焉，見思惑分段生死是也；
三界外之苦集焉，塵沙無明惑變易生死是也；
有出界內之道滅焉，生滅無生道諦斷正斷習偏真涅槃是也；
有出界外之道滅焉，無量無作道諦斷盡三惑真空涅槃是也。
小乘大乘於是乎分，漸頓偏圓於是乎立。
今則於識陰命明中，分別乎集道之精麤，
疏決乎苦滅之真偽，惟以生滅無生二種道因而為感之之道，
以冀偏真涅槃之果酬以應之。
不過見三界苦，斷見思集，證偏真滅，修三學道，
居滅已休，更不前進，所謂背清淨道，墮定性聲聞等者也。
orig::  ^947c28

○十、定性緣覺二：初、行空還元。
又善男子，窮諸行空，已滅生滅。
○二、由識發境二：初、正明發相。
而於寂滅精妙未圓，若於圓融清淨覺明，
發研深妙所立涅槃，而不前進生勝解者。 ^948a6

○二、起著成邪二：初、正示。
是人則墮定性辟支，諸緣獨倫。
不迴心者，成其伴侶。
迷佛菩提，亡失知見。 ^948a10

○二、結顯是名第十圓覺#CB04474;心，成湛明果。
違遠圓通，背涅槃城。
生覺圓明，不化圓種。
commentary::  ^948a12

【觧】溫陵曰：融淨覺明，即識精也。
雖無惑習，圓融清淨，而未離於識，故名覺明。
若以此為深妙，立為果證，則定性緣覺、獨覺而已。
此則圓覺#CB04474;為因心，成湛明之滯果爾。
覺#CB04474;，如心精通#CB04474;、
覺知通#CB04474;之#CB04474;，
謂僅與正覺通#CB04474;，而不前進也。
湛明，即圓融覺明也。
所覺止於圓明識精，而定性不迴，故名覺圓明，不化圓種也。 ^948a18

【疏】天台曰：圓融清淨覺明，即破去識陰所證偏真涅槃之理，
與前聲聞所證同，但侵去習氣，發研深妙，與之小異爾。
然有獨覺、緣覺二種不同，今云成其伴侶，未必因行同於二種也。
前云纏空，今云不化，均是定性不能迴向者，此亦今經破定性聲聞之明文也。
orig::  ^948a32

○二、結邪斥正二：初、斥邪二：初、顯過。
阿難！如是十種禪那，中途成狂，因依迷惑，
於未足中生滿足證，皆是識陰用心交互，故生斯位。
眾生頑迷，不自忖量，逢此現前，各以所愛先習迷心而自休息，
將為畢竟所歸寧地，自言滿足無上菩提，
大妄語成，外道邪魔所感業終，墮無間獄，
聲聞、緣覺不成增進。 ^948a44

○二、勸歎二：初、勸示。
汝等存心，秉如來道。
將此法門，於我滅後，傳示末世。
普令眾生，覺了斯義。
無令見魔，自作沉孽。
保綏哀救，消息邪緣。
令其身心，入佛知見。
從此成就，不遭岐路。
commentary::  ^948b6

【觧】吳興曰：大妄語者，別指前八也。
前八通名外道，邪魔亦可別指。
七是外道，八是邪魔，俱未斷惑，故云墮獄。
二乘異此，故云不進。
言見魔者，見以違理為名。
前八違真中二理，起界內邪見；後二違中道理，
起界外邪見，以二乘智即無明故。
又前八中，七純是見，八具見愛，以留塵勞，生勝解故。
溫陵曰：前防心魔，此防見魔，助道之要盡矣。 ^948b14

【疏】天台曰：天台止觀，具明十境，惟陰入界境為初心止觀所觀，
餘之九境，待發方觀，不發不觀。
今云識陰用心交互，即初心所觀境也；
各以所愛，先習迷心，即為止觀擊策所發之境也；
敕令保綏哀救，消息邪緣，令其身心入佛知見，即待發而觀也。
蓋眾生自無始來，輪迴六道，則何種不有？
何習而無？無止觀緣而種習不發，苟不預知此義，
設遇境發，為之所牽，或為外道，或為邪魔，
或為聲聞，或為緣覺，始則以通破塞，終成以塞妨通，
遭中途之岐路，失寶所之家鄉。
故如來大慈，無問自說，普令眾生覺了斯義，庶幾無令見魔等自作深孽也。
然識陰十境，約外道、邪魔及以二乘，吳興師判之詳矣。
論前八種，既墮邪外，則見思全在，但示識陰所發氣分而已。
若後之二種，宜於識陰有盡不盡之殊：
若未盡者，發纏空不化，乃識陰氣分；若已盡者，
則見思麤垢俱落，證真空理，生法愛為頂墮菩薩，
吳興所謂違中道理，起界外邪見者是也。
orig::  ^948b28

○二、歎法如是法門，先過去世恒沙劫中，
微塵如來乘此心開，得無上道。 ^948c14

○三、結正二：初、位證相似。
識陰若盡，則汝現前諸根互用。
從互用中，能入菩薩金剛乾慧，圓明精心於中發化，如淨琉璃內含寶月。 ^948c16

○二、超入金剛二：初、明金剛所超。
如是乃超十信、十住、十行、十迴向、四加行心、
菩薩所行、金剛十地、等覺圓明。 ^948c20

○二、顯金剛所入入於如來妙莊嚴海，
圓滿菩提，歸無所得。
commentary::  ^948c22

【觧】吳興曰：如是法門，且指識陰。
禪那現相，過去諸佛，無不覺了，入佛知見，故曰乘此心開。
孤山曰：諸根互用，即圓教相似七信界內思惑已盡也。
能入金剛乾慧者，從相似位，超入等覺後心也。
天台明圓教利根，一生有超登十地者，與此符合。
圓明下至寶月，示後心所證，有法有喻，有體有用。
金剛乾慧，是妙覺無間道。
轉入解脫道，即妙覺也。
故云入於如來等也。
妙莊嚴海，是福究竟。
圓滿菩提，是智究竟。
歸無所得，是理究竟。
福即解脫，智即般若，理即法身，不縱不橫。
三德祕藏，於茲具顯。
遠討其因，實由初心修奢摩他、三摩、禪那三止之功也。
溫陵曰：妙莊嚴海者，統眾德，合異流，不嚴而嚴，無證而證之果海也。
前稱首楞萬行為妙莊嚴路，則趨此而已。 ^948c26

【疏】天台曰：識陰若盡，則汝現前，諸根互用者，
此明今經圓教七信相似位中，見思惑盡，證六根清淨也。
孤山師謂諸根互用，即圓教相似七信，
而月川師駁之為未必然，謂如下聲聞、
緣覺四陰已盡，迷識陰為涅槃。
且聲聞與七信同除四住，七信盡識，聲聞亦應盡之。
今既迷識為纏空不化，則二乘未能盡識明矣。
二乘未盡識，則七信豈能盡哉？
據二乘所迷，則知識陰唯黎耶識，乃無明住地，非四住地所攝也。
故下約受熏以推其妄，非黎耶而何？
故前四陰盡，即麤垢先落；識陰破，方斷無明也。
余謂此師所駁，亦似是而非。
似是者，知識陰為住地無明，至佛地而後盡也。
而非者，不知識陰其體甚廣，其相甚長，
蓋有法性之五陰焉，生死之五陰焉。
於生死中，又有變易之五陰焉，分段之五陰焉。
分段者，出三界而即盡；變易者，佛地而後盡。
止如分段識陰，為召三界生死之根本，
而二乘破斷見思，即免未來生死，非識陰盡而何哉？
天台謂二乘七信同住四住，而麤垢先落，正是此意。
不如此說，則識陰若盡，乃超十信等之言，俱成顛倒錯亂矣。
要知二乘迷識陰為涅槃，已破其識之麤者，
即立涅槃而不前進，謂其未盡變易細相可也，總謂麤相之識未盡則不可也。
二乘既爾，七信亦然，是則纏空之言，正謂識盡證空而纏於空，
七信異此，所以勝之。
從互用中等者，八信去，中道現前，道觀雙流，
入初住薩婆若海，以次歷四十六位，故曰能入菩薩金剛乾慧等也。
圓明精心，於中發化，如淨琉璃，內含寶月者，
此之法喻，共顯登住，破無明，證佛性境界。
所謂是善男子，以真方便，發此十心，心精發輝，
十用涉入，圓成一心是也。
如是乃超十信等者，明圓頓行人，自七信中道現前，
能從八九十信，超入分真究竟諸位也。
蓋四教之人，各有鈍利兩根，鈍則不躐等而進，利則一生超入。
今經正明圓教利根，故曰如是乃超。
然地位之義，前已釋之。
但借位與夫修證伏斷，異說多途，而初心學人，
不能無惑，故重寄問答，決明其義，使閱經者，有所適從。
問曰：天台所立四教地位，出何經論？
答曰：藏教地位，凡有四門。
今準阿毗曇論，有門明位，具分七賢七聖。
七賢即三資糧，四加行。
七聖即四果，辟支菩薩佛果。
通教地位，依大品般若經，共十地位，即乾慧地，
性地，八人地，見地，薄地，離欲地，已辦地，
支佛地，菩薩地，佛地。
別教地位，依纓絡經，明五十二位，東為七科，謂信住行向地等。
妙圓教地位，依法華纓絡，略明位次有八：
一五品弟子位，二十信位，三十住位，四十行位，
五十迴向位，六十地位，七等覺位，八妙覺位。
又問曰：此經地位，攝屬何教？
答曰：圓教。又問曰：既是圓教，何故有乾慧、
四加行、金剛後心？
答曰：此乃今經借前三教位名圓教位爾。
又問：借位之說有何憑據？
答曰：大品明通教初有乾慧，今亦名之，非借通乎？
阿毗曇明藏教之位，三資糧後立四加行，
今亦名之，非借藏乎？
纓絡經明別教之位，等覺性中有一人名金剛幢慧，
住壽百劫，重修凡夫行，斷最後習氣，今亦名之，非借別乎？
又問曰：此經既是圓教，何須更借前位？
答曰：佛說地位增減，多為機宜不同。
惟圓教根器既利，地位多所總略。
故法華但云開示悟入，華嚴但云初發心時便成正覺，維摩但云薝蔔林中不嗅餘香等。
要知今經五十五位，總是假借別位兼及藏通。
故荊溪妙樂云：若云圓位，六即亦足，何須更列四十二位？
以分真位長，故借別位分其品秩文。
以此而言，今經五十七位。
又云：六十聖位多為圓教一分鈍根設爾。
蓋觀行伏惑，要須三種漸次以為資糧。
初信破見，要須乾慧為功。
初住聖位，要須十種信心破盡見思侵斷塵沙為首。
既住佛性，始修登地之行。
妙行已立，然後迴而向之。
迴向雖立，非四種加行而莫能登。
登佛地已，雖與妙覺位等，然有微細根本無明積生習氣，非金剛乾慧而莫能盡。
如是重重經歷，方得窮源至極。
今經地位可謂括盡委曲者也。
雖然，借位乃用名而不用義。
是故雖立乾慧，已自圓伏五住煩惱，不同通教但伏見思。
雖立十信，見思俱斷，兼破塵沙，不同別教但伏見思。
雖立十住，初住位中已破一品無明，證一分佛性，不同別教但破見思。
雖立四加行、十迴向位，已破三十品無明，
正為佛地難登，故修四種加行，不同藏教但伏見思，名內凡位。
雖立十地、等覺，已破四十一品無明，不同別教但破十一品無明。
雖立金剛後心，能斷四十二品微細習氣，不同別人但破無明一十二品。
雖立妙覺邊際智滿，更無所斷，圓滿菩提，
不同別教但與圓教二行位齊，更有所斷，名有上士。
又問曰：師言如此，而與月川法師楞嚴別眼所說甚是相違。
彼釋四加行云：十回向後立四加行者，
將登地位，斷障證真，革凡成聖，故須勇猛進加功行。
又云：據此加行，則知地前為凡，入地成聖明矣。
台宗學者乃謂圓教初住已上俱名聖位，
別教則登地名聖，地前名賢。
若爾，楞嚴圓教初住即聖，而四種加行應居初住之前矣。
蓋設加行者，為為始登聖位故也。
而住、行、向位既已入聖，而復加行，不唯倒置錯亂，乃亦徒為之設矣。
此說云何？答曰：月川法師本宗華嚴，見天台判華嚴正說圓頓，
亦兼別教，每懷不平之意，故作不干之說。
不知本欲硬判成圓，反乃抑之成別，何也。
蓋華嚴具談圓別兩位，如曰初發心時，
便成正覺，所有慧身，不由他悟，清淨妙法身，
湛然應一切之文，的說圓教初發心住，
已破無明，已登聖位，乃圓位也。
若說初地方破無明，始登聖位，乃別教也。
古人但據別教一途，便謂圓教初地方破無明，
而月川承襲舊說，拘拘堅執，又何足恠。
況四教既有大小偏圓之分，則各立地位，纖毫不濫。
今四加行位，顯是小乘階差，本為初果，
聖位難登，故立四種加行。
今經既亦用之，苟非借位，則此意如何消釋。
若月川師必欲以藏教加行雷同此經，
應當同則俱同，豈不抑此經同於三藏。
若謂名同義異，應當異則俱異，既許加行已破見思，
不同小乘，又何妨加行破三十品無明，不同別教。
又若不許此中借藏以名圓者，則仁王三賢十聖住果報之說，
攝屬於何。應知三賢十聖，別位也。
住果報，圓位也。三賢與十聖，既俱住果報，
非借別以名圓位，攝屬何耶。
故知今位三教俱借，約義而釋，始終皆圓。
月川又曰：若言借別名圓者，且不直明圓位，
何乃偽設別位，誤眾生耶。
非其位而妄立，是偽設也。
當加行而不加，不當加行處言加，是誤眾生也。
因曉之曰：借別以名圓者，如來善巧方便，接引行人之法門也。
□以借別名圓為偽設，為誤人，則如來於法華之前為實施，
權指化城為極果，皆偽設誤人矣。
要知此經說在方等，方便未開，借偏名圓，正在其時。
苟不知權實施開廢三之旨，則如來一代時教，
茫然無措，空為人天師也。
月川又曰：若爾，則楞嚴圓教，何用別位？
彼自答曰：圓別異位，自是台宗自立。
考諸經論，則未見有異也。
若惟識起信圓覺華嚴，所明三賢十聖之位，
與今經皆同，未聞以三賢當聖者云云。
因又曉之曰：華嚴地位兼別，已如前說。
華嚴頓部，既兼別矣。
圓覺方等，兼別何妨？
如經云：是經名為頓教，大乘頓機，眾生從此悟入，亦攝漸修一切羣品。
此則理無不圓，而修則兼別明矣。
佛經既然，祖論亦爾。
凡未經法華開顯，一切經論，或純談圓位，
或純談漸位，或借漸名圓，借大名小，借小名大，
隨機雜出，萬品不同。
若不稟天台判教儀軌，鮮弗觸處罣礙也。
然月川師，亦北方一大法幢也。
而智者萬慮一失，則不能無之。
秪如釋單複十二云：所以結此十二數者，應前十二類生也云云。
余讀至此，不覺為之失笑。
不知前明十二類生，尚未出於欲界，小乘二果，早已盡之。
豈彼所判妙覺破十二品無明者，只齊斯陀含人乎？
彼又設或問曰：妙覺果海，惟佛極位，何以判入十二？
彼自答曰：只為喚作佛，故入十二之數。
余讀至此，又為之大發一笑。
不意月師談儱侗禪，一至於此。
宜其不知有圓位初住破無明，并借別名圓之義也。
orig::  ^949a6

○三、結勸令欽三：初、總結示。
此是過去先佛世尊，奢摩他中毗婆舍那，覺明分析微細魔事。 ^950c38

○二、勸兩根二：初、利根宜精誠。
魔境現前，汝能諳識。
心垢洗除，不落邪見。
陰魔銷滅，天魔摧碎。
大力鬼神，褫魄逃逝。
魑魅魍魎，無復出生。
直至菩提，無諸少乏下劣增進。
於大涅槃，心不迷悶。 ^950c40

○二、鈍根託祕呪若諸末世愚鈍眾生，
未識禪那，不知說法，樂修三昧。
汝恐同邪，一心勸令持我佛頂陀羅尼呪。
若未能誦，寫於禪堂，或帶身上，一切諸魔所不能動。 ^950c46

○三令欽奉汝當恭欽十方如來，究竟修進，最後垂範。
commentary::  ^951a4

【觧】溫陵曰：總結五陰辯魔之意，使知深防也。
奢摩他中毗婆舍那者，即定之慧也。
覺明分析，即分析覺明，此西天文勢也。
褫，猶喪也。 ^951a6

【疏】天台曰：或難愚鈍眾生，既未識禪那，
不知說法矣，而又曰樂修三昧，豈離禪那而別有三昧乎？
對曰：欲識禪那，須知說此經了義之法，
則於一切法門，如庖丁解牛，無所往而不可；
於一切魔境，如金剛王寶杵，無所遇而不摧。
今之樂修三昧，乃區區初學，從師門口訣，
於二十五門，隨聞一法，或空或假，而即事勤修。
佛慮同邪，故勸令誦乎神呪也。
orig::  ^951a12

○二、更斷餘疑二：初、疑問二：初、經家敘。
阿難即從座起，聞佛示誨，頂禮欽奉，憶持無失。
於大眾中，重復白佛： ^951a26

○二、正陳請二：初、陳疑。
如佛所言：五陰相中，五種虗妄為本想心。
我等平常未蒙如來微細開示。
又此五陰，為併銷除？
為次第盡？如是五重，詣何為界？ ^951a28

○二請宣惟願如來發宣大慈，為此大眾清明心目，以為末世一切眾生作將來眼。 ^951a32

○二、答釋二：初、正答所問三：初、答五陰妄想二：
初、正答二：初、明五陰同相三：初、明本同三：
初、明真覺無妄。佛告阿難：精真妙明，本覺圓淨，
非留死生，及諸塵垢。 ^951a36

○二、明妄以發生。
乃至虗空，皆因妄想之所生起。
○三明真妄合生斯元本覺妙明精，真妄以發生。
諸器世間如演，若多迷頭認影。
commentary::  ^951a38

【觧】吳興曰：精真，中道也。
妙明，寂照也。寂故即假，照故即空。
三諦融通，元無塵垢，總名本覺圓淨。
此單論真性也。乃至下，單論妄想生起諸法。
斯元下，合明真妄發生世間。
所以爾者，無前單論，則不知離義；無後合明，則不知即義。
溫陵曰：生死妄業，塵垢妄緣，真淨性中，
既無所留，全因妄起，猶如迷頭。
則五陰相中，五妄為本，從可知也。 ^951a44

【疏】天台曰：如來開示五種妄想，先明同相，後明差別相。
於同相中，先明真覺無妄，精真妙明下一節是也；
次明妄以發生，乃至虗空下一節是也；
又次明真妄和合而有生，斯元本覺下一節是也。
非初二節不足以彰離，非後一節不足以彰即。
離則真妄並行而不相害，即則真妄體融而不相礙。
不相害，則妄可去而真可復；不相礙，則妄無相而其體真。
空華之喻，最好研詳；波水之譬，猶堪取象。
orig::  ^951b10

○二、明未同五：初、明正因緣生。
妄元無因，於妄想中立因緣性。
○二、明迷執自然。
迷因緣者，稱為自然。 ^951b26

○三、明二皆　妄彼虗空性，猶實幻生，
因緣自然，皆是眾生妄心計度。 ^951b28

○四明藥尚宜忘阿難，知妄所起，說妄因緣。
若妄元無，說妄因緣，元無所有。 ^951b30

○五況病猶宜去何況不知推自然者。
○三、結俱妄是故如來與汝發明五陰本因，同是妄想。
commentary::  ^951b32

【觧】溫陵曰：明妄無因，不容計度也。
知妄所起，可說因緣。
不知所起，因緣何有。
況推自然，得非妄計邪。 ^951b36

【疏】天台曰：前明根本同，今明枝末同也。
惟枝末從根本而有生，故曰妄元無因，於妄想中立因緣性。
此言五陰從正因緣而有生，即十二因緣也。
迷因緣者，稱為自然，即外道計為自然者也。
因緣是新醫破外道自然之法，藥病去而藥宜忘，
若復執藥，藥反成病，故藥病俱破。
云彼虗空性，猶實幻生，因緣自然，皆是眾生妄心計度。
阿難下一節，復明藥病俱遣之所以。
蓋立因緣者，明妄因緣之所起也。
妄之果有，可說因緣，妄體本空，則何因緣之有？
此明藥之宜忘也。
藥尚宜忘，何況其病？
故曰何況不知。推自然者，要知因緣自然之立，
既稱為妄，則何因緣自然之有？
故曰是故如來與汝發明五陰本因同是妄想。
已上明五陰同相竟。
orig::  ^951b40

○二、明五陰異相五：初、明堅固妄想。
汝體先因父母想生，汝心非想，則不能來想中傳命。
如我先言：心想酢味，口中涎生；心想登高，足心酸起。
懸崖不有酢物未來，汝體必非虗妄通倫，口水如何因談酢出？
是故當知，汝現色身，名為堅固第一妄想。
commentary::  ^951c18

【觧】溫陵曰：想為虗妄影像，欲愛深脉，遺體自想愛流出，
故曰：體因父母想生陰。
心乘想愛冥求，故曰：心於想中傳命。
酢梅等說，以驗體因妄結，故與妄理相應。
若非妄倫，則妄不能感也。
體因想生，心因想起，命因想傳，諸想交固，
以成色陰，故名堅固妄想。 ^951c28

【疏】天台曰：此下，明差別相。
正以同相因於妄想，是故別相不離其本。
今先明色陰。言汝體者，指色陰之體相也。
即最初種子，赤白二滴，皆因父母婬想而有種，汝心欲想而有生。
一心一色，堅固交結，從生至老，未甞捨離，
同於形影，不相乖異。
想酢味而垂涎，思登高而足酸。
想是心想，令色酸澁，虗妄通倫，此其驗矣。
orig::  ^951c40

○二、明盧明妄想即此所說臨高想心，能令汝形真受酸澁。
由因受生，能動色體。
汝今現前順益、違損二現驅馳，名為虗明第二妄想。
commentary::  ^952a6

【觧】吳興曰：由因受生者，因想故受生也。
能動色體，即形受酸澁也。
當知色、受、想三陰，妄想相由而起，必不相離。
故前文云：汝體先因父母想生。
下文云：種種取像，心生形取，皆同懸崖酢物之想。
由是明之，此三妄想，其體麤現，非同行識，幽微難見。
所以前三陰中所發天魔，其相亦麤；後二陰中所發心見二魔，
其相亦細。汝今現前下，正示受相也。
順益即樂受，違損即苦受，合有非違非順，
即不苦不樂受，但是文略耳。
溫陵曰：臨高空想，而酸澁真發；違順皆妄，而損益現馳。
則受陰無體，虗有所明，故名虗明妄想。 ^952a12

【疏】天台曰：常途所論，因根塵之色而有受。
今依妄想以為論本，乃因想陰而有受，
故曰：即此所說，臨高想心，能令汝形真受酸澁。
然亦不獨受因想有，又乃色因受興，故曰：
由因受生，能動色體。
是則受因想生，受令色受，受不自受，虗有所明，又可知也。
orig::  ^952a34

○三、明融通妄想。
由汝念慮，使汝色身。
身非念倫，汝身何因？
隨念所使，種種取像。
心生形取，與念相應。
寤即想心，寐為諸夢。
則汝想念，搖動妄情。
名為融通第三妄想。
commentary::  ^952a44

【觧】溫陵曰：念慮，虗情也。
色身，實質也。虗實不倫而能相使者，由想融之也。
心生虗想，形取實物，心形異用而能相應者，由想通之也。
至於寤寐搖變，使心隨境，使境隨心，皆融通妄想也。 ^952b2

【疏】天台曰：所明五種妄想，色心二法，常不捨離。
蓋始稟名色而為種一，自堅固交結之後，
無六根則無四陰，無四陰亦無六根。
色受已如向說，下之想行識三陰，亦復如是。
今云心生形取，與念相應，融通之義，了然可知。
即寤即想，心寐為諸夢，亦言色心融通之義，
列子所謂其寤也形開，其寐也形交是也。
orig::  ^952b10

○四明幽隱妄想化理不住，運運密移，
甲長髮生，氣消容皺，日夜相代，曾無覺悟。
阿難！此若非汝，云何體遷？
如必是真，汝何無覺？
則汝諸行念念不停，名為幽隱第四妄想。
commentary::  ^952b24

【觧】吳興曰：此若非汝，此指化理不住等也。
云何體遷？詰其甲長髮生等。
如必下，若謂體遷實是汝者，何不覺此相代之相？
以不覺故，行陰生滅，名為幽隱。 ^952b30

【疏】天台曰：化理者，造化之理也。
於歲時則日往月來，春秋代謝；於萬物則生長成收，
旋嵐倒嶽；於人身則甲長髮生，氣消容皺。
此正今文約行陰而切論者也。
世之說者，以此理一推功於造化，不知造化之理，
悉本於行陰，而行陰又本於人心。
三界惟心，一切惟識，斯言可徵也。
惟其體受其遷而曾無覺悟，是故名為幽隱妄想。
orig::  ^952b38

○五、明罔象妄想二：初、正辯其相。
又汝精明湛不搖處名恒常者，於身不出見聞覺知。
若實精真，不容習妄，何因汝等曾於昔年覩一奇物，
經歷年歲，憶忘俱無，於後忽然覆覩前異，
記憶宛然，曾不遺失？
則此精了湛不搖中，念念受熏，有何籌算？
commentary::  ^952c4

【觧】真際曰：此陰通收八識，用動體常，見聞精明，同一識陰。
吳興曰：節公之意，以見聞為用則動，精明為體則常，
而不知今文即以見聞為精明，動用為常體。
何則？識無所存，徧在諸根，根對境時，雖涉於用，
用在無記，未起善惡，指此無記，名為精明湛不搖處。
若約分齊明之，五識、五意識及第六心王，皆是其處也。
佛恐眾生計此為常，故寄阿難。
先且定云名恒常者，若實精真，不容習妄，此破其常也。
精謂精明，真謂恒常。
何因下，示妄習相。
念念受熏者，以昔覩奇物，納種在識，若不受熏，
覆覩前異，必無記憶之相。
既不忘失，則知中間常為無明，念念熏習，
熏習即妄，何精真之有乎？ ^952c14

【疏】天台曰：又汝精明湛不搖處者，置元明而單論識精，即見精聞精等。
如初二兩卷見性十義，六卷之聞性三德，
皆尅就六根中識精而示，故曰於身不出見聞覺知。
此之識精，即是八識見分，未脫見精，正屬無明，
若執之為常，則誤之甚也，故曰若實精真，不容妄習。
然若獨有見精，不能自習，要因識精能生諸緣，
即六種識心，母子和合而有習，但習之在六而積之在八。
今約積其習者而破之，舉昔覩奇而今憶，
苟非緣塵第八無記，安能有此！
吳興之說，亦知言也。
orig::  ^952c38

○二、重顯微細阿難當知，此湛非真，如急流水，
望如恬靜，流急不見，非是無流。
若非想元，寧受妄習？
非汝六根互用合開，此之妄想無時得滅。
故汝現在見聞覺知中串習幾，則湛了內罔象虗無，第五顛倒細微精想。
commentary::  ^953a10

【觧】溫陵曰：湛非真湛，特幽潛不覺耳。
故譬急流之水，幽潛流注，不可測知。
此真憶想之元，容妄之體也。
直須消磨六門，使妄習無寄，然後可滅也。
串，常習也。幾，微也。
似無曰罔，似有曰象。
其體精微，故名罔象。
虗，無顛倒精想。吳興曰：六根互用等，始破見思。
故妄想滅，即麤垢先落也。
問：上文受熏，約無明說。
今妄想滅，何止見思邪？
答：無明所熏，亦見思種子。
故前指見物，有憶有忘，正是麤相。
今種現雖盡，根本猶存，非謂六根得真互用。
問：此首楞嚴，體無不圓，宗無不極。
至於破陰，力用何短乎？
答：非是力用不恊體宗，由辯魔中五十重境，皆從分段五陰妄想中現。
今齊此論滅，故且至六根互用。
若如前文，反流全一，六用不行，即破根本無明，有異此中顛倒妄想。 ^953a18

【疏】天台曰：此湛非真，如急流水等者，所謂陀那微細識，
習氣成瀑流，真非真恐迷，我常不開演是也。
正以習氣積於識中，設言其有，流急不見，
設言其無，種熟忽生，當似有似無之間，
故名罔象，虗無妄想。
吳興以此識為見思，正約界內五陰言之。
而月川不諳法相，乃破之為非，謬又甚矣。
orig::  ^953a46

○二、結答阿難！是五受陰，五妄想成。
○二、答：詣何為界？
汝今欲知因界淺深，惟色與空，是色邊際；
惟觸及離，是受邊際；惟記與忘，是想邊際；
惟滅與生，是行邊際；湛入合湛，歸識邊際。
commentary::  ^953b10

【觧】溫陵曰：五受陰，亦曰五取蘊。
由一念迷妄，受此取此，以自蔽藏也。
言因界者，本無有界，由妄相因也。
故色不自色，因空有色，故成色邊際。
乃至滅不自滅，因生有滅，故成行邊際。
識稱湛了，而湛不自湛，因行不流逸，性入元澄，
而合乎湛了，成識邊際。 ^953b16

【疏】天台曰：惟色與空是色邊際者，色是本陰，
空非是陰，但色不自色，由空故而顯色，故以空而為色之界也。
惟觸與離是受邊際者，觸是本陰，離非是陰，
但觸不自觸，因離故而顯觸，故以離而為受之界也。
惟記與忘是想邊際者，記是本陰，忘非是陰，
但記不自記，由忘故而顯記，故以忘而為想之界也。
惟滅與生是行邊際者，生是行陰，滅非是陰，
但生不自生，因滅故而有生，故以滅而為行之界也。
湛入合湛歸識邊際者，六根湛入，是其本陰，
真常妙湛，非是其陰，但湛不自湛，因妙湛而顯乎妄湛，故以妙湛而為識之界也。
正言從真而起妄，如從源而出流，始由妙湛而為識湛，
由識湛而為行瀾，由行瀾而為想波。
受與色，猶浪之膚，波之皮也。
orig::  ^953b26

○三、答併銷次第三：初、約生滅以明次第。
此五陰元，重疊生起。
生因識有，滅從色除。
commentary::  ^953c4

【觧】孤山曰：約生則由內造外，從細至麤，如著衣也。
故迷理有識，乃至有色。
約滅則由外至內，從麤至細，如脫衣也。
故悟理色盡，乃至識盡。 ^953c6

【疏】天台曰：此五陰元重疊生起者，總結陰相而有是五重也。
生因識有，滅從色除者，五重生起之相，
識陰為之初；滅亡之相，色陰為之始也。
orig::  ^953c12

○二、約理事明次不次理則頓悟，乘悟併消。
事非頓除，因次第盡。
commentary::  ^953c18

【觧】溫陵曰：頓悟併消，如知巾本無，結亦不有也。 ^953c20

【疏】天台曰：理則頓悟等，若約當文如來自釋，則天巾之義盡矣。
苟於是而未明，不妨更引前五陰本如來藏文證之，使人易曉。
即色陰如空中之華，受陰如空幻之觸，
想陰如聞酢生涎，行陰如瀑流空水，識陰如千里擎空。
如是了知，則本無所有而當念虗融，妙真如性而堂堂獨露，
圓覺所謂知幻即離，不作方便，離幻即覺，亦無漸次是也。
事非頓除，因次第盡者，正因生起之相有序，故滅亡之相亦有乎序。
苟能以理融事，以事階理，則即頓而漸，
即漸而頓，既頓漸而並行，亦頓漸而雙泯。
能如是知，斯可言道。
orig::  ^953c22

○三指前說，示次不次我已示汝劫波巾結，
何所不明，再此詢間。
commentary::  ^953c44

【觧】吳興曰：所指前說，亦有頓漸二義。
巾體是一，以喻真性，悟則成頓也。
巾結有異，以喻妄想，除則成漸也。
原夫天巾，由次第而結，亦次第而解。
所譬六根，及以五陰，生之與滅，一往相類，再研有殊。
何者？以六根義橫，五陰義豎故。
且如六根，迷真起妄，因妄成根，必無先眼次耳等異。
至於返妄歸真，亦無從麤至細之理，豈非義橫邪？
前以解結次第為喻者，但取六根差別，
及選圓通，謂之次第也。
今明五陰，亦迷真起妄，因妄成陰。
既云生因識有，滅從色除，豈非義豎邪？
若以結解喻之，則兩番次第，宛有倫緒。
當知前文舉喻，不可以喻難法。
此中引例，不可以根難陰。
適時之說，須曉大綱。 ^953c46

【疏】天台曰：吳興云：前六根生起之義橫，今五陰生起之義豎。
前文舉喻，不可以喻難法；此中引例，不可以根難陰。
適時之說，須曉大綱。
義雖是矣，然而又有即橫而豎，即豎而橫之義，
在古今諸師所未講，試為言之。
何謂即橫而豎？如六根之義本橫，如來乃約豎義以結之云：
六解一亡，亦復如是。
由汝無始心性狂亂，知見妄發，發妄不息，勞見發塵。
心性狂亂，即妄為明覺也；勞見發塵，即由是引起塵勞煩惱也，
中間可知。此生起之義，即橫而豎也。
又云：此根初解，先得人空等。
此滅亡之義，即橫而豎也。
何謂即豎而橫？如今文所明五種妄想，皆不離六根色體而辯。
此生起之義，即豎而橫也。
又云：理則頓悟，乘悟併消。
此滅亡之義，即豎而橫也。
若其然者，即前文舉喻，一一綰結，皆有前後次第，
但隨舉一結以合法，豈可以喻而難於法？
此中引例，豎中有橫，通取六根準例，豈可以根而難乎陰？
適時大綱，其在于是，法相深細，又不可不知也。
是則前文心性狂亂等之言，義已該乎五陰；
今文五種妄想，義亦該乎三細六麤。
惟其有四住地之惑所召五陰，根本無明所召五陰四住。
五住，造業之惑也；二種五陰，惑業所召之苦果也。
而月川法師未知乎此，槩以界內一種五陰四住地所召者，
判乎五住煩惱，源頭一錯，妄生許多議論以病吳興，過矣！
過矣！
orig::  ^954a22

○二、結勸傳示汝應將此妄想根元，心得開通，
傳示將來末法之中諸修行者，令識虗妄，
深厭自生，知有涅槃，不戀三界。
commentary::  ^954b22

【觧】溫陵曰：今以此義，自覺覺他，永斷妄元，齊歸正果也。
上明助道分竟，正宗大分，文終于此，下乃流通分也。 ^954b28

【疏】天台曰：涅槃之義有三：曰性淨涅槃，
圓淨涅槃，方便淨涅槃也。
合而言之，秪是如來所證祕藏，性淨當法身，
圓淨當般若，方便淨當解脫。
離而約人分之，性淨屬佛，方便淨屬菩薩，圓淨屬三乘。
約位分之，圓淨屬圓七信，方便淨屬八、
九、十信，性淨屬初住去至妙覺位。
此皆約列別言之也。
若圓融為言，則舉一即三，言三即一。
今文一往且約破界內五陰者為言，屬圓淨涅槃。
苟知涅槃寂滅之可樂，則不戀三界之塵勞矣。
orig::  ^954b34

○三、流通分二：初、如來勸流通二：初、滅阿鼻惡因，
顯經力用二：初、校量施福二：初、問多。
阿難，若復有人，徧滿十方所有虗空盈滿匕寶，
持以奉上微塵諸佛，承事供養，心無虗度。
於意云何？是人以此施佛因緣，得福多不？ ^954c4

○二、答勝阿難答言：虗空無盡，珍寶無邊。
昔有眾生施佛七錢，捨身猶獲轉輪王位，況復現前？
虗空既窮，佛土充徧，皆施珍寶。
窮劫思議尚不能及，是福云何更有邊際？ ^954c8

○二、勸勉流通二：初、重惡能消。
佛告阿難：諸佛如來，語無虗妄。
若復有人，身具四重十波羅夷，瞬息即經此方、
他方、阿鼻地獄，乃至窮盡十方無間，靡不經歷。
能以一念，將此法門，於末劫中，開示未學。
是人罪障，應念消滅，變其所受地獄苦因，成安樂國。 ^954c14

○二、福超前施得福超越前之施人，百倍、
千倍、千萬億倍，如是乃至算數譬喻所不能及。
commentary::  ^954c22

【觧】長水曰：此有多義，故獲勝福。
一、所弘之經，是佛極談，教理行果，皆不思議故。
二、末世多障，能於此流通，是經實希有故。
三、施福惟得生死之報，但是自利，弘經利他，令至無漏之果故。
由是一念，超越前施。
溫陵曰：以法示人，能消劇報，變苦為樂。
如此其勝者，使人因之明心見性，脫粘復湛，
解六亡一，破陰褫魔，不歷僧祇，獲寶王果故也。
彼既如是，則此消劇報，猶淺近言耳，誠將與彼同證也。 ^954c28

【疏】天台曰：校量弘經功德，長水之說泛，溫陵之說□。
若其至的，則識精元明，見見非見，聞聞非聞，
乃明心見性之要門，脫黏復湛之捷徑，
解六亡一之妙指，破陰褫魔之鋼椎，直下而頓獲法身，即生而可階寶果。
令人聞此大法，思此大義，修此大行，證此大果，
消劇報於剎那，生樂土於彈指，化功歸己，功德亦然。
金口校量，真實不虗，聞茲利益，可不景慕流通以自益兼人乎！
orig::  ^954c44

○二、生菩提善果，顯經力用。
阿難！若有眾生，能誦此經，能持此呪，如我廣說，窮劫不盡。
依我教言，如教行道，直成菩提，無復魔業。
commentary::  ^955a12

【觧】溫陵曰：上勸流通，此勸誦持。
吳興曰：前利他得福，此自利成道。
或以此義釋成上文，謂開示未學，得福斯勝者，
良因眾生於教誦持，乃至成道，所益大故。
orig::  ^955a16

○二經家結流通佛說此經已，比丘、比丘尼、
優婆塞、優婆夷，一切世間天、人、阿修羅，
及諸他方菩薩、二乘、聖僊童子，并初發心大力鬼神，
皆大歡喜，作禮而去。
commentary::  ^955a24

【觧】溫陵曰：皆在會聽眾也。
聖僊童子，即天僊類也。
大力鬼神，諸護法者，隨所證量，皆得法喜也。
吳興曰：初發心者，圓教外凡或內凡也。
皆大歡喜，通該凡聖也。 ^955a30

【疏】天台曰：準大論釋歡喜三義：一、能說人清淨；
二、所說法清淨；三、依法得果清淨。
若論經敘佛說此經已，故大歡喜，惟在所說之法。
但此妙法，非機莫扣，非應不說，能所相成，
感應交顯，故具三義也。
是則凡是諸經，皆具此義，而大小偏圓，同而不同。
若具說此經所說之相，則教理智斷，行位因果，無不究竟清淨。
是故題為大佛頂如來密因修證了義諸菩薩萬行首楞嚴經。
大佛頂如來密因修證了義諸菩薩萬行首楞嚴經卷第十終
xu:: 
#  No. 281-F 勸持敘
No. 281-F 勸持敘 ^955a38

首楞嚴王具足萬行總持三昧，熏脩奢摩他路，
開示眾生，妙在一門超出。
由慶喜恨多聞而未全道力，故迦文因妄見而直指人心。
七處之徵，寶鏡磨塵而本則自現；八還之辨，金錍刮膜而幻影隨消。
斥攀緣則心不是心，示真覺則見猶離見。
既顯真而破妄，仍即妄以談真。
窮陰入處界而列為四科，因緣自然二俱排擯；
會地水火風而通名七大，真俗中道三諦圓融。
本如來藏而含吐十虗，隨眾生心而發揮諸相。
乃至一多相即，小大互容。
現寶剎於毛端，轉法輪於塵裏。
得無罣礙者，倒想銷於億劫；不隨分別者，狂心歇即菩提。
圓頓機已解密因，中下器須陳妙行。
於是開遠客還家之路，指天王賜屋之門。
詰諸聖之本因，依證悟說最初方便；順此方之教體，選音聞為第一圓通。
次為攝心，乃重施戒。
依先世尊，舉揚清淨明誨；現化身佛，宣演祕密伽陀。
三學圓具，而所證非偏；諸妄銷亡，而不真何待？
況復精研七趣，隨業受生；痛喻六交，因習招報。
示五十重禪那之境，深防愛見魔邪；具八萬種解脫之機，對治塵勞煩惱。
保持覆護，囑勸弘宣。
在始在終，無非脩證了義；或破或立，不離常住真心。
琴瑟箜篌，既逢妙指；林木池沼，皆演法音。
令諸闡提，隳彌戾車；從三摩地，得無生忍。
或自分真，而安立聖位；或從互用，而超至後心。
坐大道場，登無上覺。
一切事究竟堅固，廣開菩薩多方便門；
十方界任運縱橫，同入如來妙莊嚴海。
其教至矣！厥功#CB17577;哉！
愧余之謬，而妄擬會通；樂法之深，而重加讚勸。
幸諸方之學者，試一披而覽焉。 ^955b16

師子林惟則再拜述
xu:: 
#  No. 281-G
No. 281-G ^955c20

會解，并前後敘引，隨本經通為十卷。
昨於甲申歲間，甞刊為梵夾廣行矣。
或謂梵夾固佳，惟四方禪講遊學之士，
尚恨包笈中將帶未便，於是吳郡張子明倡率同志，
復刊為方冊，蓋各從其便耳。
書之者，同郡羅元也；施梨板者，王文勇也；
其點校參詳勸募營辦者，宜春嗣詎華亭師訓善遇、高昌正因也。
刊始於至正壬辰之暮春，至十有一月而工畢。
所冀施者、書者、恊力以贊成者、聞者、見者、
讀誦而受持者，福籍緣興，道因言顯。
字字放光現端，永資聖化而法印宣傳；
人人發真歸元，不歷僧祇而佛果成就。 ^955c25

臨川克立謹再題
 ^955c45
