玅法蓮華經入疏卷第四
other:: 姚秦三藏法師　鳩摩羅什　譯
other:: 天台　智者　疏　并記
author:: 四明沙門　道威　入註
other:: 
# 信解品第四

orig:: 
玅法蓮華經信解品第四
commentary::  ^101b27

此品因上如來為中根善吉四大等作譬喻正說竟，
此當第二，四大聲聞作譬喻領解段也。
如何領解下，發希有心是心領解，即從座起是身領解，
而白佛言是口領解，當知四大聲聞三業俱領，故名領解段也。
領解之義具如前身子領解中，委示可知。
此品是近領火宅譬說，遠領方便法說，
既聞譬解已必解於法，豈有悟後而迷前法？
故須領解法譬雙悟也。
良由根有利鈍、惑有厚薄，說有法譬、悟有前後，
故法華會前聲聞猶若豌豆，如云：聞如來說法既久，
我時在座身體疲懈，但念空無相願，於菩薩法都無一念好樂之心。
此即昔時未能信解，來至此經，初聞略說動執生疑，
次廣聞五佛蒙籠未曉，今聞譬喻方能歡喜踊躍，信發解生疑去理明。
歡喜是世界，信生是為人，疑去是對治，
理明是第一義，況理善生破惡獲證，圓融四悉一時俱得，即分證之第一義。
以此四悉俱實者，由聞妙法得解故也。
此是因緣釋爾。若約教釋信解者，以位言之，
中根之人聞說譬喻，初破疑惑入大乘見道，
即初住見理，故名為信。
初住必有加功，進入大乘修道即二住，故名為解也。
文云：無上寶聚不求自得，我等今日真是聲聞，以佛道聲令一切聞。
當知聞圓教入圓位，故名信解品也。
若本迹釋者，四大弟子久入大乘成就佛法，
迹引中根示初信解，故名信解品也。
此一品經為二：一、經家先敘歡喜；二、白佛自陳。
於初敘歡喜中，先敘內心，次敘外敬。
orig::  ^101b29

爾時，慧命須菩提、摩訶迦旃延、摩訶迦葉、
摩訶目犍連，從佛所聞未曾有法，世尊授舍利弗阿耨多羅三藐三菩提記，
發希有心，歡喜踊躍。
commentary::  ^101c34

此一節是集經者先敘內心。
言善吉獨稱慧命，三人同云摩訶者，通論皆大皆慧，
別論則善吉解空，空慧為命，此約行說故名慧命。
諸慧人中佛慧第一，佛於般若命其轉教，
其為慧人所命故云慧命，此約教釋也。
三弟子通論雖大雖慧，被命少故不以空為行宗，
非不蒙轉教，且從多少為論也。
摩訶等三弟子具如前釋竟。
然得喜之由，遠聞方便品五段法說，今始悟前故歡喜也。
經家但敘聞希有法及聞授記二種者，
或可聞希有法敘四段，見授記是第五段也。
如此聞見昔未曾有，歡喜之由也。
發希有心者，敘近聞譬喻長行偈頌，各有總別等四番之說，
希有心發，心發故名之為信，以信故入入歡喜位，即信解品意也。
orig::  ^101c40

即從座起，整衣服，偏袒右肩，右膝著地，
一心合掌，曲躬恭敬，瞻仰尊顏。
commentary::  ^102a18

此一節是經家敘外敬。
前云發希有心是心領解，此從座起是身領解，
并下白佛三業領解，此經家敘竟。 ^102a22

△下去是迦葉白佛自陳。
初長行及七十三偈半正陳得解，次有十三偈歎佛恩深。
此解由佛，故先陳次歎。
長行又二：初、略法說，二、譬廣說。
略說又二：初、正法說，次、略舉譬。
初正法說又二：先、明昔稟三，故不求大；
二、明今會一，故自得。
初不求中，有標，有釋。
標為三：初、居僧首，故不求；二、俗年邁，故不求；
三、執己證得，故不求。
臨文更明。
orig::  ^102a26

而白佛言：我等居僧之首。
commentary::  ^102a40

此標居僧首，故述昔失。
不求者，我法臘既高，晚學以我為軌，忽改途易轍，
棄小求大，為後來所嫌，自固護彼。
所以不求，則有三失：執小臘則大法全闕，
不棄小由未識開三，自固則小執未移，護彼乃迷大軌。
此三不求，故述昔之失也。
orig::  ^102a42

年竝朽邁。
commentary::  ^102b4

此標俗年邁故不求者，若作菩薩當專任大道廣度眾生，
今既朽老無所堪任，是故不求。
良以一生斷證，是故自鄙年高敗種未袪，不任之見仍在。
orig::  ^102b6

自謂已得涅槃，無所堪任，不復進求阿耨多羅三藐三菩提。
世尊往昔說法既久，我時在座，身體疲懈，
但念空、無相、無作，於菩薩法遊戲神通，
淨佛國土、成就眾生，心不喜樂。
commentary::  ^102b12

此一節標執已證，故不求也。
昔已得涅槃無為正位，不能發大乘心，
以昔迷義旨，徒計正位之功，由斯固情大心難發，
譬如高原陸地不生蓮華，盡無生智已立，無所依求。
此是標昔稟小三失不求竟。 ^102b20

△此下釋上文標。
orig::  ^102b28

所以者何？世尊令我等出於三界得涅槃證。
commentary::  ^102b30

此釋上第三得證涅槃不求也。
orig::  ^102b32

又今我等年已朽邁，於佛教化菩薩阿耨多羅三藐三菩提，
不生一念好樂之心。
commentary::  ^102b34

此釋上標第二年邁及居僧首，或可指昔說法既久，
身體疲懈，心不喜樂，釋居僧首不求。
既言在座，復道年朽，知釋僧首義也。
orig::  ^102b38

我等今於佛前，聞授聲聞阿耨多羅三藐三菩提記，
心甚歡喜得未曾有，不謂於今忽然得聞希有之法，深自慶幸獲大善利。
commentary::  ^102b44

此一節陳得解之由，由遠聞五佛章略廣開三顯實，是故慶幸也。
言獲大善利者，正陳得解是近聞四番，
總則譬喻希有之法而得開悟，即今獲大善利。
orig::  ^102c2

無量珍寶，不求自得。
commentary::  ^102c10

此略舉譬，譬昔不求而今自得。
希有法寶在昔，般若領教謂為菩薩，豈圖於今全蒙等賜。
始從而白訖。此是略法說文竟。
orig::  ^102c12

世尊！我等今者樂說譬喻以明斯義。
commentary::  ^102c18

從世尊去下，是廣喻領解，有開譬、合譬，
欲開譬說故先諮發，亦如世禮也。 ^102c20

△下廣開喻說中，大分五段：初、從捨父逃逝下，名父子相失譬。
近領上火宅總譬，遠領上方便品略頌。
二、從窮子傭債下，名父子相見譬。
近領上火宅見火，遠領上方便我以佛眼觀見。
三、從即遣傍人，急追將還下，名追誘譬。
近領上火宅捨几用車，遠領上方便寢大施小。
四、從過是已後，心相體信下，委知家業譬。
此非領上近遠，乃追取方等彈呵、大品轉教意耳。
五、從復經少時，父知子意下，名付家業譬。
近領上火宅賜一大車，遠領法說正直捨方便。
又合第四、第五共為一領付譬，在下更明其意。
此總分廣譬，大分五段文竟。
就初父子相失中，又為四段：一、子背父去，
二、父求子中止，三、子遇到本，四、其父憂念。
此四中，一一各兩。
初子背父去為二者：一、背父而去，領總譬中五百人。
昔結大乘子，父尋復失解，流浪五道，故言或十、二十。
至五十歲，通是佛子。
子義微弱，故言幼稚。
非結緣己界，故言久住他國。
二者、向本而還，領總譬三十子。
此緣有微著之義，故言長大。
緣既經苦，關佛大悲，故言遇到本國。
此是二義畢。下三科中，各有二科，至下更明。
orig::  ^102c22

譬若有人，年既幼稚，捨父逃逝，久住他國，
或十、二十至五十歲。
commentary::  ^103a14

此初譬。若有人者，即二乘人也，領上二十子譬。
二乘人爾何意不領菩薩耶？
菩薩位行難知，且齊二乘自己分量領也。
年既幼稚者，以無明厚重#CB00832;障元結大乘圓頓解心，
解心無力故言幼稚。
幻稚有二義：一、癡少故；二、未遭苦故。
則不知還葢幼稚也。
捨父逃逝者，依文附義。
若釋窮子逃去，取二乘人半字法門消文；
若釋父，取盧舍那佛滿字法門消文。
何者？宅內長者脫瓔珞著垢衣，衣瓔在殊人，秪是一譬。
盧舍那佛隱無量神德，示丈六金輝，執持糞器設三乘教爾，
當知父即舍那也。
二乘退大為捨，無明自覆曰逃，趣向生死為逝，此竝從機說耳。
若從佛辨，佛豈捨物？
物隔故不見，義當於逃也。
問：佛捨應後眾生起惑，是父離子，非是子捨於父？
答：由眾生不感佛則去世，還成子捨父義也。
言久住他國者，涅槃法界是佛自國，生死五欲是為他國，
本求出離而退墮不返，故久住他國也。
言或十至五十歲者，或十是天道，五十是五道，約於一人備輪諸道也。
此釋子背父去領上五百人譬竟。
orig::  ^103a18

年既長大，加復窮困，馳騁四方，以求衣食，
漸漸遊行，遇向本國。
commentary::  ^103b6

此子背父去中，第二、向本國而還，領上三十子。
言長大者，善根熏被稍稍欲著名長大，
今習業冥熏微知向道，遭苦失樂思求出要為長大也。
在三界中不見佛父為窮，不得出要之術又名為窮，被八苦火燒名加復困也。
馳騁四方以求衣食者，佛既未出，諸凡夫人身受心法起於四見，
於中求正道如求食，求助道如求衣，以厭苦求理為可化之緣。
漸漸遊行遇向本國者，明其厭苦希脫邪求涅槃，
雖非本意亦蒙值佛，故云遇向也。
本國者，義如上釋。
問：下文明城舍與上國云何分別？
答：一切佛法為國，此義則寬，城語小密；
以斷德涅槃防非禦惡為城，似狹，舍語又親；
同體大悲為舍，對子更近。
但約取機，以國望城、以城比舍，義立踈密。
同是長者實慧所依，同是應身權智所託，
起應之前機先扣此，故先國乃至城舍也。
從譬若有人至此，是初、父子相失中，初、子背父去文竟。
下去第二、明父求子中止譬，亦二：先、明求子不得；
次、明中止。
orig::  ^103b10

其父先來，求子不得。
commentary::  ^103b44

此明父求子不得。
初從退大已後，求機不會，不會故名求子不得也。
orig::  ^103b46

中止一城，其家大富，財寶無量，金、銀、瑠璃、
珊瑚、琥珀、玻瓈珠等，其諸倉庫悉皆盈溢，
多有僮僕、臣佐、吏民，象、馬、車乘、牛、羊無數，
出入息利乃遍他國，商估賈客亦甚眾多。
commentary::  ^103c2

此明父求子不得。
第二中止一城者，不為一子而廢家業，
譬佛不以一處無機而廢餘方施化，同居機既未熟且止方便土中。
言中止一城其家大富者，方便有餘為國，在同居實報兩中間名為中也。
以有餘涅槃為城，住此涅槃名止，所依實相為家起於二應，
劣應應聲聞唯在鹿園，勝應應菩薩勝兼兩處，
五人斷通惑者同生其土皆為菩薩，佛以勝應應之，
純以大乘家業訓令修學，故父長者中止於此，
伺覓同居子機，非但中義得合，國城家業皆悉分明。
大富財寶等者，實相境為家，具足萬德名為富，
五度福德名財，般若智慧為寶，能導一切悉摩訶衍名無量，
金銀珠等是大乘三十七道品，此領上長者大富義也。
倉庫盈溢者，盛米曰倉，倉譬禪定，禪生百八三昧；
盛物為庫，庫譬實相，能發十八空慧，故在內自資為盈，
在外化物為溢，此領上多有田宅義也。
僮僕臣佐吏民者，僮僕即是方便，知見波羅蜜皆悉具足，
屈曲隨機稱事稱理，此領上又多僕從。
若就位為語，二乘及通菩薩別三十心悉名僮僕。
臣者亦可別教教道，十地及圓教十地名臣，
十向位名佐，十行位如吏，十住位如民，以初入佛境界故也。
又十地輔佛行化降魔制敵故如臣，十向事理稍深職近王邊如佐，
十行歷別修習禪法種種驅馳如吏，率土之賓無非王民，
雖得為民比吏佐等猶為疎遠，此淺深意耳。
象馬車乘牛羊無數者，一心三觀，圓頓大乘如象之運；
次第三觀，別教大乘如馬之運；通教菩薩即空大乘之觀如牛之運；
藏教二乘之觀自行如羊鹿之運。
已上竝就僮僕臣佐吏民所乘，不出諸觀故也。
無數者，權實諸法皆是所乘車乘也。
權實智觀即能導名象馬牛羊，當知權實教法，
教教四門門門有觀，非但教法甚多，觀智亦復不一，故名無數也。
出入息利者，二而不二是入，不二而二是出，
又不二而二是入，二而不二是出，此兩解約三諦釋。
又無量還一是入，一中無量是出，此就二諦釋。
上之三釋竝從行義。
又化他用為出，自行用為入，此從利物釋。
然此文意竝是圓家所用也，又是長者聖位所用，
自他文義含富，故須眾解也。
出法益於眾生為息，化功歸己為利也。
乃徧他國者，法性之外皆名他國，從法性土出益三土眾生，
行於非道通達佛道，即其義也。
唯法性是己國耳。
商估賈客亦甚眾多者，諸菩薩是商人，
又徧入三土以求法利，故云眾多。
此土菩薩往他方聽法，他方大士來此聞經，如世往還採利也。
諸經十方菩薩彼此受益利及眾生，即其類也。
又應化二身，如賈客將實法徧入三土，
化益眾生而歸法身，故云甚多。
當知佛自化物無邊，亦令菩薩化境周徧，
菩薩化利猶資佛本，如世間人令他捉財興生，
亦自興生往來諸國，具如諸經十方菩薩來往受益，
華嚴、大集即其例也。
已上明求子中止竟，下去第三、是子還近父譬。
此亦二：一、求衣食；二、到父城。
領上初火起中堂閣朽故乃至欻然火起文也。
orig::  ^103c10

時貧窮子，遊諸聚落，經歷國邑，
commentary::  ^104b16

此是父子相失中第三，明子到父城以求衣食也。
此內合退，大乘解已備遭諸苦，深起厭患欲求出離，
取理不中致成邪僻，因此邪慧歷心易可入正，
以求出世為感佛由，以此邪慧冥資於正成見佛由，
還以斷常邪觀觀歷五陰為聚落，十二入為邑，
十八界為國，歷此求理名遊諸聚落以求衣食。
orig::  ^104b18

遂到其父所止之城。
commentary::  ^104b30

此正到父城者，由向邪慧觀察苦境助成正機，
感佛大悲名為到城，城即涅槃。
然外道苦因應招苦果，今取機發，由帶正種熏邪慧心，故感佛正慧名到涅槃。
涅槃通半滿，眾生習解可有得涅槃之義，
涅槃名同體異竝現所居，化物名殊佛境無別，
故子所到二義雙成，機熟若證證父所證名到父城。
此乃小機先扣大應，義立則大小雙得也。
下去是第四其父憂念子譬。
此譬亦二：
orig::  ^104b32

父每念子，與子離別五十餘年，而未曾向人說如此事，
但自思惟，心懷悔恨。
自念老朽，多有財物，金銀珍寶，倉庫盈溢，
無有子息，一旦終沒，財物散失，無所委付，是以慇懃每憶其子。
commentary::  ^104b48

此第四其父憂念中初念失子苦也。
前雖機漸扣聖，今明聖漸收機，化導之儀且云憂念。
然念失子之苦，自子退大之後，如來從昔至今恒思子大機，
故言每念與子離別。
自子捨大尋復忘失墯在五道，機既未熟，佛在方便土中且云離別。
五十餘年者，即五道也。
開鬼出脩羅，故言餘也。
未曾說者，未向方便有餘土中臣佐吏人說有此子機緣也。
然彼方便土中，非但唯有地前住前，亦有垂迹登地登住，即臣佐等豈全不知窮子機性？
但約窮子說時未至，主伴相與覆實未宣，權從物機故云不說。
又應世已來，自昔華嚴方等大品諸座，四十餘年未曾向諸大士說。
此聲聞本是大乘子，既非佛子不解佛法，
或如聾啞華著拜座棄鉢茫然，及無希取種種不逮，故由未說也。
但自思惟心懷悔恨者，却釋遠由。
遠由即是不說之緣，良由昔結大時未入相似，
是我昔日不懃教詔，致令無訓逃逝，故云悔也。
恨子不惟恩義疎我親他，且云懷恨專指於子，
非但悔應早息，亦乃恨子機生，致令疎我正法親他六塵，
內合如來誨不慇懃令入內凡，遂使退失本解，故言悔也。
恨其無心不能精進，固志逃迷不返，故言悔恨。
佛無悔恨，化儀以說爾。
自念老朽者，化期將畢無傳大法之人，如老朽而無子也。
即準後意，從應世來至法華前云老朽爾，
亦可以初結緣望今為老，頓漸之前大機未發，名為無子也。
問：法身所化諸菩薩等悉堪補處，何遽此憂耶？
答：法身所化本無興廢，誰談老朽？
此非所論。今明化身眷屬則有二種：一、
法身大士共相影響，迹雖弟子本或是師，亦不約此自念老朽也。
二、取今同居凡夫始從化佛初發道心者，名此為子也。
子繼父業令胤族不斷，若身子受決作華光佛，
則一方佛種相續不斷，大乘家業遞相傳付；
若身子無可化之機，則大乘法財現無付囑，後來眾生佛種安寄？
老朽興歎正為此也。
倉庫等如前釋。一旦終沒，即指涅槃時也。
亦可云機退則應息，頓漸之前亦名終沒爾。
orig::  ^104c8

復作是念：我若得子委付財物，坦然快樂無復憂慮。
commentary::  ^105a30

此第二、念得子為樂。
可度之機名為得子，與授佛記名付法財，稱於本心復言快樂。
始從上譬若有人訖此是領上總譬竟，下去領別譬文也。 ^105a32

△下從爾時，窮子傭賃去，是領第二、大科別譬。
文中父子相見譬，近領火宅中見火，遠領方便中五濁。
意為三：初、明窮子傭賃，領火宅所見之火，法說所見五濁也。
二、父見子，領火宅長者見，法說中佛眼見也。
三、歡喜適願，領火宅中驚怖，法說中起大悲心也。
然法、譬二處，竝明父前見子，此中明子前見父。
若就佛，則靈智先知，機後起應，故言父先見子。
若約眾生，必先機而後應，故言子先見父。
機應不可思議，不前不後，故前後互舉也。
今取文便，但為二段：一、子見父，二、父見子。
此兩段中，各復為四。
初、子見父四者：一、見父之由，由求衣食；
二、見父之處，處在門側；三、見父之相，踞師子牀；
四、生畏避，悔來至此。
分科示意竟。
orig::  ^105a36

世尊！爾時，窮子傭賃展轉遇到父舍。
commentary::  ^105b16

此是子見父中，初見父之由也。
由子厭苦欣樂，邪推求理味，見修二性，俱有厭義。
修推理弱，見生奪鈍，諸見互興，皆能推理。
如傭賃之法，以力易財，本起邪見，還悕脫苦。
雖復邪求，冥資正道，故使世間厭。
若漸漸積習，遂成出世善根。
世易出世，故云傭賃。
從一至一，故云展轉。
以此善根，有轉至之理，能叩佛慈悲，故言遇到父舍。
不期而會，故名為遇。
不意因於世法，忽感出世慈悲。
又不期世間邪推，而生正見感佛。
又不意小善之內，冥入大乘圓門，故云遇也。
父喻道後法身，舍喻無緣大慈悲。
大小二機，雙扣此舍。
有大機故，故下言遙見其父。
有小機故，下言住立門側。
若唯小無大，則應不見尊特之身，父不應言我財物庫藏，今有所付。
若唯大無小，不應住立門側，子不應言非我傭力得物之處。
當知大機未熟，正見而遙。
小感稍親，門側而近。
所以從退從末，義當雙扣。
從本從大，獨在於圓。
從近而談，偏機先熟也。
orig::  ^105b18

住立門側，遙見其父。
commentary::  ^105c4

此是第二、子見父處譬也。
前云大小雙叩，此那獨指門側耶？
然以小親先遂故也。
處即門側，二觀為方便，如門二邊俱有得見之理，
圓中之機當門正見，二乘偏真故言門側，但空三昧偏真慧眼傍窺法身耳。
遙見其父者，正見有二種：一、近見；二、遠見。
今言大機始發扣召事遠，是故言遙。
又機微非應赴，名之為遙也。
orig::  ^105c6

踞師子牀，寶机承足，諸婆羅門、剎利、居士皆恭敬圍繞，
以真珠、瓔珞價直千萬莊嚴其身，吏民、
僮僕手執白拂侍立左右，覆以寶帳，垂諸華幡，
香水灑地，散眾名華，羅列寶物出內取與，
有如是等種種嚴飾，威德特尊。
commentary::  ^105c20

第三、子見父相譬。
踞師子牀者，即所表如華嚴中圓報法身安處空理，
無復通別二惑八魔等畏，故云踞師子牀也。
華嚴說第一義空四無所畏為牀，表處理也。
若事師子座，亦無師子之形，但有所表。
故大論云：佛為人中師子。
故佛所坐名師子座，佛之所說名師子吼。
華嚴部雖兼別從勝從本，且曰圓報，此乃取機之本也。
寶几承足者，定慧為足，實諦為几，無生定慧依真如境也。
諸婆羅門至圍繞者。
良由勝應應菩薩，即盧舍那尊特身，大機所扣者也。
若劣應應小乘，丈六弊衣，小機所扣者也。
今明常住醍醐與涅槃等，法身圓頓與華嚴等，
所譬長者威德侍衛，剎利婆羅門恭敬圍繞，
悉指華嚴中眷屬，皆無異也。
所說法相如彼所明，亦復無別。
當知今經之意，意在結會始終，設論法相如彼圓說，今經非無但文相存略。
華嚴部內不出四十二位，依正自在近善知識，
今經明位具如四華，開示悟入知識具如觀音妙音藥王嚴王，
依正具如分別功德寶塔神力，但廣略少異舉一例諸。
且如此經，十方之言何所不攝？
實相之理無事不收，見佛常在等人，此土不毀等事，
堂閣種種莊嚴，眾生種種遊樂，乃至迹門因果諸相，多以華嚴文消。
算數孔目藏在此典，行頭取與散在諸經，大本若亡徒論小利。
言婆羅門名淨行貴族高絜，即等覺離垢菩薩也。
剎利即是王種，九地已下初地已上也。
居士富而不貴，即三十心也。
真珠瓔珞者，即戒、定、慧、陀羅尼、三昧四瓔珞，
須從究竟，四是能嚴，身是所嚴。
價直千萬者，即四十地功德以嚴法身也。
吏民僮僕者，異門明義，即稟方便教斷通感者名為民，稟別教斷通惑者名為吏。
若同門明義者，還是方便波羅蜜，內與實智同，
外與機緣同，喻如吏民有內奉外伇之義也。
白拂者，即是權智之用。
侍立左右者，右即入空智用拂四住塵，
左即入假智用拂無知塵，此二為中道方便，故言侍立。
當知此文明父與中止雖同是他受用報，
此既示入忍界，於菩提道場為諸教之始，故加之以破塵白拂。
覆之以慈悲寶帳，前敘長者所居所有，今明窮子所見所有也。
覆以寶帳者，真實慈悲也。
垂諸華幡者，華即四攝，幡即神通。
香水灑地者，降注法水灑諸菩薩心地以淹惑塵，亦是定水灑散心地也。
散眾名華者，布以七淨華，謂戒、定、慧、斷疑、
道非道、知見淨、斷知淨也。
戒者，攝律儀等三種戒也。
定即首楞嚴等。慧者，實智慧。
斷疑者，已度二諦之疑。
道非道淨者，行於非道通達佛道也。
知見淨者，智德圓滿了了見佛性。
斷知淨者，斷德成就無明永盡。
羅列寶物者，羅列諸地真實功德也。
出內如前釋。威德特尊者，光明無邊色像無邊相海巍巍堂堂，
此義須作舍那之佛，豈得作餘釋耶？
即十蓮華藏世界海微塵數相好釋也。
orig::  ^105c30

窮子見父有大力勢，即懷恐怖，悔來至此，
竊作是念：此或是王，或是王等，非我傭力得物之處。
不如往至貧里，肆力有地，衣食易得。
若久住此，或見逼迫，彊使我作。
作是念已，疾走而去。
commentary::  ^106b30

此第四，畏避悔來也。
言大力勢者，智大故名大力，神通大故名大勢，如上身手有力義也。
即懷恐怖者，小機劣弱怯懼大道也。
悔來至此者，佛本欲以大乘擬之，應不稱機但有退大之意，
故言悔來至此也。
竊作是念者，機中潛密冥有此事，非是顯對見勝應身也。
或是王王等者，波旬是王，徒輩為等，此約在外釋也。
又小機#CB01926;斷無言說道絕於色像，
既見勝應之像非天人所及，所說法相迥異二乘，
小智薄德未曾見聞，便謂是魔是魔所說，
若以後顯前聞，略說開三顯一，身子狐疑將非魔作佛惱亂我心耶？
若初便用大逗小，疑佛為魔有過今日也。
復次勝應譬長者，長者即表報身佛，故是王等。
法身是報師，師即如王，諸經多名是經王，
智契於法即是智與法等，故名報佛為等。
此乃大乘法報，非小乘得益之處，故云或是王等。
諸經縱有諸經之王，不云已、今、當說也。
非我傭力得物之處者，小機不能受大化也。
不如往至至衣食易得者。
淨名云：能以貧所得法，度斯下劣也。
但空之理，不含萬德，非如來藏，故言貧里偏空；
稱於小智，故言肆力有地也。
肆者，放洩申也。衣食易得者，能得有餘涅槃無漏衣食。
行，行衣也；慧，行食也。
若久住此，或見逼迫，強使我作者，行大乘道，
經無量劫，故言久住；我本厭怖生死，若修大乘，
必入生死，廣學萬行，故言逼迫；我本樂小，
而今令我發大乘菩提心，是為強使捨大取小，故言疾走也。
始從上世尊爾時窮子傭賃訖此，近領上別譬中見是大火從四面起，
遠領上法說中六道眾生貧窮無福慧至以苦欲捨苦文也。
已上四段經文，總是別譬中第二所見火文竟。 ^106b38

△下從時富長者去，第二、明父見子譬。
遠領法說我以佛眼觀見，近領火宅中初能見人云長者見文也。
今領有四：一、父見子處，二、見子便識，三、
見子歡喜，四、見子適願。
然諸聲聞向施子見父譬，巧喻領小遇大而機中不受；
今設父見子譬，妙喻領佛見機而不謀恒了。
示意分文竟。
orig::  ^106c46

時富長者，於師子座，
commentary::  ^107a10

此初，父見子處也，即師子牀也。
如來法身居第一義空無畏之境，明照機也。
orig::  ^107a12

見子便識。
commentary::  ^107a16

二、見子便識者，如來知是往日結緣眾生也。
orig::  ^107a18

心大歡喜。
commentary::  ^107a20

此第三、見子歡喜者，佛恒伺子機，今機來稱慈，是故歡喜。
即是遠領法說，為是眾生故，而起大悲心；
近領火宅，即大驚怖，而作是念至安隱得出。
彼明如來興慈，驚其墯苦，故言驚怖。
此譬諸子領受，荷佛與樂，故言歡喜也。
當知如來拔苦，本在與樂；子領與樂，已知拔苦。
二處義同，隨文互出耳。
orig::  ^107a22

即作是念：我財物庫藏，今有所付。
我常思念此子，無由見之，而忽自來，甚適我願。
我雖年朽，猶故貪惜。
commentary::  ^107a34

此第四，父見子適願也。
昔見眾生退大取小，貧里求食資生艱難，
常欲與財無機不得，此述退大已來既入五塵，
大法非治尋謀用小，小亦未遂與財不得，
今日小機漸發故施方便，小機既至知大非遙，稱大悲心是故歡喜。
付財有地，故財物等今有所付也。
我常思念，釋出諸子退大，非但貧無大財，
又流轉生死眾苦所逼，為大悲所痛，故言常思念之。
雖欲救拔無機叵濟，故云無由見之。
今有可度機生，故云而忽自來。
稱大悲心，故云甚適我願。
我雖年朽猶故貪惜者，釋於適願之由，
由一期化畢故言年朽，未見大機法無委付，
將來之徒從誰得脫為可度者，故言貪惜。
今機自來無此憂念，故適我願耳。 ^107a38

△下、從即遣傍人去。
此中第三、明追誘譬。
近領上火宅開譬中第二、捨几用車，遠領法說我始坐道場等，
即寢大施小也。此文為二：初遣傍人追，次遣二人誘。
前追領上身手有力而不用之，但方便品總誡、
勸為一，釋文為三。
次火宅開勸，出誡、釋各為三，而放捨文略。
長行合勸不合誡，而息化文廣。
偈中但頌誡不頌勸，又不頌息化，皆有出沒。
火宅、長行誡、勸、釋各有三，今文則併領。
即遣傍人疾走往捉，領上勸門之擬宜。
窮子驚愕，領上勸門之無機。
強牽將還，領上誡門之擬宜。
窮子自念無罪至悶絕躃地，領上誡門之無機。
從父遙見下，併領勸誡之息化。
此探取佛意。雖勸門擬宜無機，意猶未息，
更作誡門擬宜，事不獲已，然後息化。
此分科對法竟。
orig::  ^107b14

即遣傍人急追將還。
爾時，使者疾走往捉。
commentary::  ^107b42

此是第三、傍追二誘中，初、領上勸門擬宜。
智是能遣，教是所遣，理義為正，教義為傍。
從佛出大乘十二部經，擬宜眾生，無機不受，
於其如乳，故言遣傍人，此約教釋也。
又傍人者，傍即臣佐等也，即是遣法身菩薩為說大乘，
如華嚴中令四菩薩說四十位，即是遣傍人也。
疾走往捉者，大乘明義，顯露正直，用此赴機，
疾趣菩提，故大車中云其疾如風，此即正也。
今以菩薩為傍人者，菩薩自有神力，又被佛加，
亦能令彼疾入菩提，此約勸門擬宜竟，
即上譬云長者作是思惟，乃至從舍出之也。
法說云我始坐道場，觀樹亦經行，乃至微妙最第一文也。
orig::  ^107b44

窮子驚愕，稱怨大喚：我不相犯，何為見捉？
commentary::  ^107c18

此是第三傍人追中初勸門中二無機也。
既現無機，縱昔曾發廢久不憶，卒聞大教乖心故驚、不識故愕。
稱怨大喚者，小乘以煩惱為怨、生死為苦，
若勸煩惱即菩提即大喚稱怨枉，若聞生死即涅槃即大喚稱苦痛，
大乘無機故不受勸門也。
我不相犯者，我不干求，何意用大化我？
此領勸門二意，未領息化，即上譬云復更思惟唯有一門而復陿小，
法說云眾生諸根鈍著樂癡所盲文也。
orig::  ^107c20

使者執之愈急，彊牽將還。
commentary::  ^107c36

此是第三傍追中第二領解誡門中初擬宜文也。
前明勸善猶是容豫，我當為說怖畏之事，即是急切也。
彊牽將還者，誡以苦言令其遠惡，內既無機外逼大化，即是彊牽將還也。
前云我當為說怖畏之事，此舍已燒，宜時疾出文也。
orig::  ^107c38

于時，窮子自念：無罪而被囚執，此必定死。
轉更惶怖，悶絕躃地。
commentary::  ^107c48

此是第三傍追中第二領誡門中二無機也。
罪者，慈悲也。眾生罪故入生死獄，菩薩亦同罪入獄，
二乘無大悲心名為無罪，令入生死即是而被囚執，
無大方便而入生死，必當永失三乘慧命，故言必死。
思此等事，故言轉更惶怖也。
彊以大教小智不解，故言悶絕。
即起誹謗必墯三途，故言躃地，亦是迷悶溺無明地也。
即上父雖憐愍而諸子等，乃至云何者為舍，
云何為失，領上無機文竟。 ^108a4

△下從父遙見之，即是第三、併領上勸誡二門息大乘化也。
就此為四：初、思惟息化，二、釋息化，三、正息化，
四、息化得宜。初有兩意：一、知大志弱，二、知小志彊。
分文竟。
orig::  ^108a18

父遙見之，而語使言：不須此人，勿彊將來。
commentary::  ^108a28

此傍追中第三息化中，初思惟息化，知大志弱也。
父遙見者，小去大遠故名為遙，是結緣子故言為見。
而語使者，約教為使者，智本說教智知無機，智息故教息也。
約人為使者，語諸菩薩不須現汝尊妙之身令二乘見，
淨名中攝汝身香，無令彼諸眾生而起惑著，
普賢入此娑婆促身令小，皆是此義。
勿彊將來者，既無大機恐傷其善根，故云勿彊。
又不須此人者，思惟息勸門擬宜。
勿彊將來者，思惟息誡門擬宜文也。
orig::  ^108a30

以冷水灑面，令得醒悟，莫復與語。
commentary::  ^108a48

此是小志彊也。冷水灑面者，宜以#CB01926;斷理水除見思之熱也。
面者以向釋之，厭生死名背，有向涅槃之機如面，非謂灑彼涅槃名面。
醒悟者，開施小教逗機稱宜，得離煩悶悟四真諦也。
莫復與語者，決定應息大乘教化也。
此是初思惟息化二文竟。
orig::  ^108b2

所以者何？父知其子志意下劣，自知豪貴為子所難，
審知是子而以方便，不語他人云是我子。
commentary::  ^108b12

此是釋息化之意，正厭苦欣空親狎下劣，
無慈悲心即畏難大法，且任其小志抑佛本懷，
所以息化審知二萬億佛所曾發大道心，非都無大機也。
且息大化佛意未已，更俟後期。
不語他人者，於昔偏小教中隨他意語，
方便#CB00832;護稱是聲聞，不說隨自意語云是菩薩也。
即上勸門息化云或當墯落為火所燒文也。
orig::  ^108b16

使者語之：我今放汝，隨意所趣。
commentary::  ^108b30

此正明息化也。我今放汝，即是知大機弱；
隨意所趣，即是知小善強。
以此二緣，故息大化，即上法說我寧不說法，疾入涅槃也。
orig::  ^108b32

窮子歡喜，得未曾有，從地而起，往至貧里，以求衣食。
commentary::  ^108b38

此是第四、息化稱機。
不為大教所逼是故歡喜，無謗大罪得免三途，故言從地也。
有小善生故言而起。
又前擬宜大法，迷悶不解臥無明地，今逗以小可得醒悟，故言從地而起。
於四諦中欲求道法，故言往至貧里以求衣食，
或於四見之中求道法，故言貧里也。
即前誡門息化云但東西馳走視父而已文也。
從上冷水訖此息化文畢，始自即遣傍人至此領傍人譬竟也。 ^108b40

△下、從將欲誘引去。
是二人誘中，初齊教近領火宅三車救子，遠領法說波羅柰施權。
次從又以他日下，取意領法身地上久照方便。
非道樹始知用小，早鑑眾生致難，尊特親狎垢衣，
故追領往前，以成今解。
問：四大弟子何因能知法身久照？
答：推近知遠。若始道樹知無大機，不應兜率降神，
正慧託胎，乃至現有煩惱，納妃生子，三十四心，後身斷結。
驗知脫大小相海微妙瓔珞，更著麤弊丈六垢衣，其已久矣。
今此下，初、且釋齊教領者。
譬喻品文有四：一、用方便擬宜，二、知先心，
三、歎三車，四、適所願。
方便品亦四，今領亦四，分科示意畢。
orig::  ^108c6

爾時，長者將欲誘引其子而設方便，密遣二人形色顦顇無威德者：
汝可詣彼，除語窮子：此有作處，倍與汝直。
窮子若許，將來使作。
若言：欲何所作？便可語之：雇汝除糞，我等二人亦共汝作。
commentary::  ^108c30

此第二，明二人誘文。
初齊教領中，初念小擬宜也。
言將欲誘引者，既息大化不容孤棄，將設方便故言將欲等也。
密遣二人者，四弟子齊已分領不涉菩薩，故言二人。
若約法是因緣四諦，約理是真俗，約人是聲聞緣覺二人也。
當知此云密遣，是初擬宜大乘也。
若傍人自表一實諦、一大乘教、一菩薩人爾，
今明方便隱實為密，指偏真為遣；約教隱滿字為密，
指半字言遣；約人內秘菩薩行故言密，外現是聲聞故言遣。
形色者，二乘教中不修相好，但說苦無常不淨，即是形色憔悴也。
約人則諸菩薩隱其本色示以迹形，非了義說無有十力無畏，
名無威德也。汝可詣彼者，即以小教擬小機也。
大教明理真實故言疾走往捉，小教明理迂隱故言徐語。
此有作處者，見修兩道是斷惑作處也。
倍與汝直者，五戒十善止出三途，今四諦十二因緣能出生死，
是為一倍。又外道六行但能伏惑，今修四諦則能斷惑得至涅槃，
是為二倍也。窮子若許者，有機是許即設教，無機是不許不設教。
欲何所作者，二乘唯欲除惑取證，不論淨佛國土成就眾生，
所以言雇汝除糞也。
我等二人亦共汝作者，二乘鈍根憑教行行方能修業。
約理者，即是智諦相資也。
約人，即權人共實人修行也。
即領前譬中我今當至得免斯害，法說中尋念過去佛乃至我今所得道文也。
orig::  ^108c38

時二使人，即求窮子，既已得之，
commentary::  ^109a38

此是齊教領中第二領，知子有機，審知有機，故言既已得之。
領譬中，父知諸子先心各有所好，情必樂著也。
orig::  ^109a40

具陳上事。
commentary::  ^109a46

此是齊教領中第三，領上正施方便歎三車也。
除苦集之糞，取道滅之價，即領上譬中汝等所可玩好希有至皆當與汝。
法說中云思惟是事已，即趣波羅柰文也。
orig::  ^109a48

爾時，窮子先取其價，尋與除糞。
其父見子，愍而怪之。
commentary::  ^109b8

此是第四、齊教領受行。
悟入窮子先取其價等，領上適願爭出火宅也。
二乘慕果行因，所以先取也。
其父見子愍而怪之者，怪不求佛道，愍其取阿羅漢果，
所失者大所得者寡，故言怪也。
齊此領法譬中齊教文竟。
應知齊教領且領漸，初以所稟小名齊教領也。
即上譬中諸子聞父所說玩好至爭出火宅，
法說中是名轉法輪至法僧差別名，此是二人誘中初齊教文竟也。 ^109b10

△下去名探領，謂取意領。
佛靈智先照，久設權謀，崎嶇隨逐，非止樹下始見因緣。
已如上說。此文為四：一、從又以他日取意領，
先以權智久欲擬宜；二、見子顦顇，是久知方便，
是其玩好；三、脫妙著麤，領久知須歎三車；
四、親教子，作久知適願受行。
此分文竟。
orig::  ^109b24

又以他日，於牕牖中，遙見子身，
commentary::  ^109b36

此探領中，初領佛在法身地上，先以權智久欲擬宜也。
今初。又者，鄭重辭也。
將欲取意領法身之地，久知大小之機，
一三施化，重述佛意，故標章稱又也。
他日者，二乘自謂方便為己，非二乘法為他，即擬法身名他也。
日者，時也，亦智也。
依法身之時，用智照機，故言他日。
若從此義，實智照實為自，權智照方便為他，此分字釋。
若更合字釋者，齊教領領化身用事為己日，非化身用事為他日。
此約化他指齊教者，即法譬二文，但至鹿苑，
依教所有，故云齊教也。
又更約自行及以化他而釋他日者，若就如來自行權實之智，
皆名為己；如來化他權實之照，皆名為他。
又如來自他權實之照，照實為己，照權為他。
此探領法身之時，用化他之權智，照於權機，
若有若無，照用權事，若可若否，皆是權智所照，故言他日。
若從此義，齊教領領化他之權事，故二乘稱己事也。
若探領領自他之權，非二乘事，故稱為他。
雖有兩意，他日俱成。
今依二乘所領，又逐他日之文，以探領領法身中照機，故云他日也。
牕牖者，偏見則小，表權智照彼偏機也。
遙者，小去大懸，故名為遙。
見子者，昔曾種大，稱之為子，以大擬之，故言為見。
牕牖偏陿，未宜大化，故息大而施小也。
須知因子隔牖之外，何關長者偏視之非？
況是長者欲取偏機，於圓仍遠，故名遙。
又探領者，亦應云齊教，皆指法身取機故也。
orig::  ^109b38

羸瘦顦顇，糞土塵坌，汙穢不淨，
commentary::  ^109c38

此第二，探領先知有小玩好也。
修因智力少為羸，修因福力少為瘦，內怖無常為顦，
外遭八苦為顇，四住為糞土，無知為塵坌。
orig::  ^109c40

即脫瓔珞、細輭上服、嚴飾之具，更著麤弊垢膩之衣，
塵土坌身，右手執持除糞之器，狀有所畏。
commentary::  ^109c46

此第三、是探領先知，須歎三車希有也。
脫妙服，譬隱報身無量功德，四十二地戒、
定、慧、陀羅尼等瓔珞寂滅忍，細輭上服，
大小相海嚴飾之具，容服若盛，子則驚畏，
二乘不宜見此相好，是故脫之。
更著麤弊者，現丈六形是麤也，生忍、法忍是弊也。
塵土坌身者，現有煩惱、有為、有漏也。
執除糞器者，但治見思有漏之法，不論諸地清淨智慧也。
左手喻實，右手喻權，權用便易，自以此法斷結成佛，又用此化人也。
狀有所畏者，示同怖生死，又有寒、風、馬、
麥、七、九、十惱之報耳。 ^110a2

△下語諸作人。第四、親教子作，譬受行外凡位，
即是道品中七科法門，以顯除糞之相，
領上諸子心各勇銳，互相推排，競共馳走，爭出火宅。
文有七段：一者、語作人譬，譬四念處，是外凡位。
二、令勤作勿得懈息譬，譬四正勤。
三、咄！男子！勿復餘去譬，譬四如意足。
四、好自安意下，名安慰譬，譬其五根也。
五、所以者何下，名無五過譬，譬五力。
此前四句是第二、內凡位。
六、即時長者字以為子譬，譬八正。
七、雖欣此遇下，名教常令除糞譬，譬七覺。
此二句是第三、聖位也。
orig::  ^110a20

語諸作人：
commentary::  ^110a40

此初，語諸作人者，即是說三藏，示四念處，
是除糞之器，斷結之境。
故遺教云：常依念處行道，能破四倒。
領火宅中適願，心各勇銳，即是聞慧外凡。
orig::  ^110a42

汝等勤作，勿得懈息，以方便故，得近其子。
commentary::  ^110a48

第二、勿得懈息者，即是令勤修四念處也。
若起懈息，不能滅二惡、不能生二善，以二勤故能發煖火，對火宅互相推排入修慧煖位也。
以方便故得近其子者，念處未得理火溫心，
猶為疎外不可附近，以初得煖方便則可附近。
orig::  ^110b2

後復告言：咄！男子，汝常此作，勿復餘去，當加汝價。
諸有所須瓮器米#CB15097;鹽酢之屬，莫自疑難。
亦有老弊，使人須者相給。
commentary::  ^110b12

第三、咄是驚覺，亦是責數也。
上正勤中紛動即是智法，如男子是陽性；
如意足是定法，如女人是陰性。
良以正勤不得與真相應，故咄驚責數令捨散入靜，故云咄男子也。
汝常至餘去者，念處正勤動不專一不名為常，
四如意中定不異緣，思惟則定、思惟則斷，
定斷專一故常，一常不紛動，故云勿復餘去。
此猶在互相推排中，即是頂法位也。
當加汝價者，煖法觀中不能發真，如意觀中能發無漏，故言如價。
若有所須者，漏無漏善助道正道，皆從如意觀求，欲須即得。
四禪體含枝林如盆，器生空麤如米，法空細如#CB15097;，
此即正道。四諦下十六諦，觀無常如鹽、
苦如酢，此即助道。
如米#CB15097;難食須加鹽酢和之，正道難顯須助道助之也。
莫自疑難者，結上正助審在如意觀中，故令勿疑。
決定可辦如己物想，故言勿難。
亦有老弊使人者，若欲直取通以代手足，
如使人驅役者，如意觀中亦有此通，但通劣弱事同老弊，雖不丁壯亦堪運伇。
又以正道求理，正道弱未能發真，欲須助道。
九想、十想、八背捨助道使人者，如意觀中亦有此法，若得助助正即成共解脫人。
已上譬四如意足。
orig::  ^110b18

好自安意。我如汝父，勿復憂慮，
commentary::  ^110c10

第四、好自安意者，得五根安固難壞也。
我如汝父者，忍解隣真似像未實，故言如父亦是如子。
勿復憂慮者，令其安意破壞見思也。
orig::  ^110c12

所以者何？我年老大而汝小壯，汝常作時，
無有欺怠、瞋恨、怨言，都不見汝有此諸惡如餘作人，自今已後如所生子。
commentary::  ^110c18

第五我老汝少者，佛居道終已具智斷故言老大，
汝居道始未有智斷名為少壯，此即忍法位也。
無五過者，得五力離五惡法也。
得信力故不欺、精進力故不怠、念力故不瞋、
定力故不恨、慧力故不怨。
言餘作人者，遠指外道諸見求理名餘作人，
近指煖頂四位未免五過亦名餘作人，此文無五過即五力也。
自今已後如所生子者，下忍十六剎那時節猶長，
中忍雖復縮觀亦未是一剎那，若上忍世間最後一剎那心隣真逼聖，
故名此位為如所生子，即世第一法位內凡四位畢。
orig::  ^110c24

即時長者更與作字，名之為兒。
commentary::  ^110c44

第六、即時至為兒者。
得八正入見道，競共馳走，故言名之為兒。
世第一法與真不久，故言即時。
阿含說五種佛子、四果及辟支佛，名佛真子也。
菩薩不斷結，子義不成。
若望二乘有慈悲，亦得名子。
orig::  ^110c46

爾時窮子雖欣此遇，猶故自謂客作賤人。
由是之故，於二十年中常令除糞。
commentary::  ^111a6

第七常令傭作譬，譬雖為子思惟未盡，
猶居學位未得無難，故二十年常令除糞，
亦復自知不任紹大，正是依教修行盡苦耳，故云猶故自謂客作賤人。
若得初果厭小樂大，大乘機發者即應授以大乘，
又不須進斷其餘殘結，正由不捨小志大機不發，
以是且令依教盡漏，故言由是之故二十年中常令除糞。
言二十年者，見諦一解脫一無礙，思惟九無礙九解脫，故名二十年也。
此約合數釋。又云見思二道中斷結名二十年。
又云五下分五上分為二十年也。
又云猶於二乘法中斷思惑故名二十年。
又云依二使人共斷餘結故名二十年也。
又從有二乘之機而來感佛，故云自見子來已二十年。
若住二乘位轉大乘教，名為於二十年中執作家事也。
二十語同各有所以，指此一句即是爭出三界火宅，即修道位也。
從上語諸作人訖此七文，總是領久知第四親教子作適願受行一譬畢，
始從上即遣傍人急追至此，是領解中第三追誘領法譬，寢大施小捨几用車文竟也。 ^111a10

△下從心相體信去，是大科第四、領付家業譬。
未入文先，預示四義。
初分章對上法譬。
過是已後下，是第四、領付家業譬。
近領火宅等賜大車，遠領法說中無上道。
就此為二：初領，後付。
又各為二，共領火宅等賜大車中四意，亦是方便品顯實四意。
初章二者：一、心相體信，即領上免難；二、
委以家業，漸以通泰，成就大志，即領上索車。
後章二者：一、付家業，即領等賜大車；二、
得付領，得車歡喜。
然既合四、五為一段，則使鹿苑文後不入方等之文。
大章雖爾，細開仍有免難等文，以應一代五時之說。
今猶存開，標領及付。
領謂領業，指方等、般若也。
付財在法華中。此分對法譬畢。
二、明下，生起者。由心相體信，故得委以家業。
家業既諳，悉備知見，則成就大志。
由意志通泰，故得付與家業。
是故歡喜生起畢。
三、釋付財由者。由有遠近，若不先教傭作與一日之價，豈得相體委業？
付財內合由三藏斷結，堪竝聞大集，受折淨名，
轉教般若，而致付財。
當知傭作取價，即是遠由；體信委業，即是近由。
此釋付財由畢。四、約五味示探領始終之相者。
又前誘引譬中，有齊教領，始自道樹，終訖出宅。
又有探領，始自法身，終訖思盡。
此兩合為一始終。
今領亦二：始探領慈悲四味調熟，終領付財究竟一味。
遠近始終，合論五味。
何者？即遣傍人。傍人所說，乃譬華嚴圓頓，此教最初。
傍人譬牛，所說譬乳。
內合從佛出十二部經，即初味也。
以此擬二乘人無機不受，迷悶躃地，於其全生，如乳味也。
次明密遣二人說除糞法。
此譬息大之後，鹿苑說三，於小即信，革凡成聖，如轉乳為酪。
內合從十二部出修多羅，即第二味也。
次明心相體信，入出無難。
譬三藏之後，說方等、淨名，揚大折小。
二乘聞大不謗，折小不退。
良以三藏斷結，取一日之價，故得恣其褒貶。
若未斷結，不堪聞揚大，如前不受勸門；
亦不堪聞折小，如前不受誡門。
而今不謗不退者，心相體信故也。
親既證小則信大不虗，得涅槃價故體折不瞋，
雖非己事而不疑謗，此心淳熟如從酪出生酥內合，從修多羅出方等經第三味也。
次明長者自知將死不久下，譬方等心相體信入出無難已後，
委以家業使其領教，為大菩薩說摩訶般若。
既領知眾物貫統法門，心明口辨彌益慕樂，
但恨住小非是己分，脫更開許豈不樂哉？
於是心漸通泰成就大志，如似生酥出於熟酥，是從方等出摩訶般若第四味也。
次臨欲終時而命其子者，此譬般若之後判天性、
定父子，會三歸一、付財與記，說法華之教，
開佛知見、示真實相，菩薩疑除、聲聞作佛，
悉以如來滅度而滅度之，如從熟酥出於醍醐，是從摩訶般若出大涅槃即第五味也。
四大弟子深得佛意，探領一化五味之教，
始終次第經文顯然，明文出此。
約五味示探領始終畢。
就初領家業，文為二：一、相體信，二、命領業。
就體信復二：先明心相體信，二、猶居本位。
已上分文竟。
orig::  ^111a44

過是已後，心相體信，入出無難。
commentary::  ^111c48

此初，領家業，領心相體信，即第三方等時也。
相者，互相信也。謂於三藏中得涅槃價，
此既不虗，今為菩薩說此大乘，亦復非虗，此即子信父也。
佛知此等見思已斷，聞大必不謗，無漏根利，
聞微生信，此即父信子也。
由此見方等尊特之身，聞大乘教，名此為入。
復被呵折，猶見丈六，說小乘法，名此為出。
大小出入，而無疑難也。
orig::  ^112a2

然其所止，猶在本處。
commentary::  ^112a16

此領心相體信中，第二領猶在本處者，
雖復入出無難，而謂是菩薩之事，非己智分，
不肯迴小向大，猶居羅漢，不言未來當得作佛，此亦領大集淨名生酥之教也。 ^112a18

△從世尊！爾時，長者有疾下，第二、委以家業。
此領大品佛命轉教般若熟蘇時教也。
就此為二：一、命知家事，二、受命領知。
二章各為四。初四者：一、明時節，二、正命知家事，
三、誡令體我心，四、勅令無漏失。
分科示章竟。
orig::  ^112a24

世尊！爾時，長者有疾，自知將死不久。
commentary::  ^112a34

此是初命知家業。
四中，初明時節也。
將死不久者，有機則應為生，機盡應謝為死。
今佛化機將畢，應謝非久也。
orig::  ^112a36

語窮子言：我今多有金銀珍寶倉庫盈溢，
其中多少所應取與，汝悉知之。
commentary::  ^112a42

此第二、正命知家事也。
金即別教理，銀即通教理，大品所明真諦不出此二，但語通別理已攝餘二。
復二乘人至此多成通別，而云多有者，
理則非多，約種種門亦得言多，例如空非十八，約破十八法名十八空也。
珍寶者，勸學中道，若解中理則一切法門皆是珍寶也。
倉是定門，即百八三昧；庫是慧門，十八空境也。
通別兩種定慧倉庫，包藏一切禪定智慧無所闕少，內充外溢故云盈溢。
其中多少者，說於般若則有廣略二門，
菩薩行般若應知略廣相，略則為少、廣則為多，
自行為取、化他為與，大品中云汝當為菩薩說，故云汝悉知之。
orig::  ^112a46

我心如是，當體此意。
所以者何？今我與汝便為不異。
commentary::  ^112b20

此第三、誡體我心者，佛以般若為心，汝今傳燈當隨佛意說也。
又二乘人本解是折法空命，當體此意者，
命令轉教用、誡令同我，是體法空實理無二也。
昔時被命謂傳燈與他，今乃知佛令我識體之門，故言當體此意。
今我與汝便為不異者，釋此有三：一、被加令說與佛不異；
二、就理以諸法皆如故得不異，善吉如、
如來如一如無二如，故言便為不異；三、
就今時始悟父子天性本來不異，而二乘人自謂被加耳，由機未轉故也。
orig::  ^112b22

宜加用心，無令漏失。
commentary::  ^112b40

此第四、勅無令漏失也。
一者、汝為菩薩說般若教無令漏失；二者、
就理此即汝法，後時當用，是故無令漏失。
從上長者有疾訖此命知家業竟。 ^112b42

△此下受教。第二、受命領，又為四：
orig::  ^112b46

爾時，窮子即受教勅，領知眾物金銀珍寶及諸庫藏。
commentary::  ^112c2

此初，正受命領知也。
orig::  ^112c4

而無希取一#CB04432;之意。
commentary::  ^112c6

此第二，無希取。善吉雖說般若，自謂我無其分。
orig::  ^112c8

然其所止故在本處，下劣之心亦未能捨。
commentary::  ^112c10

此第三，猶居本處也。
住羅漢位雖復慕大，亦未定言欲作菩薩也。
未捨下劣心者，雖復恥小，亦未定言捨於小證也。
orig::  ^112c12

復經少時，父知子意漸已通泰，成就大志，自鄙先心。
commentary::  ^112c18

此第四、父知子意也。
即是領上索車譬，鄙棄先心，欲求大道，大機發也。
問：何時名少時？答：一云：說般若竟，於異處遊觀，
尋思所領大乘法門，生心貪樂，為失不失？
如此等尋思，即是大乘機發時也。
此時去法華未遠，故言少時。
又當說無量義時，大乘機發。
何以知然？無量義中明七種方便，無量漸頓從一法生。
既聞此說，思惟昔之三藏、三乘悉從一法生，
如是三乘亦應入一，則極近極少時也。
如是思惟，漸已通泰，四味之終，故云漸已。
機無隔異，故云通泰。
大心即發，故言成就。
大志正發，在三請時也。
始從上過是已後心相體信訖此，總是第四、領付中初領家業文竟。 ^112c20

△下從臨欲終時下，第二、正付家業。
又為二，謂：一、付業，二、歡喜。
初有四：一、付業時，二、命子聚眾為證，三、
結會父子，四、正付家業。
分文畢。
orig::  ^112c42

臨欲終時。
commentary::  ^112c48

此初，付時也。臨欲終者，是明時節化緣將訖，
靈山八載說法華經，唱入涅槃時也。
法界性論云：佛成道後四十二年說法華經。
orig::  ^113a2

而命其子，并會親族，國王大臣，剎利居士，皆悉已集。
commentary::  ^113a8

此付業中第二命子聚眾也。
而命其子者，即是二萬億佛所受化之徒名之為子，大機熟人十方雲集也。
上四眾圍繞者是也。
并會親族者，十方法身菩薩影響者為親族，
影響之眾多是釋迦昔日同業，並共如來於二萬億佛所共開化之，
於其悉是伯叔之行，故用此為親族。
國王者，一切漸頓諸經無不稱所詮之處為經王，
當機益物興廢有時，部部不同名之為國，皆言第一即是王。
須知今乃廢諸小王唯立一主，是故法華名王中王。
又復須知此經會通諸教，豈非聚集國王？
故無量義中先已收集，彼云：初說四諦十二緣生，
次說方等十二部經，次說摩訶般若、華嚴、海空。
此則普集諸經融通漸頓會入此典，故名會國王也。
以今經中部無餘教，部即部中尊極為王，
教即部內教主為王，既教分大小王亦尊卑，
國界寬狹民有多少，資產各異所出不同，
故部內教通別二轍，別則當界施恩，通乃須歸大國，故知部教俱須會通。
在昔未會，如一國內二三小王各理蒼品未歸大國，
故方便教主王名不無，但兼部中圓極主弱，
若會已後同霑一化，民無二主國無二王，
自爾已前或歸不歸，仍是小王被輔不護已而統之。
小王本無背長，良由民心未歸，民若歸從王本一統，以此會法義可比知。
大臣等者，彌勒等諸大菩薩皆是等覺名為大臣，
初地至九地為剎利，法王種性中生三十心為居士，此等皆從釋迦受化也。
orig::  ^113a10

即自宣言：諸君當知，此是我子，我之所生。
於某城中，捨吾逃走，竛竮辛苦，五十餘年。
其本字某，我名某甲，昔在本城，懷憂推覓，
忽於此間，遇會得之。
此實我子，我實其父。
commentary::  ^113b12

此第三，結會父子也。
實從我受學實是我子，從我起解是我所生，
我實曾於二萬億佛所常教大法，故我實是父也。
於某城中者，此經西國文多度此甚少，
或可說昔名字國土，如大通智勝因緣，今簡略名字直言某甲耳。
是諸眾生背此大乘，起無明闇遁入生死，故言逃走。
備經六趣，故云五十餘年。
昔在本城懷憂推覓，自昔法身地中常以二智觀覓可化之機也。
始於今日感應道交，故云忽於此間遇會得之也。
orig::  ^113b20

今吾所有一切財物皆是子有，先所出內是子所知。
commentary::  ^113b38

此第四、正付家業。
一切大乘萬行之因、萬德之果，故云一切所有也。
先所出內是子所知者，追指昔日大品領教所委，
有廣略般若共不共法，是汝所知即是汝有，
故法華但明佛之知見，不更廣說一切行相也。
付家業竟。
orig::  ^113b40

世尊！是時，窮子聞父此言，即大歡喜，得未曾有，
而作是念：我本無心有所希求，今此寶藏自然而至。
commentary::  ^113c2

此是付業中第二、得付歡喜，領上各乘大車得未曾有，
自顧無心希望佛道，而今忽聞得記作佛，故云不求自得也。
三藏中本心不求，方等中恥小望絕故不求，
般若中雖領非己分故不求，如此不求而今自得也。
已上第四大段，領付家業譬畢。
始從世尊爾時窮子備賃訖此第二大科，
領開譬文竟，下去合文。 ^113c6

△下從世尊大富長者，即第二，合上譬說也。
光宅合之，或前或後，釋之甚略。
今依文點意，不復子派。
經合譬略者，貴在得意，不俟費辭。
下文大富長者，合上父子相失譬。
上譬文有四：一、子背父去，二、父求子中止，
三、子遇到本，四、其父憂念。
今但合父子，總得餘意。
orig::  ^113c18

世尊！大富長者則是如來，我等皆似佛子。
commentary::  ^113c30

此合上第一、父子相失譬也。
則是如來合上父也，我等皆似則合上子也。
言似者，有二義：一、取大機為子，昔未逃逝，
既非真位，猶居外凡，故云似也。
二、取小機為子者，小機似像大乘根性耳。
雖大小俱似，由結緣不壞，子義不亡，子既逃父，貶之曰似。
若論正因，不似亦子，況復似耶？
既曾結緣，誰非真子？
據曾逃逝，父且貶之，由位淺迷深，斥之云似。
問：初釋品云已得入真，此那言似？
答：此合子逃父時，是故言似。
品初明子今日開悟時，此問非也。
orig::  ^113c32

如來常說：我等為子。
commentary::  ^114a2

此合上第二父子相見喻。
上見父有四，謂由處相逃。
父見子有四：一見子處，二見便識，三見子歡喜，四見子適願。
今但合見子便識一句，即含前來八文。
文雖前後，意必同時。
豈非子見父時，即父見子，見故便識。
雖復逃走，機在不久，故父亦喜。
故知一句即攝於八。 ^114a4

△下從我等以三苦去，合上第三、傍追二誘譬。
上有傍追二誘，今合亦二：上初遣傍追，
次再追，次放捨。
orig::  ^114a14

世尊！我等以三苦故，於生死中受諸熱惱，迷惑無知。
commentary::  ^114a20

此合上初遣傍追譬中二門無機也。
上勸誡兩門，先各論擬宜無機，後合論二門息化，今三雙合領也。
即是合上勸門何為見捉，及誡門中自念無罪也。
言三苦者，由三苦故五濁加重，所以二門竝無大機但堪小化，
五濁逼故即是三苦，無明覆故即是無知，正合上勸誡二門無大機也。
不合二門擬宜者，即以二門無機兼之。
orig::  ^114a22

樂著小法。
commentary::  ^114a36

此一句合上勸誡二門息化中合有小志也。
上譬文息化有四：一、思惟息化，二、釋息化，
三、正息化，四、息化得宜。
初文有二：一、知大弱，二、知小彊。
今但合上第二，即攝下三及初第一，故上文正放捨云：
我今放汝，隨意所趣。
已知有小志，故於大放捨，放捨即是息化爾。 ^114a38

△下去合上二誘譬。
上有齊教探領，今合二意。
orig::  ^114a48

今日世尊令我等思惟，蠲除諸法戲論之糞。
commentary::  ^114b4

此合上齊教中第三、具陳上事，即歎三車。
上齊教有四：一、小擬宜，二、知先心，三、歎三車，
四、適所願。今合上歎車，兼得餘二。
orig::  ^114b6

我等於中勤加精進，得至涅槃一日之價。
既得此已，心大歡喜，自以為足，便自謂言：
於佛法中勤精進故，所得弘多。
commentary::  ^114b12

此合上齊教中第四先取其價，即適願也。
合齊教領竟。
orig::  ^114b18

然，世尊！先知我等。
commentary::  ^114b22

此初，合上探領中見子喻擬宜。
上譬有四，今但合三，不合正教作，指上勤加除糞兼之。
上言遙見，今言先知爾，合上喻擬宜也。
orig::  ^114b24

心著弊欲，樂於小法。
commentary::  ^114b30

此第二，合上喻有機也。
上言羸瘦顦顇，今言心著弊欲爾。
orig::  ^114b32

便見縱捨，不為分別。
汝等當有如來知見寶藏之分。
commentary::  ^114b36

此第三，合上脫妙著麤，是歎三車也。
上言即脫瓔珞更著麤弊，今言便見縱捨不為分別寶藏之分爾，
此合上探領竟。從上我等以三苦故訖，此合傍追二誘譬竟。 ^114b38

△下從以方便力去，合上付家業譬。
上有由有付，今合亦二。
由為兩：一、相信，二、委業。
今合亦二：一、相信，有二：
orig::  ^114b44

世尊以方便力說如來智慧。
commentary::  ^114c2

此初，合上心相體信近由也。
此明帶三乘方便說大乘實相，故言以方便力出辨二乘，以佛智力入明實相。
若不體信，豈於我前明佛慧耶？
orig::  ^114c4

我等從佛得涅槃，一日之價以為大得，於此大乘無有志求。
commentary::  ^114c10

此合上近由，猶在本處竟。
△下又因去，合上正領家業。
上有命有受，今但合受。
受又四：一、受命，二、無希取，三、不捨下劣，
四、漸通泰。今但合二受命與無希取。
orig::  ^114c14

我等又因如來智慧，為諸菩薩開示演說。
commentary::  ^114c22

初合上般若受命領業也。
orig::  ^114c24

而自於此，無有志願。
commentary::  ^114c26

合上無希取，兼得三四也。
無志願者，明佛加威力，令如佛心而說也。
故我不志願。
orig::  ^114c28

所以者何？佛知我等心樂小法，以方便力隨我等說，而我等不知真是佛子。
commentary::  ^114c32

此釋上無希取意。
以方便力隨小乘心說言無分，由此不知真是佛子，所以不取。
佛以方便力隨我等說者，佛帶方便力以實相法共二乘說，
我等不識不共之意，故非佛子。
釋合委業畢。 ^114c36

△今我等方知下，合付家業。
上有二：有付，有喜。
今合亦二。上付業有四，今則總合付與。
付與有二科：
orig::  ^114c42

今我等方知世尊於佛智慧無所吝惜。
commentary::  ^114c48

初明佛本於大無吝。
orig::  ^115a2

所以者何？我等昔來真是佛子，而但樂小法。
若我等有樂大之心，佛則為我說大乘法。
今此經中唯說一乘，而昔於菩薩前毀訾聲聞樂小法者，然佛實以大乘教化。
commentary::  ^115a4

此釋無吝，正由樂小不早付大耳。
言此經中下，舉今證昔。
今理唯一，故知昔三非實，但為未堪，故於大前毀呰小心，
欲令捨偽取真，定知非吝。
然佛實以大乘而教化我也，合付家業。
orig::  ^115a12

是故我等說本無心有所悕求，今法王大寶自然而至，如佛子所應得者皆已得之。
commentary::  ^115a20

此合上歡喜，亦是於三不求之意也。
始從大富長者則是如來訖此合上譬中四科竟。
orig::  ^115a24

爾時摩訶迦葉欲重宣此義，而說偈言：
commentary::  ^115a28

偈有八十六行半：初七十三行半頌上，次十三行歎佛恩深。
初又二：初二行頌法說，後七十一行半頌上譬說。
orig::  ^115a30

我等今日，聞佛音教，歡喜踊躍，得未曾有。
佛說聲聞，當得作佛，無上寶聚，不求自得。
commentary::  ^115a36

初頌上法說中，但頌自得，不頌不求。
△此下譬說頌上開譬，又二：初四十一偈頌開譬，次三十行半頌合譬。
上開譬有四：初、父子相失，二、父子相見，
三、追誘，四、委業。今皆頌初十三行頌父子相失。
上相失譬有四：一、子背父去，二、父求子，
三、子漸還，四、父念子。
今頌亦四，但不次第。
初一行半頌第一子背父去，次第二七行頌第二父求子不得，
第三二行超頌第四憂念轉深，次第四二行半追頌第三漸還近父。
上四文各二。
orig::  ^115a40

譬如童子，幼稚無識，捨父逃逝，遠到他土，
周流諸國，五十餘年。
commentary::  ^115b10

今初譬如下一行半，但頌子背父而去，不頌向國而還也。
上火宅中明長者所王國邑聚落語寬，
此中明窮子輪迴六道三界名，諸國六道名五十餘年也。 ^115b14

△其父憂念下，第二、七行是頌父求子不得。
上亦有二，今頌亦二。
orig::  ^115b20

其父憂念，四方推求。
commentary::  ^115b24

初半行頌上覓子不得也。
四方推求者，不同於上，上四方是約四諦推理，今四方是觀四生中覓可度之機也。
orig::  ^115b26

求之既疲，頓止一城，造立舍宅，五欲自娛。
其家巨富，多諸金銀，硨磲碼碯，真珠瑠璃，
象馬牛羊，輦輿車乘，田業僮僕，人民眾多。
出入息利，乃徧他國，商估賈人，無處不有。
千萬億眾，圍繞恭敬，常為王者，之所愛念。
羣臣豪族，皆共宗重，以諸緣故，往來者眾。
豪富如是，有大力勢，
commentary::  ^115b32

此六行半偈，頌不以失一子癈家業事也。
言頓止一城者，頓謂頓乏，示迹之相義同於乏。
又頓止也，即不行也，秖於此中求覔子機也。
造立舍宅者，有餘國中有餘涅槃也，起慈悲舍依性空宅也。
往來者眾者，諸土菩薩來往聽法也。
orig::  ^115b44

而年朽邁，益憂念子，夙夜惟念，死時將至。
癡子捨我，五十餘年，庫藏諸物，當如之何？
commentary::  ^115c6

此二行超頌第四憂念轉深也。
上文有二，此但頌先失子之苦，無所委付是故憂耳。
當知子背父去即失子之苦，而無得子之樂，
失苦得樂俱在父懷，是故失時已懷於樂，必知後時還來故也。
遠鑑機緣未若於佛夙夜者，有人云：自行為夜，利他為夙。
此不應爾。夙，早也，謂晨起；夜，暮也，謂黃昏。
夙即化初，夜即化末，大化始末準說可知。
若丈六佛常說無常，化欲終時節節唱滅，
若言自行為夜不可自行，亦云死時將至也。 ^115c10

△下爾時窮子去第四、二行半，追頌上第三、漸還向父。
上文有二，今頌亦二。
orig::  ^115c26

爾時，窮子求索衣食，從邑至邑，從國至國，
或有所得，或無所得，飢餓羸瘦，體生瘡癬。
commentary::  ^115c30

此二行，先頌近父之由，由求衣食也。
從邑至邑者，根塵相涉如邑，十八界如國，
修有漏善如有所得，修二乘善如無所得，
不得大乘法食為飢餓，無大力用為羸，
無大功德為瘦，有無善上起見思如瘡癬也。
orig::  ^115c34

漸次經歷，到父住城。
commentary::  ^115c44

此二句頌正近父城也。
始從上譬如童子訖此，是頌上開譬四中初父子相失四譬文竟。 ^115c46

△下從傭賃去七行半偈，頌上第二、父子相見譬也。
上文有二，今頌亦二：初六行半頌子見父，次一行頌父見子。
上子見父文有四，今但頌三。
orig::  ^115c48

傭賃展轉，遂至父舍。
commentary::  ^116a8

此初半行，頌上見父之由，由傭賃遂至父舍也。
orig::  ^116a10

爾時長者於其門內，施大寶帳處師子座，
眷屬圍繞諸人侍衛，或有計筭金銀寶物，出內財產注記券疏。
commentary::  ^116a12

此第二、二行半，頌上第三、見父之相也。
上明見父之處，處是門側。
今言長者於其門內者，兼得處也。
施大寶帳等，正見父相處，踞師子座也。
報應是長者者，報是勝應故也。
以廣顯略，如華嚴中廣明身相、國土、行願，
本欲以此廣佛知見，顯實相體也。
註：記者，即是授記。
華嚴前文無授記之語，入法界品中傍論授記，亦得名為授記也。
券者，即四弘誓許利他。
如有券約，弘誓及行，彼最委悉。
疏者，即是修行。隨修隨償，如疏隨還，訖至菩提，償之方畢。
又華嚴中菩薩行願多明事數，名為算計也。
orig::  ^116a16

窮子見父豪貴尊嚴，謂是國王若國王等，
驚怖自怪：何故至此？
覆自念言：我若久住，或見逼迫彊驅使作。
思惟是已馳走而去，借問貧里欲往傭作。
commentary::  ^116a36

第三三行半，頌上第四生畏避之心也。
法身是王，是師也。
報應是長者，如王王等。
已上明子見父相竟。 ^116a42

△下長者去一行，頌上第二、父見子也。
上文有四：一、見子處，二、見子即識，三、見子歡喜，
四者、適願。今但頌上二，不頌後二。
orig::  ^116a46

長者是時在師子座。
commentary::  ^116b4

此半偈頌上見子之處也。
orig::  ^116b6

遙見其子，默而識之。
commentary::  ^116b8

此半偈頌上見子便識文也。
已上第二，頌父子相見譬竟。 ^116b10

△下從即勅去十行半，頌上第三、開譬追誘文也。
今初，三行頌上傍追。
上傍人追文有三：初、喚子不來，二、再喚不來，
三、放捨。
orig::  ^116b12

即勅使者，追捉將來。
窮子驚喚，
commentary::  ^116b18

初三句頌上喚子無機不來，是勸門擬宜無機二義也。
orig::  ^116b20

迷悶躃地。
commentary::  ^116b24

次一句頌上再喚不來，是誡門擬宜、無機二義。
orig::  ^116b26

是人執我必當見殺，何用衣食使我至此？
長者知子愚癡陿劣，不信我言，不信是父。
commentary::  ^116b28

第三二行，頌上無機也。
此乃重牒前二門無機，以無機故方乃息化，即是上釋放捨意也。
已上三行，頌傍追譬竟也。 ^116b32

△下即以去，第二、七行半，頌密遣二人誘引。
上文有二，今頌亦二：初、三行，頌雇作譬，即上齊教領也。
齊教之意，自道樹來，以取小機，義為雇作也。
次、四行半，頌上教作譬，即探領文意。
法身地時，無時不愍，何嘗不教，豈待雇作耶？
初、雇作文有四：一、設方便，二、求之即得，
三、陳雇作，四、取價除糞。
今但頌初、後。
orig::  ^116b36

即以方便，更遣餘人，眇目矬陋，無威德者，
汝可語之，云當相雇，除諸糞穢，倍與汝價。
commentary::  ^116c2

此二行頌上第一設方便也。
眇目是偏空，矬者豎短不窮實相之源，
陋者橫陿無摩訶衍眾善莊嚴也，非四無畏名無威異，常樂我淨名無德也。
orig::  ^116c6

窮子聞之，歡喜隨來，為除糞穢，淨諸房舍。
commentary::  ^116c12

此一行頌第四、取價除糞，淨六根房、五陰舍也。
已上頌齊教竟。 ^116c14

△下長者去第二，四行半，頌上教作。
上文有四，今頌亦為四。
orig::  ^116c16

長者於牖，常見其子。
commentary::  ^116c20

此半偈頌上又以他日至遙見子身。
orig::  ^116c22

念子愚劣，樂為鄙事。
commentary::  ^116c24

此半偈頌羸瘦顦顇，乃至汙穢不淨。
orig::  ^116c26

於是，長者著弊垢衣，執除糞器，往到子所。
commentary::  ^116c28

此一偈頌上脫妙著麤也。
orig::  ^116c30

方便附近，語令勤作。
既益汝價，并塗足油。
飲食充足，薦席厚暖。
如是苦言，汝當勤作。
又以輭語，若如我子。
commentary::  ^116c32

此二偈半，頌上正教作也。
上有七科，法門語者，即合四念處也。
令勤作者，即四正勤也。
既益汝價下一行，頌四如意足也。
油塗足，能履深水如神通，又油能除風，定是無亂也。
飲食充足，即上米#CB15097;也。
席厚暖，即是觀練熏修，定能除散動也。
如是苦言，汝當勤作半行，總頌上第四安慰，
第五無五過，根力既成，乃堪苦言。
又以輭語半行，總頌第六作字，第七令常作，竝是子位也。
頌探領竟。已上頌追誘大科畢。 ^116c36

△下從長者去，第四、十行，頌上第四、領付家業。
上文有二，今頌亦二。
今初三行半頌付業之由，次有六行半頌正付業。
初由中有二，今亦二：
orig::  ^117a4

長者有智，漸令入出。
commentary::  ^117a10

初半偈總頌心相體信，即上入出無難也。
△下去第二、頌上由中委領家業也。
上委業有命有愛，今但頌受命。
上受命有四，今但頌三。
orig::  ^117a12

經二十年，執作家事，示其金、銀、真珠、玻瓈諸物，出入皆使令知。
commentary::  ^117a18

此一偈半先頌上受命也。
云二十年者，不得同上，上除見思名二十年，
此明執作家事，或言轉大乘教教諸菩薩斷大乘別惑見思名二十年，
或言說般若時長凡二十年，或言住二乘位轉大乘教為二十年。
仁王般若云：二十八年說摩訶般若。
委如上釋。
orig::  ^117a22

猶處門外，止宿草菴，自念貧事，我無此物。
commentary::  ^117a34

此一偈頌上猶居本處，未捨劣心也。
orig::  ^117a36

父知子心，漸已曠大。
commentary::  ^117a38

此半偈頌上通泰大志，大乘機動也。
已上頌上付業由畢。 ^117a40

△下從欲與去，第二、六行半頌上第二、正付家業。
上文有二，今頌亦二：初四行半頌正付家業，次二行頌得付歡喜。
上正付業有四，今頌但三，不頌時節。
orig::  ^117a42

欲與財物，即聚親族，國王大臣，剎利居士，
commentary::  ^117b2

初一偈頌聚會親族乃至已集。
orig::  ^117b4

於此大眾，說是我子，捨我他行，經五十歲，
自見子來，已二十年。
昔於某城，而失是子，周行求索，遂來至此。
commentary::  ^117b6

第二有二偈半，頌上第三結會定父子天性也。
orig::  ^117b10

凡我所有舍宅人民，悉以付之，恣其所用。
commentary::  ^117b12

第三，一偈頌上。第四，正付與也。
已上付業三科竟。
orig::  ^117b14

子念昔貧，志意下劣，今於父所，大獲珍寶，
并及舍宅，一切財物，甚大歡喜，得未曾有。
commentary::  ^117b16

此是第二二偈，頌上得付歡喜也。
始從長者有智訖此頌開譬中第四領付家業竟。 ^117b20

△下從佛亦去三十偈半，頌上合四譬也。
上初父子相失有四，次父子相見有二：
先、子見父又四，二、父見子亦四。
今合文略，下文應以佛亦如是句與下知我樂小句上下借勢相成，
方顯二句合上二譬總攝也。
若單以佛亦如是一句與知我樂小一句各合相見相失，其意不顯也。
orig::  ^117b22

佛亦如是。
commentary::  ^117b36

此一句合上頌第一父子相失譬也。
此一句須借下句成之，由知樂小故義當相失也。
orig::  ^117b38

知我樂小。
commentary::  ^117b42

此一句，合上父子相見譬也。
此一句，須借上句成之。
由佛知樂小，故得相見也。
當知樂小由退大故，所以相失；退大由樂小故，所以相見。
故須二句相成，攝上八句也。
知樂小句，義當便識也。
orig::  ^117b44

未曾說言：汝等作佛。
commentary::  ^117c4

此是上第三追誘二譬中，此二句是合上初傍追齊教領譬也。
上合有二：一合再喚不來，二令放捨。
今文總頌其意，秪一追喚，即具上二義也。
orig::  ^117c6

而說我等，得諸無漏，成就小乘，聲聞弟子。
commentary::  ^117c12

此一偈頌上合密遣二人誘引譬。
上合有齊教、探教二章，上二章各四段，
擬宜有機、歎車、適願，今此一行但總頌其意耳。
既但說於成就無漏，以小乘教中無漏之言通於諸果，
言成就者唯在後位，故亦總攝。
二、四合追誘譬畢。 ^117c14

△下佛勅去二十八行半，頌合第四、領家業。
上合有二：相信、委業。
今初十八行半但頌合委業，次十行頌合正付也。
上受命中唯有二：一、受命，二、無希取。
orig::  ^117c22

佛勅我等說最上道，修習此者當得成佛。
commentary::  ^117c30

今初一偈長頌命領。
知上，領所無也。最上道即是空，般若更無過其上也。 ^117c32

△我承下十七行半，頌正領受命及無希取等無不捨及通泰也。
orig::  ^117c34

我承佛教，為大菩薩，以諸因緣、種種譬喻、
若干言辭，說無上道。
諸佛子等，從我聞法，日夜思惟，精勤修習。
是時諸佛，即授其記：汝於來世，當得作佛。
一切諸佛，祕藏之法，但為菩薩，演其實事，
而不為我，說斯真要。
commentary::  ^117c38

此五行，頌上般若正受命時，佛子聞法得記者，明轉教益他也。
爾時，謂轉教教化菩薩，不言為我也。 ^117c46

△下如彼去十二行半，頌無希取。
此文廣上又二。
orig::  ^118a2

如彼窮子，得近其父，雖知諸物，心不悕取。
commentary::  ^118a4

此一偈，牒前譬帖合。
△下從我等第二，有十一行半，正合無希取。
又為三：
orig::  ^118a6

我等雖說佛法寶藏，自無志願亦復如是。
commentary::  ^118a10

此一偈正頌無希取。
△次、我等下，九行半具智斷，故無希取。
又為三，謂標、釋、結。
初為二：
orig::  ^118a12

我等內滅，自謂為足，唯了此事，更無餘事。
commentary::  ^118a16

初第一一偈，標斷德具故無希取也。
言內滅者，內即惑體，三界惑盡故云內滅，乃屬斷德也。
orig::  ^118a18

我等若聞淨佛國土、教化眾生，都無欣樂。
commentary::  ^118a22

次一偈標智德具故無希取也。
既云若聞，聞教屬智故云智德，以小智具故不欣大智。
此二竝舉失顯過標竟。 ^118a24

△下去六偈，第二、雙釋上智、斷二章爾。
orig::  ^118a28

所以者何？一切諸法皆悉空寂，無生無滅、
無大無小、無漏無為，如是思惟不生喜樂。
commentary::  ^118a30

初二偈釋自住小斷。
orig::  ^118a34

我等長夜於佛智慧無貪、無著、無復志願，而自於法謂是究竟。
commentary::  ^118a36

此一偈半釋失大智。
orig::  ^118a40

我等長夜修習空法，得脫三界苦惱之患，住最後身有餘涅槃。
commentary::  ^118a42

此一偈半，重釋小斷。
orig::  ^118a46

佛所教化，得道不虗，則為已得報佛之思。
commentary::  ^118a48

此一偈重釋失大智。
orig::  ^118b2

我等雖為諸佛子等說菩薩法以求佛道，而於是法永無願樂。
commentary::  ^118b4

此一偈半結釋自無希取。
已上即釋具智斷竟。
orig::  ^118b8

導師見捨，觀我心故，初不勸進，說有實利。
commentary::  ^118b10

第三一偈，明佛見捨我，合上無希取也。
始從佛勅至此頌，合上般若中家業竟。 ^118b12

△下從如富長者下十行，頌正付業。
上合有二：初、正付業，二、得付歡喜。
今頌亦二：初三行頌正付，次七行頌得付歡喜。
初三行中，上總合正付業，今亦總頌也。
orig::  ^118b14

如富長者知子志劣，以方便力柔伏其心，然後乃付一切財寶。
commentary::  ^118b22

此一偈半，牒譬帖合。
orig::  ^118b26

佛亦如是，現希有事，知樂小者，以方便力調伏其心，乃教大智。
commentary::  ^118b28

此一偈半正頌合付。
orig::  ^118b32

我等今日，得未曾有，非先所望，而今自得，
如彼窮子，得無量寶。
世尊我今，得道得果，於無漏法，得清淨眼。
我等長夜，持佛淨戒，始於今日，得其果報。
法王法中，久修梵行，今得無漏，無上大果。
我等今者，真是聲聞，以佛道聲，令一切聞。
我等今者，真阿羅漢，於諸世間，天人魔梵，
普於其中，應受供養。
commentary::  ^118b34

此七偈，頌上付業中第二、得付歡喜也。
世尊至得道者。得實相道也。
得果者，分得大乘習果也。
習果得初住時，破一品無明，名為習果。
此二句，明開佛知也。
於無漏至淨眼者。
此二句，明開佛見，見實相理也。
昔日見無漏，不落凡夫；今日見無漏，不落二乘也。
昔日慧眼見空，今淨眼見中道也。
我等長夜至果報者。
昔持戒、梵行共顯無漏，#CB01926;身滅智，無人受此果報者。
法王法中至大果者。
今日梵行能得無漏，即了因取果義，持戒緣因義，清淨眼所見理即正因義。
我等真是等者，即大乘真位也。
十信以一音徧滿三千界，似道非真，入十住即是真也。
真阿羅漢有三義，此中但舉應供一義也。
若不生變易殺通別惑，是不生殺賊義，
堪為十法界福田，即應供養，應供、殺賊互相顯也。
已上頌上法說竟。
orig::  ^118b46

世尊大恩，以希有事，憐愍教化，利益我等，
無量億劫，誰能報者？
手足供給，頭頂禮敬，一切供養，皆不能報。
若以頂戴，兩肩荷負，於恒沙劫，盡心恭敬。
又以美膳，無量寶衣，及諸臥具，種種湯藥，
牛頭栴檀，及諸珍寶，以起塔廟，寶衣布地，
如斯等事，以用供養，於恒沙劫，亦不能報。
諸佛希有，無量無邊，不可思議，大神通力，
無漏無為，諸法之王，能為下劣，忍于斯事，
取相凡夫，隨宜為說。
諸佛於法，得最自在，知諸眾生，種種欲樂，
及其志力，隨所堪任，以無量喻，而為說法。
隨諸眾生，宿世善根，又知成熟，未成熟者，
種種籌量，分別知已，於一乘道，隨宜說三。
commentary::  ^118c26

此十三行，是迦葉陳領解畢，歎佛恩深難報也。
私謂世尊大恩難報者，且言十種：一、佛始建慈悲，
拔六道苦，與四聖樂，普十法界，入四弘中，此如來室恩。
此一是通遍被之恩，乃四弘之始也。
二、如來行菩薩道，示教利喜，曾教我大乘，
雖復中忘，智願不失，葢如來室清凉溫煖，大慈與樂恩也。
三、眾生遭苦，視父而已，佛伺其宜，如犢逐母，
備行六度，以利眾生，葢如來室遮寒障熱，大悲拔苦恩。
此二恩是別拔與之恩，別被是填願中終，
則發心後起行之來，自成道前，處處蒙益，
蒙益之相，不出與拔，與拔之澤，知何可報？
所以難報者，初以自行之真，令我修習，
自稟教後，退大輪迴，慈悲不離，處處與拔，此室恩三也。
四、佛成道已，應受無為寂滅之樂，而隱其神德，
用貧所樂法，示人天乘五戒十善，冷水灑面，
令得醒悟，葢是佛衣遮貧欲熱恩也。
五、於鹿苑中，示老比丘像，方便附近，與一日價，葢佛衣除見寒愛熱恩。
六、施方等會，過是已後，心相體信，彈訶眨斥，
令恥小慕大，葢佛衣遮醜陋恩。
七、至般若中，命領家業，金銀庫藏，皆悉令知，葢是佛衣與我莊嚴恩。
此四恩者，始我受教已來，大小竝忘，處處調停，
知我機遂，即於此界，頓漸道成。
雖先正為大機，兼亦憂我善種，故於頓後，
便垂小化，彈斥濤汰，鎚碪鍛鍊，貶之以貧事草菴，
誘之以富豪家業，宿萌稍剖，尚未敷榮，
長遠之恩，何由可報？
此是衣有四恩也。
八、會親族，定父子，付以家業，無上寶聚，
不求自得，葢如來座恩。
九十、既坐座已，身意泰然，快得安隱，以佛道聲，
令一切聞，一切天人，普於其中，應受供養，葢如來座令我具足自行化他恩。
此三恩者，至法華時，始獲妙益，兼能利物，
化道初成，難報之恩，良有以也。
所以三者，室得衣故，有覆育之恩；室有座故，
成與拔之用；座假衣室，令自他行成；衣假座室，令初後理顯。
是故三義，合成大恩。
此始終恩，將何以報？
兩肩荷負，所不能報，此之謂也。
已上長行偈頌總是中周領解段竟。
玅法蓮華經入疏卷第四
 ^118c48
