
pin:: 大方廣佛新華嚴經合論卷第五十八
other:: 唐于闐國三藏沙門實叉難陀譯經
author:: 唐太原方山長者李通玄造論
author:: 唐福州開元寺沙門志寧釐經合論
pin:: 十地品第二十六之六
orig:: 
【經】佛子！菩薩住此離垢地，以願力故，得見多佛。
所謂：見多百佛、多千佛、多百千佛、多億佛、
多百億佛、多千億佛、多百千億佛，如是乃至見多百千億那由他佛。
於諸佛所，以廣大心、深心，恭敬尊重，承事供養，
衣服、飲食、臥具、醫藥，一切資生悉以奉施，
亦以供養一切眾僧，以此善根迴向阿耨多羅三藐三菩提。
於諸佛所，以尊重心，復更受行十善道法，
隨其所受，乃至菩提，終不忘失。
是菩薩於無量百千億那由他劫，遠離慳、
嫉、破戒垢故，布施、持戒清淨滿足。
譬如真金置礬石中，如法鍊已，離一切垢，轉復明淨。
菩薩住此離垢地亦復如是，於無量百千億那由他劫，
遠離慳、嫉、破戒垢故，布施、持戒清淨滿足。
佛子！此菩薩，四攝法中，愛語偏多；十波羅蜜中，
持戒偏多；餘非不行，但隨力隨分。
佛子！是名：略說菩薩摩訶薩第二離垢地。
菩薩住此地，多作轉輪聖王，為大法主，
具足七寶，有自在力，能除一切眾生慳貪、
破戒垢，以善方便令其安住十善道中；
為大施主，周給無盡。
布施、愛語、利益、同事，如是一切諸所作業，
皆不離念佛，不離念法，不離念僧，乃至不離念具足一切種、
一切智智。又作是念：我當於一切眾生中為首、
為勝、為殊勝、為妙、為微妙、為上、為無上，乃至為一切智智依止者。
是菩薩若欲捨家，於佛法中勤行精進，
便能捨家、妻子、五欲；既出家已，勤行精進，
於一念頃，得千三昧，得見千佛，知千佛神力，
能動千世界，乃至能示現千身，於一一身能示現千菩薩以為眷屬；
若以菩薩殊勝願力自在示現，過於是數，
百劫、千劫乃至百千億那由他劫不能數知。
爾時，金剛藏菩薩欲重宣其義而說頌曰：
commentary::  ^392c10

【論】第五、佛子已下一段，有三十一行半。
經明正入第二、離垢地，得見多佛分。
釋義中，明此地菩薩以願力得見多百千佛。
於此段中，復分十段：一、佛子已下，至那由他佛，有三行半。
經明此位菩薩以願力得見多佛分。
二、於諸佛所已下，至亦以供養一切眾僧，有兩行半。
經明以三心、五事之供佛及僧分。
此中佛、法、僧者，以毗盧遮那為佛寶，文殊師利為法寶，
以普賢行為僧寶，總攝三乘人天六道。
三寶總在此三寶中，皆從普賢隨行教成故。
三、以此善根已下，至布施、持戒清淨滿足，有四行。
經明重受十善戒分。
此明初地亦受上上十善，此更重明鍊磨。
四、譬如真金已下，至持戒清淨滿足，有三行半。
經明舉鍊磨真金，更加礬石，更明淨喻。
五、佛子已下，至但隨力隨分，有兩行半，經明此位菩薩所行之行分。
六、佛子已下，至一切種一切智智，有六行半，經明此位菩薩受職分。
如云：一切眾者，以加行薰修，種一切智，即是根本智。
又智者，明以根本智加行成差別智，如根本智因三昧現故，
差別智由以根本智觀察加行力修成。
若不一一人以加行觀察力、大願力，即根本智滯寂，
聲聞同乘，故無有用也。
七、又作是念已下，至一切智智依止者，
有兩行半，經明此位菩薩自知道德殊勝分。
八、是菩薩已下，至以為眷屬，有四行半，
經明此菩薩亦能捨家、妻子、出家，得千三昧，得見千佛分。
九、若以菩薩殊勝願力已下，至不能數知，
有兩行，經明以勝願力見佛，過前依報業力分。
十、爾時已下，明金剛藏說頌分。
orig::  ^393a16

【經】
　　質直柔耎及堪能，調伏寂靜與純善，
　　速出生死廣大意，以此十心入二地。
　　住此成就戒功德，遠離殺生不惱害，
　　亦離偷盜及邪婬，妄惡乖離無義語，
　　不貪財物常慈愍，正道直心無諂偽，
　　離險捨慢極調柔，依教而行不放逸，
　　地獄畜生受眾苦，餓鬼燒然出猛#CB08504;，
　　一切皆由罪所致，我當離彼住實法。
　　人中隨意得受生，乃至頂天禪定樂。
　　獨覺聲聞佛乘道，皆由十善而成就。
　　如是思惟不放逸，自持淨戒教他護，
　　復見羣生受眾苦，轉更增益大悲心，
　　凡愚邪智不正解，常懷忩恨多諍訟，
　　貪求境界無足期，我應令彼除三毒。
　　愚癡大闇所纏覆，入大險道邪見網，
　　生死籠檻怨所拘，我應令彼摧魔賊。
　　四流漂蕩心沒溺，三界焚如苦無量。
　　計蘊為宅我在中，為欲度彼勤行道。
　　設求出離心下劣，捨於最上佛智慧，
　　我欲令彼住大乘，發勤精進無厭足，
　　菩薩住此集功德，見無量佛咸供養，
　　億劫修治善更明，如以好藥鍊真金。
　　佛子住此作輪王，普化眾生行十善，
　　所有善法皆修習，為成十力救於世。
　　欲捨王位及財寶，即棄居家依佛教。
　　勇猛精勤一念中，獲千三昧見千佛。
　　所有種種神通力，此地菩薩皆能現。
　　願力所作復過此，無量自在度羣生。
　　一切世間利益者，所修菩薩最勝行，
　　如是第二地功德，為諸佛子已開演。
　　佛子得聞此地行，菩薩境界難思議，
　　靡不恭敬心歡喜，散華空中為供養。
　　讚言善哉大山王，慈心愍念諸眾生，
　　善說智者律儀法，第二地中之行相。
　　是諸菩薩微妙行，真實無異無差別，
　　為欲利益諸羣生，如是演說最清淨。
　　一切人天供養者，願為演說第三地。
　　與法相應諸智業，如其境界希具闡。
　　大仙所有施戒法，忍辱精進禪智慧，
　　及以方便慈悲道，佛清淨行願皆說。
　　時解脫月復請言：　無畏大士金剛藏，
　　願說趣入第三地，柔和心者諸功德。
commentary::  ^393b22

【論】第六、說頌已下，有四十二行頌，明重頌前法及請說第三地分。
釋義中分為五段：一、質直柔耎及堪能已下，
至為諸佛子已開演，有三十行頌，明頌前十段法門。
兩行一頌，如文自具。
二、佛子已下，至第二地中之行相，有四行頌，明大眾聞法興供分。
三、是諸菩薩微妙行已下，至願為演說第三地，
有三行頌，明諸菩薩聞第二地，又請說第三地法分。
四、與法相應諸智業已下，至佛清淨行願皆說，
有三行頌，明諸菩薩同請說分。
五、時解脫月已下，有兩行頌，明解脫月重請說第三地分。 ^394a10

第三、發光地。將釋此地五門，如前。
一、釋地名目者，何故名為發光地？
明此地修色、無色界八禪定，善達色、無色界世間禪體識相對治，
明達三界障惑分明，益令智慧明淨故，故名發光地。
為從初地、二地以善達欲界中隨纏法，
於三地善達色、無色界四禪、八定法門，
得出三界智慧光明現前故，故名發光地。
若但修治欲界煩惱，不修八定，達色、無色界猶有上二界障在，
不名發光。為此地修三界業障盡故，故名發光地，以定能發慧光故。
二、明此地修何行門者，以忍波羅蜜為體，
餘九為伴，此明三界業障盡故，以此忍名為得無生忍。
若也初發心住，得佛智慧現前，名初生諸佛智慧家，
以十住、十行、十迴向總得無生忍，是總義。
若也麤細進修言之，地前三賢名為以佛智慧調伏，名為伏忍。
初地、二地、三地名順無生忍，四、五、六地得出三界及世間障亡，
方得名無生忍，七、八、九地方名無功用寂滅忍，十地悲智圓該位同諸佛。
三明善財表法者，善財於此位中得見喜目觀察眾生，
夜天神去菩提場不遠，坐蓮華藏師子之座，
善財得大勢力普喜幢解脫門，表初地初入地位初發心，
第二離垢地是初會菩提之體為戒體，
第三地是依菩提之理修忍，忍是行首故，
故去菩提場不遠，以菩提成忍行故，坐蓮華藏師子之座，
蓮華表在行無染，師子明依主義也。
號喜目觀察眾生者，明法忍行慈也。
夜天神者，如前釋也。
善財得大勢力普喜幢解脫者，明出三界障盡法忍成滿，
貪瞋忿恨惑不能生故，法忍現前有大勢力故。
普喜幢解脫者，明能摧壞自他煩惱故，
於諸境界不傾動故，於諸違順成法樂故。
四明於三界中此地得何界解脫者，此得三界解脫，
為前二地對治欲界，此三地以次對治上二界，
八禪總是三界障盡故，以四地修三十七助道觀，
五地修十諦觀，六地修十二緣生觀，學出世中世間智慧故。
五隨文釋義中二義如前。
第一長科經意者，於此發光地中長科為七段：
orig::  ^394a30

【經】爾時，金剛藏菩薩告解脫月菩薩言：佛子！
菩薩摩訶薩已淨第二地，欲入第三地，當起十種深心。
何等為十？所謂：清淨心、安住心、厭捨心、
離貪心、不退心、堅固心、明盛心、勇猛心、
廣心、大心。菩薩以是十心，得入第三地。
commentary::  ^394c2

【論】第一、爾時，金剛藏菩薩已下，至得入第三地，有五行。
經明從第二地修第三地向，起十種心分，如經自具。
orig::  ^394c12

【經】佛子！菩薩摩訶薩住第三地已，觀一切有為法如實相，
所謂：無常、苦、不淨、不安隱、敗壞、不久住、
剎那生滅，非從前際生，非向後際去，非於現在住。
又觀此法無救、無依，與憂、與悲，苦惱同住，
愛憎所繫，愁慼轉多，無有停積，貪、恚、癡火熾然不息，
眾患所纏，日夜增長，如幻不實。
見如是已，於一切有為倍增厭離，趣佛智慧，
見佛智慧不可思議、無等、無量、難得、無雜、
無惱、無憂，至無畏城不復退還，能救無量苦難眾生。
菩薩如是見如來智慧無量利益，見一切有為無量過患，則於一切眾生生十種哀愍心。
何等為十？所謂：見諸眾生孤獨無依，生哀愍心；
見諸眾生貧窮困乏，生哀愍心；見諸眾生三毒火然，
生哀愍心；見諸眾生諸有牢獄之所禁閉，
生哀愍心；見諸眾生煩惱稠林恒所覆障，
生哀愍心；見諸眾生不善觀察，生哀愍心；
見諸眾生無善法欲，生哀愍心；見諸眾生失諸佛法，
生哀愍心；見諸眾生隨生死流，生哀愍心；
見諸眾生失解脫方便，生哀愍心。
是為十。菩薩如是見眾生界無量苦惱，
發大精進，作是念言：此等眾生，我應救，
我應脫，我應淨，我應度，應著善處，應令安住，
應令歡喜，應令知見，應令調伏，應令涅槃。
菩薩如是厭離一切有為，如是愍念一切眾生，
知一切智智有勝利益，欲依如來智慧救度眾生，
作是思惟：此諸眾生墮在煩惱大苦之中，
以何方便而能拔濟，令住究竟涅槃之樂？
便作是念：欲度眾生令住涅槃，不離無障礙解脫智；
無障礙解脫智，不離一切法如實覺；一切法如實覺，
不離無行無生行慧光；無行無生行慧光，
不離禪善巧決定觀察智；禪善巧決定觀察智，不離善巧多聞。
菩薩如是觀察了知已，倍於正法勤求修習，
日夜唯願聞法、喜法、樂法、依法、隨法、解法、
順法、到法、住法、行法。
菩薩如是勤求佛法，所有珍財皆無恡惜，
不見有物難得可重，但於能說佛法之人生難遭想。
是故菩薩於內外財，為求佛法悉能捨施，
無有恭敬而不能行，無有憍慢而不能捨，
無有承事而不能作，無有勤苦而不能受。
若聞一句未曾聞法生大歡喜，勝得三千大千世界滿中珍寶；
若聞一偈未聞正法生大歡喜，勝得轉輪聖王位；
若得一偈未曾聞法能淨菩薩行，勝得帝釋梵王位住無量百千劫。
若有人言：我有一句佛所說法能淨菩薩行，
汝今若能入大火坑受極大苦，當以相與。
菩薩爾時作如是念：我以一句佛所說法淨菩薩行故，
假使三千大千世界大火滿中，尚欲從於梵天之上投身而下親自受取，
況小火坑而不能入？
然我今者為求佛法，應受一切地獄眾苦，何況人中諸小苦惱？
菩薩如是發勤精進求於佛法，如其所聞觀察修行。
此菩薩得聞法已，攝心安住於空閑處，
作是思惟：如說修行乃得佛法，非但口言而可清淨。
commentary::  ^394c18

【論】第二、佛子已下，至非但口言而可清淨，有五十二行半。
經明正住第三地，覩諸有為法，及於一切眾生起慈悲，
并貴法重人，能入火坑受苦樂聞法分。
第二、隨文釋義中，分為五段：一、佛子！
菩薩摩訶薩住第三地已下，至是為十，有十九行。
經明觀有為苦無常，以十種哀愍眾生分。
二、菩薩如是見眾生界已下，至究竟涅槃之樂，有七行半。
經明菩薩念度眾生，以何方便安置何處，令得究竟涅槃之樂分。
三、便作是念已下，至如是觀知已，可五行。
經明菩薩所念，知安置眾生之究竟處分。
四、倍於正法已下，至觀察修行，可有十九行。
經明菩薩欲度眾生，倍勤修習求法，身命能捨，入大火坑無苦分。
五、此菩薩已下，有兩行。
經明決定修行，非但口言分。
如欲度眾生，令住涅槃樂，不離無障解脫智，此是根本智。
乃至如是實覺無行無生慧光禪、善巧決定觀察智、
善巧多聞，如此五法，總是一根本智之隨用修行者。
修方便定，顯之可見。
如倍於正法勤求修習，日夜唯願聞法者，
喜法者，明智現無憂故；樂法者，無生死故；
依法者，依如來智故；隨法者，隨順正解脫故；
解法者，解第一義故；順法者，順正智故；
到法者，自到涅槃，能到入生死度眾生故，
亦令到涅槃故；住法者，住如來智慧中住故。
如得一偈法，勝得大千世界寶及輪王位者，明世法不免生死故。
已下准知。
orig::  ^395b14

【經】佛子！是菩薩住此發光地時，即離欲、
惡不善法，有覺有觀，離生喜樂，住初禪。
滅覺觀，內淨一心，無覺無觀，定生喜樂，住第二禪。
離喜住捨，有念正知，身受樂，諸聖所說能捨，
有念受樂，住第三禪。
斷樂先除，苦喜憂滅，不苦不樂，捨念清淨，住第四禪。
超一切色想，滅有對想，不念種種想；入無邊虗空，
住虗空無邊處；超一切虗空無邊處，入無邊識，
住識無邊處；超一切識無邊處，入無少所有，
住無所有處；超一切無所有處，住非有想非無想處。
但隨順法故行，而無所樂著。
commentary::  ^395c14

【論】第三、佛子已下，至而無所樂著，有十行半經，
明住發光地，修色、無色界四禪、八定，隨順法性，而行無所著分。
復分為九段：一、佛子已下，至離生喜樂一行半經，
是住初禪分；二、滅覺觀已下，至定生喜樂一行經，
住第二禪分；三、離喜住捨已下，至捨有念受樂有兩行經，
是住第三禪分；四、斷樂已下，至住第四禪有一行經，
是住第四禪分；五、超一切色想已下，至住無邊虗空處有一行半經，
是空處定分；六、超一切虗空無邊處，至住無邊識處有一行經，
是識處定分；七、超一切識無邊處已下，
至住無所有處一行經，是無所有處定分；
八、超一切無所有處已下，至非有想非無想處一行經，是非有想定分。
此是三界頂。九、但隨順法故，而無所著，是心無依定。
此是法界定體。隨文釋義者，明此發光地，
得出三界心，入法界自體無作大三昧門，
雖修四禪八定，恒隨法性而無所依，但為鍊磨三界習氣令智明淨，
應如是進修故，如善鍊金不失銖兩。
喻如是重重以戒定慧鍊磨，不失法界大圓明智銖兩，
以此八種禪定鍊磨，令智慧轉更明淨，
以法身智體本無增減，故名發光地。
權教菩薩得出八禪，超三界苦生於淨土，有慈悲者留惑潤生住於世間。
聲聞羅漢出八禪定後入第九定，依空智滅身智總無，
如一乘菩薩修習八禪，善知世法無有體性，
成一切智之妙用故，達三界體自無生滅故，
發起大智知世法故，故名發光地。
明初地修檀住世間，第二地修戒明能淨世間，
第三地修八定明得出世間，四五六地明修出世間中世間之智，
七八九地明修入世間成悲智圓融，第十地明修智悲圓滿成佛位故。
計其理智無有地體層級，為治慣習及會融悲智生熟，
及修世間出世間差別，智有淺深安立諸地，設其軌度令使倣之。
orig::  ^395c32

【經】佛子！此菩薩心隨於慈，廣大無量不二，
無怨無對，無障無惱，徧至一切處，盡法界、
虗空界，徧一切世間住；悲、喜、捨亦復如是。
commentary::  ^396a46

【論】第四、佛子已下，至亦復如是，有兩行半經，
明此位修慈、悲、喜、捨四無量心，以大慈為首分。
orig::  ^396b4

【經】佛子！此菩薩得無量神通力，能動大地，
以一身為多身，多身為一身，或隱或顯；
石壁山障，所往無礙，猶如虗空；於虗空中跏趺而去，
同於飛鳥；入地如水，履水如地；身出煙#CB08504;，
如大火聚；復雨於水，猶如大雲；日月在空，
有大威力，而能以手捫摸摩觸；其身自在，乃至梵世。
此菩薩天耳清淨過於人耳，悉聞人天若近若遠所有音聲，
乃至蚊蚋、虻蠅等聲亦悉能聞。
此菩薩以他心智，如實而知他眾生心。
所謂：有貪心，如實知有貪心；離貪心，如實知離貪心；
有瞋心、離瞋心，有癡心、離癡心，有煩惱心、
無煩惱心，小心、廣心，大心、無量心，略心、
非略心，散心、非散心，定心、非定心，解脫心、
非解脫心，有上心、無上心，雜染心、非雜染心，
廣心、非廣心，皆如實知。
菩薩如是以他心智知眾生心。
此菩薩念知無量宿命差別。
所謂：念知一生，念知二生、三生、四生，乃至十生、
二十、三十，乃至百生、無量百生、無量千生、
無量百千生，成劫、壞劫、成壞劫、無量成壞劫，
我曾在某處，如是名、如是姓、如是種族、
如是飲食、如是壽命、如是久住、如是苦樂，
我於彼死生於某處，從某處死生於此處，
如是形狀、如是相貌、如是言音，如是過去無量差別皆能憶念。
此菩薩天眼清淨過於人眼，見諸眾生生時、
死時，好色、惡色，善趣、惡趣，隨業而去。
若彼眾生成就身惡行、成就語惡行、成就意惡行，
誹謗賢聖，具足邪見，及邪見業因緣，身壞命#CB02534;，
必墮惡趣，生地獄中。
若彼眾生成就身善行、成就語善行、成就意善行，
不謗賢聖，具足正見，正見業因緣，身壞命#CB02534;，
必生善趣諸天之中。
菩薩天眼皆如實知。
此菩薩於諸禪三昧、三摩鉢底能入、能出，
然不隨其力受生，但隨能滿菩提分處，以意願力而生其中。
commentary::  ^396b8

【論】第五、佛子已下，至以意願力而生，其中有三十三行經，明住此地以修禪定獲神通力六根清淨分。
於此段中復分六段：一、佛子！
此菩薩得無量神通力已下，至於梵世，
有六行經，明神足通分；二、此菩薩已下，
至亦悉能聞，有兩行經，明天耳通分；三、
此菩薩已下，至以他心智知眾生心，有七行經，
明得他心智分；四、此菩薩已下，至皆能憶念，
有八行經，明得宿命分；五、此菩薩已下，
至皆如實知，有七行半經，明得天眼分。
此已上明菩薩五通自在，為智悲未滿本願故，
具普賢行故，異淨土菩薩故，異二乘故，
不證漏盡通，以智於生死隨行自在故。
如淨名經云雖行六通而不盡漏者是也。
六、此菩薩已下，至以意願力而生，其中有兩行經，明不隨三昧力受生分。
orig::  ^396c16

【經】佛子！是菩薩住此發光地，以願力故，得見多佛。
所謂：見多百佛，見多千佛，見多百千佛，乃至見多百千億那由他佛。
悉以廣大心、深心，恭敬尊重，承事供養，
衣服、飲食、臥具、湯藥，一切資生悉以奉施，
亦以供養一切眾僧，以此善根迴向阿耨多羅三藐三菩提。
於其佛所，恭敬聽法，聞已受持，隨力修行。
此菩薩觀一切法不生不滅，因緣而有；
見縛先滅，一切欲縛、色縛、有縛、無明縛皆縛微薄；
於無量百千億那由他劫不積集故，邪貪、
邪瞋及以邪癡悉得除斷，所有善根轉更明淨。
佛子！譬如真金，善巧鍊治，秤兩不減，轉更明淨。
菩薩亦復如是，住此發光地，不積集故，
邪貪、邪嗔及以邪癡皆得除斷，所有善根轉更明淨。
此菩薩忍辱心、柔和心、諧順心、悅美心、
不嗔心、不動心、不濁心、無高下心、不望報心、
報恩心、不諂心、不誑心、無險詖心，皆轉清淨。
此菩薩於四攝中，利行偏多；十波羅蜜中，
忍波羅蜜偏多；餘非不修，但隨力隨分。
佛子！是名：菩薩第三發光地。
菩薩住此地，多作三十三天王，能以方便令諸眾生捨離貪欲、
布施、愛語、利行、同事；如是一切諸所作業，
皆不離念佛，不離念法，不離念僧，乃至不離念具足一切種、
一切智智。復作是念：我當於一切眾生中為首、
為勝、為殊勝、為妙、為微妙、為上、為無上，乃至為一切智智依止者。
若勤行精進，於一念頃，得百千三昧，得見百千佛，
知百千佛神力，能動百千佛世界，乃至示現百千身，
一一身百千菩薩以為眷屬；若以菩薩殊勝願力自在示現，
過於此數，百劫、千劫乃至百千億那由他劫不能數知。
爾時，金剛藏菩薩欲重宣其義而說頌曰：
commentary::  ^396c44

【論】第六、佛子已下，至而說頌曰，有三十一行經，明此位菩薩見佛廣狹及受職分。
於此段中，復分七段：一、佛子已下，至隨力修行，
有六行半經，明此位菩薩以願力得見多佛及供養聞法分；
二、此菩薩已下，至轉更明淨，有四行經，
明觀法解縛分；三、佛子已下，至轉更明淨，
有三行經，明喻鍊真金比菩薩地加行智轉明淨分；
四、此菩薩已下，至皆轉清淨，有三行經，
明忍辱柔和十三種心轉明淨分；五、此菩薩已下，
至隨力隨分，有兩行經，明此位菩薩所行之法分；
六、佛子已下，至不能數知，有十一行半經，
明此位菩薩授職依定見佛數量分；七、
爾時已下，明金剛藏說頌分。
orig::  ^397b2

【經】
　　清淨安住明盛心，厭離無貪無害心，
　　堅固勇猛廣大心，智者以此入三地。
　　菩薩住此發光地，觀諸行法苦無常，
　　不淨敗壞速歸滅，無堅無住無來往，
　　觀諸有為如重病，憂悲苦惱惑所纏，
　　三毒猛火恒熾然，無始時來不休息，
　　厭離三有不貪著，專求佛智無異念，
　　難測難思無等倫，無量無邊無逼惱，
　　見佛智已愍眾生，孤獨無依無救護，
　　三毒熾然常困乏，住諸有獄恒受苦，
　　煩惱纏覆盲無目，志樂下劣喪法寶，
　　隨順生死怖涅槃，我應救彼勤精進。
　　將求智慧益眾生，思何方便令解脫？
　　不離如來無礙智，彼復無生慧所起。
　　心念此慧從聞得，如是思惟自勤勵。
　　日夜聽習無間然，唯以正法為尊重。
　　國城財貝諸珍寶，妻子眷屬及王位，
　　菩薩為法起敬心，如是一切皆能捨。
　　頭目耳鼻舌牙齒，手足骨髓心血肉，
　　此等皆捨未為難，但以聞法為最難。
　　設有人來語菩薩：　孰能投身大火聚？
　　我當與汝佛法寶，聞已投之無怯懼。
　　假使火滿三千界，身從梵世而投入，
　　為求法故不為難，況復人間諸小苦。
　　從初發意至得佛，其間所有阿鼻苦，
　　為聞法故皆能受，何況人中諸苦事！
　　聞已如理正思惟，獲得四禪無色定。
　　四等五通次第起，不隨其力而受生。
　　菩薩住此見多佛，供養聽聞心決定，
　　斷諸邪惑轉清淨，如鍊真金體無減。
　　住此多作忉利王，化導無量諸天眾，
　　令捨貪心住善道，一向專求佛功德。
　　佛子住此勤精進，百千三昧皆具足，
　　見百千佛相嚴身，若以願力復過是。
　　一切眾生普利益，彼諸菩薩最上行。
　　如是所有第三地，我依其義已解釋。
commentary::  ^397b26

【論】第七、於說頌中，有三十六行，頌兩行：
一頌重頌前法，如文自具。 ^398a2

第四，#CB08504;慧地。
將釋此地，作五門，如前。
一、釋此地名目者。
何故名為#CB08504;慧地？
前地修上界八禪，得出三界智慧，故名發光地。
此修三十七助道觀門，觀身、受、心、法，轉加明淨，故名為#CB08504;慧地。
前地因定發，故名發光地。
此地以三十七助道觀門，觀身、受、心、法，
自性無依，慧加明淨，故名#CB08504;慧。
二、明此地修何行門者。
以精進波羅蜜為首，餘九為伴。
三、明善財表法者。
善財於此位中，見普救眾生妙德夜神，得菩薩普現一切世間調伏眾生解脫門。
此神住在此眾會中者，即明與前喜目神同會。
為表前離垢地，是以法身無作性戒，是菩提體故。
忍波羅蜜、精進波羅蜜，是菩提行故。
是故普德淨光，住道場之內。
喜目神住處，去道場不遠。
此第四地中，普救眾生夜天，在此眾會中，
明以忍、精進二位，不離萬行故。
又明三十七助道行門，是助菩提行故，故言在此眾會。
此位明以菩提體，却觀身、受、心、法，成世間智慧故。
前之三地，已求出世菩提心。
此四五六地，以菩提心，返修世間智慧。
故云在此眾會。此位中見普救眾生夜天神者，
明三十七道品四念處觀，是三世諸佛教化一切眾生助道方便。
一切諸佛，從初發心，至究竟智，皆依此方便，而增明諸智慧故。
是故此神，名普救一切眾生妙德。
妙德者，明三十七助道觀，能顯自他妙慧故也。
明前三地，修施戒忍，得出世心。
此地重以三十七助道觀，再更治之，故名#CB08504;慧地。
得普現世間調伏一切眾生解脫門者，
為明此位三十七道品，通三乘一乘，共所修行調伏之大路，
故名普現調伏一切眾生解脫。
一一依善財表行中類之，可見其意。
若不如是，不可了知。
地位行門，從至入法界品具明。
四、明於三界中，此得何界解脫者，若以總相，得三界一切解脫。
若別相昇進，明此位中，以修三十七道品觀，得欲界中智慧解脫。
心多大意，明重治前第三地中，出三界餘習。
為明第五地，修禪波羅蜜，修十諦觀，得上二界，
并欲界中世間，世間中解脫，皆須以總別同異成壞論之。
如初歡喜地，表法神明初生佛家，以檀波羅蜜能資生聖道，
故神名主當春生。
如第二離垢地戒波羅蜜，以法身無作以為戒體，故神名普德淨光明。
戒光也，即住居道場之內，表法身是道場體故，身是菩提體故。
第三發光地，以忍波羅蜜為體，神名喜目觀察眾生，以忍故無事不悅。
去道場不遠者，明忍以法身無作為體故。
第四#CB08504;慧地，以精進波羅蜜為體，
神名普救眾生，以精進波羅蜜是普救義故。
又為普治前三地，出三界習氣故。
住在此眾會者，明不離法身及性戒忍行中，行精進行故。
如是總約名及住處所，表地位次第，令易見故，思之可見。
又入地中，多以神為表法者，明入地以聖智從行祐生名神故。
又以總別同異成壞之義，六相法門，思之方無有惑。
五、隨文釋義者，有二義：一、長科經意，二、隨文釋義。
一、長科經意者，於此#CB08504;慧地中，
長科為七段：
orig::  ^398a6

【經】
　　佛子聞此廣大行，可樂深妙殊勝地，
　　心皆勇悅大歡喜，普散眾華供養佛。
　　演說如是妙法時，大地海水皆震動，
　　一切天女咸歡喜，悉吐妙音同讚歎，
　　自在天王大欣慶，雨摩尼寶供養佛，
　　讚言佛為我出興，演說第一功德行，
　　如是智者諸地義，於百千劫甚難得，
　　我今忽然而得聞，菩薩勝行妙法音，
　　願更演說聰慧者，後地決定無餘道。
　　利益一切諸天人，此諸佛子皆樂聞。
　　勇猛大心解脫月　請金剛藏言：佛子！
　　從此轉入第四地，所有行相願宣說。
commentary::  ^398c10

【論】第一、佛子已下，有十二行頌，明大眾聞前地歡喜，復請後地法分。
第二、隨文釋義中，復分為兩段：一、佛子！
聞此廣大行已下，至菩薩勝行妙法音，
有八行頌，明大眾聞第三地法歡喜，興供稱歎分。
二、從願更演說聰慧者，有四行頌，明更請第四地法門分。
已上文義，如文自具，不煩更釋。
如大自在天王大忻慶者，為此天是說十地處，
非餘天不說，但舉說法處主故。
orig::  ^398c34

【經】爾時，金剛藏菩薩告解脫月菩薩言：佛子！
菩薩摩訶薩第三地善清淨已，欲入第四#CB08504;慧地，
當修行十法明門。
何等為十？所謂：觀察眾生界、觀察法界、
觀察世界、觀察虗空界、觀察識界、觀察欲界、
觀察色界、觀察無色界、觀察廣心信解界、觀察大心信解界。
菩薩以此十法明門，得入第四#CB08504;慧地。
commentary::  ^399a2

【論】第二、爾時，金剛藏已下一段，有六行半經，明以十法修入第四地。
向分釋義中分為兩段：一、爾時已下，至當修十法明門，
有兩行半經，明欲入第四地，勸修十法名目觀察分；
二、何等為十已下，有四行經，是正舉十法名目觀察分。
何故舉此十法，重令觀音明於前三地得出世間智慧？
今重觀此十法，明將出世間智慧返達世間，同出世間故。
大方廣佛新華嚴經合論卷第五十八
w:: 音切
note:: 礬 ^399a14

〔扶元切。〕捫
〔門音。〕蚊
〔文分切。〕蚋
〔如稅切。〕虻
〔莫庚切。〕詖
〔彼乂切。〕
 ^399a35
