
other:: 列祖提綱錄卷第八
collector:: 武林十八#CB00589;理安禪寺住持婁東行悅集
五參提綱 ^52c41

大愚芝禪師上堂。
大愚相接大雄孫。
五湖雲水競頭奔。
競頭奔。有何門。擊箭寧知枯木存。
枯木存。一年還曾兩度春。
兩度春。帳裏珍珠撒與人。
撒與人。思量也是慕西秦。 ^52c43

上堂。一擊響玲瓏。
喧轟宇宙通。知音纔側耳。
項羽過江東。與麼會。
恰認得驢鞍橋作阿爺下頷。 ^53a6

上堂。竪窮三際橫遍十方。
拈起也帝釋心驚。
放下也地神膽戰。
不拈不放喚作甚麼。
自云蝦 #CB03157;。 ^53a10

上堂。三世諸佛不知有。
狸奴白牯却知有。
乃拈起拂子云。狸奴白牯總在者裡放光動地。
何謂如此。兩段不同。 ^53a14

上堂。大洋海底排班立。
從頭第二#CB15150;毛斑。
為甚麼不道第一#CB15150;毛斑。
要會麼。金蘂銀絲成玉露。
高僧不坐鳳凰臺。 ^53a20

上堂。眾集乃曰。為眾竭力禍出私門。
便下座。 ^53a26

示眾。擎起香合云。
明頭合。暗頭合。道得天下橫行。
若道不得。且合却下座。 ^53a28

上堂。沙裏無油事可哀。
翠巖嚼飯餧嬰孩。
他時好惡知端的。
始覺從前滿面埃。
擊禪床下座。 ^53a32

法華舉禪師上堂。
釋迦不出世。達磨不西來。
佛法偏天下。談玄口不開。 ^53a36

上堂。鐘鳴皷響。鵲噪鴉鳴。
為你諸人說般若講涅槃了也。
諸人還信得及麼。
觀音菩薩向諸人面前作大神通。
若信不及。却往他方救苦利生去也。 ^53a40

上堂。開口又成增語。
不開口又成剩語。
乃曰。金輪天子勅。
草店家風別。 ^53a46

上堂。三世諸佛口挂壁上。
天下老和尚作麼生措手。
你諸人到諸方作麼生舉。
山僧恁麼道也是久日樺來唇。
喝一喝。 ^53b2

上堂。古者道。我若一向舉揚宗教。
法堂裏草深一丈。
不可為闍黎鎻却僧堂門去也。
雖然如是。也是烏龜陸地弄塵行。 ^53b8

上堂。語漸也返常合道。
論頓也不留朕迹。
直饒論其頓返其常。
也是抑而為之。 ^53b14

浮山遠禪師上堂。
諸佛出世建立化門不離三身智眼。
亦如摩醯首羅三目。
何故。一隻水泄不通緇素難辨。
一隻大地全開十方通暢。
一隻高低一顧萬類齊瞻。
雖然。若是本分衲僧。
陌路相逢別具通天正眼始得。
所以道三世諸佛不知有。
狸奴白牯却知有。
且道狸奴白牯知有箇甚麼事。
要會麼。深秋簾幙千家雨。
落日樓臺一笛風。 ^53b18

寶應昭禪師上堂。
十二時中許你一時絕學即是學佛法。
不見阿難多聞第一。
却被迦葉擯出不得結集。
方知聰明博學記持憶想向外馳求。
與靈覺心轉沒交涉。
五蘊殻中透脫不過。
順情生喜違情生怒。
葢覆深厚自纏自縛。
無有解脫流浪生死。
六根為患眾苦所逼無自由分。
而被妄心於中主宰。
大丈夫兒早搆取好。
喝一喝曰參。 ^53b32

上堂。寶應門風險。
入者喪全身。作麼生是出身一句。
若道不得。三十年後。 ^53b46

達觀潁禪師示眾曰。
纔涉唇吻便落意思。
盡是死門俱非活路。
直饒透脫猶在沉淪。
莫教孤負平生虗度此世。
要得不孤負平生麼。
拈拄杖卓一下曰。
須是莫被拄杖瞞始得。
看看。拄杖子穿過你諸人髑髏。
#CB01387;跳入你鼻孔裏去也。
又卓一下。 ^53c2

上堂。山僧門庭別。
已改諸方轍。為文殊拔出眼裏楔。
教普賢休嚼口中鐵。
勸人放開髂蛇手。
與汝斫却繫驢橛。
駐意擬思量。喝曰揑揑。
參。 ^53c12

上堂。山僧平生意好相撲。
祇是無人搭對。今日且共首座搭對。
捲起袈裟下座。索首座相撲。
座纔出。師曰平地上喫交。
便歸方丈。 ^53c18

上堂。三世諸佛是奴婢。
一大藏教是涕唾。
良久曰。且道三世諸佛是誰奴婢。
乃將拂子畫一畫曰。
三世諸佛過者邊。
且道一大藏教是誰涕唾。
師乃自唾一唾。 ^53c24

上堂。秤錘井底忽然浮。
老鼠多年變作牛。
慧空見了拍手笑。
三脚猢猻差異猴。 ^53c30

上堂。五千教典諸佛常談。
八萬塵勞眾生妙用。
猶未是金剛眼睛在。
如何是金剛眼睛。
良久曰瞎。 ^53c34

上堂。大眾集定。有僧纔出禮拜。
師曰。欲識佛性義。
當觀時節因緣。僧便問如何是時節因緣。
師便下座。 ^53c38

上堂。諸方鈎又曲餌又香。
奔凑猶如蜂抱王。
因聖者裏鈎又直餌又無。
猶如水底捺葫蘆。
舉拄杖作釣魚勢曰。
深水取魚長信命。
不曾將酒祭江神。
擲拄杖下座。 ^53c42

大寧寬禪師上堂。
少林妙訣。古佛家風。
應用隨機卷舒自在。
如拳作掌開合有時。
似水成漚起滅無定。
動靜俱顯語嘿全彰。
萬用自然不勞心力。
到者裏喚作順水放船。
且道逆風舉棹誰是好手。
良久曰。弄潮須是弄潮人。
喝一喝曰珍重。 ^54a2

上堂。無念為宗。無住為本。
真空為體。妙有為用。
所以道盡大地是真空。
徧法界是妙有。且道是甚麼人用得。
四時運用日月長明。
法本不遷道無方所。
隨緣自在逐物昇沉。
此土他方入凡入聖。
雖然如是。且道入鄉隨俗一句作麼生道。
良久曰。西天梵語。
此土唐言。 ^54a12

雲峰悅禪師上堂。
竿木隨身逢場作戲。
然雖如是。一手不獨拍。
眾中莫有作家禪客本分衲僧。
出來共相唱和。有麼。
時有僧出禮拜。師曰。
依稀似曲纔堪聽。
又被風吹別調中。
便下座。 ^54a22

上堂。普賢行。文殊智。
補陀巖上清風起。
瞎驢趂隊遇新羅。
吉獠舌頭三千里。 ^54a30

上堂。拈起拄杖曰。
掌鉢盂向香積世界。
為甚麼出身無路。
挑日月於拄杖頭上。
為甚麼有眼如盲。
直得風行草偃響順聲和無纖芥可留。
猶是交爭底法。作麼生是不交爭底法。
卓拄杖下座。 ^54a34

上堂。教中道種種取捨皆是輪回。
未出輪回而辨圓覺。
彼圓覺性即同流轉。
若免輪回無有是處。
你等諸人到者裏且作麼生辨圓覺。
良久曰。荷葉團團團似鏡。
菱角尖尖尖似錐。
以拂擊禪床。 ^54a42

大乘遵禪師上堂。
上來又不問。下去又不疑。
不知是不是。是即也大奇。
便下座。 ^54b2

仁壽珍禪師上堂。
明明無悟。有法即迷。
日上無雲麗天普照。
眼中無翳空本無花。
無智人前不得錯舉。
參。 ^54b6

翠巖真禪師上堂。
先德道此事如#CB15090;龜文。
#CB15090;即成兆。
不#CB15090;成鈍。
#CB15090;與不#CB15090;直下便揑。
上藍即不然。無固無必。
虗空走馬旱地行船。
南山起雲北山下雨。
遂拈拄杖曰。拄杖子變作天大將軍巡歷四天下。
有守節不守節。有戒行無戒行。
一時奏與天帝釋。
乃喝一喝曰。丈夫自有衝天志。
莫向如來行處行。
卓一下。 ^54b10

上堂。舉龍牙頌曰。
學道如鑽火。逢煙未可休。
直待金星現。歸家始到頭。
神鼎曰。學道如鑽火。
逢煙即便休。莫待金星現。
燒脚又燒頭。師曰。
若論頓也龍牙正在半途。
若論漸也神鼎猶少悟在。
於此且復如何。諸仁者。
今年多落葉。幾處掃歸家。 ^54b22

上堂。臨陣抗敵不懼生死者將軍之勇也。
入山不懼虎兕者獵人之勇也。
入水不懼蛟龍者漁人之勇也。
作麼生是衲子之勇。
拈拄杖曰。者箇是拄杖子。
拈得把得動得。三千大千世界一時搖動。
若拈不得把不得動不得。
文殊自文殊。解脫自解脫。
參。 ^54b32

上堂。舉僧問巴陵如何是道。
陵曰明眼人落井。
又問寶應如何是道。
應曰五鳳樓前。又問首山如何是道。
山曰脚下深三尺。
此三轉語。一句壁立千仞。
一句陸地行船。一句賓主交參。
諸人莫有揀得者麼。
出來道看。如無。且行羅漢慈。
破結賊故。行菩薩慈。
安眾生故。行如來慈。
得如相故。 ^54b42

武泉政禪師上堂。
黃梅席上海眾千人。
付法傳衣碓坊行者。
是則紅日西昇。非則月輪東上。
參。 ^54c6

雙峰回禪師上堂。
南番人汎船。塞北人搖擄。
波斯入大唐。須彌山作舞。
是甚麼說話。 ^54c10

道吾真禪師上堂。
古今日月依舊山河。
若明得去。十方薄伽梵一路涅槃門。
若明不得。謗斯經故獲罪如是。 ^54c14

上堂。獅子兒哮吼。
龍馬駒#CB01387;跳。
古佛鏡中明。三山孤月皎。
遂作舞下座。 ^54c20

上堂。舉洞山道五臺山上雲蒸飯。
佛殿堦前狗尿天。
剎竿頭上煎鎚子。
三箇猢猻夜簸錢。
老僧即不然。三面狸奴脚踏月。
兩頭白牯手拏煙。
戴冠碧兔立庭栢。
脫殻烏龜飛上天。
老僧葛藤盡被汝諸人#CB15111;破了也。
洞山老人甚是奇特。
雖然如是。祇行得三步四步。
且不過七跳八跳。
且道誵訛在甚麼處。
老僧今日不惜眉毛一時布施。
良久曰。叮嚀損君德。
無言真有功。任從滄海變。
終不為君通。 ^54c24

上堂。古人道認著依前還不是。
實難會。土宿頷下髭鬚多。
波斯眼深鼻孔大。
甚奇怪。歘然透過新羅界。 ^54c40

上堂。山前麥熟。廬陵米價。
鎮州蘿蔔。更有一般。
良久曰。時挑野菜和根煑。
旋斫生柴帶葉燒。 ^54c44

上堂。普化明打暗打。
布袋橫撒竪撒。石室行者踏碓。
因甚忘却下脚。 ^54c48

上堂。舉僧問首山如何是佛。
山曰新婦騎驢阿家牽。
師曰手提巴鼻脚踏尾。
仰面看天聽流水。
天明送出路傍邊。
夜靜還歸茅屋裏。 ^55a4

百丈政禪師上堂。
巖頭和尚用三文錢索得箇妻。
祇解撈鰕摝蜆。要且不解生男育女。
直至如今門風斷絕。
大眾要識奯公妻麼。
百丈今日不惜唇吻與你諸人注破。
蓬#CB15150;荊釵世所稀。
布裙猶是嫁時衣。 ^55a10

大溈乾禪師上堂。
山花似錦。文殊撞著眼睛。
幽鳥綿蠻。觀音塞却耳際。
諸仁者。更思量箇甚麼。
昨夜三更睡不著。
翻身捉得普賢貶向無生國裏。
一覺直至天明。今朝又得與諸人相見說夢。
噫是甚麼說話。卓拄杖下座。 ^55a18

廣法源禪師上堂。
若論此事切莫道著。
道著即頭角生。有僧出曰頭角生也。
師曰禍事。曰某甲罪過。
師曰龍頭蛇尾。伏惟珍重。 ^55a28

定慧信禪師上堂。
若識般若即被般若縛。
若不識般若亦被般若縛。
識與不識拈放一邊。
却問諸人。如何是般若體。
參堂去。 ^55a34

上堂。泥蛇咬石鼈。
露柱啾啾叫。須彌打一棒。
閻老呵呵笑。參。 ^55a40

上堂。鶯聲闌。蟬聲急。
入水烏龜頭不濕。
鷺鷥飛入蘆花叢。
雪月交輝俱不及。
吽。 ^55a44

姜山方禪師上堂。
穿雲不渡水。渡水不穿雲。
乾坤把定不把定。
虗空放行不放行。
橫三竪四乍離乍合。
將長補短即不問汝諸人。
飯是米做一句要且難道。
良久曰。私事不得官酬。 ^55a48

上堂。不是道得道不得。
諸方盡把為奇特。
寒山燒火滿頭#CB01926;。
笑罵豐干者老賊。 ^55b8

白鹿端禪師上堂。
摩騰入漢肉上剜瘡。
僧會來吳眼中添屑。
達磨九年面壁鬼魅之由。
二祖立雪求心翻成不肖。
汝等諸人到者裏如何吐露。
若也道得。海上橫行。
若道不得。林間獨臥。
以拄杖擊禪床一下。 ^55b12

福嚴宗禪師上堂。
世尊周行七步舉足全乖。
目顧四方觸途成滯。
金襴授去殃及兒孫。
玉偈傳來挂人唇吻。
風幡悟性未離色塵。
鉢水投針全成管見。
祖師九年面壁不見纖毫。
盧公六代傳衣圖他小利。
江西一喝不解慎初。
德嶠全施未知護末。
南山鼈鼻謾指蹤由。
北院枯松徒彰風彩。
雲門顧鑒落二落三。
臨濟全提錯七錯八。
若說君臣五位直如紙馬過江。
更推賓主交參恰似泥人澡洗。
獨超象外且非捉兔走鷹。
混迹塵中未是齩猪之狗。
何異逃坑墮壍正是避溺投罝。
如斯之解正在常途。
出格道人如何話會。
豈不見陶潛俗子尚自覩事見機。
而今祖室子孫不可皮下無血。
喝一喝。 ^55b20

淨因臻禪師上堂。
拈拄杖曰。楖栗木杖子。
善能談佛祖。聾人既得聞。
瘂人亦解語。指白石為玉。
點黃金為土。便恁麼會去他家未相許。
不相許。莫莽鹵。南街打鼓北街舞。 ^55b44

衡嶽能禪師上堂。
宗風纔舉萬里雲收。
法令若行千峰寒色。
須彌頂上白浪滔天。
大海波中紅塵滿地。
應思黃梅昔日少室當年。
不能退己讓人。遂使舂糠答志斷臂酬心。
何似衡嶽者裏山畬粟米飯。
一桶沒鹽羮。苦樂共住隨高就低。
且不是南頭買貴北頭賣賤。
直教文殊稽首迦葉攢眉。
龍樹馬鳴吞聲飲氣。
目連鶖子且不能為。
為甚如此。諦觀法王法。
法王法如是。 ^55c4

石佛忠禪師上堂。
點時不到皂白未分。
到時不點和泥合水。
露柱#CB01387;跳入燈籠裡即且從他。
汝眉毛因甚麼却拖在脚跟下。
直饒於此明得。也是猢猻戴席帽。
於此未明。何異曲膳穿靴。
然雖如此。笑我者多哂我者少。 ^55c18

大溈喆禪師上堂。
古佛道昔於波羅柰轉四諦法輪。
墮坑落壍。今復轉最妙無上大法輪。
土上加泥。如今還有不歷階梯獨超物外者麼。
良久曰。出頭天外看。
誰是箇中人。 ^55c28

上堂。阿剌剌。是甚麼。
翻思當年破竈墮。
杖子忽擊著。方知孤負我。
以拄杖擊香臺一下曰。
墮墮。 ^55c36

上堂。捫空追響勞汝精神。
夢覺覺非復有何事。
德山老人在汝諸人眉毛眼睫上。
諸人還覺麼。若也覺去。
夢覺覺非。若也未覺。
捫空追響終無了期。
直饒向者裏倜儻分明。
猶是梯山入貢。還有獨超物外者麼。
良久曰。且莫詐明頭。 ^55c40

上堂。白雲澹泞水注滄溟。
萬法本閒復有何事。
所以道也有權也有實也有照也有用。
諸人到者裏如何履踐。
良久曰。但有路可上。
更高人也行。 ^56a2

上堂。山僧本無積畜。
且得粥足飯足。困來即便打眠。
一任東卜西卜。 ^56a8

上堂。古德道。一釋迦。
二元和。三佛陀。自餘是甚麼椀脫丘。
慧光即不然。一釋迦。
二元和。三佛陀。總是椀脫丘。
諸人還知慧光落處麼。
若也知去。許你具鐵眼銅睛。
若也不知。莫謂幾經風浪險。
扁舟曾向五湖遊。 ^56a12

上堂。拈起拄杖曰。
一塵纔起大地全收。
卓一下曰。妙喜世界百雜碎。
且道不動如來即今在甚麼處。
若人識得。可謂不動步而登妙覺。
若也未識。向諸人眉毛眼睫裏涅槃去也。
又卓一下。 ^56a20

上堂。拈起拄杖曰。
智海拄杖。或作金剛王寶劍。
或作踞地獅子。或作探竿影草。
或不作拄杖用。諸人還相委悉麼。
若也委悉去。如龍得水似虎靠山。
出沒卷舒縱橫應用。
如未相委。大似日中逃影。 ^56a30

普融平禪師上堂。
山僧不會佛法。為人總沒來由。
或時半開半合。或時全放全收。
還如萬人叢裏。冷地掉箇石頭。
忽然打著一箇。方知觸處周流。 ^56a38

上堂。舉盤山示眾曰。
似地擎山不知山之孤峻。
如石含玉不知玉之無瑕。
古人恁麼說話。大似抱贓叫屈。
智海門下人人慷慨。
生擒虎兕活捉獰龍。
眼裏著得須彌山。
耳裏著得大海水。
遂拈拄杖曰。不是向人誇伎倆。
丈夫標致合如斯。
卓拄杖下座。 ^56a44

慶善隆禪師上堂。
花簇簇。錦簇簇。鹽醬年來事事足。
留得南泉打破鍋。
分付沙彌煑晨粥。
晨粥一任諸人喫。
洗鉢盂一句作麼生會。
多少人疑著。 ^56b6

香山淵禪師上堂。
酒市魚行頭頭寶所。
鵶鳴鵲噪一一妙音。
卓拄杖曰。且道者箇是何佛事。
狼籍不少。 ^56b12

上堂。香山有箇話頭。
彌滿四大神洲。若以佛法批判。
還如認馬作牛。諸人既不作佛法批判。
畢竟是甚麼道理。
擊拂子。無鑐鏁子不厭動搖。
半夜枕頭要須摸著。
下座。 ^56b16

無相真禪師上堂。
欲明向上事。須具頂門眼。
若具頂門眼。始契出家心。
既契出家心。常具頂門眼。
要會頂門眼麼。四京人著衣喫飯。
兩浙人飽暖自如。
通玄峰頂香風清。
花發蟠桃三四株。 ^56b24

黃龍南禪師上堂。
橫吞巨海倒卓須彌。
衲僧面前也是尋常茶飯。
行脚人須是荊棘林內坐大道場。
向和泥合水處認取本來面目。
且作麼生見得。遂拈拄杖曰。
直饒見得。未免山僧拄杖。 ^56b32

上堂。說妙談玄乃太平之姦賊。
行棒行喝為亂世之英雄。
英雄姦賊棒喝玄妙皆為長物。
黃蘗門下總不用著。
且道黃蘗門下尋常用箇甚麼。
喝一喝。 ^56b40

上堂。撞鐘鐘鳴。擊鼓鼓響。
大眾慇懃問訊。同安端然合掌。
者箇是世法。那箇是佛法。
咄。 ^56b46

上堂。有一人朝看華嚴暮觀般若。
晝夜精勤無有暫暇。
有一人不參禪不論義。
把箇破蓆日裏睡。
於是二人同到黃龍。
一人有為一人無為。
安下那一箇即是。
良久曰。功德天。黑暗女。
有智主人。二俱不受。 ^56c2

上堂。心王不妄動。
六國一時通。罷拈三尺劍。
休弄一張弓。擊禪床下座。 ^56c10

上堂。道遠乎哉觸事而真。
聖遠乎哉體之即神。
乃拈拄杖曰。道之與聖總在歸宗拄杖頭上。
汝等諸人何不識取。
若也識得。十方剎土不行而至。
百千三昧無作而成。
若也未識。有寒暑兮促君壽。
有鬼神兮妬君福。 ^56c14

上堂。半夜捉烏鷄。
驚起梵王睡。毗嵐風忽起。
吹倒須彌山。官路無人行。
私酒多人喫。當此之時。
臨濟德山開得口張得眼。
有棒有喝用不得。
汝等諸人各自尋取祖業契書。
莫認驢鞍橋作阿爺下頷。 ^56c24

上堂。舉大珠和尚道身口意清淨是名佛出世。
身口意不淨是名佛滅度也。
好箇消息。古人一期方便與你諸人計箇入路。
既得箇入路又須得箇出路。
登山須到頂。入海須到底。
登山不到頂。不知宇宙之寬廣。
入海不到底。不知滄溟之淺深。
既知寬廣又知淺深。
一踏踏翻四大海。
一摑摑到須彌山。
撒手到家人不識。
鵲噪鴉鳴栢樹間。 ^56c32

上堂。千般說。萬般喻。
祇要教君早回去。
去何處。良久云。夜來風起滿庭香。
吹落桃花三五樹。 ^56c46

上堂。拈拄杖曰。橫拈倒用撥開彌勒眼睛。
明去暗來敲落祖師鼻孔。
當是時也。目連鶖子飲氣吞聲。
臨濟德山呵呵大笑。
且道笑箇甚麼。咄。 ^57a2

黃龍心禪師上堂。
大凡窮生死根源。
直須明取自家一片田地。
教伊去處分明。然後臨機應用不失其宜。
祇如鋒芒未兆已前都無是箇非箇。
瞥爾#CB15090;動便有五行金土相生相尅。
胡來漢現四姓雜居。
各任方隅是非鋒起。
致使玄黃不辨水乳不分。
疾在膏肓難為救療。
若不當陽曉示。窮子無以知歸。
欲得大用現前。便可頓忘諸見。
諸見既盡昏霧不生。
大智洞然更非他物。
珍重。 ^57a8

上堂。擊禪床曰。一塵纔舉大地全收。
諸人耳在一聲中。
一聲徧在諸人耳。
若是摩霄俊鶻便合乘時。
止濼困魚徒勞激浪。 ^57a24

上堂。不與萬法為侶即是無諍三昧。
便恁麼去。爭奈絃急則聲促。
若能向紫羅帳裏撒珍珠。
未必善因而招惡果。 ^57a30

上堂。有句無句如藤倚樹。
且任諸人點頭。及乎樹倒藤枯。
上無衝天之計。下無入地之謀。
靈利漢者裏著得一隻眼便見七縱八橫。
舉拂子曰。看太陽溢目萬里不挂片雲。
若是覆盆之下。又爭怪得老僧。 ^57a36

上堂。若也單明自己不悟目前。
此人有眼無足。若悟目前不明自己。
此人有足無眼。據此二人。
十二時中常有一物蘊在胷中。
物既在胷。不安之相常在目前。
既在目前觸途成滯。
作麼生得平穩去。
祖不言乎執之失度必入邪路。
放之自然體無去住。 ^57a44

上堂。良工未出玉石不分。
巧冶無人金沙混雜。
還言無師自悟底麼。
出來辦別看。乃舉拂子曰。
且道是金是沙。良久曰。
見之不取。思之千里。 ^57b6

上堂。有時開門待知識。
知識不來過。有時把手上高山。
高山人不顧。或作敗軍之將。
向闍黎手裡拱手歸降。
或為忿怒那吒敲骨打髓。
正當恁麼時。還有同聲相應同氣相求底麼。
有則向百尺竿頭進取一步。
如無。少室峰前一場笑具。 ^57b12

上堂。心同虗空界。
示等虗空法。證得虗空時。
無是無非法。便恁麼休去。
停橈把#CB15274;且向灣裏泊船。
若據衲僧門下。天地懸隔。
且道衲僧門下有甚長處。
楖栗橫擔不顧人。
直入千峰萬峰去。 ^57b22

上堂。一不向。二不開。
翻思南嶽與天台。
堪笑白雲無定止。
被風吹去又吹來。 ^57b30

上堂。過去諸佛已滅。
未來諸佛未生。正當現在佛法委付黃龍。
放行則恍恍惚惚其中有物。
把住則杳杳冥冥其中有精。
且道放行即是把住即是。
竿頭絲線從君弄。
不犯清波意自殊。 ^57b34

上堂。虎頭生角人難措。
石火電光須密布。
假饒烈士也應難。
懵底那能善回互。
手擎日月背負須彌擲向他方。
其中眾生不覺不知。
其中眾生騎驢入諸人眼裏。
諸人亦不覺不知。
會麼。將此身心奉塵剎。
是則名為報佛恩。 ^57b42

上堂。一漚未發古帆未征。
風信不來無人舉櫂。
正當恁麼時。水脈如何辨的。
君不見。雲門老垂手處。
落落清波無透路。
又不見華亭叟泄天機。
夜深空載月明歸。
莫怪相逢不相識。
從教萬古漫漫黑。 ^57c4

上堂。馬祖陞堂百丈卷席。
後人不善來風。盡道不留朕迹。
殊不知桃華浪裏正好張帆。
七里灘頭更堪垂釣。
如今必有辯浮沉識深淺底漢。
試出來定當水脉看。
如無。且將漁父笛。
閒向海邊吹。 ^57c12

上堂。風瀟瀟兮木葉飛。
鴻鴈不來音信稀。
還鄉一曲無人吹。
令余拍手空遲疑。 ^57c20

上堂。鏡像或謂有。
攬之不盈手。鏡像或謂無。
分明如儼圖。所以取不得舍不得。
不可得中祇麼得。
還會麼。不作維摩詰。
又似傅大士。 ^57c24

上堂。夫玄道者不可以設功得。
聖智者不可以有心知。
真諦者不可以存我會。
至功者不可以營事為。
古人一期應病與藥則不可。
若是丈夫漢。出則經濟天下。
不出則卷而懷之。
爾若一向聲和響順。
我則排斥諸方。爾若示現酒肆婬坊。
我則孤峰獨宿。且道甚處是黃龍為人眼。 ^57c30

雲居祐禪師上堂。
過去諸如來更不再勘。
現在諸菩薩放過即不可。
未來修學人謾他一點不得。
所以教中道。若人欲了知。
三世一切佛。應觀法界性。
一切惟心造。雖然如是。
雲居門下正是金屑落眼。 ^57c42

上堂。凡見聖見春雲掣電。
真說妄說空花水月。
飜憶長髭見石頭。
解道紅爐一點雪。
擊禪床下座。 ^58a2

上堂。龜毛為箭兔用為弓。
那吒忿怒射破虗空。
虗空撲落傾湫倒嶽。
牆壁瓦礫放光明。
歸依如來大圓覺。
擊禪床下座。 ^58a6

上堂。月色和雲白。
松聲帶露寒。好箇真消息。
憑君子細看。黃龍先師和身放倒。
還有人扶得起麼。
祖禰不了。殃及兒孫。
擊禪床下座。 ^58a12

上堂。一切聲是佛聲。
以拂子擊禪床曰。
梵音深遠令人樂聞。
又曰一切色是佛色。
乃拈起拂子曰。今佛放光明。
助發實相義。已到之者頂戴奉行。
未到之者應如是知應如是信。
擊禪床下座。 ^58a18

黃檗勝禪師上堂。
臨濟喝。德山棒。留與禪人作模範。
歸宗磨。雪峰毬。此箇門庭接上流。
若是黃檗即不然。
也無喝。也無棒。亦不推磨。
亦不輥毬。前面是案山。
背後是主山。塞却你眼睛。
拶破你面門。於此見得。
得不退轉地。盡未來際不向他求。
若見不得。醍醐上味飜成毒藥。 ^58a26

上堂。寂兮寥兮。蟾蜍皎皎下空谷。
寬兮廓兮曦光赫赫流四海。
曹谿路上勦絕人行。
多子塔前駢闐如市。
直饒者裏薦得倜儻分明。
未是衲僧活計。大丈夫漢須是向黑暗獄中敲枷打鎻。
餓鬼隊裏放火奪漿。
推倒慈氏樓。折却空王殿。
靈苗瑞草和根拔。
滿地從教荊棘生。 ^58a38

開元琦禪師上堂。
虗空無內外。事理有短長。
順則成菩提。逆則成煩惱。
燈籠常瞌睡。露柱亦懊惱。
大道在目前。更於何處討。
以拂子擊禪床。 ^58b2

上堂。四面亦無門。
十方無壁落。頭鬔鬆。
耳卓朔。箇箇男兒大丈夫。
何得無繩而自縛。
且道透脫一句作麼生道。
良久曰。踏破草鞋赤脚走。 ^58b8

福嚴感禪師上堂。
古佛心。祇如今。若不會。
苦沉吟。秋雨微微。
秋風颯颯。乍此乍彼。
若為酬答。沙岸蘆華。
青黃交雜。禪者何依。
良久曰劄。 ^58b14

雲葢智禪師上堂。
緊峭離水靴。踏破湖湘月。
手把鐵蒺蔾。打破龍虎穴。
翻身倒上樹。始見無生滅。
却笑老瞿曇。彈指超彌勒。 ^58b20

上堂。昨日高山看釣魚。
步行騎馬失却驢。
有人拾得駱駝去。
重賞千金一也無。
若向者裏薦得不著。
還草鞋錢。 ^58b26

上堂。舉趙州問僧向甚麼處去。
曰摘茶去。州曰閒。
師曰。道著不著。何處摸索。
背後龍鱗。面前驢脚。
翻身筋斗。孤雲野鶴。
阿呵呵。 ^58b32

報慈英禪師上堂。
師擲下拄杖却召大眾曰。
拄杖吞却祖師了也。
教甚麼人說禪。還有人救得也無。
喝一喝。 ^58b38

保寧璣禪師上堂。
春雨微微百事皆宜。
禾苗發秀蔬菜得時。
阿難如合掌。迦葉亦攢眉。
直饒靈山會上拈華微笑。
筭來猶涉離微。爭似三家村裏老翁。
深耕淺種各知其時。
有事當面便說。誰管瞬目揚眉。
更有一般奇特事。
末後一著更須知。
擊拂子下座。 ^58b44

四祖演禪師上堂。
主山吞却案山。尋常言論。
拄杖子普該塵剎。
未足為奇。光境兩忘復是何物。
良久曰。劫火洞然毫末盡。
青山依舊白雲中。 ^58c6

清隱源禪師上堂。
先師初事棲賢諟泐潭澄歷二十年。
宗門奇奧經論玄要莫不貫穿。
及因雲峰指見慈明則一字無用。
遂設三關語以驗學者。
而學者如葉公畫龍。
龍現即怖。 ^58c12

積翠永庵主示眾。
山僧住庵來。無禪可說無法可傳。
亦無羞珍異寶。祇收得續火柴頭一箇留與後人。
令他煙#CB08504;不絕火光長明。
遂擲下拂子。時有僧就地拈起吹一吹。
師便喝曰。誰知續火柴頭從者漢邊煙消火滅去。
乃拂袖歸庵。僧吐舌而去。 ^58c20

黃龍新禪師上堂。
深固幽遠無人能到。
釋迦老子到不到。
若到因甚麼無人。
若不到誰道幽遠。 ^58c30

上堂。祖師心印狀似鐵牛之機。
去即印住。住即印破。
祇如不去不住。印即是不印即是。
金果早朝猿摘去。
玉華晚後鳳銜歸。 ^58c34

上堂。行脚高人解開布袋。
放下鉢囊去却藥忌。
一人所在須到。半人所在須到。
無人所在也須親到。 ^58c40

上堂。拗折拄杖將甚麼登山渡水。
拈却鉢盂匙箸將甚麼喫粥喫飯。
不如向十字街頭東卜西卜。
忽然卜著。是你諸人有彩。
若卜不著。也怪雲巖不得。 ^58c44

上堂。文殊騎獅子。
普賢騎象王。釋迦老子足躡紅蓮。
且道黃龍騎箇甚麼。
良久曰。近來年老。
一步是一步。 ^59a2

上堂。清珠下於濁水。
濁水不得不清。念佛投於亂心。
亂心不得不佛。佛既不亂。
濁水自清。濁水既清。
功歸何所。良久曰。
幾度黑風翻大海。
未曾聞道釣舟傾。 ^59a6

上堂。有時破二作三。
有時會三歸一。有時三一混同。
有時不落數量。且道甚麼處是黃龍為人處。
良久曰珍重。 ^59a12

泐潭清禪師上堂。
舉浮山遠和尚云。
欲得英俊麼。仍須四事俱備方顯宗師蹊徑。
何謂也。一者祖師巴鼻。
二具金剛眼睛。三有獅子爪牙。
四得衲僧殺活拄杖。
得此四事。方可縱橫變態任運卷舒。
高聳人天壁立千仞。
儻不如是。守死善道者敗軍之兆。
何故。棒打石人貴論實事。
是以到者裏。得不修江耿耿大野雲凝。
綠竹含煙青山鎻翠。
風雲一致水月齊觀。
一句該通已彰殘朽。
師曰。黃龍今日出世。
時當末季佛法澆漓。
不用祖師巴鼻。不用金剛眼睛。
不用獅子爪牙。不用殺活拄杖。
祇有一枝拂子以為蹊徑。
亦能縱橫變態任運卷舒。
亦能高聳人天壁立千仞。
有時逢強即弱有時遇貴即賤。
拈起則群魔屏迹佛祖潛蹤。
放下則合水和泥聖凡同轍。
且道拈起好放下好。
竿頭絲線從君弄。
不犯清波意自殊。 ^59a18

雙峰齊禪師上堂。
拈拄杖曰。橫拈倒用諸方虎步龍行。
打狗撑門雙峰掉在無事甲裏。
因風吹火別是一家。
以拄杖靠肩顧視大眾。
喚作無事得麼。良久曰。
刀尺高懸著眼看。
誌公不是閒和尚。
卓拄杖一下。 ^59a46

開先瑛禪師上堂。
談玄說妙譬如畫餅充饑。
入聖超凡大似飛蛾赴火。
一向無事敗種焦芽。
更若馳求水中捉月。
以拂子一拂云。適來許多見解拂却了也。
作麼生是諸人透脫一句。
良久曰。鐵牛不喫欄邊草。
直向須彌頂上眠。
以拂子擊禪床。 ^59b6

上堂。彎石鞏弓。架興化箭。
運那羅延力。定爍迦羅眼。
不射大雄虎。不射藥山鹿。
不射雲巖獅子。不射象骨獼猴。
且道射箇甚麼。良久曰。
放過一著。 ^59b16

法雲杲禪師上堂。
西來祖意。教外別傳。
非大根器不能證入。
其證入者不被文字語言所轉聲色是非所迷。
亦無雲門臨濟之殊趙州德山之異。
所以唱道須明有語中無語無語中有語。
若向者裏薦得。可謂終日著衣未甞挂一縷絲。
終日喫飯未甞齩一粒米。
直是呵佛罵祖有甚麼過。
雖然如是。欲得不招無間業。
莫謗如來正法輪。
下座。 ^59b22

上堂。拈拄杖曰。歸宗會斬蛇。
禾山解打皷。萬象與森羅。
皆從者裏去。擲下拄杖曰。
歸堂喫茶。 ^59b36

湛堂準禪師上堂。
太陽門下日日三秋。
明月堂前時時九夏。
洞山和尚祇解夜半捉烏鷄。
殊不知驚起隣家睡。
寶峰相席打令告諸禪德。
也好冷處著把火。
咄。 ^59b40

上堂。古人道不看經不念佛。
看經念佛是何物。
自從識得轉經人。
舉拂子曰。龍藏聖賢都一拂。
以拂子拂一拂曰。
諸禪德。正當恁麼時。
且道雲巖土地向甚麼處安身立命。
擲下拂子。以兩手握拳叩齒曰。
萬靈千聖。千聖萬靈。 ^59b46

上堂。混元未判一氣岑寂。
不聞有天地玄黃宇宙洪荒日月盈昃秋收冬藏。
正當恁麼時也好箇時節。
尀耐雪峰老漢却向虗空裏打橛。
輥三箇木毬。直至後人搆占不上。
便見溈山水牯牛一向膽大心麤。
長沙大蟲到處齩人家猪狗。
雖然無禮難容。而今放過一著。
孝經序云。朕聞上古其風樸略。
山前華堯民解元且喜尊候安樂。
參。 ^59c8

上堂。僧問。教中道若有一人發真歸源。
十方虗空悉皆消殞。
未審此理如何。師遂展掌點指曰。
子丑寅卯辰巳午未。
一羅二土三水四金五太陽六太陰七計都。
今日計都星入巨蟹宮。
寶峰不打者皷笛。
便下座。 ^59c22

上堂。大道縱橫觸事現成。
雲開日出水綠山青。
拈拄杖卓一下曰。
雲門大師來也。說道觀音菩薩將錢買胡餅放下手元來却是饅頭。
大眾。雲門祇見錐頭利。
不見鑿頭方。寶峰即不然。
擲下拄杖曰。勿於中路事空王。
#CB15081;杖須還達本鄉。
昨日有人從淮南來。
不得福建信。却道嘉州大象吞却陝府鐵牛。
喝一喝曰。是甚說話。
笑倒雲居土地。 ^59c30

上堂。祖師關捩子。
幽隱少人知。不是悟心者。
如何舉似伊。喝一喝曰。
是何言歟。若一向恁麼。
達磨一宗掃土而盡。
所以大覺世尊初悟此事。
便開方便門示真實相。
普令南北東西四維上下郭大李二鄧四張三同明斯事。
雲巖今日不免傚古去也。
擊拂子曰。方便門開也。
作麼生是真實相。
良久云。十八十九。
痴人夜走。 ^59c44

示眾拈拄杖曰。衲僧家竿木隨身逢場作戲。
倒把橫拈自有意思。
所以昔日藥山和尚問雲巖曰聞汝解弄獅子是否。
巖曰是。山曰弄得幾出。
巖曰弄得六出。山曰老僧亦解弄。
巖曰和尚弄得幾出。
山曰老僧祇弄得一出。
巖曰一即六六即一。
山便休。大眾。藥山雲巖鈍置殺人。
兩子父弄一箇獅子也弄不出。
若是準上座祇消得自弄。
拽得來拈頭作尾拈尾作頭。
轉兩箇金睛。攫幾鈎鐵爪。
吼一聲直令百里內猛獸潛蹤。
滿空裏飛禽亂墜。
準上座未弄獅子。
請大眾高著眼。先做箇定場。
擲下拄杖曰。箇中消息子。
能有幾人知。 ^60a10

壽寧資禪師上堂。
諸方五日一參。壽寧日日陞座。
莫怪重說偈言。過在西來達磨。
上士處處逢渠。後學時時蹉過。
且道蹉過一著落在甚麼處。
舉起拂子曰。一片月生海。
幾家人上樓。 ^60a30

寶華鑑禪師上堂。
月圓伏惟三世諸佛狸奴白牯各各起居萬福。
時中淡薄無可相延切希寬抱。
老水牯牛近日亦自多病多惱不甘水草。
遇著暖日和風。當下和身便倒。
教渠拽耙牽犂。直是搖頭擺腦。
可憐萬頃良田。一時變作荒草。 ^60a38

三祖宗禪師上堂。
架梯可以攀高。雖升而不達河漢。
鑄鍬可以掘鑿。雖利而不能到風輪。
其器者費功。其謀者益妄。
不如歸家坐。免使走塵壤。
大眾。那箇是塵壤。
祖佛禪道。 ^60a48

黃龍清禪師上堂。
三世諸佛不知有恩無重報。
狸奴白牯却知有功不浪施。
明大用曉全機。絕踪跡不思議。
歸去好無人知。衝開碧落松千尺。
截斷紅塵水一溪。 ^60b8

洞山言禪師上堂。
吾心似秋月。碧潭清皎潔。
無物堪比倫。教我如何說。
寒山子勞而無功。
更有箇拾得道不識者箇意。
修行徒苦辛。恁麼說話自救不了。
尋常拈糞箕把#CB00416;帚掣風掣顛猶較些子。
直饒是文殊普賢再出。
若到洞山門下一時分付與直歲。
燒火底燒火掃地底掃地。
前廊後架切忌攙匙亂筯。
豐干老人更不饒舌。
參退喫茶。 ^60b16

上堂。一生二。二生三。
遏捺不住廓周沙界。
德雲直上妙峰。善財却入樓閣。
新婦騎驢阿家牽。
山青水綠桃華紅李花白。
一塵一佛土一葉一釋迦。
乃合掌曰。不審諸佛子今晨改旦季春極暄。
起居輕利安樂行否。
少間專到上寮問訊。
不勞久立。 ^60b30

上堂。臘月二十日。
一年將欲盡。萬里未歸人。
大眾。總是他鄉之客。
還有返本還源者麼。
擊拂子曰。門前殘雪日輪消。
室內紅塵遣誰掃。 ^60b40

太平安禪師上堂。
有利無利莫離行市。
鎮州蘿蔔極貴。廬陵米甚賤。
爭似太平者裏時豐道泰商賈駢闐。
白米四文一升。蘿蔔一文一束。
不用北頭買賤西頭賣貴。
自然物及四生。自然利資王化。
又爭生說箇佛法道理。
良久云。勸君不用鐫頑石。
路上行人口似#CB15156;。 ^60b46

褒親瑞禪師上堂。
有佛世界以一塵一毛而作佛事。
令見一法者具足一切法。
故權為架閣。有佛化內以忘言寂嘿為大佛事。
使其學者離一切相即名諸佛。
故好與三下火抄。
有佛土中以黃花翠竹而為佛事。
令覩相者見色即空。
故且付與彌勒。有佛寶剎以法空為座而示佛事。
#CB01140;其行者不著佛求。
故勘破了勾下。有佛道場以四事供養而成佛事。
使知足者斷異念。
故可與下載。有佛妙域以一切語言三昧作其佛事。
令隨機入者不捨動靜。
故為渠裝載。大眾。
且道於中還有優劣也無。
良久曰。到者須知是作家。
參。 ^60c8

褒親諭禪師上堂。
新羅打皷。大宋上堂。
庭前栢子問話。燈籠露柱著忙。
香臺拄杖起作舞。
臥病維摩猶在床。
者老漢我也識得你病。
休訝郎當。咄。 ^60c28

兜率恩禪師上堂。
落落魄魄是有居郭。
莽莽鹵鹵何今何古。
不重己靈休話佛祖。
扭定釋迦鼻孔。揭却觀音耳朵。
任他雪嶺輥毬。休管禾山打皷。
若是本色衲僧。終不守株待兔。
參。 ^60c34

建隆慶禪師上堂。
始見新歲倐忽。早是二月初一。
天氣和融。擬舉箇時節因緣與諸人商量。
却被帝釋梵王在門外柳眼中努出頭來先說偈言。
裊裊颺輕絮。且逐風來去。
相次走綿毬。休言道我絮。
當時撞著阿修羅把住云。
任你絮忽逢。西風吹渭水。
落葉滿長安。一句作麼生道。
於是帝釋縮頭入柳眼中。
良久曰參。 ^60c42

兜率悅禪師上堂。
始見新春又逢初夏。
四時若箭兩曜如梭。
不覺紅顏翻成白首。
直須努力別著精神。
耕取自己田園。莫犯他人苗稼。
既然如是。牽犁拽耙須是雪山白牛始得。
且道鼻孔在甚麼處。
良久曰叱叱。 ^61a6

上堂。常居物外度清時。
牛上橫將竹笛吹。
一曲自幽山自綠。
此情不與白雲知。
慶快諸禪德翻思范蠡謾泛滄波。
因念陳摶空眠太華。
何曾夢見。浪得高名。
實未神遊。閒漂野跡。
既然如此。具眼衲僧莫道龍安非他是己好。 ^61a14

上堂。無法亦無心。
無心復何捨。要真盡屬真。
要假全歸假。平地上行船。
虗空裏走馬。九年面壁人。
有口還如啞。參。 ^61a24

上堂。夜夜抱佛眠。
朝朝還共起。起坐鎮相隨。
語嘿同居止。欲識佛去處。
祇是語聲是。諸禪德。
大小傅大士祇會抱橋柱澡洗。
把纜放船。印板上打將來。
模子裏脫將去。豈知道本色衲僧塞除佛祖窟。
打破玄妙門。跳出斷常坑。
不依清淨界。都無一物獨奮雙拳。
海上橫行建家立國。
有一般漢也要向百尺竿頭凝然端坐。
洎乎翻身之際捨命不得。
豈不見雲門大師道。
知是般事拈放一邊。
直須擺動精神著些筋骨。
向混沌未剖已前薦得猶是鈍漢。
那堪更於他人舌頭上咂澹滋味終無了日。
諸禪客。要會麼。剔起眉毛有甚難。
分明不見一毫端。
風吹碧落浮雲盡。
月上青山玉一團。
喝一喝下座。 ^61a30

崇覺空禪師上堂。
十方無壁落。四面亦無門。
淨躶躶。赤灑灑。沒可把。
遂舉拂子曰。灌溪老漢向十字街頭逞風流賣惺惺。
道我解穿珍珠解玉版。
濄亂絲卷筒絹。婬坊酒肆瓦合輿臺。
虎穴魔宮。那吒忿怒。
遇文王興禮樂。逢桀紂逞干戈。
今日被崇覺#CB15111;見一場懡#CB01334;。 ^61b6

長靈卓禪師上堂曰。
三千劍客獨許莊周。
為甚麼跳不出。良醫之門多病人。
因甚麼不消一劄。
已透關者更請辯看。 ^61b16

光孝清禪師上堂。
殺父殺母佛前懺悔。
殺佛殺祖不消懺悔。
為甚麼不消懺悔。
且得冤家解脫。 ^61b22

雪峰空禪師上堂。
一拳拳倒黃鶴樓。
一趯趯飜鸚鵡洲。
有意氣時添意氣。
不風流處也風流。
俊哉俊哉。快活快活。
一似十七八歲狀元相似。
誰管你天誰管你地。
心王不妄動。六國一時通。
罷拈三尺劍。休弄一張弓。
自在自在快活快活。
恰似七八十老人作宰相相似。
風以時。雨以時。五穀植。
萬民安。豎起拄杖曰。
大眾。者兩箇并山僧拄杖子共作得一箇衲僧。
到雪峰門下。但知隨例餐#CB05283;子。
也得三文買草鞋。
喝一喝卓拄杖下座。 ^61b26

兜率照禪師上堂。
兜率都無伎倆。也斆諸方榜樣。
五日一度陞堂。起動許多龍象。
禪道佛法又無。到此將何供養。
須知達磨西來。分付一條拄杖。
乃拈起曰。所以道你有拄杖子我與你拄杖子。
你無拄杖子我奪你拄杖子。
且道那箇是賓句。
那箇是主句。若斷得去即途中受用。
若斷不得且世諦流布。
乃拋下拄杖。 ^61b44

雲巖遊禪師上堂。
馬祖一喝百丈蹉過。
臨濟小廝兒向糞掃堆頭拾得一隻破草鞋胡喝亂喝。
師震聲喝曰。喚作胡喝亂喝得麼。 ^61c8

上堂。象骨輥毬能已盡。
玄沙斫牌伎亦窮。
還知麼。火星入袴口。
事出急家門。 ^61c14

上堂。舉梁山曰。南來者與你三十棒。
北來者與你三十棒。
然雖與麼未當宗乘。
後來琅瑘和尚道。
梁山好一片真金。
將作頑鐵賣却。琅瑘則不然。
南來者與你三十棒。
北來者與你三十棒。
從教天下貶剝。師拈曰。
一人能舒不能卷。
一人能卷不能舒。
雲巖門下一任南來北來且恁麼過。
驀然洗面摸著鼻頭。
却來與你三十。 ^61c18

上堂。日可冷。月可熱。
眾魔不能壞真說。
作麼生是真說。初三十一中九下七。
若信不及。雲巖與你道破。
萬人齊指處。一鴈落寒空。 ^61c32

普賢素禪師上堂。
兵隨印轉。三千里外絕煙塵。
將逐符行。二六時中淨躶躶。
不用鐵旗鐵皷。自然草偃風行。
何須七縱七擒。直得無思不服。
所謂大丈夫。秉慧劍。
般若鋒兮金剛#CB08504;。
非但能摧外道心。
早曾落却天魔膽。
正恁麼時。且道主將是甚麼人。
喝一喝。 ^61c38

育王諶禪師上堂。
文殊智普賢行多年曆日。
德山棒臨濟喝亂世英雄。
汝等諸人穿僧堂入佛殿。
還知險過鐵圍關麼。
忽然踏著釋迦頂#CB00576;。
磕著聖僧額頭。不免一場禍事。 ^61c48

上堂。我若說有。你為有礙。
我若說無。你為無礙。
我若橫說。你又跨不過。
我若竪說。你又跳不出。
若欲叢林平怗大家無事。
不如推倒育王。且道育王如何推得倒去。
召大眾曰。著力著力。
復曰。苦哉苦哉。育王被人推倒了也。
還有路見不平#CB15072;劍相為底麼。
若無。山僧不免自倒自起。
擊拂子下座。 ^62a8

道場林禪師上堂。
有漏笟籬。無漏木杓。
庭白牡丹。檻紅芍藥。
因思九年面壁人。
到頭不識者一著。
且道作麼生是者一著。
以拄杖擊禪床下座。 ^62a20

道場慧禪師上堂。
鍾馗醉裏唱涼州。
小妹門前祇點頭。
巡海夜叉相見後。
大家拍手上高樓。
大眾若會得去。鎻却天下人舌頭。
若會不得。將謂老僧別有奇特。 ^62a26

天童樸禪師上堂。
觀音巖玲玲瓏瓏。
太白石丁丁東東。
西園菜蟥似不堪食。
東谷花發却無賴紅。
且道是祖意教意。
途中受用世諦流布。
若辨不出。雪峰覆却飯桶。
若辨得出。甘贄禮拜蒸籠。
參。 ^62a32

上堂。德山入門便棒。
臨濟入門便喝。臨濟喝處德山棒頭耳聾。
德山棒時臨濟喝下眼瞎。
雖然一搦一擡。就中全生全殺。
遂喝一喝。卓拄杖一下云。
敢問諸人是生是殺。
良久云。君子可入。 ^62a40

龍華高禪師上堂。
象王行。獅子住。赤脚崑崙眉卓豎。
寒山拾得笑呵呵。
指點門前老松樹。
且道他指點箇甚麼。
忽然風吹倒。時好一堆柴。
列祖提綱錄卷第八
 ^62a48
