復菴和尚華嚴綸貫
undefined:: 
佛滅度後六百年，有龍樹菩薩，世間文字一時讀盡。
發心入龍宮看藏，見華嚴有三本：上本、
中本、下本。上本有十三千大千世界微塵數偈，
一四天下微塵數品；中本有四十九萬八千八百偈，
一千二百品；下本有十萬偈，四十八品。
遂記得下本，回歸西土。
自西土傳到此方者，乃八十卷經，三十九品。
品分為七處九會。
七處九會者：初、菩提場說經，六品十一卷；
二、普光明殿說經，六品四卷；三、忉利天說經，
六品三卷；四、夜摩天說經，四品三卷；五、
兜率天說經，三品十二卷；六、他化天說經，
一品六卷；七、重會普光明殿說經，十一品十三卷；
八、三會普光明殿說經，一品七卷；七、逝多林說經，一品二十一卷。
此乃下本。前分三萬六千偈，尚有六萬四千偈九品在西土。
經雖未足，而序、正、流通意已備。
何以知之？清涼國師判五卷經為序分，
五十五半卷經為正宗分，十九卷半經為流通分，行願品為別行。
大方廣佛華嚴經者，大以當體得名，常徧為義。
常則竪窮三際，徧則橫徧十方。
方以就法得名，軌持為義。
軌則軌生物解，持則任持自性。
廣以從用得名，包博為義。
包則廣容，博則普徧。
佛以就人得名，覺照為義。
覺則悟大夜之重昏，照則朗萬法之幽邃。
華以從喻得名，感果嚴身為義。
感果則萬行圓成，如桃李華，先華後果；
嚴身則眾德備體，如金玉華，但有嚴身義，而無結果義。
嚴以功用得名，資莊為義。
資則資廣大之體用，莊則莊真應之佛身。
經以能詮得名，攝持為義。
攝則攝眾生之無邊，持則持性相之無盡。
故名大方廣佛華嚴經。
又復大是遮那之體，方是遮那之相，廣是遮那之用，佛是毗盧遮那佛。
華是普賢，屬大行。
嚴是文殊，屬大智大意。
明欲得成佛，先以文殊之大智，運普賢之大行，莊嚴毗盧遮那佛。
果上體大、相大、用大，故名大方廣佛華嚴經。
又復大字配法身，方字配智身，廣字配化身及意生身，
佛字配菩提身及威勢身，華字配福德身及願身，
嚴字配相好莊嚴身，經字配力持身，故名大方廣佛華嚴經。
世主妙嚴品者，世即三世間：有情世間、
器世間、正覺世間。
如經中說：無量阿脩羅王、無量諸大龍王、
日天子等，此即有情世間主也。
如說山神、林神、樹神、風神、河神等，此即器世間主也。
如說普賢菩薩、寶#CB08504;妙光菩薩、
大福光智生菩薩、大明德美音菩薩等，此即正覺世間主也。
有情世間莊嚴器世間、正覺世間，器世間莊嚴有情世間、
正覺世間，正覺世間莊嚴器世間、有情世間，
三世間互相莊嚴，謂之妙，故曰世主妙嚴品。
又第一會說如來依正法門〔正報即自身，
依報即所住屋宅〕，第二會說十信，第三會說十住，
第四會說十行，第五會說十回向，第六會說十地，
第七會說等覺、妙覺。
前七會，普是次第說，謂之行布法門。
第八及第九兩會，普慧雲興二百問，普賢瓶瀉二千酬，
凡說一法，一切法皆在裏許，謂之圓融法門。
行布如桃華、李華，先華後果；圓融如蓮華，華果同時。
就圓融又有二義：一、因該果海，二、果徹因源。
因該果海者，舉十信前，十住、十行、十回向、
十地、等覺、妙覺都在裏許。
果徹因源者，舉等覺、妙覺後，十地、十回向、
十行、十住、十信亦都在裏許。
所以道：行布則教相差別，圓融則性相無礙。
相是即性之相，故行布不礙圓融；性是即相之性，故圓融不礙行布。
圓融不礙行布故，則一為無量；行布不礙圓融故，則無量為一。
無量為一，則融通隱隱；一為無量，則涉入重重。
又此經行動格式，先大後小。
經首便云：爾時世尊在摩竭提國阿蘭若法菩提場中，
於一切法成最正覺，智入三世悉皆平等，
其身充滿一切世間，其音普順十方國土，
譬如虗空具含眾像，於諸境界無所分別。
此是大開一口，吞盡十方世界了也。
若於此承當未得，遂漸漸放小接人，以十一卷經為眾生開發信門，
四十一卷經為眾生開發解門，七卷經為眾生開發行門，二十一卷經為眾生開發證門。
一部經不出信、解、行、證四門，此乃能詮之教。
其次所詮之義者，不出四分、五周、六相、
十玄、四種法界、二十重華藏及無量香水海。
四分者：一、舉果勸樂生信分，二、脩因契果生解分，
三、託法進脩成行分，四、依人證入成德分。
五周者，十一卷經屬所信因果周，四十一卷經前屬差別因果周，
後屬平等因果周，七卷經屬成行因果周，二十一卷經屬證入因果周。
六相者，總相、別相、同相、異相、成相、壞相。
若喻說者，總是一個人，謂之總相。
手脚頭目各別，謂之別相。
眼耳鼻舌手脚同共一身，謂之同相。
眼要見，耳要門，舌要味，鼻要香，手要捉，
足要奔，功用各異，謂之異相。
八萬四千毛孔一時成了，謂之成相。
頭要向上，脚要向下，眉在眼上，耳在兩邊，
不得紊亂，各住本位，謂之壞相。
其次法說者，八十卷經屬總相，卷卷經文各別，謂之別相。
同是一部經，謂之同相。
十一卷經要開信，四十一卷經要開解，
七卷經要開行，二十一卷經要開證，功用各異，謂之異相。
八十卷經卷卷皆成就，謂之成相。
第一卷經不得在第二卷經後，第二卷經不得在第三卷經後，
前不得在後，後不得在前，各各壞歸本位，
所謂是法住法位，世間相常住，謂之壞相。
其次十玄者，一、同時具足相應門，〔如海一滴，味具百川。〕
二、廣狹自在無礙門，〔一尺之鏡，現千重影。〕
三、一多相容不同門，〔一室之燈，光光涉入。〕
四、諸法相即自在門，五、祕密隱顯俱成門，
〔片月澄空，晦明相並。〕
六、微細相容安立門，〔如琉璃瓶，盛多芥子。〕
七、因陀羅網境界門，〔兩鏡互照，傳輝相瀉〕，
八、託事顯法生解門〔立像竪臂，觸目皆道〕，
九、十世膈法異成門，十、主伴圓明具德門
〔北辰所居，眾星皆拱〕。
華嚴經大意，要於一塵上明六相十玄。
其次四種法界者，圭峯禪師云：未明理事，
不說有空，直指本覺靈源，故曰一真法界。
從一真法界，分出理法界、事法界、理事無礙法界、事事無礙法界。
法以軌則為義，界以性分為義。
此真空軌則之法，在理為理法界，在事為事法界，
在理事為理事無礙法界，在事事為事事無礙法界。
蓋理無分限，事有千差。
古詩云：春色無高下，華枝有短長。
只如經中說，有一智人〔諸佛菩薩〕，破一微塵
〔凡夫一身之上有我法二執〕，出大經卷
〔理法界〕，書寫三千大千世界事。
其次二十重華藏世界者，十重表自利，十重表利他。
毗盧遮那佛居第十三重者，表利他心切。
又復須知有十處放光。
初菩提場有二：初面門放光，表教道遐舒故；
次眉間放光，通表一乘中道故；二普光明殿足輪放光，
表信初行本故；三忉利天足指放光，表安住故；
四夜摩天足上放光，表依行故；五兜率天膝輪放光，
表屈伸回向故；六他化天眉間放光，表證十如中道故。
七重會普光明殿又有二：初眉間放光，
表不住生死涅槃二邊故；次口門放光，
表佛口生普賢長子故；九逝多林眉間放光，表證窮法界中道故。
所有第三會普光明殿不放光者，表行依解發，只發解光故。
又九會各有主，第一會普賢，第二會文殊，
第三會法慧，第四會功德林，第五會金剛幢，
第六會金剛藏，第七會普賢與如來。
普賢品談平等因，如來出現品談平等果，
第八會又普賢，第九會如來與善友也。
又三十九品只有阿僧祇品與如來，隨好光明品是佛說，〔此二品乃佛親證法門。〕
其餘品皆諸菩薩與雲臺寶網演說，佛但放光而已。
許多所詮之義，盡從無邊香水海中流出，無邊香水海又從一心上流出。
其次善財童子於福城東際大塔廟前參見文殊，
文殊作象王回顧，師子嚬呻。
是時六千比丘言下成道，五眾益友頓啟初心，善財悟了。
文殊告云：汝今見我得根本智，未得差別智，可以南遊。
經歷一百一十城，參見五十三善智識，
差別門庭一一透過，成等正覺。
佛國禪師頌云：出林還又入林中，便是娑羅佛廟東。
師子吼時芳草綠，象王回顧落華紅。
六千乞士十心滿，五眾高人一信通。
珍重吾師向南去，百城烟水渺無窮。
於是善財禮辭文殊，登妙高峯，求見德雲比丘。
繞峯七日不見，後於別峯相見。
妙峯即向上一著，盡十方世界只是一箇妙峯，善財所以不見。
若要有見有聞，有說有聽，除是別峯。
別峯即第二位頭也。
又頌曰：德雲常在妙高峯，行繞峯頭不定蹤。
七日既云尋不見，一朝何故却相逢。
發心住處師緣合，〔當發心住。〕
普見門中佛境容。
〔善財得普見法門。〕
回首夕陽坡下望，白雲青嶂萬千重。
善財禮辭南遊，凡見一善知識，皆云：我已先發阿耨多羅三藐三菩提心，
未知菩薩脩何等行，云何發心。
先呈已發，後問行門，乃是先悟後脩也。
其間如見勝熱婆羅門，四面火聚，中有刀山，高峻無極。
善財登山投火，得無盡輪法門，證王子位。
此乃逆境也。忠禪師頌曰：童子尋求勝熱公，門庭別露一家風。
刀山火聚方登跳，頓悟圓明色是空。
又如見無厭足王，坐金剛座，十千大臣，前後圍繞。
十萬猛卒，其形醜惡，皆攘臂瞋目。
其所犯者，或斷手足，或截耳鼻。
王治事已，執善財手入宮，命之同坐。
見其宮殿廣博，皆以妙寶之所合成。
告善財言：我得如幻法門，身語意業，未曾煩一眾生。
此亦逆境也。忠禪師頌曰：王者威嚴獄吏嗔，剜心臂腹太愁人。
逡巡引入無生殿，一曲後園桃李春。
又如見婆須密女，所住之宅，廣博嚴麗。
寶樹寶墻，及以寶壍，一一皆有十大園林，以為莊嚴。
其身出大光明，普照一切宮殿。
或執或抱，或吻或唼，皆獲清涼。
告善財言：我得離貪慾際法門。
佛國禪師頌曰：相逢相問有何緣，高行如來一寶錢。
執手抱身心月靜，吻唇唼舌戒珠圓。
人非人女皆隨現，天與天形應不偏。
三德已明貪慾際，酒樓華洞醉神仙。
其次併見德生童子，有德童女兩人。
男表智，女表悲，童者無染。
習忠禪師頌曰：童女童男骨月新，手中牽個玉麒麟。
慇懃來報善財道，彌勒樓前路最親。
又佛國頌云：德生有德兩和融，同幻同生意莫窮。
同住同脩成解脫，同悲同智顯靈功。
同綠同想心冥契，同見同知道轉通。
若要一生成佛果，毗盧樓閣在南中。
善財於是禮辭，詣彌勒閣前禮拜云：惟願尊者，
開樓閣門，令我得入。
彌勒領無量諸大菩薩，從他方來。
〔表法無所住。〕彈指一聲，〔表不離當處。〕
閣門遂開。善財即入，入已復閉。
〔表攝用歸體，又表理絕門戶。〕
善財見一樓閣，廣博無盡，猶如虗空。
又見一樓閣中，有無量諸妙樓閣。
一一樓閣中，皆有彌勒。
一一彌勒前，皆有善財。
一一善財，皆悉合掌回顧。
一善財之身，徧入一切善財身內。
一切善財身，皆攝歸一善財身內。
一樓閣為主，一切樓閣為伴。
互徧互容，互攝互入，重重重重無盡。
此乃證入法界也。
佛國頌云：樓閣門前立片時，龍華師至遠方歸。
不唯彈指觀深妙，又聽慈音語細微。
理智行為身日月，菩提心是道樞機。
許多境界何來去，萬里天邊一雁飛。
善財證得一切境界莊嚴藏解脫門，自念：
我今所證，不因福城東際，大塔廟前，見文殊指教，爭得到此境界。
作是念時，文殊遂舒金臂，過一百一十城，
不見文殊身，只見文殊手〔初悟似有能所證，悟了能所俱亡〕。
摩善財頂云：善哉，善哉！
汝所證法，解雖已圓，而行未圓。
可更去見普賢，彼當令汝得深妙行。
於是善財辭退諸佛會中，於紅蓮座上參見普賢，
智悲圓滿，行願功成，得一切佛剎微塵數三昧法門。
佛國頌云：一百由旬摩頂歸，片心思見普賢師。
堂堂現在紅蓮座，落落分明白象兒。
沙劫智悲方滿日，微塵行願正圓時。
佛功德海重宣說，愁見波濤轉渺瀰。
善財見文殊乃是解圓，又見普賢乃是行圓。
行解既圓，末後一偈只云：剎塵心念可數知，大海中水可飲盡。
虗空可量風可繫，無能盡說佛功德。
便休，更不曾說善財甚處成佛，具三十二相、八十種好。
到此方知上無佛道可成，下無眾生可度。
一切眾生本來成佛，生死涅槃猶如昨夢。
圓覺經云：成道亦無得，本性圓滿故。
古德云：學道先須細識心，細中之細最難明。
箇中尋到無尋處，始信凡心是佛心。
忠禪師頌曰：打鼓弄琵琶，還他一會家。
木童能撫掌，石女解烹茶。
雲散天邊月，春來樹上華。
善財參徧處，黑豆未生芽。
所以趙州行脚徧參了，却云：佛之一字，吾不喜聞。
張無盡居士頌曰：趙州八十猶行脚，只為心頭未悄然。
及至徧參無一事，始知虗費草鞋錢。
皆與此經同意。余嘗隨侍真歇禪師，於雜華大意，
耳剽目竊，得其一二。
不敢自祕，輙此錄出，以廣流通矣。
復菴和尚華嚴綸貫
w::  ^566b8

雲棲比丘智定，捐貲刻此大方廣佛華嚴經綸貫。
　伏願智定及　法界眾生，同登華藏玄門；
八難三塗，共入毗盧性海。 ^569a24

天啟歲次壬戌中秋佛誕日識。
 ^569a30
